
　　　　大智度论卷第八
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释初品中放光之余

　　﹝经﹞尔时世尊以常光明遍照三千大千世界，亦至东方如恒河沙等诸佛世界，乃至十方亦复如是，若有众生遇斯光者。必得阿耨多罗三藐三菩提，

　　﹝论﹞问曰：上已举身微笑及放毛孔光明：今何以复放常光而照十方？答曰：有人见异光明，谓非佛光，见佛常光转大。心则欢喜，此实佛光，便必至阿耨多罗三藐三菩提。
　　问曰：云何为常光？答曰：佛身四边各一丈光明，菩萨生便有此，是三十二相之一，名为丈光相。
　　问曰：佛何以故光常一丈而不多？答曰：一切诸佛常光无量，常照十方世界，释迦牟尼佛神通身光无量。或一丈、百丈、千丈、万亿、乃至满三千大千世界；乃至十方，如诸佛常法。但于五浊世，为众生少德，少智故，受一丈光明；若受多光，今众生薄福钝根，目不堪其明。如人见天身，眼则失明，以光盛眼微故，若众生利根福重，佛则为之现无量光明。
　　复次，有人见佛常光，欢喜得度。譬如国王以常食之余，赐诸群下，得者大喜。佛亦如是，有人见佛种种余光，心不欢喜，见佛常光，必至阿耨多罗三藐三菩提。

　　﹝经﹞尔时，世尊出广长舌相，遍覆三千大千世界，熙怡微笑。从其舌根出无量千万亿光，是一一光化成千叶金色宝华。是诸华上，皆有化佛结跏趺坐，说六波罗蜜；众生闻者，必得阿耨多罗三藐三菩提，复至十方如恒河沙等诸佛世界，皆亦如是。

　　﹝论﹞问曰：如佛世尊大德尊重，何以故出广长舌，似如轻相？答曰：上三种放光，照十方众生令得度脱。今欲口说摩诃般若波罗蜜；摩诃般若波罗蜜甚深，难解难知，难可信受；是故出广长舌为证。舌相如是，语必真实。如昔一时，佛于舍婆提国受岁竟，阿难从佛游行诸国，欲到婆罗门城。婆罗门城王知佛神德，能化众生，感动群心，今来到此，谁复乐我？便作制限：若有与佛食、听佛语者，输五百金钱。作制限后，佛到其国；将阿难持钵入城乞食，城中众人皆闭门不应，佛空钵而出。是时，一家有一老使人，持破瓦器，盛臭潘淀，出门弃之。见佛世尊空钵而来，老使人见佛相好，金色白毫，肉髻丈光，钵空无食。见已思惟；如此神人，应食天厨，今自降身持钵行乞，必是大慈愍一切故；信心清净，欲好供养，无由如愿。惭愧白佛：思欲设供，更不能得，今此弊食，佛须者可取！佛知其心信敬清净，伸手以钵受其施食；佛时即笑，出五色光，普照天地，还从眉间相入。阿难合掌长跪白佛：唯然！世尊！今笑因缘，愿闻其意！佛告阿难：汝见老女人信心施佛食不？阿难言：见。佛言：是老女人施佛食故，十五劫中天上人间受福快乐，不堕恶道；后得男子身，出家学道，成辟支佛，入无余涅槃。尔时，佛边有一婆罗门立，说偈言：
　　汝是日种刹利姓，净饭国王之太子，而以食故大妄语，如此臭食报何重？
　　是时，佛出广长舌，覆面上至发际。语婆罗门言：汝见经书颇有如此舌人而作妄语不？婆罗门言：若人舌能覆鼻，言无虚妄，何况乃至发际？我心信佛，必不妄语；不解小施，报多如是！佛告婆罗门：汝颇曾见世所希有难见事不？婆罗门言：见！我曾共婆罗门道中行，见一尼拘卢陀树，荫覆贾客五百乘车，荫犹不尽，是谓希有难见事也！佛言：此树种子，其形大小？答言：大如芥子三分之一。佛言：谁当信汝言者，树大乃尔，而种子甚小！婆罗门言：实尔！世尊！我眼见之，非虚妄也。佛言：我亦如是，见老女人净信心施，得大果报，亦如此树，因少报多；又是如来福田良美之所致也。婆罗门心开意解，五体投地，悔过向佛：我心无状，愚不信佛。佛为种种说法，得初道果；即时举手大发声言：一切众人，甘露门开，如何不出！城中一切诸婆罗门，皆送五百金钱与王，迎佛供养；皆言得甘露味，谁当惜此五百金钱！众人皆去，制限法破。是婆罗门王，亦共臣民归命佛法，城中人一切皆得净信。如是佛出广长舌相，为不信者故。
　　问曰：如为婆罗门出舌相覆面，今舌相光明，何以乃至三千大千世界？答曰：覆面发际，为小信故；今为般若波罗蜜大事兴故，广长舌相覆三千大千世界。
　　问曰：是一城中人，尽得见此覆面舌相，犹尚为难；何况今说摩诃般若波罗蜜，一切大会，此及他方无量众集而得尽见？又以人目所睹，不过数里，今言遍三千大千世界，无乃大而难信！答曰：佛以方便借其神力，能令一切皆见舌相覆此三千大千世界。若不加神力，虽复十住亦不知佛心；若加神力，乃至畜生能知佛心。如般若波罗蜜后品中说：一切众人皆见阿閦佛会，与眼作对。亦如佛说阿弥陀佛世界种种严净，阿难言：唯愿欲见！佛时即令一切众会，皆见无量寿佛世界严净。见佛舌相，亦复如是。佛以广长舌相遍覆三千大千世界已，然后便笑。笑因缘，如上说。
　　问曰：前已出舌相光明，今何以故舌根复放光明？答曰：欲令一切得重信故；又以舌相色如珊瑚，金光明净，共相发起，故复放光。
　　复次，是诸光明，变成千叶金色宝华；从舌相出此千叶金色宝华，光明彻照，如日初出。
　　问曰：何以故光明中变化作此宝华？答曰：佛欲坐故。
　　问曰：诸床可坐，何必莲华？答曰：床为世界白衣坐法。又以莲华软净，欲现神力，能坐其上令不坏故；又以庄严妙法座故；又以诸华皆小，无如此华香净大者。人中莲华，大不过尺；漫陀耆尼池，及阿那婆达多池中莲华，大如车盖；天上宝莲华，复大于此，是则可容结跏趺坐。佛所坐华，复胜于此百千万倍；又如此莲华台，严净香妙可坐。
　　复次，劫尽烧时，一切皆空；众生福德因缘力故，十方风至，相对相触，能持大水；水上有一千头人，二千手足，名为韦纽；是人脐中出千叶金色妙宝莲华，其光大明，如万日俱照；华中有人结跏趺坐，此人复有无量光明，名曰梵天王；此梵天王心生八子、八子生天地人民；是梵天王于诸淫嗔已尽无余。以是故言：若有人修禅净行，断除淫欲。名为行梵道，佛转法轮，或名法轮，或名梵轮。是梵天王坐莲华上，是故诸佛随世俗故，于宝华上结跏趺坐，说六波罗蜜。闻此法者，必至阿耨多罗三藐三菩提。
　　问曰：释迦文尼佛，化作无量千万亿诸佛，云何一时能说法耶？如阿毗昙说：一时无二心，若化佛语时，化主应默；化主语时，化亦应默；云何一时皆说六波罗蜜？答曰：如此说者，外道及声闻变化法耳。如佛变化，无量三昧力不可思议，是故佛自语时，无量千万亿化佛亦一时皆语。又诸外道及声闻化，不能作化；如佛世尊化复作化，诸外道及声闻，灭后不能留化；如佛世尊身灭度后，复能留化如佛无异。
　　复次，阿毗昙中，一时无二心；今佛亦如是，当化语时，亦不有心；佛心念化，欲令化语，即便皆语。
　　问曰：佛今欲说般若波罗蜜，何以令化佛说六波罗蜜？答曰：是六波罗蜜及般若波罗蜜，一法无异。是五波罗蜜，不得般若波罗蜜，不名波罗蜜。如檀波罗蜜不得般若波罗蜜，没在世界有尽法中，或得阿罗汉，辟支佛道般涅槃。若得般若波罗蜜共合，是名波罗蜜，能至佛道。以是故，般若波罗蜜与六波罗蜜，一法无异，般若波罗蜜有二种：一者、庄严，二者、未庄严。如人著好缨络庄严其身，有人不著，名未庄严。亦如国王将诸营从，是名王来；若无营从，是名独身。如是东方如恒河沙等世界，乃至十方亦尔。
　　问曰：若佛有如是大神力，无数千万亿化佛，乃至十方说六波罗蜜，度脱一切，应尽得度，不应有残！答曰：有三障：三恶道中众生，不能解知；人中天上，若大小，若大老，若大病；及上无色、无想天，皆不能闻、不能知。
　　问曰：诸能闻、能知者，何以不皆得道？答曰：是亦不应尽得道。何以故？结使业障故：有人于结使重，常为结使覆心，以是故不尽得道。
　　问曰：当今十方诸佛，亦应遣化说六波罗蜜，我等亦无三障，何以不闻？答曰：当今众生，生在恶世，则入三障中！生在佛后，不善业报，或有世界恶罪业障，或有厚重结使障。堕在佛后，人多为厚重结使所障：或淫欲薄而嗔恚厚，嗔恚薄而淫欲厚，淫欲薄而愚痴厚，愚痴薄而嗔恚厚；如是等展转互有厚薄。是结使障故，不闻不知化佛说法，不见诸佛光明，何况得道！譬如日出，盲人不见，便谓世间无有日月，日有何咎！又如雷电震地，聋人不闻声，声有何过！今十方诸佛常说经法，常遣化佛至十方世界说六波罗蜜，罪业盲聋故，不闻法声；以是故不尽闻见。虽复圣人有大慈心，不能令皆闻皆见。若罪欲灭，福将生者，是时乃得见佛闻法。

　　﹝经﹞尔时，世尊故在师子座，入师子游戏三昧，以神通力感动三千大千世界，六种震动。

　　﹝论﹞问曰：此三昧何以名师子游戏？答曰：譬如师子搏鹿，自在戏乐；佛亦如是，入此三昧，能种种回转此地，令六反震动。
　　复次，师子游戏，譬如师子戏日，诸兽安隐；佛亦如是，入是三昧时，震动三千大千世界，能令三恶众生一时得息，皆得安隐。
　　复次，佛名人师子，师子游戏三昧，是佛戏三昧也。入此三昧时，令此大地六种震动，一切地狱恶道众生，皆蒙解脱，得生天上，是名为戏。
　　问曰：佛何以入此三昧？答曰：欲动三千大千世界，出三恶道众生，著二善道中故。
　　复次，上三种变化，出自佛身，人或信心不深；今动大地，欲令众生知佛神力无量，能令外物皆动，信净心喜，皆得离苦。
　　问曰：有诸阿罗汉及诸天亦能动地，何以独言是佛神力？答曰：诸阿罗汉及诸天，不能具足动，唯佛世尊能令大地六种震动。
　　问曰：佛何以故震动三千大千世界？答曰：欲令众生知一切皆空无常故。有诸人言：大地及日月、须弥、大海，是皆有常；是以世尊六种动地，示此因缘，令知无常。
　　复次，如人欲染衣，先去尘土；佛亦如是，先令三千世界众生见佛神力，敬心柔软，然后说法，是故六种动地。云何六种动？

　　﹝经﹞东涌西没，西涌东没；南涌北没，北涌南没；边涌中没，中涌边没。

　　﹝论﹞问曰：何以故正有六种动？答曰：地动有上、中、下。下者、二种动：或东涌西没，或南北，或边中。中者、有四：或东、西、南、北，或东、西、边、中，或南，北、边、中。上者、六种动。有种种因缘令地大动，如佛告阿难：八因八缘，令地震动，如别说。
　　复次，有人言：四种地动：火动，龙动，金翅鸟动，天王动。二十八宿，月月一周绕：若月至昴宿、张宿、氐宿、娄宿、室宿、胃宿，是六种宿中，尔时地动若崩，是动属火神；是时无雨，江河枯竭，年不宜麦，天子凶，大臣受殃。若柳宿、尾宿、箕宿、壁宿、奎宿、危宿，是六种宿中，尔时，地动若崩，是动属龙神；是时无雨，江河枯竭，年不宜麦，天子凶，大臣受殃。若参宿、鬼宿、星宿、轸宿、亢宿、翼宿、是六种宿中，尔时，若地动若崩，是动属金翅鸟；是时无雨，江河枯竭，年不宜麦，天子凶，大臣受殃。若心宿、角宿、房宿、女宿、虚宿、井宿、毕宿、觜宿、斗宿，是九种宿中，尔时地动若崩，是动属天帝；是时安隐风雨，宜五榖，天子吉，大臣受福，万民安隐。
　　复次，地动因缘有小有大，有动一阎浮提，有动四天下，一千、二千、三千大千世界。小动以小因缘故：若福德人若生若死，一国地动，是为小动。大动大因缘故：如佛初生时，初成佛时，将灭度时，三千大千世界皆为震动，是为大动。今佛欲大集众生故，令此地六动震动。
　　复次，般若波罗蜜中授诸菩萨记，当得作佛；佛为天地大主，是时地神大喜，我今得主，是故地动。譬如国主初立，臣民喜庆，皆称万岁，踊跃歌舞。
　　复次，三千大千世界众生福德因缘故，有此大地山河树木一切众物，而众生不知无常！是故佛以福德智慧大力，动此世界众生福德，令知微薄，一切磨灭，皆归无常。（四种地动中，二十八宿，只有二十七，少一「牛」宿。）

　　﹝经﹞地皆柔软，令众生和悦。

　　﹝论﹞问曰：地动，云何能令众生心得和悦？答曰：心随身故，身得乐事，心则欣悦。悦者，共住之人及便身之具，能令心悦。今以是三千大千世界杂恶众生，其心粗犷，无有善事；是故世尊动此大地，令皆柔软，心得利益。譬如三十三天王欢乐园中，诸天入者，心皆柔软，欢乐和悦，粗心不生；若阿修罗起兵来时，都无斗心。是时释提婆那民，将诸天众入粗涩园中；以此园中树木华实，气不和悦，粗涩恶故，诸天人众斗心即生。佛亦如是，以此大地粗涩弊恶故，变令柔软，使一切众生心得喜悦。又如咒术药草熏人鼻时，恚心便生，即时斗诤。复有咒术药草令人心和悦欢喜，敬心相向咒术草药尚能如此，何况三千大千世界地皆柔软？

　　﹝经﹞是三千大千世界中地狱饿鬼、畜生及八难处，即时解脱，得生天上，从四天王天处乃至他化自在天。

　　﹝论﹞问曰：若佛入师子游戏三昧，能令地狱、饿鬼、畜生及余八难皆得解脱，生四天处乃至他化自在天者，复何用修福行善，乃得果报？答曰：此如上说，福德多者，见光得度；罪垢深者，地动乃度。譬如日出照莲华池，熟者先开，生者未敷。佛亦如是，先放光明，福熟智利，先得解脱；其福未熟，智心不利，是故未得。佛大慈悲，等度一切，无憎爱也。亦如树果，人动其树，熟者先堕；佛亦如是，是三千大千世界如树，动之者佛；先度者果熟，未度者果生。
　　问曰：何以故善心因缘生欲界天，不生色界及无色界？答曰：佛欲度此众生令得道证；无色界中以无身故，不可为说法；色界中则无厌心，难可得道，禅乐多故，慧心则钝。
　　复次，佛以神通感，动令此三千大千世界地皆柔软，众生心信得欢喜故，生欲界天；不得四禅及四空定故，不得生色、无色界。
　　问曰：五阴，无常、空、无我，云何生天人中？谁死谁生者？答曰：是事，赞菩萨品中已广说，今当略答：汝言五众无常、空、无我者，是般若波罗蜜中五阴，无有常无常、有空无空、有我无我。若如外道求索实我，是不可得；但有假名，种种因缘和合而有有，此名字。譬如幻人相杀，人见其死；幻术令起，人见其生；生死名字，有而无实。世界法中实有生死，实相法中无有生死。
　　复次，生死人有生死，不生死人无生死。何以故？不生死人以大智慧能破生相。如偈说：
　　佛法相虽空，亦复不断灭；虽生亦非常，诸行业不失。
　　诸法如芭蕉，一切从心生；若知法无实，是心亦复空。
　　若有人念空，是则非道行；诸法不生灭，念有故失相。
　　有念堕魔网，无念则得出；心动故非道，不动是法印。

　　﹝经﹞是诸天人自识宿命，皆大欢喜，来诣佛所，头面礼佛足，却住一面。

　　﹝论﹞问曰：诸天生时，有三事自知：知所来处，知所修福田处，知本所作福德。是人生时，无此三事，云何识宿命？答曰：人道不定，或有识者，或不识者。
　　复次，假佛神力，则识宿命。
　　问曰：诸天有报五神通，自识宿命，能到佛所；人虽蒙佛神力，得知宿命，所住处远，云何能至佛所？答曰：或有人生报得神通，如转轮王、圣人等，或有人假佛神力。
　　问曰：人生十月，三年乳哺，十岁后能自出。今蒙佛威神，三恶、八难皆得解脱，生天、人中，即至佛所。天则可尔，人法未成，云何得来？答曰：五道生法，各各不同：诸天、地狱皆化生；饿鬼二种生；若胎、若化生；人道、畜生四种生；卵生、湿生、化生、胎生。卵生者，如毗舍佉、弥伽罗母三十二子；（毗舍佉母人，生三十二卵，卵剖生三十二男，皆为力士；弥伽罗大儿字也，此母人得三道。）如是等名卵生人。湿生者，如掩罗婆利淫女，顶生转轮圣王；如是等名湿生。化生者，如佛与四众游行，比丘尼众中，有比丘尼名阿罗婆，地中化生；及劫初生时，人皆化生；如是等名为化生。胎生者，如常人生。化生人即时长大，能到佛所。有人报得神通故，能到佛所。
　　复次，佛借神力故，能到佛所。

　　﹝经﹞如是十方如恒河沙等世界，地皆六种震动；一切地狱、饿鬼、畜生及余八难处，即时解脱，得生天上，齐第六天。

　　﹝论﹞问曰：三千大千世界无量无数，众生甚多，何以复及十方如恒河沙等世界众生？答曰：佛力无量，虽度三千大千世界众生，犹以为少，以是故复及十方。
　　问曰：若释迦文尼佛以大神力广度十方，复何须余佛？答曰：众生无量，不一时熟故。又众生因缘各各不同，如声闻法中说：舍利弗因缘弟子，除舍利弗，诸佛尚不能度，何况余人？
　　复次，今但说东方一恒河沙等，不说若二、三、四乃至千万亿恒河沙等诸世界。又以世界无边无量，若有边有量，众生可尽。以是故，十方无量世界，诸佛应度。

　　﹝经﹞尔时，三千大千世界众生，盲者得视，聋者得听，哑者能言，狂者得正，乱者得定，裸者得衣，饥渴者得饱满，病者得愈，形残者得具足。

　　﹝论﹞问曰：众生苦患有百千种，若佛神力，何以不遍令得解脱？答曰：一切皆救，今但略说粗者；如种种结使，略说为三毒。
　　问曰：但言盲者得视则足，何以故言生盲？答曰：生盲者，先世重罪故；重罪者，犹尚能令得视，何况轻者？
　　问曰：云何先世重罪而令生盲？答曰：若破众生眼，若出众生眼；若破正见眼，言无罪福，是人死堕地狱，罪毕为人，从生而盲。若复盗佛塔中火珠，及诸灯明；若阿罗汉、辟支佛塔珠及灯明；若余福田中夺取光明。如是等种种先世业因缘故失眼。今世若病、若打故失眼，是今世因缘。
　　复次，九十六种眼病，阇那迦药王所不能治者，唯佛世尊能令得视。
　　复次，先令得视，复令得智慧眼。聋者得听，亦如是。
　　问曰：若有生盲，何以不说生聋？答曰：多有生盲，生聋者少，是故不说。
　　问曰：以何因缘故聋？答曰：聋者是先世因缘：师父教训，不受不行而反嗔恚，以是罪故聋。
　　复次，截众生耳，若破众生耳；若盗佛塔、僧塔、诸善人福田中揵椎、铃、贝及鼓，故得此罪。如是等种种先世业因缘。今世因缘，若病、若打，如是等是今世因缘得聋。
　　问曰：哑者不能言，作何等罪故哑？答曰：先世截他舌，或塞其口，或与恶药令不得语；或闻师教、父母教敕，断其语，非其教；或作恶邪人，不信罪福破正语；受地狱罪出，生世为人，哑不能言。如是种种因缘故哑。
　　问曰：狂者得正，云何为狂？答曰：先世作罪，破他坐禅，破坐禅舍，以诸咒术咒人令嗔斗诤淫欲；今世诸结使厚重。如婆罗门失其稻田，其妇复死，即时狂发，裸形而走。又如翅舍伽憍昙比丘尼，本白衣时，七子皆死，大忧愁故，失心发狂。有人大嗔不能自制，成大痴狂；有愚痴人恶邪故，以灰涂身，拔发裸形，狂痴食粪；有人若风病、若热病，病重成狂；有人恶鬼所著；或有人痴，饮雨水而狂。如是失心，如是种种名为狂。得见佛故，狂即得正。
　　问曰：乱者得定，狂则是乱，以何事别？答曰：有人不狂而心多散乱，志如猕猴，不能专住，是名乱心。复有遽务[匆/心][匆/心]，心著众事，则失心力，不堪受道。
　　问曰：乱心有何因缘？答曰：善心转薄，随逐不善，是名心乱。
　　复次，是人不观无常，不观死相，不观世空；爱著寿命，计念事务，种种驰散，是故心乱。
　　复次，不得佛法中内乐，外求乐事，随逐乐因，是故心乱。如是乱人得见佛故，其心得定。
　　问曰：先言狂者得正，今言裸者得衣，除狂云何更有裸？答曰：狂有二种：一者、人皆知狂；二者、恶邪故自裸，人不知狂。如说：南天竺国中有法师，高座说五戒义，是众中多有外道来听。是时国王难曰：若如所说，有人施酒及自饮酒，得狂愚报，当今世人应狂者多，正者少；而今狂者更少，不狂者多，何以故尔？是时诸外道辈言：善哉！斯难甚深！是秃高座，必不能答，以王利智故。是时法师以指指诸外道，而更说余事，王时即解。诸外道语王言：王难甚深，是不知答，耻所不知，而但举指更说余事。王语外道：高座法师指答已讫，将护汝故，不以言说；向者指汝，言汝等是狂，狂不少也。汝等以灰涂身，裸形无耻，以人髑髅盛粪而食；拔头发，卧刺上，倒悬熏鼻；冬则入水，夏则火炙。如是种种所行非道，皆是狂相。
　　复次，汝等法以卖肉卖盐，即时失婆罗门法；于天祠中得牛布施，即时卖之，自言得法；牛则是肉，是诳惑人，岂非失耶！又言：入吉河水中，罪垢皆除，是为罪福无因无缘。卖肉、卖盐此有何罪？入吉河水中言能除罪，若能除罪，亦能除福，谁有吉者？如此诸事，无因无缘，强为因缘，是则为狂。如是种种狂相，皆是汝等；法师将护汝故，指而不说。是名为裸形狂。
　　复次，有人贫穷无衣，或弊衣褴褛，以佛力故，令其得衣。
　　问曰：饥者得饱，渴者得饮，云何饥渴？答曰：福德薄故，先世无因，今世无缘，是故饥渴。
　　复次，是人先世夺佛、阿罗汉、辟支佛食，及父母所亲食；虽值佛世，犹故饥渴，以罪重故。
　　问曰：今有恶世生人得好饮食，值佛世生而更饥渴；若罪人不应生值佛世，若福人不应生恶世，何以故尔？答曰：业报因缘，各各不同。或有人有见佛因缘，无饮食因缘；或有饮食因缘，无见佛因缘。譬如黑蛇而抱摩尼珠卧；有阿罗汉人乞食不得。又如迦叶佛时，有兄弟二人出家求道；一人持戒、诵经、坐禅；一人广求檀越，修诸福业。至释迦文佛出世；一人生长者家，一人作大白象，力能破贼。长者子出家学道，得六神通阿罗汉，而以薄福，乞食难得。他日持钵入城乞食，遍不能得；到白象厩，见王供象种种丰足。语此象言：我之与汝，俱有罪过。象即感结，三日不食。守象人怖，求觅道人，见而问言：汝作何咒，令王白象病不能食？答言：此象是我先身时弟，共于迦叶佛时出家学道。我但持戒、诵经、坐禅，不行布施；弟但广求檀越作诸布施，不持戒，不学问。以其不持戒、诵经、坐禅故，今作此象；大修布施故，饮食备具，种种丰足。我但行道，不修布施故，今虽得道，乞食不能得。以是事故，因缘不同，虽值佛世，犹故饥渴。
　　问曰：此诸众生云何饱满？答曰：有人言：佛以神力变作食，令得饱满。复有人言：佛光触身，令不饥渴。譬如：如意摩尼珠，有人心念，则不饥渴，何况值佛！病者得愈，病有二种：先世行业报故，得种种病。今世冷热风发故，亦得种种病。今世病有二种：一者、内病，五脏不调，结坚宿疾。二者、外病，奔车逸马，堆压坠落，兵刃刀仗，种种诸病。
　　问曰：以何因缘得病？答曰：先世好行鞭杖、拷掠、闭系，种种恼故，今世得病。现世病，不知将身，饮食不节，卧起无常；以是事故，得种种诸病。如是有四百四病，以佛神力故，令病者得愈。如说：佛在舍婆提国，有一居士请佛及僧于舍饭食，佛住精舍迎食。有五因缘：一者、欲入定，二者、欲为诸天说法，三者、欲游行观诸比丘房，四者、看诸病比丘，五者、若未结戒欲为诸比丘结戒。是时佛持户排，入诸比丘房，见一比丘病苦，无人瞻视，卧大小便，不能起居。佛问比丘：汝何所苦？独无人看！比丘答言：大德！我性懒，他人有病，初不看视，是故我病，他亦不看！佛言：善男子！我当看汝。时释提婆那民盥水，佛以手摩其身。摩其身时，一切苦痛即皆除愈，身心安隐。是时，世尊安徐扶此病比丘起，将出房澡洗著衣，安徐将入，更与敷蓐令坐。佛语病比丘：汝久来不勤求未得事令得，未到事令到，未识事令识，受诸苦患，如是方当更有大苦痛！比丘闻已，心自思念：佛恩无量，神力无数，以手摩我，苦痛即除，身心快乐！以是故，佛以神力令病者得愈。形残者得具足，云何名形残？若有人先世破他身，截其头，斩其手足，破种种身分；或坏佛像，毁佛像鼻，及诸贤圣形像；或破父母形像。以是罪故，受形多不具足。
　　复次，不善法报，受身丑陋。若今世被贼，或被刑戮，种种因缘，以致残毁。或风寒热病，身生恶疮，体分烂坏，是名形残！蒙佛大恩，皆得具足。譬如只桓中奴，字犍抵（犍抵，此言续）是波斯匿王兄子；端正勇健，心性和善。王大夫人见之心著，即微呼之，欲令从己。犍抵不从，夫人大怒，向王谗之，反状其罪。王闻，即节节解之，弃于冢间；命未绝顷，其夜虎、狼、罗刹来欲食之。时佛到其边，光明照之，身即平复，其心大喜，佛为说法，即得三道；佛牵其手将至只桓。是人言：我身已破已弃，佛续我身，今当尽此形寿，以身布施佛及比丘僧。明日波斯匿王闻如是事，来至只桓，语犍抵言：向汝悔过！汝实无罪，枉相刑害，今当与汝分国半治。犍抵言：我已厌矣，王亦无罪！我宿世殃咎，罪报应尔！我今以身施佛及僧，不复还也。如是若有众生形残不具足者，蒙佛光明即时平复。是故言：乃至形残皆得具足，蒙佛光明，即时平复。

　　﹝经﹞一切众生皆得等心相视：如父如母、如兄如弟、如姊如妹、亦如亲亲及善知识。是时，众生等行十善业道，净修梵行，无诸瑕秽，恬然快乐。譬如比丘入第三禅；皆得好慧，持戒自守，不娆众生。

　　﹝论﹞问曰：是诸众生未离欲，无禅定，不得四无量心，云何得等心？答曰：是等，非禅中等，是于一切众生中无怨无恚；以此等故，善心相视。
　　复次，等心者，经中有言：云何等心？相视如父如母，是名等心。
　　问曰：视一切众生便是父母、兄弟、姊妹不？答曰：不也！见老者如父母，长者如兄，少者如弟，姊妹亦尔。等心力故，皆如亲亲。
　　问曰：云何非父母言父母？乃至非亲亲言亲亲？不堕妄语耶！答曰：一切众生无量世中，无非父母、兄弟、姊妹、亲亲者。
　　复次，实相法中，无父母、兄弟；人著吾我，颠倒计故，名为父母、兄弟。今以善心力故，相视如父如母，非妄语也。
　　复次，如人以义相亲，非父事之为父，非母事之为母，兄弟、儿子亦复如是。如人有子行恶，黜而弃之；他姓善行，养以为子，如是相视，则为等心。如说偈：
　　视他妇如母，见他财如火，一切如亲亲，如是名等见。
　　是时，众生等行十善业道者，身业道三种：不杀、不盗、不邪淫；口业道四种：不妄语、不两舌、不恶口、不绮语；意业道三种：不贪、不恼害、不邪见。自不杀生，不教他杀，赞不杀者，见人不杀代其欢喜；乃至邪见亦有四种。
　　问曰：后三业道非业，前七业道亦业，云何言十善业道？答曰：没少从多故，通名业道。后三虽非业，能起业，又复为业故生，是故总名业道。净修梵行，无诸瑕秽者。
　　问曰：上说行十善业道，此理已足，今何以复言净修梵行？答曰：有人行十善业道，不断淫；今更赞此行梵天行，断除淫欲故，言净修梵行。无诸瑕秽者，行淫之人，身恶名臭，以是故赞断淫人，言无诸瑕秽。恬然快乐者，
　　问曰：此何等乐？答曰：是乐二种：内乐，涅槃乐。是乐不从五尘生，譬如石泉，水自中出，不从外来。心乐亦如是，行等心，修梵行，得十善业道，清净无秽，是名内乐。
　　问曰：此乐何界系？欲界系、色界、无色界系耶？答曰：是乐欲界系，亦不系；非色、无色界系。今言譬如比丘入第三禅；若是色界系，不应言譬如比丘得第三禅；以是事故，知非色界系。此欲界心生喜乐，一切满身；譬如暖苏渍身，柔软和乐。不系者，得般若波罗蜜相，观诸法不生不灭，得实智慧，心无所著，无相之乐，是为不系。
　　问曰：佛言涅槃第一乐，何以言第三禅乐？答曰：二种乐：有受乐，有受尽乐。受尽乐，一切五阴尽更不生，是无余涅槃乐。能除忧愁烦恼，心中欢喜，是名乐受；如是乐受满足，在第三禅中。以是故言，譬如第三禅乐。
　　问曰：初禅、二禅亦有乐受，何以故但言第三禅？答曰：乐有上、中、下：下者初禅，中者二禅，上者三禅。初禅有二种：乐根、喜根。五识相应乐根，意识相应喜根。二禅中意识相应喜根。三禅意识相应乐根。一切三界中，除三禅，更无意识相应乐根。是五识不能分别，不知名字相，眼识生如弹指顷，意识已生。以是故，五识相应乐根不能满足乐，意识相应乐根能满足乐，以是故，三禅中诸功德少，乐多故，无背舍、胜处、一切入。过是三禅更无乐，以是故言，譬如比丘入第三禅。一切众生皆得好慧，持戒自守，不娆众生者。
　　问曰：何以故次乐后，言皆得好慧？答曰：人未得乐，能作功德；既得乐已，心著乐多故，不作功德！是故乐后次第心得好慧。好慧者，持戒自守，不娆众生。
　　问曰：持戒是名自守，亦名不娆众生，何以故复言自守不娆众生耶？答曰：身口善，是名持戒；检心就善，是名自守，亦名不娆众生。一切诸功德，皆戒身、定身、慧身所摄。言好持戒，是戒身摄；好自守，是定身摄；不娆众生，禅中慈等诸功德，是慧身摄。
　　问曰：亦无有人言不好持戒者，今何以言好持戒？答曰：有如婆罗门著世界法者言：舍家好持戒。是为断种人。又以自力得财，广作功德，如是有福。出家乞食，自身不给，何能作诸功德？如是为诃好持戒。亦有著世界治道人，诃好自守者言：人当以法治世，赏善罚恶，法不可犯，不舍尊亲，立法济世，所益者大，何用独善其身，自守无事？世乱而不理，人急而不救！如是名为诃好自守。亦有人诃好不娆众生者言：有怨不能报，有贼不能击，恶人不能治，有罪无以肃，不能却患救难，默然无益，何用此为！如是为诃好不娆众生。如偈说：
　　人而无勇健，何用生世间？亲难而不救，如木人在地！
　　如是等种种不善语，名为诃不娆众生。是诸天人皆得好慧，持戒自守，不娆众生，行是善法，身心安隐，无所畏难，无热无恼，有好名善誉，人所爱敬，是为向涅槃门。命欲终时，见福心喜，无忧无悔。若未得涅槃，生诸佛世界，若生天上，以是故言：得好慧，持戒自守，不娆众生。

