
　　　　大智度论卷第四十五
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释摩诃萨品第十三（经作金刚品）

　　﹝经﹞尔时，须菩提白佛言：「世尊！何以故名为摩诃萨？」佛告须菩提：「是菩萨于必定众中为上首，是故名为摩诃萨。」须菩提白佛言：「世尊！何等为必定众，是菩萨摩诃萨而为上首？」佛告须菩提：「必定众者，性地人，八人，须陀洹，斯陀含，阿那含，阿罗汉，辟支佛，初发心菩萨，乃至阿鞞跋致地菩萨。须菩提！是为必定众，菩萨为上首。菩萨摩诃萨于是中生大心，不可坏如金刚，当为必定众作上首。」须菩提白佛言：「世尊！何等是菩萨摩诃萨生大心，不可坏如金刚？」佛告须菩提：「菩萨摩诃萨应生如是心：我当于无量生死中大庄严；我应当舍一切所有，我应当等心于一切众生；我应当以三乘度脱一切众生，令入无余涅槃，我度一切众生已，无有乃至一人入涅槃者；我应当解一切诸法不生相；我应当纯以萨婆若心行六波罗蜜；我应当学智慧，了达一切法；我应当了达诸法一相智门；我应当了达乃至无量相智门。须菩提！是名菩萨摩诃萨生大心，不可坏如金刚。是菩萨摩诃萨住是心中，于诸必定众中而为上首，是法用无所得故。须菩提！菩萨摩诃萨应生如是心：我当代十方一切众生，若地狱众生，若畜生众生，若饿鬼众生受苦痛；为一一众生无量百千亿劫，代受地狱中苦，乃至是众生入无余涅槃。以是法故，为是众生受诸勤苦；是众生入无余涅槃已，然后自种善根，无量百千亿阿僧祇劫，当得阿耨多罗三藐三菩提。须菩提！是为菩萨摩诃萨大心不可坏如金刚。住是心中，为必定众作上首。
　　复次，须菩提！菩萨摩诃萨生大快心，住是大快心中，为必定众作上首。」须菩提白佛言：「世尊！何等是菩萨摩诃萨大快心？」佛言：「菩萨摩诃萨从初发意，乃至阿耨多罗三藐三菩提，不生染心、嗔恚心、愚痴心，不生恼心，不生声闻、辟支佛心，是名菩萨摩诃萨大快心。住是心中，为必定众作上首，亦不念有是心。
　　复次，须菩提！菩萨摩诃萨应生不动心！」须菩提白佛言：「云何名不动心？」佛言：「常念一切种智心，亦不念有是心，是名菩萨摩诃萨不动心。
　　复次，须菩提！菩萨摩诃萨于一切众生中，应生利益安乐心。云何名利益安乐心？救济一切众生，不舍一切众生，是事亦不念有是心，是名菩萨摩诃萨于一切众生中生利益安乐心。如是，须菩提！是菩萨摩诃萨行般若波罗蜜，于必定众中最为上首！
　　复次，须菩提！菩萨摩诃萨应当行欲法、喜法、乐法心。何等是法？所谓不破诸法实相，是名为法。何等名为欲法、喜法？信法、忍法、受法，是名欲法、喜法。何等名乐法？常修行是法，是名乐法。如是，须菩提！菩萨摩诃萨行般若波罗蜜，于必定众中能为上首，是法用无所得故。
　　复次，须菩提！菩萨摩诃萨行般若波罗蜜时，住内空，乃至无法有法空，能为必定众作上首，是法用无所得故。
　　复次，须菩提！菩萨摩诃萨行般若波罗蜜时，住四念处中，乃至住十八不共法中，能为必定众作上首，是法用无所得故。
　　复次，须菩提！菩萨摩诃萨行般若波罗蜜时，住如金刚三昧，乃至离著虚空不染三昧中住，于必定众作上首，是法用无所得故。如是，须菩提！菩萨摩诃萨住是诸法中，能为必定众作上首。以是因缘故，名为摩诃萨。」

　　﹝论﹞释曰：须菩提已从佛闻菩萨义，今问摩诃萨义。摩诃者，秦言大；萨埵，秦言心，或言众生。是众生于世间诸众生中第一最上，故名为大。又以大心知一切法，欲度一切众生，是名为大。
　　复次，菩萨故名摩诃萨，摩诃萨故名菩萨，以发心为无上道故。
　　复次，如赞菩萨摩诃萨义品中，此中应广说。
　　复次，佛此中自说摩诃萨义，众生有三分：一者、正定，必入涅槃；二者、邪定，必入恶道；三者、不定。于正定众生中当最大，故名摩诃萨。大众者，除佛，余一切贤圣。所谓性地人，是圣人性中生，故名为性。如小儿在贵家生，虽小未有所能，后必望成大事。是地从暖法乃至世间第一法。八人，名见谛道，十五心中行。
　　问曰：是十五心中，何以名为八人？答曰：思惟道中用智多，见谛道中多用见忍，智随于忍，所以者何？忍功大故。
　　复次，忍、智二事：能断、能证；八忍中住，故名为八人。须陀洹、斯陀含、阿那含、阿罗汉、辟支佛义，如先说。初发意菩萨者，有人言：初发意者，得无生法忍，随阿耨多罗三藐三菩提相发心，是名初发意，名真发心。了了知诸法实相，及知心相，破诸烦恼故，随阿耨多罗三藐三菩提心故，不颠倒故，此心名为初发心。有人言：诸凡夫人虽住诸结使，闻佛功德，发大悲心，怜愍众生，我当作佛；此心虽在烦恼中，心尊贵故，天人所敬。如转轮圣王太子初受胎时，胜于诸子，诸天鬼神皆共尊贵；菩萨心亦如是，虽在结使中，胜诸天神通圣人。
　　复次，菩萨初发心，乃至未得阿耨多罗三藐三菩提，有受记入法位，得无生法忍者，名阿鞞跋致。阿鞞跋致相，后当广说。如是等大众，当作上首，故名摩诃萨。是菩萨欲为一切圣人主，故发大心，受一切苦，心坚如金刚不动故。金刚心者，一切结使烦恼所不能动，譬如金刚山，不为风所倾摇。诸恶众生魔人来，不随意行，不信受其语。嗔骂谤毁，打击闭系，斫刺割截，心不变异；有来乞索头目、髓脑、手足、皮肉、筋骨，尽能与之；求者意犹无厌，更嗔恚骂詈，尔时心忍不动。譬如牢固金刚山，人来斫凿毁坏，诸虫来啮，无所亏损，是名金刚心。
　　复次，佛自说金刚心相，所谓菩萨应作是念：我不应一月、一岁，一世、二世，乃至千万劫世大誓庄严，我应无量无数无边世生死中，利益度脱一切众生。二者、我应舍一切内、外所有贵重之物。三者、一切众生中等心无憎爱。四者、我当以三乘如应度脱一切众生。五者、度如是众生已，实无所度而无其功，此中心亦不悔、不没。六者、我应知一切法不生不灭，不来不去，不垢不净等诸相。七者、我应当以清净无染心，行六波罗蜜，回向萨婆若。八者、我应当善知一切世间所作之事，及出世间所应知事，皆悉通达了知。九者、我应当解了诸法一相智门，所谓一切诸法毕竟空，观一切诸法，如无余涅槃相，离诸忆想分别。十者、我应当知诸法二相、三门（碛砂、大正藏等为三相。）乃至无量相门，通达明了。二相者，一切法有二种：若有、若无，若生、若灭，若作、若不作，若色、若无色等。三门者：若一、若二、若多，从三以上，皆名为多。若有、若无、若非有非无；若上、若中、若下；若过去、若未来、若现在；三界、三法，善、不善、无记等三门。四门、五门，如是等无量法门，皆通达无碍；是中心不悔、不怯、不疑，信受通达无碍。常行不息，灭诸烦恼，及其果报，及诸障碍之事，皆令败坏，如金刚宝能摧破诸山。住是金刚心中，当于大众而作上首，以不可得空故。不可得空者，若菩萨生如是大心如金刚；而生憍慢者，罪过凡夫。以是故，说用无所得，诸法无定相，如幻如化。
　　复次，心如金刚者，堕三恶道所有众生，我当代受勤苦，为一一众生故，代受地狱苦，乃至是众生从三恶道出，集诸善本，至无余涅槃已，复救一切众生；如是展转一切众生尽度已，后当自为集诸功德，无量阿僧祇劫，乃当作佛，是中心不悔、不缩。能如是代众生受勤苦，自作诸功德，久住生死，心不悔、不没，如金刚地，能持三千大千世界令不动摇，是心牢坚故，名为如金刚。大快心者，虽有牢固心，未是大快，如马虽有大力而未大快。于众生中得二种等心故，不生欲染心，若有偏爱，则为是贼，破我等心，为佛道之本；常行慈悲心故，无有嗔心；常观诸法因缘和合生，无有自性故，则无痴心；爱念众生，过于赤子故，无有恼心；不舍众生，贵佛道故，不生声闻、辟支佛心。
　　问曰：若心牢固如金刚，即是不动，今何以更说不动心？答曰：或时虽复牢固，心犹有增减，如树虽牢固，犹可动摇。动有二种：一者、外因缘动，如先说。二者、内因缘动，诸邪见、疑等。若常忆念一切智慧佛道，我当得是果报，故心不动。
　　复次，菩萨应种种因缘利益众生，饮食乃至佛乐以利众生，常不舍众生，欲令离苦，是名安乐心，亦不念有是心。
　　复次，菩萨乐法，名为上首。法者，不破坏诸法相。不破坏诸法相者，无法可著，无法可受故，所谓不可得。是不可得空，即是涅槃，常信受忍，是名为欲法。常行三解脱门，名为乐法。
　　复次，菩萨住是十八空中，不随十八意行故，不起罪业。住四念处，乃至十八不共法，灭诸烦恼，集诸善法故，能为上首。
　　复次，菩萨入金刚三昧等心，受快乐厌于世乐，增长善根智慧方便故，于大圣众而为上首。若能为大者作上首，何况小者！是故名为摩诃萨。

　　　　释断见品第十四（经作断诸见品）

　　﹝经﹞尔时，慧命舍利弗白佛言：「世尊！我亦欲说所以为摩诃萨！」佛告舍利弗：「便说！」舍利弗言：「我见、众生见、寿见、命见、生见、养育见、众数见、人见、作见、使作见、起见、使起见、受见、使受见、知者见、见者见，断见、常见，有见、无见，阴见、入见、界见、谛见、因缘见，四念处见、乃至十八不共法见，佛道见，成就众生见，净佛世界见，佛见，转法轮见，为断如是诸见故而为说法，是名摩诃萨。」须菩提语舍利弗言：「何因缘故色见是见？何因缘故受、想、行、识，乃至转法轮见，是名为见？」舍利弗语须菩提：「菩萨摩诃萨行般若波罗蜜时，无方便故，于色生见，用有所得故；受、想、行、识，乃至转法轮生见，用有所得故。是中菩萨摩诃萨行般若波罗蜜，以方便力断诸见网而为说法，用无所得故。」

　　﹝论﹞问曰：佛将五百大阿罗汉至阿那婆达多龙池，受远离乐欲，说自身及弟子本业因缘，而舍利弗不在，佛令目连命之。时目连以神通力到只桓；时，舍利弗缝衣，语目连言：小住！待缝衣讫当去！目连催促疾去；时，目连以手摩衣，衣即成竟。舍利弗见目连贵其神通，即以腰带掷地，语言：汝举此带去！目连以两手举带，不能离地；即入诸深定举之，地为大动，带犹著地。时，憍陈如问佛：以何因缘故地大震动？佛言目连入甚深禅定，作大神力，举舍利弗带而不能举。佛告诸比丘：舍利弗所入出禅定，目连乃至不识其名；佛所入禅定，舍利弗乃至不识其名。如舍利弗智慧与佛悬殊，何以言我亦乐说？答曰：舍利弗非欲于大众中显其智慧，高心故说；舍利弗逐佛转法轮人，广益众生。是摩诃萨义所益甚广，是故佛说已，舍利弗次说。
　　复次，多人信乐舍利弗语，所以者何？以宿世因缘故，多发菩萨心。佛以大慈悲心故，吾我心及习根本已拔，又法爱已断故，如是种种因缘，故听。舍利弗言：我见及知者、见者；佛见、菩萨见、诸众生见等，及有无、断常等邪见；五众乃至诸佛法转法轮等诸法见；是菩萨能断是三种见故，当于大众中说法。是三种见，无始世界来，习著入于骨髓。须菩提作是念：佛说五众等乃至诸佛法，是菩萨行，何以为断诸见故说法？作是念已，问舍利弗。舍利弗答：无方便菩萨欲行般若波罗蜜，观色求定相，取色一相，生色见。与此相违，名为有方便。是菩萨虽观色，不生妄见，而能断诸邪见等。

　　﹝经﹞尔时，须菩提白佛言：「世尊！我亦欲说所以为摩诃萨！」佛言：「便说！」须菩提言：「世尊！是阿耨多罗三藐三菩提心，无等等心，不共声闻、辟支佛心。何以故？是一切智心，无漏不系故。是一切智心，无漏不系中亦不著，以是因缘故，名摩诃萨。」舍利弗语须菩提：「何等为菩萨摩诃萨无等等心，不共声闻、辟支佛心？」须菩提言：「菩萨摩诃萨从初发意已来，不见法有生有灭，有增有减，有垢有净。舍利弗！若法无生无灭，乃至无垢无净，是中无声闻心，无辟支佛心，无阿耨多罗三藐三菩提心，无佛心。舍利弗！是名菩萨摩诃萨无等等心，不共声闻、辟支佛心。」舍利弗语须菩提：「如须菩提说一切智心，无漏心不系心中不著。须菩提！色亦不著，受、想、行、识亦不著，四念处亦不著，乃至十八不共法亦不著，何以但说是心不著？」须菩提言：「如是！如是！舍利弗！色亦不著，乃至十八不共法亦不著。」舍利弗语须菩提：「凡夫人心，亦无漏不系，性空故；诸声闻、辟支佛心，诸佛心，亦无漏不系，性空故。」须菩提言：「如是！舍利弗！」舍利弗言：「须菩提！若色亦无漏不系，性空故；受、想、行、识无漏不系，性空故；乃至意触因缘生受无漏不系，性空故！」须菩提言：「尔！」舍利弗言：「四念处亦无漏不系，性空故；乃至十八不共法，亦无漏不系，性空故！」须菩提言：「尔！」如舍利弗所言，凡夫人心亦无漏不系，性空故，乃至十八不共法亦无漏不系，性空故。」舍利弗语须菩提：「如须菩提所说空，无心故，不著是心。须菩提！色无故，不著色；受、想、行、识，乃至意触因缘生受无故，不著受；四念处无故，不著四念处；乃至十八不共法无故，不著十八不共法。」须菩提言：「如是！舍利弗！色无故，色中不著；乃至十八不共法无故，十八不共法中不著。如是，舍利弗！菩萨摩诃萨行般若波罗蜜时，以阿耨多罗三藐三菩提心，无等等心，不共声闻、辟支佛心。不念有是心，亦不著是心，以一切法无所有故，以是故名摩诃萨。」

　　﹝论﹞释曰：须菩提说摩诃萨无等等心，于是心亦不著。不著者，是菩萨从发心已来，不见有法定相，若生若灭，若增若减，若垢若净。是心毕竟空，是中无有心相非心相，诸相毕竟清净故；以是故，无声闻心、辟支佛心、菩萨心、佛心。须菩提称贵菩萨如是心亦美，菩萨不著是心亦为尊贵。舍利弗欲难须菩提，作是言：非但一切智心无漏不系，菩萨不应自高。所以者何？凡夫人心亦无漏不系，性常空故；如声闻、辟支佛、佛心无漏不系，是凡夫人心实相性空。实相性空，清净不著；如先说，阴云翳日月，不能污日月。又诸烦恼实相，与常性空心相无异，但住凡夫地中，是垢是净；住圣人地中，修无相智慧故，无所分别；但怜愍众生故，虽复有说，心无所著。非独凡夫心无漏不系，五众、乃至十八不共法亦如是。须菩提然可！又舍利弗言：是心无心，心相空故不著，色中色相无故亦不著，乃至诸佛法亦如是。须菩提言：如是！以是故，菩萨能观诸法性常空，不可得空，毕竟清净。以是故，说阿耨多罗三藐三菩提心，无等等心，不共声闻、辟支佛心，不念有是心，亦不著是心，能疾至阿耨多罗三藐三菩提。

　　　　释富楼那品第十五

　　﹝经﹞尔时，富楼那弥多罗尼子白佛言：「世尊！我亦乐说所以为摩诃萨！」佛言：「便说！」富楼那弥多罗尼子言：「是菩萨大庄严，是菩萨发趣大乘，是菩萨乘于大乘；以是故，是菩萨名摩诃萨。」舍利弗语富楼那言：「云何名菩萨摩诃萨大庄严？」富楼那语舍利弗：「菩萨摩诃萨不分别为尔所人故，住檀波罗蜜，行檀波罗蜜；为一切众生故住檀波罗蜜，行檀波罗蜜。不为尔所人故，住尸罗波罗蜜，行尸罗波罗蜜，羼提波罗蜜，毗梨耶波罗蜜，禅波罗蜜，般若波罗蜜；为一切众生故，住般若波罗蜜，行般若波罗蜜。菩萨摩诃萨大庄严，不齐限众生，我当度若干人，不度余人；不言我令若干人至阿耨多罗三藐三菩提，余人不至；是菩萨摩诃萨普为一切众生故大庄严。复作是念：我当自具足檀波罗蜜，亦令一切众生行檀波罗蜜；自具足尸罗波罗蜜，羼提波罗蜜，毗梨耶波罗蜜，禅波罗蜜；自具足般若波罗蜜，亦令一切众生行般若波罗蜜。
　　复次，舍利弗！菩萨摩诃萨行檀波罗蜜时，所有布施应萨婆若心，共一切众生，回向阿耨多罗三藐三菩提。舍利弗！是名菩萨摩诃萨行檀波罗蜜时，檀波罗蜜大庄严。
　　复次，舍利弗！菩萨摩诃萨行檀波罗蜜时，应萨婆若心布施，不向声闻、辟支佛地。舍利弗！是名菩萨摩诃萨行檀波罗蜜时，尸罗波罗蜜大庄严。
　　复次，舍利弗！菩萨摩诃萨行檀波罗蜜时，应萨婆若心布施，是诸施法信忍欲；是名行檀波罗蜜时，羼提波罗蜜大庄严。
　　复次，舍利弗！菩萨摩诃萨行檀波罗蜜时，应萨婆若心布施，勤修不息；是名行檀波罗蜜时，毗梨耶波罗蜜大庄严。
　　复次，舍利弗！菩萨摩诃萨行檀波罗蜜时，应萨婆若心布施，摄心不起声闻、辟支佛意；是名行檀波罗蜜时，禅波罗蜜大庄严。
　　复次，舍利弗！菩萨摩诃萨行檀波罗蜜时，应萨婆若心布施，观诸法如幻，不得施者，不得施物，不得受者；是名行檀波罗蜜时，般若波罗蜜大庄严。如是舍利弗菩萨摩诃萨应萨婆若心，不取不得诸波罗蜜相，当知是菩萨摩诃萨大庄严。复次，舍利弗！菩萨摩诃萨行尸罗波罗蜜时，应萨婆若心布施，共一切众生，回向阿耨多罗三藐三菩提，是名菩萨摩诃萨行尸罗波罗蜜时，檀波罗蜜。
　　复次，舍利弗！菩萨摩诃萨行尸罗波罗蜜时，诸法信忍欲，是名菩萨摩诃萨行尸罗波罗蜜时，羼提波罗蜜。
　　复次，舍利弗！菩萨摩诃萨行尸罗波罗蜜时，勤修不息，是名菩萨摩诃萨行尸罗波罗蜜时，毗梨耶波罗蜜。
　　复次，舍利弗！菩萨摩诃萨行尸罗波罗蜜时，不受声闻、辟支佛心，是名菩萨摩诃萨行尸罗波罗蜜时，禅波罗蜜。
　　复次，舍利弗！菩萨摩诃萨行尸罗波罗蜜时，观一切法如幻，亦不念有是戒，用无所得故，是名菩萨摩诃萨行尸罗波罗蜜时，般若波罗蜜。如是舍利弗！菩萨摩诃萨行尸罗波罗蜜时，摄诸波罗蜜，以是故名大庄严。复次，舍利弗！菩萨摩诃萨行羼提波罗蜜时，应萨婆若心布施，共一切众生，回向阿耨多罗三藐三菩提，是为菩萨摩诃萨行羼提波罗蜜时，檀波罗蜜。
　　复次，舍利弗！菩萨摩诃萨行羼提波罗蜜时，不受声闻、辟支佛心，但受萨婆若心，是名菩萨摩诃萨行羼提波罗蜜时，尸罗波罗蜜。
　　复次，舍利弗！菩萨摩诃萨行羼提波罗蜜时，应萨婆若心，身、心精进，不休不息，是名菩萨摩诃萨行羼提波罗蜜时，毗梨耶波罗蜜。
　　复次，舍利弗！菩萨摩诃萨行羼提波罗蜜时，摄心一处，虽有苦事，心不散乱，是名菩萨摩诃萨行羼提波罗蜜时，禅波罗蜜。
　　复次，舍利弗！菩萨摩诃萨行羼提波罗蜜时，应萨婆若心，观诸法空，无作者，无受者，若有诃骂割截者，心如幻如梦，是名菩萨摩诃萨行羼提波罗蜜时，般若波罗蜜（蜜下少「如是，舍利弗！菩萨摩诃萨行羼提波罗蜜时，摄诸波罗蜜」结文。）复次，舍利弗！菩萨摩诃萨行毗梨耶波罗蜜时，应萨婆若心布施时，不令身心懈怠，是名菩萨摩诃萨行毗梨耶波罗蜜时，檀波罗蜜。
　　复次，舍利弗！菩萨摩诃萨行毗梨耶波罗蜜时，应萨婆若心，始终具足清净持戒，是名菩萨摩诃萨行毗梨耶波罗蜜时，尸罗波罗蜜。
　　复次，舍利弗！菩萨摩诃萨行毗梨耶波罗蜜时，应萨婆若心，修行忍辱，是名菩萨摩诃萨行毗梨耶波罗蜜时，羼提波罗蜜。
　　复次，舍利弗！菩萨摩诃萨行毗梨耶波罗蜜时，应萨婆若心，摄心离欲，入诸禅定，是名菩萨摩诃萨行毗梨耶波罗蜜时，禅波罗蜜。
　　复次，舍利弗！菩萨摩诃萨行毗梨耶波罗蜜时，应萨婆若心，不取一切诸法相，于不取相亦不著，是名菩萨摩诃萨行毗梨耶波罗蜜时，般若波罗蜜。如是，舍利弗！菩萨摩诃萨行毗梨耶波罗蜜时，摄诸波罗蜜。
　　复次，舍利弗！菩萨摩诃萨行禅波罗蜜时，应萨婆若心，定心布施，不令心乱，是名菩萨摩诃萨行禅波罗蜜时，檀波罗蜜。
　　复次，舍利弗！菩萨摩诃萨行禅波罗蜜时，应萨婆若心持戒，禅定力故，破戒诸法不令得入，是名菩萨摩诃萨行禅波罗蜜时，尸罗波罗蜜。
　　复次，舍利弗！菩萨摩诃萨行禅波罗蜜时，应萨婆若心，慈悲定故，忍诸恼害，是名菩萨摩诃萨行禅波罗蜜时，羼提波罗蜜。
　　复次，舍利弗！菩萨摩诃萨行禅波罗蜜时，应萨婆若心，于禅不味不著，常求增进，从一禅至一禅，是名菩萨摩诃萨行禅波罗蜜时，毗梨耶波罗蜜。
　　复次，舍利弗！菩萨摩诃萨行禅波罗蜜时，应萨婆若心，于一切法无所依止，亦不随禅生，是名菩萨摩诃萨行禅波罗蜜时，般若波罗蜜。如是，舍利弗！菩萨摩诃萨行禅波罗蜜时，摄诸波罗蜜。
　　复次，舍利弗！菩萨摩诃萨行般若波罗蜜时，应萨婆若心，布施内外所有，无所爱惜，不见与者、受者及以财物，是名菩萨摩诃萨行般若波罗蜜时，檀波罗蜜。
　　复次，舍利弗！菩萨摩诃萨行般若波罗蜜时，应萨婆若心，持戒、破戒二事不见故，是名菩萨摩诃萨行般若波罗蜜时，尸罗波罗蜜。
　　复次，舍利弗！菩萨摩诃萨行般若波罗蜜时，应萨婆若心，不见诃者、骂者，打者、杀者，亦不见用是空能忍辱，是名菩萨摩诃萨行般若波罗蜜时，羼提波罗蜜。
　　复次，舍利弗！菩萨摩诃萨行般若波罗蜜时，应萨婆若心，观诸法毕竟空，以大悲心故，行诸善法，是名菩萨摩诃萨行般若波罗蜜时，毗梨耶波罗蜜。
　　复次，舍利弗！菩萨摩诃萨行般若波罗蜜时，应萨婆若心，入禅定，观诸禅离相、空相、无相相、无作相，是名菩萨摩诃萨行般若波罗蜜时，禅波罗蜜。如是，舍利弗！菩萨摩诃萨行般若波罗蜜时，摄诸波罗蜜。舍利弗！如是名为菩萨摩诃萨大庄严。是大庄严菩萨，十方诸佛欢喜，于大众中称名赞叹：某世界某菩萨摩诃萨大庄严，成就众生，净佛世界！」

　　﹝论﹞释曰：富楼那闻上二大弟子说摩诃萨义，而佛可言善哉；又富楼那佛大众中赞叹法师之上，复欲说摩诃萨义，白佛言：我亦乐说，佛即听许。
　　问曰：须菩提说般若波罗蜜主，舍利弗应问须菩提，今何故乃问富楼那？答曰：此二人同是婆罗门，俱以母字为名，此二人佛法中俱大。舍利弗智慧中大；富楼那说法种种庄严，牵引众情，说法中大，是故二人等，等故于佛前共论。又富楼那先已共舍利弗论议，善能相答，如七车譬喻经中说，已共为亲厚，好共论理；须菩提无是因缘。又富楼那说摩诃萨义，是故应问，云何乃问须菩提！所说摩诃萨义者，所谓是人大庄严，如人远行，重有资粮，又如破贼，备诸器仗；是菩萨亦如是，欲破魔人烦恼贼故，行六波罗蜜以自庄严。是人无量劫久住生死，集诸福德、智慧以为资粮，三种乘中为趣大乘故，发心行六波罗蜜，乘是大乘。舍利弗问富楼那：声闻、辟支佛亦趣道，何以不名大庄严，而但说菩萨大庄严？富楼那答言：声闻、辟支佛虽行布施等六事，有量有限，自为度身，及余众生可度者度，是故不名大庄严。菩萨所度，不分别，不齐限为若干众生故，布施乃至智慧。不作是念：我度若干人令得三乘，不能度若干人；令若干人得阿耨多罗三藐三菩提，若干人不能度。菩萨作是庄严，令一切众生尽入大乘作佛。菩萨行大庄严，自行檀波罗蜜，亦令一切众生行檀波罗蜜，乃至般若波罗蜜亦如是。
　　问曰：云何名大庄严？答曰：为度众生故，为阿耨多罗三藐三菩提故，行诸善福功德者，略说是六波罗蜜。如富楼那次第说：
　　若菩萨为一切智慧故，行檀波罗蜜，是福德共一切众生。共者，此布施福德，我及众生共等，我以此回向阿耨多罗三藐三菩提。回向者，于此福德，不求人王、天王、世间禅定乐；为众生，乃至涅槃乐亦不求，持此果报，尽为度众生故求佛法。如是等相，是名檀波罗蜜大庄严。是菩萨行布施时，若见诸辟支佛、阿罗汉现大神通，得漏尽，入涅槃，于中不贪不著，一心修佛道，是名檀波罗蜜生尸罗波罗蜜。布施时，有人恶口骂詈，刀杖毁害，所不应乞者而强乞，不嗔不悔，入诸法相中，所谓毕竟空，是名檀波罗蜜生羼提波罗蜜。行布施时，和合财物、守护施彼，心身不懈不息，是名檀波罗蜜生毗梨耶波罗蜜。布施时，一心念佛，念诸佛法，不令声闻、辟支佛心入；因是布施，即入禅定，是名檀波罗蜜生禅波罗蜜。布施时，菩萨作是念：施者、受者、财物，因缘和合生故无自性，无自性故空，如幻、如梦。众生空故，无受者，无施者；法空故，无财物，是名檀波罗蜜生般若波罗蜜。若菩萨为一切智故，不取诸波罗蜜相，而能行诸波罗蜜，是名菩萨大庄严。此中一波罗蜜，遍生诸波罗蜜，此经中自分别其义。古今语异，义不了故，助分别说，开论义门。余五波罗蜜，亦应如是随义说。
　　问曰：何以但檀波罗蜜中说生六波罗蜜，余波罗蜜中但说生五？答曰：若后五波罗蜜中，各各生六，亦无咎。六波罗蜜非一时，非一念法，无量劫中，集六种功德和合，名为六波罗蜜。先生小，后生中、大，有何咎？一切诸法皆初小后大，以是故，诸余波罗蜜各各应生六。
　　复次，一切诸佛说法时，檀波罗蜜为初门。如经中说，佛常初为众生说布施，说持戒，说生天，说五欲味，先说世间苦恼，道德利益，后为说四谛。以是故，初说檀。
　　问曰：佛何以说檀为初门？答曰：摄众生法，无过于檀；大小贵贱，乃至畜生，檀皆摄之；乃至怨家得施则为中人，中人得施则成亲善。诸佛三十二相，八十随形好，诸功德具足，所愿如意，皆从布施得。如宝掌菩萨等，七宝从手中出，给施众生。又能令众生欢喜柔软，可任得涅槃。如是等义，故檀波罗蜜为初。
　　问曰：富楼那何以故说一波罗蜜中，生诸波罗蜜为大庄严？答曰：是波罗蜜各各别，行力势少，譬如兵人未集，则无战力；若大军都集庄严，执持器仗，则能破敌。菩萨亦如是，六波罗蜜一时庄严，能破诸烦恼魔人贼，疾得阿耨多罗三藐三菩提。以是故，说一波罗蜜中具诸波罗蜜。十方诸佛称名赞叹，成就众生，净佛世界，如先说。

　　﹝经﹞慧命舍利弗问富楼那弥多罗尼子：「云何菩萨摩诃萨发趣大乘？」富楼那语舍利弗：「菩萨摩诃萨行六波罗蜜时，离诸欲，离诸恶不善法，有觉有观，离生喜乐入初禅。乃至入第四禅中，以慈广大，无二、无量，无怨、无恨，无恼心行，遍满一方，二、三、四方，四维、上下，遍一切世间；悲、喜、舍心，亦如是。是菩萨入禅时、起时，诸禅、无量心及枝，共一切众生，回向萨婆若，是名菩萨摩诃萨禅波罗蜜发趣大乘。是菩萨摩诃萨住禅无量心，作是念：我当得一切种智，为断一切众生烦恼故，当说法，是名菩萨摩诃萨行禅波罗蜜时檀波罗蜜。若菩萨摩诃萨应萨婆若心，修初禅，住初禅，二、三、四禅亦如是；不受余心，所谓声闻、辟支佛心，是名菩萨摩诃萨行禅波罗蜜时尸罗波罗蜜。若菩萨摩诃萨应萨婆若心入诸禅，作是念：我为断一切众生烦恼故当说法，是诸心欲乐忍，是名菩萨摩诃萨行禅波罗蜜时羼提波罗蜜。若菩萨摩诃萨应萨婆若心，入诸禅，诸善根回向萨婆若，勤修不息，是名菩萨摩诃萨行禅波罗蜜时毗梨耶波罗蜜。若菩萨摩诃萨应萨婆若心，四禅及枝，观无常相、苦相、无我相、空相、无相相、无作相，共一切众生回向萨婆若，是名菩萨摩诃萨行禅波罗蜜时般若波罗蜜。舍利弗！是菩萨摩诃萨发趣大乘。
　　复次，菩萨摩诃萨行慈心，作是念：我当安乐一切众生；入悲心，我当拔济一切众生；入喜心，我当度一切众生；入舍心，我当令一切众生得诸漏尽；是名菩萨摩诃萨行无量心时檀波罗蜜。
　　复次，菩萨摩诃萨，是诸禅无量心，不向声闻、辟支佛地，但回向萨婆若，是名菩萨摩诃萨行无量心时尸罗波罗蜜。
　　复次，舍利弗！菩萨摩诃萨行四无量心，不贪声闻、辟支佛地，但忍乐欲萨婆若，是名菩萨摩诃萨行无量心时羼提波罗蜜。若菩萨摩诃萨应萨婆若，行四无量心，但行清净行，是名菩萨摩诃萨行四无量心时毗梨耶波罗蜜。
　　复次，菩萨摩诃萨入禅、入无量心时，亦不随禅无量心生，是名菩萨摩诃萨行无量心时方便般若波罗蜜。舍利弗！是名菩萨摩诃萨发趣大乘。
　　复次，舍利弗！菩萨摩诃萨发趣大乘，一切种修四念处，乃至一切种修八圣道分；一切种修三解脱门，乃至十八不共法；是名菩萨摩诃萨发趣大乘。
　　复次，舍利弗！菩萨摩诃萨内空中智慧，用无所得故，乃至无法有法空中智慧，用无所得故；是名菩萨摩诃萨发趣大乘。
　　复次，舍利弗！菩萨摩诃萨一切法中，不乱不定智慧，是名菩萨摩诃萨发趣大乘。
　　复次，舍利弗！菩萨摩诃萨发趣大乘，非常、非无常智慧，非乐、非苦，非实、非空，非我、非无我智慧，是名菩萨摩诃萨发趣大乘，用无所得故。
　　复次，舍利弗！菩萨摩诃萨智，不行过去世，不行未来世，不行现在世，亦非不知三世，是名菩萨摩诃萨发趣大乘，用无所得故。
　　复次，菩萨摩诃萨发趣大乘智，不行欲界，不行色界，不行无色界；亦非不知欲界、色界、无色界，用无所得故；是名菩萨摩诃萨发趣大乘。
　　复次，菩萨摩诃萨发趣大乘智，不行世间法，不行出世间法；不行有为法，不行无为法；不行有漏法，不行无漏法；亦非不知世间法、出世间法，有为、无为，有漏、无漏法，用无所得故。舍利弗！是名菩萨摩诃萨发趣大乘。」

　　﹝论﹞问曰：六波罗蜜中，若逆说，则应说般若波罗蜜，次说禅；若顺，应先说檀波罗蜜；今何以乃说禅波罗蜜为首？答曰：发大庄严，无有众生能破坏者。若菩萨无禅定，心未离欲，虽行余波罗蜜则易坏；行禅波罗蜜，能入慈无量，是时无能坏。如说行慈三昧者，刀不能伤，水、火不害；亦有神通力种种变化，能发大庄严。如佛说鸟无两翼，不能飞翔；菩萨无神通力，不能发大庄严。入禅波罗蜜中，能生慈无量；五神通故，物无能伤。以是故，今此说禅波罗蜜为首。
　　问曰：四禅中有种种功德，皆可行六波罗蜜，今何以但说四无量心中行六波罗蜜？答曰：四无量心，取众生相，缘众生。菩萨常为众生故行道，是四无量等中有慈悲心，能利益众生；余八背舍、九次第等，无如是利益。
　　问曰：菩萨住五神通，能广利益众生，何以故不说？答曰：大悲是菩萨根本。又五神通先已说，后当说四无量心。说故，今不说。若菩萨但行四无量心，不名发趣大乘；六波罗蜜和合故，名为发趣大乘。四无量心生六波罗蜜，富楼那此中自说因缘。
　　问曰：云何一切种修四念处，乃至十八不共法？答曰：有二种：信行性，法行性。信行性观无常苦，或但观无常，或但观苦；法行性人观空、无我，或但观空，或但观无我。菩萨度众生故，一切门皆修皆学。复次，发大乘者，以十八空，破十八种法，亦舍是十八种空智慧。
　　复次，若菩萨观诸法常定，亦不取定相，是名不定不乱智慧。
　　复次，畏堕常、乐颠倒故，不观诸法常、乐等；畏堕断灭故，不观无常等。
　　复次，若菩萨三世、三界中智慧，不观、不行、不取相，知皆虚妄而不堕无明。
　　复次，世间、出世间中，亦非智、非不智：非智者，空故，无定相故，毕竟清净故；非不智者，观无常、苦、空等，入般若波罗蜜空故。非不行智，不行者，遮见、断法爱，离依止故。无非智者，是中无愚痴，异于凡夫故。又行者，持戒、修禅定，习诸观，云何言非智？如佛利众生经中说：
　　行者舍诸法，亦不依止慧，亦无所分别，是为决定智！

