
　　　　大智度论卷第五十七
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释大明品第三十二（经作宝塔大明品）

　　﹝经﹞尔时，佛告释提桓因：「若有善男子、善女人，闻是深般若波罗蜜，受持、亲近、读诵，正忆念，不离萨婆若心，两阵战时，是善男子、善女人，诵般若波罗蜜故，入军阵中终不失命，刀箭不伤。何以故？是善男子、善女人，长夜行六波罗蜜，自除淫欲刀箭，亦除他人淫欲刀箭；自除嗔恚刀箭，亦除他人嗔恚刀箭；自除愚痴刀箭，亦除他人愚痴刀箭；自除邪见刀箭，亦除他人邪见刀箭；自除缠垢刀箭，亦除他人缠垢刀箭；自除诸结使刀箭，亦除他人结使刀箭。憍尸迦！以是因缘，是善男子、善女人，不为刀箭所伤。
　　复次，憍尸迦！是善男子、善女人，闻是深般若波罗蜜，受持、亲近、读诵，正忆念，不离萨婆若心，若以毒药熏，若以蛊道，若以火坑，若以深水，若欲刀杀，若与毒，如是众恶皆不能伤。何以故？是般若波罗蜜，是大明咒，是无上咒。若善男子、善女人，于明咒中学，自不恼身，亦不恼他，亦不两恼。何以故？是善男子、善女人，不得我，不得众生，不得寿命，乃至知者、见者，皆不可得；不得色、受、想、行、识，乃至一切种智亦不可得。以不可得故，不自恼身，亦不恼他，亦不两恼。学是大明咒故，得阿耨多罗三藐三菩提；观一切众生心，随意说法。何以故？过去诸佛学是大明咒，得阿耨多罗三藐三菩提；当来诸佛学是大明咒，当得阿耨多罗三藐三菩提；今现在诸佛学是大明咒，得阿耨多罗三藐三菩提。」
　　「复次，憍尸迦！般若波罗蜜，若有但书写经卷，于舍供养，不受、不读、不诵、不说，不正忆念，是处若人若非人，不能得其便。何以故？是般若波罗蜜，为三千大千世界中，四天王诸天，乃至阿迦尼吒诸天子，及十方无量阿僧祇世界中诸四天王天，乃至阿迦尼吒诸天等所守护故。是般若波罗蜜所止处，诸天皆来供养恭敬，尊重赞叹，礼拜已去。是善男子、善女人，般若波罗蜜但书写于舍供养，不受、不读，不诵、不说，不正忆念，今世得如是功德。譬如若人、若畜生，来入菩提树下；诸边内外，设人非人来，不能得其便。何以故？是处，过去诸佛于中得阿耨多罗三藐三菩提，未来诸佛、现在诸佛，亦于中得阿耨多罗三藐三菩提。得佛已，施一切众生无恐无畏，令无量阿僧祇众生受天上、人中福乐，亦令无量阿僧祇众生得须陀洹果，乃至得阿耨多罗三藐三菩提。般若波罗蜜力故，是处得恭敬礼拜，华香、缨络，捣香、泽香，幢盖、妓乐供养。」

　　﹝论﹞问曰：现有受持、读诵，入于军阵，为刀兵所伤，或至失命。又佛说业因缘，非空非海中，无有得免者。是中佛何以故言读诵般若者，入军阵中兵刃不伤，亦不失命？答曰：有二种业因缘：一者、必应受报；二者、不必受报。为必应受报故，法句中如是说；此中为不必受报故，说读诵般若，兵刃不伤。譬如大逆重罪应死之人，虽有强力、财宝，不可得免；有人罪虽入死科，理在可救，用力势、财物，便得济命，不救则死。善男子亦如是，若无必受报罪，虽有死事来，至诵读般若波罗蜜，则得济度；若不读诵，则不免死，是故不得言般若波罗蜜无有力势。
　　复次，善男子、善女人，若远离恶法，调伏其心，烦恼折减，一心直信善法，无有疑悔；从久远已来，修集福德智慧，于一切众生有慈悲心，教化众生，除去恶心。如是善男子，刀兵不伤，命不中断。如佛自说因缘：长夜行六波罗蜜，除己身及他三毒刀箭。五波罗蜜是福德，般若波罗蜜是智慧，已广集此二事故，不中失命。毒药、水火等，亦如是。
　　复次，如外道神仙咒术力故，入水不溺，入火不热，毒虫不螫，何况般若波罗蜜，是十力诸佛所因成就咒术？
　　问曰：如上所说，是事可信。今此中不能受持、读诵、念般若等，但书写、供养，云何得是功德？答曰：是人所得功德，亦同于上。何以故？有人先已闻师说般若义，深入爱乐，然不识文字，违离师教，不能读诵；而不惜财宝，雇人书写，尽心种种供养，意与读诵者同，故亦得功德。人不能得便者，诸天守护，是事难信，故佛以菩提树为喻。佛以般若力故，于菩提树下成无上道，无上道力势故，其处犹有威德，众生入中，众恶不得其便，何况般若波罗蜜是诸佛之母，善男子尽心供养而无功德？

　　﹝经﹞释提桓因白佛言：「世尊！善男子、善女人，书写般若波罗蜜，华香、缨络乃至妓乐供养。若有人，佛般涅槃后，若供养舍利，若起塔供养，恭敬尊重赞叹，华香、缨络乃至妓乐供养，是二何者得福多？」佛告释提桓因：「我还问汝，随汝意答我。于汝意云何？如佛得一切种智、及得是身，从何道学，得是一切种智、得是身？」释提桓因白佛言：「佛从般若波罗蜜中学，得一切种智及相好身。」佛告释提桓因：「如是！如是！憍尸迦！从般若波罗蜜中学，得一切种智。憍尸迦！不以是身名为佛，得一切种智故名为佛。憍尸迦！是佛一切种智，从般若波罗蜜中生。以是故，憍尸迦！是佛身，一切种智所依处，佛因是身得一切种智。善男子当作是思惟：是身，一切种智所依处，是故我涅槃后舍利，当得供养。
　　复次，憍尸迦！善男子、善女人，若闻是般若波罗蜜，书写、受持，亲近、读诵，正忆念，华香、缨络，捣香、泽香，幢盖、妓乐，恭敬供养，尊重赞叹，是善男子、善女人，则为供养一切种智。以是故，憍尸迦！若有善男子、善女人，书是般若波罗蜜，若受持、亲近，读诵、说，正忆念，供养恭敬，尊重赞叹，华香、缨络乃至妓乐；若复有善男子、善女人，佛涅槃后，供养舍利，起塔恭敬，尊重赞叹，华香乃至妓乐；若有善男子、善女人，是般若波罗蜜，书持供养恭敬，尊重赞叹，华香、缨络乃至妓乐，是人得福多！何以故？是般若波罗蜜中，生五波罗蜜，生内空乃至无法有法空；四念处乃至十八不共法，一切三昧，一切禅定，一切陀罗尼，皆从般若波罗蜜中生；成就众生，净佛世界，皆从般若波罗蜜中生；菩萨家成就，色成就，资生之物成就，眷属成就，大慈大悲成就，皆从般若波罗蜜中生；刹利大姓，婆罗门大姓，居士大家，皆从是般若波罗蜜中生；四天王天，乃至阿迦尼吒天，须陀洹乃至阿罗汉、辟支佛、诸菩萨摩诃萨、诸佛，诸佛一切种智，皆从是般若波罗蜜生。」
　　尔时，释提桓因白佛言：「世尊！阎浮提人不供养般若波罗蜜，不恭敬、不尊重、不赞叹，为不知供养多所利益耶？」佛告释提桓因：「憍尸迦！于汝意云何？阎浮提中几所人信佛不坏？信法、信僧不坏？几所人于佛无疑？于法、于僧无疑？几所人于佛决了？于法、于僧决了？」释提桓因白佛言：「世尊！阎浮提人于佛、法、僧不坏信少，于佛、法、僧无疑、决了亦少。」「憍尸迦！于汝意云何？阎浮提几所人得三十七品、三解脱门、八解脱、九次第定、四无碍智、六神通？阎浮提几所人断三结故，得须陀洹道？几所人断三结，亦淫嗔痴薄故，得斯陀含道？几所人断五下分结，得阿那含道？几所人断五上分结，得阿罗汉？阎浮提几所人求辟支佛？几所人发阿耨多罗三藐三菩提心？」释提桓因白佛言：「世尊！阎浮提中少所人得三十七品，乃至少所人发阿耨多罗三藐三菩提心。」佛告释提桓因：「如是！如是！憍尸迦！少所人信佛不坏，信法不坏，信僧不坏；少所人于佛无疑，于法无疑，于僧无疑；少所人于佛决了，于法决了，于僧决了。憍尸迦！亦少所人得三十七品、三解脱门、八解脱、九次第定、四无碍智、六神通。憍尸迦！亦少所人断三结得须陀洹，断三结亦淫嗔痴薄得斯陀含，断五下分结得阿那含，断五上分结得阿罗汉，少所人求辟支佛。于是中亦少所人发阿耨多罗三藐三菩提心；于发心中亦少所人行菩萨道。何以故？是众生前世不见佛，不闻法，不供养比丘僧；不布施，不持戒，不忍辱，不精进，不禅定，无智慧；不闻内空、外空，乃至无法有法空；亦不闻不修四念处，乃至十八不共法；亦不闻不修诸三昧门，陀罗尼门；亦不闻不修一切智，一切种智。憍尸迦！以是因缘故，当知少所众生信佛不坏，信法不坏，信僧不坏，乃至少所众生求辟支佛道，于是中少所众生发阿耨多罗三藐三菩提心，于发心中少所众生行菩萨道，于是中亦少所众生得阿耨多罗三藐三菩提。」「憍尸迦！我以佛眼见东方无量阿僧祇众生发心，行阿耨多罗三藐三菩提心，行菩萨道；是众生远离般若波罗蜜方便力故，若一若二，住阿鞞跋致地，多堕声闻、辟支佛地。南、西、北方，四维、上下，亦如是。以是故，憍尸迦！善男子、善女人，发心求阿耨多罗三藐三菩提者，应闻般若波罗蜜，应受持、亲近，读诵、说，正忆念。受持、亲近，读诵、说，正忆念已，应书经卷，恭敬供养，尊重赞叹，香华、缨络乃至妓乐。诸余善法，入般若波罗蜜中者，亦应闻、受持乃至正忆念。何等是诸余善法？所谓檀波罗蜜、尸罗波罗蜜、羼提波罗蜜、毗梨耶波罗蜜、禅波罗蜜；内空、外空乃至无法有法空；诸三昧门，诸陀罗尼门；四念处乃至十八不共法，大慈大悲。如是等无量诸善法，皆入般若波罗蜜中，是亦应闻、受持乃至正忆念。何以故？是善男子、善女人，当如是念：佛本为菩萨时，如是行，如是学，所谓般若波罗蜜、禅波罗蜜、毗梨耶波罗蜜、羼提波罗蜜、尸罗波罗蜜、檀波罗蜜；内空、乃至无法有法空；诸三昧门，诸陀罗尼门；四念处，乃至十八不共法，大慈大悲。如是等无量佛法，我等亦应随学。何以故？般若波罗蜜，是我等所尊；禅波罗蜜乃至无量诸余善法，亦是我等所尊。此是诸佛法印，诸辟支佛、阿罗汉、阿那含、斯陀含、须陀洹法印。诸佛学是般若波罗蜜，乃至一切种智，得度彼岸。诸辟支佛、阿罗汉、阿那含、斯陀含、须陀洹、亦学是般若波罗蜜，乃至一切种智，得度彼岸。以是故，憍尸迦！善男子、善女人，若佛在世，若般涅槃后，应依止般若波罗蜜。禅波罗蜜、毗梨耶波罗蜜、羼提波罗蜜、尸罗波罗蜜、檀波罗蜜乃至一切种智亦应依止。何以故？是般若波罗蜜乃至一切种智，是诸声闻、辟支佛、菩萨摩诃萨，及一切世间天、人、阿修罗所可依止。」

　　﹝论﹞问曰：佛已种种赞般若功德，今释提桓因何故以舍利校般若功德多少？答曰：信根多者，喜供养舍利；慧根多者，好读诵经法。是故问：有人书经供养，有人供养舍利，何所为多。华香、缨络等义，如先说。于汝意云何者，四事问中，此是反问答，是故佛即是反问释提桓因；或有人供养舍利得福德多，或有人供养般若波罗蜜得福德亦多，随人心故，佛不得一定答，是故反问。从般若波罗蜜中生五波罗蜜者，后品中佛自说：无方便智慧布施回向，不名檀波罗蜜。十八空即是智慧，智慧因缘故，生四念处，乃至一切种智；虽非尽是智慧，以性同故，以智慧为主，是故言从般若生。行般若波罗蜜，得诸法实相，于布施、持戒等通达；若不得般若实相，不能通达布施、持戒。何以故？若一切法空，则无罪无福，何用布施、持戒？若诸法实有，不应从因缘生，先已有故。若众生是常，则譬如虚空，亦无死者；若无常，神则随身灭，亦无后世罪福。若无众生，何有杀罪？如是亦无不杀生戒等。若得是般若波罗蜜实相法，则不堕有无二边，用中道通达布施、持戒等；以此布施、持戒等果报故，有刹利大姓、乃至诸佛。
　　问曰：阎浮提人多贪利福德，何以不供养般若波罗蜜？答曰：智人少故，不知供养般若无咎；譬如金宝，盲者不识。以阎浮提人，但信三宝者少，何况知而能行？佛欲令释提桓因自说，故反问有几许人于三尊得不坏信等。
　　问曰：不坏信、无疑、决了，有何差别？答曰：有人言：无有差别，佛庄严种种说，开悟人心故。有人言：于三宝中得不坏信，何以知之？以无疑故。何以知无疑？以决了故。
　　问曰：无疑、决了有何异？答曰：初信三宝故是无疑，智慧究竟故决了；譬如度水，初入是无疑，出彼岸是决了。三分圣戒力故信不坏，四分力故是无疑，正见分力故是决了。
　　复次，见谛道中是不坏信，思惟道中是无疑，无学道中是决了。如是等种种分别是三事。得何果报？从三十七品至六神通，是有为果；三结尽乃至烦恼及习尽，是无为果；得如是等果报。释提桓因有报生知他心，亦曾以天耳闻诸道差别，又以是大菩萨利根，入观众生心三昧故，得知诸道差别，是故答佛深信者少。从须陀洹乃至初发心求佛道转少，转少故不知供养般若。何以故少？前世生死中。不闻三宝名，乃至不闻一切种智名。佛欲证上事故，说我今以佛眼观十方无量阿僧祇众生发无上道，离般若方便力故，若一若二住阿鞞跋致地。诸余善法入般若波罗蜜者，是诸余经，所谓法华经、密迹经等。十二部经中义同般若者，虽不名为般若波罗蜜经，然义理即同般若波罗蜜。
　　问曰：云何须陀洹亦学般若波罗蜜，乃至一切种智得到彼岸；答曰：此中六波罗蜜，三解脱门、三十七品等，乃至一切种智，此非独菩萨法，三乘共有，各随分学。

　　﹝经﹞「憍尸迦！若有善男子、善女人，佛般涅槃后，为供养佛故，作七宝塔，高一由旬。天香、天华、天缨络，天捣香、天泽香，天衣、天幢盖，天妓乐，供养恭敬，尊重赞叹。憍尸迦！于汝意云何？是善男子、善女人，从是因缘得福多不？」释提桓因言：「甚多！甚多！」佛言：「不如是善男子、善女人，闻是般若波罗蜜，书写、受持，亲近，正忆念，不离萨婆若心；亦恭敬尊重赞叹，若华香、缨络，捣香、泽香，幢盖、妓乐供养，是善男子、善女人福德多。」佛告憍尸迦：「置一七宝塔，若善男子、善女人供养佛故；佛般涅槃后，起七宝塔，满阎浮提，皆高一由旬，恭敬尊重赞叹，华香、缨络，幢盖、妓乐供养。憍尸迦！于汝意云何？是善男子、善女人，得福多不？」释提桓因言：「世尊！其福甚多！」佛言：「不如是善男子、善女人，如前供养般若波罗蜜，其福甚多。憍尸迦！复置一阎浮提满中七宝塔；有善男子、善女人，供养佛故，佛般涅槃后，起七宝塔，满四天下，皆高一由旬，供养如前。憍尸迦！于汝意云何？是善男子、善女人，其福多不？」释提桓因言：「世尊！甚多！甚多！」佛言：「不如是善男子、善女人，书持般若波罗蜜，恭敬尊重赞叹，华香乃至妓乐供养，其福甚多。憍尸迦！复置四天下满中七宝塔；若有善男子、善女人，供养佛故，佛般涅槃后，起七宝塔，满小千世界，皆高一由旬，供养如前。憍尸迦！于汝意云何？是善男子、善女人，其福多不？」释提桓因言：「甚多！」佛言：「不如是善男子、善女人，书是般若波罗蜜，受持恭敬，尊重赞叹，华香乃至妓乐供养，其福甚多。憍尸迦！复置小千世界满中起七宝塔；若有善男子、善女人，供养佛故，佛般涅槃后，起七宝塔，满二千中世界，皆高一由旬，供养如前，故不如供养般若波罗蜜其福甚多。复置二千中世界七宝塔；若善男子、善女人，供养佛故，佛般涅槃后，起七宝塔，满三千大千世界，皆高一由旬，尽形寿供养，天华、天香、天缨络，乃至天妓乐。于汝意云何？是善男子、善女人得福多不？」释提桓因言：「世尊！甚多！甚多！」佛言：「不如是善男子、善女人，书持是般若波罗蜜，恭敬尊重赞叹，华香乃至妓乐供养，其福甚多。复置三千大千世界中七宝塔；若三千大千世界中众生，一一众生供养佛故，佛般涅槃后，各起七宝塔，恭敬尊重赞叹，华香乃至妓乐供养。若有善男子、善女人书持般若波罗蜜，乃至正忆念，不离萨婆若心，亦恭敬尊重赞叹，华香、缨络乃至妓乐供养，是人得福甚多。」释提桓因白佛言：「如是！如是！世尊！是人供养恭敬，尊重赞叹是般若波罗蜜，则为供养过去、未来、现在佛！世尊！若十方如恒河沙等世界中众生，一一众生供养佛故，佛般涅槃后，各起七宝塔，高一由旬，是人若一劫，若减一劫，恭敬尊重赞叹，华香乃至妓乐供养。世尊！是善男子、善女人得福多不？」佛言：「甚多！」释提桓因言：「有善男子、善女人，书持是般若波罗蜜，乃至正忆念，亦恭敬尊重赞叹，华香乃至妓乐供养，其福大多！何以故？世尊！一切善法皆入般若波罗蜜中，所谓十善道，四禅、四无量心、四无色定，三十七品，三解脱门：空、无相、无作，四谛：苦谛、集谛、灭谛、道谛，六神通、八解脱、九次第定，檀波罗蜜、尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜，内空乃至无法有法空，诸三昧门、陀罗尼门，佛十力、四无所畏、四无碍智、大慈大悲、十八不共法，一切智、道种智、一切种智。世尊！是名一切诸佛法印，是法中一切声闻及辟支佛，过去、未来、现在诸佛，学是法得度彼岸。」

　　﹝论﹞释曰：般若波罗蜜，若闻、受持、读诵等，有无量功德。更欲说故，以现事譬喻证之：人见土塔高大，即时生心，谓是塔主福德极大；何况七宝起塔，高一由旬！是故佛以塔为喻。
　　问曰：是塔为实为假？答曰：佛欲使人解知分别福德多少故，作是譬喻，不应问其虚实！有人言：有实、有假。如迦叶佛般涅槃后，有国王名吉梨姞，尔时，人寿二万岁；是王为供养舍利故，起七宝塔，高五十里。又过去世有转轮王，名德主，一日起五百塔，高五十由旬。此言满三千大千世界，是事假喻。有人言：皆是实有。如小国王随力起七宝塔；大王能起一由旬七宝塔，或过一由旬；小转轮王能起七宝塔满四天下；大转轮王能起七宝塔过四天下；梵天王主三千大千世界，是佛弟子，能心生变化，起塔高至梵天，满三千大千世界。或有菩萨得陀罗尼门、诸三昧门，深行六波罗蜜故，佛灭度后，能起七宝塔满三千大千世界。满者，举其多故，不言间不容间。后言一一众生者，施主多故福德多。佛是中自说得福因缘：十善道乃至一切种智，皆摄在般若波罗蜜中；和合是法，名为般若波罗蜜。是般若中，但出生佛，尚当供养，何况出生三乘及人天中乐，皆因般若波罗蜜有而不供养？舍利是无记法，是诸善法所依止处故，后乃能与人果报；行般若波罗蜜，即时得果，后亦得报。

　　　　释述成品第三十三

　　﹝经﹞尔时，佛告释提桓因：「如是！如是！憍尸迦！是诸善男子、善女人，书是般若波罗蜜，持经卷受学，亲近、读诵、说，正忆念，加复供养华香、缨络，捣香、泽香，幢盖、妓乐，当得无量无数、不可思议、不可称量、无边福德！何以故？诸佛一切智，一切种智，皆从般若波罗蜜中生。诸菩萨摩诃萨禅波罗蜜、毗梨耶波罗蜜、羼提波罗蜜、尸罗波罗蜜、檀波罗蜜，皆从般若波罗蜜中生。内空乃至无法有法空，四念处乃至十八不共法，皆从般若波罗蜜中生。诸佛五眼，皆从般若波罗蜜中生。成就众生、净佛世界，道种智，一切种智诸佛法，皆从般若波罗蜜中生。声闻乘、辟支佛乘、佛乘，皆从般若波罗蜜中生。以是故，憍尸迦！善男子、善女人，书是般若波罗蜜，受持经卷，亲近、读诵、说，正忆念，加复供养华香乃至妓乐，过出前供养七宝塔，百分、千分、千亿万分，乃至算数譬喻所不能及！何以故？憍尸迦！若般若波罗蜜在于世者，佛宝、法宝、比丘僧宝，亦终不灭。若般若波罗蜜在于世者，十善道，四禅、四无量心、四无色定，檀波罗蜜乃至般若波罗蜜，四念处乃至十八不共法，一切智、一切种智，皆现于世。若般若波罗蜜在于世者，世间便有刹利大姓，婆罗门大姓，居士大家；四天王天，乃至阿迦尼吒诸天；须陀洹果乃至阿罗汉果、辟支佛道，菩萨摩诃萨，无上佛道，转法轮，成就众生、净佛世界。」

　　﹝论﹞释曰：上帝释答佛，言供养般若，福德甚多。更有大天，以帝释非一切智人故，所说或错，是以佛印可所说，言如是！如是！
　　问曰：若般若波罗蜜相，一切诸观灭，语言道断，不生不灭，如虚空相；今何以说般若在世者，三宝不灭？答曰：般若波罗蜜体性，有佛无佛，常住不灭。此言在世者，所谓般若经卷，可修习读诵者，是因中说果。譬如井深，绠短不及，便言失井，井实不失；般若波罗蜜实相如深井，经卷名为绠，行者不能书写、修习故言灭。
　　问曰：若说三宝，尽摄一切善人善法，何以复言般若在世者，世间有十善道，乃至一切种智？答曰：此诸法及诸道，皆广解三宝中义。佛宝者，佛法所摄无学五众；法宝者，第三谛所谓涅槃，除四沙门所摄学、无学功德，余残辟支佛功德，菩萨功德；僧宝者，四向、四得，学无学五众。余十善道、四禅、四无量等，皆是道方便门，是故别说。

