
　　　　大智度论卷第五十六
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释三叹品第三十

　　﹝经﹞尔时，诸天王及诸天，诸梵王及诸梵天，伊赊那天及神仙并诸天女，同时三反称叹：「快哉！快哉！慧命须菩提所说法，皆是佛出世间因缘恩力，演布是教。若有菩萨摩诃萨，行是般若波罗蜜不远离者，我辈视是人如佛。何以故？是般若波罗蜜中，虽无法可得，所谓色、受、想、行、识，乃至一切种智，而有三乘之教，所谓声闻、辟支佛、佛乘。」尔时，佛告诸天子：「如是！如是！诸天子！如汝所言。是般若波罗蜜中，虽无法可得，而有三乘之教，所谓声闻、辟支佛、佛乘。诸天子！若有菩萨摩诃萨行是般若波罗蜜不远离者，视是人当如佛，以无所得故。何以故？是般若波罗蜜中，广说三乘之教，所谓声闻、辟支佛、佛乘。檀波罗蜜中佛不可得，离檀波罗蜜佛亦不可得，乃至般若波罗蜜中佛不可得，离般若波罗蜜佛亦不可得。内空乃至无法有法空，四念处乃至十八不共法，一切种智亦如是。」佛语诸天子：「菩萨摩诃萨，若能学是一切诸法，所谓檀波罗蜜，乃至一切种智：以是事故，当视是菩萨摩诃萨如佛。诸天子！我昔于然灯佛时，华严城内，四衢道头，见佛闻法，即得不离檀波罗蜜行；不离尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜行。不离内空乃至无法有法空，四念处乃至八圣道分；不离四禅、四无量心、四无色定，一切三昧门，一切陀罗尼门；不离四无所畏，佛十力、四无碍智，十八不共法，大慈大悲，及余无量诸佛法行，亦无所得。是时，然灯佛记我当来世，过一阿僧祇劫当作佛，号释迦牟尼，多陀阿伽度、阿罗诃、三藐三佛陀、鞞侈遮罗那、修伽度、路迦惫、无上士、调御丈夫、天人师、佛世尊。」尔时，诸天子白佛言：「世尊！希有！是般若波罗蜜，能令诸菩萨摩诃萨得萨婆若，于色不取不舍故；于受、想、行、识不取不舍故，乃至一切种智不取不舍故。」

　　﹝论﹞释曰：人以欢喜之至，则三反称叹，是故诸天闻大德须菩提说般若波罗蜜，欢喜言：快哉！快哉！天王者，四天处四天王，三十三天王释提桓因，乃至诸梵天王，梵天已上更无有王。诸天、是欲界天，诸梵、是色界天，伊赊那、是大自在天王并其眷属。
　　神仙者，有二种：或天、或人。天女者，是天帝释夫人舍脂等诸天女。所以叹须菩提说深般若波罗蜜者，知其承佛神力故。若能行是般若波罗蜜，我等当视是人如佛。所以者何？尊重法故；法者，所谓深般若波罗蜜。深法者，一切法虽毕竟空，而有三乘分别。所以者何？诸法若毕竟空，更不应修集三乘功德，则堕断灭中；若修三乘功德，则是分别差降，不应是毕竟空。是般若波罗蜜，虽毕竟空而不堕断灭，虽分别有三乘亦不生著心，于二事中不取定相。是事甚深微妙，故诸天大欢喜，叹言快哉！佛然其赞，更说甚深因缘，从六波罗蜜，乃至一切种智中，佛不可得，离此佛亦不可得，诸法和合因缘故有佛，无有自性。若菩萨能如是行者，当知是菩萨即是佛。即是佛者，是世界中语；如太子虽未正位，必当为王。此中佛自引本事以为证，此菩萨已得无生忍，入菩萨位，见十方诸佛。诸天闻佛广明已所赞义，解心转深，重复赞叹。以见一切法过罪故不取，有利益故不舍；又以一切法毕竟空，不生不灭故，不取、不舍。

　　﹝经﹞尔时，佛观四众和合，比丘、比丘尼、优婆塞、优婆夷，及诸菩萨摩诃萨，并四天王，乃至阿迦尼吒诸天，皆会坐。普观已，佛告释提桓因：「憍尸迦！若菩萨摩诃萨，若比丘，若比丘尼，若优婆塞，若优婆夷，若诸天子，若诸天女，于是般若波罗蜜，若听、受持，亲近、读诵，为他说，正忆念，不离萨婆若心；诸天子！是人，魔若魔天不能得其便。何以故？是善男子、善女人，谛了知色空，空不能得空便，无相不能得无相便，无作不能得无作便；谛了知受、想、行、识空，空不能得空便，乃至无作不能得无作便；乃至谛了知一切种智空，空不能得空便，乃至无作不能得无作便。何以故？是诸法自性不可得，无事可得便，谁受恼者？
　　复次，憍尸迦！是善男子、善女人，若人非人不能得其便。何以故？是善男子、善女人，一切众生中善修慈心，悲、喜、舍心，以无所得故。憍尸迦！是善男子、善女人终不横死，何以故？是善男子、善女人，行檀波罗蜜，于一切众生等心供给故。
　　复次，憍尸迦！三千大千世界，四天王天，三十三天，夜摩天，兜率陀天，化乐天，他化自在天，梵天，光音天，遍净天，广果天，是诸天中有发阿耨多罗三藐三菩提心者，未闻是般若波罗蜜，未受持亲近，是诸天子，今应闻、受持、亲近，读诵、正忆念，不离萨婆若心。
　　复次，憍尸迦！诸善男子、善女人，闻是般若波罗蜜，受持、亲近，读诵、正忆念，不离萨婆若心，是诸善男子、善女人，若在空舍，若在旷野，若人住处，终不怖畏。何以故？是善男子、善女人，明于内空，以无所得故；明于外空，乃至无法有法空，以无所得故。」

　　﹝论﹞问曰：此中佛观四部众已，何以告释提桓因？答曰：余品中多说般若波罗蜜体，今欲赞般若功德，故命释提桓因。譬如先以好宝示人，然后赞宝所能。
　　复次，普观者，欲令会中众生，各知佛顾念，则不自轻，不自轻故堪任听法，是以普观。譬如王顾眄群下，群下则欣然自庆。说功德故，应以白衣证，白衣中释提桓因为大。说般若者，以出家人为证，出家人中，是舍利弗、须菩提等为大。
　　问曰：先言释是字，提桓因是天主，今佛何以不言释，乃命言憍尸迦？答曰：昔摩伽陀国中，有婆罗门，名摩伽，姓憍尸迦，有福德大智慧，知友三十三人，共修福德，命终皆生须弥山顶第二天上。摩伽婆罗门为天主，三十二人为辅臣，以此三十三人故，名为三十三天。唤其本姓故，言憍尸迦。或言天主，或言千眼等。大人唤之，故称其姓。此中所说般若波罗蜜者，是十方诸佛所说，语言名字，书写经卷，宣传显示实相智慧。何以故？般若波罗蜜，无诸观语言相，而因语言经卷，能得此般若波罗蜜。是故以名字经卷，名为般若波罗蜜。此中略说佛意，若能闻受持般若等，当得种种功德，后当广说。欲度众生为得佛道故，供养受学般若波罗蜜；是人，魔若魔天不能得便。
　　问曰：何者是魔？何故恼菩萨？云何得便？答曰：魔名自在天主，虽以福德因缘生彼，而怀诸邪见，以欲界众生是己人民，虽复死生展转，不离我界。若复上生色、无色界，还来属我；若有得外道五通，亦未出我界，皆不以为忧。若佛及菩萨出世者，化度我民，拔生死根，入无余涅槃，永不复还，空我境界，是故起恨仇嫉。又见欲界人，皆往趣佛，不来归己，失供养故，心生嫉妒，是以以佛、菩萨为怨家。是菩萨入法位，得法性生身，魔虽起恶，不能坏败；若未得阿鞞跋致者，魔则种种破坏。若菩萨一心不惜身命，有方便求佛道者，十方诸佛及诸大菩萨，皆共护持，以是因缘故，能成佛道。若为菩萨而有懈怠，贪著世乐，不能专心勤求佛道，是则自欺，亦欺十方诸佛及诸菩萨。所以者何？自言我为一切众生故求佛道，而行杂行，坏菩萨法；以是罪故，诸佛菩萨所不守护，魔得其便。所以者何？一切圣人已入正位，一心行道深乐涅槃。魔入邪位，爱著邪道；邪、正相违，是故憎嫉正行，狂愚自高，唤佛沙门瞿昙。佛称其实名为弊魔；以相违故，名为怨家。如经说魔有四种：一者、烦恼魔；二者、五众魔；三者、死魔；四者、自在天子魔。此中以般若力故，四魔不能得便。得诸法实相，烦恼断，则坏烦恼魔，天魔亦不能得其便；入无余涅槃故，则坏五众魔及死魔。云何为得便？魔及魔人来恐怖菩萨，如经中说魔作龙身，种种异形可畏之像，夜来恐怖行者；或现上妙五欲，坏乱菩萨；或转世间人心，令作大供养，行者贪著供养故，则失道德；或转人心，令轻恼菩萨，或骂或打，或伤或害，行者遭苦，或生嗔恚忧愁。如是等，魔随前人意所趣向，因而坏之，是名得便。如魔品中广说。
　　问曰：魔力甚大，肉身菩萨道力尚少，云何不得便？答曰：如上说，为诸佛菩萨所护故。此中佛自说因缘：是人善修诸法空，亦不著空，不著空者，云何当得便！譬如无疮，则不受毒；无相、无作亦如是。
　　复次，一切法实观，皆是空、无相、无作相，皆是空、无相、无作相故，则无得便，亦无受便者；是故空不应得空便，无相不应得无相便，无作不应得无作便，以一相故。如火不能灭火，得水则灭，以异相故。
　　问曰：菩萨住三解脱门，则是受便处，与一切法相违故。空与有相违，无相与有相相违，无作与有作相违！答曰：此经中佛自说：三解脱门无有自性。又先论议中说，于空、无相、无作中亦不著；是故虽住三解脱门，魔及魔民不得其便。
　　问曰：余处皆言菩萨摩诃萨，今何以言善男子、善女人？答曰：先说实相智慧难受，以能受故，则是菩萨摩诃萨。今说供养、受持、读诵等，杂说故，摄得善男子、善女人。
　　复次，经中说女人有五碍：不得作释提桓因、梵王、魔王、转轮圣王、佛。闻是五碍不得作佛，女人心退，不能发意；或有说法者，不为女人说佛道。是故佛此间说善男子、善女人，女人可得作佛，非不转女身也。五碍者，说一身事。善男子、善女人义，先已广说。人不得便者，人名若贼、若官、若怨等，欲恼乱菩萨，求索其便。
　　问曰：先说魔不得便因缘，何以但说空？今说人不得便，但说四无量心？答曰：有人言：先说魔若魔民，怨大故法亦大，故说空；怨小故法亦小，故说四无量心。有人言：四无量心是菩萨常行，为集诸功德故；后以般若波罗蜜空相，令除邪见。不著众生，亦不著法，是二法前后无在。
　　复次，上魔作恐怖事甚多，不现本形，或现雷震，或作风雨，或作病痛等，是故说诸法空。今人来恶口骂詈，刀杖打斫，故用四无量心。不横死者，所谓无罪而死。或寿命未尽，错投药故；或不顺药法，或无看病人；或饥渴、寒热等夭命，是名横死。菩萨从初发意来，于一切众生中，常行檀波罗蜜，应病与药，随病所须；拯济孤穷，随其所乞皆给与之；于一切众生中，悉皆平等，好心供养，亦行是般若波罗蜜；以是功德，故不横死。是中略说三功德已。三千大千世界中，诸天发心，未闻般若波罗蜜者，先说善男子、善女人，应闻受持乃至正忆念，今说因缘。诸天有大功德，犹尚供养，何况于人？虽一切人天应听般若，能发无上道心者，最应深心听。所以者何？般若是佛道之本故。
　　问曰：此天发心，何以不闻般若？答曰：有人言：此天前世人中发意，今生天上五欲覆心故不闻。
　　复次，诸天虽发无上道心，五情利，五欲妙，染著深故，视东忘西，不能求般若。色界诸天，虽先闻法发心，以味著禅定深故，不能求般若。是故说不闻者应闻、受持。
　　复次，先说魔及魔天不能得其便，是内因缘，所谓空三昧及四无量心。今更说不得便，是外因缘，所谓佛告诸天；汝等供养受持般若，是善男子、善女人亦受持供养是般若，同事故，若魔来破，汝应守护！
　　复次，受持般若者，若在空舍住，若在旷野，若在人间住处。空舍中多诸鬼魅及以贼寇，众恶易来，故初说。除人住处及以空舍，余残山泽树林等，皆是旷野；少人行故，多诸虎狼师子，恶贼鬼魅。人所住处不净故，魔及鬼神鲜来，诸难少故，是以后说。行者于三处住，无所畏惧，以二因缘故：一者、善修十八空；二者、般若波罗蜜威德故。

　　﹝经﹞尔时，三千大千世界中诸四天王天，三十三天，夜摩天，兜率陀天，化乐天，他化自在天，乃至首陀婆诸天，白佛言：「世尊！是善男子、善女人，能受持般若波罗蜜，亲近、读诵、正忆念，不离萨婆若心者，我等常当守护！何以故？世尊！以菩萨摩诃萨因缘故，断三恶道，断天人贫，断诸灾患疾病饥饿。以菩萨因缘故，便有十善道，出世间；四禅、四无量心、四无色定；檀波罗蜜，尸罗波罗蜜，羼提波罗蜜，毗梨耶波罗蜜，禅波罗蜜，般若波罗蜜；内空乃至无法有法空；四念处乃至一切种智。以菩萨因缘故，世间便有生刹利大姓、婆罗门大姓、居士大家，诸王及转轮圣王，四天王天乃至阿迦尼吒天。以菩萨因缘故，有须陀洹、须陀洹果，乃至阿罗汉、阿罗汉果，辟支佛、辟支佛道。以菩萨因缘故，有成就众生、净佛国土，便有诸佛出现于世，便有转法轮，知是佛宝、法宝、比丘僧宝。世尊！以是因缘故，一切世间诸天及人、阿修罗，应守护是菩萨摩诃萨！」佛语释提桓因：「如是！如是！憍尸迦！以菩萨摩诃萨因缘故，断三恶道乃至三宝出现于世。以是故，诸天及人、阿修罗常应守护，供养恭敬，尊重赞叹是菩萨摩诃萨。憍尸迦！供养恭敬、尊重赞叹是菩萨摩诃萨，即是供养我。以是故，是诸菩萨摩诃萨，诸天及人、阿修罗，常应守护，供养恭敬、尊重赞叹！憍尸迦！若三千大千世界，满中声闻、辟支佛，譬如竹苇稻麻丛林；若有善男子、善女人，供养恭敬、尊重赞叹，不如供养恭敬、尊重赞叹初发心菩萨摩诃萨，不离六波罗蜜所得福德。何以故？不以声闻、辟支佛因缘故，有菩萨摩诃萨及诸佛出现于世；以有菩萨摩诃萨因缘故，有声闻、辟支佛，诸佛出现于世。以是故，憍尸迦！是诸菩萨摩诃萨，一切世间诸天及人、阿修罗常应守护，供养恭敬，尊重赞叹。」

　　﹝论﹞释曰：尔时诸天白佛，我等当守护是菩萨，与我等同事故；亦以求佛道者，能自舍身乐欲，使一切众生得乐故。因菩萨断三恶道者，菩萨虽未离欲，能遮众生十不善故，断三恶道，及天人贫穷、诸灾患等。行十善故，开三善道门。或有菩萨见五欲罪过，能离欲得四禅；以本愿故，起四无量心；欲离种种因缘身苦故，起四无色定；为佛道故，修六波罗蜜乃至一切种智。是法亦自行，亦教人，以是福德道法，于众生中展转相教，常在世间。今当说是诸善法果报，生刹利大姓，乃至三宝出现于世。如先义中说。今是菩萨结业生身，在因缘中，无有力势，而能说是善法，令众生修行，我等云何当不守护？譬如太子虽小，群臣百官无不奉承。佛可诸天，述而成之。若供养菩萨，即是供养佛者，般若是三世佛母，若为般若故供养菩萨，则为供养佛。不如供养恭敬初发意菩萨者，
　　问曰：二乘已证实际，是一切众生福田，何以故不如初发意菩萨？答曰：以三事故不如：一者、用萨婆若心行；二者、常不离六波罗蜜等诸功德；三者、由是菩萨断三恶道，出生三乘。依二乘人，不能断三恶道，出生三乘。

　　　　释灭诤品第三十一（经作现灭诤品）

　　﹝经﹞尔时，释提桓因白佛言：「世尊！甚奇希有！诸菩萨摩诃萨，从般若波罗蜜，若闻、受持、亲近、读诵，为他说，正忆念时，得如是今世功德；亦成就众生，净佛国土，从一佛界至一佛界，供养诸佛，所欲供养之具，随意即得，从诸佛闻法，至得阿耨多罗三藐三菩提，终不中忘；亦得家成就，母成就，生成就，眷属成就，相成就，光明成就，眼成就，耳成就，三昧成就，陀罗尼成就；是菩萨以方便力，变身如佛，从一佛国至一佛国，到无佛处，赞檀波罗蜜乃至般若波罗蜜，赞四禅、四无量心、四无色定，赞四念处乃至十八不共法；以方便力说法，以三乘法度脱众生，所谓声闻、辟支佛、佛乘。世尊！快哉希有！受是般若波罗蜜，为已总摄五波罗蜜，乃至十八不共法；亦摄须陀洹果，乃至阿罗汉果、辟支佛道、佛道，一切智、一切种智。」
　　佛告释提桓因：「如是！如是！憍尸迦！受是般若波罗蜜，为已总摄五波罗蜜，乃至一切种智。
　　复次，憍尸迦！是般若波罗蜜，受持、亲近、读诵，为他说，正忆念，是善男子、善女人所得今世功德，汝一心谛听！」释提桓因言：「唯！世尊！受教！」佛告释提桓因：「憍尸迦！若有外道诸梵志，若魔、若魔民，若增上慢人，欲乖错破坏菩萨般若波罗蜜心；是诸人适生此心，即时灭去，终不从愿。何以故？憍尸迦！菩萨摩诃萨，长夜行檀波罗蜜，行尸罗、羼提、毗梨耶、禅、般若波罗蜜。以众生长夜贪诤故，菩萨悉舍内外物，安立众生于檀波罗蜜中，以众生长夜破戒故，菩萨悉舍内外法，安立众生于戒；以众生长夜斗诤故，菩萨悉舍内外法，安立众生于忍辱；以众生长夜懈怠故，菩萨悉舍内外法，安立众生于精进；以众生长夜乱心故，菩萨悉舍内外法，安立众生于禅；以众生长夜愚痴故，菩萨悉舍内外法，安立众生于般若波罗蜜。以众生长夜为爱结故流转生死，是菩萨摩诃萨以方便力，断众生爱结，安立于四禅、四无量心、四无色定，四念处乃至八圣道分，空、无相、无作三昧；安立众生于须陀洹果，乃至阿罗汉果，辟支佛道，佛道。憍尸迦！是为菩萨摩诃萨行般若波罗蜜，得现世功德。后世功德，得阿耨多罗三藐三菩提；菩萨转法轮所愿满足，入无余涅槃。憍尸迦！是为菩萨摩诃萨后世功德。
　　复次，憍尸迦！善男子、善女人，是般若波罗蜜，若闻、受持，亲近、读诵，为他说，正忆念，其所住处，魔若魔民，若外道梵志，增上慢人，欲轻毁难问，破坏般若波罗蜜，终不能成；其人恶心转灭，功德转增。闻是般若波罗蜜故，渐以三乘道，得尽众苦。譬如，憍尸迦！有药名摩只，有蛇饥行索食，见虫欲啖，虫趣药所，药气力故，蛇不能前，即便还去。何以故？是药力能胜毒故。憍尸迦！摩只药有如是力。是善男子、善女人，是般若波罗蜜，若受持、亲近、读诵，为他人说，正忆念，若有种种斗诤起，欲来破坏者，以般若波罗蜜威力故，随所起处，即疾消灭，其人即生善心，增益功德。何以故？是般若波罗蜜，能灭诸法诤乱。何等诸法？所谓淫、怒、痴；无明乃至大苦聚；诸盖、结、使、缠；我见、人见，众生见，断见、常见，垢见、净见，有见、无见：如是一切诸见；悭贪、犯戒，嗔恚、懈怠，乱意、无智；常想、乐想、净想、我想，如是等爱行。著色，著受、想、行、识；著檀波罗蜜、尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜；著内空、外空、内外空，乃至无法有法空；著四念处，乃至十八不共法；著一切智、一切种智；著涅槃。是一切法诤乱，尽能消灭，不令增长。」

　　﹝论﹞释曰：闻者，若从佛，若菩萨，若余说法人边，闻般若波罗蜜，是十方三世诸佛法宝藏。闻已，用信力故受；念力故持；得气味故，常来承奉、咨受故亲近；亲近已，或看文，或口受，故言读；为常得不忘故诵；宣传未闻，故言为他说；圣人经书、直说难了故解义；观诸佛法不可思议，有大悲于众生故说法；不以邪见戏论求佛法，如佛意旨不著故，说法亦不著；除四颠倒等诸邪忆念故，住四念处正忆念中。但为得道故，不为戏论，名为正忆念。正忆念是一切善法之根本，修习行者初入，名为正忆念；常行得禅定故，名为修。今世功德者，如先说义。今释提桓因更说今世功德，所谓教化众生，乃至令众生得三乘。先说般若波罗蜜摄三乘，今解其义，是故言般若波罗蜜中摄五波罗蜜，乃至一切种智。佛可其所说者，欲令人信故。所得今世功德，汝一心谛听者，上略说今世功德，佛今欲广说其事，难信持故，言一心谛听。
　　复次，因小果大，难信故言一心谛听。帝释虽信受，人不知故，言：唯！世尊！是般若波罗蜜，虽不可破坏，而宣示实相语言可破，语言破故，信心未定者亦可破，是故说：若外道、梵志等来，欲破坏般若波罗蜜。梵志者，是一切出家外道，若有承用其法者，亦名梵志。梵志爱著其法，闻实相空法，不信故欲坏。魔若魔民，如先说。增上慢人者，是佛弟子，得禅定未得圣道，自谓已得。是人闻无须陀洹，乃至无阿罗汉，无道无涅槃，便发增上慢，生忿怒心，欲破是实相空法。是般若波罗蜜神力故，令彼恶心即时灭去，终不成愿。如人以手障矛，但自伤其手，矛无所损。何以故？菩萨于内外法不著；众生从无始世界来，常著内外法故起斗诤。菩萨舍内外著处，自安立六波罗蜜；教化众生，令舍内外斗法，安立众生于六波罗蜜。是无量世修集福德力，斗诤根尽故，虽有斗乱事来，不能得便。譬如毒蛇欲食虾蟆，常随逐之，虾蟆到摩只药所，蛇闻药气，毒即消歇。是坏法恶人，亦复如是，欲坏行般若波罗蜜人，常随逐之，以般若力势故，嗔恚、邪见之毒，即时消灭。有降伏得道者，有作弟子者，有复道还去者。是般若波罗蜜，能破无明等诸结使，灭诸断常邪见等，能灭著五众乃至涅槃，何况嗔恚、嫉妒、斗乱之事而不能灭！（「灭」下仍有八十字，原编误入于下段论文首四行，今应移回读。）

　　﹝经﹞「复次，憍尸迦！三千大千世界中，诸四天王，诸释提桓因，诸梵天王，乃至阿迦尼吒天，常守护是善男子、善女人，能受持、供养、读诵、为他说、正忆念般若波罗蜜者。十方现在诸佛，亦共拥护是善男子、善女人，能闻、受持、供养、读诵、为他说、正忆念般若波罗蜜者。是善男子、善女人，不善法灭，善法转增，所谓檀波罗蜜转增，以无所得故；乃至般若波罗蜜转增，以无所得故；内空转增，乃至无法有法空转增，以无所得故；四念处乃至十八不共法转增，以无所得故；诸三昧门，诸陀罗尼门，一切智、一切种智转增，以无所得故。是善男子、善女人所说，人皆信受，亲友坚固。不说无益之语，不为嗔恚所覆，不为憍慢、悭贪、嫉妒所覆。是人自不杀生，教人不杀，赞不杀生法，亦欢喜赞叹不杀生者。自远离不与取，亦教人远离不与取，赞远离不与取法，亦欢喜赞叹远离不与取者。自不邪淫，教人不邪淫，赞不邪淫法，亦欢喜赞叹不邪淫者。自不妄语，教人不妄语，赞不妄语法，亦欢喜赞叹不妄语者。两舌、恶口、无利益语，亦如是。自不贪，教人不贪，赞不贪法，亦欢喜赞叹不贪者。不嗔恼、不邪见，亦如是。自行檀波罗蜜，教人行檀波罗蜜，赞行檀波罗蜜法，亦欢喜赞叹行檀波罗蜜者。自行尸罗波罗蜜，教人行尸罗波罗蜜，赞尸罗波罗蜜，亦欢喜赞叹行尸罗波罗蜜者。自行羼提波罗蜜，教人行羼提波罗蜜，赞羼提波罗蜜，亦欢喜赞叹行羼提波罗蜜者。自行毗梨耶波罗蜜，教人行毗梨耶波罗蜜，赞毗梨耶波罗蜜，亦欢喜赞叹行毗梨耶波罗蜜者。自行禅波罗蜜，教人行禅波罗蜜，赞禅波罗蜜，亦欢喜赞叹行禅波罗蜜者。自行般若波罗蜜，教人行般若波罗蜜，赞般若波罗蜜，亦欢喜赞叹行般若波罗蜜者。自修内空，教人修内空，赞内空，亦欢喜赞叹修内空者。乃至自修无法有法空，教人修无法有法空，赞无法有法空，亦欢喜赞叹修无法有法空者。自入一切三昧中，教人入一切三昧中，赞一切三昧，亦欢喜赞叹行一切三昧者。自得陀罗尼，教人得陀罗尼，赞陀罗尼，亦欢喜赞叹得陀罗尼者。自入初禅，教人入初禅，赞初禅，亦欢喜赞叹入初禅者。二禅、三禅、四禅亦如是。自入慈心中，教人入慈心中，赞入慈心法，亦欢喜赞叹入慈心者。悲、喜、舍心亦如是。自入无边空处，教人入无边空处，赞无边空处，亦欢喜赞叹入无边空处者。无边识处、无所有处、非有想非无想处亦如是。自修四念处，教人修四念处，赞修四念处法，亦欢喜赞叹修四念处者。四正勤、四如意足、五根、五力、七觉分、八圣道分亦如是。自修空、无相、无作三昧，教人修空、无相、无作三昧，赞空、无相、无作三昧法，亦欢喜赞叹修空、无相、无作三昧者。自入八解脱中，教人入八解脱，赞八解脱，亦欢喜赞叹入八解脱者。自入九次第定中，教人入九次第定，赞入九次第定法，亦欢喜赞叹入九次第定者。自修佛十力、四无所畏、四无碍智、大慈大悲、十八不共法亦如是。自行不谬错法、自行常舍法，教人行不谬错法、常舍法，赞行不谬错法、常舍法，亦欢喜赞叹行不谬错法、常舍法者。自得一切种智，教人得一切种智，赞一切种智法，亦欢喜赞叹得一切种智者。是菩萨摩诃萨行六波罗蜜时，所有布施与众生共已，回向阿耨多罗三藐三菩提，以无所得故。所有持戒、忍辱、精进、禅定、智慧，与众生共已，回向阿耨多罗三藐三菩提，亦以无所得故。是善男子、善女人如是行六波罗蜜时，作是念：我若不布施，当生贫穷家，不能成就众生，净佛世界，亦不能得一切种智。我若不持戒，当生三恶道中，尚不得人身，何况能成就众生，净佛世界，得一切种智！我若不修忍辱，则当诸根毁坏，色不具足，不能得菩萨具足色身，众生见者必至阿耨多罗三藐三菩提，亦不能得以具足色身成就众生，净佛世界，得一切种智。我若懈怠，不能得菩萨道，亦不能得成就众生，净佛世界，得一切种智。我若乱心，不能得生诸禅定，不能以此禅定成就众生，净佛世界，得一切种智。我若无智，不能得方便智，以方便智过声闻、辟支佛地，成就众生，净佛世界，得一切种智。是菩萨复作是思惟：我不应随悭贪故不具足檀波罗蜜，不应随犯戒故不具足尸罗波罗蜜，不应随嗔恚故不具足羼提波罗蜜，不应随懈怠故不具足毗梨耶波罗蜜，不应随乱意故不具足禅波罗蜜，不应随痴心故不具足般若波罗蜜。若不具足檀波罗蜜，尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜，我终不能出到一切种智。如是善男子、善女人，是般若波罗蜜受持、亲近、读诵，为他说，正忆念，亦不离萨婆若心，得是今世、后世功德。」
　　释提桓因白佛言：「世尊！希有！是菩萨摩诃萨般若波罗蜜，为回向萨婆若故，亦为不高心故。」佛告释提桓因：「憍尸迦！云何菩萨摩诃萨般若波罗蜜，为回向萨婆若心故，亦为不高心故。」释提桓因白佛言：「世尊！菩萨摩诃萨若行世间檀波罗蜜，布施诸佛、辟支佛、声闻，及诸贫穷、乞丐、行路人，是菩萨无方便故生高心。若行世间尸罗波罗蜜，言我行尸罗波罗蜜，我能具足尸罗波罗蜜，无方便故生高心。言我行羼提波罗蜜，毗梨耶波罗蜜，禅波罗蜜，我行般若波罗蜜，我修般若波罗蜜；以是世间般若波罗蜜，无方便故生高心。世尊！菩萨修世间四念处时，自念言：我修四念处，我具足四念处，无方便力故生高心。我修四正勤、四如意足、五根、五力、七觉分、八圣道分；自念言：我修空、无相、无作三昧；我修一切三昧门，当得一切陀罗尼门；我修佛十力、四无所畏、十八不共法；我当成就众生，我当净佛世界，我当得一切种智：著吾我无方便力故生高心。世尊！如是菩萨摩诃萨行世间善法，著吾我故生高心。世尊！若菩萨摩诃萨行出世间檀波罗蜜，不得施者，不得受者，不得施物；如是菩萨摩诃萨行出世间檀波罗蜜，为回向萨婆若故，亦不生高心。行尸罗波罗蜜，尸罗不可得；行羼提波罗蜜，羼提不可得；行毗梨耶波罗蜜，毗梨耶不可得；行禅波罗蜜，禅不可得；行般若波罗蜜，般若不可得。修四念处，四念处不可得；乃至修十八不共法，十八不共法不可得；修大慈大悲，大慈大悲不可得；乃至修一切种智，一切种智不可得。世尊！如是菩萨摩诃萨般若波罗蜜，为回向萨婆若故，亦为不生高心故。」

　　﹝论﹞问曰：先已说魔若魔民等三种人欲破坏般若，今何以故重说？答曰：佛先说三种人来求便恐怖，欲令愁恼中来者，不为恼人，但欲破毁般若波罗蜜，不随其愿，不能得破。后来三种人，虽欲生心破坏即时灭去。（上八十字，应接入前段论文末。）所语人皆信受者，是菩萨常令不善法断灭，善法转增，所谓檀波罗蜜，乃至一切种智。是人修集福德、智慧故，成大威德，设使妄语，人皆信受，何况实语！亲友坚固者，是人于一切众生中，深有慈悲心，何况亲友于我有益；是菩萨爱教佛道，知身口无常故，不说无益之言。以善法增长故，嗔恚等烦恼不能覆心。行者作是念：结使虽起，智慧思惟，不令覆心；结使若起，今世不善，后世不善，妨于佛道！设使心起结使，不起口业；设口业起，不成身业；设身业起，不至大恶，如凡夫人也。是菩萨虽复卑陋鄙贱，以行胜法故，得在胜人数中，是今世功德。是人深乐善法故，能于善法四种正行求；二乘人不能具足四行，以不深乐善法故。所谓自不杀生，慈悲一切；深自利故，亦不教他；慈是一切贤圣法故，常赞叹；是菩萨常欲令人得乐故，见有不杀者，欢喜爱乐。乃至一切种智亦如是。上四种行广说，今略说功德，总摄入六波罗蜜中，所得果报与众生共之。是菩萨未入正位，诸烦恼未尽故，或时起悭等诸烦恼，尔时应作是思惟，谏喻其心：若不布施，我自失四事功德，所谓后身生贫穷，贫穷故自不能利益，何能利他！若不利他，则不能成就众生；不能成就众生，亦不能净佛世界。何以故？以众生净故，世界清净。若不具足是等众事，云何当得一切种智？以要言之，无方便者虽行六波罗蜜，内不能离我心，外取诸法相，所谓我是施者，彼是受者，是布施物，是因缘故，不能到佛道！与此相违，是有方便。
　　问曰：若世间波罗蜜等，非是正道，是般若波罗蜜中，佛何以说？答曰：此是行者初门，与正道相似故，先行相似法，后得真道。

