
　　　　仁王护国般若波罗蜜多经卷下

　　　　护国品第五

　　尔时世尊告波斯匿王等诸大国王。谛听谛听我为汝等说护国法。一切国土若欲乱时。有诸灾难贼来破坏。汝等诸王应当受持。读诵此般若波罗蜜多。严饰道场置百佛像。百菩萨像百师子座。请百法师解说此经。于诸座前然种种灯。烧种种香散诸杂花。广大供养衣服卧具。饮食汤药房舍床座一切供事。每日二时讲读此经。若王大臣比丘比丘尼优婆塞优婆夷。听受读诵如法修行灾难即灭。大王诸国土中有无量鬼神。一一复有无量眷属。若闻是经护汝国土。若国欲乱鬼神先乱。鬼神乱故即万人乱。当有贼起百姓丧亡。国王大子王子百官互相是非。天地变怪日月众星失时失度。大火大水及大风等。是诸难起皆应受持。讲说此般若波罗蜜多。若于是经受持读诵。一切所求官位富饶。男女慧解行来随意。人天果报皆得满足。疾疫厄难即得除愈。杻械枷锁捡系其身皆得解脱。破四重戒作五逆罪。及毁诸戒无量过咎悉得消灭。
　　大王往昔过去释提桓因。为顶生王领四军众。来上天宫欲灭帝释。时彼天主即依过去诸佛教法。敷百高座请百法师。讲读般若波罗蜜多经。顶生即退天众安乐。
　　大王昔天罗国王。有一太子名曰斑足。登王位时有外道师。名为善施与王灌顶。乃令斑足取千王头。以祀冢间摩诃迦罗大黑天神。自登王位。已得九百九十九王唯少一王。北行万里乃得一王名曰普明。其普明王白斑足言。愿听一日礼敬三宝饭食沙门。斑足闻已即便许之。其王乃依过去诸佛所说教法。敷百高座请百法师。一日二时。讲说般若波罗蜜多八千亿偈。时彼众中第一法师。为普明王而说偈言。

　　　　劫火洞然　　　　大千俱坏　　　　须弥巨海
　　　　磨灭无余　　　　梵释天龙　　　　诸有情等
　　　　尚皆殄灭　　　　何况此身　　　　生老病死
　　　　忧悲苦恼　　　　怨亲逼迫　　　　能与愿违
　　　　爱欲结使　　　　自作疮疣　　　　三界无安
　　　　国有何乐　　　　有为不实　　　　从因缘起
　　　　盛衰电转　　　　暂有即无　　　　诸界趣生
　　　　随业缘现　　　　如影如响　　　　一切皆空
　　　　识由业漂　　　　乘四大起　　　　无明爱缚
　　　　我我所生　　　　识随业迁　　　　身即无主
　　　　应知国土　　　　幻化亦然
　　尔时法师说此偈已。时普明王闻法悟解证空三昧。王诸眷属得法眼空。其王即便诣天罗国。诸王众中而作是言。仁等今者就命时到。悉应诵持过去诸佛所说般若波罗蜜多偈。诸王闻已亦皆悟解。得空三昧各各诵持。时斑足王问诸王言。汝等今者皆诵何法。
　　尔时普明即以上偈答斑足王。王闻是法亦证空定。欢喜踊跃告诸王言。我为外道邪师所误。非汝等咎汝各还国。当请法师解说般若波罗蜜多。时斑足王以国付弟。出家为道得无生法忍。
　　大王过去复有五千国王。常诵此经现生获报。汝等十六诸大国王。修护国法应当如是。受持读诵解说此经。若未来世诸国王等。为欲护国护自身者。亦应如是受持读诵解说此经。说是法时无量人众得不退转。阿修罗等得生天上。无量无数欲色诸天得无生忍。

　　　　仁王护国般若波罗蜜多经不思议品第六

　　尔时十六国王及诸大众。闻佛说此般若波罗蜜多甚深句义。欢喜踊跃散百万亿众宝莲花。于虚空中成宝花座。十方诸佛无量大众。共坐此座说般若波罗蜜多。是诸大众持十千金莲华。散释迦牟尼佛上。合成花轮盖诸大众。复散八万四千芬陀利花。于虚空中成白云台。台中光明王佛。与十方诸佛无量大众。演说般若波罗蜜多。是诸大众持曼陀罗花。散释迦牟尼佛及诸众会。复散曼殊沙花。于虚空中变作金刚宝城。城中师子奋迅王佛。共十方诸佛大菩萨众。演说胜义般若波罗蜜多。复散无量天诸妙花。于虚空中成宝云盖。遍覆三千大千世界。是花盖中雨恒河沙花从空而下。
　　时波斯匿王及诸大众。见是事已叹未曾有。合掌向佛而作是言。愿过去现在未来诸佛。常说般若波罗蜜多。愿诸众生常得见闻。如我今日等无有异。
　　佛言大王如汝所说。此般若波罗蜜多。是诸佛母诸菩萨母。不共功德神通生处。诸佛同说能多利益。是故汝等常应受持。
　　尔时世尊为诸大众。现不可思议神通变化。一花入无量花。无量花入一花。一佛土入无量佛土。无量佛土入一佛土。一尘刹土入无量尘刹土。无量尘刹土入一尘刹土。无量大海入一毛孔。无量须弥入芥子中。一佛身入无量众生身。无量众生身入一佛身。大复现小小复现大。净复现秽秽复现净。佛身不可思议。众生身不可思议。乃至世界不可思议。当佛现此神变之时。十千女人现转女身得神通三昧。无量天人得无生法忍。无量阿修罗等成菩萨道。恒河沙菩萨现身成佛。

　　　　仁王护国般若波罗蜜多经奉持品第七

　　尔时波斯匿王睹佛神变。见千花台上遍照如来。千华叶上千化身佛。千花叶中无量诸佛。各说般若波罗蜜多。白佛言世尊如是无量般若波罗蜜多。不可识识不可智知。云何诸善男子于此经中。明了觉解为人演说。
　　佛言大王汝今谛听。从初习忍至金刚定。如法修行十三观门。皆为法师依持建立。汝等大众应当如佛而供养之。百千万亿天妙香花而以奉上。
　　善男子其法师者习种性菩萨。若比丘比丘尼优婆塞优婆夷修十住行。见佛法僧发菩提心。于诸众生利乐悲愍。自观己身六界诸根。一切无常苦空无我。了知业行生死涅槃。能利自他饶益安乐。闻赞佛毁佛心定不动。闻有佛无佛心定不退。三业无失起六和敬。方便善巧调伏众生。勤学十智神通化利。下品修习八万四千。波罗蜜多。善男子习忍以前经十千劫。行十善行有退有进。譬如轻毛随风东西。若至忍位入正定聚。不作五逆不谤正法。知我法相悉皆空故。住解脱位于一阿僧祇劫。修习此忍能起胜行。复次性种性菩萨住无分别。修十慧观舍财命故。持净戒故心谦下故。利自他故生死无乱故。无相甚深故达有如幻故。不求果报故得无碍解故。念念示现佛神力故。对治四倒三不善根。三世惑业十颠倒故。我人知见念念虚伪。了达名假受假法假。皆不可得无自他相住真实观。中品修习八万四千波罗蜜多。于二阿僧祇劫。行诸胜行得坚忍位。
　　复次道种性菩萨住坚忍中观诸法性得无生灭。四无量心能破诸闇。常见诸佛广兴供养。常学诸佛住回向心。所修善根皆如实际。能于三昧广作佛事。现种种身行四摄法。住无分别化利众生。智慧明了甚深观察。一切行愿普皆修习。能为法师调御有情。善观五蕴三界二谛。无自他相得如实性。虽常修胜义而受生三界。何以故业习果报未坏尽故。于人天中顺道生故。上品修习八万四千诸波罗蜜多。三阿僧祇劫。修二利。行广大饶益。得善调伏诸三摩地。住胜观察修出离行。能证平等圣人地故。
　　复次欢喜地。菩萨摩诃萨。超愚夫地生如来家住平等忍。初无相智照胜义谛。一相平等非相无相。断诸无明灭三界贪。未来无量生死永不生故。大悲为首起诸大愿。于方便智念念修习无量胜行。非证非不证一切遍学故。非住非不住向一切智故。行于生死魔不动故。离我我所无怖畏故。无自他相常化众生故。自在愿力生诸净土故。善男子此初觉智。非如非智非有非无。无有二相方便妙用。非倒非住非动非静。二利自在如水与波。非一非异智起诸波罗蜜多亦非一异。于四阿僧祇劫。满足修习百万行愿。此地菩萨无三界业习更不造新。由随智力以愿生故。念念常行檀波罗蜜多。布施爱语利行同事。广大清净善能安住饶益众生。
　　复次离垢地菩萨摩诃萨。四无量心最胜寂灭。断嗔等习修一切行。所谓远离杀害不与不取心无染欲。得真实语得和合语。得柔软语得调伏语。常行舍心常起慈心住正直心。寂静纯善离破戒垢。行大慈观念念现前。于五阿僧祇劫。具足清净戒波罗蜜多。志意勇猛永离诸染。
　　复次发光地菩萨摩诃萨。住无分别灭无明闇。于无相忍而得三明。悉知三世无来无去。依四静虑四无色定。无分别智次第随顺。具足胜定得五神通。现身大小隐显自在。天眼清净悉见诸趣。天耳清净悉闻众声。以他心智知众生心。宿住能知无量差别。于六阿僧祇劫。行一切忍波罗蜜多。得大总持利益安乐。
　　复次焰慧地菩萨摩诃萨。修行顺忍无所摄受。永断微细身边见故。修习无边菩提分法。念处正勤神足根力觉道具足。为欲成就力无所畏不共佛法。于七阿僧祇劫。修习无量精进波罗蜜多。远离懈怠普利众生。
　　复次难胜地菩萨摩诃萨。以四无畏随顺真如。清净平等无差别相。断随小乘乐求涅槃。集诸功德具观诸谛。此苦圣谛集灭道谛。世俗胜义观无量谛。为利众生习诸技艺。文字医方赞咏戏笑。工巧咒术外道异论。吉凶占相一无错谬。但于众生不为损恼。为利益故咸悉开示。渐令安住无上菩提。知诸地中出道障道。于八阿僧祇劫。常修三昧开发诸行。
　　复次现前地菩萨摩诃萨。得上顺忍住三脱门。能尽三界集因集业粗现行相大悲增上。观诸生死无明闇覆。业集识种名色六处。触受爱取有生老死等。皆由著我无明业果。非有非无一相无相而不二故。于九阿僧祇劫。行百万空无相无愿三昧。得一切般若波罗蜜多无边光照。
　　复次远行地菩萨摩诃萨。修无生忍证法无别。断诸业果细现行相。住于灭定起殊胜行。虽常寂灭广化众生。示入声闻常随佛智。示同外道示作魔王。随顺世间而常出世。于十阿僧祇劫行百万三昧。善巧方便广宣法藏。一切庄严皆得圆满。
　　复次不动地菩萨摩诃萨。住无生忍体无增减。断诸功用心心寂灭。无身心相犹如虚空。此菩萨佛心菩提心涅槃心。悉皆不起由本愿故。诸佛加持能一念顷。而起智业双照平等。以十力智遍不可说大千世界。随诸众生普皆利乐。于千阿僧祇劫。满足百万大愿。心心趣入一切种一切智智。
　　复次善慧地菩萨摩诃萨。住上无生忍灭心心相。证智自在断无碍障。具大神通修力无畏。善能守护诸佛法藏。得无碍解法义词辩。演说正法无断无尽。一刹那顷于不可说诸世界中。随诸众生所有问难。一音解释普令欢喜。于万阿僧祇劫。能现百万恒河沙等诸佛神力。无尽法藏利益圆满。
　　复次法云地菩萨摩诃萨无量智慧。思惟观察从发信心。经百万阿僧祇劫。广集无量助道法。增长无边大福智。证业自在断神通障。于一念顷能遍十方百万亿阿僧祇世界微尘数国土。悉知一切众生心行上中下根为说三乘。普令修习波罗蜜多。入佛行处力无所畏。随顺如来寂灭转依。善男子从初习忍至金刚定。皆名为伏一切烦恼无相信忍。照胜义谛灭诸烦恼。生解脱智渐渐伏灭。以生灭心得无生灭。此心若灭即无明灭。金刚定前所有知见皆不名见。唯佛顿解具一切智。所有知见而得名见。善男子金刚三昧现在前时。而亦未能等无等等。譬如有人登大高台。普观一切无不斯了。若解脱位一相无相无生无灭。同真际等法性。满功德藏住如来位。善男子如是诸菩萨摩诃萨受持解说。皆往十方诸佛刹土。利安有情通达实相。如我今日等无有异。善男子十方法界一切如来。皆依此门而得成佛。若言越此得成佛者。是魔所说非是佛说。是故汝等应如是知如是见如是信解。尔时世尊欲重宣此义。而说偈言。
　　　　彼伏忍菩萨　　　　于佛法长养
　　　　坚固三十心　　　　名为不退转
　　　　初证平等性　　　　而生诸佛家
　　　　由初得觉悟　　　　名为欢喜地
　　　　远离于染污　　　　嗔等种种垢
　　　　具戒德清净　　　　名为离垢地
　　　　灭坏无明闇　　　　而得诸禅定
　　　　照曜由慧光　　　　名为发光地
　　　　清净菩提分　　　　远离身边见
　　　　智慧焰炽然　　　　名为焰慧地
　　　　如实知诸谛　　　　世间诸伎艺
　　　　种种利群生　　　　名为难胜地
　　　　观察缘生法　　　　无明至老死
　　　　能证彼甚深　　　　名为现前地
　　　　方便三摩地　　　　示现无量身
　　　　善巧应群生　　　　名为远行地
　　　　住于无相海　　　　一切佛加持
　　　　自在破魔军　　　　名为不动地
　　　　得四无碍解　　　　一音演一切
　　　　闻者悉欢喜　　　　名为善慧地
　　　　智慧如密云　　　　遍满于法界
　　　　普洒甘露法　　　　名为法云地
　　　　满足无漏界　　　　常净解脱身
　　　　寂灭不思议　　　　名为一切智
　　佛告波斯匿王。我灭度后法欲灭时。一切有情造恶业故。令诸国土种种灾起。诸国王等为护自身太子王子后妃眷属百官百姓一切国土。即当受持此般若波罗蜜多皆得安乐。我以是经付嘱国王。不付比丘比丘尼优婆塞优婆夷。所以者何无王威力不能建立。是故汝等常当受持读诵解说。大王吾今所化大千世界。百亿须弥百亿日月。一一须弥有四天下。此赡部洲十六大国。五百中国十万小国。是诸国中若七难起。一切国王为除难故。受持解说此般若波罗蜜多。七难即灭国土安乐。
　　波斯匿王言云何七难。
　　佛言一者日月失度日色改变。白色赤色黄色黑色。或二三四五日并照。月色改变赤色黄色日月薄蚀。或有重轮一二三四五重轮现。二者星辰失度。彗星木星火星金星水星土等诸星各各为变或时昼出。三者龙火鬼火人火树火。大火四起焚烧万物。四者时节改变寒暑不恒。冬雨雷电夏霜冰雪。雨土石山及以砂砾。非时降雹雨赤黑水。江河泛涨流石浮山。五者暴风数起昏蔽日月。发屋拔树飞沙走石。六者天地亢阳陂池竭涸。草木枯死百谷不成。七者四方贼来侵国内外。兵戈竞起百姓丧亡。大王我今略说如是诸难。其有日昼不现月夜不现。天种种灾无云雨雪。地种种灾崩裂震动。或复血流鬼神出现鸟兽怪异。如是灾难无量无边。一一灾起皆须受持。读诵解说此般若波罗蜜多。
　　尔时十六国王。闻佛所说皆悉惊怖。
　　波斯匿王白佛言世尊。何故天地有是灾难。
　　佛言大王由赡部洲。大小国邑一切人民。不孝父母不敬师长。沙门婆罗门国王大臣不行正法。由此诸恶有是难兴。大王般若波罗蜜多。能出生一切诸佛法。一切菩萨解脱法。一切国王无上法。一切有情出离法。如摩尼宝体具众德。能镇毒龙诸恶鬼神。能遂人心所求满足。能应轮王名如意珠。能令难陀跋难陀等诸大龙王。降[雨/注]甘雨润泽草木。若于闇夜置高幢上。光照天地明如日出。此般若波罗蜜多亦复如是。汝等诸王应作宝幢及以幡盖。烧香散花广大供养。宝函盛经置于宝案。若欲行时常导其前。所在住处作七宝帐。众宝为座置经于上。种种供养如事父母。亦如诸天奉事帝释。大王我见诸国一切人王。皆由过去侍五百佛恭敬供养得为帝王。一切圣人得道果者。来生其国作大利益。若王福尽无道之时。圣人舍去灾难竞起。大王若未来世有诸国王。建立正法护三宝者。我令五方菩萨摩诃萨众往护其国。
　　东方金刚手菩萨摩诃萨。手持金刚杵放青色光。与四俱胝菩萨往护其国。
　　南方金刚宝菩萨摩诃萨。手持金刚摩尼放日色光。与四俱胝菩萨往护其国。
　　西方金刚利菩萨摩诃萨。手持金刚剑放金色光。与四俱胝菩萨往护其国。
　　北方金刚药叉菩萨摩诃萨。手持金刚铃放琉璃色光。与四俱胝药叉往护其国。
　　中方金刚波罗蜜多菩萨摩诃萨。手持金刚轮放五色光。与四俱胝菩萨往护其国是五菩萨摩诃萨。各与如是无量大众。于汝国中作大利益。当立形像而供养之尔时金刚手菩萨摩诃萨等。即从座起顶礼佛足。却住一面而白佛言。世尊我等本愿承佛神力。十方世界一切国土若有此经受持读诵解说之处。我当各与如是眷属。于一念顷即至其所。守护正法建立正法。令其国界无诸灾难。刀兵疾疫一切皆除。世尊我有陀罗尼能加持拥护。是一切佛本所修行速疾之门。若人得闻一经于耳。所有罪障悉皆消灭。况复诵习而令通利。以法威力当令国界永无众难。即于佛前异口同音说陀罗尼曰。
　　娜谟啰怛娜（二合）怛啰（二合）夜野（一）娜莫（引）阿哩夜（二合）吠（无盖反）[口+路]者娜（引）野（二）怛他（引）萨多（引）夜啰诃（二合）谛（三）三藐二没驮（引）野（四）娜莫阿（引）哩野（二合五）三满多跋捺啰（二合引）野（六）[曰/月]地萨怛[口+缚]（二合引）野（七）摩诃萨怛[口+缚]（二合引）野（八）摩贺迦（引）噜抳迦（引）野（九）怛你野（二合）他（引十）枳穰（二合）娜钵啰（二合）你（引）闭（十一）恶乞叉（二合）野句势（十二）钵啰（二合）底婆（引）娜[口+缚]底（十三）萨[口+缚]没驮（引）[口+缚]路枳谛（十四）瑜[言+我]跛哩你涩跛（二合）宁（十五）俨避（引）啰努啰[口+缚][言+我]（引）系（十六）底哩野（三合）特[口+缚]（二合十七）跛哩你涩跛（二合）宁（十八）冒地质多散惹娜你（十九）萨[口+缚]（引）毗晒迦毗（引）色讫谛（二合二十）达磨娑（引）[言+我]啰三步谛（二十一）阿慕伽室啰（二合）[口+缚]儜（二十二）摩贺三满多跋奈啰（二合）步弥（二十三）涅（奴逸反）哩野（二合）谛（二十四）尾野（二合）羯啰（二合）拏（二十五）跛哩钵啰（二合）跛你（二十六）萨[口+缚]悉驮（二十七）娜么塞讫哩（三合）谛（二十八）萨[口+缚][曰/月]地萨怛[口+缚]（二合二十九）散惹娜你（三十）婆[言+我][口+缚]底（丁以反上同三十一）没驮（引）么谛（三十二）阿啰你迦啰奶（三十三）阿啰拏迦啰奶（三十四）摩贺钵罗（二合）枳穰（二合三十五）播啰弭谛婆[口+缚]（二合）贺（三十六）
　　尔时世尊闻是说已。赞金刚手等诸菩萨言。善哉善哉。若有诵持此陀罗尼者。我及十方诸佛悉常加护。诸恶神鬼。敬之如佛。不久当得阿耨多罗三藐三菩提。
　　大王吾以此经付嘱汝等。毗舍离国憍萨罗国。室罗筏国摩伽陀国。波罗[病-丙+尼]斯国迦毗罗国。拘尸那国憍睒弥国。般遮罗国波吒罗国。末土罗国乌尸尼国。奔吒跋多国。提婆跋多国。迦尸国瞻波国。如是一切诸国王等。皆应受持般若波罗蜜多。
　　时诸大众阿修罗等。闻佛所说诸灾难事。身毛皆竖高声唱言。愿我未来不生彼国。时十六王即舍王位修出家道。具八胜处十一切处。得伏忍言忍无生法忍。
　　尔时一切天人大众阿修罗等。散曼陀罗花曼殊沙花。婆师迦花苏曼那花。以供养佛。随其种性得三脱门。生空法空菩提分法。无量无数菩萨摩诃萨。散拘勿头花波头摩花而供养佛。无量三昧悉皆现前。得住顺忍无生法忍。无量无数菩萨摩诃萨。得恒河沙诸三昧门。真俗平等具无碍解。常起大悲于百万亿阿僧祇佛刹微尘数世界。广利众生现身成佛。

　　　　仁王护国般若波罗蜜多经嘱累品第八

　　佛告波斯匿王今诫汝等。吾灭度后正法欲灭。后五十年后五百年。后五千年无佛法僧。此经三宝付诸国王建立守护。令我四部诸弟子等。受持读诵解其义理。广为众生宣说法要。令其修习出离生死。
　　大王后五浊世。一切国王王子大臣。自恃高贵破灭吾教。明作制法。制我弟子比丘比丘尼。不听出家修行正道。亦复不听造佛塔像。白衣高座比丘地立。与兵奴法等无有异。当知尔时法灭不久。
　　大王破国因缘皆汝自作。恃己威力制四部众不听修福。诸恶比丘受别请法。知识比丘共为一心。互相亲善斋会求福。是外道法都非我教。百姓疾疫无量苦难。当知尔时国土破灭。大王法末世时国王大臣四部弟子。各作非法横与佛教。作诸过咎非法非律。系缚比丘如破狱囚。当知尔时法灭不久。
　　大王我灭度后四部弟子。一切国王王子百官。乃是任持护三宝者。而自破灭如师子身中虫。自食师子肉非外道也。坏我法者得大过咎。正法衰薄民无正行。诸恶渐增其寿日减。无复孝子六亲不和。天龙不祐恶鬼恶龙日来侵害。灾怪相继为祸纵横。当堕地狱傍生饿鬼。若得为人贫穷下贱诸根不具。如影随形如响应声。如人夜书火灭字存。毁法果报亦复如大王未来世中一切国王王子大臣。与我弟子横立记籍设官典主。大小僧统非理役使。当知尔时佛法不久。
　　大王未来世中一切国王四部弟子。当依十方一切诸佛。常所行道建立流通。而恶比丘为求名利不依我法。于国王前自说过患作破法缘。其王不别信受此语。横立制法不依佛戒。当知尔时法灭不久。
　　大王未来世中国王大臣四部弟子。自作破法破国因缘。身自受之非佛法咎。天龙舍去五浊转增。若具说者穷劫不尽。
　　尔时十六大国王。闻说未来如是诸诫。悲啼号泣声动三千。天地昏闇光明不现。时诸王等各各至心受持佛语。不制四部出家学道当如佛教。
　　尔时恒河沙等无量大众皆共叹言。当尔之时世间空虚是无佛世。
　　尔时波斯匿王白佛言。世尊当何名此经。我等云何奉持。佛告大王。此经名为仁王护国般若波罗蜜多。亦得名为甘露法药。若有服行能愈诸疾。大王般若波罗蜜多所有功德。犹如虚空不可测量。若有受持读诵之者。所获功德能护仁王及诸众生。犹如垣墙亦如城壁。是故汝等应当受持。
　　佛说是经已。弥勒师子吼等无量菩萨摩诃萨。舍利弗须菩提等无量声闻。欲界色界无量天人。比丘比丘尼优婆塞优婆夷。阿修罗等一切大众。闻佛所说皆大欢喜信受奉行。

　　　　仁王护国般若波罗蜜多经卷下

