
　　　　大般若波罗蜜多经　卷第三百三十二

　　　　　　大唐三藏法师玄奘奉　　诏译

　　　　初分善学品第五十三之二

　　「善现！是菩萨摩诃萨行深般若波罗蜜多，应习近空三摩地，应安住空三摩地，应修行空三摩地，而于实际不应作证；应习近无相、无愿三摩地，应安住无相、无愿三摩地，应修行无相、无愿三摩地，而于实际不应作证。应习近四念住，应安住四念住，应修行四念住，而于实际不应作证；应习近四正断、四神足、五根、五力、七等觉支、八圣道支，应安住四正断乃至八圣道支，应修行四正断乃至八圣道支，而于实际不应作证。如是乃至应习近佛十力，应发趣佛十力，应修行佛十力，而于实际不应作证；应习近四无所畏、四无碍解、大慈、大悲、大喜、大舍、十八佛不共法，应发趣四无所畏乃至十八佛不共法，应修行四无所畏乃至十八佛不共法，而于实际不应作证。
　　「善现！是菩萨摩诃萨虽习近空三摩地，安住空三摩地，修行空三摩地，而不证预流果，亦不证一来、不还、阿罗汉果，亦复不证独觉菩提；虽习近无相、无愿三摩地，安住无相、无愿三摩地，修行无相、无愿三摩地，而不证预流果，亦不证一来、不还、阿罗汉果，亦复不证独觉菩提；虽习近四念住，安住四念住，修行四念住，而不证预流果，亦不证一来、不还、阿罗汉果，亦复不证独觉菩提；虽习近四正断、四神足、五根、五力、七等觉支、八圣道支，安住四正断乃至八圣道支，修行四正断乃至八圣道支，而不证预流果，亦不证一来、不还、阿罗汉果，亦复不证独觉菩提。
　　「善现！是菩萨摩诃萨由此因缘，不堕声闻及独觉地，疾证无上正等菩提。
　　「善现！譬如壮士威猛勇健，形貌端严见者欢喜，具最清净圆满眷属，于诸兵法学至究竟，善持器仗，安固不动，六十四能、十八明处，一切技术无不善巧，众人钦仰皆悉敬伏，善事业故功少利多，由此诸人恭敬供养、尊重赞叹，彼于尔时倍增喜跃而自庆慰。有因缘故，扶将老弱及诸眷属发趣他方，中路经过险难旷野，其间多有恶兽、劫贼、怨家潜伏诸怖畏事，眷属小大无不惊惶，其人自恃威猛勇健，多诸技术身意泰然，安慰父母并诸眷属，幸勿忧惧必令无苦。彼人于是以善巧术，将诸眷属到安隐处，既免危难，欢娱受乐。然彼壮士于旷野中，恶兽、怨贼无加害意。所以者何？自恃威勇具诸技术，无所畏故。善现当知！诸菩萨摩诃萨亦复如是，愍生死苦诸有情故，发趣无上正等菩提，普缘有情起四无量，住四无量俱行之心，精勤修习布施、净戒、安忍、精进、静虑、般若波罗蜜多，令速圆满。是菩萨摩诃萨于此六种波罗蜜多未圆满位，为欲修学一切智智不证漏尽，虽住空、无相、无愿解脱门，然不随其势力而转，亦不为彼障所牵夺，于解脱门亦不作证。由不证故不堕声闻及独觉地，必趣无上正等菩提。
　　「善现！如坚翅鸟飞腾虚空，自在翱翔久不堕地，虽依空戏而不据空，亦不为空之所拘碍。善现当知！诸菩萨摩诃萨亦复如是，虽于空、无相、无愿解脱门数数习近、安住、修行而不作证，由不证故不堕声闻及独觉地，修佛十力、四无所畏、四无碍解、大慈、大悲、大喜、大舍、十八佛不共法、一切智智，若未圆满，终不依空、无相、无愿三三摩地而证漏尽。
　　「善现！譬如壮夫善闲射术，欲现己技仰射虚空，为令空中箭不堕地，复以后箭射前箭筈，如是展转经于多时，箭箭相承不令堕落，若欲令堕便止后箭，尔时诸箭方顿堕落。善现当知！诸菩萨摩诃萨亦复如是，行深般若波罗蜜多，方便善巧所摄受故，乃至无上正等菩提，因行善根未皆成熟，终不中道证于实际。若得无上正等菩提，因行善根一切成熟，尔时菩萨方证实际，便得无上正等菩提。是故，善现！诸菩萨摩诃萨行深般若波罗蜜多，皆应如是审谛观察，如前所说诸法实相。」
　　尔时，具寿善现白佛言：「世尊！诸菩萨摩诃萨能为难事，虽学诸法真如、法界、法性、不虚妄性、不变异性、平等性、离生性、法定、法住、实际、虚空界、不思议界，虽学诸法内空、外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，虽学苦、集、灭、道圣谛，虽学四念住、四正断、四神足、五根、五力、七等觉支、八圣道支，虽学空、无相、无愿解脱门，而于中道不堕声闻及独觉地，退失无上正等菩提。世尊！是菩萨摩诃萨甚为希有。」
　　佛告善现：「诸菩萨摩诃萨于诸有情誓不舍故，谓作是愿：『若诸有情未得解脱，我终不舍所起加行。』善现！诸菩萨摩诃萨愿力殊胜，常作是念：『一切有情若未解脱，我终不舍。』由起如是广大心故，于其中道必不退落。善现！诸菩萨摩诃萨恒作是念：『我不应舍一切有情必令解脱，然诸有情行不正法，我为度彼应数引发寂静空、无相、无愿解脱门，虽数引发而不取证。』善现！是菩萨摩诃萨成就善巧方便力故，虽数现起三解脱门，而于中间不证实际，乃至未得一切智智，要得无上正等菩提方乃取证。
　　「复次，善现！诸菩萨摩诃萨于甚深处常乐观察，谓乐观察内空、外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，亦乐观察四念住、四正断、四神足、五根、五力、七等觉支、八圣道支及空、无相、无愿解脱门等皆自相空。
　　「善现！是菩萨摩诃萨作此观已，生如是念：『诸有情类由恶友力，于长夜中起我想执、有情想执、命者想执、生者想执、养者想执、士夫想执、补特伽罗想执、意生想执、儒童想执、作者想执、受者想执、知者想执、见者想执，由此想执行有所得，轮回生死受种种苦。为断有情如是想执，应趣无上正等菩提，为诸有情说深妙法，令断想执离生死苦。』
　　「善现！是菩萨摩诃萨尔时虽习空解脱门，而不依此证于实际；虽习无相、无愿解脱门，亦不依此证于实际。以于实际不取证故，不堕预流、一来、不还、阿罗汉果，亦复不堕独觉菩提。
　　「善现！是菩萨摩诃萨由如是念，行深般若波罗蜜多，成就善根不证实际，虽于实际未即作证，而不退失四静虑，亦不退失四无量、四无色定；亦不退失四念住，亦不退失四正断、四神足、五根、五力、七等觉支、八圣道支；亦不退失八解脱，亦不退失八胜处、九次第定、十遍处；亦不退失空解脱门，亦不退失无相、无愿解脱门；亦不退失内空，亦不退失外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空；亦不退失真如，亦不退失法界、法性、不虚妄性、不变异性、平等性、离生性、法定、法住、实际、虚空界、不思议界；亦不退失苦圣谛，亦不退失集、灭、道圣谛；亦不退失布施波罗蜜多，亦不退失净戒、安忍、精进、静虑、般若波罗蜜多；亦不退失五眼，亦不退失六神通；亦不退失一切陀罗尼门，亦不退失一切三摩地门；亦不退失佛十力，亦不退失四无所畏、四无碍解、十八佛不共法，亦不退失大慈、大悲、大喜、大舍；亦不退失无忘失法，亦不退失恒住舍性；亦不退失一切智，亦不退失道相智、一切相智。
　　「善现！是菩萨摩诃萨尔时成就一切菩提分法，乃至证得无上正等菩提，于诸功德终不衰减。善现！是菩萨摩诃萨行深般若波罗蜜多，方便善巧所摄受故，刹那刹那白法增益，诸根猛利超过一切声闻、独觉。
　　「复次，善现！若菩萨摩诃萨恒作是念：『诸有情类于长夜中，其心常为四倒所倒，谓常想倒、心倒、见倒，若乐想倒、心倒、见倒，若我想倒、心倒、见倒，若净想倒、心倒、见倒。我为如是诸有情故，应趣无上正等菩提，修诸菩萨摩诃萨行，证得无上大菩提时，为诸有情说无倒法，谓说生死无常、无乐、无我、无净，唯有涅槃寂静微妙，具足种种常、乐、我、净真实功德。』善现！是菩萨摩诃萨成就此念，行深般若波罗蜜多，方便善巧所摄受故，于佛十力、四无所畏、四无碍解、大慈、大悲、大喜、大舍、十八佛不共法，若未圆满终不证入如来胜定。
　　「善现！是菩萨摩诃萨尔时虽习空、无相、无愿解脱门入出自在，而于实际未即作证，乃至无上正等菩提，因行功德未善圆满，不证实际及余功德，若得无上正等菩提，乃可证得。善现！是菩萨摩诃萨尔时虽于诸余功德修未圆满，而于无愿三摩地门修已圆满。
　　「复次，善现！若菩萨摩诃萨恒作是念：『诸有情类于长夜中，行有所得，谓执有我，或执有有情、命者、生者、养者、士夫、补特伽罗、意生、儒童、作者、受者、知者、见者；或执有色，或执有受、想、行、识；或执有眼处，或执有耳、鼻、舌、身、意处；或执有色处，或执有声、香、味、触、法处；或执有眼界，或执有耳、鼻、舌、身、意界；或执有色界，或执有声、香、味、触、法界；或执有眼识界，或执有耳、鼻、舌、身、意识界；或执有眼触，或执有耳、鼻、舌、身、意触；或执有眼触为缘所生诸受，或执有耳、鼻、舌、身、意触为缘所生诸受；或执有地界，或执有水、火、风、空、识界；或执有无明，或执有行、识、名色、六处、触、受、爱、取、有、生、老死；或执有十善业道；或执有四静虑，或执有四无量、四无色定；或执有四摄事。我为如是诸有情故，应趣无上正等菩提，修诸菩萨摩诃萨行，证得无上大菩提时，令诸有情永断如是有所得执。』
　　「善现！是菩萨摩诃萨成就此念，行深般若波罗蜜多，方便善巧所摄受故，于佛十力、四无所畏、四无碍解、大慈、大悲、大喜、大舍、十八佛不共法，若未圆满不证实际。善现！是菩萨摩诃萨尔时虽于无相、无愿三摩地门非不修习，而但于空三摩地门修已圆满。
　　「复次，善现！若菩萨摩诃萨行深般若波罗蜜多，见诸有情由恶友力，长夜执著无量种相，所谓执著女相、男相、色相、声相、香相、味相、触相、法相，恒作是念：『我为如是诸有情类，应趣无上正等菩提，修诸菩萨摩诃萨行，证得无上大菩提时，令诸有情永无如是诸相执著。』
　　「善现！是菩萨摩诃萨成就此念，行深般若波罗蜜多，方便善巧所摄受故，于佛十力、四无所畏、四无碍解、大慈、大悲、大喜、大舍、十八佛不共法，若未圆满不证实际。善现！是菩萨摩诃萨尔时虽于空、无愿三摩地门非不修习，而于无相三摩地门修已圆满。
　　「复次，善现！若菩萨摩诃萨已善修学布施、净戒、安忍、精进、静虑、般若波罗蜜多，已善安住内空、外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，已善安住真如、法界、法性、不虚妄性、不变异性、平等性、离生性、法定、法住、实际、虚空界、不思议界，已善安住苦、集、灭、道圣谛，已善修学四念住、四正断、四神足、五根、五力、七等觉支、八圣道支，已善修学空、无相、无愿解脱门，已善修学乃至佛十力、四无所畏、四无碍解、大慈、大悲、大喜、大舍、十八佛不共法及余无量无边佛法。善现！是菩萨摩诃萨成就如是功德智慧，若于生死发起乐想或说为乐，或于三界安住执著，无有是处。
　　「善现！若菩萨摩诃萨已善修学菩提分法、一切如来、应、正等觉及诸菩萨摩诃萨众法，应试问：『若菩萨摩诃萨欲证无上正等菩提，云何修学菩提分法，而不证空、无相、无愿、无生、无灭、无作、无为、无性、实际？由不证故，不堕预流、一来、不还、阿罗汉果、独觉菩提，而勤修习甚深般若波罗蜜多常无所执？』
　　「善现！是菩萨摩诃萨得此问时，若作是答：『诸菩萨摩诃萨欲证无上正等菩提，但应思惟空、无相、无愿、无生、无灭、无作、无为、无性、实际，及余一切菩提分法，不应修学。』善现当知！是菩萨摩诃萨未蒙如来、应、正等觉授于无上正等菩提不退转记。何以故？善现！是菩萨摩诃萨未能开示、记别、显了住不退转位菩萨摩诃萨修学法相。
　　「善现！是菩萨摩诃萨得此问时，若作是答：『诸菩萨摩诃萨欲证无上正等菩提，应正思惟空、无相、无愿、无生、无灭、无作、无为、无性、实际，及余一切菩提分法，亦应方便，如前所说，善巧修学，而不作证。』善现当知！是菩萨摩诃萨已蒙如来、应、正等觉授于无上正等菩提不退转记。何以故？善现！是菩萨摩诃萨已能开示、记别、显了住不退转位菩萨摩诃萨修学法相。
　　「善现！若菩萨摩诃萨未能开示、记别、显了住不退转位菩萨摩诃萨修学法相，当知是菩萨摩诃萨未善修学布施、净戒、安忍、精进、静虑、般若波罗蜜多菩提分法，未入薄地，未如诸余住不退转位菩萨摩诃萨开示、记别、显了、安住不退转地。善现！若菩萨摩诃萨已能开示、记别、显了住不退转位菩萨摩诃萨修学法相，当知是菩萨摩诃萨已善修学布施、净戒、安忍、精进、静虑、般若波罗蜜多菩提分法，已入薄地，已如诸余住不退转位菩萨摩诃萨开示、记别、显了、安住不退转地。」
　　时，具寿善现白佛言：「世尊！颇有未得不退转菩萨摩诃萨能作如是如实答不？」
　　佛言：「善现！有菩萨摩诃萨虽未得不退转，而能于此作如实答。善现！是菩萨摩诃萨虽未得不退转，而能修习布施、净戒、安忍、精进、静虑、般若波罗蜜多菩提分法，已得成熟觉慧猛利，若闻、不闻，能如实答，如不退转位菩萨摩诃萨。」
　　具寿善现复白佛言：「世尊！多有菩萨摩诃萨修行无上正等菩提，少有能如实答，如不退转位菩萨摩诃萨已善修治地，未善修治地而安住故。」
　　佛言：「善现！如是！如是！如汝所说。何以故？善现！少有菩萨摩诃萨得受如是不退转地微妙慧记，若有得受如是记者，皆能于此作如实答。善现！若能作此如实答者，当知是菩萨摩诃萨善根明利，世间天、人、阿素洛等不能破坏。
　　「复次，善现！若菩萨摩诃萨乃至梦中，亦不爱乐称赞声闻及独觉地，于三界法亦不举心爱乐称赞，常观诸法如梦、如幻、如响、如像、如光影、如阳焰、如变化事、如寻香城，虽如是观察而不证实际。善现当知！是菩萨摩诃萨不退转相。
　　「复次，善现！若菩萨摩诃萨梦见如来、应、正等觉，有无量众、无量百众、无量千众、无量百千众、无量俱胝众、无量百俱胝众、无量千俱胝众、无量百千俱胝众、无量那庾多众、无量百那庾多众、无量千那庾多众、无量百千那庾多众，谓苾刍、苾刍尼、邬波索迦、邬波斯迦、天、龙、药叉、健达缚、阿素洛、揭路荼、紧捺洛、莫呼洛伽、人非人等，恭敬围绕而为说法，既闻法已善解义趣，解义趣已精进修行，法随法行及和敬行并随法行。善现当知！是菩萨摩诃萨不退转相。
　　「复次，善现！若菩萨摩诃萨梦见如来、应、正等觉，具三十二大士夫相，八十随好圆满庄严，圆光一寻周匝照曜，与苾刍众踊在空中，现大神通说正法要，化作化事令到他方无边佛土施作佛事。善现当知！是菩萨摩诃萨不退转相。
　　「复次，善现！若菩萨摩诃萨梦见狂贼破坏村城，或见火起焚烧聚落，或见虎、狼、师子、猛兽、毒蛇、恶蝎欲来害身，或见怨家欲斩其首，或见父母、兄弟、姊妹、妻子、亲友临欲命终，或见自身寒热饥渴及余苦事之所逼恼。见如是等可怖畏事，不惊不惧亦不忧恼，从梦觉已即能思惟：『三界虚假皆如梦见，我证无上大菩提时，为诸有情宣说三界一切虚妄，皆如梦境。』善现当知！是菩萨摩诃萨不退转相。
　　「复次，善现！若菩萨摩诃萨乃至梦中见有地狱、傍生、鬼界诸有情类，便作是念：『我当精勤修诸菩萨摩诃萨行，速趣无上正等菩提，愿得无上大菩提时，我佛土中无有地狱、傍生、鬼界诸有情类，乃至无有诸恶趣名。』从梦觉已亦作是念。善现当知！是菩萨摩诃萨当作佛时，彼佛土中定无恶趣。何以故？善现！若梦若觉诸法无二无二分故。善现当知！是菩萨摩诃萨不退转相。
　　「复次，善现！若菩萨摩诃萨梦中见火烧地狱等诸有情类，或复见烧城邑、聚落，便发誓愿：『若我已受不退转记，当得无上正等菩提，愿此大火即时顿灭变为清凉。』善现！此菩萨摩诃萨作是愿已，梦中见火即时灭者，当知是为不退转菩萨摩诃萨，作是愿已若火不灭，当知未得不退转地。善现当知！是菩萨摩诃萨不退转相。
　　「复次，善现！若菩萨摩诃萨觉时现见大火卒起，烧诸城邑，或烧聚落，便作是念：『我在梦中或在觉位，曾见自有不退转地诸行、状、相，未审虚实，若我所见是实有者，愿此大火即时顿灭变为清凉。』善现！此菩萨摩诃萨作是誓愿发诚谛言，尔时大火即顿灭者，当知是为不退转菩萨摩诃萨，作是誓愿发诚谛言火不灭者，当知未得不退转地。善现当知！是菩萨摩诃萨不退转相。
　　「复次，善现！若菩萨摩诃萨觉时见火烧诸城邑或烧聚落，便作是念：『我在梦中或在觉位，曾见自有不退转地诸行、状、相，若我所见定是实有，必得无上大菩提者，愿此大火即时顿灭变为清凉。』善现！是菩萨摩诃萨发此誓愿诚谛言已，尔时大火不为顿灭，燃烧一家越置一家复烧一家，或烧一巷越置一巷复烧一巷，如是展转其火乃灭。善现！是菩萨摩诃萨应自了知决定已得不退转地，然被烧者由彼有情造作增长坏正法业，彼由此业先堕恶趣，无量劫中受正苦报，今生人趣受彼余殃，或由此业当堕恶趣，经无量劫受正苦报，今在人趣先现少殃。善现当知！是菩萨摩诃萨不退转相。
　　「复次，善现！由前所说种种因缘，知是不退转菩萨摩诃萨。复有成就诸行、状、相，知是不退转菩萨摩诃萨，当为汝说，汝应谛听！」
　　善现答言：「唯然！愿说！」
　　佛告善现：「若菩萨摩诃萨见有男子或有女人，现为非人之所魅著，便作是念：『若诸如来、应、正等觉知我已得清净意乐，授我无上正等菩提不退转记。若我久发清净作意，求证无上正等菩提，远离声闻、独觉意乐，不以声闻、独觉作意求证无上正等菩提。若我当来必得无上正等菩提，穷未来际利益安乐诸有情类。若十方界现在实有无量如来、应、正等觉说微妙法利乐有情，彼诸如来、应、正等觉无所不见、无所不知、无所不解、无所不证，现知、见、觉一切有情意乐差别，愿垂照察我心所念及诚谛言。若我实能修菩萨行，必得无上正等菩提，救拔有情生死苦者，愿是男子或此女人，不为非人之所扰恼，彼随我语即当舍去。』
　　「善现！是菩萨摩诃萨作此语时，若彼非人不为去者，当知是菩萨摩诃萨未蒙如来、应、正等觉曾授无上正等菩提不退转记。善现！是菩萨摩诃萨作此语时，若彼非人即为去者，当知是菩萨摩诃萨已蒙如来、应、正等觉授彼无上正等菩提不退转记。善现！若菩萨摩诃萨成就如是诸行、状、相，当知是为不退转菩萨摩诃萨。
　　「复次，善现！有菩萨摩诃萨未善修学布施波罗蜜多，未善修学净戒、安忍、精进、静虑、般若波罗蜜多；未善安住内空，未善安住外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空；未善安住真如，未善安住法界、法性、不虚妄性、不变异性、平等性、离生性、法定、法住、实际、虚空界、不思议界；未善安住苦圣谛，未善安住集、灭、道圣谛；未善修学四念住，未善修学四正断、四神足、五根、五力、七等觉支、八圣道支；未善修学四静虑，未善修学四无量、四无色定；未善修学八解脱，未善修学八胜处、九次第定、十遍处；未善修学空解脱门，未善修学无相、无愿解脱门；未善修学陀罗尼门，未善修学三摩地门；未入菩萨正性离生，未具修习一切佛法，远离菩萨方便善巧，未免恶魔之所恼乱，于诸魔事未能觉了，不自度量善根厚薄，学诸菩萨发诚谛言便为恶魔之所诳惑。
　　「善现！是菩萨摩诃萨见有男子或有女人，现为非人之所魅著，即便轻尔发诚谛言：『若我已从过去诸佛受得无上正等菩提不退转记，令是男子或此女人，不为非人之所扰恼，彼随我语速当舍去。』善现！是菩萨摩诃萨作此语已，尔时恶魔为惑乱故，即便驱逼非人令去。所以者何？善现！恶魔威力胜彼非人，是故非人受魔教敕即便舍去。善现！是菩萨摩诃萨见此事已，叹喜踊跃作是念言：『非人今去是吾威力。所以者何？非人随我所发誓愿，即便放此男子、女人，无别缘故。」
　　「善现！是菩萨摩诃萨不能觉知恶魔所作，谓是己力妄生欢喜，恃此轻弄诸余菩萨言：『我已从过去诸佛受得无上正等菩提不退转记，所发誓愿皆不唐捐，汝等未蒙诸佛授记，不应相学发诚谛言，设有要期必空无果。』善现！是菩萨摩诃萨轻弄毁訾诸菩萨故，妄恃少能，于诸功德生长多种增上慢故，远离无上正等菩提，不能证得一切智智。善现！是菩萨摩诃萨以无善巧方便力故，生长多品增上慢故，轻蔑毁訾诸菩萨故，虽勤精进而堕声闻或独觉地。善现！是菩萨摩诃萨薄福德故，所作善业发诚谛言皆起魔事。善现！是菩萨摩诃萨不能亲近供养恭敬、尊重赞叹诸善知识，不能请问得不退转菩萨行相，不能咨受诸恶魔军，所作事业由斯魔缚转复坚牢。所以者何？善现！是菩萨摩诃萨不久修行布施、净戒、安忍、精进、静虑、般若波罗蜜多，乃至远离方便善巧故，为恶魔之所扰乱。是故，善现！诸菩萨摩诃萨应善觉知种种魔事。」
　　尔时，具寿善现即白佛言：「世尊！云何菩萨摩诃萨不久修行布施、净戒、安忍、精进、静虑、般若波罗蜜多，不久安住内空、外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，不久安住真如、法界、法性、不虚妄性、不变异性、平等性、离生性、法定、法住、实际、虚空界、不思议界，不久安住苦、集、灭、道圣谛，不久修行四念住、四正断、四神足、五根、五力、七等觉支、八圣道支，不久修行四静虑、四无量、四无色定，不久修行八解脱、八胜处、九次第定、十遍处，不久修行空、无相、无愿解脱门，不久修行陀罗尼门、三摩地门，未入菩萨正性离生，未具修行一切佛法，远离菩萨方便善巧，为诸恶魔之所扰乱？」
　　佛言：「善现！恶魔变作种种形像，至此菩萨摩诃萨前方便诳言：『咄！善男子！汝自知不？过去诸佛已曾授汝大菩提记，汝于无上正等菩提决定当得不复退转，汝身名某，父母名某，兄弟名某，姊妹名某，亲友眷属乃至七世父母宗亲各名为某，汝身生在某方某国某城某邑某聚落中，汝在某年某月某日某时某宿相王中生。』善现！如是恶魔若见此菩萨心行柔软、根性迟钝，便诈记言：『汝于先世亦心行柔软、根性迟钝。』如是恶魔若见此菩萨心行刚强、根性猛利，便诈记言：『汝于先世亦心行刚强、根性猛利。』如是恶魔若见此菩萨居阿练若、或居冢间、或居露地、或居树下、或常乞食、或一受食、或一坐食、或一钵食、或粪扫衣、或但三衣、或常坐不卧、或好旧敷具、或少欲、或喜足、或乐远离、或具正念、或乐静定、或具妙慧、或不重利养、或不贵名誉、或好廉俭不涂其足、或减睡眠、或不掉举、或好少言、或乐软语，如是恶魔见此菩萨种种行已便诈记言：『汝于先世已曾如是居阿练若、或居冢间，广说乃至少言软语。所以者何？汝今成就如是种种杜多功德世间共见，汝于先世决定亦有如是种种殊胜功德，应自庆慰勿得自轻。』
　　「善现！是菩萨摩诃萨闻此恶魔说其先世并当来世有胜功德，及说现在自身亲族名字差别、生处、生时，兼赞种种杜多功德，闻已欢喜心生憍慢，凌蔑毁骂诸余菩萨。
　　「善现！尔时，恶魔知此菩萨其心暗钝，复告之言：『汝有如是功德相状，过去如来、应、正等觉定已授汝大菩提记，汝于无上正等菩提必当证得不复退转。』
　　「善现！是时恶魔为扰乱故，或矫现作出家形像，，或矫现作在家形像，或矫现作父母形像，或矫现作兄弟形像，或矫现作姊妹形像，或矫现作亲友形像，或矫现作梵志形像，或矫现作师范形像，或矫现作天、龙、药叉、人非人等种种形像，至此菩萨摩诃萨所作如是言：『过去如来、应、正等觉久已授汝大菩提记，汝于无上正等菩提决定当得不复退转。何以故？诸不退转位菩萨摩诃萨功德相状汝皆具有，应自尊重勿生犹豫。』
　　「善现！如我所说实得不退转菩萨摩诃萨诸行、状、相，是菩萨摩诃萨怀增上慢实皆非有。善现当知！是菩萨摩诃萨魔所执持，为魔所魅。何以故？是菩萨摩诃萨于得不退转菩萨摩诃萨诸行、状、相实皆未有，但闻恶魔说其功德及说名字、生处、生时少分似实，便生憍慢轻弄毁骂诸余菩萨。是故，善现！若菩萨摩诃萨欲得无上正等菩提，应善觉知如是魔事。

　　大般若波罗蜜多经卷第三百三十二

