　　　　释签缘起序指明

　　　　天台　灵耀　全彰氏　述

　　释签缘起序，线贯珠联，文旨明显，无庸点沈，比见刊行注解，或前后射覆，主客傍正之意既紊，或平头数章，母子祖孙之科稍乖，日月丽天，微云偶翳，欲净纤埃，昭明文旨，是又签序指明之缘起也。
　　△一题目二，一序题。
◎释签缘起序
　　荆溪已有释签本序，如下云：昔于台岭随诸问者，签下所录一章是也。今门师之序，非但序释签，乃委序释签缘起也。凡诸文辞，各有所重，如此序题，端重缘起二字。缘起，如止观云：能生为缘，所生为起，前章为缘，后章为起。缘者，即是因缘。起者，乃所生法。尽世出世间染净依正诸法，未有不从因缘生者，然因缘虽为能起能生，却是客是傍，而所生法虽出于后，却是主是正，如入定放光为缘，生起开三显一之法。阇王弑逆为缘，生起十六妙观之法。桀纣残暴之缘，生起汤武吊伐之法。大寒冻裂之缘，生起层冰坚执之法。今以玄记博深为缘，生起解释签访之法。智者，安祖方绝为缘，生起能承道统荆溪之法。不宁若是，以湛公具才无适不可为缘，生起能释之法。以世乱难于弘敷为缘，生起签访之法。又以望涯者，不能观签即悟为缘，生起结集成书十卷之法。奚翅正叙首尾皆详缘起二字，即结明作序，亦缘起二字也。何者？以后时从道之缘，生起击发释签之能，以早岁在尘之缘，生起徒欲愧心之谦。即记事中，以天王越在不能聚众弘经之缘，生起次年释签得成之法，而其间傍正主客之分，了正不紊。盖题目特立缘起二字，是所归重，所谓文心也。故别文三百余字首尾只发明缘起，更无他云，如此指明，作者之意方显也。
　　△二序主
◎君山除馑男普门子属辞
　　门师岳阳何玠子，玠任仪兴尉遂流寓焉？君山，仪兴乡名。比丘因中乞食全身，果上应供人天，可除饥馑之患。普门子，有以普为名，据今序只出一普字，有以门为名，据统纪只称门师，然二字皆名也。文苑英华第七百二十六卷梁肃送沙门鉴虚归越序云：东南高僧有普门元浩者，予甚深友也。相见时幸道鄙夫扰扰俗状，且当澡盥心垢，相期于无何之乡是也。属辞，本于夫子作春秋。属辞比事。属，缀缉也。有以师命之作名曰属辞，非也。
　　△二序文二：一序言，二记事。初二：一详释签缘起又二，一出所释人法为缘又二。一传道人绝缘。
◎四教成列，开合之旨，蕴乎其中，十子既往，幽赞之功，在人方绝。
　　欲序释签，先提签文所释根本，乃法华玄义也。玄义中凡列一法，必先用化法四教释，然后用化仪五时明判明开，举一四教，自摄化仪五时开判大旨，故云四教成列开合之旨蕴乎其中。开，即施权，所谓从一清净道，施出二三四，所化之机既熟，皆以一大乘而度脱之，总开会废前四味粗，咸归一乘妙，正二法三道四果在昔不合，而今皆合也。盖言智者玄义成，而如来一期施开会合大旨罗列其中也。出易经系辞云：乾坤成列，易蕴乎其中矣。此指智祖开辟玄义也。幽赞之功在人方绝者，大师玄义，皆当座敷扬，赖章安以一遍记才，结集成书。赞，即夫子作春秋游夏不能赞辞之赞，章安结集或参私释，或引经文，不惟徒能结集，而实为幽深微妙大助师门之记主也。安祖名灌顶，乃十住王子，故门师书十子，与上四教为对耦。下文云玄记博而深，玄，即大师，记，即章安，一部玄文，师资合成，为释签所释之本，在人方绝。言章安既逝，便引起下不远而复能传道统之荆溪也。此为能传道统之人方绝为缘也。正释竟。复净纤埃，秖缘门师书安祖为十子，于文稍晦，故致山家宗匠，射覆不一，今逐指而辨明之。昔吴下师标十子为菩萨子，据法华若十二十，十为菩萨，二十指二乘，塘栖师指十子为智者，据妙玄初智者，乃具十德之子，戒坛师指为十大弟子，无作介彬寒月三兄承说，怡庵元公破其违文失旨，亵称先圣，数狭理亏三失，但怡庵明于责人，暗于自立，乃执关中十哲为十子，独扬己见为千古不磨之定案。今谓大师说玄义，章安幽赞结集，此二祖既绝，生起下能传道统之湛公，玄记既深，生起释签能解玄记之法，联贯如骊珠不失，倘十子推出章安，幽赞却扯关中，则灭祖乱绪，文理舛错，岂有序一家玄签承绍源流，反扯他人足数，而灭却安祖大功？又注在人方绝云，十子将绝，反显智者承接其后。夫玄义中大师破南朝诸师皆通义一途云，今古诸释，皆以光宅为长，观南方释大乘，多承肇什，肇什多附通意，光宅妙释，宁得远乎？今先难光宅，余者望风。荆溪云：关中四子，即生肇融睿。后人承用四子之义，若以今义望之，多附于通，据此，则关中诸子大师已曾难破。今反令大师接其后尘，岂非抑祖？且前四时经，若经法华开显，宜以法华意释，不闻开显圆经，反用通义幽赞也。此释之过有五，一抑始祖反承已破关中失，二灭章安幽赞之功失，三扯关中滥居功地失，四乱一家传持源流失，五显门师文理不通失。须知销释经论，全重以义定名，使本文文理贯通，岂可扯入填数，委乱纲绪。
　　△二法深尚壅缘二，一法深需释缘。
◎惟三转遂周，一乘载导，经文显而约，玄记博而深。
　　推源玄记所释，乃是法华。三转，即鹿苑示劝证三转，是施权所化小机。言遂周者，若今遂字与下载字，作虚字看，更觉浑融。今作实字解释，亦须吻合经旨，三转法轮，五比丘千二百等皆于言下证入，是遂如来施权之意，故言遂。又不独鹿苑三乘为权，即前四时所施莫不是权，盖方等秪弹斥此小乘，般若秪淘汰此小乘，小乘机熟，则如来施权摄化昔缘之意已足，故曰周。此正法华会上，腾昔施权，不指所开，何由显实也。然后即以一大乘而度脱之，名一乘载导。初从一乘开出诸乘，今合诸乘还归一乘，正无不从此法界流，无不还归此法界，即上开合二字也。载导者，令诸子等各乘大车以入秘藏为载，复令游于四方增道损生为导，怡庵分三转句为迹门，一乘句为本门，扭捏无稽。须知一乘之旨，通于本迹，三转之人，实为所开，何扯小权为迹门，一乘归本门乎！遂因经文而结出需签释之缘云，法华，经文显了而意旨隐约。玄记，文言浩博而义理幽深。非荆溪释签，何能解明耶？
　　△二机壅需释缘
◎后学难窥，蒙求尚壅。
　　以玄记博深故蒙求尚壅，必须签释方得开通，蒙卦六二，匪我求童蒙，童蒙求我，已上皆所传人法，人绝须荆溪出，玄深须签文释，为起释签之缘由，皆是客是傍，非此序之正主也。
　　△二起能传能释人法二，一能传道统人。
◎不远而复，存乎其时，吾哲匠湛然公当之矣。
　　大师章安玄记之人既逝，不远而复间生荆溪，能传接二祖道统之人，故曰当之矣。易群阴剥尽一阳来复，存乎其时者，即五百年必有王者兴，其间必有名世者，二祖已去，荆溪恰好间生其中也。湛然，乃荆溪之名，系临文不讳之例。
　　△二能释签访法分二：一正明释签缘起，二结集释签缘起，如荆溪本序，亦作两段，昔于台岭随诸问者签下所录，不暇寻究文势，为正序释签，晚还毗坛辙添肤饰等，是结集成书。今门师序中，亦作两章，初二，一详释签缘又二，一具才为能释缘。
◎公，孩提秀发，志学名成，渊解得于自心，博赡振于先达，无适不可，以虚受人，洎毗坛以至于国清，其从如云矣。
　　自孩抱至可提携时，即英秀焕发，方在志学，遂成艺苑佳名，天机生知，为渊解得于自心，学力充裕，为博赡振于先达，君子不器左右具宜，为无适不可，虚中受益镜鉴无遗，为以虚受人，良由博赡多能，俊彦希光而景慕，生知朗彻，英豪翘首以来归，故洎毗坛至国清，其从如云也。国风云：齐子于归其从如云。毗坛，即仪兴。国清，在天台，以具天机博学，故为能释签问之缘。
　　△二世乱为签访缘
◎间者岛夷作难，海山不宁，徇法之多，仄身岩宇，或谓身危法丧，莫如奉法全身，僶俯遂行，暴露原野，是乐法者，请益悦随。
　　代宗广德年间，土蕃作乱，学道英贤，隐居山穴，或谓荆溪大师曰：与其身危法丧，两者皆失，何如奉法全身？二者兼得，故即勉居山野，而四方慕学，亦皆请益悦随，以世乱不能弘敷，故悦随者乃有竹签之咨，此即签访之缘也。
　　△二起释签法。
◎且法实无边，身则有待，弘敷未暇，签访有凭，因签以释，思逸功倍，美哉！洋洋乎！
　　荆溪天资博学，所蕴佛法，虽是无边，其如五阴色身，待缘方能弘演，世乱人离，既无弘敷之缘，而乐法悦随之人，率皆书签麇至，谓书玄义隐深疑义于竹签以咨问，而荆溪因弟子签上所问之义，为解释之。既不罗列文势先后，故思逸。所答之义，专精而详确，故功倍。如荆溪自序云：随诸问者，签下所录，不暇寻究文势生起，亦未委细分节句逗是也。此正序签成于乱世，即继之以叹曰：美哉！洋洋乎！此释签者，可谓尽善尽美，而集大成者矣。有指为正叹玄文者，非也。以其主客前后，舛混故也。
　　△二结集释签缘起，即本序中晚还毗坛，辄添肤饰，裨以管见，然所记者，莫非述闻，兼寻经论，但识用暗短，而繁略颇驯，呈露后贤，敢悕添削之文是也。为二一出望涯需结缘。
◎登门者，肯綮未尝。望涯者，耻躬不逮，乘是以训，文其可废耶？
　　签访之机，有因释了悟者，未尝有肯綮之难，则此释签似乎可废，而不必结集矣。但一闻便了之机绝少，故尚多望涯不逮之悲，则宜留此释签，结集成书，使之再三紬绎，方可悟入，故曰乘是以训，文不可废而宜结集也。乘是以训，即乘某人在，做某事，乘汤热，好解渴，乘饭在，好救饥之乘字，是字，指释签也。言乘竹签解释之文在，可留之以训喻不了之人，而不可废也。有作因字训，非也。肯綮未尝，引养生言，明悟入者，游刃有余，未尝艰难也。望涯者，引秋水神见东海若汪洋浩瀚渺无端倪，以喻不逮，不必繁引长篇，因观签望涯之人为缘，以生起下结集之事，故即示结集之法云。
　　△二起结集传后益三，一结集法。
◎先德既详，虽大科不举，诸生未达，在小疑必疏，凡十卷。
　　不举必疏，正出结集释签之法，即本序虽繁略颇驯也。言安祖结集，或引经私释，在文详晰者，荆溪但遵承而已。为望涯者，更留签释之言，以疏通之。凡十卷，则结集释签已成之数。
　　△二结集名
◎不忘于本，以天台命家，善继其宗，以释签顺学。
　　本释天台大师玄记，故名天台。乃不忘本，欲继台宗，必须善识时宜，世乱不便敷弘，而思所以继宗之法，且顺学者之签问而解释之，此天台玄义释签之名，所以立也。
　　△三结集益
◎信所谓观象得意，俾昏作明，永代不朽者也。
　　释签既结，则使望涯与末世之机，观释签之象以悟佛祖出世大意，破迷归悟，功实永代不朽也。此即本序呈露后贤之谓也。当知世乱不暇弘演，且为释签，是一时事也。后还毗坛始结成书，又一时事也。荆溪本序，两章条然，故门师叙述缘起，亦两章次序，后人何乃昧昧乱指哉！已上正叙释签缘起竟。
　　△二结序文缘起
◎普，早岁在尘，后时从道，徒欲击其大节，独不愧于心乎！
　　此是结辞，亦含能作序文之缘，以生起所作序文，只缘后时从道，知天台一家教观之深，故能作序，击发释签大节。又缘早岁在尘，佛法未深，生起徒欲击节，而实且有愧于心也。从道为缘，生起击节之序，在尘为缘，生起愧心之谦，数句中两重缘起，昭如日月，奈何人之盲注，而翳乎序旨也。序言竟。
　　△二记事
◎天王越在陕郛之明年甲辰岁纪月贞于相。
　　此起岁时之事，以取信于人，如经前五事，但前后置之不同。大论云：记时方人，令生信故是也。天王，周时列国，俱僭称王，故夫子作春秋，天子称天王，尊而别之也。如云天王狩于河阳，天王圣明，予为天王等是也。越在，凡天子无事，巡幸四方，所到之处，名行在，如某日某人诣行在是也。国家离乱，避乱而出，所到之处名越在，如左传越在草莽是也。唐代宗时，因土蕃之乱，仓卒避于陕城，故曰越在。明年甲辰岁者，癸卯出避于外，至次年甲辰作此序成故也。月贞于相者，贞，正也。易乾卦四德，元亨利贞，贞即正字，七月为相月，须知此虽记事，亦含缘起二端，以世乱君出，不能开讲之缘，致成释签，生起次年天王复辟，结集方完，而得序其成也。不然，奚不直书广德二年，而必书曰越在之明年耶？凡解佛祖经论，须具向上亚目，阐发言外意旨，岂秪读科读注猜是清非而得谓之讲经注经乎哉！盖序题既别重缘起二字，所以文中一篇、一节、一句、一事，莫非缘起二字。正序题是总，序文是别。总者总于别，别者别于总，总别虽殊，缘起则一也。时今上在宥之二十二年岁次癸亥长烈既望。
　　签序三百二十字，并无一个缘起字眼，而却句句胪列缘起，事事发挥缘起，总别一贯之妙门，师结构于千余年之前，全公指明于千余年之后，揭日月于中天，开将来之眼目，宁惟后人之幸，即普门亦幸得千载知心，点出序旨，而不受碌碌之蒙尘也。然法弟全彰，虽称义虎，著名海内，吾未稔其具大识见道力也。政欲与之，并驱中原，未知鹿死谁手耳。顷缘或人序注，溷我宗源，乃拉其戮力，祛氛澄源，尊祖辟妄二书，词严义正，通畅明白，及观签序指明，不觉爽然自失，深服其识见道力，远迈古人，予亦不得不逊揖下风也奈何。虽然予亦有幸焉，天溪法道，丕振有人，吾可以宴息匡庐，无所事事矣。
◎同门病头陀灵乘谨跋重刻玄签证释引
　　盖道法之心心相印，全凭文句以流通，故释迦如来，为一大事因缘，出现于世，住世八十年，谭经百千余会，以法华经为第一。陈隋间，天台智者大师，亲证法华三昧，获旋陀罗尼，张八教，会五时，九旬谈妙，注法华，开玄义，十法观成，帝王长者，悦服赞扬，一代时教，罄无不尽。章安尊者，记玄义十卷，明心法一千，兼佛法众生法二千，记文句十五卷，明佛法一千，兼心法众生法二千，记止观二十卷，明众生法一千，兼佛法心法二千，乃知三千性相，百界千如，实出当人一念。所谓心生种种法生，心灭种种法灭，精明不惑，众生即佛也。一念未了，佛即众生也。华严经云：心佛及众生等，三无差别。智铨法师，述撰玄签证释十卷，开人天之正路，设长夜之明灯，开示后学悟入，顿显心地法门，惜此书原板无存，藏本希有。咸丰时，太邑梅溪明因寺都讲彦净法师，发心募刻，因住持方丈，建造讲堂，无余暇，未果圆成，当顾诸僧，惟嘱（敏曦）曰：完竣此书者必汝尔。（曦）亦住持台山华顶宁邑广润，及重建佛陇真觉塔寺，光阴迅速，倏经三十余年，法音在耳，岂敢忘心，于是继募诸山尚友，福慧善信，功德圆成，同入龙华胜会，法轮运转，共升兜率陀天，略标绣梓缘因，惟冀群贤珍重云尔。
　　　时
光绪拾玖年秋中　吉日
　　　　　佛陇真觉寺敏曦谨识

　　　　玄签证释卷第一

　　　　苕上沙门　智铨　述

　　释签缘起序者，谓序释签缘起，故云释签缘起序也。详解云：释签者，玄文有疑，弟子签出，荆溪释之，师资合标。又云签为能释，玄为所释○除馑男，古翻沙门云乏。法云师云：以为良福田故，能断众生馑乏，故称除馑男也。普门子，佛祖统纪第十卷荆溪旁出世家，禅师普门，岳阳何氏，父玠为常州义兴尉，因家焉，师幼勤学问，登进士第，入仕于朝，一旦悟世虚伪，抽簪去发，居南岳寺，左右唯儒释典籍麻衣葛履而已，既而去谒荆溪，学止观法华之旨，深有造诣，善属文，尚古意。荆溪敬之待以友道，为释签辅行两序，自称普门子（注云：义兴县君山乡净乐寺，荆溪之受业，相去数里有南岳寺，义兴，宋改宜兴，君山广舆记属江阴县）。
　　此序口科分二，初释签缘起，次普下出作序意。初缘起有三，初如来出世有妙经，次经文下天台释经有玄记，三后进下荆溪弘讲有释签。又二，初玄义无注难晓，次不远下叹有释签易明二，初有释签，次信所下叹易明。初又二，初乘时出世弘讲玄义，次且法下因弘释签添裨成书。
　　四教成列等者，四教指化法四教，成列即含顿等，合会也。玄第十下约四法论开合云，即是四教。约圆开别，约别开通，次开三藏，如是次第会来合圆（云云）。如来一期说法，秪用藏通别圆成顿渐等，故此四教成列，法华开会之旨即蕴其中○十子既往等者，十子即指舍利弗等十大弟子，此十子在华严如聋哑，幽赞华严，在阿含证果，广佛略说，幽赞阿含，净名经弟子品十子受折，幽赞方等，与殃掘经同。须菩提等转教菩萨，幽赞般若，法华十子一一指名授记，幽赞法华，文句云具足权实功德，而迹起五味，助佛调熟实行众生，幽赞在人，十子既往，故云方绝○唯三转等二句有二意，一约藏圆相对，阿含三转法轮，但是藏教。今法华一乘再导，开藏即圆，经云佛昔于波罗奈初转法轮，今乃复转无上最大法轮，二约次第一心，阿含初转，方等次转，般若三转，即次第三谛。今法华载导一乘，开次第即是一心三谛（云云）○蒙求，易经蒙卦，童蒙求我○不远而复，复卦初九不远而复，又象曰不远之复○孩提，孟子曰：孩提之童，无不知爱其亲也○志学，孔子曰：吾十有五而志于学○以虚受人，易：山上有泽咸，君子以虚受人。毗坛即毗陵，秦曰延陵，晋曰毗陵，东晋曰晋陵，隋唐宋曰常州○国清，天台国清寺，即皇太子寺基○岛夷，括地志云：倭国，西南大海中岛居，凡百余小国○美哉句，用札观乐语，肯綮未尝，庄子养生主云：批大却，导大窾，因其固然，技经肯綮之未尝，而况大軱乎○耻躬不逮，上论语云：古者言之不出，耻躬之不逮也○天台命家，古有三意，一符定光悬记，二转平等志愿，三行道多在天台，今荆溪不忘本，亦称天台沙门○观象，易经注云：象者卦之上下两象，及两象之六爻○击节，肇论刘书末云：屡有击其节者，注云扣击节要也○独不愧句，借项羽语，天王指唐代宗，越播越，陕古虢国，即河南陕州，郛郭也。通鉴云代宗癸卯年十月丙子，因土藩入寇长安，代宗幸陕州，普门子作序，即次年甲辰，故云天王越在陕郛之明年，（云云）七月名相月。
　　释签卷第一上○天台等者，天台县名，东汉属章安，梁曰天台，晋曰始丰县，佛祖统纪第七卷，九祖荆溪尊者湛然，姓戚氏，世居晋陵荆溪，时人尊其道，因以为号。家本习儒，故幼学夙成，在儿童中超然有迈俗志，年十七访道淅右，遇金华方岩，授以止观之法，开元十八年始从学左溪，溪与之语，知为道器（云云）。天宝大历间，朝廷三诏，并辞疾不起，师始居兰陵，尝与江淮名僧四十人同礼五台，有不空三藏门人含光白师曰：顷从不空游历天竺，见梵僧云闻大唐有天台教迹，可以识偏圆，简邪正，明止观，可能译之至此土邪。师闻之叹曰：可谓中国失法，求之四维，晚归台岭，大布而衣，一床而居，以身诲人，耆年不倦。大兵大饥之际，学徒愈蕃，瞻望堂室以为依怙。建中三年二月五日示疾于佛陇，语门人曰：道无方，性无体，生欤死欤，其旨一贯，吾归骨此山，报尽今夕，要与汝等谈道而决。夫一念无相谓之空，无法不备谓之假，不一不异谓之中，在凡为三因，在圣为三德，爇炷则初后同相，涉海则浅深异流，自利利他，在此而已汝其志之，言讫隐几而化○驯善也，马顺曰驯，易驯致其道○慈云云：玄文荆溪各有记释，犹五经之有正义也○私记缘起，五祖章安尊者灌顶，姓吴氏，临海章安人，始生三月，能随母称三宝名，有僧过门，谓其母曰：此子非凡，因以为名，七岁入摄静寺，依慧拯，日记万言，年二十受具戒，天纵慧解，一闻不忘。陈至德初，谒智者于修禅寺，禀受观法，研绎既久，顿蒙印可。因为侍者，随所住处所说法门，悉能领解。祯明元年，随智者止金陵光宅，听讲法华，隋开皇十三年夏，受法华玄义于江陵玉泉，十四年夏受圆顿止观于玉泉，至于余处讲说听受之次，悉与结集大小帙部百有余卷，传诸未闻皆师之功也○五义本迹，下签云，故玄意五章莫过本迹（云云）○东渐，尚书禹贡末章云：东渐于海，西被于流沙，注云渐音尖，渍也○汉明迦竺，东汉显宗孝明帝七年，梦金人丈六，项佩日光，飞行殿庭。傅毅曰：臣闻周昭之时，西方有佛，帝乃遣中郎将蔡愔等使西域，访求佛道，十年蔡愔于中天竺遇迦叶摩腾竺法兰，得佛像梵经，载以白马，达雒阳（云云）○隋文台衡，隋高祖文皇帝名坚姓杨氏，南岳思大师，陈大建九年六月示寂，智者大师于隋文开皇十七年示寂○三五七九等乘，谓藏教三乘三也。加人天五也。再加通二乘七也。又加通别菩萨九也○宋文宣王等（考史，止有齐竟陵文宣王名子良，好佛教简栖名巾）○礼云：礼记第六卷玉藻篇○高僧传，大藏晋高僧传，会稽嘉祥寺皎师著，分十科，一译经，二义解，三神异，四习禅，五明律，六忘身，七诵经，八兴福，九经师，十唱道○别传即章安撰，一卷○大苏光州，大苏山见慧思禅师，示以普贤道场，行法华三昧，代受法师，即指南岳为受法师，南岳造金字大品经竟，自开玄义，命令代讲○方便陀罗尼，辅行云所发定者，法华三昧前方便也。所发持者，初旋陀罗尼也○华顶佛陇唐溪，详天台方外志○陈隋，陈家因姓号国，自武帝霸先，受梁禅来，至少主叔宝，方始入隋。陈少主至德三年敕迎，正月十一日，第二敕迎二月八日，第三敕迎二月二十八日，故云频迎。隋敕书开皇十年正月十六日也○仁王般若，仁王护国般若波罗蜜经两卷，什师译，波斯匿王起请，序品中十六大国王皆在会○陈少主敕，此是遣主书罗阐口敕，在国清百录中○王制，礼记第三卷第五王制篇○乐说辨，辅行第一卷云：辨有四种，谓义法辞乐说也。义谓显了诸法之义，法谓称说法之名字，辞谓能说名之语言，虽有此三，必须乐说说前三也。谓于一法中说一切法，于一字中说一切字，于一语中说一切语，皆入实相而无差谬，故知皆是乐说力也○托胎诞育，别传云：大师母徐氏，梦香烟五彩，轻浮若雾，萦回在怀，欲拂去之，闻人语曰：宿世因缘，寄托王道，福德自至，何以去之？又梦吞白鼠，因觉体重，至于载诞，夜现神光，栋宇焕然，兼辉邻室邻里，忆先灵瑞，呼为王道，兼用后相，复名光道，眼有重瞳，父母藏护，不欲人知，而人自知之矣○髫龀精诚，从师访道，大岁七岁喜往伽蓝，诸僧口授普门品，初启一遍即得，而父母遏绝不听数往，每存理所诵，而惆怅未闻，奄忽自然通余文句，后以经验，无所遗失。年十五于长沙像前，发弘大誓，愿作沙门，荷负正法，为己重任，既精诚感通，梦彼瑞像飞临宅庭，授金色手，从窗隙入，三遍摩顶，由是深厌家狱，思灭苦本，但二亲恩爱，不时听许，虽惟将顺，而寝哺不安，乃刻檀写像，披藏寻经，晓夜礼诵，念念相续，当拜佛时，举身投地，恍焉如梦。后遭二亲殄丧，丁艰荼毒，逮于服讫，从兄求去。兄曰：天已丧我亲，汝重割我心，既孤更离，安可忍乎？跪而对曰：昔梁荆百万，一朝仆妾，于时久役江湖之心，不能复处碨磊之内，欲报恩酬德，当谋道为先，唐聚何益？铭肌刻骨，意不可移。年十有八，投湘州果愿寺沙门法绪而出家焉，绪授以十戒，导以律仪，仍摄以北度，诣慧旷律师，兼通方等，故北面事焉。时有慧思禅师权止光州大苏山，大师遥餐风德，如饥渴矣。其地乃是陈齐边境，兵刃所冲，而能轻于生，重于法，忽夕死，贵朝闻，陟险而去，初获顶拜。思曰：昔日灵山同听法华，宿缘所追，今复来矣。即示普贤道场，为说四安乐行，于时昏晓苦到，如教研心，于是但勇于求法，而贫于资供，切柏为香，柏尽则继之以栗，卷帘进月，月没则燎之以松，息不虚黈，言不妄出，经二七日，诵至药王品，诸佛同赞是真精进，是名真法供养，到此一句，身心豁然，寂而入定，持因静发，照了法华，若高辉之临幽谷，达诸法相，似长风之游大虚，将证白师，师更开演，大张教网，法目圆备，落景咨详，连环达旦，自心所悟及从师受，四夜进功，功逾百年，问一知十，何能为喻，观慧无碍，禅门不壅，宿习开发，焕然华敷矣。臣主珍敬，仆射徐陵，德优名重，梦其先门曰：禅师是我宿世宗范，汝宜一心事之。既奉冥训，资敬尽节，参不失时序，拜不避泥水（云云）。仪同沈君理，请住瓦官，开法华经题，敕一日停朝事，群公毕集，紫金光禄王固，侍中孔焕，尚书毛喜，仆射周弘正等，俱服戒香，同餐法味，而陈宣帝诏云：禅师佛法雄杰，时匠所宗，训兼道俗，国之望也。宜割始丰县调，以充众费，蠲两户民，用给薪水，临终示相，大师行至石城，谓智越云：大王欲使吾来，吾不负言而来也。吾知命在此，故不须进前也。石城是天台西门，大佛是当来灵像，处所既好，宜最后用心。语已右胁西向而卧，专称弥陀般若观音，索三衣钵，命净洒扫，唱二部经为最后闻思，听法华竟赞云：沙门父母，慧解由生，本迹旷大，微妙难测，四十余年蕴之，知谁可与，唯独自明了，余人所不见，辍斤绝弦于今日矣。听无量寿竟赞曰：四十八愿，庄严净土，华池宝树，易往无人，火车相现，能改悔者，尚复往生，况戒慧熏修？行道力故，实不唐捐，梵音声相，实不诳人。当唱经时，吴州侍官张达等伴五人见石佛倍大，光明满山直入房内，诸僧或得瑞梦，或见奇相，虽复毕处，而同是此时，唱经竟，索香汤漱口，说十如、四不生、十法界、三观四无量心、四悉檀四谛十二因缘、六波罗蜜，一一法门摄一切法，皆能通心到清凉池。若能于病患境达诸法门者，即二十五人，百金可寄，我今最后策观谈玄，最后善寂，吾今当入，灭后应验，传有十条，其一晋王梦中见大师飞空而至，为说净名疏，其二沙门慧延梦见大师从观音西来说法除疑，其三土人马绍宗梦见大师安慰劝施，尔夜宗兄及宗妻母三人亦见大师，其四佛陇僧众坐禅，师现常形进堂按行，上应道修瞻奉良久，其五土人张造曳疾登龛，愿求度脱，仍闻龛内应声，又闻弹指，其六永嘉僧法晓求见，龛户自开，放光现相，其七八九十（云云）○建业亦云建康，古金陵地。吴晋宋齐梁陈及南唐旧都，秦始皇改曰秣陵，吴曰建业，晋曰建康，唐曰江宁，今为江宁县○旧称扬州者，禹贡扬州之域，乃九州中扬州，若今扬州府，在秦曰九江，在汉曰广陵，隋曰扬州○京江今镇江，隋曰润州，三国吴置京口镇，故云京江。江陵汉时曰临江，又曰荆州，隋唐曰江陵，今荆州府○汉南衡山者，广舆记云：汉阳府北带汉水，荆州府北据汉沔，衡州府隋曰衡山，衡山即南岳○鹤林台岭，辅行第一卷云：鹤林在拘尸城阿夷罗跋提河边，树有四双，复云双树，四方各双，故名为双。又云根分上合，故名为双。佛于中间而般涅槃，涅槃之时，其林变白，犹如白鹤，因名鹤林○余分未说，谓止观十大章中，第七正观十境，至第七见境，余不复宣。禅波罗蜜十大章，至第六方便文，第七修证不流通也。净名疏止佛道品，余不说，宫墙钻仰，子贡曰：譬之宫墙，赐之墙也及肩，夫子之墙数仞，颜渊喟然叹曰：仰之弥高，钻之弥坚，瞻之在前，忽焉在后○雪山童子，大涅槃经第十三卷，佛过去世于雪山为童子，修苦行，帝释现为罗刹，试其有智无智，去雪山不远，其声清雅，宣过去佛所说半偈，诸行无常，是生灭法，苦行童子闻已，心生欢喜，复求其余半偈，罗刹即说生灭灭已，寂灭为乐，童子处处若石若壁若树若道，书写此偈○甘露，金光明空品疏云：甘露是诸天不死之神药，食者命长身安力大体光○序王，相待粗，绝待妙，辅行云：今此相待则判为粗唯明绝观，又云借相待名判为思议，故唯绝待方称为妙○今则不尔，今为判教，故待与绝皆称为妙，后文云此经唯论二妙○圆中约时待绝俱妙，谓圆教中道，约法华第五时味，若相待若绝待，俱皆是妙，故云二妙唯在法华，圆中若在乳生熟酥余三味，约教则与或妙，约部则夺或粗，故签云：若不约教，则不知教妙，若不约部，则不知部妙○前三教，即华严时别，阿含时藏，方等时藏通别，般若时通别，从来是粗，至法华开显方妙○止观相待义似于别，彼借相待名判为思议，义似别教，非是别也。其义似别，彼判为粗○今此妙名等，谓今玄文妙名判教，该通全部，须兼本迹，迹门须判须开，故待绝俱妙，彼止观为成妙观，唯约法华开显迹理，故独绝圆，故云虽异而同○下文广释，第二卷中明二妙文○广如后释，第二卷广众生法及十如境○三义即施开废，谓十界互具，一一界中，佛界为实，九界为权，此是界如正义，施开废非正义，故云兼○总含等者，后玄云前五约自行因果具足，后五约化他能所具足。指要钞云：因果自他收十妙尽，本十妙，迹十妙，但开合不同，故云总含因果及体宗用三○并顺二义，既莲与华，皆可为始，则莲前华后，华前莲后，无不可者，故约机约佛，并顺莲华前后二义○最后开废，即法华第五时开权显实废权立实，故云最后。若中间迭废，约法华已前，纵有废权，决无开权，故唯废无开○且者，会玄云不尽之义，华严顿，约部名顿○二乘唯在等，签第六上云：菩萨容有，二乘的无，故二乘唯在法华。妙乐云：若开人者，前教所无，唯在法华○两教因人指藏通，别教教道，证道同圆，故云教道，指实为权等。妙乐云：当知以实为权，权名隐实，开权显实，实外无余，潜之与显，利在物情，常住本源，未尝增减，故未开之前，非但不说显实之名，都无施权之语，故说宜权之言，即须显实故也。故知此是法华之宗致，实教之源由，释义之旨归，众行之府藏，若不体之，徒施徒运○非此中意者，谓逗后复施，是涅槃经中意也○又者，详解云更端之辞○十九三十，妙乐云：若十九出家，则二十四成道，若三十成道，则二十五出家。槃师云：据宝藏经，二十五出家，三十成道，荆溪之言有合于此，佛祖统纪第三卷明○如前如后者，谓如前废权，如后正明，广如第七卷，在第七卷上明本妙文初，谓本迹唯事，权实通事理○如金刚经，谓金刚是喻，般若波罗蜜是法○譬前法譬，化城喻在第三周中，谓譬前法说周譬说周，故言譬前法譬○具如下文等，玄义第九卷下，先迹用次，破迹显本等○若干者，荆溪云：若，如也。补注云：若万数也。干应作千也。音干无义○如疏十门，文句第四卷上云，今以十义料简，一有通有别，乃至第十待时不待时○开其所覆为发，妙乐云：发者，开也。若迹覆本，开其能覆，名为发迹，迹既发已，即见其本，以覆本故，迹名能覆，本名所覆，以但释名而已。详解云：名谓名言，一部言句皆能诠名，体宗用三皆偏始终，但题目是总，经文是别，揽别为总，就题释名，故释名章能总含三章之别○当知体等秪是三德，妙乐云名体宗用，三一总别，寄行约教，一切三法，即下三轨文类通十种三法，下文即第一卷上明开合中文，止观发心，止观第一卷上○私序王，含始末者，谓近含五时，远及宿世，故云始末○文义因依，谓文因义，而义依于文也。故章安重释○体业付财，谓方等体信，般若委业，法华付财。妙乐云：方等令体信故，般若欲委业故○为形华严等，华严一偏一圆，方等三偏一圆，般若二偏一圆，故云偏圆对明○四位六番，序中四种天华，表开示悟入四位，开而言之即四十真因位，地六种动，表住行向地等妙，破六番无明○至流通中，若迹本各分三段，见宝塔品是迹门流通，从地涌出是本门序分，今明始末，不及本迹，故亦同变土云流通中○大师序意，初唯在色似局，次遍六尘故通，章安序意，声为经似通，不谈六尘故局○至疏文初，即文句第一卷上云：序者训庠（云云），释品所以，文句云品者，义类同者聚在一段，故名品也（云云）。若有品之由，文句云今药王本事是佛唱等，即有品由○作此序者等，妙乐引尔雅云：东西墙谓之序，序内外也。此可借用以释别序，如由别序，方异诸经，又兼用安庠，即非忽卒越次意也。亦二序共有，必先二序，后方正故○别序具五，经尔时世尊四众围绕下讫品，名别序，分五，一众集，二现瑞，三疑念，四发问，五答问○六瑞，一说法，二入定，三雨华，四地动，五众喜，六放光○前开方便门引意故尔，谓大师序云开方便权门示真实妙理，故章安引意，于六瑞中独取此二瑞者，正要显破六番无明，入四妙位，方是开权示实正义，故亦云开方便门○谭玄本序，言异方便等，文句云：正因佛性即第一义理，若用圆妙正观，此即实相方便，不名为异。若用七方便观助显第一者，名异方便○云云，辅行第二卷云云者未尽之貌，妙乐第一卷上云云者气象之分散，如云在天，非可卒量也。意言下未说者尚多如云。又师古注云云犹言如此如此也。汉隽诸文横注云云二字○本迹十义，即第九卷下迹用有十，本用有十。
　　妙法莲华经玄义卷第一上
　　准四明释云：妙法莲华经五字是所释，玄义二字是能释，能释乃通，由智者解经多立五义，故以所释简非他部，入文广解五字，今不预叙。能释二字者，玄谓幽微难见也。义谓趣深有所以也。其幽微义而有五重，大师搜括如是五义解释一题，欲使学者预知经旨，然后寻文，使于文文成智行故○天台等，辅行云：天者巅也。元气未分，混而为一，两仪既判，清而为天，浊而为地。台者星也。其地分野应天三台故以名焉，四明云天台，栖真之处，智者是隋主所称，大师乃群生模范，说者拣异他师握笔撰述也○通序五义，文句第一卷上，如是初举所闻法体，我闻次能持人，一时三闻持和合，佛住耆阇崛山四闻持之所，与大比丘五闻持之伴○四阿难，文句第二卷上云，约教者，欢喜阿难三藏也。贤阿难通也。典藏阿难别也。海阿难圆也。
　　七番共解○根力觉道三解脱门，大论十九卷云：三十七品是初欲入道时名字，如行者到师所，听道法时，先用念持是法，是时名念处，持己从法中求果，故精进行，是时名正勤，多精进故心散乱摄心调柔，故名如意足，心调柔已生五根，诸法实相甚深难解，信根故能信，是名信根，不惜身命一心求道，是名精进根，常念道不念余事，是名念根，常摄心在道，是名定根，观四谛实相，是名慧根，是五根增长，能遮烦恼，如大树力能遮水，是五根增长时，能转入深法，是名为力，得力已分别道法有三分，择法觉、精进觉、喜觉，此三法，行道时若心没能令起，除觉、定觉、舍觉，此三法，若行道时心散动能摄令定，念觉在二处，能集善法，能遮恶法，如守门人，有利者令入，无益除郤，若心没时念三法起，若心散时念三法摄，无学实觉，此七事能到，故名为分，得是法安隐具足已。欲入涅槃无为城，故行是诸法，是时名为道。二十卷云：三十七品是涅槃道，行是道已，得到涅槃城，涅槃城有三门所谓空、无相、无作。又问曰：今何以故名解脱门？答曰：行是法得解脱，到无余涅槃，以是故名解脱门，无余涅槃是真解脱，于身心苦得脱，有余涅槃为作门，此三法虽非涅槃，涅槃因故，名为涅槃，以小准大，大论云佛说四念处乃至八圣道分，是摩诃衍。
　　初标名○七方便，天台新立大乘七方便，方便从进趣为称，谓三教菩萨，两教二乘，非旧小乘七方便也○华严至般若次第三谛，华严方等般若三时，非无圆融，但有兼对带过，为次第三谛所摄，以不能会实故○今经会实佛智照十法界十如，三谛具足，故曰圆融○妙谛本有，荆溪始终心要云：三谛者，天然之性德也○是法住二句，文句云众生正觉一如无二，悉不出如，皆如法为位也。世间相常住者，出世正觉以如为位，亦以如为相，位相常住，世间众生亦以如为位，亦以如为相，岂不常住？记云法不出如，皆如为位，众生理是，佛已证是，故名为住，如位一故，故名为位○广如方便，文句第五卷上○正约五味，妙乐云故一家显妙，必存五味，方成妙故○随他等三语，大涅槃经有随自意语，随他意语，随自他意语○七重即二谛境中七重二谛○今经舍不融说融，不融至别教，融唯一圆教○华严兼等，华严兼于行布差别，鹿苑但一生灭之粗，方等大乘对三藏半字，说通别圆满字，般若中带通别方便，此等四味不及法华纯一佛乘，唯今称妙，其义如此○细人粗人，借大论三十九卷中文○吴录地理志，未详○南岳安乐行，南岳大师说，一卷，即法华四安乐行，譬如世间水陆之华，各有狂华不实，实者甚少。若是莲华，即不如此，一切莲华皆无狂华（云云）○为莲故华等，前序王中莲华三喻，本迹各说，此中本迹合言，以本迹亦名权实故尔。又初喻比前多华实句，故云喻即实而权第三喻多莲成句，故云喻非权非实○机熟须开等，约本门开近显远说。
　　标体，后玄云：体者，一部之指归，众义之都会也○礼记第七，礼记第四卷礼运第九。孔子曰：大道之行也，天下为公，选贤与能，讲信修睦，故人不独亲其亲，不独子其子，使老有所终，壮有所用，幼有所长，矜寡孤独废疾者，皆有所养，男有分，女有归，货恶其弃于地也，不必藏于己，力恶其不出于身也，不必为己。是故谋闭而不兴，盗窃乱贼而不作，故外户而不闭，是谓大同。今大道既隐，天下为家，各亲其亲，各子其子，货力为己，大人及世以为礼，城郭沟池以为固，礼义以为纪，以正君臣，以笃父子，以睦兄弟，以和夫妇，以设制度，以立田里，以贤勇知，以功为己，故谋用是作，而兵由此起。禹汤文武成王周公，由此其选也。此六君子者未有不谨于礼者也。以著其义，以考其信，著有过，刑仁讲让，示民有常，如有不由此者，在执者去，众以为殃，是谓小康○故义同也。礼运文有二义，玄文只有一义，签引虽有二义，然皆可以譬体同，故云义同，思之可知○如斯之事如来明见，经云所以者何？如来如实知见三界之相，无有生死，若退若出，亦无在世及灭度者，非实非虚，非如非异，不如三界，见于三界，如斯之事，如来明见，无有错谬。文句云：从所以者何如来下，第二总释益物不虚，此中六句明照理不虚，如实知见即是实智，如理而照三界之实，实则无三界之因相也。无有生死，无有二死之苦也。起集名退，无常果现名出也。亦无在生死之世及入涅槃之灭，此二俱灭，故云亦无（云云）。非于灭度之实，非于生死之虚，故云非实非虚。非于出世之真如，非于世间之隔异，故非如非异，此四明中道也。不如二种三界众生所见三界之相，唯佛一人，如实穷照三界之实（云云）。如来二智明审二谛（云云），二种三界，如法数中明○二论，地论天亲造，中论龙树造○金刚藏说佛甚微智，华严十地品，解脱月菩萨请金刚藏菩萨说，天亲造地论释，先举经云：自体本来空有不二不尽，远离于诸趣等，同涅槃相（云云）。论云此甚微智（云云）○次中论四句，中论第六卷偈云：众因缘生法，我说即是无，亦为是假名，亦是中道义。大论第六卷亦云因缘生法，是名空相，亦名假名，亦说中道○义可准知，谓中论通申诸教，若得此中圆妙意，则中论四句亦同地论唯圆也。四句对教，后会异文初，云取偈初句申三藏，次句申通，次句申别，次句申圆○故不免异及尽下文云别教得二句○二家，龙树天亲○二珠等，颇梨譬小乘法性，如意譬大乘法性，鹿苑是初闻，方等维摩弟子品是被斥○堕落二乘，大论云一但空，二不可得空，但行空堕声闻辟支佛地，行不可得空，空亦不可得，则无处可堕○但中异，别圆同一不但空，然不但空，有但中不但中异，别是但中，故云[迦-加+向]出○唯一不但，正指唯圆中。
　　标宗○三乘微异，声闻断见思正使尽，缘觉更侵习气，菩萨正习一时俱尽三十四心成佛，故云微异。
　　因大同，果小异，四教仪云：谓三人同以无言说道，体色入空。又云声闻但断正使，不能侵习，支佛更侵习气，菩萨以一念相应慧顿断残习（云云）○因理[迦-加+向]出，别不谈具，佛界理在九界外，故说[迦-加+向]出。妙乐云：别教佛界三意，一以理性为佛界，二以佛果为佛界，三以初地为佛界（云云）。
　　标用○经有断生之力，谓迹门断权疑生实信，本门断近疑生远信，此一经之力用也○始终力用，为实施权之始，废权立实之终○萨婆悉达梵语，大论翻为成利，西域记翻一切义成，又唐云顿吉，即佛幼时名字○佛本行经有六十卷，第十二卷中，第十三捔术争婚品，瞿夷，此云明女○掷象，过去因果经云：达多以手抟头，即便躄地，难陀以足指挑象，掷置路傍，太子以手掷象城外，还以手接，不令伤损○无生法忍，大论云：依止生灭智慧，得离颠倒，离生灭智慧，故不生不灭，是名无生法，能信能受能持，故名为忍。
　　标教○教相，妙宗钞云：教是圣人被下之言，相是相状，览而可别。上之四义皆是言教，谓诠名教，诠体诠宗诠用之教，若以其相而分别之，则令览者观之显了，故约五时等而示其相○四正释即广释，此中先约迹门释初二意，次约本门释第三意，初又二，初根性，次化道○八教，辅行云：又此八教用各有意，藏等四教，是教门法式，顿等四教，是敷置引入，如来权巧，善达物机，颁宣藏等，以为顿等，或开或合，宜盈宜缩（云云）○三照五味，佛祖统纪第三卷有三照五时五味图。又云华严四喻，旧译性起品云，譬如日出先照诸大山王，次照一切大山，次照金刚宝山，然后普及一切大地，妙玄合四为三，（合中二为幽谷）一高山，二幽谷，三平地，签开三为五，高山，幽谷，食时，禺中，正中（后三从平地开出）○两经二义相成，若不用涅槃五味，则不显华严演三成五，若不用华严三照，则不显涅槃后之四味皆从牛出，故云二义相成○如华严，五时中初华严时也。统纪云具足大方广佛华严经，此经总有七处九会，会处不一，故以经标名○是顿部非顿教，顿有二义，一约部，二约教，约部别在华严，约教通于余时，今此正当约部明顿之教，对下三渐化仪为言也。华严二意不畅本怀，一教兼别故，二二乘无分故○照幽谷，旧经云：譬如日月出现世间，乃至深山无不普照。磐法师云：玄文合大山宝山为幽谷，其文出此。四教仪集注云：古人谓是经文合四为三，殊不知此文只是照幽谷也○如三藏，即次鹿苑时也。统纪云：此以处标名也○多跢婆[口+和]，大涅槃经中婴儿行文○一音，一音通大小，今意在大，法数第一卷明，净名经云：佛以一音演说法，众生随类各得解○恐畏等，净名云佛以一音演说法，或有恐畏或欢喜，或生厌离或断疑，斯则神力不共法。统纪云：且约四悉明不定相，三界可畏即世界，喜可生善即为人，能离于恶即对治，疑断见理即第一义也○如方等，即第三方等是也。统纪云：四教并谭曰方，四机俱被曰等，此从法得名，依部教立，不同普贤方等（云云）。普贤观经约理○无时不遍，既云无时不遍，岂于法华有秘密耶？须知显露竖论虽在四时，而有华严鹿苑大小之隔，若秘密横论，则隐显在机，无时不遍，遍前四时，非遍法华时也○于创禀者，谓方等会横来新进小乘，如佛国品末得法眼净者是○三相即身土音三相也○净秽，净名佛国品中，佛答宝积净土之行，后结文云，是故宝积若菩萨欲得净土，当净其心，随其心净则佛土净。尔时舍利弗念云：我世尊为菩萨时，意岂不净？而是佛土不净若此。佛告言：众生罪故，不见如来国土庄严，非如来咎。舍利弗！我此土净，而汝不见。尔时梵王语舍利弗，勿作是念（云云）。我见释迦牟尼佛土清净（云云）。净名疏云：梵王见净是同居净，身子见秽是同居秽○嗅有薝卜华有著身，净名观众生品云：舍利弗如人入薝卜林，唯嗅薝卜，不嗅余香，如是若入此室，但闻佛功德之香，不乐声闻支佛功德香也。又云天女散华，菩萨不著，大弟子便著，乃至云结习未尽，华著身耳。结习尽者，华不著也○慧有若干，净名菩萨行品云：阿难汝见诸佛国土地有若干，而虚空无若干也。如是见诸佛色身有若干耳。其无碍慧无若干也（云云）○巨细身，净名云彼时佛与无量百千之众，乃至譬如须弥山王显于大海，又云始在佛树力降魔（云云）○声闻菩萨被折，辅行云斥小如弟子品，诃大如菩萨品○止观记二处判属方等，辅行第十四卷云：彼经别序中，世尊受请入楞伽城时，以神通力作无量宝山，山皆有佛，一一佛前皆有罗刹及以众会，十方国土皆于中现，此与净名合盖现变何殊？尚未及般若十方请者，皆名释提桓因，加说者皆名善现身子，验知彼部方等明矣（云云）。又云况复文立五种种性，谓佛菩萨声闻不定无性，以未开权，诸性尚隔，岂同法华败种得记。第二处，辅行二十七卷问答楞伽第二变化品中授声闻记（云云），当知大慧发起密说，是故发问授记之事，故知彼经义属方等（云云）○如大品，即第四般若时也。谓此从经标名，禺亦作隅巳时，日景将中而尚在边隅，故曰禺中○一切智名通大小乘，此即小乘偏空智也○不令有人，文句中不令一人（云云）。妙乐云：孤调涅槃，故云独灭，尚无一人独灭，岂留多人○如今经，即第五法华及涅槃时也。槃师云：法华涅槃二经同明开显，并属醍醐，故合为一时，此并从经标名。又云五味有相生浓淡二义，今通论一化次第，唯取相生之义○周公测影，集注引周礼，用一尺五寸土圭，立八尺之表，夏至午时以测日影，求地之中以建国，宋严观二师（云云）。表北得影一尺五寸，与土圭等，地上余阴一寸，天上万里，则知天竺方为地中○严观二法师与何承天，皆南北朝时宋人○皆从法华开出，后玄第五下云，此诸方便悉从圆出，故经言于一佛乘分别说三，签云此有通别，若以道场思方便时分别说三，是则别指三藏三乘，从顿已后，赴鹿苑说，若通论者，诸渐皆从圆顿开出，即是从顿开藏通别○于一佛乘分别说三，经方便品譬喻品同，文句云分别说于若带二带三之三（云云）。般若带二，方等带三也○无二亦无三，即方便品偈，文句云无通教中半满相对之二，无三藏中之三（云云）○前三粗后一妙，圆望三教，此约横论相待妙，前四味粗醍醐妙，此约竖论相待妙，唯有待粗成妙，更无待妙成粗○五味相生，统纪引元草堂，相生喻教，则有次第，从顿开渐，渐入转深，终会于圆○十三圣行品，大涅槃经云：譬如从牛出乳，从乳出酪，从酪出生酥，从生酥出熟酥，从熟酥出醍醐，醍醐最上，佛亦如是。从佛出十二部经，从十二部出修多罗，从修多罗出方等经，从方等经出般若波罗蜜，从般若出大涅槃○二部同味，妙乐云：判味同时，而有部异，有十六意，其二意云，约机彼称捃拾，捃拾残机也○涅槃不应等，记云既引涅槃遥指法华，故知法华为醍醐正主，所以经喻秋收冬藏，至涅槃时犹如捃拾（云云）。此据五时相生以说，若论教旨，法华唯以开权显远为教正主，独得妙名，意在于此○广略之殊，涅槃五味故广，华严三照故略○涅槃迦叶，大涅槃经第三十一卷，迦叶菩萨品文，迦叶年十二岁，章安疏云：此折摄涅槃用中，初迦叶品摄恶，有二，初明佛性用中，初断善人，有二，初问，二答。初问又二，初缘起，二正问，初缘起又二，初明佛有能化之德，次善星下明善星有可化之缘，初能化又二，初如来怜下内有慈悲，次不调下外有方便，次善星可化又二，初明是子，次断欲下具三德，二如来何下正问，又二，先作两难，二，初难何故记是恶人，次何不下难何故不先为说法，二若不能下作两结难，何名大慈悲结初难，何有大方便结次难。次佛言下佛答何不先为说法难，有二，初明缘深浅故说次第，次善男子下譬明佛心平等等说无偏，初次第又六，初教三子譬有三，初问，次迦叶下答，三如来下合。然第三子虽复极恶，以体同故，是故须教，下田虽瘠，以家业故，是故不废，下器虽破，防急用故，下病虽必死，以亲属故下马虽老，以代倦故（云云）。次善男下种三田譬，三又有下用三器譬，四又有下治三病譬，五又有下调三马譬，其六施三人譬，经文不来，次善男子如大下佛心平等无偏，前六譬中虽差别答，义兼无差，意犹未显，第七譬中文转分明，举师子王不重象轻兔，俱尽壮势，譬佛不厚善薄恶，等运大悲。若巨细而观，象不足兔有余。若量力而观，象须疾，兔须徐，兽王不尔，等一无殊，就缘而观菩萨教深细，声闻教浅近，阐提教世间，佛不二三，大悲平等○日光无私等，约华严三照与涅槃三子等，正显义同也○则渐顿一向，谓且约相生，则初味一向是顿，中三味一向是渐，其第五味法华是非顿非渐，顿渐泯合，则非一向渐顿也○无量义经说法品中，三法四果二道不一，今约意用○以三教诃小，荆溪云用圆诃身子，用通别圆诃目连，以别诃满愿。又云词有渐顿，渐如旃延，顿如空生○以圆诃偏，弥勒章净名以圆诃三偏，持世章以圆诃别○得法眼净，佛国品中末云，佛摄神足，于是世界还复如故，求声闻乘三万二千诸天及人，知有为法皆悉无常，远尘离垢，得法眼净○俗众，方便品丈室外凡俗众，经云维摩现疾，国王大臣长者居士婆罗等，及诸王子并余官属，无数千人，皆往问疾。其往者，维摩诘因以身疾广为说法，诸仁者，自身无常无强无力无坚，速朽之法不可信也○如疏，别序说法瑞疏云：譬如算师，从一算下诸算，除诸算归一算，由下故除，下为除序，从一派诸，收诸归一，开为合序，亦复如是○二人，即大品中须菩提舍利弗○虽高山顿等，统纪云由前四味机发未定，闻大证小，闻小证大，于渐说中得顿益，于顿说中得渐益，此有部教二义分别，初约部竖论者，虽高山顿说，不动寂场（云云）。此处不定，虽说四谛生灭（云云）。此法不定，虽为菩萨（云云）。此人不定，当知即顿而渐，于顿得渐益，即渐而顿，于渐得顿益。次约教横论者，乳中得别圆相对以辨不定，酪中教门，虽无二别，乃与八万一人对辨，生酥熟酥三四对辨，故知不定约部约教，遍前四时○而不云无他等，大涅槃经三十卷云，非自非他之所作，亦非共作无因作，故大乘经论明因缘生法，皆无自性等○六十五云：于阎浮提等，大品经文，初转法下俱大论文，统纪云陈如得初果即定，八万诸天得无生忍，即不定，此约鹿苑闻小证大而说，据声闻见边，但可云得法眼净，不可云八万悟大○一显二密，大论文是一密二现，今约意改用○声闻见八万一人，今家不定所据，诸菩萨见无量等，今家秘密所据○大论三十一，今在三十卷云。复次舍利弗，菩萨摩诃萨欲发一音，使十方恒河沙等世界闻声，当学般若波罗蜜，论问下略取论文○如向所说，辅行云：前之与向，义俱在往，义而推之，以小远者为前，以稍近者为向（云云）○此据别说等，谓显露不定，秘密不定，总是一不定教，但有互相知、互不相知，以分二教，故云约体而论，乃至相即而说○同听异闻，同禀如来一音之教，故曰同听。互相知互不相知，故曰异闻。统纪云：今诸师以一音为当体体，真中二理为所依体，此不定体也○应问应遮，大经云：佛知众生利钝差别，是故如来或遮或开，有轻重说○二经，胜鬘师子吼一乘大方便方广经，及金光明经○寄三法，顿渐不定三也。此座说顿等，统纪云：由前四味，有一类机显露不解，宜秘密入，是故如来不思议力，隐覆密说要令众生互不相知，得渐顿益耳○准此亦应云：统纪中准签补出○互知互不知，互知是不定，互不知是秘密○秘不出七，妙乐云故秘密所用，全是显露，逸堂以三密四门为当体体，真中二理为所依体，石坡以七教为所用体，虽皆有凭，要必以七教为义足○不同华严等，见宝塔品疏云：大集明若干佛与欲，华严亦说十方同说，大品亦云千佛同说皆不云是释迦分身，如来成道十六年，广集十方诸佛诸大菩萨，于欲色二界大空享中，说大集经三十卷，后玄第七卷上引大品说共般若时，十方有千佛现，问难人皆字须菩提释提桓因等○是渐顿妙乐云，法华一乘非顿渐摄，于一开出，乃顿渐生，故法华前，有非顿而顿，非渐而渐，今言是渐顿者，如签明○通夺并非七，谓法华显露，非同法华已前显露七教，故通夺云并非七也○约部约教，古云约部通夺，约教别与○具如前判，前第五时明渐圆中判，二经，方等经般若经○不同诸部中圆，妙乐云圆实不异，但未开显，初心之人谓圆隔偏，须闻开显诸法实相，故此云法华是合，即诸部中虽有圆非合也○俱非七教，谓以七教是法华已前显露，加已前秘密，则成法华已前八教，故云此即对于八教简也○因中说果，大论三十卷○又以他日等，是诱引譬中，第二取意领文，取意领法身地久照方便，非道树下始知用小○先直述等，药草喻品，是譬说周中第三述成段，有二，初略述成中，先善哉善哉乃至诚如所言直述领实领权等，次如来复有无量阿僧祇功德乃至说不能尽，述其进退横竖，亦横亦竖，非横非竖，皆不及也○如满愿等，五百弟子受记品初，佛发富楼那本迹（云云）○俱有二意，谓师与弟，俱有约时长短及约所行处也。
　　引证五章，我见灯明佛偈。文句云：又前弥勒释四伏难，令文殊必定有答，此中有文殊断四伏疑，使弥勒莫复更问，初第一疑因文殊广引先佛曾说法华，故弥勒潜疑欲问，诸佛赴缘，人时各异，古佛虽名法华，今佛何必如此，文殊即以第一偈云我见（云云）。此断其疑名之问也○难云四众欣仰等，此偈是弥勒疑念后，发问序末，释文殊四伏难，文殊初伏难，汝云众疑，众未曾疑，若疑应问，众既不疑，我何所决？弥勒即以第一偈释云四众欣（云云）。及我欲令我问，瞻仁欲得仁答，今记主又即弥勒释伏难偈为难，故言释云我见等也○五佛章，方便文中，从如是妙法去，明四佛章，次舍利弗我今亦复如是去，明释迦章○并云亦以，谓四佛章中，未现二章皆云亦以，其余二章无亦字○今佛放光明偈，文句云弥勒因此又疑自有名同，义同自有名同义异，此名何所显召，文殊即以第二偈断云，今相如本瑞，是诸佛方便（云云）。此是断其疑体之问○佛当雨法雨偈，文句云弥勒因此又疑实相无相，何人会之？文殊即以第三偈断云，诸人今当知，合掌一心待（云云）。此断其疑宗之问○诸求三乘人偈，文句云弥勒因此疑佛雨法雨，止洽菩萨，亦润二乘，文殊即以第四偈断云，诸求三乘人，若有疑悔者（云云）。此即断其疑用之问○七方便九法界，妙乐云：照九界机说七方便者，九是所被，教不出七，说七被九，渐令入实，九界从自分立名，方便从进趣为称，又九界从物机立名，方便从化主受称○助成二文，深因深果二文，凡有所说等，谓妙法莲华经正宗，凡一句说，皆能诠实相，故正宗文皆名妙法莲华经，是能诠名，实相是所诠体，如来证体说今妙经，使舍利弗等断疑生信，故言依体起用○引显实四一，即五佛章中，总明诸佛章显实明理一文○疏文四释，一约四位，二约四智，三约四门，四约观心，今用约位一释，文句云开者，即是十住初破无明，开如来藏，见实相理。示者，惑障既除，知见体显。悟者，障除体显，法界行明。入者，事理既融，自在无碍，自在流注任运从阿到茶，入萨婆若海○十譬叹教，文句云叹所持法，故云叹教○分喻即大涅槃经中八喻之一○坎德，坎为水，水流而不盈○三教对江河川，应以别对江，通对河，藏对川○山王四宝，西域记云：东黄金，南琉璃，西白银，北颇黎，十宝山，法数云须弥，雪山，目真邻陀，大目真邻陀，香山，宝山，金山，黑山，铁围，大铁围，妙高处中，九山围之○四山如四味，只宜以四喻四，不必分对，若必欲分，应以大铁围对乳味，余三如次对酪生熟三味○与月譬意同，前次明今经以显妙科中○灯等四譬二乘通别菩萨，应以灯对藏通声闻，炬对缘觉，星对通菩萨，月对别菩萨○梵王众生父，此是如来随世俗说。二中，别圆二中也。
　　三生起○肇云：肇法师不真空论云：夫以名求物，物无当名之实，以物求名，名无得物之功，物无当名之实非物也。名无得物之功非名也。是以名不当实，实不当名，名实无当，万物安在○理性，即法性也。法性无明，二俱无住，故并云无体全依。又互相即，皆云无体全依，后签云若识无始即法性为无明，故可了今即无明为法性（云云）。既了无明全是法性，则理性外，无复有法，故云理遍一切而无所依○是则下，约二谛明名与体互为因依，正要显今立名显体，使人达俗即真（云云）○第二第四为异，神力品用居第二，序品用居第四○止观第一记，辅行第二卷末，此生起文无云云，次开合文有云云，然辅行正释止观生起五略中云云。
　　四开合○十种，后明三法妙中，开七科，第六科类通三法云，三道三识三佛性，乃至三德。辅行云：然此十三展转相对，其义不殊，义虽不殊，生起次第，不无前后，无始流转，不出三道，流转由识，识内具性，照性由智，智满成道，道由乘至，至故身显，显必涅槃，涅槃具故，称为三宝，宝必具德，是故始终，且列此十。乃至九三者，谓开三道为三轨，即为十条之始故，释名总五双等，莲华喻在总名中，而释名恒通五双，故释名总于五双，总名既含三别，故莲华须可对体宗用也。
　　五料简○新旧二医，出大涅槃经哀叹品○初说小隔于大，谓阿含也○具如后简，玄第七卷中，本迹同异○一切法皆佛法，大集经第九云，一切法者名为佛法，如佛法性即一切法性（云云）○下文日月纲天等，后玄第八卷上，显体约譬中，譬如日月纲天，公臣辅主○具如下引，玄第九卷下○并意者，重释上并也○以自望他智断俱为智，即同上文自他智断俱为宗意，故玄文不用以自望他，但用以他望自，而言化他智断俱为用也。
　　六观心○详解云：一家传通，则唯观为正，是故三部皆以观心而为正要。妙乐云：创心修观，莫不皆以第六王数为发观之始○自立起观一门，后玄云，幽微之理，非观不明，契理之观，非悉檀不起，签云观假悉成，理由观显○附事义例云：夫三观者，义唯三种，一者从行，唯于万境观一心，万境虽殊，妙观理等，二约法相，如四谛五行之文，入一念心以为圆观，三托事相，如王舍耆阇名从事立，借事为观以导执情。详解云：妙玄文句各有事法，玄约四谛五行等，即是附法，托感应等事修观，即托事也（云云）。
　　观心五章○心如幻焰。详解云：立行有二，先定境，后用观。定境者何？立阴是也。若不立阴，妙观就何处用，妙境于何处显，今心如幻焰等，义同定境○幻焰通偏圆，幻焰两喻名，藏未空法，故不说幻。详解云：通是缘生无体幻，别名一理随缘幻，圆名以性夺修幻○如幻三昧，玄第四上慧圣行中明四种四谛慧，第四无作四谛慧，约大经广明二十五王三昧，地狱有用无垢三昧破，乃至非想非非想有用我三昧破，其中郁单越用热焰三昧破，阎浮提有用如幻三昧破，南天下果报杂，杂寿命等不定，犹如幻化，此则从心出幻业，幻出见思，幻出无知，幻出无明，乃至见思幻破真谛幻成，无知幻破俗谛幻成，无明幻破中道幻成，故云如来是大幻师。大经二十五三昧在次第五行中，故义通圆别，而藏通无分○观法，一心三观也。心性观之，但有名字，大经云能观心性，名为上定。今一心妙观，观现一刹那心，唯见三千妙假，假即空中，故心如幻焰，但有假名字。又心从因缘生，则无自性等，但有名字。言有下，别明三观，初空观，若言心有，观现刹那一念从法性因缘生，因缘无性，当体全空，则一念心尚不可得，何况十界百界千如等，此妙空观也。若言心无，从观行位观理性三千乃至初住中三千，起十法界应，则能顿起三千十界影像，何况一界一念耶？此妙假观也。上既言有不有，言无不无，则此心性非有非无，不可以有无思虑，则知现刹那一念心相，是不生不灭，即寂灭相，何以故？非有是不生，非无是不灭，不生不灭即是无生寂灭相。龙树云：此有相寂灭即无相寂灭，故云则一念心中道泠然，此妙中观也。末句结心是妙，以一切心即一心，一心即一切心，非一心非一切心，即一心即一切心，非妙而何？亦总结是妙观也。上观心是妙妙即，下观心是妙法，承上中道妙心即是妙假，故云妙即三千，三千妙假法尔空中，即妙三谛法，故云三千即法，三谛即三轨。故云法故王轨，轨生妙解，故云可轨。此之下观心是妙莲华含体宗用，妙名总中，元含体宗用别义也。研一刹那下，观心是妙经，仁王经云：九十刹那为一念，一刹那经九百生灭，心法如是，色法亦尔，故云研一刹那等。又天台圆顿止观，只观现在一刹那念心，不论几识。古人云圆人修观，顿穷八识，谁言观第六识耶○心名不生不灭，心即实相，谓观心即是法性，为因缘所生，因缘无性，即空即假即中。仁王经云：是法即生即灭，既即生故不灭，既即灭故不生，则知不生是即空，不灭是即假，不生不灭即中道寂灭相，故心即实相。大论云诸法实相灭一切观法○遗教经，此经是四阿含结经，开小即大，故亦引用○不得从近而解，遗教经及觉观心，是小乘等法，当准今经开显，约圆而讲○同起偏起，小乘十大地同起，法相宗五遍行同起，五别境偏起。又小乘数，有同有偏○心是诸法本，详解云：心者，万法之本，众病之源，心能具故，心能造故○心即总，谓释名为诸章之本，故名是总，总即合也○三支无明爱取，七支识名色六入触受生老死，二支行有也。妙乐云：性德秪是本有三道，故惑业苦即三德。辅行云约理云即，约事须离○六道差降四圣高下，由六道因惑不同，造业亦异，招六道苦心生，亦有差降，四圣灭心，细分有四，大概而言，二乘灭六界心，菩萨佛灭九界心，或八界心○约十二因缘一念三道，妙乐云：一念者，非唯经于一念时，须指一心法名为一念，金錍云：惑业苦即理性三因，一切众生除三道外，更无别法，故惑即了因种，业即缘因种，苦即正因种，此对种也。亦性种也。全性起修，修妙三观观之，苦变法身，惑变般若，业变解脱○十界三道在一刹那，约人界言，如是相即业，如是性即惑，如是体即苦也○秪一生灭，圆人观十界色心亦见生灭，以十界法皆从因缘生故，唯能观生灭即不生灭，转思议境即不思议境，非前三教人所及观心料简○大论云：大智度论四十一卷云，一者坐禅，常观身骨等诸分和合，故名为身，即以所观为譬喻。二者诵经，以草木枝叶华实为喻○信行法行，辅行云：听即信行，思即法行。四教义云：信行钝，法行利（云云）○论四句，大智度论第五卷末○止观第一记，辅行第五卷○百论，提婆菩萨造，婆薮开士释，什师译，上下卷，上卷破神品中，外道云神无触，不可断，但有恼，内曰若尔，无去，若神无触，身不应到余处，外云如盲跛，譬如盲跛相假能去，如是神有思惟，身有动力，和合而去，内曰异相故，如盲跛二触二思惟故，法应能去，神无二事，故不应去（云云）○次引牟子，梁僧祐撰弘明集十四卷，牟子理惑论三十七篇，在第一卷中○止观第一记，一字[忏-千+吴]，在第五记，方册第十九卷云，汉献帝时，有牟子，深信佛宗，讥斥庄老，著论三卷，三十七篇，第二十一救沙门谭是非中，立问云：老子曰知者不言，言者不知。又云大辨若讷，又曰君子耻言过行，设沙门知至道，何不坐而行之，空谈是非，虚论曲直，岂非德行之贼耶？答：老亦有言，如其不言，吾何述焉？知而不言不可也。不知不言愚人也。能言不能行国之师也。能行不能言国之用也。能行能言国之宝也。三品之内唯不能言不能行，为国之贼（云云）○勤三观，即观现一刹那念三千空假中，六即，详解云：六即义蕴大经，名出智者止观，故于止观发大心约六即显是，观经疏约六即释佛字。荆溪云此六即义，起自一家，深符圆旨，又云体不二名即，四明云当体全是，方名为即○理即乃至究竟即，详解上卷云，三千法门，理性本具，不可改变。荆溪云：万法是真如，由不变故，随缘即不变，乃全事成理，理同故即也。约事乃论迷解等，即变造三千，全理成事，遂分六位之差，即事异故六也。事理两种三千，本圆融相即之义，理即迷此，名字解此，乃至究竟显此，今以理同事异，对两种三千者，不分而分，以事异故六，即理之事，对事造三千，理同故即，即事之理，对理造三千也。又四念处云，解五十二地文义，通畅无碍，为名字即，六即简位，如法数第六卷明。
　　七会异○大论第一卷云：有四悉檀，一者世界悉檀，二者各各为人悉檀，三者对治悉檀，四者第一义悉檀○须圆妙四悉，大论释大品般若经，悉檀义通三教，故简须圆四悉也○大品是般若部，有九十品，龙树释论百卷○何得将通法华，谓大论既释大品般若，约教一妙二粗，约部是粗非妙，而法华约教约部皆妙，故云粗妙既殊（云云）。中论通申者，中论不单释一经，故是通申○释论云即大论缘起中，先问曰，佛以何因缘（云云）。次答有二十三复次，此四悉檀是第十七复次，文云四悉檀总摄一切十二部经，八万四千法藏皆是实（云云）○破法方便等，大乘经论有此三方便，如因明论中，真能破为破法方便，真能立为立法方便，此二能利益众生，为利益方便，中论有破立等，谓中论前来诸品破执见既尽，如观四谛品中，立三宝四谛四沙门果，即是衍中三种四谛等○止观第五卷，第五下云：有人难。中论云：不生不灭，未会深理，何者？烦恼是生法，三相迁谢是灭法，秪不此生灭，故言不生不灭，但是入空，不见中意，部论师解云：不生不灭者，不不生不不灭，以显中道。天台云此解扶中，而伤文失义，何者？龙树之意，兼通含别，故言不生不灭。不生者不二十五有之生，不三相迁灭之灭，能破二十身见成须陀洹，乃至无学岂非兼，申通意，亦兼三藏意，若生若灭皆属于生，涅槃但空唯属寂灭，不此之生，不此之灭，双遮二边，岂非含别之意？若生灭是因缘所生法，即空即假即中，即空故不生，即假故不灭，不生不灭即是中道，此正是圆，按文解释，兼二含别显中，四义宛然。
　　四悉十重○名有同异，二名同，二名异○菩萨地持经，弥勒造昙无谶译，第六卷云：菩萨修此三三昧，如是建立，如实知，若有余行悉入三三昧门，所谓声闻，所学所行，有四优檀那法，诸佛菩萨为令众生清净故说，云何为四？一切行无常是优檀那法，一切行苦是优檀那法，一切无我是优檀那法，涅槃寂灭是优檀那法，诸佛菩萨具足此法，复以此法传授众生，是名优檀那。过去寂默诸牟尼尊，展转相传，是名优檀那增上涌出，乃至具足出第一有，是名优檀那○大乘一印唯一实相印，大论云摩诃衍中说诸法不生不灭一相所谓无相，小乘三印，大论二十二卷，问曰：何等是佛法印？答曰：佛法印有三种，一者一切有为法念念生灭皆无常，二者一切法无我，三者寂灭涅槃。行者知三界皆是有为生灭作法，先有今无，今有后无念念生灭，相续相似生，故可得知见，如流水灯焰长风，相似相续故，人以为一，众生于无常法中，常颠倒谓去者常住，是名一切作法无常印，一切法无我，诸法内无主无作者，无知无见无生者，无造业者，一切法皆属因缘，属因缘故不自在，不自在故无我，我相不可得故，是名无我印，寂灭者无涅槃，三毒三衰火灭故，名为寂灭印。问曰：寂灭印中，何以但一法，不多说？答曰：初印中说五众，二印中说一切法皆无我，第三印中说二印果，是名寂灭印。一切作法无常，则破我所外五欲等，若说无我破内我法，我我所破故，是名寂灭涅槃。行者观作法无常便生厌世苦，既知厌苦，存著观主，谓能作是观，以是故有第二法印，知一切无我，于五众十二入十八界十二因缘中，内外分别推求观主不可得，不可得故是一切法无我，作如是知已不作戏论，无所依止，但归于灭，以是故说寂灭涅槃印○梵汉兼称，大字是汉，涅槃是梵四法遍施，大论云：四悉檀皆是实，无相违背，佛法中实有，以世界悉檀故实有，以各各为人悉檀故实有，以对治悉檀故实有，以第一义悉檀故实有。
　　二辨相○五众，大论什师译五阴为五众○若无人者等，大论问曰：如佛说我以清净天眼见诸众生死此生彼，乃至若实无人者，佛云何说人等，人者下论答云：人等世界故有，第一义故无○如如下至世界故有，论文同，有于五阴等非论文如如法性实际，大论三十二卷明○正因缘，下文世界悉檀起初观云，先观正因缘法○观人心而为说法，大论观人心行而为说法○以杂业故，成实论第三卷引经云：说杂起业，杂受身，杂生世间，当知有中阴，破群那经亦在中阿含五十卷○无受已上，签准论出，非全是论○所得真实法，大论云诸佛辟支佛阿罗汉所行真实法，不可破不可散，名世界下，大论中有法字○止观第二记，辅行第十卷云：根利如快马，闻说如鞭影。杂阿含云：佛告比丘，有四种马，一者见鞭影即便惊悚，随御者意，二者触毛便能如上，三者触肉然后乃惊，四者彻骨然后方觉。经合喻云：初马如闻他聚落无常，即能生厌，次马如闻己聚落无常，即能生厌，三者如闻己亲无常，即能生厌，四者犹如己身病苦，方能生厌○趣举，趣音促○然阴终是所观境，意显自有能观妙观转五阴，辅行二十卷明○若互有无，终不见理，谓行者果能见佛性理，自然善常生恶常灭，故第六签云：理善生时，理恶必灭。维摩诘云：一切善法不灭，一切不善不生，是名不生不灭，亦由真见法性寂灭理，故能不生不灭○三种法治人病，即不净等三，治贪欲等三。
　　三释成○申论别论，大论别申通大品经○禅经，今大藏中禅经，未见四随，恐别有禅经，止观云四随是大悲应益，悉檀是怜愍遍施，盖左右之异耳○欲为其本，中阿含二十八卷云：一切诸法以欲为本。净名云：净名经佛道品，文殊问维摩言：菩萨云何通达佛道？维摩诘答言：若菩萨行于非道是为通达佛道，又云：示行贪欲，离诸染著，后颂云先以欲钩牵，后令入佛智，荆溪云非道即蔽，佛道即性○止观第五记，辅行二十二卷，引大经云：虽有身子目连非真知识，生一阐提心因缘故，如我昔于波罗奈时，舍利弗教二弟子，一令骨观，二令数息，经历多年，皆不得定，以是缘故，皆生邪见。言无涅槃无漏之法，若其有者我应得之。我能善持所受戒故，我于尔时见是二人生邪见心，唤舍利弗而诃责之。云何乃为此二弟子颠倒说法，汝二弟子其性各异，一主浣衣，一主金师，金师之子应教数息，浣衣之子应教观骨，以错教令生邪见，我即为其如应说法。二人闻已俱得罗汉，是故我为众生真善知识○如前私释，第十五番别约四谛○次第三观，出璎珞本业经，后文引○此是证前第一义，妙乐云：于诸内外凡位，亦得名第一义也（云云）○一心三观，如摩诃止观，三观具四法，如法数中明。
　　起教○大论云：大论七十七卷云，一者贤圣默然，二者说法（云云）○义通诸教，大论申般若经，故通三教，彼经义在圆。荆溪云：先三十二菩萨义有圆别，最后维摩默然无言，自在于圆○大经云生生等，辅行云以生生居初，用对四教，以随生等义便，故为别也。不可说者，约自行故，四皆不可说也。十因缘，即十二因缘中除未来二支，今明从过至现以为机缘，故不取也。即无明支乃至有支，十支为因缘也。大经中明○止观第五记，辅行二十三卷，此中当看止观第五下文○可说，辅行云不可说后明可说者，先自证己，必化他故十因缘为生作因者，以宿种子在无明行中，来至今世，复依本习起爱取有，复由现在闻法发习○如来说四种法，后签云：故知依如来藏同体权实，依大悲力所缘誓愿，物机所扣，不获而用，致法差降，从一实理开于权理，权实二理能诠教殊，故有四种差别教起○界内事理，迷真重故从事受名，迷真轻故，从理得名，界外事理，迷中重故，从事得名，迷中轻故，从理得名○起教是转法轮，大论二十五卷中，广明转法轮义○十二部经，新译恐滥部帙，改名十二分经○修多罗，翻译名义云修多罗，此云契经，有通有别，通则圣教之都名，别则直说法相者是别修多罗，祗夜此云重颂，和伽罗那此云授记，伽陀此云孤起，优陀那此云无问自说，尼陀那此云因缘，阿波陀那，此云譬喻，伊帝目多伽此云本事，阇陀伽此云本生，毗佛略此云方广，阿浮陀达摩此云未曾有，优波提舍此云逐分别所说。又义翻论义○圆教十因所成众生，后玄第九卷上云，此众生昔四门中推理，欲翻无明即成慧根性，昔四门中修善，欲翻恶业即成福德根性，福慧因缘感今名色触受，各于本习而起爱取，是为十法成圆性众生○普贤观经一卷，释迦牟尼名毗卢遮那，遍一切处，其佛住处名常寂光○寂静门者，由观心故，通至寂静，是故诸根为寂静门，止观第二记，二字[忏-千+吴]，在第四记。辅行十六卷引宝箧经上卷云：文殊师利于东方庄严国，佛名光相，现在说法，有大声闻名曰智灯，因文殊问，默而不答，彼佛告文殊言，可说法门，令诸众生得无上道，文殊答言，一切诸法皆是寂静门，示寂静故○智母，以生智故，九种大禅，初自性禅，二一切禅，三难禅，四一切门禅，五善人禅，六一切行禅，七除恼禅，八此世他世乐禅，九清净净禅。第八复九，一神足示现调伏众生禅，二随说调伏众生禅，三教诫调伏众生禅，四为恶众生示恶趣禅，五失辩众生以辩饶益众生禅，六失念众生以念饶益众生禅，七令正法久住世禅，八书算数计资生方便禅，九暂息恶趣放光明禅○天亲菩萨造十地经论，菩提留支译，毗昙此云无比法，舍利弗阿毗昙二十二卷，五百阿罗汉造大毗婆沙论，此土不见有，毗婆沙此云广解，大论云阿毗昙是佛说，汝小乘随阿毗昙论议，是名毗婆沙。诃梨跋摩此云师子铠，造成实论，宗经部，什师译，二十卷。大论十八卷云：昆勒有三百万言，佛在世时大迦旃延之所造，佛灭度后，不能广诵，诸得道人撰为三十八万四千言，若人入[虫+昆]勒门，论议则无穷，翻译名义中云昆勒此云箧藏，无著造摄大乘论本三卷，真谛译天亲通法华，即法华论也○止观第六记，辅行二十八卷云：达摩郁多罗，佛灭度后，八百年出，于婆沙中，取三百偈以为一部，名杂阿毗昙○文行诚信，今论语中文行忠信，或云论语有齐鲁不同，垂裕后昆句，出尚书仲虺之诰赏延于世等，大禹谟篇，帝德罔愆，临下以简，御众以宽，罚弗及嗣，赏延于世，宥过无大，刑故无小，罪疑惟轻，功疑惟重，与其杀不辜，宁失不经，好生之德洽于民心，兹用不犯于有司，注云过者不识而误犯，故者知之而故犯，过误所犯虽大必宥，不忌故犯，虽小必刑○尔雅，书名，相传周公著。
　　六起圣说○思益，西晋时译名持心梵天所问经，第二译姚秦罗什译名思益梵天所问经，四卷，第三卷第十五如来二事品，等行菩萨言，如佛所说，汝等集会，当行二事，若说法，若圣默然，何谓说法？何谓默然？文殊答云：若说法不违佛、不违法、不违僧，是名说法。若知法即是佛，离相即是法，无为即是僧，是名圣默然○大集云：大集经第二卷云：尔时世尊说优陀那，甚深之义不可说（云云）○大集十三，疑[忏-千+吴]，在第十七卷，第七无言菩萨品中，因身子问，尔时舍利弗白佛言：师子将军之子，身根具足，而不能语，是何恶业因缘，佛言汝不应作是语，轻是童子，是人即是大菩萨也。时无言菩萨以己愿力神通道力，令大众各自见其右手，有大莲华，一一华台有一菩萨，现如是等大神通已，遂唱三宝，十方震动，踊在虚空，向佛说偈云：如来无色示现色，亦复于色无染著，若有众生入佛法，云何当知真实色（云云）。又藏中有无言童子经上下卷○第十经，憍尸迦即释提桓因，大论五十九卷，举经云：知一切众生心亦不得众生，乃至知者见者亦不得，云云，何以故？般若波罗蜜不为得法故出，何以故？般若波罗蜜性无所有不可得，所用法不可得处亦不可得○付法藏传，第五卷云，在母胎中六十余年，生出鬓发尽白，未曾以胁至地而卧，时人即号为胁比丘○若毗婆沙，即迦旃延子造阿毗昙毗婆沙论，在第二十卷中○贤劫经，有十卷，喜王菩萨在第二卷，请诸菩萨好慕佛道诸度无极，佛遂说修度无极，至分舍利无极（云云）。诸度无极品末云：其二千一百诸度无极贪淫怒痴等分四事，各二千一百，合八千四百，八千四百各别有十事，合八万四千，以能具足是度无极，便以备悉八万四千众要上业，八万四千诸总持门，自然达矣。第三卷云：一一分为六度（云云）。第七卷末云，佛告喜王菩萨，是二千一百诸度无极，说法教化诸贪淫种，乃至二千一百诸度无极说法训化等分种，是合八千四百诸度无极，一变为十，合八万四千诸度无极（云云）。斯八万四千诸度无极，欲为百千种人，除八万四千众垢尘劳，建八万四千诸三昧门，终不能成。由是修立八万四千空行法义，以是化导百千种人，消除八万四千众垢尘劳，逮八万四千诸三昧门，是谓佛道深入无极致一切智○止观文，方册止观第二卷○止观第一记，辅行第五卷云，若贤劫经，佛初发心至分舍利，凡有三百五十度门，一一皆有六度，合二千一百。又对四分合八千四百，一变为十，合八万四千，彼经第二结一一名名度无极，结名唯有一百九十六，如三十七道品之流，但结为一数。若各开之，即三百五十，亦不别云对于六度，但初文列有二十法，并以六为名，古来列释皆应具六。若法华疏云佛地三百五十，一一皆有十善，对四分六根，故成八万四千，婆沙楞伽等，其意大同，总攒一切大小乘教，则有众多八万四千，合而言之，不出四谛。法藏即苦，尘劳即集，对治即道，波罗蜜即灭○大璎珞经，即菩萨璎珞经，有十三卷，宋译。
　　七明得用○净名诃满愿，净名经富楼那昔在树下，为新学说法。时维摩谓言：富楼那，先当入定观此人心，然后说法，无以秽食置于宝器。古疏云：以别教诃满愿，秽食喻如小法，宝器喻如大根○止观第六记，辅行二十七卷，引宝箧经下卷，因舍利弗叹文殊师神力智慧不可思议，时富楼那语舍利弗，我亦曾见彼之所为，一时佛在毗舍离城，时尼乾子有六万眷属，我入三昧，见百千尼干应当受化，往为说法，反见轻笑，出粗恶言，于三月中无受化者，便舍之去。尔时文殊化五百异道师徒，往尼干所，顶礼白言，我承名德自远而至，汝是我师，我是弟子，愿见哀纳，令我不见沙门瞿昙，不闻彼法。答言善哉，汝已纯熟，不久当解我调伏法，尼干告众，与此摩纳和合共住，互相问讯，彼有所说，汝专听受，次第而坐，用尼干法，文殊师利，威仪殊特，于时赞说，三宝功德，亦赞尼干，所有功德，令彼亲附，后于异时，知众已集，便语言，我等所行咒术经书，若赞诵时，瞿昙所有功德入我经中来者，是瞿昙实功德，何以故？是瞿昙父母真正，转轮王种，百福严身，生时地动，梵王扶侍，自行七步，口自宣言，一切众中，唯我为尊，乃至广赞，一代化物，渐次开解，示其正法，五百外道得法眼净，八十外道发无上心。时文殊所化五百弟子，五体投地，言南谟佛陀南谟佛陀，彼外道中未信解者，亦皆相效，供养文殊，文殊领来至佛所已，佛为说法，无不得益○第七记七[忏-千+吴]，在第五记，辅行二十二卷，前已引，第九记，辅行三十六卷，引禅法秘要经云：阿难问佛，此迦絺那比丘何因缘故，随转法轮者，五百比丘为其说法，都无益耶？佛言此比丘过去然灯佛所出家，名阿纯难陀，聪明多智，憍慢放逸，不修念处，身坏命终，堕黑暗地狱，地狱出已，五百身为龙，五百身为猴，以前持戒力故，复得生天，天寿既尽，来生人中，前读诵三藏力故，今得值佛，以放逸故，今不觉悟，佛因为说不净观法，先从脚起初指一节，如是具如八背舍，观之次第，九十日中，不移心念，至僧自恣时，得第四果，三明六通○论云此比丘等，大论第七卷，摩伽罗鱼王，但不说福增○部行，集注引俱舍，独觉有二，一麟喻，二部行。又文句云，部行者，能说法也。如法数中明。
　　八明权实○诸经不说第一义，大品带通别正说于圆，故大论中以大品般若为第一义，三藏诸经为三悉○故释论云等，大论第一卷缘起文○且约即空，大品有共般若不共般若，未明不共即中第一义，故云且也○涅槃十二权四实，涅槃方等，名数虽同，其义则别○止观第三记，辅行十三卷云，前之两教，教证俱权，圆教教证，俱皆是实，此并易明，但别教中，教权证实，意稍难晓，人多迷之，使此别教其义壅障，是故今家借用他论教证二道以销别门，于中应须先知二意，一者约行，则地前为教，登地为证，何者？地前仰信，登地现前，岂有亲证？复存隔历，二者约说，为地前说，始终属教，何者？如云真如为惑所覆，或将十度以对十地，互不相收，或云须离二边修真如观，或云等觉入重玄门，或云五地习学世法，或云八地入无功用，等觉一位或有或无，断十二品称为妙觉，如是等例，不可具载，悉是权施，为引凡下为入地方便，入地自证，权门自开，故云初地即是初住，入证道也。法数中有释。
　　九开权○亦须会三，谓藏通别三教菩萨，亦须会也○赘疣者，辅行云横生一肉著体为赘。疣者，肉之余也○同异之相，文句涌出品广辨二经同异。
　　十通经○根利钝大论问，钝根者，二十二根中，何者是？答：有言慧根能观诸法，以久著禅味故钝，有言信等五根皆助成道法，以受报著味故钝，有言菩萨清净福德因缘故，十八根皆利，罪故则钝，乃至菩萨于三无漏根不证实际故利，与利相违故钝○转邪忆想见第一义，大论云忆想遇佛法，化成智慧。
　　第二别解五章○略广，大论四十六卷，诸佛说法，或初略后广，为解义故○随自意语，迦叶菩萨品云：善男子！如我所说十二经，或随自意说，或随他意说，或随自他意说○三十二菩萨，维摩经第九入不二法门品，尔时维摩诘谓众菩萨言，云何菩萨入不二法门？各随所乐说之，会中有法自在菩萨言，生灭为二，法本不生，今则无灭，得此无生法忍，是为入不二法门，乃至第三十一乐实菩萨（云云）。三十一菩萨说完，问文殊言，何等是菩萨入不二法门？第三十二文殊云，如我意者，于一切法，无言无说，无示无识，离诸问答，是为入不二法门。文殊问维摩，我等各说已，仁者当说何等是菩萨入不二法门？时维摩诘默然无言，文殊叹曰：善哉！善哉！乃至无有文字语言，是真入不二法门○阿那波那亦云安那般那，翻译名义十三卷云，此云遣来遣去，入息出息也。安般守意经云：安为身，般为息，安为生，般为灭，安为念道，般为解结。提婆菩萨偈云：佛说甘露门，名阿那波那，于诸法门中，第一安隐道○求那跋摩，此云功德铠，西域人，宋文帝时来至此土，敕住祗桓，临终遗书，自说已证，传与此土及外国僧众，偈有四十六行，先归敬三宝已，次说不净观，后说得二果，末后云那彼阿毗昙，说五因缘法，实义修于智，名者莫能见，诸论各异端，修行理无二等，求那依毗昙得道，故斥成论不得道者，但计异端无行契理（在辅行二十六卷）○智度云：即大论，第十八卷引赞般若波罗蜜偈云，般若是一法，佛说种种名，随诸众生力，为之立异字○大经中，大涅槃经第五卷四相品文。又三十一卷为迦叶菩萨说一名说无量名，犹如涅槃，亦名无生（云云）。次一义说无量名，犹如帝释，亦名憍尸迦（云云）。憍尸迦此云能天主，婆蹉婆此云好严饰，婆佉婆此云无胜，因陀罗此云光明，千眼天能一时知千义，断千事。帝释娶阿修罗女舍脂名舍脂夫，身相坚固名金刚，余宝顶等可知。
　　第三料简○前二释，即广略二释也。具二义，即当分跨节二义也。谓若依施权即当分，若据佛意即跨节，二途即当分跨节○即脱璎珞等，文句中第三脱妙著粗譬，脱妙服譬隐报身无量功德，四十二地戒定慧（云云），容服若盛，子则惊畏，二乘不宜见此相好，是故脱之○生空法空，文句生忍法忍，妙乐云状，似也。权似实也○成论无畏，成实论第三四无畏品，如经乃至似有见也。即引阿含经文○语言勤作，第四亲教子作譬，初语诸作人譬，即是说三藏示四念处，是除粪之器，断结之境，能破四倒，即闻慧，第二勿得懈息，即是勤修四念处也。若起懈息，不能灭二恶生二善，以二勤故，能发暖火，入修慧暖位也。第三咄男子者，咄是惊觉，亦是责数，上正勤中纷动，即是智法，是男子是阳性，如意足是定法，如女人是阴性，良以正勤策动不得与真相应，故咄惊责数，令舍散入静，故咄男子也。第四好自安意者，得五根安固难坏也。所以者何下，第五我老汝少者，佛居道终已具智断，故言老大，汝居道始，未有智断，故名为少壮，此即忍法位也。无五过者，得五力，离五恶法也。得信力故不欺，进精力故不怠，念力故不嗔，定力故不恨，慧力故不怨言。第六即时长者，更与作字，名之为儿，得八正入见道中，竞共驰走，故言名之为儿，世第一法与真不久，故言即时，阿含说五种佛子，四果及支佛，名佛真子，虽忻此下第七常令佣作譬，譬虽为子，思惟未尽，犹居学位○暖法不能发真，暖法观中不能发真，如意观中能发无漏，故言加价○偈文中，第四亲教子作譬，方便附近，语令勤作，既益汝价，并涂足油○信解品疏，文句第六卷。□□□□□□妙乐云：若云不起道树而游鹿苑，此即迹中圆成佛相，则知舍那身从境本定身现起也。
　　本果妙中，玄第七卷上○大经第四卷四相品云：我之所有声闻弟子，不能消是常住之法，是故我先说苦无常，若我声闻弟子功德已备，堪任修习大乘经典，我于是经为说六味。云何六味？说苦醋味，无常咸味，无我苦味，乐为甜味，我为辛味，常为淡味，彼世间中有三种味，所谓无常、无我、无乐，烦恼为薪，智慧为火，以是因缘成涅槃食，谓常乐我，令诸弟子悉皆甘嗜。章安疏云：以出世三味对破世三味，然咸酢苦是凡夫报味，无常苦无我是贤圣道味，凡圣合称为世间三味，甜辛淡亦是凡夫报味，常乐我是出世道味，合称出世三味，此别有意○粪器，三藏道品为除见思粪之器○止观第一记，辅行第二卷，言一音者，名通大小，今意在大。言小乘者，如毗昙云佛为四王作圣语说于四谛，二解二不解，佛又作毗陀罗语说，一解一不解，佛又作梨车语说，四王俱解。问：若圣语说二天不解，佛若能者，岂有不解？若不能者，偈云何通？偈云佛以一音演说法，而现种种若干义，众生皆谓独为我，解说诸法不为他。答：一音者，梵音也。若大会中有多贪等，皆谓世尊独为我说，以此四天各念不同，故佛三说以赴彼念，复破众生谓佛独能圣语说法，复有众生须变形言而受化者，有不须变，是故不同大乘一音，今之所引，如起信等圆音一演，异类等解○婆沙即迦旃延子造○二义当分跨节二义，二俱难明，即理相二也。今经相待妙，若望前四时，是约竖论相待，故前四时虽有圆，以兼对带，今法华纯圆，若望前四时中前三教，是约横论相待，前方等般若华严有前三教，今法华唯圆，故前四时为粗，法华为妙，故云当分成今相待义也。今经绝待妙即开显前四时中前三教为今法华圆，点权即实，无复形待，名绝待妙，故云跨节成今开权义也。又方等般若华严三时虽有圆教，以对带兼故，仍是施权。若来至下，明当分成今经判权实，跨节成今经会开废，既开显已，唯有绝待，无有相待（云云）○老子云：史记列传，老子者，楚苦县厉乡曲仁里人也。姓李氏，名耳，字伯阳，谥曰聃，著道德经，上篇云：致虚极，守静笃，万物并作，吾以观其复。三出旧解○道场观，晋高僧传云：宋京师道场寺慧观法师，会稽基，传云会稽郡山阴法华寺惠基法师，法华今改天衣○光宅师，续高僧传云：法云姓周氏，义兴阳羡人，母吴氏，初产坐草，见云气满室，因以名之。七岁出家，更名法云（云云）。尝于一寺讲散此经，忽感天华，状如飞雪，满空而下，延于堂内，升空不堕，讫讲方去，有宝志神僧，与云互相敬爱，呼为大林法师（云云），夷陵县渔人，于网中得经一卷，是泥洹四相品，末题云宋元徽二年王宝胜敬造，奉光宅寺法云法师，以事勘校，时云年始十岁，名未远布，寺无光宅（云云）○南朝，东晋后即分南北朝，南宋齐梁陈，皆都建康。北魏东魏周齐，至隋文帝混一海内。两道，江左江右，即江东江西也。三辅旧事云：西以散关为限，东以函谷关为界，二关之中，谓之关中○一切法摩诃衍，大品经广乘品会宗品，皆会一切法是摩诃衍，摩诃此云大，衍此云乘，思益经第一卷第三正问品，尔时世尊说偈云：明解于诸法，不疑道非道，爱惜心无异，是菩萨遍行○犹是无常因，光宅以寿量品为神通延寿，故云犹是无常因○般若明咒，大论五十八卷，举经云般若波罗蜜是大明咒，无上明咒等○上人求上法，大论五十四卷，须菩提语帝释云：诸天子若入声闻正位，是人不能发阿耨多罗三藐三菩提心，何以故？与生死作障隔故。是人若发阿耨多罗三藐三菩提心者，我亦随喜，所以者何？上人应更求上法，我终不断其功德○净名等，佛国品云：菩萨三万二千，众所知识，乃至近无等等佛自在慧。又问疾品末云：菩萨虽得佛道，转于法轮，入于涅槃，而不舍于菩萨之道，是菩萨行○净名不思议品末云：尔时维摩语大迦叶言：仁者！十方无量阿僧祇世界中作魔王者，多是住不可思议解脱菩萨，乃至譬如龙象蹴踏，非驴所堪○处处说破无明三昧，玄第五上引大论云：无明品类其数甚多，是故处处说破无明三昧○是事不知等，大论四十三卷，举经云舍利弗白佛言世尊，诸法实相云何有？佛言诸法无所有，如是有，如是无所有，是事不知，名为无明○明无明无二等，净名三十二菩萨谈不二法门，其第十六电天菩萨云：明无明为二，无明实性即是明，明亦不可取，离一切数，于其中平等无二者，是为入不二法门○习应品，大论三十五卷，又三十六卷云：习者，随般若波罗蜜修习行观，不息不休，是名为习。譬如弟子随顺师教，不违师意，是名相应○色无边般若无边，大论五十五卷，举经须菩提云：憍尸迦，色无边故，诸菩萨摩诃萨般若波罗蜜无边，何以故？是色前际不可得，后际中际不可得，受想行识无边故，般若波罗蜜无边，何以故？受想行识前际中际后际皆不可得故，乃至一切种智无边，般若波罗蜜无边○般若佛母，诸佛守护，大品第四十八品是佛母品，譬母有子常守护其母，是深般若能生诸佛，诸佛常以佛眼视般若波罗蜜○首楞严三昧经有三卷，此引在下卷，坚首恐[忏-千+吴]，经中是坚意菩萨○止观第五记，五[忏-千+吴]，在第六记，辅行二十八卷云：如楚有卖矛及卖盾者，有来买矛，语买者言，此矛坏千盾。有来买盾者，语买者言，此盾坏千矛。买矛犹在，买盾者复至，买矛者语卖者言还与汝矛而坏汝盾，为得几盾，卖者无答，自相违故。

　　　　玄签证释卷第一

　　　　玄签证释卷第二

　　　　苕上沙门　智铨　述

　　四正论今意，即第四正解○一念，天台一念心法，不论六七八，用大论意，即指现在一刹那诸识为一念也○体广位高，妙乐云：一念心起，彻实相底，故名为高，具足诸法，故名为广。又即权而实，故名为高，即实而权，故名为广○三谛一心，始终心要云：中谛统一切法，真谛泯一切法，俗谛立一切法，举一即三，非前后也○止观委悉，在止观第五卷○法华三昧等分三，初二句明十界十如为本经宗旨，次二句明界如为一期佛教旨意，末二句明界如为摩诃止观观法精髓导首也○法华三昧，荆溪云：摩诃止观，法华三昧异名。又天台自有法华三昧忏，文句云：法华三昧者，摄一切法归一实相○一经枢键，时举法师云：十如为今经三周开权显实正体。妙乐云斯经之枢键○一代教旨并佛出世意，详解云：一代时教，宗归法华，法华开显三千实相，是诸法之大旨，众流之归趣也。后玄云法华总括众经，而事极于此，佛出世之本意，诸教法之指归○十法成观，即初观不思议境，次真正发菩提心等，辅行云：为知妙境为九乘本，称本修九，方堪入位，是故名为十乘妙观。又十乘法，只一不思议境，何者？由妙谛境，起四弘誓故。辅行云：复以所观显于能观，妙境义成，妙观斯立故。又妙观成即破法遍等，故云成观精髓○十不思议，止观中，初观阴境，次烦恼病患等，总有十境，皆开十乘，故有十不思议，而烦恼等由观阴发，又余九境仍用三千空假中妙三观观之，成不思议境，故十如为十不思议导首○介尔心起，辅行云：言介尔者，谓刹那心，无间相续，未曾断绝，才一刹那，三千具足。又云介者弱也。谓细念也。
　　次释即正释，分二，初别名，次通名，初别名又二，初妙法，次莲华，初妙法又二，初释法，次释妙，初释法又二，先举南岳分三（云云）○殃掘，具云殃掘魔罗，此云世间现。增一阿含云，殃掘害母逐佛，佛度成阿罗汉。又如来成道六年说殃掘经有四卷，第三卷中佛问云何为一学？殃掘说偈答，从一至十，经云云何名为五？所谓彼五根，是则声闻乘，斯非摩诃衍，所谓彼眼根，于诸如来常，决定分明见，具作无减修，乃至身根准知，云何名为六？所谓六入处，乃至所谓意入处，明说如来藏，不起违逆心，净信来入门，止观第七下云彼是九法界眼根也。于如来常者，九界自谓非真，如来观之即佛法界，无二无别，无减修者，观诸眼一心三谛圆因具足无缺减也。了了分明见，照实为了了，照权为分明，三智一心中，五眼具足圆照，明了了见佛性也。辅行三十一卷明，六自在王性清净，大品广乘品文○一切法趣等，大品第五十二知识品中云：一切法趣色，趣受想行识，是趣不过，何以故？色受想行识毕竟不可得，云何当有趣非趣？十二处十八界亦如是。今准立云一切法趣眼等，故一切法趣眼，能所皆假，眼尚不可得，一切法亦不可得，能所皆空，趣不趣不可得，即不住二边正显中道，止观第二记，辅行第八卷○兼带，华严兼也。带含方等般若○普贤观经，是法华结经，普贤现身为行者说忏悔法，行者得是六根清净已，身心欢喜，无诸恶相，心纯是法，与法相应，复得百千万亿旋陀罗尼。又云见十方诸佛各申右手摩行者顶作是言：善男子！汝今读诵大乘经故，乃至如此妄心从妄想起，如空中风，无依止处，如是法相不生不没，何者是罪？何者是福？我心自空，罪福无主，一切诸法皆亦如是，无住无坏，如是忏悔，观心无心，法不住法中，诸法解脱，灭谛寂静，如是想者，名大忏悔。妙乐云：计有能观，名为我心，有我心故，能所不亡，我所若空，罪福无主，能所尽故，故心无心法不住法○净名云见阿閦佛品中，尔时世尊问维摩诘，汝欲见如来，为以何等观如来乎？维摩诘言，如是观身实相，观佛亦然，又诸佛解脱等，是问疾品中文。华严云：晋译华严第十一卷，如来林菩萨说偈云：心如工画师，画种种五阴，一切世界中，无法而不造，如心佛亦尔，如佛众生然，心佛及众生，是三无差别，辅行二十一卷解释○是法界故，荆溪云：法界是三谛全分，故不动退○随喜，文句云随顺事理，无二无别，喜是庆己庆人。妙乐云事理秪是权实，即随顺开权显实之事理也。止观第三记辅行第五卷。
　　大师广分别○若广众生法等，详解云：今问诸者不一之辞，答：诸字训于，即语助也。又问十界因果摄法周足，何得又云及一切法？答：拾遗记云：一切法者，即是假人实法，及以依报，各有性相体力作因缘本末究竟等法也。是知上云因果通言十界，今云一切法者，即十界中各具十如是法，界界互具，乃成千如矣。又问须约一往通论，有何所以？答：玄文广明千如妙旨，正约众生法说之，一往通论十界皆名众生，则千如义备也○不通于佛及唯在因，详解云此二句，释上二往局义，以众生法二往言之，正在于因不通佛界，唯在九界，故不通于佛，既不通果佛，及唯在九界之因，故云及也○理体无差，理性三千是同，差约事用，事用三千有差，佛从事说，三千全得，圆住已上，分得三千，乃至凡夫但是理性○止观十法，止观第五卷上，辅行第二十卷○止观第六记辅行第二十六卷○十如，辅行言十如者，南岳读文皆以如为句末故也○一家相承，谓天台一家宗承是法性宗，一家宗旨是性具宗也○逦迤，谓非同别教次第逦迤之言，故云虽也○互融三谛，复疏三谛即详解明体一互融三谛，及名随德用三谛，辅行云未委分别，故名为榇。更广分别，故名为复。非一二三而一二三，如后明三法妙中明，不纵不横，辅行第五卷明，名为实相，大论第十八卷明。又云诸法实相，灭一切观法○两义，谓互融复疏两义也○三十三身，观音三十二应，连菩萨身则有三十三，若妙音共三十八身○止观第五记，辅行二十一卷○止观不思议境，止观第五记上○十数皆依法界，十数是能依，法界是所依，十法分齐。又此十法各各因各各果，不相混滥，十皆即法界，又此十法一一当体皆是法界○如前（云云）。即互融复疏二义。
　　正解法相○一界十界百界千如，辅行二十一卷广明十界互具明一念三千○且依两义，谓九界权，佛界实，是两义也○相即如向，即十界互具是相即义，佛尚亦不说，谓互具相即界界互融，故佛亦不可说（云云）。且依显说，谓九权佛实，当界自位，皆准事造，故是显说。
　　五总叹○略叹广叹，经云诸佛智慧甚深无量，其智慧门难解难入，即略叹二智，即叹诸佛二智，舍利弗吾从成佛已来等，即叹释迦二智，即广叹也○重颂中等，文句云初十七行半颂长行，后三行半略开三显一，动执生疑，就开显二，初诸佛显实，次释迦开三，又三，初一行正明开三，次佛以二句正斥三乘皆虚伪，次众生两句出立三之意，意是权引，离诸苦故，非为真实，但是方便门耳○广约五佛，文句云从如是妙法下，是正广说，文为二，初明四佛章，广上诸佛权实，二明释迦章，广上释迦权实○长者付子，文句云今我所有下，第四正付家业，追指昔日大品领教所委，有广略般若共不共法，是汝所知，即是汝有。
　　七引证，殃掘经增一阿含三十一卷，世尊闻殃掘杀人，将欲害母，满千人数，即往放光照彼山林，殃掘见光语母言，此是何光？母告曰：此非日月火光明，此光极清明（云云）。殃掘闻佛音响，欢喜，即放母逐佛。殃掘白言，住住沙门，世尊告曰，我自住耳，汝自不住，殃掘说偈言，去而复言住（云云）。佛复以偈言，世尊言已住，不害于一切（云云）。殃掘便说偈，尊今为我故，而说微妙偈，乃至今礼沙门迹，即求作沙门。佛曰善来比丘，即时殃掘便成沙门，佛说偈汝今已剃头，结灭成大果。又殃掘第一卷云，舍卫城北，有婆罗门女，名跋陀罗，生一子名一切世间现，年十二，色力人相具足第一，从摩尼跋陀罗学，彼师暂受王请，留世间现守舍，其师母年少端正，见世间现即生染心，前执其衣，世间现白言，仁今便为是我之母，如何尊处而行非法，怀愧避去，彼妇欲心炽盛，即以指攫体，以绳自缢。时摩尼跋陀还家见妇，问言谁为此事？妇答言是世间现，欲行非法，强见陵逼，摩尼跋陀语世间现，汝是恶人当杀千人，可得除罪，世间现奉命，即杀千人。又告言杀一人取一指作鬘，冠首而还，遂杀千人少一，其母念子饥送食，世间现思惟令母生天，即执剑欲前断命，世尊知时，如雁王来，殃掘见佛来，舍母，我今当杀沙门瞿昙，世尊示现避去，殃掘说偈言，住住大沙门，白净王太子，我是殃掘魔，今当税一指（云云）。世尊为说偈言，住住殃掘魔，汝当住净戒，第三卷佛问云何为一学？殃掘说偈从一增至十，佛叹善哉殃掘，汝来比丘，即成沙门。殃掘白言世尊，我今寻声即得阿罗汉果，四禅为四果，即无闻比丘事○普超经，大唐内典录中，普超三昧经三卷，今大藏中只有西晋竺法护第二译普超三昧经四卷，第四卷中第十一心本净品文，与此所引同。
　　通解○相以据外等，大论云易知故名为相，如水火相异则易可知，无行经称不可动性，性即不改义，又性名性分，种类之义。又性是实性，此十界阴，俱用色心为体质，力者堪任力用也。作者运为建立，若离心者更无所作，因者招果为因，亦名为业，缘名缘由，助业皆是缘，克获为果，习因获习果，酬因曰报，习因习果通为因，牵后世报，若作等，止观第五上云，本末悉从缘生，缘生故空，本末皆空，此就空为等也。又相但有字，报亦但有字，悉假施设，此就假名为等，又本末互相表帜，览初相表后报，睹后报知本相，初后相在，此就假论等也。又相无相，无相而相，非相非无相，报亦如是，一一皆入如实之际，此就中论等也○梦中因果，圆中统一切法，举中三法具足，引安乐行梦释，不合不散，辅行第五卷初明。
　　别解○四番，止观分四类，一三恶趣，二三善趣，后二类同此○迦叶等千人，增一阿含第十五卷文，大论十四卷亦略引，第五记，辅行二十一卷○以修为性，谓若约理性，则本有法，不可改移，如理性三千，非佛非天人所作，故此中明四趣性，是明染中恶性，乃以修为性，即是以修恶，而为性恶也。正法念经云：如画师手画出五彩黑青赤黄白正简非理性之性○涅槃二十三，大涅槃经高贵德王品之五○大经第八，大涅槃经第十三文字品○俱舍同类因，颂云能作及俱有，同类与相应，遍行并异熟，许因唯六种，业境中，辅行三十五卷○书云虽悔可追，夏书五子歌末云：弗慎厥德，虽悔可追，注云可追，言不可追也。今不用彼意，故云可追及也○此四趣及十界之十，谓四恶趣，及四趣各具十界，皆有十如也○相表清升表乐为相，安乐色心，升出色心，五戒十善为作，善爱取为缘，果是善习果。
　　次辨二乘○性非白非黑，止观中解脱为性，五分为体者，亦是色心。以戒为色，余者为心，分为支分，五法和合为法身，身即体也。无系为力，道品为作，慧行为因。大集云慧行者，即是四谛十二因缘真空正观，缘理断惑，故名慧行。行行者，即是九想背舍等对治无漏也。缘事起行，对治破诸烦恼，故名行行○无作戒即声闻无作戒也。无漏净禅即根本净禅，观练熏修，无漏慧，四圣谛慧○尽无生智，毗昙云尽智者，谓我知苦乃至知道，无生智者，言我知苦已不复更知，乃至我修道已不复更修，辅行二十五卷明○中含二十七，即中阿含第三十卷，福田经明学无学人二十七，第五记，辅行二十一卷云：若入无余，无生处故，故名不生。又云今此无漏唯果无报，是故无漏不受来报，即不生义也○方便土三义，正从第二真似立方便名，如法数明○大经第五，大涅槃经四相品之二，观行小异，藏二乘析空，通二乘体空也。
　　菩萨佛○前性相等即佛因，下文明三菩萨相性体（云云）。若别证道，即可说相即缘因，性即了因，体则正因也○因缘如止观等，智慧为因，福德为缘，止观第五上明○第二义及佛界，别十住在第二义，圆七信在佛界○未断伏生，第二类未断，初一类未伏，俱生方便。若伏断者，第二类是伏，第三类是断，俱生变易○简次第不次第，初地别次第，初住圆不次第也。约下释究竟等，谓约下释佛界究竟等作之，以明初地证道同圆之三谛也。二土通明变易，谓方便实报二土皆明变易也。五人不同，初一类藏二乘通三人，皆生方便，二土位行不同者，谓第二类伏别惑者，亦生方便，第三类断别惑者生报土。
　　佛界○佛界十法，此与文句中约位释同，故文句相性体唯约性说。妙乐释云：以初三唯理，位定在凡等，而此三亦本有性德，有二科，初三以对三轨，余七成就三轨○净名云：菩萨品弥勒章，净名诃云：若弥勒得阿耨多罗三藐三菩提者，一切众生皆亦应得，所以者何？一切众生即菩提相。辅行云菩萨乃证得之道，既即众生，故无所得○禅定三昧，梵语禅那，此云静虑，大论例翻定，又翻思惟修，又云正心行处是三昧，天台翻三昧为调直定○智应具三等，即智三理三行三也。谓本有三，即理性三因也。智三即三德妙解福即行也。行三即三德妙观（云云）○次释本末中，谓上文分科云，余七成就三轨，此科前应云先释力作因缘果报，次释本末○大论八十疑[忏-千+吴]，在八十八卷中○我今所献食，大涅槃经纯陀品，纯陀说偈云：我今所奉食，愿得无上报（云云）。三贤十圣，仁王经上卷波斯匿王说偈，三贤十圣住果报，唯佛一人居净土○初文中等，却指前正释中先标佛地文○因缘生死等，摄大乘论释第十卷，有方便生死，因缘生死，有有生死，无有生死。又十四卷明六种清净中，第三清净云：由除七种生死故，辅行云：一分段生死（三界果报），二流来（有识之始），三反出（背妄之始），四方便（入灭二乘），五因缘（初地已上），六有后（第十地），七无后（金刚心）。第七记，辅行二十九卷○一人种一人耘，大论二十九卷云：复次五波罗蜜植诸功德，般若波罗蜜除其著心邪见，如一人种谷，一人耘除众秽，令得增长，果实成就○皆有十法也。即性相体等○现生后，谓现报生报后报也○大璎珞经，即菩萨璎珞经，有十三卷，此引是第八卷中，第五记，辅行二十一卷○贤圣集末详，五文，即何者一段，并四复次○下无升见上，此用唐译俱舍颂，在第十一卷。又论云：然下眼不能睹上界，上地非其境界故○唯至法华体方是即，谓由开显，体不二故，方名为即○无隔异者，开九界即佛界，当体全是，其体不二，故无隔异○三以偈结中正结云多意者，前签云一代教旨于兹攒矣。佛出世意于兹辨矣。故此中以一代经律论要偈，结显十如是法，以见施开等意也○一切众生即灭尽定，此圆寂灭定，非小乘事灭尽定也。
　　七佛通戒偈，增一阿含四十四卷佛说七佛禁戒偈，毗婆尸佛偈，忍辱为第一（云云）。式诘佛偈，若眼见非邪（云云）。毗舍佛偈，不害亦不非（云云）。拘楼孙佛偈，譬如蜂采华（云云）。拘那含牟尼佛偈，执志莫轻笑（云云）。迦叶佛偈，一切恶莫作，当奉行其善，自净其志意，是则诸佛教。释迦佛偈，护口意清净，身行亦清净（云云）。弥勒佛偈，口意不行恶，身亦无所犯（云云）○增一第一卷初梵天欲天悉集，弥勒告诸菩萨等，劝励诸族姓子等，受持增一尊法（云云）。时阿难告优多罗曰：我今以此增一阿含嘱累汝（云云）。何以故？此增一阿含出三十七道品，及诸法皆由此生。大迦叶问阿难，云何增一阿含乃能出生三十七道品（云云）。阿难报言，且置增一阿含，一偈之中便出生三十七道品及诸法，迦叶问何等偈（云云）。阿难便说诸恶莫作（云云）。所以然者，诸恶莫作是诸法本，便出生一切善法，以生善法心意清净，是故诸佛世尊，身口意行常修清净。迦叶问阿难云，增一阿含独出生三十七道品及诸法，余四阿含亦复出生乎？阿难云且置四阿含义，一偈之中，尽足诸佛之教，及辟支佛声闻之教，所以然者，诸恶莫作，戒具足禁清净之行，诸善奉行，心意清净，自净其意，除邪颠倒，是诸佛教，去愚惑想（云云）。
　　广佛法○，亦约显说，如前云佛界实九界权，且依显说○十如中委明，疏有四释，初用十法界释，次约佛法界释，三约离合释，四约位释，彼第二释，即此果佛法也。
　　广心法○一切众生具三定，大涅槃经第二十五卷云，上定谓佛性，故言一切众生悉有佛性。中定，一切众生具足初禅。下定十大地心数定也。第五记，辅行二十卷○上能兼下，佛性上定，故能兼下，二句三谛具足。辅行云：既云佛境界，心具三谛，又法界秪是三谛异名○一念心起，止观云言一念，不同世人取著一异定相一念，乃是非一非异，而论一耳。譬如眠法覆心，一念之中，梦无量世事（云云）。荆溪云：刹那心无间相续，三千具足。又大论云：心有二种，一者念念生灭心，二者相续次第生，总名一心，以相续次第生故，虽多名为一心，则知天台一念，非定第六刹那一念矣○千法皆三，谓众生千法，五阴千法，国土千法也○纵横乃至非纵横，止观第五卷上，先约四性问，次答中，初横破，次纵破，三亦横亦纵破，四非横非纵破，如玄文自他共离推破，即横破也。次纵破者，初句以三千四计为生，次句以四句推三千巨得为灭，三四准知，生灭乃至非生非灭相望名竖也。亦纵亦横者，于竖四句一一计横也。非纵非横者，单约双计被破，便谓俱离生三千法，俱合尚不能生，俱离云何能生耶？四句推不可得，故修得境不可思议○止观中说，止观第五卷上，初如意珠，次三毒惑心，三梦喻（云云）○若理若修等，止观第五卷上观不思议境中分四大科，初理性不思议境，次修德不思议境，三结成三谛等，四举如意珠等以譬于境○同申此旨，玄第七卷下，明本门十妙竟，第七卷末即释莲华喻。
　　次释妙分二，初正释，次料简○中含第三，中阿含第五卷师子吼经云：阿难见诸比丘，便作是语，诸尊者速诣讲堂，今尊者舍利子当在佛前而师子吼，若尊者舍利子所说甚深，息中之息，妙中之妙，如是说者，诸尊及我得闻此已，善受持。又云有梵行在佛前说舍利弗轻慢我，世尊即唤舍利弗问，汝轻慢梵行耶？舍利弗白世尊言，若无身念处者慢人，我身念处者，云何慢人？如截角牛，至忍温良，随处不犯○又四十三无诤经云：佛言莫求欲乐，极下贱业，为凡夫行，亦莫求自身苦行，至苦非圣行，无义相应，离此二边则有中道，成眼成智，自在成定，趣智趣觉，趣于涅槃（云云）。又云莫求欲乐乃至为凡夫行，是说一边，亦莫求自身苦行，乃至无义相应者，是说二边。又云有圣道八支，即中道也。有称有讥无称无讥，乃至有诤无诤，故云历一切法○又四十九小空经云：阿难比丘若欲多行空者，彼比丘莫念村想，莫念人想，当数念一无事想，彼如是知空于村想，空于人想，然有不空唯一无事想，若有疲劳，因村想故，我无是也。若有疲劳，因人想故，我亦无是。唯有疲劳，因一无事想故，若彼中无者，以此故彼见是空，若彼有余者，彼见真实有，阿难行真实空，不颠倒也（云云）。乃至若欲多行空者，莫念无量识无所有处想，当念一无想心定（云云）。又婆沙，是迦旃延子造，有八十二卷，禅中善根等，谓四禅中成满暖等善根，暖等观四谛证果，得五分法身也○又约部者，上约教简，此下约部简也。又约本者，上约迹简，此下约本简也○通释二妙，待绝名为二妙，克实而言，止一绝待，但先判后开，先论相待妙，开即相待是绝待妙矣。故签云以此俱绝，对前称待，所待未会，会方名绝（云云）。详解云所待妙者，以法华之妙，形四时为粗，以四时之粗，形法华为妙，前四时为所待粗，法华为能待妙。绝待妙，绝前诸粗，无复形待，故名为绝。相待论判，出前三教四时之上，绝待论开，复能开前令皆圆妙○此经唯论二妙，辅行云判今法华，唯具二妙，故法华中唯论二妙，更无非待非绝之名。又云唯有待粗成妙，更无待妙成粗○故迹门十妙等，与本门十妙稍异，如签第八上，明权实中问答料简（云云）○相待，详解上卷云，彼此互形曰相，以他望己曰待○常无常等者，谓满。具三教，三俱名大，小唯三藏，故云大小可尔，而常无常不同大小，无常一往通二教，若约含中真谛，则通教能通常理，故云常等仍含（云云）○净名云，说法不有亦不无，以因缘故诸法生，无我无造无受者，善恶之业亦不亡。辅行云不有不无，义通四教，今简去藏教，故是满字。佛树亦曰道树，菩提树等，从此得道等故，既降魔已，证得择灭，见于谛理，离生死法，名甘露灭，断德成也。发得真道能断之智，名觉道成，智德成也。满大妙者，方等般若是满，大是涅槃，妙是法华○第一记，辅行第二卷，大品十二，在大论六十五卷中○不应对三教，三教即通别圆，谓他部经有以藏半对三教满，今法华部教纯圆，则前四时及通别，皆为所对粗，故云不应对三教○一往，谓下料简方（克取）相待妙义，此中尚宽，故云一往○为钝根弟子，中论第一卷缘起文○不生不灭带不带，方等般若时不生不灭带生灭，唯法华不生不灭不带生灭，亦且一往，谓实论唯第四句圆是利，故且一往○通上中下根，辅行云四地为上，六七为中，八九为下，故中根带即空，下根带假，别教亦然者，谓别教亦有带空带假入中，故云亦然。
　　绝待妙○第五记，辅行二十三卷○无所可待亦无所绝，辅行云：绝体既遍，无所可待，又云绝诸待竟，绝还自绝○华首经，大唐内典录有华首经，又有华手经，今大藏中只有华手经十卷○今妙不因粗，谓法华开显妙，即粗是妙故不因粗○中论以绝破待，谓龙树以绝待妙观，以破相待缘生法，故中论唯有绝而无待也。今且引绝以证绝待妙○待绝俱妙，等谓此经要论二妙，故待绝俱妙（云云）。由待知下释上非硕异意○觉观即寻伺，是言语加行，故言语从觉观生○第六记，辅行二十七卷○妙悟之时等，止观第五卷下，明得悟四句须引来○经意须双明，谓经意须判须开，故须双明。辅行云，故法华中唯论二妙，虽双理无异趣，向云由待知妙，妙体是绝，绝亦无寄，妙体无二。又圆中约时，待绝俱妙，故无异趣，此部得二妙，唯约法华迹理论二妙，望前四时三教，须判须开。又以部望部，一向唯妙，故此部有二妙○本迹虽殊，不思议一。详解云：本迹久近虽殊，三千三谛不思议一也○迹犹名粗，辅行云：若以迹望本，亦可互形，今谓本迹是事，犹可互形，二妙约圆迹理，迹理本理无二，不可互形。
　　次别释○义各摄于心佛众生，上文云：迹之绝妙，妙上众生法，乃至观心妙妙上心法，今观心既附迹本门，不另开章，故云义各摄于心等三法○五心足也。谓圆五根力，乃至开圆三解脱○标章中二十智，在后明智妙文，从一世智，乃至第二十妙觉智，今文无二十数。
　　释境○一部三妙，即心法佛法众生法三妙也○四十二因缘，辅行云：迷理之本，所谓无明，无明为因缘之首，故通别惑并约因缘○十二因缘，法界次第初门云，通称因缘者，十二法展转能感果，故名因。互相由藉而有，谓之缘也。因缘相续，则生死往还无际○三仙二天，外道本源，有一迦毗罗，二沤楼僧佉，三勒沙婆，二天谓摩醯首罗天毗纬天，第十记，辅行三十九卷○正法念，即正法念处经，有七十卷，第五卷中，有画师喻六道由心业出○十二牵连，菩萨璎珞经十二因缘，名十二牵连。又名十二轮，展转不穷，犹如车轮，辅行云三世系续，故名牵连。璎珞第四，菩萨璎珞经第十因缘品云，尔时具行菩萨作是念，一切诸法因缘相生，因缘相灭，从初发意乃至成佛，一一观了诸法之相，尔时过行比丘即起白佛言，如我所学十二因缘甚深之法，我今当说，无明缘行便生十二，行缘识便生十二（云云）。乃至有缘生老病死忧悲苦恼，复生十二，彼经总有十番九个十二，以未来二支合说故也。今签言十一番者，以连本十二因缘说故也。则有十个中间，故成一百二十也。黠谓黠慧，核性赋云孰痴孰黠○婆沙杂犍度，迦旃延子造毗婆沙，毗婆沙此云种种说，又云广解。犍度此云法聚，以气类相从之法聚为一段，有八犍度，杂居第八，此中引文，在第十七卷杂犍度人品中○四句中，初句因能起果等，谓现三因能起未来二果故，次句因能生果等，谓过二支是因，能生现果故，罗汉果不复起因故，第三句，谓除过二支罗汉死阴，是除第二句相，既以过现法为第三，即简初句未来果相，故云除前二句相，取过现果，对初句未来果看，及余等，对次句罗汉说○法身经，亦杂犍度人品所引阿含中法身经○爱取至老死亦复如是，谓因是缘起，即爱取也。从因所生，即是有也。从和合生，谓生老死也○如前，即前引事所事等○支数多少，谓二三五二不同也。俱舍，此是唐译俱舍，颂云三烦恼二业，七事亦名果，略果及略因，由中可比二，此四句是以略摄广，故论云，应知缘起虽有十二，而二三为性，三谓惑业事，二谓因果，就中又二，初两句正明相摄，下两句释妨，妨曰，何故过未略，而现在广。释曰：由中可以比知，现在为中故也。第三记，辅行十三卷○十二时，是评家说，四种色根，五色根中，除身根也。歌逻罗此云凝滑，初七日也。阿浮陀亦頞部昙，此云疱，二七日也。卑尸此云凝结，三七日也。伽那亦羯南，此云凝厚，四七日也。波罗奢诃，此云形位，五七日也○三阴，谓受想行，爱增广名取，初生爱名爱○一刹那十二缘，尊者奢摩达说○俱舍连缚等，唐译俱舍云，一刹那，二连缚，三分位，四远续，止观第七记，辅行三十卷，又在三十四卷○次料简问答中，签文分二，初明此中料简，次彼料简下出彼文料简，又四，初约增数释十二因缘，次次文又下料简十二支遍三界，三又婆沙中下料简无色界有色，四论又譬下譬十二因缘树○薄拘罗不识头痛，论者婆拘罗所说，我于佛法中出家，年过八十，不曾有小头痛，何况身病（云云）。老不立支，谓老附死支，不别立耳○复有说立不立，论具云复有说者，法起时生能使此法相续成立，老死能使不相续不成立○又约增数释，在婆沙十八卷中○现八支摄过未，谓现五支摄属未来，现三支摄属过去也。过现七支摄现未，谓过去二支现三支摄，五现支未来二支摄，三世各二，论云过去因果，现在因果，未来因果，复有七种等，论云七种，所谓无明行识名色六入触受，八种所谓识以至有，九十十一，指他处说○大经增数文同婆沙，大涅槃云，或说七种，谓识名色六入触受及爱取，或说八种，除无明行及生老死，其余八事，或说九种，如城经中除无明行识，其余九事，或说十一，如为萨遮尼犍子说，说除生一法，其余十一，或时具说十二○评者，大毗婆沙论是诸罗汉同集，而有四大罗汉为评家正义，一世友，二妙音，三法救，四觉天○毗婆阇婆提说等，在婆沙六十五卷中，二四六人，论云欲色界命终生无色界，或经二万劫色断，或经四万劫色断，或经六万劫色断，或经八万劫色断。若无色界命终，还生欲色界，久远断色，还与色相续，如是入无余涅槃界，久远灭行，亦应还与行相续，欲令无如是过，故说无色界有色○说无者胜，谓育多婆提也。三法随逐，谓寿暖识也。四句分别，论云色续色，色续无色，无色续无色，无色续色（云云）○论又譬等，在婆沙十八卷中。
　　无生因缘○四句破假等，谓自性、他性、共性、无因性，衍门四性推检法也。一切有为缘生法，若破性执，乃名世谛。世谛三假，于相犹存，若破此相，方名真谛。故天台云，世谛破性，真谛破假，假破即相空，性破即性空○无明体相等，金光明经空品疏云：无明体相两句，明本性不有不无，是中观境，妄想因缘两句，是假观境（云云）。上明生空观境不善思惟两句，疏云是生法二空观境，此两句明假观，前不善思惟，致今名色，今不善思惟，复有未来生死，此中引意皆证无生○辨异可知，谓圆人观生死即本有涅槃，故涅槃本非生死，如藤本非蛇，通人观无明本空，本空非无明，亦如藤非蛇○不思议因缘○界外法，前二界内十二因缘，此下界外十二因缘，为别圆人说也○华严偈，两教俱用，圆造即具，别造谓生也○假实国土，假即众生假名，实即五阴实法，此二是正，国土是依○或言阿黎耶等，止观第五上云，他人云一切解惑真妄依持法性，法性持真妄，真妄依法性也。摄大乘云，法性不为惑所染，不为真所净，故法性非依持，言依持者阿黎耶是也。无没无明盛持一切种子○略述两计，谓地论人自性计，摄论人他性计也。余两共无因不叙○法则有始，大论引经云：佛语诸比丘，众生无有始，无明覆爱所系，往来生死，始不可得○冥初二十五谛，数论外道，立二十五冥谛，从冥初生觉等，藏教所明正因缘破此计，故云不出（云云）○破此如止观中说，止观第五卷下○四句推无明，止观第五中，破地师法性生一切法，即初句。破摄论即次句，余两句略。更就譬检云：为依心故有梦，依眠故有梦，眠法合心故有梦，离心离眠故有梦（云云）○无常等四对治，谓无常苦空无我，对治常乐我净四倒，故云四对治。复是颠倒，谓无常等四，依如来法身说，复为界外四倒○缘相生坏，论文是缘因生坏，而言相者，或别有意，究竟一乘宝性论第三卷云，声闻辟支得大力菩萨，为证如来功德法身第一彼岸，有四种障，一者缘相，二者因相，三者生相，四者坏相。缘相谓无明住地，即此无明住地与行作缘，如无明缘行，无明住地缘亦如是，故因相谓无明住地缘行，即此无明住地缘行为因，如行缘识，无漏业缘亦如是故，生相谓无明住地缘依无漏业因，生三种意生身，如四取缘有漏业因而生三界，三种意生身生亦如是故。坏相者，谓三种意生身缘不可思议变易死，如依生缘故有老死，三意生身缘不可思议变易死亦如是故○第三记，辅行十三卷○还如界内十二因缘，宝性论云：又如烦恼染，无明住地亦如是，如业染，无漏业行亦如是，如生染，三种意生身及不可思议变易生死亦如是。今文无明爱取即烦恼染，行有即业染，名色等并生死即生染也○义意大异，辅行云：而与界内，其体永异○八自在我，一能示一身多身，数如微尘，二以尘身满大千界，三以大身轻举远到，四现无量常居一国，五诸根互用，六得一切法如无想，七说一偈经无量劫，八身如虚空存没随宜不穷○即事显理，大集云：一切法者，名为佛法，一切法即十二因缘，菩提者亦十二因缘○大经云：大涅槃经师子吼品云：观十二因缘智，凡有四种，下智观者不见佛性，乃至上上智观者，见了了故，得阿耨菩提道，以是义故，十二因缘，名为佛性。佛性者即第一义空，第一义空，名为中道○二十五云：章安疏云，文分三，初唱中道，次如是中下，明能破生死，三以是义下，结是佛性。章安云：明不生不死中道之义，无明有爱下，但中间，只是行识名色六入等，何以云有生老死耶？解云：后文云现在世识名未来生，现在六入等名未来老死，中间即是生死义。言中道者，两因夹一果，一果居中，如此论中，方是妙中破生死义。云何只以因缘因果不生不灭名为中道，今作易解，无明与爱即现过见烦恼道也。点烦恼道即般若，中间是苦道，即是法身，法身即中道，若是中道，则无生死，无生死，故名破生死，第三结为佛性，既是中道宁非佛性○宝箧经，大方广宝箧经中，无十二支三观文，恐是文殊师利问经，此经正明支支三观义，去来品在上卷第八品，文殊白佛言，来者何义？去者何义？佛云来者向义，去者背义，若无向背，不来不去，是圣行处，来者痴义，去者不痴义，非痴非不痴，是圣行处，来者有为，去者无为，无有为无无为，是圣行处（云云）。又云来者我义，去者无我义，非我非无我，无来无去，是圣行处，乃至来者有义，去者无义，非有非无是圣行处○又下文中道品，即第九品，文殊白佛，佛说无二法故，一切声闻缘觉菩萨并无疑惑，悉知中道，乃至凡夫亦能生信。佛言无明无二，以无二故，成无三智，此谓中道具足真实观诸法，行无行无二，以无二故成无三智，文殊此谓中道具足真实观诸法，识非识乃至老死非老死，无二亦如是。文殊若无明有者是一边，若无明无者是一边，此二边中间，无有色，不可见，无有处，无相，无相待，无标相，文殊此谓中道，行识乃至老死亦如是。此中道具足真实观诸法，诸法无二，无二有何义？谓末陀摩（末者莫义，陀摩者中义，莫著中此末陀摩义），何以故？不取常见有见故，是故名末陀摩○如下第六，记签第六下，判三藏教三法中引，辅行二十六卷中明。
　　三开粗○盆器米面，四禅体含支林如盆器，生空粗如米，法空细如面○一切法皆摩诃衍，是大品经意，广乘品明。又大经二十五，疏云第三明菩萨章十二因缘，即是观境，菩萨观境生智，合取境智，皆名中道○又一切众生下，明凡夫不见，十住下唯佛能见，菩萨少见，如来具见。然十住既少见于终，亦应少见其始，今互显没者，正言十地一转，即便作佛，去终处近，故言能见其终，始则杳然，故言不见。十住有治道能分断，则分见其终，而不能分见其始。诸佛见始见终者，究竟知无始终，究竟鉴其始终，文中从惑起边，是故反此，始谓元品，终谓终末，最粗著故，见谓知见，有智能治，故名为见。初住智浅，但见终末，故云见终。未有治于元品之智，故云不见。众生下，重明不见○但见于空不见不空者，大经二十五卷云，声闻缘觉见一切空，不见不空○见不了了等，大经云：慧眼见故，不得明了，佛眼见故，故得明了。正答卷初师子吼问，十住菩萨以何等眼，不了了见，佛以何眼而了了见？
　　四观心○无明即是明，止观观不思议因缘云，若转无明为佛智明○托圣胎，辅行云，此观初成，名观行位，以圆观解托于世谛，观是圣孕，圣托胎故，名托圣胎。又圣种中生，名托圣胎，若入初住，名出圣胎，圣出胎故，名出圣胎，从圣生故，名出圣胎。
　　四谛境○胜鬘经，胜鬘师子吼一乘大方便方广经，云何等为说二圣谛义，谓说作圣谛义，说无作圣谛义。说作圣谛义者，是说有量四圣谛义，何以故？非因他能知一切苦，断一切集，证一切灭，修一切道，是故世尊，有为生死无为生死，涅槃亦如是。有余及无余，说无作圣谛义者，说无量四圣谛义，何以故？能以自力知一切受苦，断一切受集，证一切受灭，修一切受灭道，如是入圣谛，如来说四圣谛如是。无作四圣谛义，唯如来应等正觉事究竟，非阿罗汉辟支佛事究竟○圣行，大经中明次第五行，初名圣行，有戒定慧，今四种圣谛，慧圣行也。十一十二皆圣行品，第一记，辅行第三卷云，第十一初，以八苦释苦，即生灭苦也。苦谛文末，约四谛简云，凡夫有苦而无谛，声闻有苦有苦谛，菩萨解苦无苦，余三亦然，即是通菩萨对三藏简，第十二初以善不善爱及以九喻以释集谛，即生灭集也。集谛文末，约四谛简云，凡夫有苦无谛，二乘有苦有苦谛，菩萨解苦无苦，而有真谛，三谛亦然。章安疏云：前苦谛文末不云有真，故知是通。今云有真，真是真实，故知即是次第不次第二种真实，此是别圆对三藏简，至释灭谛文末，但云见灭烦恼故常，无烦恼故乐，佛菩萨因缘名净，无二十五有名我。道谛文末，但云常无常有为无为等，灭道文末但云四德，既不复与二乘比决，故知单约别圆释也。自非一家圆会经旨，佛语巧略，何由可通○能诠教殊，谓别圆能诠中道教殊，藏通能诠偏真教殊，故有藏通别圆教起，大涅槃经追说，在法华显实后，故云涅槃实后，随说随泯，故云暂用助圆。三偏，藏通别也。妙乐云：偏圆约教，权实约法，内外各一事理者，藏通界内事理，别圆界外事理，签云惑无事理，随人生解，解有巧拙，故分事理，理有权实，分界内外。
　　三正释中○谛缘度品，谓四谛十二因缘六度三十七品也○初杂心者等签文，分二，初正释玄文中义，次又此下明谛名通别。杂心偈，即杂阿毗昙心论，有十一卷，达摩郁多罗造○重担，大论云：五阴能生苦恼，名曰重担○八相虽异，指苦集等各四相，历上下界故一谛下则有八相○二因谓道谛集谛也。次又此下，明谛名有通别，又二，初正明有通有别，次又婆沙下，引论经明，又三，初引婆沙，说多闻法，中阿含第七，大拘絺罗经，舍利子问云，贤者大拘絺罗，颇有事，因此事，比丘成就见得正见，于法得不坏，入正法耶？答曰：有也。尊者舍利子，谓有比丘知食如真，知食集、知食灭、知食灭道如真，云何知食如真？谓有四食（云云）。云何知食集如真？谓因爱便有食，是谓知食集。云何知食灭如真？谓爱灭食便灭（云云）。云何知食灭道如真？谓八支圣道（云云）。乃至无明行等○四食，即抟触思识也。抟亦名段○十二缘无非四谛，辅行云，故阿含中明四谛义遍一切法，如云知漏、知漏集、知漏灭、知漏灭道，十二因缘，十二头陀，一一皆生灭四谛之义，具如法华疏释迦叶中明○次又如下，引思益四谛，第一卷第四品中，三又婆沙中下，复引婆沙等，此文在六十一卷，下阿毗昙中，即婆沙所引○数缘灭，法相宗中名择灭，杂心论第九卷云，得离系名数缘灭（注云：谓药病种数相对也）○婆沙广说，在第六十卷。
　　五释名，禅法要解云：复次苦谛有二种，一者苦谛，二者苦圣谛。苦谛者恼相故，所谓五受阴名为苦谛。苦圣谛者，以知见故修道，名苦圣谛。集谛有二，一集谛者，出生相，所谓爱等诸烦恼，名为集谛。二集圣谛者，以断故修道，是名集圣谛。灭谛有二，一灭谛者寂灭相，所谓四沙门果，是名灭谛。二灭圣谛者，以证故行道，为灭圣谛。道谛有二，一道谛者出到相，所谓八正道为道谛。二道圣谛者，以修故行道，为道圣谛。止观云：苦则三相迁移，集则四心流动，道则对治易夺，灭则灭有还无，是名生灭四谛也○眼智明觉，文句云：谓苦法忍为眼，苦法智为智，比忍为明，比智为觉，余三谛亦尔，成十六心。妙乐云：但眼智等无别体故，还指忍等○故婆沙云：在毗婆沙五十九卷末○第三名者，婆沙第三名，与玄文第三名，其名虽异而义是同，故引文云苦我已知，乃至与我不异，即是以此法显示于他也。
　　无生，四教义第一云，前以生灭之理为谛，今明不生不灭真空之理为谛，亦名四真谛也○准思益，思益经第一卷第四四谛品，佛告思益梵天，当知圣谛非苦、非集、非灭、非道，圣谛者，知苦无生，是名苦圣谛，知集无和合，是名集圣谛，于毕竟灭法中，知无生无灭，是名灭圣谛，于一切法平等，以不二法得道，是名道圣谛，梵天真圣谛者无有虚妄（云云）○大论三十七，在三十六卷，经云习应色空，习应受想行识空，与般若相应，谓苦谛法即色等，故引习应色空等证之。引彼四谛一科者，大品总开八十一科，其第六四谛即四谛一科也。彼经具三教，今引证通，故云即通教义也○大经解苦无苦，大涅槃经十一卷末，菩萨摩诃萨，于是八苦解苦无苦。章安疏云：此是通教，若十二卷集谛文末云，诸菩萨等解苦无苦，是故无苦而有真谛，乃至菩萨有道有真谛。疏云此是别圆二种真实，此引且约通教○具如后说，后行妙文次第五行中，慧圣行明○非声闻缘觉所知，大经对鹿苑时说，故云非二乘所知○大经知圣谛智等，示根辨智，知诸阴苦等，初五阴，知诸入等，二十二入，知诸界等，三十八界，次知诸色等。重约阴，初句色，知受句二受，知想句三想，知行句四行，知识句五识，已上苦谛也。知爱等，二集谛，经云知爱因缘能生五阴，是名中智。一人起爱无量无边，声闻缘觉所不能知，能知一切众生所起如是等爱，是名上智。知灭等，三灭谛，知是道等，四道谛。章安疏云：凡圣五阴种别不同，于一一阴，复更分别无量界入，岂是声分缘觉所知，是无量苦谛，从地狱至佛，行业不同，一一行业分别有无量相，亦非二乘所知，是无量集谛。从地狱至佛，应以何身说何法，令其修学，一一身法分别无量法门（云云），是为无量道谛。从地狱至佛得解脱时因缘不同，一一解脱复有无量解脱（云云），是为无量灭谛。
　　无作，四教义云：明四实不作四，故名无作。菩提是烦恼。仁王经上卷云：菩萨未成佛时，以菩提为烦恼。菩萨成佛时，以烦恼为菩提，何以故？于第一义而不二故，诸佛如来乃至一切法如故○一实谛者，大论八十六卷，菩萨以一谛入道，佛说四谛皆是一谛。又菩萨直过四谛入一谛，所谓一切法不生不灭等○大经世谛等，文殊问佛，第一义中有世谛否？世谛之中有第一义不？佛答：世谛者即第一义谛，文殊言：若尔者，则无二谛。佛言有善方便，随顺众生说有二谛，如出世人之所知者名第一义谛，世人知者名为世谛。次文殊问实谛，佛答：实谛者无颠倒，无颠倒者乃名实谛，实谛者无有虚妄，若有虚妄不名实谛，有常有乐有我有净，是则名为实谛之义○其实有无二法相即，疏云理实中道唯有一体，善巧方便为缘说二○四教审实理等，当分而说，四教诠真中审实理，乃至四教主转藏通别圆法轮也。秪是一音之教者，是跨节义，谓当分义，似有四教主说四教法，跨节而说，岂有四佛说教，秪是圆一音演说耳。教既唯一，行理准知，如前可知，即玄第一下料简通别中明当分跨节○广破古师○然胜鬘等，经云世尊有二种如来藏空智，世尊，空如来藏（云云）。不空如来藏（云云）。此二空智，诸大声闻能信如来一切阿罗汉辟支佛空智，于四不颠倒境界转，是故一切阿罗汉辟支佛本所不见，本所不得一切苦灭，唯佛得证，坏一切烦恼藏，修一切灭苦道。世尊，此四圣谛，三是无常，一是常，何以故？三谛入有为相，入有为相者是无常，无常者是虚妄法，虚妄法者非谛非常非依，是故苦谛集谛道谛非第一义谛。非常非依，一苦灭谛离有为相，离有为相者是常，常者非虚妄法。非虚妄法者，是谛是常是依，是故灭谛是第一义。不思议，是灭谛过一切众生心识所缘，亦非一切阿罗汉辟支佛智慧境界○达摩郁多罗，杂心论云法救，签云法尚○无量中无作，谓别教无量中具生灭无生无量无作，今胜鬘所说正指无量中无作也。发心毕竟不别之无作，乃圆教无作。
　　次判○若不约教四句，此两意贯通三大部○例下乘妙，后玄三法妙即是乘妙。
　　三开○大品中第五十二知识品云，须菩提一切法趣色，是趣不过，何以故？色毕竟不可得故，云何当有趣非趣，大论七十一卷释○经文不次，谓经中先假次空后中也。三句，即无生意，无量意，无作意，三句也○中论偈，中论第六卷第二十四观四谛品，偈云：众因缘生法，我说即是无，亦为是假名，亦是中道义○本是三意谓通别圆也。两品属藏，中论第二十六观十二因缘品初云，汝以摩诃衍说第一义道，我今欲闻说声闻法入第一义道，第二十七观邪见品○无量义经，第二译，说法品云：无量义者，从一法生，其一法者即无相也。如是无相，无相不相，不相无相，名为实相。又十功德品中，第二是经不可思议功德力云，从一法生百千义，百千义中，一一义复生百千万数，如是展转乃至无量无边之义，是故此经名无量义○三经同醍醐味，谓虽同味，然无量义为法华序，涅槃是大收后捃拾。又被末代，故法华是醍醐正主也○追说追泯，统纪云：追说者，重施也。追泯者，重会也。具斯二说，即说泯二说○生生不可说等，大经十九卷云，云何不生生不可说，不生名为生，云何可说，何以故？以其生故，云何生生不可说，生生故生，生生故不生亦不可说，云何生不生不可说，生即名为生，生不自生，故不可说，云何不生不生不可说？不生者名为涅槃，涅槃不生故不可说，何以故？以修道得故○生生故生者，即是大生生小生，有漏之法也。生生故不生者，因缘生法即空即中，心行灭，言语断，故不可说也○实语是虚语，辅行云：大乘实教，本是实语，以其依语各生见故，故成虚语。
　　四观心，一念九十刹那，一刹那九百生灭，观此一生灭，即生即灭，即灭即生，生即灭故，生即不生，妙空观也。灭即生故，灭即不灭，妙假观也。合即不生不灭，此有相寂，灭即无相寂灭，妙中观也。观一刹那中一生灭，即一心三观，此是废权妙观也。观一念心即妙三观正开前四时三教粗一念心，即今圆一念心，故一心三观于一念心见四种四谛也。此是开权妙观。
　　四二谛境○妙胜定经，大藏中不见有，辅行引云：佛告阿难，自我往昔作多闻士，共文殊诤二谛义，死堕三涂，经无量劫，吞热铁丸，从地狱出，值迦叶佛，为我解释有无二谛。迦叶佛言，一切诸法皆无定性，汝言有无，是义不然。一切万法皆悉空寂，此二谛者亦有亦无，汝但知文，不解其义，第三记，辅行十二卷○释迦值迦叶，四教义云，释迦菩萨生在迦叶佛所，为补处弟子，迦叶授记，次当作佛○初僧祇，从古释迦至尸弃佛初僧祇，从尸弃至燃灯佛第二阿僧祇，从燃灯至毗婆尸佛第三阿僧祇。五障，谓女身并四恶趣也。集注云：初阿僧祇离障，且约功能，三祇方离，乃据定位○金光明经等，此出隋开皇新金光明经○三教并有十地，通干慧等，别欢喜等○彼金胜陀罗尼品，涅槃疏云：新金光明经陀罗尼净地品，佛为十地菩萨说十篇咒，第十陀罗尼名破金刚山○大经二十高贵德王品中云：恶象唯坏臭身，恶知识坏净身，恶象坏肉身，恶知识坏法身（云云）○若作废权等，正是大经意追说通教○进退不成，辅行云：若依今用含中二谛，进退咸美，出不与出，义皆悉成○第三记，辅行十三卷○二十三家，广弘明集第二十一卷，梁昭明太子解二谛义章，从南涧寺慧超，至光宅寺敬脱，有十四法师。自晋安王纲，至萧劢，有九居士，并昭明共二十三人，四假恐即是四句破假○第三记，辅行十二卷○止观十力，止观第七卷下○止观第三记，辅行十二卷○五百身因，出大涅槃三十二卷，释签第二上引证行通别，止观第二记，第二记中无○见惑如小云等，辅行云，云即是障，障除明发，发即开也。上显譬见真，下明譬见俗，云譬见思。
　　二正明二谛○但点法性等，跨节义说，唯用圆不思议因缘，全无明是法性，点法性为真谛，全法性为无明，即无明十二因缘为俗谛。大经疏云：言谛者，还是审实，有随情审实，随智审实，随情智审实，故随凡随圣，约真约俗，俱得称谛○俗即百界千如等，谓若事若理，皆以一念为总，一念无相，即真法性，无相而相，百界宛然，故云俗即百界千如，真即同居一念，即现在一刹那念，显示二谛，故要仍显相异，如指要钞详解中引释○意如前说，前四谛判粗妙文中，止观中迦罗，止观第十卷上云，此翻黄头，初教即藏教也。
　　所言七重○止观为成理观等，辅行云：玄文以圆接通别者，分于教证位行别故，今止观不云，约证道故，但约观故○两理之交，藏通偏真理为真谛，别有中实理为真谛，故通别是两理之交○文自为七，不释止有六科，以第三释接义中含两种二谛故○章安七二谛，疏云：一世出世，二名无名，三实不实，四定不定，五法不法，六烧不烧，七苦不苦，八和合○总冠诸谛，通冠下七，一一二谛，各有此意○名世句世等，大经云何名世？男女瓶衣等，是名名世。四句一偈等，是名名句世。卷合缚结等，是名缚世。鸣椎集僧，严鼓戒兵等，是名法世。如望远人有染衣者，生想执著言是沙门，见有结绳横佩身上，便生念言是婆罗门，是名执著世○心无颠倒，如实而知○烧割死坏等，疏云若烧若死，此明体法始终。若割若坏，此明析法始终，即以两始为有，两终皆无，此之有无，合之为俗，即是复俗。单指中道，非有非无，故无烧割，即第一义，明上有作无生之真俗，同名为俗，指下一实谛而以为真○亦是复俗单中，此中让下二谛名复中，故且言单○既不云即，大品是摩诃衍，本无藏教，故言既不云即，且证藏教○三根不同，止观云：藏上根初发心时即能入假，中根二僧祇，下根三僧祗，通上根初心闻慧即能，中根第二地去，下根七地○被会，被字二音读，此用上声，集注第七卷明。又云：古明被接不出三义，以含中为发源，点示为机要，发习为根性。又云接圣不接贤，接真不接俗○不共般若，大论云，般若有二种，一唯与大菩萨说，二者三乘共说○止观第七记，辅行二十九卷。
　　次别二谛○大经三十三[忏-千+吴]，在三十二○多有所关，疏中别有所关○大经十五等，疏云皆以生死为世，涅槃为第一义○三谛各言趣，即前列一切法趣有趣空趣不有不空○随事假，止观第五下，明三藏经随事三假，大乘随理三假○止观第五记，辅行二十一卷○得二味益，生熟二味也。止观第三记，辅行十三卷○爱论思惑也。见论见惑也○如判四谛中说，前教行证融不融判，此中只约教判○起语见，思益经云，实语是虚妄，生语见故，辅行云语谓言教，既不能达语下之旨，名为语见○前第二卷中明绝待妙文初也。三正开○止观记辅行第七卷○四行说顿，文句云谓说顿教，逗大根性也。三行渐初，文句云即是顿后，次明三藏教也。此他土渐顿，方等般若二味有渐顿也。寂场等，谓华严兼别顿后，为法华独一圆教，而施鹿苑渐初，方等渐中，般若渐末也。以一下，转释，谓华严以别渐兼顿，不能取舍利弗等机，故历三渐，至法华方堪授记也○明得失，不见般若付财之能者，信解品记云：付财在法华中，故未说法华前，般若时只可云委业也。今见法华之妙，方见般若有付财之能，是约法华意往说般若时耳。若言事相者，则不见法华一代（云云）○涅槃十四，今大经十四卷无此文○八不净，一田园，二种植，三谷帛等。戒门事门，即扶律义。乘门理门，即谈常义。统纪云：据经合云如来实不毕竟涅槃，方是谈常。今签文云如来毕竟涅槃，此脱实不两字○赎命，四念处云：若别圆有法身慧命，何须赎命？赎命意在藏通灰断之命，令得法身常住也。妙乐云抵吴也。吴手于掌，表勤勤也○摄大乘（云云）。大师时弘摄论师，即有计黎耶依持，故破地师法性依持也。如止观第五卷上○明十胜相，摄大乘论三卷，无著造，陈真谛译。论明十胜相云，一应知依止胜相，二应知胜相，三应知入胜相，四入因果胜相，五入因果修差别胜相，六于修差别依戒学胜相，七此中依心学胜相，八此中依慧学胜相，九学果寂灭胜相，十智差别胜相○次生起，天亲释论云：此十义境界有次第，正行有次第，果有次第，由观此次第，故立十义次第。若人已了别诸法因，于十二缘生，则得聪慧（云云）○真谛所译，即陈朝真谛三藏所译摄大乘论，后代诸译，指唐三藏所译摄大乘论等○一论二译尚生二计，签第九卷下云，旧译即立庵摩罗译，唐三藏译，但立第八○新旧两译，新译即唐三藏，旧译即真谛○南北二道，谓相州北道弘地论人，计黎耶为依持，相州南道弘地论人，计真如为依持○止观第二记[忏-千+吴]，在第四记，辅行十六卷。
　　五三谛○名出璎珞仁王，璎珞本业经下卷第五佛母品云：所谓有谛、无谛、第一义谛，仁王般若经下卷第七品末云：即证世谛三昧，真谛三昧，第一义三昧，此三谛三昧，是一切三昧王三昧（云云）○名出胜鬘经云：烦恼二种，谓住地烦恼，及起烦恼。住地有四，谓见一处住地，欲爱住地，色爱住地，有爱住地。起烦恼起者，刹那心，刹那相应，世尊，心不相应无始无明住地。又云：有二种死，谓分段死，不思议变易死。分段死，谓虚伪众生，变易死，谓阿罗汉辟支佛大力菩萨意生身○第二云：诸比丘等，大经哀叹品文○佛言有下疏云：唱昔四谛如来，非下唱今一实乃至佛性，非苦非谛是实○道观双流者，谓回向位人，化道与内行观双流也。止观第三记辅行十三卷云，今家借用地论教证二道，以消别门，于中应须先知二意，一约行，则地前为教，登地为证，何者地前仰信，登地现前，岂有证而复隔历？二约说为地前说，始终属教，何者？如云真如为惑所覆，云悉是权施，为入地方便，入地自证，权门自开，故云初地，即是初住入证道也。
　　无谛○如婆沙毗婆沙六十卷初○种种解脱，谓外道计多种解脱也。能尽恶道苦，谓外道计多种道也○四谛下十六行辅行十三卷明○不破圣人心中所得涅槃大论三十一卷云，破是凡人所著涅槃，不破圣人所得，何以故？圣人于一切法中不取相故○缘无生使无即灭谛也。

　　　　玄签证释卷第二

　　　　玄签证释卷第三

　　　　苕上沙门　智铨　述

　　诸境开合，命章者，后签云：命字口令也。即命召也。谓章初也○止观第三记，辅行十一卷○体力作三法是烦恼等者，此约四圣十如说，故以体力作是三道，与下玄第五下释不同○止观摄法，止观第三卷下○与二义同者，谓无量无作也。
　　三辨相○天文，如史记天官书等，兵法如律书等，货法如货殖传等，涂左割右。大论云：若人以刀割一臂，若人以檀香泥一臂，心无憎爱○止观记，辅行十四卷○多识于鸟兽草木之名者等，乃郭璞序尔雅之语○大经三十五，憍陈如品经文是阿阇世王○止观第十记疑[忏-千+吴]，在第七记，辅行三十卷末○四善根，圣道根本故名善根。婆沙，即阿毗昙毗婆沙论，迦旃延子造，北凉浮陀跋摩共道泰译○如火钻上下，初喻慧行，如夏时聚华，次喻行行○明相在初，无漏智日亦以暖在初为相，以上玄文皆在婆沙第四卷中○毗尼，古翻云灭○满宿四句，婆沙第四云如说佛告马师满宿比丘，我有四句法，当为汝说，为欲知不？当恣汝意（云云）。问：云何名四句法？答：或有说者，是四谛法，何以故？彼二人以不见谛故造斯恶行○西方人作此论，在第四卷末○七十三人，婆沙第五卷云，此暖等善根有七十三种，其事云何？欲界有十种，所谓一具缚凡夫，二除一品结，乃至九品尽者，初禅有九，或有除一品结，乃至九品，初禅无具缚人，即欲界说故，如是乃知无所有处有九种，顶忍世第一法亦如是。第四十四卷，问：何故名具缚？答：为五处所缚，亦能缚五处，故言具缚○暖顶堕地狱，四教义云：暖顶退者何名性地？答：此人虽造恶堕地狱，一入受罪竟，不复重入，有性地善根故，能得圣果○忍不堕地狱，论颂云忍不堕恶道○于阴生悦适，婆沙第四卷中，复有说者，暖法于阴悦适，顶法于宝悦适，忍法于谛悦适，以观圣谛身中悦适故，能生世第一法○顶退应说暖退，婆沙第四卷问曰，以何等故，说顶有退，不说暖退？答曰：或有说者，如说顶退，亦应说暖退，而不说者，是有余说。复有说者，行者在顶之时，多诸留难，有三时，诸烦恼业多诸留难，如从顶至忍，尔时恶道烦恼业留难（云云）○忍法文口科分三，初正明上中下三忍，次引俱舍通明暖等，三明法忍等十六心。初又二，初定本是[忏-千+吴]，次上下略明三忍，又二，初正明三忍，次言但下，会中忍文○下上四谛，欲界四谛为下，色无色二界合一四谛为上○二行一缘在，下文云但有一行二刹那心，观于欲苦，名中忍满。今云二行者，集注云，约修观位说耳○婆沙云减至苦法忍后等，论言，缘苦忍后，得正决定，彼四心顶同一行一缘，所谓增上忍，世第一法，苦法忍苦法智，二心同一行，不同一缘，所谓苦比忍苦比智，二心同一缘，不同一行，所谓集法忍集法智，如此说者好，次引俱舍通明暖等又四，初暖○□□□□唐译俱舍二十三卷中，颂云从此生暖法，具观四圣谛，修十六行观，无常苦空无我，因集缘生，灭静妙离，道如行出，辅行十三卷末明。次次辨下明顶，又二，初正明顶善根相○从此顶善根，论中是暖善根○次颂云下通明暖顶修相，谓暖八谛，四教仪集注云，或约上二界四谛体同通解云八耳，其实只观欲界四谛○三忍唯法下，明忍位又三，初明忍唯法念住，次颂云下中等，引颂别明三忍，又二，初消颂文○同暖顶位，论中是顶法同○颂云一行等，论云：上唯观欲苦，一行一刹那○次下品具足下，明三忍，又二，初别明三忍，次总显行相初又三，初下忍，次中品减缘下中忍，三唯有一行下上忍，次此中忍位下，总显行相○三问于上忍下，问答料简二，初问上忍修减行二，初问，次答。次问苦下留何行二，初问，次答○四颂云世第下，明世第一又二，初正明世第一相，次皆慧下出四善根体性○三言苦法忍下，明法等十六心○但作二心观一行，集注问玄但云作二心观于一行，签何云彼四心同一行一缘？答：中忍二心，似于忍智二心也。以由忍智二心，虽在世第一后心发真而得，今中忍位有此似解，故云如似约一行说，但有二心，故云但作二心观于一行。若签云四心者，缘行各二，故云彼四心同一行一缘也○譬如人等，婆沙第四卷文○有三品不，婆沙第四卷问，世第一法为有上中下不？答：无也。不得一人心中有，多人心中乃有，如舍利弗（云云）○最胜长尊等，婆沙第二卷云，以如是第一义，故名为第一○亦分亦都，婆沙第二问曰：言第一者，于世法中，为都胜为分胜耶？若都胜者，彼则不胜见谛边等智，何以故？彼等智见道眷属不相离，慧力胜故，一切见道慧力偏多，复次彼亦不胜净修熏禅，何以故？熏禅者，不与凡夫同一生处。复次彼亦不胜得尽智时一切善根，何以故？得尽智时所修善根，永离一切诸垢障故。复次彼亦不胜空空三昧无愿无愿三昧，无相无相三昧，何以故？空空三昧等，乃至恶贱无漏，何况有漏？若分胜者，彼暖顶忍法，亦应言第一。答曰：或有说者，应言分胜，何以故？惟胜暖顶忍法等故，复有说言第一者，彼则胜一切凡夫所得禅无量解脱除入一切入，乃至第一有中思故○除入者，辅行三十卷云，二乘除入者，除者舍也。入者解也。舍烦恼故而得解悟，悟即是入，所入是处，即八胜处也。故大论仁王并云八除入也○或言都胜，婆沙云：或有说彼则都胜。言都胜者，非谓一切事业中胜，但以能开圣道门故胜，彼见道边等智虽是见道眷属不相离慧力胜，而不能开圣道门，如等智。净修熏禅，尽智俱生善根，空空三昧等，不能开圣道门，亦复如是。或有说者，一切都胜，以能开圣道门故，见道边等智虽是圣道眷属，乃至慧性偏多，若当世第一法不开圣道门者，彼则不修。若得修者，皆是彼世第一法功用之力，余净修熏禅尽智俱生善根空空三昧等，亦复如是。问曰：第一有何义？答曰：最胜义是第一义，得妙果义是第一义，能入胜分，破有顶义，最后心义是第一义。问：上言最胜等，有何差别？答：或有说者，无有差别，所以者何？此言皆是叹说上妙之义。或有说者，以善根故，而有差别，于不净安般名为最胜，于闻慧名为胜，于思慧名为长，于暖法名为尊，于顶法名为上，于忍法名为妙。或有说者，于地故而有差别，若依未至名最，初禅名胜，中间名长，二禅名尊，三禅名上，四禅名妙（云云）○六地，未至，中间，四禅为六也。妙音师，五事毗婆沙论云：大德妙音，即五百罗汉中一○或七，婆沙云：尊者妙音说，依前六及欲，七地也。依欲界等，此四善根，依欲界身起，人天九处，除北洲○亦续生谓亦续现前也。天亦初起，第四善根无初后一刹那故。扇搋，集注翻黄门○圣由失地等，婆沙云：圣依此地得此善根，失此地时善根方舍。失地言，显迁生上地，异生于地，若失不失，但失众同分必舍此善根，初二善根亦由退舍，由死退舍唯异生，非圣，由失地舍唯圣非异生。集注云：且必至涅槃与终不断善有何异耶？盖暖虽造恶入狱，终不久留，后必生人天证涅槃果，若到顶位，虽退入恶，必不起大邪见断善根故，但有明昧浅深之殊，其善根一也○第一入离生，集注云：此一刹那即入见道，故同见道离四趣生○法智谓欲界苦谛下智也。比智，谓上二界苦谛下智也。
　　支佛○止观第二记，辅行第七卷○俱舍贤圣品，唐译俱舍第二十二卷起分别贤圣品○第三记，辅行十三卷○第三记，料简同异，辅行十三卷。
　　四智照境○止观第三，止观第三上，并第三下明得失中○止观第五记，辅行二十三卷○境智互照，止观义例上卷。问：境能照智，虽引诚证，理亦难明。答：顺方便教，理不可会，若从极说，于理易融，以心为境，心亦能照，能所俱心，心体俱遍，心心相照，于理甚明。故不可思议境初云：不可思议境即是观，以是得为四句分别，境照于境，境照于智，智照于境，智照于智。照者方照，非说可穷，照者应说，非照可了，说者方说，非照可穷，说者应照，非说可了，是故不同世谓顽境以为所照（云云）○仁王二句，仁王经上下卷不见有此二句，恐是约义引。
　　五判○别教四智，十信为一，三十心为一，十地为一，妙觉为一，共为四智也。言二妙者，约证道同圆，故十地智为一妙，并佛果智为二妙也。又亦下，复约教道始终是权，佛亦为粗，初地证道是实，仍是一妙○大经十六，梵行品三之，章安疏云：即是称量一中无量，无量中一，非一非无量，是约三谛法明不可思议。
　　三约五眼○止观第三记，辅行十二卷，第九记，辅行三十七卷，止观第五记，辅行二十二卷○净名中，古疏云：净名以别教大乘诃满愿○六明开，于诸见不动等，净名经舍利弗章文。荆溪云，诸见即是中道道品，故于诸见不动而修三十七道品。
　　次别开○净名云真天眼，经云：彼诸梵闻其言，得未曾有，即为作礼而问曰：世孰有真天眼者，维摩诘言有佛世尊得真天眼，常在三昧，悉见诸佛国，不以二相。辅行云：以如来发得真天眼，对斥小宗修得天眼，即显大乘住不思议名不二相，而亦见三土不同○假名相似，五品观行假名位也○止观第一记，辅行第五卷。
　　次对四十二因缘○以是义故等，总结甚深，即五佛性，十二因缘名为佛性，结因性也。第一义空，结因因性也。第一义空名为中道，结正因性也。中道名佛，结果性也。佛名涅槃，结果果性也○又婆沙人品中明十二因缘○又准阿含，中阿含五十四卷中○受居初，谓四谛苦居初故，五果皆是苦故○婆沙文意，婆沙三人唯是藏教。
　　次历教○阿含生灭各有逆顺，即中阿含五十四卷。
　　二对四谛○余二亦然，谓通别二教亦然也。
　　三对二谛○止观第二记，辅行第九卷○细简云云，大略前二教，界内六道色心等法，后二教十界色心等法，三接准知。
　　次判○震地不闻，大论云：雷霆震地，聋者不闻○二所显三教犹粗科，推寻后文，不见此科，恐即是下科中第四显正科○大论八十六[忏-千+吴]，在八十四卷末，属三慧品○第八形论意未周，兼别含通，止观第五卷下明○陀罗尼由三昧力，谓大师得三陀罗尼，由法华三昧力也。
　　对三谛○八地道观双流，道谓化道，观谓空观带空出假，故曰双流○别三智○地持云：地持经第二卷成熟品云，自性成熟者，有善法种子，修习善法，随顺二障清净解脱，身心有力，真实方便具足究竟，有佛无佛，堪能次第断烦恼障及智慧障○圆三智○三智一心，大论二十七卷云：实一切智一时得，此中为令人信般若故，次第差别说，复次虽一心中得，亦有初中后次第，如一心有三相○止观显体，止观第三卷上○次三观○璎珞本业经上卷云，三观者，从假入空名二谛观，从空入假名平等观，是二观方便道，因是二空观得入中道第一义观，双照二谛，心心寂灭，进入初地法流水中，名摩诃萨圣种性。无相法中，行于中道，而不二故。辅行云：二谛观有四释，初通途约诠能所共论，俗是能诠，空是所诠，若无能诠，无以识所，故立二谛名。第二约证况修说，会空之日，秪应见空，尚空假俱见，况由观假见真，而不得云二谛观耶？三约破用说，若有所破，必有能破，能破即是所用真谛，能所不孤，是故俱立。四约情智说，今教行二种以显初修二谛义○第二观名平等者，非独从第二观得，初观用真破俗，此复用俗破真，兼前乃成双用双破，前后相望异时，至今第二方名平等○第三言方便者有二，一双亡，二双照。初空假空空，空即遮，遮即亡，由前异时双亡方便，今入中道任运双亡，亡即是中。又初二观时用空用假，由前异时双用方便，用即是照，照即是中，以皆中故，故得任运，此之任运由前作意，更互亡照而为方便，入中道时，故能尔也○第三记，辅行十二卷，止观破法遍，止观第六卷。
　　五对一谛智○如实智，大论二十三卷，如实智者，一切法总相别相如实正知，无有挂碍。复次十智入如实智中，失本名字，唯有一如实智，如十方诸流水皆入大海，舍本名字，但入大海味○大品十一智，在初品中○第三行妙○相须行非妙者，相须之行是别教行，故非妙也。能见一理而三理，一智而三智，一行而三行等，方名一行一切行，是圆妙行○未见一理句下，略一智而三智，故云乃至○乃至六即下，复未见六即显妙，初即理即，约性恒开，理亦具三，谓性缘因，性了因，性正因也。次名字三，观行三，相似三，分真三，后即究竟三，故云六即俱三也。三一不殊，下文云一而论三，三而论一，故云也。初后不二，谓六即初后理同，故名不二，乃至修德下，复未见修德性德一念三身，并修性合离显妙。若如是者，谓能见一理而三理等，能见六即初后不二，能见修性等，方名妙行也○须约六即，大论云：初发心时，便观涅槃行道，涅槃即三德秘藏，三德是行，初后不二。今明一行一切行，且约住前以明三德也。四三昧，止观修大行中，明常坐常立半行半生非行非坐，四种三昧，三谛即理三□□□也。三智即智三□□□也。三德即行三□□□也。波罗蜜即涅槃□□□□□也○一而论三，三而论一，观心论疏第五卷明○一谓涅槃，三谓三德，点明三一两字。言三德者，法身般若解脱为三，常乐我净为德。境是法身下，正明一而论三，此约一性二修合义，显不纵不横也。又境即下，此约修性各三离义，显不纵不横也。荆溪云：又了顺修对性有离有合，离谓修性各三，合谓修二性一，修性离合不纵不横，方是圆行。一尚无一，岂有九三？三一俱泯，不可思议，此中用修性相对离合，不用修性相成说也。当看修性不二门，并翻译名义十一卷中明修性离合义○前境说如法相，此法相不同相宗中法相，此中用大品大论如法相解，如法相说法相也。即诸法实相○秘密藏等，大经哀叹品云：云何名为秘密之藏，犹如伊字三点，若并则不成伊，纵亦不成，如摩醯首罗面上三目，乃得成伊，三点若别，亦不成伊。章安疏云：西方伊有新旧，旧伊纵横，新伊不纵不横，如此方草书下字。今释秘密藏为三，一譬三点，二譬三目，三合以三德，此三文一往而言，是从事入理，三点约言教，三目约修行，三德约理○用对三德，即对涅槃秘密藏也。不纵不横如集注中明○增一阿含，增一阿含有五十卷，从一法增至十一法等。毗尼，大论第二卷结集三藏云，毗尼增一○针导线，大论三十三卷无，第三十卷中有，如针导綖缝衣，缝非针也。九十二卷云：譬如缝衣，以针为导○御导牛，大论二十卷无，第七卷云，譬如牛力虽能挽车，要须御者能有所至○但约不思议异前，谓智如导主，恐人疑同前相须行，故云但约（云云）。
　　约教增数○增一第四卷护心品，云世尊告诸比丘，当修行一法，当广布一法，修行一法广布一法已，便得神通，诸行寂静，得沙门果，至泥洹界（今签果字[忏-千+吴]）。云何为一法？所谓无放逸行，云何为无放逸行，所谓护心也。云何为护心？于是比丘常守护心，有漏有漏法当彼守护心，有漏于有漏法便得悦豫，亦有信乐住，移易恒专其意，自力劝勉，如是比丘彼无放逸行，恒自谨慎未生欲漏便能使灭，未生有漏便不生，已生有漏便能速灭，未生无明漏便不生，已生无明漏便能使灭，比丘于彼无放逸行，闲静一处，恒自觉知，而自游戏，欲漏心便得解脱，有漏心无明漏心便得解脱，已得解脱，便得解脱智，生死已尽○阿含二法，增一第十一卷，佛告比丘，阿练若比丘当修行二法，云何二法？所谓止与观也。若阿练比丘得休息止，则戒律成就，不失威仪，不犯禁行，作诸功德。若复阿练比丘得观己便观此苦，如实知之（云云）。如是观己，欲漏心解脱，有漏心无明漏心得解脱，便得解脱智，生死已尽（云云）。过去诸多菩阿竭阿罗诃三耶三佛，皆由此二法而得成就，止观第三记，辅行十二卷○五部，弥沙塞此云不著有无观，昙无德此云法密。又法藏，迦叶遗此云重空观，婆粗富罗此云犊子，萨婆多此云一切有，止观第六记，辅行二十六卷○论云菩萨等，大论十八卷中文○观音观门，止观第二上明请观音经观门，辅行第七卷引请观音疏明四句皆是坚义。止观云：若谓地是有，有即实（云云）。止观第三记，辅行十一卷○如是无量等，已上皆大论十八卷文，无言童子经佛云：一切法则为一相谓归无相。
　　别教增数○一百一十善知识，晋经第六十卷，善财参弥勒，弥勒复命善财见文殊，尔时善财辞弥勒，如是经游百一十城，到普门城边，思惟观察，一心专求文殊，文殊遥申右手，过一百十由旬，摩善财顶（云云）。尔时善财得见三千大千世界微尘等诸善知识，不违其教（云云）○善财入法界，晋经入法界品，从四十五卷起，四十七卷初，文殊命善财参功德云比丘，德云云：我唯知此普门光明观察正念诸佛三昧，岂能了知菩萨圆满清净智行（云云）○如幻三昧，晋经五十七卷末，善财参摩耶，白言：文殊教我发心求善知识，我已渐求，至大圣所，愿为演说，摩耶答言，佛子我已成就大愿智幻法门，得此法门故，为卢舍那如来母（云云）○伊沙那此云长直，婆罗门此云净行，名胜热。晋经四十九卷善财参婆罗门，名方便命，此云胜热是唐经中名，先发等（云云）。谓我已先发阿耨多罗三藐三菩提心，而未知菩萨云何学菩萨行，修菩萨道○值佛闻法等，经云值佛世难，遇善知识难，逢善友难，得闻正教难，得正命难○金刚焰三昧光明法门，晋经大圣具足金刚智慧光明精进不退（云云）○算沙，晋经四十九卷中，输那国释天主童子○书算印等，一书，二数算，三印手印、符印等。四界，世界也。五处，即众生住处也。六疗病，七工巧等○落叉此云十万，俱胝此云百亿，那庾多即阿庾多，阿庾多阿庾多为一那由他，乃至最后此又不可说不可说为一不可说不可说转○三十重算法，此据华严明数，从一百落叉为俱胝，乃至不可说不可说转，共有三十重也○压子，史记汉高祖本纪云：高祖左股七十二黑子，许北人呼为压子。
　　圆教增数○文殊一行三昧，文殊师利所说摩诃般若波罗蜜经，文殊白佛言：云何名一行三昧？佛言：法界一相，系缘法界，是名一行三昧。若欲入一行三昧，当先闻般若波罗蜜，如说修学，然后能入一行三昧，如法界缘，不退不坏，不思议，无碍无相。善男子欲入一行三昧，应处空闲，舍诸乱意，不取相貌，系心一佛，专称名字○一切无碍人等，大论释般若相中，赞般若偈○止观第一记，辅行第五卷，辅行第六卷亦明系缘法界○两处三界，谓三界内三界外，两处各立三界也○迦旃延章，净名经弟子品，签云由迦旃延为诸比丘敷演三藏四门五义，为维摩诘通五义诃，故云诸法毕竟不生不灭是无常义（云云）○取结成双非等，荆溪云：若委论者，若说生灭，唯得结归无常义边，若说不生不灭，则结归不定，若结归无常，即属四枯，结归于常，即属四荣，枯归非常非无常，即属非枯非荣，下之四句，准此可知。枯属藏通，荣属别教，双非属圆，以衍门中不生不灭义通故也。故此中取结成双非（云云）。四念处云，非常非无常，双照常无常，乃至非我非无我，双照我无我，结成圆义也○寂灭之义等，妙乐云：初之四句，名藏义通，后之一句，名通四教，义局衍门，故云名通大小，不须双非（云云）○即圆五门，谓此五门，四教皆有，如上取双非，结归圆五门也。亦名五行等，净名疏云，约理名五义，以智缘理名为五行，约定明五行禅，第六卷更释，第六卷下明粗妙中○七善疏云：即文句中文殊引古日月灯明佛，初说顿法同七善也○法界次第，在第二卷上，唯在三教，谓前三教也○观经三七，普贤观经云，不入三昧，但诵持故，专心修习，心心相次，不离大乘，一日至三七日，得见普贤，乃至忏悔清净已。普贤菩萨复现其前，行住坐卧不离其侧，如是昼夜经三七日，然后方得旋陀罗尼（云云）。
　　五行○五行具在大经，大涅槃经十一卷至十三卷明圣行，十四卷至十八卷明梵行，十八卷末婴儿行○十一经初云，佛告迦叶初标人也。大乘大般涅槃，次标法也。何等为五下，次列名也。善男子下次结劝也。如来行，就圆人立名也○涅槃圣行等，章安疏云：圣者，诸佛菩萨之所行故，故名圣行。又圣名为正，梵者净也。涉有同尘，尘不能染，就功能立名，天行就谛理立名，婴儿行就譬喻立名，病行从所治立名，通称行者，不住名行，自证不著，令他不住，故称为行○止观第一，止观第一发大心中，第五真正发菩提心中，前两后一，藏通为前，圆教为后○性戒即旧戒也。不待佛制，性是善恶，故名为性，遮即佛新制○大妄居首，初篇中第四波罗夷大妄语也。盗用为先，第二波罗夷，盗戒也。即盗三宝物，未善媒房，第二篇中第五戒媒嫁，第六第七房屋也。安疑衣钵，第三篇中有三十尼萨耆九十波逸提衣与钵戒在三十内，食药屏露四戒，在九十内。又九十中第九戒为女人说法，须有男子，第四戒不与妇女同室宿，第二十八戒不与比丘尼同船，故云说法岂求（云云）。浮囊喻出大经○五八十等，五即五戒，八即五戒外，加不坐高广大床，不著华鬘衣，不往观听歌舞，十即沙弥十戒也○舍堕已下谓后三篇也。辅行十五卷明，经列五支，即大经十一卷中○偷兰遮前眷属，初二篇俱有偷兰遮，此中指初篇偷兰遮为前眷属○善见云：偷兰名大，遮言障善道，后堕恶道，体是鄙秽，从不善立名○事障性障，止观第九卷明，未来，初禅方便定，亦名未到定○卦也，孔颖达疏云：卦之为言挂也。挂万象于上也。
　　弘誓○勒沙婆宗，金光明文句云，僧佉卫世师勒沙婆论，勒沙婆此云苦行○屠儿伽吒缘，毗婆沙七十六卷，王舍城中屠儿名伽吒，阿阇世王少时亲友，白王言，使我于城内独得屠杀，不听余人。时王言，汝今何用是弊恶愿为，伽吒语王言，善恶诸业，悉无果报，王语言何以知之？伽吒答：大王，我忆七世中屠羊，命终生天，王疑，即白佛，佛言此人施支佛，发邪愿，使我独杀羊卖肉，以此业故生天，今于此身报尽当生地狱，止观第二记辅行第八卷○十二誓愿，梵网经并大经十一卷广明○大论十种戒，八十七卷中两处合明十戒，大经自在戒经中未见○初不动地等，大经疏云，即是初地，常故不动，我故不退，乐故不堕，净故不散○波离章中，净名经，如佛说心垢故众生垢，心净故众生净，心亦不在内不在外不在中间，如其心然，罪垢亦然○罗云比丘，增一阿含第八卷罗云密行○大论三十八，在三十四卷，论云：诸佛多以声闻为僧，无别菩萨，如弥勒菩萨文殊师利菩萨等，以释迦文佛无别菩萨僧故入，声闻僧中次第坐，有佛为一乘说法，纯以菩萨为僧，有佛声闻菩萨杂以为僧○止观第四记，辅行十五卷，引四分律云：式叉迦罗尼，此名为学（云云）○第一义光等，出梵网经。

　　　　玄签证释卷第三

　　　　玄签证释卷第四

　　　　苕上沙门　智铨　述

　　定圣行○根本净，大论第二十卷，根本净禅，云何名净？有漏善五众○简风喘等，禅门云：息相有四，风喘气息，行者当舍三存息，以细念心摄心对息，从一至十，令心不散，故名数息。若数不满十名数减，若至十一名数增，然增减之数，并非得定之道，若从一至十，恒具十，无有间一之失，名数成就○等证前方便等，证相云：一粗住心，二细住心，三证欲界定，因前息道诸方便修习，心渐虚凝，不复缘虑，名粗住。于后其心泯泯转细，即是细住。与定相应等，名欲界定。因欲界定后身心泯然虚豁，失欲界身，坐中不见头手床席，犹若虚空，此是未到定。此能生初禅故，即初禅方便定。八触，一动二痒三凉四暖五轻六重七涩八滑。五支，一觉二观三喜四乐五一心○八圣种，无常苦等，并如病如壅如疮如刺。四支，一内净、二喜、三乐、四一心。远对外尘说内净，近对内垢说内净（云云）○五支成就，一舍二念三智四乐五一心，大论中由爱故有苦等，广诃二禅喜相。四支成就，一不苦不乐，二舍三念清净四一心○菩萨定须明修，大论云：菩萨为众生故，起大悲心，修行禅定，系心缘中，离五欲，除五盖，入大喜初禅○在修证中，禅波罗蜜第七卷明修证，彼修证开四章，一世禅，二亦世亦出世禅，三出世禅，四非世非出世禅，第四不说，第三复开二，初对治无漏，有九，即观练熏修，二缘理无漏，亦不说○非漏非无漏，即第四非世非出世，观练熏修即对治无漏，止观第七记，辅行三十卷，止观有数息，然辅行无文○转缘，禅门转缘，通约教随等六，止观第六记，辅行二十五卷○四等，大论二十卷，慈名爱念众生，常求安隐乐事以饶益之。悲名愍念众生受苦，喜名欲令众生从乐得欢喜，舍名舍三种心，但念众生不憎不爱。辅行云：四等从心，无量从境（云云）○四无量，大集经二十四卷四无量心品云，譬如一箧盛四种香，一沉水，二多伽罗，三牛头旃檀，四多摩罗叶，如是四香合有四两，有四姓人，以四种衣置是箧中，经数日已，各自赍去，而是四香铢两不折，然是衣中各各有香。若有菩萨修四无量心，随所住国，其土人民各各成就种种功德，而于菩萨无所损减○次修相，此略明，禅门中别明四种修相○隐没等，止观云：此定有隐没，不隐没，若心缘众生，决定作得乐想，心甚明了，而所缘处，不见众生得受于乐，是内不隐没而外隐没。复有内心明净，外见得乐，是为内外，俱不隐没。辅行云：若依根本，内外俱隐没，及外隐没内不隐没，余则内外俱不隐没，第九略记，辅行三十八卷○四空定，大论二十卷末明○须诃色，行者观是色粗恶重苦，老病杀害等，种种苦恼因缘，如病如痈疮如毒刺，皆是虚诳妄语，应当除却○过一切色相等，大论云：佛说三种色，有色可见有对，有色不可见有对，有色不可见无对，过一切色相即可见有对色，灭有对相即不可见有对色，不念种种相即不可见无对色。大论问，云何能灭是三种相？答曰：是三种相皆从因缘和合生，故无自性，自性无故，是三种虚诳无实，易可得灭○禅门即禅波罗蜜，云亦有未到地相（云云）○六妙门，禅门云妙名涅槃，此之妙法，能通至涅槃，故名妙门，亦名六妙门，三是定法，三是慧法○若作对治，辅行三十七卷云：若对治者，沉多应修慧多定少，散多应修定多慧少。沉散等者，应修等观，具如禅门，禅波罗密第七卷○今但次第相生，禅门云：若广明此六法修证，则诸禅皆属六妙门摄，今但取次第相生入道之正要，以明六妙修证之相○游止三四，瑞应经上卷云：端坐六年，形体羸瘦，皮骨相连，玄清净漠，寂默一心，内思安般，一数二随三止四观五还六净，游志三四，出十二门，无分散意神通微妙○十二门禅，谓四禅四等四空也○出入息，大集经云：入名阿那，出名波那，观于出入，如门如向○大论二十一，在二十卷中，论云：以五欲粗诳颠倒，故以细微妙虚妄法治，譬如有毒能治诸毒○随止可见，谓随有修证，止有修证，皆可见也○观有三义，禅门云：一者慧行观，观真之慧，二者得解观，即假想观，三者实观，如事而观也。今此六妙十六特胜通明，并正用实观成就，然后用慧观观理入道○止观第九记，辅行三十七卷○特胜，辅行问，何名特胜？答：修九想起过，佛令修于特胜，此观特出，胜于九想，故名特胜。止观第九记，辅行三十七卷○因缘得名，如律云，佛令诸比丘修不净观，比丘修成，于身生厌，或有比丘发心欲死，求刀自杀，乃至杀六十比丘，因半月说戒，佛问阿难，不见诸比丘，阿难具答，因斯立制等，尔后改观，令修特胜○皆有修证，修者作心修习，心未相应。证者，即任运开发，心得相应○此代数息，禅门云：何故以此代数息？答：若是数息，直闇心数无有观行，修证，时多生爱见慢等，今以随代数者，即觉知此息无常，不生爱见等○轻重涩滑，知入息时轻，出息时重，入息时滑，出息时涩等○即对四念处，辅行云：从初知息出至除诸身行，有五特胜，名身念处。次从心受喜至受诸心行，有三特胜，对受念处，次心作喜下三对心念处，从观无常下五名法念处。
　　通明○辅行问，何名通明？答此禅观法无别名目，北国诸师修得此禅，欲以示人，既不知名，立名不定，欲安根本禅中，而法相[迦-加+向]异，若对特胜，名目全殊，始对背舍观行条别，所以诸师名为通明。又云修时三事通观，故名为通。此法明净能开心眼，观一达三，所见无障，故名为明○别观三事，禅门第八卷明○三十六物，辅行云，前特胜中三十六物，与此不异。又诸文皆云内外中间各十二物，唯禅门中但分内外，外有十物，内有二十六，于中二十二是地，十四是水○声非报法，杂心论第一卷问，何故声非报？答现在方便生故，声者现在方便生，报者前业所起，声随欲生，报非随欲生。又声有间，报无间，声若是报，应如色一切时不断，而声有断故非报○即不得一切法，禅门云：由此三事和合，能生一切阴入界，众苦烦恼，善恶行业，流转不息，若了三事无生，则一切诸法本来空寂○天文地理禅门第八卷明，止观第九略记，第六记中明○九想，大论二十一卷明九想○止观第六记，辅行二十五卷○九十八使山动，大论云：三毒薄故，一切九十八使山皆动，渐渐增进其道，以金刚三昧摧碎结山第五记辅行二十三卷○能成大事，大论云：是九想，是开身念处门，身念处开三念处门，是四念处开三十七品门，三十七品开涅槃城门（云云）○八背舍，一内有色相外观色，二内无色外观色，三净背舍身作证，四虚空处，乃至七非有想非无想，第八灭受想○背净洁五欲，欲界不净五欲上欲界定未到定已上皆洁净五欲○如禅门，禅波罗蜜第十卷○八胜处，一内有色相外观色少，若好若丑，是名胜知胜见，二内有色相外观色多，三内无色相外观色少，四内无色相外观色多，五青，六黄，七赤，八白○十一切处，一青二黄三赤四白五地六水七火八风九空十识○背舍具九地，大论二十一卷云，初二背舍初四胜处，初禅二禅中摄，净背舍后四胜处八一切处，第四禅中摄，二一切处即名说空处空处摄，识处识处摄，前三背舍八胜处八一切处皆缘欲界，后四背舍缘无色界及无漏法（云云）。
　　九次第定○胜处但在第三背舍，初二胜处位在初禅，第三第四位在二禅，后四位在四禅，第三净背舍位通三禅四禅，故云胜处，但在第三○一切处但在第三四五背舍，初八色一切处位在第四禅，次第九空一切处位在空处，第十识一切处位在识处，故云但在第三四五○并在大品大论，大品在初品中，大论二十一卷○得堪忍地，章安疏云：还是初地○共念处，四念处引阿毗昙云，共念处者，以禅定助道，正助合修，亦名事理共观，发得无漏三明六通（云云）○答毗昙云，即阿毗昙。大论云：阿毗昙是佛说，汝小乘随阿毗昙论议，是名毗婆沙（云云）○成论人云，成实论无作品，问曰无作是身口业性，身口业即是色。答：是无作但名为身口业，实非身口所作，以因身口意业生故，说身口意业性。又或但从意生无作，是无作云何名色性，有无色中亦有无作，无色中云何当有色耶○舍利弗毗昙，有二十二卷，姚秦昙摩崛多共昙摩耶舍译，第三卷明五阴中色阴云，有粗色细色，云何细色？若色色界系，若无色界系，若不系，是名细色○无作色无教色，荆溪云：名异义同，法胜阿毗昙心论云，此业不可示他，故名无教。
　　三上上禅○自性禅，地持云：自性禅者，于菩萨藏闻思前行世间出世间善，一心安住，或止分，或观分，或二同类，或俱分，是名自性禅○慧圣行，签科释文分二，初对前二行明不判开，次今此下正附别明四四谛相，又三，初约横竖具此四四谛相，次又复下明此四谛与常仪有异，三生灭下明四四谛中愿行前后○止观第七记，辅行三十一卷○大论第五十，在五十五卷释幻听品，亦名如幻品○空中种树，大论二十八卷中文○止观第七记，辅行二十九卷○止观知病，第六卷上云，明入假观者，为三，一知病，二识药，三授药。知病者，知见思病，知见根本，知见惑重数（云云）。次知思本，知思重数（云云）。识药者，一世间法药，二出世法药，三出世上上法药。应病授药者，既知苦集之病，又识道灭之药，先授世药，次授出世药，乃至上上药○止观第二记，辅行十三卷○从空入假破法遍，止观第六卷明入假破遍，一入假意，二入假因缘，三入假观，四入假位。
　　无作四谛慧○别教无作科前签文，口科分二，初牒苦集即道灭，二发心下简释别无作义，分三，初明发心至地前，广修圣行，次但此下，正示无作明别登地证实，三结示别教竖行次第证相○涅槃如来性品等，章安疏云：初譬本有性理，言王家者，佛所统处力士者，譬众生有能降魔制外之用，故言力士。眉间者，中道也。金刚珠者或言理，或言解，或言理解圆净，不可破坏，如金刚珠。次与余力士下，遇缘起惑，失本有理，又二，初起惑言余力士者，天魔外道恶知识。桷力者，断常乖于正观，正观破于断常，故以身见触中道珠，次寻没下失理没在常断邪见身中，三其处有疮下，机缘感召，二见伤正解为疮，命医机召于佛，善方药，即圣智达知，即便停住，明失非失。医问力士下，第四圣应破惑二，初譬偏说无我，检邪如觅珠，力士惊答，譬禀教作无我观，从迷得解敬惊答，将非幻化即无我观，即便啼哭即是苦观，医慰力士下，次譬说圆初为说，今在皮中，隐断常中，影现于外，性理虚通，遍一切处。力士不信下，次不受，医今执下三重说，乃自见珠，四信受，镜譬圆经，照信心面，文明理显信谛明了○中道双亡双照，辅行十二卷明○不同通教但空偏假双流，玄第四下云，通教名道观双流也。四教俱有双流位等，止观第六下云，修中观位者，前两止为中道双遮方便，两观是双照方便，因此遮照得入中道，自然双流，自然双照。修此双流，凡有三处，又云三藏菩萨坐道场时，犹是具惑，故无双流，双流位在佛耳。通教有别来接者，双流位在八地，别教双流位在初地，虽言初住破一分无明，是双流位，即圆教也。辅行二十八卷释○大品云一切种智，大品经中三慧品，须菩提言：世尊！云何名为一切种智相？佛言：一相故名一切种智，所谓一切法寂灭相。复次诸法行数相貌名字显示说，佛如实知，以是故名一切种智。又大论八十四卷云：佛自说一切种智义，有二种相，一者通达诸法实相故，寂灭相（云云）。二者一切诸法，可以名相文字言说了了，通达无碍○涅槃如来虚空佛性疏云：显时名如来，隐名佛性，虚空取隐显不二，文殊问言等，疏云：一往似问如来虚空佛性三种有何差别？寻下答意，正是问此三种与一实谛有何差别。佛言有苦下，唱昔四谛，苦是苦境，谛是苦教，亦是苦智，实是苦谛之理，不二为实，善男子如来下，唱今一实，三种皆是实，非苦者非境，非谛者非教，是实者是理○复次善男子下，结三法与真实相即，更无异体○止观第六记，辅行二十七卷○如止观第七记，辅行二十九卷○止观第二记，辅行第八卷，止观第一第二记，辅行第七卷○八神变，大论第六卷明，大经德王品明，存没，大经大论互有存没○如杂含中，杂阿含二十六品云，复次四力，觉力（云云）。何等为觉力，于善不善法如实知，有罪无罪，习近不习近，卑法胜法，黑法白法，有分别法无分别法，缘起法非缘起法如实知，是名觉力。何等为精进力？谓四正断。何等为无罪力？谓无罪身口意（云云）。何等为摄力？谓四摄事惠施爱语利行同利○大经意在第十三卷○地持说，地持经第七卷，次法方便处净心品中○华严十地品，晋经二十四卷，新经十地品第二十六之四○无我想，故经中无我相○十地论第三卷中，先举经云：菩萨如是安住欢喜地发诸大愿，所谓无余一切诸佛一切供养（云云）。论曰：是初大愿（云云）。广大如法界者，一切余善根中胜故，究竟如虚空者，无常爱果无量因故，尽未来际者，此因得涅槃常果故，一且劫数大供养，无有休息故，余九准知。论又云：第十大愿起大乘行，又以十不下。经云：以十尽句，成诸大愿，何等为十？所谓一切众生界尽（云云）○解脱月请乃说，十地是解脱月菩萨起请，金刚藏菩萨说○第三地，经云：菩萨日夜唯愿闻法。第四地云，观内身循身观，勤勇念知，乃至观内外法循法观，勤勇念知，除贪爱等。第五地云，此菩萨如实知此是苦圣谛等，如实知一切有为法虚妄等。第七地云，虽知诸佛法身本性无身，而以相好庄严其身。又以十种方便慧起殊胜行。第八地云，此地本愿力故，诸佛亲现其前与如来智，令得入法流门，作如是言，善男子！此忍第一顺诸佛法，乃至云勿复放于此忍门。又此诸法法性，若佛出世若不出世，常住不异，亦复积集广大善根资粮，乘大乘船，到菩萨行海，于一念顷，以无功用智入一切智智境界。又云此菩萨随诸众生信解差别，于彼佛国众会之中，而现其身。第九地云，先知一切法行，次知一切稠林，次知一切相等，乃至了知众生诸行差别，教化令得解脱。第十地云，法云地如实知欲界集，乃至声闻行集，辟支佛菩萨诸佛力无畏色身法身集等，乃至如实知入一切法，成智差别集（云云）。十微细智不思议解脱门，无量无边百千万阿僧祗解脱门，无量无边百千万阿僧祗三昧及陀罗尼神通等法门○十地论解，论第二卷云，此五怖畏是初地障，是五怖畏第一第二第五依身口意，第三第四依身○乃至因缘三有即变易生死也。
　　释二十五三昧○趣音促，如热焰，北洲也。不退畜，生也。欢喜，修罗也。等字，含无垢心乐等。大经疏云，虽二十五无非是王，为辨异故，立名不同，即世界意，如日光月光等，即为人意，不退心乐等，即对治意，常乐等，即第一意○日光三昧破东洲，月光破西洲，月夕初现于西，亦随便立名，月亦破闇，例同日光，青三昧破兜率，注雨三昧第四禅也。三谛常，即真俗中三谛皆常也。破于三常，后文云，非三无为常，化用常，常乐常也。破二苦，后文云，痴故是苦，乃至无明苦，破不自在者，后文云，犹有细烦恼不自在，乃至无明不自在○初地狱中婆薮等，签文分五，初正释此有中第四文，次下去一等简释诸有中第一意，三又准下复明第四意机应义，四文虽在等点示预知下文文义，五一一皆言下，通释破字显第二意○方等陀罗尼经，大方等陀罗尼经有四卷，华聚菩萨名也。大论第四卷，明婆薮仙人生陷地狱缘○婆言断等，经中婆者言离，薮者言断，离断一切诸苦，婆者言善，薮者言知，善知一切法者（云云）。乃知十事因缘○调达，增一阿含四十六卷，调达造五逆罪，生陷地狱○瞿伽离即调达弟子，因谤身子等，佛诃之不受，身疮即死，入大地狱，缘在大论十三卷○感应妙中，玄第六卷初○各有三义，机有可发义，机是关义，机是宜义，应是赴义，应是对义，应是应义○料简等，感应释名中文○十界交互，三十六句感应文中，第三就十法界论机应不同，乃至云若就十法界交互，则增九倍（云云）○为龙者，出大论十四卷，止观第七记，辅行三十卷，难陀即欢喜龙王，娑竭即娑伽罗龙王，为象者，大论十二卷明，牸音字，凡兽育子曰牸。鵽音掇，一名冠雉，似雌雉，大论十四[忏-千+吴]，在十二卷，大经第四四相品文，鹫即大雕○请观音经一卷，天台有疏，经有五道偈，此中不引人道，大论第十，第十卷无○业见思俗谛破，教行录日本问云，近代疑者云，余三昧及以诸处，皆以见思为真谛所破，此中何为俗谛所破耶？四明答云，此中乃以业及见思同入生死俗谛，正为真谛所破，成于真谛三昧矣○二十五三昧皆称王，大经疏云：此地得二十五三昧，名诸三昧王。一切三昧悉入其中，即是中道第一义三昧，总摄诸三昧，所谓俗谛三昧，真谛三昧，皆来摄属，故得称王，一谛三谛，即是其体○止观第五记，辅行二十卷○四行偈文，第三卷药草喻品，偈云：破有法王，出现世间，随众生欲，种种说法，如来尊重，智慧深远，久默斯要，不务速说，有智若闻，则能信解，无智疑悔，则为永失，是故迦叶随力为说，以种种缘令得正见○品初释七善，大经云：菩萨摩诃萨住于大乘大般涅槃，住七善法，得具梵行，何等为七？一知法，二知义，三知时，四知足，五自知，六知众，七知尊卑。先明别七，次明圆七，次明四无量心，亦先明次第，次明圆○三天行，指杂华，大经十八卷梵行品末云，天行品者，如杂华说，初地天行，约别教证道，初住天行，正约圆说，故云经兼二意也。
　　四婴儿行○先列不次第等，大经疏云：上圣梵两行，皆先释次第行，后释圆行。今品先明圆行，后明次第，当是前后赴缘自在○与天行对辨冥显中，言梵行者，盖婴儿即梵中慈故也。下玄文云，从慈心与乐起婴儿行○不起即常等，章安疏云：不起譬常，不起边中诸法之相，不住譬净，不著生死涅槃，不来譬我，不从浅至深，动摇彼此，不语譬乐，寂灭涅槃，不可言说，从初发心，常观涅槃四德行道，故言不能起住来去语言，呼此婴儿为如来行○即最后文，今后顿科中，慈善根力等○肇云，涅槃无名论云，仰攀玄根，俯提弱丧，超迈三域，独蹈大方○后文即人天后文。又婴儿者厌等，大经疏云：五欣厌婴儿，直法说无譬，初二句即是标，以是故知下，次广释中，有断不断，此约集谛，正使有断，习气不断，有真不真，约苦谛，生死中无涅槃则不真，离生死有涅槃，此则有真，修不修，约道谛，四倒惑等是不修，四念处等是修。得不得，约灭谛，利钝使不得，见道修道名得○观文似如用前所释，随机而说，谓观大经偏行婴儿文也。盖大经又婴儿以下文皆释前不能起住等，今分对偏行婴儿，故荆溪言观文（云云）○大经云下，明偏行婴儿，初大字婴儿，正取和字，而为大字，即六度菩萨三祗行，百劫种相，志求作佛，此佛是有为半字无常之佛，故知是和字婴儿。又云不见下，次无知婴儿，是通教婴儿，不见昼夜等，是无憎爱，达幻化相，苦乐平等，冤亲不二。又云不能下，三不作婴儿，不作大逆，不作小乘，此是别教菩萨，即是非生死非涅槃行于中道之行。又云杨树下，四黄叶婴儿，杨树譬妄常，黄叶譬妄净等。又云非道下，二乘婴儿，即欣厌婴儿也。然此引文，乃是第二科释婴儿行意中文。经云：若有众生于非道中作真道想，如来亦说非道为道，非道之中实无有道，以能生道微因缘故说非道为道，婆和如前释第一卷上标教中○如经云云，经中约法广合，故注云云○圣行如前说，慧圣行初也。
　　五病行○现病品文，大经第十八品，疏云：由前品末，授记付嘱竟，即云我今背痛，举体皆痛，如彼小儿，及常患者，从此义故题现病品○彼文具释三障，经云菩萨所得善根，悉施众生而共回向一切种智，为除众生诸烦恼障业障报障（云云）。三毒在烦恼障，五无间在业障，毁谤等在报障，后广比决下，即推证果文○迦叶次引等，迦叶云：如来四大无不和适，身力具足，亦无羸损，如十小牛力不如一大牛力，十大牛力不如一青牛力，十青牛力不如一凡象力，十凡象力不如一野象力，十野象力不如一二牙象力，十二牙象力不如一四牙象力，十四牙象力不如雪山一白象力，十雪山白象力不如一香象力，十香象力不如一青象力，十青象力不如一黄象力，十黄象力不如一赤象力，十赤象力不如一白象力，十白象力不如一山象力，十山象力不如一优钵罗象力，十优钵罗象力不如一拘物头象力，十拘物头象力不如一芬陀利象力，十芬陀利象力不如人中一力士力，十人中力士力不如一钵键提力，十钵键提力不如一八臂那罗延力，十那罗延力不如十住菩萨一节之力，菩萨坐金刚座即得十力，如来今者不应如彼婴儿。如来因为下，经云：如来即从卧起，趺坐放光，一切利益赞迦叶能问，次广说我于往昔劫，已除病根（云云）。又列三种下，经云世有三人，其病难治，一谤大乘，二五逆罪，三一阐提，如是三病，世中极重（云云）。又有五种病人，第一病人即初果过八万劫成佛，第二人，即二果，过六万劫成佛，第三人即三果，过四万劫，第四人即四果，过二万劫，第五人即辟支佛，过十千劫成佛○大论如来九恼，第九卷初○乳光经只有数纸，后签第十卷上引○十住毗婆沙论云，佛入婆罗聚落乞食，空钵而出○兴起行经两卷，上卷孙陀利宿缘经第一，奢弥跋宿缘经第二，头痛宿缘经第三，骨节烦疼因缘经第四，背痛宿缘第五，木枪刺脚因缘经第六，下卷地婆达兜掷石缘经第七，婆罗门女旃沙谤佛缘经第八，食马麦宿缘经第九，苦行宿缘经第十。
　　次料简○戒圣行末，在第十一卷，定圣行文末，亦在第十一卷。慧圣行文末，在十三卷，故今判云者，指下文次仍依文别判科，慈悲喜舍文末，在第十五卷初，舍文末亦在十五卷。今判云者，指下文次融化他科文云，慈悲喜是化他之事行，一子地是其证，舍心是化他之理行，空平等是其证○答圣梵两行等，法云师云，圣行为自行因，梵行为因中化他，此二是地前修因行也。垂裕记问，天既是证，何名为行？答：从天起行，故名天行。故天行位在于地住，婴病二行，皆是从果起应之行○当知地前戒定等，前签文云，前之两行，并在外凡，故地前二行未断惑证理，虽复立二地名，其实未证。今慧行虽从浅至深，能断惑证理，登初地离五怖畏等，故结住于无所畏地，所以文云未若初地与无畏同结。又三种圣行皆从浅至深，然圣行得满，全由慧行○庄周赋杼，庄子齐物论中，文云：谓之朝三，何谓朝三？狙公赋芧曰：朝三而暮四，众狙皆怒。曰：然则朝四而暮三，众狙皆悦，名实无亏，而喜怒为用。注云，狙公养猿狙者，芧橡子也。朝三升暮四升也。玃，大母猴也○圆五行，如大论云等，大论第十一卷云，菩萨观涅槃行佛道○大论八十，在大论八十三卷，释三慧品，明行生修○受想行识亦复如是。经云：佛言，色寂灭故，色空故，色虚诳故，色不坚实故，应行般若波罗蜜，受想行识亦如是。如汝所问云何生般若波罗蜜？如虚空生故，应生般若波罗蜜，如汝所问云何修般若波罗蜜？修诸法破坏故，应修般若波罗蜜。须菩提言，行般若波罗蜜乃至修般若波罗蜜，应几时？佛言：从初发意乃至坐道场，应行应生应修般若波罗蜜（云云）。
　　如来座天行○疏十八空销十八句，文句云：凡有十九句，初一句总，后十八句对大品十八空，如实相即第一义空，不动即外空，外不为六尘流动也。不退即内外空，十二入空故，故言不退，亦不分别等，是偈文，上中下，有约前三教释，约三乘或三菩萨释。有为是世间法故不实，无为是出世间法故实，不分别即不行（云云）○毕竟空，即经无所有性，诸法无遗余，故名毕竟空○不弊不净垢衣，弊，败也。恶也。非脱珍著弊之弊，谓长者不以不净垢衣为恶，而著不净垢衣，正形容忍于斯事也。三消慈悲中，木牛杨叶，皆大经文，如阿修罗琴，大论十七卷明○宝几承足，妙乐云：一几承于二足，定慧所依无殊，从定名谛，从慧名境。又云婆罗门等，文句云：婆罗门名净行，贵族高洁即等觉离垢菩萨也。刹利即是王种，九地已下，初地已上也。居士富而不贵，即三十心也。诸菩萨是商人遍入三土以求法利，此土菩萨往他方听法，他方大士来此闻经，往还采利也。商估者，妙乐云：应作贾，音古，居卖曰贾，通物曰商○入出二字，有四番释，文中引三，其四云化他用为出，自行用为入。妙乐云：入出文有四释，初三自行，后一自他，于自三中，初以双非为入，双照为出，次番者，出入相对，本相即故，出入之名，亦更互得，故此智体出入互照，此之两释约三谛说，次无量去约二谛说，第四还用向之三二，自利化他○又七种二谛智行慈七善，即大经十四卷中七善也。
　　观心圆五行○地持云，地持第五卷禅品九种禅，一自性禅，二一切禅等。又云：一切禅有二种，一世间，二出世间，各有三种，一现法乐住禅，二出生三昧功德禅，三利益众生禅。又释云：菩萨禅定离一切妄想，身心止息，第一寂灭，自举心息，舍离味著，及一切相，是名现法乐住禅，菩萨禅定出生种种不可思议无量无边十力种性所摄三昧，乃至出生二乘解脱除入一切入无碍慧，利益禅有十一种（云云）。
　　第四位妙○成论毗昙判位，成实论空门第十品分别贤圣共二十七人，毗昙有门明七贤七圣○璎珞已判浅深，璎珞本业经云：他方敬首菩萨，在第二贤圣名字品中，请云，欲成斯道，当如何行，一切贤圣名字何等，佛先说四十二位，从十住至妙觉，次明住前有十顺即十信，第三学观品中说四十二位所修观法○仁王盛谈高下，仁王上下卷，广明三贤十圣，及五忍十四般若，其文多明圆别，兼含通意，故云盛谈高下○天雨四华，文句云今天雨华，报其当获佛因，即四轮因位也。又正说中开示悟入，又与大车游于四方，皆是位义，故知华表，因位也○草庵喻罗汉本处，化城喻二乘涅槃，三草喻藏位，二本喻通别位也。渚宅，渚谓宝渚，即宝处也。宅谓大乘实相家宅，一地一雨，即圆实位也○正法念，即正法念处经，二十二卷去观天品广明天法○俱舍云，唐译，第十一卷中，偈云坚手等，集注云，坚首等三，皆药叉众。大王即四天王，坚首最下级，乃至四王居最上级，诸药叉众亦住余七金山，是四王所统部众故○俱舍世品，从第八卷起至第十二卷○大论云，大论五十四卷，释四天王品，准希有经，希有较量功德经，止数纸，阿难起请○增一五衰，增一阿含二十四卷云，一者华冠自萎，二者衣裳垢玠，三者腋下流汗，四者不乐本座，五者玉女违叛○立世阿毗昙，佛说立世阿毗昙论有十卷，此引文在第一卷，堋音彭，射埒也。
　　中草位○成论探明大乘，成论宗经部，义参大乘，故云探明大乘（云云）。论主即诃黎跋摩，成论第一卷偈云：故我欲正论三藏中实义○中阿含三十，谓中阿含第三十卷，福田经中，给孤长者问佛（云云）。佛答云：十八学人，信行，法行，信解，见到，身证，家家一种，向须陀洹，得须陀洹，向斯陀含，得斯陀含，向阿那含，得阿那含，中般涅槃，生般涅槃，行般涅槃，无行般涅槃，上流色究竟，九无学人，思法，升进法，不动法，退法，不退法，护法，实住法，慧解脱，俱解脱。辅行十四卷列二十七人略有不同。成论云：断贪恚等诸烦恼尽，故名福田○俱舍文同辅行十四卷，准俱舍列，则无身证，故集注云，且据学无学二十七人是同，然福田经列身证，俱舍则无也。俱舍多一向，故亦二十七人，更检成论，成实论分别贤圣品末云，罗汉有九种，退相，守相，死相，住相，可进相，不坏相，慧解脱相，俱解脱相，不退相，是诸阿罗汉，以得信等根，故有差别○有门之位，集注云：今依有门明位者，有三意，一凡圣位足，二佛法根本，三符顺教旨○如八十八使，五利五钝，历三界四谛下增减不同成八十八，法界次第初门，九十八使科中明○五停心，停者，止义住义，数息停散乱，不净停贪欲，慈悲停多嗔，因缘停愚痴，念佛停逼迫。初贤，贤者善直也○别相念，析玄云：别谓各别，身受心法不同故，相谓行相，观此四法作不净等行相故。言念观者，然观体非念，观是其慧，推求观察，知不净等故，乃至处谓处所，谓身受心法，是念所缘住止之处故○性共缘三念处，性念处缘理断结，除自性过，共念处正助合修，缘念处缘佛三藏及世间文字，所缘处广也○四精进，四正勤也。四定，四如意也。生善，五根也。破恶，五力也。信破欺等，分别，七觉也。安隐，八正道也○境总观总等，别行四念处本，与此略异，三二类知，谓三境二境可类知也。
　　四暖位○解喻暖，此喻慧行，次集华暖生，喻行行也。内凡者，相似见理曰内，又渐见法性，心游理内，身居有漏，圣道未生，故名内凡○证初果者，析玄云：空门以十六心名见道为初果，二果去方属修道。集注云：有门以十五心名见道为初果，向十六心是修道，初果摄，须陀洹，四教仪翻预流，数人即萨婆多宗人，亦有门也○约此论家家，即次断中小超人也。斯陀含翻一来，后三品犹在，故更一来，约此说一种子，即小超人也。阿那含翻不来○超果者，集注第六卷明，此名超越人，四教仪云：不证前二果也○三结，辅行二十四卷末明，止观第六记，辅行二十五卷明八十八使，七生那含○准俱舍九种，唐译俱舍二十四卷，颂云：行色界有九，谓三各分三，业惑根有殊，故成三九别○上流三者，上流有二种，今指杂修一种也。又有三，一全超谓在欲于四禅已遍杂修，遇缘退失，从梵众没，生色究竟天，中间尽超故二半超，梵众没，中间超一二，乃至十三，生色究竟天，非全超故，通受半名，三遍没，全不能超故○见到，大集经见到，舍利弗阿毗昙名见得，俱舍颂名见至○三空，四教义云三空定○身证想受灭，大论云：灭受想患厌散乱心故，入定休息，似涅槃法著身中，身证故名身证，杂心论云：身作证灭尽正受，及入定心，是有漏随顺灭心故，止观第七记，辅行三十七卷，释论二十二，即大论，如佛告给孤独居士，世间福田应供养者有二种，若学人若无学人，学人十八，无学人有九，今此中何以故但说八辈？答曰：彼广说故十八及九，今此略说故八。彼二十七圣人，此八皆摄，信行法行，或向须陀洹摄，或向斯陀含摄，或向阿那含摄，家家向斯陀含摄，一种向阿那含摄，五那含向阿罗汉摄，信行法行入思惟道，名信解见得，是信解见得，十五学人摄，九种福田，阿罗汉摄，杂阿毗昙，杂阿毗昙心论第五卷云，此亦多种，或五及七八。五种者，谓中般涅槃，生般涅槃，行般涅槃（云云）。七者，中般涅槃有三种，如契经（一如小迸大火，二如少小迸热铁，三如迸烧铁丸），四如前说。八者，五种如前，又现法般涅槃，无色界阿那含及不定。又色界五种根建立则十五，中般涅槃上中下根乃至上流亦如是，地建立则二十，初禅有五，乃至四禅亦五，性建立则三十，中般有六种，谓退法种性，思法护法住法升进不动法，如是，乃至上流亦如是。处所建立则八十，梵身天五，如是，乃至阿迦腻吒天，种性根建立则九十，地种性建立则百二十，地种性根建立则三百六十，种性处建立则四百八十，种性处根建立则一千四百四十。复次一阿那含谓中般，根建立三地四，种性六，处所十六，种性根十八，地种性二十四，离欲三十六，地种性根七十二，处种性九十六，地种性离欲二百一十六，处种性根二百八十八，种性根离欲六百四十八，处种性离欲八百六十四，处种性根离欲建立二千五百九十二，当知是中般数，乃至上流亦如是。此一切摄受一万二千九百六十○慧俱二脱，古云约五义判慧俱，集注第六卷明，光明文句云，空观顺理，名为正道，不净破贪名为助道，小乘修正道断结名慧解脱，修助道断结名俱解脱人，八解脱，法数第八卷明○婆沙略释，在四十七卷末，言思法者，析玄云：常自思惟所得之法，恐有退失故。婆沙云：心生厌故持刀自害，成论称为死法，进法已上是信行，不动是法行○若退果者等，辅行引婆沙明○无疑解脱，集注云：故知无疑乃俱人中胜者耳○沙门那，四教义云，此之七圣名真沙门。沙门有二种，一者直言沙门，沙门即因也。二者沙门那，沙门那者，果也○婆沙云：在七十七卷中○此云乏云道，翻译名义云，以为良福田故，能断众生馑乏，以修八正道故，能断一切邪道，如迦叶品（云云）○大小辟支迦罗，如辅行约三义明○止观第三记，辅行十三卷明三藏六度缘起，十四卷明衍人斥小○上草位，菩萨三义伏惑三义，法数第三卷明○释迦此翻能仁，罽那尸弃此云宝髻，亦宝顶，非七佛中尸弃也。与七佛中尸弃隔二僧祗，毗婆尸此云胜观亦遍见，具如止观记辅行十三卷。
　　小树位○无言说道言说是事，即空故无。辅行云：通人既观诸法如幻，幻本不生，今无所灭名之为体，集注第七云，谓体六凡依正之色，如幻如化，当体即空而入真理也○道观双流，道谓化道，观谓空观，带空出假，故曰双流游戏神通，大论四十九卷释○立伏忍，干慧地也。柔顺忍，性地也。无生忍，八人见地已去至十地也。辅行二十五卷引大论，于菩萨边别得忍名乃至游戏神通等名，故知此名别属菩萨○如欲度虚空，大论七十八卷举度空品云，菩萨作是愿，我当度一切众生，众生实不可得，是人欲度众生，如欲度虚空，何以故？虚空离故，当知众生亦离○八人，止观第六云，人，忍也。忍因也○止观第五记辅行二十四卷○故大品云，在大论八十六卷中○十地菩萨如佛，大论四十九卷云，须菩提，十地菩萨当知如佛，五十卷释如佛义，如义辅行中明○用誓扶余习等，辅行引大品云：留余残习，以誓愿力及扶余习，而生三界，利益有情○五相如三藏不殊，谓唯成道等三，稍异三藏，前五不异，故略不论○本门中通佛亦言灰断此指下第九本寿命妙中，通佛身化缘讫，亦归灰断（云云）○二义不定等，谓本佛涅槃相亦同三藏灰断者，以通当教有二义不定，故与藏教有同有异。又钝者同三藏见灰断，利者见异三藏，故言所见不同。辅行云：方便有余土通佛，不说灰断○止观第六记，辅行二十五卷○大品云：须陀洹智断是菩萨无生忍，出遍学品，大论八十六卷释，论举经云，须菩提，八人若智若断是菩萨无生法忍，须陀洹若智若断，斯陀含若智若断，阿那含若智若断，阿罗汉若智若断，辟支佛若智若断，皆是菩萨忍○一日三时照机，杂心论第九卷，佛昼夜三时，以佛眼观察众生，大论二十六卷，佛一日一夜各三时观一切众生谁可度者，无令失时○亦如摩耶经，摩诃摩耶经两卷，上卷摩耶赞佛偈，日夜各三时（云云）○阿难近后而问，增一阿含三十六卷，如来北首右胁而卧，将欲涅槃，阿难在后哭泣，世尊知而告诸比丘曰，阿难比丘今为所在？比丘曰：今在如来床后（云云）。
　　次料简○或向初取三地，谓初欢喜离垢明地也。仁王四地，谓增第四焰地也。止观第六上云，旧云三地断见，或言四地断见○但通教等下，止观云：今核此语，若云三地四地皆断见者，此师不解通教义，何者？三乘共位，同入无间三昧，不出入观而断见，那忽用三地四地皆断见耶？若取第三地断见者，第四地应断思，若取第四地断见，第三地应未断见，若用两地断见，为出入观，为不出入观，若不出入观则无两地，若出入观非断见位，人师救云：经说如此，此师不解经意，今言经借别义显通耳。别见义长，论三地四地，通见义短，不出入观，然名可借别，义必依通，若作不出入观释者，三地据断见初，言四地据断见后，皆不出观（云云）○若断别惑等，玄第五上明断伏中，当是别教附傍小乘方便说耳。签云：明其附傍通教小乘三藏意，亦似共地菩萨意○或言六地齐罗汉等，旧云六地断思尽齐罗汉，或用仁王七地齐罗汉。止观云：但六地名离欲，止离欲界九品，祗可与阿那含齐，纵令带果行向，犹有非想九品在，亦不得与罗汉齐，若七地是已办，就果可尔，向来属果则初禅初品已属七地，尔时得名已办，今若取释义便者，约十度明义，以第六般若入空之慧，断惑尽，与罗汉齐，第七方便般若出假化用，此名目为便。若取七地齐罗汉，约诸地对果向，七地正与第四果齐，此皆一往相主对，经论不定，复须斟酌不可苟执○别圆入通含容取干慧，此明通教人杂，故含容三教通说取干慧耳。非被接意也。干慧初焰，谓干慧为初焰别在菩萨断惑之位，若共二乘不名初焰，初焰即是断位，故大论别立菩萨，故以干慧为初焰。大论七十五卷云，灯譬菩萨道，炷喻无明等烦恼，焰如初地相应智慧，燋无明烦恼炷（云云）○三处燋炷，大品经明初地燋炷，大论明三处初焰○大论四十八卷，释经广乘品，从四念处乃至十八不共，皆是摩诃衍。次明菩萨摩诃衍，所谓字等语等，诸字入门阿字门，一切法初不生故（云云）。大论四十九卷释经发趣品，经文十地无欢喜等名，但言从一地至一地，论文有欢喜离垢等十名○与止观稍似有殊，止观中间，三乘共断，其义已显，用何为据，更独开菩萨地耶？答：大论三处判燋炷云云，彼文但论通别二教，不论三教，此中既别圆与通对辨，故与止观有殊□□○见地燋炷置而不论，此正是止观意也。
　　大树位○此别教名义等皆别，集注云：别义有八，教则独被菩萨，理则隔历三谛，智则三智次第，断则三惑前后，行则五行差别，位则位不相收，因则一因[迦-加+向]出，果则一果不融，破内外尘沙，法数第三卷有三品尘沙图，伏破无明，法数亦明初地三品无明○璎珞五十二位，本业璎珞贤圣名字中，先说四十二位，次明住前十顺即十信位共五十二也○仁王明五十一位，玄第五上云，仁王明十四忍，三十心为三般若，十地为十般若，等觉为一般若，十四在菩萨心中，皆名为忍，转至佛心，名之为智。签云：仁王经文不开等觉，玄文开等觉，对十四忍○新金光明经，隋译○涅槃五行十功德，五行谓圣行等，十德，大经十九卷至二十一卷，约五事论议等明初功德，从二十二卷初约六通明第二功德，次约慈明第三功德，次约十事明第四功德，次约五事明第五功德，次约金刚三昧明第六功德，从二十三卷初明四事成就第七功德，次除断五事等，明第八功德，从二十四卷初发五事明第九功德，末明道品入涅槃成就第十功德○摄大乘第七释第四因果等，世亲摄大乘论释，达摩笈多译，第七释因果胜相中，无十地名，在释修差别胜相中，有欢喜等十名，若真谛译在第十卷○地持六位，地持经中，从发心住至十地，束为六住，一种性住，二解行住，三净心住，四行道迹住，五决定住，六究竟住，止观第五卷下明○十住婆沙，十住毗婆沙论有十五卷，龙树造，什师译，释十地，入初地品第二中，先列十地名欢喜（云云）。次即释十地相貌○大论略出通别，谓三乘共菩萨地为通，但菩萨地为别○又为销经文，四教义云：又欲令听者咸知大乘经论出别教菩萨位行不同，宁可偏执是非诤竞耶○仁王般若明五十一位，据经五忍，开十信三贤，十地妙觉不开等觉，十四忍因位除妙觉，玄文开等觉，据大论般若名亦在因位，故天王十四般若，亦不开妙觉，故仁王般若总明五十一位也。
　　前四般若○摩诃即大品，此亦未可全用，此是荆溪总破古师五时之失，佛祖统纪云：案藏经目录云：摩诃般若三十卷，光赞般若十卷，龙树用此造智论百卷，若放光金刚等十经，皆是晋宋间译，至唐奘师始译出大般若经六百卷，当知前十经皆重译之文。智者引用，正大品中义，是晋罗什译，在唐译之前也○如来成道二十九年，仁王护国经上卷序品云：大觉世尊，前已为我等大众，二十九年说摩诃般若波罗蜜金刚般若波罗蜜，天王问般若波罗蜜光赞般若波罗蜜，今日如来放大光明斯作何事○于次第义便，四教义云：一家义便也。末代入道所宜，谓末代入道正得其宜○六度皆九，地持弥勒说六度皆有九种，第三卷施品明九种施，一自性施，二一切施，三难施，四一切门施，五善人施，六一切行施，七除恼施，八此世他世乐施，九清净施。第四卷戒品九种，一自性戒等第五卷忍品九种，自性忍等，精进品九种，自性精进等，禅品九种，自性禅等，慧品九种，自性慧乃至第九清净慧○经有七位，璎珞本业经第二贤圣名字品说四十二位，从十位至妙觉，次明住前有十顺，即十信心也。第三学观品说六种性，所谓习种性等○习种性谓研习空观也。性种性即分别假性也。道种性谓中道能通也。真似两解，四教义云：通教通真似解，说为暖顶忍世第一法，今别教别真似解义立此名，比决分明也。圣种性谓证入圣地也。等觉性谓去佛一等也。妙觉性谓妙极觉满也。大品菩萨欲具道慧当学般若，大论二十七卷举经云：菩萨摩诃萨，欲得道慧，当习行般若波罗蜜等○因中总别果上总别，止观引大论二十七卷云，或言因中总别果上总别，辅行十三卷云言总别者，直语道慧一切智故，故名为总，各加种故，故名为别。大论云总相是一切智，别相是一切种智○生灭无生灭四真谛慧圣行，即十住位，四教义生灭四谛慧在十信位中○璎珞六位，璎珞本业经上卷说六种性○四教本即四教义在第五卷中。

　　　　玄签证释卷第四

　　　　玄签证释卷第五上

　　　　苕上沙门　智铨　述

　　明实位○二处罗汉名同，谓藏通二处声闻，总名罗汉也○下辨体说，玄第九卷上○华则著身，维摩经观众生品文○三种意阴，宝性论云：住无漏界声闻辟支佛有四种障，乃至依无漏业因，生三种意生身○不名福田，须菩提章，维摩呵云：汝得无诤三昧，一切众生亦得是定，其施汝者不名福田（云云）○意阴即意成身，亦名意生身，辅行十四卷引楞伽云：一三昧乐正受意生身，二觉法自性性意生身，三种类俱生无行作意生身，二乘即彼三中之一也。后玄第六卷下明○借下成高，谓借别住而成圆高也。妙乐云：借别者，圆非无位，借于次第高下，以显不次第平等耳。若论圆位，六即亦足，何须更列四十二耶？以分真位长，故借别位，分其品秩○平等法界等者，平等真法界佛不度众生，故云尚不论悟不悟，大乘因者等，普贤观经只有上因句，其下果句，准义而出○如止观中，止观第三卷明顿渐中，此下文，玄第九卷下明宗中文○圆闻妙理者，即圆妙三谛也。故一法一切法，即妙假俗谛也。一切法一法，即妙空真谛也。非一非一切，即妙中第一义谛也。非一二三而一二三，不纵不横，故不可思议也。止观第三记辅行十四卷○一行一切行，如前行妙文初，明不相须圆妙行，即一行一切行也○十法成乘，辅行二十卷云，又备此十，令观可成，故名成观，亦名成乘，前之四法，用无前后，通塞等三，成就前四，次位等三以判前七，能善用者，十如指掌○识一念平等，辅行云：山家所观一念，是非一非异一念，不同世人执著一念也。谓观此现前刹那一念，具足三千即空假中，故云平等具足，即初观不思议境也。次谓不思议三谛即无作四谛，无始昏迷，翻道灭而为苦集，今既觉知欲反苦集而为道灭，于四谛境起四弘誓，故云伤已昏沉等，即真正发菩提心也。次知此心，即一念心性也。谓此心性本是寂照常明常静，体达现前一念昏动，即是法界常寂常照，即善巧安心止观也。次用寂照不思议止观，遍破三惑等法，即空破见思，即假破尘沙，即中破无明，一心圆破，即破法遍也。次一心诸心谓上本能一心破遍，或起著心，或起余惑心，则有通塞当检校铨择，使塞者通，通者不著，即第五识通塞也。次道品调适，谓上破法遍中，已知一切色心等法，若未能悟入，当修四念处，四正勤，乃至八正道，开三解脱门，入涅槃城，故云向菩提路也。次正助合修，正谓前六观法，行者若未证悟，复修事六度等，对治助开，故云解此心正助之法。次识次位，谓从五品相似至初住等，故云识己心凡圣心也。次能安忍，故不动不退等，第十离法道爱，故虽获此心无量功德，不生染著，则免顶堕而到清凉矣。故结云十心成就○目见种种色，谓观智增明，能见三谛理，如有日光见种种色也○弥勒论，即金刚般若论弥勒菩萨造○五法师，文句云：五种法师，一受持，二读，三诵，四解说，五书写。又云大论六种法师，信力故受，念力故持，看文为读，不忘为诵，宣传为说，圣人经书须解释。今经合受持为一，合解说为一，开读诵为二，足书写为五○于论二文等，二文即受持及读诵也。若准文句受持为一种，止可说读诵开为两，今云各开者，或兼大论开受持为二意，故云更加说法名五但没书写耳○安乐行疏释五法师，五种法师在法师品疏中广明，非安乐行疏也。安乐行品题中附上法师品文释耳○文意各别，谓此中只用说法解脱，随喜位初用听法，因文连著，故云相从来耳○菩萨少施等，在大论二十九卷中。
　　第五品行人○如随自意，即大师随自意三昧，亦名觉意三昧，一卷别行。
　　十信位○今比望竖，出其横相，此二句正明一信具十，是横对相，故云今比望竖十心，出其一信中具十心横相也○仁王般若经云：初发心相，信恒河沙众生，修行伏忍，于三宝中，生习种性，十心，信心，精进心，乃至回向心，是为菩萨能必分化众生，已超过二乘一切善地，一切诸佛菩萨长养十心为圣胎也○璎珞一信有十，璎珞本业经上卷，贤圣名字品云：所谓十信心，心心有十，故修行百法明门，常发无量有行无行大愿，得入习种性中○行于五悔等，辅行云：由此五法，助开初品乃至入住远由○以信为本谓圆信不思议妙三谛境，方能起不思议境观也。藉念力持，谓正念力持，真正发菩提心始不退失也。功由精进，谓止观善巧，全由精进，心方得安也。妙慧方遍，谓由妙慧破法方遍也。由决定力，谓于塞得通，若无决定心，通或复塞，故通不塞，由定力也。为求不退谓无作相生道品调适，向菩提路唯进无退，故云元修等。回因向果，谓既回因向果，亦能回事向理，正助合修，故能助开悟入，方能护法，谓不失不滥，故识次位，方堪护法，由善防非，谓有内三术外三术，为善防非，由此善防，非从何起，故内外悉不动名能安忍也。由大愿力，谓无愿力，更不前进便为顶堕，今于法道不起染著，入清凉地，故于法无爱，由大愿力也○引二经证者，谓前开科，只有三普贤下引证。今言三引二经证者，以普贤观经说六根清净，指同法华经故，故遂言二经○无生忍前有十境界，普贤观经云：十方佛右手摩头授记，行者应时即入菩萨正位，即无生忍位也。无生忍前，即十信位有十境界。集注云：普贤释迦分身多宝四圣及六根清净，共为十种。经云行者持经得见无量普贤菩萨身心欢喜，白言：愍念我故，为我说法。尔时空中，无量普贤同音各说清净大乘经法（云云），是名始观普贤菩萨最初境界，第二见释迦佛耆阇崛山说法华经，第三感十方分身佛现，第四见多宝塔多宝如来，第五十方无量佛及普贤空中为说六根忏悔法行者，忏悔眼根清净，第六耳根清净，第七鼻根，第八舌根，第九第十身心二根，十方佛普贤复教当忏身心二根，行者问，我今何处行忏悔法？时空中声说释迦牟尼名毗卢遮那，遍一切处，其佛住处名常寂光常乐我净波罗蜜（云云）○十善菩萨发大心，仁王经波斯匿王所说偈在上卷末，仁王疏云十信善有三品，上品善铁轮王化一天下，中品善粟散王，下品善人中王，妙乐云信信通皆具足十善，非谓专以人天不杀盗等用对十信，既云长别三界，当知须是断惑十信○仁王初后法华中间，谓发大心为初，别三界为后，六根清净功德在发心后别界前，故云中间。
　　引众多文○十种梵行等，正念天子问法慧菩萨答，修梵行时应以十法观察，所谓身身业，语语业，意意业，佛法僧戒，乃至广推十法不可得故十梵行空。复应修习十智，所谓处非处智，三世业报智，诸禅解脱三昧智，诸根胜劣智，种种解智，种种界智，一切至处智，天眼无碍智，宿命无碍智，永断习气智，修习如是十智，即入初住○唯住前观十梵行，唐译梵行品在十住品前，晋经梵行品在十住品后，今据新经言也。止观第七记，辅行三十一卷○若大品云：大品第四十五闻持品文○闻深般若等，皆略经文，非论文也。大论释云，大海水是无上道，平处无树无山是般若波罗蜜经卷等。又释云，树果是无上道，树华是阿鞞跋致地，春时陈叶落更生新叶，是诸烦恼邪见疑等灭，能得般若波罗蜜经卷等○仁王偈，十善菩萨发大心，长别三界苦轮海，中下品善粟散王，上品十善铁轮王，习种铜轮二天下，银轮三天性种性○具如经说，普贤观经云：既发露已，寻时即得诸佛现前三昧，见十方诸佛，普贤为行者，说忏悔六根之法，如是忏悔一日至七日，以诸佛现前三昧力故，普贤说法庄严力故，得六根清净，如妙法华经。行者六根渐净，身心欢喜，无诸恶相，心纯是法，与法相应，更得百千万亿旋陀罗尼，复更广见百千万亿无量诸佛（云云）。又经云：十方诸佛摩头授记，行者即入菩萨正位，即授记入初住也○安乐行，文句云：夫安乐者，即大涅槃，从果立名也。行者，即涅槃道，从因得名也○行处文句云，约三法明行处，一直缘一谛等，二约生法二忍等，三约不思议三谛等。妙乐云：当知行处即正行，近处即助行，近远两字，若对所近，应并上声，今明能行对所离法，故皆去声。约远而论近，亦是附戒门助观，约近而论近，亦是附定门助观，约非远非近而论近，亦是附慧门助观，即指不动不退等一十八空。文句云：凡有十九句，初一句总，后十八句对大品十八空，如实相即第一义空（云云）。
　　十住位○首楞严，大论翻云健相○入理般若名为住，亦波斯匿王说，次句住生德行名为地○十种智力，即前引是处非处智等○迦叶叹初住，即迦叶菩萨。
　　行向地位○璎珞本业经，佛言地名持，持一切百万阿僧祗功德，亦名生成一切因果，故名地○华严璎珞文意，华严虽兼别位，经正是圆，璎珞纯别，故云文虽次第，既借别名圆，亦可借用念念进入等言。本业经上卷云，因是二空观，得入中道第一义谛观，双照二谛，心心寂灭，进入初地法流水中○等觉边际智满，谓到诸法边不思议权智也。前签第四上有释，无明父母。楞伽经云：弑无明父，断贪爱母○妙觉位御车达到犹名为车，后明三法妙中文也○对大车喻，止观第七下云，是十种法，名大乘观学是乘者，名摩诃衍。如法华云：各赐诸子等一大车，其车高广（云云）○或七或一等，辅行二十卷云：观法非十，对根有殊，虽复根殊，但是一不思议观观不思议境，乃至离爱不离境故，故此十观，根三，意分远近近，期初住，远在极果。又次位下三虽非观法，并由观力相从名观名十观。次释疑中，耆婆为阇王说梵行品有多卷，此正在第二十卷中，世尊入月爱三昧放光清凉往照阇王身疮即愈，王问光因缘，耆婆答言，即是如来入月爱三昧所放光明，王问何等名为月爱三昧？耆婆答言譬如月光，能令一切优钵罗华开敷鲜明，月爱三昧亦复如是，能令众生善心开敷，是故名为月爱三昧。譬如月光能令一切行路人生欢喜，月爱三昧能令修习涅槃者心生欢喜（云云）。譬如月光初一至十五，光渐渐增，月爱三昧令初发心善根渐渐增长，具足大涅槃（云云）。譬如月光从十六至三十日光明渐减，月爱三昧光所照处，烦恼渐减（云云）。譬如月光既照郁热即除，月爱三昧能令众生除贪恼热，譬如满月众星中王，为甘露味，众生爱乐，月爱三昧诸善中王，为甘露味，一切众生之所爱乐，是故复名月爱三昧，即签云有六喻也○仁王十四忍，仁王经教化品云：是诸佛菩萨本所修行五忍中十四忍具足。又波斯王说偈已，佛即授记，乃至其所说十四般若波罗蜜，第三品末云，若有人闻诸忍法门，信忍，止忍，坚忍，善觉忍，离达忍，明慧忍，焰慧忍，胜慧忍，现忍，远达忍，等觉忍，慧光忍，灌顶忍。圆觉忍者，是人超过百千劫恒河沙生生苦难。释签云：仁王不开等觉，盖仁王经文不说有等觉故，今玄文开等觉为十四般若○大品四十二字，大品经广乘品中明○什师九倍略，大论一百卷末明○初阿后茶，大论八十九卷亦明四十二字○南岳两卷中释，大唐内典录第五卷云，有四十二字门两卷，沙门慧思撰○广乘品，大论中即四念处品○明一切法皆摩诃衍等，大品经云：菩萨摩诃萨摩诃衍，所谓字等语等，诸字入门，大论云：四十二字是一切字根本，因字有语，因语有名，因名有义，若闻字因字，乃至能了其义，初阿，具云阿提阿耨波提，秦言初不生，经云：阿字门一切法初不生，茶具云波茶，秦言必，经云茶字门入诸法边竟处不终不生，过茶无字可说○即说菩萨十地，此广乘品后发趣品中明十地也。又次十地后说三乘共十地，即出到品中文○释广乘品，大论四十八卷释大品广乘品，从四念处四正勤乃至十八不共法皆是摩诃衍，次释四十二字门（云云）。门者一字入四十二字，四十二字亦入一字，字为世执谓之法，众圣所由谓之门，大论四十九卷释发趣品，五十卷释发趣之余，即次释出到品，大品经发趣中只云从一地至一地，大论答出二种地，一者但菩萨地，二者共地，但菩萨地，欢喜地，至十法云地，共地，干慧乃至佛地也○乃至法云地中明修治地业，经明初地修行十事治地业，乃至九地具足十二法，十地菩萨当知如佛。又云十地菩萨具足六波罗蜜四念处乃至具足圆满断一切烦恼及习（云云）○无人乘而到干慧等地，经云无有人众是乘出者，何以故？是乘及出者所用法及出时是一切法皆无所有，用何等法当出，何以故？我不可得，乃至第十地不可得故，不可得毕竟净故，云何为初地乃至十地，所谓干慧地性地（云云）。乃至如是须菩提，菩萨以一切法不可得故乘是摩诃衍出萨婆若。
　　三料简○言前是料简璎珞等，谓前第四卷别教文中云，今若明位数须依璎珞等，今此明圆位数，仍用璎珞等，故须料简。然前料简品，而言料简缨珞者，今圆断四十二品，是四十二位能断，而四十二位是缨珞名，故言料简璎珞。次料简位，而言料简涅槃等，今圆位应修圆行，而行名同涅槃次第行等，故言料简涅槃○品位相成等谓今明四十二字圆位，修一心圆行，圆断四十二品无明，故云品位相成（云云）。至大品三观，元有一心三观，正是今圆位中所用，故云观心不须料简○庄子云，庄子有内外篇，此出外篇，轮扁斫轮人名扁也。
　　三伏断○大经第六，四依品中，止观第一记，辅行第五卷○一空一切空等，止观云：一空一切空，无假中而不空，总空观也。假中亦然，谓一假一切假，无空中而不假，总假观也。一中一切中，无空假而不中，总中观也。此是一心三观中体一互融总三观也。古云：三观具四法，一名谓一相不立等，二体谓一空一切空等，三德谓即空是般若清净义，即假是解脱自在义，即中是法身究竟义。四用谓空彰荡相，假彰立法，中显绝待○寂灭忍亦名无生忍，仁王教化品，佛言大王五忍是菩萨法，伏忍上中下，信忍顺忍无生忍寂灭忍皆上中下，名为诸佛菩萨修般若波罗蜜，今合二三为一，亦名伏忍。波斯匿王偈云：三世诸佛于中行，无不由此伏忍生○仁王云等，第七受持品云：从习忍至顶三昧，皆名为伏一切烦恼，而无相信灭一切烦恼，生解脱智照第一义谛，今言金刚顶即金刚喻定顶三昧也。仁王经文不开等觉，即十地后心也○寂灭通下，仁王教化品云，复次寂灭忍，佛与菩萨同用此忍入金刚三昧○一切众生灭尽定，是圆寂灭理定，非小乘事灭尽定也○即是圆位，亦可通用，即谓六即，是圆位，当知圆无生事及寂灭理二名，亦可六即通用也○因因果果等，大经疏云：单因是境，重因是观，单果是菩提，重果是涅槃，境但是因，不从因至于因因，但非因因，观智从因至十因，故得是因因。菩提但是果，不从果至于果，但果非果果，涅槃从果至于果，故得是果果○彼无明体亦因亦因因，亦果亦果果。大经文云：彼无明体亦因亦因因，识亦果亦果果，佛性亦尔。章安疏云：无明当体是因，而复为行作因，故是因因。识当体是果，复为行作果，故是果果，以譬例法，譬与法乖，但取少分为喻，故今签中引用，不安识字，但约无明体论亦因亦因因亦果亦果果○今从法譬等，谓章安疏既云譬与法乖，但取少分为喻，故荆溪意亦非全取无明行识以为境智，菩提涅槃之譬，但是先举无明行等亦有因果因因果果之名，故云今从法譬俱得说之（云云）○地持云第九离见禅，地持经第五卷禅品九种，一自性禅乃至第九清净禅，第九复有十种禅，一世间清净不昧不染污禅，二出世间清净净禅，三方便清净净禅，四得根本清净净禅，五根本上胜进清净净禅，六入住起力清净净禅，七舍复入力清净净禅，八神通所作力清净净禅，九离一切见清净净禅，十烦恼智障断清净净禅（云云）○界外三界，古云界外准界内立三界名，中理未穷通名见惑，通三界变易土中胜妙五尘名欲界思，不思议法尘为上界思○唯佛一人等，仁王偈云，三贤十圣住果报，唯佛一人居净土，三贤十圣忍中行，唯佛一人能尽源○大经第六四依品云佛告迦叶，大涅槃微妙经中，有四种人，能护正法，建立正法，忆念正法，能多利益，怜悯世间，为世间依，安乐人天（云云）。疏云：四者数也。依者凭也。一切世间凭之得益，故言四依。
　　圆教八相○四明答日本问云，三周所授，乃八相应身记也。此之八相，始从初住分显法身，终至妙觉究竟法身，皆能现此益物之相。华严云或见来下，降兜率也。处于母胎，托胎住胎也。或见初生，出胎也。或见出家，第五出家也。或见成道，第六成道也。或见转法轮，第七转法轮也。或见入涅槃，第八入涅槃也。大小八相开合存没不同，如佛祖统纪中明。
　　第五判粗妙○同除四住等，解曰：四住者，只是见思，见为一住，名见一切处住地，思惑分三，一欲爱住地，二色爱住地，三无色爱住地，此之四住，三藏佛与六根清净人同断，故言同除四住也。无明即界外障中道之别惑，三藏教止论界内通惑无明名字尚不能知，况复伏断？故言三藏则劣○设开十地为三十品，仁王观空品云，十地三十空故，始生住生终生不可得，地地中三生空故○定爵论勋，爵者，封也。爵有五等，谓公侯伯子男也。勋功也○高粗低妙，四教仪云：只缘教弥权，位弥高，教弥实，位弥下○七位兴如华严二兴等，谓五时教兴，各有所为，如初时拟宜，乃至第四时淘汰，法华开显，即各有所以也。此是法华中施开废正义。
　　七位废○此中不全同法华，后签云：前诸兴废，并约法华前教也○且对衍门存三废一，谓摩诃衍门无三藏教，故存通别圆三，废一藏教也。止观第三记，辅行十四卷○汝弃小用大等，谓佛出世说教，元以小乘为入大方便，今汝弃小，探用大乘经义辨菩萨义，是失佛方便意，故云没小乘为大方便也。又汝若不肯伏自己不晓小乘为入大方便，则汝所弘毗婆沙论文中自有三藏菩萨义，何须探用大也。若本自有不用，岂非彰显毗婆沙，论主不解菩萨义乎？故次直破其谬用之二失，恐小乘师云我不嫌论主不解，故即云汝若不嫌，何须弃之？论主即毗婆沙论主也。
　　次正明废○二道三法四果，无量义经说法品云，三法四果二道不一○于正释中四教，谓正释中先释二道，既言置顿，故释渐四教也。
　　圆位○第十经，即一切大众所问品中○是义不然，经文殊云佛所说偈其义有余（云云）。盖经先有问答，一切契经说有余义，无余义耶？善男子我所说者，亦有余义亦无余义，次出七偈，此中偈即七之一，以明有余无余义（云云）。大经中意，有余不了属昔教，无余显了是今大涅槃经。
　　释四果○如前所说，如前约教中○法华三教等，谓法华纯圆开会，前四时三教行位为一圆教行位，故前三教行位皆废，一圆教行位不废也○无量义云不合，玄第十引无量义云：三法四果二道不一，不一即不合也○四十余年未显真实，无量义经说法品云：自我道场菩提树下端坐，得成无上菩提，以佛眼观一切诸法，不可宣说，所以者何？以诸众生性欲不同，种种说法，以方便力，四十余年未显真实，是故众生得道差别，不得疾成无上菩提，善男子，法譬如水，能洗垢秽，若井若池若江若，河溪渠大海，皆悉能洗垢秽，其法水者亦复如是。能洗众生诸烦恼垢，水性是一，江河井池，溪渠大海，各各别异，其法性者亦复如是。洗除尘劳，等无差别，三法四果二道不一，水虽俱洗，而井非池，池非江河，溪渠非海，如来世雄，于法自在，所说诸法亦复如是。初中后说，皆能洗除众生烦恼，而初非中而中非后，初中后说文辞虽一，而义各异，我起树王，诣波罗奈鹿野园中（云云）。次说方等（云云）。摩诃般若（云云）○第八明开中，应分云先指如前，次显今经意○具如前说，如前明二妙，绝待中释○即成假名妙，假名五品观行位也○第九行经言五譬成四教位者，其第五譬对不定秘密，但不定秘密秪即用藏通别圆之位，故云五譬成四教位○罗汉地为佛地，前玄第四卷下释○三十二云，大经迦叶品之二○第九卷，大经菩萨品中，经文凡夫在佛后列○二十五云，师子吼品文○牛食余草，经云：更有异草，牛若食者，则无醍醐○缨珞云顿悟世尊，缨珞本业经下卷，问：为顿等觉？为渐渐觉？佛答言：顿觉如来，非渐渐觉，三世诸佛所说无异○两教义理相滥者，谓不定是显露不定，秘密是秘密不定，两教总名不定，但互相知互不相知，以分两教之殊，故云义理相滥，前文第一卷，即标教章中○第二十七云，师子吼品之三云，一切众生身不一种，云何而言佛性为一，佛言：譬如有人置毒乳中，乃至醍醐，皆悉有毒，乳不名酪，酪不名乳，乃至醍醐亦复如是。名字虽变，毒性不失，遍五味中，皆悉如是。若服醍醐，亦能杀人，实不置毒于醍醐中，众生佛性亦复如是。虽处五道，而是佛性常一，论斯教行显密不定相，谓即显露不定与秘密不定之相也○探赜音宅，深也。藉今生重闻方发，玄第十云，此谓过去佛所，尝闻大乘实相之教，譬之以毒。今值释迦声教，其毒即发，结惑人死○菩萨容有，二乘的无，谓法华前显密入者，菩萨容有，若二乘在法华前，密入或有，显入决无，故云的无。此二句正明上诸经未有显露历味入妙等，释签第一上云，二乘唯在法华，菩萨处处得入○各有二意，谓次第入妙，开粗即妙，各有按位开入，及增进开入也。圆乘三相不同○因缘三界无后三界，此约摄大乘论七种生死，立两重三界也○五三法妙，不并不别，与不纵不横，名异义同，不并即不横，不别即不纵也○佛性者亦一非一等，大经二十五卷，佛告师子吼，佛性者，亦色非色非非色，亦相非相非非相，亦一非一非非一，乃至亦字非字非非字，共九章，次释中释第三章云，云何为一？一切众生悉一乘故，云何非一？说三乘故，云何非一非非一？无数法故○亦名如来之藏，与前如来藏稍殊，此总该三法，前是别约三法中一，故多之字。
　　历别三法○若止观中明方便乘九念处者，止观第十下见境修观中云，三车即是三藏中三乘念处，亦是通中三人共一念处，又是别方便中三种念处，真实一种念处。又圆一实念处，略说九种念处，彼第九是圆而俱云方便乘者，约次第随诸教后故（云云）○九人生方便，谓圆信一也。别三十心三也。通三乘藏二乘也○九医未详，文句云：有十种医，前三是旧医即外道也。第四二乘，第五六度菩萨，第六通菩萨，第七别菩萨，第八圆信，第九圆后心，第十圆如来○九土，净名疏四土相望，十种差别，一同居自异，乃至第十诸土非垢，寂光非净，前九正明诸土不同，第十但明诸土体耳。如辅行二十一卷明○日月运行，易经上传第一章云：鼓之以雷霆，润之以风雨，日月运行，一寒一暑，说文许慎著，名许氏说文○下文广明索义，文句第五卷下○元夫如来下○点空说法，后感应妙中签云，先破性已，然后方可点空说四（云云）。
　　六诫劝○四相品，经云：佛告迦叶菩萨，分别开示大般涅槃有四相义，一自正，二正他，三能随问答，四善解因缘义，此中所引是正他文，有五：初女人默念，二尔时下如来故问，三尔时女人下女人叹佛，四唯愿下请法多少，五佛言下结也。心大欢喜，即初世界悉檀也○大经第八，如来性品中，佛对迦叶言，方等经者，犹如甘露，亦如毒药，次迦叶问如来何缘说方等如甘露亦如毒药，佛说偈云：无碍智甘露（云云）。章安疏云：双明愚智二人。
　　四圆教○达到乘义犹在，后文云运车达到，犹名为车，果乘亦尔，犹名为运○其车高广等，文句云：车体分三，先叙高广，次明白牛，三明傧从，此中引高广中初二句，初句譬如来深远，横周法界，竖彻三谛，故言高广。次句譬万行修饰也○大论七十七发趣品，令大论七十七卷释梦誓品及魔愁品等，发趣品，在四十九卷及五十卷中，经云十四转见，论释云何菩萨转见，于声闻辟支佛地见转故○别显一科，即别明三法科，秃乘，辅行云：但有车体，既无具度，故名为秃○大经第五四相品文，先譬，有三节，初欲教大，惧不速下次缘不堪，而不教下三不说大，言半字下次法合，只引合初欲说大一节末几句。金光明记云，毗伽罗论，此云记论，婆尼尼造，明种种经书，并诸杂语。又名字本，河西云世间文字之根本，典籍音声之论（云云）○理方等，如普贤方等，调斥方等，即第三时约法立○空纵藏横实相那不纵横，欲显实相有纵横，方见宛转相即，正见不纵不横义，二义犹别者，谓第一义空，与如来藏二义犹别，未见融即也。三对六句，谓用向四句，改成三对六句，初对即向初句及第四句，第二第三两对，即具足中间两句成两对，故云三对六句○初对者，是次二对中初对也。然字下，通辨初文三对也。故第三对，是总三对中第三对也。不殊初对，是总三对中初对也。为对第二，是总三对中第二对也。以明第三，即上然第三对也。谓总三对中第三对，不异总三对中初对，既是不异，何用第三，为对总三对中第二对，故明第三对也○占察下卷，占察善恶业报经两卷，坚净信起请，佛转命地藏菩萨说，上卷明占察法，下卷明求大乘者进趣方便（云云）。复次彼心名如来藏，所谓具足无量无边不可思议无漏清净功德之业，以诸佛法身，从无始本际来，无障无碍，自在不灭，一切化现，种种功业，常恒不息，以一佛身即一切诸佛身（云云）。所有作业，亦皆共一，平等无二，以依一法性，而有作业同化，体无别异故，如是诸佛法身遍一切处，随诸众生生死，恒为作依，次譬如空（云云）○止观正助合行，止观十乘中，前六乘是正，第七对治助开是助也○以我因为汝果，前以别格圆，约因果判中云：以我之因为汝之果，别位则粗，故前三教并非是妙。
　　四明开○其家大小都无知者，经云：如贫女人舍内，多有真金之藏，家人大小无有知者，止观第一记辅行第五卷○论人云，是弘中论人也○如章安释，即前引大经章安疏。
　　五始终○一念具十界等，此与文句四番解释十如中，第四约位释同，但彼初三直指理性三德，此约逆修为顺性，故今初三亦是理性，以惑业苦三即理性三德故，如法数中十如三轨图明，又与前第二卷上佛界释同，但彼初三不说三道○三道法譬，如初文释众生法中，然前众生法与此中譬，只性中火譬是同，余多不同。三道即相性体者，谓相即业，性即惑，体即苦也。此与前第三上因缘合十如境中不同，彼论四圣因缘十如，故以体力作为三道也○故净名云：是佛道品中文○六类通三法，金光明玄义，约果上说十三法，从三德乃至三道，遍摄一切法，此中正明三轨，以三轨类通一切三法，乃明从因至果，与彼意异○举大要明始终，谓此中明从因至果，故始三道终三德耳○十条生起，辅行云此十三转展相对，其义不殊，义虽不殊，生起次第，不无前后，无始流转，不出三道，流转由识，识内具性，照性由智，智满成道，道由乘至，至故身显，显必涅槃，涅槃具故，称为三宝，宝必具德，是故始终，且列此十○一一条皆约六即，如法数第十卷十种三法对六即图，法师品疏文与法数是同，若准药草喻品，智行性三初三种三法，从性三是理即，次三般若至三大乘，从行三是中间四即，后三身至三德，从智三是究竟即。今此中文意，一一三法皆通论六即也。若离若合者，离开也。即合三离九，如释签十不二门修性不二门中及翻译名义中详明。横竖该深者，如金光明玄义三法十种横该竖深○三道者，光明玄云：无明爱取是烦恼道，行有是业道，余七是苦道，道明能通，此三更互相通，故名三道。今料简中，明界外三道，是则两处三界，总有三道○即生死身而是法身，如指冰为水也○无惑无照，如指薪为火也○恶即资成，如指缚为脱也○三识，辅行十一卷云：真谛三藏云，阿陀那七识，此云执我识，此即惑性，体是缘因，阿赖耶八识，此名藏识，以能盛持智种不失体是无没无明，无明之性性是了因，庵摩罗九识名清净识，即是正因。唐三藏不许此识，云第九乃第八异名，故新译摄论不存第九，地论文中亦无第九，但以第八对正因，第七对了因，第六对缘因。今依真谛仍合六七共为缘因，唐三藏译阿陀那云执持识，亦是第八○初文者等，签分二，初用真谛译明今三识一心，次若准下，准唯识论不可雷同彼义○末那识，末那梵语，此云意，执持藏识所持诸法者。荆溪，用起信论识义释，故不同唯识论中第七识义，然第七执第八见分为我，元有执持义无咎○圆智成法身，平智成报身，一往对配之言，然唯识意谓大圆镜智证法身理，云成法身，四智总为自报身，从平等智现他报身，云平智成报身也○此中不取第九，当读断谓此唯识宗四智三身中，不取第九识，以唐三藏不许有此识故，乃是下正判法相宗属对，不与今同，位果二字疑倒，应云果位○初心常观三德，辅行云：委释识义，非今所论，但以三识体性对于三德三因，于理即足，论家虽云翻识为智，而不即照三识一心，即此一心三智具足○阿黎耶是真常净识，天亲十地论释不动地云，善住阿黎耶识真如法中故，当时弘地论人有二，此即计真如依持人○摄论云如金土染净，真谛译摄大乘论云：真实性为清净分，依他起为染污清净分，以何为譬，以金藏土为譬，如金藏土中，见有三法，一地界，二金，三土，于地界中，土非有而显现，金实有不显现，若火烧炼，土则不显现，金相自现云云。光明玄云：若依摄论如土染金，即是圆意，土即阿陀那，染即阿黎耶，金即庵摩罗，此即圆说也○岂非阿陀那识，此大师用真谛译也。签云譬末那，用唐译也。又荆溪用大论三十六卷中，为是心相续故诸心名为一意，故云即是六七譬末那也○三佛性中疏文且据等，在文句第五卷上末○不一异者，名之为如，用净名经弥勒章文，但彼经云夫如者不二不异○三大乘，亦用摄论三名，而义不同。光明玄云：运荷名乘，理性虚通，任运荷诸法，故名理乘。智随于境，如盖随函，故名随乘。得果得机，得果自解脱，得机令他解脱，故名得乘○不论名字下，应有问，何故六即中，不论名字，而圆位之始，不以五品为正位，但以五品为假名，次名字非位下，答○三身者，光明玄云：三种法聚故名，身理法聚名法身，智法聚名报身，功德法聚名应身○新金光明者，谓北凉昙无谶译金光明经四卷，隋开皇年间沙门宝贵合新旧译成八卷，即新金光明经○佛真法身等，在四卷金光明经中，四天王品文○佛三身从方等生，普贤观经云：此方等经是诸佛眼，诸佛因是得具五眼，佛三种身从方等生，是大法印般涅槃海，如此海中能生三种佛清净身，止观第二文，在第五旨归中并记。
　　三涅槃○不生不灭涅槃，实相不可染，不可净，不染即不生，不净即不灭，名性净涅槃。修因契理，惑毕竟不生，智毕竟不灭，名圆净涅槃。寂而常照，机感即生，此生非生，缘谢即灭，此灭非灭，名方便净涅槃○三宝，知觉名为佛等，思益经第一卷，菩萨正问品偈云知法名为佛，知离名为法，知无名为僧，是菩萨遍行○光明玄云：可尊可重名宝，至理可尊，法宝。觉理之智可尊，佛宝。毗卢遮那遍一切处，即事而理，此和可尊，名僧宝。十三德，光明玄，云何名德？一一法皆具常乐我净故，法者可轨，诸佛轨之而成佛故，身者聚也。一法具一切法，无缺减故，般若者，觉了三谛法故，解脱者，于诸法无染无住故○大经第九，菩萨品中○止观第二记，辅行第十卷，如前释众生法者，前第二卷上释众生法中，判权实破光宅等，止观十如破者，止观第五卷上，明不思议境，破古人判法华涅槃及判十如权实○破地摄师者执教道，如前签云，别虽同证，教道全权，故苦破之，令同证道○大经第八，如来性品文，章安疏云：先譬次合，初譬为四，一明起有我病，二说无我药，三邪我病息，四真我教兴。女人用譬佛智胜应，生育一子，譬于众生禀教生解，以解微故，故言婴孩，著邪常故，故言得病。次以女下譬说无我之药，又三，一佛智观机，二得机设化，三断邪我。初文权智起大悲，故言愁恼，觅无我机，故言求医。次良医既至，即得机施化，设三种药譬无常三修，三因告下断邪我教，此中乳譬真我，真我非时，故言莫与，苦味涂乳，譬以无我覆于真我，如苦与甜其性相违，前合三药中，何故复有乳？此亦是无我，苦味与常相违。三其儿下，譬邪我病息，先明病息，次明药息，真我缘起，故言渴乏。我无我违，故言毒气。无我治邪，邪消药息，故言药消。四母乃洗乳譬真我教兴，又四，一为说，二违情，三重说，四受行。次经合譬意初合说无我，说如来下，次合说真我○十条初后，前十条初是三道，今三轨为初者，此经开显，点三道性即三轨故○一点在上，二点居下，大经哀叹品疏云：外国有旧新两伊，旧伊横竖断绝相离，借此况彼，横如列火，竖如点水，各不相续，不横不同列火，不竖不同点水，应如此土草书下字相，细画相连是新伊相。言上下而无纵等者，此签分二，先释上下而无纵义，先约字义释，谓蝼字三点，虽一点在上，而二点居下，不同点水之纵，此新蝼也。今圆三德亦尔，谓一性二修，故不同点水纵，虽下，对别纵释上不纵义，谓法身虽本有，然圆家即惑业苦是理性三德，故修染恶即是性缘了，全性起修，一性二修，位位法身，为了因所照，缘因所严，因修至果得非前后，故不同别教为惑所覆，有缘义也○第二释表里而无横义，先约字义释，谓蝼字三点，虽二点居下，而一点在上，不同列火之横，列火即走火也。此新蝼也。三德亦尔，谓二修一性，故不同列火之横，次亦对别横释上不横义，谓般若解脱虽修成，然圆三德二修一性，一一互融，含一切法相冥相收，而非横义，故不同别人理体具足而不相收（云云）○初判次开者，谓十三法，或有通前四时三教，今既以此经三轨类通，故须判开（云云）。既通三教故立二谛约城渚判，此即约教也○顺大论文，大论第一缘起中，以摩诃衍为第一义，对小乘为三悉檀，此判以第一义对三悉檀者，亦顺大论文，仍成别义○通论皆四者，谓若通论，四教皆具四悉，是则今经唯圆四悉，故下五时中云，此经但有圆实四悉也○罗刹半偈半珠，大经圣行品之三云，若行婆罗门闻罗刹说诸行无常是生灭法，婆罗门赞言，大士汝于何处而得此半如意珠○自行因果已满，谓因收境智行位四妙，果即三法妙也。

　　　　玄签证释卷第五

　　　　玄签证释卷第六（上）

　　　　苕上沙门　智铨　述

　　感应妙○毗卢遮那，此云遍一切处，烦恼体净，众德悉备，身土相称，遍一切处。净觉云：卢舍那，宝梁经翻为净满，以诸恶都尽故云净，众德悉圆故云满。摭华云：释迦牟尼，此云能仁寂默（云云）。翻译名义云：三谛一境，合名法身，此彰一性也。三智一心，合名报身，三脱一体，合名应身，此显二修也。以斯定慧互严，致使法身圆显，境智冥合，应物现形，三身明矣○今且从于理事合说等，翻译名义中三义论三身，第三义是事理合说。引观经疏云：佛本无身，随顺世间而论三身，是则仰观至理，本实无形，俯随物机，迹垂化事（云云）○大论归敬偈，第一卷初，归敬三宝，先归敬佛宝，即此四句，论第二句是大海○且依本业等，谓本业缨珞经中，等妙二觉是别教，故言且耳。若借别名圆，即圆二觉也。本业云：佛子妙观上忍，大寂无相，唯以一切众生缘生善法，亦自持一切功德，故名佛藏。而寂照一切法，自佛以下一切菩萨照寂，是故说寂照如来，无色无心，而寂照一切法○问前明等，此是料简先来意中，初判五妙文，具如生起中意，前玄第二卷上明十妙生起中○若从合明具如行妙初说，谓合明意同彼三妙，秪一涅槃而论三也○若相由者，即相须也。前玄第三下云，如此相须者，则非行妙（云云）○境智行三下，正明合意，言境者是法身，智者是般若，行者是解脱，言此三各三者，谓境即理三，智即解三，行即行三也。当知九秪是三，三秪是一，故云三九秪是一而论三也。
　　释名○正法华经有十卷，此四句在第一卷，溥首菩萨所说偈○胜鬘经止一卷，经云波斯匿王末利夫人与胜鬘书，即遣内人名旃提罗，奉书至阿逾阇国，鬘得书（云云）。又经偈亦应垂哀愍，必令我得见，即生此念时，佛于空中现，普放净光明（云云）。翻译名义云：摩利，或末利，此云鬘。匿王之后，西域记翻为柰女，胜鬘为逾阇王妃○机者动之微，易经上传，子曰知几其神乎，君子上交不谄，下交不渎，其知几乎？几者动之微，吉之先见者也○大经十八，梵行品月爱喻文○灭有二种，经文断有二种○乃至五百群贼等，是救群贼因缘，得法眼。经云眼开见佛说法，发菩提心（云云）○如前第四引，前玄第四二十五三昧中，法界性论藏中未见○答中二等，此科恐有[忏-千+吴]脱，应补云，答中二，先通答，次别答，先通答又二，先通答机应之由（云云）○如溉甘果栽等，用婆娑偈。
　　四句感应○大经二十七师子吼品文，须达多是舍卫人，唐翻善施，即给孤独长者，珊檀那此云护弥○止观第二记，辅行第七卷○三就十界中签文分二，初正释十界，次问约四下，料简三世，初又二，初释历别十界自行化他，次言交互下，释交互十界自行化他二，初约自行，次若约化下约化他，初又二，初略释交互，次问下下等，广简交互二，先问，次答，所言下答（云云）。若下有上机，则通因果等，当看辅行二十卷○如佛界机在地狱者，后寿量品记云：玄文十界交互以论机缘，则果佛机通在十界故也。若直宜以佛界度者，则是佛界有佛界机，若未宜佛界，则渐以菩萨界而成熟之，乃至地狱即至地狱方回心者是也○大缨珞九世，菩萨缨珞经第十一卷，净居天品，佛问净居天，汝今问我，为问过去三世？为问现在三世？为问未来三世？天子白佛，我亦问过去三世，现在三世，未来三世。今日但问三世诸佛，云何未来说言佛乎○望前二十五三昧中四意，前慧圣行中，通释二十五，各为四意，一出诸有过患，二明本法功德，三结行成三昧，四慈悲破有○净名云等，净名经佛道品中偈文○如大经云，第四卷四相品文，次大经第四，即此卷末文○次明粗妙，及相对中二者，谓相对科开为四意，今指前二也○立世毗昙，立世阿毗昙论是佛说，此中所引在第八卷○止观第五记辅行二十卷○意如止观，止观中只有别接通，不言圆接别○此是相待论感应妙也。乃是前二十六纸次结文○须开两教佛应，即指藏通佛也。
　　观心感应○如止观三十六句止观第八上，先烦恼涅槃三十六句，次诸法般若三十六句，后法身三十六句○色心净故般若亦净，大论六十三卷中明。
　　七神通妙○第二十九菩萨品，大经第九卷，第十六菩萨品文○大品第十，在大论五十九卷中○大经毒鼓在第九卷菩萨品，止观第五记，辅行三十二卷○慈悲熏有二身，观音玄云，大悲熏身，形声利物名大药王身，大慈熏身，与众生乐，名如意珠王身○璎珞云神名等，本业经上卷云，所谓五神通是慧性差别用，故天名神心○地持力品等，地持经方便处力品第五明三种力又五种力，一神通力（云云）。全品无此二句，恐是约义引○易云阴阳等，易传第五章云：一阴一阳之谓道，乃至末云阴阳不测之谓神○释论神通不尔，大论二十八卷明神通○止观第七记，辅行三十一卷，一天眼、二天耳、三知他心、四宿命、五身如意、六漏尽○法界次第委释，彼云能使无而欻有，有而欻无，故名变化也。初禅二如文。二禅三，谓二禅二禅化，二二禅初禅化，三二禅欲界化。三禅四，谓三禅三禅化，二三禅二禅化，三三禅初禅化，四三禅欲界化。四禅五，谓四禅四禅化，二四禅三禅化，三四禅二禅化，四四禅初禅化，五四禅欲界化。
　　圆教通○普贤经鼻舌通，经云如是忏悔，一日至七日，以诸佛现前三昧力故，普贤菩萨说法庄严力故，耳渐渐闻障外声，眼渐渐见障外色，广说如法华经（云云）○处胎经同，菩萨处胎经有五卷，第一卷末云，六根神通，明鼻根云，吾从无数阿僧祗劫修鼻神通遍覆十方无量众生，悉知分别善香恶香（云云）。吾从无数阿僧祗劫修口神通，言教往来，终不中滞，有所言说，言则有光，唇唇有光，齿齿有光，舌舌有光（云云）○华严十种六根，晋译华严离世间品，明十眼十耳十鼻十舌十身十意，在四十二卷○又明十种神变，晋经三十八卷离世间品中云，菩萨有十种变化，所谓众生变化，身变化，佛刹变化，供养变化，音声变化，行愿变化，调伏成就众生变化，菩提变化，说法变化，住持变化，签中略有出没○无记化化，后文云无记是理，止观第一记，辅行第四卷引大论第八○止观第七记，辅行三十一卷○有此二用故分内外，法师功德品疏中明。
　　次料简○答中三业因缘，业字[忏-千+吴]，是三乘因缘，大论四十卷。问曰：何以故？三识所知合为一，三识所知，别为三，眼名为见，耳名为闻，意知名为识，鼻舌身识名为觉。答曰：是三识助道法多，是故别说，余三识不尔，是故合说。是三识但知世间事，是故合为一，余三亦知世间亦知出世间，是故别说。复次是三识但缘无记法，余三识或缘善或缘不善，或缘无记。复次是三识能生三乘因缘，如眼见佛及佛弟子，耳闻法，心筹量正忆念，如是等种种差别，以是故六识所知事，分为四分○正法华等千，正法华第九叹法师品云，尔时世尊告常应时菩萨，受是经典当得十眼功德之本八百名称千二百耳根千二百，乃至千二百意净，是为无数百千品德，则能严净六根功祚○如璎珞云起等，本业上卷云，一切众生善根感此实智法身，故法身能现应无量法身，所谓一切世界国土身，一切众生身，一切佛身，一切菩萨身（云云）。国土亦然○正慧托胎，大论第四卷，问曰：一切人以垢心有相续入母胎，一切邪慧相应，云何菩萨正慧入母胎？答曰：有人言有相续时，一切众生邪慧心入母胎，菩萨忆念不失，故云正慧入母胎（云云）。复次余人住中阴时，若男于母生欲染心，此女人与我从事，于父生嗔恚，若女人反此。菩萨先已了知是父是母，是父母能长养我身，我依父母生身得菩提，是净心念父母相续入胎，是名正慧入母胎。
　　次应同依报○教行录第三卷中，约二意立问答，有两番○生佛相摄等，谓约心佛众生三无差别说，故可生佛相摄，但众生唯得非因非果迷中之理，诸佛已得成于因果化他感应等事，故众生摄在佛境○前从机说，谓两意中，初意约机，故云前从机说○故云且从，即次文云今且释初意。会玄云，且者不尽之义○大论云：在三十四卷○文在大经，第六卷云善男子，于乘缓者，乃名为缓，于戒缓者，不名为缓。经文无四句，大师约义开四，有乘急戒缓图，止观第二记，辅行第十卷○止观第四卷，第四上云，事戒有三品，上品得天，中品得人，下品修罗，持理戒，空假中各有上中下，即空三品者，下品声闻，中品缘觉，上品通菩萨，即假三品者，下品三藏菩萨，中品通出假菩萨，上品别菩萨，即中三品者，下品别菩萨，中品圆菩萨，上品是佛。又下五品，中六根净，上初住（云云）○呼安乐为安养，佛说无量寿经二卷中，名为安乐○大论二十八，在三十四卷中○委明四土横竖等，辅行三十一卷，乐邦文类第四卷引净名疏明四土○以地前住前为神通，已上名应，谓后眷属妙，约四教中，前二皆无应生，即别教地前为神通，初地证道，方有应生，圆教住前，亦是神通，住即是应○如妙音神通来，下答文云，是神通来，非神通生，是应来非应生（云云）○故与应色相，即第六感应妙中之应。
　　第八说法妙○前虽通叙二轮等，即神通文初，明次第中意○达摩郁多罗，此云法尚。今大藏中杂阿毗昙心论，尊者法救造，宋僧伽跋摩等译。妙乐云：达摩郁多罗是杂心论主，婆沙中有法救论师，是杂心论主所承，从师为名，签中意欲简别其师名。又梵语兼含，故云法尚也○名味章句，唐新译名句文，法云云：翻文为味，但是所显，非能显也。
　　制名三○所说是事，无问自说也。本生事，自也。本事事，他也。表理深者，方广之理，正理为方，包富名广，差别中○是九中初二偈亦是，谓九部中祗夜伽陀二偈，亦是修多罗也○有五者，一者九种修多罗，二者偈颂，三者授记，四者无问自说，五者方广○不同二部，谓不同律论二部也○二者偈陀四中，且准俱舍，翻译名义第六卷云，俱舍论五十二数，皆从一增至十也。谓一十百千万亿兆，乃至第十五载，第十六矜羯罗（云云）。前签第四下，明华严算沙法门云，三十重算法，今准小乘俱舍，故云且也。在唐译俱舍论第十二卷○明十六重后数者，谓此经第六卷中所列甄迦罗，是第十六重，频婆罗是第十八重，阿閦罗是第二十重，乃是第十六重后数，故云十六重后数也○一十百千万亿兆京等，算经黄帝数法有十等，谓亿兆京秭垓壤沟涧正载。又亿分四等，一十万为亿，二百万为亿，三千万为亿，四万万为亿。风俗通义云：千生万，万生亿，亿生兆，兆生京，乃至正生载，载地不能载也○矜羯罗即甄迦罗，频跋罗即频婆罗○此第六经，即药王菩萨本事品。
　　次大师正释○全依大论三十七文在三十三卷，释大品中十二部经也○次部中○阿毗昙杂心，杂心论第八卷修多罗品中明五义，一出生，二涌泉，三显示，四绳墨，五结鬘。后玄第八卷上云，一法本乃至五结鬘○说三乘六趣九道劫数等，大论三十三卷云，众生九道中受记，所谓三乘道六趣道（云云）○[(路-各)+(傅-人)]入记畜生，大论中若记畜生光从[月+耑]入，[月+耑]音善，腓肠，即足肚也。[(路-各)+(傅-人)]音传，亦腓肠，与[月+耑]同也。
　　阿波陀那○如中阿含长譬喻等，大论云：如中阿含中长阿波陀那经，长阿含中大阿波陀那，毗尼中亿耳阿波陀那，二十亿阿波陀那（云云）○先举阿含，次通一切，即无量譬喻等，大论举阿含外，乃至菩萨阿波陀那出一部○亿耳，大论二十二卷明，又二十九卷，二十亿耳得名○中阿含二十九，即大品沙门二十亿耳。又增一阿含十三卷云，我声闻中第一弟子精勤苦行，所谓二十亿耳比丘是○强逼千释出家，增一阿含第十五卷明○大鱼出因果经，此经宋求那跋陀罗译，当看释憍陈如疏，即知赤目大鱼缘，大论斥三藏中云，即大论以摩诃衍斥藏菩萨也○云法云等，谓云经，法云经，大云经也。
　　二明分法大小○阿含中有大空经，即中阿含四十九卷中，止观第六记辅行二十五卷○声闻所无但十一部耳。地持经第三卷云，十二部经，唯方广部是菩萨藏，余十一部是声闻藏○除毗佛略，大经疏云：毗佛略中明三宝一体，佛性常住涅槃，小乘所无是故除之。
　　三对缘○地持中种性等，地持经第六成熟品明六种成熟。初自性成熟，明菩萨种性，修习善法，断二障得清净解脱。二人成熟有四种，有声闻种性者，以声闻乘成熟，有缘觉种性者，以缘觉乘成熟，有佛种性者，以佛乘成熟，无种性者，以善趣成熟（云云）○如第一卷明之，第一卷标教相中明○具如第一卷，即标教一章，及喻疑中，即止观义例中第七科也○别对二者亦可存于佛界等，谓如向言别为菩萨，圆为佛界，今别教对二者，亦可存于佛界，以别教指果佛为佛法界故。又佛果是教道，初地证道是实，故复云亦可且置佛果，但以初地为佛界耳。妙乐云：亦可初地为佛法界故。
　　四所诠○四教本中，在第一卷，约四谛，即生灭等四种四谛。约三谛中，复明藏通两教无中谛，别登地见中，圆初心即见中。约二谛中，彼有理外二谛，理内二谛，前二教是理外二谛，分即不即，后二教是理内二谛，分即不即。约一谛中即大经一实谛，前二教无，别教有，如醉转日，圆一实谛，转日即不转日也○但是俗而非谛，大经云凡夫有苦而无谛，又人天性计未空，俗而非谛也○傍以菩萨不思议等，记主意谓约部说望后法华，故云傍以菩萨不思议真兼带而说，若云傍以菩萨不思议俗者，即单约别教言也○意旨如前，谓渐四如前次正释中签文，二处菩萨，谓渐初及四教之初，是二处也。下二处同，彼此二字准说。
　　三就所诠○释五门签文分二，初正释五门名义，次问余文下，料简五门在此，初文又二，初指净名经五义，弟子品中，佛命迦旃延问疾，旃延辞不堪往，我昔为比丘敷演无常义乃至寂灭义，时维摩诘来谓我言，无以生灭心行说实相法，诸法毕竟不生不灭是无常义，五受阴洞达空无所起是苦义，诸法究竟无所有是空义，于我无我而不二是无我义，法本不然，今则无灭是寂灭义○次疏云下，引净名疏释成。又二，初引疏释五门名，次由迦旃下，准疏释五门义，又二，初略释彼经五义，又二，初正释○四句推此等，净名疏云：若了诸法非生非灭，横计生灭，故以四句检生叵得，即无有灭，是则不生不灭即无常义，余义例知。妙乐云：初之四句，名藏义通，后之一句，名通四教，义局衍门○次问净名下，料简，有问答，应如涅槃二鸟双游等，第八鸟喻品，大经意云：鸳鸯游止共俱不相舍离，今师曰以雄喻常，雌喻无常，生死有性善，故无常即常，如二鸟在下，涅槃有性恶，故常即无常，如二鸟高飞○次又若下，委论四教五义，若说不生不灭则结归不定者，妙乐引净名疏云，但云苦义等，义在三藏，净名结成通义呵云，空无所起是苦义等，当知空无所起，是无苦无乐，但结归于苦，既云无起，复云是苦，故但成通结成别结成圆准知。前签第四云：取结成双非以显中道为圆五门，如云诸法毕竟，不生不灭是非常非无常义，乃至于我无我而不二是非我非无我义，寂灭之义名通大小，不须双非，即名以显中道之义，即圆五门也○真秪有二，谓藏通偏真，别圆中真也○四就众经○此开且寄此中明之，谓后自有第四正开文，故云且寄○论余经非秘密等，大论一百卷末云，般若波罗蜜非秘密法，而法华等诸经说阿罗汉受决作佛，大菩萨能持用，龙树意指法华为秘密矣○及面门等，面门即口也。出大涅槃经，三变土田，疏有二释，初约三昧释，即八背舍等，第二约表破三惑释（云云）○四开，但向引文二句，谓向引文但直示十二部相，尚未明说开判意也。故以此下谓上第三结文，即以此经十二对前诸教以论相待妙，今第四开即以此十二对前诸教明开论绝待妙也。故即向句是结上之文○然前五意，即约理等五也○前二意明佛本意，前云此二并是跨节明义也。
　　六观心○别有小卷流行，今藏中不见有○此说法五章，前开章有六，一释法名，二分大小等，今除第六观心故言五章，此中先通叙五章结成二妙，次简所显能明说法妙，故皆属教，有教有行，故如教下即明观心妙行也。
　　九眷属妙○昔教五人，一頞鞞，此云马胜，亦云马师，二跋提，此云小贤，三俱利太子，四释摩男，五十力迦叶，亦名婆敷。翻译名义第一卷云，阿若憍陈如，頞鞞，跋提，十力迦叶，拘利太子。又云文句跋提亦名摩诃男，若五分律及本行集，则跋提与摩诃男两别，涅槃疏中摩诃男与拘利是一。
　　二业生眷属○喜根虽谤后要得度，诸法无行经下卷云，尔时有菩萨比丘，名曰喜根，时为法师，但教众人诸法实相，所谓一切法性，即是贪欲性（云云）。复有法师，名曰胜意，持戒行头陀行，以不学入音声法门故，闻喜根淫欲无障碍，乃至一切法无障碍，遂谤言是喜根以妄语法，多惑众人。尔时喜根作念，是胜意必当起于障碍罪业，我今为说如是深法，乃至令作修助菩提道法因缘，于比丘前说偈，贪欲是涅槃，嗔痴亦如是，于此三事中，有无量佛法，若有人分别，淫欲及嗔恚，是人去佛远，譬如天与地（云云）。贪欲之实性，即是佛法性，佛法之实性，亦是贪欲性，是二法一相，所谓是无相（云云）。说偈已，天子得无生法忍，八千人漏尽解脱，胜意即时地裂堕大地狱（云云）。尔时喜根今东方得菩提，号胜光明威德王如来，其胜意比丘今我身是，即文殊也○次愿生中如论云等者，大论三十三卷大拿太子，太子须大拿经一卷，末云：如是太子须大拿者，我身是也。父王今现我父阅头檀是也。母者今现我母摩耶是也。妃者今瞿夷是，山中道人阿州陀者，摩诃目犍连是，天王帝释者，舍利弗是，射猎者，阿难是，耶利者今罗云是（云云）○佛本行集有六十卷○传付后佛者，妙乐第三卷下明○二为自成来，大论八十七，释大品一念具万行品，文在卷末○大论三十七，在三十三卷中明内眷属，又三十五卷中亦明○大经中召请十方等，在二十八卷中○大经云如来至彼俱尸城等，在二十七卷中，六大城，谓舍婆提城乃至第六王舍城○我昔于余处等，即二十八卷文。
　　三明粗妙○阉人譬，即净名经中大迦叶言，根败之士，其于五欲，不能复利（云云）○止观第六记，辅行二十七卷。
　　四法门眷属○方便为父，净名疏云：方便是权智，权智外用，能有成办，如父能营求长成○十住毗婆沙，龙树造十住毗婆沙，有十五卷，此中所引在第二品○宝性论云等，一乘宝性论第三卷云：一者阐提，二外道，三声闻，四支佛，有四种障，不见如来之性，一谤大乘法一阐提障，此障对治谓诸菩萨摩诃萨信大乘法故，二横计身中有我诸外道障，此障对治谓菩萨修行般若波罗蜜故，三怖畏世间诸苦声闻人障，此障对治谓菩萨修行首楞严虚空藏等三昧故，四背舍利益一切众生舍大悲心支佛障，此障对治谓菩萨修行大悲为利益故，诸菩萨摩诃萨信修行大乘等四种对治法得无上清净法界，到第一彼岸，何以故？依此四种清净法界，修习善法，此是诸佛随顺法子，于佛家生，故言大乘信为子，般若以为母，禅胎大悲乳，诸佛如实子○淮南子，汉淮南王刘安著，即鸿烈解，楚辞，史记列传云：屈原名平，楚之同姓也。有离骚经，又楚辞九章，涉江中云，心絓结而不解兮，思蹇产而不释○如止观记兼引楞伽，辅行第六卷○决粗论妙，此中前后合七眷属，签文分二，初通叙前文，以明观心，次如是等义下，结前诸义以明判开，初又二，初通叙七眷属，次然法门下别料简观心，初又二，初明七名有通别○合七眷属，谓前第二明眷属科，开为五种。又前初开章中云：第四明法门眷属，第五明观心眷属，故合有七也○次然别名下，出别名所从异又二，初总明别名所从有通局，前一从理，谓五种中初理性眷属也。次四从事，谓业愿通应四眷皆从事也。次一从法，即法门眷属也。次一从行，谓观心眷属也。次何者下别释后六随事有通局○前诸文中虽逐近略述，谓前明来意中有五科，其第五科对粗辨妙等，即逐近略述也○复立一门，谓开章第三科明粗妙一科也。法门及观等，谓第四法门第五观心，皆是有判开也○明事眷属伏听学等一段，即次寄此文后总明功德一科。
　　十利益妙○神通妙中已略辨竟，谓前神通妙第四明粗妙科中○佛入王三昧等，大品经初品中，尔时世尊自敷师子座，结跏趺坐，直身系念在前，入三昧王三昧，一切三昧悉入其中，大论第十卷末云，先举身光明所未度者，今值毛孔光明即便得度，譬如摇树取果，熟者先堕，若未熟者，更复后摇。又如捕鱼，前网不尽，后网乃得○法宝普照等，净名佛国品初叙菩萨众文○思益经第二，彼经第九菩萨光明品云：佛告网明，现汝福报光明因缘，令诸天人一切世间皆得欢喜（云云）。于是网明即从右手赤白庄严爪指间，放大光明，普照十方（云云）。其中地狱畜生饿鬼盲聋喑哑手足拘躄（云云）。贪欲嗔恚（云云）。悭贪破戒乃至无慧等众生遇斯光者，皆得快乐○佛又放六度等，是彼经初卷第一如来光明品，佛告网明，如来有光，名寂庄严，若有众生遇斯光者，能见佛身，不坏眼根，乃至又如来光名曰能舍，佛以此光能破众生悭贪之心，令行布施，乃至光曰能解，佛以此光能令愚痴众生皆得智慧。华严文句第三上，及辅行三十一卷引○皆沾七益，下文自明七益十益○明横竖不及等，谓药草喻品，是譬说周中第三述成段，先略述成中，先双述善哉，二领所不及，谓退进横竖，亦横亦竖非横非竖皆不及也○具如前文十界中说，即前论十界感应料简三世也。八大地狱，长阿含十九卷世记经地狱品云，第一大地狱名想，第二名黑绳，第三名堆峡，第四名叫唤，第五名大叫唤，六名烧炙，七名大烧炙，八名无间（云云）○称为火涂等，集注第三卷明三涂，又明涂有二义，一取残害义，二取所趣义○八热地狱，小通寒热，大唯在热○一百二十八，皆名游增地狱也○捺落迦，此云不可乐。又苦器苦具○且准他文，指正理论也○一疱二疱烈，此二从身相受名，三是唇动不得，舌作此声，四是舌动不得，唇作此声，五是喉内振气作声，此三并从声为名也。六肉色细拆，似青莲华也。七肉色大折，华开相似也。故云红莲华大红莲华，此三从疮相受名，并从身色为名也。签文声字[忏-千+吴]○鬼本处阎摩王界亦阎摩罗，此云双世等，婆沙等鬼趣收，瑜伽论地狱收，论文琰摩界，此云静息等○观佛三昧经，第五卷明，正法念处经，五卷至十五卷明，婆沙第九卷明，俱舍唐译第一卷明○止观第八记，在辅行三十五卷○因益一果辨多果即难等，即辅行二十卷果隔因通之意○前三具如正法念等，谓四王忉利夜摩也○止观第七记，辅行三十一卷○止观十心中，谓止观第一卷发心中○粗住细住等，如禅波罗蜜中明。声闻益中○如救头然，中阿含七卷云，犹人为火烧头，急求方便救头（云云）。止观第七记，止观第七止末有如救头然，记中不见○兼除四思，即四趣之思，出翻译名义○用十三昧力加之，谓四洲人有，与六天有，共十三昧也○四缘觉益中，论云有国王观华等，在大论第十八卷○六度益中，出地持菩萨戒本，有云即重译菩萨戒本一卷，即地持戒品重译出。
　　通益○用二十一三昧，谓二十五中，除四趣有也○七别益但心期在果如前广释，谓如前行妙中慧圣行广明也○二名二义同异永别，谓此圆人一念系缘等名义，永异前别教也。辅行第六卷明系缘等○变易益中三人生变易土。胜鬘经云不思议变易死者，谓阿罗汉辟支佛大力菩萨意生身。楞伽云：即四卷楞伽第三卷初，辅行十三卷引，又前玄第五卷上明。
　　次问答料简○仁王法性色法性受等，仁王经上卷，佛告波斯匿王，法性色受想行识常乐我净，不住色不住非色不住非非色，乃至受想行识，亦不住非非住，何以故？非色如，非非色如，世谛故，三假故，名见众生一切法性实故○尚取本行菩萨道时等，前玄第二卷下云，从本行菩萨道时，而为众生作华台方便，乃至本来所化入华台者自是一边。

　　　　玄签证释卷第六

　　　　玄签证释卷第七

　　　　苕上沙门　智铨　述

　　大品称华叶益，大论八十五卷，举大品道树品，须菩提，何等为叶益？众生因菩萨摩诃萨得离三恶道，是为叶益。因菩萨得生刹利大姓乃至三界诸天，是为华益众生。生苏七益，谓即前云略为七益，一二十五有果报益，次二十五有因华开敷益，亦名小草益，三中草益，四上草益，五小树益，六大树益，七最实事益○虽复差别即无差别，药草喻品中开譬（云云）。
　　有病导师，无量义经云：大船师运载群生度生死河，置涅槃岸○上草亦在五品位中等，以五品同三藏菩萨皆未断惑故○勿起刹那，小乘一念六十刹那等，仁王般若经九十刹那为一念（云云）。
　　第五结成权实，肇师云等，维摩经总十四品，初佛国品，乃至第十三法供养品，第十四嘱累品也○问前来诸文处处约教等签，分二，初立问答别料简，第五章明权实，次然此迹门下，立十门总摄十妙为观法大体。古明六意，一为结成妙解，结此十妙归乎十门，二显教行一辙，一期纵横不出一心三千，三以行成解，以十乘行成乎十妙，四以解成行，以十妙解成其妙行，五彰一念具法，一念遍见己他生佛，六指心为观境，心色法法相摄成观境故，后人录出别行，名十不二门，四明师有指要钞，可师又有详解（云云）。
　　○十妙大纲，谓界如三千即空假中等，为十妙大纲，故妙乐云，此是法华之理本，诸教之端首，释义之关键，众生之依止，发心之凭杖，权谋之用体，迷悟之根源，果德之理本，一化之周穷，五时之终卒（云云）○十妙为观法大体，签云：若得此意，法华三昧于兹现矣。一经枢楗于兹立矣。一代教旨于兹攒矣。佛出世意于兹办矣。十法成观之精髓矣。十不思议之导首矣○一者色心不二门等，十门次第，初四门约名中自行因果，立观法大体，后六门明名中化他能所立观法大体，色心乃至因果即法字，四个不二即妙字，合言即自行妙法也。后六门染净乃至受润即法字，六个不二即妙字，合言即化他能所妙法也。色心不二门，妙乐指云事理不二门○三修性不二门，翻译名义第十一卷中辨修性离合，用孤山解不用四明解，以古来尊宿云，解此门四明不及孤山故，此门分科亦准孤山。次释分二，初修性双显又二，初修性相成，次又了顺下，修性相对，初又二，初指性立修，正明修性相成，次修又二下别明二修，要使转迷成了。又二，初明逆顺二修，理同事异，次可由下，由转迷见性二修皆泯。次又了下，明修性相对又二，初法，次二与下喻，次应知下修性俱泯，四因果门中梦空幻像四喻，法数第四卷有图○三身并常，指要钞中三千并常，又法数六即图中亦是三千并常○乃由果成，指要中乃至果成。本门十妙○无住本立一切法，维摩经中问，颠倒想孰为本？答曰：无住为本。问无住孰为本？答曰：无住则无本。文殊师利从无住本立一切法，妙乐云：无住即本，名无无本○本迹虽殊二句，是维摩经序语，肇法师作，详解云今家虽用其语，义则永异，以约久远成佛为本，中间施化今日五时近成为迹，本迹久近虽殊，三千三谛不思议一也○观一切法空如实相，大论云实相即毕竟空，又云诸法实相即如法性实际（云云）。安乐行品疏广释○无明即法性，法性即无明。详解云：圆教无明法性体同，大论三十七卷，经云不见有法出法性者，论云若有法无明不入者，是则出于法性，但是事不然，无有法出无明者，是故菩萨不见有法出法性者○无明法性皆无住，妙乐云：无明实相俱名无住，即无住本立一切法，理则性德缘了，事则修德三因，迷则三道流转，悟则果中胜用，如是四重并由迷中实相而立（云云）。又净名疏云，无住有住有开合否？若合无明即是法性，法性无住无明无住，故言无住。此是圆教相即义，此合是即。若开法性出无明，无明依法性亦得言有住，有住者，依法性住，法性非烦恼即是无住，此是别教义。荆溪云：此中开合，合义唯圆，开义唯别○六重本迹等签分三，初总明简通出别意，次别释相显理融义，三通简六门引证文，次又二，初总释六重，次又已下别简已今，初又二，初出借他言，次今下，明今自义，又初二，约总明，次若约下，约别明，又二，初前五重，次第六重○若望初本则应又简已今不同，谓大师玄中，单说已为迹今为本，荆溪签意说谓已中增已今，今说中亦增已今，收摄已今本迹道理始尽，故云方是实说○前三引迹等，读教记云：六重本迹唯体用一重，是引本文，余五皆迹，签云前三引迹后三引本者，斯盖记主点经玄意实权已今，即指迹文为本门也。故云今记已今为本，方是实说。然则前三不指本，何也？曰前三既通，但以迹例本，后三既是通中复别，故须指迹为本，可观通别二字，此例甚多，如文句明本迹初引寿量成佛已来甚大久远，又方便我本立誓愿（云云）。记云初正引本文，次方便引迹文，以迹中密示本意故，若显露说即迹中本迹，下文显已通得引用。又释十双权实云，然此八中，前七迹门，第八本门，本虽未至，权实理遍，故下文云是我方便（云云）。故方便之名通于本迹，文既玄释不同，今诸家商略者，或云前三是从本垂迹，后三是发迹显本，故云三引迹文，或云前三是因为迹，后三是果为本，或云玄谭大旨，不分本迹之文，或云别含本意云三引本文，本因狭故，为本因文狭也○六门中三因二果，古德云前三是因，后三是果，今除已今一门，故云二果，如后三世料简末文明○师云恐别有意，此是荆溪之师也○合习果报果为三法，谓习果既证三法，必有寿命国土，但合为一三法耳。开习果出报果等，盖由涅槃寿命国土，是称实感报，故于习果开出涅槃寿命国土之报果，亦是开正报出依报也○明开合意，详解上卷云，二门因果既有傍正，所以文有广狭，义有可否，故有开合（云云）○若不了迹中十门，即迹门十妙完，荆溪立十不二门也○胡本，大师之时，未分胡梵，故云文胡。
　　五广释○父母之年等，论语上于曰，父母之年不可不知也○次正明即正释，应云初明因妙○大论第四在第三卷○彼佛弟子名，即舍利弗目犍连阿难也○具如瑞应太子，瑞应本起经两卷，上卷云：昔者定光佛出世，我为菩萨名曰儒童（云云）。王家女名瞿夷，持七枚青莲华，菩萨五百银钱买之，瞿夷与五茎华，自留二枚，菩萨言欲以上佛，瞿夷请寄二华献佛，然灯即定光也○具如悲华，此经有十卷，此中所引在大施品，彼授记品在第三卷，宝海次授弥陀记，诸处皆云宝藏佛授弥陀记，弥陀但从宝海发心，故玄云又是弥陀之师，似多宝海二字○本迹虽殊不思议一，谓本迹论事故殊，若本迹理，三千三谛妙理无二，故云不思议一也○本果妙签科初文二，若准前应云三，若不准前，下国土妙亦作二分，下去准思○道树草座，增一阿含云：过去诸佛坐于草蓐成佛时，有吉祥梵志刈草，即至彼所，汝名姓何等？梵志答曰：我名吉祥其姓弗星，佛曰善哉姓字世之希有（云云）。欲求少草，吉祥执草诣送，佛坐其上即成无上正真之道○天衣为座，大品云：我当于菩提树下坐，四天王乃至阿迦腻吒天以天衣为座○问难人名字须菩提等，大论六十四卷中○三祗四阶，谓三藏教菩萨三祗百劫成佛，故云四阶成佛。今文出处非一，如智妙位妙等文○大论三十八在三十四卷中○声闻经草座，即增一阿含二十三卷○六天天衣不同，大论云：四天王衣重二两，忉利重一两，夜摩重十八铢，兜率重十二铢，化乐六铢，他化三铢，色界天衣无重相，欲界天衣从树边生，无镂无织，如薄冰，光色明净，色天衣色金黄○止观第三记，辅行二十一卷○三藏佛三时照机，杂心论第九卷云，佛昼夜三时，以佛眼观察众生○十因缘并三藏佛观机相，如大论等文○他身他事，如疏记明，据疏记文，以土尘皆说为他事，岂得称偏神通乎？今应约义而解，示佛界事为己事，示九界事为他事，现身即是神通，故身名神通轮。现身时必显示十界事，如今经现瑞即佛界事，余经多现九界事，复属神通，略例涅槃三味出牛，此引譬譬教，非譬部也。此五味譬亦然。大经第二，章安疏云：既举甘露破于毒乳，应辨常义破于无常，牛譬教主，即喻法身常身舍那尊特，异于无常丈六。乳譬常教，此乳亦名醍醐，牛食忍草即出醍醐，是其义也。酒糟，酒清譬无为定，糟浊譬有为定，佛不耽染真谛三昧，如不饮酒。不味著俗谛三昧，如不食糟。滑草麦[麴-匊+弋]者，泥洹智易得如滑，分别智难生如[麴-匊+弋]，佛智非一切智非道种智，其犊调善，得中道理柔和善顺，不处高下，不以涅槃为证，不以生死可住，饮以清水，非五欲淤泥，非无明暗浊，离此二边，即佛性清水，不驰空真，不骤俗假。不与特牛者，特牛无乳，譬无慈悲，明佛有不共慈悲。调适者，入空为饥，出假为饱，中道不入不出，即不饥不饱，此中大有义，须检金錍。已今俱权者，本门是迹佛说，便属于权○大品有诸法底三昧，大论四十七卷释大品达一切有底散三昧，从文殊观音至感者未了，略出迹中不同之相，故知此文是举迹显本，后拂迹文亦从此发去○非灭唱灭，疏中三身并有非灭唱灭之义，据此以释文三身皆常住本寂，故非实灭唱言灭度，皆为调伏众生。下文结会两经中，亦指三身皆常，岂可但指法身为常○大经列众，即第一序品文，成就大乘，简非小道也。第一空行，简非浅近也。一恒谓一恒河沙数也。二恒三恒等准说，离车此云边地主，又东方去，次召他土众也○亦曰蜣螂，尔雅下卷释虫文并注○史记云等，列传云：田儋狄人也。田荣田横之从兄，故齐王田氏族也。又云蝮螫手则斩手，螫足则斩足。应劭注云：蝮一名虺，螫人手足则割去其肉，不然则致死○左传云，左传第六卷云蚋蛾蜂虿皆能害人，今签云十年等是注文○止观第八记，辅行三十四三十五卷，止观第一记在第七记，辅行二十九卷，大论第二卷明○长者周那，长阿含云：时有工师子名曰周那，佛为周那说法已，而还中路止树下，告阿难言，向者周那无悔恨意耶？阿难白佛，周那设供，无有福利，所以者何？如来最后，于其舍食，便取涅槃，佛告阿难，勿作是言，今者周那为获大利，为得寿命，得色得力，得善名誉，生多财宝，死得生天，所欲自然，即大经中纯陀也○像法决疑经，即涅槃结经，今藏中不见此经○第三经初谓长寿品也。迦叶菩萨问偈，河西云三十四问，开善作三十六问，章安用河西，初一行问佛因果也○寄金譬在迦叶未问前说，因如来告比丘使问，诸比丘云我等无智慧不能问，遂说此譬，有二段文，先寄老人，老人即死无嗣，所寄散失，寄人来索无所，此喻声闻不堪付托。次段寄金少年之人，寄人来索，一一无所忘失，此喻当付嘱大菩萨。文中百金喻百句解脱，二十五少年喻大菩萨二十五三昧，老人喻声闻，长者喻如来○下金刚身等在第三卷中，章安云金刚能譬，身是所譬，法譬双题，故云金刚身品。经中先佛告迦叶，如来身者，是常在身，金刚之身，次问如来身所因，佛答以能护持正法（云云）。
　　六三世料简○东方有佛名善德等，普贤观经云：既忏悔已，见多宝佛放大光明，其身金色，遍照东方及十方界，无量诸佛身真金色，东方空中作是唱言，此佛世尊号曰善德，亦有无数分身诸佛（云云）○释论解念佛在二十一卷，其中无多宝佛，大论第七卷释大品经请佛说法，复次有诸佛无人请者，便入涅槃，如多宝佛（云云）。八念，大论二十一卷云，念佛念法念僧念戒念舍念天念出入息念死○既云化身，论云一一光中，出七宝千叶莲华，一一华上皆有坐佛，一一诸佛放光，一一光中出千叶莲华，一一皆有坐佛（云云）○若尔事理理教教行等，前签云以六门中三因二果，是故随义所摄不同，今签中仍略本国土妙○一一皆以三义释迹，谓前释十妙文初，十妙皆开三科，其第三科明拂迹显本，约三义释迹，一近故，二浅深不同故，三被拂故○若不晓十门之旨，即前十不二门也。
　　料简大妙○如宝性论等，宝性第三卷云，谓于色等无常事中起于常想，乃至于不净中起于净想，名为四倒。为对治四倒，有四非颠倒法，于色等事中生无常想，乃至不净想，名四不颠倒。若依如来法身，复是颠倒，对治此四倒，说有如来常波罗蜜（云云）。次引胜鬘经云：凡夫众生于五阴法起四颠倒，所谓无常常想，乃至不净净想，一切阿罗汉辟支佛空智者，于一切境界及如来法身本所不见（云云）。
　　次释莲华○用十二字，即为莲故华，华开莲现，华落莲成也。陆佃云：蓬者，叶散生，遇风辄拔而旋，古者观转蓬为轮（云云）。仓颉观鸟迹制字○博物志，张华著，伏羲氏造八卦，谓一干二兑三离四震五巽六坎七艮八坤也。五谷，周书云禾麦黍稻粟菽，辅行明五谷○约上根是法名，谓身子说法周中悟入，则莲华非喻，乃是法性莲华也○三引经论○十七名，论释序品七成就中第三成就云，为诸菩萨说大乘经故，此大乘修多罗有十七种名，显示甚深功德，应知，一名无量义经（云云）。二名最胜修多罗，乃至第十六名妙法莲华（云云）。十七名最上法门（云云）○古人何故从昔题名，文句释方便品云，世人浪释方便品（云云）。记云，生公天真独秀，尚云从昔题名○共大菩萨皆非生死人等，谓前玄文云必非坐华叶也。乃是诸菩萨闻说一圆道，证一圆果，处华王界，同舍那佛坐莲华台耳○怜愍茎等，大方等大集经序品云，尔时如来成正觉道始十六年，于欲色二界中间出大坊庭（云云）。尔时诸天说偈赞佛，此中偈是他化自在天王与他化自在天子赞。又以戒等，在第二陀罗尼自在王菩萨品中，自在王问佛，云何名为菩萨之行？以何璎珞庄严菩萨（云云）。佛答云：菩萨有四璎珞庄严，一戒璎珞，二三昧璎珞，三智慧璎珞，四陀罗尼璎珞，庄严菩萨（云云）○大经八喻，在二十七卷师子吼品，先列八喻，次一一有释，释竟云凡所引喻，不必尽取，或取少分，或取多分（云云）○分喻者等在第五卷四相品，广明解脱，以虚空非喻为喻，故佛云非喻者，如无比之物，不可引喻，有因缘故，可得引喻，如经中说面貌（云云）○次广中具如序中文意，即前序王文○大论二十三，在二十五卷，论云：如师子王清净种中生，深山大谷中住，方颊大骨，身肉肥满，头大眼长，光泽明净，眉广而高，牙利白净，口鼻方大，厚实坚满，齿密齐利，吐赤白舌，双耳高上，髦发光润，上身广大，肤肉坚著，修脊细腰，其腹不现，长尾利爪，其足安立，巨身大力，从住处出，偃脊颦呻，以口扣地，现大威势，食不过时，显晨朝相，表师子王力，乃至觉诸久睡，降伏高强有力势者，自开行路，而大哮吼，其有闻者，或喜或怖（云云）。佛师子亦如是，从六波罗蜜古四圣种大姓中生，寂灭大山深浚禅定谷中住，得一切种智头，集诸善根颊，无漏正见修目光泽，定慧等行高广眉，乃至四无碍智颦呻（云云）。签三种示现修平脊，辅行三十八卷云佛身三如意也○大经波利质多罗树，此云园生树，师子吼品即遍喻文○如止观第一记，辅行第一卷。

　　　　玄签证释卷第七

　　　　玄签证释卷第八

　　　　苕上沙门　智铨　述

　　郁伽长者，郁伽此云威德○今师殷勤再三，谓先别，次通，名之为再，各具教行理，名之为三○自古等，谓自汉至隋，皆指西域以为胡国，唐时有彦琮法师，独分胡梵，葱岭已西，并属梵种，铁门之左，皆曰胡乡，如疏及止观第七记，辅行三十二卷及释阿那律陀疏○高四台，法苑珠林明○楚夏，左太冲魏都赋云，盖音有楚夏者，土风之乖也。初无翻○须开五门谓以此代彼，乃开善之言，既未全当，应须正出修多罗所含之义，是故须开。含五义，前第六卷上云，然阿毗昙杂心中说修多罗五义者，乃是彼论师解义，非翻名也。一出生，杂心第八卷云：出生诸义故，二显示，显示诸义故，三涌泉，义味无尽故，四绳墨，辨诸邪正故，五结鬘，贯穿诸法故○若通若别者，释经之一字，虽是通名，而所指之教，即该别中之文，以通别本不相离，故签中有从始至终咸别并通之言。又应知经是通名，今之所释，该于一代通别之教，故签释若通若别而分三种。言一经通别者，从始至终名句不同即教别，共名一经即教通。又诸经对缘即教别，皆是佛说即教通。又诸教如藏通等教主不同立教亦异，即教别，是一音权实不二即教通○华严第二十五不思议品，晋经不思议品第二十八，唐新译不思议品第二十三，下又三十六亦是不思议品○若起诤计，如盲执乳，互相是非，今以无诤为行，能开眼目，由教诠行，故云如教修行，从能契故行别，所契凉池即是行通○前云理从名故别，名从理故通，今言义本者即理也。前云无量句诠无量义，或寻一句诠无量义者，义何得有无量，皆所谓理从名故别也。若以名从理，无量义止一义而已○大经三十一，迦叶品文，佛言下，初法，为度众生说不定本令得益，不令执不定为诤，如医用药，元为差病，终不愿其服药成病，如天帝下，前寄法，此寄人○如五阴亦名颠倒等，此中略，亦名四食、亦名有、亦名为世、亦名因果、亦名烦恼，剩亦名慧。章安疏云：前止就善义有无量名，名不通恶，为显斯意，重约五阴，此是有漏。复名颠倒，阴是苦谛境为四念处所观，观色不净等，复名四念处，但除色阴，余四阴即是四识住处，阴通内外，故名四食。能通名道，因于实法有假名时，体即无相名第一义，三修即身戒心，烦恼正在行阴，解脱即有为解脱，即以五阴为十二因缘体，亦名三乘者能成三乘之身○如云名诠自性二句，唯识论文○束此三种等，谓前云闻即得道，云如教修行，云寻一句等，皆约行人而说，故以三慧束之○三发中先通释约佛说，次别释约闻教者言，次第诠量者，虽是闻顿而解，寻其所说十界不无次第○应须委释等，四教义第二卷明四念处七意中明○初心五品解如涌泉者，良由如来所说义本无尽故也○束此为法门者，正业谓戒定慧。勤行此三为精进，思惟此三为正念，安住寂灭为正定，文缺正命，应通行义，故两处皆等也。
　　三和融○修多罗有九，谓说法妙中引法尚文中云差别者，修多罗有九种（云云）。今云通别者，即指第九种，别为十二部，通为九部。云修多罗藏者，即指第八种，等余七种，何不下，难辞，若翻修多罗为经，何不周足改十二部中长行为经，此据十二部难。若必应翻经，则直名经部，义方周足，方为正说。次约三藏为修多罗难，必应翻经，何不竟以修多罗为经藏耶？若翻下，又约四以难○释论云般若等，大论七十卷文○译经有五失等，大唐内典录序云：译从方俗，随俗所传，多陷浮讹，所失多矣。所以道安著论五失三不易（云云）○哕一决切，渊入声，逆气呕也○此未必尔，涅槃含三德即大涅槃，故先举二经，正明大涅槃可翻。经言等者，涅槃之名，实通表异小乘云大涅槃，二经俱言有大涅槃，便可翻为大灭度，故知若论涅槃亦有小乘涅槃，灭度有大乘灭度○第三又二，谓灭度之名，实通大小，故总释中直以灭度含三德，次分对大涅槃三字也○正明历法，初法本中黑墨能生诸字，生诸法故，黑字为诸法本，意指黑字为法本也。教中所诠，无非十界之事，且即用世间文字，故黑墨为教所从出，即是教本。云且积者，欲明教本，须就名句文身而说，今一二三等尚通世间，故科中云且积也。亦如梵书以十一点等，兴善三藏金刚顶瑜伽字母云，一阿（上）二阿（长）三伊（上）四伊（长）五坞六污七[口+吕][口+吕]（二合引）八力嚧（二合引）九噎十爱十一污十二奥（引）十三暗十四恶。有云言十四音是依龟兹国，若依中天竺国唯十二音，除此七八二音，故十一点加以本音，即成十二字○知色即空即假即中者，结成三谛也。先总结，次法界文字下，具明十界，复先明三谛，次明十界○广历十妙中，初约色立相，又二，初举一黑色，次以余色例黑色又二，先约迹文，次当知黑色是诸法本两句，即约本也○如此解字，谓解一切字一切法，俱在一尘中。下云黑字是诸法本，黑色中字是诸法本，意指黑色为法本也。黑中具字，故言黑字○通达而非，即有而空也。通达而是，即空而有也。非非非是，双亡之中也。以情分别，一切法邪，离情分别，一切法正○经云非内观得等，如大品经集散品中明○五观心经，心非梵语，何论无翻，以其多含类无翻也○止观第三记，辅行第五卷○大集云，大集经二十三卷中文，如禅波罗蜜通明禅引，止观云，心行于世谛故名行，行真谛名大行，三事俱行故名遍行○契中一契缘，今以境为所缘，二契事即前之三悉也。用观能契于乐欲之心即当契教，以世间言辞说世间正因缘法，起人乐欲（云云）○虽不见名心，此虽作既字看，前释经中但名为经，今释心中但名为心，止观第六记，辅行二十六卷，略引百句不见无窄隘文，辅行二十一卷引大经有。
　　二显体○大经不生不生不可说，止观第五下云，断德已圆，无明不生，智德已圆，般若不生，故言不生不生。又引经云何不生不生不可说，以修道得故，今解修道得者，乃是极果所证大涅槃，尚非十地所知，岂可言说○十二门论，龙树造，一卷，观因缘门第一，乃至观生门第十二，论云诸佛最大，是乘能至，故名为大。又能灭除众生大苦，与大利益事，故名为大。又观世音得大势文殊弥勒等是诸大士之所乘故，故名大乘（云云）。今玄诸佛大人所乘，是约义引○衍门六种真谛，谓前七重二谛中，除初重，余六皆在衍门○大人佛不行故名乘，全论不见此句，亦是约义引。论云诸佛最大，是乘能至，故约义说大人佛不行，以诸佛已至故○初中云为变等，此是难破，不同破计，为变下，先双立，若变下双破，先破变者，因变为果，无因可论，谁为能通，既无能通，则果亦非所通，故计变则因果不得为体。若不变者，则因果并立，不知何以名因，以何法致果，故不变似可双取因果，而终无此理。若别有下，纵不变转生计也。若别立一法以通因果，则所取因果为体者，因亦非因，果亦非果矣○中边分别论说乘有五义，一出离为体，谓真如，二福慧为因，能引出故，三众生为摄，如根性摄令至果故，四无上菩提为果，行究竟至果故，五三惑为障，除此三惑前四义成故，今玄文果居障后○摄大乘论乘有三等，摄论释十五卷云，摩诃般若经说乘有三义，一性义，二行义，三果义。二空所显真如名性，由此性修十地十度名行，由此行究竟证得四德名果○法华论乘体，法华论末云：初地菩萨，能证入一切诸佛菩萨平等法身故，平等身者谓真如法身（云云）。论以大般涅槃摄归乘体，故无乘果可论○十二门论（云云）。亦恐约义引○今经乘体正是实相等，如别教以圆修观照为乘体，亦属庄校，非今经乘体○今文称体，大论称实相印，既云无实相印，是魔所说，故知印即是体○大论第二十在二十二卷中○摩诃衍中诸法不生，大论文诸法不生不灭，此略不灭，说有广略耳。谓小乘广说三印，摩诃衍略说一耳○广说四种，大论二十二卷，问曰：佛说声闻法有四种实，摩诃衍中有一实，今何以说三实？答曰：佛说三种实法印，广说则四种，略说则一种，无常即是苦谛集谛，道谛说无我，则一切法说寂灭涅槃，即尽谛。复以有为法无常念念生灭，故皆属因缘无有自在，无有自在，故无我无常，无我无相，故心不著，无相不著即是寂灭涅槃，以是故摩诃衍中唯说一切法不生不灭，一相所谓无相，无相即寂灭涅槃○即是寂灭涅槃，谓约共部，小衍同名寂灭，然不同边，即别圆中道实相也。上皆论文，正显体中简智妙者，十二因缘取上上智观得佛菩提四谛中取无作四谛智，如云非苦非谛是实之妙智也。七种二智中取五种自行二智，五二智惟取自行宝智，五三智中取如来藏智，对一谛明智中取中道妙实智，诸无谛中取中道无谛无智。又二十智中取圆教觉智，行妙取圆五行中天行，位妙取圆教最实位，诸位取妙觉，感应中取佛界妙机也。感究竟妙应机熟应深者是，神通中取无记化化禅，为佛界众生现身通相，作净秽广狭土，说法中取妙十二部能诠中道之教，眷属中取理性成熟业愿应内外眷属（云云）。利益中取中道王三昧最实事益，大意如此，更须精简，亦如后简即指下文第四就偏简○天以日月为纲二句，出左思三都赋，公侯伯子男。班固白虎通德论云：爵凡五等，谓公侯伯子男，此周制也○就凡简中○各加所尊及宗计等，辅行三十九卷明，大论第十在第八卷中，便言失法，谓失婆罗门法也○楚辞即屈原渔父篇云，何不餔其糟而歠其醨○齐桓公正而不谲，下论子曰，晋文公谲而不正，齐桓公正而不谲○五经谓易书诗礼春秋也。九经谓春秋周礼礼记易书诗论语孟子孝经也。辅行中又有九经，六经谓前五经加乐记也。七经恐即五经中礼经开为三经，即七经也。三皇谓伏羲神农黄帝也。五帝谓少昊金天氏，颛顼高阳氏，帝喾高辛氏，帝尧陶唐氏，帝舜有虞氏。若应劭风俗通义明三皇五帝，有小不同。三礼，辅行云：周礼仪礼礼记也。六韬，太公有六韬，谓文武龙虎豹犬也。三备卜经，易经注云：此圣人所以作易教人卜筮，而可以开物成务之精意，故云卜经，东震西兑等，此是文王后天八卦，伏羲氏有先天八卦，易有天地自然之易，有伏羲之易，有文王周公之易，有孔子之易。自伏羲以上，皆无文字，只有图画。伏羲仰观俯察，见阴阳有奇耦之数，故画一奇以象阳，画一耦以象阴，见一阴一阳有各生一阴一阳之象，故自下而上，再倍而三以成八卦，三画已具八卦已成，则又倍其画以成六画，而于八卦之上各加八卦，以成六十四卦也。系音系，绪也继也联属也。象者，卦之上下两象，及两象之六爻，周公所系之辞也。象者，文王所系之辞也。传者孔子所以释经之辞也。止观第六记辅行二十六卷，略如止观第六在辅行十七卷，第十记辅行四十卷○人生在三等，国语云：民生于三，事之如一，父生之，师教之，君食之，非父不生，非食不长，非教不知，生之族也。故一事之○獭二月祭，豺八月祭，礼记月令中，孟春之月，东风解冻，蛰始振，鱼上冰，濑祭鱼，仲秋之月，豺乃祭兽（云云）。犯命者入吾网，汤祝云：欲左者左，欲右者右，不用命者入吾网（云云）。长爪梵志，大论第一卷缘起明，止观第五记辅行二十三卷云，长爪义当单四见中后之三见，及无言见○如止观中直列名，在止观第五卷下○四就偏简，大经云：一实谛者等，第十二卷圣行品○约譬简，借三喻者，借喻是法，故云借耳○但空非空等，谓通但空，别但中非空，皆是教道权说不能雨宝，故能雨宝唯圆中也○真含二中者，人有得失，谓圆人见实中，即得也，别人见但中，即失也○圆珠普雨譬其用妙等，本以圆珠金丹譬体，若论雨宝，应属于用，若论成仙，宜属于宗，是则圆珠譬所依之宗，金譬所显之体，三法本不相离，故结成中复作此说○六就悟简，闻粖谓软等，大经十三卷文，具加彼记辅行第十二卷○止观第五记，辅行二十二卷○三一法异名中，若不简之名体不分，谓别圆名体不分，如下四句中云前三句属别，后一句名义异而同属圆○先用方便一十二门，别教竖论四教地前先用三教十二门，十向后心方观无作○初去小乘八门等，此文小乘，指藏通二教，后人论大小，应引此文为据○第四句如妙有等者，先就一门已说全归一体，即指实际○判中寻一名者，寻其门也。如初问有实际，未必能深入，若闻妙有，即惬其心，所以名义体三三名各立○通论谓地前等，通论别论，俱在别教，登地则证道同圆，地前犹有隔别之见，尚未得意，虽未必立诤以招咎，诤犹未除，别论唯住前起诤○虽即大小名同等，虽大小门名同体异，起诤俱名为夺。然下文小譬野干，以力弱故，大譬师子，以力强故，此起诤之不同也○无量义者从一法生等，无量义经说法品云，次复谛观一切诸法，念念不住，新新生灭，复观即时生住异灭，如是观已，而入众生诸根性欲，性欲无量，故说法无量，说法无量故义亦无量，无量义者从一法生，其一法者即无相也。如是无相，无相不相，不相无相，名为实相。文句第二下释○如是等种种异名俱名实相，谓上十二名皆名实相，即上诸佛得法，诸佛能见等，即称种种所以，故下直以名体相对○三譬显，第三句譬者，以名义之同，而召诸体，则无体而不召，故立此譬○第四句张仪等，司马迁史记，张仪在列传，非世家也。鬼谷即鬼谷先生也。秦欲击而诫之。传云：苏秦乃诫门下人不为通，又使不得去者数日，已而见之，坐之堂下，赐仆妾之食（云云）。会惠王卒，子武王即位○范蠡在货殖传中，周室即指元王，三年越灭，吴鸱夷子，越绝书云，在越曰范蠡，在齐为鸱夷子皮，在陶曰朱公，在楚曰范伯，止陶即齐陶山也。汉书云：左弋为佽飞，掌弋射○四约四随，学数则舍大等，谓学小乘数人论，则舍大乘也。若修摩诃衍，则弃小乘也。习成实空门，则憎恶有门，善地论者则弹斥中论人也○四入实门，明行门功能，行道作佛，即行门之功能也○皆先明用门之意者，如藏教四门中，皆云发真无漏，又因门入道，通中云三乘共禀根性不同，各于四门入第一义，别圆中云因门见佛性，皆明用门之意也○止观但令知诸教四门破见思，在第六卷上料简中○若不触火温身等，般若如火，能温法身，熟涅槃食，何邪之有？从边而取，成邪见火，因取著而成邪，亦不得指边为邪也○初藏四门，此则道谛亦是有等，文以道谛属前三果，以灭谛属第四果○三假浮虚，三假共三种，止观第五下明○空生所见恐是成实论所申，论是佛灭后造，故云恐是。前阿毗昙论是佛世罗汉造，自明有门得道，故不云恐○真理非一非四，今文有门云真亦是有，空门云空为法身，双亦门云因有无见真有无，双非门云非有非无之理，盖以四机从门而入，故真理亦成四相，所谓理从门故四，门从理故一也○通教四门，此中析人镜像之喻，与止观实镜柱之喻，意实相肖，析人六分，乃破我之观，即以为析空之喻，非析空之正意也。大论观叠即空，在第十二卷○三藏生空法空，如辅行明，通教生空即法空者，如中论偈云，若无有我者，何得有我所，即此意也○破计实性等者，谓破于实法中妄执有生之计也。三藏见有实法，但无常无我，故无性可得，大乘明相自性空者，言相本来自空，以不可改，名之为性。大品常性空，实际品文，常性空者，谓无四性可得则大乘亦名性空，不得贬性空以归三藏○青目注论，即中论注云，佛说实相有三种，若得诸法实相，灭诸烦恼，名声闻法。若生大慈，发无上心，名为大乘。若佛不出世，无有佛法时，辟支佛因远离生智（云云）○别教四门，四教义云：别教正明因缘假名，恒沙佛法，佛性涅槃常住之理○今异藏通等，止观云：大涅槃心导于诸法，以此异前，渐修五行，以此异后○止观第六记辅行二十六卷，止观第三记，前第四上慧圣行中引○示入门观，言入门处者，谓入门所至之处也○纡回隘陋，析法明空，其智纡回，生死中无涅槃，如隘路不受二人行，故云隘陋，生灭之法名为拙度○一生断结佛世小乘多有一生断结者，不可以此而斥七生七反之人○无因缘生下总非邪无，但计自然，是不破果，不辨先业即是破因，若计诸法从邪因生，即是破正因果○数存邻虚，即萨婆多宗有门人也。论破即成实论空门人也○复未断惑不论，菩萨四门遍学，后于一门断结，今未断惑亦不须论○为修四念处等，谓初以五停心为定，四念处为慧，念处是理观，与事观有殊，合此二位方名安心。又定慧调适等，即指停心具足定慧○发生暖顶等，谓五停四念之力，直能使人断结，故云发生暖顶，入苦忍真明，以念处是闻慧故也。约利人得作此说，在钝根人，念处观成，但远为入圣之基○四破法遍下，首云见有得道者，应知十乘观法，初之四乘，相资并用，正境是其所观，发心为之主宰，工夫专在安心，果成由于破遍，故破法观成，即能得道。下识通塞等，为钝根者修前不入，故重来耳。今文实不专指一途，若于此乘得入，破尽诸见，便是圣人。倘其不悟，秪是于念处修破法观犹赖后诸乘也。故以前属五停，后入念处○止观第二第五记辅行第八卷二十三卷○调达学通，增一阿含四十六卷云，尔时有一比丘名修罗陀，达兜往学神足，比丘与说神足之道，当学心轻（云云）○五知通塞等，此五六乘，秪是助成前破法遍耳。故此六科，用非前后，言破见未见其德者，因发见故，始有见中道灭，即是见之德也。见所以有德者，因见中有道灭故也○悉从缘生，止观云，或从禅发见，或从闻生见，止观第五记辅行二十三卷○三十七品是行道法，大论二十卷明三十七品是涅槃道，修三十七品开三解脱门，入涅槃城。又云是空三昧二行，一空二无我，无作三昧十行，苦无常并集道各四行，无相三昧四行，尽灭妙出，须跋陀罗，西域记云善贤，或云好贤，缘在大经，缘中不自在等，大论二十云，若欲得大福德者，为说四无量心患厌色如在牢狱，为说四无色定于缘中，不能得自在随意观所缘，为说八胜处，不能得一切缘，遍照随意得解，为说十一切处○次位意中，前六为正，第七为助，暖等四位为似，四果四向为真，今止在念处位中，不得叨滥。第九文云转入暖法，则知此文大意在策念处入暖顶忍位也。文中不言世第一者，此位一刹那进趣见真，故不言安忍○小乘顶堕二种，一顶退名堕，二住顶名堕，今第十所诫，乃约住顶之人。又此文意，策内凡人使绍圣果，多是诫顶位以及下中忍位，三番缩观，玄第三卷合作八番，四教义中忍作十番。此言三番者，以三界不出四谛，亦以行从缘减后三谛故曰三番，云何而言调心方便？成实论云：见有四谛是调心方便○通中幻化苦集为塞，若爱著观空智慧，则于通中翻起塞也○别教以如来藏为妙有，如辅行中明，一切法依妙有，妙有持诸法，前界内二教言无明生一切法，今界外教言妙有生一切法，然别教中无明法性共生诸法，犹是无明力强，故性力弱，不同圆教法性力强生一切法○为法界众生发心，别人上求三身之果，故其发心广大如此，思益第二卷，第六品说五力，第七品明三十二大悲。经云一切诸法无我而众生不信不解，如来于此而起大悲（云云）。无归等，等非我所，无所属，无取相，乃至众生乐著二乘，引导令发大悲，缘于佛法，如来于此而起大悲○定爱慧策，大经云：如人乘马，亦爱亦策，大经二十三高贵德王品文○对治之门，大经数具三意，一谓禀前教者，以无常治常，今开常住复破无常，经中以胜三修破劣三修是也。二谓元不禀前教，以大涅槃次第而修，先无常破常，次修常破无常，三者复有一行是如来行，具作常无常亦常亦无常非常非无常，圆修之观，双治常无常，更互药病，病去药亡，病治俱舍，称此为对治门。经云深乐观察诸对治门，即叹第三意也。无垢称，章安云或是维摩诘，善恶违从，辅行中明，顶堕出大论，如辅行引，生名法爱，大论云随法而爱，是名为生○此中入实之观，具有十六，文中虽无开废等，文意在第九卷，故此不论。

　　　　玄签证释卷第八

　　　　玄签证释卷第九

　　　　苕上沙门　智铨　述

　　圆教入门观，科云先叙简意者，科简之意，因界外二教俱通中道，于同中而简其异也。若但云次不次异，故作此简，则失文旨。文初先以界内之教，比明界外，欲明别门是诤，圆门非诤，而大论中实以藏通分诤无诤，故先引之。止观第六引大论云：余经多示人诤法，今示人无诤法，辅行云空门挡空而拨有，有门挡有而拨空（云云）。今以义推，界内既尔，界外亦然○次第灭法性色出三界外生方便土者，即明法性身，非分段生，故四明云，大乘法性体具色心，子果若亡，身上更大，此身即变易之身，故云次第灭法性色，法性实是界外之理，故签云法性之色实不可灭，此句是立义不是解释，故今义云等，判今玄文是约义说，若初不缘法性，何知分段之外，又有变易，得立此义？止观第六记辅行二十三卷○十门中，先论融即以辨所依之理，第三论智，第四论行，三法既足，应论断惑以为入位之阶，六多分约因位，七多分约果位，八九十还判前义耳。止观第七记辅行三十九卷，止观第十记辅行四十卷，四教四门义之如璞，起于见爱，其犹死鼠，止观第五记辅行二十四卷○复次更约等，前约四门论融，今约破会诸法论融，先约破者，必遍破诸法，方可论遍融也○向云净名弹斥以圆诃藏，又前签云般若融通与法华何异？今直指为别者，必法华开显，方曰圆会。方等般若悉名为别，此是约部通夺，盖破会深广，功在法华，若破会中尚有隔碍，即名为别。前二味中虽有圆教，若以融会论之，彼即成别，调熟群机，悉带方便，终非圆门之意，圆家力用，在乎破会，破会未遍，则力用未彰，圆亦成别。故知论别非止一途，或应约部，或应约教，今人只读四教仪，仅闻别教有证道同圆之说，宁知此中之义旨乎？然能知别中有圆，于此自应不惑○尘劳之俦，即业苦也。无为正位，大论二十七卷明，大经第七四倒品文，圆破会中悉有能所，圆证道是能破，别教已去是所破，实相菩萨道是能会，二乘阐提是所会，不知能所，何以论破会乎○约经融不融，于别教中，若能证融，自知二乘所行皆菩萨道，于明圆中，虽先证不融，不妨为融门也○皆是此第三门意，即第三约经文前后明融不融也。即第二门意，即第二判圆别科也。二三两门，即指上第二第三两科也。唯初融不融门，即指初正约融不融科也○二即不即，约生死妙有论即与不即，而签忽云四门不即者，是约义而解也。问四门融与四门即，何别？答：融是融通之义，融会诸法成一法界，还须论即，方能举一全该。又三谛不即者，妙有是俗，毕竟空是空，非空非有门即中，俱约中以论别三谛也○三约佛智等，云分别者，应是教中分别，五眼具足者，见十界因缘具足粗色名肉眼，见十界细色名天眼，见十界空名慧眼，故过二乘，见十界假名法眼，过菩萨，见十界之体，周遍互融，一一常乐，名佛眼，故云圆照法界○但第三意初阙复次字，今文中有。五断不断，不断亦二意，一者无明体性本自不有，二者淫怒痴性即是解脱，三毒即是无明，时人昧此义，遂有性恶不可断无明可断之语。六实位中，从初心来一念即是法界，五住皆不思议，而云先断界内惑者，即是圆门证不实位也。七别教果纵者，不出性横修纵，因纵果横，通论因果各具纵横，性但有横，修具纵横，十譬喻中，金银宝物如佛藏经，如意如华严十地所明即别义，如止观所明即圆意，日月喻如法华○前圆会中，净名大品俱推属别，今云熟酥三种四门等，故知约教则圆，约会即别，会者对他以明，教者从自以说○五百由旬，四教三乘通共历之，今独以为圆，以初心志趋宝所，即涉长途，二乘先进三百，早已为圆家之人矣。进入有住可知，按位有住者，前位妙中，开别教云，若登地之位不决了者，秪是拙度之位，今决此权令得显实，即是置毒醍醐而杀于人，按粗即妙，是十住位不待登地而为五百，住即五百，故云圆也○中下之人等者，谓龙树中论四句推检观法，正被末代中下之流（云云）。苦灭互融中，前以苦为言端，而具四谛，今以集为言端，而具四谛，故两言不思议四谛也。苦具三谛故是灭，集具三谛故是道，苦集相即，道灭宁分？又应一心具十界秪是苦集○发心中，未度生死令度，未断烦恼令断，此约苦集二谛以立，今约苦灭者，约灭所断即集也。愿知法门，愿得涅槃，此约道灭以立，今对集道者，约能断断集即灭也○止观第五记，辅行十九卷，左传云者，左传第九卷云，乃皆出战，交绥，右注云，绥者，马额下缨也。战则两马相触，交绥而退，才交便怯走也。六道品中云具约位者，因修道品能进深位，相摄者，念处摄余品，余品亦摄念处，以此二意解具字之义，若言念处是法界而云皆具，则失文旨○离法爱，大论云：法爱于人天中为妙，于无生法忍为累，垂近应得而失者名为堕，于柔顺忍无生，忍中间所有法名为顶，生名爱法者，法爱于无生忍法中无有利益，故名曰生。复次无诸法实相智慧火，故名为生，有诸法实相智慧火，故名为熟○止观局引大车，观法是乘，故局大车，教法通乎一部，即是两意，即第六第七也○钻摇，辅行云酪须钻成，酥假摇熟，大经长寿品，佛告下，章安疏云：佛答中，先答先佛被盗，次后佛认归，此中所引即被盗文，长者譬先佛也。多有诸牛譬说教也。色虽种种逗机异也。同共一群诠理等也。放牧人譬弘经者，令逐水草，随机化益也。唯为醍醐，期常住也。不求乳酪，不期人天，二乘无常，谷已自食，弘经者自益也。长者命终先佛灭度也。悉为贼掠，佛教被盗也。无有女人，无慈心也。得己自食，譬有得之利也。各相谓去，钦慕深理也。我等无器，非根性也。设复得之，设能持戒，非常住基也。唯有皮囊，天人感报也。可以盛之，设能持戒，成诸有业，不知钻摇，无定慧方便，浆犹难得，浆譬人天善，初酪譬似道，从醍醐譬真道，加之以水，起我人知见等也。一切皆失，起见堕恶，人天善失也。凡夫亦尔，次合譬也○判中通教能通为妙者，下文签云，本是融门也。唯取圆为证道，则前三俱教道矣。或时于圆中自论教证○成坏粗妙无优劣，谓藏教四门皆通皆塞，塞则门坏，通则门成，成则为妙，坏则为粗，四门皆如此，故无优劣。止观第六记辅行二十五卷约十观中，初三藏亦先别论十法，次总论十法，纵有一观二观乃至八九，不得称十法成就也○迦罗镇头皆不见翻，但知甘毒二果，譬于持犯○得是观法，与用三教不同，得则以之为实，用则但成方便，云节级递判者，如以藏为镇头，则以外道为迦罗，乃至别为镇头，则通教为迦罗，云教主如林者，内外大小偏圆各有教主，故如林也○摄大乘兴等陈真谛译释论云，即是阿黎耶识依止（云云）。旧译如南道，唐译如北道，止观第五记第五记中无○阇提首那，十仙中第一仙，迦罗即数论师，谓外道计冥性是常，所生大等悉是无常，我佛法中修无常等想获得涅槃，因是无常，而果是常○四开粗中，言后二品者，谓中论总有二十七品，初破因缘品，乃至第二十五观涅槃品，第二十六观十二因缘品，第二十七观邪见品，即指最后两品也○开一切爱见等者，爱见烦恼本即菩提，故云观一切法空，若言烦恼是虚妄法，与菩提本不相应，而云其体虚者，即别教义也。凡夫无行可论，故开其人，声闻行小乘行，故后开之○此经名中，诸名不同，然不出空假中三义，如实相实相印大车无上道宝珠宝所植众德本，如上八义属于中，一切智地佛知见平等大慧三义属空，大事因缘家业秘藏秘要最实事普门普现色身三昧七义属假，然今经以中为体，而空假即中，俱得为体，故签云取所照及所依也。若竟取空假之义，则涉于宗用矣○三傍正中，立教之元，止有藏圆，以惟有真中二理故也。故此经中唯以藏圆相对，而前四时中，小大相隔，必有道以通之，其唯即空之门乎？是为通教，又有正意在大，而不得不带偏真方便者，是为别教，故惟以大小并列，则四教生焉，而五时亦从此立矣○别圆不论傍者，如前云实相带傍，是为别教。然虽带真方便，而从初以来，惟论中道，不论偏真之法○先列四句中，实相二字即名也。名之所以为义，所诠即体○别教望圆经等，前一法异名中，或名义体同，或名义体异，或名义同而体异，三句属别教，唯第四句名义异而体同，属圆教。盖则圆理教深广，有种种名，与前两教不同，若别诸名与此经异，是名义异而体同也。若别诸名与此经同，是名义体俱同，此引前之四句复成今文四句也。故以云云结之○乳教两种名义同者，乃是则与圆同不必定云与此经同，下文云体同一佛性，则其不拘于实相，可知○意通时宽者，如昙无德所云，亦如空门所说是也。而信法两行，通乎四教，四教之理，俱名空慧，得无生忍，别就大乘说○亦备有常行等方法，或大乘之法，通小乘共修，或小乘自有方法，故备有四种三昧，通教亦然。四开中，先开竖行，开真谛无相，入中道无相，次开横行，所谓初心皆以实相为体，然应知信法各有横竖，不得谓信法但是竖行，此中信法且属竖行○第七遍为一切法体，三轨之体，不一不异，前独取真性为体者，当知实相之体，遍在诸法，简余识体，方知其无所不遍，欲识其遍贵在精简，此辨体之意也。故至第七以毗卢遮那结之，三身相即，实非隔异，今取法即二身，不知二身即法。又应知报化二身，余之二轨，一一咸遍。然二身所遍，良由于法，又涉于事，故但取法也。大经十方土等，第三十一卷文。
　　三明宗中，宗者宗要，前云宗者尊也主也。而前文先论实相，今约实相论宗，次于体章之后，何以称尊称主？然宗是因果，实相乃因果所显，故独称宗家之体，是则经之有体，由有经宗，以体是理，故列于前，宗是事，故列于后，理必藉事方显，故称宗主○对下二句者，对上立文交互而言，先以提维目动，对上结网网维，为上二句。次以梁安捔存对上梁柱持屋，为下二句。今签已释宗为行首，其宗为体功，准例以用，故言对下二句（云云）○先破一者，妙宗云：宗是因果，此属于事，体是一性，此属于理，虽不相舍，二义须分，定执是一，于义实乖○次破异中，四明云：虽破是一，不可执异，若其定异，二法孤调，宗异于体，观行有作，体若异宗，理不即事，窃谓论宗，应具二义，一者宗体不一，二者宗体不异。言不一者，体是实相之理，宗是修证之事，凡属修成，如三昧陀罗尼菩提涅槃等皆是宗非体，故宗如梁柱，体如虚空。言不异者，理无所存，全在于事，冥因果而为一，则摄事成理，指体而为因果，则即理成事。故下文云，大乘因者诸法实相，大乘果者亦诸法实相，具此二义，可论宗体，文先破一，次破异，正明此义也○初破三修，涅槃经第二卷哀叹品文○启玄章等者，大品初品告舍利弗，菩萨摩诃萨以不住法住般若波罗蜜中，至三慧品中，究竟三慧不可得为果○多说舍那法身之事，舍那是报，乃证法身之事，若但论法身即属理○三种佛国，即藏通别，一种即圆不得约四土论○四粗妙中，不共之因，不独在圆，犹带别教，故犹带粗因也。萨陀波仑，大论云：萨陀秦言常，波仑名啼○言一分者，是第一住中分等，判一分归初住者，明初住中自有因果也。二住望三住为因，复修三住无碍之因，则为因家之因，得解脱已，更证解脱，名为果果，则一一位中，有无碍因，解脱果，以本位解脱，望本无碍为果，此解脱下，重释因因果果，望后一位即是因因，不但为后果之因，亦为后因之因，望前一位即名果果，一者望本位因为果，二者望前果为果果○于初四句复分两四者，意在释出圆家之渐渐，故约两种渐渐简云○余之两意，即指地前为贤，登地为圣也。以易知故，更为下文之异释○亦应渐圆，渐圆四句皆得者，谓于四教中，俱作渐圆圆渐四句也。四明用中，建首即云妙能胜用，其为自行二智明矣。实该化他，意重自行，由功德力，方有益他之用，此即以自行而益他也。又兼自而说者，功谓因满，则有致果之用，得谓证悟，则有照惑之用，力谓胜能，则有破立之用，若兼功得力而言用，则用亦可属自，今但云用，方是置自从他也。人有善巧等者，秖是以自行二智而利于他也○功用相即，谓权实二智之力，能令人断疑生信，故云秪二智能断疑等也○若死若死等苦，大论七十二卷明○明同异中，谓实相遍为诸经之体，即本门所说，与迹门无殊，但前教中有兼带之异，若诸经之宗，或但取修因，或双用因果，更有兼带，与今经有殊，而非大异，至今力用，则与前四时略不相同，如下迹中十用，本中十用，皆群经所无，故云力大差别，乃此科论同异之意也○别释用中，前莲华六喻，譬于说法，已有开废等语，今论用中，正明如来说法，有大力用，故复用开废等，然莲华六喻，义已周足，今复二十用者，六是举其大纲，今委明说法之益，故须二十，摄尽如来出世仪轨○开中，前明破废，未明权中有实，今开三乘，于三得一，约教论开，是开发之开，约理明开，是开拓之开，三中元自有一，但须发之拓之而已。会中，开会大意无殊，至会三中，方云三即是一，此文正就于行，复云会人者，行既被会，则人即是佛。大品会法，但指法体是大，未云所行即菩萨道则人亦非佛，今经会行，则亦会人，故人行齐会也。引证但证人行，已兼会法，第六科者，前云众生罪故，使如来现权，然如来实有同体之权，不妨住三乘而显一乘也。第七次第者，若约理，前明三一之后，应论非三非一之理，若约事，前明三乘一乘，今应论人天之事○理既非一而可说为一者，理虽非三而亦可说三，故以覆三显一次前章之后○应知迹门十用，不出施开废三，前五章多明开废，后五章多明施权，论一期次第，则施权居初，论如来力用，则施权居后。盖有自行之力，方有化他之用，前正明力用中，极论此经胜用利润弘深，等觉亦为所化，今论十用，方尽该三种权实二智○地持云神名难测知，通名无障碍，故以神通对非三非一，圆教之位兼有六位功德，故对覆三显一○废迹显本，亦就说法，说法中应有二意，一者说佛是本成则废迹成之语，如叙迹中云远说本地，是以本地为所说也。二者以本地之说，废一期之教，如拂迹及引证所云○开迹中，于迹得本一语，文中要义迹中已自有文，但须开发，本理即显。前三文已是显本之意，而寿量为本门之要，得此要则余意皆明，故云开也○住迹用本，有人云数数生灭，即是果地不生不灭，故言皆用本法，今谓不尔，如来三身皆有非生非灭唱灭之义，此是本时所证，迹中生灭，正用此法，文中以初证三身而为实因，初证妙觉为实果，为利众生数数生灭，即名他身他事○对本妙中，破废既是智行故以对因，开迹约理，理是果上所显，故对果，住本中具明四土，故对国土，非迹而垂迹，非本而显本，逐众生之机，故对感应，覆迹是自在神力，故对神通，住迹用本正用本地实因实果，故对寿命，弟子亦然。故复对眷属，住本用迹是无谋之权，故对涅槃，正为化他，故复对利益○去取出没，正是权实二智之用，去谓去三去迹，取谓仍取三之与迹。出没者，谓十用有出没，良由权实二智，能照机巧逗，即成四悉，故有结成悉檀之科○十用之中，无非四悉檀意，巧逗众生，正以二智有鉴机之用也。得此一科，方知十用不同由于逗机，亦显为人中有开住会之三意，余三悉中亦有诸意，方是今经四悉○堕八邪不入众数，净名弟子品，净名诃迦叶云，若能不舍八邪（云云）。诃须菩提云谤佛谤法，不入众数，终不得灭度。

　　　　玄签证释卷第九

　　　　玄签证释卷第十

　　　　苕上沙门　智铨　述

　　签中法华前云当文者，通指一部之文也。判谓以顿等四教判，释谓以藏等四教释。云辩教者，当一部之文，辩何时之教，则不须通辩五时也。法华中须辩五时者，以此教相具分别前之四章也。说佛本意指释名，诸经实相之体有傍有正，而皆趣乎法华之正。明宗等者，记云体非因果，依之辩因果，因果取体，方有胜用，故知前经之宗，依前经之体，用复依宗，既开显已，无不依今经之体。是故下，证五章互相贯彻，次是故下，示教相总明前四，最不可阙。
　　初教法优劣等者，初科以最后法华为优，前四时经义当于劣，于中复分二科，初明余经止是当机获益，当部设教，不涉一期始终，故非大纲，即劣于今经也。次论今经所化之缘，尽其元初究竟之益，不但当机之益也。复论教旨，始终该摄，本地名远，中间今日名近，惟今经如此，即优于诸教也。前玄文云法华总括众经而事极于此，佛出世之本意，诸教法之指归，此之谓与。研四时之文，当以逗机成益为教意○新译经中，谓唐译华严，初会六品等，如后签文明○签中云于大化不获等，正明逗机之意，准前后文说四含亦有二意，一者逗小，二者为实，逗小是意，为实是旨○说方等意旨有二，一令二乘耻小慕大，二为逗四教之机，玄文不明并对诃赞之意者，既得道已，宜诃赞以逗其机，即签云大小并席且对众机意也。盖方等四机不同，如来具说四教逗之，此用教之意也○等意者，如后签云方等二意，一逗大逗小，二以大斥小，应知弹斥之意，令人耻小慕大，回偏向圆也○说般若意旨亦二，一者设教所以别是不共，二者一部有共不共意，如签所云。然四时教法皆会法华，此是总意，而须知当部各有二意，然设教所以别是不共，亦即是总意○亦不委说，签云而亦少明，其意一也。置教原始者，如后文云，迹门以大通为始，本门以本因为始，今日以初成为始。结要之终者，如上久近之益结归法华，故法华为究竟终穷之说，涅槃虽示之而不委明○粗点五味，经云客医和合众药，谓辛苦咸甜醋等味，以疗众病，无不得差○不谈佛意意趣何之者，佛意所之，在一实事，经历四时，意未尝异而未显说○自法华已前下，明四时所论三教，皆是圆门网目，虽诸部下明诸部中圆，未论佛意，亦非大纲，故说下，明今经唯谈圆教中大纲，虽圆法未尝委论，何况三教网目○今经所论教意有二，一论中间渐顿设化，正为逗机，签科云先叙始末，二者究竟终讫，在一大事，签科云方显今妙，初为显诸教意，后为显今教意○如止观记辅行二十二卷○明物机不同中，初华严是顿，余三时是渐，其宿植等，正明说由，初即顿与去是说意，华严本明法界，而云如来慧者，以法界佛慧理同，今从法华佛慧说也。阿含中应以此法指小教渐入佛慧，是法华明小教之旨，教中不应自作此说，方等中苦切责之指弹诃，示所系珠，即知今教若将导等语，亦是今经说第四时意，一一文中皆先明说由，次明说意，三结归佛意。前教不说，至今经方说之也。签中初明今经叙前用教之意，所云意者，华严为大，阿含为小，方等并为四机，般若圆融淘汰，此四时之意，至今方说。次故前文下，明前经不说逗机之意，故从此下，备举今经及前教意，云腾今经意者，前四时中云令入佛慧及示以衣珠，此皆举今经意也。而复用大用小以应机者，盖由宿植深厚，及不堪闻大，乃至宜弹斥，宜付财，此用教之由也。故初说下，明前四时皆有三意未周，良由机未纯一，故令所说如此，以前一意当教有缺，以后二意不及法华○说前教意显今教意，谓前教三意未周，至法华备明之，开权发迹是今经之意，与说前教意而为三也。此即等者，发五时教意，乃法华之力，若撮要经题，则今家之功，从宿植深厚至此共有数行之文，判顿渐，论权实，已收一代教法。法华文心，莫过本迹，得数行之文则本迹诸文泠然可见。辨诸教所以者，五时诸经说由说意，皆于此中辨之已竟○色声益者，色谓见佛色身，声谓闻佛言教，况若种等者，中间种熟，今日解脱，亦有今日始种善根，所谓三世益物，并脱并熟，番番不息也○摩诃袒持，止观中翻大秘要遮恶持善，秘要祗是实相，灭罪方法辅行及百录中详明，广论因疾等，问疾品文殊问菩萨应云何慰喻有疾菩萨？维摩答：先明入空，后明入假慰喻（云云）。如来自敷师子座等，初品文，大论第七卷释，师子游戏三昧，大论第八卷释，各各谓佛独为我说，大论第九卷释○说十住时等，经中法慧入菩萨无量方便三昧，说初发心住等，初法慧一切慧胜慧功德慧精进慧善慧智慧真实慧无上慧坚固慧也。十林，初功德林，次慧林，乃至十智林。功德林入善思惟三昧，说欢喜行等，十幢初金刚幢，次坚固幢，乃至十法幢，金刚幢入智三昧，说救护一切众生离众生相回向等，三十六菩萨，连解脱月共三十七，此是晋经。唐经三十八菩萨皆以藏为名，连解脱共三十九，初金刚藏菩萨，宝藏菩萨，莲华藏菩萨，乃至佛德藏菩萨，十地名，谓欢喜地等○解脱月说五行偈，晋经偈云：净念智慧人，何故说菩萨，诸地名号已，默然不解释，今诸大菩萨，乃至皆以恭敬心，瞻仰于仁者，愿欲听闻说，如渴思甘露○金刚藏六行偈，晋经偈云：诸菩萨所行，第一难思议，分别是十地，诸佛之根本，乃知第六偈云，我念佛智慧，第一难思议，众生少能信，是故我默然○解脱月复请中，又说两行偈，故注（云云）○解脱月复请云，诸佛皆护念等，晋经有四行半偈，诸菩萨同声偈，晋经诸菩萨同请云，上妙智慧人，乐说无有量，德重如山王，哀愍说十地，戒念慧清净，乃至第十地，次第为我说○诸佛放光，尔时世尊，从眉间出清净光明（云云）。光中偈赞，经偈云佛无等等如虚空等○彼十方说法法同人同等，经云尔时法慧菩萨承佛神力，入菩萨无量方便三昧，以三昧力故，十方各千佛刹微尘世界之外，有千佛刹微尘数诸佛，皆同一号名曰法慧，普现其前，告言善男子，汝能入是三昧，十方各千佛刹微尘数诸佛，悉以神力共加于汝，乃至云又以佛神力故，十方各过一万佛刹微尘数世界，有十佛刹微尘数菩萨来诣于此。作是言，佛子善说此法，我等诸人同名法慧，所从来国，同名法空，彼土如来皆名妙法，我等佛所，亦说十住（云云）。乃至十地皆尔○广以十义辨于同异，从地涌出品疏云：第一始见今见，第二开合不开合，乃至第十利根初熟，钝根后熟也。
　　二出异解○庄严旻，谓庄严寺僧旻也。柔次二师，谓齐土定林寺僧柔，齐京师谢寺慧次也。道场观，谓宋京师道场寺慧观也。四宗判教，四教义第一卷广明○三论，谓百论，中论，十二门论○法相宗徒，徒[忏-千+吴]，应是途字。金錍云：一家宗途，谓大师若明法相，宗途多分依大智度论法相也。故法相不同相宗家法相，若谓法相宗徒指慈恩宗人，彼用是瑜伽论，何曾依大论，况与下文若文若义，皆不相顺○正用璎珞，谓我一家明观纲纪大体，正用璎珞本业经三观也。
　　三明难○正难用涅槃五味，谓定林等师立五时用涅槃五味，即开善光宅所用也○以初二师立三四时，谓初虎丘岌师渐中立三时，次宗爱师立四时也○次第难其五时谓定林等师立初时，有相教，第二时无相教，第三时褒贬抑扬教，第四时同归教，第五时常住教也○止观第六记辅行二十五卷○处处以三藏对衍而辨大小，大论一百卷末云，此解脱味有二种，一者但自为身，二者兼为一切众生，虽俱求一解脱门，而有自利利人之异，是故有大小乘差别，为是二种人故，佛口所说以文字语言分为二种，三藏是声闻法，摩诃衍是大乘法○具如四教本，即四教义第一卷中○食檀耳羹，如前玄第七下明○迦留陀夷等，签第十卷下教相第五料简中云文在涅槃（云云）○止观第三记辅行十一卷○实相实际，大品有实际品，无生法即是佛，大论九十九卷初，经云无生法即是佛○金刚般若论，前云第五卷上引，签中详释○释论生身法身，大品初品文，大论第十卷释云，佛身二种，一神通变化身，二父母生身（云云）。九恼在大论第九卷○均提沙弥缘，签第十卷下明，止观第四记，无○问住品，大论中大品经，不见此品，劝发心文在天王品○又十三卷，大品魔事品文，在大论六十八卷中○见象观迹，魔事品云，譬如有人欲得见象，见已反观其迹，须菩提于汝意云何？是人为黠不？须菩提言为不黠（云云）○乳光经，时维摩诘诃辞具如净名，尔时维摩诘来欲至佛所，因见阿难，即谓言，何为晨朝住此，欲何求索？阿难言，如来身小中风，当须牛乳，故使我至此。维摩诘言：莫作是语，如来至真正觉身若金刚，众恶悉断，但有诸善功德，当有何病（云云）。乃至阿难闻此，大自惭惧，闻空中有声言是阿难，如长者维摩诘所言，但为如来出于世间，在五浊世，故以是缘示现度脱一切十方贪淫嗔恚愚痴之行，故时住取乳○更有五偈云，我作人已来，饮乳甚大久，及在六畜中，亦尔不可数，乃至持我所饮乳，尽与满钵去，令我后智慧，得道愿如佛○大经三十二，在三十一卷迦叶品中○止观第七记，辅行三十卷○殃掘之经，第一卷初，害母逐佛，乃至佛告殃掘向母忏悔，归佛出家，卷末，帝释见殃掘归依世尊，欢喜赞佛，送天衣为殃掘法服，殃掘诃云：汝是何等蚊蚋小虫，我岂当受不信之施，当知汝是自性裸形，何能施人无价之衣（云云）。第二卷初，大梵天王放光说偈，殃掘诃云：汝是何人多言两舌（云云）。次护世四天王来供养说偈，殃掘诃云：汝是何等蚊蚋小虫，而自贡高唱言，我当施汝天钵而见毁辱（云云）。次魔王供养说偈，殃掘亦诃，次摩醯首罗神，次树神亦然。尔时舍利弗目连神通乘虚而来，随喜说偈，殃掘说偈诃云：呜呼大目连，修习蚊蚋行（云云）。次阿难罗睺罗阿那律陀满愿子优波离等，亦如是诃。尔时文殊师利来礼佛足，见殃掘随喜说偈，善哉殃掘魔，已修殊胜业，今当修大空，诸法无所有，殃掘以偈问言，文殊法王子，汝见空第一（云云）。文殊偈答诸佛如虚空，乃至汝殃掘魔罗，云何能了知？殃掘说偈诃（云云）。尔时世尊向文殊偈叹言，如殃掘魔说，菩萨行如是，乃至雄猛如汝等，乃至授殃掘皈戒，第三卷初，佛告殃掘云何为一学？乃至云何名为十？所谓十种力，是则声闻乘，斯非摩诃衍，大乘无量力，故佛不思议（云云）○如彼殃掘偈，具足云何名为一，一切众生命，皆由饮食住，是则声闻宗，斯非摩诃衍。所谓摩诃衍，离食常坚固，云何名为一，谓一切众生皆以（云云）。又云何名为三，所谓三种受（云云）。又四谛文中，集灭道三谛，初句第三句，全同苦谛，第二句，集云第一毕竟恒，灭云第一不变易，道云第一毕竟静，其第四句，苦字换集字灭字道字，即三谛偈也○无垢施女经，西晋太康年竺法护译，佛说离垢施女经，无垢施女年十二岁○八大声闻，即目连迦叶须菩提富楼那离婆多阿泥楼豆阿难也。八大菩萨，谓除恶，宝幢，不迷见，障一切罪，观自在，辨聚，不迷行，并文殊也○当入如是定，大八人小八人，各住如色三昧，欲使一切人民于四圣谛中得无碍慧，次迦叶念与我饮食，皆得无尽福报，乃至涅槃，须菩提念使一切人民得阿兰若，富楼那念使得三昧，离婆多念使得不恶见，阿泥楼豆念使得不疾乐，阿难念使人民闻法即解，文殊念树叶婆娑等出空无相无愿等声，除恶念使重罪轻受，宝幢念使宝藏悉开，不迷见念使皆得阿耨菩提，障一切罪念使五盖不障，观自在念使皆得解脱，无有怖畏，辨聚念使皆得辨才，不迷行念使皆不退菩提○种种弹诃，初难舍利弗智慧第一，次难目连神通，富楼那说法，迦叶受食施者福，须菩提阿兰若行，离婆多坐禅，阿泥楼豆天眼，阿难多闻，次难八大菩萨（云云）○佛记女等，辨聚菩萨问佛，此无垢女几时当得菩提？佛言过不可数百千阿僧祗劫，当作佛，号无垢笑忆念幢王如来，世界名无量净妙功德庄严，无垢得记散华说偈（云云）○三难用涅槃五味，前第十九叶分科，正难用涅槃五味，五时有三，初难五时，次难共用顿等，第三难用涅槃五味○已如前难，谓前五难，是第二时中初引诸经文也。
　　次难，北地师五时，取提谓波利为人天教，合净名般若为无相教，余三时不异南方○提谓经，大唐内典录，有提谓波利经二卷，今藏中无○六衰，即六贼六根也○鹿苑不应纯半，谓鹿苑显露是半，约秘密不妨有满○第三经长寿品文善哉此总赞也。汝今下次别赞分三，初赞过去，善男子下，二赞问现在，如是问下，三赞问未来也○般若非秘密，大论一百卷中○次难四宗前叙云，六者佛驮三藏学士光统立四宗（云云）○阿毗昙六因，言六因者，谓所作因，共因，自分因，遍因，相应因，报因也。自分因大论名自种，余名同○止观第八记辅行三十五卷○俱舍中因缘五因性，唐译俱舍云于六因内除能作因，所余五因是因缘性○大品十喻，在初品中，大论，第六卷释，止观第五记辅行二十三卷○具足八术，后签云：常乐等四，及无常非无常等四，总成八术也○引楞伽经，楞伽第二卷两处明二通，此中引用是下半卷文○止观第二记辅行第八卷。
　　四去取○止观第八记，在第九记，辅行三十七卷○二鸟游止共俱不相舍离，大经合法云，是苦无常无我等法，亦复如是，不得相离○文云鸟有二种，一名鸳鸯，二名邻堤○余三亦尔，谓苦乐我也○今言双游等，疏云：生死具常无常，涅槃亦尔，在下在高，双飞双息，即事而理，即理而事，二谛即中，中即二谛，非二中，而二中，是则双游义成，雌雄亦成。事理双游，其义既成，名字观行，乃至究竟，双游皆成。此中备有，凡凡共行，凡圣共行，非凡非圣共行○净名云无慧方便缚等，维摩问疾品文。
　　五判教相○具如释论偈，大论第五卷末云，有慧无多闻，是不知实相，多闻无智慧，亦不知实相，多闻利智慧，是所说应受（云云）○又云，我初成佛等，在大经长寿品，如前签引○顿教相顿教部，谓顿有二义，一约部，二约教，约部别其华严，约教通于余时○下文不定，亦复如是，下文云是名不定教相，非不定部○且借秘密助入此中，谓鹿苑显露，是小非顿，故借秘密中顿助，入此中，则鹿苑亦有顿义也○龙宫三本，龙树入龙宫阅经，以上中二本非世所堪，但诵下本流行于世○第一摩竭阿兰若菩提场中始成正觉。荆溪云：既异寿量久成，不同阿含菩提树下，任运在迹，别圆教也○如来现相，佛幻高相，菩萨说偈云，佛身充满于法界（云云）○普贤三昧，谓普贤入如来藏尘三昧，现微尘佛刹，世界成就，谓普贤说世界成就，华藏世界，谓普贤说世界海，如天网分布，安住虚空。毗卢遮那，谓普贤说此世界佛，如来名号，谓文殊说十方世界佛名，四谛谓文殊说四谛名义，光明觉，谓文殊说偈赞佛光明，菩萨问明，谓文殊问觉首等破无明义，净行，谓文殊答智首一切行愿，若饭食时（云云）。贤首品，谓文殊问贤首菩提心功德等，升须弥顶，谓佛坐菩提树，不起此座升须弥山。荆溪云：不动而升，赴机得处，须弥顶赞叹，谓佛坐帝释殿，法慧等十菩萨各说偈赞佛。胜慧云：十住，谓法慧说十住，梵行品，谓法慧说修习梵行十法，发心功德，谓法慧答帝释问发心功德（云云）。荆溪云：发心所缘，是所观境，具三谛无性空，一切假，平等中，六说法是明法品。荆溪云：明谓所证，法谓方法○升夜摩天，佛升此天，请佛入殿，功德林等，各说偈赞佛，功德林说十行（云云）。无尽藏，谓功德林，复说十无尽藏品也○升兜率赞叹，金刚幢等赞佛，金刚幢说十回向○他化天十地品，谓金刚藏说，用十地对诸天王，十定品，谓普贤说入十种三昧，十通，普贤说十种神通。又说十种忍，阿僧祗品，佛为心王菩萨说阿僧祗无量至不可说不可说劫，称赞普贤功德无量，寿量品，谓心王说比较世界劫数长短也。菩萨住处谓心王说东北方清凉山，文殊与万菩萨住处，不思议法品，谓莲华藏菩萨说不思议如来妙德，相海品，谓普贤说如来十身，一一皆有十华藏世界微尘大人相，随相光明，谓佛告宝手说，随好光明，照十佛刹尘世界，普贤行，谓普贤说修行十法等，佛放光明，名如来出现普贤说遮那本愿，第八会离世间品，谓普贤说广列菩萨杂行，第九会逝多林，即给孤独园也。说入法界品○初破三途，后达常住，止观第一卷上云，渐亦知实相，实相难解，渐次易行，先修归戒，翻邪向正，止火血刀，达三善道，次修禅定，止欲散网，达色无色定道，次修无漏止三界狱，达涅槃道，次修慈悲达菩萨道，后修实相达常住道○若如提谓等，佛祖统纪云：佛说五戒，人天之教，正是显露，提谓得忍，闻小证大，乃是不定，是为显露不定教也。
　　二约观门，皆须谙臆，谙，乌舍切，记也。忆也。悉也。晓也。练历也。臆，胸臆也。谓皆谙练于胸臆中也○语顿则始终俱有，谓始自华严，终至法华涅槃，皆有顿也。语渐又三种不同，谓初约始终，共名为渐，二约人在教以判为渐，三从方等之初，至法华前皆名为渐○前之两文互彰，谓方便文少末无量义文少始，故云互彰也。后云该始末，谓信解文委领始终五味，故该始末○近代释云：指清凉大师玄谈明依时有十，故云不云日数○引地经云，妙乐引地论云，佛成道后，第二七日说华严也。新疏贤首大师造○五分律第七日[忏-千+吴]，妙乐云五分八七日，荆溪云：机见不同，不须和会。今经三七，是终穷极教，故且依之○今佛亦尔，文句引云疏云，当知今佛在菩提树，亦说法华（云云）。妙乐辨云，若以佛慧为法华，则始终俱有，若以会归为法华，则终有始无，故知彼佛在树下，初说佛慧为法华耳。而小云未晓斯旨，便以初成显说会归者，不然（云云）○因果经略同，谓因果经云，三七思惟，略同玄文引今经三七思惟也○表三周也。妙乐云：此与因果经意大同，因果经第三卷云，尔时如来于七日中，一心思惟，观于树上，而自念言，我所得法甚深难解，唯佛与佛乃能知之，一切众生云何能解？今我若为转法轮，彼必不信，诽谤堕苦，我宁入涅槃（云云）○约大机约小机，妙乐云：机见不一，大小分途，小见三七停留，大睹始终无改○初后两味不同，佛祖统纪中有华严二味四机论○初约机具得二名，统纪云：若当体圆顿得悟者，即破无明，入圆初住，此是醍醐。若初心人，虽闻大教，始入十信，最是初味，名之为乳。圆教内凡六根清净，但断见思尘沙，以未破无名，故但名乳○五味分别名乳教，统纪云：当知谓华严为乳者，正约从顿开渐施设化之意○如聋如哑，统纪三七拟机云，今作二义，一者三七初分永无，此如来拟宜之化意，二者后分则有状如聋哑，此如来拟宜之化事，法数中聋哑明三义○即是次第相生，谓相生有二，约教论相生，约机论相生，此中即约机也○并寄对小等，统纪云：此为身子等一类小机（云云）○般若中亦加此二人，辅行云：佛欲以大空并小空，大智并小智，故令二人转教○并在十二年前，统纪云：以鹿苑十二年，在方等前也○以时长通至于后，文句记云，自古共云华严时长，若尔乃是结集后教至般若来，方可得云令诸比丘成十大心，此乃义当转教时也。故云时长○出入无难，法数云：出入有约机约教约喻，各论出入（云云）。故知古人，即开善也○二经起尽是同，谓法华以本迹二门为初后二分，涅槃正说开为四段，初三断奠声闻，后但明于涅槃义用，是故二经起尽是同○先胜三修，谓常乐我也。断奠声闻开迹也。后三十六问等，显本也。法数云：涅槃以胜三修斥劣三修，断奠声闻入秘密藏，亦如法华断奠声闻，咸归一实，明涅槃施，谓纯陀品及哀叹品也。明涅槃义，谓长寿品乃至菩萨大众所问品，明涅槃行，谓现病品乃至高贵德王品，明涅槃用，谓师子吼品至憍陈如品○且置前三，谓欲明半满相成，且置前顿渐不定三也○五味则一道竖进等，此释玄文破南师但用五味，北师偏用半满，今家以五味成半满，半满成五味，故云味味皆有半满，秘密不定，此相成释义，一往如此，非谓法华中有前四味秘密不定也○权实俱游行藏得所，谓五味半满俱用故云俱游，五味半满相成谓之行，谓相成法华醍醐满字也。唯遍四味半满谓之藏，谓不至法华醍醐满字也。又俱游论相成行藏论用舍也○不同古人，指但用五味古人，即定林等至光宅，偏用半满古人，即菩提流支也○华严顿满，谓圆别也。方等半满，谓圆别通为满，唯藏为半也。般若中满，谓圆别也。通又为半。后签云：如般若部对二乘半以明满，法华时满唯一圆也○或单或带，谓单是鹿苑，带是方等般若，方等带藏半，般若带通半也。法华废半明满，易知故略○不同旧人等，谓定林等用从牛出乳，譬三藏十二年前有相教，乃至用从熟酥出醍醐，譬涅槃常住教。又菩提流支十二年前皆半，十二年后皆满○准不思议境界经，今大藏中大方广佛华严不思议佛境界经。又有大方广如来不思议境界经○法性论明中下二根入法界，谓钝菩萨三处入法界，上根在般若，中根在法华，下根在涅槃○般若三百比丘得记，大论第四十卷○敦逼文者，不论会中实有此人，实无此人，佛欲其深信大法，故作此语，以为敦逼，所敦即是住果，住果圣人自无不信，然必须如来敦逼，方肯入大○大璎珞譬喻品，是菩萨璎珞经，此出第九卷，譬喻品即第三十一品，已发菩提心。妙乐云：此乃三藏菩提之心，机未合时，若闻三身，理合生谤（云云）○迦留陀夷结戒缘起，增一阿含四十六卷，迦留陀夷颜色极黑，雨天乞食，惊长者妇，佛制一坐而食，过日中不食○又如身子等，增一阿含十八卷，尔时舍利弗游于摩瘦本生之处，身遇疾病，极为苦痛，时唯均头沙弥供给（云云）。帝释知舍利弗心中所念，来至精舍供养，舍利弗止之，帝释躬自除粪，弗即疾入涅槃，地震天华（云云）。帝释集香耶维尊者身，而收舍利及衣钵，而付均头沙弥，沙弥捉衣钵舍利，往至阿难所，白言，我师灭度，今持舍利衣钵奉上世尊，阿难将沙弥至佛所（云云）。佛告曰：舍利弗用戒身般涅槃乎？阿难云非也（云云）。但舍利弗，恒喜教化说法，我今忆此深恩，故愁悒耳。佛止曰：有生有死，过去诸佛，尽非灭度乎○五分不灭等，前签云：小乘云不灭者，以无作之业，至未来世，名为不灭，非常住不灭也。增一第九在第十八卷○是方等陀罗尼下卷，今大藏中方等陀罗尼经有四卷，此引在第二卷。
　　二就益不益中，于二缘如乳，谓即二味四机中，后二机名二缘也○于小如乳，于大如醍醐，统纪华严二味四机，一者纯教法身，即是分证中道四十一位，此名醍醐。二者凡夫大根，入圆初住证一分中道以去，亦名醍醐。三者始入十信，虽但破四住，未破无明，但名为乳。四者小根聋哑，全生如乳○及别圆两教俱有五味次第等，如下文中，教教各判五味等○此取相生次第等，元草堂云：相生喻教，浓淡喻机，喻教则有次第，从顿开渐渐入转深，终会于圆，喻机则有优劣，初自聋哑弹诃，淘汰而卒至得记○如三百比丘，即般若中三百比丘得记是也。具如止观第三记辅行第十四卷○般若付财文句云，般若是委业，信解品记云，付财在法华中，又云于佛即是付财，二乘自谓加说。

　　　　玄签证释卷第十（终）

