
　　　　大般若波罗蜜多经　卷第三百

　　　　　　大唐三藏法师玄奘奉　　诏译

　　　　初分难闻功德品第三十九之四

　　尔时，舍利子白佛言：「世尊！我今乐说菩萨譬喻。」
　　佛言：「舍利子！随汝意说。」
　　舍利子言：「世尊！如住大乘诸善男子、善女人等，梦中修行般若、静虑、精进、安忍、净戒、布施波罗蜜多，坐于道场证无上觉，当知是善男子、善女人等尚近无上正等菩提，何况菩萨摩诃萨为求无上正等菩提，觉时修行般若、静虑、精进、安忍、净戒、布施波罗蜜多，而不速成无上正觉！世尊！是菩萨摩诃萨不久当坐菩提树下，证得无上正等菩提，转妙法轮度无量众。
　　「世尊！若善男子、善女人等得闻如是甚深般若波罗蜜多，受持、读诵、如教修行，当知是善男子、善女人等久学大乘善根成熟，多供养诸佛，多事诸善友，植众德本，能成是事。世尊！若善男子、善女人等得闻如是甚深般若波罗蜜多，信解、受持、读诵、修习、如理思惟、为他演说，是善男子、善女人等或已得受大菩提记，或近当受大菩提记。世尊！是善男子、善女人等如住不退位菩萨摩诃萨，疾得无上正等菩提，由此得闻甚深般若波罗蜜多，能深信解、受持、读诵、如理思惟、随教修行、为他演说。
　　「世尊！譬如有人游涉旷野，经过险路百逾缮那，或二、或三、或四、五百，见诸城邑王都前相，谓放牧人园林田等，见诸相已便作是念：『城邑王都去此非远。』作是念已身意泰然，不畏恶兽、恶贼、饥渴。世尊！诸菩萨摩诃萨亦复如是，若得闻此甚深般若波罗蜜多，受持、读诵、如理思惟、深生信解，应知不久当得受记或已得受，速证无上正等菩提，是菩萨摩诃萨无堕声闻、独觉地畏。何以故？是菩萨摩诃萨已得见闻、恭敬供养甚深般若波罗蜜多无上菩提之前相故。」
　　尔时，佛告舍利子言：「如是！如是！如汝所说。汝承佛力当复说之。」
　　时，舍利子复白佛言：「世尊！譬如有人欲观大海，渐次往趣经于多时，不见山林便作是念：『今睹此相大海非远。所以者何？夫近海岸地必渐下定无山林。」彼人尔时虽未见海，而见近相欢喜踊跃。世尊！诸菩萨摩诃萨亦复如是，若得闻此甚深般若波罗蜜多，受持、读诵、如理思惟、深生信解，是菩萨摩诃萨虽未得佛现前授记：『汝于来世经尔所劫，若经百劫、若经千劫、若经百千劫，乃至若经百千俱胝那庾多劫，当得无上正等菩提。』而应自知受记非远。何以故？是菩萨摩诃萨已得见闻、恭敬供养、受持、读诵、如理思惟甚深般若波罗蜜多无上菩提之前相故。
　　「世尊！譬如春时花果树等，陈叶已落枝条滋润，众人见已咸作是言：『新花果叶当出不久。所以者何？此诸树等新花果叶先相现故。』赡部洲人男女大小，见此相已欢喜踊跃，皆作是言：『我等不久当得见此花果茂盛。』世尊！诸菩萨摩诃萨亦复如是，若得闻此甚深般若波罗蜜多，受持、读诵、如理思惟、深生信解，当知宿世善根成熟，多供养佛，多事善友，不久当受大菩提记。世尊！是菩萨摩诃萨应作是念：『我先定有胜善根力，能引无上正等菩提故。今见闻、恭敬供养甚深般若波罗蜜多，读诵、受持、深生信解、如理思惟、随力修习。』世尊！此会中有诸天子众，见过去佛说是法者，皆生欢喜咸共议言：『昔诸菩萨闻说般若波罗蜜多便得受记，今诸菩萨既闻说此甚深般若波罗蜜多，不久定当受菩提记。』
　　「世尊！譬如女人怀孕渐久，其身转重动止不安，饮食睡眠悉皆减少，不喜多语厌常所作，受苦痛故众事顿息。有异母人见是相已，即知此女不久产生。世尊！诸菩萨摩诃萨亦复如是，宿种善根多供养佛，久事善友善根熟故，今得闻此甚深般若波罗蜜多，受持、读诵、如理思惟、深生信解、随力修习。世尊！当知是菩萨摩诃萨由此因缘，不久得受阿耨多罗三藐三菩提记。」
　　尔时，佛赞舍利子言：「善哉！善哉！汝善能说得闻如是甚深般若波罗蜜多菩萨譬喻，当知皆是佛威神力。」
　　尔时，具寿善现白佛言：「世尊！一切如来、应、正等觉甚奇希有，善能付嘱诸菩萨摩诃萨，善能摄受诸菩萨摩诃萨。」
　　佛言：「善现！如是！如是！何以故？善现！诸菩萨摩诃萨求趣无上正等菩提，为多有情得利乐故，怜愍饶益诸天、人故。是诸菩萨摩诃萨行菩萨道时，为欲饶益无量百千俱胝那庾多诸有情类故，以四摄事而摄受之。何等为四？一者、布施。二者、爱语。三者、利行。四者、同事。亦安立彼令勤修习十善业道。
　　「善现！是诸菩萨摩诃萨，自行四静虑亦教他行四静虑，自行四无量亦教他行四无量，自行四无色定亦教他行四无色定，自行六波罗蜜多亦教他行六波罗蜜多。善现！是诸菩萨摩诃萨，依止般若波罗蜜多巧方便力，虽教有情证预流果而自不证，虽教有情证一来、不还、阿罗汉果而自不证，虽教有情证独觉菩提而自不证。
　　「善现！是诸菩萨摩诃萨，自修布施、净戒、安忍、精进、静虑、般若波罗蜜多，亦劝无量百千俱胝那庾多菩萨摩诃萨修布施、净戒、安忍、精进、静虑、般若波罗蜜多，自住不退转地亦劝彼住不退转地，自严净佛土亦劝彼严净佛土，自成熟有情亦劝彼成熟有情，自起菩萨神通亦劝彼起菩萨神通，自修陀罗尼门亦劝彼修陀罗尼门，自修三摩地门亦劝彼修三摩地门，自具无碍辩亦劝彼具无碍辩，自具妙色身亦劝彼具妙色身，自具诸相好亦劝彼具诸相好，自具童真行亦劝彼具童真行，自修四念住亦教彼修四念住，自修四正断亦教彼修四正断，自修四神足亦教彼修四神足，自修五根亦教彼修五根，自修五力亦教彼修五力，自修七等觉支亦教彼修七等觉支，自修八圣道支亦教彼修八圣道支，自住内空亦教彼住内空，自住外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空亦教彼住外空乃至无性自性空，自住真如亦教彼住真如，自住法界、法性、不虚妄性、不变异性、平等性、离生性、法定、法住、实际、虚空界、不思议界亦教彼住法界乃至不思议界，自住苦圣谛亦教彼住苦圣谛，自住集、灭、道圣谛亦教彼住集、灭、道圣谛，自修四静虑亦教彼修四静虑，自修四无量亦教彼修四无量，自修四无色定亦教彼修四无色定，自修八解脱亦教彼修八解脱，自修八胜处亦教彼修八胜处，自修九次第定亦教彼修九次第定，自修十遍处亦教彼修十遍处，自修三解脱门亦教彼修三解脱门，自修菩萨十地亦教彼修菩萨十地，自修五眼亦教彼修五眼，自修六神通亦教彼修六神通，自修一切陀罗尼门亦教彼修一切陀罗尼门，自修一切三摩地门亦教彼修一切三摩地门，自修佛十力亦教彼修佛十力，自修四无碍解亦教彼修四无碍解，自修大慈、大悲、大喜、大舍亦教彼修大慈、大悲、大喜、大舍，自修十八佛不共法亦教彼修十八佛不共法，自修一切智亦教彼修一切智，自修道相智、一切相智亦教彼修道相智、一切相智，自修无忘失法、恒住舍性亦教彼修无忘失法、恒住舍性，自断一切烦恼习气亦教彼断一切烦恼习气，自证无上正等菩提、转妙法轮、度无量众亦教彼证无上正等菩提、转妙法轮、度无量众。」
　　具寿善现复白佛言：「甚奇！世尊！希有！善逝！是诸菩萨摩诃萨众，成就如是大功德聚，为欲饶益一切有情，修行般若波罗蜜多，求证无上正等菩提。世尊！云何菩萨摩诃萨修行般若波罗蜜多速得圆满？」
　　佛言：「善现！若菩萨摩诃萨行般若波罗蜜多时，不见色若增若减，不见受、想、行、识若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见眼处若增若减，不见耳、鼻、舌、身、意处若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见色处若增若减，不见声、香、味、触、法处若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见眼界若增若减，不见色界、眼识界及眼触、眼触为缘所生诸受若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见耳界若增若减，不见声界、耳识界及耳触、耳触为缘所生诸受若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见鼻界若增若减，不见香界、鼻识界及鼻触、鼻触为缘所生诸受若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见舌界若增若减，不见味界、舌识界及舌触、舌触为缘所生诸受若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见身界若增若减，不见触界、身识界及身触、身触为缘所生诸受若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见意界若增若减，不见法界、意识界及意触、意触为缘所生诸受若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见地界若增若减，不见水、火、风、空、识界若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见无明若增若减，不见行、识、名色、六处、触、受、爱、取、有、生、老死愁叹苦忧恼若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见布施波罗蜜多若增若减，不见净戒、安忍、精进、静虑、般若波罗蜜多若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见内空若增若减，不见外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见真如若增若减，不见法界、法性、不虚妄性、不变异性、平等性、离生性、法定、法住、实际、虚空界、不思议界若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见苦圣谛若增若减，不见集、灭、道圣谛若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见四静虑若增若减，不见四无量、四无色定若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见八解脱若增若减，不见八胜处、九次第定、十遍处若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见四念住若增若减，不见四正断、四神足、五根、五力、七等觉支、八圣道支若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见空解脱门若增若减，不见无相、无愿解脱门若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见菩萨十地若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见五眼若增若减，不见六神通若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见佛十力若增若减，不见四无所畏、四无碍解、大慈、大悲、大喜、大舍、十八佛不共法若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见无忘失法若增若减，不见恒住舍性若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见一切智若增若减，不见道相智、一切相智若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见一切陀罗尼门若增若减，不见一切三摩地门若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见预流果若增若减，不见一来、不还、阿罗汉果若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见独觉菩提若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见一切菩萨摩诃萨行若增若减，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见诸佛无上正等菩提若增若减，是菩萨摩诃萨修行般若波罗蜜多速得圆满。
　　「复次，善现！若菩萨摩诃萨行般若波罗蜜多时，不见是法、不见非法，不见有漏、不见无漏，不见有为、不见无为，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见过去、不见未来、不见现在，不见善、不见不善、不见无记，不见欲界、不见色界、不见无色界，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见布施波罗蜜多，不见净戒、安忍、精进、静虑、般若波罗蜜多，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见内空，不见外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见真如，不见法界、法性、不虚妄性、不变异性、平等性、离生性、法定、法住、实际、虚空界、不思议界，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见苦圣谛，不见集、灭、道圣谛，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见四念住，不见四正断、四神足、五根、五力、七等觉支、八圣道支，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见四静虑，不见四无量、四无色定，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见八解脱，不见八胜处、九次第定、十遍处，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见空解脱门，不见无相、无愿解脱门，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见五眼，不见六神通，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见一切陀罗尼门，不见一切三摩地门，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见无忘失法，不见恒住舍性，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见佛十力，不见四无所畏、四无碍解、大慈、大悲、大喜、大舍、十八佛不共法，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，不见一切智，不见道相智、一切相智，是菩萨摩诃萨修行般若波罗蜜多速得圆满。
　　「何以故？善现！以一切法无性相故，无作用故，不可转故，虚妄、诳诈、性不坚实、不自在故，无觉受故，离我、有情、命者、生者广说乃至知、见者故。」
　　尔时，具寿善现白佛言：「世尊！如来所说不可思议。」
　　佛告善现：「如是！如是！如来所说不可思议。
　　「善现！色不可思议故如来所说不可思议，受、想、行、识不可思议故如来所说不可思议。
　　「善现！眼处不可思议故如来所说不可思议，耳、鼻、舌、身、意处不可思议故如来所说不可思议。
　　「善现！色处不可思议故如来所说不可思议，声、香、味、触、法处不可思议故如来所说不可思议。
　　「善现！眼界不可思议故如来所说不可思议，色界、眼识界及眼触、眼触为缘所生诸受不可思议故如来所说不可思议。
　　「善现！耳界不可思议故如来所说不可思议，声界、耳识界及耳触、耳触为缘所生诸受不可思议故如来所说不可思议。
　　「善现！鼻界不可思议故如来所说不可思议，香界、鼻识界及鼻触、鼻触为缘所生诸受不可思议故如来所说不可思议。
　　「善现！舌界不可思议故如来所说不可思议，味界、舌识界及舌触、舌触为缘所生诸受不可思议故如来所说不可思议。
　　「善现！身界不可思议故如来所说不可思议，触界、身识界及身触、身触为缘所生诸受不可思议故如来所说不可思议。
　　「善现！意界不可思议故如来所说不可思议，法界、意识界及意触、意触为缘所生诸受不可思议故如来所说不可思议。
　　「善现！地界不可思议故如来所说不可思议，水、火、风、空、识界不可思议故如来所说不可思议。
　　「善现！无明不可思议故如来所说不可思议，行、识、名色、六处、触、受、爱、取、有、生、老死愁叹苦忧恼不可思议故如来所说不可思议。
　　「善现！布施波罗蜜多不可思议故如来所说不可思议，净戒、安忍、精进、静虑、般若波罗蜜多不可思议故如来所说不可思议。
　　「善现！内空不可思议故如来所说不可思议，外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空不可思议故如来所说不可思议。
　　「善现！真如不可思议故如来所说不可思议，法界、法性、不虚妄性、不变异性、平等性、离生性、法定、法住、实际、虚空界、不思议界不可思议故如来所说不可思议。
　　「善现！苦圣谛不可思议故如来所说不可思议，集、灭、道圣谛不可思议故如来所说不可思议。
　　「善现！四静虑不可思议故如来所说不可思议，四无量、四无色定不可思议故如来所说不可思议。
　　「善现！八解脱不可思议故如来所说不可思议，八胜处、九次第定、十遍处不可思议故如来所说不可思议。
　　「善现！四念住不可思议故如来所说不可思议，四正断、四神足、五根、五力、七等觉支、八圣道支不可思议故如来所说不可思议。
　　「善现！空解脱门不可思议故如来所说不可思议，无相、无愿解脱门不可思议故如来所说不可思议。
　　「善现！菩萨十地不可思议故如来所说不可思议。
　　「善现！五眼不可思议故如来所说不可思议，六神通不可思议故如来所说不可思议。
　　「善现！佛十力不可思议故如来所说不可思议，四无所畏、四无碍解、大慈、大悲、大喜、大舍、十八佛不共法不可思议故如来所说不可思议。
　　「善现！无忘失法不可思议故如来所说不可思议，恒住舍性不可思议故如来所说不可思议。
　　「善现！一切智不可思议故如来所说不可思议，道相智、一切相智不可思议故如来所说不可思议。
　　「善现！一切陀罗尼门不可思议故如来所说不可思议，一切三摩地门不可思议故如来所说不可思议。
　　「善现！预流果不可思议故如来所说不可思议，一来、不还、阿罗汉果不可思议故如来所说不可思议。
　　「善现！独觉菩提不可思议故如来所说不可思议。
　　「善现！一切菩萨摩诃萨行不可思议故如来所说不可思议。
　　「善现！诸佛无上正等菩提不可思议故如来所说不可思议。
　　「善现！若菩萨摩诃萨行般若波罗蜜多时，于色不起不思议想，于受、想、行、识不起不思议想，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，于眼处不起不思议想，于耳、鼻、舌、身、意处不起不思议想，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，于色处不起不思议想，于声、香、味、触、法处不起不思议想，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，于眼界不起不思议想，于色界、眼识界及眼触、眼触为缘所生诸受不起不思议想，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，于耳界不起不思议想，于声界、耳识界及耳触、耳触为缘所生诸受不起不思议想，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，于鼻界不起不思议想，于香界、鼻识界及鼻触、鼻触为缘所生诸受不起不思议想，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，于舌界不起不思议想，于，味界、舌识界及舌触、舌触为缘所生诸受不起不思议想，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，于身界不起不思议想，于触界、身识界及身触、身触为缘所生诸受不起不思议想，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，于意界不起不思议想，于法界、意识界及意触、意触为缘所生诸受不起不思议想，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，于地界不起不思议想，于水、火、风、空、识界不起不思议想，是菩萨摩诃萨修行般若波罗蜜多速得圆满。
　　「善现！若菩萨摩诃萨行般若波罗蜜多时，于无明不起不思议想，于行、识、名色、六处、触、受、爱、取、有、生、老死愁叹苦忧恼不起不思议想，是菩萨摩诃萨修行般若波罗蜜多速得圆满。

　　大般若波罗蜜多经卷第三百


