　　　　佛说弥勒下生成佛经

　　　　唐三藏法师义净奉　制译

　　如是我闻。一时薄伽梵在王舍城鹫峰山上。与大苾刍众俱。尔时大智舍利子法将中最。哀愍世间从座而起。偏袒右肩右膝著地。合掌恭敬。而白佛言。世尊。我今欲少咨问。愿垂听许。佛告舍利弗。随汝所问我当为说。时舍利子即以伽他请世尊曰
　大师所授记　　当来佛下生
　彼号为慈氏　　如前后经说
　唯愿人中尊　　伽陀重分别
　彼神通威德　　我今乐欲闻
　佛告舍利子　　应至心谛听
　当来慈氏尊　　为汝广宣说
　尔时大海水　　以渐减三千
　二百逾缮那　　为显轮王路
　赡部洲纵广　　有万逾缮那
　有情住其中　　在处皆充满
　国土咸富盛　　无罚无灾厄
　彼诸男女等　　皆由善业生
　地无诸棘刺　　唯生青软草
　履践随人足　　喻若睹罗绵
　自然出香稻　　美味皆充足
　诸树生衣服　　众彩共庄严
　树高三俱舍　　花果常充实
　时彼国中人　　皆寿八万岁
　无有诸疾苦　　离恼常安乐
　具相悉端严　　色力皆圆满
　人患有三种　　食衰老便利
　女年五百岁　　方乃作婚姻
　诸有欲便利　　地裂而容受
　人命将终尽　　自往诣尸林
　城名妙幢相　　轮王之所都
　纵十二由旬　　广七由旬量
　其中所居者　　皆曾植妙因
　此城有胜德　　住者咸欢喜
　楼台并却敌　　七宝之所成
　关钥及门庭　　种种宝严饰
　绕堞诸隍堑　　皆营以妙珍
　名花悉充满　　好鸟皆翔集
　七行多罗树　　周匝而围绕
　众宝以庄严　　皆悬网铃铎
　微风吹宝树　　演出众妙声
　犹如奏八音　　闻者生欢喜
　处处有池沼　　弥覆杂色花
　园苑擢芳林　　庄严此城郭
　国中有圣主　　其名曰饷佉
　金轮王四洲　　富盛多威力
　其王福德业　　勇健兼四兵
　七宝皆成就　　千子悉具足
　四海咸清肃　　无有战兵戈
　正法理群生　　设化皆平等
　王有四大藏　　各在诸国中
　一一藏皆有　　珍宝百万亿
　羯陵伽国内　　藏名冰竭罗
　蜜絺罗国中　　般逐迦大藏
　伊罗钵罗藏　　安处揵陀国
　婆罗[病-丙+尼]斯境　　藏名为饷佉
　此诸四伏藏　　咸属饷佉王
　百福之所资　　果报咸成就
　辅国之大臣　　婆罗门善净
　四明皆晓达　　多闻为国师
　博通诸杂论　　善教有闻持
　训解及声明　　莫不咸究了
　有女名净妙　　为大臣夫人
　名称相端严　　见者皆欢悦
　大丈夫慈氏　　辞于喜足天
　来托彼夫人　　作后身生处
　既怀此大圣　　满足于十月
　于是慈尊母　　往趣妙花园
　至彼妙园中　　不坐亦不卧
　徐立攀花树　　俄诞胜慈尊
　尔时最胜尊　　出母右胁已
　如日出云翳　　普放大光明
　不染触胞胎　　如莲花出水
　光流三界内　　咸仰大慈辉
　当尔降生时　　千眼帝释主
　躬自擎菩萨　　欣逢两足尊
　菩萨于此时　　自然行七步
　而于足履处　　皆出宝莲花
　遍观于十方　　告诸天人众
　我此身最后　　无生证涅槃
　龙降清凉水　　澡沐大悲身
　天散殊妙花　　虚空遍飘洒
　诸天持白盖　　掩庇大慈尊
　各生希有心　　守护于菩萨
　褓母擎菩萨　　三十二相身
　具足诸光明　　捧持来授母
　御者进雕辇　　皆用宝庄严
　母子升其中　　诸天共持舆
　千种妙音乐　　引导而还宫
　慈氏入都城　　天花如雨落
　慈尊诞降日　　怀妊诸婇女
　普得身安隐　　皆生智慧男
　善净慈尊父　　睹子奇妙容
　具三十二相　　心生大欢喜
　父依占察法　　知子有二相
　处俗作轮王　　出家成正觉
　菩萨既成立　　慈愍诸群生
　众苦险难中　　轮回常不息
　金色光明朗　　声如大梵音
　目等青莲叶　　支体悉圆满
　身长八十肘　　二十肘肩量
　面广肩量半　　满月相端严
　菩萨明众艺　　善教受学者
　请业童蒙等　　八万四千人
　时彼饷佉王　　建立七宝幢
　幢高七十寻　　广有寻六十
　宝幢造成已　　王发大舍心
　施与婆罗门　　等设无遮会
　其时诸梵志　　数有一千人
　得此妙宝幢　　毁坼须臾顷
　菩萨睹斯已　　念世俗皆然
　生死苦羁笼　　思求于出离
　祈诚寂灭道　　弃俗而出家
　生老病死中　　救之令得出
　慈尊兴愿曰　　八万四千人
　俱生厌离心　　并随修梵行
　于初发心夜　　舍俗而出家
　还于此夜中　　而升等觉地
　时有菩提树　　号名曰龙花
　高四逾缮那　　蓊郁而荣茂
　枝条覆四面　　荫六俱卢舍
　慈氏大悲尊　　于下成正觉
　于人中尊胜　　具八梵音声
　说法度众生　　令离诸烦恼
　苦及苦生处　　一切皆除灭
　能修八正道　　登彼涅槃岸
　为诸清信者　　说此四真谛
　得闻此如法　　至诚而奉持
　于妙花园中　　诸众如云集
　满百由旬内　　眷属皆充满
　彼轮王饷佉　　闻深妙法已
　罄舍诸珍宝　　祈心慕出家
　不恋上宫闱　　至求于出离
　八万四千众　　咸随而出家
　复八万四千　　婆罗门童子
　闻王舍尘俗　　亦来求出家
　主藏臣长者　　其名曰善财
　并与千眷属　　亦来求出家
　宝女毗舍佉　　及余诸从者
　八万四千众　　亦来求出家
　复过百千数　　善男善女等
　闻佛宣妙法　　亦来求出家
　天上天人尊　　大慈悲圣主
　普观众心已　　而演出要法
　告众汝应知　　慈悲释迦主
　教汝修正道　　来生我法中
　或以香花鬘　　幢幡盖严饰
　供养牟尼主　　来生我法中
　或郁金沉水　　香泥用涂拭
　供养牟尼塔　　来生我法中
　或归佛法僧　　恭敬常亲近
　当修诸善行　　来生我法中
　或于佛法中　　受持诸学处
　善护无缺犯　　来生我法中
　或于四方僧　　施衣服饮食
　并奉妙医药　　来生我法中
　或于四斋辰　　及在神通月
　受持八支戒　　来生我法中
　或以三种通　　神境记教授
　化道声闻众　　咸令烦惑除
　初会为说法　　广度诸声闻
　九十六亿人　　令出烦恼障
　第二会说法　　广度诸声闻
　九十四亿人　　令渡无明海
　第三会说法　　广度诸声闻
　九十二亿人　　令心善调伏
　三转法轮已　　人天普纯净
　将诸弟子众　　乞食入城中
　既入妙幢城　　衢巷皆严饰
　为供养佛故　　天雨曼陀花
　四王及梵王　　并余诸天众
　香花鬘供养　　辅翼大悲尊
　大威德诸天　　散以妙衣服
　缤纷遍城邑　　瞻仰大医王
　以妙宝香花　　散洒诸衢街
　履践于其上　　喻若睹罗绵
　音乐及幢幡　　夹路而行列
　人天帝释众　　称赞大慈尊
　南谟天上尊　　南谟士中胜
　善哉薄伽梵　　能哀愍世间
　有大威德天　　当作魔王众
　归心合掌礼　　赞仰于导师
　梵王诸天众　　眷属而围绕
　各以梵音声　　阐扬微妙法
　于此世界中　　多是阿罗汉
　蠲除有漏业　　永离烦恼苦
　人天龙神等　　乾闼阿修罗
　罗刹及药叉　　皆欢喜供养
　彼时诸大众　　断障除疑惑
　超越生死流　　善修清净行
　彼时诸大众　　离著弃珍财
　无我我所心　　善修清净行
　彼时诸大众　　毁破贪爱网
　圆满静虑心　　善修清净行
　慈氏天人尊　　哀愍有情类
　期于六万岁　　说法度众生
　化满百千亿　　令度烦恼海
　有缘皆拯济　　方入涅槃城
　慈氏大悲尊　　入般涅槃后
　正法住于世　　亦满六万年
　若于我法中　　深心能信受
　当来下生日　　必奉大悲尊
　若有聪慧者　　闻说如是事
　谁不起欣乐　　愿逢慈氏尊
　若求解脱人　　希遇龙花会
　常供养三宝　　当勤莫放逸
　　尔时世尊为舍利子及诸大众。记说当来慈氏事已。复告舍利子。若有善男子善女人。闻此法已。受持读诵为他演说如说修行。香花供养书写经卷。是诸人等当来之世。必得值遇慈氏下生。于三会中咸蒙救度。尔时世尊说此颂已。舍利子及诸大众。欢喜信受顶戴奉行

　　佛说弥勒下生成佛经

　　按开元录弥勒下生经前后六译。三存三失。而此本亦在三存之一也。则宋藏无此经者失之耳。今得于丹藏而编入之
