　　　　地藏菩萨本愿经科注

　　古盐匡庵　青莲苾刍　灵乘父　辑

　　　　地藏菩萨本愿经科注序

　　一月普现一切水，一切水月一月摄。此言闻者故多，而知者或寡。茍知之，则知地藏菩萨以一身现多身，而多身复一身，初无所作。又经历无量无边佛刹微尘数劫，不间一刹那；于一刹那经历无量无边佛刹微尘数劫，曾无有异。如是则天堂地狱诸佛众生苦乐逆顺善恶好丑，如谷响镜华，觅其形相，了不可得。故曰，度尽众生，实无度者。虽然，其奈六极之类，为无明罥所覆，未出三界，不免妄婴诸苦。繇是菩萨乘夙愿毂，以种种方便而救度之，使其离苦得乐，以至无上菩提而后已。於戏！此菩萨大慈大悲大孝大愿，大威神力，悉不思议。假使以虚空为口，雷霆为舌，尽尘沙劫，赞叹其无量功德海中一滴之相，犹不能尽，况区区笔墨乎！龙飞戊辰秋，崎阳大德真常公携浙中运遐乘法师新编地藏经科注，将欲梓行，来谒予序。盖以常公为法檀度，恒与四部众演说是经，意有在也。予辄然沈启读，叹未曾有。乃知运法师孝德道力精进勇猛，越乎伦类。而且具般若智，获无碍辩，得非当代教门之领袖，与资生利物，莫越于斯，锲而传诸不可后矣。

　　时

贞亨五季无射月朔日
　　　　支那嗣祖沙门高泉性潡敬题于佛国方丈

　　　　地藏菩萨本愿经科注序

　　原夫百川具流至海而极，一乘圆果称性而周。华藏十三重，处处现遮那之妙体；铁围百亿土，尘尘显地藏之愿门。但以四弘广被，万行齐彰，统神变而无穷，运悲心而叵竭。地藏本愿经者，是唐于阗实叉所译。故其言词简约，义趣幽深。缘起无生，宛合杂华之旨；体空成事，冥符起信之文。所以放光集会，叹世主之妙严；法界回施，较成佛之福利。为欲表扬圣母之厚德，故此广赞地藏之洪名。良由净法身因性空而包纳，种智果从心地以发生。然此因果圆融，主伴交彻，佛眼难窥其奥，圣心莫测其微。故知心通则净刹非遥，情隔则凡境是异。烦恼业缘，甚可怖畏，受报丑恶，何忍见闻。如因目中之赤眚，妄现灯上之毛轮；急须办成佛之资粮，悟惟心之自性。遂使迷途饥馑时忻逢王膳，火宅炎焰处顿获清凉。至于闻名睹相罪灭河沙，礼念归依福增劫石。良以一文之妙，摄义无遗；故一偈之功，能破地狱。此经功德，真不可得而思议者也。吾浙古监匡庵运遐法师者，禅观精修，显密备究。尝往天溪之门。年来杜迹注释，部帙虽多，而此经科注，可谓独步矣。长崎德苑真常师信敬此经，素奉菩萨，见而悦之，意欲转布，甚合予愿。顾惟大士威神不可思议，故得尘刹流通，宁止四海耶。今将授梓，属予弁端。予向最敬此不思议经王，遂合掌赞叹。普愿见闻随喜者，悉得任运流入萨婆若海，以至圆满无上佛果菩提而后已。是为序。

　　时

贞亨五年岁在著雍执徐清和浴佛日
　　　　　东明悦峰章熏盥敬题

　　　　地藏菩萨本愿经科注序

　　地藏菩萨本愿经者，顿脱生死之捷径，速到涅槃之津梁，起死回生之良药，闭恶兴善之宝鉴也。乃至以信手拔疑根，用戒足登乐刹，慧目定心，无量功德，靡不具足者，其唯此经欤。是故地藏菩萨实为群生所依福田之根本也。若能归敬此菩萨者，则众苦悉除，诸愿满足。现在能得安隐，将来必定解脱。若称洪名，或历耳根，永灭重罪，终至宝果，是皆大士不可思议慈愿力之所致。其慈山愿海，实过于诸大菩萨者，日劫相倍矣。是以释迦世尊将人天众嘱此大士，复赞之曰：一弹指间归依地藏菩萨，是诸众生，即得解脱三恶道报也。原夫佛法宽广，行门无量，所有诸善功德之中，而以发心起愿为最要。缅惟菩萨往昔作长者子及光目女时，而发心起愿，齐修六度，圆证三身，恒沙功德，皆悉具足。故今播名十方，分身沙界，广度众生者，皆由发大心、起大愿故。故知发心即诸愿之根本，一切功德莫不由是而生。然而本具大愿从智体起，拔济弘誓由悲用生。始从发心，终至成道，引行趣果，愿为之本，是故成佛，莫先于愿。所谓无愿多退。如牛无御，如画无胶，如坏未火，终不可用。故经云：比丘不发誓者，终不成佛道。誓愿之福不可称计，得至甘露灭尽之处也。予尝深玩是经，审以慈孝愿行为宗要。何者？以光目女有大慈愍心，为母发大愿故。然则慈能生孝，因孝发愿，由愿兴行，开则成孝愿行，合则为慈愿也。顷支那国有运遐法师，以自所编地藏菩萨本愿经科注，寄送崎阳兴福悦峰师。师即运法师同省也。尝闻运师于病中而注是经，凡成六卷，其功岂易言哉！此经自唐至今，千有余载，甫有注释之者。吁！亦可谓难矣。是诚菩萨护念法师善愿。病魔既退，勇猛莫超。佛言勇猛名地藏。然则运遐法师岂非能契佛意者欤。予欲请此注梓行于世。悦师诺然授之。予不胜喜，如获异宝。今既付梓，普愿见者闻者知地藏菩萨本愿功德利益之事，则植将来之智种。而且见果畏因，息恶勤善，遣妄归真，仰信受持，如食金刚，决定不消，终得佛果。以此不思议尊经，实为群生之慈泽，润物无穷。逢是妙典，多劫庆幸，莫大于此。故不揣愚陋而为之序。

　　时

贞亨五年岁次戊辰季春上浣吉旦
　　　　　宝池释真常稽首敬撰

　　　　地藏菩萨本愿经科注

　　　　　古盐匡庵　青莲苾刍　灵乘父　辑

（编者按：《地藏菩萨本愿经科注》录自《续藏经》第三十五册，原书中凡有△处，后面都有注者所作科分。因科分文繁，且对一般读者没有帮助，故这儿仅保留了△，表示有被省略的科分。读者若感兴趣，可核对原书。）

　　委释经题已如上说

△

【唐于阗国三藏沙门实叉难陀译】

　　唐，代名。李氏，有天下之号。以其奋迹晋阳，为陶唐氏故都，故国号唐焉。（李渊之祖虎，佐西魏周闵帝，受西魏禅，追封唐国公。虎生昺，昺生渊，皆袭封唐公，遂以立国。）于阗，正云瞿萨怛那，唐言地乳。以王未有嗣，祷毗沙门像，额上剖出婴儿，不饮人乳。神前之地忽然隆起，其状如乳，神童饮吮，（徂兖切前上声），遂至成立，故以名国。又云涣那、于遁、豁且（子余切音疽）、屈丹，皆此国之异名也。大集月藏经，世尊付嘱难胜天子千眷属，及散脂大夜叉等毗沙门王，共护于阗国土。故多圣贤继迹，乃译师本生处也。三藏，梵名俱舍。此云藏。如世库藏以积钱财，法之三藏以蕴文义。三名各含一切文理，故名为藏。阿含即定藏，毗尼即戒藏，阿毗昙即慧藏也。沙门正言室摩那拏，此言功劳，谓修道有功而多劳；又言息心。瑞应云：息心达本源，故号为沙门。是也。然诸经译人，皆云法师。今称沙门者，译主之谦德也。实叉难陀，唐翻学喜。时因天后明扬佛日，敬重大乘，以华严旧经处会未备，远闻于阗有斯梵本，发使迎请实叉，与经同来赴洛，重译。

△

【忉利天宫神通品第一】

　　释品如纶贯后仿此。

△

【如是】

　　大师深悟法华，阐明妙旨，以五重而解首题，以四释而消文句。今经既同醍醐，释文那容薄味。况诸经之首唱，乃法华之极谈。南岳三转读文，天台一念观具，理既一体，文合四番。第后代人情效简，而末世根钝惮烦。今故处中，或三二一。贵在得意，无烦笔墨。
　　如是者，信成就也。佛法大海，信为能入。心有净信，能入法海。故不信者，言是事不如是。如牛皮未柔，不可屈折。信者，言是事如是。如牛皮已柔，随用可作。信则所言之理顺，顺则师资之道成。故首标之。又如名不异，是曰无非。阿难传佛所说圆经，譬之泻水分瓶无异。文下之理，允当无非，则文如而理是，故言如是。只此如是，莫不皆同，以不思议性识即诸法实相。体离四句，相绝百非，心佛众生，三无差别。抑岂我佛迹中经初为然，即本经初，亦复如是。大论云：过去法如，即是未来、现在法如；现在法如，即是过去、未来法如；未来法如，即是过去、现在法如。所以者何？一如无异故。是则地藏菩萨元初发心以来，迨今天宫受嘱，皆以圆如是而自修，亦以圆如是而利它。种熟脱三，时时不废。与我佛本迹之事，莫不皆如、皆是，方名今经开显之如是也。行人能以此圆常正谛，观一念具心。即此具心所起修恶，即是性恶，名恶法界。无法不收，体是三德，复名三谛。称谛而观，照境不异，名如；境观双亡，永绝过非，曰是。如是信之，信成就矣。

△

【我闻。】

　　我闻者，闻成就也。此海阿难自表，亲承有在，永异外道。我以主宰为义，十六见之首，五利使之元。故凡夫、小乘于人法中著我。而阿难为传法菩萨，于法华预授记之俦，传此圆经，合顺二空，何亦言我？须知凡夫人具足见、慢、名字三我。阿难已无见慢随俗名字，以无我无闻，化道则绝。故虽知无我，为传化道，随世假说。如以金钱易铜，买卖之法，人无笑者。

　　闻者，耳根不坏，声在可闻处，作心谛听，因缘和合，故能闻。应言耳闻，以我是闻主，闻是我用，主是假人，用是实法。若解主义，闻义自显。但主是总论缘起，闻乃别从说听，不无少异。此是阿难直提法性，真我心闻，令人直下悟入耳。然真我无我无不我，心闻无闻无不闻，为传化不绝，故云我闻，闻则成就已。

△

【一时，】

　　此应纪岁月。今云一时者，盖两土正朔不同，说经前后有异，故以一时总摄耳。然一者，乃道之统，体天德之纯，形气之元，数之始，易之奇，生天生地，万物以兹，未有不始于一。故伏羲卦爻，仓颉文字，咸起于一。一为字之大母，在上若天盖形，在下若地载形，在中若人负荷形。时者，变易也。造化密移，人畴觉之，其可见者莫如日。故取日之所之，乃是会意。以天体至大，运用之妙，存乎日也。佛世论时有二：一、迦罗，名短时、实时。示内弟子依时而食，护明相等。二、三摩耶，名长时、假时。外道执时为实，故显时是假。辅行云：诸经既多，乃通言一时，则诙乎长短，摄彼精粗，是已。今言觉皇法运将竟，天宫嘉会之时，听者感佛为说，说者应机而谈。说听事讫，总名一时。大要令根熟，六道归一心之时。大师云：若前思后觉，斯二非一，思觉妄断，豁悟之时。今亦然耳。

△

【佛在忉利天，】

　　天台明六即佛。今约究竟即佛。有三：依一切智，有丈六佛；依道种智，有丈六尊特佛；依一切种智，有法身佛。三佛不得一异，非一异而一异。今既开显总秘密藏，同一圆佛，一异俱忘。暂时曰在，久停名住，一往语耳。今准大论，以住释在。住者，四仪之一，佛为能住，忉利天为所住。以住处有二：一境界处，游历之境，为化在俗之流。二、依止处，为统出家之众。今指境界处也。然能住有四：谓天、梵、圣、佛。天住谓六欲，因即施戒善心。梵住从初禅至非想，因即四无量心。圣住三乘人，因即三三昧。佛住首楞严百八三昧等，然必依谛而住。故丈六佛住真谛；合身佛住真中；法身佛住中道。是则吾人于一心中圆修三观，念念不休，时时住于三谛，即观行住。故知能了神解心性，念念菩提果圆，介尔起意，大用现前，无待无依，非取非舍，从真起行，体用相收，以行契真，卷舒一际；自然心心合道，念念冥真矣。忉利天见品题。

△

【为母说法。】

　　准观佛三昧海经，是父王白佛：当往忉利天为母说法。佛言：当如轮王行法问讯檀越。按增一阿含经，乃帝释所请，谓诸佛皆上生忉利为母说法，如来亦应为圣母说法。于是如来与千比丘，于安达罗国曲女城边，升忉利天，为母说法，以报生身之恩。梵语摩诃摩耶，唐言大术，或云大幻；长阿含名大化。妙玄云：摩耶是千佛之母，是大权法身上地，岂有凡夫能怀那罗延菩萨耶！故晋译华严，摩耶夫人答善财云：我已成就大愿智幻法门，得此法门，故为卢舍那如来母，于阎浮提迦毗罗城净梵王宫，从右胁生悉达太子，显现不可思议自在神力。此约小乘明父母等。若约圆宗，都如幻现。如佛告月氏天子言：其菩萨者，不念于生，亦无所起，用本愿故，现有所生。天问：菩萨不念所生，亦不往生，云何如来垂念所生之亲，上忉利天，一时三月，如来不为从王后摩耶而由生乎？佛告天子：菩萨不从王后摩耶所生，从智慧度无极生。所以者何？其三十二大人相、十力、四无所畏、十八不共、乃至虚空佛眼，神足善权，斯诸功德，悉为不从王后摩耶而生，则从智慧度无极生。此即佛升忉利为圣后所说之法。经有三卷，皆称本之谈。

△

【尔时，十方无量世界，不可说不可说一切诸佛及大菩萨摩诃萨，皆来集会。】

　　尔时者，正如来为圣母说法时也。诸佛既多，难别刹土，故统云十方无量世界。无量者，量不可得，有何等算。世为迁流，界为方位。东西南北上下为界，过去未来现在为世。有二种：一、众生世界，是正报。二、器世界，是依报。孔矣依正数伙不可说也。此是华严阿僧祇品百二十五数中之一。普及名一，尽际名切，不一名诸，尊极名佛。各将一大菩萨为侍，故云及。菩名道，萨名心，自行此道，复能化人，依胜位立胜行，乃圆教大人，故言大菩萨摩诃萨。主与伴俱，因随果集；主不异伴，伴不异主；即主即伴，非异非同；来则俱来，集则共集，故云皆来集会。斯时如帝网珠光，重重无尽。行人一念，冥契其中，则始觉智与本觉智融通一际，无明心与菩提心交互双流。则无边刹海，不隔毫端；十世古今，不离当念。心为总持之主，圆观不可暂离。请各思之。

△

【赞叹释迦牟尼佛，能于五浊恶世，现不可思议大智慧神通之力，调伏刚强众生，知苦乐法。】

　　释迦，姓也。本起经翻能仁。准长阿含，昔甘蔗（姓也）王听次妃谮，摈四太子至雪山北。自立城居，以德归人，不数年间，为强国。父王遣使往召，四子辞过不还。父王三叹，我子释迦，因此命氏。牟尼，字也。本行经翻寂默。以诸释种憍慢多言，及见太子，悉皆默然。王云宜字牟尼。姓从慈悲利物，故不住涅槃。字取智慧冥理，故不住生死。首叹能字，即此意也。

　　五浊恶世。譬如清水，投之尘土，容貌泪然，名之为浊。浊相有五：所谓劫浊，（劫浊无别体，约四浊立名。）见浊，（五利使为体）烦恼浊，（五钝使为体）众生浊，（揽见慢果报立名），命浊，（连持色心为体）。而此五浊，烦恼、见为根本。从此二浊，成于众生。从众生有连持命。此四经时，谓为劫浊。劫浊乱时，众生垢重，悭贪妒忌，成就诸不善根，故名恶世。
　　悲华经寂意菩萨问：今我世尊，何因何缘，处斯不净五浊恶世之中，成阿耨菩提，说三乘法？何缘不取清净世界，远离五浊恶世？佛告寂意菩萨：以本愿故，取净妙国；亦本愿故，取不净土。菩萨成就大悲，取斯弊恶不净土耳。是故我以本愿，处此不净秽恶世界，成阿耨菩提（云云）。大论云：诸佛大悲，彻于骨髓，不以世界好丑，随应度者而教化之。如慈母爱子，子虽没在厕溷，勤求拯拔，不以为恶。故诸佛菩萨赞叹能于五浊恶世，调伏刚强众生。

　　现者，约化仪，本是璎珞长者，现为弊垢之身，乃寝大而施小也。约佛意，本是圆佛，垂为三藏初成之相，乃隐实而施权也。大智慧神通，准大论，谓能降伏外道大论议师及释梵天王，故名大智慧。准贤愚经，降六师已，洴沙王白佛：六师群迷，不自度量，求于世尊，捔试神力。佛现神变，妙难思议。六师穷缩，乃无一术，投水而死，徒类散解。故名大神通力者。佛身功德力，胜于十万白香象宝，是为父母遗体力。若神通功德力，无量无限。如此大慧通力，三乘罔知，人天莫测，名不可思议。以此慧通之力，调伏刚强众生。维摩居士言：此土众生，刚强难化。故佛为说刚强之语以调伏之。言是地狱，是畜生，是饿鬼，乃至是愚痴，是愚痴报等。以难化之人，心如猿猴，又如象马，[忏-千+龙]悷（上音龙，下音例，[忏-千+龙]悷，多恶也。）不调，如诸楚毒，乃至彻骨，然后调伏。如是刚强难化众生，故以一切苦切之言，乃可入律。故我佛称调御天人师。

　　苦乐即三藏生灭四谛，以迷真重故，从事受称。然苦、集是一法，分因果成两；道、灭亦然。以二是世间苦因果，二是出世乐因果，故但云苦乐法者，轨持为义。以四谛法非佛、天人、沙门、婆罗门所作，唯是过去无明颠倒心中造作诸行法尔，能出今世六道苦果，天然好恶不同。

　　知者，即鹿苑三转法轮时，示其相云：此是苦，汝应知等。此是小始初成，先施方便，以调伏三乘根性：以四谛调伏声闻，以因缘调伏缘觉，以六度调伏菩萨。谛缘弘誓，皆依四谛。故通言知苦乐法。此是释迦能事，故果因交赞而共叹也。

△

【各遣侍者，问讯世尊。】

　　侍者，亲近从命承事之人。长阿含称执事，即法华及诸僮仆也。疏云：僮仆者，给侍使人，譬方便知见，皆已具足，和光六道，曲顺万机，即实智之僮仆。以实智主内，故为能遣；权智任外，故为所遣。

　　问讯者问起居，讯所事也。如分身诸佛，各遣侍者问讯曰：少病少恼，气力安乐。及菩萨、声闻众，悉安隐不同。由应五浊恶世故，以病恼气力为问，以佛示同人法也。

△

【是时如来含笑，放百千万亿大光明云。】

　　是时者，感应道交，发迹显本。如来得付嘱之机，大士承拔济之命，今正是时。如优昙华，是时乃现。今既得时，故含笑放光。含，合也；合口停之也。准大论，笑从口出，一切毛孔皆开，故名笑。由口笑，欢喜故，一切毛孔皆开。然佛佛皆有常光、放光之别。常光，佛身四边各一丈光明。生便有此三十二相之一，名丈光相。余界常光无量。释迦佛因众生薄福，不堪其明，故受一丈。今是放光，即表应机设教，破惑除疑，从体起用也。然诸经放已必收，今不见收光之文者，以放光照现在事，收光明将来事。今明地藏现事，故略收光之文。

　　光明玄云：婆颇婆，翻光；郁多摩，翻明。云者，山川之气，天之章也。阴阳聚而为云，逶迤上布，自然成文。内经曰：地气上为云，天气下为雨。故从雨云，象回转变态之形，表如来现身如云，说法如雨。以云出岫无心，散空绝迹，叆叇弥布，甘雨滂沱，正显如来无分别智，缘感则现身，机叩则说法，令众生自然菩提芽生。百千万亿，言光云数多。大论云：身光是诸光之本，从本枝流，无量无数。譬如迦罗求罗虫，其身微细，得风转大。光明亦如是。得可度众生，转增无限。故有百千万亿。须知如来之光，本从智心流出，则吾人一念，本具三千性相，百界千如。如是互具百千万亿之心光，与如来智光，无二无别。故得三乘咸会，六道齐开，同此一光，不可思议矣。

△

【所谓：大圆满光明云，大慈悲光明云，大智慧光明云，大般若光明云，大三昧光明云，大吉祥光明云，大福德光明云，大功德光明云，大皈依光明云，大赞叹光明云。】

　　所谓者，有指之辞。就文指十种光云，约意指众生性德。欲令睹形知意，目击道存，全性起修，即因成果。方见毗卢遮那遍一切处，心佛众生三无差别。故约今家十乘观法，对释十种光云，令修之得门，见不唐捐也。故四明云：此之十法，虽是智者像代宣扬，若离此十，更无修法。今准其义，以释此文，庶令十法成乘，运归宝所。

　　大圆满光明云为十光之首，流出九光，正对不思议境。居十乘之初，为九乘本。大圆满即如来果德三身与众生一念三千，具足无减；即此之境，无法不备，故曰圆满。法华大车，其在是欤！故以对之。

　　大慈悲光明云，对第二真正发菩提心者。既观妙境，何用发心。盖此十法，虽俱圆常，圆人复有三根不等：上根唯一法，中根二或七，下根方具十。今中下之根，观境不悟，须加发心。故依妙境发无作四弘誓愿，悯己伤他，上求下化，则如来慈悲，拔苦与乐，即吾人所发菩提之心。不合法华经文，恐太烦故，下并略之。

　　大智慧光明云，对第三善巧安心止观者，因名止观，果名定慧。即定之慧，名大智慧。大论云：智慧普知，无法不尽。智大则光大，如函大盖亦大。则知果上佛智无量。由因心巧安止观，果因互显，修证相成，故以对之。

　　大般若光明云，对第四破法遍者。谓三观一心，无惑不破，此正修之以般若。盖众教诸门，并以无生为首，遍破诸惑；复以无生度入诸门，纵横俱破，令识体遍。识体遍是实相般若，入诸门是观照般若，纵横破是文字般若。故以对之。

　　大三昧光明云，对第五识通塞者。此正以王三昧，照其四谛苦集、十二因缘、六蔽、尘沙、无明之塞，莫不皆成道灭。灭因缘智、六度、一心三观之通。通者护之，塞者破之。无塞不通，名大三昧。三昧与慧冥契，何塞而不通。故以对之。

　　大吉祥光明云，对第六道品调适者。大师云：吉祥者，义利之词。现益名义，当益名利。大悲空智经云：吉祥者，谓不二智故。今无作道品，一一调停，随宜而入。此以无漏般若，导谛缘度，一切万行到萨婆若。般若导行，是不二智到萨婆若，得义利也。故以对之。

　　大福德光明云，对第七对治助开者。福德即布施等是助道，无漏般若是正道。正道多障，圆理不开，须修事福助开。涅槃云：众生烦恼非一种，佛说无量对治门。夫不信有对治之人，当知此人未晓正行。故以对之。

　　大功德光明云，对第八知位次者。谓修行之人免增上慢。盖此光云，睹者皆有灭恶之功，生善之德，不无观智浅深明昧之异。而上慢者，谓己均佛。实未证得，自谓证得。非唯失位，却堕泥犁。若知生佛体同而真，似因果前后不滥，则内勤三观，外加五悔，免增上慢，成大功德。故以对之。

　　大皈依光明云，对第九能安忍者。谓于逆顺，安然不动，策进五品，而入六根。以圆观行人，初入外凡。外招名利，内动宿障。因兹破败，岂能进道。今见光云示归依之像，即返还自性，依凭三宝，一体光严，安住无生，任运而进，故以对之。

　　大赞叹光明云，对第十离顺道法爱者。谓莫著十信相似之道，须入初住真实之理。以既修离爱，进入铜轮，（十住），百界分身，一多相即。自然任运流入萨婆若海，则三世如来，莫不赞叹安慰，故以对之。

　　问：十种光云，果觉神通之用；十乘观法，圆初进修之门。以果对因，修证乖矣！答：夫论观法，若其不用果觉为体，则非圆行；若其不以即觉之性为所照境，则非妙境，非极理也。今不许初心与果觉同体，则如来光云与众生何涉，而天龙鬼神乘光普集耶？若知初后不二，方显因果同涂。所谓众生性德之佛，非自非他，非因非果，即是圆常大觉之体。故知果佛圆明之体，是我凡夫本具性德。那言果佛光云，非圆初心之妙用耶！

△

【放如是等不可说光明云已，又出种种微妙之音。】

　　放等结前，又等起后。婆阇尼娑婆[口+林]，此云声音。准魔娆乱经，梵名毗楼，翻声音。后译翻洪音。（拘楼秦佛弟子之名）白虎通曰：声者，鸣也；音者，饮也。刚柔清浊和而相饮。精蕰云：音者，声成文也。散而布者，声也，不如是则不能震动。函畜有余而不尽露者，音也，不如是则不能浑成。呼二字而开发收闭备矣。今言诠理之声谓之音。佛所出声，言辞清雅，闻者无厌，听之无足，能为一切作与乐拔苦因缘，莫若闻声之益，即是以慈修口。故有八音：一、极好音，二、柔软音，三、和适音，四、尊慧音，五、不女音，六、不伪音，七、深远音，八、不竭音。种种微妙者，佛先世种善音声因缘故，咽喉中得微妙四大，能出种种妙好远近音声，遍满十方恒沙世界。今光云出音，法尔宣流。绝缘虑心之情见，显无分别之慧通。互相合响曰微，彼此不杂曰妙。此表地藏随类现身，应机说法，境既不一，音亦众多。华严云：诸光明中出妙音，普遍十方一切国，演说佛子诸功德，能入菩提之妙道。正斯之谓也。

△

【所谓檀波罗蜜音，尸波罗蜜音，羼提波罗蜜音，毗离耶波罗蜜音，禅波罗蜜音，般若波罗蜜音，慈悲音，喜舍音，解脱音，无漏音，智慧音，大智慧音，师子吼音，大师子吼音，云雷音，大云雷音。】

　　宣说六度等有二意：一、表佛菩萨身，即是法身，从诸法门功德生。二、表佛菩萨说法，不出六度等法门，以大智慧作师子吼，兴云震雷润物肃众也。梵语檀那，秦言布施。檀为宝藏，富贵安隐之福田；檀能破苦，得道涅槃之筏喻。利益殊多，故光云首赞。

　　尸罗翻性善，又翻止得。谓止恶、得善也。若人求大善利，当坚持戒，如惜重宝，如护身命。譬如大地，一切万物之所依住，戒为一切善法住处。故光云宣流。

　　羼提云忍辱，有生忍、法忍。菩萨行生忍，得无量福德；行法忍，得无量智慧。福德智慧具足，事事得如所愿。以故光音宣流忍度。

　　毗梨耶云精进。身精进，勤修善法；心精进，勤行善道。盖欲成佛道，凡有二门：一者福德，即施戒忍；二者智慧，即实相般若。入福德门，除一切罪，所愿皆得；入智慧门，不厌生死，不乐涅槃。欲入般若，要因禅定；欲修禅定，必须精进。是故光云弘宣，起人精进度门。

　　禅那，云思惟修。菩萨行禅时，五波罗蜜和合助成。一一禅中，行大慈悲，拔无量劫中罪，得诸法实相智，故为十方诸佛、大菩萨所念。以故光音宣演，起人禅定之门。

　　般若翻智慧。照了一切诸法，皆不可得，而能通达一切无碍，名为智慧。诸菩萨从初发心，求一切种智，当学一切法，得一切智慧。所以光音宣此，起众生智慧之根。六度虽通四教，今是开前事理，总成纯圆，理六度也。

　　慈悲音、喜舍音，此宣四无量心，四教菩萨俱修。能与它乐，名慈心；能拔他苦，名悲心；庆他得乐，名喜心；无憎无爱，名舍心。慈有三种：一、缘众生，观一切众生如父母亲想。二、缘法，见一切法皆从缘生。三者、无缘，不住法相及众生相。悲亦有三，名同于慈。今是如来四无量心故，一一名大。实能与前人与乐拔苦，非假想也。今列二音者，慈悲是佛道根本；喜舍从慈悲上生，故分列之，以见慈悲为要耳。今光音宣说，正开前权小四心，皆成如来无缘实大四无量心。

　　解脱音，梵名目帝罗，此云解脱。净名疏云：一、真性，二、实慧，三、方便。经云：诸佛菩萨有解脱，名不思议。若菩萨住此解脱者，能以须弥之高广，内芥子等，即是三种解脱不思议义。何者？菩萨解脱即是真性；菩萨住此，即是实慧；须弥内芥，即是方便。今光流妙音，正表地藏不思议方便神通妙用。

　　无漏音，此中应说因缘四谛及三十七道品，今以无漏赅之。梵语乌波或萨遮，此翻有，有是何义？谓一切有漏法是。此不约小乘生灭四谛，以苦集为漏因果；道灭为无漏因果。今是圆无漏；则七方便，皆名有漏。以六凡，漏落有边；两教二乘，漏落空边；三教菩萨，漏落二边。今光云宣流真无漏音。会七方便，俱住中道，永不漏落二边也。

　　智慧音、大智慧音。智以穷微彰号，慧以决择立名。列二音者，智慧音通七方便，如妙玄智妙中，所列二十种智是也。大智慧音是如来权实二智，即法华诸佛智慧甚深无量等。是也。
　　问：上云梵语般若，华言智慧。今复列者，岂不重耶？
　　答：大品既云，欲得道慧、道种慧、一切智、一切种智，当学般若波罗蜜。则般若能生智慧，故以此翻之。如母能生子，即以子名母之意。辅行云：种智般若，自具诸法，能泯诸相。则般若，自具实相等三名，而智慧不无因果、权实等二义，故不为重。今光音宣此，正开权小偏智，无非中道如实妙智。大论云：三世十方诸佛，身放大光明，遍照十方，破诸黑暗；心出智慧光明，破众生无明闇冥，正是此意。

　　师子吼音、大师子吼音，梵语僧伽，翻小师子；梵名僧伽彼，翻师子，是大师子。大论云：如师子王，清净种中生，深山大谷中住（云云）。吼者，颦申（一本作「咆哮」）也。以口扣地，现大威势，表师子王力。今谓师子音，为三乘说权小法；大师子吼，为别圆说大乘法。总表无畏。新华严云：譬如大师子吼，小师子闻，悉皆勇健；一切禽兽，远避窜伏。佛师子吼，诸菩萨等若闻，赞叹菩提心声，长养法身；妄见众生，惭伏退散。大论云：譬如师子，能令群兽慑伏。是也。今光流衍者，谓欲宣六度等法，必具大智慧。智慧既足，作师子吼，众生蒙润，故以云雷而终之。

　　云雷音、大云雷音。法华云：譬如大云，遍覆一切。慧云含润，电光晃曜，雷声远震，令众悦豫；其雨普等，率土充洽。云譬应身说十二部，故言慧云。身放大光，口震四辩，如电曜雷声，宣注法雨，皆蒙利润。受益差别，故云雷不同。然皆一地所生，一雨所润，差别即无差别，现相竟。

△

【出如是等不可说不可说音已，娑婆世界及他方国土，有无量亿天龙鬼神，亦集到忉利天宫。】

　　西域记云：索诃世界三千大千国土，为一佛所化摄也，旧曰娑婆。悲华云：何名娑婆？是中众生，忍受三毒及诸烦恼，能忍斯恶，故名忍土。又劫初，梵王名忍，依王之名而名其土。故楞伽翻能忍。国土。梵名刹摩，正音掣多罗。此云土田，万境不同，亦名为刹，取庄严差别为名。国，域也。小曰邦，大曰国。古之王者，建国居民，度天地之所合，定阴阳之所和，故言国土。然法身无像，岂假地以居；应物有形，故随国而化。

　　大论明四种天：一、名天（今国王名天子，周称天王。）二、生天（即二十八天是）。三、净天（人中圣人）。四、净生天（欲天诸圣人须陀洹，家家斯陀含，色界中五种阿那含，无色一种阿那含是。）。梵名那伽，此云龙。鳞虫之长，能幽能明，能大能小，能长能短；春分而登天，秋分而入渊。有鳞曰蛟龙，有翼曰应龙，有角曰虬龙，无角曰螭龙，未升天曰蟠龙。龙，天类也。故经论中天、龙并举。五分律畜生除龙，能保绥国人，拥护正法故也。鬼神，郑玄云：圣人之精气为神，贤人之精气曰鬼。此亦一往。故尸子云：天神曰灵，地神曰祇，人神曰鬼。鬼者，归也。古以死为归。又畏也、威也。自则虚怯多畏，能令他畏其威。神者，能也。力大者能移山填海，力小者能隐显变化，皆鬼道摄。然他方国土，非我佛化境。何故天龙鬼神亦集？此有二意：一、由地藏分身化人，时时不废此辈，宿世根熟，法尔天性相关，故睹光闻音，同时来集。二、此辈得预法会，应准乘戒四句。天神同来，乘戒俱急之流；龙鬼亦集，乘急戒缓之类。并是轻报泥犁，焉得不求度脱。其数莫穷，故云有无量亿。

△

【所谓四天王天、忉利天、须焰摩天、兜率陀天、化乐天、他化自在天。】

　　四天王天，上升（编者注：「升」疑是「界」）之元首，下界之初天。居须弥山腹，邻于日月。帝释外臣，即四镇王也。释名如后。长阿含云，四天皆有婚嫁，行欲同人，（根相到故）化生小儿在膝上，如五岁小儿。（忉利六岁，乃至他化如十岁。）未久，自然宝器感百味，食天甘露浆。食讫，便与诸天等量。其六天身寿之量，应准俱舍颂：欲天俱卢舍，四分一一增，（四分之一即半里，初天长半里上五并半里论增。）人间五十年，下天一昼夜，承斯寿五百，上五倍倍增。（四天王寿五百。以人间五十年为一日。乃至他化十六千岁，以人间千六百年为一日。彼亦三十日为一月，十二月为一岁。）若布施、持不杀戒、清净小胜、厌患家业、好乐听法、供养善人，生四天王天。

　　忉利如前。大论云：释迦提婆因提，秦言能天主。人中布施、加持、不盗戒、供养父母，及其所尊，心欲求胜，生三十三天，居须弥山顶。山顶四角有三十二天。已上二天单修上品十善，得生其中。

　　须焰摩天，大论云：夜摩天王名，秦言妙善。以时时唱快乐，受五欲境，知时分故。此由布施，加持，不淫戒，心意柔和，生夜摩天。复由于人间世，动少静多，命终之后，于虚空中，朗后安住，日月光明上照不及。是诸人等，自有光明，此空居之首天也。

　　兜率陀天，新云睹史多。大论云：删兜率陀，天王名，秦言妙足。于五欲知止足故。由昔布施、加持、不四口过，好乐多闻，分别好丑，爱乐涅槃，心著功德。命终之后，上升精微，不接下界诸人天境，乃至劫坏，三灾不及。此天是补处菩萨所居。故佛地论名熹足，后身菩萨于中教化，多修熹足故。则三灾不及，约内院说。凡天外院，还受三灾也。

　　化乐天，大论云：须涅蜜陀，秦言化乐。自化五尘娱乐故。此由布施、深心持戒、多闻、自力生活，生化乐天。

　　他化自在天，梵名婆舍跋提。以此天夺他所化而自娱乐故。由昔布施时，清净持戒转深，好乐多闻，自贵情多，不能自苦，从他求乐。它所思惟，勤心方便，化作五欲，夺而自在。故别行疏云：是欲界顶天，假它化作，以成己乐，即魔王也。而垂裕记又云：第六天上，别有魔罗所居天，他化天摄。经论所出不同。已上四天空居。修十品十善，兼坐未到定，得生其中。感通传云：帝释为地居天主，魔王为六欲天主。帝释四王欲行佛法，魔不得制。
　　问：地居二天主住山顶，臣居山腹。空居四天，云何安立？答：准大论：夜魔等诸天七宝地，在虚空中，有风持之令住。乃至净居亦复如是。又业疏曰：第四禅上，云居轻薄，如星散住。不同下天，如云密合。则知下虽空居，必依云假风，而得住持，福业所致耳。

△

【梵众天、梵辅天、大梵天、少光天、无量光天、光音天、少净天、无量净天、遍净天、福生天、福爱天、广果天、无想天、无烦天、无热天、善见天、善现天、色究竟天、摩醯首罗天。】

　　大论云：欲界心散乱，行者依何地，何方便得。当依色界、无色界诸禅定，于四无量心、八背舍、八胜处、九次第地、十一切处试心，知得柔软，自在如意不？譬如御者试马，曲折随意，然后入阵。故世出世间，以此禅为根本。

　　梵者，净也，无欲染故。十八天皆净无欲，此当其首，偏得梵名。梵众是民，梵辅是臣。梵辅又名梵富楼，此云前益天，在梵天前行，恒思梵天利益。故大梵，即王也。故次第禅门云：佛于仁王说十八梵，亦应有民主之异。准此，后亦例分民臣与王矣。然法苑论诸天贵贱，乃至色界之中，唯局初禅三天，有贵有贱；大梵天是君（云云）。自此已上诸天，受报同等，更无贵贱。据此，则上之三光三净，应是功行论优劣也。大论九云：梵世天者，生处有三种：一、梵众天，诸小梵生处；二、梵辅天，贵梵生处；三、大梵天，中间禅生处。
　　问：离欲是同，何故贵贱异处？
　　答：初禅三种：修下禅，生梵众；修中禅，生梵辅；修上禅，生大梵。慈行亦如是。以第一清净心修上慈，即生大梵，主领大千，而作世主。然通论有万亿梵王，唯此是大千之中，王名尸弃，秦言顶髻，得为大千之主。（此约横论）又初禅，内有觉观，故外有语言，主领下地为便。若摩醯首罗，虽称大静王（灌顶云，字威灵帝。）居色界顶，报胜为主，无统王义。以上二禅，无语言法。是故诸禅，但以报胜为主，非统御也。（此约竖论）若涅槃疏云：娑婆世界主，正是首罗梵王，只领小千而已；乃古师之说，非今家正意。大论云：有人布施持戒，修布施时，其心得乐，若施多，乐亦多。如是思惟，舍五欲，除五盖，入初禅，乃至非有想非无想天，亦如是。

　　二禅三天：少光，光明少故；无量光，光明转增，无限量故；光音，（新云极光）以光当语音故。大论三十三云：如经说，心清净优劣故，光有上中下。诸天心清净，布施持戒，故身有光明。复有人于闇处燃灯，亦供养尊像塔寺，复常修慈心，遍念众生；又修念佛三昧，念诸佛光明神德；复修火一切入；又以智慧光明，教化愚闇邪见众生，以是业因缘故，得心中智慧明，身亦有光。故阿毗昙论云：诸天报身之相，皆无骨肉，亦无大小便利不净，身放光明，无别昼夜，报得五通，形无障碍，故知三天论光，义遍前后。三禅论净，其义亦然。大要随行高下，历位浅深耳。

　　三禅三天：少净，离喜受乐为净，未及上位为少；无量净，净胜于前，不可量故；遍净，乐受最胜，净周普故。是三禅何故言净？大论云：缘净故净。八色是净法，未被练，不得净。今三四禅法起，来触此八色为作净缘。三四禅等，此是色界极净之色，用此为缘，触八色更净，故言缘净故净。是乐遍身受故，知是三禅中净。止观云：三禅乐如泉石水自中生。梵行之乐，亦复如是。二界中乐，不过三禅。夫求生天以乐为本，故以乐胜名天也。

　　四禅九天：三是凡夫住处，无想外道所居，五是三果居处。凡夫三天，经论出没略异。如仁王云：九梵：三净，三光，三梵。五喜乐天，疏出无云为首，以没福爱。今经与楞严，皆没无云，列福爱为第二。盖译师互有出没耳。福生，以粗重相灭，净福性生，从因彰名也。福爱，舍心圆融，胜解清净。福无遮中，得妙随顺。前天，以舍乐为福，今舍心转胜，爱乐此福。与前福生浅深之别。广果，凡夫之果，无胜过故。无想，一期中间，心想不行。故楞严云：从是天中，有二岐路。若于先心，无量净光，福德圆明，修证而住，名广果天；若于先心，双厌苦乐，身心俱灭，经五百劫者，名无想天。此四胜流，一切世间诸苦乐境所不能动。虽非无为真不动地，有所得心功用纯熟，名为四禅。此中复有五不还天，于下界中，九品习气，俱时灭尽，苦乐双亡，下无卜居，故于舍心众同分中，安立居处，大论名净生天。色界有五种阿那含不还是间，即于彼得阿罗汉。

　　梵语首陀婆，秦言净居天。何故名净居天？以四禅有八种：五种是阿那含住处，是净居；三种凡夫圣人共住。以净居天常怜愍众生，常劝请佛说法故。无烦，无见思烦恼所杂，苦乐两机，斗心不交。故无热，机括独行，研交无地，违顺具违，离热恼故。无烦绝外境，无热绝内心，浅深异耳。善见，十方世界妙见圆澄，更无尘象，见极明彻故。善现，精见现前，陶铸无碍，形色转胜，善能变化故。色究竟，究竟群几（编者注：「几」疑是「机」），穷色性性，入无边际，色法最极故。

　　梵名阿迦尼吒，或名阿迦尼沙，此云质碍。究竟，即此天也。摩醯首罗天，大论翻大自在。正云摩诃莫醯伊湿伐罗，八臂三眼，骑白牛。然普门疏云：楼炭称为阿迦尼吒，华严称为色究竟天。是则摩醯首罗，即色究竟天。今别列者，如宝雨经云：复有净居天众，摩醯首罗而为上首，今经别立，尊其主也。或有人以为第六天，而诸经论，多称大自在，是色界顶。释论云：过是八处，有十住菩萨住处，亦名净居，号大自在天王，大千界主。十住经云：大自在天，光明胜一切众生故，世尊涅槃，献供大自在天最胜。故知非第六天也。今谓他化自在，假他所作，为自受用，于境得大自在。摩醯首罗居色界顶，熏禅最胜，于定得大自在。一从势力，魔王自属六天；一从禅定，尊极应居色顶。况波旬常求世尊入灭，而净居每请如来转轮，则自在之名固同，而自在之事永异。非第六天，斯言足征也。婆沙云：凡生彼者，要是进向那含，身得四禅，发于无漏，起熏禅业；或起一品乃至九品，方乃得生。凡夫无此熏禅业，故不得生。楞严云：此不还天，彼诸四禅四位天王独有钦闻，不能知见。如今世间旷野深山圣道场地，皆阿罗汉所住持。故世间粗人，所不能见也。

　　三无色天，深厌色笼，修四空定，生四空天，名无色界。以此四天只有四蕴，故得名也。辅行六上云：从第四禅欲入空处，必作方便，灭三种色：一、可见可对色，（色尘）二、不可见可对色，（五根四尘）三、不可见无对色，（法入少分，无表色也），此之三色，并在色界，故灭此三。然但无粗色，非无细色。故妙乐云：无色虽无四大造色，定果所为，皆是墙壁，（法华经墙壁，大师喻意识）三界皆以意识维持。楞严云：是四空天，身心灭尽，定性现前，无业果色，从此逮终，名无色界。孤山释云：无业果色者，显有定果色也。

△

【乃至非想非非想处天。】

　　乃至者，略辞也。此中应具列四天之名，以简便故，故云乃至。一、空处天，初离三种色，心缘虚空，既与无色相应，故名虚空定。二、识处天，舍空缘识，以识为处，正从所缘处受名，故名识处。三、无所有处天，行者厌于识处无边，于是舍之，入无所有处，亦名不用处。修此定时，不用一切内外境界，（外境名空，内境名识。）舍此二境，故言不用处。四、非想非非想处天，此定不缘识处，故非想；不缘不用处，故非非想。此第四天，古多异解，今取止观者，以见大师虽未见楞严，凡所释义，与经雅合。彼云识性不动，以灭穷研，则是非想，岂非不缘识处乎？于无尽中，发宣尽性，则是非非想，岂非不缘不用处乎？又云：如存不存，即非想也；若尽不尽，即非非想也。故禅门云：此定中，不见一切相貌，故言非想；若一向无想，如木石无异，云何能知无想，故言非非想。如此释义，天然吻合，若非古佛再来，安能发此妙义。

　　近有以大师不见楞严，错解法华六根，立言弹谤，宁不舌烂口中耶！辅行九上云：若色无色二界相对，则色界名禅，无色界名定。若总以上界望于下欲，则上二界俱名定，地下界为散。上来所释，自四天王至非非想，虽定散有差，而生死无异，宁免三涂之轮转，难逃七趣之升沉，虽用欣厌二门，快睹光云诸瑞，如鹰隼飞，同集天宫也。

△

【一切天众、龙众、鬼神等众，悉来集会。】

　　此通指此界它方八部之众结其来集也。梵云娑婆，秦言一切。有二种：一名字一切，二实一切。今二种俱收。天龙鬼神假名也，名具五阴，实法也，众之为言多也。古人以公共取义众字，故从[众-四]目，言人所共视也。天之众有五：一、上界天王摩醯首罗等；二、游虚空诸天，日天子等；三、居虚空天，魔王等；四、地居天，主藏天等；五、地下缚啰呬天等。各有无量天男天女诸眷属也。

　　龙众，别行疏云：龙有四种：一、守天宫不落；二、兴云致雨益人；三、地龙决江开渎；四、守转轮王福藏。各有龙子孙诸眷属也。

　　鬼神等众，依正法念经，饿鬼大数有三十六种。准摩尼罗亶咒经，列鬼名九十三种。行因不等，受报各别。顺正理明无财、少财、多财。各复有三类。故摭华钞名三品九类。瑜伽论谓内障、外障、无障。各有所统眷属。今言八部者，部类不同，略言八种：一、天，二、龙，三、夜叉，四、乾闼婆，五、阿修罗（此言无端正），六、迦楼罗，（此云金翅）七、紧那罗，（此云疑神，以头有角，令人生疑。天帝丝竹之神。）八、摩睺罗伽，（此云大腹行，地龙腹行也。）先举天、龙，以其位尊而力大。以鬼神赅后六部，见行劣而居卑。所以举此者，我佛垂化，道济百灵，说法利人，慈育万品。出则释天前引，入乃梵王后随。左辅大将，右弼金刚，三乘贤圣归投，八部鬼神翊卫。他方者，见瑞云而似鸟归林；此土者，闻光音而如流赴壑。以今感而并来，由昔缘而普集也。

△

【复有他方国土及娑婆世界，海神、江神、河神、树神、山神、地神、川泽神、苗稼神、昼神、夜神、空神、天神、饮食神、草木神，如是等神，皆来集会。】

　　此等诸神，各有攸司，或由业以实生，或因化而权示。海、江、河皆水神也。积阴之气为水，上天为雨露，下地为江河。大论云：一切物中，水为最大。以大地上下四边，无不有水。若护世天王，不节量天龙雨，又无消水珠者，则天地漂没。又以水因缘故，世间众生数，非众生数，皆得生长，故水最大。然海为百谷之王，故先举海。海，晦也。主承秽浊，其水黑如晦也。故孙卿子云：不积细流，无以成海。若唯据此四天下，梵名娑竭罗，此云咸海，四洲皆住其中。故博物志云：天地四方，皆海水相通，地在其中，戎蛮夷狄，形类不同。总而言之，谓之四海。其神曰海若。山海经云：朝阳之谷神曰天吴。是谓水伯。其为兽也，十八尾、八首、人面、八足。庄子云：波臣。大波之神曰阳候，涛之神曰灵胥。

　　江神，江公也。水流入中。公，共也。又训贡所出珍物，可献贡也。下皆据震旦言之。案水经及荆州记云：江出岷山，其源若瓮口可以滥觞。周官云：扬州，其川三江。汉书地理志注云：岷江为大江，九江为中江，徐陵为北江。盖一源而三目，然其神，诸土难考。此方若屈原、钱镠、霍光等，江神之小者也。

　　河神，河下也，随地下流而通也，乃水之伯，上应天汉，与江淮济三水为四渎。曰河宗者，四渎之所宗也。案水经注：河源出昆仑之墟。准西域记云：赡部洲之中地者，阿那婆答多池（唐言无热恼）。北面颇胝师子口，流出徙多河，绕池一匝，入东北海。或曰潜流地下，出积石山，即徙多河之流，为中国之河源。统纪用此说。然禹贡广览云：积石山非河源。记施功之处，故曰导河自积石，言自积石起也。又兴起行经序云：昆仑山者，阎浮利地之中心，阿耨大泉，外周围山，山内平地，泉处其中，象口所出者，则黄河是也。故广览云：河出昆仑，黄河西南涵浸。（黄河多伏流。西南涵浸是其见处。）余是此说。以总图傍注三字，曰黄河源。以池南金象口流出信度河，入西南海，与西南涵浸合。故应指黄河为河源也。神名宓妃。（准长阿含，何缘有诸江河，因日月有热，因热有灸，因灸有汗，因汗成江河。）

　　树神，树者，植木之总名。僧祇律：佛言：左右有树木与人等者，便为塔庙，是故神祇乐来依止。四分律亦不许斫神树。正法念云：大树夜叉罗刹之所依止。依树受乐，无树则苦。若持戒人，劝不斫伐，命终生欢乐天，与天女欢乐。从天命终，若得人身，安隐巨富。其神也，应推阎浮提是南洲之树王也。

　　山神，梵语势罗，唐言山。逸雅训产，说文训宣，乃宣气产生万物也。然五岳镇地，支那之书固备七金环山；天竺之典能详，其神随山而名，耆阇崛山神名埤罗。

　　地神，地，底也。其体底下，载万物也。又言谛者，五土所生，莫不信谛也。其神曰祗。（安也，大也。）亦名后土。主阎浮者，神名坚牢也。

　　川泽神，水之小者，川，穿也，穿地而流也。西征记曰：故秦三川，即指河、洛、伊。水沃出为泽。兖州人曰掌：以水钟聚如手掌也。又训润：润万物者，莫过乎水。其神各随川泽立名。

　　苗稼神，说文云：生草于田。苍颉云：禾之未秀，精蕴辩曰：禾始生也，从禾半出田上为意耳。旧从草，非。夫害嘉谷者，草也，去之惟恐不亟。从草立类，大害于义。又种曰稼，敛曰穑。举一苗稼百谷通收，此土之神，应指后稷，教民稼穑之祖也。

　　昼神、夜神。昼者，正午也。圣人经天，以子午卯酉为定，圣人纬地，以东西南北为定。昼与夜相界，朝与暮相界。惟昼，大明中天，从口，指定上下左右，而昼之界限自明，后世加聿，义反迂晦（其神如华严世主品）。[人/(火+月)]，明入地中，一日之终。目暗何见？赖火月之为功。从人，舍也；从火，小明照室中也；从月，代明也。其光斜映户内，此始夜时也。地以子夜为正，天玄正色，昼乃大亨，夜惟永贞，其天德之周流乎！其神，如善财参婆珊婆演底主夜神等，共有九位。

　　空神，涅槃云：物体质碍，空性虚通。小乘以明暗为体，大乘以空一显色为体。其神，名舜若多。流（音兖）疏云：未见诚释，应是主空神，但无粗相之身，亦有微妙之色，故如来光中，映令暂现。

　　天神，天显也，在上高显也；又坦也，坦然高而远也。五经通义云：天神之大者曰昊天上帝，（即耀魄宝，亦曰天皇大帝，亦名太一。）其佐曰五帝。（东方青帝，威灵仰；南方赤帝，赤剽怒；西方白帝，白招拒；北方黑帝，[口+十]天纪；中央黄帝，含枢杻。）

　　饮食神，饮奄也，以口奄而引咽之也。食，殖也，所以自生殖也。故佛地论云：任持名食，谓能任持色身，长养善法，身依食住，命托食存。其神乃灶君黄帝耳。

　　草木神，草，植物之弱者，易生而根不固，冬则尽死。故但象其茎叶丛生之形，而不著其根。木，生气所发也，其德为仁。中直象干，下象根氐深固，上象旁枝分布。凡草木茂大，必有鬼神倚附。然必尊雪山忍草、菩提树神为宗主也。已上所列，皆举总名，其间神数，拟若河沙。何况风火雷电，舟车房舍，衣服什物，桥亭古庙，闾阎丘陵，故总云如是等。莫不快睹光云，欣闻法雨，皆来聚集天宫大会也。

△

【复有他方国土及娑婆世界，诸大鬼王，所谓：恶目鬼王、啖血鬼王、啖精气鬼王、啖胎卵鬼王、行病鬼王、摄毒鬼王、慈心鬼王、福利鬼王、大爱敬鬼王，如是等鬼王，皆来集会。】

　　婆沙云：有威德者名贵，无威德者名贱。又王者名贵，使者名贱。今言大鬼王，即有威德之贵者。富足充美，衣食自然，身服天衣，口餐天供，形常优纵，策乘轻驰，任情游戏，共天何殊。此由前身大行檀故，得受威报；复由前身谄曲不实故，受鬼道也。

　　恶目鬼王，梵云怛罗，此翻目童子也。心之神明，发见于目。窍开于肝，睛出于肾，育神于暗也。然目之美恶，由心之慈忍。此鬼心存刚愎（音辟），目放恶色。妙臂经云：嗔目视之，乃至破坏身命。是也。

　　啖血鬼王，正法念名食血鬼。由杀生血食，不施妻子，受此鬼身。以血涂祭，方得食之。如诃利鬼母最小之子，名必利盐迦罗夜叉，以其恶心，常食人血。十轮经云：十三兆药叉，怛啖诸血肉。是也。

　　啖精气鬼王，梵名毗舍阇，此云啖精气。啖人及五谷之精气，即颠鬼也。月藏经云：地精气，众生精气，正法胜味甘露精气。是也。

　　啖胎卵鬼王。胎，始也。妇孕三月成胎，形犹未具。从月台声。尔时生气未定，感于善则善，感于恶则恶；古有胎教，保之于混沌时也。卵即胞衣，如世鸡卵，黄白未分，正同混沌之时。产生之候，即有无数恶鬼，啖食胎衣，如后。

　　行病鬼王，行瘟疫之使者，皆东岳府所遣。如富单那主人间热病是也。文殊宝藏陀罗尼经云：于后佛法灭时，恶法增长，种种诸灾流行于世；恶鬼下降，变为女身，与诸众生，作种种诸杂等病。是也。

　　摄毒鬼王，如弥栗头虔伽地，此云善品。主于蛊毒，即蛇毒生。金银毒等，皆能收摄。此即阿须伦王，诸龙毒气，人从求愿，令不干人，故从德立名。

　　慈心鬼王。如阿罗难陀，梁言欢喜；苏泥怛罗，此云妙目。皆慈心鬼王之流，常以乐事施与，念念爱护众生，故立此嘉称。

　　福利鬼王。福与祸对，利与损对。此鬼每以利益之事与人，不降灾祸损耗。鬼子母经云：欲从鬼子母求愿者，名浮陀摩尼钵。天上天下鬼，四海内车船，治生财产，皆属其主。摩尼钵与佛，结要受戒，护人财物，故有福利之名。

　　大爱敬鬼王。爱即爱念，敬乃敬重。如妙臂经云：若有行人修此法者，彼一切天药叉、持明大仙乃至迦楼罗等，若有见者，恭敬礼拜，合掌作言：希有！希有！大慈悲者，愍念一切诸有情等。此善鬼王亦复如是，故有此名。

　　下总结来集如是等者，立名善恶不同，为行慈忍有异，然皆以鬼身而来闻法。止观谓乘急戒缓者，以三涂身见佛闻经。如华严、涅槃，鬼神龙畜，皆预列众。如是因果差降，升沉非一，云何难言，理戒得道，何用事戒。幸于人天受道，何意苦入三涂。正此经列众之指尔。

△

【尔时，释迦牟尼佛告文殊师利法王子菩萨摩诃萨：汝观是一切诸佛菩萨及天龙鬼神，此世界他世界，此国土他国土，如是今来集会到忉利天者，汝知数不？】

　　尔时者，正天龙鬼神毕至之时。既因果侧塞，天宫及凡圣交参法会，时众惊疑，谁能发问。故我觉皇悲心愍众，慈眼观机，纵目周览，谁能酬酢。唯此文殊，久彰大智之名，堪对地藏沙劫威神之事，故特告之。

　　梵名文殊师利，此云妙德。以了见三德法性，不纵不横故，梵名鸠摩罗伽，此云童真。内证真常而无取著，如世童子，心无染爱，即法王子之号也。大论云：文殊师利，十力、四无所畏等悉具。佛事故，住鸠摩罗伽地。什师云：妙德以身游方，莫知其所生；又来补佛处，故言法王子。荆溪问经称：文殊为法王子，其诸菩萨，何人不是法王之子？答有二义：一、于王子中，德推文殊；二、诸经中，文殊为菩萨众首。故云法王子。言汝观者，非轻之也。盖谓非汝文殊智眼，莫能观之。乃喜而亲匿之称。一切诸佛等，结上正报；此世界等，结上依报；如是等，结指众数，问其能知不耶？

△

【文殊师利白佛言：世尊，若以我神力千劫测度，不能得知。】

　　大论三十三云：文殊菩萨等以二种神通力，果报神通，修得神通，住是中，以福德方便力，光明神足等种种因缘，开度众生。今何云：以我神力千劫测度，不能得知耶？此以众集难知，正显地藏神力难思也。

　　问：天宫虽大，如何能容尔许之众？答：佛与地藏有不思议神力，诸天福业自然之力。譬维摩之丈室，容狮座以何难？正法念经云：譬如一室，然五百灯，光明不相逼迫。诸天手中，置五百天，亦复如是，不窄不妨。又云：彼夜摩天，或一百一千共聚在一莲华须同坐，不隘不窄。以善业故，自业力故。智论云：第三遍净天，六十人坐一针头而听法，不相妨碍。诸天业力尚尔，何况如来不思议力，自应仰信也。

△

【佛告文殊师利：吾以佛眼观故，犹不尽数。】

　　梵语多罗，梁言眼。瑜伽云：屡观众色，观而复舍，故名为眼，是照烛义。楞严云：眼似蒲桃朵，或云如秋泉池。有五种：肉、天、慧、法、佛。大论云：佛眼无事不知，无事不闻，无事不见；一切法中，佛眼常照。今言我以佛眼观故，犹不尽数者。此正抑果扬因，逊己尊彼，弥显地藏所化之众，重重无尽也。佛尚难知，况文殊乎！况余众乎！

△

【此皆是地藏菩萨久远劫来，已度、当度、未度，已成就、当成就、未成就。】

　　点出历劫度人无量。度者，法也，亦度脱也。梵语悉地，此翻成就。逸雅云：成，盛也。就，高也。从京从尤，尤高人所就之处。今准礼云：天子孝曰就，就之为言，成也。天子德被天下，泽及万物，始终成就，则其亲获安。今地藏以出世孝道，令人人度生死河，成涅槃道，转凡入圣，为高人登高处。故言成就，已度，已成就，即十方世界不可说诸佛是。当度，当成就，即十方世界不可说诸菩萨是。未度，未成就，即娑婆世界十方国土无量亿天龙鬼神是。所谓种熟脱三，时时不废；机有迟速，度有前后。大论云：譬如摇树取果，熟者前堕；若未熟者，更复后摇。又如捕鱼，前网不尽，后网乃得也。

△

【文殊师利白佛言：世尊，我已过去久修善根，证无碍智，闻佛所言，即当信受。】

　　假文殊发问者，以诸小菩萨等，怖难未除，不能问佛。惟文殊权谋智鉴，知机知时，能激扬发动成办利益，如大象擗树，使象子得饱。故佛赞文殊云：汝今真是三世佛母，一切如来在修行地，皆曾引导初发信心，以是因缘，十方国土成正觉者，皆以文殊而为其母。然今汝身，以本愿力现菩萨相，此久修善根之证也。

　　无碍智，准佛性论，智有二种相：一者无著，见众生界自性清净，是如理智相。二者无碍，能通达观无边世界，是如量智相。今既观云集之众，故用无碍智。唐奘三藏云：观有不住有，观空不住空，闻名不惑于名，见相不随于相，心不能动，境不能随，动随不乱其真，可谓无碍智慧。盖文殊原是古佛，今为辅扬法化，权现童子之形；故于佛所说地藏度生之事，抑岂仰信谛受，自然通达无碍矣。

△

【小果声闻、天龙八部及未来世诸众生等，虽闻如来诚实之语，必怀疑惑，设使顶受，未免兴谤。】

　　先举疑谤之机，此显兴谤之意。良由小果惟闻谛缘，慧浅同于牛迹，根狭罔识沧溟。天龙八部，杂类下机，乘戒犹亏并运，大道安冀深知。未来众生，志性不坚，业障纠缠难脱，威神测度奚知。故知参类之人，虽闻如来诚实之语，必怀狐疑惑乱，反道言虽如此，事岂诚然；外仪似顶戴受行，内心必横生弹谤。疑谤重愆，必堕阿毗。故须问明因地之由，阐发行愿之事，方令三类之机，一心而受，则不堕阐提，永阶佛道矣。

△

【唯愿世尊，广说地藏菩萨摩诃萨因地作何行，立何愿，而能成就不思议事？】

　　因是种义，地表自心。以本具三因，佛性之种，由了因未曾发心，缘因未曾加行，故性、缘、了同名正因，即理性三因也。今问此地藏菩萨创始于因地发心，不审作何行门，立何愿念，得能成就此不思议事？二何字是疑辞。良以四教菩萨，莫不修行发愿，若前三教，偏权行愿，俱属生灭因缘。若以生灭心为本修因，如何圆成果地不生灭性？故愿广说其因，令小果等信受，不兴疑谤也。行、愿如前必双问者，以愿是能引，行是起作。若有愿无行，愿则虚；若有行无愿，行则孤。由有愿故行不孤；由有行故愿不虚。愿行相扶，证果弥速。所以双问也。

△

【佛告文殊师利：譬如三千大千世界，所有草木丛林，稻麻竹苇，山石微尘，一物一数，作一恒河；一恒河沙，一沙一界；一界之内，一尘一劫；一劫之内，所积尘数，尽充为劫。】

　　大论问：云何为三千大千世界？答：杂阿含中分别说。千日千月千阎浮提乃至千大梵天，是名小千世界，名周利。（即小千，梵名。）以周利千世界为一，一数至千，名二千中世界。以二千中世界为一，一数至千，名三千大千世界。初千小，二千中，第三名大千。千千重数，故名大千，二过复千，故言三千；合集名百亿日月，乃至百亿大梵天，是名三千大千世界。此大千世界在虚空中，风上水，水上地，地上人，其草木等在于地上。丛，聚也。丛木曰林。稻麻竹苇，喻有二种：一者假以为喻，二者实事为喻。今为假喻，以此四物丛生绸致种类又多，又人常见，易于取信。山石微尘亦然，今于如是多多物中，随拈一物中一数，作一恒河；物既无量，河岂能穷。此约物以数河，河不可尽矣。又于一恒河沙，（有本云一恒河满沙）随取一颗沙，即有一世界。沙既难穷，界岂能尽。此约一河沙以数界，界不可尽矣。又于沙界之内，随有一尘，即名一劫。尘既难知，劫岂可测。此约界尘数劫，劫不可尽矣。今又于一劫内所积尘数，尽将此尘并充为劫，历时既久，积尘自多，约如是多多劫尘以数劫，劫何能数，劫不可思议矣。如是重重喻显，正见地藏大士自发僧那始心以来，若算师，若算师弟子，其数亦如上喻。同以灵心巧手，拟欲算数，终莫能知之也。必举恒河者，以沙多也。又佛生处游行处，弟子眼见故。又四河中恒河最大，人皆以为福德吉河，入中洗者，罪垢悉除。以人敬事此河，皆共识知。又诸河名字喜转，恒河世世不转，故以恒河为喻也。
　　问：恒河中沙，为有几许？
　　答：一切算数所不能知，唯佛及法身菩萨能知。梵语劫波，秦言分别时节。有小劫、中劫、大劫不同。今约大劫言之。

△

【地藏菩萨证十地果位已来，千倍多于上喻。何况地藏菩萨在声闻、辟支佛地。】

　　此文先正喻大乘，二况出小果。但举十地者，略其住、行、向之贤位，唯约圣证较之，此依别教论也。若约圆教，自初住以至等觉，共四十一位，皆真因位。今且从别。一、欢喜地，从此用中道观，破一分无明，显一分三德。此是见道位，又无功用位，百界作佛，八相成道，利益众生，行五百由旬，初入实相无障碍土，初入宝所，故名欢喜。二、离垢，三、发光，四、焰慧，五、难胜，六、现前，七、远行，八、不动，九、善慧，十、法云。各断一品无明，证一分中道（云云）。而地藏菩萨证入如是若别若圆十地果位，迨至今日，其劫数长远，较上界劫所积尘数之劫，又不翅千倍矣，何况历十住、十行、十回向之大乘，又何况在声闻、辟支佛地之小果耶。

　　闻苦集灭道四谛声而证果者，曰声闻。然有权实。实者，如常；权者，准十轮经，地藏菩萨与八十百千那庾多频跋罗菩萨，以神通力，现声闻像，从南方来，礼佛赞叹。约今揆昔，宁不然乎。梵语辟支迦罗，此翻缘觉。观缘悟道，故亦翻独觉。出无佛世，故亦应论权实（云云）。此中不约大小较量，祗显历时长远，如此因地，谁能测度其久近哉。

△

【文殊师利，此菩萨威神誓愿不可思议。】

　　此结降魔制外之威力神通，广度群品之愿心、弘誓，皆非小乘可测，下地能言。故十轮经：佛告好疑问菩萨云：如是大士功德善根，一切世界天人大众皆不能测其量浅深。若如来广说如是大士功德善根，一切世间天人大众，皆生迷闷，或不信受。如是大士成就无量不可思议殊胜功德，善能悟入如来境界，于诸佛法已得自在。为欲成熟一切有情，所在佛国，悉皆止住（云云）。不可思议，大论名不决定，以不能决定其化事，故名不可思议也。

△

【若未来世，有善男子、善女人，闻是菩萨名字，或赞叹、或瞻礼、或称名、或供养，乃至彩画刻镂塑漆形像，是人当得百返生于三十三天，永不堕恶道。】

　　若者，不定之辞。盖行恶者多，行善者少，亦喜遇之言。谓倘若有修善男女，闻地藏菩萨名而修敬者，必当永得福堂矣。此不局在家二众，如十轮称地藏为善男子，则七众三乘，皆可称之。以诸恶莫作，众善奉行，凡在佛法，孰不遵行。

　　闻菩萨名等，闻名成种，有感乃应。譬洪钟在架，有扣则鸣。释名如纶贯，字乳化也。男有室，女有家，而后生育，从[字-子]（音绵，似屋舍也。）从子，会意也。今借为名字之字古者相语名之质也，周人尚之，以字文矣。然菩萨名字，虽从德立，亦假施设。大品云：般若波罗蜜但有名字，菩萨亦但有名字，是名字不在内外中间，和合故有，不生不灭，但以世间名字故说。故知此名字本来是空。既知空寂，则感应道交。故闻是菩萨名字，或以言词而赞叹，或瞻胜相而礼拜，或专称名字，或虔修供养，或精施五彩而绘画，或巧斫诸木而雕镂，或假净土而范塑，或借胶漆而饰涂，成其形像而恭敬之。是人于当来世，必得百返生三十三天，永不堕三恶道处。

　　三十三天有二说。准正法念经：忉利翻三十三，此是欲界中地居一天，若于此百返而生，则位卑处狭，奚能显地藏不思议威神誓愿。应准灌顶咒经所列三十三天，始合经文。所谓近际、普观、快见、无结爱、色究竟、净光、普等、爱胜、福爱、极妙、广妙、微妙、守妙、净明、遍净、约（净，水应梵，水无量梵）水微梵、水行梵、摩诃梵、梵辅禄、梵众妙、化自在、化应声、不憍乐、兜率、陀盐摩罗、忉利、毗沙门、惟睒闻、毗楼勒、提头赖叉，此就欲色二天，自四王而上，至五净居。复从五净居而下，至四天王，中间次第历生，各尽本天之寿。如是百返，极受天乐。修因少而受报多，历时近而享福远。方显地藏神力不可思议。为若此抑，岂生天受福，且能永离恶道。当知圆人如住胎王子，一闻名塑像，即生天离恶，所谓十善菩萨发大心，长别三界苦轮海。正今经之旨也。

△

【文殊师利，是地藏菩萨摩诃萨于过去久远不可说不可说劫前，身为大长者子。时世有佛，号曰师子奋迅具足万行如来。】

　　此叙最初发心之由。前字可作下句之首，不若为上句之末更妙。大长者，西土年耆德艾之通称。如春秋末，吾邦有郑长者。西国豪族，咸称长者。法华文句具明十德。一姓贵，（皇帝之裔，貂插之家）；二位高，（辅弼丞相，盐梅阿衡）；三大富，（铜陵金谷，丰饶侈靡）；四威猛，（严霜隆重，不肃而威）；五智深，（胸如武库，权奇超拔）；六年耆，（苍苍棱棱，物仪所伏）；七行净，（白圭无玷，所行如言）；八礼备，（节度庠序，世所式瞻）；九上叹，（一人所敬）；十下归，（四海所归）。具斯十德，方称长者。

　　子者，尊称也。如此方孔老称子等。非长者所生之子也。

　　师子奋迅，借喻佛名，非实师子。如师子，四足兽中独步无畏，能伏一切。佛亦如是，于九十六种道中，一切降伏无畏，故名人师子。

　　奋，振也；迅，疾也。借譬显法，如世师子。奋迅为二事，一为奋却尘土，二能前走却走捷疾，异于诸兽，此三昧亦尔。一则奋除障定微细无知之惑，二能出入捷疾无间也。具足万行者，大品云：一心具万行是也。一即一切，名具；一切即一，名足。既除障定之惑，出入三昧捷疾，则一中具无量，无量中具一。故知师子奋迅三昧，得能具足万行。若初心行人，揽果成因。如涅槃云：金刚宝藏，具足无减，但有浅深明昧之殊。

△

【时长者子，见佛相好，千福庄严。因问彼佛，作何行愿，而得此相。】

　　见佛等者，乃邂垢途中，见应佛相好，与止观观佛相好发心同。所谓若见如来，父母生身，身相昺著，相好缠络，上求下化，发菩提心是也。揽而可别名相，观之可爱名好。相为大相海，好为小相海。相若无好，则不圆满。好若无相，则不炳著。相、好互严，法身圆显。

　　千福者，以善有漏身口意业，修行六度，成百福德；用百福德，成一相，以为三十二相之业因。辅行云：菩萨修十善，各有五心，谓下、中、上、上上、上中上。初发五心，乃至具足五心。如是百心，名为百福。然福义多途，难可定判。有云：大千盲人治瘥为一福等。凡用三千二百福，修成三十二大人相。故言千福庄严。大论云：以三十二相、八十随形好庄严，内有无量佛法功德，故视之无厌。见佛身者，忘世五欲，万事不忆。若见佛身一处，爱乐无厌，不能移观。佛身功德如是。故长者见之，极生欢喜，渴仰情深，因问彼佛。夫此相好，乃佛身报果，果必由因，不审作何行愿，能得此殊妙之相也。

△

【时师子奋迅具足万行如来告长者子：欲证此身，当须久远度脱一切受苦众生。】

　　此示求相之法。此三十二相，即大悲之果报。故须度脱众生，为相好本。此是诸大乘经广明菩萨历劫修行之相。既时长行远，次第隔历，即大乘别教修证之法。涅槃云：四谛因缘，有无量相，非声闻、缘觉所知。故云久远。
　　问：地藏发心既别，今何判教同圆？
　　答：发心本圆，借别为诠。维摩云：虽知诸佛国及与众生空，而常修净土，教化于群生。诸有众生类，形声及威仪，无畏力菩萨，一时能尽现。等，行别心圆，明文在兹，然分圆即别融，别即圆义，非一[既/木]也。

△

【文殊师利，时长者子因发愿言：我今尽未来际，不可计劫，为是罪苦六道众生，广设方便，尽令解脱，而我自身，方成佛道。】

　　此腾昔长者发愿之辞。我今二句，标度生时。为是罪苦句，明所度机。广设四句，示所发愿。罪苦六道者，法华经云：见六道众生，贫穷无福慧人，入生死险道，相续苦不断。以虽分善恶，均不免生老病死之苦。广设方便，出假要事。止观云：入假因缘，略言有五：一、慈悲心重，二、忆本誓愿，三、智慧猛利，四、善巧方便，五、大精进力。若对今文，一一具足，机既不一，法亦多门。故须广设方便，令四门皆入。解脱言尽令者，如小般若云：若胎卵湿化等，我皆令入无余涅槃。是也。普曜曰：无五趣、五阴、六衰，则是泥洹，正今经之意。而我方成佛道者，楞严云：自未得度，先度众生者，菩萨发心也。止观五，应略释于此。若如此要心，虽在生死烦恼，不能损我智慧，遮障留难，弥助化道矣。

△

【以是于彼佛前，立斯大愿，于今百千万亿那由他不可说劫，尚为菩萨。】

　　华严经贤首菩萨云：若有菩萨初发心，誓求当证佛菩提，彼之功德无边际，不可称量无与等。何况无量无边劫，具修地度诸功德，十力一切诸如来，悉共称扬不能尽。以此菩萨，闻圆法，起圆信，立圆行，住圆位，以圆功德而自庄严，以圆力用建立众生。初心尚尔，况中后心。故四教义云：所以一家讲经说法，必须委释初心，若贤圣深位，但点章而已。学佛道者，不可不知也。

△

【又于过去不可思议阿僧祇劫，时世有佛，号曰觉华定自在王如来。彼佛寿命四百千万亿阿僧祇劫。】

　　阿僧祇或阿僧企耶，此云无央数。（央，尽也。）地持云：一者，日月昼夜，岁数无量；二者，大劫无量，名阿僧祇。劫义如前。然如此不思议阿僧祇劫，我佛观之，犹如今日。宿命智力，叵思议矣。如昔分和檀王与佛捔智。佛告王曰：海水研墨，斫树为笔，写我所知为经。若海水干尽，树枝了索，吾经不尽。所以尔者，佛有三达之智，来今往古，靡不通焉。是以过去尘点劫事，如观手中庵摩勒果。

　　觉华定自在王，以定立名。维摩云：觉意净妙华。觉即本觉之性。肉团心形似莲华，而有八叶，即表八识心王，每叶各一如来。如来藏经云：佛观一切烦恼心中，有如来结跏趺坐，俨然不动，德相具足。此乃天然性德，含生本具，迷之即凡，悟之即圣。彼佛因中，常于三昧观此觉华。佛佛在定，觉性圆显，心华顿开。或于一根入正受，诸根起出说；或于诸根入正受，一根起出说；或一根双出入，或不出入；或一根一尘即出入，即双出入，即不出入。乃至余方亦复如是。若依若正，得大自在，即三昧之王，故号觉华定自在王如来，即第一义谛名如，正觉名来，之报身佛也。

　　彼佛寿命等。凡佛必论三身，各诠量寿命。法身非寿非不寿，非量非不量。今既论劫数，则非法身矣。应身数数现生现灭，今既言四百万亿阿僧祇劫，则非应身矣。此约报身。境智相应名寿，智慧为命，以如如智，契如如境，境发智为报，智冥境为受。境既无量无边，常住不灭，智亦如是，函大盖亦大。所云：我智力如是，久修业所得，慧光照无量，寿命无数劫。此是诠量报身智慧之命，故彼佛寿命如此久远耳。

△

【像法之中，有一婆罗门女，宿福深厚，众所钦敬，行住坐卧，诸天卫护。】

　　此腾彼佛灭后，像教坚固之时。像者，形像肖似也。韩子云：象者，南方大兽，中国不识。但见图写者，故借义训，为形似也。别作像非。然相沿既久，难可改张。

　　婆罗门，普门疏翻净行。劫初种族山野自闲，故人以净行称之。女梵名摩那，此云女，处子也。此句标类，下句叹德。宿福深厚，明往因胜。大论云：果报名为福。略说三种：一、布施福，与悭心相违故；二、持戒福，与恶业相违故；三、修定福，与欲界嗔乱相违故。此圣女宿修三福深厚故，致亲戚宗党家人邻里咸所钦服恭敬。法华云：端正有相之女，宿植德本，众人爱敬。是也。抑岂人所钦敬，凡于四威仪中，一切诸天神鬼，无不翊卫拥护。盖福以悲敬为初。悲则哀苦趣之艰辛，思拔济而出离。敬则识佛法之难遇，弘信仰而澄神。是则虽处少年女品，已具大士愿心，故感诸天卫护耳。

△

【其母信邪，常轻三宝。是时圣女，广设方便，劝诱其母，令生正见。】

　　信者，心之实。五常百行，信则实有是理；不信亡之。彼既信邪，正信亡矣。邪者，邪见，心游理外也。既内执邪见，故外轻三宝，成一阐提，造五无间。纯陀问佛：一阐提者，其义云何？佛言：若有四众，发粗恶言，诽谤正法，言无佛法众，不信因果，不信业报，不亲善友，不随诸佛教诫，名一阐提。盖一阐名信，提名不具，信不具故，名一阐提。信既不具，自然常轻三宝，罪业深厚矣。圣女知母邪行，必沉苦海，于是缱绻左右，殷勤旦暮，广说巧法，劝化诱掖，必令常存正见，信重三宝，以免后苦。盖正见，八正道之首也。

△

【而此女母，未全生信。不久命终。魂神堕在无间地狱。】

　　梵语阿摩，此云女母。暂从劝诱而略信，仍蹈旧习而还邪，恶业既深，信心自阙。不久之间，大命终矣。夫为善生天，为恶入渊。恶业成熟，八识魂神，随业而堕无间。佛说呵鹏阿含云：白衣不信佛语者，便当堕泥犁中。泥犁终不呼人，人自循业发现耳。

△

【时婆罗门女，知母在世，不信因果，计当随业，必生恶趣。遂卖家宅，广求香华，及诸供具。于先佛塔寺，大兴供养。】

　　知字乃救母根源。夫善恶相翻，罪福敌对，恶名俯坠，善谓清升，故罪恶之法，不可弗除；福善之功，无宜不造。弘善，示天堂之快乐；惩非，显地狱之辛酸，无奈邪见者，起断灭之见，拨因果之谈。此痴病为其原。以愚痴之人，不识因果，妄起邪见，破善恶法，名断善根，决定当堕阿鼻地狱。今圣女知母在世之时，痴病既重，常轻三宝，计其死后，必随业而生恶趣矣。梵语阿波那伽低，此云恶趣。此明罪母业重。下明救母之法。夫人之有家宅者，所以为安身也。今为救母，何暇惜身，故变卖营资，广求供物。香华申供之首事，表诚之初门。香能辟秽，华具圆因。天人费氏云：人中臭气，上熏于空；诸天清净，无不厌之。但以受佛付嘱，诸天不敢不来。故佛法中，香为佛使。香华既备，肴膳斯陈，悬幡盖以飘扬，列珠璎而[糸+宣]烂。于觉华定王先佛塔寺，兴法界广大供养。塔婆是梵名，乃瘗佛骨之所。寺训为嗣，治事者相嗣续于其内也。亦是摄十方一切众僧，修道境界法耳。

△

【见觉华定自在王如来，其形像在一寺中，塑画威容，端严毕备。时婆罗门女，瞻礼尊容，倍生敬仰。】

　　此言诣寺兴供，举头见像，金容晃昱，严显可观，瞻礼之际，敬仰倍恒。须知瞻礼佛像，功德难思。如观佛三昧经云：过去有佛，号宝威德上王如来，时有比丘，与九弟子，往诣佛塔，见一宝像，礼已赞叹。后时命终，悉生东方宝威德上王佛国，大莲华中忽然化生，净修梵行，得念佛三昧海。佛为授记，各得成佛。今东方善德佛是其师，九方无忧德佛等，是九弟子。

　　又空王如来涅槃后，有四比丘，同学佛法，烦恼覆心，不能坚持。多不善业，当堕恶道。空中有声语比丘言：汝等今可入塔观像，与佛在世，等无有异。闻空声已，入塔观像，眉间毫相。即作念言：如来在世，光明色身，与此何异。佛大人相，愿除我罪。由入塔观像，毫相忏悔因缘，后八十亿阿僧祇劫，不堕恶道；常见诸佛，授记成佛。今东方阿閦、南方宝生、西方无量寿、北方微妙声，即四比丘是。以是因缘，行者应当数数观佛。故知圣女兴供观像，罪母生天无疑矣。

△

【私自念言：佛名大觉，具一切智。若在世时，我母死后，傥来问佛，必知处所。】

　　私者，内自怀念，人所不知也。心念佛者，如大梦觉。于一切法，知见无碍，为最第一，名一切智。假若佛犹住世，我母已死，傥来问母生处，升沉高下，男女尊卑，必蒙垂慈指示，有以慰我也。

△

【时婆罗门女，垂泣良久，瞻恋如来。忽闻空中声曰：泣者圣女，勿至悲哀，我今示汝母之去处。】

　　初叙圣女苦心。无声出涕曰泣，哭之细也。瞻，仰视也。恋，眷慕也。泣久瞻恋不去者，冀佛必示我母生处而度脱也。决定毗尼经，佛告舍利弗：若除如来智慧，更无余乘而得度脱，到于涅槃，能示众生解脱之道，能令众生远离邪道，示现圣道，以是义故，故名如来。

　　今故瞻恋，冀以应我。次述空声慰谕。恰当垂泣瞻恋之际，倏忽之间，空中有声而慰之曰：圣女勿至悲泣而哀恋也。汝既行大孝，倾家兴供，泣恋瞻依，冥冀感通，示母生处。我名大觉，具一切智者，当示尔母去处，何用悲哀不置乎。

△

【婆罗门女合掌向空，而白空曰：是何神德，宽我忧虑。我自失母已来，昼夜忆恋，无处可问，知母生界。】

　　合掌向空者，感之极，喜之至也。如失物者指之复得，失路者引之再归耳。神，义如题。德者，固有之善，直心为德，性命本来之正，故顺天而为神，皆聪明正直者。宽，广也，舒也。昔由忆母生界，忧虑如物碍膺，今闻空声示处，如物出胸，宽广舒泰也。

△

【时空中有声，再报女曰：我是汝所瞻礼者，过去觉华定自在王如来，见汝忆母倍于常情众生之分，故来告示。】

　　有声而不现相者，显生而不生也；无相而有声者，示灭而不灭也。忆母倍常，赞其至孝。故感佛告示。然母死而子忆，亦分所当然者。方子在胎，母有十月怀耽之苦；及儿既生，母有三年乳哺之劳。毛诗曰：哀哀父母，生我劬劳，无父何怙，无母何恃，出则衔恤，入则靡至。父兮生我，母兮鞠我，拊我畜我，长我育我，顾我复我，出入腹我。欲报之德，昊天罔极。故曾子曰：身也者，父母之遗体也。既与父母一体，母既死而不还，子宁不思母之忆我而返忆乎。但圣女之捐家兴供，礼佛求知，藉施福以荐亲，仗佛慈而示处，固非常情所能企及。故佛现空声而告其生界。呜呼！纯孝动天，致诚感佛！观今圣女，其洵然矣！

△

【婆罗门女闻此声已，举身自扑，支节皆损，左右扶侍，良久方苏。而白空曰：愿佛慈愍，速说我母生界。我今身心，将死不久。】

　　情发于中，声感于外，举身扑拜，如太山崩，急欲知母生界，何暇顾惜形骸。遂致支体骨节悉损坏，而闷绝矣！左右扶侍。左者天道之所起，地道之所止也。近取诸身，象辅手之形。左不得势，因取僻远之义；右手得势而顺，用力为多。复加以口，交相助益之意。盖侍婢原不离左右者，故随即扶起而侍奉也。苏者，死而更生也。黄庭经云：临绝呼之亦复苏。俗作苏，非。此经家叙事。下求说生界，然敦逼速说者，自知形残心苦，将死不久也。

△

【时觉华定自在王如来告圣女曰：汝供养毕，但早返舍，端坐思惟吾之名号，即当知母所生去处。】

　　早返舍者。返，还也。约事，令其速还家舍；约法，舍表五阴，令即还观五阴，则心王智度之母，直下自现，故即云端坐思惟。端坐者，即金刚正坐，或全跏或半跏也。禅那云：思惟修，意令修念佛三昧。故坐思我名，即知母生处矣。

△

【时婆罗门女寻礼佛已，即归其舍。以忆母故，端坐念觉华定自在王如来，经一日一夜。】

　　寻礼即归，表翻迷为悟之疾也。念是观慧，觉华是心佛，所以观此者，母即心母，佛即心佛。心也、母也、佛也，一而三，三而一者。孰为吾心，孰为佛、母哉。普贤观云：若欲忏悔者，端坐念实相，众罪如霜露，慧日能消除。故日表圣女之悟，朗照如昼；夜表罪母之迷，暝闇如夜。一总表心迷悟之本。罪母信邪，无明覆心，合尘背觉也；圣女兴供，正智入心，合觉背尘也。心本是一，迷悟分岐也。

△

【忽见自身，到一海边，其水涌沸，多诸恶兽，尽复铁身，飞走海上，东西驰逐。见诸男子女人百千万数，出没海中。被诸恶兽争取食啖。】

　　此明定中见冥界之相。自到海边，神从定出。海水涌沸，恶兽飞驰，皆识心似境，循业而发。此由众生事识造罪，致斯苦报。楞伽云：譬如巨海浪，斯由猛风起，洪波鼓溟壑，无有断绝时。得非藏海鼓风起浪，今感业海涌如沸汤。恶兽夜叉亦由业感，以生前纵贪嗔痴，具造杀盗淫妄，故至地狱，境界自现。若达境心空，海亦自寂，心境俱寂，事无不照。犹如大海无风，森罗焕然明白。宝积经云：一切法虚妄如梦，以唯念故。故知若达唯心，诸境如幻化矣。

△

【又见夜叉，其形各异，或多手多眼，多足多头，口牙外出，利刃如剑。驱诸罪人，使近恶兽。复自搏攫，头足相就，其形万类，不敢久视。】

　　夜叉名疾捷，即地狱鬼。其头如牛马狮象虎豹豺狼，形形各异；或有二手，而至千手者。或有一眼，而至千眼者。头足例之，口牙叉出向外，唇皮倒缩露根，错利如刃，锋铓似剑。法苑云：牛头恶眼，狱卒凶牙是也。驱罪近兽，令其食啖也。搏，（伯各切，从甫。与从专不同。）手击也；攫，（丘缚切，匡入声。又，厥缚切，义同。）爪持也，扑取也。庄子云：左手攫之。此言夜叉等不惟驱罪人近恶兽令啖，复以手击爪持，令罪人头足相就，为团缩之形；然于罪人，戏弄其身，或时令大，或时令小，或按蹙而短，或扯拽令长。掷抛竖倒，顷刻万类，可久视乎！此乃从心变起，无有真实。如正法念经云：阎罗罪人，非是众生；罪人见之，谓是众生。手中执持焰然铁钳。彼地狱人，恶业既尽，不复见于阎罗狱卒；如油炷尽，则无有灯，业尽亦尔，不复见于阎罗狱卒。今众生恶业未尽，自然无中妄见也。

△

【时婆罗门女，以念佛力故，自然无惧。】

　　以，因也。因念佛之力，虽见众形，自然无惧。盖知诸境由心，心由境现；心既本空，境亦何有？心境既亡，惧自何生？心地观佛告文殊云：譬如丛林蒙密茂盛，师子白象虎狼恶兽潜住其中，毒发害人，迥绝行迹。时有智者，以火烧林，诸大恶兽，无复遗余。心空见灭，亦复如是。又摩诃衍宝严经云：譬如画师，作鬼神像，即自恐惧。如是迦叶，诸凡愚人，自造色声香味细滑之法，轮转生死，不知此法，亦复如是。今圣女了一切法从意生形，因心现相。知心如幻，无有定仪，所见差殊，随心生灭，既知如幻，亦奚畏惧乎。

△

【有一鬼王，名曰无毒，稽首来迎，白圣女曰：善哉菩萨！何缘来此？】

　　毒，害也。世有害人草，名荼莽。（冶葛之属）法之害人者，名三毒。此鬼存心愍物，权现鬼身，心无毒害，彰此嘉名。然前有摄毒，后有恶毒，毒名虽同，用意各别。原其利人，无有异也。礼云：煦之妪之，春夏所以生长也；霜之雪之，秋冬所以成熟也。莫非天之教也。稽首，以首至地，稽留少顷。鬼王拜迎者，观其形相非凡，威仪出类，谅非负罪而来，必是乘通而至。故言善哉！菩萨，何缘来此？梵名娑度，此翻善哉。乃欢喜王菩萨法门。若行人日日于佛前称念千遍，得心清净，得一切如来称赞，所有诸法皆得成就。详于施食诠次香乳记。

△

【时婆罗门女问鬼王曰：此是何处？无毒答曰：此是大铁围山西面第一重海。】

　　先，圣女问是何处者，惊疑之词。以异乎平时之所见也。次，鬼王答。梵语柘迦罗，翻轮山。旧云铁围，围即轮义。准长阿含起世经等，四洲地心，即是须弥山。山外别有八山，乃至其外咸海，广于无际。海外有山，即是大铁围山。依立世阿毗昙论云：大咸海外，有山名曰铁围，入水三百十二由旬，出水亦然，广亦如是。从阎浮提南际，取铁围山，三亿六万六百六十三由旬。从铁围山水际，极西。铁围山水际迳度十二亿二千八百二十五由旬，铁围山水际周回三十六亿八千四百七十五由旬。第一重海，在其中也。

△

【圣女问曰：我闻铁围之内，地狱在中，是事实不？无毒答曰：实有地狱。】

　　初，圣女问：我闻经中说，铁围山内有地狱，实耶？不耶？次，鬼王答：此真实非虚。良由地狱本虚，人自实之耳。如铁城泥犁经，佛诫诸沙门言：我以天眼视天下人，生死好丑，得好道者，得恶道者。人于世间，身作恶，口言恶，心念恶。常好烹杀，祠祀鬼神者，身死当入泥犁中。岂非自实地狱乎。

△

【圣女问曰：我今云何得到狱所？无毒答曰：若非威神，即须业力。非此二事，终不能到。】

　　初，圣女惊疑，自念地狱者，拘罪人之狴牢也。吾自揣于心，敬信三宝，一身无罪。何缘我今亦到此地狱处耶？次，鬼王答：凡到此者，有二种人：一有威德神通者，或为救度，或为游观。二或有恶业成熟，应受地狱，是故到此。除是两端，终无有能到此者。

△

【圣女又问：此水何缘，而乃涌沸，多诸罪人及以恶兽？】

　　此述初到海边，所见境界。海水是总问，何缘是疑词。一、疑何缘此水涌沸。二、疑何缘水中多诸罪人。三、疑何缘海边水内多诸恶兽。准首楞严，皆是彼诸众生自业所感，造十习因，受六交报。水之涌沸，由于慢习，发于相恃，驰流不息，故有腾逸奔波。积波为水，亦由诳习，交欺致有，没溺腾掷，飞坠漂沦。诸事恶兽，由触报招引恶果，故致神识见大铁城、火蛇、火狗、虎狼、师子等是也。

△

【无毒答曰：此是阎浮提造恶众生新死之者，经四十九日后，无人继嗣，为作功德，救拔苦难。生时又无善因。当据本业所感地狱，自然先渡此海。】

　　阎浮提者，长阿含经云：须弥山南，有天下名阎浮提。其土南狭北广，纵广七千由旬。有大树王，名阎浮提，围七由旬，高百由旬，枝叶四布五十由旬。起世经小异。

　　造恶众生，即具造十恶者。梵语鸠那罗，此云恶人，亦不好人。能灭诸根名死，故涅槃云：死者，舍所受身。有二种：一者，命尽死。有三：一、命尽非是福尽，二、福尽非是命尽，三、福命俱尽。二者，外缘死。亦有三：一、非分自害死，二、横为他死，三、俱死。复有三种死：一、放逸死，二、破戒死，三、坏命根死。

　　四十九日等，准瑜伽论：人死中有身。（中有即中阴身，若极善者，即生净土及与天上，极恶即入地狱，皆不经中阴。若善恶不定，即受中阴经冥司也。）若未得生缘，极七日住，死而复生；如是展转生死，至七七日，决定得生。若有生缘，即不定。释氏要览云：今人亡，每七日必营斋追福，谓之斋七。令中有种子不转生恶趣也。今既经七七之后，毕竟无人继续承嗣为作功德，令其灭恶生善，其谁救拔苦难？此言死者无人为追冥福，必致堕苦。次言死者生时自不修毫善，必致堕苦。以致冥王考校善恶，据定本时所作之业，应堕地狱者，必至地狱矣。那先比丘所问经云：人所作，善恶随人，如形影随身，人死但亡其身，不亡其行。譬如然火夜书，火灭字存，火至复成。今世作行，后世成之。是也。自然者略，无假借勉强之意。阎王责罪人云：罪自由汝，今当受之。正法念云：汝邪见愚痴，痴罥所缚人，今堕此地狱，在于大苦海。故曰自然先渡此海。

△

【海东十万由旬，又有一海，其苦倍此。彼海之东，又有一海，其苦复倍。】

　　前言铁围西面第一重海，已含此二重也。其苦倍倍增者，泥犁经云：碱水泥犁，纵横数千里，水咸如盐热沸踊跃。水中有鸟，喙如铁生，啄人肌，咬人骨，人不能忍是痛，便度水去。守泥犁鬼言：死恶人，汝何等求索？人言我苦饥渴。鬼即以钩，钩其上下龂，（音银，齿根肉。）口皆挓开；复以消铜灌入口中，唇舌咽腹皆燋尽，铜便下去。其人不能复忍，还入沸碱水中。其人平生于世间作恶甚故，求解不得解，随波上下，回澓沉没，其苦倍增，可胜言哉。

△

【三业恶因之所招感，共号业海，其处是也。】

　　三业恶因，即身口意三之十恶业也。由此因故招报狱海。然招者自招，感者自感。兴起行经云：先世自造此缘，要当受之，无可逃避处。此对亦非父作，母作，王作，天作，亦非沙门婆罗门所作，本我自造，今自受之。故佛教众生有二要：一者，作是得是；二者，不作是，不得是。三界五道，罪垢苦恼，不离于作；一切无横，所作罪福，如影随形，如响应声，不失如毛发者也。故此三处，皆号业海。圣女昔所耳闻，今身到其处也。

△

【圣女又问鬼王无毒曰：地狱何在？无毒答曰：三海之内，是大地狱，其数百千，各各差别。所谓大者具有十八，次有五百，苦毒无量。次有千百，亦无量苦。】

　　初，圣女问，既言铁围山内，实有地狱；今何唯见业海，不审地狱又在何处？次，鬼王答曰：三海之内，即是大地狱。岂舍此而别有耶！既由众生从藏海鼓风，起三毒波浪，故感地狱，即在三海之内。然考诸经论，地狱以三类摄尽。一热、二寒、三边。八热狱在阎浮洲下，重累而住，受热苦恼；八寒狱在铁围山底，仰向居止，受寒冻苦；边狱有三：山间，水间，旷野。受别业报，此应寒热杂受。

　　今既言大狱十八，又言五百千百，何耶？盖是约定处，如上所明。约不定处，不妨边正同举，寒热杂受。不然，地狱正边，何以别乎？三海等是总标，八寒八热各有十六游增。略则各百三十六，广则数有百千。各各差别者，作业各有轻重。重者遍历，中者不遍，下者复减。经劫亦有长短故也。所谓下，别释。大者十八，有二释：一准问地狱经云：十八王者，即主领十八地狱。是一迦延典泥犁，乃至十八观身典洋铜，则狱名典主，局定十八之数。若观佛三昧海经云：阿鼻地狱，有十八小地狱，小地狱中，各有十八寒冰地狱，黑暗、小热乃至饮铜各有十八。如是阿鼻大地狱中，有此十八地狱。一一狱中，别有十八隔。（统纪是鬲，郎的切，鼎属）始从寒冰，乃至饮铜，总三百四十二隔地狱。今谓彼经以阿鼻为最大，故以各有十八为小。今云大者具有十八，或不对阿毗，故各名大。例如世间诸王，不对天子，各称大王；若对至尊，则称小王矣。经出不同，不须强释。次有五百，亦是定数。而观佛三昧经乃云：五百亿剑林地狱、刺林、铜柱、铁机、铁网，各五百亿。则两经之数迥别，亦不须强会也。

　　苦毒无量者，准泥犁经，佛言：欲知勤苦最不可忍者，独有泥犁。泥犁者，极苦不可具言。如世逆贼，为长吏所捕，将至王前，被三百矛，宁毒痛不？比丘答曰：人被一疮，举身皆痛；何况被三百疮。佛言：泥犁中痛，与矛疮痛，亿亿万倍，尚不如泥犁痛。地狱之中，狱鬼加痛，毒无不至也。千百狱亦无量苦者，较五百狱，其苦稍减，比世间苦，万分不及，苦有无量矣。通问地狱有无竟。

△

【圣女又问大鬼王曰：我母死来未久，不知魂神当至何趣？】

　　四分律云：一切诸世界，无有不老死，众生是常法，生生皆归死。我母死虽未久，竟不知魂神今至何趣？祭义曰：气也者，神之盛；魂也者，鬼之盛。道经云：魂者，气之神；魄者，精之神。阳神日魂，阴神月魄。吾教指第八识。法句经云：是身为死物，精神无形法，自作受苦乐，身死神不丧；识神造三界，善不善三处，阴行而默至，所往如响应。故知必随业而趣矣。

△

【鬼王问圣女曰：菩萨之母，在生习何行业？圣女答曰：我母邪见，讥毁三宝，设或暂信，旋又不敬。死虽日浅，未知生处。】

　　行名进趣，业谓造作。即三业构造善恶事也。法句云：随其所造业，罪福有果报，恶业堕地狱，善业生天上，高行生善道，得无漏涅槃。

　　不审菩萨之母，于此三业，作何业耶？圣女答言：我母著于邪见，讥毁三宝。成论云：宁止不行，勿行邪道；身坏命终，堕于恶趣。且又存心不恒，立性无定，偶尔听劝而暂信，忽焉循邪而讥毁。今死虽日浅，计必随堕业苦。故吾急欲求知生处而未能也。

△

【无毒问曰：菩萨之母，姓氏何等？】

　　姓者，所以系统百世，使不别也。氏者，所以别子孙之所由生也。印士族姓四流：一刹帝利，王种也；二婆罗门，净行也；三吠奢，（旧云毗舍）商贾也；四戌陀罗（旧云首陀），众人也。前二是贵，后二是贱。今不审菩萨之母何姓何氏？为贱为贵？姓氏明而稽查易，故必问乎姓氏也。

△

【圣女答曰：我父我母俱婆罗门种。父号尸罗善现，母号悦帝利。】

　　父甫也，始生己也；母，[曰/月]也，含生己也。既俱婆罗门种，自然执邪谤正。西天外道，专执婆罗门种第一最尊。如梵志頞波罗延问种尊经云：本初起地上人时，皆是我曹婆罗门种。我曹种最尊，初从口中出，世人从下出。我种是第七梵天子孙。佛反言天下一种，持我曹种与刹利、田家、工师种等。我曹死皆生梵天，佛反持我曹与凡人等。佛言：我经中以施行为本，施行善者，最为大种。其天下尊贵者，皆施行善得，不以种得也。

　　尸罗是梵语，翻性善。好行善道，不自放逸故。善现是华言，梵名须菩提。悦帝利未详。其名号均好，存心各邪。智论云：邪见罪重，故虽持戒，身口业好，皆随邪见。恶心如种，苦种皆作苦味。邪见之人，虽持戒精进，皆成恶法；不如不执而行慧施。何况内执邪见，外讥毁乎！然鬼王问母姓氏。圣女先举父者，以妇必随夫彰名也。

△

【无毒合掌启菩萨曰：愿圣者却返本处，无至忧忆悲恋。】

　　合掌乃庆慰之仪。返本处者，此非菩萨所应住也。始则为母而来，今既知之，应即退还本所住处，不须忧忆而悲恋也。

△

【悦帝利罪女生天以来，经今三日。云承孝顺之子，为母设供修福，布施觉华定自在王如来塔寺。】

　　鬼王答曰：我初不知何人，若悦帝利罪女，已脱苦生天三日矣。下示生天之由。云承孝顺之子，为设供修福于如来塔寺之故也。善事父母曰孝，百行之先，良心最真切者。吾身非从天降地生，故于亲亲，自不容已。祖师云：父母非我亲，谁是最亲者？顺者，不逆也。曾子云：孝子之养亲也，乐豫其心，不违其志，乐其耳目，安其寝食。故梵网云：孝顺，至道之法。孝经援神契曰：元气混沌，孝在其中。故爱敬之情，蔼然可匊。然皆训乎男子，非教女子也。今圣女始劝母以正信，中兴供而感佛，终承福已生天，可谓能谕母于道，而救母于苦。世出世间事备一身。孝顺之名，允乎遍法界而不磨，流沙劫而不泯也。

△

【非唯菩萨之母，得脱地狱，应是无间罪人，此日悉得受乐，俱同生讫。】

　　无间大狱，铁城幽闭，窅窅冥冥，难期恩赦。今因施福，力资己母生天；此际善缘，泽及同人得乐。孝思至矣！福力广矣！洵报母之标榜，诚资冥之样子也。

△

【鬼王言毕，合掌而退。】

　　言毕合掌，敬慕之至。孝之感人深矣，行因事竟。

△

【婆罗门女寻如梦归。悟此事已，便于觉华定自在王如来塔像之前，立弘誓愿：愿我尽未来劫，应有罪苦众生广设方便，使令解脱。】

　　寻，仍也、俄也，即史寻复其旧之寻。俄尔仍如梦归也。梦是眠中现境，无明盖也。然眠梦之涂，因心而动；动由内识，境由外熏。今因想母生界，故致感佛现神。然既悟梦感，而道心顿发，故即从本尊像前，便立四弘誓愿：从今日始，尽未来际，应有造罪受苦之人，无论怨亲，广设方便之法，尽令解脱沉沦。此是最初之弘愿，为下正宗之弄引。

△

【佛告文殊师利：时鬼王无毒者，当今财首菩萨是。婆罗门女者，即地藏菩萨是。】

　　财乃人所共宝，以无财则贫。古云：甚矣！贫之为病也。但世宝凡俗所贵，招忧致患；唯有法宝，终始获安。净名云：富有七财宝，教授以滋息。七财者：一信、二戒、三多闻、四舍、五慧、（此五为宝）六惭、七愧（此二为守财人）。然此七财，以信为首。信故持戒，善由多闻，闻故能舍，舍则生慧。故信为财首。

　　昔以无毒为名，固行十善之道；今彰财首之号，允登十信之阶。若准璎珞，六轮对位。铁轮对十信，铜轮对十住，银轮对十行，金轮对十向，琉璃轮对十地，摩尼轮对等、妙。合尊摩尼为首。是则财首等觉之流欤！何以得知？准观佛三昧经，昔过去有佛，号释迦牟尼，灭度后，有王子名金幢。憍慢邪见，不信佛法。有比丘名定自在。语王子言：世有佛像，极为可爱；可暂入塔，观佛形像。王子即共入塔，见像相好。白言：佛像端严如此，况佛真身。比丘言：汝见像不礼，当合掌称南无佛。王子即合掌称佛，还宫念像，后夜梦见，欢喜舍邪，归依三宝。由入塔称佛善根，命终值九百万亿那由它佛，得甚深念佛三昧，诸佛现前，为其授记。是已来，经百万阿僧祇劫，不堕恶道。乃至今日，获得甚深首楞严定。昔王子者，今财首菩萨是。佛既言获得甚深首楞严定，非等觉而何耶？

　　昔婆罗门女，由广行孝道，成地藏之身。是故孝行置之而塞乎天地，敷之而横于四海。施之后世，而无朝夕。放之东海而准，西南北方亦复如是。以故上自帝王，下至民庶，贵贱虽殊，行孝一等。如地为万物之所依止，如藏为万人之所受用。故知地藏之名，全是孝顺之目。此由文殊问地藏因地，略举梗[既/木]。如此类例，胡能尽说也哉。

△

【分身集会品第二】

△

【尔时，百千万亿不可思、不可议、不可量、不可说无量阿僧祇世界，所有地狱处分身地藏菩萨，俱来集在忉利天宫。】

　　尔时者，正如来含笑放光，光云出音，天龙鬼神同集之时。盖十方沙界分身地藏，既睹光闻音，即与众偕来。但言不顿彰，故前后别说。非问答已竟方来也。百千万亿，数目也。震旦算经，始自黄帝。数法有十等：亿、兆、京、秭、垓、壤、沟、涧、正、载。风俗通云：千生万，万生亿，亿生兆，兆生京，京生秭，秭生垓，垓生壤，壤生沟，沟生涧，涧生正，正生载。载，地不能载也。今四数并明者，以亿分四等：一、十万为亿，二、百万为亿，三、千万为亿，四、万万为亿。今是第四亿数，乃百千万之亿。如是之数，尚难穷究，况又言百千万亿不可思、议、量说之无量阿僧祇世界中，凡所有地狱之处，一狱一分身，皆来集会。猗欤盛哉！此正显世界难量，愈见地狱之伙。地狱既多，弥彰分身莫测，为下问答之张本。此是大菩萨不思议事，尚非声闻、缘觉所知，况下地凡夫能测识者哉！若广舆所载：唐至德间，有新罗国僧，曰金地藏者，渡海而来。止于直隶池州府，青阳县，九华山。尝取岩间白土，杂饭食之，人以为异。年九十九，忽召徒众告别，坐化函中。后三载开视，颜色如生，畀之骨节俱动，亦分身之一也。俱集天宫者，如心地观经云：以身常处于地狱，非不亲近大慈尊。以身常处于轮回，非不亲闻微妙法。以是因缘，诸佛子，系心常念天人师。由是如胡麻来集，[土+则]塞忉利天宫，实为夐古未闻奇特事也。

△

【以如来神力故，各以方面，与诸得解脱从业道出者，亦各有千万亿那由他数，共持香华来供养佛。】

　　上以，训因；下以，训与。因世尊云音普遍神通之力，故各与四方地面所化之众而来集也。解脱有小大之别，据下不退阿耨菩提，并是不思议大解脱耳。持香华供养者，梵语健达。此云香。准戒德香经，有根香、枝香、华香不同。梵语布瑟波，此云华。准大品经：有天华、生华、心华不同。今持供者，期具足菩萨之道，愿成就如来之香，清远潜通，果因一契也。准十轮经：供养有三：一、利益，以四事等；二、敬心，将华表情；三、修行，若有持说，即为供养。皆所以表诚敬也。

△

【彼诸同来等辈，皆因地藏菩萨教化，永不退转于阿耨多罗三藐三菩提。】

　　此出供养意，所以持香华供养者，皆因地藏菩萨教化我等，永不退转于阿耨菩提故也。不退转，如后；阿耨等，阿，翻无；耨多罗，翻上；三藐，翻正；三，遍也、等也；菩提，翻觉。孤山曰：极果超因云无上，正则正观中道，等则双照二边。盖果上三智也。悲华经四云：愿我得首楞严三昧，以三昧力故，化作地狱之身，入地狱中，与地狱众生，说微妙法，劝令发菩提心。彼众闻是法已，寻发菩提之心；即便命终，生于人中，随所生处，常得值佛听法，即得不退转地。乾闼婆乃至人非人等，天龙鬼神，乃至畜生饿鬼等众，亦复如是，皆令发菩提心。正地藏所化业道之众，不退转菩提之流也。

△

【是诸众等，久远劫来流浪生死，六道受苦，暂无休息。以地藏菩萨广大慈悲，深誓愿故，各获果证。既至忉利，心怀踊跃，瞻仰如来，目不暂舍。】

　　文分三节。初、明六道流转，以背此觉心也。盖此觉心，是诸佛所证妙道，是众生所迷本源。则凡夫久远劫来，流浪生死者，由不发此心也。其流有四：一见流，（三界见）；二欲流，（欲界诸惑除见及痴）；三有流，（上二界，诸惑除见及痴）；四无明流，（三界痴）。梵语阇提阇，此云生死。胜鬘云：生者，新诸根生；死者，故诸根灭。由此风浪，长沦生死。故涅槃云：我昔与汝等，不见四真谛，是故久流转生死大苦海。准大论：众生有三苦：一身苦，老病死；二心苦，贪嗔痴；三后苦，狱鬼畜。于是三种苦中，求暂休息，胡可得耶！

　　次、因地狱获证。此言六道众生，在昔则万汇沉迷，居三道而流转；在今，则十力超悟，证三身以圆通。是谁之功欤？此皆地藏无缘慈悲无作誓愿之力耳。

　　三、出感佛恩深。既承如来神力，得随地藏偕来，内心深怀踊跃，外仪瞻仰殷勤。瞻者，相好，微妙看视无厌；仰者，智慧深远，景慕有期。大论云：佛坐师子座，现最胜身，光明色像，威德巍巍。以此神力，感动众生。其有信者，皆至阿耨菩提。是以瞻之仰之，不能暂舍也。

△

【尔时，世尊舒金色臂，摩百千万亿不可思、不可议、不可量、不可说无量阿僧祇世界诸分身地藏菩萨摩诃萨顶。】

　　如来以一母陀罗臂，一兜罗绵手，遍摩所集无量阿僧祇分身地藏菩萨之顶。乃圣如意通中，转变神力，故一臂能遍摩无量之顶，以慰劳安抚也。大论云：手中德字缦网庄严，当以此手安慰众生，令无所畏，是此谓也。

△

【而作是言：吾于五浊恶世，教化如是刚强众生，令心调伏，舍邪归正。十有一二，尚恶习在。】

　　此言佛调浊世众机。如贤愚经，散阇调象师言：佛世尊者，二种性生。一者智慧，二者大悲。勤行六事，所谓六波罗蜜。功德智慧，悉具足已，号之为佛。既自能调，亦调众生。故云：我是无上调御师，转正法轮，周世界化度无量诸众生。当知由悟心地观，故能调伏刚强众生。即示以四谛，教以三学；以戒调伏其身，以定慧调伏其心。既修三学，自断二惑。辅行云：昔无信钩，致造重罪。如狂象无钩，不可控制。今以惭愧钩，钩无惭心象。故云令心调伏，舍邪归正者。一切法高王经云：大比丘众一千二百五十人，其先悉是辫发梵志。诸漏已尽，无复烦恼，一切心得自在，到第一彼岸（文）。皆舍邪归正，已授记作佛。此明已调伏者十中有七八矣。其有恶习深重，难于调伏者，十中犹有一二焉。如法华初开，五千起去之流；及调达弟子、螺髻梵王等。习者，习气。正使虽断，余习尚在；身虽调伏，心犹未调伏也。

△

【吾亦分身千百亿，广设方便。或有利根，闻即信受。或有善果，勤劝成就。或有暗钝，久化方归。或有业重，不生敬仰。】

　　此与地藏分身方便度生形击。故言吾亦等。梵动经云：如来自知生死已尽。所以有身，为欲福度诸天人故。若其无身，则诸天世人无所恃怙。犹如多罗树，断其头者，则不复生。佛亦如是。已断生死，永不复生（文）。今所以分身者，正显如来从法垂应，被大小机，现胜劣身；从一派出，有无量身，摄用归体，不离一性。大论三十云：若依禅定得四无量、背舍、胜处、神通、辩才等诸甚深功德，悉皆具得，随意所为，无不能作。化为种种禽兽之身而不受其法，或时身满虚空，或时身若微尘，或轻如鸿毛，或重若泰山，如是等神通变化力，皆从禅得，此是身轮现通，广设方便。即是意轮鉴机。施无谋巧用，观十界性相。乃以口轮说种种法，令熟者脱，未熟者熟，未种者种。故大论云：释迦牟尼佛，一世界中，常化作种种身，种种方便，以度众生。此总示分身方便，下别明调机难易。根是根性，属于过去。今世根性利钝，总由宿障重轻。若约四生论利钝者，如处胎经，佛告喜见菩萨：如我今日在母胎中，与诸十方神通菩萨，说不退转难有之法；亦以神通入天四生，地狱四生，饿鬼四生，畜生四生。于四生中，胎化二生，尽漏得疾；湿卵二生，尽漏稍迟。化生胎生是利根人，湿生卵生是钝根人。故大论云：诸佛先观知：有人一切方便不可度，或有难度；或易化，或复有迟或有疾，或以光明或神足，种种因缘度众生。是也。若约四洲论利钝者，如天人费氏云：北天一洲，少有佛法；余三天下，佛法大弘。东西天下，少有黠慧，烦恼难化；南方一洲，虽多犯罪，化令从善，心易调伏。是也。准止观：利根是法行机，钝根是信行机。如闻一切众生，本有佛性，当下即信，信即思修，三慧顿成，是利根人。或闻善果，勤劝成就，则是仰信此理，思惟而修之，三慧渐进，是钝根人。大论云：若众生欲作重罪，善教不从，以苦言谏之，虽起嗔恚，后得安隐，此正教钝根者。善果的指菩提心。如身子辈极钝根者，具历五时，顿发三因授记是也。暗钝久化方归，如莎伽陀（此云小路边生）等，业重不敬仰者，如调达等。大论二十六云：如死人种种庄严，转转烂坏，终不可令活。提婆达亦如是。佛日日种种教化，恶心转剧，恶不善法日日转增，乃至作三逆罪。又云：舍卫城中九亿家。三亿家眼见佛，三亿家耳闻有佛，三亿家不见不闻。佛在舍卫二十五年，而此众生不闻不见，何况远者。又如贫老母，无度因缘，不得见佛。若得多信，利益无穷。我佛化门调机尚尔，则知地藏分身非易。故特以己形击，弥显其神力之难思也。

△

【如是等辈众生，各各差别，分身度脱。】

　　分身度脱者，如处胎经，佛告智积菩萨：我宿命所行，戒德究具，得成佛身，变化自在，无所不入。亦入于金翅鸟，亦入于龙子，亦入于鱼鳖鼋鼍，所化如是。故佛问弥勒：心有所念，几念几相识耶？弥勒言：举手弹指之顷，三十二亿百千念，念念成形，形形皆有识，念极微细，不可执持。佛之威神，入彼微识，皆令得度。此识教化，非无识也。故曰：导师出现世，非缘不降神，要度未度者，示现无为城。如来分身，可思议乎哉！

△

【或现男子身，或现女人身，或现天龙身，或现神鬼身，或现山林川原河池泉井，利及于人，悉皆度脱。或现天帝身，或现梵王身，或现转轮王身，或现居士身，或现国王身，或现宰辅身，或现官属身，或现比丘、比丘尼、优婆塞、优婆夷身，乃至声闻、罗汉、辟支佛、菩萨等身，而以化度。非但佛身独现其前。】

　　此示众机，关佛慈悲。以王三昧力，不动法性，而往应之。如处胎经，佛告诸来会者：吾从无数阿僧祇劫，能大能小，入细无碍。或在天胜，劫数教化；或在人中，代彼受苦；或在畜生饿鬼地狱，教化无所不入。此正显如来化身妙用也。初现男子身。男者，丈夫壮而有室也。人生不可无所事事，故取力田为男职分所当为。子者，亲之枝也。子有生义，天开于子，静极而动也。次现天龙，悲华经云：若有众生事摩醯首罗天，我愿化身如摩醯首罗；事八臂者，化为八臂天身；事日月梵天，亦化为日月梵天，而教化之，令住善法。智论云：如菩萨本身，曾为大力毒龙。又龙王名马坚，是大菩萨，以本愿故，生于龙中。次现神鬼身，如秽迹大权神王、大力明王等。如现大鬼伏旷野鬼等。山林川原河池泉井，此现依报度人。如悲华经云：佛因中为救阎浮提人民饥饿，思惟舍身体血肉。中路有山，名水爱护，自投其身，即成肉山，高一由旬，乃至高千由旬（云云）。天帝，如昔为帝释，与罗呵阿修罗战，以慈忍力胜之。昔为梵王，坐昼度树下成道，梵名斫迦罗、伐辣底、曷罗阇，此云转轮王。施设足说，金银铜铁轮，应别如其次，逆次能王领，一二三四洲。（准处胎经，无数阿僧祇劫，作大梵、帝释、轮王，各三十六返，所度众生无堕二乘、恶趣。）迦罗越翻居士，爱谈名言，清净自居，凡多积财货，居业丰盈，皆受此称。国王，粟散王也。诸侯所封之地曰国，从口，而加或其中，以明各有分地世守，毋相侵也。王者，三才之主，从│（音辊，一之转也。），贯三，立天地人之道也。如大光明王舍头，月光王舍眼，迦尸王破胸出心，坚意王舍手等。宰，主也，烹也，调和膳羞之名。周礼冢宰，能调和众官，故名宰。辅者，两傍夹车木。朝堂有四辅官：左辅、右弼、前殿、后丞，所以主宰群辟，夹辅王化。如周官太师、太傅、太保为三公。书云：惟兹三公，论道经邦。佛曾作劬嫔大臣，分阎浮提为七分息诤。官者，宦也，公也。属者，官僚部曲也。群辟之职，统于三公。汉魏已来，三师皆开府置寮属也。已上皆未受道者。此下皆受道之机：比丘，名乞士，清净活命故。净名疏翻除馑。出家戒行是良福田，能生物善，除因果之馑乏也。尼者，女也。大论云：尼得无量律仪，应次比丘。优婆塞、优婆夷，西域记云：邬波索迦，唐言近事男；邬波斯迦，云近事女。谓亲近承事诸佛法故。

　　阿罗汉，翻杀贼、应供、不生。若阿[风+(拔-手)]（音跋）云应真。瑞应云，真人。尽以无生。释罗汉也。声闻等，如前。而以化度句贯上诸文。非但佛身句，反显不一，谓岂止佛身独现众机之前。随其所感，普现色身。宝雨经云：如来成就无量色身，若诸有情，应以如来色身而教化者，如来即能于一刹那，（名极少时极少）或一腊缚，（即迦罗，一千六百刹那名一迦罗），一牟呼栗多，（六十迦罗名莫呼律多。）各各于彼有情之所，示现如来色身之相。若应见种种别类有情身相，如来即于一刹那，乃至示现种种别类有情色身之相。正今文之谓。皆是诸佛神智所感也。

△

【汝观吾累劫勤苦，度脱如是等难化刚强罪苦众生，】

　　此佛自言于菩萨地，三大阿僧祇劫，勤苦无量。大经云：我于往昔种种苦行，今得如是无上方便。为汝等故，无量劫中，舍身手足，头目脑髓。疏云：夫身命者，谁所不重。吾轻生忽死，经无量劫，指山指地，骸骨倍多，指海指江，髓脑非喻。况复妻子国城，捐弃无量，如是恩德，但为汝等放逸无惭，系在囹圄，（上音陵，领也。下音语，御也。言领囚禁御也。）不得解脱，岂非累劫勤苦，端为度说如是等难化刚强罪苦众生！如央掘魔罗，受邪师教，佛以神力化之，即舍出家。梵王赞云：奇哉！调御天人师、如来，善调央掘魔。譬如毒蛇见咒师，吹气放毒不怖畏。是也。罪苦，大论明二种：杖楚寒热等名身苦，余残名心苦。诸圣人以智慧力，无忧愁嫉妒嗔恚等心苦，有老病饥渴寒热等身苦。（舍利弗风热苦，毕陵伽婆蹉眼痛苦，罗婆那跋提痔病苦。）于身苦中，亦复薄少。如人知负他债，偿之不以为苦；凡夫人不忆负债，故身心俱受现苦，后世复有三涂之苦。故云罪苦众生。

△

【其有未调伏者，随业报应，若堕恶趣受大苦时，汝当忆念吾在忉利天宫殷勤付嘱，令娑婆世界至弥勒出世已来众生，悉使解脱，永离诸苦，遇佛授记！】

　　初四句指上业重之辈。随业等，五母子经云：世间人不知有后世生，但言死耳。作善自得福，作恶自得殃，入恶道中，悔无所及。魂神空去，随其施行，业报受苦，如影随形。是也。汝当下，正申付嘱。谓我灭后，此辈堕落受苦时，汝当思忆想念，吾畴昔在忉利天宫，亲蒙世尊殷勤叮咛，付嘱于我，令娑婆世界第十小劫弥勒出世成道已来，中间或曾受化，或未受化，悉使解脱恶道，永离三涂八难之苦。机缘成熟，遇佛授记。自应拳拳服膺，不致失坠也。

　　弥勒，西域记云：梅哩丽耶，唐言慈氏。因过去为王，名昙摩流支，（此云法希，亦曰法乐。）慈育国人，自尔至今，常名慈氏。弥勒下生经云：弥勒成道已，（准处处经云：弥勒未下若当来下，余有五十亿七千六百万岁。）无量千万亿众生，见世苦恼，皆于佛法中出家。弥勒见诸大众，作是念言：是诸众生，皆于佛法中种诸善根。释迦牟尼佛遣来付我，我今受之。善哉！释迦牟尼佛能善教化如是等百千万亿众生，今至我所。如是三称赞释迦牟尼佛。然后为说四谛，闻者同时得道。时华林园初会说法，九十六亿人得阿罗汉。第二会说法，九十四亿人得阿罗汉。第三会说法，九十二亿人得阿罗汉。故处胎经，佛告弥勒云：汝所三会人，是吾先所化。九十六亿人受吾五戒者，次是三归人。九十二亿者，一称南无佛，皆得成佛道。是也。梵语和伽那，此云授记。圣言说与名授，果与心期曰记，即初住之应记也。此皆我佛于天宫付嘱地藏，以待弥勒出世之人尔。

△

【尔时，诸世界分身地藏菩萨共复一形，涕泪哀恋，】

　　十论经云：安忍不动，犹如大地。今地藏大士，发愿于尘沙劫前，受嘱于弥勒道后，忍斯浊秽，化度泥犁，其犹地乎。合分身为一形者，一为诸身之本。故合末以宗本。此由地藏行般若时，修神通波罗蜜，受种种如意事。变一身为无数身，无数身还为一身。隐显自在，然亦不著是如意神通，以自性空故，离故，无生故，无有住处内外大小。以禅定力，疾遍诸身，还复亦速。长阿含十二，舍利弗云：神足证者，随三昧心，作无数神力，变一身为无数身，以无数身合为一身，称是神力者，卑陋下劣凡夫所行，非是贤圣之所修习。于诸世间，爱色不爱色，二俱舍已，修平等护，专念不忘，斯乃名曰贤圣神足（文）。小乘尚尔，况大菩萨乎。一月影临一切水，一切水月一月摄。正分身合身之旨。

　　涕泪哀恋有四意：一悲六道造业不悛，二悲众生刚强难化，三悲如来慧日将沉，四悲天宫付嘱事大。故知涕泪哀恋，诚有不得已也。

△

【白其佛言：我从久远劫来，蒙佛接引，使获不可思议神力，具大智慧。】

　　此地藏自陈所获通慧，与佛通慧形击。谓吾之通慧，乃久远劫来，蒙佛接济引掖，使我获得，即佛之通慧也。今付末世众生于我，自应如佛接引于我而接引之。令其亦获此通慧，正我分内事，自应仰攀玄根，俯提弱丧者矣。

△

【我所分身，遍满百千万亿恒河沙世界。每一世界，化百千万亿身。每一身，度百千万亿人，令归敬三宝，永离生死至涅槃乐。】

　　此中文含二意：分身沙界，明不思议神力；度人证果，明不思议智慧。神力、智慧，乃分身度人之本也。十轮经略云：此善男子，成就不可思议诸功德法，坚固誓愿，勇猛精进，为欲成就诸有情故，于十方界，或时现作大梵王身，乃至或作地狱狱卒，诸有情身，现作是等无量无数异类之身，为诸有情如应说法，随其所应，安置三乘不退转位（云云）。故大论云：具足神通者，于十方恒沙世界中，一时能变化无量身，供养诸佛听法，说法度众生。是等除佛无能及者，是为末后身菩萨，故能广度多人，归敬三宝。归以返还为义，令其返邪归正；敬以专诚为义，令其去妄归真。三宝乃却恶之前阵，入道之初章，越苦海之舟航，到涅槃之要道，故须归依。永离等，则二种生死俱断，五住烦恼尽亡，三德秘藏同圆证矣。五母子经云：拔其根株，便可得脱，如人不种，但当泥洹。泥洹，快乐是也。

△

【但于佛法中所为善事，一毛一渧，一沙一尘，或毫发许，我渐度脱，使获大利。】

　　佛法中为善，有胜劣不同。今所为者，善之劣也。一毛甚轻，一渧极少，一沙甚微，一尘极小，毫发许善之更輶矣。然我亦令脱生死，获大利也。贤愚经，佛告阿难：若有众生，于三宝福田中，种少少之善，得无极果。此正会人天之小善，归广大之一乘，即同法华遍开六道，低头举手，弹指散华，本是人天之福，今开即是缘因佛种，使获大利，复何疑哉。

△

【唯愿世尊，不以后世恶业众生为虑！如是三白佛言：唯愿世尊，不以后世恶业众生为虑！】

　　慰勿虑者，明己能任事也。盖谓一切烦恼，六十二见等，皆是如来之种。即一阐提人，亦不断性善。傥遇法缘，善根复发，一善若起，万恶全消。譬星火烧万顷之薪，七毒丧多人之命。如十轮经云：随所住处，若诸有情，贪嗔痴等，皆猛利故，造作十恶业道。有能志心称名，念诵归敬供养地藏菩萨者，一切烦恼，悉皆消灭，远离十恶，成就十善，于诸众生，起慈悲心，及利益心。此善男子成就如是功德妙定威神之力，勇猛精进，于一食顷，能于无量无数佛土，一一土中，以一食顷，皆能度脱无量无数殑伽沙等所化有情，令离众苦，皆得安乐，随其所应，安置生天涅槃之道。故不复以后世恶业众生为忧虑也。

△

【尔时，佛赞地藏菩萨言：善哉！善哉！吾助汝喜，汝能成就久远劫来发弘誓愿，广度将毕，即证菩提。】

　　地藏既领嘱慰佛，如来即赞善助喜。双赞善哉者，一以能礼佛心，敬承严命；二以分身利物，毫福不遗。所以喜之者，以遂我心，满尔愿也。广度两言，我佛纵许之辞，亦自知其时耳。若普曜经云：不处生死，不住泥洹，便受菩提决（文）。是则地藏久矣证大菩提，何待广度将毕耶。

△

【观众生业缘品第三】

△

【尔时，佛母摩耶夫人恭敬合掌问地藏菩萨言：圣者，阎浮众生造业差别，所受报应，其事云何？】

　　圣母因闻众生各各差别，故如来分身度脱。复闻地藏云不以后世恶业众生为虑，故承机发问。然圣母首问者，以如来升天宫，端为圣母。况我佛之母，是应居先也。梵语阿离野，此翻圣者。事无不通谓之圣。孔子对鲁哀公云：所谓圣人者，智通大道，应变不穷，测物之情性者也。今地藏以不思议方便，应变无方，故称圣者。

　　阎浮众生下正申疑词。一切众生随自业转，有上中下差别不同。占察经地藏菩萨云：所观三世果报善恶之相，有一百八十九种。须者自检。

△

【地藏答言：千万世界乃及国土，或有地狱，或无地狱。或有女人，或无女人。或有佛法，或无佛法。乃至声闻、辟支佛亦复如是。非但地狱罪报一等。】

　　夫主宾酬唱，如砧误相扣。今之答问不合何也？此因圣母问词，意不相到。盖世界无边，国土无量，众生无尽，业果无涯。今秖问阎浮众生业报差别，无乃太局乎。首答千万世界，意可知矣。有地狱如娑婆等，无地狱如极乐等。阿閦佛国虽有女人，无邪欲想。极乐国土及八阳神咒经、八吉祥经、八佛名号经，各各东方八佛，皆无女人。国中无女人，最为清净。智论云：菩萨观欲种种不净，于诸衰中，女衰最重。火刀雷电霹雳怨家毒蛇之属，犹可暂近；女人悭妒嗔谄妖秽斗诤贪嫉不可亲近故也。有佛法、无佛法者，大论，问：何以贵有佛世界，贱无佛国土？答：佛是庄严世界主。若诸佛不出世，则无三乘涅槃之道；若世有佛，众生得出三界牢狱，众生知有罪福，受三归、五戒、八斋，及出家五众等种种善法。若无佛之国，乃至天人不能修善故也。乃至声闻等超略之词。准悲华经，或有世界，纯诸菩萨，无声闻、缘觉之名；或有声闻、辟支佛乘；或有无佛、菩萨、声闻、缘觉；或五浊弊恶，或清净微妙；或卑陋不净，或严净妙好；或寿命无量，或寿命短促，种种不同。故言乃至等。故知圣母之问，大有不尽者也。

△

【摩耶夫人重白菩萨：且愿闻于阎浮罪报所感恶趣。】

　　且者，粗略不竟之词。谓我非不欲闻诸国土事。我今既闻阎浮众生罪报，且问南洲所感恶趣为何如耳。

△

【地藏答言：圣母！唯愿听受，我粗说之。佛母白言：愿圣者说。】

　　愿听受者，寄圣母以厉众生也。粗说有二：一者，狱名丛杂，苦事丝棼，若欲广明，一劫不尽。二者，说空无相等名柔软语，说地狱等名粗语。愿说者，谓我正愿说此等事，奚俟固谦为也。

△

【尔时地藏菩萨白圣母言：南阎浮提罪报名号如是。】

　　如文

△

【若有众生，不孝父母，或至杀害，当堕无间地狱，千万亿劫，求出无期。】

　　初举所作罪当堕，下示所感报。后仿此。首举不孝父母，见罪之极大极重。盖以父母，犹天地也。恩重经云：人生在世，父母为亲。非父不生，非母不育，故难报。经云：左肩持父，右肩持母，经历千年，便利背上，犹不能报父母之恩。且为子尽孝，天理之常，人伦之本。使子而不孝，则父母不复望于子，夷狄禽兽之不若，安可言人乎！故正法念经云：有四种恩甚为难报：一母、二父、三如来、四说法师。若有供养此四种人，得无量福，现在为人赞叹，未来能得菩提。今既不能供养报恩，已失子职，况敢行大逆，以至杀害乎！噫嘻！父母何人也。杀害何名也。夫杀者诛也，有罪而戮死，法所在也。害者伤也，有怨而必报，情不堪也。今父母何罪、何怨，而至杀害乎？未生怨经：阿阇世王将欲害父。王曰：汝每有疾，吾为焦心，欲以身命，救危代汝。亲之仁恩，唯天为上，汝怀何心，忍为逆恶。夫杀亲者，死入泰山。故经云：不孝之罪，众罪之上，自应堕无间地狱中，受苦千万亿劫，求出无期也。

△

【若有众生，出佛身血，毁谤三宝，不敬尊经，亦当堕于无间地狱，千万亿劫，求出无期。】

　　出佛身血。如提婆达多推山压佛。金刚力士（即耆阇山神名埤罗）以金刚杵而遥掷之，碎石迸来伤佛足指。火车来迎，生入地狱。

　　若世人焚烧经像，拟同此罪。毁谤三宝，由无信故。十轮经四云：有刹帝利、旃荼罗王、宰官、居士、长者、沙门、婆罗门等，随恶友行，善根微少，谄曲愚痴，怀聪明慢。于三宝所无淳净心。不见不畏后世恶果。自谓聪敏，于我所说声闻、缘觉及大乘法毁咨诽谤，不听众生受持读诵，下至一颂。如是等人，名为毁谤佛正法者，挑坏无量众生法眼，是人不久便当肢体废缺，结舌不言，受诸苦毒，痛切难忍，命终定生无间大狱。

　　不敬尊经者，如事佛吉凶经云：有人事佛，不敬佛经，持著弊箧衣服不净之中，或著妻子床上不净之处，或持挂壁上，无有座席恭敬之心，与世间凡书无异。阿难请戒律论云：僧尼白衣等读经律论行语，手执翻卷者，依忉利天岁数，犯重突吉罗。傍报二亿岁堕獐鹿中，恒被折脊，苦痛难忍。无记戏言捉经律论，亦招前报。或安经像房堂檐前者，依忉利天岁数，八百岁犯重突吉罗。傍报二亿岁，堕猪狗中。若得人身，一亿岁作客栖（注：或作「栖」）屑，不得自在。故云亦当堕于无间地狱等。

△

【若有众生，侵损常住，点（一本作「玷」）污僧尼。或伽蓝内恣行淫欲，或杀或害，如是等辈，当堕无间地狱，千万亿劫，求出无期。】

　　常住者，梵语僧祇。此云四方僧物。律钞明四种常住：一、常住常住（谓众僧寺舍树木田园仆畜等，体局当处，不通余界，但得受用，不通分卖，故重言常住。）二、十方常住（僧家供僧常食，体通十方，唯局本处。）此二名僧祇物。三、现前现前（得施之物，唯施此处现前僧。）四、十方现前（亡五众物，未羯磨。从十方僧得罪，已羯磨，望现前僧得罪。）此二名现前僧物。十轮经云：若有四方僧物，资生杂物等，持戒破戒，如是人等，悉不与之。命终已后，皆堕阿鼻地狱。

　　点污僧尼，点与玷同，小黑也。比丘尼、式叉摩那、沙弥尼，乃佛姨母之裔。贪欲之人，不知罪福，强行点污，千佛出世，不通忏悔。

　　梵名僧伽蓝，译为众园。僧史略云：为众人园圃，生植之所。佛弟子则生植道芽圣果也。四分云：云何于清净法中，行不净耶？身坏命终，堕三恶道。饿鬼报应经：一鬼问目连言：我常男根疮烂，何罪所致？答言：汝为人时，于塔庙处行淫。今受华报，果在地狱。观此，恶可纵恣乎！或杀害者，或因淫欲致杀身害命，或贪淫欲，杀害生灵。如唐洛州景德寺比丘尼任五娘，死后，其妹每听灵座有呻吟声，因问之。灵曰：我在世，在房非为，好食肉，杀害众生。又将活鱼作鲙。被杀众生索命，受刀剑地狱。身上有折刀七枚，痛入骨髓。望妹将我生前户资变卖，求净土寺宝献大师写金刚经七卷，对佛忏悔。妹依嘱卖物写经，一卷抽去一刀，经圆抽尽，生灵各出善道，五娘亦离地狱。观此可因淫欲而杀害乎！下示报（云云）。

△

【若有众生，伪作沙门，心非沙门，破用常住，欺诳白衣，违背戒律，种种造恶，如是等辈，当堕无间地狱，千万亿劫，求出无期。】

　　沙门，准瑜伽论有四：一、胜道沙门，即佛等。二、说道沙门，谓说正法者。三、活道沙门，谓修诸善品者。四、污道沙门，谓诸邪行者。伪者，诡诈也。外现修行之状，内藏瑕秽之情，即污道也。下四句释何以谓伪，以破用常住物等故也。此是律仪戒。大论云：是律仪戒，能令诸恶不得自在，以戒禁约之。毗尼，翻律，律、法也。断割重轻，开遮持犯，非法不定。一切出家人之所依仗，到涅槃之初因缘。故佛告僧护比丘云：持戒最为乐，身不受诸恼，睡眠得安隐，寤则心欢喜。今既违背，则人天路绝，地狱门开，故云当入无间等。然天人费氏云：南方一洲，虽多犯罪，从善易调。佛临涅槃，亲受付嘱，并令守护，不使魔挠。若不守护如是破戒，谁有行我之法教者，虽见毁禁，愍而护之。见有一善，万过不咎，事等忘瑕，不存往失。韦将军，三十二将之中，最多弘护。多有魔子魔女，轻弄比丘。道力微者，并为惑乱。将军凄惶奔赴，应机剪除，以修童真行，护正法故。

【若有众生，偷窃常住财物谷米饮食衣服，乃至一物不与取者，当堕无间地狱，千万亿劫，求出无期。】

　　偷、窃，皆盗也（从[池-也+欠]古涎字，从皿取鼠垂[池-也+欠]皿上之意），谓不与取。灼然不与取名劫，潜盗不与取名盗。物者资生之什物。凡生天地间，有貌象声色者，皆物也。今夫财物，僧之使用者；谷米饮食，僧之活命者；衣服，僧之遮体者。或灼然劫取，或潜行盗取，其罪重矣。观佛三昧经云：盗僧鬘物者，过杀八万四千父母。华聚菩萨云：五逆四重，我亦能救；盗僧物者，我不能救。盖以随盗一物，即望十方凡圣；随境无边，还结无边等罪。微细尚可知数，此罪不可测量，故偏重也。

　　下示报。如济龙品。诸龙自念过业，于佛法中，或为俗人，或复听法来往因缘。所有信心施舍种种华果饮食，共诸比丘依次而食，及啖四方众僧华果饮食等。彼业因缘，于地狱中，经无量劫，猛火烧煮，饮洋铜，吞铁丸。从地狱出，堕畜生恶鬼。恶业未尽，生此龙中，常受苦恼。佛告诸龙，此之恶业，与盗佛物，等无差别。呜呼！今之狂澜，滔滔尤甚，其谁能砥柱乎！

△

【地藏白言：圣母！若有众生作如是罪，当堕五无间地狱，求暂停苦，一念不得。】

　　上来五种业，总是十恶上品。故地持经广明十恶之业，必堕地狱、饿鬼、畜生。得生人中，各有二种余业之报，一一恶，各明五报（云云）。故地藏菩萨答圣母言：若阎浮提众生，作上来如是等罪者，皆当堕无间狱，千万劫中，求暂停酸楚之苦，即一念极促之时，胡可得乎！大论引佛言：我世世曾作小虫恶人，渐渐集诸善本，得大智慧。今自致作佛，神力无量，最上最大。一切众生，亦可得尔，云何空受勤苦，而堕小处；自应努力勤修，各求出离也。

△

【摩耶夫人重白地藏菩萨言：云何名为无间地狱？】

　　由上文多番说当堕无间地狱，不审无间之名取何义而立耶？

△

【地藏白言：圣母！诸有地狱，在大铁围山之内。其大地狱，有一十八所，次有五百，名号各别；次有千百，名号亦别。】

　　诸有，通谓凡诸所有。然的指二十五有，因果不忘也。法句经云：所作善恶，皆有因果，经久不忘。二十五有颂：四洲四恶趣，六欲并梵天，四禅四空处，无想五那含。故下云：不问男子女人，乃至罪行，业感悉同受之。故二十五有，凡所造罪，即有地狱，皆在铁围山内。余如前。

△

【无间狱者，其狱地（一本作「城」）周匝八万余里，其城纯铁，高一万里。城上火聚，小有空缺。其狱城中诸狱相连，名号各别，独有一狱，名曰无间。】

　　准问地狱经。阎罗王城之四面，列诸地狱。人命终时，已舍死阴，未及生阴，乘中阴身，入泥犁城。（梁音寄条城，又言闭城）。言未受罪之间，共聚是处。巧风所吹，随业轻重受大小身。臭风所吹，成就罪人粗丑之形；香风所吹，成就福人微细之体。准此，在城受苦者，皆粗丑之形；生人天者，并微细之体。

　　诸狱相连，即等活等七大狱，及第八无间，名八热地狱。各有眷属等狱，互相连贯也。独有一狱，正示无间。故俱舍论云：以于其中受苦无间。非如余七大捺落迦，受苦非恒。故名无间，故以独有一狱点示之。

△

【其狱周匝万八千里，狱墙高一千里，悉是铁为。上火彻下，下火彻上。铁蛇铁狗，吐火驰逐，狱墙之上，东西而走。】

　　铁名黑金，性刚而冷，表恶人残忍，性刚而心冷。故感报处，悉以铁为。火上下者，起世经云：以不善报故，东方有大火聚出生。南西北方四维上下各各如是。从东壁出大火焰，直射西壁，到已而住。西壁出火，射北壁。北壁出火，射南壁。从下于上，自上于下，纵横相接，上下交射，故彻下彻上也。铁蛇、铁狗，观佛三昧海云：铁城二隔间，有八万四千铁蟒大蛇，吐毒火中，身满城内。其蛇哮吼，如天震雷，雨大铁丸。四角有四大铜狗，广长四十由旬，眼如掣电，牙如剑树，齿如刀山，舌如铁刺，一切身毛皆然猛火，其烟臭恶。既吐毒火，复争驰相逐于狱墙之上，东西急走，使诸罪人畏避无所。

△

【狱中有床，遍满万里。一人受罪，自见其身遍卧满床；千万人受罪，亦各自见身满床上。众业所感，获报如是。】

　　十轮经云：有五逆罪，为最极恶。故心杀父、母、杀阿罗汉、破坏声闻和合僧事、乃至恶心出佛身血，是名五逆。复有四种大罪，同于四逆，犯根本罪：杀辟支佛，是名杀生犯根本罪；淫阿罗汉比丘尼，是名邪淫犯根本罪；若人舍财与佛法僧，主掌此物而辄用之，是名盗犯根本罪；若人倒见，破坏比丘僧，是名破僧犯根本罪。其人既犯逆罪，又犯根本罪，譬如铁丸，虽掷空中，终不暂住，速疾投地。如是五逆，犯四重禁，及二种众生，毁坏正法，诽谤贤圣。如是等十一种人，犯一一罪者，身坏命终，皆堕无间狱中。岂非众业所感，而获报如是耶！

△

【又诸罪人，备受众苦。】

　　长阿含云：其中罪人，举目所见，但见恶色；耳闻恶声，鼻闻臭气；舌尝恶味；身触苦痛；意念恶法。弹指之顷，无不苦时，名无间地狱。故罪人到彼，无不备婴众苦也。

【千百夜叉，及以恶鬼，口牙如剑，眼如电光，手复铜爪，拖拽罪人；复有夜叉，执大铁戟，中罪人身，或中口鼻，或中腹背，抛空翻接，或置床上。】

　　夜叉即鬼。复言恶鬼者，盖比夜叉，恶尤甚焉。泥犁经名兽鬼，五苦章句名阿旁，牛头人手，两脚牛蹄，力壮排山，持钢铁叉。观佛三昧经云：狱卒八头六十四角，角头火然，化成刀轮，在火焰间，满阿鼻城。口牙等明相状之恶，铜爪等明身力之猛。然由业力生此。法善现大德云：心常怀忿毒，好集诸恶业，见他苦生悦，死作琰魔卒。

　　新婆沙问：诸地狱卒，为是有情数，为是非情数耶？答：若以铁锁系缚初生地狱，往琰魔所者，是有情数。若以种种苦具，于地狱中害有情者，非有情数。妙乐云：有情非情，并是共业所感，而为心变。此正楞严所谓触报招引恶果，神识自见牛头狱卒，马头罗刹，手执枪矛+肖，驱入无间也。铜爪拖拽，不足以苦罪人。复以铁戟刺身，使受极痛之苦。戟，兵器也。单枝为戈，双枝为戟。戟，格也，旁有枝格也。（两边横刃长六寸，中刃长七寸半，横刃接柄处长四寸半。并广寸半。）今言大铁戟，则长大烧赤，非世戟可比。其所中处，痛毒难忍。又将罪人抛掷空中，翻手接之，置于铁床之上。准楞严，由于怨习交嫌发于衔恨，二习相吞，故有投掷擒捉、击射抛撮诸事，循业发现也。

△

【复有铁鹰，啖罪人目。复有铁蛇，缴罪人颈。百肢节内，悉下长钉。拔舌耕犁，抽肠剉斩，洋铜灌口，热铁缠身。】

　　鹰，鸷鸟也，一名鷞鸠，泥犁经云：泥犁有鸟，嘴如铁生，啄人头，啖人脑，毒痛不可忍。铁蛇如前。观佛三昧云：此由愚痴众生，毁辱布施，言施无报，劝人藏积。向国王大臣，一切众生，说施无因，亦无果报，故感生此狱。如冥报记，唐曹州城武人方山开。少好游猎，所杀无数。贞观十一年，死经一宿，稣云：初死之时，二人引上一山，登梯至顶。忽有一大白鹰，铁为觜爪，飞来，攫左颊而去。又一黑鹰，攫右肩而去。二人即引南行，至一城，非常险峻。二人扣城，北门即开。城中总是猛火。门侧有数个毒蛇，皆长十余丈，头大如五斗块，口中吐火射人。山开恐惧，唯叩头念佛，门即自闭。乃见官人欲遣受罪。侍者谏曰：未合即死。但恐一入此城，不可得出。未若且放，令修功德。官人放之。须臾即稣。爪迹极深，终身不灭。后舍妻子出家，以宅为佛院，恒以读诵为业。然鹰蛇啖缴，婴苦剧矣。下更众苦竞集，逼切奚堪，肢节悉下长钉者。长阿含云：铁钉地狱，狱卒扑之，偃热铁上，舒卷其身，以钉钉手足，周遍身体，尽五百钉。苦毒号吟，犹不复死。拔舌耕犁，如后。抽肠挫斩，此是抽肠拔肺地狱。所谓长叉柱肋，肝心碓捣，裂胆抽肠，屠身脍肉，挫之斩之，形如齑粉，此皆妄语所致，及余恶业所感。洋铜灌口，如下。热铁缠身，即铁鎞地狱。烧热铁鎞，表里洞彻，缠裹其身，内灌洋铜，外裹热铁，余业未尽，犹不死耳。

△

【万死千生，业感如是。】

　　罪人在地狱中，或被恶鬼烧煮斩斫而死，或罪人手生铁爪相掴肉堕而死；或狱卒唱生，或冷风吹活，如是生死千万靡穷。故起世经云：若人身口意造业，作已入于恶道中，经历无数千亿岁，死已须臾还复活。怨仇各各相报对，由此众生更相杀。然其中受苦者，随其作业，各有轻重，经劫数等。其最重处，一日一夜，八万四千生死，经劫无量。作上品五逆十恶者，感此道身。

△

【动经亿劫，求出无期。此界坏时，寄生他界；他界次坏，转寄他方；他方坏时，展转相寄；此界成后，还复而来。】

　　动与静对。心体本静，人自动之。起信云：不知真如法一故动，动则有苦，果不离因故。此业相初动，渐至起惑，造业受报。字书云：力重为动。凡夫业力甚深，故动成地狱亿劫之寿。起世经云：佛言，如憍萨罗国斛量胡[廿/麻]，满二十斛，高盛不[既/木]。有一丈夫，满百年已，取一胡[廿/麻]。如是次第满百年已，复取一粒，掷著余处。掷满二十斛[廿/麻]尽已，我说其寿犹未毕尽。如是二十额浮陀寿，为一泥罗浮陀寿；乃至二十波头摩寿，为一中劫。此界下，释疑。谓地狱既在阎浮洲下，劫火坏初禅时，地狱先坏，罪人又藏何处？释曰：火灾起时，罪业未满者，寄他界受之。又疑，它界亦有火起，不审又置何处？又释：傥它界以次而坏，又转寄它方不坏狱中。又所寄处火灾又起，更何所寄？复释，傥它方火灾亦起，仍前展转寄不坏处。复覆难云：若此方世界复成，所寄罪人还来此间不耶？更释：此界既成，自然还来大狱受苦。此据罪未毕者说。若长阿含云：火灾起时，从地狱死，皆生人中，修第二禅。从人中死，皆生光音天。水风二灾亦然。此据罪已毕者说。故大品云：是人毁咨三世诸佛一切智，起破法业因缘故，集无量百千万亿岁，堕大地狱中。从一大地狱至一大地狱。若火劫起时，至他方大地狱中。如是遍十方狱，乃至还来是间大地狱中，从一大地狱至一大地狱。故言动经亿劫，即欲求出，恐恩赦之无期也。

△

【无间罪报，其事如是。】

　　如是二字，情词惨淡。所以结指者，冀人及早畏而修善也。

△

【又五事业感，故称无间。】

　　五无间罪，如前。无间八热狱之最下者。依萨婆多部，有八大地狱：一等活，二黑绳，三众合，四叫唤，五大叫唤，六热，七众热，八名无择，亦名无间。一投苦火，永无乐间。既苦无间，何所可择。此八地狱，在阎浮洲下，重累而住。依三法度论，前二有主治，次三少主治，后三无主治。新婆沙问：何故最下大者名无间耶？答：彼处恒受苦受，无喜乐间，故名无间。问：余地狱中岂有歌舞饮食受喜乐异熟间耶？答：余地狱中，虽无异气喜乐，而有等流喜乐。如等活地狱中，有时凉风所吹，血肉还生；有时唱言等活，欻然还活。如是血肉生时，即还活时，暂喜乐间苦受，故不名无间也。

△

【何等为五？】

△

【一者，日夜受罪，以至劫数，无时间绝，故称无间。】

　　受苦皆遍，间无暂乐，动转不得，缠缚甚严，东西交过，上下通彻，如是经无量劫，名时无间也。

△

【二者，一人亦满，多人亦满，故称无间。】

　　观佛三昧经云：复有众生，犯四重禁，虚食信施，诽谤、邪见，不识因果，断学般若，毁十方佛，偷僧祇物，淫泆无道，逼掠净戒尼，姊妹亲戚，造众恶事。此人罪报，经八万四千大劫，复入东方十八隔中，如前受苦。南西北方，亦复如是。身满阿鼻狱，四肢复满十八隔中。地狱不大，此身不小。准正法念：其身长大五百由旬，造四逆人四百由旬，乃至造一逆人一百由旬。一人既尔，多人亦然，各见身形，无间断处，名形无间也。

△

【三者，罪器叉棒，鹰蛇狼犬，碓磨锯凿，剉斫镬汤，铁网铁绳，铁驴铁马，生革络首，热铁浇身，饥吞铁丸，渴饮铁汁，从年竟劫，数那由它，苦楚相连，更无间断，故称无间。】

　　此言苦具无物不备，故泥犁翻苦具。楞严云：诈习交诱，发于相调，引起不住，故有杻械枷锁鞭杖檛棒诸事。鹰蛇狼犬，铁驴铁马，此由触报招引，如前如后。碓磨锯凿，此由枉习嗔习所感。碓，即捣碓地狱。立世阿毗昙云：是时狱卒谓其伴言：我今共汝，一弹指顷，舂捣罪人。即捉诸罪人，纳热铁艚中，以热铁杵捣碎其身。一弹指顷，当人中五百年寿，磨锯剉斫，俱如后。罪业报应经信相菩萨白佛言：今有受罪众生，为诸狱卒剉斫斩身，从头至足，乃至其顶。斩之已讫，巧风吹活，而复斩之。何罪所致？佛言：以前世时，坐不信三尊，不孝父母，屠儿魁脍，斩截众生，故获斯罪。

　　镬汤，如后。铁网，狱中有七重铁网，罗覆其上。狱卒取热铁网缠络其身，烧热焦烂铁绳。长阿含云：狱卒捉彼罪人，扑热铁上，以热铁绳拼之使直，以热铁斧，逐绳道斫罪人作百千段，复以铁绳，拼锯锯之。复县热铁绳，交横无数，驱迫罪人，使行绳间，恶风暴起，吹诸铁绳，历络其身，烧皮彻肉，焦骨沸髓。

　　生革络首，长阿含云：狱卒捉罪人，剥取其皮，缠罪人身，著火车上，轮碾热地，周回往反，身体碎烂，皮肉堕落。既以生革络首，复以铁汁浇身，使令疾驰。

　　饥吞铁丸等者，准起世经云：从五叉小地狱出，诣向饥饿地狱中。守狱者即问：汝等何欲？答言：我等饥饿。守狱者即便取地狱众生，扑著炽然热铁地上，令其仰卧，便以铁钳开张其口，用热铁丸，掷著口中。唇口应时烧然，次第烧舌烧腭，乃至经过小肠，向下而出，其丸尚赤。

　　从饥饿地狱出，诣向焦渴地狱中，守狱者问言：汝等今何所须？答言：我今甚渴。即取扑著热铁地上，在猛焰中，仰而卧之，便取铁钳，开张其口，融赤铜汁，灌其口中。唇口即便焦烂，乃至烧肠烧胃，直破小肠，向下而出。由往昔所造若人非人身中一切恶业，于狱中次第而受，毒痛不可忍。泥犁中如是勤苦，经那由他劫，略无丝毫乐间，名苦无间也。

△

【四者，不问男子女人、羌胡夷狄、老幼贵贱、或龙或神、或天或鬼，罪行业感，悉同受之，故称无间。】

　　老者，年高而衰也。七十曰老。制字根于爱亲，故从孝，转注以匕（古化字）既忧其衰，又忧其且死，爱日之诚，能自已乎。幼，少而又少也。血气未充，故从力[糸-小]（于尧切，小也，从两△△。小而又小）为意。人生十年曰幼。正父母爱怜时也。贵，尊而位高也；贱，贵之反也。俱从贝者，人所共宝也。贵从中，又从一，在中间，如人负荷形，持中而负贝，人所共尊，故贵而高也。若持戈争贝，人所共憎，故贱而下矣。

　　龙鬼神本属四趣，堕狱无怪，天亦堕者何？大论云：非有想非无想天中，死堕阿鼻地狱中。正法念经云：帝释复观业果于殿中。叫唤大地狱，十八隔处，杀生、偷盗、邪淫、妄语业，堕此地狱，具受众苦。故不间乎天也。成论问：生天者，离恶积善，何故报尽，即入三涂？答：凡夫无始已来，恶业无穷，一日贪嗔，尚受千形，况恶既多，暂伏结生，报福既尽，昔业时熟，还堕三涂，何所致惑。涅槃云：虽复得梵天之身，乃至非想非非想天，命终之后，还堕三恶道中。既果报不间，名果无间也。

△

【五者，若堕此狱，从初入时，至百千劫，一日一夜，万死万生，求一念间暂住不得，除非业尽，方得受生，以此连绵，故称无间。】

　　观佛三昧经云：地狱一日一夜受罪，如阎浮提六十小劫，如是一大劫，此等罪人经八万四千大劫。长阿含经云：久受苦已，从无间出，乃至寒冰地狱，尔乃命终，为重罪行，生恶趣业。故堕无间地狱受苦，不可称计。准楞严，由思报招引恶果结触，则为一日中万死万生，于一切时，无有须臾暂受安乐如弹指顷。故云一念暂住不得。业尽受生者，乃远约之辞。准铁城泥犁经，从一泥犁出，乃至展转入第八泥犁。复从第八反入第七，乃至第一阿鼻摩泥犁来，遥见铁城，皆欢喜大呼万岁。阎罗即呼罪人，前若非怨，今汝去，当复为人，作子当孝顺，当事长年，当畏帝王禁戒，当承事沙门道人，端心端口端身，得阿罗汉者，诸泥犁道，皆为闭塞。于是从泥犁出，皆生善道。故言业尽受生。既从初以至业尽，生死连绵，故名命无间也。

△

【地藏菩萨白圣母言：无间地狱粗说如是，若广说地狱罪器等名及诸苦事，一劫之中，求说不尽。】

　　何故罪器等事一劫说之不尽？由诸罪人在生恶心遍布，昼夜相续，致堕地狱，循业发现，自然罪器苦事多广难尽也。呜呼！人更泥犁，丑毒万端，各自思惟，亦可为善矣。

△

【摩耶夫人闻已，愁忧合掌，顶礼而退。】

　　此经家叙圣母闻退，愁罪人受苦靡穷，忧己力救援未逮。合掌表自心不散，顶礼谢地藏能宣。且退本座以潜思，犹冀后缘之载演。

△

【阎浮众生业感品第四】

　　品题见纶贯第。阎浮树乃南洲树王，故载考之，以备观觉。长阿含云：所以名阎浮者，下有金山，高三十由旬。由阎浮树故，名为阎浮金树。有五大柧（音姑，木四方为棱，八棱三棱为柧。）四面四柧，上有一柧。果大如摩伽陀国一斛之瓮。摘其果时，汁随流出，色白如乳，味甘如蜜。其东柧果，乾闼婆所食；其南柧者，七国人所食。一、拘楼（此云不正叫），二、拘罗婆（云叫唤），三、毗提（云不正体），四、善毗提（云贤），五、漫陀（云善贤），六、婆罗（云牢），七、婆梨（云胜）。西柧果，海虫所食。北柧果，禽兽所食。上柧果，星宿天所食。观佛三昧云：阎浮提果，无以为譬。其形团圆，满半由旬。婆罗门食，即得仙道，五通具足，寿命一劫。凡夫食之，得四沙门果，三明六通，无不悉备。立世阿毗昙云：此树生在阎浮提地北边，在泥民陀罗河南岸。是树株本正洲中央，从树株中央取东西角并一千由旬，生长具足，形容可爱，枝叶相覆，久住不雕，次第相覆，高百由旬。下本洪直，都无瘤节。五十由旬，方有枝条。树身径刺广五由旬，围十五由旬，枝横出五十由旬，中间亘度一百由旬，周围三百由旬。其果甘美无比，其核如世间阎浮子大，上有鸟兽之形。根悉金沙所覆，春雨不漏，夏则不热，冬无风寒。乾闼婆及药叉神依树而住。然秽树之名，前已略释，今更解之。立世云：一人乘通欲行至阎浮提树，辞佛北行，经过七山，至第七金边山，登山顶，向北耸身远望，惟见黑暗，怖畏而返。佛言：此黑暗色，即阎浮树。（此取黑暗为秽）。又其果香气，能染人心发颠狂。（此取染污为秽）。长阿含云：何缘月有黑影，以阎浮树影在于月中，故月有影。岂非月宫本自光明，因树故，现黑影。秽树之名，得非取此义乎？准今两处所释，则庶乎其不差矣。故载详出，请证诸贤。

△

【尔时，地藏菩萨摩诃萨白佛言：世尊！我承佛如来威神力故，遍百千万亿世界，分是身形，救拔一切业报众生。若非如来大慈力故，即不能作如是变化。】

　　圣母才问无间狱竟之时，而地藏复重述者，盖前付嘱事犹未尽，而圣母即问狱报，正针线贯摄。今更复述，俾义理错综。世尊复示性识无定，以致五道轮转，尤见前文业感无间，义意连属。由此二品，钩锁如环，不可杜断。故于业缘之后，业感之前，重述以起下文也。

　　先正述佛力分身，威即四无畏，神即六神通，力即十力。佛十力之智内充，故对外缘无恐，广起神通，化度众生，此是诸佛法，菩萨未得，今亦能分身沙界，皆如来慈力所兴，非己之能，故曰我承等。然分身救拔众生，是四摄中同事摄，由菩萨法眼，明见众生根缘，随有同欣之者，即分形散影，普和其光，同彼事业，各使沾益。因是生亲爱心，故能救拔业报。下反显己力难化。如大论云：诸菩萨修苦行事，难办难成故，欲懈怠。佛安慰言：无得疲厌，当勤精进，行是十力，当得无量果报。故言若非如来大慈之力，即不能作如是变化。更移互换曰变，无而欻有名化。此是一切行禅中，无记化化禅，能现八种变化：一、能作小，二、能作大，三、能作轻，四、能作自在，五、能有主，六、能远到，七、能动地，八、随意所作。亦名八自在我。此由菩萨善住和敬之法，与一切犹如水乳，欲生物希有之心，故现大神通力。如化人所作化事，本无有实。故大品云：一切法皆是化。于是法中，有声闻、辟支、菩萨、诸佛法变化，有烦恼法变化，有业因缘法变化。若不生不灭无诳相涅槃，是法非变化，以一切平等故。今言作变化者，依生灭随情说耳。

△

【我今又蒙佛付嘱，至阿逸多成佛已来六道众生，遣令度脱。】

　　今字，与无央数劫叫应。阿逸多，此云无能胜，弥勒之姓。净名疏云：有言阿逸多是名，既不亲见正文，未可定执。准下生经云：时修梵摩，即与子立字，名曰弥勒，则阿逸多是姓，审矣。

△

【唯然，世尊！愿不有虑。】

　　唯应速之辞。今佛不唤，何须速应，乃西域口辞也。

△

【尔时，佛告地藏菩萨：一切众生未解脱者，性识无定。恶习结业，善习结果。为善为恶，逐境而生。轮转五道，暂无休息。动经尘劫，迷惑障难。】

　　初句是付嘱本。解脱有二：若云得阿罗汉者，诸泥犁道皆为闭塞，小乘解脱也；若云我皆令入无余涅槃而灭度之，大乘解脱也。性识下，释未脱之由，以性识无定故。无定者，无坚住之定性。四自侵经云：学者犹豫，心不专恒，或进或退，故使迷惑，往来不绝，是也。恶习下，释所以。习者，熏习。占察云：众生以无明痴闇熏习因缘，现妄境界（文）。由恶习熏则造杀盗等恶业，则结三途恶果。善习熏，造施戒等善业，则结人天善果。恶因略果，善果略因。长阿含云：彼天眼净，见诸众生，死此生彼，从彼生此，形色好丑，善恶诸果，尊卑贵贱，随所造业。报应因缘，皆悉知之。此人身行恶、口言恶、意念恶，诽谤贤圣，信邪倒见，身败命终，堕三恶道。此人身行善、口言善、意念善，不谤贤圣，见正信行，身坏命终，生天人中。以天眼净见诸众生随所业缘，往来五道。此示由惑造业。业是心思，身口以心为主。故经云：诸法心为本，诸法心为胜，离心无诸法，唯心身口名。以依心故，善恶业成。

　　结者，惑业相资，如巾挽结。若欲解之，必抽中心。故忠国师云：迷时结性成心，悟时释心成性，得本之言也。为善二句，正明无定。以善恶业皆逐境生。善心生，则种种善法生；恶心生，则种种恶法生。故密严经云：阿赖耶识从无始世来，为戏论熏习，诸业所系，轮回不已；如海因风，起诸识浪，恒生恒灭，不断不常。而诸众生，不自觉知，随于自识，现众境界。盖由真如不守自性，随染净缘，不合而合，故轮转五道也。大论问：经说有五道，云何言六道？答：佛去久远，经法流传五百年后，部别不同，或言五道，于佛经回文说五。或言六道，于佛经回文说六。今言五者，如佛说五苦章句经云：三界五道，生死不绝，凡有五苦：一曰诸天苦，二曰人道苦，三曰畜生苦，四曰饿鬼苦，五曰地狱苦是也。如是五道，如汲井轮辘轳上下，故言轮转。盖善恶业相，无能转者，于亿千万世，随逐不舍，如债主随人。得因缘具足，便与果报。另五道中受生，驶疾于箭，故言暂无休息，动经尘劫。

　　迷惑障难者，迷惑指十使，以十使中，五利使属见；五钝使属思。因此十使，令人起见起思，昏迷惑乱也。障，即三障。难，即八难。由无始时来，流转生死，不能断漏，得出世果，致令十使烦恼，能障四真谛理。复造业障，障出世法。业成招苦，报生八难，经尘劫而难出矣。故正法念云：三界如轮转，业系轮不断，是故舍爱欲，离欲得涅槃。各宜闻此而思修之矣。

△

【如鱼游网，将是长流，脱入（一本作「或」）暂出，又复遭网。】

　　鱼譬五道，网譬三界，长流譬业果，脱入等譬生死轮转。鱼乃水族之动物，正喻众生性识无定。群鱼贪食，而遭密网。众生因爱，而入魔网。日明菩萨经云：又如密网，众鱼投之，刳肠俎几。四自侵经云：身若画瓶，内满不净。不知内外身当归尽。常以彩色脂粉庄严，自谓端正，颜貌无双。斯等之人，罗网所缠，莫能观身。故大论云：淫罗弥网，人皆投身。此由业感果，以对苦谛。

　　将是长流，将，随也；是字，指阿赖耶识。以此识中，善恶种子，熏其现行，令造善恶业果，连绵不断。亦如鱼随长流，去而不返。故唯识云：如瀑流水，上下鱼草等物，随流不舍。此识亦尔，与内习气、外触等法，恒相续转。（阿赖耶识，无始时来，与作意、触、受、想、思五心所，恒常相应。）此由惑造业，以对集谛。光明文句，亦以水对集。以水体润生，如集能资苦。长流者，一业若成，罪无边际，百千万生，受报不尽也。脱入暂出，从三涂而升出人天；又复遭网，从人天而复堕三涂。故五苦章句云：三恶道者，是为一切众生之家，暂得为天，暂得为人，譬如作客。作客日少，归家日多。学者思之，勉力精进，可得脱苦，正斯谓也。

△

【以是等辈，吾当忧念。】

　　佛言：人身难得，六情难具，口辩难中，才聪难致，寿命难获，明人难遭，直信难有，大心难发，经法难闻，如来难值。世间有树，名优昙钵，但有实，无有华。如来出世，乃有华耳。已得人身，六情完具，口辩才聪，寿命延长，遭值明人，发菩萨心，直信不还，具闻法经，遇如来世，此皆宿行履福德人，从明入明，寻如来迹，累行不止，会于道场，无毁其根，亡失前功，一失道意，动有劫数。故如来忧之念之。盖佛观大地众生，犹同一子，忧其性识无定，重结善恶业果，念其暂出人天，复遭三涂密网，故我殷勤付嘱救护解脱也。

△

【汝既毕是往愿，累劫重誓，广度罪辈，吾复何虑。】

　　罪辈，准上文，通指五道。吾所忧念者，端为是辈。汝既毕愿度之，吾复何忧何虑焉。问：诸天清升，精修禅定；七众端肃，恭秉律仪，何亦名罪辈耶？答：天上亦有诸苦，同是轻报泥犁。又人中不学解者，恒迷道法，虽修诸善，不除邪报。故俱舍论云：在家由取五尘，故起斗争；出家由取诸见，故起斗争。成论云：若人持戒，取为清净，名戒取结。即谓所取以为真实，余皆妄语，名见取结。此二是出家人斗争根本。又戒取是出家人缚；诸欲是在家人缚。是则戒取等，唯是世善，招生死果，故名随苦，非真道法。愚人多迷，妄执生罪。准此，罪辈奚辞。故知内教七众，有执俱非；外道六师，无著皆正。若了诸法原（「原」一本作「人」）空，一真本寂，入平等门，游无为舍，一切无碍人，一道出生死，则罪辈之名，何有于我哉。

△

【说是语时，会中有一菩萨摩诃萨，名定自在王，白佛言：世尊！地藏菩萨累劫已来，各发何愿？今蒙世尊殷勤赞叹，唯愿世尊略而说之。】

　　初叙名定自在王者，此大士，人中之龙。世间有爱，皆远离之。系缚解脱，诸漏已尽。那伽常在定，无有不定时，于定自在，名定自在王。白佛下，正问，适闻世尊，谓地藏菩萨毕是往愿，累劫重誓，不审于累劫中，各发何愿？今蒙世尊于大会中，词不置口而赞叹耶。唯愿下，请说累劫之愿，愿略举之。佛说法有广略二门，今请略说也。

△

【尔时，世尊告定自在王菩萨：谛听！谛听！善思念之。吾当为汝分别解说。】

　　诫以谛听善思者，佛法洪深，愿门广大，唯信力能受。大论云：专视听法如渴饮，一心入于语义中，踊跃闻法心悲喜，如是之人应为说。以谛听善思能成三慧也。下许说。一切诸法，本不可说，不生不灭，法如涅槃。今以因缘故，为分别而解说之。

△

【乃往过去无量阿僧祇那由他不可说劫，尔时有佛，号一切智成就如来、应供、正遍知、明行足、善逝、世间解、无上士、调御丈夫、天人师、佛、世尊，其佛寿命六万劫。】

　　初叙劫久远。尔时下，举佛名号。号古从口从ㄎ（音考）若加虎，音毫。虎之怒声，又大呼也。号，啕也。今古积讹，殊难改矣。梵名萨婆若多，般舟名萨云，秦言一切智相。以一心中得三智故。既得如实智慧成就，则乘此来成正觉，故名一切智成就如来。

　　应受诸天世人最上供养，名应供。正，名诸法不动不坏，遍，名不为一法二法，以悉知一切法无余不尽，名正遍知。明，谓三明，如后；行者，菩萨从初发意乃至金刚三昧，身业口业清净随意行，名明行足。如先佛所去处，佛亦如是去，第一上升，永不复还，名善逝。解，即是知，知世间众生界一切种烦恼及清净，名世间解。诸法中涅槃无上，众生中佛为无上，以无所断，名无上士。佛能调伏众生，善护根门。长阿含云：善御六触，护持调伏，犹如平地，驾四马车，善调御者，执鞭持控，使不失辙。若云调女人，则不尊重，故名调御丈夫。佛度余道众生少，度人天众生多，故名天人师。一切智慧成就，知众生非众生，数常无常等法，故名佛。具上十号，世所共尊，故名世尊。寿命六万劫，清净国土胜应之佛寿欤。然约时数，劫有四种：一、别劫，二、成劫，三、坏劫，四、大劫。若更舒之，别有六劫：一、别，二、成，三、住，四、坏，五、空，六、大。若更束之，则有三劫：一、小，二、中，三、大。从人寿十岁渐至八万岁，经多时，八万岁又渐减至十岁，为一别劫。（对总名别，即增减劫。）小即别劫，中则成坏随一，大则总成与坏，合八十别劫为一大劫。今云六万劫，应例同极乐佛寿长远，不当依此土三劫定判。然唯佛与佛乃能知之耳。

△

【未出家时，为小国王，与一邻国王为友，同行十善，饶益众生。】

　　贤愚经云：若听人民，若自己身，出家入道，功德无量，非譬为比，高于须弥，深于巨海，广于虚空。由出家故，毕成佛道。大师明四种出家：一、形心俱不出，二、形出心不出，三、形不出心出（观行出家）四、形心俱出，能见佛性。出二死家，方真出家。昔王正第四人，故能成佛。友者，合志也。志合，则交相助益。故取上下二又，以见协力之意。同行二句，正释友道，志同道同也。十善，十恶之反。凡四轮王，俱以十善，化民成俗。以十善，乃生天之本。今小王同行十善，均有普慈之心矣。事佛吉凶经云：十恶怨家，十善厚友，安神得道，皆从善生。有能守信，福报自然，从善至善，非神授与。故颁宣法教，示现人民，为作福田。信者得植，后生无忧。如是饶益黎民，不失仁王之化矣。

△

【其邻国内所有人民，多造众恶。二王议计，广设方便。】

　　人民，国之本也。民，众生也。天地生人之初，其外朴野，其中真纯，人各全一混沌。开天之天，是为天民。开而之人，凡民也已。故曰人民。众恶，即具造十恶业，大与十善反也。事佛吉凶经云：既不烧香然灯礼拜，恒怀狐疑、嗔恚、骂詈、恶口、嫉贤；又不六斋，杀生趣手，不敬佛经。若疾病者，便呼巫师卜问解奏，祠祀邪神，此从宿行恶道中来，现世罪人，死入泥犁，被拷掠治，酷不可言，皆由积恶，其行不善故。二王商议计校，毕竟如何广设方宜便巧之法，救此众恶之民，不失君师之化也哉。

△

【一王发愿，早成佛道，当度是辈，令使无余；一王发愿，若不先度罪苦，令是安乐，得至菩提，我终未愿成佛。】

　　大论云：成就众生有二种：有先自成功德，然后度众生者；有先成就众生，后自成功德者。正二王发愿之旨。以成佛乃度生根本，能广化道，故愿成佛。故经言：一人出世，多人蒙庆，福乐饶益，佛世尊也。故先自成，方能度是恶辈，皆入灭度，使无遗余。此正初发心时，便成正觉。一王作念，自未得度先度众生，方是菩萨发心。岂应先为己耶。如大论云：佛说我以清净天眼，见诸众生，死此生彼，随善恶业，受诸果报。我今应先度脱罪辈，令其得无上涅槃之乐。宁使长在生死，誓终未愿成佛。此正发僧那于始心，终大悲于赴难。故二王发愿，似有不同也。

△

【佛告定自在王菩萨：一王发愿早成佛者，即一切智成就如来是；一王发愿永度罪苦众生，未愿成佛者，即地藏菩萨是。】

　　人王发愿成道，如执券取物。故云法性如大海，不说有是非，凡夫贤圣人，平等无高下，唯在心垢灭，取证如反掌。验此国王，其洵然矣。然尘沙劫事，宛如今日者，乃是佛眼无法不知，无事不见也。

△

【复于过去无量阿僧祇劫，有佛出世，名清净莲华目如来。其佛寿命四十劫。】

　　佛出世者，以今释迦，例同古佛。如因果经云：菩萨功行满足，位登十地，在一生补处，生兜率天，期运将至，当下作佛，即观五事：一、观生熟与未熟，二、观时至与未至，三、观何国处中，四、观何族贵盛，五、观过去因缘，谁为父母。观已，下生。以今揆古，亦犹然耳。清净莲华目，三十二相之一。如宝女问佛：如来有三十二大人之相，前世宿命，行何功德，而致是相，遍布于体？佛云：如来瞳子如绀青色大人相者，乃往古世，常以慈目察众人故。如来之眼，如月初生大人相者，乃往古世，无粗暴志，心性和顺故。彼佛即以所得之相，以立其名。所谓面如净满月，目若青莲华。盖报佛称为净满，诸恶都尽，众德悉圆，故得天然妙目如清净莲华也。

△

【像法之中，有一罗汉，福度众生。】

　　像法居正末二法之间，乃塔寺坚固之时。以惟修有为福事。乃下文塑画形像之伏案也。罗汉，因名乞士，果成应供。一切法高王经云：四行四得，八富伽罗，应受世间天人供养，合掌恭敬，无上福田。故长阿含：坚固念转轮王告太子云：汝土境所有沙门，履行清贞，功德具足，独到涅槃，仁惠无厌，衣食知足，持钵乞食，以福众生故。言福度众生。

△

【因次教化，遇一女人，字曰光目。设食供养。】

　　如来既已灭度，罗汉次第教人，化恶为善，革凡成圣。字言光目者，准灵枢经：五脏六府之精气，皆上注于目，而为之精（睛同）。精之窠为眼，骨之精为瞳子，筋之精为黑眼。盖目形类丸，瞳神居中而前，如日月之丽东南而晦西北也。然目能发光者，以藏府之精，皆秉受脾土。脾为诸阴之首，目乃血气之宗。故脾虚，则五藏精气，皆失所司，不能归明于目矣。今圣女既能孝顺二亲，恭敬三宝，自然有神膏、神水、神光，真气、真血、真精、滋目之液，光发异常。若约法论。目表定，光表慧。因定发慧，慧光注目，立此嘉称也。设食供养，食乃众生之外命，人持饭食施人，有五功德令得道：一、施命，二、施色，三、施力，四、施安，五、施辩，是为五福。若施罗汉，福百倍矣。如那律昔以一饭施辟支佛，遂感九十一劫无贫之报，又得道果，故须供养也。

△

【罗汉问之，欲愿何等？】

　　佛世应功常仪，食竟必问所愿。如迦叶问贫母言：母今意中所愿何等？世间豪富、转轮圣王、及四天王、释梵诸天？若复欲得须陀洹果，乃至三佛者，悉可得果其愿，是也。

△

【光目答言：我以母亡之日，资福救拔，未知我母生处何趣？】

　　亡者，去也，不存也。从入从∟（音隐）谓入于隐处也。然母亡资福，乃孝子正事。父母生我身，依斯乳哺长大成人，此恩此德，历劫难酬。涅槃经云：知恩者大悲之本，不知恩者甚于畜生。今光目女欲知母托生之处，可谓知恩得本，越度恒情矣。

△

【罗汉愍之，为入定观。见光目女母堕在恶趣，受极大苦。】

　　愍其为孝倍常，故为入定观母。见字属上句末，显能观之慧眼，女母乃所观之苦境。此准大师释法华，我以佛眼观见六道众生偈，擘见字属上科云，明佛有能见眼，六道众生明所见五浊。彼经五字伽陀，尚擘下字属上。况今一连之文，宁不作此读耶。不然即以观见二字为下句首，尤通以智境合明也。极大苦者，无间大地狱也。问：准大论，慧眼不见众生尽灭一异相，不受一切法。慧眼不能度众生，无所分别，故生法眼。今罗汉慧眼了知空寂，如何能见其母受苦耶？答：慧眼知空，谓于境不著，岂如生盲，全无所见耶！故大品云：慧眼菩萨，无法不见，无法不知，无法不识，是为慧眼净，明文可据也。况乃因次教化，已有菩萨出假之意。盖阿罗汉既与别教十行同除四住，自能进断界内尘沙。故四明云：亦有法缘慈悲，随世利物也。

△

【罗汉问光目言：汝母在生，作何行业，今在恶趣，受极大苦。】

　　作者，造作。如佛所说，三界五道罪垢苦恼，不离于作。一切无横，非天授与，乃自作而自受也。行以迁流为义。五阴中心所法。因过去无明之惑，起于三业，造作诸法，名为行业。业成报现，故在恶趣，受极大之苦也。

△

【光目答言：我母所习，惟好食啖鱼鳖之肉（一本作「属」）。所食鱼鳖，多食其子，或炒或煮，恣情食啖，计其命数，千万复倍。尊者慈愍，如何哀救？】

　　所习，指习性、习气。恶习种子内熏现行，转习于恶矣。下明作业。惟之为言，独也。好者，爱而不释也。女子性柔而滞，有所好，则爱而不释。今光目之母，独好食啖鱼鳖之子，而情有所不能释也。埤雅云：鳖以眼德，穹脊连胁，甲虫也。一名神守（鱼满三百六十，龙为引飞出水，内鳖则不去。）古今注，名河伯从事。（会稽陶歇庵放生诗，有从事愁见拘，波臣苦遭荡，之句。）诗云：炰鳖鲜鱼，谓鲜鱼中鲙者也。炰鳖脍鲤，言熟则有炰鳖，腥则有鲙鲤也。光目之母，习好于斯乎。此明杀生，下明食法。惟好鱼鳖之子，炒煮恣食，则令子母俱亡。然母命是一，子之命不知其几几矣。自有家至死，习以为常。所杀母子之命，非可计算，故云千万复倍。此乃博求众命，以资一膳，不惟忍心，亦且损福。东坡云：刀驾（音弯，削也。）鱼鳖，以为馐膳，食者甚美，死者甚苦。周颙云：性命之于彼极切，滋味之在我可赊。此皆仁人痛怛之词也。情者，天真感物，发动性之欲也。人欲不可谓之情，气质妄动，则遁天倍情。人常拘检，犹恐放之。傥一纵恣，不可遏绝矣。故傅大士云：独自情，其实离声名，推检四运并无生，荆棘丛林何处生。可谓善制妄情，而循天真也已。尊者下，求慈救。谓我母既业深罪重，受此大苦。今恳尊者慈悲怜愍，毕竟如何哀矜而救拔之。

△

【罗汉愍之，为作方便。劝光目言：汝可志诚念清净莲华目如来，兼塑画形像，存亡获报。】

　　念佛塑像，即哀救之法。心所主持曰志。从心从止，像深沉坚定之意。实德曰诚，性命之根。天得之以成天，地得之以成地，人得之而自成。不诚，是为自坏，折却性命之根，崩陷吾天地也。从成，立意直指人真心。复从言者，以散吾之诚，莫如言之漏泄天元。修词立诚，无事不实，发于言行，皆吾诚之运，致一之功也。

　　念清净莲华目如来者，正所以吐邪倒之根，拔贪嗔之本，修念佛之因，证见佛之果。故佛告比丘：我灭度后，若称我名，所获福德无量无边。故教令称本师佛名也。塑画形像，埏土象物曰塑，绘施五彩曰画。如优填王问佛言：若佛灭后，其有众生，作佛形像，当得何福？佛告王曰：若当有人，作佛形像，功德无量，不可称计。世世所生，不堕恶道。天上人中，受福快乐，乃至作大梵王。端正无比，后皆得生无量寿佛国，作大菩萨，最尊第一，当得成佛，入泥洹道。今故劝行二事，令存亡获报也。

△

【光目闻已，即舍所爱，寻画佛像而供养之。复恭敬心，悲泣瞻礼。】

　　画像供养，人所易行。即舍所爱，人所难作。今既舍爱画像，恭敬泣礼，藉佛救母，以道报亲，纯孝之心，照耀千古矣。

△

【忽于夜后，梦见佛身，金色晃曜，如须弥山，放大光明。】

　　夜梦佛身者，杂宝藏经云：佛法宽广，济度无涯，至心求道，无不获果。乃至戏笑，福不唐捐。故孝女舍爱画像，悲泣瞻礼，佛即现身，复放光明。至人应感慈赴物机，色相光明梦慰悲恳。准善见律，梦有四种：一、四大不和梦，（见山崩飞空、虎狼贼逐等）；二、先见梦，（昼见黑白男女，夜克梦见）；三、天人梦，（天人现善恶梦，令人得善恶事）；四、想梦，（前身或有福罪障，今现善恶梦）。前二不实，后二真实。今是后二梦也。出生菩提心经云：若有梦见佛形像，诸相具足庄严身，众生见者应欢喜，念当必作调御师。今光目所梦，岂非纯以出世大孝，感格第一义天，致斯瑞应耶！金色等者，大须弥东面，及小须弥七山，纯是黄金。佛身晃曜，亦如彼山，更放光明，色相愈妙矣。

△

【而告光目，汝母不久当生汝家。才觉饥寒，即当言说。】

　　梦佛身放光告母生处，绝奇之事矣。生汝家，慰其生处；即言说，潜示求救也。

△

【其后家内婢生一子，未满三日，而乃言说。稽首悲泣，告于光目：生死业缘，果报自受。吾是汝母，久处暗冥。自别汝来，累堕大地狱。蒙汝福力，方得受生，为下贱人。又复短命，寿年十三，更落恶道。汝有何计？令吾脱免。】

　　文分三节，初述叙生缘。生死下，述诉苦境。蒙汝下，述谢求救。婢子者，奴妇所生之子也。梵名驮索迦，此云奴。说文云：男入罪曰奴，女入罪曰婢。婢，女之卑者。长阿含云：生子堕地能言，故名声王。如今初生有能言者，人皆布畏，名为可畏。今小儿生三日，即稽首泣告，亦事之变怪也。佛力使之，令不昧宿缘耳。生死二句，情理惨淡。昔贤云：死生亦大矣，岂不痛哉！业缘十恶之因，果报三涂之处。十地论云：杀得三果：一、异熟果，谓三恶道。二、等流果，谓生人中多病短命。三、增上果，谓感外物皆少光泽，不久住故。树提经云：何物最秽浊？生死最秽浊。何物落地狱？十恶落地狱。自作自受，无代受者。经云：作是得是，皆行所致，无横与者，其事明白，故总伤叹之。

　　久处暗冥者，五苦章句经云：但坐悭贪食，故堕黑绳城。铁围两山间，窈窈何冥冥。神识堕其中，不睹日月精，展转不相见，但闻叫呼声。是也。自别等者，自从也。无常偈云：亲知咸弃舍，任彼绳牵去，将至琰魔王，随业而受报，恶业堕泥犁，造业苦切身。故从一大地狱至一大地狱矣。蒙汝下，先叙福力脱过去罪，后方求救脱将来苦。福力，即称名塑像，脱狱受生，下贱短命，重业轻报，更落恶道，余殃未尽也。梵名萨拘卢楴，此云卖姓，即下贱人。四人出现经云：或有人生卑贱家，及余贫贱家，无有饮食。虽复得食，臭秽难尝，生如此家，彼身口意行恶故也。短命者，世寿有三品：下方六十，中方八十，上方百二十。今下寿犹减，非短命而何？命者，准大集：歌罗逻时，即有三事：一命、二暖、三识。出入息者，名之为命。此识之种，即是命根。依心假立，命为能依，心为所依。今既生下贱，又复短命，更落恶道，三果备集，岂不苦哉！故即求计脱免也。

△

【光目闻说，知母无疑。哽咽悲啼，而白婢子：既是我母，合知本罪，作何行业，堕于恶道。】

　　先叙事既闻上说事实情真，审知是母，无待更疑。故声塞而哽咽，号泣而悲啼也。既是下，征问既说文训已，已是我母，合知本所造罪矣。载审问者，恐诖讹耳。

△

【婢子答言：以杀害、毁骂二业受报。若非蒙福，救拔吾难，以是业故，未合解脱。】

　　先直答本业受报，惟以杀生、毁骂身口二业，致斯地狱之报。故贤愚经：苏曼女告诸子曰：杀生之罪，当入地狱，受诸苦恼。数千万岁，常为鹿头、兔头、诸禽兽头阿傍狱卒之所猎射。无央数岁，虽思解脱，其何由乎！荀子云：与人善言，暖于布帛；伤人之言，深于矛戟。况毁骂乎！故成论云：若人恶口，种种骂詈，随语受报。故此二业佥报地狱。若非下，反显福救解脱。杀生居众罪之上，毁骂在万恶之先。若非我女蒙罗汉指示，称名塑像福利以救拔吾难，则吾杀骂二业之报，何有解脱之期！

△

【光目问言：地狱罪报，其事云何？婢子答言：罪苦之事，不忍称说。百千岁中，卒白难竟。】

　　初、光目问，次、婢子答。不忍者，甚言不能出诸口耳。即欲说之，亦不能形容一二。卒，尽也。竟，终也。纵于百千岁中，尽白罪苦之事，恐难终穷也。

△

【光目闻已，啼泪号泣而白空界：愿我之母，永脱地狱。毕十三岁，更无重罪及历恶道。】

　　号，大哭也。内心痛裂，外哭号啕，哭久吞声，名之为泣。含悲白空界云：愿我故母，永脱地狱。毕此一十三龄之短，销其一十八狱之长。更不载历恶道，受苦无量也。

△

【十方诸佛，慈哀愍我，听我为母所发广大誓愿。若得我母永离三涂及斯下贱，乃至女人之身，永劫不受者。】

　　求十方现命现住河沙世界诸佛者，一、显誓心广大，二、恳现佛慈哀三涂下贱。如心地观云：或有以贪多财，而为恐怖自己财宝，恒求积聚，而不受用，何况能施贫乏众生。于己财宝，深生贪著，于他财宝，欲令损减，以是因缘，命终之后，堕大地狱，受无量苦。如是苦报，名为第一正感之果。从地狱出，受畜生身，身常劳苦，水草不足。经多时中，酬损他财。如是众生，名为第二正感之果。受是罪已，生饿鬼中。因饥渴苦，无量千劫不闻浆水饮食之名。其咽如针，其腹如山，纵得饮食，随变为火。如是苦身，名为第三正感之果。毕是罪已，来生人间，贫穷下贱，为它所使，于诸财宝，所求难得，于一切时，而不自在。如是余报名相似果，与今正合。者字，牒上诸事。谓若得脱我母现身生后之报，我即对佛发广大度生之愿矣。

△

【愿我自今日后，对清净莲华目如来像前，却后百千万亿劫中，应有世界，所有地狱及三恶道诸罪苦众生，誓愿救拔，令离地狱、恶趣、畜生、饿鬼等。如是罪报等人，尽成佛竟，我然后方成正觉。】

　　自今日后，标始心也。盖万里之克离初步而不登，三祇之功非始心而罔就。故旧婆沙云：若离初心，则不成无上道。一切功德，皆在初心。故知此经明地藏发心，前后四番，后却是前。今是最初，故曰自今。对佛像前，所依之主也。千百亿劫，所历之时也。应有世界，括尽依土也。地狱等者，苦众皆度也。如是下，正显度尽众生，然后自成正觉。番番发愿，莫不皆然。故知最初发心功德，亿劫称扬不尽者矣。

△

【发誓愿已，具闻清净莲华目如来而告之曰：光目，汝大慈愍，善能为母发如是大愿。】

　　具，俱也、足也，备闻其言也。大慈愍，遍缘法界也。善能为母发愿者，赞其发心黠慧，若但为母发心，何善何能，乃以旷济之心，求毕母罪。譬如大水而灭小火，岂有不灭者乎！故赞其既善且能也。

△

【吾观汝母，十三岁毕，舍此报已，生为梵志，寿年百岁。过是报后，当生无忧国土，寿命不可计劫。后成佛果，广度人天，数如恒河沙。】

　　离下贱家，生净行种；易短命子，为长寿仙。此孝女念佛塑像发心之力也。梵志，正翻净裔。是净梵苗裔，承习梵天法。自云从梵天口生。故独取梵名，唯五天竺有，余国即无。长阿含称为婆罗门。一子求佛发心，其母三报俱转。初生下贱，以转前报；次生梵志，以转现报；后成佛果，以转后报。

　　无忧国土，即指极乐，转忧为乐也。盖初生地狱，以烧煮为忧；次生婢家，以下贱为忧；毕十三岁，以更堕恶道为忧；后生梵志，以邪行自大为忧；今诸忧并息，故生无忧国土。彼佛人民寿命无量无边阿僧祇，故云寿命不可计劫。广度人天者，昔为罪母，乃地狱所度之死囚。将作如来，乃人天能化之大觉。发心塑像，功莫与京。故一切法高王经，佛告舍利弗：初发菩提之心菩萨摩诃萨，即发心日，已是一切声闻、缘觉、众生福田。一切众生皆于菩萨中生，菩萨所化。故其所化之众，如恒沙之多也。

△

【佛告定自在王：尔时罗汉福度光目者，即无尽意菩萨是。光目母者，即解脱菩萨是。光目女者，即地藏菩萨是。】

　　昔成小果，今作大人，回小向大也。无尽意，广如别行疏明。今准记云：愿、行皆无尽故，皆无作故，得无尽名。皆即法界，皆含一切佛法故。解脱菩萨者，昔堕铁城，备经辛苦，次生婢家，又复短命，后为梵志，终堕邪流。今展转而为不思议大解脱士，佛果可期矣。然光目，由罗汉之指示。女母，因光目而超升。今于我佛垂化将终，上升忉利之候，能所毕至，子母俱来，夐隔沙劫，一会俨然。打鼓弄琵琶，还来共一家，其斯之谓欤。

△

【过去久远劫中，如是慈愍，发恒河沙愿，广度众生。】

　　发心之始，付嘱之后，劫数长远，胡可筹量。如是慈愍句，略结上来四番，广指恒沙劫愿。妙玄引大经云：若有人问，谁是一切诸善根本？当言慈是。慈若不具佛十力、四无所畏、三十二相者，是声闻慈。若具足者，是如来慈。即大法聚，即大涅槃。慈力弘深，具一切福德庄严。今地藏菩萨以大涅槃心，修于圣行，得无畏地，具二十五王三昧，无方大用，是真梵行。故才言慈愍，功德具足矣。

△

【未来世中，若有男子女人，不行善者行恶者，乃至不信因果者，邪淫、妄语者，两舌、恶口者，毁谤大乘者，如是诸业众生，必堕恶趣。若遇善知识，劝令一弹指间归依地藏菩萨，是诸众生，即得解脱三恶道报。】

　　文初分列恶众。若遇下，归依转报。善恶二法，意内生成。譬之水火，异途施化。故经言：善业应修，恶行应离。善福追人，如影逐形，不可得离。罪福之事，亦皆如是。勿作狐疑，自堕恶道。罪福分明，谛信不迷，所在长安。佛语至诚，终不欺人。不信因果者，即一阐提。如弊宿婆罗门，常怀异见，言无他世，亦无更生，无善恶报。常为人言：沙门异见，言杀生乃至邪见者，身坏命终，皆入地狱；言不杀生乃至不邪见者，身坏命终，皆生天上。初未曾见死者还来，说所堕处。故我不信有后世，及善恶报。此盖不了业报差殊，故扬拨无因果之谈。乃至者，恶事多端，非一二可[既/木]。但不信罪重，故特点出。

　　邪淫者，身三恶端也。非谓干犯外色为邪，但一起心，则淫泆失正。良由世人不知举身不净，妄著妖艳，乖梵天道，障菩提业。为四生因，成三涂果。润业偏重，故圣制居首。

　　妄语者，虚妄不实也。准正法念：妄语恼人，失实功德。常如黑暗，有命同死。语刀自割其舌，胜于炎火毒蛇，命终堕狱，口出脓血等。

　　两舌者，一口说两般话，似有两个舌头。经云：太喜多言语，增贪令他畏，口过自夸诞，两舌第一处。

　　恶口者，粗恶骂詈人等。法句经云：虽为沙门，不摄身口，粗言恶说，多所中伤，众所不爱，智者不惜。身死神去，轮转三涂，自死自生，苦恼无量。诸佛圣贤，所不爱惜。假令身虽无过，不慎口业，亦堕恶道。大论说：一鬼头似猪头，臭虫从口出，身有金色光明。是鬼宿世作比丘，恶言骂詈客。比丘身持净戒，故有光明；口有恶言，故臭虫从口出。故增一云：宁以利剑截割其舌，不以恶言粗语，堕三恶道。

　　毁谤大乘，如前如后，如是诸业众生，是总结不行善等，必堕恶趣，结成罪处。若遇善知识，去明解脱。若者，不定之辞。恶中傥有毫善，或能遇之，不则难遇矣。文句云：或言知只是识；或言闻名为知，见形为识。今教一弹指顷，归依地藏菩萨，是真善知识，以即脱三恶报故也。准僧祇律，二十念为一瞬，二十瞬名一弹指。依新婆沙：壮士弹指顷，经六十四刹那。然归依只一弹指，而恶道千生解脱，归依之力，莫可涯量，故劝之也。

△

【若能志心归敬及瞻礼赞叹，香华、衣服，种种珍宝，或复饮食，如是奉事者，未来百千万亿劫中，常在诸天受胜妙乐。若天福尽，下生人间，犹百千劫常为帝王，能忆宿命因果本末。】

　　先明供养。初句总标志心等，如文。香华，准密部说：香是能悦怿三昧。以此供养，即得如来无碍之智。华是宝庄严三昧。以此供养，速得如来四八妙相。梵语震越，此翻衣服。衣，依也。所以庇寒暑，遮丑陋也。种种珍宝，故佛地论，有无量七宝之说。饮食，半者蒲善尼，唐言五啖食。谓饭饼[麴-匊+少]等，此名正食。自辰至午，随意啖之。过午不得食矣。半者珂但尼，此云五嚼食。谓根茎叶华果等，此名不正食，斋后不食果菜，是也。如是奉事句，结上供养而牒定之。未来下，示福报。正明生天受福。若天下，显有余福。如百缘经：采华人供佛因缘，命终生忉利天。又栴檀香比丘生时，身诸毛孔，出栴檀香；口出优钵华香。此由以栴檀香供养毗婆尸佛塔故。

　　德象天地称帝，仁义所生称王。如此方五帝三王也。忆宿命等，得宿命智。如阿摩画经，佛言：彼以心定，清净无秽，柔软调伏，便能忆识宿命无数若干种事。能忆一生至无数生。劫数成败，死此生彼，名姓种族，饮食好恶，寿命长短，所受苦乐，形色相貌，皆悉忆识（文）。故虽从天下降而为帝王，了了忆识百千劫前，初由瞻礼地藏之因，感生天上之果，最初生天之本，及今为王之末，无不忆识而洞知也。譬如有人，从己村落至他国邑，在于彼处，行住语默。复从彼国至于余国，如是展转，更还本土。不劳心力，尽能忆识所行诸国。从此到彼，从彼到此，行住语默，皆悉忆之。是则地藏威神之力，可思议乎哉！明利益竟。

△

【定自在王！如是地藏菩萨有如此不可思议大威神力，广利众生。汝等诸菩萨，当记是经，广宣流布。】

　　如是句，结能度人。有如句，显所施用。如此不思议人法之经，可不记之心胸，而广宣流布哉！

△

【定自在王白佛言：世尊！愿不有虑，我等千万亿菩萨摩诃萨，必能承佛威神，广演是经，于阎浮提，利益众生。】

　　佛法应流沙界，利益不局阎浮。但南洲之人，性识无定，恶业偏多，故烦佛菩萨等偏向赡部洲也。

△

【定自在王菩萨白世尊已，合掌恭敬，作礼而退。】

　　如文，定自在王问答竟。

△

【尔时，四方天王俱从座起，合掌恭敬。】

　　拥护四洲地面，防逻恶鬼侵凌，故云四方天王。准世记经：须弥山王四出埵高四万二千由旬。四天大王所居宫殿，有七重宝城。栏楯、罗网、行树、宝铃各有七重。无数众鸟相和而鸣。东方黄金埵，王名提头赖吒，此翻持国，护持国土故。领乾闼婆，（此云寻香行，天帝俗乐神）。富单那，（此云臭，饿鬼中胜者，主热病）。南方琉璃埵，王名毗留勒叉，此翻增长，令自它善根增长故。领鸠槃荼，（此翻瓮形，是厌寐鬼）。薜荔多，（此云祖父鬼，饿鬼最劣者）。西方白银埵，王名毗留博叉，此翻杂语，能作种种语故。领毗舍阇，（此云啖精气鬼，亦云颠狂鬼）。毒龙，（眼毒、声毒、气毒、触毒）。北方水精埵，王名毗沙门，此翻多闻，福德之名闻四方故。领夜叉，（此云轻捷，飞空疾捷故）。罗刹，（此云可畏，亦名暴恶）。四王各有九十一子，皆字因陀罗，有大神力。然此四天，毗沙门为尊。若王念及三方天王，即严驾诣毗沙门天王，于一面立。故北方天王，统领三方。从座而起，钦承法要，渴仰在心，故合掌恭敬也。

△

【白佛言：世尊！地藏菩萨于久远劫来，发如是大愿，云何至今犹度未绝，更发广大誓言？】

　　因闻四番弘誓，蹑前起疑而问也。盖谓大士既于久远劫来，发是大愿，自应度尽众生已。今既不尽，而重发者，为愿力有未至耶？果众生之难度耶？故曰云何。

△

【唯愿世尊，为我等说。】

　　为我等说者，事有相关也。以我等正护四方，而南洲偏多恶业。彼虽负大士救拔之心，我亦抱护持世界之失，故愿说之，出我等于疑城，慰众生于未来也。

△

【佛告四天王：善哉！善哉！吾今为汝及未来现在天人众等，广利益故，说地藏菩萨于娑婆世界阎浮提内，生死道中，慈哀救拔度脱一切罪苦众生方便之事。】

　　双赞天王者，一以善巧发问，一以善护世间。言娑婆，则包括大千；举阎浮，则偏向南洲也。生死道中者，以六道皆有生老病死。今以生该老，以死摄病。故说前后，以略中间，升沉互换，苦乐相通，生死循环，曾无休息。故地藏菩萨以无缘大慈，救济拯拔罪苦众生者。佛言一切众生，常在长狱，十二重城围之，三重棘篱篱之，六拔刀贼伺之，能于其中得脱出者，甚难甚难。长狱谓三界，十二重城谓十二因缘，三重棘篱谓三毒也。今地藏因是众生，方便度脱，令其解三界空，不习三有，则度脱三界。知十二因缘起灭，能度痴本，则出十二重城。知淫怒痴三垢无缠，意不复著，则拔三重棘篱。晓了六情皆无本末，则离六拔刀贼。此皆大士曲垂方便，度脱之事也。

△

【四天王言：唯然，世尊！愿乐欲闻。】

　　华严解脱月菩萨云：相视咸恭敬，一心悉专仰，如蜂念好蜜，如渴思甘露。今亦如是，故言愿乐欲闻。

△

【佛告四天王：地藏菩萨久远劫来，迄至于今，度脱众生，犹未毕愿。慈愍此世罪苦众生，复观未来无量劫中，因蔓不断，以是之故，又发重愿。】

　　初述前慈愿，次示重发意，慈愍此世等。阿难分别经云：佛恩非不大，罪由众生故。世浊多恶人，还自堕颠倒。自作众罪本，命尽往无择。刀剑解身形，洋铜沃其口。遭逢众厄难，毒痛不可言。若生还为人，下贱贫穷中。故大士慈愍而度脱也。复观未来等，如经云：伤生杌命，其罪莫大。怨对相报，无有断绝。现世不安，数逢灾凶。死入地狱，出离人形，当堕畜生，为人屠割，以肉供人，未有竟时。世世为怨，还相报偿。神同形异，罪深如是。既由业缘展转相因，譬如葛藟（音垒），累于樛（音鸠）木，萦牵不断。蔓，葛属，如葛蔓延。左传云：无使滋蔓，蔓，难图也。今业累系身，直如葛之覃延于中谷，唯见其叶之萋萋，何有断绝哉。此由惑滋业，由业润生，生还造业，业复堕苦，以是之故，复劳地藏大士，又发极重之愿。亦如葛之覃兮，施（音异，及也。）中谷而莫莫也。

△

【如是菩萨于娑婆世界，阎浮提中，百千万亿方便而为教化。】

　　化光通被，应遍及于娑婆；悲愿弘宣，却偏流于赡部。妙玄云：菩萨三业，无非利物。今但云示身说法，不云意者，用彼二业不差物机，即意之善巧故。今以方便该身意二轮，现通鉴机。下句，正口轮说法也。百千万亿者，期心业用不同，施化方便各别。如大论十七云：法身菩萨，变化无量身，为众生说法，而菩萨心无所分别。如阿修罗琴，常自出声，随意而作，无人弹者。无散心，无摄心，福德报生，故随人意出声。法身菩萨亦如是。无所分别，亦无散心，亦无说法相，是无量福德禅定智慧故，种种法音，随意而出。故十轮赞云：现作种种身，为众生说法，具足施功德，悲愍诸众生。是也。

△

【四天王，地藏菩萨若遇杀生者，说宿殃短命报；若遇窃盗者，说贫穷苦楚报；若遇邪淫者，说雀鸽鸳鸯报。】

　　先举十恶报。杀、盗、淫，身三恶也。杀生罪重，故先举之。夫人人爱命，物物贪生，蠢动含灵，皆有佛性。杀而食者，即杀诸佛。常在三涂，受无量苦。若得为人，诸根不具，寿命损减。如鬼问目连：我生男女，而皆早死，念之断绝，何罪所致？答言：汝为人时，见儿杀生，助其欢喜，共啖其肉。杀故短命，喜故痛毒。

　　窃盗者，荀子云：窃货曰盗。钱财玉帛是外所依，幡华僧物是内供养。窃外可忏，盗内难救，常在三涂，受无量苦，若得为人，贫穷困苦，诸天舍离。则外无依怙，内无福德，故致贫穷苦楚。灯指经云：当知贫穷，比于地狱，贫穷茍生，与死无别，辛苦荼毒，世所无偶。经有数千言，广叹贫穷苦楚。

　　邪淫，如前。梵名摩由逻，此云孔雀。性妒忌，自矜尾，不必匹偶，亦与蛇交，物之淫者也。梵名迦逋，唐言鸽。鸽最喜合。凡鸟皆雄乘雌，此鸟雌乘雄。故孔雀四时有子，鸽逐月有子。梵名斫迦逻婆，此云鸳鸯。匹鸟也。止则相耦，飞则相双，雄雌未尝相离，人得其一，一思而死。故曰鹊好外反，鸳号内思。俗云：雄鸣曰鸳，雌鸣曰鸯。若生人中，得二种果报，亲厚斗讼，王法所加。

△

【若遇恶口者，说眷属斗诤报；若遇毁谤者，说无舌疮口报。】

　　此示口四报。恶口当一，毁谤摄三。以毁谤时，具妄言等。后生人中，有二余报，常闻恶声，恒有诤讼故也。故报恩经云：佛告阿难：人生世间，祸从口出。当护于口，甚于猛火。猛火炽然，烧世间财；恶口炽然，烧七圣财。一切众生祸从口出，毁身之斧，灭身之祸，正此谓也。

　　毁谤者，毁辱而诽谤也。大方广总持经云：谤法之人极大重业，堕三恶道，难可出离。以谤他故，七十劫中，受大苦恼。况彼愚人，实无所知，而自贡高，乃至诽谤一四句偈，定堕地狱，永不见佛，得无眼无舌之报，故不可不慎也。

△

【若遇嗔恚者，说丑陋癃残报；若遇悭吝者，说所求违愿报；若遇饮食无度者，说饥渴咽病报。】

　　此示意三报分别。善恶所起经云：人于世间，常喜嗔恚，不别善恶。死入太山，数千万岁。出生为人，面目常恶。今见恶色人，皆宿命嗔恚所致。

　　悭吝者，前经云：人得财产，悭贪不肯布施，不爱视诸家。贫穷者不给与，不供事沙门道士，不与乞儿病人。食饮不敢自饱，衣被不敢自完，人呼守财奴。恒荷惭愧。死堕饿鬼，见水走饮，便化消铜脓血。出生为人，贫穷冻饿，匈不能得。今有贫穷乞人，皆宿世悭贪痴种所致。

　　饮食，固人生不可阙者。然必有时度。九横经不量食，瑜伽论食过量，皆致横死，故须撙节。（无度即痴。）荀子云：偷懦惮事，无廉耻而嗜乎饮食，则可谓恶少者矣。五苦章句云：食无节度，饮酒贪味，是汝重担。不舍担者，后入地狱。据此，则饥渴咽病，犹华报耳。咽喉，咽字，因坚切。咽喉二窍，同出一腕。（音管，胃府。）异途施化，喉在前主出，为气息出入之要道；咽在后主吞，为饮食粮运之关津。咽病之咽，于歇切。塞也，即噎膈病。此三焦气化不行，故致气逆胸膈之间，饮食难进咽喉。大宝积云：如咽塞病，即能断命，诚饿鬼之前相也。

△

【若遇畋猎恣情者，说惊狂丧命报；若遇悖逆父母者，说天地灾杀报；若遇烧山林木者，说狂迷取死报；若遇前后父母恶毒者，说返生鞭挞现受报；若遇网捕生雏者，说骨肉分离报。】

　　次明杂业报。畋猎始于宓羲氏。因天下多兽，故教民以猎，驱逐禽兽，为田除害。故春搜夏苗，秋猕冬狩，皆称为猎。今惟为利与口体，恣情杀害，故堕三涂。出生人中，得惊狂丧命之报。如堕河落堑，马踏车伤等是也。（昔有富长者，生惟一子，娶方七日，为妻采华，堕树而死。长者问故。佛言：昔有一儿，挟弓射雀，傍有三人助喜。此儿乃前世射雀之人，今父母与妻，昔之助喜三人也。）

　　梵名邬波弟铄，此云父母。[出/子]，（古悖字）子逆也。从子从出，不顾父母也。夫孝，本吾所生，仁自此始，是曰顺德。亡本弗爱其亲，谓之逆德，非人道也。既行悖逆，自应遭天诛之灾杀矣。（归心录，载齐时相州何君平，母裴氏。少年诞平，后更不孕。父母爱同眼目。年至二十，不听别室。父因使出外。母怜共私。后父还家，共母杀父，埋之后园。天雷霹，父尸出，后霹平身，具题因缘。亲邻告官，闻彻天听，敕杀裴氏，不听收埋。此乃淫母杀父，悖理逆伦，犯上罪之猪狗，故表而出之。）

　　烧山林木，伤生多矣。梵网云：若佛子以恶心故，放火焚烧山林旷野。一切有生物，不得故烧。但一切世人，心怀惨毒，焚烧山野。或因风放火，恼害一切，故得狂迷取死之报。（昔衢州杜司马，初为洛阳尉。城南午桥有民家被火焚煞数人。忽一人踉跄至县门，驰出复入，杜执而询之。首云：某即杀午桥居民者。结伴五人，劫财物数百千，因纵火焚之。时欲脱走，足不能前。晨出南行，有火遮之。因此北走，复有火爇心。驱入县门，自知不免。杜悉捕贼党，送郡杀之。）准三法度论，哭地狱，即焚烧旷野及熏烧穴居众生果报处也。

　　前后父母，即继父母也。因非己出之子，故以恶毒加之。如大舜，闵损之后母是也。返生鞭挞现受者，毋谓造化回薄，轮运毂转，责报它生。即现生中，或失手致死，受罪公廷。或子情极，返行鞭挞，何可定也。今人不识此理，恣情鞭朴，恐现报之不爽也。

　　网捕生雏。雏，鸟子也。鸟初生能自啄者曰雏。或网取，或手捕，皆招骨肉分离之报。以人鸟身异，母子情同也。（新淦有杨生者，以网捕禽雀为业。一日，有寒雀栖于树上。生装黏竿登枝，枝折而坠，头刺于竿，透其脑出血淋漓而死。）故大小乘，均制其事耳。

△

【若遇毁谤三宝者，说盲聋喑哑报；若遇轻法慢教者，说永处恶道报；若遇破用常住者，说亿劫轮回地狱报；若遇污梵诬僧者，说永在畜生报。】

　　此明三宝中报。佛如医王，法如良药，僧如瞻病人。今毁谤者，无信心也。十轮经云：若有刹利旃陀罗于三宝所起于恶心，一切诸佛所不能救，常堕地狱饿鬼畜生，若得为人，盲聋喑哑。乌呼！盲则永不见三宝相矣，聋则永不闻三宝名矣，喑哑则永不能赞三宝德矣。虽生犹死，冥如长夜。故经云：宁吞然炭，无谤三尊也。

　　轻法慢教者，如坚意经：佛告阿难，我今禅定，怜伤世人不知佛道真正弘深，而以浅伪轻薄之言，欲说嫉心，谤毁道根，或坏道法，轻毁沙门及优婆塞，恶口妄言。当明此人为罪所牵。故胜天子经云：若有法师，流通此经，此地即是如来所行，于彼法师，当生善知识心，尊重之心，犹如佛心。我若住世一劫，若减一劫，说是流通此经法师功德，不能究尽。今既轻法慢教，则其谁救护？永处三恶道中，受千万亿苦恼，欲得人身，如盲龟值浮木孔矣。

　　破用常住如前。

　　污梵，如前。诬僧，以无根波罗夷，谤彼比丘。如俱伽离谤身子、目连，行不净行，遂感身生恶疮，堕大莲华地狱。出其大舌，五百钉钉之，五百具犁耕之。则永在畜生，犹狱鬼之余报也。

△

【若遇汤火斩斫伤生者，说轮回递偿报；若遇破戒犯斋者，说禽兽饥饿报；若遇非理毁用者，说所求阙绝报；若遇吾我贡高者，说卑使下贱报；若遇两舌斗乱者，说无舌百舌报；若遇邪见者，说边地受生报。】

　　此明杂业报。汤火斩斫，杀生法也。以汤燖毛，用火灸体，或斩其头，或斫其足。经云：以人食羊；羊死为人，互相吞啖，无有穷已。故曰轮回递偿。

　　破戒者，若破律仪，粗罪易见。似持戒相，细恶难知。十住毗婆沙，佛告迦叶：有四种破戒比丘，似如持戒。一、有比丘于戒经中，尽能具行，而说有我。二、有诵持经律，守护戒行，于身见中，不动不离。三、有具行十二头陀，而见诸法定有。四、有缘众生行慈心，闻诸行无生相，心则惊怖。是名破戒，似如持戒。犯斋，如佛答舍利弗。非时食者，是破戒人，是犯盗人，与者亦然，非我弟子。是名盗食非法之人，盗与盗受，片盐片酢，皆死堕燋肠地狱，吞热铁丸。从地狱出，生猪狗中，食诸不净。又生恶鸟，人怪其声。乃至饿鬼食粪，人中贫贱。准正法念，受遮吒迦鸟身，（恐是斑鸠之梵语，俟载考。）唯饮天雨，仰口而承，不得更饮余水，是故常困饥渴也。

　　非理毁用，用者器用，或因气自毁，或恶心损人，良由器用，人所必需。耕有犁锄，工有斧凿，家有动用器皿，路有伞盖行具，舟车有篙桨轭轨。（上音厄，轼也。下音月，车辕端持衡曲木也。）今忽无端毁之，自感需求阙绝之报矣。（昔太仓沙头沈姓者，邻家有网罟车犁之类，必借而阴坏之。一日，子妇归宁。行未一里，忽雷雨大作，一龙入其家，席卷震荡，了无所遗，一家长幼俱死。）

　　吾我贡高者，吾，我身自谓也。贡，（公去声）献也。下献物于上曰贡，必高举而献之。今执我自大者，自高卑彼，如献物状，乃至生死之根也。故大宝积云：一切见中，唯有我见，即时能断于智慧命。五苦章句云：自大种姓，贡高骄慢，恃智懱愚，轻邈他人，是汝重担。不舍担者，后入地狱。故其从地狱出，傥得为人，必生卑使下贱之家。荀卿有云，桥泄者，人之殃也。（桥泄，嫚也。）于斯验矣。

　　两舌斗乱者，以曲为直，以直为曲，向彼说此，向此说彼，斗构是非，坏乱纲常。十轮云：有无量种斗讼违诤，互相欺陵，粗恶乖离，诬罔矫乱，生时既以两舌斗乱，它世自感无舌百舌之报。

　　邪见者，一切违理起者，悉是邪见。今别指者，由此见最恶，能断善根故。中论明二种：一、破世间乐，言无罪福圣贤等。二、破涅槃道，贪著于我，分别有无，均名邪见。故感余报，生于边疆。五苦章句云：边地无义理，父子相咥（音戏，笑声。又音绖，啮也。）汝，家室互相卖，属人为奴婢，恒当给驱使，动静加杖楚，虽得为人形，畜生共同侣。故大乘行人，尚畏边地受生也。然首举杀生，众恶之大本，终结邪见，业流之巨壑故耳。

△

【如是等阎浮提众生，身口意业，恶习结果，百千报应，今粗略说。如是等阎浮提众生业感差别，地藏菩萨百千方便而教化之。】

　　初句总标能造恶者，身口意业，明业因。恶习句，明习果。百千报应，明报果。身口等者，凡夫造业，乃有多种。有心与身口相称，有身口与心相违者，凡动身口，皆由心使。故三业皆以心为根本也。恶习结果者，准弥勒问经，有三种。一、果报果，生地狱等。二、习气果，出生人中，依杀生，有短命果；乃至依邪见，故痴心增上。（萨婆多论云：牛齝比丘，牛中来。以镜自照，淫女中来。目连戏跳，猕猴中来等。）三、增上果，依彼十种不善业道，一切外物，无有气势等百千报应者。准优婆塞戒经：众生造业，有四种报。一、现报，（今身作业，今身即受。）二、生报，（今身造业，次后身受。）三、后报，（今受造业，更二三生已去方受。）四、无报。（犹无记等业）无报复有四种：一、时定，报不定。（此于三时决定不改，由业有可转，故报不定。）二、报定，时不定。（由业力定，报不可改。然时有可转，故时不定。）三、时报俱定。（业定故，时亦定。）四、时报俱不定。（由业不决定，故时报俱不定。）又涅槃，明烦恼余报等，如是百千报应，今唯粗略说之耳。

　　如是下，正结差别。由众生作业，有具不具。若先念后作，名作具足；若先不念，直造作者，名作不具足。复有作不具足者，谓作业已，果报不定。复有作已亦具足者，时报俱定。既众生业感差别，故菩萨教化，亦设百千方便。如十轮经，佛告坚净信菩萨云：此善男子，发心以来，不可思议阿僧祇劫，久已能度萨婆若海。但依本愿故，化应十方，而于五浊恶世，化益偏厚。亦依本愿力所熏习，及众生应受化业，故从十一劫来，庄严此世界，成熟众生。是故在斯会中，身相端严，威德殊胜，唯除如来，无能过者。又所起化业，唯除遍吉、观音等诸大菩萨，皆不能及，以是菩萨本誓愿力，速满众生一切所求，能灭众生一切重罪，除诸障碍，现得安隐，又名为善安慰说者。巧演深法，能善开导初学；发意求大乘者，令不怯弱。以如是因缘，众生受化得度，百千方便教化，为若此也。

△

【是诸众生，先受如是等报，后堕地狱，动经劫数，无有出期。是故汝等护人护国，无令是诸众业迷惑众生。】

　　初示所护意，何故劝天王拥护，以诸众生，先受上来所说华报，次堕地狱，以受果报故也。优婆塞戒经云：有人不解如是业缘，无量世中，流转生死，虽生非想非非想处，寿八万劫，福尽还堕三恶道。故动经千劫，无出期者。如旧杂譬喻经：昔有六人，为伴造罪，俱堕地狱。佛见之笑。目连问何故笑。佛言：六人堕狱，共在一釜，各欲说本罪。热汤沸涌，各一语便回下。一言：沙者，世间六十亿万岁，泥犁始为一日，何时当竟？二言：那者，无有出期，不知何时得脱？三言：特者，咄咄，我当用治生，不能自制，意夺五家分供养三尊，愚贫无足，今悔何益！四言：涉者，言我治生，亦不致诚，财产属它，为得苦痛。五言：姑者，谁当保我从地狱出，便不犯道禁，得生天乐。六言：陀罗者，是事上头本不为心计，譬如御车失道，折轴车坏，悔无所及（文）。故动经尘劫，无出地狱之期也。

　　是故下，正劝以二字承接，示劝护意。护人等。准光明疏，观心释，护世四天王云：东集、南苦、西道、北灭。四谛理，是四天。观四谛智，为四王。护四谛境，名护国，护心数是护众生。世者，他也。为他说心数，名护他。众生若不照四谛理，见思二惑，侵害心王，毁损境界，心王亡，境国败，心数人民迸散，境智俱为鬼神所恼。能观苦集，控御见思，则国安民宁，能为他说四谛，是护他国土，遮彼见思，使彼安乐，是为观心护世四天王也。若不如是，何能令众生于是业不迷惑耶！央掘云：护真实法，名为护世是也。

△

【四天王闻已，涕泪悲叹，合掌而退。】

　　此由闻上业感差别之相，入心冥契，了本空寂，闻即无闻，是名心闻。故云闻已。其奈众生不了，妄作妄受，故涕泪也。三际无时，十方非界，六道不知，动有劫数，故悲叹也。于是自心合一，不妄流动，退藏秘密，静待法音。故合掌而退，故知能以力以法，自护护人，称护世四天王也。

△

【地狱名号品第五】

△

【尔时，普贤菩萨摩诃萨白地藏菩萨言：仁者！愿为天龙四众，及未来现在一切众生，说娑婆世界及阎浮提罪苦众生所受报处，地狱名号，及恶报等事。使未来世末法众生，知是果报。】

　　次于业缘业感之后而问地狱业报差别之相，故云尔时。梵名邲（蒲必切，音弼）。输跋陀，或三曼跋陀，此云普贤。准悲华经，乃过去无诤念王第五王子，名无所畏；以行胜诸菩萨故，故宝藏佛改字普贤。文句云：伏道之项，其因周遍，曰普；断道之后，邻于极圣，曰贤。光疏云：真似之位，地地相随，无位不有。如普贤修普贤行满。位邻尊极，此似则高。记云：已证名真，未证名似。普贤等觉，望极名似，故立贤名。

　　此品发起，假普贤者，以见行弥法界，方能悲愿偏弘。以普贤是所信如来藏，又表证出缠法身，正令一切众生达阿鼻依正，全处极圣。自心毗卢身土，不逾下凡一念，方了本源，成其极智。极智返照，不异初心也。然二大士德位相亚，智行相齐，岂不知地狱名与事乎？盖以地藏分身冥界，教化泥犁，当众发明，谁不信受，故特兴问耳。

　　仁者，慈育之尊称。仁为心德之统体。以天地之大德曰生。人函生理，自然恻怛慈爱，与物皆春。故字意从人、从二。二象上天下地。人能克己，浑然与天地一体，廓然太公矣。天表诸佛，地表众生，人心参合其中。直令生佛一体，故言仁者。

　　愿为天龙等。因闻不问男女等，罪行业感，悉同受之，故称无间；后又闻，一切众生，未解脱等。故愿请地藏，为此辈说也。罪苦众生，乃能受报者。所受报处，通则指六道；别唯在地狱。恶报等事，受报时所历之境。略言有九种：若闻法两舌乱他，堕耽耳狗中；闻法心不餐辨，堕长耳驴中；悭贪独食，堕饿鬼中；出生为人贫饿，恶食饲人，堕猪豚蜣螂中；劫夺人物，堕羊中；人生剥皮啖肉，喜盗人物，堕牛马中；出生为人下使，喜作妄语，传人恶，堕地狱，烊铜灌口，拔舌犁耕。喜饮酒醉，堕沸屎泥犁，出为猩猩；为人顽愚，为上鞭下，无所告欣，堕地狱中，出为水牛，贯鼻负重偿殃。若广明之，则有无量。

　　使未来下，明地狱正意。众生所以受苦者，由不知果报耳。夫空无所有，无相无愿，是道之要慧，不可为新学人说。闻无所有，便旷其心，不复修戒。言一切空，当何所作？夫善知识欲教新学，渐语魔事，令护魔因缘，生死罪苦，五道分明，令信罪福，事事了了，乃可语道。故使未来众生知果报耳。

△

【地藏答言：仁者，我今承佛威神及大士之力，略说地狱名号及罪报恶报之事。】

　　承佛威神者，教主极圣，仰承固是。言及大士之力者何？普贤是佛嫡子，尊无敌也。行愿力深，故以大士尊称之。传曰：通古今，然辩否，谓之士。士，事也，从十。象事之多。宇宙内皆吾职分之事。从一，一以贯之也。故孔子曰：推一合十为士。今普贤万行亦然，由一而十，乃至由千而万，了万行之一性，度众生于一心，能建立极大之事，故云大士。略说者，谦逊之辞也。

△

【仁者，阎浮提东方有山，号曰铁围。其山黑邃，无日月光。】

　　长阿含十九，世记经，地狱品，佛告比丘：此四天下，有八千天下围绕其外，复有大海水周匝围绕八千天下。复有大金刚山，绕大海水。金刚山外，复有第二大金刚山。二山中间，窈窈冥冥，日月神天，有大威力，不能以光照及于彼八大地狱。故云黑邃。邃，深远也。黑而且邃，闇之极者矣。故立世阿毗昙论云：世尊说有大地狱，名曰黑闇。各各世界外边悉有，皆无覆盖，此中众生，自举手眼不能见。虽复日月及大威神所有光明，不照彼邑。诸佛出世，大光遍照，因此光明，互得相见。住在两山世界铁围外边，名曰界外（文）。以在阎浮提东，故曰东方有山等也。

△

【有大地狱，号极无间。又有地狱，名大阿鼻。】

　　无间、阿鼻二大地狱，或合或离，自古难定。准长阿含及观佛三昧经，合为一狱。经自问、答，何名阿鼻地狱？此云无间地狱。此经与楞严为二狱。经云：九情一想，下洞火轮；身入风火，二交过地。轻生有间，重生无间，纯情即沉入阿鼻狱。此经出不同译师各异，致使二狱离合不同。私谓譬如二姓，共居一宅，一门出入，各有眷属。外人观之，不无同异。同出一门，何妨说一；既是二姓，何妨说二。以二狱同在一处，受罪略同，故使一二不定。阿言无，鼻言遮，或言救。合名无遮、无救。准十轮经：说五逆罪为最极恶。复有四种大罪，同于四逆，犯根本罪（云云）。若人犯一一罪者，身坏命终，皆堕阿鼻地狱。佛告僧护，有九种人，常处阿鼻大地狱中。一、食僧物，二、佛物，三、杀父，四、杀母，五、杀阿罗汉，六、破和合僧，七、破比丘净戒，八、犯净行尼，九、作一阐提。是九种人，恒在地狱。正法念经谓阿鼻地狱苦，千倍过前十大地狱，寿经一劫。又观佛三昧海经云：阿鼻地狱，纵广八千由旬，七重铁城，七层铁网，刀林剑林等，各各七重。各有十八寒冰等狱。是则下之四角、飞刀等，皆阿鼻之眷属也。故立世阿毗昙明更生八狱竟，第九即明外园隔地狱品。热灰粪屎等皆在其中。则下文以眷属立科，千古定论，后贤不可不知。

△

【复有地狱，名曰四角；复有地狱，名曰飞刀；复有地狱，名曰火箭；复有地狱，名曰夹山；复有地狱，名曰通枪；复有地狱，名曰铁车；复有地狱，名曰铁床；复有地狱，名曰铁牛；复有地狱，名曰铁衣；复有地狱，名曰千刃；复有地狱，名曰铁驴；复有地狱，名曰洋铜；复有地狱，名曰抱柱；复有地狱，名曰流火；复有地狱，名曰耕舌；复有地狱，名曰剉首；复有地狱，名曰烧脚；复有地狱，名曰啖眼；复有地狱，名曰铁丸；复有地狱，名曰诤论；复有地狱，名曰铁鈇；复有地狱，名曰多嗔。】

　　皆言复有者，乃阿鼻大狱之眷属也。其类甚多，故以二字点之。四角者，正法念处经云；有人实非沙门，自谓沙门。若闻妇女歌舞戏笑庄严具声，不善观察，心生爱染，漏失不净，身坏命终，堕于合大地狱，铁末火处，（是合地狱第十六处）所谓热铁四角地狱。周围铁壁，五百由旬。从上雨火雨铁，一切身分，分散为末，常煮常烧。准立世阿毗昙云：黑绳地狱，一切皆铁。昼夜烧然。是中罪人，狱卒捉持，扑令卧地，随黑绳界，斫以鐇斧，（鐇音番广刀斧也）或为八角，或四棱。复有从项至足，细断如蔗节。昔在人中，自作教他，斩斫手脚鼻耳，割其背肉等，于中受生也。

　　飞刀者，即刀轮地狱。观佛三昧海经五云：刀轮地狱者，四面刀山，于众山中积刀如砖，虚空中有八百万亿极大刀轮，随次而下，犹如雨滴，立世所谓剑雨鐇斧等。雨随所著处，身分断绝，头首分离，如斫木札，布散狼藉。昔在人中，行斗战事，与人刀杖，遣令斗战，聚集多人，肆意杀害，由此业根于彼中生。

　　火箭，准观佛三昧经，即五百亿铁机地狱。有一铁床，纵广正等四百由旬，上安诸[糸+忌]，（音忌，连针也）[糸+忌]间皆有万亿铁弩，铁弩旋头，百亿锋刃。罪人生铁机上，万亿铁[糸+忌]，关从下动，铁[糸+忌]低昂，无量铁弩，同时皆张，一一铁箭射罪人心。一日一夜，六百亿生死。立世云：世界愚痴众生，为贪欲故，不孝父母，不敬师长，不顺善教，杀害众生，[食+人]（音寺俗作饲）诸奸人，故受此报也。

　　夹山者，三法度云：众合地狱者，罪众生畏地狱卒，无量百千，走入山间。入已，前后自然生火遮彼，两山自合如磨，血流如河，骨肉烂尽，彼于此间，喜磨众生为首。正法念云：二山坚鞭，铁焰火然，两厢作势，一时俱来，拶地狱人。拶已磨之，其身散尽，无物可见。如是磨已，而复还生。复以二山如前拶磨，如是复拶、复磨，无量百千年岁。此由众业所致。

　　通枪，枪，矛+肖也，又剡木伤盗曰枪。立世云：罪人已度粪屎地狱，见剑叶地狱，心起爱著，如庵罗林。是剑林路，有诸锵剌，七首剃刀，刀剑锋刃，遍布其地，罪人行此林路，备受钻刺等苦。由杀生增上业报，以斗战为首所感。

　　铁车，楞严云：思报结息，则为火车。案贤愚经，释迦始起慈心，正在此狱。

　　铁床，准楞严：淫习则有铁床、铜柱。杂藏经云：今身淫泆，死入地狱，卧之铁床，或抱铜柱。狱鬼然火以烧其身。故观佛三昧经云：罪人命终，坐铁床上，如雁王翔，落黑闇处，刀轮上下，斩剉其身。

　　铁牛，详下。
　　铁衣，立世云：有时狱卒骂詈怖畏受罪之人：恶人起，起莫动。时无量罪人，大惊竦倚，犹如幡林。是时无数千万赤铁袈娑及赤铁衣，从空来下。罪人叫唤：衣来，衣来！是衣至已，各各缠裹皮肉筋骨，悉燋烂己，铁衣自去。由昔人中鞭打捶挞有命众生。复有出家破戒，受用国土衣服，及以腰绳，以此业报，于中受生。古德云：现见袈娑离体，将来铁褋缠身。盖谓此也。

　　千刃，准观佛三昧经云：自有众生，不顺师教，兴恶逆心，不知恩养，盗师害师，污师净食，坐师床座，捉师钵盂，骂师谤师，打师、杀师，以诸毒药，持以饮师。若沙门、婆罗门，作诸非法，无有惭愧，剥像破塔，劫法宝物。杀伯叔父母，兄弟姊妹，如是罪人，命终坐于大剑床上，百亿剑刃，刃皆出火，烧刺其身，空中火轮从上而下，直劈其顶，其身碎裂为数千段。

　　铁驴如下。
　　洋铜如上。

　　抱柱，准观佛三昧经云：世间愚痴众生，染爱邪淫，命终生铜柱头，猛火焰炽，焚烧其身。惊怖下视，见铁床上，有端正女；若是女人，见端正男。心生爱著，从铜柱上，欲投于地，铜柱贯身，铁网络颈，铁[此/束]诸虫，唼食其躯。落铁床上，男女俱时六根火起，有铁觜虫从眼而入，从男根出。若污戒者，别有万亿诸小虫辈，如瘭（音标又音漂疽病也）疽虫，虫有十二觜，觜头出火，唼食其身躯。此邪淫报，一日一夜，九百亿生死。

　　流火，三法度论：名大哭地狱。谓大铁山，遍火然，四绝无行处。恶狱卒无慈，嗔恚言，欲何所趣？无事与事，以火烧铁杵，击破其头。彼于此间困苦万民，故生彼中。据首楞严。味报二相中，二者吐气，飞为猛火，焦烂骨髓。是也。
　　耕舌如后。

　　剉首，三法度论云：活地狱者，狱卒以利刀斧，解剥剉斩罪众生，如斩剉羊头，皮肉解散。立世云：昔在人中，有命众生，拍破其头。或鱼蛇蜈蚣等。种种等业，受碎头报。

　　烧脚，立世论：名热灰。罪人从大地狱出，见外热灰，如平坦空地。见相起心，我应往彼。于是罪人往到彼中，脚践热灰，皮肉即烂。譬如蜡块，投猛火中。随其举脚，皮肉还复。或至膝、至脐、至颈，或没不现。昔在人中，取有命众生，置火中、热灰中、热沙中。或邪淫它妇，过世法则。或出家破戒，行住坐卧僧伽蓝中，或蹋践四支提境界，及履支提影。以此业报，于中受生。

　　啖眼，起世经云：刀叶林小地狱中，以无量诸不善业果报，故有铁觜乌，忽然生出，飞向地狱众生两髆之上，安立脚已，即以铁[此/束]啄彼罪人两眼而去。正法念云：罪人入大剑树铁林之中，有铁鹫鸟啄破其眼，而饮其汁。是本与酒恶业果报。

　　铁丸如前。

　　铁鈇，长阿含云：出铁丸地狱，慞惶驰走，求自救护。宿对所牵，不觉忽至釿斧地狱，纵广五百由旬。狱卒怒捉罪人，扑热铁上，以热铁釿斧，斫其手足、耳鼻、身体，苦毒辛酸，悲号叫唤。偈云：夫士之生，斧在口中。所以斩身，由其恶言，应毁者誉，应誉者毁，口为恶业，身受其罪。

　　诤论，多嗔，虽分二狱，同成一因。诤论起于贪嫉，以贪嫉故遂多嗔恚，由因感果，故生此中。三法度论云：复因恶罪，手自然生铁爪，锋利若刃，形如半月。各各生怨结意，彼曾迫我，我今复逼迫，由此生恚，更相诶截，如刈竹苇。彼于此间，结恨心死，故生彼中。须知一切诸法，皆是虚诳，众生愚痴，嗔骂加害，乃至夺命。五阴皆空，无我、无人，取相斗诤，横加毒害，起此重罪，故堕三涂，受无量苦。是故菩萨语众生言：汝等莫于根本空中斗诤，人身尚不可得，何况值佛。今既堕地狱，悔恨晚矣。

△

【地藏白言：仁者！铁围之内，有如是等地狱，其数无限。】

　　如是等指上铁围山中诸地狱也。数无限者，一一狱中，各有小狱，不能尽陈也。言有者，以凡夫妄起爱取，取有为境，故有因有果，有苦有乐。故唯识论云：一切如地狱，同见狱卒等，能为逼迫事。皆是罪人恶业心现，[立+立]无心外实铜狗铁蛇等事。世间一切事法，亦复如是。

△

【更有叫唤地狱、拔舌地狱、粪尿地狱、铜锁地狱、火象地狱、火狗地狱、火马地狱、火牛地狱、火山地狱、火石地狱、火床地狱、火梁地狱、火鹰地狱、锯牙地狱、剥皮地狱、饮血地狱、烧手地狱、烧脚地狱、倒剌地狱、火屋地狱、铁屋地狱、火狼地狱。】

　　叫唤，准长阿含，列八热大地狱，第四叫唤，第五大叫唤，各有十六游增。以狱卒捉罪人，掷大镬中，热汤涌沸；又掷大鏊上，反覆煎熬。故号啕叫唤，而复大号啕叫唤也。而正法念云：黑绳地狱，有处名等唤。彼处恶烧，受苦无间，举在险岸，无量由旬，热炎黑绳，束缚系已，后推堕铁刀热地之上，铁狗啖食一切身分，分分分离，唱声吼唤。据此，叫唤二狱，只在第二黑绳狱中。[既/木]是八狱相连，故总说耳。长阿含云：由嗔恚怀毒，造诸恶行，故堕叫唤地狱。由习众邪见，为爱网所牵，造异陋行，堕大叫唤地狱。

　　拔舌、粪尿如后。
　　铜锁，观佛三昧云：黑绳地狱者，八百铁锁，八百铁山，竖大铁幢，两头系颈，狱卒罗刹，驱惬罪人，令负铁山，铁绳上走。不胜落地，堕镬汤中，罗刹驱起，渴急饮铁吞石。一日一夜，经历是苦九十万遍。此由愚痴众生，七众弟子，九十六种梵志等，法说非法，非法说法，或犯轻戒，久不忏悔所致耳。

　　火象，如僧护前进，见一白象，炽火烧身。佛言：汝见象者，是地狱人。迦业佛时，是出家人，为僧当厨。诸檀越等，将诸供养，向寺施僧，或食后来。檀越白言：大德，日犹故未，可打犍椎，集僧施食。比丘恶口答白衣言：诸比丘等，犹如白象，食不能饱。向食已竟，停留后日。以是因缘，入于地狱，受白象身，火烧受苦，至今不绝。正法念又云：若人作如是心，象若醉时，能多杀人，我则得胜。为令象斗，与酒令饮。堕叫唤狱中，有大象生，身皆焰然，一切身分。皆能打触，取彼人已，触破身分，破碎堕落，唱声大唤，故生火象也。

　　火狗、起世经云：热沸灰河两岸，所有诸狗，身黑紫色，垢腻可畏，啖彼地狱众生身肉，[(恋-心)/月][(恋-心)/月]咬食。三法度论云：火铁然地，驱罪众生熬令熟，熟已，复驱出，为恶狗所食；食肉尽，风吹使生，还复如故。此间养蚕煮炙，故生彼中。
　　火马、火牛，准正法念：有人若见牸牛草马等淫道，心生分别，此与妇女不异，而行淫欲，以是堕合大地狱，生于团处，见彼牛马，如前忆念人妇女想，欲心炽盛，走向牛马。彼人既近牛马根门，恶业因故，入彼根门，即入其腹，满中热火，彼处受苦。

　　火山、火石，准起世经：狱名众合。众生生于两山，名为白羊，口食炽然极猛火焰。彼等入彼山内，两山相磨相打相揩，如是合磨打揩各讫，还本住处。譬如毗佉[少/兔]，共啰毗佉[少/兔]（此二，是闪电名）相合，相磨相揩相打已，各还本处。又守狱者，以大铁石，炽然猛焰，扑彼地狱众生，令其仰卧热铁石上；更取别石，以覆其上。如世间硙，磨已复磨，大磨作粖；复更细磨，重研作尘。唯见脓血流出，空有髓骨尘粖而在。
　　火床，同前铁床。

　　火梁地狱中，铁梁铁柱，无非是火；或取罪人悬梁而烧，或以铁梁压身而烧也。

　　火鹰，同前铁鹰。正法念：名乌丘山。其山焰然，焰高五千由旬。彼有铁树，树有铁乌，乌身焰然，满彼树上。罪人到彼，焰乌破其头者，取脑，取眼，取鼻，取颊，取心，取肺，取小大肠者。是众乌食地狱人，分分皆食。罪业力故，食已还生。鹰、乌事同。

　　锯牙，起世经云：守狱者取彼众生，扑著热铁地上，以铁黑绳，拼度其身，即以铁锯，锯彼身破，破已复破，乃至大破。既锯其体，何必不锯其牙，此由口恶业所致。

　　剥皮，立世云：在更生、黑绳二狱中间，有地狱，名大巷。或有罪人，褫皮在地，还割其肉，以积皮上。昔在人中屠脍为业，杀羊猪牛鹿以自活命，或捕鱼鸟等，由此业报，彼中受生。

　　饮血、准正法念：合地狱第八别处，名为朱诛朱诛。若人偷盗邪行，若羊若驴，以无人女，是故淫之，或在浮图，或近浮图。以是恶业，堕于恶处。常有恶虫朱诛朱诛，啖食其肉，复饮其血。既饮血已，断筋饮髓。或令罪人，自饮其血。如经明妄语地狱十八处，十七名血髓饮。彼处有河，名热血洋水，彼河热沸，以热铜汁、白镴汁和杂其中。（长阿含名脓血地狱自然脓血，热沸涌出，罪人驰走，而自食之。）

　　烧手、烧脚一类之事，八热狱第六烧炙，第七大烧炙。通身俱烧，皮肉燋烂。今从别业，但烧手脚。此由宰杀生灵，断手断足，炮烧煮炙，故堕此狱。

　　倒刺，楼炭经云：挠捞河纵广二万里，河两边有铁树。立世云：逆刺睒浮梨，一切皆铁，昼夜烧然。树高一由旬，刺长十六寸。狱卒捉罪人臂，牵上刺树，而复牵下。牵上刺向下，牵下刺向上。腹著树，皮肉即尽；背、胁亦尔，受此残害。昔在人中，邪淫妇女，或妇人欺背夫主，复有种种增上业报，于彼中生。

　　火屋、铁屋二狱同，各从所重名之。火屋，纯铁所成。铁屋，大火所炽。起世经云：时狱卒取彼众生，掷置铁屋室中，炽然大热，逼切难忍，众恼和合，遂大叫唤。彼中更有铁房、铁辇、铁阁、铁楼，其中炭火沸涌盈益。长阿含名烧炙，其事大同。火狼，楼炭经云：从挠捞河得出，入狼野干，纵广二万里。起世经云：以诸不善业果报，故于彼狱出生狐狼，粗恶可畏，咬彼地狱众生身肉，脚蹋口掣，脔脔而食。（云云）。

△

【如是等地狱，其中各各复有诸小地狱。或一，或二，或三，或四，乃至百千，其中名号，各各不同。】

　　初句结上众狱。其中下，谓此等狱中，又各自有小地狱，以为眷属，或一二三，或至百千，名号差别，莫可指陈也。

△

【地藏菩萨告普贤菩萨言：仁者！此中皆是南阎浮提行恶众生，业感如是。】

　　独指阎浮众生者，以志性无定，习造恶业，感此地狱也。那先比丘经云：如世间火热，不如泥犁中火热。如持小石，著世间火中，至暮不消。取大石，著泥犁火中，即消。亦如有人作恶，死在泥犁中，数千万岁，其人不死。此[立+立]由善恶业力，致消与不消。故云业感如是。

△

【业力甚大，能敌须弥，能深巨海，能障圣道。】

　　此释业感之由。止观云：招果为因，亦名为业。十法界业，起自于心；但使有心，诸业具足。力者，堪任力用也。佛言：一切壮，无过心。心是怨家，常欺误人。心取地狱，心取饿鬼，心取畜生，心取人天。作形貌者，皆心所为，其力最多。以须弥之高广，能抵敌之；溟壑之汪洋，能浚深之；圣道之虚通，能障碍之。皆众生业力使然，非甚大而何？山、海二句，举例能障圣道。有漏业能障三乘圣道，无漏业能障佛性中道。光明文句云：三障障佛，第一义天之所舍离，故知业力甚深而广大也。

△

【是故众生莫轻小恶，以为无罪，死后有报，纤毫受之。父子至亲，岐路各别，纵然相逢，无肯代受。】

　　承上能障圣道之故，而诫劝之。人世间中，颇有是念，些小之过，谁为计算？惟无三昧经，佛告阿难：人生世间，所以不得道者，但坐思惟，秽念多故。一念来，一念去；一日一宿，有八亿四千万念，念念不息。一念善者，得善果报；一念恶者，得恶果报。如响应声，如影随形。是故善恶罪福各别。如阎罗王告罪人云：人生在世间时，罪过小且轻；死在地下泥犁，大且重。故涅槃云：莫轻小恶，以为无殃，水滴虽微，渐盈大器。良以纤芥之恶，历劫不亡；毫厘之善，积世长存。福成，则天堂自至；罪积，则地狱斯臻。此乃必然之数，无所容疑。夫父子天性相关，亲之极至者也。父修善，而子作恶，则父生天，而子堕苦，途路既岐，遭逢难必；纵使偶遇，父安肯以天堂之乐，易子地狱之苦乎？子善、父恶，情理亦然。如赖吒和罗经云：善恶随人，如影随身。人生独生，死亦独死。身作善恶，身独当之，无有代人者。故佛说四自侵经云：不计无常，而反贪爱，言有父母兄弟妻子，中外亲族。老病死来，善恶苦乐独自当之，无有代者。故劝勿以小恶为轻，而故造也。

△

【我今承佛威力，略说地狱罪报之事，唯愿仁者暂听是言。】

　　如文

△

【普贤答言：吾已久知三恶道报，望仁者说，令后世末法一切恶行众生，闻仁者说，使令归佛。】

　　普贤谓地藏愿我暂听，略说罪报之言。吾岂不知恶道苦事乎。但仁者久化幽关，为地狱教主，对众宣说，人必信之，方能使令归佛耳。无常偈云：有生皆必死，造业苦切身！唯有佛菩提，是真归仗处。劝令归佛，问地狱之正意也。

△

【地藏白言：仁者！地狱罪报，其事如是：】

　　此文可两属。作结上，则指前地狱名号，其事如是。起下，即指或有地狱等，如是如是。今为下文总示。义更较妥。

△

【或有地狱，取罪人舌，使牛耕之；或有地狱，取罪人心，夜叉食之；或有地狱，镬汤盛沸，煮罪人身；或有地狱，赤烧铜柱，使罪人抱；或有地狱，使诸火烧，趁及罪人；或有地狱，一向寒冰；或有地狱，无限粪屎；或有地狱，纯飞[金+疾]鑗；或有地狱，多攒火枪；或有地狱，唯撞胸背；或有地狱，但烧手足；或有地狱，盘缴铁蛇；或有地狱，驱逐铁狗；或有地狱，尽驾铁骡。】

　　初狱，如八师经云：两舌恶口妄言绮语，谮人无罪，谤毁三尊，死入地狱。狱中鬼神，拔出其舌，以牛犁之；烊铜灌口，求死不得。

　　取心，夜叉食者。观佛三昧经云：诸罪人，生灰河中诸剑树间，有一罗刹，以叉叉其心出，与夜叉食。以昔时偷盗师长父母罪因缘故，一日一夜，五百亿生死，受苦无量。

　　镬汤煮身，前经云：镬汤地狱有十八镬，一一镬纵广四十由旬，满中沸铁。五百罗刹，鼓大石炭，烧其铜镬。火焰相承，六十日不灭。阎浮提日，满十三岁。镬沸如星，化成火轮。此由毁佛禁戒，杀生祠祀，为啖肉血，焚烧山野，生燖众生，以火焚烧。生镬汤中，速疾消烂，唯余骨在。铁叉撩出，铁狗食之，呕吐在地，寻复还活，狱卒驱喊，还令入镬。

　　赤烧铜柱如前。
　　火烧趁及罪人。趁（丑慎切，嗔去声），逐也，从也。起世经云：阿毗大狱，诸众生辈，以不善业果报，经无量时，见狱东门忽开，狱众见闻开门，走向彼处。走已复走，大速疾走。我等今者，决应得脱。如是走时，身诸支节，转复炽然。南西北门，亦复如是。

　　一向寒冰，楼炭经云：从狼野干出，走入寒冰，纵广二万里。人悉入其中，风四起，寒冰（长阿含云：二金刚山间，有大风起名曰僧佉。）风吹人肌肤、皮肉、筋骨，入髓中便死。以诸不善业果报，而生其中。

　　无限粪屎，地狱经云：沸屎狱有十八隔，各八千由旬，十八铁城，一一有十八隔。隔中四壁，百万亿剑树，皆生铁虫，口吐热屎，有情饮屎，此虫唼舌啖心。以前世破八斋戒，及不净恶业故。

　　纯飞[金+疾]鑗，观佛三昧经云：罪人落黑暗处，有铁乌，[此/束]距长利，从山飞来，抓啄罪人。痛急疾走，足下[金+疾]鑗穿骨彻髓，经五百万亿岁。今言纯飞，则满狱皆是矣。此由兵家结寨，四角藏埋铁[金+疾]鑗害人，故生此中。

　　多攒火枪，与通枪同，唯多火耳。
　　唯撞胸背，准楞严经：触报中历听，则能为撞为击。则此触果，由触因得也。

　　但烧手足，起世经云：从硙叠小地狱出，诣向斛量五百由旬小地狱中。守狱者，取地狱辈，以热铁斛，遣其量火，烧手烧脚，耳鼻肢节。今从别业别报，故但烧手足。

　　铁蛇、铁狗如前。尽驾铁骡，如僧护比丘，见一驴猛火烧身。佛言：实非是驴。迦叶佛时出家人，当厨，分僧饮食，恒自长受二三人分。持律比丘，如法诃责。答言：我当僧厨，甚大劳苦，汝不知恩，状似如驴，但养一身，何不默然。以是入地狱中，驴身受苦。今言尽驾，大约罪人骑铁驴上，火烧其身耳。

△

【仁者！如是等报，各各狱中，有百千种业道之器，无非是铜是铁，是石是火，此四种物，众业行感。】

　　如是等报，总指上事。由一切众生，恒生三种不善思惟：思惟五欲，思惟嗔害，思惟欺诳。皆以无明为因，而得生起。身坏命终，堕于恶趣。器者，即众生日用之器皿。今铜、铁、石、火，乃地狱苦具，皆罪人业行所感，非天与人授也。业行虽多，十恶摄尽；三毒为因，七支为缘。施行恶业，构造苦器，还为自身受用，不能避者。故光记云：破戒心成，能造地狱，种种苦具，宿豫严待，无有一物从外而起。故唯识论云：如地狱中，无地狱主。而地狱众生，依自然业，见地狱主，与种种苦。而起心见，此是地狱处，此夜时、昼时。以恶业故，见狗见乌，或见山压。以此文证，善恶熏心，令心易见，实无地狱。然而心外虽无地狱，恶业成时，强自妄见。故决定毗尼云：我说地狱诸苦事，实无乐趣可来往，刀杖鉾矛+肖众苦具，亦无有能造作者。由分别故而见有，无量苦毒逼其身，犹如分别诸幻焰，于此分别悉皆空。其斯之谓欤。

△

【若广说地狱罪报等事，一一狱中，更有百千种苦楚，何况多狱。我今承佛威神，及仁者问，略说如是。若广解说，穷劫不尽。】

　　罪报百千苦楚，都由一念所成。如正法念云：云何恶业无量种种，皆因于心，相续流转，如河渗流，漂诸众生，令堕恶业果报之地。在于地狱，受极苦恼。此诸众生，云何如是？为心所诳，为爱所诳，故感百千种报，楚毒其身也。何况多狱者，但说阿鼻一狱，便有种种罪报苦事，况多狱乎！我今承佛威神，敬答仁者之问，不过略说如是事耳！若欲广解狱名罪报，及一一苦具，纵穷一劫之寿，亦不能尽。何也？众生业力，不可思议。盖由心业画师，自业画作业果地分，种种异心，别处受苦，有百千亿那由他数怖畏恶事。无有相似，不可譬类。秪由众生，昔时触境生著、起爱，今触境，秽恶、受苦。故苦报、苦事、苦器殊难悉举。明所化机竟。

△

【如来赞叹品第六】

△

【尔时，世尊举身放大光明，遍照百千万亿恒河沙等诸佛世界，出大音声，普告诸佛世界一切诸菩萨摩诃萨及天龙鬼神人非人等：听吾今日称扬赞叹地藏菩萨摩诃萨，于十方世界，现大不可思议威神慈悲之力，救护一切罪苦之事。】

　　上明能化主，及所化机，正毕。世尊乘时赞叹，以明度脱之缘。故言尔时举身放光者，显大地同成智地，会群生咸入无生。如大品：从足下千辐相轮中，放六百万亿光明；足十指、两踝、膝、[(路-各)+(傅-人)]髀、腰、腹、背、脐、心、胸、肩、臂、指、项、口、齿、鼻孔、眼、耳、毫相、肉髻，各各放六百万亿光明。从是诸光，出大光明，遍照十方如恒河沙等诸佛世界。若众生遇此光者，必得阿耨菩提。今所放光，亦复如是。故云举身放大光明，遍照万亿沙界。大音声，乃三十二相梵声相。新婆沙论云：如来梵声，佛喉藏中，有妙大种，能发悦意和雅梵音，如羯罗频迦鸟，及发深远雷震声，如帝释鼓。大论云：如梵天王五种声，而从口出。一、甚深如雷，二、清彻远闻，闻者悦乐，三、入心敬爱，四、谛了易解，五、听者欲闻无厌。故云出大音声。告诸菩萨者，为流通是经。告天龙等，为拥护是经也。听者，耳之力。人之外诱，接于目为多，然不若耳之入人深，益人多也。何也？视散而听收。古人妙契是理，制字从耳，从壬，（古挻字。）从拢。耳气一提，则所听者，德心为之主矣。故须收视返听。
　　听吾今日称扬赞叹。现者，起也。虽知诸法无性，佛种却从缘起。众生以此因而感，地藏以此缘而应。大者，其性广博，多所含容，大师子吼大益凡圣也。不可思议者，体相用三，皆叵思议。徒欲言之，言则伤其实；徒欲思之，思则丧其真。何也？既言诸法无性，则无四性计矣。而又佛种从缘，令得四悉檀益。此则用从体起，用还冥理。体藉用彰，体自空寂。即体即用，任运与拔。体用即非体用，与拔即非与拔，此唯圆教悉檀之益，故曰：大不可思议、威神之力，但慈悲之道，救拔为先；菩萨之怀，愍济为用。常应遍游地狱，代其受苦。故云：救护一切罪苦之事。

△

【吾灭度后，汝等诸菩萨大士及天龙鬼神等，广作方便，卫护是经，令一切众生证涅槃乐。】

　　大经谓如来实不毕竟入于涅槃。今言吾灭度后，何也？盖以机薪尽而应火亡，顺波旬而现灭也。方便言广作者，方便乃菩萨二利之器，不可须臾暂离。故维摩云：无方便慧缚，有方便慧解。谓不以爱见心，庄严佛土，成就众生，于空无相无作法中，以自调伏而不疲厌，是名有方便慧解。不，则缚矣。劝卫护是经者，以是众生之良药。譬如栴檀，能疗人病。一切众生，莫不愿得。有人大得栴檀香树，束薪卖之，无有买者。此经能令人得道，无不度者。吾般泥洹后，留在世间，无有视者，亦如旃檀束薪卖之，无买者也。故须广作方便，卫护流通，令一切罪苦众生，塞无明源，拔生死根，出三涂之恶道，证三德之寂光。庶不负大士威神慈悲之力，救护罪苦之心也。

△

【说是语已，会中有一菩萨，名曰普广。合掌恭敬而白佛言：今见世尊赞叹地藏菩萨，有如是不可思议大威神德。唯愿世尊为未来世末法众生，宣说地藏菩萨利益人天因果等事，使诸天龙八部及未来世众生顶受佛语。】

　　文分二节。初经家叙威仪。今见下，述赞请利益。有一菩萨，即承命卫经之人，其名曰普广。从心发心发智，智弥法界，曰普。以智导行，行满虚空，曰广。心是境体，普广是用。心即法身，普即般若，广即解脱。由此大士，久证三德，广济群生，虽用不离体，而体藉用彰。故从用立名。若广明其事，即同观音十普。（云云。）今见下，先述前所叹威德。大论问：诸佛出于三界，不著世间，无有我及我所，视外道、恶人、菩萨、阿罗汉，一等无异，云何赞叹菩萨？答：佛虽无吾我，无有憎爱，于一切法，心无所著。怜愍众生，以大慈悲心，引导一切。故分别善人，而有所赞；亦欲破恶魔所愿。以佛赞叹故，无量众生，爱乐菩萨，恭敬供养，后皆成就佛道。是故诸佛赞叹菩萨。云何赞叹，以地藏菩藏，久远劫来，能观诸法毕竟空，亦能于众生有大慈悲，行生忍，不见众生；行法忍，不著诸法。虽知涅槃是无上实法，而不取证；虽知众生如幻如化，而能起身口意业，可谓志愿弘旷有大悲心，行如是事，甚为希有。今既已见世尊赞叹其不可思议大威神德已，然利益天人，因果等事，更愿垂于未来。故请说之。世尊说法，不出施论、戒论、生天论。正修名因，已得名果。下文章章约人天以明因果。若表别教、三贤、十地，详今家教部。天龙等，能顶受之人；佛语，所顶受之法。领纳于心名受。人身以顶为尊，今云顶受，敬之极，信之深也。佛语不受，何言可受耶！

△

【尔时，世尊告普广菩萨及四众等：谛听！谛听！吾当为汝略说地藏菩萨利益人天福德之事。】

　　诫谛听者，以是不思议威神慈悲事也。福者，天道佑善也。善则顺天，和气日相凑泊。从示，从[逼-人]，会其意耳。拢者，固有之善也。直心为拢。性命本来之正，学问易简之功。洪范陈五福。福寿、富贵、康宁、好德、考终。论语示五德：温、良、恭、俭、让。若吾教中，准四天王经，于六斋日，使者、太子、天王，勤伺众生，施行吉凶。若于此日，净心守斋，归敬礼供地藏菩萨。诸天为遣善神，营卫门户。凶疫众邪，阴谋消灭，夜无恶梦。县官盗贼，水火灾变，终而不害。临其寻寿终，迎其魂神，上生天上。天上福德，所愿自然，七宝宫殿，在意所之。寿终，下生侯王之家，颜色炜炜，见者心欢。逢佛值法，必得泥洹。斯皆五戒十善，敛情摄欲，六斋使然。正利益人天福德事也。

△

【普广白言：唯然，世尊！愿乐欲闻。】

　　如文

△

【佛告普广菩萨：未来世中，若有善男子、善女人，闻是地藏菩萨摩诃萨名者，或合掌者、赞叹者、作礼者、恋慕者，是人超越三十劫罪。】

　　修善者，称善男女；作恶者，称恶男女。如阎罗王诲敕罪人云：汝等今去，为人家作子，当念孝顺，报父母恩，曼年盛时，当忍恶为善，笃信三尊，守戒奉道，修诸功德。莫复作恶，还来至此。夫善，人性之天然精粹者也，其发恰好，美若不可胜言，无一不由中出者，故从美，转注以心，示人，天根之学。复从二言者何？言，心声也。出言善，人亦以善应之。人心同处，可以见天心也。今言由闻地藏之名而合掌等，得其善名也。盖大士之名，万行万德庄严。自最初一念救母孝思，便为六道救苦发心根源，已深广无涯际矣！迨今十一大劫已来，若欲分别，穷劫不尽。故合掌等，皆超劫罪。如耆婆揽草，无非药者，普能愈病。一切具足，如如意珠，尽满其愿。
　　合掌，表权、实一体；九界是权，佛界是实，今既开显，生佛一体。此身业供养。或赞相好微妙，或叹功德深洪，此口业供养。稽首著地，五轮俱圆，了性空寂，感应道交，乃三业普供。眷恋系慕，心心无间，或想菩萨之威德，或申自己之悲哀，此意业供养也。是人，点上闻名合掌等者，均能超越三十劫之重罪，此非不思议威神慈悲之力欤！

△

【普广！若有善男子、善女人，或彩画形像，或土石胶漆、金银铜铁，作此菩萨。一瞻一礼者，是人百返生于三十三天，永不堕于恶道。假如天福尽故，下生人间，犹为国王，不失大利。】

　　初修因。彩画等，即法华云：若人为佛故，建立诸形像（云云）。彩，色也。用五色渲染百福之相也。土石胶漆者，或以净土范塑为相，或以坚石巧琢为形。准优婆塞戒经，不许用胶，（此土有牛皮、鱼肠二胶），得失意罪。而此经用者，外国用树胶耳（白芨之类）。有言大豆汁（本草黑豆也），可代胶清。若光宅听许用牛皮胶，终是不净之物，后得不净果报。盖以画相无胶，色久脱落；灰布无漆，身不坚牢。此像设之断不可阙者。金银铜铁，价虽贵贱不同，体乃坚刚不异。镕铸为像，永远庄严。修跋拏，翻金。准大论，出山石沙赤铜中。说文云：金有五色，黄金为长，久埋不变，百陶不轻。阿路巴，翻银。准大论：出烧石中。尔雅：白金谓之银。铜，赤金，银之次也。阿噜力经云：多唎路诃，注云三金。谓金、银、铜。从金从同，色与金相似，而德大有间矣。古文取意制字，示不可以貌取人也。铁，黑金也。从夷，取常铁为意。常铁炼久而得其精纯，虽百炼而不耗，谓之真刚。铁于金品最下，而致用为多，民利不可阙也。已上明造像。准戒经：不净钱，不任造像，可换取如法净钱造像。又不许造半身像。善像不起，堕落生死。
　　作此菩萨，一瞻一礼者，他人以此众物作地藏菩萨胜相，或有善男女等见之，或但瞻而不礼，或有瞻而礼者。此明修因甚少，下明得果极大。是人即作像瞻礼者，皆百返生于三十三天，且永不堕恶道之中。以造像本是天业，故感生天上。造像功德经云：若人临终，发言造像，乃至如麦穬，（古猛切大麦也）能除三世八十亿劫生死之罪。有十一功德：一、世世眼目清洁。二、生处无恶。三、常生贵家。四、身如紫磨金色。五、丰饶珍玩。六、生贤善家。七、生得为王。八、作金轮王。九、生梵天。十、不堕恶道。十一、后生还能敬重三宝。故下即云假如天福等。妙乐云：岂是欲界人天善根。故后贤讲是经者，断不可准正法念经所列忉利之三十三，必依吾所引灌顶咒经者，此千古不磨之定案也。不失大利，通言之，谓虽生人中作王，犹不失作像瞻礼之大利。若深推其意，必以成佛为大利。如经云：如是诸人等，渐渐积功德，具足大悲心，皆已成佛道，是也。故妙乐云：今经欲收无始微善，咸趣菩提，若已发心，随有毫善，莫非缘因。今经既同法华，福利自叵思议。

△

【若有女人，厌女人身，尽心供养地藏菩萨画像及土石胶漆铜铁等像。如是日日不退，常以华香饮食衣服缯彩幢幡钱宝物等供养。】

　　初二句兴供意。厌女身故，同药师愿中，若有女人，为女百恶之所逼恼，极生厌离，愿舍女身。盖女人因淫业，而致乘爱心而来，陷人之坑，积秽之丘陵。超日月经明示五碍：一、不得作梵天王，清净、垢染不同故。二、不得作帝释，少欲，多欲差殊故。三、不得作魔王，刚强、懦弱相异故。四、不得作转轮王，仁慈、嫉妒回绝故。五、不得作佛身，万德、烦恼各别故。玉耶经中：大彰十恶，一、初生父母不喜。二、举养视无滋味。三、心常畏人。四、父母忧嫁。五、父母生离。六、畏夫喜怒。七、怀产甚难。八、少为父母检录。九、中为夫[土+胥]禁制。十、老为儿孙所呵。故女中智者，常生厌离也。尽心下，供养法。苏悉地经，广明供事不同。凡供养门，乃普贤毗首羯磨所作，出虚空库藏法中。依大圆镜智及成所作智而为之也。
　　尽心二字，须玩。下诸供物，皆事，财施也。若不离自心，竭尽为之，则一切法趣事、趣财，是趣不过，则事全是理，财即是法矣。像设如前。如是日日不退，可谓心心坚固，念念精勤。华香、饮食、衣服义如前明。缯彩，即五色彩缎。缯字有二音：咨登切，音增，与矰同。缯缴以射凫雁，箭有纶者。古诗：未必逢矰缴。是也。慈陵切，音情，帛也。赠神曰缯。今从情声。幢，梵语脱阇资，中翻幢。熏闻引尔雅云：阇谓之台，而言脱者，积土脱落也。今所不取，盖是梵语。但名义集，既以寺塔坛幢联贯而立，则台义非谬。然说文云：幢，旌旗之属。辅行又云：幡者，旌旗之总名。今佛法供具相状似彼，故云幡。则幢幡一类。幡之大者为幢，幢，翳也、容也。施之车盖，童童然以隐蔽形容，则似车之盖。故楚曰帱，关东西曰幢。凡造幡法，切不得安佛菩萨像，及名号等。幡是供具，供于所供，如何复以像名为之。钱宝物等，众生之性命，切己难忘，能舍命财，心无吝惜，内息悭贪，获福无量矣。

△

【是善女人，尽此一报女身，百千万劫，更不生有女人世界，何况复受。】

　　转报事难，惟在精诚，今既尽心供养，而又日日不退，故毕此一期果报之身，从斯百千万劫，更不生有女人世界。即指西方极乐，一向无有女人。何况复来三界受女身耶！

△

【除非慈愿力故，要受女身，度脱众生。】

　　如摩耶夫人，以大幻愿智法门，永为千佛之母。此以顺爱法门，度众生也。又婆须密多女，说离欲际法门，一切众生随类见我，令得一切三昧，此以逆爱法门，度众生也。[立+立]以慈受三昧，誓愿之力，示为女身。先以欲钩牵，后令入佛智，正此意也。

△

【承斯供养地藏力故及功德力，百千万劫不受女身。】

　　供养地藏，乃现行精进及功德力，是善习熏起，种现交熏，功业成办，故于百千万劫永不受女人身。

△

【复次普广，若有女人，厌是丑陋，多疾病者。但于地藏像前，志心瞻礼，食顷之间。】

　　丑，臭秽也。陋，鄙恶也。此方黄帝时，有嫫母；齐国有无盐女，梁鸿之妻孟光，皆天下之丑女，而贤慧者也。准业报差别经：以十业故，得丑陋报：一好行忿怒，二好怀嫌恨，三诳惑于它，四恼乱众生，五于父母所无爱敬心，六于贤圣所不生恭敬，七侵夺贤圣资生田业，八于佛塔庙断灭灯明，九见丑陋者毁訾轻贱，十习诸恶行。亦以十业多病报：一好喜打拍一切众生，二劝他令打，三赞叹打法，四见打欢喜，五恼乱父母，六恼乱贤圣，七见怨病苦，心大欢喜，八见怨病愈，心生不乐，九于怨病所，与非治药，十宿食未消而复更啖。以是二十种业，感此丑病。女身相貌丑陋，为夫君之嫌憎，遭众士之讥呵；身多疾病，致自心之忧苦，招眷属之轻陵。三恶[立+立]集，一世多愁，宁不长怀厌弃乎！能感之机，识此之由。但于下明修因。食顷，一饭食时，以少显多，以短形长耳。

△

【是人千万劫中所受生身，相貌圆满。】

　　此显暂时瞻礼之功，不可思议。圆则无喎邪之恶相，满则鲜窊曲之丑形。相貌既得圆满，身躯自无疾病。

△

【是丑陋女人，如不厌女身，即百千万亿生中常为王女，乃及王妃，宰辅大姓、大长者女，端正受生，诸相圆满。】

　　不厌女身，情爱未忘；瞻礼之功，纤毫不爽。故于万亿生中，常为王家之女。如波斯匿之胜鬘，阿阇世之术达矣。王妃，妃，合也，嫔御之贵，次于后者。又天子后宫、嫡庶皆称妃。如末利、韦提希是也。宰辅大姓，乃天子股肱，元勋阿衡；或生刹帝利大姓，或婆罗门大姓；长者女，如须达多之有苏曼；维摩诘之有月上也。端正等，梵名阿波罗提目伽，此言端正。别行疏云：女人端正，七德之初。但端正无相者，或早孤少寡，相禄不佳。今明貌与相相扶，弥显其德。端则招夫宠爱，相则招于禄敬。若爱带慢，何谓为德；爱而敬之，故是相也。今既端正圆满，相弥妙矣。

△

【由志心故，瞻礼地藏菩萨，获福如是。】

　　志心二字，义深意重，贯于前后，勿轻看过。夫人之转报，诚非易事。譬耕夫之忽临帝座，如溷者之俄登天府，平地之福，匪伊所思。今所获福，诚由志心。志者，心之所至也。其丑女以瞻礼而感，地藏以慈力而应，均是心也。若各各性计不忘，则能所条然，凡圣岐矣，安能感应道交，转报获福耶！惟瞻礼之际，了能所之皆空，故感应之时，致假中之叵议。则丑妇与地藏，无二无别，功[立+立]由于志心。故增一阿含云：若欲礼佛者，当来及过去，当观空无法，是名礼佛义。勒那三藏七种礼，不可不知。

△

【复次，普广！若有善男子、善女人，能对菩萨像前，作诸伎乐及歌咏赞叹，香华供养，乃至劝于一人、多人，如是等辈，现在世中，及未来世，常得百千鬼神日夜卫护，不令恶事辄闻其耳，何况亲受诸横。】

　　文分二节：初能供之机。如是下，所获之福。能者，信善之实。信而不实者，不能为之矣。伎字，说文从女支声，妇人小物乐工也；从人支声，训与也。乐者，天子之要事，可以观风考俗，使民荡秽涤邪，故礼乐不可须臾去身。若礼记云：夔始制乐以赏诸侯。自黄帝咸池以下，代制于乐，不过据此土言之耳。歌咏者，尚书云：诗言志，歌永言。诗序曰：情动于中而形于言；言之不足，故嗟叹之；嗟叹之不足，故咏歌之。歌者，乐之声也，直陈其德也。准山海经：帝俊八子，始为歌。若吾教中即梵呗也。寻西方之有呗，犹东国之有赞。赞者从文，以结章；呗者短偈，以流颂。比其事义，名异实同。今既作五声八音之乐矣，及申歌咏赞叹之颂矣，复陈香华供养之物矣，不惟信心自为，更以普劝他作，或一或多，随缘转化。如是之人，自应获福，故即云如是等辈（云云）。然作乐供像，何以得鬼神卫护耶？准礼记曰：礼乐之行乎阴阳，通乎鬼神。汉书云：夫乐者，圣人所以感天地、通鬼神，况乾闼、紧那皆天帝乐神，今既伎乐歌咏于地藏，宁不感帝释，遣干、紧，令人卫护耶。然恶事不闻耳者，又从何致乎？曰：不闻礼云：夫乐，清明象天，广大象地，终始象四时，周旋象风雨，今既作乐供像，自感天地清明气象，四时和焉，风雨时焉，安有恶事辄闻于耳。故曰乐者，乐也，君子乐得其道，小人乐得其欲；况今获福，实从信心得来，何况亲身受诸横哉。若准法华：妓乐颂德，开人天业，自应早成佛道矣。

△

【复次，普广！未来世中，若有恶人及恶神、恶鬼，见有善男子、善女人归敬供养赞叹瞻礼地藏菩萨形像，或妄生讥毁，谤无功德及利益事，或露齿笑，或面背（一本作「背面」）非，或劝人共非，或一人非，或多人非，乃至一念生讥毁者。】

　　初举讥毁之类，次明讥毁之相。梵名鸠那罗，此云恶人，亦云不好人。恶神，大即指波卑夜，正翻云恶；小即指岳渎山川内恶者一流。恶鬼，大指鸠槃荼等，小即指倚草附木，妄作威福之类。夫恶有三种：一曰恶，二曰大恶，三曰恶中恶。此之三类，各有三恶（云云）。见有等，明造毁之端。佛言：清浊异流，明愚异趣，忠佞相仇，邪常嫉正。故著欲之人，不好我无欲之行。于是恶类遂生嫉心。所以嫉之者，恶人恐以彼善，形我之恶也；恶神恐其出界，失我之眷属也；恶鬼恐其斋戒，失我之血肉也。怀私虽异，为恶是同。曾子云：人之好善，福虽未至，去祸远矣；人之为恶，凶虽未至，去福近矣。辩魔书云：见善养育，如雨露之被草木；遇恶剿绝，若鹰鹯之逐鸟雀，人何不努力修善，而甘为恶人、恶神、恶鬼哉！讥者，嘲诮之言；毁者，谤坏之事。讥生忌嫉之心；毁起贪恨之念。故知心为起恶之源，口乃召祸之本。徒谤圣贤，枉压良善，从虚妄以构词，自无端而肆毒：初乃轻言讥激，后遂重语讟诬。自作阐提，拨无因果。宣言此辈，徒窃善名，归供赞礼，实无功德，唐丧资财，何有利益？那知泥木灵像，远有所表，敬诚殷礼，获福无边。轻心毁谤，招罪弥劫，愚痴无知，阻退善根。或露齿而轻笑，或面是而背非，自己非之，复劝人共非；或劝得一人，或再劝多人，而共非之。此言多讥毁恶。乃至一念，言少讥毁恶。那知众罪，皆从此起。譬夫决江之流，滥觞于瓮口；参天之树，发檗乎毫芒。唇口是弓，心虑如弦，音声如箭，一念如机。长夜空发，徒染身口，顾斯后报，可不慎哉！

△

【如是之人，贤劫千佛灭度，讥毁之报，尚在阿鼻地狱，受极重罪。】

　　獧（音喧，轻也）顽成性，估[人+豆]（上音颠，下音孺，轻薄也。）为情，不知佛道，正真弘深，而以世间轻薄浅近之言，欲设嫉心，谤毁道根。如是之人，如折翅鸟，不能飞行。当知是辈，于未来世，永不能至人天善处矣。梵名劫簸（亦作波）秦言分别时节。[风+(拔-手)]陊，秦翻为贤，以多贤人出世，故名贤劫也。此现在贤劫，共有千佛出世，今我释迦，方是第四佛。余有九百九十六佛，一一出而灭，可谓岁月弥之矣。今言千佛灭度已，而讥毁之报，尚在阿鼻大狱，受极重之罪，终无底止矣。兴起行经云：世人所作行，或作善恶事，此行还归身，终不朽败亡。以谤法之人，极大罪业，堕三恶道，难可出离，可不慎哉！

△

【过是劫已，方受饿鬼；又经千劫，复受畜生；又经千劫，方得人身。纵受人身，贫穷下贱，诸根不具，多被恶业来结其心。不久之间，复堕恶道。】

　　历劫沉沦，永失生天之路；随缘受报，竟无出苦之期。谤无法味，感报枵虚之饿鬼；不识正道，受形旁背之畜生。梵名阇黎哆，云饿鬼。此道遍在诸趣，以谄诳心意，作下品五逆十恶，感此道身。梵名底栗车，云畜生。此道亦遍诸处，以愚痴贪欲，作中品五逆十恶，感此道身。此二道中，经劫长远，方始为人。言方言纵，亦非必定之辞，纵然得复人身，余业犹然未尽。由昔断灭法财，今感贫穷之报；因曩毁敬尊容，此招下贱之身；兼复诸根残阙，以致九结缠心。从冥入冥，随苦至苦。大乘论，坚意菩萨云：诽谤大乘法，决定堕恶道，焚烧甚苦痛，业报罪信尔。若从地狱出，复受余恶报，诸根常缺陋，永不闻法音，设使得闻者，复生于谤法，以谤法因缘，还堕于地狱。噫！可不诫欤！

△

【是故普广，讥毁他人供养，尚获此报，何况别生恶见毁灭。】

　　是故二字，紧承永堕阿鼻，弥劫经生而况出也。善人供养，恶辈讥毁，尚获弥劫之殃，况别生恶见！如弥犁车毁灭佛法，其罪有甚于此矣。故宝雨经云：若诽谤者，是名愚人，堕于恶处，受诸苦恼，又为一切世间天人阿素洛等之所轻贱故。知诽谤之罪，实居众罪之先。

△

【复次，普广！若未来世，有男子、女人，久处床枕，求生求死，了不可得；或夜梦恶鬼，乃及家亲，或游险道；或多魇寐，共鬼神游；日月岁深，转复佨（一本作「尪」）瘵，眠中叫苦，惨凄不乐者。】

　　佛说医经云：人身中，本有四病，一地、二水、三火、四风。智论云：四大为身，常相侵害。一一大中，百一病起。冷病有二百二，水、风起故；热病有二百二，地、火起故。盖由四大难调，六腑更反，以有报身，忽婴疚疾。今乃连年累月，枕卧床席，不能起居，乃杀戮之余殃，致病恼之久迫。求生而势不能生，求死而事难即死。

　　梦恶鬼等，因病迫心，神思瞀乱，夜多恶梦，惊悸重增。唯识论明四梦：一、无明习气，二、善恶先征，三、四大偏增，四、巡游旧识。今梦恶鬼，恶相先征也。及见家亲，巡游旧识也。游险道，则四大偏增。鬼神游，乃无明习气也。乌苏慢，此云厌。眠内不祥，伏合人心。论衡曰：卧厌不寤，故曰魇寐。久寐不醒，鬼神共游，绵历岁深，形骸困劣。佨（音汪）弱也，即瘠病之人；瘵（音债）劳瘵，即五劳七伤之类。眠中叫苦等者，以身为苦器，阴是坯瓶，四大浮虚，互相乖反，禀形人世逢秽浊之时；受质伪身，居怖畏之境。幽冥无量鬼神，以及家亲眷属，依房依庙，附岳附丘，凡有含灵，[立+立]皆祗响，致使神爽冥昧，识虑昏茫，至于寤寐多有恐怖。所以眠内不安，晨昏叫苦，心中煎迫，动静惨凄，皆病中之苦相也。

△

【此皆是业道论对，未定轻重，或难舍寿，或不得愈，男女俗眼，不辨是事。】

　　此释久病恶相，由业道之冤对耳。故佛告阿阇世王：一切诸法，皆为缘对。世人所为作，各自见其行。行善得善报，行恶得恶报。是故大王，当舍恶从善。今既业缘对至，将非性命无逃；但未定其罪之轻重，岂便判其人之死生。故应死者，或难即时舍寿。未应死者，尚尔淹滞难愈。恐是五音咒诅，或招三世冤优。（字汇补音尤，出道藏）魂系阴司，灾生阳世。人间俗陋之眼，焉能辩此业对之事哉。

△

【但当对诸佛菩萨像前，高声转读此经一遍。】

　　夫人节宣不谨，感于寒热等证，世医药饵，可能疗治。今是恶业报病，须藉法力方祛。盖诸佛心者，慈悲为体，能作医王，善疗众生身心之病。经是法药，菩萨是瞻病之人。故须对像读经。然祗转一遍者，金丹一粒，点铁成金，至理一言，革凡成圣，何俟多转乎。

△

【或取病人可爱之物，或衣服宝贝庄园舍宅，对病人前，高声唱言：我某甲等，为是病人，对经像前，舍诸等物。或供养经像，或造佛菩萨形像，或造塔寺，或然油灯，或施常住。】

　　世人之病有二种：四大是身病，三毒是心病。身病可用药，心病须修福。法句经云：人作善恶，殃福随人；虽更生死，不可得免。故须经福以禳之。可爱物华美而贵重者，今割其爱，断病之根也。衣服著以严身，宝贝蓄而致富，庄园供游玩之观，舍宅安子孙之所，[立+立]我受用，不可阙少，此明所舍之物。对病人下，宣唱舍物。对病高唱者，令知代施功德，忆持在心不忘。经云：一切诸物悉皆分散，唯此愿王，不相舍离。是也。梵语那莽，此云某甲。甲是天干之首，第一之数，不妨乙丙行列也。或供下，修福之法：供经像者，法是佛母，佛从法生，三世如来，皆供养法。像是世尊遗容，虽泥木塑刻，见者皆生佛想，与真无异，故供者得福。造佛菩萨形像者，准造像福报经：功德殊多，今略举一二。经云：天下人民，能作佛形像者，世世所生之处，眼目净洁，面貌端正，身体手足，常好柔软。生于天上，亦复净洁，诸天中胜，紫磨金色，端正无比。作菩萨像，功德亦尔。塔寺如前，杂宝藏经云：造立塔寺，命终生忉利天。然油灯者，施灯经：佛告舍利弗，有人于塔庙形像，奉施灯明，乃至以少灯炬，如此福德，唯佛能知。成佛一人，或将病人可爱物等，总施招提，供养众僧。此言随行一种，即感胜报，非事事要做也。

△

【如是三白病人，遣令闻知。假令诸识分散，至气尽者。乃至一日、二日、三日、四日至七日已来，但高声白，高声读经。是人命终之后，宿殃重罪，至于五无间罪，永得解脱，所受生处，常知宿命。】

　　代病舍物，必三白令闻知者，欲令洞闻于心，深知我有如是功德也。假令者，谓藉斯福，病去身安，何善如之。借使大限难逃，世缘永绝，当诸识分散，气绝之时，亦应七日之中，高声唱施读经，其人必解脱重罪，而超升矣。诸识分散者，处胎经云：尔时世尊将欲示现识所趣向：道识、俗识、有为识、无为识、有漏识、无漏识、华识、果识、报识、无报识、天识、龙识，乃至人非人识，上至二十八天识，下至无救地狱识（文）。此泛指也，若的就一人，应指八个识神为诸识也。气尽者，所谓风先火次，魂神去矣，身虚体冷，形骸萧索也。
　　宗镜问：诸根坏日，识迁离时，舍此故身，别受余质，去来之识，相状云何？答：显识经云：佛告贤护，识之运转，迁灭往来，犹如风大，无色无形，不可显现，而能发动万物，示众形状（云云）。是人下，明转障托生。宿殃重罪，五无间罪，永得解脱。正显施福殊胜，三宝功深。不惟脱罪受生，且能常知宿命。自然深知因果，罪福分明，从明入明，必阶佛果已。

△

【何况善男子、善女人，自书此经，或教人书，或自塑画菩萨形像，乃至教人塑画，所受果报，必获大利。】

　　况者，譬拟也。谓代其舍施，获福尚尔，矧自行之，何可比拟。中边分别论明大乘行，有十：第一是书写。涅槃云：于恶世中，书写经卷，亦劝他人令得书写，具足能解，尽其义味。塑画形像，造像经云：作佛菩萨形像，其福无量，无穷尽时，不可称数。如是四天下江河海水，尚可升量，作佛形像，其福甚多，多四天下江河海水，过出十倍。后世所生，常护佛道，作佛形像，死后不复入于地狱、畜生、饿鬼诸恶道中。故所得果报，必获大利也。

△

【是故普广，若见有人读诵是经，乃至一念赞叹是经，或恭敬者，汝须百千方便，劝是等人，勤心莫退，能得未来现在千万亿不可思议功德。】

　　承上功德，故言是故。对经名读，以未熟故；背本名诵，以文熟故。根有利钝，时有久近耶。是经者，地藏经也。言是者，以全体即是，更无二故。今家六即显是。以全心是经，经外无心；全经是心，心外无经。故曰：是经一念赞叹者。前以一念讥毁供养，尚获弥劫之殃；一念赞叹是经，必感多生之福。恭敬读诵者，获福与赞叹同功。汝须下，佛劝诫普广，应须以百千方便，劝是等读诵赞叹恭敬者。如大方广总持经云：佛灭度后，若有法师，善随乐欲，为人说法，能令菩萨学大乘者，及诸大众，有发一毛欢喜之心，乃至暂下一滴泪者，当知皆是佛之神力。以此证知其读诵赞叹恭敬者，安知非佛神力，故须方便劝之。勤心莫退者，如坚意经，佛告阿难：其有好心善意之人，闻佛明法，一心而听。能，一日可；不能一日，半日可；不能半日，一时可；不能一时，半时可；不能半时，须臾可。其福不可量、不可訾也。汝当广为诸比丘僧、比丘尼、优婆塞、优婆夷、白衣人民说之，暂听尚尔，况恭敬乎？况赞叹乎，况读诵乎。故劝勤心莫退，能得不可思议功德于现未故也。

△

【复次，普广！若未来世诸众生等，或梦或寐，见诸鬼神，乃及诸形，或悲或啼，或愁或叹，或恐或怖。】

　　此中之梦，与前梦不同。前是自身业对，此为远属阴缠，皆实梦也。孙真人云：凡梦皆缘，梦魂役物，其神至于躯体，不能流通，夜则魂梦虚争，将吉以报吉，将凶以报凶。故东莱吕氏云：形接为事，神遇为梦。今乃形接而神遇，故有梦事也。周礼占六而梦，梦之吉、凶、平居、惊愕，思念觉时道之喜悦、恐惧之六梦也。寐者，昧也，目闷神藏也。庄子云：其寐也，魂交是矣。见诸鬼神，此系多生亲属，托梦现形，乃平居正梦也。诸形者，男女老少不同，人鬼面貌不一，悲啼等，即惊愕、恐惧之梦。准医书，乃阴气所乘，故见鬼神。肺气盛，则梦哭泣、飞扬；心气盛，则梦喜笑、恐畏。今是亲属致感，非关阴阳虚实。悲啼愁叹，亲鬼乞怜之状也。

△

【此皆是一生、十生、百生、千生过去父母、男女、弟妹、夫妻眷属，在于恶趣，未得出离；无处希望福力救拔，当告宿世骨肉，使作方便，愿离恶道。】

　　多生眷属，故现诸形。未接生前，安能念及乎。父母男女，如前。弟，第也，相次第而上也。妹，昧也。犹日始入，历时少，尚昧也。夫妻，匹敌之义也。士庶人曰妻，妻齐也。夫贱，不足以尊称，故齐等言也。在于恶趣等，或沉地府，或坠鬼伦。经历长途，出离寡助。既失望福救之处，乃远告多世之亲，此鬼神无聊之极思有求之苦境也。故知，为过去父母等作福，如饷远人。然正法念经云：若为亡人修福行布施。生鬼道者，鬼容得福，以鬼知悔，前身悭贪，故为施时，彼则欢喜。若生余道，多无得力。今此辈求作方便，愿离恶道，恐是饿鬼之类耶。

△

【普广！汝以神力，遣是眷属，令对诸佛菩萨像前，志心自读此经，或请人读，其数三遍，或七遍。】

　　何故令普广以神力遣眷属读经耶？以世间愚人识恩分者少，生前六亲尚有不顾，况隔数世之亲乎。即有念及者，既未识面，纵形梦寐，想不及此。故敕普广以神力冥资，速令忆念，使恭对佛菩萨像前，或自读经，或请人读。其经数之三、七者何？皆阳数也。三乃天地人之数。自一而在重之，三才备矣。一之二，阳生阴也；二生三，阴阳参和也。三生万物，生生无穷矣。七，少阳之数也。此亦二三变体，二得五成七，进得乎九，则为老阳。转狱鬼于阴司，生人天之阳世，故唯取三、七之数，不取六、八者，以阴数坎陷，非超冥之道耳。

△

【如是恶道眷属，经声毕是遍数，当得解脱。乃至梦寐之中永不复见。】

　　解脱者，离恶道也。或生天上人间，或进三乘圣道，亡亲既获超升，自不现形梦寐矣。

△

【复次，普广！若末来世，有诸下贱等人，或奴或婢，乃至诸不自由之人，觉知宿业，要忏悔者。】

　　下贱等，辩意经云：五事常生卑贱，为人奴婢。一、憍慢不敬二亲，二、刚强无恪心，三、放逸不礼三尊，四、盗窃以为生业，五、负债逃避不偿。然下贱对尊贵言奴婢。对大家言，各有不同。若以四方言之，北郁单越，无仆使之殊，故无贵贱。余三方有贵贱，以有君民庶之别，大家仆使之殊，故有贵贱别类也。总束贵贱，合有六品：一、贵中之贵，谓轮王等；二、贵中之次，谓粟散王等；三、贵中之下，谓百僚等；四、贱中之贱，谓台奴竖子等；五贱中之次，谓仆隶等；六贱中之下，谓姬妾等。粗束如是，细分难尽。诸不自由者，非下贱奴婢之流，乃皂隶门馆之类。月有请受，日藉资生。闻呼唤而来，仰其鼻息；听发遣而去，承其声光，身不自从，非丈夫矣。宿业者，佛告波斯匿王，凡人处世，尊卑贵贱，贫富苦乐，皆由宿行而致斯果。若世之愚顽无觉知者，抑岂甘之，且谓得之。若稍黠慧有觉知者，岂惟哀之，诚欲脱之。若欲离脱，必须忏摩，涤荡悔过[僣-曰+心]尤。光明云：系属于他，常有怖畏，不得自在，而造诸恶。故须行忏悔也。梵语忏摩，此云悔过，华梵双标也。辅行云：忏悔秪是三善业耳。

△

【志心瞻礼地藏菩萨形像，乃至一七日中，念菩萨名，可满万遍。】

　　一七者，世数，极于七也。如一日念之不应，念之七日，必遂所求。故十轮经云：一日称地藏，功德大名闻，胜俱胝劫中，称余智者德。能解诸众生，一切烦恼缚，故须称名。满万遍者，表祛万恶，集万善也。

△

【如是等人，尽此报后，千万生中，常生尊贵。更不经三恶道苦。】

　　此正显地藏大威神力。如佛告辩意：有五事，得为尊贵，众人所敬。一、施惠普广，二、礼敬三宝及众长者，三、忍辱无有嗔恚，四、柔和谦下，五、博闻经戒。今七日称名，岂止千万生中尊贵，不经恶道，即佛果必可期也。

△

【复次，普广！若未来世中，阎浮提内，刹利、婆罗门、长者、居士，一切人等及异姓种族，有新产者，或男或女。】

　　但举南洲者，北洲产于树下，亦无恶露苦恼。东西二洲，欲事既少，生育应稀。唯有南洲，女人多产多苦。以一切诸众生母，欲生子时，身体遍痛，受大苦恼，数坐数起，不能自安。故特标阎浮人耳。刹利等人，虽贵贱不埒，生时善恶谁知？三十八个七日满足，必须胎产男女。此由宿业因缘，以随阴阳变化，故周易八卦，干阳为父，坤阴为母，生震坎艮之三男，巽离兑之三女，化生万物也。准增一阿含，若当为女，于母左胁，倚脊向腹而住；若当为男，于母右胁，倚腹向脊而住。故知男女皆乘爱而生，以淫欲而正性命也。

△

【七日之中，早与读诵此不思议经典，更为念菩萨名，可满万遍。】

　　何故早与读经称名耶？准护诸童子咒经：如来初成正觉，有一大梵天王来诣佛所，作礼说偈，言：有夜叉罗刹，常喜啖人胎，能令人无子，伤害于胞胎。男女交会时，使其意迷乱，怀妊不成就，及生时夺胎。皆是诸恶鬼，为其作绕害，我今说彼名，愿佛听我说。第一名弥酬迦，乃至第十五名蓝婆。此十五鬼神，常游行世间为婴孩小儿，作于恐怖，及说恐怖形相（云云）。今故早读本愿经，及与地藏名，则令善神拥卫门户，恶鬼自远遁矣。

△

【是新生子，或男或女，宿有殃报，便得解脱，安乐易养，寿命增长。若是承福生者，转增安乐及与寿命。】

　　文分二节：初转宿殃报者；准瑜伽论云：又于胎藏中，或由先业力故，或由母不避不平等力所生，随顺风故，令此胎藏，或发、或毛、或皮、及余支分，变异而生。今既诵经称名，便令新生男女，宿殃之报，尽得解脱也。安乐易养者，胎藏极成满时，其母不堪持此重胎，于第四日，内风便发，生大苦恼。又此胎藏，业报所发生分风起，令头向下，足便向上，胎衣缠裹，而趣产门。其正出时，胎衣遂裂，分之两腋，出产门时，名正生位。生后名触，谓眼触等。但生时有多种不同，或顺生，或逆生，甚有一足先下，谓之踏莲生，母肠同出，谓之盘肠生。此最险恶，命在须臾。今既诵经念名，则安然快乐，生养甚易。

　　寿命增长者，大梵复白佛言：此诸女等，欲求子息保命长寿者，常当系念修行善法。于月八日、十五日，受持八戒，清净洗浴，诵我所说陀罗尼咒者，所生童子，安隐无患，尽其形寿，命不中夭。今既诵经称名，自不为恶鬼娆害，故得寿命增长也。

　　若是下，增现福。承福生者，修行道地经云：人行不纯，或善或恶，至三十八七日，在母腹中，随其本行，自然风起。宿行善者，便有香风，可其身意，柔软无瑕，正其骨节，令其端正。莫不爱敬。又母腹风起，或上或下，转其儿身，而令倒悬，头向产门。其有福者，时心念言：我投浴池，水中游戏，如堕高床华香之处也。恶者反是。今又早为诵经称名，又承宿福而生，故应安乐者，转增安乐；应寿命者，重增寿命矣。

△

【复次，普广！若未来世众生，于月一日、八日、十四日、十五日、十八日、二十三、二十四、二十八、二十九日乃至三十日，是诸日等，诸罪结集，定其轻重。】

　　世之持斋者，有三长斋、月六斋、十斋不同。今先定斋日之数。准文殊菩萨善恶宿曜经：每月一日，梵云钵阇底下，（唐言梵王）是建名日。宜为善业，苦节修行布施等事，[立+立]吉。八日、二十三日，是力战日，婆娑善神下，宜力用之事。十四日、二十九日，是勇猛日，药刍神下。二十四日，是凶猛日，噜达啰尼神下。二十八日，是最胜日。钵折底神下。（唐云天魔神）十五日、三十日，是吉相日，必多卢神下（唐云魂灵神）宜祭先亡，及布施供养父母、尊者、诸天，持斋戒施食，及诸祭祠吉。故取此十日为斋日也。但乃至二字，自古讲者，皆云超略之辞。今日数已至二十九，而又超至三十日，译师不通甚矣。非也。含蓄深意，人不知也。余考乃字古训为难意，而用为语辞之难心之难，不可象也。故象口气逶迤上出，难之又难也。其字噃，示人以意：今言一日至三十日，如是十日无间，至难至难也。若不信此解，若为通此二字乎？是诸下三句，明是日意。准佛祖统记，引提谓经，明三长斋。佛谓提谓长者曰：四时交代，岁终，三覆以校，一月六奏，诸天帝释、太子、使者，阎罗鬼神，俱用正月、五月、九月、旦日，案行王、民、龙、鬼、鸟、兽，为善恶者。与四王，一月六奏，使无枉错，覆校众生罪福多少。福多者，敕司命下阎罗五官，除罪增禄。故使持是三长斋。

　　引四天王经，明六斋。帝释敕四王，各治一方。白月八日，遣使者案察众生善恶；十四日，遣太子；十五日，王亲临。黑月三日亦如是。若王亲下，星宿鬼神俱时随从。如遇修行斋戒，诸天相庆，即为注禄增算。

　　引十斋经，明十斋。每月十斋日，持佛菩萨号，乞福灭罪，（于六斋日加月旦等四日，如本经。）今国律，令诸州十直日，不得行刑，正据此义。又净度三昧经云：八王日（立春、春分、乃至立冬、冬至）诸天帝释镇臣三十二人、四镇大王、司命、司禄、五罗大王、八王使者，尽出四布覆行。复值四王，十五日、三十日所奏，案校人民立行善恶。地狱王，亦遣辅臣小王，同时俱出，有罪即记。前斋八王日犯过，福强有救，安隐无他，用福原赦。到后斋日重犯，罪数多者，减寿条名，克死岁月日时，关下地狱。地狱承文书，即遣狱鬼录名，狱鬼无慈，死日未到，强催作恶，令命促尽。福多者，增寿益算，天遣善神，营护其身。移下地狱，拔除罪名。除死定生，后生天上。已上斋法，各出佛经，各宜遵奉，永处福堂，毋得故违，自取殃咎。故详示于此。

△

【南阎浮提众生，举止动念，无不是业，无不是罪。何况恣情杀害、窃盗、邪淫、妄语，百千罪状。】

　　南洲之人，心识无定，况意根中，善、恶、无记三性，生成法则。但凡夫之人，起恶念时多。举，即是动；止，即是静，动静之间，念起不一。安般经云：一弹指顷，心有九百六十转。仁王经云，一念有九十刹那，一一刹那中，复有九百生灭。菩萨处胎经云：一弹指顷，有三十二亿百千念，念念成形，形形有识。一念善，有无量善果报；一念恶，有无量恶果报。故云举止动念，无不是业。但凡夫造业，凡动身口，皆由心使。若心不善，方能损物；若内有善，方能顺福。虽复损益不同，然三业之本，以心为源。故动念成业，念善是福，念恶成罪，然检点自心，于二六时中，大约罪多于福也。何况纵恣六情，任造三业耶！遗教经云：纵此心者，丧人善事。譬之驽马，极力控制，尚难调伏。若纵其奔逸，损物无疑。杀害、窃盗、邪淫身三恶业，妄语该口四业，如前。百千罪状，即一杀业，有上中下；乃至贪嗔痴，亦有上中下，细举不胜。故总云百千。须知结罪由心，业有轻重，如嗔重则罪重，嗔轻则罪轻。成论云：或以事重，故有定报；或以心重，故有定报。如人以深厚缠毒，杀害虫蚁，重于轻心杀人。若心无嗔，虽杀上境，乃至父母，亦不成逆。故知诸业，例有轻重，虽分轻重，然受报时，纤毫不爽，可恣任其情乎。

△

【能于是十斋日，对佛、菩萨、诸贤圣像前，读是经一遍。东西南北，百由旬内，无诸灾难。当此居家，若长若幼，现在未来，百千岁中，永离恶趣。】

　　六斋、十斋，增减不同。大论六十五云：六斋日，诸天来观人心。十五日、三十日，上白诸天。又六斋日是恶日，令人凶衰，若有是日受八戒持斋布施听法，是时诸天欢喜，小鬼不得其便，利益行者。故止观取斋日建首，有以也。但持斋法，稍有不同。阐义引祭统云：斋之为言，齐也。齐不齐，以致斋者也。及其将斋也，防其邪物，讫其嗜欲，耳不听乐。今释氏以不过中食为斋，亦取其防邪讫欲，齐不齐之义也。故请观音疏云：斋者，只是中道也。中后不得食者，表中道法界外，更无别法也。故若在释门，缁素皆过午不食为斋。近世通行，白衣唯不茹荤饮酒为斋，故不同也。法句经云：祠祀种祸根，日夜长枝条，唐苦败身本，法斋度世仙。故于六十斋期，应持斋布施，读诵本愿经耳。此正明读经，下明利益。读经中，初明方无灾难。若有一人，果于斋日，每读经一遍，则使四方百由旬境内，[立+立]无灾难。地反物为祆，（音[糸-小]）天反时为灾，所谓蠲除祆灾是也。次明家离恶趣。读经秪一遍耳，何获报之殊胜耶？正显地藏不思议利益事也。然今非无读经者，竟不获报，何也？曰：此有二意，一、方内之人，及居家之属，前生罪恶深重，则是定业难逃；二、诵经者，心或不同，志心者，诵经得力，故能转宿殃；不志心者，诵力既浅，福不胜罪，故难转也。

△

【能于十斋日，每转一遍。现世令此居家，无诸横病，衣食丰益（一本作「溢」）。】

　　横病者，乃疫疠流行，福衰忽染，虽是恶鬼妄作祸福，即系自无善力所招。今既诵经，永绝横病，衣食丰益，最是要事。光明云：依因衣食，诸结恼热。药师云：为衣食故，造诸恶业，今因斋日转经，故感丰饶之报，不惟无业，亦且增福。即使贫无衣食者，亦致丰益之报矣。经之利益，可思议耶！说利益事竟。

△

【是故普广，当知地藏菩萨，有如是等不可说百千万亿大威神力利益之事。】

　　结如是等一句。显上所明者，乃举其[既/木]耳，如地藏十轮及占察善恶二经，广详其事。

△

【閰浮众生，于此大士，有大因缘。】

　　因缘，秪是感应异名。大者，皆欲令其开、示、悟、入佛之知见，大事因缘也。故大士金口亲云：但于佛法中，所为善事，一毛一渧，一沙一尘，我渐度脱，使获大利。大利者，即法华所谓无量珍宝，不求自得，即菩提涅槃也。如是大因缘，非始今日。于无量阿僧秪劫来，于阎浮提，随机化物，种熟脱三。时时不废。譬子堕水火，父母骚扰救之；子有疾病，父母心偏爱之。以南洲众生，罪业偏重故也。故南洲众生，亦独于大士，信心不置。故上下贵贱，缁素男女，无一不从地藏菩萨，求其救拔水火，疗治疾病，譬如磁石吸铁，应感同时，有大因缘，深可省悟。

△

【是诸众生，闻菩萨名，见菩萨像，乃至闻是经三字五字，或一偈一句者，现在殊妙安乐，未来之世，百千万生，常得端正，生尊贵家。】

　　此言闻名见像者，明旋复之功也。原夫生佛同一觉体，觉海之性澄圆，圆澄之觉元妙，不觉无明风动，妄分见觉闻知。局于区宇，隔别成碍。于是见不超色，闻不出声。今旋其妄闻，闻菩萨之名；旋其妄见，见菩萨之像。则令所闻之名，契入真空之境，名亦无名。所见之像，会同法性之身，像何可像？名无名，而真闻了了；像无像，而真见昭昭。如是，则随拈经中或三个字，当下破三惑，消三障，成三智，证三德，显三身。或拈五个字，随处破五住，出五道，立五根，长五力，成五分也。一偈则一门超出，一句则一性圆明。如是二四六八，随行增数。现在则获殊妙安乐，念念与本愿同流，心心共菩萨俱现。未来之世，常得相好，端严清正。在处恒生尊贵之家。如佛告波斯匿王云：仁慈谦顺，敬长爱小，则为贵人。凶恶强梁，憍恣自大，则为贱人。又曰：三界轮转，无有定品，积善仁和，生于豪尊，习恶放恣，便生卑贱。以此观之，人不可作恶，应自修之。世尊说利益竟。

△

【尔时，普广菩萨闻佛如来称扬赞叹地藏菩萨已，胡跪合掌，复白佛言：世尊！我久知是大士，有如此不可思议神力，及大誓愿力，为未来众生，遣知利益，故问如来。唯然顶受。】

　　初、经家叙仪，次、陈所请意。胡跪者，音义指归云：不合云胡跪。盖梵世遗种，居五竺间，葱岭之北。诸戎羌胡，今经律多翻互跪，以三处翘（渠遥切）耸，故名互跪，即右膝著地也。以右膝有力，跪能久，起止便故，著地令安。若女尼体弱，佛听长跪也。言久知者，则普广亦地藏一流人，自具有不思议神力，及大誓愿力，故能知之。既知而又问者，正冀如来于大会宣扬，令未来众生，知地藏菩萨利益如此，故问之耳。唯然，乃应答无疑之速辞。近指上文，远则照映前文，汝等诸菩萨，当记是经，广宣流布之语。然彼时定自在神，但承命流通，不请经名者，审知地藏神力之事未竟。一也。逆知普广复有请详利益之事，二也。故知主宾酬唱，更互发扬，譬之砧误相扣，上下相应。故下唯然顶受之语。

△

【世尊！当何名此经，使我云何流布。】

　　当何、云何，皆设疑之词。自说经以来，赞叹地藏功德，除佛一人，无能及者。夫名之所以为名，召其实者也。今地藏实德既言不可思议，则不以名而名之矣。故云：当何名此经？名既不立，使我等又依何法门而流布耶！故云：使我云何流布？周礼：泉行曰布，言世间之钱，如泉水之流通而散布也。经之流布，亦如是耳。

△

【佛告普广：此经有三名：一名地藏本愿，亦名地藏本行，亦名地藏本誓力经。】

　　经名，如纶贯。又解本愿者，心所欲得名愿。视欲为深且专。愿乎外，尽人欲也；惟天理，为性之欲，乃人本心，从原。教人反求其本，欲其可欲之善也。而从页（胡结切），何也？心求得之，俯首以停思。不，则贪也已矣，痴也已矣。此虽儒释，然地藏之本愿，亦岂外于是乎。无非欲人复还本元觉性，同归秘藏。是大士本时之愿也。
　　本行，即本昔之行。故吾约此，准妙玄本门十妙，以明本地十不思议，文义始畅。方显中间近成种种不思议事，皆迹中之愿行也。
　　本誓力者，梵语僧那，此云弘誓。一云僧那大誓，僧涅自誓。僧那言铠，僧涅言著，名著大铠，正言[月+册]那诃，翻甲。[月+册]（苏干切）捺陀，翻被，翻衣。谓被甲衣甲。密部中明三十二甲（云云）。即大品大誓庄严也。梵名娑罗，此云力。阴持入经云：彼力，应以何为义？答：无能坏为力义，有所益为力义，有胆为力义，能得依为力义。今地藏自元初发心以来，不为天魔沮坏，一力也；在所利益众生，二力也；有胆偏化地狱，三力也；能为六道得依，四力也；此地藏本时誓愿之力，故名本誓力经。

△

【缘此菩萨久远劫来，发大重愿，利益众生。是故汝等，依愿流布。】

　　此愿地藏之名，亦从本愿而立。因大愿故，利益众生。是故汝等亦应依其本愿，而流布之。故集家单以本愿立题，深有以也。

△

【普广闻已。合掌恭敬，作礼而退。】

　　恭敬二字，每见讲家置论，使后生末学，不知何所取义乎，今略明制字之原，以见心学之在是也。嘼（古恭字）敬德之容。手容主恭，故指两手交为义。人之平居，散其手，其心放，貌以之惰。敛其手，其心必收，貌以之庄。内外合者也。俗书，不知即此是心。复加以心作恭，是谓心有内外也。主一也。古人聚精会神之学。貌而敬者，强捉于外。其中窃发，将不能自持。口云敬者，其行必惰，空言胡能胜实恶！若何而致力耶？曰：勿忘，勿助长也，从苟（已力切。音急，行之亟也。）者，教之以勿忘也。媛则无功，裁觉昏沉，速自唤醒。裁觉散乱，速自绝断。久者，教之以勿助长也。急则拘迫，胸中有物碍之，血气弗舒，何以能久！心，吾形之主也。敬者非它（「它」一本作「宅」），吾心自为主也，何待别借一心，来治此心。虽畏勿畏，虽休勿休，绵绵若存，天德周流，心常活而毋死。悚为起敬，戒为持敬，畏为克敬，肃为严敬，穆为玄敬，钦为圣敬。一敬德之生，孰浅深也。兹惟圣学渊原，观古人之心画，则知其心学矣，何可为文字之学，障性灵，塞悟门，竟不一究心焉。那知字学，诚能豁性灵，开悟门，故略示之，毋谓余好搜冥索隐而炫奇也。

△

【利益存亡品第七】

△

【尔时，地藏菩萨摩诃萨白佛言：世尊！我观是阎浮众生举心动念，无非是罪。脱获善利，多退初心。若遇恶缘，念念增益。】

　　心念指六识，举动是功能。由六七二识和合，浊乱八识主人。八识复令前五识，贪声著色，尝味嗅香，触身软滑，处处夤缘，故曰无非是罪。脱获善利二句，言持心不固。僧护经云：阎浮提人，为性难信。由行善而获利益，自宜进功无间，乃因获利，反退初心。故佛说宝雨经云：菩萨见一切有情，受诸苦恼。虽复成就微少善根，暂时非久。是也。若遇恶缘等，谓四大毒器，有秽斯充；六贼狂主，是境皆著。无复逆流之期，唯有循环之势。沦滞生死，封执有为。诸佛为其敛眉，菩萨于兹泣血。此由执心不定，而致斯恶。故大师云：应知诸身，皆由心造。譬如大地一，能生种种芽。是也。（净度三昧经云：罪福相累，重数分明，后当受罪福之报，一一不失。一念受一身，善念受天上人中身；恶念受三恶道身。百念受百身，千念千身，一日一夜种生死根。后当受八亿五十万杂类之身。百年之中，种后世裁，甚为难数。魂神逐种受形，遍三千大千刹土。体骨皮毛遍大千刹土地，间无空处。又处胎经云：吾从无数劫，往来生死道，舍身复受身，不离胞胎法。纯作白狗形，秽骨亿须弥，何况杂色狗，其数不可量。故贤愚经云：人身难得，遇恶因缘，则便易失；以恶多善少，一日之中，罪念百千，善念无一。）故知人能伏心为道者，其力最多。其奈阎浮众生，杂虑纷飞，不能固守，善退恶增，是其惯习也欤！

△

【是等辈人，如履泥涂，负于重石，渐困渐重，足步深邃。】

　　初喻南洲众生，善退恶增，如履淖泥之途，常处生死之界，既深且邃，求出应难也。

△

【若得遇知识，替与减负，或全与负。是知识有大力故，复相扶助，劝令牢脚。若达平地，须省恶路，无再经历。】

　　若得者，含幸不幸二意。谓其人傥有微善，即遇知识，何幸如之；傥无善缘，终不一遇，不幸甚矣。知识有近远。近指父母眷属，为作福事者；远指佛、菩萨等，销灭其罪者。替，代也。负，（防父切，音附。）背荷物也。减负、全负，论作福之功，有半有全，使死（编者注：「死」拟改为「得」）者减罪，即减负也。罪若全销，即全负也。下释能负意。谓此知识有大力故。增一阿含说：因人五力，（信等五力）佛果十力。准大论：菩萨亦具十力。有是力故，不惟替负，复能扶持相助，劝令坚牢脚跟，傥滑倒泥涂，终难起矣。又复劝其若达平稳之地，应须回省前履之恶路，无再经过涉历也。相扶，喻教十善；牢脚，喻持心无退。平路，譬升出人天；省恶，譬念三涂苦。再经，喻莫更重入苦趣也。

△

【世尊！习恶众生，从纤毫间，便至无量。】

　　此合前举心动念等文。谓何以举心动念，乃至遇恶增益耶？以习恶故。恶习，指种子。习恶，指现行。由有恶习种子，故使习恶现行，是以从纤毫而至无量也。占察经云：求心形状，无一区分而可得者。但以众生无明痴暗熏习因缘，现妄境界，令心念著，于种种法上，妄生种种法想。谓有、谓无，谓彼、谓此，谓是、谓非，谓好、谓恶，乃至妄生无量无边法想。故光明玄云：登难坠易，多缘诸恶身故。记云：良以众生，无始熏习，恶多善少，致令心念，多缘恶身。五乘未驾，先游四趣。登难坠易，谁曰不然。修观行人，于十界心，常当循省，不可不知。止观所以简非心也。

△

【是诸众生，有如此习。临命终时，父母眷属，宜为设福，以资前路。】

　　初二句，示修福戒杀意。以众生有如此恶习故，种现交熏，因果相感。若眷属不为设福，凭何以资前路乎！无常偈云：常求诸欲境，不行于善事，死王催伺命，亲属徒相守。诸识皆昏昧，行入险城中。将至琰魔王，随业而受报。胜因生善道，恶业堕泥犁。唯有佛菩提，是真归仗处。故宜设善福，资前路也。

△

【或悬幡盖，及然油灯，或转读尊经，或供养佛像及诸圣像，乃至念佛、菩萨及辟支佛名字，一名一号，历临终人耳根，或闻在本识。】

　　此中修福有二栽果：一修事福果，悬幡设盖然灯，一敬三宝果，转经供像称名。普广经云：若四辈男女，若临终时，若已过命。于其亡日，造作黄幡，悬著刹上，使获福德，离八难苦，得生十方诸佛净土。

　　幡盖供养，随心所愿，至成菩提。幡随风转，破碎都尽，至成微尘。幡一转时，转轮王位；乃至吹尘，小王之位。其报无量。然灯供养，照诸幽冥，苦痛众生，蒙此光明，得互相见。缘此福德，拔彼众生，悉得休息（文）。有此福利，故为悬幡、然灯也。供像如前，念佛如后。正法念经：夜摩天王为诸天说偈云：若人心念佛，是名善命人，不离念佛故，是为命中命。念法念僧亦然。使是名号得历耳根，纳在八识，终无毁坏。譬之金刚入腹，经久不烂，要必穿肠而出。故须熏闻佛种，所谓法音经耳，功报弥劫。一历耳根，永为道种，不其然乎。（另本于「永为道种」后为「阿梨耶识即本识也。以与生死作本，故名为本。」）

△

【是诸众生，所造恶业，计其感果，必堕恶趣。缘是眷属，为临终人，修此圣因，如是众罪，悉皆销灭。】

　　此合前文，遇知识与全负也。死者既多习恶，能无业累牵缠。因不爽果，恶必遭殃。若不修圣福之因，何能免将来之果！毗昙论云：趣者，名到，亦名为道。谓彼善恶业因道，能运到生趣处故。亦可依所造之业，趣彼生处。又归向义，谓所造业，归向于天及地狱也。如大乘同性经，楞伽王白佛，云何众生舍此寿命，受彼寿命？舍此故身，受彼新身？佛言：众生舍此身已，业风力吹，移识将去，自所受业，而受其果。故圭峰大师云：欲验临终受生自在不自在，但验寻常行心自由不自由。二六时中，常当省察。旨哉言乎！是则既造恶业，必堕恶趣。今得免者，缘眷属为修种种圣因，故使如是众罪，如猛风之吹浮云，似大水之灭小火。故知众罪消灭，乃知识大力，全为负之也。

△

【若能更为身死之后，七七日内，广造众善，能使是诸众生，永离恶趣，得生人天，受胜妙乐。现在眷属，利益无量。】

　　此合复相扶助等五句文。谓有力知识，不惟为其全负重石，且能扶其达于平地。正指死后为其修福也。梵语末剌諵，此云死。如十二品生死经，人死有十二品（云云）。故法句云：夫身者，众苦之本，患祸之元，吾我缚著，生死不息，皆由身欤！今欲离世苦本，应须为其造善也。七七日，如后。譬夫亢阳如久，必思甘雨之泽；灾疠若多，克待良医之药。病得药以身安，旱沾雨而土润。故得永离恶趣，得生人天，若达平地矣。既生天上，而永处福堂；或在人间，而长享豪富。受胜妙快乐之时，亦须省其恶路。固守此心，无令退失善念，再经恶道也。优婆塞戒经云：为亡追福，施已命终，是人福德，随所施物，任用久近，福德常生。是福追人，如影随形。或有说言，终已便失，是义不然。何以故？物坏不用，二时中失，非命尽失（文）。故得资生人天，受胜妙乐，不惟亡者获乐超升，即现在获益，亦无量矣。

△

【是故我今对佛世尊及天龙八部人非人等，劝于阎浮提众生，临终之日，慎勿杀害及造恶缘，拜祭鬼神，求诸魍魉。】

　　此承上临终修福，存亡俱获利益，而劝谕之言。我今者，将利益存亡事一肩担任也。临终日者，四自侵经云：五欲之乐，不可常得，病著床时，扰动不安，死命忽至，身当败坏，安得久乎！慎勿等者，慎，恒谨也。人心有假，修于昭昭，肆于冥冥。惟慎为真心，故从心从真。勿者，禁止也。慎而复禁，断断誓不杀害矣。恶缘，助成杀害事者。拜祭鬼神，拜者，俯伏致敬也。人之拜，诎一身为之。独指其手者，手容主恭，礼之所以为美也。说苑云：祭之为言索也。索也者，尽也，乃孝子所以自尽于亲也。然祭，生于报本之心。心[忏-千+术]何以将之，因以食道馈焉，庶其或歆，一精诚之教也。今是拜祭鬼神魍魉，详乳记。（普曜经，迦叶云：自念祠祀来，已历八十年，奉风水火神，日月诸山川。夙夜不懈废，心中无他念，至竟无所获，值佛乃安宁。是也。）

△

【何以故？尔所杀害乃至拜祭，无纤毫之力利益亡人。但结罪缘，转增深重。】

　　十方譬喻经云：天上天下鬼神，知人寿命罪福，当至未至。不能活人，不能杀人，不能使人富贵贫贱。但欲使人作恶犯杀，因人衰耗，而往乱之，语其祸福，令人设祠祀耳。故知空祭鬼神，无纤毫之力，利益亡人也。灌顶经亦云：杂物之精，浮游人村，既其无食，作诸变怪，扇动人心。或有魃魅邪师，以倚为福，觅诸福祐，欲得长生。愚痴邪见，杀生祠祀。死入地狱、饿鬼、畜生，无有出时，可不慎之！故但结罪缘，转增深重。故四自侵经云：有事天地水火日月山川诸鬼神者，永无所益。故在周旋生死之里，不能脱出罗网牢狱。诸经广明其事，惜世人不能信也。

△

【假使来世，或现在生，得获圣分，生人天中。缘是临终，被诸眷属，造是恶因。亦令是命终人，殃累对辩，晚生善处。】

　　文分二节：初应生善处，二恶牵不生。圣分即七菩提分、八圣道分、菩萨果分。即法华我等亦应有分，分字同。谓亡者平日自有善因，应得善果之分，及生人天之中，祗缘临终之时，被眷属造杀业因，受杀者索命，必经历冥司对辩，殃累虽清，迟延生处。道世师云：父母丧亡，广杀生命。父亡于斯重苦，母终偏增汤炭。是以宛转三界，绵历六道，四趣易归，万劫难启。痛慈母之幽灵，愍逆子之酬毒。正斯谓矣，可不伤哉！

△

【何况临命终人，在生未曾有少善根，各据本业，自受恶趣。何忍眷属更为增业。】

　　此中况意谓上之有善业而应生善处者，尚被恶业拘牵，晚生善处。况其自无善根，应受恶趣者。今更加杀害，宁不重增恶业耶！譬如抱石沉渊，人更投物压之，求出应难矣。故优婆塞戒经云：若父丧已，堕饿鬼中，子为追福，当知即得。若说杀生祠祀得福，是义不然。何以故？不见世人种伊兰子，生栴檀树；断众生命，而得福德！若欲祀者，当用香华乳酪酥果，为亡追福（文）。故下何忍二字，谓忍心甚矣，增业多矣！

△

【譬如有人，从远地来，绝粮三日，所负担物，强过百斤（一本作「斤」）。忽遇邻人，更附少物，以是之故，转复困重。】

　　有人，喻阎浮众生。从远地来等，譬自从无始生死旷大劫来，久乏三善根之资粮，腹空力怯可知矣。而所负五阴重担，又强过于百斤。此谓于五阴法中，不知本空，妄计人我，具造十恶。一一互具，如百斤重担。此正合上临命终人自无善根也。忽遇下，合各据本业等文。邻人合眷属，体心者是亲友，不体心者如邻人。更附少物，合临终更加杀害，转复困重，合更为增业也。

△

【世尊！我观阎浮众生，但能于诸佛教中，乃至善事，一毛一渧，一沙一尘，如是利益，悉皆自得。】

　　此言于佛法所修善事，即毛渧等，亦皆自得也。（大悲经云：若有众生于诸佛所，一发信心，如是善根，终不败亡。如人析一毛为百分，取一分毛，沾一滴水，持寄我所。言莫令此水而有增减。如来即受彼寄，置恒河中。如是水滴，不增不减，共大水聚，渐入大海。假使是人，住世一劫。我亦得住一劫。彼人至劫尽时，而来我所，作如是言：我本寄水，今有无耶？如来尔时知彼水滴在大海中，见知住处不增不减，平等如故，持还彼人。阿难，如来有大神通，于受寄人中，最尊最胜。若于佛所寄付如是微细水滴，经于久远而不亏损。细毛喻心意识，恒河喻生死流。一滴水谕一发心微少善根，大海喻如来，所寄人喻清信等，住一劫喻如来受彼寄水，终不亏损。如是阿难，若于佛所，一发信心，善根不失，何况诸余胜妙善根。我说是人，一切悉是趣涅槃果。）

△

【说是语时，会中有一长者，名曰大辩。是长者久证无生，化度十方，现长者身。合掌恭敬，问地藏菩萨言：大士！是南阎浮提众生，命终之后，小大眷属，为修功德，乃至设斋，造众善因，是命终人，得大利益及解脱不？】

　　初、经家叙赞，二、长者正问。长者如前，梵语钵底婆，此云辩才。辩，说也，展转无滞，辩别分明，故曰辩才无碍。有四种：一义，二法，三词，四乐说。长者具此四德，故名大辩。辩言大者，一义中演无量义，一法中演无量法，一词中演无量词，尽未来际，乐说此三法门，故立此嘉称。此出名，下赞德。久证无生者，无，训为不。所谓诸法不生，般若不生，不生不生，名大涅槃。如是涅槃，久已证得，地位高广，等觉之流。因欲化度十方，故现长者之身。

　　正问中，是南阎浮提等，因前文广明临终死后，应宜修福，故蹑而问之。功德，指悬幡等。设斋，即饭僧等。善因，布施造像等。命终下，正疑问。命者，帝降之衷，性之天根也，学者要自得之。气禀于天，亦谓之命。清浊厚薄差，而智愚贤不肖攸分矣。天之气数，亦谓之命。凡厥有生，寿夭贫富贵贱，皆前定矣。此皆命之借义也。君有大令曰命，从令从口，会意。君尊如天，万物天所命，万事君所命，故云命。故朱文公云：命，犹令也。此儒宗精妙之义，然未知命之所以然，乃乘前世业因缘，中有托胎之时，八识投入其中，一息随母出入，命根立于此时。是则识托身存，命在其中，故曰色心连持不断为命。若一息不还，色质败坏，则魂神去矣，谓之命终。是则生之也，非天命之而生；终之也，非天夺之而终。乃缘会而生，缘尽而终也。造者，造作，凡诸善事之作，必假身口七支，构造经营，然必由心而起也。得利益解脱者，谓阳上修福，能使死者实得利益，而解脱生死耶？谓不得利益，而不脱生死耶？

△

【地藏答言：长者！我今为未来现在一切众生，承佛威力，略说是事。】

　　如文。

△

【长者！未来现在诸众生等，临命终日，得闻一佛名，一菩萨名，一辟支佛名，不问有罪无罪，悉得解脱。】

　　既言临终得闻，则平时不念可知；既言闻一名等，不及其余，又可知。然其不问有罪无罪，悉得解脱者，何功力之神妙若此耶？良由事急而心专也。如人或就刑戮，或禁狴牢，或被怨贼所追，或为水火所逼，一心求脱斯苦，故于念处即成。其平时念者，或言行不称，或信力轻微，无相续之心，有间断之意，故平日之功反缓，而临终之念速成。如昔国王问那先沙门言：人在世间作恶，至百岁临终时念佛，死后得生佛国，我不信是语。那先言：如持百枚大石置船上，因船故不没。人虽有本恶，一时念佛，不入泥犁中。其小石没者，如人作恶，不知念佛，便入泥犁（文）。岂非事急心专，故功胜平时。如人入阵，不惜身命，名为健人。故知善恶无定，因缘体空，迹有升沉，事分优劣。真金一两，胜百两之叠华；爝火微光，爇万仞之聚草。即观张钟（一名善和，一名馗。）临终之事，便信此经解脱之言。

△

【若有男子女人，在生不修善因，多造众罪，命终之后，眷属小大为造福利，一切圣事，七分之中，而乃获一。六分功德，生者自利。】

　　我佛为俗众说法，必先戒论、施论、生天论，以施、戒乃生天之善因也。无奈一切众生，不了世间所有，一归空无。安隐之时，多事万端，不为身计，已招万罪。殃祸响应，无常对至，缚著相随，不离五阴六衰之狱。故曰不修善因，多造众罪。命终下，为修福利者，悬幡、设盖、然灯，皆是福业。回此福业，资生天上福堂，人间福处。故云福利。圣事者，圣训为正。诵经、供像、念佛等，皆法门正事。能令出世，获三乘圣果，故云圣事。七分获一，得之甚少也。然功不唐捐，生者自得六分矣。故往生经云：亡后作福，死者七分获一，余者属现在者。两经相同也。

△

【以是之故。未来现在善男女等，闻健自修，分分己获。】

　　此承上文，反显自修全得利益也。闻健者，谓耳聪强健之时。健者，建也，能有所建为也。此劝人极早为之耳。盖健乃乾德纯阳之精，从人从建，乃法天立志。志立，气自随之。易曰：天行健，君子以自强不息，是也。故随愿往生经，普广菩萨白佛言：若善男女，未终之时，逆修生七，然灯悬幡，请僧转经，得福多不？佛言：其福无量。又言父母亲族，命终受苦，为其修福，得福多不？佛言：七分获一。缘前生不信道德故。若以亡者严身之具，屋宅园林，以施三宝，可拔地狱之苦（文）。案夷坚志，载鄂渚王媪作寄库，令仆李大书押事，闻健自修，不可不为。今世有人作生七者，有预寄库者，毋谓痴媪村妪妄想事，而轻之忽之也。

△

【无常大鬼，不期而到，冥冥游神，未知罪福。七七日内，如痴如聋，或在诸司，辩论业果。审定之后，据业受生。未测之间，千万愁苦，何况堕于诸恶趣等。】

　　梵语萨迦耶萨，此云无常。大论云：一切有为法，尽属因缘，新新生灭，故曰无常。一、相续法坏无常，二、念念生灭无常。宗镜明二种四相：一、约粗果报说，即生老病死。二、约细惑业说，即生住异灭。与大论二无常同。大鬼者，按孝经援神契云：泰山天帝孙主召人魂。（东岳府有太保，追摄生魂鄂元帅。追摄死魂孟元帅。酆都九曲追魂斩鬼韦元帅。故青灵经云：人物之死俱有鬼，如冥报记，载唐校尉冯翎、李山龙，武德中暴亡，心上不冷，家人未敛。七日而苏，自说被冥收录，升王阶。王命升座诵法华经。山龙开经题，同罪千人，承福获免。王命吏放还。有三人谓山龙曰：王放君，可不多少遗我等？吏曰：是前收录君使。一是绳主，以赤绳缚君者。一是棒主，以棒击君头者。一是袋主，以袋吸君气者。见君得还，故乞物耳。云云。）故华严经云：人欲终时，见中阴相。若行恶业者，见阎罗持诸兵杖，囚执将去。故云无常大鬼。

　　正法念云：有于胎中死，有生时命终，有才行便亡，有能走忽卒，故云不期而到。内德论云：百龄易尽，五福难常。命川流而电逝，业地久而天长。是此之谓也。

　　神者，大论云：凡夫人忆想分别，随我心取相，故计有神，即中阴身也。如天人陆玄畅云：人禀七识，识各有神，心识为主，在黑闇中，游行虚空。所谓三涂极迍而杳杳，四流无际而茫茫。故云冥冥游神。

　　罪福，即十恶十善。魂神既未知自己罪福何如，故于七七日内，如痴狂无知，如耳聋无闻。正初死时也。或在下，明死后考较。诸司准道藏，有摄魄追魂，捉生落死，赏善罚恶，察过纠非，岳府显应太保摄魂朱将军，更有勾押推勘判官，管追罪人照证案主者。准净度三昧经，阎罗王下，有五官：一鲜官禁杀，二水官禁盗，三铁官禁淫，四土官禁两舌，五天官禁酒。此皆冥府诸司也。辩论业果善恶，各有三品，造时心境不同，各随所作，得其果报。天无枉滥，平直无二，随其所作，天网治之，故须辩论也。

　　若审定之后，据业受生者，如论云：一切不善，皆是地狱因。此不善之余，生畜生饿鬼中等。按冥祥记，赵泰死，府君令泰作水官都督，知诸狱事。见一城，方二百余里，名为受变形城。地狱考治已毕者，当于此城更受变报。泰入其城，见数百局吏，对校文书。云杀生者，当作蜉蝣，朝生暮死。劫盗者，当作猪羊，受人屠割。淫泆者，作鹤鹜獐麋。两舌者，作[至+鸟]枭鸺鹠。捍债者，为驴骡牛马。故云据业受生。准正法念经及俱舍论，直是罪人恶业熏心，令心变异，无中妄见，实无阎罗在中，判诸罪人也。但既以业熏，妄见其境，罪人谓实非虚。故于初死之后，未审之前，未测自己罪福多少，千思万虑，愁忧多苦，已不可言。况堕诸恶趣，此苦尤甚也矣。

△

【是命终人，未得受生。在七七日内，念念之间，望诸骨肉眷属，与造福力救拔。】

　　统纪明七七斋。瑜伽论谓人死，中有身若未得生缘，极七日住，死而复生；如是展转生死至七七日，决定得生。若有生缘即不定。今寻经旨，极善恶，无中有。（中有亦名中阴。极善即生净土，其次生人天，极恶即入地狱，即日死亡，不经中阴。）又引释氏要览云：今人亡，每七日必营斋追福，谓斋七者，令中有种子，不转生恶趣也。今世人于七七日作功德者，正所以慰亡人之望救耳。

△

【过是日后，随业受报。若是罪人，动经千百岁中无解脱日。若是五无间罪，堕大地狱，千劫万劫，永受众苦。】

　　随业受报，因果不亡也。法苑云：有形则影现，有声则响应，不见形存而影亡，声续而响乖。善恶相报，理路然矣。幸愿深信不猜来肖。准经，有现报、生报、后报不同。长阿含六，佛言：夫不善行，有不善报，为黑冥行，则有黑冥报；夫行善法，必有善报；行清白行，必有白报。是罪人等，则受黑冥报矣。此乃中下之品。或堕边小之狱，及饿鬼、畜生，展转三涂。故动经千百岁，解脱无日。五无间罪，乃十恶上品，故永无出期。四始经云：身行不善，口行不善，意行不善，身坏命终，极受苦报。是也。

△

【复次，长者，如是罪业众生命终之后，眷属骨肉为修营斋，资助业道，未斋食竟，及营斋之次，米泔菜叶，不弃于地，乃至诸食未献佛僧，勿得先食。】

　　初劝营斋，此明奉斋三宝，非指过午为斋。米泔菜叶不弃地者，当盛于器中。斋后施与畜生。准佛说护净经：必须清净手涛米洗菜，亦不得以不净手触净食。未献等，示斋法。大论引经，佛金刚身，不恃仰食。为度众生，现有所啖，其实不食。为佛设食，佛未食者，人不能消。故未献佛僧，勿得先食。护净云：一切贤者施设福会，于先尝啜，此食多作残食，唐作此会，不如不作，何故？诸天不欢，鬼神不喜。此人于先尝者，五百世中，受饿鬼苦。故诫断勿先食也。

△

【如有违食及不精勤，是命终人了不得力。如精勤护净奉献佛僧，是命终人七分获一。】

　　初明不如法，次明能如法。精勤护净等经云：诸有设食之处，一切如法作斋饭，不可不慎。自今已后，欲得福者，如法作斋食，可得福德，诸天欢喜，百神庆悦，天神拥护。经不虚言，福报如影响。经文明示如此，惜世人不知信也。

△

【是故长者！阎浮众生，若能为其父母乃至眷属，命终之后，设斋供养，志心勤恳，如是之人，存亡获利。】

　　志心勤恳，即精勤护净之意。唯精，能志心。精者，功夫造极也。从米从青者，初脱粟而黄，犹粗也；米，舂近心，色微若青，此生意所函，天真之至粹者也。如是殷勤恳切，自得存亡获利。大辩助显竟。

△

【说是语时，忉利天宫有千万亿那由他阎浮鬼神，悉发无量菩提之心。】

　　何故鬼神至此发心？上明祭祀鬼神无益，徒自令人造业。鬼亦有良，宁不愧耻，故发心为护法鬼神耳。问：鬼神自发心？佛与地藏教之发心？答：自它共离皆不可，但是感应道交而论发心耳。

△

【大辩长者作礼而退。】

　　既同在会，退至何处？以问法时，出位前礼，酬唱既竟，礼退归位。即表各各自住三摩地耳。

△

【阎罗王众赞叹品第八】

△

【尔时，铁围山内有无量鬼王，与阎罗天子，俱诣忉利，来到佛所。】

　　阎罗宫城住处已备前文。阎罗，鬼官之总司，无量鬼王俱为所统。王来，臣必随之。主到，伴必卫之故。俱诣忉利，同到佛所，此承世尊之光音，地藏之威神也。（准智度论，一切山河树木土地城郭，一切鬼神，皆属四天王管，故皆随从共来。）

△

【所谓恶毒鬼王、多恶鬼王、大诤鬼王、白虎鬼王、血虎鬼王、赤虎鬼王、散殃鬼王、飞身鬼王、电光鬼王、狼牙鬼王、千眼鬼王、啖兽鬼王、负石鬼王、主耗鬼王、主祸鬼王、主食鬼王、主财鬼王、主畜鬼王、主禽鬼王、主兽鬼王、主魅鬼王、主产鬼王、主命鬼王、主疾鬼王、主险鬼王、三目鬼王、四目鬼王、五目鬼王、祁利失王、大祁利失王、祁利叉王、大祁利叉王、阿那吒王、大阿那吒王。】

　　恶毒乃鬼王之首，故前列之。恶毒即十恶三毒。既恶且毒，立斯秽称。三毒属意，为身口七恶之本。本末兼明，故名恶毒。然此等鬼王，皆是不思议菩萨，大权应化。以恶攻恶，以毒出毒，意令人人了修恶即性恶，会事毒即理毒，故用恶毒，以为化门。即大经毒鼓之喻，亦外书亭毒之意。列子云：生之育之，亭之毒之。（亭谓品其形。毒谓成其质。）后人第知毒之为大不善，讵知其为笃义，（毒转声为笃）乃大善也。

　　多恶者，一念尚具诸恶，增广多有无量。外现忿怒之恶相，内起慈悲之善心。

　　大诤，诤即斗诤。长阿含，佛告帝释，怨结之生，皆由贪嫉，故使众生等刀杖相加。帝释白言：实尔，贪嫉之生，何由而起？佛言：贪嫉之生，皆由爱憎。故祖师云：但离憎爱，洞然明白。然世人不了五蕴本空，故争咽喉下不急之气。庄子所谓，妇姑勃溪，此由心为毒主，口为祸器。未有诤讼违形，而存大化者。故鬼王以大诤法门化人无诤也。

　　白虎、血虎、赤虎。虎乃山兽，亦名大虫，猛而有威，慢而多暴。白虎，西方之兽。血虎，口似血盆。赤虎，毛如火赤。鬼头如虎，故各以虎名。

　　散殃，殃，咎也、祸也。东岳经云：世间众生不信因缘善恶果报，不敬天地，不孝父母，不尊师长，欺负神理，背前面后，口是心非，已被岳府曹官圣众，晨夕考较，纪录罪咎。致令灾祸横生，官司牢狱，累岁经年，不能安泰。家门啾唧，每遇凶衰；盗贼侵欺，希见太平（文）。故致鬼王临其家门，有殃者，祸者之事矣。

　　飞身，飞行夜叉之类也。

　　电光，眼光如电闪烁，令见者怕怖。

　　狼牙，狼大如狗，青色，善逐兽。古之造式者，木用槐瘿枣瘤，而以狼牙为柱。取其灵智，故字从良。此鬼牙尖外向，如狼之牙。按白泽图，丘墓之精，名狼鬼。善与人斗，为桃矢[至+鸟]羽射之，化为飘风；脱履捉之，不能化也。

　　千眼，观音千眼在手，狱卒六十四眼在角，此鬼千眼，不知如何安立。

　　啖兽，此鬼以兽为食者，然鬼亦兽耳。婆沙明鬼趣形状，多分如人，亦有面似猪，或似余恶禽兽。

　　负石，即负石担沙，填河海之类。

　　主耗、主祸，二事相因，故太上云：天地有司过之神，依人所犯轻重，以夺人算。算减则贫耗，多逢忧患，人皆恶之，刑祸随之，吉庆避之，恶星灾之，是也。（昔栎阳尉郭鄩，官不得调，奇蹇屯厄，动与物忤。至亲密友，亦渐疏斥。常有二物，状如猿猴，跳踯其旁，出入相随。一夕愁寐，忽来告别，云：吾乃主世虚耗者，君以隐慝获罪，神命随主君厄，今数满当去，可安享矣。）

　　主食，食乃民生之禄，善者享之，恶者减之。故散弃五谷者，太上恶之，收其华息，世多饥馑。及暴殄天物者，每冻馁而死也。

　　主财，岳府有主财案主者，浮陀摩尼钵，主护人财物。故有财不施，鬼啖其傍而妒之。然太上尤禁横取人财者，故其妻子家口，渐至死丧。若不死丧，则有水火盗贼、遗亡器物、疾病口舌诸事，以当妄取之直，财各有所主也。

　　主畜，畜有四生，住有三处。岳府有管胎卵湿化及水族案者。

　　主禽，主兽皆岳府之神，飞曰禽，羽族之总名。言为人禽制，故名禽。走曰兽，毛虫之总名。言力多难擒，围守可获，故名兽。此诸禽兽，各有鬼王主之，若止观引大集十二时兽者。辅行云：五行中，名十二肖。肖，似也。此十二神似彼故也。准大集，东海琉璃山，有虎、兔、龙。南海玻璃山，有蛇、马、羊。西海白银山，有猴、鸡、犬。北海黄金山，有猪、鼠、牛。（所住之窟，经各有名。）一一方各有二罗刹女，供养三神。其窟，皆菩萨住处。一一兽，皆修声闻慈，曾于过去佛所发愿，一兽每一日夜遍阎浮提，余安住修慈。从七月一日，鼠为首；二日牛。乃至十三日，还从鼠起。此即兽王菩萨，故他方恭敬也。

　　主魅，魅谓魑魅，老精物也。详香乳记。

　　主产，东岳忏云：结秀成胎，禀两仪之造化；送生保产，乃二圣之纲维。普济普度，九天监生，明素真君，多男多女，九天卫房，圣母元君。又鬼子母姊，名灸匿，亦主人产生。

　　主命，准经，毗沙门主护四天下人命。岳府有管天下生死案判官。更有保生真人碧霞元君。

　　主疾，如前。

　　主险，高山峻岭，大海溟渊，险难之处，身命所系，应死者录之，不应死者护之。此犹险之小处。准大论，地狱有二部，一寒冰，二炎火。皆以身触受罪，此名大黑暗处，危难险道，即鬼所主之处耳。

　　三目，二目中间竖亚一目，如摩醯状。四目，额上又横开二目，与苍颉同。五目，于上下中，竖生一目也。

　　祁利失王等，未见翻译。金光明有萨多琦黎，翻大力天。名义集载恶祁尼，此翻火神。然考立世阿毗昙，的是山名。论夜叉品云：时阎浮提中，有两众山。恒河之南，名婆多耆利山；恒河之北，名醯摩跋多山。一切神住河南者，皆名婆多耆利；在河北山者，皆名醯摩跋多。婆多耆利领河南一切诸神，醯摩跋多领河北一切诸神，故名为王（文）。今阎王界既在阎浮之南，而祁利山又在恒河之南，南属离火，故祁尼祁利，而翻大力火神。均属火天也。失字未详。叉具云：叉耶，秦言尽。即大力尽王。统领小王鬼神也。阿那吒，准大经，八臂那吒，乃天中力士，则未可的指，然其名既同，未可知也。（那吒即多闻天王之长子。）

△

【如是等大鬼王，各各与百千诸小鬼王，尽居阎浮提，各有所执，各有所主。是诸鬼王与阎罗天子，承佛威神及地藏菩萨摩诃萨力，俱诣忉利，在一面立。】

　　已上三十四位，皆是大鬼王。每一王下，各有眷属小王，数有百千。此非他方之鬼，尽住南洲也。各有执者，执，守法也。取彼有罪，明正典刑，指其事也。天文有执法，代天讨罪，岂得而容私乎。盖言守法之执事也。太上亦云：天地有司过之神，依人所犯轻重，以夺人算。是也。言主者，古之制字。这、即主心之神明，实主我身。居其所不动，而应万物，象天君奠位之形。、神也，不得形则不显，故配他字乃成形，故从、，而配王。王，君也。天地万物，咸统于一。王心无、，身且不能治，何以治天下乎！今诸鬼王，内各有、，故能主万物也。如取人枷鬼，提点鬼神，追魂斩魄，捉生落死，及各案主者，诸司法录事等，故言各有所执、所主也。是诸下，明来意。幽冥鬼王何能上隮忉利？此承我佛与地藏威神之力也。一面立者，住足名立，人纵而生，立则戴天履地，俨然正直之容。故从大，在地上为意。敬佛尊君，故立而不坐也。

△

【尔时，阎罗天子胡跪合掌。】

　　按道明和尚所传十殿冥王，阎罗天子在五殿。统纪云：十王名字，藏典传记可考者六。阎罗，五官：（二名。见三长斋引提谓经。）平等，（华严感应传，郭神亮为使者，追至平等王所。因诵若人欲了知偈，得放回。）泰山，（译经图纪法炬译金贡泰山赎罪经。）初江，（夷坚志，郭生梦入冥府，王揖坐，谓曰：我是西门王郎，冥司录我忠孝正直，不害物，得作初江王一纪。）秦广，（夷坚志，南剑陈生既死，其弟之女见二鬼导至宫殿，曰秦广王也。王谓女曰：欲救伯可转入师经。女寤，家人来得经，请僧诵千遍。兄梦弟来谢曰：已获生天也。）今唯阎罗一王兴问者，大约第五殿乃正中之位，统摄诸王，故特加天子之名。以帝释天为父王，命阎罗为天子，主摄冥司，所谓地下缚啰呬天是也。

△

【白佛言：世尊！我等今者与诸鬼王，承佛威神及地藏菩萨摩诃萨力，方得诣此忉利大会，亦是我等获善利故。我今有小疑事，敢问世尊，唯愿世尊慈悲宣说。】

　　初叙来意。等者，非等余九殿狱王也。准长阿含：小千世界，有一千阎罗王。况三千大千。又况十方沙界之三千大千阎罗乎！然佛出此南洲，此界冥王为正，亦是等，庆幸之语。由阎罗鬼王等，并以业缘感报，三时受苦。如弟子死复生经，吏白王言：大王为奉佛净戒耶？王曰：坐我不奉佛故，追罪来作此狱王。今到天宫，见佛闻法，自然获得增上善利，故下此庆语。我今下，咨请。虽云小疑，障信则大，故须问明。唯愿以大慈悲，为我宣说此旨。作与乐拔苦之因缘也。

△

【佛告阎罗天子：恣汝所问，吾为汝说。】

　　恣，纵也。谓凡有所疑，不必隐匿，纵意问来，吾无不为汝说者。如洪钟在架，随扣随鸣。表佛心慈悲无齐限也。

△

【是时，阎罗天子瞻礼世尊，及回视地藏菩萨。】

　　瞻礼，敬佛求法之仪。回视，事有所专也。何以回视之？问法之仪，必对佛而礼，身在中央，则菩萨在傍，故回首视之。

△

【而白佛言：世尊！我观地藏菩萨，在六道中，百千方便而度罪苦众生，不辞疲倦。是大菩萨，有如是不可思议神通之事。】

　　在六道等，占察经云：依本愿自在力故，权巧现化，影应十方，而于五浊恶世，化益偏厚，巧演说法，能善开导，此皆方便力也。大要现梵天，令除憍慢；化人道，令修施戒；地狱代其受苦；饿鬼令其饱满；修罗调伏恶心；畜生使得智慧，并令俱出苦轮，同到智地。无量劫来，不辞疲倦，此智慧勇猛不思议之神通也。言蝉者，人所作也。其上从ㄓ，其下从又（古右字），持中，何也？曰：天下万事，皆本于心中者，非他也，人心天然之矩。事来，执吾中而往，贯万若一，无过不及，是谓天则。今地藏以百千方便，现种种神通，皆本中道一心，而应万机之事，度苦众生，并归中道。其为大事因缘可思议乎哉！

△

【然诸众生，脱获罪报，未久之间，又堕恶道。】

　　未久云者，如等活地狱，对四天王寿。人间五十年，为上天一日夜；纵经百年，冥司祗得二日，岂非才出即来，深恶其不惮烦也。

△

【世尊！是地藏菩萨，既有如是不可思议神力，云何众生而不依止善道，永取解脱？】

　　此中问意两关发疑。一谓菩萨既有如是神力，自应令彼依善道而永取解脱矣。二谓六道既受大士之化，亦应久依善道而永取解脱矣。今不然者，为地藏神力不逮欤？为众生心力不及欤？梵语腻地，此云依。维摩经云：十善是菩萨净土，众生能依十善，自然解脱生死。

△

【唯愿世尊，为我解说。】

△

【佛告阎罗天子：南阎浮提众生，其性刚强，难调难伏。】

　　其性者，习性也，故曰刚强。若是法性，从本柔和。刚者，坚强也。此非中正纯粹之干砘（音刚），乃动于血气之刚暴。譬之恶象驽马，难于调伏也。

△

【是大菩萨，于百千劫，头头救拔如是众生，早令解脱。是罪报人，乃至堕大恶趣，菩萨以方便力，拔出根本业缘，而遣悟宿世之事。】

　　众生性虽刚强，难于调伏，在地藏不舍大慈，而头头救援。头头，犹言处处。谓千头万头也。如是众生句，正点难调伏者。刚者教之以柔，强者教之以和，难调伏者必令调伏。如王良、造父，善能调伏马性，必令中轨而后已。今于三宝施戒，必令修持，清净戒生，得净解脱。故罪报之轻小者，即与救拔。纵犯上罪，应堕阿鼻大恶趣者，亦以巧方便力，使拔根本业缘。

　　梵名阿浮诃那，此云拔除罪根。须知诸恶，随业受报，而以三毒为本。三毒之中，贪爱为根。如捉布一头，余则尽随。智论云：若不断爱，爱则润生。是故四生，皆由爱起故。故成论云：如树根不拔，其树犹生。贪根不拔，苦树常在。故知生死，贪爱为本，若灭贪欲，名第三谛。十轮经云：灭除一切惑障习气，犹如烈日销释轻冰。故无常偈云：明眼无过慧，黑暗不过痴。今根本业缘既拔，自悟宿世之事。譬古镜之重揩，其常光而自现矣。

△

【自是阎浮众生，结恶习重，旋出旋入。劳斯菩萨，久经劫数，而作度脱。】

　　自者，谓如此方便救拔，自应头头解脱已。今不能者，乃众生自造恶业，以自缚之。非菩萨之咎。结恶习重，紧要之语。生死根元略言三结，（身见、戒取、疑。）广说八十八使（云云）。由此结恶，造十习因，（淫习、贪、慢、嗔、诈、诳、怨、见、枉、讼习）受六交报。是以才出三涂，而旋入剧处。致劳地藏，久经尘劫，起无量方便，作度脱因缘。岂非众生恶习牵连，致累化门，久不能扃耶！

△

【譬如有人，迷失本家，伪（一本作「误」）入险道。其险道中，多诸夜叉，及虎狼师子蚖蛇蝮蝎。如是迷人，在险道中，须臾之间，即遭诸毒。】

　　文分三节：初、迷本入险。有人，譬恶道众生。因果不忘名有。人者，忍也。能忍五浊之苦也。常寂光土为本家。十恶众生，原是如来之子；三涂苦处，无非常寂之家。以不知真如法一，不觉无明风动，漂流异国，堕落他乡。既忘本处，便迷归路，游行逐境，险道斯臻。文句释法华险难恶道，通譬九界生死因果。故曰分段变易，即果险难。见思五住，即因险难。由此因缘，故言恶道。今据下文生人天中，令受妙乐，祗以三涂为险道。由不依施戒生天之论，致伪堕三恶道中。

　　二、险道多恶，以多诸夜叉等。夜叉，有智有通，飞行捷疾。譬利使邪见，谤无因果，智辩速疾也。正心地观云：心如夜叉，能啖种种功德法。故虎狼等，畜类愚顽，以譬钝使。准俱舍论：憍慢盛故，生于师子虎狼中；嗔恚盛故，生于蚖蛇蝮蝎中。则虎狼师子，应俱譬慢使。今约三毒为身口之本，故以虎喻慢使。如分别善恶经，憍傲常慢人，后生为猛虎故也。狼譬贪使。以狼求食不满不止，故曰贪狼。师子表痴使，由昔持戒虽严，而无净慧。执戒慢人，故堕畜类。因戒力故，得为兽王。无慧即痴，故以譬之。蚖蛇蝮蝎譬嗔使，蚖名守宫，在壁曰蝘蜓，在洲曰蜥蜴。以毒盛故，不触而螫，譬非理嗔。杨子云：蚖其肆矣。蝮，蜪蠡（上音陶，下音延）也。螫手则斩手，螫足则斩足，为害于身也。蝎虎，螫人毒虫。然触则螫，譬执理嗔。不以蜈蚣譬戏论嗔者，以三涂无戏论也。

　　三、在险遭毒。如是迷人，谓迷真重故，不识四谛，以致流落十使险道之中。须臾遭毒者，以一念有九十刹那，一刹那中九百生灭。念念减损，无有增长。犹山瀑水，不得停住；亦如朝露，势不久停。故曰遭毒只在须臾。诸毒者，准涅槃：蛇，有四毒：见毒、触毒、啮毒、螫毒。虎狼师子熊罴猫狸鹰鹞之属，诸毒备具。非险道而何哉！

△

【有一知识，多解大术，善禁是毒，乃及夜叉诸恶毒等。忽逢迷人，欲进险道。而语之言：咄哉！男子！为何事故，而入此路？有何异术，能制诸毒？】

　　知识指地藏。所谓唯我一人能为救护，故云一。思益经云：于堕邪道众生，生大悲心，令入正道，不求恩报，故名导师，即知识也。以多解大术，善禁是毒，故名知识。以妙方便，随机开导，广说施戒生天之论，普示谛缘道品之门。智慧弘深名多解，方便巧妙曰大术。善禁毒者，说道品对治集谛之毒，如多贪不净观等。（善信经，有神药树，名摩罗陀只王厌天下万毒。有神蛇，身长一百二十尺。蛇行索食。有黑头虫，身长丈五，与蛇相逢。适举头啮虫，闻药香，屈头欲走，身罗药树，断作两段。头半生得走，尾便臭烂。诸毒闻此蛇臭，众恶毒气皆消灭。）忽逢下，明大士指出三涂。莫知遇而遇之，曰忽逢。将入而未入，曰欲进。正与伪入照应。语之者，示其道也。盖昔已化令出苦，无奈志性不定，复造恶业，重入三涂，故忧惊而告语之。咄哉，唤醒之辞。男子，警惕之意。男子名丈夫。大经云：能见佛性，名为丈夫。今既迷佛性，故以男子警知本有。十轮云：如迷方者，所逢示导，是也。何事者，惊问也。此路，指三涂。佛言众生以三恶道为家，故指为此。以此路，二种人到。所谓威神、业力，非此二事，终不能到。故惊问云：为是神通救苦而入？为是造业感报而来耶？有何异术等，审难之辞。谓汝有何等奇异法术，力能制御诸毒耶？异术，表异方便。对治诸恶法门，助显第一义谛。

△

【是迷路人，忽闻是语，方知恶（一本作「险」）道，即便退步，求出此路。】

　　忽闻者，闻四谛也。以昔未闻，今忽闻之耳。例同须达初闻佛字，身毛皆竖，忽见光明也。知恶道者，畏苦集也。辅行云：念念恒简是非，设起非心，应以当教是心灭之。非心，即是险道。宝雨经云：谓诸有情安住世间，具足颠倒，坠险恶路，随于非处，我今令彼诸有情等入真实路。由是如来，为诸有情，起于大悲，是也。便退步，止十恶修十善也。求出路，离三涂求人天也。

△

【是善知识提携接手，引出险道，免诸恶毒，至于好道，令得安乐。】

　　准涅槃经：具足梵行，自修种种善法，令诸学人，渐远恶法，增长善法，名善知识提携接手。如前复相扶助，提之携之，接手挽之，引出险道。离三涂之苦事，免诸恶毒，断习恶之结使，生人天之好道，得涅槃之安乐也。十轮云：譬如明月，于夜分中，能示一切失道众生平坦正路。随其欲往，皆令得至。此善男子亦复如是。于无明夜，能示一切迷三乘道、驰骋生死旷野众生，三乘正路，随其所应，方便安立，令得出离（文）。据此亦应约九界因果明险道。过五百由旬，到涅槃宝所，方为安隐。今祗约三涂人天敌论者，化五浊迷流之要著也。先以小接，次令入大，方便巧逗，妙化随机，毋谓是经祗生人天也。点逗于此，前后例之。

△

【而语之言：咄哉！迷人，自今已后，勿履是道。此路入者，卒难得出，复损性命。是迷路人亦生感重。】

　　语言者，劝修善道。咄哉者，重警令寤。以废尽方便之力，才令得免恶道。故重警醒，汝当深念此苦，更不可重造恶业，载入三涂也。所以劝告者，嗟恶慧之邪修，自甘心于险道。遇斯境界，岂可缄言。念彼愚痴，宁容坐视。况世尊悲心付嘱，留大愿而普济迷津。菩萨如教奉行，示同事而化令成佛。如其见迷路而不指正途，慈悲安在？睹沉溺而不思拯接，方便何存？故语之言：此生死路，一入难出。复损害法身慧命，真险处也。迷人亦感重者。曩因不知，伪入生死险处。今忽提醒，重登安乐之乡，如飘流者忽尔还家，沉渊者俄然登岸，岂不深感而极重哉！大论云：应先以眼见道而后行，行时当精勤。精勤行时，常念如导师所教。念已，一心进路，不顺非道，正此谓也。

△

【临别之时，知识又言：若见亲知及诸路人，若男若女，言于此路多诸毒恶，丧失性命，无令是众自取其死。】

　　临别时，将他化也。令转劝者，冀展转传化，化化不绝也。亲知，禀内道未解脱者；路人，未受道在生死者。男女，表授定慧。言此路者，复以苦集，转教前人以路多恶毒，必失性命，故须知苦断集，慕灭修道，毋自丧失法身慧命也。已上正教转告。下示转告意。言是众，则何异同胞。言取死，则实切吾念。重自取死句。如五苦章句经云：昔阎罗王有弘普之慈。诸堕地狱者，现身问之。汝等何为是间？罪人对曰：我等死时，不知行诸恶。自然追逐，送我来到是间。王曰：自汝所作，今当受之。吾不枉汝（文）。岂非自取死耶！譬如抱石投渊，自沉自坠；飞蛾赴火，自燋自烂。非天与人授也。

△

【是故地藏菩萨具大慈悲，救拔罪苦众生，生人天中，令受妙乐。是诸罪众，知业道苦，脱得出离，永不载（一本作「再」）历。】

　　此承险道之喻，以法合明也。具大慈悲，以同体故言具。与乐即拔苦，拔苦即与乐，故言大。从理具体上起事，造神通而救拔也。生人天等，正显慈悲实用。人天，乃受道之器。故须先生人天，受诸快乐，正合前是善知识提携接手，乃至令得安乐之文。是诸下，明罪众知悔。诸罪众，乃所化之机；知业苦，是亲历之事。故愿脱获出离，永不载历乎此。起世经，阎罗王受洋铜灌口苦后，自发愿言：愿我从今舍身已，更得身时，但于人间受生，如来法中信解，剃除须发，著袈裟衣，既出家已，愿得道证，不复于后世受生（文）。阎王尚尔，况其它乎！故观佛三昧经，诸菩萨诃责饿鬼言：汝于前身无量世时，作无限罪，谤诽不信。堕阿鼻狱，受诸苦恼不可具说，汝今应当发慈悲心。诸饿鬼闻已，称南无佛，寻即命终，生四天处。悔过自责，发菩提心。诸佛心光，不舍是等，摄受是辈，如罗睺罗。教避地狱，如爱眼耳。今地藏亦然。故罪苦众生，发此悔心也。正合咄哉迷人，乃至自取其死之文。

△

【如迷路人伪（一本作「误」）入险道。】

　　合上譬如有人乃至即遭诸毒之文。

△

【遇善知识，引接令出，永不复入。】

　　合上有一知识乃至亦生感重之文。

△

【逢见他人，复劝莫入。自言因是迷故，得解脱竟，更不复入。】

　　合上临别之时，乃至无令是众自取其死之文。合方便救拔竟。

△

【若载（一本作「再」）履践，犹尚迷伪（一本作「误」），不觉旧曾所落险道。或致失命，如堕恶趣。】

　　直合上难调难伏，结恶习重，旋出旋入之文。谓既出三涂，已生人天，自应精勤修习，无奈习恶未除，重造恶业，更入三涂，犹尚迷本，伪入险道，竟不觉旧日曾所漏落之险难恶道。或有落险不失命者，以夙微善，出险亦速。或有入险，致失命者。如堕恶趣相似，不惟不拔根本业缘，并迷宿世之事矣。

△

【地藏菩萨方便力故，使令解脱，生人天中，旋又载（一本作「再」）入，若业结重，永处地狱，无解脱时。】

　　地藏等三句，远合前菩萨以方便力，乃至遣悟宿世之事。近合地藏菩萨具大慈悲，乃至令受妙乐之文。旋又载入句，合前自是众生结恶习重，乃至而作度脱之文。故央掘云：我亦不为负债之人，如申头罗，速往速反，与今文雅合。（申头罗者，外国幻人作飞人戏，令空中来去，往反至速。）业结重者，造上品十恶一类，既结此业，宁望解脱乎！盖于无我法中，执有造业，既迷真谛，自违寂理。故云：缚从自缚，解从自解。若于法法求空，自然门门解脱。阎罗正叹竟。

△

【尔时恶毒鬼王合掌恭敬白佛言：世尊！我等诸鬼王，其数无量，在阎浮提。或利益人，或损害人，各各不同。然是业报，使我眷属游行世界，多恶少善。】

　　恶毒为众鬼王首。故率先陈白。先叙鬼数、住处。数无量者，絓是九州房庙，万国之灵，水府山精，风师雨伯，三千眷属，五百徒党，其为数也，无能量之。若论住处，有正边不同。正处，在阎浮提五百由旬之下，阎罗所统。边处不定。有威德者，住山谷空中海边，皆有宫殿。无威德者，依不净粪秽草木冢墓屏厕故娴，皆无舍宅，并在阎浮提中。

　　或利益下，明鬼行业。准长阿含，佛告比丘：一切男女生时，皆鬼神随逐守护。今人何故有为鬼神所触娆者，有不为鬼神所触娆者？以世人为非法、行邪见、作十恶业，如是百千人，乃有一神护耳。若修善法、见正信、修十善业，如是一人有百千神护。故有为鬼神触娆有不为触娆。故善者利人处多，恶者损人处多。夫论鬼神之法，特喜妖邪冥密之中。或处幽岩，乍依高陇。绝涧深丛之里，荒郊野艿之中。异种音声，特奇形势，摇动凡识，恐怖愚情。假使威光，虚伪怪相，擅作威福，妄行损增，万别千差，所作不等。

　　然是下，明鬼感报，准正法念经，明其因行，乃由贪嫉、邪佞、谄曲、欺诳、积财不施（文）。乘是业因，报生鬼道。恶心熏种，殊难悛革。故我之眷属，游行世间，多恶少善。外书云：鬼神者，其祸福发扬之验乎世者也。（宜律师问天人陆玄畅云：涪州相思寺古迹。曰：此迦叶佛时，山神罗子明，是佛弟子，生憎破戒者。发愿作恶鬼，啖破戒人。因愿受身，作此山神。所主土地七千余里，年啖万人以上。迦叶教化调伏，受五戒，因不啖人，恐后心变，故佛留迹。又南海循州北山，兴宁县界灵龛寺，多有灵迹。此文殊弟子，为此山神，多造恶业。文殊愍化，遂识宿命，请留迹礼事，得离诸恶。文殊为现。今者是，于贞观三年，山神命终，生兜率天。别有一鬼来居，即旧神亲家，大造诸恶。旧神怜之，请文殊为现小迹。后神又从正法，故大小迹现。）

△

【过人家庭，或城邑聚落、庄园房舍。或有男子女人，修毛发善事，乃至悬一幡一盖，少香少华，供养佛像及菩萨像。或转读尊经，烧香供养，一句一偈。】

　　初明鬼神游处。窃原世人，造善于幽，得报于显，世谓阴德，人咸信矣。造恶于显，得报于幽，斯理灼然，宁不信耶？故圣人陈福以劝善，示祸以戒恶。夫殃福盖有其根，不可无因而妄致；善恶当收其报，必非无应而徒已。盖准长阿含二十，佛告比丘：一切人民所居舍宅，皆有鬼神，无有空者（云云）。况有行空诸天，游世众鬼。冥祥记，载普赵泰（字文和，清河贝丘人。）心痛而死。二人引至太山，南入黑门。有绛衣人坐大屋下，以次呼名。问生时所作罪福，汝等实言。此恒遣六部使者，常在人间，疏记善恶，具有条状，不可得虚。故太上云：天地有司过之神，又有三台北斗神君、三尸神、灶神，凡人有过，大则夺纪，小则夺算，故不可不慎也。

　　次明所修善事，无论多少，乃至极小如毛、极细如发之善事。又无论其营建精蓝，装塑圣像，乃至悬挂一幡一盖，烧散少香少华，供养佛菩萨像。如赵泰按行地狱，出狱门，见有二人，赍文书来，语狱吏言：有三人，其家为其于塔寺悬幡烧香，救解其罪，可出福舍。俄见三人，自狱而出。已有自然衣服，完整在身。南诣开光大舍。泰亦随入，金玉床上，见一神人，殊好非常。府君恭敬作礼。泰问何人？吏曰：号名世尊，度人之师，有愿令恶道中人皆出听经。时有百万九千人皆出地狱。故大品云：一华散空，乃至毕苦，其福不尽。论云：言至毕苦者，二死尽也。盖言成佛散华之福，犹尚不尽（文）。烧香之福，其例实多。或转读地藏本经及诸大乘经，烧香供养，不论全部全卷，乃至一句一偈。荆溪云：一句一偈，增进菩提；一色一香，永无退转。正此谓也欤哉！

△

【我等鬼王，敬礼是人，如过去现在未来诸佛。敕诸小鬼，各有大力，及土地分，便令卫护。不令恶事横事，恶病横病，乃至不如意事，近于此舍等处，何况入门。】

　　我等句，示鬼王敬善。敕诸下，示遣护却恶。问：鬼是恶俦，何能见作毫善，敬礼如三世佛耶？答：所言佛者，修一切善法而得。今男女修诸善事，佛果斯栽，故鬼神敬之，如过去庄严劫之千佛，现在仁贤劫之千佛，未来星宿劫之千佛，一体无二也。抑岂敬礼如佛，现在能却诸恶。以由诸王，即敕小鬼，各有大力者，及土地分者，便令拥卫门户。分内所司之地，云土地分，即今方隅社令是也。恶事横事，如罗云忍辱经云：愿与福违，夜常恶梦，妖怪首尾，飞祸纵横。今既修福，无恶横之事，所生常安，众祸消灭矣。恶病横病者，梵语迦摩罗，此云黄病。又恶垢，亦癞病。珊若婆，此云废风病，一发不起。阿萨阇，此云不可治病。弘明集云：必死之病，虽圣莫蠲。可疗之疾，待医方愈。上皆不治之恶病也。更有瘟灾疫气，相染相侵。或耗家财，或致丧命。如宋司马文宣，颇信佛法。弟丧月余，忽一鬼附其灵座。时南林、灵味二寺僧与鬼言论款曲。鬼云：昔为尊贵，以犯众恶，受此鬼身。去寅年，有四百部鬼，大行疾疠，所应钟灾者，不忤道人耳。而犯横极众，多滥福善，故使我来监察。则横病所触，皆不修善所致。今既修福，身强少病，财福荣尊也。不如意者，家业衰耗，事不谐偶，所处不宁，心常恐怖。今既修福，鬼神卫护，尚不令诸恶近其住处，况纵之使入门耶！

△

【佛赞鬼王：善哉！善哉！汝等及与阎罗，能如是拥护善男女等，吾亦告梵王帝释，令卫护汝。】

　　何故如来赞喜？盖鬼王率多凶恶。如鬼子母千子，五百在天上娆害诸天；五百在世间娆诸人民，极妒害恶，令人祠祀烹杀，使入地狱。今诸鬼王与阎罗天子，既能如此拥护修善男女，使无横事恶病及不如意事，不许近舍，可谓善之至矣。故一善其改恶以护世，一善其却横以增禧，故双叹之。吾今亦告语统小千世界之大梵王，主摄欲界之桓因，均以天力卫护汝等，转铁床洋铜之现厄，脱幽冥主摄之宿缘，并由护法卫善而致之也。

△

【说是语时，会中有一鬼王，名曰主命。】

　　恶毒陈事既竟，主命越班白己事者，何也？夫世人之生也，有命而已矣。其修善者，谓之卫生；其作恶者，谓之戕生。春秋成公篇云：民受天地之中以生，所谓命也。是以有动作礼义威仪之则，以定命也。能者养之以福，不能者败以取祸。今世人不会鬼王护人之意，唯循恶趁毒，可谓自戕生命，逆天甚矣！然命之所重，在生死之间。生也命存，死也命绝。宝雨经云：如因风力，有出入息，能令一切有情活命。然命之生死，如日月之出没；而业之善恶，如形影之追随。故于生死之际，必须修善卫生。主命白事，意在斯乎。然言主者，不过司命存亡，非能与夺人命，令生之死之。狱府主死生案者，是其职事耳。

△

【白佛言：世尊！我本业缘，主阎浮人命，生时死时，我皆主之。】

　　首举业缘者，以一切众生，随自业转。若造作增上悭贪身语意恶行，往生琰摩界中，感饥渴业，经百千岁，不闻水名，岂能得见，况复得触。此饿鬼之最劣者。若恶中兼布施因，生鬼道中，大有威德，为诸鬼王。虽威德为王，恒为诸天驱役，守门防逻，导从给使，亦系往业。其主命之职，亦循业而为之。故云我本业缘，主南洲人命。其生时死时，乃吾之专司而不能违也。

△

【在我本愿，甚欲利益。自是众生不会我意，致令生死俱不得安。】

　　意者，思量之称。谓我心思量要如此，无奈人不体心，拂戾我意。既触吾心，便不护彼，故令生者死者，俱不得安乐。乃人自取殃祸，非我之过咎也。

△

【何以故？是阎浮提人初生之时，不问男女，或欲生时，但作善事，增益舍宅，自令土地无量欢喜，拥护子母，得大安乐，利益眷属。】

　　转释之意在何？夫人托胎，皆乘夙业。修行道地经云：人形不纯，或善或恶。当至人道，父母合会，精不失时，子来应生。其母胎通，无所拘碍。心怀欢喜，父时精下，即失中阴，则入胞胎。故劝此时但做善事，益舍宅之威光，增土地之欢喜。舍，于中舍，息也；宅，择也。择吉处而营之也。土，吐也，吐生万物也。地，谛也，五土所生，莫不信谛也。准长阿含，初生之人，互相是非，地肤不现，共取粳米食之，其身粗丑，有男女形。互相瞻视，遂生欲想。共在屏处，为不净行。余人呵责，自悔过言：我所为非，即身投地。女人见其投地不起，即便送食。故世间便有不善夫主之名。以送饭与夫，遂名为妻。其后众生遂为淫泆，为自障蔽，遂造屋舍。以此因缘，始有舍名。淫泆转盛，遂成夫妻。有余众生，寿行福尽，从光音天命终，来生此间，在母胎中，因此世间有处胎名。此夫妻舍宇胎产之源也。土地乃护宅护身之主，既欢喜已，自来拥护，令子母均得大安，并利益眷属。利益有二：生时子母无恙，初令合门欢喜，子既增隆福善，后能昌炽门阑。夙行善者，弥增福寿；夙行恶者，亦消其罪也。

△

【或已生下，慎勿杀害，取诸鲜味，供给产母；及广聚眷属，饮酒食肉，歌乐弦管，能令子母不得安乐。】

　　杀害一事，今古同怜，无非体天道好生之心，存人生难得之命。岂可为我口体之养，诞儿之庆，伤生杌命，剖腹刮鳞，违天之仁，干神之怒乎！故云栖大师曰：生子不宜杀生。人无子则悲，有子则喜。不思一切禽兽，亦各爱其子。庆我子生，令他子死，于心安乎？夫婴孩始生，不为积福，而反杀生造业，亦太愚矣。昔周豫学士尝煮鳝，见其鞠身向上，而以首尾就汤。剖之，见腹中有子。乃知鞠身避汤者，以爱子之故。乌呼！虽人畜不同，爱子之心一也。何得庆我母子之生，使彼母子抱苦就终，含悲向尽，既受屠割，复婴煎熬，苦痛难言，彻骨入髓。当此之时，吾之一点仁心蚤殄，彼之无穷怨气长存。欲其不索报于来生，吾未之信也。广聚眷属等，所以庆己子之生也。主命禁勿杀者，所以增子之福寿也。
　　古云：酒是和神之药，肉为充饥之膳，古今同味，今何见鄙？良以肉由杀命，酒能乱神，不食是理，宁可为非。鸯掘经，佛言：一切众生，生死轮转，无非父母兄弟姊妹，犹如伎儿，变易无常。自肉他肉，则是一肉。是故诸佛，悉不食肉。况饮酒断智慧种，食肉断慈悲种，来种尚断，安保现种之不断乎！若遵主命之训，不惟消灾谢过，并能集福延龄，请细思之。毋泥俗习，歌乐如前。弦管丝竹之音，并此亦诫者。盖饮酒食肉乱性而伤慈，歌乐管弦荡情而逸志。既违天地之仁德，大乖主命之慈心，减舍宅之威光，触土地之护意，子母不得安乐，其过也将谁归？

△

【何以故？是产难时，有无数恶鬼及魍魉精魅，欲食腥血。】

　　转释之意，谓有恶鬼欲食腥血也。以生时在地之血，恶露臭处，鬼魅来娆，癫邪所中，死尸所触，蛊道颠鬼，各伺犯之。如四交道所堕肉段，乌[至+鸟]雕狼各来争之。诸邪妖鬼，欲得儿便，周匝围绕，亦复如是。护净经云：饿鬼常守捕妇女产，藏血不净，以为饮食。分别善恶经偈云：好调娆老小，乞儿与病人，后为臊饿鬼，食产乳恶露。鬼之恶业，殊可怜愍矣。

△

【是我早令舍宅土地灵只荷护子母，使令安乐，而得利益。】

　　主命自谓，我既主人之命，人之将生，干系在我。故先令土地荷护子母。是使其如背负物，不可失坠一般，故云荷护。醯摩跋陀，翻舍主，恐是护宅神名。安乐利益者，使安隐而生，听呱声之报。父有添丁之喜，家无断火之忧。固土地之荷护，实主命之遣令。准道藏，人间生男女时，九天玄女，遣天神于空中称唱奉恭。生男，唱奉一千六百声，欲其在家之奉亲，出仕之奉君也。生女，唱恭一千六百声，令其归夫家时，恭敬其公姑与夫也。奉恭欲唱，吉凶只在片时，此之谓也。

△

【如是之人，见安乐故，便合设福，答诸土地。翻为杀害，聚集眷属。】

　　初句，点产家男女，既见产育安乐，应思安乐之故，功由土地。便合设福善之业，以酬宅主之恩。今翻杀害生灵，聚集眷属，饮酒食肉，歌乐弦管，触神之怒，失思甚矣。先明万历三十三年，槐亭蔡公（讳承植）守嘉兴，禁谕杀牲祀神。其略曰：鬼神享用，与人间不同。人好酒肉，便以酒肉祀神。譬如蛆虫啖粪，便以粪贡人，岂不得罪于人？盖神明清净，闻人间酒肉污秽，厌恶不暇，岂肯鉴尝。故郊祀者，止用淡酒。承祭者，戒酒戒荤，亦可知已。至于饿鬼不能饮水，何能食肉？目连救母事可鉴已。凡祀神明，宜焚香设斋。并诵金刚经一卷。神自鉴纳，阴司极重此经。若仍前杀牲污神，不惟无益，且遭罪谴。余谓蔡明府，真是现宰官身，为万鬼万民说法了也。惜世人不知信奉，自取过咎，奈之何哉！

△

【以是之故，犯殃自受，子母俱损。】

　　犯殃等者，经云：有夜叉罗刹，常喜啖人胎，能令人无子，伤害于胞胎。及生时夺命，为其作娆害，则生子夭殇。乃由人杀害自致，非土地不护也。

△

【又阎浮提临命终人，不问善恶，我欲令是命终之人，不落恶道。何况自修善根，增我力故（一本作「者」）。】

　　法句经云：命如华果熟，常恐会零落，已生皆有苦，孰能致不死。古云：生则八识扶持，死则四大离散。迅矣百龄，终归磨灭。遁环三界，运转靡停。故经云：有始有终，既生则灭，谁能禁其不死耶！但临终之时，平时所造善恶之业，其相俱时顿现，随业趣生。法句云：人作善恶，殃福随人。虽更生死，不可得免。然在我本意，不问其生平作善作恶，俱令生于善处，不令落于恶道也者。何况其人原不作恶，自修施戒，彼既善根修成，令我亦增威炽。其感报之时，必生天上人间矣。

△

【是阎浮提行善之人，临命终时，亦有百千恶道鬼神，或变作父母，乃至诸眷属，引接亡人，令落恶道，何况本造恶者。】

　　净度三昧经云：若人造善恶业，生天堕狱，各有迎人。病欲死时，眼自见来迎。应生天上者，天神持天衣伎乐来迎；应生它方者，眼见尊人，为说妙言；若为恶堕地狱者，眼见兵士持刀盾矛戟索围绕。所见不同，口不能言。各随所作，各得其果（文）。故知临终之时，实有恶鬼娆乱。即使向行善者，尚难却其播弄。或变作父母兄弟，伯叔姑姨，令心著爱，精神瞀乱。鬼即以似父母等身，引入恶道。何况本造恶者。盖世人将死，天帝行下文书。死期未到，太山鬼神，促令造罪，令落恶道，当知即此辈播弄，更有谁乎！故大论引分别业经。佛告阿难：行恶人好处生，行善人恶处生。阿难曰：是事云何？佛言：恶人今世罪业未熟，宿世善业已熟。故今虽为恶，而生好处。或临死时，善心心数法生，亦生好处。行善人生恶处者，今世善未熟，过去恶已熟。故今虽为善，而生恶处。或临死时，不善心心数法生，亦生恶处。故俱舍云：若人临终，起邪见心，是人以先不善为缘，故堕地狱。是则即使无鬼引接，尚难必其善者决生善处，恶者定生恶处。况本造恶之人，自然引入恶道矣！

△

【世尊！如是阎浮提男子女人，临命终时，神识惛昧，不辨善恶，乃至眼耳更无见闻。】

　　临终识惛者，人身中识神，或时顿去，或去有先后，唯第八识最后去。亦何有知？涅槃云：如人舍命，受大苦时，宗亲围绕，号哭懊恼，其人惶怖，莫知依救！虽有五情，无所知觉。肢节战动，不能自持。身体虚冷，暖气欲尽。见先所修善恶报相，如日垂没，山陵堆阜，影现东移，理无西逝。众生业果亦复如是。故临终时，诸根黯然，识不能辩，眼耳虽在，何能见闻？

△

【是诸眷属，当须设大供养，转读尊经，念佛菩萨名号。如是善缘，能令亡者离诸恶道，诸魔鬼神，悉皆退散。】

　　当须设供者，事之要处也。譬船行险处，急宜著力。稍有错时，人船俱失。良由前阴将绝，中阴身起。中阴有二种：一善业果，二恶业果。因善业故，得善觉观。因恶业故，得恶觉观。随业因缘，向受生处。五戒经云：生死险难，实可惊怖。故须设大供养，转经称名。供言大者，谓倾己资财，竭力营办。然于供养之际，须离谓实之心。若香若华，体是法界。能供所供，性本真空。称量由生，顺性常住。普献三宝，等供十方。虽曰施财，是真法供，故名为大，念佛菩萨。若光明疏云：观心既然，观佛亦尔，故言念佛。此指理观，今但称名也。大品云：若有一人称南无佛，乃至毕苦，其福不尽。大论问：云何但空称名字，便得毕苦，其福不尽？答：是曾闻佛功德，能度人老病死苦。若多若少供养，及称佛名字，得无量福（文）。故大悲经云：若能至诚心念佛功德，乃至一华散于空中，于未来世作天梵王，其福不尽。以其不尽，终至涅槃。今既资以供经称名之善缘，自能令亡者离三涂恶道。变形魔鬼，不却而自退散矣！

△

【世尊！一切众生，临命终时，若得闻一佛名、一菩萨名，或大乘经典一句一偈，我观如是辈人，除五无间杀害之罪，小小恶业，合堕恶趣者，寻即解脱。】

　　上言设供、读经、称名三种功德，资冥福，离恶道，却鬼神。多福之功也。今但于佛菩萨，祗一名而已，于经典只一句一偈而已即能除极重五无间罪。（注：此能除五无间罪，似非经文原意。）一偈，天竺但数自满三十二，即为一偈。号阿耨窣睹婆或输卢迦波。此亦有大因缘，故临终得闻，上品大罪既除，其小小中下恶业，合当堕边小狱者，当下解脱超升。如赫日销霜，宁有余愆。故华严云：宁受地狱苦，得闻诸佛名；不受无量乐，而不闻佛名。所以于往昔，无数劫受苦，流转生死中，不闻佛名故。
　　问：云何但闻佛名，便得道耶？答：有众生福德淳熟，结使心薄，若闻佛名，即时得道。如新净白毡，易为受色。闻佛名福，功叵量矣。主命述意竟。

△

【佛告主命鬼王：汝大慈故，能发如是大愿，于生死中护诸众生。若未来世中，有男子女人，至生死时，汝莫退是愿，总令解脱，永得安乐。】

　　此如来赞劝之文。言大慈则同诸佛之心，发大愿则同菩萨之念。今既以佛心为心，能发如是大愿，即是佛菩萨矣。今故劝汝，凡未来世中男女临生死时，汝莫退救护之愿。不问有罪无罪，大恶小恶，总令解脱三涂，得在人天安乐，真不负我今日之叮咛矣。

△

【鬼王白佛言：愿不有虑。我毕是形，念念拥护阎浮众生。生时死时，俱得安乐。】

　　如文。

△

【但愿诸众生，于生死时，信受我语，无不解脱，获大利益。】

　　世记经：佛言一切男子女人，初始生时，皆有鬼神随逐拥护。若其死时，彼守护鬼，摄其精气，其人则死。故主命愿人生时死时，慎勿杀害，应修善缘。大集云：若修慈者，当舍身命时，见十方佛，手摩其顶。蒙手触故，心安快乐，寻得往生清净佛土。故云栖有祭先不宜杀生，以资冥福。夫八珍罗于前，安能起九泉之遗骨，而使之食乎。无益而有害，智者不为也。

△

【尔时，佛告地藏菩萨：是大鬼王主命者，已曾经百千生作大鬼王，于生死中，拥护众生。是大士慈悲愿故，现大鬼身，实非鬼也。】

　　凡论本迹，本同而迹异。盖从本垂迹，迹不异本；因迹显本，本不离迹。本迹虽殊，不思议一。故举百千劫已前为本，是与佛无二道也。今此鬼身，乃慈悲愿上所现。譬一月在天，影临众水。若执影为真，则失本矣。故曰现大鬼身，实非鬼也。昔生公说法虎丘，有一鬼现身，日来听法。生公谕其托生。鬼答以诗云：做鬼经今五百秋，也无烦恼也无愁，生公劝我为人去，只恐为人不到头。今大鬼王，经百千生，岂非乘愿力来，现鬼身而说法也者。

△

【却后过一百七十劫，当得成佛，号曰无相如来。劫名安乐，世界名净住。其佛寿命不可计劫。】

　　当得成佛者，初住百界作佛也。无相者，不但无生住异灭之相，无相亦无，故名无相。然以鬼相而成无相，非顽同太虚，空无一物，无相即相也。以后之无相而观鬼相，非狰狞凶恶，示有诸怖相即无相也。今日之鬼相，即不思议之妙有。它世之无相，即不思议之真空。有即空故，有不可得；空即有故，空不可名。空有既亡，中道不立。若鬼若佛，其名安寄。若相无相，其体奚存。名号既尔，劫界亦然。孰谓鬼神恒受驱使不安乐乎，劫劫本自安乐；孰谓鬼神摄属冥司，不净住乎，界界由来净住；孰谓鬼寿所有日月，祗五百岁乎，佛寿不可计劫。故知以本而验迹，迹还同本；以因而望果，果不异因。发本之意，妙在斯乎。

△

【地藏！是大鬼王，其事如是不可思议。所度天人，亦不可限量。】

　　其事不可思议者，约本而叹迹也。如阿难救焰口经云：其中为于主宰，统领上首之者，皆是住不可思议解脱菩萨。慈悲誓愿，分形布影，示现化身在六道中，同类受苦。设于方便，为善知识。成熟利乐一切有情，证大涅槃（文）。是则主命鬼王等及阎罗天子，亦岂实业受生，三时受苦者哉。又复应知一切皆是浮尘诸幻化相，当处出生，随处灭尽。幻妄称相，其性真为妙觉明体。若了此意，则于诸圣权实化门，思过半矣。

△

【称佛名号品第九】

△

【尔时，地藏菩萨摩诃萨白佛言：世尊！我今为未来众生，演利益事，于生死中，得大利益。唯愿世尊听我说之。】

　　大士特说此佛名品者，由前来多番说称念佛菩萨名，不问有罪无罪，悉皆消灭，得生人天，乃至毕苦。今故略出十名，以为杓（音标）鹄，次显多佛，以至沙河也。为未来众生有二意：一体佛天宫付嘱之心，二显己南洲救拔之念。佛慈未艾，我愿无穷。良由过去者已获超沦，现在者今沾至化，唯是未来众生，罔知出要，偏造恶缘。若不垂超脱之方，乃甘与沦胥之苦。如诒厥孙谋，所虑深远，故云为未来众生演利益事。

　　利益有世间、出世间之不同，及藏、通、别、圆之不等。今是出世上利，圆教果益。然言于生死中得大利益者。夫论生死，乃众生大患。如佛说四不可得经，佛言：世有四事，不可以护致。一曰年幼，颜色炜烨，众人爱敬。一旦忽耄，头白齿落，欲使常少不老者，终不可得。二谓身体强健，谓为豪强，疾病卒至，众患难喻，欲免常安无病，终不可得。三谓欲求长寿，五欲永存，非常对至，如风吹云。冀念长生，终不可得。四谓父母兄弟，恩爱荣乐。宿对卒至，如汤消雪，欲求不死，终不可得。古今以来，天地成立，无免四难之患。以斯四苦，佛兴于世（文）。今欲脱此四苦，莫过称佛名号之利益矣。大经云：假使一月常以衣食供养一切众生，不如有人一念念佛所得功德十六分之一。假使锻金为人，车马运载，乃至众宝，各满百数，以用布施，不如发一心向佛，举足一步，所得功德，无量无边（文）。以故东土倡始于远公，西京大盛于善导。吾祖疏观经而论十疑，四明钞妙宗而修大悲。永明万善同归，慈云二门要行。展转沿习，代不乏人。至明万历间，云栖和尚出，德业充符，声名洋溢，纯提净土，户晓家传。盖由此法门，能横截恶道，直造本源。是故西天东土，咸称异妙方便。功德不可思议，诚非余行可及。然须谛信不疑，精勤无间。行住坐卧之中，春夏秋冬之内，秽心涤荡，净念联绵。有不脱苦超升者，佛祖皆为诳语矣。故今地藏说此救世妙法，令未来众生，出苦有方也。

△

【佛告地藏菩萨：汝今欲兴慈悲，救拔一切罪苦六道众生，演不思议事。今正是时，唯当速说。】

　　初述所说事，谓汝欲救六道众生，起此无缘同体慈悲。诚拔苦之要门，乃利生之妙术。神丹点铁，至理革凡。功德巍巍，诚难思议。汝欲说者，今正是时。如来化缘将熄，灭度靡常，不此申救，更待何时。故敦逼其速说也。

△

【吾即涅槃，使汝早毕是愿，吾亦无忧现在未来一切众生。】

　　此示敦逼之意。涅槃，奘三藏翻圆寂。德无不备称圆，障无不尽称寂。肇公云：泥洹尽谛者，岂直结尽而已。则生死永寂灭故，谓之尽矣。然吾即涅槃句，人不忍闻。如游行经，天人等皆叹言，如来灭度，何其驶哉。世尊灭度，何其疾哉。大法沦翳，何其速哉。群生长衰，世间眼灭。譬如大树根拔，枝条摧折。又如斩蛇，宛转回遑，莫知所凑。是时诸天，亦复皆于空中，徘徊骚扰，悲号躄踊。是也。然机薪既尽，孰能留应火之不亡耶。使汝早毕是愿者，亦纵辞也。大士之愿，何能蚤毕。甚言此法之妙，纵吾即入涅槃，纵使汝早毕是愿，吾亦不忧现在未来一切众生矣。何也？有此称名之法，人人可不堕苦，并趣人天修行，终至成佛无疑。能体佛心而达佛意，善继志而述事者，莫过我地藏慈尊矣，故许令速说而赞慰之也。

△

【地藏菩萨白佛言：世尊！过去无量阿僧祇劫，有佛出世，号无边身如来。若有男子女人，闻是佛名，暂生恭敬，即得超越四十劫生死重罪。何况塑画形像，供养赞叹，其人获福无量无边。】

　　佛佛皆指过去者，自地藏发心已来所值之诸佛也。凡所举佛名，皆后远于前。显己发心，远且久也。有佛出世四字，庆幸之语。观经疏云：若佛出世，方能阐智慧日，识三宝之光明；开甘露门，知十号之妙味。因说生解，于宝适悦。故喻如优昙华，时一现耳。无边身者，三身皆有此意。唯识论云：一自性身，谓诸如来真净法界，具无边际真实功德。是一切平等实性，即自性身，亦名法身，此法身之无边也。又云：自受用身，谓诸如来三无数劫，修习无量福德资粮，所起无边真实功德，此报身之无边也。华严云：清净妙法身，湛然应一切。应，即应身。一切，即无边，此应身之无边也。故知三身即一，一即三身也。下显益。男子女人，标能闻机。初闻佛名，暂生恭敬者，暂谓历时不久。生谓当下发心，恭谓束身翘仰，敬谓心无异缘。即此一念微解，无非本性佛法。故于暂生恭敬心中，早已成名字佛。超越四十劫生死重罪，复奚疑哉。然此闻名暂敬，但得理性初开，便能超极重罪。又何况塑画形像而严饰之。陈罗香华而供养之。梵呗功德而赞叹之。其人所获之福，自然量不可测，边莫能穷，唯佛与佛乃能知见耳。

△

【又于过去恒河沙劫，有佛出世，号宝性如来。若有男子女人闻是佛名，一弹指顷，发心归依。是人于无上道，永不退转。】

　　恒河沙劫，较前更多矣。宝性者，莲华面经云：诸佛如来，是众生宝。宝有七种，而金宝居首。真谛释金四义。一色无变，二体无染，三转作无碍，四令人富。以譬法身常净我乐四德，乃性宝也。显益中，闻是佛名，一弹指等者，三乘之士，历僧祇劫而功行无成。念佛之门，于弹指顷而位阶不退。异哉奇功也。发心归依，希有经，广较三归功德。云教四天下，及六欲天，得四果，不如三归依功德多。故增一阿含，佛说偈云：诸有归依佛，不堕三恶趣。尽漏处人天，便当至涅槃。此凭自性佛宝，以归宝性，故于无上之道，永不退转。此唯约圆教，才闻佛名，以根利故，或超入十信，即净六根。或顿入初住，开佛知见。故位不退，从初信至七信，见思粗垢，任运先落。见圆真谛理。行不退，在八九十信，入假位中，起四门诸行，断内外尘沙，备俗谛理。念不退，在圆初住去，念念进趣果海，任运流入真源。故智论云：无生法忍，即是阿惟越致地。若约得意为言，名字即佛，横具三不退（云云）。
　　问：才闻宝性佛名，弹指发心归依，何能于无上道，得永不退转耶？答：北齐悟中论，而顿入初住。南岳证法华，而位登十信。其例可识，奚复疑斯。准观经疏引涅槃云：一切众生即是佛。如贫女舍宝，众物具存；力士额珠，圆明顿在。但未遇智者点示其处，日受贫穷之厄，时怀失珠之忧。才闻指示，即知本有。贫女发藏，受用靡穷。力士见珠，欢喜无量。故知众生解后，与佛毫无差忒。永不退转，自应仰信也。

△

【又于过去有佛出世，号波头摩胜如来。若有男子女人，闻是佛名，历于耳根，是人当得千返生于六欲天中，何况志心称念。】

　　波头摩，亦名钵特摩，此云红莲华。胜者，佛地论云：四莲，以红莲为胜。故央掘云：第一钵昙摩，清净柔软义，尘水所不污，是故稽首礼。显益中，千返生六欲天中者何？以莲华处泥不染，出水恒芬。表闻名者，虽生欲天，实不著粗弊五尘。以解离闻性本空，生天亦寂。以空处即假，权示天身，以度实生著欲之者。闻名尚尔，况志心称念者乎，他日必证波头摩胜矣。佛莲千瓣，表千法明门，故云千返。

△

【又于过去不可说不可说阿僧祇劫，有佛出世，号师子吼如来。若有男子女人，闻是佛名，一念归依，是人得遇无量诸佛摩顶授记。】

　　长阿含十六，佛告迦叶婆罗门云：所谓师子者，是如来至真等正觉，于大众中，广说法时，自在无畏，故号师子。汝谓如来师子吼时，不勇悍耶？勿造斯观，如来师子吼，勇悍无畏。故云：譬如师子吼，蠕动皆怖畏。如来震法音，降伏诸外道。则佛号师子吼，正取说法之相也。故今一念归依，便得遇无量诸佛，各与摩顶授记，将来必得种智，说法如师子吼。其有闻者，或喜或怖。穴处者隐缩。水居者深入。山藏者潜伏。厩象振锁，狂逸而去。鸟飞空中，高翔而远逝矣。

△

【又于过去，有佛出世，号拘留孙佛。若有男子女人，闻是佛名，志心瞻礼，或复赞叹，是人于贤劫千佛会中，为大梵王，得授上记。】

　　拘留孙，梵名也。此云所应断。（此约五住二死，断处立名。）又翻作用庄严。（此约修因证果为名）此非贤劫第九，减至六万岁时出世之佛。准万佛名经，有无量七佛之名。若谓下有贤劫之语，应是贤劫首佛。则于上过去之言既妨，复于下恒沙之劫有碍也。显益中，闻佛名属意，是显正因佛性。瞻礼属身，是显缘因佛性。赞叹属口，是显了因佛性。由此三因种缘，故于贤劫千佛会中，皆为大梵天王，修四等心，行业清净。普为三有，请转法轮。故于佛佛之下，亲受上妙之记。即以梵身，成大觉果。法苑曰：今据贤劫一代，分为坏空成住。就此今住劫，有千佛出现。三佛已往，今是第四。依立世阿毗昙论，十一劫是未来，八劫是过去，今释迦佛，当第九劫内成佛。
　　问：此贤劫中，成坏空劫，佛不出世，唯取住劫。此住劫中，未来唯十一小劫，何得顿有九百九十六佛，一时出世耶？答：实如所难，会意稍难。今依二经，略知途路。药王药上经云：佛言：我曾往昔无数劫时，于妙光佛末法之中，出家学道，闻是五十三佛名，心生欢喜。复教它人，令得闻持。展转相教，乃至三千人，异口同音，一心敬礼，即得超越无数亿劫生死之罪。其前千人者，华光佛为首，下至毗舍浮佛。于庄严劫得成为佛，过去千佛是也。此中千佛者，拘留孙为首，下至楼至如来，于贤劫中，次第成佛。后千佛者，日光如来为首，下至须弥相佛，于星宿劫中，当得成佛。若依佛名经，过去九十一劫，有佛名毗婆尸如来。过去三十劫，有佛出世，名尸弃如来。即此劫中，复有佛出世，名毗舍浮如来。

　　问：此九十一劫，为大，为小？答：是大劫也。何以得知。依旧婆沙论云：释迦菩萨因地，从毗婆尸佛以来，种相好业。至今第九住劫，以经九十一大劫。故旧俱舍论云：由礼底沙佛，精进力故，即得超九大劫，究竟成佛。故知九劫既大，余九十一劫，宁不是大耶。既是大劫，故千佛出世，无所疑也。又依立世阿毗昙，二十住劫中，过去八劫，已有三佛出世，释迦当现在第九劫出世。即以前九劫，已有四佛出世。未来犹有十一劫，焉知不有多佛出世。准此义意，纵是小劫，多佛出世，亦自无妨。良由众生根有强弱，故感见不同。恐后贤致疑，略示梗[既/木]耳。

△

【又于过去，有佛出世，号毗婆尸佛。若有男子女人闻是佛名，永不堕恶道，常生人天，受胜妙乐。】

　　毗婆尸，亦名维卫，此云胜观。俱舍论云：三无数劫满，逆次逢胜观。此由释迦于胜观佛，初种相好故。然若以此为过去庄严劫千佛中之后三佛，则拘留孙为贤劫中之首佛，更无疑矣。须知应依前论，不可近指。以毗婆尸佛甚多，安可专指释迦种相初逢之胜观也。显益中，闻是佛名，即不堕三恶道。此非易事。准论，释迦世尊，初阿僧祇，从此常离女身、及四恶趣。准妙玄释签，第三僧祇。始离五障，方乃不堕。常生人天者，如戒疏，初僧祇，得五种功德。一生人天。二生贵家。三男身。四根具。五知宿命。文句云：不生三恶，位不退。不生边地，诸根完具，不受女身，即行不退。常识宿命，即念不退（文）。故知不堕恶道，常生人天，诚非易易者。今圆根最利，故才闻佛名，即解自性，故能顿得。人天胜妙乐者，详长阿含世记经。虽生人天，唯以法喜禅悦为乐。如大庄严论。佛说偈云：无病第一利。知足第一富。善友第一亲。涅槃第一乐。此乃受即不受，无受即受也。

△

【又于过去无量无数恒河沙劫，有佛出世，号宝胜如来。若有男子女人闻是佛名，毕竟不堕恶道；常在天上，受胜妙乐。】

　　梵名啰怛囊毗婆。啰怛囊，翻宝。毗婆，翻胜。宝之胜者，必是何物。华严云：如海中有四珠，一切众宝，皆从之生。若无此四珠，一切众宝，渐就灭尽。诸小龙神，不能得见。唯娑竭罗龙王，密置深宝藏中。此深宝藏，有四种名。一名众宝积聚。二名无尽宝藏。三名远炽然。四名一切庄严聚。此虽宝中之胜，然是世宝，次第以对常乐我净出世之宝。此之四德，唯佛与佛，乃能证得。如娑竭罗龙王，密置宝藏是也。余人未证，如小龙神，不能得见是也。此四德出生不赀，如一切众宝，皆从之生是也。故光明玄云：如世珍宝，凡情所贵。乃则如理究竟可贵之宝，名于凡情可重之宝，故佛号宝胜也。显益，大意如前。光明流水品，十千鱼得闻宝胜之名，尚尽生忉利。况男女闻名，宁有不得胜妙乐者。

△

【又于过去，有佛出世，号宝相如来。若有男子女人闻是佛名，生恭敬心，是人不久得阿罗汉果。】

　　佛名宝相者，亦约相宝，以譬性宝。华严云：又大海中，有四炽然光明大宝。一名日藏。二名离润。三名火珠。四名究竟无余。若大海无此四宝，四天下金刚围山，乃至非想非非想处，皆悉漂没。（即大论所谓消水珠是也。）日藏，表大圆镜智。离润，表妙观察智。火珠，表平等性智。究竟，表成所作智。若如来法海，无此四智饶益众生，三界六道，悉皆漂没。故大师云：无去无来，法性实相，实相尊贵，故名宝相是也。显益中，闻佛名已，生恭敬心，则身不瞻礼，口不赞叹，审矣。而男女辈，不久之间，得阿罗汉果，功德深矣。

　　若约三藏论，如经，日藏光明，能变海水为酪。今谓世第一，十五心见道，十六心入须陀洹果，转贤为圣，正如变水为酪。离润光明，能变海酪为酥。今言见道后，起于修道，断欲界九品思中前六品尽，入斯陀含，正如变酪为酥。火珠光明，能然海酥。以三界断欲界后三品思尽，永不来欲界受生，正如烧然海酥。究竟无余光明，能然海酥永尽无余。以四果断上下五分俱尽，无复余思，永不受后世之生，正如然海酥永尽无余矣。今约藏教以对圆位，则初信至七信，三界见思任运断尽，与藏教第四果阿罗汉齐。故妙玄云：同住四住，此处为齐。若伏无明，三藏则劣，正斯之谓。今本约圆为正，所以先约三藏小果者，欲开藏教之阿罗汉，成圆佛之阿罗汉果也。

△

【又于过去无量阿僧祇劫，有佛出世，号袈裟幢如来。若有男子女人闻是佛名者，超一百大劫生死之罪。】

　　此约庄严标相，以彰佛德洪名。心地观云：袈裟，即是如来宝幢之相。著袈裟时，生宝幢想，能灭众罪，生诸福德，犹如良田，能善增长菩萨道故。犹如甲胄，烦恼毒箭不能害故。以如来因修万行，致此果德庄严。故男女闻名，顿超百劫生死之罪。

△

【又于过去，有佛出世，号大通山王如来。若有男子女人闻是佛名者，是人得遇恒河沙佛，广为说法，必成菩提。】

　　山王，即须弥山。七金环拱，峙立海中，故特称王。大者，高八万四千由旬。通者，光明四面照映。此喻报身佛也。小般若云：譬如有人，身如须弥山王，是身为大不。须菩提言，甚大。大师云：此即非果而果，因大故果大。得法五阴，成就法身，故言大如须弥，以譬性色。色大故，般若大，如山大，神亦大。习果既圆，报果亦满，故言大身。则大通是般若因，山王是报身果，四智究竟庄严也。显益中，凡有闻此佛名者，得遇恒河沙佛为说法者，因闻大通之般若，故感诸佛为说般若，令全性以起修。既闻山王之果体，故感诸佛授记，令从因而至果。闻一佛名，而得修性一如，因果成就，佛力不可思议，果报亦不可思议矣。

△

【又于过去有净月佛、山王佛、智胜佛、净名王佛、智成就佛、无上佛、妙声佛、满月佛、月面佛，有如是等不可说佛。】

　　净月者，佛真法身，犹若虚空。应物现形，如水中月。月喻佛身，法身如空，心光皎洁。从真垂应，影现水中。此明三身一体也。

　　山王，梵名势礼捺啰惹，此云山王。大方等陀罗尼经，华聚菩萨赞佛云：世尊金色如金山，犹如日光照世间，能拔一切诸苦恼，我今稽首大法王。同。

　　智胜，即一切种智。大品云：萨婆若（秦言一切智相）是声闻、辟支佛智。道种智是菩萨智。一切种智是诸佛智。以一切种类相貌皆知，故于诸智称胜。

　　净名王，五住二死净尽净，自在故。立此胜称。（集一切福德三昧经，东方去此三十二刹，国名普无垢，佛号净名王。释迦于久远阿僧祇劫，为最胜仙，从闻集一切福德三昧，后生彼国，今得成佛。）

　　智成就，以权实二智悉成就故。

　　无上者，尊极之号也。有所断者，名有上士。既无所断，名无上矣。如佛说无上处经云：若众生于佛无上处，起信向心者，于天人中得无上果。

　　妙声，正法念云。山谷旷野，其中多有迦陵频伽，出妙音声。如是美音，若天人紧那罗等，无能及者。唯除如来音声，故曰妙声。

　　满月，月面二佛，大意相同。如经云：如十五日月，圆满具足，众星中王，最上最胜。佛面清净圆满，亦如月耳。有如是等不可说佛者，不复具出劫数，及闻名利益，故总结之。则知地藏自发心来，迄至今日，其所值如释迦者。各各付嘱度脱。亦如今日天宫，不可得而思议矣。称名竟。

△

【世尊！现在未来一切众生，若天若人、若男若女，但念得一佛名号，功德无量，何况多名。】

　　夫道与俗反，名与实乖。得其趣者，玄会幽理。何以然耶？如俗中祖考。不许述其名字。而法门佛名，称扬获福无量。良以诸佛如来，大慈愍物，降灵在俗，济度为先。有心希仰，无不蒙益。或以口称，或以心念，或以身礼，三业加敬，三业清凉。渐拔有根，出于界系。有斯大德，称者得福。彼流俗者。与上相违。十轮云：若念一佛，则见一佛。若念多佛，则见多佛。若念小身佛，则见小身佛。若念大身佛，则见大身佛。若念无量身佛，则见无量身佛等。故以一佛，况多名也。

△

【是众生等，生时死时，自得大利，终不堕恶道。】

　　圆澄法师云：六道凡夫，三乘贤圣。性觉宝光，各各圆满，本不名诸佛。亦不名众生。但此心不守自性，随迷悟之缘，作业受苦，名曰众生。修道证真，遂名诸佛。佛愍众生妄想执著，而不证得，犹是称法界性，说念佛门。傥得其门，则等诸佛于一朝。不得其门，则徒修因于旷劫。故凡众生于生死时，果能念佛，或一佛，或多佛，各自得诸大利，终不堕于恶道。但此是大士所值之佛，亲承供养，得诸利益者。然诸经论，唯赞西方阿弥陀佛，接引娑婆，愿力偏重。是以普贤行愿，独指弥陀为至。若人于生死时，果能真诚称念，感应尤多。所谓不动步而归净土，安俟阶梯。非思量而证弥陀，岂存言念。悟迷只在自心，超沉岂由他法。谛信力行，自见功程耳。

△

【若有临命终人，家中眷属，乃至一人，为是病人，高声念一佛名，是命终人，除五无间罪，余业报等，悉得销灭。】

　　乃至一人念一佛名者，此从多人多佛，略至极少也。大悲经云：一称南无佛名者，以是善根，入涅槃界，不可尽也。更何疑五无间罪之不销耶！极重逆罪既销，余之中下业报，岂不悉灭哉。（除者，去之也。非听除而不销也。）昔大智律师，发愿常生娑婆，作大导师。复见慧市法师云：方土虽净，非吾所愿。由是于净土门，略无归向。见修净业，复生轻谤。后遭重病，神识迷茫。顿觉前非，深自克责。仍览天台十疑论，初心菩萨，未得无生忍，要须常不离佛。又智论云：具缚凡夫，有大悲心，愿生恶世救苦众生，无有是处。譬如婴儿，不得离母。又如弱羽，只可传枝。自是尽弃平生所学，专寻净土教门。十余年来，未尝暂舍。又唐法照大师，往五台竹林寺，见文殊在西，普贤在东，为众说法。照作礼，问曰：末代凡夫，智识浅劣，佛性心地，无由显现，未审修何法门，最为其要？文殊曰：诸修行门，无如念佛。我因念佛故，得一切种智。又问：当云何念？文殊曰：此世界西，有阿弥陀，愿力难思。汝当系念，令无间断，命终决定往生。说已，为照摩顶而退。慧日法师求黑观音，感现光相，所说略同。故念佛一门，断断不可不信也。

△

【是五无间罪，虽至极重，动经亿劫，了不得出。承斯临命终时，他人为其称念佛名，于是罪中，亦渐销灭。】

　　疑云：无间业重，何得一人称一佛名，即得销灭耶？如增一经云：众生三业造恶，临终忆念如来功德者，必离恶道趣，得生天上。正使极恶之人，以念佛故，亦得生天。故知无间罪业虽重，经劫难出，承临终念佛之力，则倒惑不起，法性现前，故能灭也。故华严经云：设闻如来名，及与所说法，不生信解，亦能成种。况今眷属，信心为称佛名，岂有不灭者乎。譬如师子筋为琴弦，一奏，一切余弦悉断。亦如牛羊驴马诸乳，同置一器，若以一滴师子乳投之，悉化为水。今既行菩提心，为其念佛，销灭重罪，何俟致疑。

△

【何况众生自称自念，获福无量，灭无量罪。】

　　此况结者，正劝人自念为胜。以它人代念，灭罪尚尔，何况自念者哉。故大论二十四问：临终时少许时心，云何能胜终身行力？答：是心虽少，而力猛利。如火如毒虽少，能成大事。是垂死时心，决定猛健，故胜百岁行力。是后心，名大心，以舍身及诸根事急，故念佛时，罪皆成福。如耆婆揽草，无非药者，普能愈病。释摩男所执一切砂砾，皆变为宝。全心满目，无非佛境。所观罪福，即是实相。既纯实相，觅罪福了不可得，复何论有量无量耶！今且顺俗，故言自称自念，获福灭罪，尤胜于前倍倍矣。

△

【校量布施功德缘品第十】

△

【尔时，地藏菩萨摩诃萨承佛威神，从座而起，胡跪合掌，】

　　如文

△

【白佛言：世尊！我观业道众生，校量布施，有轻有重。有一生受福，有十生受福，有百生千生受大福利者，是事云何？唯愿世尊为我说之。】

　　业道者，杀害等罪行，名黑黑业，及不善业；布施等福行，名白白业，及以善业。今于善业中，明施福一事。故云我观等。布施多种，财施、法施、俗施、道施，轻重较量，如纶贯。受福二字，世、出世间最重要事，皆由布施而得。大士此问，实为出苦良方，成佛法根也。是事云何句，正疑施因是等，受福何故不同？问：为地藏真不知耶？为众生疑耶？答：实知、不实知，非凡情所测。若准杂藏经，昔有人至波罗提木叉寺，得庵罗树华，其色如金，持入佛塔，见释迦牟尼佛像相好；续念佛功德，心热毛竖。即以华上佛。出问一道人：一华散佛，得几许福？答：如此深事，我不能知，当问读经者。即往问之。曰：我无天眼神通，不能知见果报，可问坐禅六通罗汉。即便往问。阿罗汉即为观之，见其舍身次第，受天上人中福德，乃至八万大劫，福犹不尽。过是，不复能知。即遣化人诣弥勒所，问得几许果报。弥勒言：不能知，正使恒河沙等一生补处菩萨，尚不能知，况我一身。佛有无量功德，福田甚良，种种果报无尽。待我将来成佛，乃能知之。据此，即不实知，谁曰不然。故仰愿世尊为我说之。使后世知布施之福有如是耶。

△

【尔时佛告地藏菩萨：吾今于忉利天宫，一切众会，说阎浮提布施校量功德轻重，汝当谛听，吾为汝说。】

　　此正答在问处。以阎浮提人能行布施者，必报生天上。故于天宫众前，说布施功德轻重。当谛听者，夫布施之业，乃众行之源，且财物无常，五家争夺；凡愚吝惜，靡有舍心，遂使妻儿角目，兄弟阋墙，眷属乖离，亲朋隔绝。如是之[侃/言]，实由悭贪为本。故须谛实听宣施福也。

△

【地藏白佛言：我疑是事，愿乐欲闻。】

△

【佛告地藏菩萨：南阎浮提，有诸国王、宰辅大臣、大长者、大刹利、大婆罗门等，】

　　等者，等居士也。大论三十二云：若有人布施及持戒故，生刹利家。若著于智慧经书，而不恼众生，布施持戒故，生婆罗门家。居士者，小人而巨富，此由前施福，今感富贵报也。

△

【若遇最下贫穷，乃至癃残喑哑、聋痴无目，如是种种不完具者。】

　　此即悲田，尤宜种福。最下贫穷，举人中最卑劣者，此即作恶不施之后身。故大爱道经云：有财不施，世世受贫。以前世或许施贫者，令他欢喜，后悔不与，故招最下贫穷之报。癃残等：癃，罢病，平原传：臣不幸有疲癃之疾；又背凸曰癃，如周公隆其背；又膀胱不利亦曰癃。残，则肢体不全。喑哑，则口不能言。聋，则不闻。痴，则不别。无目，则不睹物。乃人中最可怜者。此由前世见乞者来，面目颦蹙，恶口骂詈；或时鞭扑，或自无信施，见他行施不能随喜，反生毁呰，令他不信。或家中财物妻子共感，多人有分；于中独吝，偏用有过，不肯惠施，障人修福，恶深罪重，故感此报也。经云：要观前世因，今生受者是；要知后世因，今生作者是。福报如影响，不可不知也。

△

【是大国王等，欲布施时，若能具大慈悲，下心含笑，亲手遍布施；或使人施，软言慰喻。是国王等，所获福利，如布施百恒河沙佛功德之利。】

　　具大慈悲，标施本也。本有与拔名具，向行善施名能，不拣高下名大。须达经云：乃至于一众生，行于慈悲，至[壳/牛]牛顷，此得福多（文）。此能调心，慈悲愍物，随所施为，皆成大善。若视相修福，内粗外细，唯成杂业矣。下心等，显慈悲实处。下心，则降尊贵而就卑劣；含笑，则示喜舍而无吝情。地持云：若施下流，不起轻想。是也。亲手等，忘己富贵，愍人贫贱，而等施之。如佛告须达，应至心施、信心施、随时施、自手施、如法施。软言慰谕含二意：一、使人代施时，以软言慰谕，当为我好施，毋轻慢也。二、自施它施，皆用软言，慰谕前人，所谓惟愿仁者，不生恨心也。处胎经云：供养诸福田，不选必遇圣；行施作福业，不选择高下；此福圣所誉，最尊为第一。故所获利，如布施百恒河沙佛功德之利。以心平等，无分别故。如维摩居士语善德长者云：若施主等心施一最下乞人，犹如如来福田之相，无所分别，等于大悲，不求果报，是则名曰具足法施。正合今文。

△

【何以故？缘是国王等，于是最贫贱辈及不完具者，发大慈心。是故福利有如此报，百千生中，常得七宝具足。何况衣食受用。】

　　初文，明所施如法；是故下，显得报殊胜。地持云：菩萨自量财物多少，随其所应，而行惠施。见来求者有二种人：一者非是贫下，孤独无所依怙；二者贫苦孤茕下贱，无所依怙。作是念言：若我财多，当令俱足。若财少者，先当周给贫苦下贱无依恃者（文）。此慈心偏缘苦恼众生，乃施门周急之意。是故所得福报，百千生中七宝尊贵者，尚能常得具足，况寻常衣食受用乎。良由能施之人，有智愚之别；所施之境，有悲敬之殊。悲是贫苦，敬是三宝。悲是田劣而心胜，敬是田胜而心劣。若取心胜，施佛不如施贫。故像法决疑经云：有诸众生，见他聚集作诸福业，但求名闻，倾家财物以用布施；及见贫苦孤穷，呵骂驱出，不济一毫，名为颠倒作善。不正作福。如此人等，甚可怜愍。用财甚多，获福甚少（文）。今既怜愍之心，生于悲田，自然报施之福，获乎后世矣。

△

【复次，地藏！若未来世有诸国王至婆罗门等，遇佛塔寺，或佛形像，乃至菩萨声闻辟支佛像，躬自营办，供养布施。】

　　初，能施之人。遇佛塔下，所施之田。塔瘗舍利，寺供圣像。装塑之福，经论广明。今乃遇像兴供，植福敬田。（东晋名臣陶[人+品]，字士行。建旟南海。有渔人每夕见海滨光。因白[人+品]遣寻。俄见金像，凌波趣船。检背铭，乃阿育王所造文殊菩萨像。昔育王既统此洲，学鬼王制狱，酷毒尤甚。文殊现处镬中，火炽水清，生青莲华。王心感悟。即日毁狱。造八万四千塔，建立形像，此其一也。沙门慧远迎供东林阁上。隋末贼发，一老僧辞像，像曰：尔年老，但住。时寇入山索金，僧曰无。乃以火炙。曰：僧受炙死，秽臭伽蓝，何如寺外？贼将出欲煞。曰：行年七十，不负佛教，待正念申颈，可下刀。贼见申颈，即斫。刀反刺心，刃出己背。群贼奔走，至远师墓。时天清朗，忽有云屯黑下布，雷电四绕，霹贼六人。由是贼徒不敢入山，瑞像灵应，一何巍巍！）智论：比丘问佛，孙陀罗难陀出家证果事。佛告比丘：过去毗婆尸佛涅槃后。难陀时为大长者。于辟支佛塔庙中，青黛涂壁，画作辟支佛像。因发愿：世世生尊贵家，身相金色，值佛得道。从是九十一劫，不堕恶道，天上人中，身体端正，有三十相，豪尊富贵。今日与我同生，出家得道（文）。如是供施辟支佛功德。尚尔，况菩萨像乎！况如来像乎！犀因玩月纹生角，象被雷惊华入牙。感应之道，物理如然。傥遇福田，毋庸空过。

△

【是国王等，当得三劫为帝释身，受胜妙乐。】

　　国王等遇塔寺佛像等供，感生帝释梵王者，如法华，若人于塔庙画像之文，大师约诸尘供养，明天业，故感帝释梵王也。中含，比丘白佛：何因缘，名释提桓因？佛告比丘：本为人时，沙门婆罗门贫穷困苦，施以饮食钱财灯明等，以堪能故，名释提桓因。今既供施佛形像等，则感生无疑。三劫，三小劫也。据因而感，唯佛能知。受胜妙乐，详世记经忉利天品。（正法念经云：三十三天，受五欲乐，喻如金轮王所受之乐，比于天乐，十六分中不及其一。云云。）

△

【若能以此布施福利，回向法界，是大国王等，于十劫中，常为大梵天王。】

　　凡修行必回向者，如回声入角，音则大；杯水投海，则不涸；少物上王，得报多。故须回向也。有三意：一、回事向理。元由理具，方有事用，今回此心，向于实际。二、回自向他，昔迷理遍，善严自身，今顺本性，回向众生。三、回因向果，三业毫善，皆成缘了二因，因必显果，同归究竟三德。

　　梵名达磨驮都，此云法界。今回我修向法界者，如经云：窃惟我所修，施等诸善根，皆依法界流，是诸佛所行。准妙玄：即是十法界，体是三谛。以十数皆依法界。法界外，更无复法。能所合称，故言十法界。回事向理，即真谛空界；十法界皆空故。回自向他，即俗谛假界，十法界皆假故。回因向果，即中谛中界，十法界皆中故。故知此十，皆即法界，摄一切法。清凉所谓法界者，一切众生，身心之本体。空即假中，无一二三，统该万有，即是一心。故须回向法界也。

　　下明感果大国。王等指能施人，以善修布施，不贪著其事，故施事虽同，而施报有异。由回向与不回向也。十劫为大梵天者，准阿毗昙论，初梵寿半劫，梵福楼天寿一劫，大梵劫半。据法苑云：欲界中寿一劫是小劫，初禅三天寿劫是中劫，二禅已去寿劫是大劫。准此，今之十劫，乃是中劫。展转色天受梵福也。大论云：第一清净心故，生大梵天。中阿含明四梵福：若有信人，能起偷婆（塔也）者，是初受梵天之福；若有补治故寺者，是第二梵福；若有能和合圣众者，是第三梵福；若佛初转法轮，诸天世人劝请者，是第四梵福。比丘白言：梵天之福，竟为多少？佛言：阎浮里地众生所有功德，如是展转行，从四天下至他化自在天之福，不如一梵天之福。故知布施回向，与前回别矣。

　　若能了三轮本寂，四相原空，无住生心，生心无住，则与般若相应，能具足檀波。故曰：无不从此法界流，无不还归此法界，必成佛无疑也。

△

【复次，地藏！若未来世，有诸国王至婆罗门等，遇先佛塔庙，或至经像，毁坏破落。乃能发心修补。】

　　梵名窣堵波，此云庙。庙者，貌也，仿佛佛菩萨等之形貌也。安（一本作按）塔庙有三意：一表人胜，二令他信，三为报恩。所以宝塔蕴其光明，精舍图其形像。建苦海之舟航，为信根之枝干，睹则发心，见便忘返，益福生善，惟此为先。今毁坏破落者，因年代日远，法教衰替，寺像虽立，敬福罕俦，若不修饬，日就衰羸。故须发心，致诚修补。像法决疑经云：造新不如修故，作福不如避祸。然欲修造，理须如法；造作虽少，得福无量；若不依法，纵多无益。百缘经载一大富长者，生儿端正殊妙，为天人爱敬。渐大见佛，得阿罗汉。此因过去毗婆尸佛舍利塔小毁，有童子入塔，见此破处，和颜悦色，集唤众人，共涂治塔，发愿而去。缘是功德，九十一劫不堕三涂，天上人中，受福无极。今值于我，出家得道。准僧祇律：佛于拘萨罗国游行，时婆罗门耕，见世尊过，持牛杖柱地礼佛。佛见便笑。比丘白佛：何因故笑？佛言：是人今礼二佛。礼我杖下有迦叶佛塔。诸比丘愿见。佛令从婆罗门索地，与之。佛即现出七宝塔，高一由延，广半由延。婆罗门见已，便白佛言：我姓迦叶，是我迦叶土埠，佛于彼处，作迦叶塔。诸比丘白佛：得授泥不？佛言：得授。即说偈言：真金百千担，持用行布施，不如一团泥，敬心治佛塔。时世尊敬过去佛，便自作礼。比丘亦礼。佛言：人等百千金，持用行布施，不如一善心，恭敬礼佛塔。（华手经云：若见塔庙毁坏，当加修治。若泥若块，乃至一砖，终不退转无上菩提。）故知修补佛塔经像，功德不可思议也。

△

【是国王等，或自营办，或劝他人，乃至百千人等，布施结缘。】

　　国王自修劝人，可谓深知罪福。如佛说自爱经，佛告舍卫国王云：夫为国王，宜有明导，率民以道，请求来福。王曰：诚如佛教。夫不种栽，无缘获其果。故正法念经云：若有众生，识于福田。见有佛塔，风雨所坏，若僧房舍。以福德心，涂饰治补，复教他人令治故塔。命终生白身天。其身鲜白，入珊瑚林，与诸天女，五欲自娱，业尽退还，若生人中，其身鲜白。成论同妙玄云：第四箜篌天，有十住处。五名白身。签云：塔福最多，白为色本。今国王等善业上行，德风下偃，君民同修十善，自他共报千生。故知布施之报，如执燵取物，不爽毫发者也。

△

【是国王等，百千生中，常为转轮王身；如是他人同布施者，百千生中，常为小国王身。】

　　国王等行施，自合上升；何复报为人王耶。如五道罪福经云：人而豪贵，国王长者，从礼事三宝中来；为人大富，财物无限，从布施中来。故知若不于佛法中修行布施，终不能获斯胜报。今由小王而报转轮圣王；由臣民而转小国王身。位既高深，福亦崇厚矣。妙玄云：皆是散心持戒，兼以慈心劝他为福，故报为人主飞行皇帝，四方归德，神宝自然应也。释签云：夫轮王者，先行七法：一、给施贫乏，二、敬民孝养，三、四时八节以祭四海，四、时修忍辱，五、六、七、除三毒，然后沐浴，受斋发誓，神宝自应。大论云：一切人中，转轮圣王最为第一。小国王者，如粟散布四方，总为金轮所统。故能劝者为大王，所劝者为小王。宿行随身，福报如影响也。

△

【更能于塔庙前，发回向心。如是国王，乃及诸人，尽成佛道。以此果报，无量无边。】

　　捐资修补塔寺，复回向者何？须知上所行者，皆是事施，报感人天，非涅槃因。如达磨大师初到大梁，武帝问曰：朕即位已来，造寺度僧，有何功德？磨曰：实无功德。此是人天小果，有漏之因。帝曰：如何是真功德？磨曰：净智妙圆，体自空寂，如是功德，不于世求。准此深意，必须回事向理，方与般若实智相应。故知修补塔寺，复加回向，咸超三有，尽成五智。以回向所感果报，无可测量，靡有边际。回向为大利，盖谓此也。

△

【复次，地藏！未来世中，有诸国王及婆罗门等，见诸老病及生产妇女，】

　　无常经，佛告诸苾刍：有三种法，于诸世间，是不可爱，是不光泽，是不可念，是不称意。何者为三？谓老、病、死。若老病死世间无者，如来不出于世，为诸众生说所证法，及调伏事。故老病产妇，最是悲田植福处。老则根熟气喘，饮食须人，老而无子，目为独夫。西天邠坻首给；东土文王先哀，以其无归也。病则百骸酸痛，一命丝悬，若无奉事，待毙奚辞。故我佛诲敕，看病为第一福田。在世之时，自亦巡僧寮看病，以其可怜也。产妇初行分娩，恶露盈身。若不时施饮食，母子相与俱亡，以其极苦也。故此三类，尤仁人所应动心而周给者也。

△

【若一念间，具大慈心，布施医药、饮食、卧具，使令安乐。】

　　准毗昙论，明时节，合有十二重：第一名刹那，翻为一念。可谓时之最少也。于此具大慈者，约与乐边论，以乐是一切众生所爱重故。然既遇悲田，应生大悲，何言大慈？如大论云：若说慈，则已说悲、喜、舍。又慈是真无量，慈为如王，余如人民。所以者何？先以慈心，欲令众生得乐；见有不得乐者，故生悲心。以慈能具悲，故言大。既言一念，即同体慈也。

　　医药等，民生四事，日用急需。病者非药饵莫疗，身命非饮食不立。卧具衾幞綩綖之类，尤是老病产妇之要物。衣服，该卧具中。如是布施，方使身安心乐故。大论云：若人饥渴，给足饮食，感恩则深。佛说施远行人、远来人、病人、看病人。风寒众难时施，是为时施。病者施药，饥渴与饮食，起少病业因缘，故得两腋下满相，最上味相。好衣服卧具金银珍宝施，故得金色身相、薄皮相。故知如来相业，咸从施得也。

△

【如是福利，最不思议。一百劫中，常为净居天主；二百劫中，常为六欲天主，毕竟成佛，永不堕恶道，乃至百千生中，耳不闻苦声。】

　　布施名福，必得三利，故言福利。最不思议者，军前曰最，乃前军第一人。此言不可思议中，第一不思议也。然萨婆多论云：房舍、卧具、饮食、汤药是世间法，非是离世难得之法（文）。今何云最不思议耶？此由正行施时，一念具大慈心，便是成佛根本。则知生欲色天，先报世乐；毕竟成佛，施福方终。故知最不思议，正应毕竟成佛句。

　　百劫为净居天者，大论云：慈心好修善修福，极遍净天。三界中遍净最为乐，故言极遍净。准此，应在色界三净天中。今为净居天主者，何也？以慈心，是清净心施故。此中百劫，据大劫说。二百劫为六欲天主者，准大论说：众生缘慈，是有漏，但缘欲界。故报生六欲天中。言二百劫，据小劫也。问：欲天频遭劫火，何能永享六天之福乎？答：准长阿含，三灾坏世界，而不坏人。次第修禅，上生色界。欲天既成，又还来，展转受乐矣。问：同一慈心行施，何乃感报回别耶？答：行施之时，慈有胜不胜，心有净不净，故感欲色两界不同，寿命长短有异。如大论三十三云：未离欲布施。生人中富贵，及六欲天中；若离欲心布施，生梵世天。上乃至广果；若离色心布施，生无色天中。离三界布施，为涅槃故，得声闻道；布施时厌恶愦闹、好乐闲静，得辟支佛；布施时，起大悲心，欲度一切，第一甚深毕竟清净智慧，得成佛道。诸佛法不可思议，随众生应度者，作如是说。然千山势止岳边，万派声消海上，正意在毕竟成佛耳。而于行施未成佛间，永不堕三恶道，常在人天受福，于百千岁中，耳尚不闻苦声，况乎身历恶道。（正法念经云：若见病困，余命未尽，施其浆饮，或施其财，以续彼命。命终生深水天，如帝释快乐，从天命终，不堕三途，得受人身。从生至生，不遭病苦，无有恼乱。

△

【复次，地藏！若未来世中，有诸国王及婆罗门等，能作如是布施，获福无量。更能回向，不问多少，毕竟成佛，何况释梵转轮之报。】

　　文分二节，初结上施福。更能下，结前回向。能作等，犹言布施不可不作也。如贤愚经，长者须达，共身子捉绳经精舍，身子欣然含笑。达问何笑？曰：汝始于此经地，六欲天中宫殿已成，即借道眼，悉见六天严净宫殿。复更徙绳，身子惨然忧色。问何忧色？曰：汝见此地中蚁子耶？（梵名臂卑履也）曰：已见。身子言：汝于过去毗婆尸佛，亦于此地起立精舍。而此蚁子在此中生。乃至七佛已来，汝皆为佛起立精舍，而此蚁子亦在中生。至今九十一劫，受一种身，不得解脱，生死长远，唯福为要，不可不种。此唯人天之福，犹在生死之里；若不为自求人天福报，尽回向法界众生，则不问施之多少，毕竟成佛矣。何况句，反显也。谓佛果尚能克就，况释梵轮王人天小果有不成就者哉！妙玄四下云：轮王是人主位，释梵是天主位。皆约报果明位。果义既有优劣，修因必有浅深。五道罪福经云：贤者好布施，天神自扶将。施一得万倍，安乐寿命长。今日大布施，其福不可量。皆当得佛道，度脱于十方。果报不可思议矣。

△

【是故地藏！普劝众生，当如是学。】

　　当如是者，诫勉进之意。谓必当普劝众生，当依上来布施回向而学之也。如坚意经，佛告阿难，广为说布施，种生死粮。譬如种谷，随种而生。未有不种而获果实。种善得福，福自归身。故敕地藏，普劝众生应当如是而学之也。较王臣施福竟。

△

【复次，地藏！未来世中，若有善男子、善女人，于佛法中种少善根，毛发沙尘等许，所受福利，不可为喻。】

　　何故于佛法中种少福多？大论云：虽有种种福田，佛为第一福田，以无量佛法具足。是故独说植于佛田。佛田能获无量果报，余者虽言无量，而有差降。长阿含，佛告究罗檀头婆罗门，天及世间人，唯佛为最上，欲求大福者，当供养三佛。盖由众生于无始世界中，不知于三宝布施，故皆尽灭。是三宝有无量法，是故施亦不尽，必得涅槃也。故大经云：若于佛法僧，供养一香灯，乃至献一华。生不动国，此即净土常严，不为三灾所动。妙乐云：人天之善，[立+立]可开为缘因。今经欲收无始微善，咸趣菩提，若已发心，随有毫善，莫非缘因。今地藏本愿，正开未来毫善得福也。不可喻者，诸佛成就无尽功德，故于中植福，福亦无尽。大论云：佛田清净，拔爱等诸烦恼秽草。净戒为平地，大慈悲为良美，除诸恶邪碱土。三十七品为沟塍，十力、四无所畏、四无碍智为垣墙，能出生三乘涅槃果报，植种于此，无上无比田者，其福无尽（文）。故所受福利，不可譬喻也。

△

【复次，地藏！未来世中，若有善男子、善女人，遇佛形像、菩萨形像、辟支佛形像、转轮王形像，布施供养，得无量福。常在人天，受胜妙乐。】

　　初标能施人，次明所施田。布施供养修殊胜之因，常在人天受微妙之果。以佛、菩萨等，教人出苦，是众生敬田。轮王虽生死未出，其以十善化世，兼有水土，乃黎氓恩田。故有布施供养，均得无量之福。大论云：财为恶心因缘，常应自舍；何况施得大福，而不布施。悭为凶衰相，为之生忧畏，洗之以施水，则为生福利。故得福无量也。常在人天等，正得福处。
　　何故经文前后，必说人天受乐。准大论，以人中结使薄，厌心易生；天中智慧利，故二处易得道，余道不尔。复次，言天，则摄一切天，言人，则摄一切地上生者。何以故？天上则天大，地上则人大，是故前后举人、天也。一往则在人中天中受乐。究竟指菩提涅槃，觉法寂灭之乐。故光明疏，以人表三十贤位，天表十地圣位，受第一义天之乐。大论云：人修布施者，名闻满十方，智者所爱敬，入众无所畏，命终生天上，久必得涅槃。是也。

△

【若能回向法界，是人福利不可为喻。】

　　大论云：佛说二种施中，法施为第一。以财施果报有量，法施果报无量。财施欲界报，法施三界报，亦出三界报。若不求名闻财利力势，但为学佛道弘大慈悲心，度众生老病死苦，是名清净法施。若不尔者，为市易法。复次，菩萨知诸法实相，如涅槃不尽；福德入诸法实相故，而亦不尽。故福利不可为喻也。

△

【复次，地藏！未来世中，若有善男子、善女人，遇大乘经典，或听闻一偈一句，发殷重心，赞叹恭敬，布施供养。是人获大果报，无量无边。】

　　遇者，遘也，庆幸之语。以佛法难闻难遇，今此一旦遇之，如饥者之遇王膳，鼓腹而歌；旱苗之遇甘雨，勃然而兴，其乐为何如哉！大乘者，即方等诸经。准起信论有三。一、体大，谓一切法真如平等不增减故。二、相大，谓如来藏具足无量性功德故。三、用大，能生一切世间、出世间善因果故。一切诸佛，本所乘故；一切菩萨，皆乘此法到如来地故。既为出世大人所乘，名大乘也。

　　听闻等者，涅槃经云：听法因缘，则得近于大般涅槃，以开法眼故。世有三人：一、无目，譬凡夫人，常不闻法。二、一目，譬声闻，虽暂听法，其心不住。三、二目，譬菩萨，专心听法，如闻而行。以听法故，得知世间。如是三人，今既闻是章句，信心清净，则生实相法眼，即使一偈一句，亦复增进菩提。故须发殷勤尊重之心，赞叹人法而恭敬之，布施人法而供养之。故善恭敬经，佛告阿难：若有从他闻一四句偈，或书之竹帛。所有名字，于若干劫，取彼和尚阿阇黎等，荷担肩上，或背负顶戴，常将一切音乐之具，供养是师，尚不能具报师恩。若于和尚所起不敬心，恒说于过。我说愚痴，极受多苦，于当来世，必堕恶道。是故我教汝等，常行恭敬尊重之心，爱重三宝甚深之法，必获无量无边之大果矣。

△

【若能回向法界，其福不可为喻。】

　　付法藏经云：一切众生，欲出三界生死大海，必假法船方得度脱。法是众生真善知识，作大利益济诸苦恼。所以然者，一切众生，志性无定，随所染习。近善则善，近恶则恶。若近恶友，便造恶业，流转生死，无有边际。若近善友，起诸敬心，听受妙法，必能令离三涂苦恼；由此功德，受最胜乐。如昔婆罗门诣华氏城，炫卖髑髅。诸优婆塞，即以铜筋穿耳，彻过者多价，半彻者少价，不通者不与直。婆罗门问故。答曰：彻者，此人生时听法，智慧高胜，相与多价。半者，虽听经法，未善分别，故与少直。全不通者，都不听法，故不与价。持此全彻髑髅，起塔供养，尚得生天；况能至心听受经法，供养恭敬持经人者，此之福报，实难穷尽，未来必当成无上道。故佛说坚意经。佛告阿难，其有好心善意之人，闻佛明法，一心而听，能一日，可；不能一日，半日可；不能半日，一时可；不能一时，半时可；不能半时，须臾可。其福不可量不可訾也（文）。是故智者，欲得无上安隐快乐，应当至心勤听经法。今既自听大乘经典，复更赞叹恭敬供养大乘人、法，总回向法界，其所得福，当与十方虚空同量，故不可譬喻也。

△

【复次，地藏！若未来世中，有善男子、善女人，遇佛塔寺大乘经典。新者布施供养瞻礼赞叹，恭敬合掌，若遇故者，或毁坏者，修补营理。或独发心，或劝多人同共发心，】

　　大乘经典，即黄卷赤轴宝箧琅函，若新装潢者，则当布施于人供养，令其瞻礼赞叹恭敬合掌，即名法施也。若遇毁损破坏者，即当修治补完，经营料理。昔贤云：或开闭箱箧，虫蠹朽烂；或挽脱漏伪，纸墨破裂。自不修理，不肯流传，未免得罪法宝，有违佛制。若不能修治，不可烧化。如五百问云：戒律不用，流落，可烧不？答：不得。不知有罪烧，舍堕；若知烧有罪，故烧，犯决断；与方便破僧同。亦如烧父母。故目得迦云：诸余叶纸，佛经磨灭，应拭故者，更可书新。明文昭晰，勿蹈重愆。此明自发心修理，下乃劝人同发，若如是为之，即菩萨人矣。

△

【如是等辈，三十生中，常为诸小国王；檀越之人，常为轮王，还以善法，教化诸小国王。】

　　受劝者，为小王以附化；能劝者，作轮王而统御。四自侵经云：能施与者，今世后世长得安隐，为生死粮。世世豪富，皆蒙得安。有布施者，边人助喜，得福无量，况其施主手自斟酌。后世所生，福随身报，若影随形，响之应声矣。檀越者，内传云：梵云陀那钵底，译为施主。陀那是施，钵底是主。而云檀越者，本非正译。略去那字，取上陀音，转名为檀。更加越字，意道由行檀舍，自可越度贫穷。妙释虽然，终乖正本。准大论：檀有多名：世间檀，（凡夫人施。圣人作有漏心施是。）出世间檀，（圣人虽有漏心施，以结使断故为出世。）圣人所称誉檀，（出世净檀。）圣人所不称誉檀，（即世间檀。）佛菩萨檀，（知诸法实相故施。）声闻檀，（功德不具足，但得少许分。）其间有净不净（云云）。还以善法教化小国王者，金轮化世，必以同行十善为本。例昔有五王，往来友善。其最大者，字普安王，习菩萨行；余四小王，常习邪行。大王欲度，呼来上殿，七日娱乐，四王告别。大王怜愍，语小王言：各说所乐悦乐之情。一王愿春月树木荣华游戏原野为乐。一王愿常作国王，出入行来为乐。一王愿妇儿端正，极情快意为乐。一王愿父母眷属，常共美食素琴为乐。大王言：此非久乐！四王言：王乐云何？大王言：我乐不生不死，不苦不乐，不饥不渴，不寒不热，存亡自在，此是我乐。四王言：此乐何处？大王言：吾师号佛，近在祗桓。诸王欢喜，同诣佛所。作礼退坐。大王跪白：我等今得为人，闇钝无知，深著世乐，不知罪福。愿为我等说其苦谛。佛为广说八苦。四王闻已。心开意悟，即得须陀洹道。白普安王言：大王真是大权菩萨，化导我等，令得道迹，大王之恩。我本观诸宫殿，心情爱著，不能远离。今睹宫殿，如视秽厕。无可乐者。即舍位付弟，各出家为道。此轮王教化小王之例。详如长阿含，金轮王统化四洲以十善也。

△

【复次地藏，未来世中，若有善男子、善女人，于佛法中所种善根，或布施供养，或修补塔寺，或装理经典，乃至一毛一尘一沙一渧。】

　　此皆结上之文。然每言佛法中者，盖奉事余道，不出生死，徒自勤苦，非涅槃故。福田经，佛告天帝：九十六种道中，佛道最尊；九十六种法中，佛法最真；九十六种僧中，佛僧最政。所以者何？由如来从阿僧祇劫，发愿诚谛，殒命积德，誓为众生。六度四等，众善普备，得慧成满。三界天尊，无能及者。其有众生，发一敬心向如来者，胜获大千世界珍宝施矣。是为最尊无上之道，故教善男女等，必须于佛法中种善根也。准大论，有三善根：无贪、无嗔、无痴。一切诸善法，皆从三善根生增长。今言善根因缘，供养之具，所谓华香灯明，及法供养，持戒诵经等，以善心供养，故名为善根。布施非即是福，但能破悭贪，开善法门。善根名为福，故不间毛尘沙渧，[立+立]取乎心。心大则大，心小则小。若心冥法界，即福等虚空。如大论，佛与阿难从舍婆提城乞食。时婆罗门王立制，若与佛食与语，当罚金钱五百文。佛与阿难空钵而出，见一老婢，持破瓦器盛臭潘淀，（上音番，淅米汁；下音殿，浅水也。犹言米汁不多耳。）出门弃之。见佛空钵，心念欲施。佛知申钵从乞，婢即净心施佛。佛语阿难：此婢因施，十五劫中，天上人间，受福快乐，不堕恶道；后得男身，出家成辟支佛。当时，佛边一婆罗门，即言：汝是净饭王之太子，何故为食而作妄语？佛即出舌，覆面上至发际，而语之言：汝颇见如此舌人，作妄语不？彼即生信心。言：我不解小施报多。佛言：汝颇曾见希有事不？答言：我曾见尼拘陀树，荫覆五百乘车。佛问树种大小？曰：大如芥子三分之一。佛言：谁信汝？彼言实尔。佛言：我见此女，净心施佛，得大果报，亦如此树，因少报多。时婆罗门心开意解，向佛忏悔。佛为说法，得须陀洹果。即大唱声言：一切众人！甘露门开，如何不出？诸人闻已，皆送五百金钱与王，请佛供养。王与群臣，亦归依佛。佛为说法，悉获道果。故经云：可以为施，不限多少。是也。

△

【如是善事，但能回向法界，是人功德，百千生中，受上妙乐。】

　　初句，通指已上所修善事，虽有上中下别，既回向法界，亦何间于大小。是以百千生中，修因不替，施福常存，资法身而五果皆常，益慧命而四德咸显。上妙法乐，受用靡穷。如杂藏经：目连见一天女，坐一莲华上，纵广百由旬，此华独妙，殊于余者。所欲资生之具，宫殿饮食，随念欲得，尽从华出，进止随身。目连问言：作何善行，受报如此？答言：迦叶佛灭度后，遗零舍利，诸弟子辈，建七宝塔，高广四十里。时我作女人，出见塔佛像，信敬情发，念佛功德，脱头上华，奉献于像。以是因缘故，受报独妙如此。是则华因小善，得报如斯。其修塔寺，回向法界，自应百千生受上妙乐矣。

△

【如但回向自家眷属，或自身利益；如是之果，即三生受乐，舍一得万报。】

　　初二句，翻其不能回向之心，使福果局限有尽。眷属者，天性相爱，更相臣顺也。才言自家，便不能念及它人，胞与之义乖矣。自家眷属者，五苦章句经云：父子、夫妇、兄弟、家室、知识、奴婢。有五因缘：一怨家，（父子互相杀害）二债主，（父母财，子散用）三偿债，（子财供给父母）四本愿，（先世发愿善心欢喜）五真友（先世以道，共相承事）。今凡夫之人，罔识来源，不计无常，而反贪爱。言有父母、兄弟、妻子、中外亲族。疾病忽至，困劣著床，晓语亲族，分取吾痛，皆言不能。疾者乃觉，五种亲戚，谓当益己，当助汝等勤劳治生，随时给足。使身随贪，自缚自侵。忧念九族，妨废善行，坏乱善心。老病死来，善恶苦乐，独自当之，无有代者。未得道者，皆有此念，不能施与守道为德。呜呼！今世人至死之际，犹复弥留而不察者。如来深为怜愍，故特点逗此言，令人回施。故言若为眷属自身，秪得三生受人天福果，福尽还堕。故永嘉云：住相布施生天福，犹如仰箭射虚空，势力若尽还堕地，招得来生不如意。经说：住相布施，名第三生怨，正此谓也。舍一得万报者，如旧杂譬喻经云：昔舍卫城外，有妇人清信，佛自至门乞食，妇以饭著佛钵中，却行作礼。佛言：种一生十，种十生百，种百生千，种千生万，种万生亿，得见谛道。其夫不信，默于后听佛咒愿。夫曰：言何过甚。施一钵饭，乃得尔福，复见谛道。佛言：汝见尼拘陀树，高几许耶？答：高四五里，岁下数万斛。问：其核大小？答如芥子。佛言：汝语过甚。何有种一芥子，乃高四五里，下数十万子。答：实如是。佛言：地是无知，其报力尚尔，何况人是有情欢喜，以一钵饭上佛其福甚大。夫妇心开意解，即得须陀洹道。此出如来金口，宁不信耶！然以未回法界得果，秪三生与万报耳。正较竟。

△

【是故地藏！布施因缘，其事如是。】

　　此结示因果，总叹不尽，以完地藏较量业道施福之问。故总指王臣男女等所修之因，所得之果。故云：其事如是。无奈世人信者，施不尽力；不信者，全不能行。今举事证之，譬喻经说：昔有二比丘，俱得须陀洹果。一人常行教化乞丐，以用作福。一人但直坐禅自守，不乐作福。语乞者言：何不坐禅，空自勤苦？修福者言：佛常说比丘当行布施。后俱命终。生长者家。作福者为长者子，奴婢承给，衣食自然，快乐无极。坐禅者，生为婢子，在地独坐，饥渴啼哭。俱知宿命。时长子语婢子言：我本语汝，当布施，不肯用语，是汝自过，何为啼哭？后时俱求出家，皆得阿罗汉。长者子常直端坐，人皆竞送衣食来与。其婢子者，在外乞求，人无与者，常受饥渴。以是因缘，行道之人，不但持戒禅诵，亦当布施作福。大爱道经云：今世灭罪，后世得申。有财不施，世世受贫。故入道必以智慧为本，智慧必以福德为基。譬之鸟备二翼，鲦举万寻；车足两轮，一驰千里。缘了之资成正因，事度之助开佛性，不可不信也。正说竟。

△

【地神护法品第十一】

△

【尔时，坚牢地神白佛言：世尊！我从昔来，瞻视顶礼无量菩萨摩诃萨，皆是大不可思议神通智慧，广度众生。】

　　尔时者，说四章方竟时也。梵名涅哩锄，此翻坚牢。有二义：一约事，取力能承载发生，资益地味，养育万民，安立群品。二约法，以智度法门，常无改变。常也，能荷山川；乐也，能生万物；净也，地力自在；我也，具此四德，称神。（禹贡言底绩者皆地耳，覃怀底绩是也。）以具事、法二义，故名坚牢地神。问：地神男耶？女耶？答：女神也。准长阿含二十，佛告比丘：有四大天神：一地神，二水神，三风神，四火神。昔者地神恶见，言地中无水火风。佛言：地中有水火风，但地大多故，地大得名。次第说法，地神欢喜。佛为说四谛，地神即远尘离垢，得法眼净。白言：我今归依佛法僧，尽形寿不杀，乃至不饮酒。听我于正法中为优婆夷。水火风神亦然。故知是女神也。释题中以坤母配夫主干父，非臆说欤。

　　白佛者，意道弘经必藉地，转法须赖食；地固由我主之，食亦由我生之。若吾不护持，其何以流通哉。故于天宫大会之前，无量地神之内，毅然任护法之重担。故越班而陈白也。先标我从昔来，显已发心，匪朝伊夕。瞻视顶礼等，显所值圣流之多，皆非聊尔之人。大不可思议，神智之褒美；通慧乃度生器具，即三密妙轮。如散脂大将云：我现见不可思议智境。光疏云：若境可以智知，可以口说者，境则非密；不可智知，不可识识，不可名，不可说，是名不可思议密境。今诸菩萨皆以三密广度众生，故皆是大不可思议之通慧也。

△

【是地藏菩萨摩诃萨，于诸菩萨，誓愿深重。世尊！是地藏菩萨，于阎浮提有大因缘。】

　　总标地藏誓愿，偏与阎浮有缘。皆在下文。

△

【如文殊、普贤、观音、弥勒，亦化百千身形，度于六道，其愿尚有毕竟。】

　　文殊、普贤、弥勒如前，观音如后。准十轮经，除文殊、普贤、观音等诸大菩萨，余皆不及地藏。今地神并谓文殊等悉逊一筹，非谓功德有优劣，正以誓愿有毕竟不毕竟耳。亦化等，如大论云：遍吉菩萨一一毛孔，常出诸佛世界，及诸佛菩萨，遍满十方，以化众生。文殊分身变化，入五道中，或作声闻、缘觉，或作佛身。如首楞严三昧经中说：文殊过去作龙种尊佛。七十二亿，作辟支迦佛。（文殊师利般涅槃经，佛告跋陀罗曰：此文殊师利，有大慈悲。生于此国多罗聚落，梵德婆罗门家。生时宅化莲华，从母右胁出，身紫金色，堕地能语。宝盖随覆。于佛所出家，住首楞严定。佛涅槃后四百五十岁，当至雪山，为五百仙人宣扬十二部经。化令住不退已，至本生空野泽，尼拘楼陀树下，入首楞严三昧。毛孔出金色光，遍照十方世界，度有缘者。身如紫金山，正长丈六，圆光严显，面各一寻。圆光内五百化佛。一一化佛，有五化菩萨，以为侍者。是文殊师利，有无量神通变现，不可具说。
　　又五台辩聪入京，有老僧附书，使于城北寻勃荷投之。既至广慈河侧，闻小儿呼勃荷。以书投之。急食，忽人立而化。始知老僧为文殊。勃荷乃普贤也。此屠者赵氏，所畜十五年矣。唯食勃荷，故名。寒山、拾得其类也。）观音，如普门品三十二应，及诸传记，所载尤多。弥勒，如傅大士、布袋僧之类，此据近者言耳。（慧上菩萨经云：昔拘楼秦佛时，有比丘名无垢，闲居山窟。近有五神仙。有一女人，遇雨入窟，雨晴出去。五仙见之，各言比丘奸秽。无垢闻之，即踊身虚空。五仙投地伏罪，即是慈氏。）以诸大士应现无方。故总云，亦化百千身形等，然其愿念，皆有尽时，非不毕竟也者。

△

【是地藏菩萨，教化六道一切众生，所发誓愿劫数，如千百亿恒河沙。】

　　如前

△

【世尊！我观未来及现在众生，于所住处，于南方清洁之地，以土石竹木，作其龛室。是中能塑画，乃至金银铜铁作地藏形像，烧香供养，瞻礼赞叹。】

　　真智靡方，不局东西南北；法身无像，岂假铜铁金银。然地乃供像之所，像为起敬之门。被俗之仪，不坏假名谈实相；阐性之法，必由假相悟真容。故依处而作相也。然言于所住处，亦地神据迹之言。若论其本，何所论处？四智无以辩其端，五眼罔能窥其奥。如十轮经，好疑问菩萨白佛言：此善男子，从何而来？所居佛国，去此远近。佛言：如是大士，随所止住诸佛国土，随所安住诸三摩地（云云）。据此，岂局一方一处耶！今言南方作室者，按起世经，当阎浮洲南二铁围山外，有阎摩王宫殿住处。地藏偏现身地狱，作幽冥教主。故就垂形之处，作室于南。即大集会中，从南方世界，现香雨华云而来之意。盖以午为中道，离为南方，为正、为日、为明丽。离中虚故明，像诸法空，则智日当阳，遍照天下。故据迹处作室供像，正令人人出坎陷之幽途，升离明之阳地，以阴主死而阳主生也。清洁地者，准密部诸仪作坛法，必须穿去秽土，取下净土，于空闲幽林，或河边净地，作之方称如法。故今亦云：于清洁地。龛，（枯含切）龙窟也，从合，取蛰而坯户之意，静之极也。夫龙为阳之精，天道之变化备矣。阳首潜龙乃以不见成德，何哉？正见天道浑浑，无声无臭。龙潜弗潜，混沌穿漏，庶以见现而不现，隐而不隐，会阴阳而一致，泯修性以同源，斯即谛观不别，绝学之法门也。余如文。

△

【是人居处，即得十种利益：】

　　此显人尊处胜。盖既闻地藏菩萨不思议誓愿威神，即能信解，而复作室塑像供养礼赞。初则一念信解，次则兼行六度。既是尊重弟子住处。随所住地，[立+立]名吉祥。故每萃休征，有十种利益也。

△

【何等为十？一者、土地丰坏（编者注：「坏」字疑为「壤」字之误，又一本作「穰」），二者、家宅永安，三者、先亡生天，四者、现存益寿，五者、所求遂意，六者、无水火灾，七者、虚耗辟除，八者、杜绝恶梦，九者、出入神护，十者、多遇圣因。】

　　初句征，一者下，列次第相生，则有十利。首相（「相」一本作「标」）土地，以立其居；次明家宅，以安其身。乃至鬼神护助，以终遇圣因。丰壤者。丰，盛大也。丰则祭当备物，故取豆大而满为丰，从蜡（孚容切，生意满盈也）盛而又盛也。按禹贡，厥土惟白壤。注云：无块柔土曰壤。白以见其色之纯，壤以见其性之美。周官大司徒，辩十有二壤之物，而知其种，以教稼穑树艺。然辩土宜有二：以色，以性。大[既/木]五色好土，皆种艺丰壤。如云：厥土黑坟，厥土赤坟等。故周礼地官注壤赤土。以万物自生则言土，以人所耕艺则曰壤。壤，和绥也。逸雅训瀼，取肥濡之意。世记经云：阎浮提所有国，名曰沃壤丰乐，多出珍宝，林水清净是也。（准长阿含阎浮提地南狭北广，纵广七千由旬，人面像此地形。）既得丰壤之土地，则家宅可永安矣。家从宀从[字-子]从[众-四]（众字）则父子兄弟夫妇同室而和乐矣。宅从[字-子]从乇，（托字）则择吉托处，休征著而灾青殄矣。生者既安，福资祖祢，（音你）亦蒙善业，[立+立]得生天。先亡尚尔，况作室严像乎。例如金光明云：若有众生，为供养经典故，庄严屋宅，乃至张悬一幡一盖，及以一衣。欲界六天已有自然七宝宫殿，是人命终，即得生彼。各各自然有七天女，共相娱乐，日夜常受不可思议微妙快乐。今亦云然，不惟先亡生天，亦使现在益寿。光明云：阎浮提内药草树木根茎枝叶华果滋茂，美色香味，皆悉具足。众生食已，增长寿、色、力、辩、安。六情诸根，具足通利。是也。既有寿已，而诸事不谐，曷足贵乎。今凡所祈求，莫不遂意。从志曰遂，亦称也。所谓随意所用，受于快乐，种种饮食衣服卧具、宫殿屋宅、树木林苑、河池井泉，悉皆具足，无不遂意是也。遂意在内，灾祥在外。若所谓水火者，民生不可一日阙者也。盖水流湿，润乎万物。故居北方坎位。火就燥，熯乎万物，故居南方离位。水火既济，则万物生成；傥火水不时，则万物焦烂。何况商羊现舞，回禄潜临，则灾祸非浅矣。（按白泽图，火之精，名必方，状如鸟。一足，以其名呼之，则去。水之精，名罔象，状如小儿，赤目黑色，大耳长爪。以索缚之，则可得烹之，吉。）内外虽获安宁，又须辟除虚耗。耗，说文云：稻属。吕氏春秋云：饭之美者，玄山之木，南海之耗，是也。若荀子云：多而乱曰耗，则是减损虚耗。董仲舒策云：察天下之息耗，是也。（注：息，生也；耗，虚也。俗谓正月十六日为耗磨日。官司不开仓库。）光明云：若此国土，有诸衰耗，种种艰难，以我等力故，令如是种种百千衰耗之事，悉皆灭尽。是也。

　　昼既诸缘顺适，夜须眠梦安祥。今百凡恶梦，如木之根皮，杜塞而不申；如麻之头绪，断绝而不续也。日居月诸，坐享贞吉；昼出夜入，尤望安宁。今修福善，出入神护。光明云：我等四王二十八部诸鬼神等，及无量百千鬼神，以净天眼，过于人眼，常观拥护此阎浮提。是也。已上九种，皆世间利益；第十圣因，乃出世利益。圣，正也。乃出世正圣之修因也。如闻法悟道、修斋、布施、塑像、修塔、补治经像之类。涅槃经云：善知识者，令人渐远恶法，增长善法，本未有定、慧、解脱、解脱知见，即便有之；未具足者，则得增广。如是圣因，恒多值遇。若不因修供大士，曷克臻此十利乎。

△

【世尊！未来世中，及现在众生，若能于所住处方面，作如是供养，得如是利益。】

　　通结修因得益二文。十轮经云：善男子，假使有人于其弥勒，及妙吉祥，并观自在、普贤之类，而为上首，殑伽沙等诸大菩萨所，于百劫中，至心归依，称名念诵，礼拜供养，求诸所愿。不如有人，于一食顷，至心归依地藏菩萨。令诸有情所愿满足，如如意宝，亦如伏藏。如是大士，为欲成熟诸有情故，久修坚固大愿大悲，勇猛精进，过诸菩萨。是故汝等应当供养。偈曰：假使百劫中，赞说其功德，犹尚不能尽，故皆当供养。所以供养者，得如是之利益故也。

△

【复白佛言：世尊！未来世中，若有善男子、善女人，于所住处，有此经典，及菩萨像。是人更能转读经典，供养菩萨。我常日夜以本神力，卫护是人。乃至水火盗贼大横小横，一切恶事，悉皆消灭。】

　　初明经像住处。次明力护灭恶。此见地神护法之心，与光明会上发愿护经同。彼云：若随是经典所流布处，我当在中，常作宿卫。是也。水火销灭，即上六七八三事。大横，如药师经，九横死。小横，如九横经。一切恶事，如光明所谓，以是经故，恶梦蛊道、五星诸宿、变异灾祸、一切恶事，消灭无余。无量鬼神及诸大士，昼夜精勤，拥护四方，令无灾祸，永离诸苦，应心适意，随其所乐。岂非恶事销而善事萃，灾横灭而祯详集者乎！世有不信之人，谓是诱进之语。岂不闻积善之家，必有余庆；积不善之家，必有余殃。又不闻，出言善，千里之外应之；出言不善，千里之外违之。言行乃君子之枢机，动天地，感鬼神，得不敬且慎乎。

△

【佛告坚牢地神：汝大神力，诸神少及。】

　　大神力，即指下文。诸神，即是同类。如善财参安住地神时，百万地神，各放光明。谓此等地神佥不及尔之神力也。

△

【何以故？阎浮土地，悉蒙汝护。乃至草木沙石稻麻竹苇谷米宝贝，从地而有，皆因汝力。】

　　初二句总释，乃至下，别释。光明会上，地神自言。而此大地，深十六万八千由旬，从金刚际，至海地上。悉得众味增长具足，丰壤肥浓，过于今日。草木等，然世界初成之后，草木稻麻等种子，从何而有？准长阿含，有大乱风，从不败世间吹种子来生此国。一根子，二茎子，三节子，四疐（音帝与蒂同。枣李曰疐之。）中子，五子子。是为五子。固因地神威力，亦由众生业感。准业报差别经云：复有十业，能令众生得外恶报。若有众生，于十不善业多修习故，感诸外物，悉不具足（云云）。若修十善业，与上相违。此因众生恶业炽盛，以致地神不护，灭损万物。若多修德，增其威力，万物加美。故地神云：是金光明，若广说时，我及眷属，所得功德，倍过于常。增长身力，心进勇锐。世尊！我服甘露无上法味已，阎浮提地丰壤倍常。如此大地，众生所依，悉能增长一切所须之物。令诸众生，随意所用，受于快乐。今故赞云：阎浮土地，乃至宝贝，凡是地所有者，皆因汝力而致之也。（贝，海介也。其物甚琐，其质天然有文。背穹而浑，天之阳也；腹乎而开，地之阴也。象其腹行。古之民也朴，货贝而宝龟。故制字从贝为母，一听民便。后世始铸泉，泉行而具废，权归于君矣，然于利民用。拢又下衰，造楮以厉民，终莫之能行也。）

△

【又常称扬地藏菩萨利益之事，汝之功德，及以神通，百千倍于常分地神。】

　　称扬赞叹，乃普贤十愿中第二门。盖一念称扬，万德自具。故诸佛子凡来法会，初见久闻，宣流梵呗。今地神不惟能主阎浮提物，复更赞扬地藏利益之事，则为护法地神，其福业慧业，自然深广；功德神通，亦叵思议。较余地神超过万倍。何也？良由大士威德神通，不可思议。譬之诸天甘露，不问贵贱长幼，若有尝者，无不长生而不死也者。

△

【若未来世中，有善男子、善女人，供养菩萨，及转读是经。但依地藏本愿经一事修行者，】

　　初明人法。但依下，令专修。即制心一处，无事不办也。梵语腻地，此云依。依，凭也。凭此经功，出离苦海也。涅槃明四依，此即依了义经，不依不了义经之指。古语云：千羊之皮，不如一狐之腋。故知众典不及此经。以人有思议、不思议；经有开显、未开显。今专读不思议、开显之经，罪顿消而功速成，何事多求，杂乱心志。此即南岳有相安乐行也。言修行者，谓如说而行。若闻而不行，如说食数宝，何济饥贫。谚云：说得一丈，不如行得一寸，是真实训世语耳。

△

【汝以本神力而拥护之，勿令一切灾害及不如意事，辄闻于耳，何况令受。】

　　敕地神拥护者，以此善信，若佛现在，足称四信。今于灭后，可当五品。以读经是第二品，供养乃第四兼行六度品。始由一念信解，以至深信观成。当知五品观行为如佛，故令拥护也。本神力者，约事，指主地为本；约法，指四德为本。由此本故，神力倍余拥护者。如光明坚牢白佛言：说法比丘，坐法座时，我常昼夜卫护不离。隐蔽其形，在法座下，顶戴其足。一切灾害等，所谓我等诸王，及诸鬼神既舍离已，其国当有种种灾异，彗星现怪，流星崩落，五星失度，两日[立+立]现，日月薄蚀，恶虹数现，大地震动，暴风恶雨。此灾既起，侵害人民。故云灾害。又云，谷米涌贵，饥馑冻饿，怨贼侵掠，人民多苦。其地无有可爱乐处，此不如意事也。今既供像读经，唯依本愿修行，此等灾害不如意事，尚不辄闻于耳，况眼见身受耶。

△

【非但汝独护是人故，亦有释梵眷属、诸天眷属，拥护是人。】

　　初句谓不但汝地神独护。若果如上修为，亦有梵释诸天眷属皆来拥护矣。如四天王白佛言：是人若得闻是经典，能得未来现在种种无量功德，我当隐蔽，不现其身，为听法故，当至所止讲法之处。大梵天王、释提桓因、大辩天神、功德尊天、散脂鬼神，大将军等，二十八部鬼神大将，摩醯首罗，摩尼跋陀鬼神大将；鬼子母，及五百鬼子，无量百千万亿那由他鬼神诸天，如是等众，为听法故，悉自隐蔽，不现其身，至是人所止讲法之处。金光明、方等圆经，天龙神鬼，拥护若斯，况今开显最上之典，其梵释天等拥护之力，奚俟更言哉！

△

【何故得如是圣贤拥护？皆由瞻礼地藏形像，及转读是本愿经故，自然毕竟出离苦海，证涅槃乐。以是之故，得大拥护。】

　　初句征，圣谓真正，贤名善直。又主者名圣，眷属名贤。以正直者为天为神耳。皆由下，释。释中三意：初二句，正释意；自然二句，示获益。言苦海者，准长阿含，四大海水咸苦，有三因缘。一、有自然云，遍满虚空，至光音天，周遍降雨，洗濯天宫，涤荡天下，从梵迦夷天宫，乃至八万天下诸山，须弥山王，皆洗濯涤荡，其中秽恶咸苦，诸不净汁，下流入海，合为一味。二、昔有大仙人，禁咒海水，长使咸苦，人不得饮。三、杂众生居，其身长大，或百由旬，至七百由旬。呼觐吐纳，大小便中，故海水咸苦。今指业海，苦有万端；既由礼读，出离无难。言自然，则不加勉强。说毕竟，则到底不虚。是故行者应当至心。若至心者，所求必获，出苦证乐，此正教主天宫付嘱之心，亦地藏幽途化人之念。切在专行，因果不爽如毛发者也。以是二句，结护意如文。

△

【见闻利益品第十二】

△

【尔时，世尊从顶门上，放百千万亿大毫相光：】

　　自尔时至告诸大众，皆经家所叙之文。恰于地神护法品后放光者，为证前起后，令诸众生睹相悟心，各各自知一段不思议本有之常光也。从顶二句，总标。梵名乌瑟腻沙，此云佛顶。而言门者，禅秘要经云：人身三分，脐为中原，头为殿堂，顶为天门，故曰顶门。盖头为一身之主，顶乃一首之尊。故大论，阿私仙人云：头中顶相，无能见上，若天若人，无有胜者。表一切种智，超因极果也。门有能通、当体二义。由此地藏妙像嘉名，瞻礼称念，而进于极果者，能通之功也；此顶人人本具，略不假借。则六道与地藏，总是一身；众生与如来，原非两体。当下即是，奚假从门而入。当体之意也。上者，从顶放光，表自极智体上，起此大光明用。其体原一，生佛同具故。而用不一，随机施设故。此即一念三千至理，互具互遍，故有百千万亿大毫相光，即表三德。大即法身，以遍满故。毫相即解脱，外实内空故。光即般若，照了万法故。身大故，毫光亦大；毫空故，大光亦空；光照故，大毫亦照。三一不相离，一三非可混。不[立+立]别纵横，生佛同具证。既总标已，下别明之。

【所谓白毫相光、大白毫相光、瑞毫相光、大瑞毫相光、玉毫相光、大玉毫相光、紫毫相光、大紫毫相光、青毫相光、大青毫相光、碧毫相光、大碧毫相光、红毫相光、大红毫相光、绿毫相光、大绿毫相光、金毫相光、大金毫相光、庆云毫相光、大庆云毫相光、千轮毫光、大千轮毫光、宝轮毫光、大宝轮毫光、日轮毫光、大日轮毫光、月轮毫光、大月轮毫光、宫殿毫光、大宫殿毫光、海云毫光、大海云毫光。】

　　毫相是一，即用之体。光色不同，即体之用。法华文句：以五色譬五道，青譬地狱因果，黄譬饿鬼，赤譬畜生，白譬人天，（修罗分属四趣，仍阙黑色）小色像譬二乘，大色像譬通菩萨，短色像譬别菩萨，长色像譬佛因果。诸文开合随意，正法念，加长短等；此由法华九界同归，三乘咸会，故文句作此引用。今就地藏偏哀六道三涂故，且譬五道，事有专属耳。

　　白毫相光，三十二相之一。梵语叔离，此云白色，西方正色也。白乃本质，居众色之先。白可受彩，起诸光之色。揽而可识曰相，炽然如焰曰光。大轮云：白毫眉间峙，白光逾琉璃。在因行布施时，适可前人意，起自在业因缘，又咨嗟歌诵闲居之德，故有眉间白毫。外具八楞，中空右旋。三十二相功德，增为千倍，乃成额上白毫相。一千毫相功德，增为百倍，乃成一顶骨相。是故如来，最为尊胜。今从极顶放毫相光，全彰不思议事也。言大者，较前尤为胜妙。下仿此。

　　瑞毫相光。以玉为信曰瑞，又祥瑞也。天以人君有德，将锡之历年，钖之五福，先出此为信。今表六道，乘地藏力，三涂清升，人天成佛，故现此祥瑞之毫光也。
　　玉毫相光，玉乃天地精英，具温润之德，（文赋山有玉而增润）琢磨可能成器。此表五道，离火宅之燥，增性山之润，出三涂之非器，入四圣之瑚琏也。

　　紫毫相光，梵名罗差，或勒叉，此云紫色。乃黑赤之间色，以表杂类众生获益。止观云：众生禀益不同，或杂益、不杂益是也。

　　青毫相光，梵名尼罗，此云青色。东方属木，由水而生，似黑而浅，色则扬矣。以表地狱黑业，由之生气满盈，发菩提树之枝柯矣。

　　碧毫相光，说文谓石之青美。增韵云：深青色。此表地狱中利根。如调达在狱，乐如三禅。阇王入拍[毛@匊]地狱，暂入即出之类。

　　红毫相光，梵名阿卢那，此云赤色。南方属火，气盛而明，从大火为意。但视红微晦，故特言红。红从糸、从工，乃女工纺绩织纴功力也。此表畜生，由闻名见像，即发心加行。所迷正因，由之而显，同红字之功力矣。

　　绿毫相光，绿，浏也。泉水上视，浏然绿色，是青黄之间色；总表狱鬼同入法流也。
　　金毫相光，梵名伊尼延，此云金色。金有五色，黄金为长，久埋不变，百陶不轻。以表饿鬼虽久埋恶趣，而佛性不失，中道藏开，顿离枵虚也。
　　庆云毫相光，西京杂记云：瑞云，曰庆云，曰景云。云五色曰庆，或曰卿。此表离五住烦恼，显五分法身之祥征也。
　　千轮毫光，此下轮光，较散光尤胜。盖表说圆法，被圆根，入圆门，获圆益。故十轮云：轮者，如满月光，清凉无碍，遍诸虚空，照触一切，无障境界。逸雅训纶言：弥纶周匝也。精蕰云：车所由以运转者，以其形圆也。而其妙，尤在中虚矣。言千者，千辐之毂（一本作「轮」），表六道一念千如，至此显著，圆转无碍也。

　　宝轮毫光，与上同，此重宝字。如契经云：若刹帝利种，绍灌顶位。于十五日，斋沐升殿。东方忽有金轮宝现，其轮千辐，具足毂辋，舒妙光明，来应王所，定是金轮王。此表五道具圆根者，蒙地藏以法水灌顶，超入圆向金轮，将绍法王之位也。其间或入铁轮，乃至摩尼轮，不可定判。

　　日轮毫光，现日天子宫殿也。日，实也。光明盛实，表菩萨智光无私照也。大论云：如日天子，怜愍众生，与七宝宫殿俱，绕四天下。从初至终，常不懈息。日光普照，无憎无爱，随其高下深浅悉照。菩萨亦如是，从初发心，为度众生，无有懈息。出于世间，住五神通，处于虚空，放智慧光明，灭邪见戏论。譬如朝露，见日则消。是也。

　　月轮毫光，现月天子宫殿也。月，缺也。满则缺也。此表大士具智断二德，故能除五道热恼，益四众清凉。然此二轮，正表大士权实二智，照理鉴机也。

　　宫殿毫光，光现宫殿也。释宫如题。殿，乃堂之高大者，具岧峣高耸之奇，昭轮奂周明之美。表三涂超出人天，显五道同归佛果。故现高显之相也。

　　海云毫光，以光云遍覆，如海无垠。此表生佛一如，依正不二；染净同源，苦乐无异。如海莫测边涯，如云原无分别。故知情生分别，法法条然，智入一无，事事平等，终于海云，良有以也。

△

【于顶门上，放如是等毫相光已，出微妙音，告诸大众天龙八部人非人等，听我今日于忉利天宫，称扬赞叹地藏菩萨于人天中利益等事，不思议事，超圣因事，证十地事，毕竟不退阿耨多罗三藐三菩提事。】

　　初二句，结前，出微下，正告。如是者，指叹之词，以佛顶毫光，胜妙第一。故指而叹言，有如是耶？然如名不异，是曰无非。则生佛同由实相，是非[立+立]契真如。此我佛付嘱之本心，亦大士领命之初意。净秽总入一光，依正同成一色。故经家叙出不思议境，而叹言如是。故知最初放光，表极圣三密，而说法为要，故光从口出。此表六道克就圆因，将趣极果，而证入为要，故光从顶放。光相似同，意各有攸归也。大众是总，天龙等是别，皆所告之机。听我者，不惟事关深远，化涉始终，且又嘱人天于未来，绝不类寻常之小事。必须专心承听，方晓叵量威神。于人天下，结叹四章。利益等事，结名章；以称名读经，人天俱解脱故。不思议事，结体章；然体属理，今何指事，当知始终所依，迷悟[立+立]具，即理之事，故独当不思议事。超圣二句，结宗章；宗必因果同成故。不退菩提，结用章；地藏巧施方便，为令成就菩提。
若准法华四：一、初句叹教一，设教被机，人天得益故。次句叹理一，[立+立]由理具，方有事用故。三、四二句，叹行一行必超因，能证果故。第五句，叹人一，既得毕竟菩提，世出世间，第一人故。皆言事者，与法华如来为一大事因缘故，出现于世同。盖世出世间，内外善恶，大小圣凡，无一不事事者，但作用不同。譬之琴瑟箜篌，音韵似一，吹弹者异耳。然观结叹文意，似都指后，何也？盖由观音所问之事，与前[迦-加+向]异。特显四章之妙，通贯前后；以后形前，愈彰深致，不可以前劣后优，随文失指也。

△

【说是语时。会中有一菩萨摩诃萨，名观世音。从座而起，胡跪合掌。】

　　此见宾主击扬之妙契，师弟敲唱之相应。世尊所以对众而结叹，意启观音乘赞而蹑问。故佛说是语时，观音即起白佛，啐啄同时，斯之谓矣。西音名阿那婆娄吉低输，此云观世音。观是能观之智，以三智照正性，察本末也。世音是所观之境，万像隔别，类音殊唱，菩萨弘慈，俱令脱苦。境智合标，名观世音。（[禾+末]罗矩吒国，印度最南海滨，此南大海中，名补陀落迦山，有石天宫，观自在菩萨常住处。）

△

【白佛言：世尊！是地藏菩萨摩诃萨，具大慈悲，怜愍罪苦众生，于千万亿世界，化千万亿身，所有功德及不思议威神之力。】

　　世尊欲称扬众事，观音接口便问其由，则知所问所答者，皆不外乎是矣。然必假观音者，以志同道合，均与阎浮提有大因缘也。如赞地藏具大慈悲，乃至不思议神力，此亦观音之实事耳。准悲华经：乃过去无诤念王，第一太子，名曰不眴。受宝海梵志所劝，遂发弘誓。故宝藏佛言：汝观天人及三恶道一切众生，生大悲心，欲断众生诸苦恼故，欲断众生诸烦恼故，欲令众生住安乐故，今当字汝为观世音。汝行菩萨道时，已有百千无量亿那由他众生，得离苦恼。汝为菩萨时，已能大作佛事（云云）。以其德业相齐，方能发起，故假大士承机申请也。

△

【我闻世尊与十方无量诸佛，异口同音，赞叹地藏菩萨云：正使过去现在未来诸佛，说其功德，犹不能尽。】

　　诸佛同赞之言，有意无文。其意有二：远则指佛在伽罗帝耶山诸牟尼仙所依处大集会上，广为赞叹，一也。近则指佛在忉利天宫，十方诸佛同集，分身地藏偕临。正当释迦赞地藏众事之时，安知诸佛不同赞乎。二也。何故正使三世诸佛，说其功德犹不尽耶？以地藏行山，高逾须弥；愿海深过溟壑。况智慧神通，皆不思议，奚能称量耶！

△

【向者又蒙世尊，普告大众，欲称扬地藏利益等事。】

　　向者之指，亦有远近。远指赞叹品初之文，近指放光后告众之事。

△

【唯愿世尊，为现在未来一切众生，称扬地藏不思议事，令天龙八部瞻礼获福。】

　　此明称扬地藏之意，正为天龙八部，瞻礼获福耳。良由一切众生，妄著我人，惰慢成性，封迷累劫，不识三尊。愚蠢沿流，罕逢十圣。宁知命如风烛，难可驻留。形同石火，岂容长久。况复五浊交侵，四蛇常逼。不礼三宝，难越四流。是故行者常须作意，不得自堕。恐无常忽至，瞻礼无门。譬鼠入角，路穷何趣。故佛偈云：命如风中灯，不知灭时节，今日复明日，不觉死轮至。冥冥从业缘，不知生何道？况瞻礼佛菩萨时，则灭无量生死之罪，而集百千善缘之福。如增一阿含云：礼佛有五功德：一端正，二得妙声，三多饶财，四生处高贵，五生天上。故使人天瞻礼地藏，自然获福矣。

△

【佛告观世音菩萨：汝于娑婆世界，有大因缘，若天若龙，若男若女，若神若鬼，乃至六道罪苦众生，闻汝名者，见汝形者，恋慕汝者，赞叹汝者，是诸众生，于无上道，必不退转，常生人天，具受妙乐，因果将熟，遇佛授记。】

　　初总赞。若天下，别赞。标娑婆有缘，乃机感偏宜。然大士化缘，无刹不现也。大因缘者，谓生起助成，有不思议极大之功。止观云：善知识者，是大因缘。所谓化导令得见佛。如无尽意问云：以何因缘，名观世音？佛以七难二求，答出其事。别行疏云：因缘甚多，略言境智。若就众生，则以善恶两机为因，圣人灵智慈悲为缘。若就圣人，观智慈悲为因，众生机感为缘。此即因圣缘凡，因凡缘圣，大[既/木]不出四悉檀（云云）。别赞中，以三双六只之机，及六道罪福之感，以显大因缘也。天、龙，上下一对；男、女，内外一对；神、鬼，幽显一对。略其中间刹帝利、婆罗门、及出家、在家二众、声闻、缘觉、菩萨，故云乃至，然偏举天龙等，以皆有生老病死也。闻名等，即普门品闻名及见身，能灭诸有苦。是恋慕者，以大士威神具大悲施无畏故，令群生眷恋思慕。长阿含云：欢喜欲见，忆念不忘，生恋慕心。是也。恋慕不已，即申赞叹。然威神之力，叹莫能穷。详普门品。是诸下，明效验。既蒙利益，毕竟成佛。虽现身应物，列四八之殊。其说法被机，分十九之异。而大士本意，在阿耨菩提。常生人天等，明其未成佛道之间，毕竟不堕恶趣。人天受乐，修集善因，因圆果熟，遇佛授记。此皆大因缘事也。故大品云：菩萨摩诃萨欲知诸法因缘，当学般若波罗蜜。则虽普度众生，入涅槃界，譬如幻师，度幻弟子，彼此离情绝见矣。

△

【汝今具大慈悲，怜愍众生，及天龙八部，听吾宣说地藏菩萨不思议利益之事。】

　　初三句正点能听宣利益事，此应具引别行疏中慈悲普之文。以大士凡见一切苦恼众生，起大慈悲，令菩提芽生。故云：三业致请，蒙脱苦芽。四弘为誓，使沾上乐。即是真身拔苦，应身与乐耳。何言今具耶？秪为怜愍未来众生，欲得听宣地藏益事，故点汝今二字也。

△

【汝当谛听，吾今说之。】

△

【观世音言：唯然，世尊！愿乐欲闻。】

　　悉如文。

△

【佛告观世音菩萨：未来现在诸世界中，有天人，受天福尽，有五衰相现，或有堕于恶道之者。】

　　三界诸天，各乘宿业。宿福深厚，增进圣伦。前福薄劣，恶业仍牵。涅槃云：天上虽无大苦恼事，然其身体，柔软细滑，见五相时，极受大苦，如地狱苦，等无差别。如蜜和毒药，初美后苦。准新婆沙论：诸天命终，先有二种五衰相现，一小二大。小五衰者：一、身出恶声，二、身光微昧，三、浴水著身，四、著境不舍，五、身虚眼瞬。大五衰者：一、衣服今秽，二、华冠光萎，三、两液流汗，四、体生臭气，五、不乐本座。小五相现，若不归依求救。大五衰现，必从天死退下。正法念经云：业尽怀忧恼，舍离诸天女，退时大苦恼，不可得譬喻。故须求救也。或有堕恶道者。随其业力，堕五趣中。如折伏罗汉经云：昔忉利天，有一天寿垂尽，有七种瑞现：光灭、华萎、色变、衣尘、腋汗、身瘦、及离本座。即自思惟，寿终下生鸠夷那竭国，疥癞母猪腹中作豚，即其例也。

△

【如是天人，若男若女，当现相时，或见地藏菩萨形像，或闻地藏菩萨名，一瞻一礼，是诸天人，转增天福，受大快乐，永不堕三恶道报。】

　　初示怖相修因。若男女天等，当小大衰相现时，或见地藏像，及闻大士名。身心[立+立]运，瞻礼咸臻，胜福既修，衰相则灭。是诸下，明转报增福。如天帝释，小大衰相忽现，心生怖畏。作是念言：谁能救我，如是衰厄，我当归依。便自了知，除佛世尊，无能救护。寻诣佛所，求哀请救。佛为说法，便得见谛。令彼衰相一时皆灭。欢喜踊跃，作爱语伽陀：大仙应当知，我即于此座，还得天寿命，唯愿尊忆持。今于地藏瞻礼者，转衰增福，亦如是耳。（准长阿含云：使彼诸天增益五福。一天寿、二天色、三天名称、四天乐、五天威德。）永不堕恶道者，如前作搂之天，愁苦不知何计。余天语言：唯佛能脱卿之罪。即到佛所，作礼发问。佛言：欲得离搂身，常诵三自归。天即归依。却后七日，下生维耶离。作长者子，始生堕地，亦跪三归。年向七岁，于道边戏，遇身子、目连，儿为作礼，请佛到家。佛为说经，儿及父母亲属，皆得阿惟越致。以此观之，若瞻礼地藏，岂止永不堕恶，亦能顿入圣阶。故知忏悔功力，能致身心俱乐。

△

【何况见闻菩萨，以诸香华衣服饮食宝贝璎珞布施供养，所获功德、福利，无量无边。】

　　以上见像闻名，单事瞻礼，增福受乐，不堕恶趣。何况见闻，复申供养乎。故所获功福，无量无边也。如弥勒菩萨所问经论问：云何布施果报？答：布施有一种果，所谓受用果；复有二种果，所谓现在受果，未来受果；复有三种果，即此二种，复加般若。今获功福，正与般若相应，故如虚空无边量也。

△

【复次，观世音！若未来现在诸世界中，六道众生，临命终时，得闻地藏菩萨名，一声历耳根者，是诸众生，永不历三恶道苦。】

△

【何况临命终时，父母眷属，将是命终人舍宅财物宝贝衣服塑画地藏形像。】

△

【或使病人，未终之时，眼耳见闻，知道眷属将舍宅宝贝等为其自身塑画地藏菩萨形像。】

　　悉如前。

△

【是人若是业报合受重病者，承斯功德，寻即除愈，寿命增益。】

　　何故须为病人，于地藏处，修供塑像，以能愈病益寿也？止观云：怖畏恶道，人命无常，一息不追，千载长往。幽途绵邈，无有资粮，苦海悠深，船筏安寄。年事稍去，风刀不奢，岂可晏然，坐待酸楚。譬如野干，失耳尾牙，诈眠望脱（云云）。故为修福，当下除殃，抑岂愈病，更益遐龄。譬之服五石者，不止病差，兼得身充也。

△

【是人若是业报命尽，应有一切罪障业障，合堕恶趣者，承斯功德，命终之后，即生人天，受胜妙乐，一切罪障，悉皆消灭。】

　　业报命尽者，乃福命俱尽也。然虽福命俱尽，功福修之不爽。故应有五逆之罪障，十恶之业障，合堕恶趣受苦者，因承卖宅塑像功德，即生人天受乐，并前罪业二障，悉皆消灭无余。如大经：耆婆语阇王言：修一善心，能破百万种恶。如少金刚，能坏须弥；亦如小火，能烧一切；如少毒药，能害众生。小善亦尔，能坏大恶。虽名小善，其实是大。为是义故，应须忏悔，人能为此，则善资冥福矣。

△

【复次，观世音菩萨！若未来世有男子女人，或乳哺时，或三岁、五岁、十岁已下，亡失父母，乃至（一本作「及」）亡失兄弟姊妹。是人年既长大，思忆父母，及诸眷属，不知落在何趣？生何世界？生何天中？】

　　乳哺时者，婴孩在襁褓也。乳，胸汁（「汁」，一本作「前」）肉囊也。儿所饮汁，乃母血所化。儿未生，在身为血；既生，血上升为乳。五道受生经云：儿生三岁，凡饮一百八十斛乳，（古三升当今一升）除其胎中食血分。说文云：哺，咀也。从口，甫声。正母嚼与之时。如易林云：乌雀食谷，张口受哺。逸雅云：小儿气急曰哺。哺，露也。哺而寒露，乳食不消，生此疾也。今大人食多受寒，胸口作餲哺臭，是也。自乳哺至三岁等，虽失亲，前后不同，而无知大小何异。年既长大，而思忆者，乃孝子之良心，有不容已者。梵动经云：我身四大六入，从父母生。乳哺养育，衣食成长，摩扪拥护。然有终其身，而不一思身所从来，鞠育劬劳者。盍思羔羊跪乳，慈乌反哺，雀雏窃谷被捕，雀子念母忍饥，可以人而不如禽兽乎！今所以思忆者，盖不知眷属落在何趣，升沉莫测也。不知生何世界，中边难定也。不知生何天中，散定罔谙也。故寤寐思之，欲知其处耳。

△

【是人若能塑画地藏菩萨形像，乃至闻名，一瞻一礼，一日至七日，莫退初心，闻名见形，瞻礼供养。】

　　莫退初心一语，是最要之诫。今世之人，择善固执者，吾旦旦慕之而未遇。如营福者，始欲为多，末遂减少。其学道者，初期克进，后乃怠疲。所谓靡不有始，鲜克有终。有始有卒者，其惟圣人乎。故经云：鱼子庵罗华，菩萨初发心，三事因中多，及其结果少。诫厥初心莫退，深有以也。

△

【是人眷属，假因业故，堕恶趣者，计当劫数；承斯男女兄弟姊妹，塑画地藏形像，瞻礼功德，寻即解脱。】

　　假因业者，假即因成、相续、相待之三假也。以虚妄不实，故名为假。止观云：因成，约外尘内根。相续，但约内根。相待，竖待灭无之无，横待三无为之无心。一切凡夫，未阶圣道，介尔起计，悉皆是见。以有见故，三假苦集。烦恼随从，结业芜蔓，生死浩然，故云堕恶趣中，计当劫数。此言眷属，因业受生也。承斯下，藉福超升。寻即解脱者，由机速应速，利益速也。譬如父母，念子心重，多智多财，具大势力。众子在难，即能拔之。今地藏菩萨慈悲心重，权实智深，圣财充足，神力自在，随其眷属堕恶趣者，当下即解脱矣。

△

【生人天中，受胜妙乐。是人眷属，如有福力，已生人天受胜妙乐者，即承斯功德，转增圣因，受无量乐。】

　　古德云：已生善道，增益功勋；未脱苦轮，早生净土。正二文之意。转增圣因，则入三乘之位，受出世之乐矣。如增一阿含，佛告比丘：凡夫之人，不作功德，不得四事供养，复不免三恶道苦，是谓身心俱不乐。作功德阿罗汉，四事供养，无所乏短，复免三恶道苦，是谓身心俱乐。今既增圣因，则身心俱乐矣。

△

【是人更能三七日中，一心瞻礼地藏形像，念其名字，满于万遍，当得菩萨现无边身，具告是人眷属生界。】

　　塑像瞻礼外，竭殷勤一心称名，内勤恭敬，机感倾诚，现身速应，所谓菩萨清凉月，常游毕竟空，众生心水净，菩提影现中。感应之无差也。问：今有其人矣，累年不蒙寸效，何也？答：须知一心，有事有理，二途无取，胡能感圣？譬如临镜背视，对谷吞声，奚能致影响乎。无边身者，约事，则无边即边：约理，则边即无边。今以礼像称名事一之心，契入如虚空无边理一心内，如空谷答响，明镜现形，故现无边之身，具告所生之界也。

△

【或于梦中，菩萨现大神力，亲领是人，于诸世界，见诸眷属。】

　　上是显机显应，故于称礼之际，现身告知其界。眷属冥机冥应，故于梦中相告。即同善见律天人现梦，乃实梦也。然须了知，善恶凡圣之事，无非是梦。初由梦人，不知梦眷属生界，故塑地藏梦像，梦中瞻礼称名，梦里现身告界，故曰：如梦勤加，空名惑绝。回观世间，皆梦中事，唯大觉朗然，称大梦觉耳。

△

【更能每日念菩萨名千遍，至于千日，是人当得菩萨遣所在土地鬼神，终身卫护；现世衣食丰益（一本作「溢」），无诸疾苦。乃至横事不入其门，何况及身。是人毕竟得菩萨摩顶授记。】

　　此中修因既胜，感果亦胜，较前[迦-加+向]不同矣。土地鬼神，即主土谷，护人民者，亦有护宅护身者。今皆令永护其身。现得三乐，后得妙记。一、衣食丰益，则长幼安享矣；二、无诸疾苦，则身心调适矣；三、绝诸横事，则居诸事静矣。此现世人中之报，事犹小耳。至其人毕竟得菩萨摩顶安慰，亲授记莂，则真因克就，妙果斯臻，世出世间，无不成就，威神利益，为若此也。

△

【复次，观世音菩萨！若未来世，有善男子、善女人，欲发广大慈心，救度一切众生者，欲修无上菩提者，欲出离三界者。】

　　此是大菩萨心，习行般若波罗蜜故，能发起度人之心。然慈悲本具，昔著我人，故分彼此。今知同体，故发等心。以大慈故，念众生得乐，亦与乐事；以大悲故，愍众生受苦，亦脱苦境，故言救度一切众生。遍缘法界名广，普度群迷曰大。欲修无上菩提者，此明自求佛果。正止观推无作四谛，了己法性，与一切法，无二无别，上求下化，发菩提心也。出离三界者，即圆教初信至七信，见、思先去，长别三界苦轮也。

△

【是诸人等。见地藏形像，及闻名者，至心归依。或以香华衣服、宝贝饮食、供养瞻礼，是善男女等，所愿速成，永无障碍。】

　　文分三节。初见闻归依。二、或以下，竭诚供养。三、是善下愿事成就。准上文，发菩提心，乃上品悉地事也。如苏悉地经云：能令种种悉地成就，增益福德，乃至成满法王子法，况余世事。故不惟所愿速成，并永无障缘阻碍也。

△

【复次，观世音！若未来世，有善男子、善女人，欲求现在未来百千万亿等愿，百千万亿等事。】

　　愿念在内，事相据外。约世出世间，则有千万亿。或求现生果遂，或期他世从心。准十轮经云：此善男子，随所在处，若诸有情，或为多闻、净信、净戒、净虑、神通、般若、解脱、妙色声香味触、利养、名闻、功德、华果、树林、床敷舍宅等。是也。

△

【但当归依瞻礼供养赞叹地藏菩萨形像。如是所愿所求，悉皆成就。】

　　准密部诸仪，皆明三品五品悉地。今准十轮云：或为种种世出世间诸利乐事，于追求时，为诸忧苦之所逼切。有能至心称名念诵，归敬供养地藏菩萨摩诃萨者，此善男子，功德妙定威神力故，令彼一切皆离忧苦，意愿满足。是也。

△

【复愿地藏菩萨，具大慈悲，永拥护我。是人于睡梦中，即得菩萨摩顶授记。】

　　归供合法，求恳如心，故感大士梦中授记，此即适发心与记也。摩顶，示慰于极果；授记，获证于圆因。若非信力坚固，安有如是瑞相。

△

【复次，观世音菩萨！若未来世善男子、善女人，于大乘经典，深生珍重，发不思议心，欲读欲诵；纵遇明师教视（「视」，一本作「示」）令熟，旋得旋忘，动经年月，不能读诵。是善男子等，有宿业障，未得消除，故于大乘经典，无读诵性。】

　　男女二众，举受法之机；大乘经典，乃方等之法。帝王之道，载于册，曰典，故五帝之书，曰五典，国之常经也，从册，在[平-十]（音几）上，尊崇之意，敬若天然，乃可开吾之天。我佛法中，亦能开吾第一义天也。深生珍重者，以佛法如如意珠，能出生众宝，故珍敬而爱重也。言发不思议心者何？罗云忍辱经云：佛之明法，与俗相背；俗之所珍，道人所贱。故著欲之人，不好我无欲之行（文）。今既珍重发心读诵，则心法一体，其谁能思议其心之深浅哉。此明发心胜。
次正明根钝。明师者能备了性相、行位、因果，堪为人中模范者，此千生万劫，殊难遭遇。今幸遇之，而教其阅视经典，令熟读而熟诵之。其奈根性鲁钝，旋得熟之，旋又忘之；经年累月，不能对本而成读，背本而成诵也。下示根钝意，宿业障未消，故于经典无读诵性耳。根钝，如前。宿业障，有多因缘。盖读诵经典，是了因种；由宿不诵习，而了因无种。沩山云：今生空过，来世窒塞。是也。或往昔不能亲近佛法，不敬沙门、婆罗门，障人说法，障人学经，障人读诵，障人书写，乃至沉湎曲檗，失智慧种。故今生纵遇明师教习，不能读诵也。

△

【如是之人，闻地藏菩萨名，见地藏菩萨像，具以本心，恭敬陈白。】

　　闻名见像，陈白本心者，以地藏之名，从智慧而生；而大士之像，由功德而立。故称名供像，即发慧性。然须恭敬，始能感动。以诚能动物，不诚，未有能动者也，况大士乎哉。

△

【更以香华、衣服饮食、一切玩具，供养菩萨，】

　　假物将意，藉事显心。香取清远潜通，华表圆满悦怿，衣服见寂忍不舍，饮食显慧命常存，玩具彰游戏神通，故借斯仪，表我诚敬也。

△

【以净水一盏，经一日一夜，安菩萨前；然后合掌请服，回首向南，临入口时，至心郑重。】

　　用净水者，藉缘发慧也。以智者乐水，水有流通涤秽之用，润物滋生之功。今藉以涤宿障，润愚燥，滋读性，通慧门也。故神水经云：水在河中为河水，水在井中为井水，水入佛钵为佛水，入腹中为真水，以清治浊，以正治邪，众邪断绝，知水为真。今故用之。一盏，表一道清净。一日夜，表制心一处。日表智明，夜表愚暗也。安菩萨前，求加被进取。合掌请服，表一心佩戴。迥首向南，表背坎向离。逸雅云：郑，町（音庭上声）也。其地多平，町町然也。则表冥契平等，大慧者矣。

△

【服水既毕，慎五辛、酒、肉、邪淫、妄语，及诸杀害，一七日，或三七日。】

　　此示助开慧性，故须慎五辛等。楞伽，大慧问：彼诸菩萨等，志求佛道者，酒肉及与葱，饮食为云何？佛答云：一切肉与葱，及诸韭蒜等，种种放逸酒，修行常远离。五辛者，梵网云：大蒜（广韵作胡荽），茖葱（茖音格，山葱也），慈葱（葱之正名），兰葱（小蒜），兴渠（葱蒺也，即阿魏）。夫荤、辛是二义（荤臭，辛辣）。荤而非辛，阿魏是；辛而非荤，芥姜是。是荤是辛，五辛是也。
　　梵语摩偷，或宰唎，皆翻酒。有谷酒、果酒、药酒不同。若俗众，以酒为必用之物。如汉书云：酒者，天之美禄，所以颐养天下，享祀祈福，扶衰养疾。在法众，为必诫之物。如大庄严论云：佛说身口意，三业之恶行，唯酒为根本，复堕恶行中。
　　制肉如前。邪淫，诸恶业中，惟淫业为最；邪念一萌，邪缘相凑，种种善愿由此消，种种恶孽由兹起；故森罗铁榜，必以淫为万恶首也。竟不思月下华间，为乐有限；那得知铁床铜柱，受苦无穷。然庸夫俗子，显蹈明行，罔知顾忌；至学士文人，读书讲道，侈谈情种，胡可屈指也。妄，杀害等如前。一七、三七，明诫慎期限，必求转钝为利，去愚成智。一七不发，三七未有不蒙感应，但除狐疑不信，及不致诚者，此克期求感之意也。

△

【是善男子、善女人，于睡梦中，具见地藏菩萨，现无边身，于是人处，授灌顶水。其人梦觉，即获聪明（一本作「利」），应是经典，一历耳根，即当永记，更不忘失一句一偈。】

　　发慧之相，不易卒至，若非精诚致感，何由冥应赴机。言睡梦者，有睡而不梦，有睡而梦者。准迦旃延论云：不染污心眠梦，是谓眠不睡相应；染污心眠梦，是谓睡眠相应。今是染污心眠梦。具见等，表胜身应圆根也。若非深成观行，何能见无边身。故大师云：入观如梦，出观如觉，四明判归似位，或是邻极之似，或是邻真之似，今以观行见无边身，即是邻真之似。表初住八相成道，分身百界等。授灌顶水，即是邻极之似。法水灌顶，绍法王位，此虽因心感果，初必至后。梦中授记，克证无难，容有邻极之似矣。梵名毗洒迦，此云灌顶。以五智如来之水，灌其顶门。如刹帝利浇头王子，必绍大宝之位。此明梦中瑞相。下正明发慧。
　　其人，指上钝根求慧男女。梦觉者，梦是无明颠倒之法，观是觉智悟理之法。于迷能解，故言梦觉。须知佛名，如大梦觉。今观行如佛，义言梦觉。或发似解，或入分真，皆有梦觉之义。即获聪明者，非同世人耳聪目明，如王充之过市成览，杨雄之遇目辄通。乃谓既感梦觉，即父母所生肉耳，彻闻三千大千世界种种音声；即父母所生肉眼，彻见三千大千世界种种之色。深信观成，故发胜慧，正在六根清净位矣。大论云：如经说一切众生，无知佛心者；若佛以神力令知，乃至[虫+昆]虫亦能知。今地藏大士，以神力令其人知，安往而不知？故一切经典，历耳根而永记，更不忘失一句一偈，乃转其旋得旋忘之宿障也。
　　问：一佛说之经，动有八万四千之卷，何能尽忆而不忘失乎？答：菩萨与闻持陀罗尼力，故能受，坚忆念陀罗尼力，故不忘。大论云：佛说法雨，从佛口出，除行般若波罗蜜菩萨，更无能受者。今既能受，大士般若之力欤。

△

【复次，观世音菩萨！若未来世有诸人等，衣食不足，求者乖愿，或多病疾，或多凶衰，家宅不安，眷属分散，或诸横事多来忤身，睡梦之间，多有惊怖。】

　　衣食不足等，人所最苦者。如王舍城灯指长者，（生时指光如灯，故名。由昔以金补塔中泥像一指得之。）其家巨富，如毗沙门。后因群贼劫掠，财物罄尽，妻拏舍弃，僮仆逃失；素亲厚者，反如怨仇。强从乞食，辄遭轻懱。于是叹云：诸贫穷者，行来进止，言说俯仰，尽是[僣-曰+心]过。贫穷之人，如起尸鬼，如遇死病，难可疗治。贫亦如是，多诸艰难。又复能生饥寒、怨憎、轻躁、遍陕、忧愁、惨毒、嫌责罪负，如是众苦，从贫穷生。呜呼！怪哉！贫有大力，能使所亲舍我极速。故陆机云：亲落落而日稀，友靡靡而愈索！徐文长云：业旷家人弃，门寒结客稀！故于一贫一富之间，交情于是乎见矣。此由宿世之悭贪，致有今生之祸患耳。横事忤身，忤，逆也，违戾也，即法华横罹其殃也。睡梦惊怖，如周礼之觭梦，（觭音鸡，奇怪梦。）列子之惧梦也。光明云：恶异众邪蛊道，变怪相续，卧见恶梦，昼则愁忧。文句云：恶梦者，心灵潜密，业现其中，梦见不适意事（文）。故多惊怖也。

△

【如是人等，闻地藏名，见地藏形，至心恭敬，念满万遍。是诸不如意事，渐渐消灭，即得安乐；衣食丰溢，乃至于睡梦中悉皆安乐。】

　　至心恭敬，彻到源底也。闻名不惑，于名见相，不著于相，冥契真实中基，方曰至心。若以如是心，念满万遍，则万惑全祛，万德圆显。故凡有不如意事，渐至消灭，即得安隐而快乐也。昔之衣食不足，今反丰饶盈益，乃至睡梦惊恐，亦悉得身心安泰而和乐矣。转祸为祥，捷于桴鼓，诚不思议之事也。

△

【复次，观世音菩萨！若未来世有善男子、善女人，或因治生，或因公私，或因生死，或因急事，入山林中，过渡河海，乃及大水，或经险道。】

　　初标当事之人，次明所历之处。治生者，荀子云：少而理曰治。（少谓举其要而有条理，谓之治。）易曰：天地之大德曰生，谓治其资生之事也。公私者，或为公家，或因私营；公，平正也，私，生于自营，然而徇之，则是禽兽逐逐于欲也。

△

　　或因生死者，或报产生、死亡，不得不入乎其间也。急事者，急难之事。或官府拘拿，或盗贼劫夺，或水火忽来，或冤家偶遇，凡有仓卒急遽患难之事，皆是也。当此之时，必要入乎高山、茂林，必须渡乎浚河、大海，或涉大水之洋。或奉公差遣，或为私营求，不免经过乎险难之道矣。若论私营，即该经商贸易，越海求珍。如贤愚经云：田殖百倍，商估千倍，仕宦万倍，入海吉还，得无量倍。故入乎海也。

△

【是人先当念地藏菩萨名万遍，所过土地，鬼神卫护，行住坐卧，永保安乐，乃至逢于虎狼师子，一切毒害，不能损之。】

　　此显称名之益。是人通指九界，以初地菩萨尚不免虎狼之难，况降斯以下者乎。必万遍者，举极数，见至诚也。故所过土地之处，自得无量大鬼善神拥卫保护，于行住坐卧四威仪中，永保安乐而无虞也。逢虎狼等，十轮云：若诸有情，为诸毒蛇毒虫所螫，或被种种毒药所中，及诸虎狼师子，有能至心称名，一切皆得离诸怖畏，保全身命。此由地藏菩萨，善入诸佛灯炬明定之力，令彼佛土，所有一切众邪蛊毒诸恶虫兽，悉皆消灭，故名不可思议事也。

△

【佛告观世音菩萨，是地藏菩萨，于阎浮提，有大因缘。若说于诸众生，见闻利益等事，百千劫中，说不能尽。】

　　此结地藏偏向阎浮之意。十轮云：归敬地藏者，所求皆满足，具足施功德，悲愍诸众生。假使百劫中，赞说其功德，犹尚不能尽，故皆当供养。正同今文。故略明之，共有八种不思议事也。

△

【是故观世音，汝以神力，流布是经，令娑婆世界众生，百千万劫，永受安乐。】

　　此二大士，均与南洲有大因缘，故藉以流通，可谓同声相应，同气相求。则阎浮提六道众生，何患罪障之不消，功福之不萃，自然于百千万劫，永受人天三乘之安乐矣。十轮偈云：地藏真大士，施诸众生乐，救脱三有苦，雨无量种雨。如是无上真经，诚是众生之眼目，暗室之明灯，贫穷之宝藏，病疾之良医。何可不急与流通者哉！长行竟。

△

【尔时，世尊而说偈言：吾观地藏威神力，恒河沙劫说难尽，见闻瞻礼一念间，利益人天无量事。】

　　如来之眼，同于千日，照察古今，同于掌果，故曰吾观等。如佛告天帝释云：是地藏菩萨摩诃萨，有无量无数不可思议殊胜功德之所庄严一切世间声闻，独觉所不能测。此大菩萨，如如意珠，雨众财宝，随所希求，皆令满足（云云）。故于见闻瞻礼，暂生一念，其利益人天，有无量事，故于恒沙劫说亦难尽威神之力也矣。

△

【若男若女若龙神，报尽应当堕恶道，至心归依大士身，寿命转增除罪障。】

　　释提桓因问经云：释提桓因及忉利诸天，遣乐神般遮翼问讯世尊。佛报言：使汝帝释及忉利天，寿命延长，快乐无患，所以然者？诸天世人及阿须伦诸众生等，皆贪寿命安乐无患。故今亦云寿命转增，并除罪障耳。

△

【少失父母恩爱者，未知魂神在何趣？兄弟姊妹及诸亲，生长以来皆不识；或塑或画大士身，悲恋瞻礼不暂舍，三七日中念其名，菩萨当现无边体。示其眷属所生界，纵堕恶趣寻出离。若能不退是初心，即获摩顶受圣记。】

　　文有三节。初二行颂思忆事。次三行颂告生界，皆如文三一行颂得现报受记，准首楞严有四种记：谓未发心、适发心、现前、无生，皆与记。今是发心记，此约世谛说也。若净名云：从如生得记？从如灭得记？如无生灭，则知无记。思益：愿不闻记名。大品：受记是戏论。此皆约第一义谛说也。但他经，记善不记恶；记男不记女。今皆记者，同法华之开显也。

△

【欲修无上菩提者，乃至出离三界苦，是人既发大悲心，先当瞻礼大士像，一切诸愿速成就，永无业障能遮止。】

　　诸愿成就如前。无业障遮止者，即别、圆出假位中教化众生，不被尘沙之惑，无漏之业障碍化导也。

△

【有人发心念经典，欲度群迷超彼岸，虽立是愿不思议，旋读旋忘多废失。斯人有业障惑故，于大乘经不能记。】

　　梵语多罗，秦言岸。大论云：若闻多字，即知一切法。此彼岸不可得，已到波罗蜜之彼岸也。业障惑，即是三道。夫根性有利钝，为行有进怠。今既发心念经，为度群迷，[立+立]跻彼岸，是亦精进之流，固非懈怠者。但立愿虽妙，其如根性实钝，乃旋得旋忘，且多废失，此由习因不深，夙业障重，阙多闻诵习之功，故少记忆之性也。

△

【供养地藏以香华，衣服饮食诸玩具。】

△

【以净水安大士前，一日一夜求服之。】

　　悉如文。

△

【发殷重心慎五辛，酒肉邪淫及妄语，三七日内勿杀害，至心思念大士名。】

　　问：五辛虽臭，不损物命，何故食者能障圣道，即堕无间耶？答：性殊秽浊，能生多过。楞严云：熟食发淫，生啖增恚。十方天仙，嫌臭远离；饿鬼舐吻，常与鬼住；福德日销，长无利益。故杂阿含云：食五辛人，触秽三宝，死堕粪屎地狱，出作野干猪狗；若得人身，其体腥臭。故天竺沙门觉称云：吾国食肉五辛者，驱出城外，僧镜录云：竺昙猷礼天台石梁，遇圣僧谓曰：汝母怀妊时，行经葱园，胎气犯秽，不可住寺。仙传云：乐子苌举家饮仙酒升天，独从子坠地。天神言：此人茹蒜，故不得往。是故道藏云：诵黄庭经，忌食五辛。道士受法，忌淹秽五辛。今诸师家多忽此事，故载详出之。

△

【即于梦中见无边，觉来便得利耳根（一本作「根耳」）。应是经教历耳闻，千万生中永不忘。以是大士不思议，能使斯人获此慧。】

　　初正颂，后结示。此由大士总持深广，能令钝者利，愚者慧，故名不思议事。（唐高僧传记隋襄州景空寺有岑阇黎，姓杨，临原人。于寺西伞盖山泉侧，造诵经堂。每诵金光明经，感得四天王来听。后读藏经，皆悉不忘，今岂不然乎。）

△

【贫穷众生及疾病，家宅凶衰眷属离，睡梦之中悉不安，求者乖违无称遂。】

　　如文。

△

【至心瞻礼地藏像，一切恶事皆消灭，至于梦中尽得安，衣食丰饶神鬼护。】

　　衣食丰饶，系鬼神所主。如外书说，天平吏主丰，腊判官主俭。今既至心瞻礼地藏圣像，则衣食增益，使俭者丰，阙者饶矣。

△

【欲入山林及渡海，毒恶禽兽及恶人，恶神恶鬼并恶风，一切诸难诸苦恼。】

　　妙臂经，明蛇毒有一牙、二牙、三牙、四牙不同。遭一、二牙毒，犹可治；若三牙，死多生少；四牙，决死不救。恶人即啸聚绿林之辈，断道抄掠之俦。恶神即岳渎山林一切诸神，擅作威福者。恶鬼即罗刹，食人之鬼。恶风者，请观音云：黑风洄波。仁王般若有六色风，黑赤青天地火也。别行疏云：风以黑怖之甚也。僧护经云：疾风、猛浪、没溺、破坏、饿鬼所啖，险之甚矣。余如文。

△

【但当瞻礼及供养，地藏菩萨大士像，如是山林大海中，应是诸恶皆消灭。】

　　宝雨经云：云何菩萨如师子吼？譬如师子哮吼之时，恶兽野干各于方处惊骇驰走，一切恶兽无能损坏。是也。应验传云：外国百余人，从师子国泛海向扶南，忽遇恶风，堕鬼国，便欲尽食一舶。众人怖，称观音。中有一小乘沙门，不肯称名。鬼索此沙门，狼狈学称，亦得免难。观音应验既尔，地藏利益亦然。故称名瞻礼，诸恶消灭也。

△

【观音至心听吾说，地藏无尽不思议，百千万劫说不周，广宣大士如是力。】

　　至心如前。所以劝至心听者，事既无尽不可思议，若不冥三谛极致，何能穷边彻底，以尽大士之奥藏耶！无尽即圆三谛，如云即色是空，非色灭空，此圆空无尽也。如云一切诸法因缘果报无尽，乃至悉能含受一切佛法，故名无尽，此圆假无尽也。如云法若尽若不尽，皆是无尽，相即是空，空则无有尽与不尽，故知非尽非无尽，是真无尽义，此圆中无尽也。如此无尽可思议乎哉，故百千万劫，尘说刹说，炽说，亦不能周悉其事。故我今于天龙大会之中，广为宣扬地藏如是威神之力也。如是二字，亦指三谛，不然何能显地藏种种因缘，莫不即空假中，故号不思议，如是之力耶。

△

【地藏名字人若闻，乃至见像瞻礼者，香华衣服饮食奉，供养百千受妙乐。若能以此回法界，毕竟成佛超生死。】

　　前四句结上闻名瞻像等，必受人天妙乐；后二句结上回向法界，必超生死成佛。以具有四悉檀利益故也。所以尔者？以地藏名字等，作世界分别说，能令人得欢喜之益；若各各为人说名相等，能令人得生善之益；若天人五衰相现，乃至跋涉险道，称名礼像，转祸为祥，令人得破恶之益。若将上事回向第一义谛，能令人得入理之益。然一一皆回法界者，盖地藏但有名字，名字性空，不住内外中间，但垂影像，像性亦离，等于镜相空华，香华等供，体是因缘，不离中道佛性。百千劫中受妙乐者，受阴空洞，毕竟无能受者，皆回法界之力也。故止观云：若推一法，即洞法界，达边到底，究竟横竖，事理具足，上求下化，备在其中，方称发菩提心。菩提名道，道能通到，横竖彼岸，名发心波罗蜜。故得毕竟成圆教法身之佛，永远超分段变易生死，故须一一向法界也。

△

【是故观音汝当知，普告恒沙诸国土。】

　　是故者，承上八种事故而言也。谓如此无尽不思议事，非尔观音，莫能知之，莫能告之，故劝当知普告也。言普告，则应通九界；言诸国，则岂局同居。故知地藏法门，包法界而无外，极横竖而向归也者。

△

【嘱累人天品第十三】

△

【尔时，世尊举金色臂，又摩地藏菩萨摩诃萨顶。】

　　尔训为即，即是与观音说见闻利益已讫，更将人天嘱累地藏之时（世界）。又大会既闻地神、观音两番流通，欢喜已竟，宜闻嘱累人天生善之时（为人）。又闻上不思议利益之事，已破诸恶法堕苦之缘，时众更欲闻嘱累地藏救拔，则永对治诸恶之时（对治），又闻上两番不思议事，得道者已竟，更闻嘱累大会之众，无不悟理之时（第一义）。有四悉檀因缘。复申嘱累。故言尔时。举金色臂者，金色本黄，表乎中道；臂有提拔之功。正显提携六道，[立+立]归中道一性。故复举之。前摩顶，慰劳度生辛苦；今摩顶，嘱累救拔劳烦。前一手摩无量顶，乃表一多自在；今一臂摩一顶，以表本同一道。则显六道九界，更无二道也。

△

【而作是言：地藏！地藏！汝之神力，不可思议；汝之慈悲，不可思议；汝之智慧，不可思议；汝之辩才，不可思议。正使十方诸佛赞叹宣说汝之不思议事，千万劫中不能得尽。】

　　世尊特于人天大会，连呼地藏之名者，诚爱之深，托之重也。如国大王将崩，储君幼稚、顽劣，欲托孤大臣辅弼，必执手频呼爱卿。以子幼而国大，日久而心长。中有满腔说不尽之意。故我佛举臂摩顶，双唤其名也。汝之神力下，佛自赞德，如国王托事，亦先赞老臣之德。今阎浮众生，志性无定，若不假超群之器具，安能救沙界于冥阳。故下所赞众德，不越能化三轮。初句，赞身轮现通。诸圣罔测名为神，八自在我名为力。不可思议者，准大论，有五事不可思议：谓众生多少、业果报、坐禅人力、诸龙力、诸佛力。佛力最不可思议。菩萨入于禅定，生不可思议神通，（即如意疾遍神通也）故一念中，悉到十方诸佛世界，作无量身。一切贤圣不能行、不能到，故不可思议。

　　然身轮现通，必由意轮鉴机而起。意轮即是慈悲与拔。若欲与拔，必须现通。故曰身轮由意。此即地藏大慈大悲，实能一时遍施与拔，故不可思议。

　　然虽内鉴外现，若无智慧辩才，安能赴机说法，故知慧辩正赞口轮。盖身之神通，非智慧不转。故龙树菩萨云：以智慧力故，能转一切诸法。所谓小能作大，大能作小。能以千万无量劫为一日，又能以一日为千万劫。是菩萨世间之主，所欲自在，何愿不满。以是因缘，故菩萨乘神通力，能速疾超越十方世界，得非智慧为神通之本乎。十轮云：智慧深广，犹如大海；辩才无滞，如水激轮，故不可思议。

　　此由大士圆具秘密三轮，故能垂形沙界。我佛赞德，讵曰徒然。正使下，引同诸佛。正，对假说，言假使，则意涉浮泛；言正使，则词彰真实。然地藏大士何能使十方诸佛赞叹耶？如大论云：若有菩萨，具足十地、六波罗蜜、十力、四无所畏、四无碍智、十八不共法等无量清净佛法，为众生故，久住生死，不取阿耨菩提，而广度众生。如是菩萨，诸佛赞叹。正今诸佛同声赞叹之意也。然又何故赞说其事，千万劫不能尽耶？亦如论云：菩萨出于三界，变化无央数身，入于生死，教化众生。如是布有事，皆从甚深般若波罗蜜生，正今赞叹不尽之意也。

△

【地藏！地藏！记吾今日，在忉利天中，于百千万亿不可说不可说一切诸佛、菩萨、天龙八部大会之中，载（一本作「再」）以人天诸众生等，未出三界，在火宅中者，付嘱于汝。无令是诸众生堕恶趣中，一日一夜，何况更落五无间及阿鼻地狱，动经千万亿劫，无有出期。】

　　前呼名，爱语喜声也；今呼名，苦语悲声也。前乃赞德，今为嘱事故尔。记吾等，嘱令勿忘末后之说，如父遗命孝子铭骨勿谖也。大会等者，藉众证明，显是大事，非细故也。此与法华，长者付业，聚会亲族不同，何也？彼教久化之机，至此大功克就，聚众付业，推门落臼，更有何难。此付未调之众，为令佛种不断，似救子于水火，竟不知如何了局，故不同也。言载以者，以，将也。前已将人天付嘱，今重将此众累尔也。未出等者，自我佛入灭之后，洎弥勒道成之前，于其中间，凡在三界五欲火宅中者，今得得交付嘱托于汝，总令是辈，不堕三恶道，乃至一日夜最少之时。况不急救援，令更落无间阿鼻大地狱中，极受苦痛，经千万亿劫，难期出狱之时哉！寄语诸贤，毋负佛恩，早求出苦，急渡生津，勉旃！勉旃！

△

【地藏！是南阎浮提众生，志性无定，习恶者多。纵发善心，须臾即退。若遇恶缘，念念增长。以是之故，吾分是形百千亿化度，随其根性而度脱之。】

　　此文，不过复疏前事，明吾所以付嘱之意。是南阎等，远提业感品中，一切众生，未解脱者，性识无定等文；近提利益存亡品，地藏所白，我观是阎浮众生等文。以是下，显提佛自分身，潜映地藏化身二段文。此正同付法藏经云：一切众生，志性无定，随所染习。若近恶友，便造恶业，流转生死，无有边际。若近善友，敬心听法，必离三涂，受最胜乐。（如华氏国白象，闻法生慈，见杀增害。岂况于人，而不染习。）但善类登山，理为难上；恶如崩坠，实可易行。是以天宫闲旷，来踪盖寡；地狱笼樊，往人争凑。故吾分形化度，织此之由耳。

△

【地藏！吾今殷勤以天人众付嘱于汝。未来之世，若有天人及善男子、善女人，于佛法中，种少善根，一毛一尘、一沙一渧，汝以道力，拥护是人，渐修无上，勿令退失。】

　　初二句重提前事，然观殷勤二字，不觉泣数行下。夫殷者盛也，勤者劳也，心之委曲也。此以下事上之心，身盛劳而心委曲，孜孜奉以周旋，不敢稍有跅弛也者（跅音托，弛音始。跅落无检局，弛废不尊礼度也。汉武帝纪：跅弛之耳。）今我佛鹧未来众生，降尊就卑，屈上凑下，不觉言之至此乎！

　　未来下，示付嘱之意。谓一切众生，同有佛性，阐提虽恶，性善具存。傥于未来之世，其有天人善男女等，不昧原初之念，于佛法无上福田，能下小种，以立善根，不论毛尘沙渧，汝当以权智道力，拥护是等少善之人，渐令修习阿耨菩提。如菩萨本行经云：若有人，能于佛法，少作微善，如毛发许，所生之处，受报弘大，无有穷尽（文）。故知施福由心，岂关施物巨细。故嘱汝拥护，勿令中间有退失也。如处胎经云：盲龟浮木孔，时时犹可值；人一失命根，亿劫复难是。海水深广大，三百三十六，一针投海中，求之尚可得。一失人身命，难得过于是。故知一退其失非细。今愿地藏，当如慈母之育婴孩，必使成立，毋稍懈怠，致令夭亡。是吾今日于忉利大会，将人天众，殷勤嘱汝之苦心也。

△

【复次，地藏！未来世中，若天若人，随业报应，落在恶趣。】

　　经云：假使百千劫，所作业不亡，因缘会遇时，果报还自受。故知影形相随，谁能逃避。昔有人，死至阎王所，考厥罪恶，应堕铁城。而人姊子，乃王正妃，劝王念我亲弟，勿治其罪。王嘱其住我宫内，不可外出，被狱吏所捉。其人不觉自诣铁城，王不能救。随业受报，不容丝毫勉强也矣。准业报差别经：堕四恶趣，各有十业（云云）。

△

【临堕趣中，或至门首。是诸众生，若能念得一佛名、一菩萨名，一句一偈大乘经典。是诸众生，汝以神力，方便救拔，于是人所，现无边身，为碎地狱，遣令生天，受胜妙乐。】

　　临堕至门首者，若一到狱，急难得出，故于临入之时，即令念佛免苦。如譬喻经云：昔有国王，弑父自立。有阿罗汉，知王余命，不过七日，命终必堕阿鼻，一劫受苦。寻往化之，教至心称南无佛，七日莫绝。临去重告，慎勿忘此。王便叉手，一心称说，昼夜不废。至七日命终，魂神竟至阿鼻。乘前念佛，知是地狱，即便大声称南无佛。狱中罪人，闻称佛声，一时同称，猛火即灭，皆得解脱，出生人中。后阿罗汉重为说法，得须陀洹。又观佛三昧经云：佛告比丘，我灭度后，若称我名，南无诸佛，所获福德，无量无边。（大慈经佛告阿难：南无佛者，此是决定诸佛世尊名号音声，故称言南无诸佛。）增一经云：众生三业造恶，临终忆念如来功德者，必离恶道趣，得生天上；正使极恶之人，以念佛故，亦得生天（文）。一菩萨名者，如文殊、遍吉、观音、势至等，蒙度脱者，不胜枚举矣。一句一偈者，普贤观经云：若诵大乘经，思第一义，甚深空法，于一弹指顷，除百万亿那由他恒河沙劫生死之罪。冥报记载：王生将堕地狱，忽遇一僧，云是地藏菩萨。教令熟诵若人欲了知偈，可免地狱。少顷，唤至王前，王问有何功德？答云：唯持一偈。王令诵之，声彻地狱，罪人闻声[立+立]蒙解脱，即令放回，勉其修善。岂非地藏神力，现身碎狱，生天受乐之验欤。故知念佛菩萨名，及诵经偈，皆得超沦，受胜妙之乐也。

△

【尔时，世尊而说偈言：现在未来天人众，吾今殷勤付嘱汝，以大神通方便度，勿令堕在诸恶趣。】

　　现未天人，性既无定，或造恶业，重落三涂；总藉地藏展大神通，用异方便，必令度脱，毋使流转也。

△

【尔时，地藏菩萨摩诃萨，胡跪合掌，】

△

【白佛言：世尊！唯愿世尊不以为虑。】

　　皆如文

△

【未来世中，若有善男子、善女人，于佛法中，一念恭敬。我亦百千方便，度脱是人，于生死中，速得解脱。】

　　现前介尔之心，甚小甚微，故曰一念。佛说四自侵经云：未见群类，苟怀一介，志不转易。假使有人，至心欲度，当谛思计，一心行道。当知无常，假借是身，万物归空，皆非我所。晓知无者，则度天下十方人民。故知千念万念，始乎初念；只此一念，即感地藏慈悲喜护，愍伤万姓萌类之兆，令其于生死速得解脱，更何疑哉。

△

【何况闻诸善事，念念修行，自然于无上道，永不退转。】

　　此中况意，谓一念甚微之恭敬，尚蒙解脱生死，况乎凡闻诸善，念念无间修行者哉。四自侵经云：道人观察可否之事，内自省身，譬如梦幻。喻如军征，百万之众，恃怙名将，以却怨敌。道人伏心制意，修法奉道，顺行戒禁，身意清白，布恩施德，除弃忿怒、憍奢、诤讼，专精行道，无得无碍，志在轨迹，若将帅众也。先自正心，尔乃身行；身心俱正，则无所失；以无所失，得道绝去。故十轮云：照行善者，犹如朗日。故令自然于无上道，永不退转也。

△

【说是语时，会中有一菩萨，名虚空藏。】

　　梵语[言+我][言+我]曩献惹，此云虚空藏。此经始文殊发问，谓非大智，莫识地藏端倪。终空藏收科，以非太虚，安泯大士化迹。乃摄有归空，全假即空意也。而空藏问福利者，乃从空谈有，全空即假意也。空假不二，当体即中。圆融妙行，同归秘藏。故终乎虚空藏也。准虚空藏菩萨经：此娑婆西过八十恒河沙世界，有佛刹，名一切香集依。其中众生，成就五浊，佛名胜华敷藏如来。彼有菩萨，名虚空藏。顶上有如意宝珠，无量释迦毗楞伽宝而为围绕。此珠光明蔽余光明悉灭无余；所有功德，唯除如来，余无及者。准密部，即毗卢如来四亲近菩萨中，宝波罗蜜流出南方宝生部者，是此菩萨也。

△

【白佛言：世尊！我自至忉利，闻于如来赞叹地藏菩萨威神势力，不可思议。】

　　经初光音遍及，空藏即集天宫，故始终备闻如来赞叹地藏之事。势力者，如思益云：我投足之处，震动三千大千世界及魔宫殿。观经云：以智慧光，普照一切，令离三涂，得无上力，故言势力。不思议者，此是菩萨甚深行处，虽施为万有，令众生得益，咸获本然，初无实法。如化人现作化事，不过令人得乐。空藏终篇，意在斯也。

△

【未来世中，若有善男子、善女人，乃及一切天龙，闻此经典及地藏名字，或瞻礼形像，得几种福利？】

　　准地持，福即布施、持戒、忍辱、依禅、依精进、修行施戒、四无量等，是名福分。盖善名福利，感报恬愉。今既读经闻名，瞻形礼像，必有所得福利，不审有几种耶？须知福利由心，心能造福；心尚叵得，福利奚存。然化门引物希向，福利为要。况密部中，凡供养门，皆摄入虚空库藏。则福利之事，尤空藏之专司，而应问者也。

△

【唯愿世尊，为未来现在一切众等，略而说之。】

　　必求略说者，导物生善之要门也。书有作善降祥之训，易明积善余庆之言，若不详陈乎福利，未免阻绝其善门。故愿略说耳。至若严祷祀以徼福鬼神，随因果而怖报冥寞，此利心之邪求，讵可同年而语哉。

△

【佛告虚空藏菩萨：谛听！谛听！吾当为汝，分别说之。】

　　夫善说法者，无说无示；善听法者，无得无闻。何有分别谛听之异指乎？然若一向冥真，恐成断见；若一向顺有，恐成常见。断常遍邪，违中道远矣。要于拈空非空之际，谈有不有之时，不涉言诠而舌根恒转，无离音响而闻性原空。所谓善能分别诸法相，于第一义而不动。乃如来分别之指，空藏谛听之意耳。

△

【若未来世，有善男子、善女人，见地藏形像及闻此经乃至读诵，香华饮食衣服珍宝布施供养，赞叹瞻礼，】

　　如文

△

【得二十八种利益：一者、天龙护念，二者、善果日增，三者、集圣上因，四者、菩提不退，五者、衣食丰足，六者、疾疫不临，七者、离水火灾，八者、无盗贼厄，九者、人见钦敬，十者、神鬼助持，十一者、女转男身，十二者、为王臣女，十三者、端正相好，十四者、多生天上，十五者、或为帝王，十六者、宿智命通，十七者、有求皆从，十八者、眷属欢乐，十九者、诸横消灭，二十者、业道永除，二十一者、去处尽通，二十二者、夜梦安乐，二十三者、先亡离苦，二十四者、宿福受生，二十五者、诸圣赞叹，二十六者、聪明利根，二十七者、饶慈愍心，二十八者、毕竟成佛。】

　　初句总标，下乃别列。天龙乃造化之权衡，为阴阳之管辖；邦国藉保绥之德，黎民仰覆护之功。今既读经持名瞻礼供养，故感天龙护之、念之，令善果圣因，由之增长；家缘世事，用是克谐。故首举之，示福利之本也。

　　二、三、四三益，事迹相连，果由因而增进，因藉果而积集。因果相资，自然菩提不退。如十轮经，地藏白佛言：我当济度此四洲渚世尊弟子，一切苾刍及苾刍尼，邬波索迦、邬波斯迦，令其增长觉分，圣谛光明。增长趣入大乘圣道，增长成熟有情大慈大悲，增长五眼灌顶，生天涅槃，如是善果，日日增长。集者，聚集。大论云：值遇经法，修善持戒，布施礼敬等，种涅槃因缘（文）。如是圣上之因，莫不聚集；善果圣因，既日增集，自然道心牢强，誓力勇健。于位行念，自无退转矣。增者，从微至著，以期满足。集者，自少至多，所冀成就。于此两楹之间，菩提不退也。

　　五、衣食丰足，助道备也。衣以蔽形，食以支命，身安道隆，赖是衣食。此虽小缘，能办大事。冻馁不安，道法焉在。故十轮云：一切皆得如法所求，衣服、宝贝、医药、床敷、及诸资具，无不备足。

　　六、疾疫不临，修道之要。病乃退道之缘，能令色力减损。准长阿含：乃他方世界，有鬼神来；此间鬼神，放逸淫乱，不能护人。他方鬼神，侵娆此世间人，挝打捶杖，接其精气，使人心乱，故有疾疫之灾。十轮云：若诸有情，恶鬼所持，成诸病者。有能供养地藏菩萨，一切皆得解脱，无畏，身心安适，故疾疫不临也。

　　七、离水火灾。病为内障，灾为外障。左传以人火曰火，天火曰灾。（篆文[灾-火]中加一，[灾-火]与川同。川壅为灾。说文从[字-子]，屋也。火其屋为灾。故从火[字-子]下为意。）今谓潢潦之水，燎原之火，损物伤生，[立+立]是天灾。十轮云：若诸有情，为火所焚，为水所溺，有能供养地藏菩萨，一切皆得离诸危难，安隐无损。此不必引大三灾之水火也。

　　八、无盗贼厄。离宿怨对也。十轮云：若诸有情，为诸怨贼军阵，及余种种诸怖畏事之所缠绕，身心慞惶；惧失身命。有能供养恭敬地藏菩萨，一切皆得离诸怖畏，保全身命。

　　九、人见钦敬。地持云：菩萨种姓具足，故众所敬重，供养赞叹，言必受行，无所违犯。今既供养地藏菩萨，故致斯福利。

　　十、神鬼助持。尤末世修道善利。长阿含二十云：若有修行善法，见正信行，修十善业，如是一人，有百千神护。今既供养地藏菩萨，故得神鬼助持，修行无障也。

　　十一、女转男身。十二、为王臣女，十三、端正相好，皆如前。

　　十四、多生天上。准辩意经：五事生天（即是五戒）。十轮云：随其所应，安置生天，涅槃之道。

　　十五、或为帝王。（西域，如胜军、优填等。东土、如五帝、三王等。）

　　十六、宿智命通。达命元由也。士有百行，智为其首。由读经称名，了因之力也。
　　十七、有求皆从。十轮云：若诸有情，或为种种世、出世间诸利乐事，于进求时，若能恭敬供养地藏菩萨，意愿满足。

　　十八、眷属欢乐，此修行外护知识。十轮云：若诸有情，爱乐别离，怨憎合会，有能恭敬供养地藏菩萨，一切皆得爱乐合会，怨憎别离。

　　十九、诸横消灭。如前。

　　二十、业道永除，以修读经等无漏之业，故三界有漏业道，一并永除灭矣。

　　二十一、去处尽通。地持云：人具足故，男相成就，堪为一切功德法器，于一切时，自在游处；一切众生，往来同事，人间旷野，随意无碍。今既修供地藏菩萨，故得行来出入，到处通达也。

　　二十二、夜梦安乐。如前。

　　已上，皆自身福利。

　　二十三、先亡离苦，乃上资祖祢也。

　　下明当来福利。

　　二十四、宿福受生。思益经云：菩萨有四法，得先因力，不失善根。一、见他人阙，不以为过。二、于怒人，常修慈心。三、常说诸法因缘。四、常念菩提。今承持诵供养地藏，宿世之福，或受生天上人间，[立+立]享如意福乐也。

　　二十五、诸圣赞叹。以修胜福，善誉遐流。大论云：菩萨闻甚深不可思议佛法，能定心信乐，不生疑悔。如是菩萨，诸佛所叹，今既信受地藏不思议事，故感诸圣赞叹也。

　　二十六、聪明利根。如荀子云：目不两视而明，耳不两听而聪。今由一心读经，成法行机。故义理入耳，不俟更闻；经书过目，宁须载读。默识心通，根性越伦也。
　　二十七、饶慈愍心，此利生之要行。以慈有五利：刀不伤，毒不害，火不烧，水不没，嗔恶见喜。地持云：菩萨以安隐乐饶益众生，非安隐乐，教令除断。是也。
　　二十八、毕竟成佛。此是究竟利益。汇江河淮济而注之海，同成咸味；镕瓶盘钗钏而入于炉，尽作精金。此我佛付嘱之心，地藏承命之意。所谓唯此一事实，余二则非真。故两文皆以此终焉。

△

【复次，虚空藏菩萨！若现在未来天龙鬼神，闻地藏名，礼地藏形，或闻地藏本愿事行，赞叹瞻礼，】

　　此中修因，与上似同，何故列作二文？须知上加种种供养，缘了兼修。此但闻礼赞叹，了因独进，以此小异，故别列之。正显闻益尚尔，况思修兼行乎。

△

【得七种利益。一者、速超圣地，二者、恶业消灭，三者、诸佛护临，四者、菩提不退，五者、增长本力，六者、宿命皆通，七者、毕竟成佛。】

　　前后之益，俱约圆论。一、速超圣地，即指圆十地之圣种性。以圆人根利智猛，故于住行向位，速得超入圣地也。

　　二、恶业销灭。恶业对善业论。既闻地藏不思议事，则了修染修恶，全体即是性染性恶。故于五品观行，圆伏五住，进入信位，见思先亡，则分段生死，从斯永离。故知虽举恶业，自得三障圆销。

　　三、诸佛护临。既在似位，已邻真因，得佛法之气分，感诸佛之护临。临，莅下也。与上帝临汝，意同。从品，众也；从卧，无为也。上之临下，不自用而用人。故能听物之为，而不自为也。今诸佛临下，正如月之临江，固不庸心于其间也。

　　四、菩提不退。如前。

　　五、增长本力。即修因外熏，增真如本力。以深行菩萨，具足悲智二增，故弥增本力也。

　　六、宿命皆通。准诸论说，谓于生处。自性能知过去宿命，及知他心。若诸有情，施他种种大妙饮食，由彼业力，能引此智。如阿摩昼经云：无明永灭，大明法生，阇冥消灭，光曜法生。故能忆宿命无数劫事。

　　七、毕竟成佛。地持云：菩萨依智故，摄受正福种种巧便，为诸众生，乃至无上菩提，若报，若报因，若报果，一切依福起，福依智起，此二具足，最胜最上，得无上菩提。若福智不具，终不能得。今修读经持名之智，及瞻形礼像之福，故致成佛。此名因摄果，摄自他之利益也。别流通竟。

△

【尔时，十方一切诸来不可说不可说诸佛如来，及大菩萨，天龙八部，闻释迦牟尼佛称扬赞叹地藏菩萨，大威神力，不可思议，叹未曾有。】

　　十方至八部等，结上云集之众。诸佛菩萨，在光前集，乃发起之根源；天龙八部，在光后集，正发起之众也。闻释迦下，总结上来所叹不思议事。然余人亦有赞叹，今独言释迦者，有二意：一、举主摄伴，如群辟之言，出于王命，皆曰王纶，是也。二、归功化主，如三公谟猷，功成之后，归美天王。是也。余如文。

△

【是时，忉利天雨无量香华，天衣珠璎，供养释迦牟尼佛及地藏菩萨已；一切众会，俱复瞻礼，合掌而退。】

　　忉利天王独供者，既是檀越，又在其宫，故得专之也。香表因通果海，成就五分法身；华表圆因克果，具足四十一位。天衣从树而生，轻细自然，表证寂灭之忍。珠璎，别行疏云：或众宝璎珞，或众宝珠。今是众宝珠成，故曰珠璎。表得四胜法。大集云：戒定慧陀罗尼以为璎珞，庄严法身。是也。然珠璎在颈，颈是所严，表中道性德。此行称性，如璎珞在颈而能严也。皆言雨者，则是从正空中道第一义天，缤纷而下也。无量者，因果之法，[立+立]由一心，了达此心，本具河沙性功德法，有何限量？以此无量诸法，供养释迦，能说之教主；以及地藏，能行之愿王。心有所专，故不言余众。已者，谓能供之物，皆冥实际；所供之主，本住三摩。能所既空，感应斯泯，宾主镕融而一际，财法绝寂而无垠。故云：已也。上是申供，下乃礼退。一切众会，即前所集之众，今将各还本住。俱复瞻仰，重师道而恋恋靡忘，重申礼拜，尊经法而心心无间。合掌，表十界一体。而退，显万类同归。然而不同诸经结皆大欢喜者，以见在会大众，从此重增胜心，效地藏之僧那，救三涂而不了。遵迦文之嘱累，弘是典而弥穷。上同圣母之愁忧，却类天王之悲叹。则闻法之大喜，固内蕴襟怀，而济世之殷忧，已外彰眉宇。经家不叙斯语者，意见乎言之表也。
