
　　　　大般若波罗蜜多经　卷第四百八十

　　　　　　大唐三藏法师玄奘奉　　诏译

　　　　第三分舍利子品第二之二

　　「复次，舍利子！若菩萨摩诃萨修行般若波罗蜜多，已能引发如是功德。尔时，三千大千世界四大天王，欢喜踊跃作是思惟：『我等今者应以四钵奉此菩萨，如昔天王奉先佛钵。』是时，三千大千世界三十三天、夜摩天、睹史多天、乐变化天、他化自在天，欢喜踊跃作是思惟：『我等皆应给侍供养如是菩萨，令阿素洛凶党损减，使诸天众眷属增益。』是时，三千大千世界梵众天乃至大梵天、光天乃至极光净天、净天乃至遍净天、广天乃至广果天、无烦天乃至色究竟天，欢喜悦豫作是思惟：『我等应请如是菩萨疾证无上正等菩提，转妙法轮饶益一切。』
　　「复次，舍利子！若菩萨摩诃萨修行般若波罗蜜多，增益布施、净戒、安忍、精进、静虑、般若波罗蜜多及余善法。时，彼世界诸善男子、善女人等欢喜踊跃作是思惟：『我等当为如是菩萨作父母、兄弟、妻子、眷属、知识、朋友。』时，彼世界四大王众天乃至他化自在天、梵众天乃至大梵天、光天乃至极光净天、净天乃至遍净天、广天乃至广果天、无烦天乃至色究竟天，欢喜悦豫作是思惟：『我等当设种种方便，令是菩萨离淫欲法，从初发心乃至证得所求无上正等菩提常修梵行，于顺结法不生贪染。所以者何？行非梵行，于生梵天尚能为碍，况证无上正等菩提！』是故菩萨断欲出家修梵行者能得无上正等菩提，非不出家行非梵行。」
　　尔时，舍利子白佛言：「世尊！诸菩萨摩诃萨为要当有父母、妻子、诸亲友耶？」
　　佛言：「舍利子！或有菩萨具有父母、妻子、眷属而修菩萨摩诃萨行；或有菩萨无有妻子，从初发心乃至成佛，常修梵行不坏童真；或有菩萨方便善巧，先现受用五妙欲境，后方厌舍勤修梵行，乃得无上正等菩提。
　　「舍利子！如工幻师或彼弟子善幻术者，化作种种五妙欲具，于中自恣欢娱受乐。于意云何？彼幻所作为有实不？」
　　舍利子言：「不也！世尊！」
　　佛言：「舍利子！菩萨摩诃萨亦复如是方便善巧为欲成熟诸有情故，示受五欲而实无染。所以者何？诸菩萨摩诃萨于五欲中深生厌患，不为彼过之所涂染，以无量门诃毁诸欲，谓作是念：『欲如炽火，欲如粪秽，欲如魁脍，欲如怨敌，欲如毒器，欲如暗井。』舍利子！诸菩萨摩诃萨以如是等无量过门诃毁诸欲，岂有真实，受诸欲事？但为方便饶益有情，令获利乐化现斯事。」
　　尔时，舍利子白佛言：「世尊！诸菩萨摩诃萨云何应行甚深般若波罗蜜多？」
　　佛言：「舍利子！诸菩萨摩诃萨修行般若波罗蜜多时，应如是观：实有菩萨，不见有菩萨，不见菩萨名；不见般若波罗蜜多，不见般若波罗蜜多名；不见行，不见不行。何以故？舍利子！菩萨自性空，菩萨名空。所以者何？色自性空，不由空故；受、想、行、识自性空，不由空故。色空非色，受、想、行、识空非受、想、行、识；色不离空，空不离色，受、想、行、识不离空，空不离受、想、行、识；色即是空，空即是色，受、想、行、识即是空，空即是受、想、行、识。何以故？舍利子！此但有名谓为菩提，此但有名谓为萨埵，此但有名谓为菩萨，此但有名谓之为空，如是自性无生、无灭、无染、无净。诸菩萨摩诃萨如是修行甚深般若波罗蜜多不见生、不见灭、不见染、不见净，何以故？舍利子！唯假立客名别别于法而起分别，假立客名，随起言说，如如言说，如是如是生起执著。诸菩萨摩诃萨修行般若波罗蜜多时，于如是等名及所名一切不见，由不见故不生执著。
　　「复次，舍利子！菩萨摩诃萨修行般若波罗蜜多时，应如是观：菩萨但有名，佛但有名，般若波罗蜜多但有名，色但有名，受、想、行、识但有名，余一切法但有名。舍利子！如我但有名，谓之为我实不可得，如是有情、命者、生者、养者、士夫、补特伽罗，广说乃至知者、见者，亦但有名，谓为有情乃至见者实不可得。以不可得空故，但随世俗假立客名，诸法亦尔不应执著。是故菩萨摩诃萨修行般若波罗蜜多时，不见有我乃至见者，亦不见有一切法性。
　　「舍利子！菩萨摩诃萨如是修行般若波罗蜜多，除诸佛慧，一切声闻、独觉等慧所不能及。所以者何？是菩萨摩诃萨于名、所名俱无所得，以不观见、无执著故。舍利子！若菩萨摩诃萨能如是行甚深般若波罗蜜多，名为善行甚深般若波罗蜜多。
　　「舍利子！假使汝等诸大声闻满赡部洲如竹、芦苇、稻、粟、甘蔗、诸麻、林等所有智慧，比行般若波罗蜜多菩萨智慧百分不及一，千分不及一，百千分不及一，数分、算分乃至邬波尼杀昙分亦不及一。何以故？舍利子！是菩萨摩诃萨所有智慧，能使十方一切有情趣涅槃故。又，舍利子！修行般若波罗蜜多一菩萨摩诃萨，于一日中所修智慧，一切声闻、独觉智慧不能及故。
　　「舍利子！置赡部洲。假使汝等诸大声闻满四大洲如竹、芦苇、稻、粟、甘蔗、诸麻、林等所有智慧，比行般若波罗蜜多菩萨智慧百分不及一，千分不及一，百千分不及一，数分、算分乃至邬波尼杀昙分亦不及一。何以故？舍利子！是菩萨摩诃萨所有智慧，能使十方一切有情趣涅槃故。又，舍利子！修行般若波罗蜜多一菩萨摩诃萨于一日中所修智慧，一切声闻、独觉智慧不能及故。
　　「舍利子！置四大洲。假使汝等诸大声闻满一三千大千世界如竹、芦苇、稻、粟、甘蔗、诸麻、林等所有智慧，比行般若波罗蜜多菩萨智慧百分不及一，千分不及一，百千分不及一，数分、算分乃至邬波尼杀昙分亦不及一。何以故？舍利子！是菩萨摩诃萨所有智慧，能使十方一切有情趣涅槃故。又，舍利子！修行般若波罗蜜多一菩萨摩诃萨于一日中所修智慧，一切声闻、独觉智慧不能及故。
　　「舍利子！置一三千大千世界。假使汝等诸大声闻充满十方殑伽沙等诸佛世界如竹、芦苇、稻、粟、甘蔗、诸麻、林等所有智慧，比行般若波罗蜜多菩萨智慧百分不及一，千分不及一，百千分不及一，数分、算分乃至邬波尼杀昙分亦不及一。何以故？舍利子！是菩萨摩诃萨所有智慧，能使十方一切有情趣涅槃故。又，舍利子！修行般若波罗蜜多一菩萨摩诃萨于一日中所修智慧，一切声闻、独觉智慧不能及故。」
　　尔时，舍利子白佛言：「世尊！若声闻乘预流、一来、不还、阿罗汉所有智慧，若独觉乘所有智慧，若菩萨摩诃萨所有智慧，若诸如来、应、正等觉所有智慧，如是一切皆无差别，不相违背，无生无灭，自性皆空。若法无差别、不相违、无生灭、自性空，是法差别理不可得，云何世尊说行般若波罗蜜多一菩萨摩诃萨，于一日中所修智慧，一切声闻、独觉智慧所不能及？」
　　佛言：「舍利子！于汝意云何？修行般若波罗蜜多一菩萨摩诃萨，于一日中所修智慧所作事业，一切声闻、独觉智慧有此用不？」
　　舍利子言：「不也！世尊！」
　　「又，舍利子！于意云何？修行般若波罗蜜多一菩萨摩诃萨，于一日中所修智慧，具能引发一切相微妙智、一切智、道相智、一切相智，利益安乐一切有情于一切法觉一切相，方便安立一切有情于无余依般涅槃界，一切声闻、独觉智慧有此用不？」
　　舍利子言：「不也！世尊！」
　　「又，舍利子！于意云何？一切声闻及诸独觉能作是念：『我证无上正等菩提，方便安立一切有情于无余依涅槃界。』不？」
　　舍利子言：「不也！世尊！」
　　「又，舍利子！于意云何？一切声闻及诸独觉能作是念：『我当修行布施、净戒、安忍、精进、静虑、般若波罗蜜多，成熟有情、严净佛土，满佛十力、四无所畏、四无碍解、十八佛不共法，证得无上正等菩提，方便安立无量、无数、无边有情于无余依涅槃界。』不？」
　　舍利子言：「不也！世尊！」
　　佛言：「舍利子！修行般若波罗蜜多诸菩萨摩诃萨皆作是念：『我当修行布施、净戒、安忍、精进、静虑、般若波罗蜜多，成熟有情、严净佛土，满佛十力、四无所畏、四无碍解、十八佛不共法，证得无上正等菩提，方便安立无量、无数、无边有情于无余依般涅槃界。』
　　「舍利子！譬如萤火不作是念：『我光能照遍赡部洲普令大明。』声闻、独觉亦复如是，曾无一心能作是念：『我修六种波罗蜜多，成熟有情、严净佛土，满佛十力、四无所畏、四无碍解、十八佛不共法，证得无上正等菩提，方便安立无量、无数、无边有情于无余依般涅槃界。』
　　「舍利子！譬如日轮光明炽盛，才出便照遍赡部洲。修行般若波罗蜜多诸菩萨摩诃萨亦复如是，皆作是念：『我修六种波罗蜜多，成熟有情、严净佛土，满佛十力、四无所畏、四无碍解、十八佛不共法，证得无上正等菩提，方便安立无量、无数、无边有情于无余依般涅槃界。』」
　　尔时，舍利子白佛言：「世尊！云何菩萨摩诃萨能超声闻、独觉等地，能得菩萨不退转地净菩提道？」
　　佛言：「舍利子！诸菩萨摩诃萨从初发心修行六种波罗蜜多，住空、无相、无愿之法便超声闻、独觉等地，能得菩萨不退转地净菩提道。」
　　时，舍利子复白佛言：「世尊！诸菩萨摩诃萨住何等地，能为一切声闻、独觉真净福田？」
　　佛言：「舍利子！诸菩萨摩诃萨从初发心，修行六种波罗蜜多，乃至安坐妙菩提座，常为一切声闻、独觉真净福田。何以故？舍利子！依诸菩萨摩诃萨故，一切善法出现世间，所谓一切十善业道、五近事戒、八近住戒、四静虑、四无量、四无色定、四圣谛智、四念住、四正断、四神足、五根、五力、七等觉支、八圣道支、四无所畏、四无碍解、如来十力、六波罗蜜多、十八佛不共法，诸如是等无量无数无边善法出现世间。由此菩萨诸善法故，世间便有刹帝利大族、婆罗门大族、长者大族、居士大族、四大王众天乃至他化自在天、梵众天乃至大梵天、光天乃至极光净天、净天乃至遍净天、广天乃至广果天、无想有情天、无烦天乃至色究竟天、空无边处天乃至非想非非想处天出现于世。
　　「复由菩萨诸善法故，便有预流、一来、不还、阿罗汉、独觉、菩萨摩诃萨及诸如来、应、正等觉出现世间。」
　　时，舍利子复白佛言：「世尊！诸菩萨摩诃萨为复须净自身（别本或无「身」字）福田不？」
　　佛言：「舍利子！诸菩萨摩诃萨不复须净自身福田。所以者何？已极净故。何以故？舍利子！诸菩萨摩诃萨为大施主，施诸有情世、出世间多善法故。谓施有情十善业道、五近事戒、八近住戒、四静虑、四无量、四无色定、四圣谛智、四念住、四正断、四神足、五根、五力、七等觉支、八圣道支、如来十力、四无所畏、四无碍解、六波罗蜜多、十八佛不共法，施如是等无量无数无边善法故，说菩萨为大施主。由斯已净自身福田，生长世间无量福聚。」
　　尔时，舍利子白佛言：「世尊！诸菩萨摩诃萨与何法相应故，当言与般若波罗蜜多相应？」
　　佛言：「舍利子！诸菩萨摩诃萨与色空相应故，当言与般若波罗蜜多相应；与受、想、行、识空相应故，当言与般若波罗蜜多相应。诸菩萨摩诃萨与眼处空相应故，当言与般若波罗蜜多相应；与耳、鼻、舌、身、意处空相应故，当言与般若波罗蜜多相应。诸菩萨摩诃萨与色处空相应故，当言与般若波罗蜜多相应；与声、香、味、触、法处空相应故，当言与般若波罗蜜多相应。诸菩萨摩诃萨与眼界空相应故，当言与般若波罗蜜多相应；与耳、鼻、舌、身、意界空相应故，当言与般若波罗蜜多相应。诸菩萨摩诃萨与色界空相应故，当言与般若波罗蜜多相应；与声、香、味、触、法界空相应故，当言与般若波罗蜜多相应。诸菩萨摩诃萨与眼识界空相应故，当言与般若波罗蜜多相应；与耳、鼻、舌、身、意识界空相应故，当言与般若波罗蜜多相应。诸菩萨摩诃萨与苦圣谛空相应故，当言与般若波罗蜜多相应；与集、灭、道圣谛空相应故，当言与般若波罗蜜多相应。诸菩萨摩诃萨与无明空相应故，当言与般若波罗蜜多相应；与行、识、名色、六处、触、受、爱、取、有、生、老死愁叹苦忧恼空相应故，当言与般若波罗蜜多相应。诸菩萨摩诃萨与一切法空相应故，当言与般若波罗蜜多相应；与有为无为法空相应故，当言与般若波罗蜜多相应。诸菩萨摩诃萨与本性空相应故，当言与般若波罗蜜多相应。舍利子！诸菩萨摩诃萨与如是七空相应故，当言与般若波罗蜜多相应。
　　「舍利子！诸菩萨摩诃萨与如是七空相应时，不见色若相应若不相应，不见受、想、行、识若相应若不相应；不见色若生法若灭法，不见受、想、行、识若生法若灭法；不见色若染法若净法，不见受、想、行、识若染法若净法。不见色与受合，不见受与想合，不见想与行合，不见行与识合。何以故？舍利子！无有少法与法合者，以一切法本性空故。
　　「舍利子！诸色空，彼非色；诸受、想、行、识空，彼非受、想、行、识。何以故？舍利子！诸色空，彼非变碍相；诸受空，彼非领纳相；诸想空，彼非取像相；诸行空，彼非造作相；诸识空，彼非了别相。何以故？舍利子！色不异空，空不异色，色即是空，空即是色，受、想、行、识亦复如是。
　　「舍利子！是诸法空相，不生不灭、不染不净、不增不减，非过去非未来非现在。如是空中无色，无受、想、行、识；无眼处，无耳、鼻、舌、身、意处；无色处，无声、香、味、触、法处；无地界，无水、火、风、空、识界；无眼界，无耳、鼻、舌、身、意界；无色界，无声、香、味、触、法界；无眼识界，无耳、鼻、舌、身、意识界；无无明，亦无无明灭；无行、识、名色、六处、触、受、爱、取、有、生、老死，无行乃至老死灭；无苦圣谛，无集、灭、道圣谛；无得，无现观；无预流，无预流果；无一来，无一来果；无不还，无不还果；无阿罗汉，无阿罗汉果；无独觉，无独觉菩提；无菩萨，无菩萨行；无正等觉，无正等觉菩提。
　　「舍利子！诸菩萨摩诃萨与如是法相应故，当言与般若波罗蜜多相应。
　　「复次，舍利子！诸菩萨摩诃萨修行般若波罗蜜多，不见布施波罗蜜多若相应若不相应，不见净戒、安忍、精进、静虑、般若波罗蜜多若相应若不相应；不见色若相应若不相应，不见受、想、行、识若相应若不相应；不见眼处若相应若不相应，不见耳、鼻、舌、身、意处若相应若不相应；不见色处若相应若不相应，不见声、香、味、触、法处若相应若不相应；不见眼界若相应若不相应，不见耳、鼻、舌、身、意界若相应若不相应，不见色界若相应若不相应，不见声、香、味、触、法界若相应若不相应；不见眼识界若相应若不相应，不见耳、鼻、舌、身、意识界若相应若不相应；不见苦圣谛若相应若不相应，不见集、灭、道圣谛若相应若不相应；不见无明若相应若不相应，不见行、识、名色、六处、触、受、爱、取、有、生、老死若相应若不相应；不见四念住若相应若不相应，不见四正断、四神足、五根、五力、七等觉支、八圣道支若相应若不相应；不见六神通若相应若不相应；不见佛十力若相应若不相应，不见四无所畏、四无碍解、十八佛不共法若相应若不相应；不见一切相微妙智若相应若不相应，不见一切智智若相应若不相应。舍利子！诸菩萨摩诃萨修行般若波罗蜜多，与如是法相应故，当言与般若波罗蜜多相应。
　　「复次，舍利子！诸菩萨摩诃萨修行般若波罗蜜多，不观空与空合亦不与空相应，不观无相与无相合亦不与无相相应，不观无愿与无愿合亦不与无愿相应，何以故？舍利子！空、无相、无愿无合、无不合，亦无相应、不相应故。舍利子！诸菩萨摩诃萨修行般若波罗蜜多，与如是法相应故，当言与般若波罗蜜多相应。
　　「复次，舍利子！诸菩萨摩诃萨修行般若波罗蜜多，入一切法自相空已，不观色若合若散，不观受、想、行、识若合若散。不观色与前际若合若散。何以故？不见前际故。不观色与后际若合若散。何以故？不见后际故。不观色与中际若合若散。何以故？不见中际故。不观受、想、行、识与前际若合若散。何以故？不见前际故。不观受、想、行、识与后际若合若散。何以故？不见后际故。不观受、想、行、识与中际若合若散。何以故？不见中际故。舍利子！诸菩萨摩诃萨修行般若波罗蜜多，与如是法相应故，当言与般若波罗蜜多相应。
　　「复次，舍利子！诸菩萨摩诃萨不观前际与后际若合若散，不观前际与中际若合若散，不观后际与前际若合若散，不观后际与中际若合若散，不观中际与前际若合若散，不观中际与后际若合若散，不观前际与后际、中际若合若散，不观后际与前际、中际若合若散，不观中际与前际、后际若合若散，不观前际、后际、中际若合若散，何以故？三世空故。舍利子！诸菩萨摩诃萨修行般若波罗蜜多，与如是法相应故，当言与般若波罗蜜多相应。
　　「复次，舍利子！诸菩萨摩诃萨修行般若波罗蜜多，不观一切智与过去若合若散。何以故？尚不见过去，况观一切智与过去若合若散！不观一切智与未来若合若散。何以故？尚不见未来，况观一切智与未来若合若散！不观一切智与现在若合若散。何以故？尚不见现在，况观一切智与现在若合若散！不观一切智与色若合若散。何以故？尚不见色，况观一切智与色若合若散！不观一切智与受、想、行、识若合若散。何以故？尚不见受、想、行、识，况观一切智与受、想、行、识若合若散！不观一切智与眼处若合若散。何以故？尚不见眼处，况观一切智与眼处若合若散！不观一切智与耳、鼻、舌、身、意处若合若散。何以故？尚不见耳、鼻、舌、身、意处，况观一切智与耳、鼻、舌、身、意处若合若散！不观一切智与色处若合若散。何以故？尚不见色处，况观一切智与色处若合若散！不观一切智与声、香、味、触、法处若合若散。何以故？尚不见声、香、味、触、法处，况观一切智与声、香、味、触、法处若合若散！不观一切智与眼界若合若散。何以故？尚不见眼界，况观一切智与眼界若合若散！不观一切智与耳、鼻、舌、身、意界若合若散。何以故？尚不见耳、鼻、舌、身、意界，况观一切智与耳、鼻、舌、身、意界若合若散！不观一切智与色界若合若散。何以故？尚不见色界，况观一切智与色界若合若散！不观一切智与声、香、味、触、法界若合若散。何以故？尚不见声、香、味、触、法界，况观一切智与声、香、味、触、法界若合若散！不观一切智与眼识界若合若散。何以故？尚不见眼识界，况观一切智与眼识界若合若散！不观一切智与耳、鼻、舌、身、意识界若合若散。何以故？尚不见耳、鼻、舌、身、意识界，况观一切智与耳、鼻、舌、身、意识界若合若散！不观一切智与苦圣谛若合若散。何以故？尚不见苦圣谛，况观一切智与苦圣谛若合若散！不观一切智与集、灭、道圣谛若合若散。何以故？尚不见集、灭、道圣谛，况观一切智与集、灭、道圣谛若合若散！不观一切智与无明若合若散。何以故？尚不见无明，况观一切智与无明若合若散！不观一切智与行、识、名色、六处、触、受、爱、取、有、生、老死若合若散。何以故？尚不见行乃至老死，况观一切智与行乃至老死若合若散！不观一切智与布施波罗蜜多若合若散。何以故？尚不见布施波罗蜜多，况观一切智与布施波罗蜜多若合若散！不观一切智与净戒、安忍、精进、静虑、般若波罗蜜多若合若散。何以故？尚不见净戒、安忍、精进、静虑、般若波罗蜜多，况观一切智与净戒、安忍、精进、静虑、般若波罗蜜多若合若散！不观一切智与四念住若合若散。何以故？尚不见四念住，况观一切智与四念住若合若散！不观一切智与四正断、四神足、五根、五力、七等觉支、八圣道支若合若散。何以故？尚不见四正断乃至八圣道支，况观一切智与四正断乃至八圣道支若合若散！不观一切智与六神通若合若散。何以故？尚不见六神通，况观一切智与六神通若合若散！不观一切智与佛十力若合若散。何以故？尚不见佛十力，况观一切智与佛十力若合若散！不观一切智与四无所畏、四无碍解、十八佛不共法若合若散。何以故？尚不见四无所畏、四无碍解、十八佛不共法，况观一切智与四无所畏、四无碍解、十八佛不共法若合若散！不观一切智与佛若合若散，亦不观佛与一切智若合若散。何以故？一切智即是佛，佛即是一切智故。不观一切智与菩提若合若散，亦不观菩提与一切智若合若散。何以故？一切智即是菩提，菩提即是一切智故。舍利子！诸菩萨摩诃萨修行般若波罗蜜多，与如是法相应故，当言与般若波罗蜜多相应。
　　「复次，舍利子！诸菩萨摩诃萨修行般若波罗蜜多，不著色若有若非有，不著受、想、行、识若有若非有；不著色若常若无常，不著受、想、行、识若常若无常；不著色若乐若苦，不著受、想、行、识若乐若苦；不著色若我若无我，不著受、想、行、识若我若无我，不著色若寂静若不寂静，不著受、想、行、识若寂静若不寂静；不著色若空若不空，不著受、想、行、识若空若不空；不著色若有相若无相，不著受、想、行、识若有相若无相；不著色若有愿若无愿，不著受、想、行、识若有愿若无愿。舍利子！诸菩萨摩诃萨修行般若波罗蜜多，与如是法相应故，当言与般若波罗蜜多相应。
　　「复次，舍利子！诸菩萨摩诃萨修行般若波罗蜜多，不作是念：『我行般若波罗蜜多。』不作是念：『我不行般若波罗蜜多。』不作是念：『我亦行、亦不行般若波罗蜜多。』不作是念：『我非行非不行般若波罗蜜多。』舍利子！诸菩萨摩诃萨修行般若波罗蜜多，与如是法相应故，当言与般若波罗蜜多相应。
　　「复次，舍利子！诸菩萨摩诃萨修行般若波罗蜜多时，不为布施波罗蜜多故修行般若波罗蜜多，不为净戒、安忍、精进、静虑、般若波罗蜜多故修行般若波罗蜜多；不为入菩萨正决定故修行般若波罗蜜多，不为得菩萨不退转地故修行般若波罗蜜多；不为成熟有情故修行般若波罗蜜多，不为严净佛土故修行般若波罗蜜多；不为四念住故修行般若波罗蜜多，不为四正断、四神足、五根、五力、七等觉支、八圣道支故修行般若波罗蜜多；不为佛十力故修行般若波罗蜜多，不为四无所畏、四无碍解、十八佛不共法故修行般若波罗蜜多；不为内空故修行般若波罗蜜多，不为外空、内外空、大空、空空、胜义空、有为空、无为空、毕竟空、无际空、（别本有一「散」字）无散空、本性空、自共（别本或无「自共」二字）相空、一切法空、无性空、无性自性空故修行般若波罗蜜多；不为真如故修行般若波罗蜜多，不为法界、法性、实际故修行般若波罗蜜多。何以故？舍利子！诸菩萨摩诃萨修行般若波罗蜜多时，不见诸法性差别故。舍利子！诸菩萨摩诃萨修行般若波罗蜜多，与如是法相应故，当言与般若波罗蜜多相应。
　　「复次，舍利子！诸菩萨摩诃萨修行般若波罗蜜多，不为天眼智证通故修行般若波罗蜜多，不为天耳、他心、宿住、随念、神境、漏尽智证通故修行般若波罗蜜多。何以故？舍利子！诸菩萨摩诃萨修行般若波罗蜜多时，尚不见般若波罗蜜多，况见菩萨摩诃萨及诸如来、应、正等觉六神通事！舍利子！诸菩萨摩诃萨修行般若波罗蜜多，与如是法相应故，当言与般若波罗蜜多相应。
　　「复次，舍利子！诸菩萨摩诃萨修行般若波罗蜜多，不作是念：『我以天眼智证通，遍观十方殑伽沙等诸佛世界一切有情死此生彼品类差别。』不作是念：『我以天耳智证通，遍闻十方殑伽沙等诸佛世界一切有情言音差别。』不作是念：『我以他心智证通，遍知十方殑伽沙等诸佛世界一切有情心及心所缘虑差别。』不作是念：『我以宿住随念智证通，遍忆十方殑伽沙等诸佛世界一切有情宿住差别。』不作是念：『我以神境智证通，遍往十方殑伽沙等诸佛世界为诸有情宣说正法。』不作是念：『我以漏尽智证通，遍了十方殑伽沙等诸佛世界一切有情漏尽不尽。』舍利子！诸菩萨摩诃萨修行般若波罗蜜多，与如是法相应故，当言与般若波罗蜜多相应。
　　「复次，舍利子！如是菩萨摩诃萨修行般若波罗蜜多与般若波罗蜜多相应时，方便善巧普能安立无量、无数、无边有情于无余依般涅槃界，一切恶魔及诸眷属不得其便，一切烦恼悉皆伏灭，世间众事所欲皆成。十方各如殑伽沙界一切如来、应、正等觉及诸菩萨摩诃萨众，皆共护念如是菩萨，不令退堕一切声闻、独觉等地。十方各如殑伽沙界声闻、独觉、四大王众天乃至他化自在天、梵众天乃至大梵天、光天乃至极光净天、净天乃至遍净天、广天乃至广果天、无烦天乃至色究竟天，皆共拥卫是菩萨摩诃萨，诸有所为令无障碍皆速成办，所有身心种种病苦咸得痊除，设有罪业于当来世应受苦报转现轻受。何以故？舍利子！是菩萨摩诃萨于一切有情慈悲周遍故。
　　「舍利子！是菩萨摩诃萨修行般若波罗蜜多具大势力，少用加行，则能引发一切殊胜陀罗尼门、一切殊胜三摩地门皆得现起。由斯势力，随意引生世、出世间种种功德，随所生处常得逢事诸佛世尊及诸菩萨摩诃萨众，乃至无上正等菩提于其中间常不离佛及诸菩萨摩诃萨众。舍利子当知！是菩萨摩诃萨修行般若波罗蜜多，与般若波罗蜜多相应故，得如是等无量无边不可思议功德胜利。
　　「复次，舍利子！诸菩萨摩诃萨修行般若波罗蜜多，不作是念：『有法与法若相应若不相应、若等若不等。』何以故？舍利子！是菩萨摩诃萨不见有法与法若相应若不相应、若等若不等故。舍利子！诸菩萨摩诃萨修行般若波罗蜜多，与如是法相应故，当言与般若波罗蜜多相应。

　　大般若波罗蜜多经卷第四百八十


