
　　　　大般若波罗蜜多经　卷第五百六十八

　　　　　　大唐三藏法师玄奘奉　　诏译

　　　　第六分法界品第四之二

　　尔时，最胜复白佛言：「世尊！云何诸菩萨摩诃萨行深般若波罗蜜多，为度有情示现诸相？」
　　佛告最胜：「天王当知！甚深般若波罗蜜多相不可得，诸菩萨相亦不可得，但由方便善巧威力，为有情类示现入胎乃至涅槃种种化相。何以故？诸天计常谓无堕落，是故菩萨行深般若波罗蜜多方便善巧，为破彼执示现入胎，因令彼天起无常念：『世间最胜、最高、无等，于欲不染尚有堕落，况余天众而得常耶？是故皆应勿复放逸，勤加精进系念修道，如见日轮尚有隐没，即知萤火不得久住。』复有诸天放逸著乐，不修正法恣情游戏，虽与菩萨同处天宫，不往礼拜不咨受法，各作是念：『今且受乐，明诣菩萨当受法要。』共相谓言：『我与菩萨常此同住，修行何晚？』是故菩萨行深般若波罗蜜多，勤修精进如救头然，破放逸行示现堕落。如是示现有二因缘：一、令诸天离放逸故。二、令有情咸得见故。世间复有下劣有情，善根少故，不堪见佛成无上觉转妙法轮，菩萨为彼示现婴儿及作童子后宫游戏；菩萨若作余像说法，后宫女人则不信乐，是故示现婴儿、童子。有高行人常能离俗，菩萨为彼示现出家。复有天人作如是念：『端坐受乐不得圣道。』菩萨为彼示现苦行；亦为降伏苦行外道，示现种种难行苦行。复有天人长夜发愿：『菩萨行诣菩提座时，我等天人常献供养。』菩萨为彼诣菩提座。无量天人既供养已，一切获得菩提因缘。复有天人作如是念：『恶魔外道障碍正法，愿得菩萨坐菩提座，降伏恶魔及诸外道，有正信者皆令见法。』是故菩萨成正觉已，三千世界遍虚空中，种种音声而赞叹曰：『佛日出世，萤光隐没。』诸天人等咸作是言：『愿我未来成无上觉，如今菩萨所证菩提。』为此有情坐菩提座。有天人等作如是言：『愿见大师成一切智、一切相智、无师智、自然智。』是诸有情虽不求出离，而根性纯熟是深法器。为是有情示现三转十二行相无上法轮。复有天人乐闻圆寂，菩萨为彼示现涅槃。
　　「天王当知！诸菩萨摩诃萨行深般若波罗蜜多，能现如是种种化相。
　　「天王当知！诸菩萨摩诃萨行深般若波罗蜜多，终不生于无暇之处。何以故？无福德人不闻般若波罗蜜多胜名字故。是诸菩萨又复常离一切恶业，终不毁犯佛所说戒，心无嫉妒，身语无失，已于过去无量佛所多种善根，具胜福德智慧方便，成就大愿心乐寂静，勤行精进离诸懈怠。
　　「天王当知！是诸菩萨无有恶业堕地狱趣，十善业道常现行故；是诸菩萨无有破戒堕傍生趣，常能护持所受戒故；是诸菩萨无有嫉妒，不堕饿鬼趣，不生邪见家，常值善友，远离恶友。何以故？已于过去无量佛所深种善根，是故生处富贵自在皆具正见。是诸菩萨随所受身，不缺诸根成佛法器。何以故？于过去世供养诸佛、听闻正法、礼敬大众，是故生处常具诸根，形相端严成佛法器。是诸菩萨不生边地，根钝愚痴，不知善恶，语言义趣非佛法器，不识沙门、婆罗门等。何以故？菩萨受生必在中国，利根智慧言辞辩了，善知语义是佛法器，善知沙门、婆罗门等。何以故？菩萨宿世具胜福德智慧力故。菩萨终不生长寿天，不能利他不见佛故；是诸菩萨多生欲界，示现出世利乐有情。何以故？具胜方便善巧力故。菩萨不生无佛世界，此处无佛、无说法者，不闻正法、不供养僧。所以者何？菩萨生处必具三宝，宿愿强故。是诸菩萨闻恶世界深生厌离，修行寂静心不懈怠，精进炽然以一切善灭诸恶法。
　　「天王当知！诸菩萨摩诃萨行深般若波罗蜜多，以如是等种种因缘，终不生于无暇之处。
　　「天王当知！诸菩萨摩诃萨行深般若波罗蜜多，乃至梦中尚不忘失大菩提心，况于觉时当有忘失！何以故？一切善法生于此心，即是无上正等觉心，若无此心则无有佛，无佛无法，无法无僧；由此心故得有三宝，及有人天（「人天」别本或作「天人」）」者）修善受乐。是诸菩萨常离谄诈，质直柔和，其心清净，于诸佛法不生犹豫，欲听受者不秘深义，离诸嫉妒远三涂业，于初、中、后无变易相，行不违言护大乘法，见同学者深生恭敬，劝勤修习称赞大乘，于说法师常生佛想，亲近善友，远离恶友。是诸菩萨行深般若波罗蜜多方便善巧，成就如是菩提之心，依因此心得宿住智。何以故？已曾供养无量诸佛，护持正法修清净戒，远离恶业障碍永无，心常欢喜、心勤修学，心不散乱、心智不失。所以者何？是诸菩萨由曾供养无量诸佛则重正法，由重法故广为他说，为护正法不惜身命，身、语、意业悉皆清净，业清净已得离障碍，离障碍故心常欢喜，心欢喜故则勤精进，心性正直念智圆满，由念智故知过去生一、十、百、千乃至无数。是诸菩萨行深般若波罗蜜多，如实了知过去生处；既了宿世，亲近善友；由善友故，于诸佛所三事不失，谓闻、见、念。常乐听法、供养僧宝，于一切时曾无空过。佛、菩萨所常深恭敬、礼拜、供养，时无暂舍，行住坐卧不离多闻。
　　「天王当知！是诸菩萨持净戒故，常闻般若波罗蜜多功德名字，常勤修习助菩提分，曾不远离三解脱门，于一切时修四无量，常闻无上一切智名。
　　「天王当知！诸菩萨摩诃萨行深般若波罗蜜多，由此因缘亲近善友。
　　「天王当知！诸菩萨摩诃萨行深般若波罗蜜多，乃至梦中不近恶友，况于觉时而亲近彼！所以者何？诸菩萨摩诃萨于破戒人、著邪见人、不律仪人、行邪命人、无义语人、住懒惰人、乐生死人、背菩提人、爱俗务人，虽常怜愍而不共住。
　　「天王当知！诸菩萨摩诃萨行深般若波罗蜜多，由如是法远离恶友。
　　「天王当知！诸菩萨摩诃萨行深般若波罗蜜多，能得如来十身差别。云何为十？一、平等身。二、清净身。三、无尽身。四、善修身。五、法性身。六、离寻伺身。七、不思议身。八、寂静身。九、虚空身。十、妙智身。」
　　尔时，最胜便白佛言：「诸菩萨摩诃萨行深般若波罗蜜多，何位能得如来十身？」
　　佛告最胜：「天王当知！诸菩萨摩诃萨行深般若波罗蜜多，于初地中得平等身。何以故？通达法性，离诸邪曲，见平等故。第二地中得清净身。何以故？离犯戒失，戒清净故。第三地中得无尽身。何以故？离欲贪嗔得胜定故。第四地中得善修身。何以故？常勤修习菩提分故。第五地中得法性身。何以故？观诸谛理证法性故。第六地中得离寻伺身。何以故？观缘起理离寻伺故。第七地中得不思议身。何以故？方便善巧智行满故。第八地中得寂静身。何以故？离诸烦恼戏论事故。第九地中得虚空身。何以故？身相无尽遍一切故。第十地中得妙智身。何以故？一切种智修圆满故。」
　　于是最胜复白佛言：「佛、菩萨身岂无差别？」
　　佛告最胜：「天王当知！身无差别，功德有异。其义云何？谓佛、菩萨身无差别。所以者何？以一切法同一性相；功德异者，谓如来身具诸功德，菩萨不尔。吾当为汝略说譬喻：譬如宝珠，若具庄饰、不具庄饰其珠无异；佛、菩萨身亦复如是，功德有异，法性无别。所以者何？如来功德一切圆满，尽于十方遍有情界，清净离垢障碍永无；菩萨之身功德未满，有余障故。譬如月轮（「月轮」别本或作「白月」）有满、未满，月性无异；二身亦然，如是诸身悉皆坚固，不可破坏犹若金刚。所以者何？三毒不破、世法不染，恶趣、人、天苦不能逼，悉皆远离生老病死，能伏外道、超魔境界，不趣独觉及声闻乘，以是因缘不可破坏。
　　「天王当知！诸菩萨摩诃萨行深般若波罗蜜多，善能奖（别本有作「将」者）导世间，天、人、阿素洛等咸皆信用。譬如有人善为奖导，若诸国王、若与王等长者居士咸信用之；此诸菩萨亦复如是，声闻、独觉、菩萨、如来皆悉共许为善奖导。如善奖导，国王、大臣、婆罗门等咸共尊敬；此诸菩萨亦复如是，天、龙、药叉、阿素洛等有学、无学之所供养。如险旷野行人疲倦，遇善奖导能令安隐；此诸菩萨亦复如是，以巧便力奖导有情，令于生死安隐得出。如诸贫人，依富长者方出险难，一切外道及婆罗门，于生死中依此菩萨乃得出离。如大长者无量资财，为一切人之所受用；此诸菩萨亦复如是，生死有情共所受用。如大长者欲过险难必假多伴，饮食资粮皆悉具足，尔乃能度；此诸菩萨亦复如是，欲出世间生死险难，必以福慧摄诸有情，方度世间至一切智。如人远行多赍宝物，为得利故；此诸菩萨亦复如是，从生死海趣一切智，要广修集福慧珍财，为速证得一切智故。如世间人求财无厌；此诸菩萨亦复如是，乐求胜法曾无厌心。如奖导者四事胜他：财富、位高、技能、言信；此诸菩萨亦复如是，富诸功德处位尊高，于法自在所言无异。如人善导至于大城；此诸菩萨亦复如是，奖导有情至一切智。
　　「天王当知！诸菩萨摩诃萨行深般若波罗蜜多，善知可行、不可行路，所谓邪正、曲直、安危，有水无水（「有水无水」别本或作「有水无水」）若有留难或出离道皆善通达。是诸菩萨知无倒路，凡所示导不违众根，为大乘人说无上道，不说独觉及声闻道；为独觉人说独觉道，不说菩萨及声闻道；为声闻人说声闻道，不说独觉及菩萨道；为著我者说无我道，为著法者说法空道，著二边者为说中道，为迷乱者说止观道令不迷乱，为戏论者说真如道令不戏论，著生死者说涅槃道令出世间，为迷涂者说正直道令远邪路。天王！是名诸菩萨摩诃萨行深般若波罗蜜多，知邪正路，奖导有情令得出离。」

　　　　第六分念住品第五

　　尔时，最胜复从座起，偏覆左肩，右膝著地，合掌恭敬，而白佛言：「诸菩萨摩诃萨行深般若波罗蜜多，能如是知路、非路者心缘何住？」
　　佛告最胜：「天王当知！诸菩萨摩诃萨行深般若波罗蜜多心正无乱。所以者何？是诸菩萨善修身、受、心、法念住，凡所游行城邑、聚落，闻说利养心不贪染，如佛世尊戒经中说，善自忆念离诸烦恼。
　　「天王！云何诸菩萨摩诃萨行深般若波罗蜜多修身念住？谓此菩萨以如实智，远离一切与身相应恶不善法，观察此身，从足至顶唯有种种不净过失，无我、无乐、无常败坏，腥臊臭秽筋脉连持，如斯恶色谁当喜见？如是观已，身中贪欲、执身我见皆不复生，由此便能顺诸善法。
　　「天王！云何诸菩萨摩诃萨行深般若波罗蜜多修受念住？谓此菩萨作是思惟：『诸受皆苦，有情颠倒妄起乐想，异生愚痴谓苦为乐，圣者但说一切皆苦；为断灭苦应修精进，亦当劝余勤修此法。』作是观已，恒住受念不随受行，修行断受亦令他学。
　　「天王！云何诸菩萨摩诃萨行深般若波罗蜜多修心念住？谓此菩萨作是思惟：『此心无常，愚谓常住，实苦谓乐，无我谓我，不净谓净；此心不住，速疾转易，随眠根本，诸恶趣门、烦恼因缘，坏灭善趣，是不可信贪、嗔、痴主；于一切法心为前导，若善知心悉解众法；种种世法皆由心造，心不自见种种过失，若善若恶皆由心起；心性速转如旋火轮，飘忽不停如风野马，如水暴（别本有作「瀑」者）起，如火能烧。』作如是观令念不动，令心随已不随心行，若能伏心则伏众法。
　　「天王！云何诸菩萨摩诃萨行深般若波罗蜜多修法念住？谓此菩萨能如实知世间所有恶不善法，谓贪、嗔、痴及余烦恼，于诸烦恼应修对治，谓修贪欲、嗔恚、愚痴及余烦恼对治差别。如实知已即回起念，不行彼法亦令他离。
　　「天王！云何诸菩萨摩诃萨行深般若波罗蜜多于境起念？谓此菩萨若遇色、声、香、味、触境便作是念：『云何于此不真实法而生贪爱？此乃异生愚痴所著，即是不善。如世尊说：「爱即生著，著即迷谬。』由此不知善法、恶法，以是因缘堕于恶趣。』菩萨如是自不漏失，不著境界，令他亦尔。
　　「天王当知！诸菩萨摩诃萨行深般若波罗蜜多念阿练若，谓此菩萨作是思惟：『阿练若处是无诤人之所居止寂静住处，天、龙、药叉、他心智者悉能知我心、心所法，不应住此起邪思惟。』由此思惟即得舍离，于法正念勤修行之。
　　「天王当知！诸菩萨摩诃萨行深般若波罗蜜多，作是思惟：『城邑、聚落多诸喧杂，非出家人所可行处，则不应往，所谓酤酒、淫女、王宫、博奕、歌舞，如是等处皆远离之。』
　　「天王当知！诸菩萨摩诃萨行深般若波罗蜜多，闻利养名起正忆念，谓作是念：『为生彼福应受此财，不由贪爱；受已吝惜养育妻子，不言我有如是财物，而普周给一切贫穷，如是行者人所赞叹，终不计著我及我所。』复作是念：『人皆称我惠施名闻。世间无常须臾磨灭，云何智人无常、无实、不恒、无主，随彼而行执我、我所？』
　　「天王当知！诸菩萨摩诃萨行深般若波罗蜜多，念佛世尊所说禁戒，谓作是念：『三世诸佛皆学此戒，成无上觉证大涅槃。』如是知已精勤修学。
　　「天王当知！诸菩萨摩诃萨行深般若波罗蜜多，为化有情及自修习，少欲喜足著粪扫衣，心常清洁信力坚固，宁失身命于戒不犯；心离憍慢游行城邑，虽服弊衣而不生耻；远离懈怠常修精进，所作未办终不中止；于粪扫衣不见过患，朽故弊坏终无轻鄙，但取其德；夫离欲者乃服此衣，如来所赞息悭贪著；亦不自赞我能服此，于他不服终无毁言。如此行人诸天礼敬，佛所赞叹，菩萨护持，婆罗门等恭敬供养。
　　「天王当知！诸菩萨摩诃萨行深般若波罗蜜多，能修如是清净妙行。」
　　尔时，最胜便白佛言：「高行菩萨行深般若波罗蜜多，何用著此粪扫衣耶？」
　　佛言：「天王！诸大菩萨护世间故著粪扫衣。所以者何？世间若见著此衣服灭恶生善。
　　「天王！于意云何？菩萨高行何如世尊？」
　　最胜白言：「百千万亿乃至邬波尼杀昙分亦不及（别本有一「一」字）。何以故？佛是法王具一切智，无有一法不能照故。」
　　「天王！于意云何？佛对一切天、龙、药叉、人非人等示现苦行，及常赞叹杜多功德，此何所为？」
　　最胜白言：「世尊！为欲教化可度诸有情类及初发心诸菩萨等，未断烦恼为说对治。」
　　佛言：「如是！如是！天王！高行菩萨著粪扫衣亦复如是，是故菩萨行深般若波罗蜜多，方便善巧饶益有情。
　　「天王当知！诸菩萨摩诃萨行深般若波罗蜜多，为世间故但畜三衣。何以故？心喜足故更不多求即是少欲，不求乞故无所聚积，不聚积故则无丧失，无丧失故则不忧苦，无忧苦故则离烦恼，离烦恼故则无所著，无所著故则为漏尽。
　　「天王当知！诸菩萨摩诃萨行深般若波罗蜜多，为欲饶益诸有情故，入诸城邑持钵乞食。何以故？是诸菩萨大悲熏心，观诸有情多有穷苦，欲令富乐受彼供养；入城邑时威仪齐整，心正不乱善摄诸根，徐步而行前视六肘，不顾左右如法乞食，次第而往不越贫家，称量取食终不长受，于所得中更开一分，拟施贫乏供养福田。何以故？信施难消，为生福故。
　　「天王当知！诸菩萨摩诃萨行深般若波罗蜜多，但一坐食而不移动。何以故？菩萨一坐妙菩提座，魔来娆乱亦不移动，于出世定慧智法空、实际、真如、如理圣道、一切种智皆不移动。何以故？一切智法一坐得故。是故菩萨行深般若波罗蜜多但一坐食。天王当知！诸菩萨摩诃萨行深般若波罗蜜多方便善巧，为诸有情示现乞食。
　　「天王当知！诸菩萨摩诃萨行深般若波罗蜜多，常勤修学阿练若行。谓修梵行，于诸根中不起过失，乐多闻力，堪修正行，离我怖畏，不计著身，常行寂静。是诸菩萨于正法中常乐出家，持三轮戒善知法相，如来所说为少、壮、老三种人戒悉能了达；不缘外境专念自心，诃毁世法赞叹出世，调伏诸根不取恶（别本有作「慧」者）境；于阿练若居无难处，城邑乞食不远不近，有清泉水盥洗便易；丰花果林无恶禽兽，岩穴寂静空闲罕人，如是胜处而为居止；所曾闻法昼夜三时，勤加赞诵声离高下，心不缘外专念忆持；婆罗门等来至其处，顾命令坐欢喜慰问，观其根性为说正法，令得欢喜信受修行。如是具足方便善巧远离我心，以无我故于阿练若不生怖畏，离怖畏故乐行寂静；菩萨如是巧方便力，示现修行阿练若行。
　　「天王当知！诸菩萨摩诃萨行深般若波罗蜜多，善观诸行，作是思惟：『一切饮食清净香洁，身火触之即成不净烂坏臭处；愚夫无智爱著此身及诸饮食，若依圣智如实观察，即生厌恶不起乐著。』
　　「天王当知！诸菩萨摩诃萨行深般若波罗蜜多，作是思惟：『多行嗔忿便起恶业，我今当离嗔心趣道，真实思惟非徒口说。』
　　「天王当知！诸菩萨摩诃萨行深般若波罗蜜多，作如是念：『若法有生即是因缘，因缘之法又从缘起，云何智者于此虚妄因缘生法而作罪愆？』菩萨身中有障善法即自除断，若不能断他障善法，心便生舍不起无明。
　　「云何名为障善之法？谓不恭敬佛、法、僧宝及清净戒，不敬同学，老少幼小自高凌彼；趣向五欲，背舍涅槃，而起我见或有情见乃至知者见、见者见；执空起断见，执有起常见；远离贤圣，亲近愚夫；舍持戒人，依破戒者；亲附恶友，远离善友；闻甚深法，便生毁谤；身恶威仪，语无善说，心具谄曲；烦恼所覆，贪著利养；五慢具生：一、姓贵慢，二、种族慢，三、见胜慢，四、国土慢，五、徒众慢；见恶便助，遇善而舍；赞美女人、童稚外道，不乐修习阿练若行；不解节食，远离师长；虽复读诵，不知时节；见善不重，见恶不怖；如象无钩、马无辔勒，放逸不制喜生嗔忿；心无慈念，见苦不愍；遇疾不瞻，于死不怖；处大火聚，都不求出；应作不作，非作反作；不思而思，应思不思；非望而求，不出谓出；非路谓路，未得谓得；乐习重恶，远离大善；毁訾大乘及大乘人，赞叹小道及学小者；多乐斗乱，好粗恶言；心无慈悲，令他怖畏；出言粗鄙，语无一实；乐著戏论，而不能舍。如是等事名障善法。
　　「天王当知！诸菩萨摩诃萨行深般若波罗蜜多，修习空行灭戏论法，作是思惟：『所观境界皆悉空无，能观之心亦复非有，无能、所观二种差别，诸法一相，所谓无相。』如是思惟遣内外相，不见身心亦不见法，次第相续修学止观：观谓如实见法，止谓一心不乱。菩萨如是修观行已即得净戒，戒清净故行亦清净，是名菩萨行深般若波罗蜜多观行清净。
　　「天王当知！诸菩萨摩诃萨行深般若波罗蜜多，护持如来无上法藏听受正法，为护法故，不为利养；为三宝种不断绝故，不为恭敬；为欲守护大乘行故，不为名誉；无归依者令得归依，无救济者令得救济，无安乐者令得安乐，无慧眼者令得慧眼；修小乘者示声闻道，学中乘者示独觉道，行大乘者示无上道，如是听法为无上智，终不为得下劣之乘。
　　「天王当知！诸菩萨摩诃萨行深般若波罗蜜多，善知种种毗奈耶法，谓毗奈耶、毗奈耶行、毗奈耶甚深、毗奈耶微细、净与不净、有失无失、别解脱本、声闻毗奈耶、菩萨毗奈耶。是诸菩萨行深般若波罗蜜多，于如是等毗奈耶法皆悉善知。
　　「天王当知！诸菩萨摩诃萨行深般若波罗蜜多，善知一切威仪戒行，善学声闻、独觉、菩萨所受持戒。既修戒行，若见威仪不称众意，则应舍离，非处不行；若有沙门威仪戒行具足清白，即亲近之；若婆罗门异学余行，则劝舍离修毗奈耶。修习如是戒行成满，心无巧伪嫉妒便灭，自行布施亦劝他行，赞叹布施令他修学，见他布施心生随喜，不作是念：『施我非余。』但应思惟：『诸有情类多有贫乏饥寒困苦，愿彼得财现世安乐，闻正法故后世安乐。我应今世精勤修道，愿与有情同得出离。』是名菩萨无嫉妒心，于诸有情皆得平等。若行布施、净戒、安忍、精进、静虑、般若乃至一切相智，普为有情其心无二。何以故？所修之法与有情共念为境界令速得道，于生死火自既得出，亦愿有情同得出离。
　　「天王！譬如长者六子幼稚，并皆爱念无偏党心。长者在外其宅火起，于意云何？尔时，长者颇有是念：『于其六子先后救不？』」
　　「不也！世尊！何以故？其父于子心平等故。」
　　「天王当知！菩萨亦尔。愚夫贪著处在六趣，生死火宅不知出离；是诸菩萨以平等心，种种方便诱化令出，皆悉安置圆寂界中。
　　「天王当知！诸菩萨摩诃萨行深般若波罗蜜多，于法亦等，为护正法供养如来，种种供具供养如来，如实修行供养如来，利益安乐一切有情，守护一切有情善法，随顺有情善能化导，行菩萨道行不违言，心无疲倦求无上觉。若能如是，乃得名为供养诸佛不以资财而为供养。何以故？法是佛身，若供养法即供养佛。诸佛世尊皆从如实修行而来，悉为利益安乐有情，护其善法随顺有情，若不尔者违本誓愿，懒惰懈怠不能成就菩提之心。何以故？菩萨所趣无上菩提与有情共，若无有情，云何能得无上菩提？
　　「天王当知！诸菩萨摩诃萨行深般若波罗蜜多，修行正法供养如来名真供养。如是供养拔除我慢，远离俗务剃落须发，于其父母、兄弟、亲戚不相关预犹如已死，形状衣服并异于常，执持应器游入城邑；若至亲里旃荼罗家，亦摧我慢下意乞食，谓作是念：『我命属他，由彼施食我命存济，以是因缘能除我慢。』复作是念：『我今应取师友等意令生欢喜，昔未闻法为得闻故；若见他人嗔忿斗诤，即应忍辱下意避之。』菩萨如是拔除我慢。
　　「天王当知！诸菩萨摩诃萨行深般若波罗蜜多，生坚正信。何以故？多诸功德，宿世所种善根力强；善因具足，正见成就；不信外缘、内心清净；不依余师，心行调直；远离谄诈，诸根聪利；具足般若波罗蜜多，离诸盖、障，其心清净；远离恶友，亲近善友；寻求善言不生懈怠，闻所说法知佛功德。」
　　尔时，最胜便白佛言：「唯愿大慈哀愍！为说如来功德大威神相！」
　　佛告最胜：「天王！汝今谛听！善思！吾当为汝说佛功德威神少分。」
　　最胜白言：「唯然！愿说！我等乐闻。」
　　佛言：「天王！如来具足无边大慈遍照有情，有情界摄，乃至十方尽虚空界亦皆遍照不可测量。如来大悲声闻、独觉及诸菩萨皆所无有。何以故？不共法故，十方世界无一有情如来大悲所不能照。如来说法究竟无尽，普为十方诸有情类，经无量劫种种因缘，说诸法要亦不可尽；若有情界种种言词一切句义难问，如来一弹指顷，一一有情各为分别无能坏者。如来所得无碍静虑境界甚深无测量者，假使一切世界有情，皆得住于菩萨十地，多百千劫入胜等持，不能测量如来定境。如来之身量无边际。何以故？随所乐见，于一念顷能现无边异类身故。如来天眼最胜清净，一切世界一切有情色相差别，及余物类种种不同，如来皆见，如观掌中阿摩洛果，诸人、天眼所不能及。如来天耳最胜清净，一切有情音声差别，及余物类所有音声，一念悉闻解了其义。如来复有净他心智，一切世界一切有情一一思惟作业受果无边差别，佛四威仪于一念顷皆悉了知。何以故？佛常在定无散乱故。
　　「天王当知！佛无失念，心不散乱，根无异缘。何以故？离烦恼习，最为清净，寂静无垢；有烦恼者，失念散乱，根有异缘；如来世尊无漏离垢，得一切法自在平等，常在等持及等至故。如来但住一种威仪，游一等持乃至圆寂，诸人、天等尚不能知，况复如来经无量劫，修习无量无边等持，而有人、天能了知者！何以故？如来功德不可度量、不可思议、不可观故。」
　　尔时，最胜便白佛言：「我闻如来三无数劫修行成佛，云何今说无量劫修？」
　　佛言：「天王！其义不尔。何以故？菩萨所趣无上菩提，无量功德（别本有作「力」者）乃得成办，非不经于尔许劫数，而能证入法平等理，修至究竟乃称成佛。」
　　于是最胜白言：「世尊！善哉！善哉！快说法要，善能劝发一切有情种植善根，远离业障，欣乐佛果，修菩萨行。若有情类得闻如来功德威神，心生欢喜信受赞叹，当知不久成佛功德威神法器，况复有能受持、读诵、书写、供养、为他解说，彼所获福不可思议！」
　　佛言：「天王！如是！如是！彼有情类如来护持，已种善根经多劫数，若于过去供养多佛，乃得闻佛功德威神。天王当知！若善男子、善女人等心无疑惑，于七日中澡浴清净，著新净衣，花香供养，一心正念如前所说如来功德及大威神，尔时，如来慈悲护念，现身令见使愿满足。若有阙少花香等事，但一心念功德威神，将命终时必得见佛。」
　　尔时，最胜复白佛言：「颇有有情闻说如是如来功德及大威神，不起信心而毁谤不？」
　　佛言：「亦有！谓有有情闻说如是如来功德威神法门，起不善心嗔忿毁谤，于说法师生恶友想，彼后舍命必堕地狱多劫受苦。若诸有情闻说如是如来功德及大威神，欢喜信受赞叹忆念，于说法师生善友想；彼后舍命定升人、天，展转胜进乃至成佛。」
　　尔时，世尊出广长舌相自覆面轮，次覆头顶，次覆遍身，次覆师子座，次覆菩萨众，次覆声闻众，然后乃覆释、梵、护世、人非人等一切大众，还收舌相告大众言：「如来世尊有是舌相，岂当妄语？汝等大众于我所说皆应信受，长夜获安。」
　　说是法时，众中八万四千菩萨得无生忍，无量有情远尘离垢生净法眼，无数有情皆发无上正等觉心。

　　大般若波罗蜜多经卷第五百六十八

