
　　　　大般若波罗蜜多经　卷第五百七十七

　　　　　　大唐三藏法师玄奘奉　　诏译

　　　　第九能断金刚分

　　如是我闻：一时，薄伽梵在室罗筏住誓多林给孤独园，与大苾刍众千二百五十人俱。尔时，世尊于日初分，整理裳服执持衣钵，入室罗筏大城乞食。时，薄伽梵于其城中行乞食已出还本处，饭食讫，收衣钵洗足已，于食后时，敷如常座结跏趺坐，端身正愿住对面念。
　　时，诸苾刍来诣佛所，到已顶礼世尊双足，右绕三匝退坐一面，具寿善现亦于如是众会中坐。
　　尔时，众中具寿善现从座而起，偏袒一肩，右膝著地，合掌恭敬而白佛言：「希有！世尊！乃至如来、应、正等觉，能以最胜摄受，摄受诸菩萨摩诃萨，乃至如来、应、正等觉，能以最胜付嘱，付嘱诸菩萨摩诃萨。世尊！诸有发趣菩萨乘者，应云何住？云何修行？云何摄伏其心？」
　　作是语已，尔时，世尊告具寿善现曰：「善哉！善哉！善现！如是！如是！如汝所说。乃至如来、应、正等觉，能以最胜摄受，摄受诸菩萨摩诃萨，乃至如来、应、正等觉，能以最胜付嘱，付嘱诸菩萨摩诃萨。是故，善现！汝应谛听，极善作意，吾当为汝分别解说，诸有发趣菩萨乘者，应如是住，如是修行，如是摄伏其心。」
　　具寿善现白佛言：「如是！（「如是！」别本或为「如是！如是！」）世尊！愿乐欲闻！」
　　佛言：「善现！诸有发趣菩萨乘者，应当发起（别本有作「趣」者）如是之心：『所有诸有情，有情摄所摄；若卵生、若胎生、若湿生、若化生，若有色、若无色，若有想、若无想，若非有想非无想，乃至有情界施设所施设。如是一切，我当皆令于无余依妙涅槃界而般涅槃，虽度如是无量有情令灭度已，而无有情得灭度者。』何以故？善现！若诸菩萨摩诃萨有情想转，不应说名菩萨摩诃萨。所以者何？善现！若诸菩萨摩诃萨不应说言有情想转。如是命者想、士夫想、补特伽罗想、意生想、摩纳婆想、作者想、受者想转，当知亦尔。何以故？善现！无有少法名为发趣菩萨乘者。
　　「复次，善现！（别本有一「若」字）菩萨摩诃萨不住于事应行布施，都无所住应行布施；不住于色应行布施，不住声、香、味、触、法应行布施。善现！如是菩萨摩诃萨如不住相想应行布施。何以故？善现！若菩萨摩诃萨都无所住而行布施，其福德聚不可取量。」
　　佛告善现：「于汝意云何？东方虚空可取量不？」
　　善现答言：「不也！世尊！」
　　「善现！如是南西北方、四维上下，周遍十方一切世界虚空可取量不？」
　　善现答言：「不也！世尊！」
　　佛言：「善现！如是！如是！若菩萨摩诃萨都无所住而行布施，其福德聚不可取量，亦复如是。善现！菩萨如是如不住相想应行布施。」
　　佛告善现：「于汝意云何？可以诸相具足观如来不？」
　　善现答言：「不也！世尊！不应以诸相具足观于如来。何以故？如来说诸相具足即非诸相具足。」
　　说是语已，佛复告具寿善现言：「善现！乃至诸相具足皆是虚妄，乃至非相具足皆非虚妄，如是以相非相应观如来。」
　　说是语已，具寿善现复白佛言：「世尊！颇有有情于当来世，后时、后分、后五百岁，正法将灭时分转时，闻说如是色经典句生实想不？」
　　佛告善现：「勿作是说：『颇有有情于当来世，后时、后分、后五百岁，正法将灭时分转时，闻说如是色经典句生实想不？』然复，善现！有菩萨摩诃萨于当来世，后时、后分、后五百岁，正法将灭时分转时，具足尸罗、具德、具慧。
　　「复次，善现！彼菩萨摩诃萨非于一佛所承事供养，非于一佛所种诸善根。然复，善现！彼菩萨摩诃萨于其非一、百、千佛所承事供养，于其非一、百、千佛所种诸善根，乃能闻说如是色经典句，当得一净信心。善现！如来以其佛智悉已知彼，如来以其佛眼悉已见彼。善现！如来悉已觉彼一切有情，当生无量无数福聚，当摄无量无数福聚。何以故？善现！彼菩萨摩诃萨无我想转，无有情想、无命者想、无士夫想、无补特伽罗想、无意生想、无摩纳婆想、无作者想、无受者想转。善现！彼菩萨摩诃萨无法想转、无非法想转，无想转亦无非想转。所以者何？善现！若菩萨摩诃萨有法想转，彼即应有我执、有情执、命者执、补特伽罗等执。若有非法想转，彼亦应有我执、有情执、命者执、补特伽罗等执。何以故？善现！不应取法，不应取非法，是故如来密意而说筏喻法门。诸有智者法尚应断，何况非法！」
　　佛复告具寿善现言：「善现！于汝意云何？颇有少法，如来、应、正等觉证得阿耨多罗三藐三菩提耶？颇有少法，如来、应、正等觉是所说耶？」
　　善现答言：「世尊！如我解佛所说义者，无有少法，如来、应、正等觉证得阿耨多罗三藐三菩提，亦无有少法，是如来、应、正等觉所说。何以故？世尊！如来、应、正等觉所证、所说、所思惟法皆不可取，不可宣说，非法非非法。何以故？以诸贤圣补特伽罗皆是无为之所显故。」
　　佛告善现：「于汝意云何？若善男子或善女人，以此三千大千世界盛满七宝持用布施，是善男子或善女人，由此因缘所生福聚宁为多不？」
　　善现答言：「甚多！世尊！甚多！善逝！是善男子或善女人，由此因缘所生福聚其量甚多。何以故？世尊！福德聚福德聚者，如来说为非福德聚，是故如来说名福德聚福德聚。」
　　佛复告善现言：「善现！若善男子或善女人，以此三千大千世界盛满七宝持用布施。若善男子或善女人，于此法门乃至四句伽陀，受持、读诵、究竟通利，及广为他宣说、开示、如理作意，由是因缘所生福聚，甚多于前无量无数。何以故？一切如来、应、正等觉阿耨多罗三藐三菩提皆从此经出，诸佛世尊皆从此经生。所以者何？善现！诸佛法诸佛法者，如来说为非诸佛法，是故如来说名诸佛法诸佛法。」
　　佛告善现：「于汝意云何？诸预流者颇作是念：我能证得预流果不？」
　　善现答言：「不也！世尊！诸预流者不作是念：我能证得预流之果。何以故？世尊！诸预流者无少所预，故名预流；不预色、声、香、味、触、法，故名预流。世尊！若预流者作如是念：我能证得预流之果，即为执我、有情、命者、士夫、补特伽罗等。」
　　佛告善现：「于汝意云何？诸一来者颇作是念：我能证得一来果不？」
　　善现答言：「不也！世尊！诸一来者不作是念：我能证得一来之果。何以故？世尊！以无少法证一来性，故名一来。」
　　佛告善现：「于汝意云何？诸不还者颇作是念：我能证得不还果不？」
　　善现答言：「不也！世尊！诸不还者不作是念：我能证得不还之果。何以故？世尊！以无少法证不还性，故名不还。」
　　佛告善现：「于汝意云何？诸阿罗汉颇作是念：我能证得阿罗汉不？」
　　善现答言：「不也！世尊！诸阿罗汉不作是念：我能证得阿罗汉性。何以故？世尊！以无少法名阿罗汉，由是因缘名阿罗汉。世尊！若阿罗汉作如是念：我能证得阿罗汉性，即为执我、有情、命者、士夫、补特伽罗等。所以者何？世尊！如来、应、正等觉说我得无诤住最为第一，世尊！我虽是阿罗汉永离贪欲，而我未曾作如是念：我得阿罗汉永离贪欲。世尊！我若作如是念：我得阿罗汉永离贪欲者，如来不应记说我言：善现善男子得无诤住最为第一。以都无所住，是故如来说名无诤住无诤住。」
　　佛告善现：「于汝意云何？如来昔在然灯如来、应、正等觉所，颇于少法有所取不？」
　　善现答言：「不也！世尊！如来昔在然灯如来、应、正等觉所，都无少法而有所取。」
　　佛告善现：「若有菩萨作如是言：『我当成办佛土功德庄严。』如是菩萨非真实语。何以故？善现！佛土功德庄严佛土功德庄严者，如来说非庄严，是故如来说名佛土功德庄严佛土功德庄严。是故，善现！菩萨如是都无所住应生其心，不住于色应生其心，不住非色应生其心，不住声、香、味、触、法应生其心，不住非声、香、味、触、法应生其心，都无所住应生其心。」
　　佛告善现：「如有士夫具身大身，其色自体假使譬如妙高山王。善现！于汝意云何？彼之自体为广大不？」
　　善现答言：「彼之自体广大！世尊！广大！善逝！何以故？世尊！彼之自体，如来说非彼体故名自体，非以彼体故名自体。」
　　佛告善现：「于汝意云何？乃至殑伽河中所有沙数，假使有如是沙等殑伽河，是诸殑伽河沙宁为多不？」
　　善现答言：「甚多！世尊！甚多！善逝！诸殑伽河尚多无数，何况其沙！」
　　佛言：「善现！吾今告汝，开觉于汝，假使若善男子或善女人，以妙七宝盛满尔所殑伽河沙等世界，奉施如来、应、正等觉。善现！于汝意云何？是善男子或善女人，由此因缘所生福聚宁为多不？」
　　善现答言：「甚多！世尊！甚多！善逝！是善男子或善女人，由此因缘所生福聚其量甚多。」
　　佛复告善现：「若以七宝盛满尔所沙等世界，奉施如来、应、正等觉。若善男子或善女人，于此法门乃至四句伽陀，受持、读诵、究竟通利，及广为他宣说、开示、如理作意，由此因缘所生福聚，甚多于前无量无数。
　　「复次，善现！若地方所于此法门乃至为他宣说、开示四句伽陀，此地方所尚为世间诸天及人、阿素洛等之所供养如佛灵庙，何况有能于此法门具足究竟、书写、受持、读诵、究竟通利，及广为他宣说、开示、如理作意！如是有情成就最胜希有功德。此地方所大师所住，或随一一尊重处所若诸有智、同梵行者。」说是语已。
　　具寿善现复白佛言：「世尊！当何名此法门？我当云何奉持？」
　　作是语已，佛告善现言：「具寿！今此法门名为能断金刚般若波罗蜜多，如是名字汝当奉持。何以故？善现！如是般若波罗蜜多，如来说为非般若波罗蜜多，是故如来说名般若波罗蜜多。」
　　佛告善现：「于汝意云何？颇有少法如来可说不？」
　　善现答言：「不也！世尊！无有少法如来可说。」
　　佛告善现：「乃至三千大千世界大地微尘宁为多不？」
　　善现答言：「此地微尘甚多！世尊！甚多！善逝！」
　　佛言：「善现！大地微尘，如来说非微尘，是故如来说名大地微尘；诸世界，如来说非世界，是故如来说名世界。」
　　佛告善现：「于汝意云何？应以三十二大士夫相观于如来、应、正等觉不？」
　　善现答言：「不也！世尊！不应以三十二大士夫相观于如来、应、正等觉。何以故？世尊！三十二大士夫相，如来说为非相，是故如来说名三十二大士夫相。」
　　佛复告善现言：「假使若有善男子或善女人，于日日分舍施殑伽河沙等自体，如是经殑伽河沙等劫数舍施自体。复有善男子或善女人，于此法门乃至四句伽陀，受持、读诵、究竟通利，及广为他宣说、开示、如理作意，由是因缘所生福聚，甚多于前无量无数。」
　　尔时，具寿善现闻法威力悲泣堕泪，俯仰扪泪而白佛言：「甚奇希有！世尊！最极希有！善逝！如来今者所说法门，普为发趣最上乘者作诸义利，普为发趣最胜乘者作诸义利。世尊！我昔生智以来，未曾得闻如是法门。世尊！若诸有情闻说如是甚深经典生真实想，当知成就最胜希有。何以故？世尊！诸真实想真实想者，如来说为非想，是故如来说名真实想真实想。世尊！我今闻说如是法门，领悟、信解未为希有。若诸有情于当来世，后时、后分、后五百岁，正法将灭时分转时，当于如是甚深法门，领悟、信解、受持、读诵、究竟通利，及广为他宣说、开示、如理作意，当知成就最胜希有。何以故？世尊！彼诸有情无我想转，无有情想、无命者想、无士夫想、无补特伽罗想、无意生想、无摩纳婆想、无作者想、无受者想转。所以者何？世尊！诸我想即是非想，诸有情想、命者想、士夫想、补特伽罗想、意生想、摩纳婆想、作者想、受者想即是非想。何以故？诸佛世尊离一切想。」作是语已。
　　尔时，世尊告具寿善现言：「如是！如是！善现！若诸有情闻说如是甚深经典，不惊、不惧、无有怖畏，当知成就最胜希有。何以故？善现！如来说最胜波罗蜜多，谓般若波罗蜜多。善现！如来所说最胜波罗蜜多，无量诸佛世尊所共宣说，故名最胜波罗蜜多。如来说最胜波罗蜜多即非波罗蜜多，是故如来说名最胜波罗蜜多。
　　「复次，善现！如来说忍辱波罗蜜多即非波罗蜜多，是故如来说名忍辱波罗蜜多。何以故？善现！我昔过去世曾为羯利王断肢节肉，我于尔时都无我想、或有情想、或命者想、或士夫想、或补特伽罗想、或意生想、或摩纳婆想、或作者想、或受者想，我于尔时都无有想亦非无想。何以故？善现！我于尔时若有我想，即于尔时应有恚想；我于尔时若有有情想、命者想、士夫想、补特伽罗想、意生想、摩纳婆想、作者想、受者想，即于尔时应有恚想。何以故？善现！我忆过去五百生中，曾为自号忍辱仙人，我于尔时都无我想、无有情想、无命者想、无士夫想、无补特伽罗想、无意生想、无摩纳婆想、无作者想、无受者想，我于尔时都无有想亦非无想。是故，善现！菩萨摩诃萨远离一切想，应发阿耨多罗三藐三菩提心，不住于色应生其心，不住非色应生其心，不住声、香、味、触、法应生其心，不住非声、香、味、触、法应生其心，都无所住应生其心。何以故？善现！诸有所住则为非住。是故如来说诸菩萨应无所住而行布施，不应住色、声、香、味、触、法而行布施。
　　「复次，善现！菩萨摩诃萨为诸有情作义利故，应当如是弃舍布施。何以故？善现！诸有情想即是非想；一切有情，如来即说为非有情。善现！如来是实语者、谛语者、如语者、不异语者。
　　「复次，善现！如来现前等所证法、或所说法、或所思法，即于其中非谛非妄。善现！譬如士夫入于暗室，都无所见，当知菩萨若堕于事，谓堕于事而行布施，亦复如是。善现！譬如明眼士夫过夜晓已，日光出时见种种色，当知菩萨不堕于事，谓不堕事而行布施，亦复如是。
　　「复次，善现！若善男子或善女人于此法门受持、读诵、究竟通利，及广为他宣说、开示、如理作意，则为如来以其佛智悉知是人，则为如来以其佛眼悉见是人，则为如来悉觉是人。如是有情一切当生无量福聚。
　　「复次，善现！假使善男子或善女人，日初时分以殑伽河沙等自体布施，日中时分复以殑伽河沙等自体布施，日后时分亦以殑伽河沙等自体布施，由此法（别本有作「异」者）门，经于俱胝那庾多百千劫以自体布施。若有闻说如是法门不生诽谤，由此因缘所生福聚，尚多于前无量无数，何况能于如是法门具足毕竟、书写、受持、读诵、究竟通利，及广为他宣说、开示、如理作意！
　　「复次，善现！如是法门不可思议、不可称量，应当希冀不可思议所感异熟。善现！如来宣说如是法门，为欲饶益趣最上乘诸有情故，为欲饶益趣最胜乘诸有情故。善现！若有于此法门受持、读诵、究竟通利，及广为他宣说、开示、如理作意，即为如来以其佛智悉知是人，即为如来以其佛眼悉见是人，则为如来悉觉是人。如是有情一切成就无量福聚，皆当成就不可思议、不可称量无边福聚。善现！如是一切有情，其肩荷担如来无上正等菩提。何以故？善现！如是法门非诸下劣信解有情所能听闻，非诸我见、非诸有情见、非诸命者见、非诸士夫见、非诸补特伽罗见、非诸意生见、非诸摩纳婆见、非诸作者见、非诸受者见所能听闻。此等若能受持、读诵、究竟通利，及广为他宣说、开示、如理作意，无有是处。
　　「复次，善现！若地方所开此经典，此地方所当为世间诸天及人、阿素洛等之所供养、礼敬、右绕如佛灵庙。
　　「复次，善现！若善男子或善女人于此经典受持、读诵、究竟通利，及广为他宣说、开示、如理作意，若遭轻毁、极遭轻毁。所以者何？善现！是诸有情宿生所造诸不净业应感恶趣，以现法中遭轻毁故，宿生所造诸不净业皆悉消尽，当得无上正等菩提。何以故？善现！我忆过去于无数劫复过无数，于然灯如来、应、正等觉先复过先，曾值八十四俱胝那庾多百千诸佛我皆承事，既承事已皆无违犯。善现！我于如是诸佛世尊皆得承事，既承事已皆无违犯。若诸有情后时、后分、后五百岁，正法将灭时分转时，于此经典受持、读诵、究竟通利，及广为他宣说、开示、如理作意。善现！我先福聚于此福聚，百分计之所不能及，如是千分、若百千分、若俱胝百千分、若俱胝那庾多百千分、若数分、若计分、若算分、若喻分、若邬波尼杀昙分亦不能及。善现！我若具说当于尔时是善男子或善女人所生福聚，乃至是善男子是善女人所摄福聚，有诸有情则便迷闷心惑狂乱。是故，善现！如来宣说如是法门不可思议、不可称量，应当希冀不可思议所感异熟。」
　　尔时，具寿善现复白佛言：「世尊！诸有发趣菩萨乘者，应云何住？云何修行？云何摄伏其心？」
　　佛告善现：「诸有发趣菩萨乘者，应当发起如是之心：『我当皆令一切有情于无余依妙涅槃界而般涅槃，虽度如是一切有情令灭度已，而无有情得灭度者。』何以故？善现！若诸菩萨摩诃萨有情想转，不应说名菩萨摩诃萨。所以者何？若诸菩萨摩诃萨不应说言有情想转。如是命者想、士夫想、补特伽罗想、意生想、摩纳婆想、作者想、受者想转，当知亦尔。何以故？善现！无有少法名为发趣菩萨乘者。」
　　佛告善现：「于汝意云何？如来昔于然灯如来、应、正等觉所，颇有少法能证阿耨多罗三藐三菩提不？」作是语已。
　　具寿善现白佛言：「世尊！如我解佛所说义者，如来昔于然灯如来、应、正等觉所，无有少法能证阿耨多罗三藐三菩提。」说是语已。
　　佛告具寿善现言：「如是！如是！善现！如来昔于然灯如来、应、正等觉所，无有少法能证阿耨多罗三藐三菩提。何以故？善现！如来昔于然灯如来、应、正等觉所，若有少法能证阿耨多罗三藐三菩提者，然灯如来、应、正等觉不应授我记言：『汝摩纳婆于当来世名释迦牟尼如来、应、正等觉。』善现！以如来无有少法能证阿耨多罗三藐三菩提，是故然灯如来、应、正等觉授我记言：『汝摩纳婆于当来世名释迦牟尼如来、应、正等觉。』所以者何？善现！言如来者，即是真实真如增语；言如来者，即是无生法性增语；言如来者，即是永断道路增语；言如来者，即是毕竟不生增语。何以故？善现！若实无生即最胜义。
　　「善现！若如是说如来、应、正等觉能证阿耨多罗三藐三菩提者，当知此言为不真实。所以者何？善现！由彼谤我起不实执。何以故？善现！无有少法，如来、应、正等觉能证阿耨多罗三藐三菩提。善现！如来现前等所证法，或所说法、或所思法，即于其中非谛非妄，是故如来说一切法皆是佛法。善现！一切法一切法者，如来说非一切法，是故如来说名一切法一切法。」
　　佛告善现：「譬如士夫具身大身。」
　　具寿善现即白佛言：「世尊！如来所说士夫具身大身，如来说为非身，是故说名具身大身。」
　　佛言：「善现！如是，如是！若诸菩萨作如是言：『我当灭度无量有情。』是则不应说名菩萨。何以故？善现！颇有少法名菩萨不？」
　　善现答言：「不也！世尊！无有少法名为菩萨。」
　　佛告善现：「有情有情者，如来说非有情故名有情，是故如来说一切法无有有情、无有命者、无有士夫、无有补特伽罗等。善现！若诸菩萨作如是言：『我当成办佛土功德庄严。』亦如是说。何以故？善现！佛土功德庄严佛土功德庄严者，如来说非庄严，是故如来说名佛土功德庄严佛土功德庄严。善现！若诸菩萨于无我法无我法深信解者，如来、应、正等觉说为菩萨菩萨。」
　　佛告善现：「于汝意云何？如来等现有肉眼不？」
　　善现答言：「如是！世尊！如来等现有肉眼。」
　　佛言：「善现！于汝意云何？如来等现有天眼不？」
　　善现答言：「如是！世尊！如来等现有天眼。」
　　佛言：「善现！于汝意云何？如来等现有慧眼不？」
　　善现答言：「如是！世尊！如来等现有慧眼。」
　　佛言：「善现！于汝意云何？如来等现有法眼不？」
　　善现答言：「如是！世尊！如来等现有法眼。」
　　佛言：「善现！于汝意云何？如来等现有佛眼不？」
　　善现答言：「如是！世尊！如来等现有佛眼。」
　　佛告善现：「于汝意云何？乃至殑伽河中所有诸沙，如来说是沙不？」
　　善现答言：「如是！世尊！如是！善逝！如来说是沙。」
　　佛言：「善现！于汝意云何？乃至殑伽河中所有沙数，假使有如是等殑伽河，乃至是诸殑伽河中所有沙数，假使有如是等世界。是诸世界宁为多不？」
　　善现答言：「如是！世尊！如是！善逝！是诸世界其数甚多。」
　　佛言：「善现！乃至尔所诸世界中所有有情，彼诸有情各有种种，其心流注我悉能知。何以故？善现！心流注心流注者，如来说非流注，是故如来说名心流注心流注。所以者何？善现！过去心不可得，未来心不可得，现在心不可得。」
　　佛告善现：「于汝意云何？若善男子或善女人，以此三千大千世界盛满七宝奉施如来、应、正等觉，是善男子或善女人，由是因缘所生福聚宁为多不？」
　　善现答言：「甚多！世尊！甚多！善逝！」
　　佛言：「善现！如是！如是！彼善男子或善女人，由此因缘所生福聚其量甚多。何以故？善现！若有福聚，如来不说福聚福聚。」
　　佛告善现：「于汝意云何？可以色身圆实观如来不？」
　　善现答言：「不也！世尊！不可以色身圆实观于如来。何以故？世尊！色身圆实色身圆实者，如来说非圆实，是故如来说名色身圆实色身圆实。」
　　佛告善现：「于汝意云何？可以诸相具足观如来不？」
　　善现答言：「不也！世尊！不可以诸相具足观于如来。何以故？世尊！诸相具足诸相具足者，如来说为非相具足，是故如来说名诸相具足诸相具足。」
　　佛告善现：「于汝意云何？如来颇作是念：我当有所说法耶？善现！汝今勿当作如是观。何以故？善现！若言如来有所说法，即为谤我，为非善取。何以故？善现！说法说法者，无法可得故名说法。」
　　尔时，具寿善现白佛言：「世尊！于当来世后时、后分、后五百岁，正法将灭时分转时，颇有有情闻说如是色类法已能深信不？」
　　佛言：「善现！彼非有情、非不有情。何以故？善现！一切有情者，如来说非有情，故名一切有情。」
　　佛告善现：「于汝意云何？颇有少法，如来、应、正等觉现证无上正等菩提耶？」
　　具寿善现白佛言：「世尊！如我解佛所说义者，无有少法，如来、应、正等觉现证无上正等菩提。」
　　佛言：「善现！如是！如是！于中少法无有无得，故名无上正等菩提。
　　「复次，善现！是法平等，于其中间无不平等，故名无上正等菩提。以无我性、无有情性、无命者性、无士夫性、无补特伽罗等性平等，故名无上正等菩提。一切善法无不现证、一切善法无不妙觉。善现！善法善法者，如来一切说为非法，是故如来说名善法善法。」
　　「复次，善现！若善男子或善女人集七宝聚，量等三千大千世界其中所有妙高山王，持用布施。若善男子或善女人，于此般若波罗蜜多经中乃至四句伽陀，受持、读诵、究竟通利，及广为他宣说、开示、如理作意。善现！前说福聚于此福聚，百分计之所不能及，如是千分、若百千分、若俱胝百千分、若俱胝那庾多百千分、若数分、若计分、若算分、若喻分、若邬波尼杀昙分亦不能及。」
　　佛告善现：「于汝意云何？如来颇作是念：我当度脱诸有情耶？善现！汝今勿当作如是观。何以故？善现！无少有情如来度者。善现！若有有情如来度者，如来即应有其我执、有有情执、有命者执、有士夫执、有补特伽罗等执。善现！我等执者，如来说为非执，故名我等执，而诸愚夫异生强有此执。善现！愚夫异生者，如来说为非生，故名愚夫异生。」
　　佛告善现：「于汝意云何？可以诸相具足观如来不？」
　　善现答言：「如我解佛所说义者，不应以诸相具足观于如来。」
　　佛言：「善现！善哉！善哉！如是！如是！如汝所说。不应以诸相具足观于如来。善现！若以诸相具足观如来者，转轮圣王应是如来，是故不应以诸相具足观于如来，如是应以诸相非相观于如来。」
　　尔时，世尊而说颂曰：
　　　诸以色观我，以音声寻我，
　　　彼生履邪断，不能当见我。
　　　应观佛法性，即导师法身；
　　　法性非所识，故彼不能了。
　　佛告善现：「于汝意云何？如来、应、正等觉以诸相具足现证无上正等觉耶？善现！汝今勿当作如是观。何以故？善现！如来、应、正等觉不以诸相具足现证无上正等菩提。
　　「复次，善现！如是发趣菩萨乘者，颇施设少法若坏若断耶？善现！汝今勿当作如是观。诸有发趣菩萨乘者，终不施设少法若坏若断。
　　「复次，善现！若善男子或善女人，以殑伽河沙等世界盛满七宝，奉施如来、应、正等觉，若有菩萨于诸无我无生法中获得堪忍，由是因缘所生福聚甚多于彼。
　　「复次，善现！菩萨不应摄受福聚。」
　　具寿善现即白佛言：「世尊！云何菩萨不应摄受福聚？」
　　佛言：「善现！所应摄受不应摄受，是故说名所应摄受。
　　「复次，善现！若有说言如来若去、若来、若住、若坐、若卧，是人不解我所说义。何以故？善现！言如来者即是真实、真如增语，都无所去、无所从来，故名如来、应、正等觉。
　　「复次，善现！若善男子或善女人，乃至三千大千世界大地极微尘量等世界，即以如是无数世界色像为量（别本有作「墨」者）如极微聚。善现！于汝意云何？是极微聚宁为多不？」
　　善现答言：「是极微聚甚多！世尊！甚多！善逝！何以故？世尊！若极微聚是实有者，佛不应说为极微聚。所以者何？如来说极微聚即为非聚，故名极微聚。如来说三千大千世界即非世界，故名三千大千世界。何以故？世尊！若世界是实有者，即为一合执，如来说一合执即为非执，故名一合执。」
　　佛言：「善现！此一合执不可言说、不可戏论，然彼一切愚夫异生强执是法。何以故？善现！若作是言：『如来宣说我见、有情见、命者见、士夫见、补特伽罗见、意生见、摩纳婆见、作者见、受者见。』于汝意云何？如是所说为正语不？」
　　善现答言：「不也！世尊！不也！善逝！如是所说非为正语。所以者何？如来所说我见、有情见、命者见、士夫见、补特伽罗见、意生见、摩纳婆见、作者见、受者见即为非见，故名我见乃至受者见。」
　　佛告善现：「诸有发趣菩萨乘者，于一切法应如是知、应如是见、应如是信解，如是不住法想。何以故？善现！法想法想者，如来说为非想，是故如来说名法想法想。
　　「复次，善现！若菩萨摩诃萨以无量无数世界盛满七宝，奉施如来、应、正等觉。若善男子或善女人，于此般若波罗蜜多经中乃至四句伽陀，受持、读诵、究竟通利、如理作意，及广为他宣说、开示，由此因缘所生福聚，甚多于前无量无数。云何为他宣说、开示？如不为他宣说、开示，故名为他宣说、开示。」
　　尔时，世尊而说颂曰：
　　　诸和合所为，如星翳灯幻，
　　　露泡梦电云，应作如是观。
　　时，薄伽梵说是经已，尊者善现及诸苾刍、苾刍尼、邬波索迦、邬波斯迦，并诸世间天、人、阿素洛、健达缚等，闻薄伽梵所说经已，皆大欢喜、信受奉行。

　　大般若波罗蜜多经卷第五百七十七

