
　　　　大智度论卷第十
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释初品中十方诸菩萨来之余

　　﹝经﹞宝积佛报普明言：「善男子！西方度如恒河沙等世界，有世界名娑婆，是中有佛，号释迦牟尼，今现在欲为诸菩萨摩诃萨说般若波罗蜜，是其神力」。

　　﹝论﹞问曰：佛譬如须弥山，不为大海水波所动，今何以答普明？是则动相。摄心则无语，散心则有说。说法从觉观生，觉观粗事，佛不应有此粗事！答曰：佛虽入深禅定，不为世事所动，今以大慈悲心怜愍众生，为之说法断疑。如须弥山王，小风则不能动，若随岚风至则大动散。佛亦如是，有大慈悲风来，怜愍心动，散身无数，入五道教化众生，或作天身乃至畜生。
　　复次，佛实不动，常入禅定，先世福德因缘故，身遍出声，应物如响。如天伎乐，自然发声。又如摩尼珠，随人所欲，种种与之；若欲衣被、饮食、医药，自恣所须，自然皆得。佛亦如是，从其身边诸毛孔中自然有声，随心说法，是中佛无忆想，亦无分别。如说密迹金刚经中，佛有三密：身密、语密、意密。一切诸天人皆不解、不知。有一会众生，或见佛身黄金色，白银色，诸杂宝色；有人见佛身一丈六尺，或见一里、十里、百千万亿，乃至无边无量遍虚空中，如是等名身密。语密者，有人闻佛声一里，有闻十里，百千万亿无数无量遍虚空中；有一会中，或闻说布施，或有闻说持戒，或闻说忍辱、精进、禅定、智慧，如是乃至十二部经、八万法聚，各各随心所闻，是名语密。是时目连心念，欲知佛声近远，即时以己神足力，去无量千万亿佛世界而息，闻佛音声如近不异。所息世界，其佛与大众方食。彼土人见目连立其钵缘，彼佛弟子问其佛言：此人头虫从何所来？著沙门被服而行！其佛报言：勿轻此人！此是东方过无量佛界，有佛名释迦牟尼，此是彼佛神足弟子。彼佛问：目度伽略子！汝何以来此？目连答言：我寻佛音声故来至此。彼佛告目连：汝寻佛声，过无量亿劫，不能得其边际。
　　复次，佛出世，为断众生疑故为说法，此不应难！汝不应问：日何以除暗？佛亦如是，不应问佛何以故答。
　　问曰：诸佛等故，名为等觉，今何以称言是彼神力？答曰：示无吾我，彼此灭嫉慢故。
　　复次，世界有天，常求尊胜，憍慢法故，自言天地、人物，是我化作。如梵天王谓诸梵言：我作汝等。毗纽天言：世间有大富贵名闻人，皆是我身威德力分，我能成就世间，亦能破坏世间，世间威德皆是我作。有如是天破因缘法相；诸佛实语不坏因缘法相故，言是彼佛神力。

　　﹝经﹞是时，普明菩萨白宝积佛言：「世尊！我今当往见释迦牟尼佛，礼拜、供养；及见彼诸菩萨摩诃萨绍尊位者，皆得陀罗尼及诸三昧，于诸三昧中而得自在」。

　　﹝论﹞问曰：若诸佛持戒、禅定、智慧、度人皆等，是普明菩萨何以欲来见释迦牟尼佛？答曰：诸菩萨常欲见佛无厌足，听法无厌足，见诸菩萨僧无厌足；诸菩萨于世间法皆以厌患，于上三事心无厌足。如手居士从净居天来欲见佛，其身微细没失，譬如消苏，不得立地。佛语手居士：汝化作粗身，观此地相！居士即如佛言，化作粗身，观念地相，头面礼佛足，一面立。佛问居士：汝几事无厌生净居天？答言：我三事无厌生净居天：一、见佛供养无厌；二、听法无厌；三、供给僧无厌。如佛在阎浮提，四部众常随逐佛，听法、问法；是我净居诸天，亦常从我听法、问法。声闻犹尚听法无厌足，何况法性身菩萨？以是故，普明菩萨来见释迦牟尼佛，及见此间诸菩萨摩诃萨绍尊位者。皆得陀罗尼及诸三昧，如先赞菩萨品中说。于诸三昧而得自在者，
　　问曰：如佛一人，一切三昧中得自在，何以言菩萨亦一切三昧中得自在？答曰：有二种三昧：一者、佛三昧；二者、菩萨三昧。是诸菩萨于菩萨三昧中得自在，非佛三昧中。如说诸佛要集经中，文殊尸利欲见佛集，不能得到。诸佛各还本处，文殊尸利到诸佛集处，有一女人近彼佛坐入三昧，文殊尸利入，礼佛足已，白佛言：云何此女人得近佛坐而我不得？佛告文殊尸利：汝觉此女人，令从三昧起，汝自问之。文殊尸利即弹指觉之而不可觉，以大声唤亦不可觉，捉手牵亦不可觉，又以神足动三千大千世界犹亦不觉。文殊尸利白佛言：世尊！我不能令觉。是时，佛放大光明照下方世界，是中有一菩萨名弃诸盖，即时从下方出，来到佛所，头面礼佛足，一面立。佛告弃诸盖菩萨：汝觉此女人！即时弹指，此女从三昧起。文殊尸利白佛：以何因缘，我动三千大千世界不能令此女起？弃诸盖菩萨一弹指，便从三昧起？佛告文殊尸利：汝因此女人初发阿耨多罗三藐三菩提意，是女人因弃诸盖菩萨初发阿耨多罗三藐三菩提意。以是故，汝不能令觉。汝于诸佛三昧中功德未满。是诸菩萨三昧中得自在，佛三昧中少多入，而未得自在故耳。

　　﹝经﹞佛告普明：「欲往随意，宜知是时。」尔时，宝积佛以千叶金色莲华，与普明菩萨而告之曰：「善男子！汝以此华散释迦牟尼佛上。生彼娑婆世界诸菩萨，难胜难及，汝当一心游彼世界！」

　　﹝论﹞问曰：佛何以言欲往随意，宜知是时？答曰：佛于弟子爱断故，于弟子中心不著故。
　　复次，是菩萨未得一切智，未得佛眼故，心中少多有疑。谓释迦牟尼佛功德大，所益或胜，是故语言欲往随意。
　　复次，是菩萨遥见释迦牟尼佛身小，心生小慢，言彼佛不如。是故佛语：汝往莫观佛身，勿念世界，但听佛说法！
　　复次，是世界离娑婆世界极远，最在东边。是菩萨闻释迦牟尼佛所说诸法相，与宝积佛说诸法相正同；便言世界虽远，法相不异，增益大信，心转坚固。
　　复次，先世因缘故，虽远处生，应来听法。譬如绳系雀脚，虽复远飞，摄之则还。
　　复次，是娑婆世界中菩萨，见普明远来听法，便作是念：彼从远来，况我生此世界中而不听法？如是种种因缘，是故佛言欲往随意，宜知是时。
　　问曰：诸佛力等，更不求福，何故以华为信？答曰：随世间法行故。如二国王力势虽同，亦相赠遗。
　　复次，示善软心故，以华为信。世间法中，使从远来，必应有信；佛随世法，是故致信。
　　复次，诸佛恭敬法故，供养于法，以法为师。何以故？三世诸佛，皆以诸法实相为师。
　　问曰：何以不自供养身中法，而供养他法？答曰：随世间法，如比丘欲供养法宝，不自供养身中法，而供养余持法、知法、解法者。佛亦如是，虽身中有法，而供养余佛法。
　　问曰：如佛不求福德，何以故供养？答曰：佛从无量阿僧祇劫中修诸功德，常行诸善，不但求报，敬功德故而作供养。如佛在时，有一盲比丘，眼无所见而以手缝衣，时针衽脱，便言：谁爱福德？为我衽针！是时佛到其所，语比丘：我是爱福德人，为汝衽来！是比丘识佛声，疾起著衣礼佛足，白佛言：佛功德已满，云何言爱福德？佛报言：我虽功德已满，我深知功德因，功德果报，功德力，今我于一切众生中得最第一。由此功德，是故我爱。佛为此比丘赞功德已，次为随意说法。是比丘得法眼净，肉眼更明。
　　复次，佛虽功德已满，更无所须，为教化弟子故，语之言：我尚作功德，汝云何不作？如技家百岁老公而舞，有人诃之言：老公年已百岁，何用是舞？公答：我不须舞，但欲教子孙故耳。佛亦如是，功德虽满，为教弟子作功德故而作供养。
　　问曰：若尔者，佛何以不自遥散释迦牟尼佛上，而遣人供养？答曰：为此间诸菩萨信普明故。
　　复次，佛所遣使，水、火、兵、毒，百千种害，终不能伤；道里悬远，欲令安隐故。
　　问曰：何故不以好宝深经，若佛菩萨宝言此宝诸天所不见能出种种妙物，如摩尼珠，故名佛宝也。为信，而以莲华？莲华小物，何足为信？答曰：佛不须物，佛宝、天宝尚亦不须，何况人宝？以不须故不遣，亦以佛自等有故不遣。深经亦尔。
　　复次，诸经于佛则无甚深，甚深之称，出自凡人，凡人所疑，于佛无碍；凡人所难，佛皆易之。
　　复次，华香清妙，宜为供养。如人献赠，必以异物。
　　问曰：何故正以莲华，不以余物？答曰：供养唯以华香、幡盖；华有二事，有色、有香。
　　问曰：余华亦有香、有色，何故唯以莲华供养？答曰：如华手经中说：十方佛皆以华供养释迦文佛。
　　复次，莲华有三种：一者、人华，二者、天华，三者、菩萨华。人华，大莲华十余叶；天华百叶；菩萨华千叶。彼世界中多有金色光明千叶莲华；娑婆世界中虽有化华千叶，无水生者，以是故遣。是莲华千叶金色，如上舌相中说。
　　问曰：佛何以令普明以华散佛上？答曰：供养法，华香、幡盖：幡盖应上，干香应烧，湿香应涂地，末香及华应散。
　　问曰：何以不供奉而已，而自散上？答曰：自手供养是身业，软言问讯是口业，能起身、口业是意业。是三业得功德牢固，与佛道作因缘。
　　问曰：何以言汝当一心敬慎，娑婆世界中诸菩萨难及难胜？答曰：佛、辟支佛、阿罗汉一切诸贤圣，皆一心敬慎。魔若魔民，及内身结使，种种先世罪报，皆是贼；近此诸贼故，应一心敬慎。譬如入贼中行，不自慎护，为贼所得。以是故，言一心敬慎以游彼界。
　　复次，以人心多散，如狂如醉；一心敬慎，则是诸功德初门。摄心得禅，便得实智慧，得实智慧，便得解脱，得解脱便得尽苦。如是事，皆从一心得。如佛般涅槃后一百岁，有一比丘，名忧波[毛@匊]，得六神通阿罗汉，当尔时世为阎浮提大导师。彼时有一比丘尼，年百二十岁，此比丘尼年少时见佛。忧波[毛@匊]来入其舍，欲问佛容仪，先遣弟子。弟子语比丘尼：我大师忧波[毛@匊]，欲来见汝，问佛容仪。是时，比丘尼以钵盛满麻油，著户扇下试之，知其威仪详审以不？忧波[毛@匊]入，徐排户扇，麻油小弃。坐已，问比丘尼：汝见佛不？容貌何似？为我说之！比丘尼答：我尔时年少，见佛来入聚落，众人言佛来，我亦随众人出，见光明便礼。头上金钗堕地，在大暗林下，佛光明照之，幽隐皆见，即时得钗。我自是后，乃作比丘尼，忧波[毛@匊]更问：佛在世时，比丘威仪礼法何如？答曰：佛在时，六群比丘，无羞无耻，最是弊恶；威仪法则，胜汝今日。何以知之？六群比丘入户，不令油弃。此虽弊恶，如比丘仪法，行、住、坐、卧，不失法则；汝虽是六神通阿罗汉，不如彼也。忧波[毛@匊]闻是语，大自惭愧！以是故，言一心敬慎。一心敬慎，善人相也。
　　复次，何以故言一心敬慎？是菩萨难胜难及，难破难近？譬如大师子王，难胜难破；亦如白象王及龙王，如大火炎，皆难可近。是菩萨大福德智慧力故，若人欲胜欲破，是不可得，正可自破，是故言难近。
　　问曰：一切大菩萨皆大功德，智慧利根，一切难近，何以独言娑婆世界中菩萨难近？答曰：实如所言。但以多宝世界中菩萨远来，见此世界不如，石沙秽恶，菩萨身小，一切众事皆亦不如，必生轻慢，是故佛言一心敬慎，彼诸菩萨难近。
　　复次，乐处生人多不勇猛，不聪明，少智慧。如郁怛罗越人，以大乐故，无出家，无受戒；诸天中亦尔。是娑婆世界中，是乐因缘少，有三恶道，老、病、死，土地自活法难，以是故，易得厌心。见老、病、死至，心大厌患；见贫穷人，知先世因缘所致，心生大厌，以是故智慧利根。彼间菩萨，七宝世界，种种宝树，心念饮食，应意即得，如是生厌心难，是故智慧不能大利。譬如利刀，著好饮食中，刀便生垢，饮食虽好而与刀不相宜；若以石磨之，脂灰莹治，垢除刀利。是菩萨亦如是，生杂世界中，利智难近。如人少小勤苦，多有所能，亦多有所堪；又如养马不乘，则无所任。
　　复次，是娑婆世界中菩萨，多方便故难近，余处不尔。如佛说：我自忆念宿世，一日施人千命。度众生故，虽诸功德、六波罗蜜、一切佛事具足，而不作佛，恒以方便度脱众生。以是事故，是娑婆世界中菩萨难近。

　　﹝经﹞尔时，普明菩萨从宝积佛受千叶金色莲华，与无数出家、在家菩萨，及诸童男、童女，俱共发引。

　　﹝论﹞问曰：是普明菩萨大力神通故应能来，是出家、在家菩萨及诸童男、童女，云何自致？多宝世界最在东边，道里悠远，是自用力行？为宝积佛力？是普明菩萨力耶？为释迦牟尼佛力？答曰：尽是四种人力。是出家、居家菩萨，或是不退五通成就菩萨，四如意足好修，先世释迦牟尼佛因缘，亦自用己力，亦是普明菩萨力。何以故？是中力势薄者，是普明菩萨力故得来。如转轮圣王飞上天时，四种兵及诸宫观、畜兽，一切皆飞；转轮圣王功德大故，能令一切随而飞从。此亦如是，力势薄者，以普明菩萨力故皆亦得来。亦是宝积佛力，及释迦牟尼光明照之。若自无力，但释迦牟尼佛光明照之，亦应能来，何况有三？
　　问曰：是普明菩萨，何不独来而多将众人？答曰：翼从所宜故。譬如国王出时，必有营从。
　　复次，是普明菩萨，及释迦牟尼佛因缘人故。所以者何？彼大众中二众共来，是故知有因缘者来，无因缘者住。
　　问曰：是菩萨何以故与诸居家、出家，童男、童女俱来？答曰：佛弟子七众：比丘、比丘尼、学戒尼、沙弥、沙弥尼、优婆塞、优婆夷。优婆塞、优婆夷是居家，余五众是出家。出家、在家中更有二种：若大、若小；小者童男、童女，余者为大。
　　问曰：大者应行，小者何以能来？答曰：在功德，不在大、小，若失功德利，行不善法，虽老而小；若有功德利，行善法，虽小而大。
　　复次，见此小者远来，人见则叹：小而能尔，为法远来！亦显佛法小、大皆得奉行。外道法中，婆罗门得行其法，非婆罗门不得行；佛法无大、无小，无内、无外，一切皆得修行。譬如服药，以除病为主，不择贵贱大小。

　　﹝经﹞皆供养、恭敬、尊重、赞叹东方诸佛。

　　﹝论﹞问曰：若皆供养东方诸佛，诸佛甚多，何时当讫，得来此间？答曰：是诸菩萨非作人、天法供养，自行菩萨供养法。菩萨供养法，身入禅定，其身直进，从其身边出无量身，化作种种供养之物，满诸佛世界。譬如龙王行时，从身出水，普雨天下。
　　问曰：此诸菩萨欲诣释迦牟尼佛，何以中道供养诸佛？答曰：诸佛第一福田，若供养者得大果报。譬如人广修田业，为多得榖故。诸菩萨见诸佛供养，得佛果报，是故供养。
　　复次，菩萨常敬重于佛，如人敬重父母。诸菩萨蒙佛说法，得种种三昧，种种陀罗尼，种种神力，知恩故广供养。如法华经中药王菩萨，从佛得一切变现色身三昧，作是思惟：我当云何供养佛及法华三昧？即时飞到天上，以三昧力，雨七宝、华香。幡盖，供养于佛。出三昧已，意犹不足。于千二百岁，服食众香，饮诸香油，然后以天白毡缠身而烧。自作誓言：使我身光明，照八十恒河沙等佛世界！是八十恒河沙等世界中诸佛赞言：善哉！善哉！善男子！以身供养，是为第一！胜以国财妻子供养百千万倍，不可以譬喻为比。于千二百岁，身然不灭。
　　复次，是供养佛，得无量名闻福德利益，诸不善事皆悉灭除，诸善根得增长，今世后世常得供养报，久后得作佛。如是供养佛，得种种无量利，以是故，诸菩萨供养佛。

　　﹝经﹞持诸华香、缨络、末香、泽香、烧香、涂香、衣服、幢盖，向释迦牟尼佛所。到已，头面礼佛足，一面立。

　　﹝论﹞问曰：应言礼，何以名头面礼足？答曰：人身中第一贵者头，五情所著而最在上故：足第一贱，履不净处，最在下故。是故以所贵礼所贱，贵重供养故。
　　复次，有下、中、上礼：下者揖，中者跪，上者稽首；头面礼足，是上供养。以是故佛毗尼中，下座比丘两手捉上座两足，以头面礼。
　　问曰：四种身仪：若坐、若立、若行、若卧。何以故一面立？答曰：为来故不应行，为恭敬供养故不应卧。此事易明，何足问耶？应问或坐、或立。坐者于供养不重，立者恭敬供养法重。
　　复次，佛法中，诸外道出家及一切白衣，来到佛所皆坐。外道他法，轻佛故坐；白衣如客，是故坐；一切五众身、心属佛，是故立。若得道诸阿罗汉，如舍利弗、目连、须菩提等，所作已办，是故听坐，余虽得三道，亦不听坐，大事未办，结贼未破故。譬如王臣，大有功勋故得坐。是诸菩萨中，虽有白衣，以从远来供养佛故立。

　　﹝经﹞白佛言：「宝积如来致问世尊：少恼、少患、兴居轻利，气力安乐不？又以此千叶金色莲华，供养世尊」。

　　﹝论﹞问曰：宝积佛一切智，何以方问讯释迦牟尼佛，少恼、少患，兴居轻利，气力安乐不？答曰：诸佛法尔，知而故问。如毗尼中，达贰迦比丘作赤色瓦窟，佛见已知而故问：阿难！此作何物？阿难白佛：是陶家子出家，字达贰迦，作小草舍，常为放牛人所坏，三作三破，是故作此瓦舍。佛语阿难：破此瓦窟！何以故？外道辈当言，佛大师在时，漏处法出！如是等处处知而故问。
　　复次，佛虽一切智，随世界法，世人问讯，佛亦问讯，佛人中生，受人法，寒热、生死与人等，问讯法亦应等。
　　复次，世界中大贵、大贱，不应相问讯；佛力等故，应相问讯。
　　复次，是多宝世界清净庄严，佛身色像光明亦大，若不问讯，人谓轻慢。又复欲示佛世界身色光明，种种虽胜，智慧、神力俱等无异，是故问讯。
　　问曰：何以问少恼、少病不？答曰：有二种病：一者、外因缘病；二者、内因缘病。外者，寒热、饥渴、兵刃、刀杖，堕落、推压，如是等种种外患，名为恼。内者，饮食不节，卧起无常，四百四病，如是等种种，名为内病。如此二病，有身皆苦，是故问少恼、少患不？
　　问曰：何以不问无恼、无病，而问少恼、少患？答曰：圣人实知身为苦本，无不病时。何以故？是四大合而为身，地、水、火、风，性不相宜，各各相害。譬如疽疮，无不痛时，若以药涂，可得少瘥而不可得愈。人身亦如是，常病常治，治故得活，不治则死。以是故，不得问无恼、无病。外患，常有风雨、寒热为恼。复有身四仪：坐、卧、行、住，久坐则极恼，久卧、久住、久行皆恼。以是故，问少恼、少患。
　　问曰：问少恼、少患则足，何以复言兴居轻利？答曰：人虽病瘥，未得平复，以是故，问兴居轻利。
　　问曰：何以故言气力安乐不？答曰：有人病瘥，虽能行步坐起，气力未足，不能造事施为，携轻举重，故问气力。有人虽病得瘥，能举重携轻，而未受安乐，是故问安乐不！
　　问曰：若无病有力，何以未受安乐？答曰：有人贫穷、恐怖、忧愁，不得安乐，以是故，问得安乐不。
　　复次，有二种问讯法：问讯身，问讯心。若言少恼、少患，兴居轻利，气力，是问讯身。若言安乐不，是问讯心。种种内、外诸病，名为身病；淫欲、嗔恚、嫉妒、悭贪、忧愁、怖畏等种种烦恼，九十八结，五百缠，种种欲愿等，名为心病。是二病问讯故，言少恼、少病，兴居轻利，气力安乐不。
　　问曰：人问讯则应尔，诸天尚不应如此问讯，何况于佛？答曰：佛身二种：一、神通变化身，二、父母生身。父母生身，受人法故，不如天，是故应如人法问讯。
　　问曰：一切贤圣，心无所著，不贪身，不惜寿，不恶死，不悦生，若如是者，何用问讯？答曰：随世界法故，受人法问讯。遣问讯，亦以人法。千叶金色莲华，如上说。

　　﹝经﹞尔时，释迦牟尼佛受是千叶金色莲华已，散东方如恒河沙等诸世界中佛。

　　﹝论﹞问曰：佛无胜如，今何以故向东方诸佛散华供养？如佛初得道时，自念人无所尊，则事业不成，今十方天地谁可尊事者？我欲师而事之！是时，梵天王等诸天白佛：佛为无上，无过佛者。佛亦自以天眼观三世十方天地中无胜佛者。心自念言：我行摩诃般若波罗蜜，今自致作佛，是我所尊，即是我师，我当恭敬供养尊事是法。譬如有树名为好坚，是树在地中百岁，枝叶具足，一日出生高百丈，是树出已，欲求大树以荫其身。是时林中有神，语好坚树言：世中无大汝者，诸树皆当在汝荫中。佛亦如是，无量阿僧祇劫，在菩萨地中生，一日于菩提树下金刚座处坐，实知一切诸法相，得成佛道。是时自念：谁可尊事以为师者，我当承事恭敬供养。时梵天王等诸天白佛言：佛为无上，无过佛者。今何以故复供养东方诸佛？答曰：佛虽无上，三世十方天地中无过佛者，而行供养。供养有上、中、下；下于己者而供养之，是下供养；供养胜己，是上供养；供养与己等者，是中供养。诸佛供养，是中供养。如大爱道比丘尼，与五百阿罗汉比丘尼，一日中一时入涅槃，是时，诸得三道优婆塞，举五百床；四天王举佛乳母大爱道床；佛自在前擎香罏，烧香供养。佛语比丘：汝等助我供养乳母身！尔时，诸阿罗汉比丘，各各以神足力，到摩梨山上，取牛头栴檀香薪，助佛作[廿/积]，是为下供养。以是故，虽不求果而行等供养。
　　复次，唯佛应供养佛，余人不知佛德。如偈说：
　　智人能敬智，智论则智喜；智人能知智，如蛇知蛇足！
　　以是故，诸佛一切智，能供养一切智。
　　复次，是十方佛，世世劝助释迦牟尼佛。如七住菩萨，观诸法空无所有，不生不灭。如是观已，于一切世界中心不著，欲放舍六波罗蜜入涅槃。譬如人梦中作[木+伐]，渡大河水，手足疲劳，生患厌想。在中流中梦觉，自念言：何许有河而可渡者？是时，勤心都放。菩萨亦如是，立七住中，得无生法忍，心行皆止，欲入涅槃。尔时，十方诸佛皆放光明，照菩萨身，以右手摩其头，语言：善男子！勿生此心！汝当念汝本愿，欲度众生。汝虽知空，众生不解，汝当集诸功德，教化众生，莫入涅槃！汝未得金色身，三十二相，八十种随形好，无量光明，三十二业。汝今始得一无生法门，莫便大喜！是时，菩萨闻诸佛教诲，还生本心，行六波罗蜜以度众生。如是等初得佛道时，得是佐助。又佛初得道时，心自思惟：是法甚深，众生愚蒙薄福，我亦五恶世生，念当云何？念已，我当于一法中作三分，分为三乘以度众生。作是思惟时，十方诸佛皆现光明，赞言：善哉！善哉！我等亦在五恶世中，分一法作三分以度众生。是时，佛闻十方诸佛语声，即大欢喜，称言：南无佛！如是十方佛处处劝助为作大利，知恩重故，以华供养十方佛。最上福德，无过此德。何以故？是华宝积佛功德力所生，非是水生华。普明是十住法身菩萨，送此华来，上释迦牟尼佛。释迦牟尼佛知十方佛是第一福田，故以供养，是福倍多。何以故？佛自供养佛故。佛法中有四种布施：一、施者清净，受者不净；二、施者不净，受者清净：三、施者清净，受者亦净；四、施者不净，受者不净。今施东方诸佛，是为二俱清净，是福最大。以是故，佛自供养十方佛。
　　问曰：一切圣人不受报果，后更不生，云何言是施福最大？答曰：是福虽无人受，其相自大；若有人受者，其报无量。诸圣人知有为法，皆无常、空故，舍入涅槃，是福亦舍。譬如烧金丸，虽眼见其好，不可以手触，烧人手故。
　　复次，如人有疮，则须药涂，若无疮者，药无所施。人有身亦如是，常为饥渴、寒热所逼，亦如疮发；以衣被、饮食、温暖将适，如药涂疮。如愚痴人，为贪药故，不用涂疮；若其无疮，药亦无用。诸佛以身为疮，舍放身疮故，亦不受报药。以是故，虽有大福，亦不受报。

　　﹝经﹞所散莲华，满东方如恒河沙等诸佛世界。

　　﹝论﹞问曰：华少而世界多，云何满？答曰：佛神通力故，如上八种自恣变化法：大能令小，小能令大，轻能令重，重能令轻，自在无碍，随意所到，能动大地，所愿能办。诸大圣人皆得是八种自在，是故佛能以少华，满东方如恒河沙等世界。又复以示众生未来福报，如此少华，满东方世界。又劝东方菩萨，言植福于佛田中，所得果报，亦如此华弥满无量；汝虽远来，应当欢喜！遇此大福田，果报无量！

　　﹝经﹞一一华上，皆有菩萨结跏趺坐，说六波罗蜜。闻此法者，必至阿耨多罗三藐三菩提。

　　﹝论﹞问曰：上佛以舌相光明，化作千叶宝华，一一华上皆有坐佛；今何以故一一华上，皆有坐菩萨？答曰：上是佛所化华，故有坐佛。此是普明菩萨所供养华，是故有坐菩萨。
　　复次，上诸众生应见坐佛得度，今此众生应见坐菩萨得度，结跏趺坐，说六波罗蜜，闻此法者，必至阿耨多罗三藐三菩提，如先说。

　　﹝经﹞诸出家、在家菩萨，及诸童男、童女，头面礼释迦牟尼佛足，各以供养具，供养恭敬，尊重赞叹释迦牟尼佛。是诸出家、在家菩萨，及诸童男、童女，各各以善根福德力故，得供养释迦牟尼多陀阿伽度、阿罗诃、三藐三佛陀。

　　﹝论﹞如说偈：
　　诸圣所来道，佛亦如是来；实相及所去，佛亦尔无异；
　　诸圣如实语，佛亦如实说：以是故名佛，多陀阿伽度。
　　忍铠心坚固，精进弓力强，智慧箭劲利，破憍慢诸贼。
　　应受天世人，一切诸供养，以是故名佛，以为阿罗诃。
　　正知苦实相，亦实知苦集，知苦灭实相，亦知苦灭道。
　　真正解四谛，定实不可变，是故十方中，号三藐三佛。
　　得微妙三明，清净行亦具，是故号世尊，鞞阇遮罗那。
　　解知一切法，自得妙道去，或时方便说，愍念一切故。
　　灭除老病死，令到安隐处，以是故名佛，以为修伽陀。
　　知世所从来，亦知世灭道，以是故名佛，为路迦鞞陀。
　　禅戒智等眼，无及况出上，以是故名佛，为阿耨多罗。
　　大悲度众生，软善教调御，以是故名佛，富楼沙昙藐。
　　智慧无烦恼，说最上解脱，以是故名佛，提婆摩菟舍。
　　三世动不动，尽及不尽法，道树下悉知，是故名为佛。

　　﹝经﹞南方度如恒沙等诸佛世界，其世界最在边，世界名离一切忧，佛号无忧德，菩萨名离忧。西方度如恒河沙等诸佛世界，其世界最在边，世界名灭恶，佛号宝山，菩萨名义意。北方度如恒河沙等诸佛世界，其世界最在边，世界名胜，佛号胜王，菩萨名得胜。下方度如恒河沙等诸佛世界，其世界最在边，世界名善，佛号善德，菩萨名华上。上方度如恒河沙等诸佛世界，其世界最在边，世界名喜，佛号喜德，菩萨名德喜。如是一切，皆如东方。

　　﹝论﹞问曰：如佛法中，实无诸方名。何以故？诸五众，十二入、十八界中所不摄，四法藏中亦无，说方是实法，因缘求亦不可得，今何以故此中说十方诸佛、十方菩萨来？答曰：随世俗法所传，故说方，求方实不可得。
　　问曰：何以言无方？汝四法藏中不说，我六法藏中说。汝众、入、界中不摄，我陀罗骠中摄。是方法，常相故，有相故，亦有亦常。如经中说：日出处是东方，日没处是西方，日行处是南方，日不行处是北方。日有三分合：若前合，若今合，若后合。随方日分，初合是东方，南方、西方亦如是。日不行处是无分。彼间此，此间彼，是方相；若无方，无彼、此，彼、此是方相而非方。答曰：不然！须弥山在四域之中，日绕须弥，照四天下：郁怛罗越日中，是弗婆提日出，于弗婆提人是东方；弗婆提日中，是阎浮提日出，于阎浮提人是东方。是实无初，何以故？一切方皆东方，皆南方，皆西方，皆北方。汝言日出处是东方，日行处是南方，日没处是西方，日不行处是北方，是事不然！
　　复次，有处日不合，是为非方，无方相故。
　　问曰：我说一国中方相，汝以四国为难，以是故，东方非无初。答曰：若一国中日与东方合，是为有边，有边故无常，无常故是不遍，以是故，方但有名而无实。

　　﹝经﹞尔时，是三千大千世界，皆成为宝，华遍覆地，悬缯幡盖，香树华树，皆悉庄严。

　　﹝论﹞问曰：此谁神力令地为宝？答曰：是佛无量神力变化所为。有人咒术，幻法，及诸鬼神、龙王、诸天等能变少物；令三千大千世界皆为珍宝，余人及梵天王皆所不能。佛入四禅中十四变化心，能令三千大千世界华香树木，一切土地，皆悉庄严；一切众生皆悉和同，心转为善。何以故？庄严此世界，为说般若波罗蜜故。亦为十方诸菩萨客来，及诸天世人故庄严。如人请贵客，若一家请则庄严一家，一国主则庄严一国，转轮圣王则庄严四天下，梵天王庄严三千大千世界。佛为十方无量恒河沙等诸世界中主，是诸他方菩萨及诸天世人客来故。亦为此彼众人见此变化庄严，则生大心，生清净欢喜心，从大心发大业，从大业得大报，受大报时更生大心，如是展转增益，得成阿耨多罗三藐三菩提。以是故，变此世界皆悉为宝。云何名宝？宝有四种：金、银、毗琉璃、玻璃。更有七种宝：金、银、毗琉璃、玻璃、砗磲、玛瑙、赤真珠。（此珠极贵，非珊瑚也。）更复有宝：摩罗伽陀（此珠金翅鸟口边出绿色，能辟一切毒也。）因陀尼罗，（天青珠。）摩诃尼罗，（大青珠。）钵摩罗伽，（赤光珠。）越阇，（金刚。）龙珠，如意珠，玉贝，珊瑚，琥珀等，种种名为宝。是宝有三种：有人宝、天宝、菩萨宝。人宝力少，唯有清净光色，除毒、除鬼、除暗，亦除饥渴、寒热种种苦事。天宝亦大、亦胜常，随逐天身，可使令，可共语，轻而不重。菩萨宝胜于天宝，能兼有人宝、天宝事，又能令一切众生知死此生彼因缘本末，譬如明镜见其面像。
　　复次，菩萨宝能出种种法音；若为首饰宝冠，则雨十方无量世界诸佛上：幢幡、华盖种种供养之具以供养佛。又雨衣被、卧具、生活之物，种种众事，随众生所须，皆悉雨之，给施众生：如是等种种众宝，以除众生贫穷苦厄。
　　问曰：是诸珍宝从何处出？答曰：金出山石沙赤铜中，真珠出鱼腹中、竹中、蛇脑中，龙珠出龙脑中，珊瑚出海中石树，玉贝出虫甲中，银出烧石，余琉璃、玻璃等，皆出山窟中，如意珠出自佛舍利。若法没尽时，诸舍利皆变为如意珠。譬如过千岁冰，化为玻璃珠。如是等诸宝，是人中常宝。佛所庄严一切世界，是最殊胜，诸天所不能得。何以故？是从大功德所生。种种华幡，如先说。香树者，名阿伽楼，（蜜香树。）多伽楼，（木香树。）栴檀，如是等种种香树。华树名瞻卜，（黄华树。）阿输迦，（无忧华树。）婆诃迦罗，（赤华树。）如是等种种华树。

　　﹝经﹞譬如华积世界，普华世界，妙德菩萨，善住意菩萨，及余大威神诸菩萨，皆在彼住。

　　﹝论﹞问曰：何以言譬如华积世界？答曰：彼世界常有净华，此世界变化一时，故以喻也。譬喻法，以小喻大。如人面好，譬如满月。
　　问曰：更有十方诸清净世界，如阿弥陀佛安乐世界等，何故但以普华世界为喻？答曰：阿弥陀佛世界，不如华积世界。何以故？法积比丘，佛虽将至十方观清净世界，功德力薄，不能得见上妙清净世界，以是故，世界不如。
　　复次，当佛变化此世界时，正与华积世界相似。以是故，言譬如华积世界。
　　问曰：更有余大菩萨，如毗摩罗鞊、观世音、遍吉菩萨等，何以不言此诸菩萨在彼住，而但言文殊尸利、善住意菩萨，答曰：是遍吉菩萨，一一毛孔常出诸佛世界及诸佛菩萨，遍满十方以化众生，无适住处。文殊尸利分身变化入五道中，或作声闻，或作缘觉，或作佛身，如首楞严三昧经中说。文殊尸利菩萨，过去世作龙种尊佛，七十二亿世作辟支迦佛，是可言可说。遍吉菩萨不可量，不可说，住处不可知；若住应在一切世界中住，是故不说。
　　复次，及诸大威神菩萨，亦应总说遍吉等诸大菩萨。

　　﹝经﹞尔时，佛知一切世界，若天世界，若魔世界，若梵世界；若沙门、婆罗门，若天、若揵闼婆、人、阿修罗等，及诸菩萨摩诃萨绍尊位者一切皆集。

　　﹝论﹞问曰：佛神力无量，一切十方众生，若尽来在会者，一切世界应空；若不来者，佛无量神力有所不能！答曰：不应尽来，何以故？诸佛世界无边无量，若尽来者，便为有边。又复十方各各有佛，亦说般若波罗蜜。如般若波罗蜜四十三品中，十方面各千佛现，皆说般若波罗蜜。以是故不应尽来。
　　问曰：若有十方诸佛，皆说般若波罗蜜，十方诸菩萨何以故来？答曰：如普明菩萨来章中已说，与释迦牟尼佛因缘故来。
　　复次，是诸菩萨本愿故，若有说般若波罗蜜处，我当听受、供养，是以远来。欲以身力积功德故；亦以示诸众生，我从远来供养法故，云何汝在此世界而不供养？
　　问曰：佛于法不著，何以故七现神力而令众生大集？答曰：是般若波罗蜜甚深，难知难解，不可思议，是故广集诸大菩萨，令新发意者心得信乐。譬如小人所语，不为人信，贵重大人，人必信受。
　　问曰：何以故言若天世界，若魔世界，若梵世界？但应言天世界，人世界则足。何以故？十号中言天、人师，以是故应言天、人而已。答曰：诸天有天眼、天耳，利根智慧多，自知来，以是故言天世界。
　　问曰：若天世界，已摄魔、梵，何以别说若魔、若梵？答曰：天中有三大主：释提婆那民二处天主，魔王六欲天主，梵世界中梵天王为主。
　　问曰：如夜摩天、兜率陀天、化乐天皆有主，何以但有三主？答曰：释提婆那民依地住，佛亦依地住，常来佛所，大有名称，人多识故。魔王常来娆佛；又是一切欲界中主，夜摩天、兜率陀天、化乐天，皆属魔王。
　　复次，天世界，则三界天皆摄是天中；一切欲界魔为主，是故别说。
　　复次，魔常娆佛，今来听般若波罗蜜，余人增益信故。
　　问曰：色界中大有天，何以但言梵世界集？答曰：上诸天无觉观，不喜散心，又难闻故。梵世界有四识，易闻故，又梵世界近故。
　　复次，梵名离欲清净，今言梵世界，已总说色界诸天。
　　复次，余天未有人民，劫初生时，梵天王独在梵宫，寂寞无人。其心不悦而自生念：此间何以不生人民？是时光音天命尽者，应念来生。梵王便自生念：此诸天先无，随我念故生，我能生此诸天。诸天是时亦各自念：我从梵王生，梵王是我父也。以是故，但说梵世界。
　　复次，二禅、三禅、四禅天，于欲界见佛听法，若劝助菩萨，眼识、耳识、身识，皆在梵世界中取。以是故，别说梵世界。
　　问曰：何以故独说诸沙门、婆罗门，不说国王及长者诸余人众？答曰：智慧人有二分：沙门、婆罗门。出家名沙门，在家名婆罗门。余人心存世乐，是故不说。婆罗门多学智慧求福，出家人一切求道，是故但说沙门，婆罗门。在家中七世清净，生满六岁皆受戒，名婆罗门。是沙门、婆罗门中，有道德智慧，以是故说。
　　问曰：先以说天世界，今何以复说天？答曰：天世界是四天王、忉利天；魔是他化自在天；梵是色界。今说天，是欲界中夜摩、兜率陀、化乐、爱身天等。爱身在六天上，形色绝妙，故言爱身。
　　问曰：何以但说揵闼婆，不说诸余鬼神及龙王？答曰：是揵闼婆是诸天伎人，随逐诸天，其心柔软，福德力小减诸天。诸鬼神，鬼神道中摄；龙王，畜生道中摄。甄陀罗亦是天伎，皆属天，与天同住共坐，饮食伎乐皆与天同。是揵闼婆王名童笼磨。此言树。是揵闼婆、甄陀罗，恒在二处住，常所居止在十宝山间；有时天上为诸天作乐，此二种常番休上下，人在四天下生，生有四种，极长寿乃至无量岁，极短寿乃至十岁。阿修罗恶心斗诤而不破戒，大修施福，生在大海边住，亦有城郭宫殿。是阿修罗王，名毗摩质多婆梨罗睺罗，如是等名阿修罗王。如说：一时，罗睺罗阿修罗王欲啖月，月天子怖，疾到佛所，说偈：
　　大智精进佛世尊，我今归命稽首礼！是罗睺罗恼乱我，愿佛怜愍见救护！
　　佛与罗睺罗而说偈言：
　　月能照暗而清凉，是虚空中天灯明，其色白净有千光，汝莫吞月疾放去！
　　是时，罗睺罗怖懅流汗，即疾放月。波梨阿修罗王见罗睺罗惶怖放月，说偈
　　问曰：
　　汝罗睺罗何以故，惶怖战栗疾放月？汝身流汗如病人，心怖不安乃如是！
　　罗睺罗尔时说偈答曰：
　　世尊以偈而敕我，我不放月头七分，设得生活不安隐，以故我今放此月！
　　波梨阿修罗王说此偈言：
　　诸佛甚难值，久远乃出世，说此清净偈，罗睺即放月。
　　问曰：何以不说地狱、畜生、饿鬼？答曰：地狱大苦，心乱不能受法；畜生愚痴覆心，不能受化；饿鬼为饥渴火烧身故，不得受法。
　　复次，畜生、饿鬼中，少多有来听法者，生福德心而已，不堪受道，是故不说。
　　问曰：若尔者，揵闼婆，阿修罗亦不应说，何以故？鬼神道中已摄故。答曰：佛不说摄，今何以言摄？此是迦旃延子等说。如阿修罗力与天等，或时战斗胜天。揵闼婆是诸天伎，与天同受福乐，有智慧能别好丑，何以故不得受道法？如杂阿含天品中说：富那婆薮鬼神母，佛游行宿其处。尔时，世尊说上妙法甘露，女男二人啼泣，母为说偈止之：
　　汝郁怛罗勿作声，富那婆薮亦莫啼！我今闻法得道证，汝亦当得必如我。
　　以是事故，知鬼神中有得道者。
　　复次，摩诃衍中密迹金刚力士，于诸菩萨中胜，何况余人？如屯仑摩甄陀罗王，揵闼婆王，至佛所弹琴赞佛，三千世界皆为震动，乃至摩诃迦叶不安其坐。如此人等，云何不能得道？如诸阿修罗王、龙王，皆到佛所，问佛深法，佛随其问而答深义，何以言不能得道？
　　问曰：于五道众生中，佛是天人师，不说三恶道，以其无福，无受道分故。是诸龙、鬼，皆堕恶道中。答曰：佛亦不分明说五道，说五道者，是一切有部僧所说。婆蹉佛妒路部僧说有六道。
　　复次，应有六道，何以故？三恶道一向是罪处，若福多罪少，是名阿修罗、揵闼婆等，生处应别。以是故，应言六趣。
　　复次，三恶道亦有受道福，少故言无。及诸菩萨绍尊位者，如先说。

