
　　　　佛说圣佛母小字般若波罗蜜多经

　　　　　　　　西天中印度惹烂驮罗国密林寺
　　　　　　　　三藏赐紫沙门臣天息灾奉诏译

　　如是我闻。一时世尊。在王舍城鹫峰山中。与大比丘众千二百五十人俱。并诸百千俱胝那庾多菩萨。复有百千俱胝那庾多梵王帝释护世。诸大众等恭敬围绕。
　　尔时世尊于吉祥宝藏师子座上结跏趺坐。是时圣观自在菩萨摩诃萨即从座起。偏袒右肩右膝著地。瞻仰尊头目不暂舍。合掌恭敬欢喜踊跃。头面礼足而白佛言。世尊唯愿世尊为我说是小字般若波罗蜜多经。令诸众生得闻是法获大福德。一切业障决定消除。当来速获无上菩提。若有众生发至诚心。受持读诵此真言者。随所求愿决定成就无诸魔难。
　　尔时世尊告圣观自在菩萨摩诃萨。善哉善说是言。善哉善哉善男子。汝能如是至心。为诸众生令得安乐长寿。善男子汝应谛听。至心听我说是小字般若波罗蜜多经。若诸众生闻说是法获大福德。一切业障皆悉消除。决定速证无上正等菩提。若有众生发心受持此真言者。无诸魔事皆得成就。
　　是时圣观自在菩萨摩诃萨。复白佛言世尊善逝今说。为诸众生令得安乐。
　　尔时世尊而于一时。入三摩地名解脱一切众生。从定起已眉间毫相。放百千俱胝那庾多光明。此大光明普照一切诸佛刹土。所有无量众生蒙光照曜。皆得决定速证阿耨多罗三藐三菩提。所有地狱一切众生皆获安乐诸佛刹土六种震动。于诸佛上又雨上妙栴檀沉水细粖之香以用供养。
　　尔时世尊说此般若波罗蜜多经。是时所有一切菩萨摩诃萨。各各发起平等之心。发起慈愍心。发起忆念利他心。发起远离一切罪障心。发起种种利益之心。发起般若波罗蜜多心。
　　是时世尊告圣观自在菩萨摩诃萨。汝等谛听我今为汝。说是圣佛母小字般若波罗蜜多真言曰。
　　曩莫（入一）舍（引）吉也（二合反二）母曩曳（引三）怛他（去引）[言+我]哆（引）野（引四）[口+栗]喝（二合）帝（引五）三么药（二合反）讫三（二合）没驮（引）野（六）怛你也（二合反）他（引八）母[宁+页]（引）母[宁+页]（引九）摩贺（引）母曩曳（引十）娑[口+缚]（二合引）贺（引十）
　　佛告圣观自在菩萨摩诃萨言。此圣佛母小字般若波罗蜜多真言。一切诸佛由是得阿耨多罗三藐三菩提。我亦由是小字般若波罗蜜多真言故。得成无上正等菩提。往昔有佛亦名释迦牟尼如来。于彼佛所闻说是法。彼佛说言如是三世一切诸佛。由斯法故方得成佛。
　　佛复告圣观自在菩萨摩诃萨言。我今为汝授其记别。汝于人间未来世中得成佛道。号普放光明吉祥。宝峰王如来应正等觉。汝得听闻如是妙法。应当受持读诵若自书写若教人书思惟解了。复能为他一切众生广说其义。令彼书写是经。于己舍宅受持读诵。于未来世速成无上正等菩提。是时一切如来同证汝等。我今为汝复说般若波罗蜜多陀罗尼曰。
　　怛你也（二合反）他（引一）唵（引二）惹（仁左反下同）野惹野（二）钵讷么（二合引）避（引三）遏[口+缚]（无可反）铭（引四）萨啰（来假反下同）萨哩抳（尼贞反下同五）尾哩尾哩（六）尾啰（引）尾哩（七）企哩企哩（八）你[口+缚]哆（去）弩（鼻音九）播（引）[抨-平+罗][宁+吉]（宁吉反十）没度（引）哆（引）啰抳（十一）布啰抳（十二）布啰野（十三）婆（去）[言+我][口+缚]（武末反）帝（十四）萨[口+栗][口+缚]（二合引）商（引十五）么么（此处称名十六）布啰野（十七）萨[口+栗][口+缚]（二合）萨怛[口+缚]（二合引）难（上）左（十八）萨[口+栗][口+缚]（二合）[口+缚][口+栗]么（二合引十九）[口+缚]啰拏（引）[宁+吉]（二十）尾戍（引）驮野（二十一）尾戍（引）驮野（二十二）没驮（引）地瑟姹（二合引）[宁+页]曩（引二十三）娑[口+缚]（二合引）贺（二十四引）
　　佛告圣观自在菩萨摩诃萨。此胜妙法般若波罗蜜多陀罗尼。是能出生一切诸佛菩萨之母。若有众生暂闻是法。所作罪障悉皆消灭。此法一切诸佛及众菩萨。经百俱胝劫说其功德不能得尽。若能受持读诵此陀罗尼者。便同入一切曼拏[抨-平+罗]中得受灌顶。又如受持一切真言皆获成就。
　　是时圣观自在菩萨而白佛言。世尊何故复说此般若波罗蜜多陀罗尼。
　　世尊告言我为愍念一切少善方便懈怠众生。是故说此般若波罗蜜多陀罗尼。令彼受持读诵。若自书写若教他书。此等一切众生。速疾证得无上菩提。如是如是世尊善说是般若波罗蜜多陀罗尼。
　　是时圣观自在菩萨摩诃萨复白佛言。世尊此法实未曾有。世尊此法实未曾有。善逝世尊大慈。为欲救度一切少善方便懈怠众生。令得利益安乐说斯妙法。
　　是时世尊说此经已。诸大声闻并诸菩萨摩诃萨。一切世间天人阿苏啰彦达[口+缚]等。闻佛所说皆大欢喜。信受奉行作礼而退。

　　　　佛说圣佛母小字般若波罗蜜多经

