
金刚般若波罗蜜经笔记

　　　　　　　　　　姚秦　三藏法师　鸠摩罗什　奉诏　　译
　　　　　　　　　　明　西淅海盐崇福庵沙门　如观　　注

　　金刚是喻，最坚最利，万物不能加损，而能坏万物者。般若是法，此云智慧，智有决择之功，慧有照了之用。又智照诸法实相，慧了诸法无生，然有体有用。
　　肇论云：诸法实相，谓之般若，即金刚体坚；经云：信心清净，则生实相。又云：设化众生，谓之沤和，即金刚用利；经云：我应灭度一切众生，而无有一众生实灭度者。又云：涉有未始迷虚，故常处有而不染；经云：不应住色生心，不应住声香味触法生心。又云：不厌有而观空，故观空而不证；经云：应无所住而生其心。乃体外无用，用外无体，一念之力，权实双彰，不同二乘人空慧眼，故喻如金刚。
　　波罗蜜，此云彼岸到。喻涅槃妙心，若有我、法二执，则有分段、变易二种生死，名为此岸；乘般若之舟楫，渡我法之中流，离二种生死此岸，到菩提涅槃彼岸，故名波罗蜜。
　　问曰：真般若者，清净如虚空，无知无见，无作无缘。今释迦出世，说法利生，令众生离我法，断生死，修般若，证涅槃；然后如来示寂。则凡圣能所，生灭修证，皆是妄情，何名真般若也？答曰：不然，佛真法身，犹若虚空，应物现形，如水中月。水清月现，月亦不来；水浊月昏，月亦不去。经云：不可以身相得见如来，则应化非真实也。又云：譬如有人，身如须弥山王，佛说非身，是名大身，此报身不可得也。又云：无有少法可得，是名阿耨多罗三藐三菩提，此法身无所得也。佛既无得，法岂可说？所以世尊谈经三百余会，说法四十九年，未尝说著一字。净名云：三转法论于大千，其转本来常清净。经云：若见如来有所说法，即为谤佛。无法可说，是名说法。能化既尔，所化亦然。烦恼本空，我法何有？既无二执，奚用断除？如兔角龟毛，名实俱妄。经云：我相即是非相，人相众生相寿者相即是非相。所言法相者，如来说即非法相。譬如幻翳，妄见空花，幻翳若除，空花奚有？众生烦恼，妄见生死，烦恼若除，生死安在？如皮既不存，毛何所附？圆觉云：生死与涅槃，凡夫即诸佛，同为空花相。
　　经云：一切众生，即非众生。我法所照之境，般若能照之心。我法本空，谁为所照？既无所照之境，则无能照之心。能所双忘，修即无修。经云：以无我，无人，无众生，无寿者，修一切善法，即得阿耨多罗三藐三菩提。须菩提！所言善法者，如来说即非善法，是名善法。烦恼与菩提，生死及涅槃，皆对待之辞也。然离烦恼，得菩提，断生死，证涅槃，乃随他意语，非如来称性之谈。以般若智，照烦恼本空，菩提焉有？生死原寂，涅槃安寄？
　　放光云：菩提有所得耶？答曰：不也。无所得耶？答曰：不也。亦有亦无得耶？答曰：不也。非有非无得耶？答曰：不也。然则都无所得耶？答曰：不也，以无所得而得也，是故得无所得也。
　　肇云：众生非众生，谁为得之者；涅槃非涅槃，谁为可得者？经云：实无有法，得阿耨多罗三藐三菩提。实无众生得灭度者。般若，能证之智；涅槃，所证之理。修即无修，则无能证之智；证即无证，则无所证之理，忘能所，灭影像。盘山云：光非照境，境亦非存，光境俱忘，复是何物？化缘既毕，入灭归真，如薪尽火灭。法华云：若见如来常在不灭，不能生难遭之想，恭敬之心。是故如来虽不实灭，而言灭度。譬如医师，为治狂子故，实在而言灭。故云：长在灵鹫山，及余诸住处。楞伽云：无有涅槃佛，无有佛涅槃，远离觉所觉，是二悉俱离。庄生云：适来，夫子时也，适去，夫子顺也，安时而处顺，哀乐不能入也。指穷于为薪，火传也，不知其尽也。
　　经云：无所从来，亦无所去，故名如来。此则灭无所灭也。然则涅槃虚而无相，般若寂而无知，本无生死起灭，亦无烦恼缚脱。以如如智契如如理，理外无智，智外无理，理智双泯，绝言绝思，是以释迦摩竭掩室，净名毗耶默然，空生岩中宴坐，帝释满空雨花，岂曰无辩，辩所不能言也。
　　经者，常也，三世诸佛不易故。又云：径也，通凡入圣之路故。因空生请问经名，世尊答云是经名为金刚般若波罗蜜。
　　笔记者，闲暇时，信笔而记，非敢言注也。然佛说法，分为五时，般若即当第四时，又般若分八部，大般若，放光般若，光赞般若，道行般若，小品般若，金刚般若，实相般若，摩诃般若，此即大般若中第五百七十七卷，又外有六译：后秦罗什，后魏菩提留支，陈朝真谛，隋朝笈多，唐初玄奘，大周义净。今所传，即秦译也。

【如是我闻。一时，佛在舍卫国祇树给孤独园，与大比丘众千二百五十人俱。尔时，世尊食时，著衣持钵，入舍卫大城乞食。于其城中，次第乞已，还至本处。饭食讫，收衣钵，洗足已，敷座而坐。】

　　此序分也。如是者，指法之辞。我闻者，集经人因佛立言，证法有所传授。一时者，师资雅合之时。佛者，说法之主。舍卫，此云闻物；祇树，战胜太子所舍之树；给孤独园，须达长者所买之园，乃说法之处。
　　大比丘，是果上阿罗汉千二百五十人，憍陈如五比丘，三迦叶兼徒一千，舍利弗，目犍连，各兼徒一百，耶舍长者五十人，经举大数，故略五人。俱者，一时一处，此常随众，非无余众。夫圣贤应化，影响相符，敲唱俱随，接拍成令。易云：同声相应，同气相求，云从龙，风从虎，圣人作而万物睹，本乎天者亲上，本乎地者亲下，亦各从其类也。
　　尔时者，乃众集之时。世尊者，天上天下，唯佛独尊。食时者，乞食之时，是日初分，乞食易得，不恼自他。著衣持钵者，著大衣，持应量器。园在城外，故入城乞食。次第者，佛心平等，慈无偏利，以己等心而化，令彼等心而施，能成无量功德。净名云：于食等者，于法亦等。
　　乞食已，还至园中。饭食讫者，言吃食已竟。于中后时，收大衣，著七条。洗应量器。复洗足者，佛行足不履地，示同凡情，为后人轨则。敷座而坐者，如常敷座，结跏趺坐。
　　然诸经发起，各有缘由，此经以乞食因缘发起者，要显世尊不住相行乞，令彼不住相布施，若非般若大用现前，何能动而常静，静不离动，无知而无所不知，无为而无所不为，知即无知，为即无为，人天大众，孰能会之。序分竟。

【时，长老须菩提在大众中即从座起，偏袒右肩，右膝著地，合掌恭敬而白佛言：「希有！世尊！如来善护念诸菩萨，善付嘱诸菩萨。世尊！善男子、善女人，发阿耨多罗三藐三菩提心，应云何住？云何降伏其心？」佛言：「善哉，善哉。须菩提！如汝所说：如来善护念诸菩萨，善付嘱诸菩萨，汝今谛听！当为汝说：善男子、善女人，发阿耨多罗三藐三菩提心，应如是住，如是降伏其心。」「唯然。世尊！愿乐欲闻。」】

　　此正宗分中，空生发问之文。时者，敷座之时。德重年高，故名长老。须菩提，此云空生，解空第一。般若会中转教菩萨，故为当机而发起。即穷子喻，密遣二人是也。
　　赞佛希有者，言佛日用妙处，他人不知，空生觑破，故云希有。如涅槃会上，世尊拈华，迦叶微笑，二人默识心通，如出一律。善者，能也。护念者，爱护注念也。付嘱者，交付嘱托也。具云菩提萨埵，此云觉有情。护念，与智慧力，令上求佛果；付嘱，与教化力，令下化众生。
　　阿耨多罗，此云无上；三藐，此云正等；三菩提，此云正觉。空生意谓，未发大心，妄有所住，不能降伏其心；既发大心，云何护念？令其安住，不堕偏邪？云何付嘱，令其降伏，不落凡情？佛赞善哉善哉者，重言空生所赞之善。如汝所说者，称其当理。如来果能护念付嘱诸菩萨，真实不虚。汝今谛实而听，吾当委细而说。庄子云：无听之于耳，而听之以心。心也者，虚而待物者也。
　　先总答大义：既发上求下化之心，我当护念，应如是正觉安住；我当付嘱，应如是正等降伏其心。又云：如是者，总指依菩提心安住，依菩提心降伏。即文殊白槌云，谛观法王法，法王法如是，亦不异此。
　　唯然者，敬对之辞。即曾子曰：唯。言应之速，而无疑也。若论空生本地风光，如良马见鞭，追风千里，不劳世尊重重启齿。但为众中不了，俯就群机，故云愿乐欲闻，安住降心深奥之法也。

【佛告须菩提：「诸菩萨摩诃萨应如是降伏其心！所有一切众生之类：若卵生、若胎生、若湿生、若化生；若有色、若无色；若有想、若无想、若非有想非无想，我皆令入无余涅槃而灭度之。如是灭度无量无数无边众生，实无众生得灭度者。何以故？须菩提！若菩萨有我相、人相、众生相、寿者相，即非菩萨。】

　　此总答降伏之文，正显世尊付嘱意。然度生无我，即是降心；舍生调心，是小乘法，实假众生以自度。故问降心，而教以度生之法也。智者大师云：降心约愿，安住约行。菩萨发心，先愿后行。故先总答降伏，次答无住。无著云：此文为发心住，若发心，即愿也，先牒问辞标起云，应如是正等降伏其心。
　　所有一切众生之类，总指所化之众。卵生，鱼鸟龟蛇；胎生，人畜龙仙；湿生，含蠢蠕动；化生，转蜕飞行。有色，即四禅；无色，即四空；有想，即空识二处；无想，即无所有处；非有想非无想，即非想非非想处。如上所有无边众生，菩萨发愿，一一度尽。不欲令得人天有漏，小果声闻，皆令得入无余涅槃而灭度之。无余者，五住究尽，二死永忘。涅槃，此云灭度，灭尽诸苦，度生死海。涅槃灭度，华梵兼举之辞。
　　然虽度尽无量众生，不见有一众生得灭度者，以一切众生即寂灭相，不复更灭。净名云：弥勒如，众生如，一如无二如，弥勒得灭度，一切众生亦得灭度，以生佛体同故。征云：菩萨度生，应见所化之机，革凡成圣，若云无生可度，则无能度之人。释云：若见有所度之众生，能度之菩萨，即有我人众生寿者，则不名为发心菩萨，是凡夫矣！我相者，于五蕴中计我；人相者，计我趋于余趣为人；众生相者，计五蕴和合而生；寿者相，计我受一期长短果报，不出自他憎爱四字。圆觉云：菩萨众生，皆为幻化，幻化灭故，无取证者。又云：生死涅槃，犹如作梦。安有能化之菩萨，所化之众生，脱生死，证涅槃也。

【「复次，须菩提！菩萨于法，应无所住，行于布施，所谓不住色布施，不住声香味触法布施。须菩提！菩萨应如是布施，不住于相。何以故？若菩萨不住相布施，其福德不可思量。须菩提！于意云何？东方虚空可思量不？」「不也，世尊！」「须菩提！南西北方四维上下虚空可思量不？」「不也，世尊！」「须菩提！菩萨无住相布施，福德亦复如是不可思量。须菩提！菩萨但应如所教住。】

　　此总答应住之文，以显世尊护念意，然布施不住相，即是安住，若废事求理，如舍像求镜，实假布施以安住，故问应住，而教以布施之法也。初总标，菩萨于法，应无所住，行于布施。法者，即六尘根身器界，及出世间四谛，十二因缘，六度万行，菩提涅槃等一切诸法。应无所住，理也。行于布施，事也。无住行施，即理而事；行施无住，即事而理，理事不二，心法双忘，然后为至也。
　　若论菩萨万行，广博无涯，何但云布施？以万行不离六度，六度以檀波为总。檀即资生施，戒、忍即无畏施，进、禅、慧即法施故。
　　或云：六根不住六尘，即是布施。此废事求理，如拨波求水。或将四事六尘行施，以求世出世间果报。此迷理逐事，如弃海认沤。殊不知正施四事六尘时，即不住相，方为理事双彰。
　　下别释，所谓不住色等六尘相布施，广则不住五阴，十二处，十八界，七大，四谛，十二因缘，六度万行，菩提涅槃等布施。结云，菩萨应如是布施，不住于相。虽今时门头，不舍一法，然实际理地，不受一尘，终日为而无所为，终日作而无所作也。
　　征云：菩萨行施，本为得福，今离相行施，得何功德？释云：若菩萨能离相布施，施契性空，空性无边，福德无边，故云：其福德不可思量。
　　永嘉云：住相布施生天福，犹如仰箭射虚空，势力尽，箭还坠，招得来生不如意，争如无为实相门，一超直入如来地。然世间诸物，无以为譬；故举广大无涯，不可思量，十方虚空，与空生问答；下乃合明，菩萨无住相布施，所有福德，亦如十方虚空，不可思量。结劝云：菩萨但应无住行施所教而住。
　　世尊首答不住相，后云如所教住者，所谓无住而住，住而不住。肇云：人之所谓住，我则言其去；人之所谓去，我则言其住。然则去住虽殊，其致一也。

【须菩提！于意云何？可以身相见如来不？」「不也，世尊！不可以身相得见如来。何以故？如来所说身相，即非身相。」佛告须菩提：「凡所有相，皆是虚妄。若见诸相非相，即见如来。」】

　　此别明应住之文。前云不住相布施，恐空生未解，故以如来果上身相而发明之。若以身相见如来，则住相矣。中峰云：此破执相滞见虚妄情习。智者云：安住，约实智道；降伏，约方便道。若论修行，先实后权。故别答中先明安住，重请之后，别明降伏也。
　　初问，可以身相见如来不？身相者，应化也，如水中月；如来者，法身也，如太虚空。若以身相，见如来，则认妄为真。如演若达多，以镜照面，爱镜中头，眉目可见，嗔责己头，不见面目，无状狂走。空生悟得无相法身。答云：不可以身相得见如来。有相之身，生住异灭，去来坐卧，有作有为；无相法身，不堕诸数，离能所相，孰可见之？起信云：以诸佛法身，无有彼此色相迭相见故。
　　征云：闻名睹相，罪灭河沙，今不可以相见，是何所以？释云：如来所说身相，如明镜现像，来无所黏，过无踪迹，当体虚妄。故云：不可以身相得见如来。佛与空生，扩而充之，不唯我佛身相是妄；一切凡圣依正有为之相，尽是虚妄，从妄见生，本无实体。起信云：一切诸法，唯依妄念而有差别；若离心念，则无一切境界之相。犹恐离色观空，别求无相法身，故云：若见诸相非相，即见如来。但了妄无自性，全体即真。不唯应化是法身，即山河大地，同转根本法轮；鳞甲羽毛，普现色身三昧。华严云：若人欲识真空理，心内真如还遍外，情与无情共一体，处处皆同真法界。楞严云：见与见缘并所想相，如虚空华，本真所有，此见及缘，元是菩提妙净明体。上文破我相竟。

【须菩提白佛言：「世尊！颇有众生，得闻如是言说章句，生实信不？」佛告须菩提：「莫作是说。如来灭后，后五百岁，有持戒修福者，于此章句能生信心，以此为实，当知是人不于一佛二佛三四五佛而种善根，已于无量千万佛所种诸善根，闻是章句，乃至一念生净信者，须菩提！如来悉知悉见，是诸众生得如是无量福德。何以故？是诸众生无复我相、人相、众生相、寿者相。无法相，亦无非法相。何以故？是诸众生若心取相，即著我人众生寿者。若取法相，即著我人众生寿者。何以故？若取非法相，即著我人众生寿者，是故不应取法，不应取非法。以是义故，如来常说：汝等比丘，知我说法，如筏喻者，法尚应舍，何况非法。】

　　此明能信不住相经福德智慧之文。前云：「凡所有相，皆是虚妄，若见诸相非相，即见如来」如是章句，众生难信。故问颇有众生，得闻如是言说章句，生实信不？颇，能也。名诠自性，句诠差别，章则解句。于一切法，能信般若，是为实信；离般若外，皆非正信。
　　佛告空生，莫言不信，如来灭后，斗诤坚固之时，有持戒修福之人，能解非相见佛，不离自心，自心超信，还信自心，故云能生信心，以此为实。持戒修福者，要显五度之福，皆以般若而为其本。当知能生信心之人，不但于少佛所，种诸善根；已于过去无量佛所，种诸善根。善根者，即般若种子，能生菩提妙果。种者，植也。于诸佛所，发菩提心。
　　法华云：譬如有人，至亲友家，以无价宝珠，系其衣里。其人醉卧，都不觉知，起已游行。于后亲友，指示其珠，得大饶富。系珠者，缘因佛性也；示珠而得者，了因佛性也。正因佛性，无论有佛无佛，闻法不闻法，本自具足。若无缘了，终不能得。起信云：如木中火性，是火正因；若无人知，不假钻研，火终不发。
　　下以劣况胜，闻是章句，不但实信，乃至一念净信之人，唯佛智悉知，佛眼悉见，是诸净信众生，得如是十方虚空不可思量之福德。但言信，不言解行者，以信为道源功德母，长养一切诸善法。净者，远离我法二执。一念者，显其时之甚促。如一叶落，天下秋；一尘起，大地收。纵百千劫修行成道之事，皆不越此一念之中。老子云：合抱之木，发于毫末；千里之行，始于足下。
　　次明净信之智慧。征云：何故净信众生，得如来悉知悉见？释云：是诸众生，无复我相、人相、众生相、寿者相，无法相、亦无非法相。四相解于前；执有布施、持戒等心，名法相；执无施戒等心，名非法相。无四相，则不住有；无法相，则不住空；无非法相，则不住断灭。前四相，是我执；后二相，是法执。无四相，破外道凡夫；无法相，破内凡声闻；无非法相，破增上慢菩萨。离二执故，得佛悉知悉见。
　　征云：何故无我相、法相？释云：若心取我相，即著四相，若取法相，亦著四相，以法相中，虽无现行烦恼，尚有无明种子，不出证悟了觉四字。征云：取法相，何故亦著四相？释云：取非法相，亦著四相，何况取法相，以后释前也。圆觉云：心如幻者，亦复远离，远离为幻，亦复远离，离远离幻，亦复远离，得无所离，即除诸幻。是取法、非法著相之故。不应取法，及非法相，以是不应取法义故。如来恒常说言，知我说法，犹如筏喻，众生执有如河，如来说空法如筏；二乘执空如河，如来说不空法如筏，不过以言遣执，不应如言执义。以此观之，无定相法，尚且应舍，何况报相滞见之妄法，而不舍乎？圆觉云：修多罗教，如标月指，若复见月，了知所标毕竟非月。

【「须菩提！于意云何？如来得阿耨多罗三藐三菩提耶？如来有所说法耶？」须菩提言：「如我解佛所说义，无有定法名阿耨多罗三藐三菩提，亦无有定法，如来可说。何以故？如来所说法，皆不可取、不可说、非法、非非法。所以者何？一切贤圣，皆以无为法而有差别。」】

　　此明不住法相之文。空生因闻佛非色相法尚应舍，若佛与法，二俱无有，云何佛得菩提？现今说法？佛举此二以问空生，空生能解佛义。答言：无有定法，名大菩提。亦无定法可说。无定法可得者，定者，实也，又一定也。但尽凡情，别无圣解，无有一法可得，名大菩提。经云：无有少法可得，是名阿耨多罗三藐三菩提。然不可以有取，不可以无取。经云：如来所得阿耨多罗三藐三菩提，于是中无实无虚。
　　无定法可说者，世尊五时设化，如空拳诳小儿，无有实法与人。况法无定相，如何言说？肇云：欲言其有，无相无形；欲言其无，湛以之灵。圣智之用，未始暂废；求之形相，未暂可得。楞严云：圆满菩提，归无所得，但有言说，都无实义。
　　征云：何故无定法可得可说？释云：如来所说法，非有非无，故不可取，不可说也。非法者，非有法也；非非法者，非无法也。下总征非法非非法，单释无定法可得。不但我佛如是，一切四果三贤十圣，皆以无分别真如为法，而修证自有差别。无为法，真谛理也；而有差别，俗谛用也。智者云：无为虽一，解有明昧浅深差别。肇云：如人斩木，去尺无尺，去寸无寸，修短在于尺寸，不在无也。

【「须菩提！于意云何？若人满三千大千世界七宝以用布施，是人所得福德，宁为多不？」须菩提言：「甚多，世尊！何以故？是福德即非福德性，是故如来说福德多。」「若复有人，于此经中受持，乃至四句偈等，为他人说，其福胜彼。何以故？须菩提！一切诸佛，及诸佛阿耨多罗三藐三菩提法，皆从此经出。须菩提！所谓佛、法者，即非佛、法。】

　　此校量持经福德之文。空生已悟无得无说之旨，如何得福？初举劣福以问。三千大千者，一四天下，一须弥，一日月，欲色无色诸天，为一世界；数至一千，为小千；一千小千为中千；一千中千为大千。总别兼举，故名三千大千。七宝者，金、银、琉璃、颇梨、真珠、珊瑚、玛瑙。假若有人，将七宝充满大千世界布施，得福多不？空生答言：甚多。若福德有实，则福不多；以福德性空，是故说多。
　　佛与空生发明经福超胜，若人于此无佛无法经中，受持乃至四句偈等，如「凡所有相，皆是虚妄，若见诸相非相，即见如来。」诠义究竟者，复为他人解脱，其福胜彼。下明超过所以。一切诸佛，及菩提法，从此经出。一切诸佛者，报化也；菩提者，法身也。持说能为报化生因，为法身了因。既悟法身，则报化随之矣。如六祖闻客诵金刚经，应无所住而生其心，豁然大悟。舍利弗云：从佛口生，从法化生。
　　前云无佛无法，今云佛法从此经出，岂不自语相违？故云：所言佛法者，世俗谛之言耳。第一义中，元无佛、法，故名即非佛、法。
　　净名云：夫求法者，不著佛求，不著法求，不著僧求，当如是求。赵州云：佛之一字，吾不喜闻。又云：记个元字脚在心，入地狱如射箭。世尊说法，如盘走珠，如珠走盘，令人拿捉不定。又云：祖师心印，状似铁牛之机，去则印住，住则印破，使人立脚不牢。

【须菩提！于意云何？须陀洹能作是念：『我得须陀洹果』不？」须菩提言：「不也，世尊！何以故？须陀洹名为入流，而无所入，不入色声香味触法，是名须陀洹。」「须菩提！于意云何？斯陀含能作是念：『我得斯陀含果』不？」须菩提言：「不也，世尊！何以故？斯陀含名一往来，而实无往来，是名斯陀含。」「须菩提！于意云何？阿那含能作是念：『我得阿那含果』不？」须菩提言：「不也，世尊！何以故？阿那含名为不来，而实无来，是故名阿那含。」「须菩提！于意云何？阿罗汉能作是念：『我得阿罗汉道』不？」须菩提言：「不也，世尊！何以故？实无有法名阿罗汉。世尊！若阿罗汉作是念：『我得阿罗汉道』，即为著我人众生寿者。世尊！佛说我得无诤三昧，人中最为第一，是第一离欲阿罗汉。我不作是念：『我是离欲阿罗汉』。世尊！我若作是念：『我得阿罗汉道』，世尊则不说须菩提是乐阿兰那行者！以须菩提实无所行，而名须菩提是乐阿兰那行。」】

　　此明四果不取之文。前云无有定法可得，云何声闻各取自果？已下皆发明一切贤圣，皆以无为法而有差别。佛问空生，须陀洹能作是念，得初果不？意谓若作念得初果，即著四相。空生答言：不作是念，能得初果。下以名释义，须陀洹此云入流，断三界八十八见惑，七往天上，七来人间，已入圣流，名为入流，不是别有所入，但由不入六尘，是名入流。若作是念，我得初果，即著四相。
　　复问，斯陀含能作是念，得二果不？答言：不作是念。斯陀含此云一往来，断欲界前六品思惑，一往天上，一来人间，得阿罗汉，而实无往来之心，是名一往来。若作是念，我得二果，即著四相。
　　复问：阿那含能作是念，得三果不？答言：不作是念，阿那含此云不来，断欲界九品思惑，一往天上，寄居五不还天，不来人间受生，故名不来，而实无不来之心。若作是念，我得三果，即著四相。
　　复问：阿罗汉能作是念，我得道不？以得尽无生智，声闻道极，故以道为名。答言：不作是念，阿罗汉此云无学，断尽三界九地，八十一品思惑，究极真理，无法可学，名为无学。若作是念，得第四果，即著四相。此四相，乃法执种子。
　　向下空生引己所证，令人生信。佛说我得无诤三昧，以为人中第一，是离欲阿罗汉。无诤者，不恼众生，能令众生不起烦恼。三昧，此云正定。得阿罗汉，离烦恼障，得无诤，离三昧障。三界烦恼，但有贪心，总名为欲。我不作念，我是离欲阿罗汉。下反释，我若作念，我得离欲阿罗汉，即著四相。佛则不说我是乐阿兰那行之人。阿兰那，此云无诤，又云寂静。下顺释，以我不作是念，世尊说我是乐阿兰那行。

【佛告须菩提：「于意云何？如来昔在然灯佛所，于法有所得不？」「世尊！如来在然灯佛所，于法实无所得。」「须菩提！于意云何？菩萨庄严佛土不？」「不也，世尊！何以故？庄严佛土者，即非庄严，是名庄严。」「是故须菩提，诸菩萨摩诃萨应如是生清净心，不应住色生心，不应住声香味触法生心，应无所住而生其心。须菩提！譬如有人，身如须弥山王，于意云何？是身为大不？」须菩提言：「甚大，世尊！何以故？佛说非身，是名大身。」】

　　此明菩萨不取，及小结无定法可得之文。前云四果不可取。释迦因中，为善慧童子，布发掩泥，五华供佛，悟无生忍，受然灯记，岂无所得？故世尊问之。空生答言：实无所得。然灯所说，如长风之吹万窍，有窍则鸣，无窍则寂。善慧彼时，悟无生忍，境空心寂，果记菩提。寂灭性中，了无所得。
　　二祖见达磨，问云，乞师安心。磨言，将心来与汝安。二祖云，觅心了不可得。磨言，与汝安心竟。
　　又恐空生作念，释迦虽无所得，菩萨岂非庄严佛土？故问之。答云：实无庄严，所言庄严佛土者，今时门头耳，实际理地，即非庄严。净名云：欲得净土，当净其心，随其心净，即佛土净。是名庄严者，无为无所不为，无作无所不作。玄谈云：观空，则万行沸腾。
　　下小结无得之文，是菩萨无土可严之故。应如是不住相生清净心。若住相生心，触处皆妄。寂然不动，感而遂通，殊途同归，何思何虑，不应住六尘生心者，境由心现，心逐境生，心境交加，以物交物，则引之而已矣。
　　楞严云：自心取自心，非幻成幻法。若了心外无法，法外无心，则根根尘尘，咸是菩提妙净明体。楞严云：不取无非幻，非幻尚不生，幻法云何立。
　　上言心境不二，体用一如，犹恐空生舍用求体，离境觅心，堕于偏小。永嘉云：厌有著空病亦然，犹如避溺而投火。故云：应无所住而生其心。无住，体也；生心，用也。无住生心，即体而用；生心无住，即用而体。如明镜当台，妍则现妍，丑则现丑，了无踪迹。
　　师祖问南泉云：摩尼珠人不识，如来藏里亲收得。如何是藏？答云：王老师与汝往来者是。又问：不往来者？答曰，亦是藏。复问：如何是珠？南泉唤师祖，祖应诺。南泉云：去汝不会我语。颂云：往来不往来，秪这皆是藏，唤应不唤应，秪这皆是珠。前不住相布施文毕，以果上应化身相发明；今无有定法得菩提文毕，以果上报身相发明。初问，报身佛相，如须弥山王，可为大不？答言：甚大。须弥，此云妙高，四宝所成曰妙，超出群峰曰高。
　　下明大之所以：佛说非身者，本性空故；是名大身者，即第一义故。

【「须菩提！如恒河中所有沙数，如是沙等恒河，于意云何？是诸恒河沙宁为多不？」须菩提言：「甚多，世尊！但诸恒河尚多无数，何况其沙！」「须菩提！我今实言告汝：若有善男子、善女人，以七宝满尔所恒河沙数三千大千世界，以用布施，得福多不？」须菩提言：「甚多，世尊！」佛告须菩提：「若善男子、善女人，于此经中，乃至受持四句偈等，为他人说，而此福德胜前福德。复次，须菩提！随说是经，乃至四句偈等，当知此处，一切世间、天、人、阿修罗，皆应供养，如佛塔庙，何况有人尽能受持读诵。须菩提！当知是人成就最上第一希有之法，若是经典所在之处，则为有佛，若尊重弟子。」】

　　此校量持说福胜以显经胜之文。前无得无说文毕。以七宝充满一大千世界布施，不及持经之福。
　　此一切贤圣，皆以无为法而有差别文毕。以七宝充满沙河中沙数大千世界布施，不及持经之福。由经义转深，校量转胜。
　　初问，约多河以数沙，如恒河中沙，尽作恒河，沙河中沙，是为多不？答言：甚多。次问，约多河以彰施福，若人以七宝充满沙河中沙数大千世界布施，得福多不？答言：甚多。佛告空生下，约多福以显经胜：若人受持此经一四句偈，及为人说，其福胜彼。
　　中峰云：七宝布施，不免生心住相；受持般若，于心无所生，于相无所住，故福胜。不但略持经人功德殊胜，略持经之处，一切天人皆应供养，如佛塔庙。梵语窣堵波，此云方坟。塔者，边国讹语；庙，貌也。安佛舍利名塔，安佛形像名庙。
　　何况有人下，言广持经人之益，尽能受持，不止一四句偈，当知是人成就最上第一希有之法，言得般若，成无上佛果菩提。
　　下明全经所在之处，具足三宝。即为有佛者；经显法身，依法身有报化，前云：一切诸佛，及诸佛阿耨多罗三藐三菩提法，皆从此经出。若尊重弟子者，经显无为，依无为有三乘。前云：一切贤圣，皆以无为法，而有差别。

【尔时，须菩提白佛言：「世尊！当何名此经？我等云何奉持？」佛告须菩提：「是经名为《金刚般若波罗蜜》，以是名字，汝当奉持。所以者何？须菩提！佛说般若波罗蜜，则非般若波罗蜜。须菩提！于意云何？如来有所说法不？」须菩提白佛言：「世尊！如来无所说。」「须菩提！于意云何？三千大千世界所有微尘是为多不？」须菩提言：「甚多，世尊！」「须菩提！诸微尘，如来说非微尘，是名微尘。如来说：世界，非世界，是名世界。须菩提！于意云何？可以三十二相见如来不？」「不也，世尊！何以故？如来说：三十二相，即是非相，是名三十二相。」「须菩提！若有善男子、善女人，以恒河沙等身命布施；若复有人，于此经中，乃至受持四句偈等，为他人说，其福甚多！」】

　　此明无定法可说之文。空生既闻持经成就希有之法，故问此经何名？云何奉持？佛告以金刚般若波罗蜜之名，以般若照破我法二执，了生死即涅槃，达烦恼即菩提，如度生无我，布施不住相之意。以其体坚，万物不能坏。书云：不曰坚乎，磨而不磷。又云：仰之弥高，钻之弥坚。庄生云：大浸稽天而不溺，大旱金石流，一山焦而不热，以其用利，故能坏万物。书云：无意，无必，无固，无我。又云：克己复理，因具坚利二义，故喻金刚，用不住相名字，奉持名中之义。
　　征云：何故持名中义？释云：第一义中，无名字故，即非般若。起信云：离言说相，离名字相，离心缘相。老子云：道可道，非常道；名可名，非常名。无名，天地之始。肇云：物无当名之实，名无得物之功。物无当名之实，非物也；名无得物之功，非名也。名实无当，万物安在？如兔角龟毛，皆名实无当者，是名般若者。玄谈云：湛湛忘言，教海之波澜浩汗。恐空生未达般若性空，谓有言说。故问如来有所说法不？空生既悟名即无名，便解说即无说。答言：如来无所说。如洪钟待扣，大扣则大鸣，小扣则小鸣，不扣则不鸣。当其扣时，元非有声；纵不扣时，未尝无声。永嘉云：默时说，说时默，大施门开无壅塞。
　　向下将前，校量世界微尘。问空生云：多不？答言：甚多。佛言：既说即非般若，则非微尘。非世界；既说是名般若，则是名微尘，是名世界。以一空一切空，一即一切即，正显无有定法可说。憨大师云：此明刹刹尘尘，皆是遮那妙体。与雪浪大师，若合符节。
　　前不住相布施，则以应身相明之；次无定法可得，则以报身相明之；今无定法可说，复以三十二相问之。答云：既说非般若，非微尘，非世界，故云：即是非相；既说是名般若，是名微尘，是名世界，故云：是名三十二相。
　　下以内财校量，倍显经胜。如释迦因中，舍身饲虎，割肉代鸽，以至舍头目髓脑。法华云：观三千大千世界，乃至无有如芥子许，非是菩萨舍身命处。假若有人，以恒沙身命布施，所得福德，不若持经福胜。彼舍身命，乃是住相，成有漏因；持说此经，是不住相，成佛正因。

【尔时，须菩提闻说是经，深解义趣，涕泪悲泣，而白佛言：「希有，世尊！佛说如是甚深经典，我从昔来所得慧眼，未曾得闻如是之经。世尊！若复有人得闻是经，信心清净，则生实相，当知是人，成就第一希有功德。世尊！是实相者，即是非相，是故如来说名实相。世尊！我今得闻如是经典，信解受持不足为难，若当来世，后五百岁，其有众生，得闻是经，信解受持，是人即为第一希有。何以故？此人无我相、人相、众生相、寿者相。所以者何？我相即是非相，人相、众生相、寿者相即是非相。何以故？离一切诸相，即名诸佛。」】

　　此空生因名解无说义之文，既闻佛说般若，即非般若，故深解义趣，感佛深恩；涕泪悲泣，言大事已明，亦如丧考妣。赞佛希有者。前云希有，虽见世尊妙处，未闻其说；今蒙开演，故真希有。下出希有所以。佛说即非般若，甚深经典，我等小乘，但离四相，已得人空；未离法相，不得法空。故未得闻是经，殊不知佛以一音演说法，众生随类各得解，如华严会上，二乘之人，有耳不闻圆顿教，即是此辈，盖法无有差，机自异耳！书云：夫子之道，孰先传焉，孰后倦焉，譬之草木，区已别矣，有始有卒者，其惟圣人乎！
　　假若有人，得闻此经，信心清净，即生实相。纯真无妄之谓信。自心起信，还信自心，信自心中，本无我法，曰清净，则契实相妙心，故云即生实相。实相者，诸相无相，无相不相。诸相无相，不住生死；无相不相，不住涅槃。非有非无，妙会中道。法华云：唯佛与佛，乃能究尽诸法实相。论云：大乘因者，诸法实相是；大乘果者，亦诸法实相是。又云：发心、毕竟二不别，如是二心先心难。生实相是因，成就第一希有功德是果。
　　上文既云，即非般若，何故又云：即生实相？以金屑虽贵，落眼成尘，为离实相分别之心，故云：即是非相。圆觉云：我皆令入究竟圆觉，于圆觉中，无取证者。古人云：过得荆棘林，斫倒栴檀树，是名实相者，不坏假名，而谈实相。
　　言我空生，已得圣果，佛现在时，又非末法，闻此经典，能信自心，解实相义，受持不失，不足为难；若未来世，又非正法，设有众生，未得圣果，得闻是经，信解受持，是人即为第一希有。何故希有？此信解人，无复四相，故为希有。
　　何故无四相？以四相即是妄相，故应离之。非相者，妄相也。前云：凡所有相，皆是虚妄。何故要离四妄相？离一切妄相，即名诸佛，以生佛体同故。经言：佛、心及众生，是三无差别。永嘉云：诸佛法身入我性，我性同共如来合。前云：若见诸相非相，即见如来。圆觉云：知幻即离，不作方便，离幻即觉，亦无渐次。

【佛告须菩提：「如是！如是！若复有人，得闻是经，不惊、不怖、不畏，当知是人甚为希有。何以故？须菩提！如来说：第一波罗蜜，即非第一波罗蜜，是名第一波罗蜜。须菩提！忍辱波罗蜜，如来说非忍辱波罗蜜，是名忍辱波罗蜜。何以故？须菩提！如我昔为歌利王割截身体，我于尔时，无我相、无人相、无众生相、无寿者相。何以故？我于往昔节节支解时，若有我相、人相、众生相、寿者相，应生嗔恨。须菩提！又念过去于五百世作忍辱仙人，于尔所世，无我相、无人相、无众生相、无寿者相。】

　　此明印赞推广忍辱之文。上来空生呈解，故尔世尊印赞如是如是者，重言所解之甚当也。下以劣况胜，此经难信难解，非大乘根器，未免惊愕疑惧怖畏，若复有人闻说般若，心中不惊；闻说即非，心亦不怖；闻说是名，心亦不畏。当知是人甚为希有，何况信心清净，及信解受持者乎。下以法显人，如来说第一波罗蜜者，以诸度中，般若为最。能解般若故，人亦希有。然般若即非般若，第一即非第一。是名第一者，假言说故。
　　下推广忍即非忍。安耐曰忍，毁害曰辱；能忍诸辱，故名忍辱。若有能忍所忍，则著四相，不名波罗蜜。不见有能忍所忍，远离四相，故名波罗蜜。恐执情不了，故拂迹云：即非忍辱，忍能所故；是名忍辱，假安立故。下引一生所成忍。言我因中，修忍辱行，有歌利王，此云极恶，出猎疲寝，宫人礼仙，王怒问仙，得四果不，皆答不得。割截支体，天怒雨石，王惧忏悔。仙本无嗔，王亦无害，仙体如故。我于彼时，无有四相。下反释，我于昔时，若有四相，即生嗔恨。嗔恨不生，故知无我。古人云：将头临白刃，一似斩春风。老子云：善摄生者，兕无所投其角，虎无所措其爪，兵无所容其刃，夫何故？以其无死地。广引过去五百生中，修忍辱行，远离四相，因得般若之功力也。

【「是故须菩提！菩萨应离一切相，发阿耨多罗三藐三菩提心，不应住色生心，不应住声香味触法生心，应生无所住心。若心有住，则为非住。是故佛说：菩萨心不应住色布施。须菩提！菩萨为利益一切众生，应如是布施。如来说：一切诸相，即是非相。又说：一切众生，即非众生。须菩提！如来是真语者、实语者、如语者、不诳语者、不异语者。须菩提！如来所得法，此法无实无虚。须菩提！若菩萨心住于法而行布施，如人入暗，则无所见；若菩萨心不住法而行布施，如人有目，日光明照，见种种色。】

　　此总结应住之文，是忍即非忍之故，菩萨应离一切我法等相，发菩提心。前问云何应住？故结答云：不应住六尘生心，则离一切相；应生无所住心，则即一切法，无住生心；生心无住，则唯即与离，二无所著。三祖云：莫逐有缘，莫住空忍，一种平怀，泯然自尽。
　　下反显：若心有住，则是妄情，便著四相。故云非住，非，即妄也。下照应前文，以不住色等生心。佛说菩萨不应住色布施。下明欲知度生无我，即布施不住相，故云菩萨为利益一切众生故，应如是不住相布施。
　　下引证，如来常说一切诸相，即是非相，即布施不住相。又说一切众生，即非众生，即度生无我。此二相为表里，恐空生不信，故以五语诫勉之。真而不妄，实而不虚，如则称理，不诳则无谄曲，不妄始终一贯。以此五语，则所言者，当谛信而无疑。
　　复以心中所得无实无虚，故称理而说，相即非相，生即非生。法华云：如来如实知见三界之相，非实非虚，非如非异。非实者，一空一切空；非虚者，一即一切即；非如者，空而不空；非异者，有而不有。前云：无有定法得菩提，无有定法可说。下喻明住相不住相得失；先明住相之失：若菩萨心，住六尘法行施，则著我相，如盲人入暗，无日光明，则无所见。盲，喻无照理之智；暗中无日光明，喻无对治之法；则不能见诸法实相。下明不住相之得：若菩萨心，不住六尘布施。如人有目，喻有照理之智；日光明照，暗则消灭，喻得对治之法。见种种色者，则见诸法实相也。上文破法相竟。

【「须菩提！当来之世，若有善男子、善女人，能于此经受持读诵，即为如来以佛智慧，悉知是人，悉见是人，皆得成就无量无边功德。须菩提！若有善男子、善女人，初日分以恒河沙等身布施，中日分复以恒河沙等身布施，后日分亦以恒河沙等身布施，如是无量百千万亿劫以身布施；若复有人，闻此经典，信心不逆，其福胜彼，何况书写、受持、读诵、为人解说。须菩提！以要言之，是经有不可思议、不可称量、无边功德。如来为发大乘者说，为发最上乘者说。若有人能受持读诵，广为人说，如来悉知是人，悉见是人，皆成就不可量、不可称、无有边、不可思议功德，如是人等，即为荷担如来阿耨多罗三藐三菩提。何以故？须菩提！若乐小法者，著我见、人见、众生见、寿者见，则于此经，不能听受读诵、为人解说。须菩提！在在处处，若有此经，一切世间、天、人、阿修罗，所应供养；当知此处，则为是塔，皆应恭敬，作礼围绕，以诸华香而散其处。】

　　此明持经功德殊胜之文。先明得佛知见，其功德，即前成就最上第一希有之法。下校量持经之福，前二番约外财，第三番约内财，但言一河沙身命布施，今第四番，约多劫中日日三时，以河沙身命布施校量。初日分，早晨也；中日分，日中也；后日分，晚间也。身命之多，言事大；经劫之久，言日长。所得福德，尚不及信经之福，何况及受持解说之功德。下显法胜人尊。是经功德，不可思议者，言离相之法，如十方虚空不可以心思惟，以言议论也；不可称量者，不可以言称谓，以意度量也；无边功德者，以称性无涯，故功德亦无边也。
　　如来为发大乘人说，则二乘不及；为发最上佛乘人说，则非三贤境界。故能持说此经，唯佛知见是人，成就不可思议功德；此人即为荷担佛果菩提。背负曰荷，在肩曰担。一切佛法从此经出，犹如重担，能发大心，则全身担荷。偈云：空劫已前无影树，撑天柱地赤条条，新州有个卖柴汉，收拾将来一担挑。征云：何故持说此经，便为荷担菩提？释云：若乐小法之二乘，见有理事修证，即著四见，不能于此经中受持解说。四见者，即前四相。由著见故著相，相即见故。今乐大法，无四见，故能荷担菩提。
　　下明处胜，以显人胜，不拘天上人间，若有此经，天龙八部皆应供养。虽无有塔，即为有塔，藏佛法身舍利，皆应作礼，散华以为供养。
　　昔有一善书人，于虚空中写金刚经。樵牧避雨，皆向其处，常闻天乐之声。后有梵僧过而见之：「谁人书金刚经于此？」方知前人书经之验。空中无迹，尚尔作乐供养，何况全经所在之处，而无天龙供养乎？

【「复次，须菩提！善男子、善女人，受持读诵此经，若为人轻贱，是人先世罪业，应堕恶道，以今世人轻贱故，先世罪业则为消灭，当得阿耨多罗三藐三菩提。须菩提！我念过去无量阿僧祇劫，于然灯佛前，得值八百四千万亿那由他诸佛，悉皆供养承事，无空过者；若复有人，于后末世，能受持读诵此经，所得功德，于我所供养诸佛功德，百分不及一，千万亿分、乃至算数譬喻所不能及。须菩提！若善男子、善女人，于后末世，有受持读诵此经，所得功德，我若具说者，或有人闻，心则狂乱，狐疑不信。须菩提！当知是经义不可思议，果报亦不可思议。」】

　　此明转重令轻之文。前云持说此经之人，成就不可思议功德，则世人当恭敬供养，何故被人轻贱？此人过去所造恶业，应堕三恶道中，以持说此经故，转重罪令轻受，但招今世轻贱之报，则过去重罪，尽皆消灭，当得佛果菩提。
　　下校量持经功德。前约外财内财布施众生校量，今约供养诸佛校量。我念然灯佛已前，供养多佛之福，不及持经功德。以有相无相差别故，百分不及一者，言供佛功德，百分，不及持经之一分也。下明具闻生疑。狐疑不信者，狐兽名，因多疑，故取喻之。疑则不信，信则不疑也。下总结，当知是经义不可思议者，如来为发大乘人说，为发最上佛乘人说故；果报亦不可思议者，当得阿耨多罗三藐三菩提故。

【尔时，须菩提白佛言：「世尊！善男子、善女人，发阿耨多罗三藐三菩提心，云何应住？云何降伏其心？」佛告须菩提：「善男子、善女人，发阿耨多罗三藐三菩提心者，当生如是心，我应灭度一切众生。灭度一切众生已，而无有一众生实灭度者。何以故？须菩提！若菩萨有我相、人相、众生相、寿者相，即非菩萨。所以者何？须菩提！实无有法发阿耨多罗三藐三菩提心者。】

　　此别明降伏之文。智者云：此文二周重说，或为后来，或为钝根。中峰云：空生复理最初之问，世尊亦如前答。空生意谓应住已明，别有降心之法，故重问发菩提心，云何应住降伏。佛亦知空生意，将前总答降伏之文，而发明之，不过换汤不换药耳。（编者注：因经文「应云何住？云何降伏其心」及「云何应住？云何降伏其心」之不同，而引起不同之解释，幸读者注意之！）何者，布施不住相，即度生无我；度生无我，即布施不住相，初非两事，答云：发菩提心，起度生心，灭度无量众生，即利他之心也。如是度尽众生，不见有生可度，即降心无我。
　　征云：菩萨度生应有能化所化，脱生死，证涅槃，云何不见有生可度？释云：若见有生可度，则有四相，非菩萨矣。经言：诸佛心内众生，心心作佛，则不见有所化之众生，能化之菩萨，所证之涅槃。张拙云：涅槃生死等空华。征云：何故有我非菩萨，无我名菩萨？释云：若有法发菩提心，则有我相；既无法发菩提心，则无我相，谁能度众生乎？

【「须菩提！于意云何？如来于然灯佛所，有法得阿耨多罗三藐三菩提不？」「不也，世尊！如我解佛所说义，佛于然灯佛所，无有法得阿耨多罗三藐三菩提。」佛言：「如是，如是。须菩提！实无有法如来得阿耨多罗三藐三菩提。须菩提！若有法如来得阿耨多罗三藐三菩提，然灯佛则不与我授记：『汝于来世，当得作佛，号释迦牟尼。』以实无有法得阿耨多罗三藐三菩提，是故然灯佛与我授记，作是言：『汝于来世，当得作佛，号释迦牟尼。』】

　　此明因中无法得菩提之文。前云无法发菩提心，则无菩萨，云何释迦修菩萨行？故引应住菩提无得，以明无法发菩提心，无生死可度。先引因中无法可得之义，以问空生：如来于然灯佛所，有法得菩提不？然灯，乃释迦第二阿僧祇劫中所值之佛。空生答言：善慧童子，于然灯佛所，无有法得菩提。佛赞如是者，言其所解无谬，然灯佛所，实无有法得菩提。以烦恼即菩提，烦恼性空无所得，则菩提亦无所得。下反释，若我有法可得，然灯则不授记。下正释，以无法可得，故与我授记。
　　梵语释迦牟尼，此云能仁寂寞，言应化无为之义。若论正位中，则无记与不记；于偏位中，故有授记。古语云：万籁有心闻不得，孤岩无耳自知音。

【「何以故？如来者，即诸法如义。若有人言：如来得阿耨多罗三藐三菩提。须菩提！实无有法，佛得阿耨多罗三藐三菩提。须菩提！如来所得阿耨多罗三藐三菩提，于是中无实无虚。是故如来说：一切法皆是佛法。须菩提！所言一切法者，即非一切法，是故名一切法。须菩提！譬如人身长大。」须菩提言：「世尊！如来说：人身长大，则为非大身，是名大身。」】

　　此明果上无法得菩提之文。言因中无菩提可得，则果上无诸佛如来，故云：如来者，即诸法空义，以诸法空名如来。心经云：是诸法空相。楞严云：性色真空。
　　先遮错解：若有人言，如来果上得菩提，是人不解我所说义。下示正见，实无有法得菩提，即诸法如义。下转释，复恐有人生谤，若言无得，则堕断灭。故云：如来所得菩提，无实无虚。无实者，则非有；无虚者，则非无。若言有，是常见；若言无，是断见；亦有亦无，相违见；非有非无，戏论见。古人云：离四句，绝百非，请师直指西来意。
　　前云：无有定法得菩提，然此真如，非别有体，即一切诸法，非有非无，皆是佛法。放光云：空无边，当知般若亦无边；色无边，当知般若亦无边。古人云：青青翠竹，无非般若真如境；郁郁黄华，咸是菩提妙假心。下拂迹，即非一切法，是无实；是名一切法，是无虚，前应住无定法可得文毕。以报身不可得发明。今降伏无菩提可得，以法身不可得发明。故问空生，一切法，皆是佛法，是真如体，遍一切处，可为大矣。空生答言：法身长大，远离诸相，故名非大身，是名大身者，真如不灭故。

【「须菩提！菩萨亦如是。若作是言：『我当灭度无量众生』，则不名菩萨。何以故？须菩提！无有法名为菩萨。是故佛说：一切法无我、无人、无众生、无寿者。须菩提！若菩萨作是言：『我当庄严佛土』，是不名菩萨。何以故？如来说：庄严佛土者，即非庄严，是名庄严。须菩提！若菩萨通达无我、法者，如来说名真是菩萨。】

　　此合明无生可度之文。前云：释迦无菩提可得，则知无法发菩提心，亦无众生可度。故云：菩萨亦如是，若作是言，我当度生，则有四相，不名菩萨。以无有法，远离四相，名为菩萨。是无法之故，佛说一切菩萨众生法，无有四相。引应住中庄严佛土之事以明，若见有土可严，即著四相，不名菩萨。以无土可严，故云即非庄严。是名庄严者，世俗谛故。下双结，既有生可度，有土可严，非为菩萨，何者名为菩萨？若菩萨通达无我相、法相者，真是菩萨。

【「须菩提！于意云何？如来有肉眼不？」「如是，世尊！如来有肉眼。」「须菩提！于意云何？如来有天眼不？」「如是，世尊！如来有天眼。」「须菩提！于意云何？如来有慧眼不？」「如是，世尊！如来有慧眼。」「须菩提！于意云何？如来有法眼不？」「如是，世尊！如来有法眼。」「须菩提！于意云何？如来有佛眼不？」「如是，世尊！如来有佛眼。」「须菩提！于意云何？恒河中所有沙，佛说是沙不？」「如是，世尊！如来说是沙。」「须菩提！于意云何？如一恒河中所有沙，有如是等恒河，是诸恒河所有沙数，佛世界如是，宁为多不？」「甚多，世尊！」佛告须菩提：「尔所国土中，所有众生，若干种心，如来悉知。何以故？如来说：诸心皆为非心，是名为心。所以者何？须菩提！过去心不可得，现在心不可得，未来心不可得。】

　　此明佛具五眼，故知一切众生，即非众生之文。初问，如来有肉眼不？答言：如来有肉眼；乃至佛眼亦如是。肉眼，见障内色，约凡夫；天眼，见障外色，约四果；阿那律陀，得半头天眼，观大千世界，犹如掌中庵摩罗果；佛得全头天眼，彻见人中无数世界不以二相。慧眼，根本智照真理，约辟支权位菩萨。法眼，后得智说法度人，约等觉。前四眼在佛总名佛眼。见佛性圆极，约如来。
　　云岩问道吾：大悲菩萨，用许多手眼作么？答云：如人夜半背手摸枕子。岩云：会也。道吾云：汝作么生会？岩云：遍身是手眼。
　　楞严云：八万四千母陀罗臂，八万四千清净宝目，皆在当人一念之中。
　　于意云何下，约一恒河以数沙；如一恒河中下，一河中沙以数河；是诸恒河下，沙河中沙以数界；尔所国土中下，尔所界中所有生，若干种心，一一众生所有心，颠倒分别，染净差别。
　　法华云：念何事？思何事？修何事等？如来悉知，以同体故。
　　楞严云：汝等当知有漏世界十二类生，本觉妙明，觉圆心体，与十方佛，无二无别。
　　华严云：若人欲知佛境界，当净其意如虚空，远离妄想即诸取，令心所向皆无碍。
　　虽般若无知，无所不知。若言五眼，当名见，何故云知？譬如盲人瞩暗，见不在眼，而在于心。曾无心外之见，但约眼名见，约心名知，无二体故。何故悉知？如来说诸心，妄想性空，故云非心；真如不灭，故云是名为心。下释非心，过去已灭，现在不住，未来未生，三际求之，了不可得。

【「须菩提！于意云何？若有人满三千大千世界七宝以用布施，是人以是因缘，得福多不？」「如是，世尊！此人以是因缘，得福甚多。」「须菩提！若福德有实，如来不说得福德多；以福德无故，如来说得福德多。」】

　　此明福德性空之文。前云无土可严，无生可度，则布施亦无福，故以性空之福大明之。初问，若人满大千界七宝布施，是人以是因缘，得福多不？答言：此人离相无倒行施因缘，得福甚多。佛与空生发明，若福德有实则住相，成有漏因，其福则寡；以福德性空，则离相，成无漏因，其福则多。已下三节校量文，皆因便举尔。

【「须菩提！于意云何？佛可以具足色身见不？」「不也，世尊！如来不应以色身见。何以故？如来说：具足色身，即非具足色身，是名具足色身。」「须菩提！于意云何？如来可以具足诸相见不？」「不也，世尊！如来不应以具足诸相见。何以故？如来说：诸相具足，即非具足，是名诸相具足。」】

　　此明佛身非相之文。前云无菩提可得，何有相好之佛，故以即非具足明之。经云：如来者，即诸法如义，亦引应住可以三十二相见如来之文。具足色身，即八十种好；具足诸相，即三十二相。即非具足，好即无好，相即无相。
　　佛在忉利天，为母说法，下来人间。莲华色比丘尼，化作轮王，先往见佛。佛言：空生岩中宴坐，先见我矣。又云：若人百千劫，常随于如来，不了真实义，盲瞑不见佛。是名具足者，妄无自性，全体即真。

【「须菩提！汝勿谓如来作是念：『我当有所说法。』莫作是念，何以故？若人言：如来有所说法，即为谤佛，不能解我所说故。须菩提！说法者，无法可说，是名说法。」】

　　此明无法可说之文。前云佛本无相，云何说法？故以无法可说名之。亦引应住无有定法可说之文。初遮错解：汝勿谓如来作念，我当有所说法；莫作是念，若人言：如来有所说法，即为谤佛，以如来无说而说，说而无说；若言有说，则不解如来所说义。下示正见：说法者，无法可说，如空谷答响，无心无缘，离诸分别，终日言而未尝言。楞伽云：无已说今说当说，不说是佛说。老子云：言满天下无口过。是名说法者，不妨随机演唱故。

【尔时，慧命须菩提白佛言：「世尊！颇有众生，于未来世，闻说是法，生信心不？」佛言：「须菩提！彼非众生，非不众生。何以故？须菩提！众生众生者，如来说非众生，是名众生。」】

　　此明众生非众生之文。前云，无菩提，无相，无说，故问未来众生，闻此经典，能生信不？以显难信之意。佛以无众生发明，意显有信。彼非众生者，本性空故；非不众生者，五蕴和合故；众生，众生者，小品云：重牒之文，如言世尊世尊，菩萨菩萨等。言众生之所以为众生者，我说彼非众生，无和合相故；是名众生者，不坏假名故。
　　前云：实无众生得灭度者，尚未明无众生之义。次明三心不可得。今明众生相不可得，方显实无众生之义。
　　如舍利弗问辩才天女云：何以不转女身？天女言：求女人相，了不可得。又如龙女，于须臾顷，变成男子，即往南方无垢世界，坐宝莲华，成等正觉。岂可以男女老少善恶凡圣之相而分别乎！

【须菩提白佛言：「世尊！佛得阿耨多罗三藐三菩提，为无所得耶？」「如是，如是。须菩提！我于阿耨多罗三藐三菩提乃至无有少法可得，是名阿耨多罗三藐三菩提。复次，须菩提！是法平等，无有高下，是名阿耨多罗三藐三菩提；以无我、无人、无众生、无寿者，修一切善法，则得阿耨多罗三藐三菩提。须菩提！所言善法者，如来说非善法，是名善法。】

　　此明菩提无得之文。空生悟无相，无说，无生，知无法得菩提，故呈解先明「无上」名菩提，言佛得菩提，为无所得耶？佛印赞如是，无有少法可得明菩提，无少法者，言菩提心，迷时轮转六道，亦未尝减。楞伽云：转三十二相，入一切众生身中，如大价宝，垢衣所缠，悟时迥出尘劳，亦未尝增。六祖云：菩提本无树，明镜亦非台，本来无一物，何处惹尘埃。
　　次明「正等」名菩提，是法平等，无有高下。名菩提者，法界性中，无形无相，了无差别，故名平等。以平等故，不以佛为高，众生为下。离能所相，廓尔无朕，故云无有高下。古人云：过去诸佛如是，西天四七，唐土二三诸祖亦如是，某甲亦如是。
　　肇云：诸法不异者，岂曰续凫截鹤，夷岳盈壑然后为不异哉？言凫鵛虽短，续之则忧；鹤鵛虽长，截之则悲。但高处高平，低处低平，长者任其长，短者任其短。颂云：任短任长休剪缀，随高随下自平治。
　　下明「正觉」名菩提，以无四相，修一切善法，则得菩提。前云：无有少法，及是法平等，恐人堕于无修无证断灭深坑，拨无六度万行。古人云：虽然旧阁闲田地，一度赢来方始休。故云：无四相，修一切善法。起信云：虽知法性本无悭贪，随顺修行檀波罗蜜等。下拂迹，既无菩提，云何有善法？故云：即非善法，以幻化佛事，修即无修，是名善法者，世俗谛故。

【「须菩提！若三千大千世界中所有诸须弥山王，如是等七宝聚，有人持用布施；若人以此《般若波罗蜜经》，乃至四句偈等，受持、读诵、为他人说，于前福德百分不及一，百千万亿分，乃至算数譬喻所不能及。】

　　此校量持经福德之文。若大千界须弥七宝持用布施，是有漏因，其福尚寡；持说此经，一四句偈，是无漏因，功德无量。

【「须菩提！于意云何？汝等勿谓如来作是念：『我当度众生。』须菩提！莫作是念。何以故？实无有众生如来度者，若有众生如来度者，如来即有我人众生寿者。须菩提！如来说：『有我者，即非有我，而凡夫之人以为有我。』须菩提！凡夫者，如来说即非凡夫，是名凡夫。】

　　此明如来无生可度之文。前云是法平等，无有高下，云何如来亦有生可度？故云：汝等勿谓如来作念度生。汝等莫作是念。前云三心不可得，又云众生相空，岂有众生可度？若见有生可度，如来亦著四相。如来虽说有我，元非有我，而泛常之人，以为有我。众生既非众生，凡夫亦非凡夫。是名凡夫者，五阴假合故。上文交互破我相、法相竟。

【「须菩提！于意云何？可以三十二相观如来不？」须菩提言：「如是！如是！以三十二相观如来。」佛言：「须菩提！若以三十二相观如来者，转轮圣王则是如来。」须菩提白佛言：「世尊！如我解佛所说义，不应以三十二相观如来。」
　　尔时，世尊而说偈言：
　　「若以色见我　以音声求我
　　　是人行邪道　不能见如来】

　　此明法身不可以相见之文。前云：不可以具足相好见如来。向下欲破非法相，故引前三十二相以问。待空生答出以相见，则住常情；不以相见，堕于断灭。初问，可以三十二相观如来不，正是世尊探竿在手，影草随身，若非手亲眼辨，不免落在世尊壳中。空生答云：如是，以比智知，可以三十二相观如来，如隔山见烟，便知是火，既了相即无相，便可以相观如来。佛以凡圣不分难之，若以相见如来，则金轮王具三十二相，亦是如来。以轮王虽具三十二相，不了非相，是凡夫故。空生一拨便转，顺理以酬，不应以相观如来。佛印见闻不及，若以色见法身，以音声求法身，是行邪道，不见如来，以色身非是佛，音声亦复然。古人云：东坡居士太饶舌，声色丛中欲透身，溪若是声山是色，无山无水好愁人。

【「须菩提！汝若作是念：『如来不以具足相故，得阿耨多罗三藐三菩提。』须菩提！莫作是念：『如来不以具足相故，得阿耨多罗三藐三菩提。』须菩提！汝若作是念，发阿耨多罗三藐三菩提心者，说诸法断灭。莫作是念！何以故？发阿耨多罗三藐三菩提心者，于法不说断灭相。】

　　此明不住断灭相之文。前云不可以相见如来，虽不住有，又恐空生住于断见。不待其问而告之曰：如若作念，如来不以具足相故得菩提；莫作是念，如来不以具足相故得菩提。然亦不离色声，见佛神通力。东坡云：溪声即是广长舌，山色无非清净身，夜来八万四千偈，他日如何举似人。
　　下明毁相之失。若作念发菩提心，说诸法断灭。莫作是念。肇云：譬如逃峰而赴壑，俱不免于患矣。何故发心不说断灭，以发菩提心人，于法不应说断灭相。语云：宁起有见如须弥山，莫起增上慢空见。上文破非法相竟。

【「须菩提！若菩萨以满恒河沙等世界七宝，持用布施；若复有人知一切法无我，得成于忍，此菩萨胜前菩萨所得功德。何以故？须菩提！以诸菩萨不受福德故。」须菩提白佛言：「世尊！云何菩萨不受福德？」「须菩提！菩萨所作福德，不应贪著，是故说不受福德。】

　　此校量得忍菩萨功德殊胜之文。若菩萨将七宝充满恒沙世界布施，不如得忍菩萨功德殊胜。以有相无相不同故。忍者，无生法忍也。前云：不可以相见如来，则不见有生；不可以非相见如来，则不见有灭。以此无生无灭之法，忍可于心，名无生忍。初住菩萨境界。前云：若菩萨通达无我法者，如来说名真是菩萨。
　　征云：何故知无我菩萨功德殊胜以菩萨不受福德相故。空生复问：菩萨既有福相，云何不受？佛云：菩萨所作福德之相，不应贪取执著，起断常见，是故说不受福德。

【「须菩提！若有人言：如来若来若去、若坐若卧，是人不解我所说义。何以故？如来者，无所从来，亦无所去，故名如来。】

　　此明法身无去来相之文。上云知一切法无我得成于忍，云何如来现有去来？若有人言，如来有来，则以相见；如来有去，则以非相见。是人不解佛义。如来者，法身也。无所来，则不住生死；无所去，则不住涅槃。净名云：不来相而来，不见相而见。文殊云：若来已，更不来；若去已，更不去；可见者，不可见相。前云：如来者，即诸法如义。古人云：夜深不向芦湾宿，迥出中间与两头。

【「须菩提！若善男子、善女人，以三千大千世界碎为微尘，于意云何？是微尘众宁为多不？」「甚多，世尊！何以故？若是微尘众实有者，佛即不说是微尘众，所以者何？佛说：微尘众，即非微尘众，是名微尘众。世尊！如来所说三千大千世界，即非世界，是名世界。何以故？若世界实有，即是一合相。如来说：一合相，即非一合相，是名一合相。」「须菩提！一合相者，即是不可说，但凡夫之人贪著其事。】

　　此明法身应身无一异相之文。前云应有去来，则有异相；法无去来，则有一相。故以尘界明之。初明碎界为尘尘不有，若人以世界碎为微尘，宁为多不？答言：甚多。若微尘实有，则不名多；以微尘性空，是故言多。则应身无去来之异相。
　　下明合尘为界界元无。以世界性空，元无一相，则法身无一相。
　　下破和合相，若世界实有，则是微尘聚为一和合相，既说三千，则非一合，以第一义中无实体故；是名一合相者，世俗谛故。
　　上来空生显解，向下佛与发明。一合相者，实际理地，言语道断，心行处灭，故云则是不可说。但凡夫之人，见和合相，迷于事法，贪著有无，起诸异见，所谓拟心即差，动念即乖。

【「须菩提！若人言：佛说我见、人见、众生见、寿者见。须菩提！于意云何？是人解我所说义不？」「世尊！是人不解如来所说义。何以故？世尊说：我见、人见、众生见、寿者见，即非我见、人见、众生见、寿者见，是名我见、人见、众生见、寿者见。」「须菩提！发阿耨多罗三藐三菩提心者，于一切法，应如是知，如是见，如是信解，不生法相。须菩提！所言法相者，如来说即非法相，是名法相。】

　　此破我、法二相之文。前云四相，说破即是非相。又云四见，尚未发明，此乃说破亦无四见。或云四执，或云四取，名别义同。无法相义，应住降伏俱未说破，故此明之。
　　初除我执。若人言，佛说四见，是人解我所说义不？答言：是人不解如来所说义，佛说四见，以性空故，即非四见；世俗谛故，是名四见。
　　下破法执，总提起前问辞云：发菩提心之人，于自利利他法中，应如是知者，即知一切法无我，得成于忍；如是见者，即若见诸相非相，即见如来；如是信者，即一念净信，及信心清净，则生实相；如是解者，即深解义趣，及信解受持。又如是二字，与如是住，如是降伏其心相照应。不生法相者，即若菩萨通达无我法者，如来说名真是菩萨。
　　下拂迹，我见即非我见；如来所说法相，即非法相，离分别取著故；是名法相者，但假名故。上文节节皆破我法二执，以法相非法相，皆法执故。

【「须菩提！若有人以满无量阿僧祇世界七宝持用布施，若有善男子、善女人，发菩提心者，持于此经，乃至四句偈等，受持读诵，为人演说，其福胜彼。云何为人演说，不取于相，如如不动。何以故？
　　「一切有为法　如梦幻泡影
　　　如露亦如电　应作如是观」】

　　此校量持经功德，及说经轨则之文。先明持经功德，若人满无数世界七宝布施，不及持经之福。云何下，说经之法，前云为人演说，依何轨则，说法无过？即法华说四安乐行之义。说经之法，不出定慧，「不取于相」者，言达境唯心，离诸分别，「如如不动」者，上「如」相似义，下「如」不变义；不动者，即定也。终日说法，无法可说；终日度生，无生可度。上言定，下言慧。何故如如不动，观一切有为生灭之法，如梦从妄见生。圆觉云：如梦中人，梦时非无，及至于醒，了无所得。
　　如幻者，如结巾为兔，缚刍为狗，咒力往来，无有实体。肇云：譬如幻化人，非无幻化人，幻化人，非真人也。
　　如泡者，因风而有，不可久立。
　　如影者，因形而有，形实影虚，有待而成者也。
　　如露者，春霜晓露，见日则晞。
　　如电者，似闪电光，刹那不住。一切诸法，虚妄不实，应作如是观照，方得说法无过。
　　正宗分竟。

【佛说是经已，长老须菩提及诸比丘、比丘尼、优婆塞、优婆夷、一切世间、天、人、阿修罗，闻佛所说，皆大欢喜，信受奉行。】

　　此明流通分，要将此法，流通天上人间。四众八部，非无余众，但文略耳。比丘，此云乞士；尼，即女也；优婆塞，此云近事男；优婆夷，此云近事女；阿修罗，此云无端正，男丑女美。法喜充心，故皆大欢喜，闻而思，思而修，故云信受奉行。
3




