
　　　　大般若经第七会曼殊室利分序

　　　　　　　　　　　西明寺沙门玄则撰

　　闻夫即相无睹，挺真如之壮观；即虑无知，成种智之默识。但二尘且落，时逐见以轻浓；五翳将披，复因疑而聚散。是以骤明空道，给孤总旋憩之场；历选时徒，妙吉升对扬之重。忽无觐以瞻仰，俄不聆以餐悟，既泯修而造修，亦绝学而趋（别本有作「趍」者）学。状其区别，则菩提万流；断其混茫，则涅槃一相。一相则不见生死，万流则无非佛法，不坏假名之繁总，而开实相之沉寥。正明如来法无，况菩萨法；菩萨法无，况二乘法；二乘法无，况凡夫法！法尚不有，何有菩提！尚无菩提，云何可趣！尚无可趣，何有证得！尚无证得，何有证者！是故有之斯殊，无之斯贯，洞之斯远，沮之斯局。豁尔夷荡而无懈，炽然翘励而不精；恼祲与慈渰分华，剑林将玉毫比色。皆其所也，何以易诸？观其假言路以便便，仰真宗而止止，奕奕珠转，泠泠玉振，起予圣旨，莫尚于兹，晞体法王，不亦宜矣！然则探其义也，发秘藏之玄扃，味其谈也，包（别本有作「苞」者）密语之殊辙；词婉（别本有作「宛」者）而旨密，即旧文殊般若矣！虽双轴成部，而警策备彰，庶七众所归，较然无远！

