
　　　　佛说遍照般若波罗蜜经

　　　　　　　　西天译经三藏朝散大夫试鸿
　　　　　　　　胪卿传法大师臣施护奉诏译

　　如是我闻。一时世尊。得一切如来金刚三昧智。得一切如来种种具足最上宝冠。得一切如来大自在相应金刚智。受三界灌顶一切如来智印乃至圆满一切众生所欲之愿种种变化大明平等智慧。此大毗卢遮那。常住三世平等一切如来金刚身语意业。称赞一切如来。
　　尔时世尊住欲界他化自在天宫。而此宫殿以种种妙色大摩尼宝。种种真珠璎珞。种种幢幡宝盖。悬挂种种宝铃。如是具足一切庄严。有菩萨摩诃萨众。其名曰金刚手菩萨。观自在菩萨。虚空藏菩萨。金刚拳菩萨。发同心转法轮菩萨。[言+我][言+我]曩巘惹菩萨。破一切魔王菩萨。文殊师利菩萨。如是等六十八俱胝菩萨摩诃萨众。恭敬围绕而为说法。初善中善后善。其义深远其语巧妙。纯一无杂具足清白。宣说菩萨一切清净法门。若诸有情于欲清净是菩萨故。爱缠清净是菩萨故。一切行清净是菩萨故。见性清净是菩萨故。爱乐清净是菩萨故。贪清净是菩萨故。嗔清净是菩萨故。痴清净是菩萨故。藏清净是菩萨故。文字清净是菩萨故。意乐清净是菩萨故。观清净是菩萨故。身清净是菩萨故。语清净是菩萨故。意清净是菩萨故。色清净是菩萨故。声清净是菩萨故。香清净是菩萨故。味清净是菩萨故。触清净是菩萨故。于意云何一切法自性空自性清净。般若波罗蜜亦自性空自性清净。
　　佛告金刚手菩萨。于此般若波罗蜜一切清净法门。有秘密吽字摄尽一切法。
　　佛告金刚手菩萨。一切清净法门般若波罗蜜。若人于此听受读诵。彼人即入菩提道场。所有业障报障烦恼障地狱恶趣。及一切盖缠皆悉不生。一切苦恼皆悉灭尽。若复有人日日受持读诵一心思惟。彼人现生得一切法平等金刚三昧。得一切自在爱乐。安乐。入菩萨位速证佛果。是故得名持金刚佛。如是所说一切法行。摄入秘密吽字义门。
　　尔时遍照如来告金刚手菩萨。此般若波罗蜜经。说一切如来寂法菩提。所谓金刚平等菩提。金刚坚固义平等菩提。一义法坚等菩提。一切法自性清净菩提。皆是大菩提。能除一切妄想等。若有人听受读诵恭敬供养。所有一切罪障皆得消除。乃至得坐菩提道场。速证阿耨多罗三藐三菩提。如是所说一切法行。摄入秘密盎字义门。
　　尔时释迦如来。为调伏一切恶。说一切法平等最胜般若波罗蜜经。贪所戏论应见其贪。痴所戏论应见其痴。一切法戏论应见一切法。般若波罗蜜应如是知。如是所说一切法行。摄入秘密[牟+含]字义门。
　　佛告金刚手菩萨。若有人于此般若波罗蜜。听闻受持读诵忆念。假使彼人杀尽三界一切众生。彼所造罪无量无边。以此持诵功德之力速得消除。当证阿耨多罗三藐三菩提。如是所说一切法行。摄入秘密吽字义门。
　　尔时自性清净如来。复说一切法聚集观自在智印般若波罗蜜经。世间一切贪清净故。一切嗔清净一切垢清净。一切罪清净一切众生清净。一切法清净一切智清净。般若波罗蜜清净。
　　佛告金刚手菩萨。若有人于此般若波罗蜜。听闻受持读诵忆念。彼人虽在一切贪欲泥中。贪欲烦恼而不能染。如红莲华淤泥不著故。如是不久当成阿耨多罗三藐三菩提。
　　尔时一切三界主如来。说一切如来灌顶生智藏般若波罗蜜经。若施灌顶当得三界之内一切王身。若施利行当得所欲之愿一切圆满。若以法施速证一切平等之法。若以财施于身口意一切快乐。如是所说一切法行。摄入秘密怛览字义门。
　　尔时得一切智印常持一切密法如来。说一切如来住金刚智印般若波罗蜜经。若受一切如来身印。即成就一切如来。若受语印即成就一切法门。若受心印即成就一切三摩地。若受金刚印即成就一切如来最上金刚身口意业。佛告金刚手菩萨。若有人于此经中。听闻受持读诵思惟。彼人速得成就具足富贵。速得成就金刚身口意密。不久证成最上阿耨多罗三藐三菩提。如是所说一切法行。摄入秘密恶字义门。
　　尔时一切法戏论如来。说转轮字般若波罗蜜经。一切法无性故无相。一切法无相故无作。无作故无愿。无愿故一切法本来清净。般若波罗蜜清净。如是所说一切法行。摄入秘密暗字义门。
　　尔时一切内轮如来。说入大轮般若波罗蜜经。若入金刚平等故。亦得入一切如来轮。若利金刚平等入故。亦得入一切大菩萨轮。若法平等入故。亦得入一切法轮。若入一切平等故。亦得入一切轮。如是所说一切法行。摄入秘密[口+览]字义门。
　　尔时一切供养仪广大生如来。说一切如来最上供养般若波罗蜜经。发菩提心广伸供养一切如来。救度一切众生。令受一切如来妙法。书写供养受持读诵。复得一切如来广大供养。如是所说一切法行。摄入秘密唵字义门。
　　尔时平等调伏一切如来。说金刚手调伏一切众生正智藏般若波罗蜜经。说一切众生平等故嗔亦平等。一切众生调伏故嗔亦调伏。一切法平等故嗔亦平等。一切众生平等故金刚亦平等。于意云何为菩提故。如是调伏一切众生。如是所说一切法行。摄入秘密憾字义门。
　　尔时住一切法平等如来。说最上一切法平等般若波罗蜜经。说一切平等故。般若波罗蜜亦平等。一切利故般若波罗蜜亦利。一切法故般若波罗蜜亦法。一切业故般若波罗蜜亦业。如是所说一切法行。摄入秘密纥凌字义门。
　　尔时世主如来。说一切众生住般若波罗蜜经。一切众生如来藏。即普贤大菩萨藏一切自性故。即金刚藏金刚灌顶故。即法藏转一切语故。即业藏作一切方便事故。如是所说一切法行。摄入秘密纥凌字义门。
　　尔时无量无边究竟如来。住无边究竟法。说一切法住平等究竟金刚般若波罗蜜经。般若波罗蜜无边故一切如来亦无边。一切如来无边故般若波罗蜜亦无边。乃至般若波罗蜜如一故一切法如一。般若波罗蜜究竟故一切法亦究竟。佛告金刚手菩萨。若有人于此般若波罗蜜。听闻受持读诵忆念。彼人得入究竟清净菩萨行位。一切盖障究竟不生。即得名为持金刚如来。如是所说一切法行。摄入秘密毗焰字义门。
　　尔时大遍照如来。得一切如来秘密法。悟一切戏论法。说大乐不空金刚三昧平等般若波罗蜜经。最上法门本来无物无上中下。若能成就一切如来菩提法乐。降伏魔怨三界自在。乃至救度一切众生。令得最上利乐。是即名为大地菩萨。如是所说一切法行。摄入秘密娑鍐字义门。
　　复次金刚手菩萨。彼大菩萨乃至住在轮回。亦作一切利益。度诸众生一住方便智慧。所作事业悉得清净。贪欲烦恼皆不能侵。如莲在水淤泥非染。自在安乐坚固不退。如是所说一切法行。摄入秘密贺字义门。
　　复次金刚手菩萨。若人于此般若波罗蜜经。正心思惟日日读诵。乃至随喜听闻。是人得一切快乐。复能成就金刚三昧不空大乐。如是所说一切法行。摄入秘密吽字义门。
　　尔时世尊遍照如来。白金刚手大秘密主言。我今复说二十五种般若波罗蜜秘密法门。汝今谛听。真言曰。
　　唵（引）曩谟萨哩[口+缚]（二合）没驮[曰/月]地萨埵喃（引）
　　唵（引）[曰/月]地唧多[口+缚]日哩（二合）
　　唵（引）啰多娑怛鍐（三合）
　　唵（引）三满多跋捺啰（二合）左哩也（二合）尾部摩你
　　唵（引）阿你噜提
　　唵（引）惹（引）底尾[口+缚]哩帝（二合引）
　　唵（引）摩贺（引）啰（引）[言+我]达哩弥（二合引）
　　唵（引）尾哩也（二合）迦[口+缚]唧去
　　唵（引）萨哩[口+缚]（二合）[言+我]（引）弥
　　唵（引）[口+缚]日罗（二合）捺哩（二合）茶迦[口+缚]左唧帝（引）吽（引）
　　唵（引）萨哩[口+缚]（二合）怛他（引）[言+我]帝（引）
　　唵（引）莎婆（引）[口+缚]戍提
　　唵（引）达哩摩（二合）多（引）倪也（二合）曩尾戍驮
　　唵（引）迦哩摩（二合）尾输达你吽（引）
　　唵（引）你逊婆[口+缚]日哩（二合）尼吽[口+(发-弓)]吒（半音）
　　唵（引）迦（引）摩啰（引）拟
　　唵（引）惹（引）贺[口+缚]日哩（二合引）
　　唵（引）萨哩[口+缚]（二合）那（引）曳你
　　唵（引）纥凌（二合）
　　唵（引）阿迦（引）啰目契（去）
　　唵（引）钵啰（二合）倪也（二合）波（引）啰弥帝（引）惹敢（切）昂吽（引）
　　唵盎唵（引）萨哩[口+缚]（二合）怛他（引）[言+我]多迦（引）野[言+我]哩（二合引）
　　唵（引）萨哩[口+缚]（二合）怛他（引）[言+我]多[口+缚]（引）尾输驮你
　　唵（引）萨哩[口+缚]（二合）怛他（引）[言+我]多唧多缚日哩（二合引）阿（入）
　　唵（引）三尾（引）[言+我]野萨哩[口+缚]（二合）萨埵喃谟叉野萨哩[口+缚]（二合）播（引）野[言+我]帝（引）毗也（二合）萨哩[口+缚]（二合）三摩野[口+缚]日啰（二合）吽怛啰（二合）吒（引音）
　　尔时世尊说此真言已。告金刚手菩萨言。如是印咒能破一切罪暗。能作一切吉祥。一切如来金刚秘密最上成就。若人得此持诵听闻是即名为持金刚清净如来。若有众生于此般若波罗蜜经。受持读诵随喜听闻。是人已曾于无量佛所。种诸善根植众德本。
　　复次金刚手菩萨。若人闻此般若波罗蜜经一四句偈。得八万俱胝那由他恒河沙等如来恭敬供养。何况解义为他演说。彼人持经之处如佛塔庙。一切天人阿修罗等恒来作礼。若人流通此经展转读诵。获宿命智能知过去俱胝劫事。一切众魔诸恶患难皆不能侵。常有四大天王及诸贤圣而作卫护。彼人临命终时心不颠倒。一切诸佛及大菩萨俱来迎接。十方净土随意往生。
　　复次金刚手菩萨。如是般若波罗蜜经圣要法门。成就如是最上法行胜妙功德。佛说是经已。金刚手菩萨摩诃萨。及天人阿修罗乾闼婆等。皆大欢喜信受奉行。

　　　　遍照般若波罗蜜经

