
　　　　大般若波罗蜜多经　卷第三百四十六

　　　　　　大唐三藏法师玄奘奉　　诏译

　　　　初分坚等赞品第五十七之五

　　尔时，佛告具寿善现言：「善现！何因缘故，诸菩萨摩诃萨于深般若波罗蜜多心不沉没？」
　　具寿善现白佛言：「世尊！以一切法皆非有故，诸菩萨摩诃萨于深般若波罗蜜多心不沉没。
　　「世尊！以一切法皆远离故，诸菩萨摩诃萨于深般若波罗蜜多心不沉没。
　　「世尊！以一切法皆寂静故，诸菩萨摩诃萨于深般若波罗蜜多心不沉没。
　　「世尊！以一切法无所有故，诸菩萨摩诃萨于深般若波罗蜜多心不沉没。
　　「世尊！以一切法无生灭故，诸菩萨摩诃萨于深般若波罗蜜多心不沉没。
　　「世尊！由如是等种种因缘，诸菩萨摩诃萨于深般若波罗蜜多心不沉没。何以故？世尊！诸菩萨摩诃萨于一切法，若能沉没、若所沉没、若沉没时、若沉没处、若沉没者由此沉没皆不可得，以一切法不可得故。
　　「世尊！若菩萨摩诃萨闻说是事，心不沉没，不惊、不怖，亦不忧悔，当知是菩萨摩诃萨行深般若波罗蜜多。所以者何？是菩萨摩诃萨观一切法皆不可得、不可施设，是能沉没、是所沉没、是沉没时、是沉没处、是沉没者由此沉没。由是因缘，诸菩萨摩诃萨闻如是事，心不沉没，不惊、不怖，亦不忧悔。
　　「世尊！若菩萨摩诃萨能如是行甚深般若波罗蜜多，诸天帝释、大梵天王、诸世界主常所礼敬。」
　　佛告善现：「若菩萨摩诃萨能如是行甚深般若波罗蜜多，非但常为诸天帝释、大梵天王、诸世界主之所礼敬，是菩萨摩诃萨亦为过此极光净天、若遍净天、若广果天、若净居天及余天众常所礼敬。
　　「善现！是菩萨摩诃萨能如是行甚深般若波罗蜜多，亦为十方无量无数无边世界一切如来、应、正等觉常所护念。
　　「善现！是菩萨摩诃萨能如是行甚深般若波罗蜜多，则令般若波罗蜜多速得圆满，亦令静虑、精进、安忍、净戒、布施波罗蜜多速得圆满。
　　「善现！是菩萨摩诃萨能如是行甚深般若波罗蜜多，则令内空速得圆满，亦令外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空速得圆满。
　　「善现！是菩萨摩诃萨能如是行甚深般若波罗蜜多，则令真如速得圆满，亦令法界、法性、不虚妄性、不变异性、平等性、离生性、法定、法住、实际、虚空界、不思议界速得圆满。
　　「善现！是菩萨摩诃萨能如是行甚深般若波罗蜜多，则令苦圣谛速得圆满，亦令集、灭、道圣谛速得圆满。
　　「善现！是菩萨摩诃萨能如是行甚深般若波罗蜜多，则令四静虑速得圆满，亦令四无量、四无色定速得圆满。
　　「善现！是菩萨摩诃萨能如是行甚深般若波罗蜜多，则令八解脱速得圆满，亦令八胜处、九次第定、十遍处速得圆满。
　　「善现！是菩萨摩诃萨能如是行甚深般若波罗蜜多，则令四念住速得圆满，亦令四正断、四神足、五根、五力、七等觉支、八圣道支速得圆满。
　　「善现！是菩萨摩诃萨能如是行甚深般若波罗蜜多，则令空解脱门速得圆满，亦令无相、无愿解脱门速得圆满。
　　「善现！是菩萨摩诃萨能如是行甚深般若波罗蜜多，则令极喜地速得圆满，亦令离垢地、发光地、焰慧地、极难胜地、现前地、远行地、不动地、善慧地、法云地速得圆满。
　　「善现！是菩萨摩诃萨能如是行甚深般若波罗蜜多，则令五眼速得圆满，亦令六神通速得圆满。
　　「善现！是菩萨摩诃萨能如是行甚深般若波罗蜜多，则令佛十力速得圆满，亦令四无所畏、四无碍解、大慈、大悲、大喜、大舍、十八佛不共法速得圆满。
　　「善现！是菩萨摩诃萨能如是行甚深般若波罗蜜多，则令无忘失法速得圆满，亦令恒住舍性速得圆满。
　　「善现！是菩萨摩诃萨能如是行甚深般若波罗蜜多，则令一切智速得圆满，亦令道相智、一切相智速得圆满。
　　「善现！是菩萨摩诃萨能如是行甚深般若波罗蜜多，则令一切陀罗尼门速得圆满，亦令一切三摩地门速得圆满。
　　「善现！是菩萨摩诃萨能如是行甚深般若波罗蜜多，则令一切菩萨摩诃萨行速得圆满。
　　「善现！是菩萨摩诃萨能如是行甚深般若波罗蜜多，则令诸佛无上正等菩提速得圆满。
　　「善现！是菩萨摩诃萨能如是行甚深般若波罗蜜多，则令一切智智速得圆满。
　　「复次，善现！若菩萨摩诃萨能如是行甚深般若波罗蜜多，常为诸佛之所护念，速能圆满一切功德，是菩萨摩诃萨当知行佛所应行处，速证无上正等菩提。
　　「善现当知！是菩萨摩诃萨其心坚固，假使十方殑伽沙等世界有情皆变为魔，是一一魔各复化作如是数魔，是诸恶魔皆有无量无边神力，如是诸魔不能留难是菩萨摩诃萨，令不能行甚深般若波罗蜜多，亦令不证所求无上正等菩提。
　　「复次，善现！若菩萨摩诃萨成就二法，一切恶魔不能沮坏，令不能行甚深般若波罗蜜多，亦令不证所求无上正等菩提。何等为二？一、观诸法皆毕竟空。二、不弃舍一切有情。
　　「复次，善现！若菩萨摩诃萨成就二法，一切恶魔不能沮坏，令不能行甚深般若波罗蜜多，亦令不证所求无上正等菩提。何等为二？一、如所言皆悉能作。二、为诸佛常所护念。
　　「复次，善现！若菩萨摩诃萨能如是行甚深般若波罗蜜多，诸天子等常来礼敬，亲近供养，请问劝发，言：『善男子！汝欲疾证所求无上正等菩提，当勤住空、无相、无愿。何以故？善男子！若勤住空、无相、无愿，无依怙者当作依怙，无归依者当作归依，无救护者当作救护，无投趣者当作投趣，无洲渚者当作洲渚，无室宅者当作室宅，为闇瞑者当作光明，为盲瞽者当作眼目。何以故？善男子！如是住空、无相、无愿即为安住甚深般若波罗蜜多，若能安住甚深般若波罗蜜多，则能疾证所求无上正等菩提。』
　　「复次，善现！若菩萨摩诃萨能如是住甚深般若波罗蜜多，则为十方无量、无数、无边世界现在诸佛处大众中，自然欢喜称扬赞叹是菩萨摩诃萨名字、种姓及诸功德，所谓安住甚深般若波罗蜜多殊胜功德。
　　「善现当知！如我今者为众宣说甚深般若波罗蜜多，于大众前自然欢喜称扬赞叹宝幢菩萨、尸弃菩萨摩诃萨等，及现在住不动佛所净修梵行，住深般若波罗蜜多诸菩萨摩诃萨名字、种姓及诸功德，所谓安住甚深般若波罗蜜多殊胜功德。现在东方无量、无数、无边世界一切如来、应、正等觉，为众宣说甚深般若波罗蜜多，于彼亦有诸菩萨摩诃萨净修梵行，不离般若波罗蜜多。彼诸如来、应、正等觉各于众前，自然欢喜称扬赞叹彼菩萨摩诃萨名字、种姓及诸功德，所谓不离甚深般若波罗蜜多殊胜功德。南西北方四维上下，亦复如是。
　　「善现当知！有菩萨摩诃萨从初发心修行般若波罗蜜多，渐次圆满大菩提道，乃至证得一切智智，亦为十方无量、无数、无边世界现在诸佛说正法时，于大众前自然欢喜称扬赞叹是菩萨摩诃萨名字、种姓及诸功德，所谓修行甚深般若波罗蜜多殊胜功德。所以者何？善现！是菩萨摩诃萨能为难事，不断佛种，利益安乐一切有情。」
　　尔时，具寿善现白佛言：「世尊！何等菩萨摩诃萨蒙诸如来、应、正等觉因说正法，于大众前自然欢喜称扬赞叹名字、种姓及诸功德，为退转位？为不退转？」
　　佛告善现：「有菩萨摩诃萨住不退转位行深般若波罗蜜多，蒙诸如来、应、正等觉因说正法，于大众前自然欢喜称扬赞叹名字、种姓及诸功德。复有菩萨摩诃萨虽未受记而行般若波罗蜜多，亦蒙如来、应、正等觉因说正法，于大众前自然欢喜称扬赞叹名字、种姓及诸功德。」
　　具寿善现复白佛言：「此所说者是何菩萨？」
　　佛言：「善现！有菩萨摩诃萨随不动佛为菩萨时所行而学，已得安住不退转位，是菩萨摩诃萨蒙诸如来、应、正等觉因说正法，于大众前自然欢喜称扬赞叹名字、种姓及诸功德。复有菩萨摩诃萨随宝幢菩萨、尸弃菩萨摩诃萨等所行而学，是菩萨摩诃萨虽未受记而行般若波罗蜜多，亦蒙如来、应、正等觉因说正法，于大众前自然欢喜称扬赞叹名字、种姓及诸功德。
　　「复次，善现！有菩萨摩诃萨行深般若波罗蜜多，于一切法无生性中深生信解，而未证得无生法忍；于深般若波罗蜜多深生信解，亦未证得无生法忍；于一切法毕竟空性深生信解，亦未证得无生法忍；于一切法皆寂静性深生信解，亦未证得无生法忍；于一切法皆远离性深生信解，亦未证得无生法忍；于一切法无所有性深生信解，亦未证得无生法忍；于一切法不自在性深生信解，亦未证得无生法忍；于一切法不坚实性深生信解，亦未证得无生法忍。
　　「善现！如是等菩萨摩诃萨蒙诸如来、应、正等觉因说正法，于大众前自然欢喜称扬赞叹名字、种姓及诸功德。
　　「善现！若菩萨摩诃萨蒙诸如来、应、正等觉因说正法，于大众前自然欢喜称扬赞叹名字、种姓及诸功德，是菩萨摩诃萨超过声闻及独觉地，定证无上正等菩提。
　　「善现！若菩萨摩诃萨行深般若波罗蜜多，蒙诸如来、应、正等觉因说正法，于大众前自然欢喜称扬赞叹名字、种姓及诸功德，是菩萨摩诃萨定当安住不退转地，住是地已，必当证得一切智智。
　　「复次，善现！若菩萨摩诃萨闻说如是甚深般若波罗蜜多，心无疑惑亦不迷闷，但作是念：『如佛所说甚深般若波罗蜜多，其理必然无有颠倒。』是菩萨摩诃萨由于般若波罗蜜多深生净信，渐次当于不动佛所及诸菩萨摩诃萨所，广闻般若波罗蜜多，于其义趣深生信解。既信解已，当得住于不退转地，住是地已，定当证得一切智智。
　　「善现！若菩萨摩诃萨但闻如是甚深般若波罗蜜多不生诽谤，尚多获得殊胜善根，况能信解、受持、读诵，依真如理系念思惟，安住真如精勤修学！是诸菩萨速当安住不退转地，疾证无上正等菩提。」
　　时，具寿善现白佛言：「世尊！诸法实性皆不可得，云何菩萨摩诃萨安住真如精勤修学，速当安住不退转地，疾证无上正等菩提？」
　　佛言：「善现！如佛所化安住真如，修诸菩萨摩诃萨行，速当安住不退转地，疾证无上正等菩提，为诸有情宣说正法。诸菩萨摩诃萨亦复如是，安住真如修诸菩萨摩诃萨行，速当安住不退转地，疾证无上正等菩提。」
　　具寿善现复白佛言：「如来所化都无所有，法离真如又不可得，谁住真如修菩萨行，速当安住不退转地，疾证无上正等菩提，为诸有情宣说正法？世尊！真如尚不可得，何况得有安住真如修菩萨行，速当安住不退转地，疾证无上正等菩提，为诸有情宣说正法！此若实有，无有是处。」
　　佛言：「善现！如是！如是！如汝所说。如来所化都无所有，法离真如又不可得，谁住真如修菩萨行，速当安住不退转地，疾证无上正等菩提，为诸有情宣说正法？善现！真如尚不可得，何况得有安住真如修菩萨行，速当安住不退转地，疾证无上正等菩提，为诸有情宣说正法！此若实有，无有是处。所以者何？善现！如来出世若不出世，诸法法尔不离真如、法界、法性、不虚妄性、不变异性、平等性、离生性、法定、法住、实际、虚空界、不思议界。善现！决定无有安住真如修菩萨行，速当安住不退转地，疾证无上正等菩提，为诸有情说正法者。何以故？善现！诸法真如无生无灭，亦无住异少分可得。善现！若法无生无灭，亦无住异少分可得，谁于其中可得安住修诸菩萨摩诃萨行，速当安住不退转地，疾证无上正等菩提，为诸有情宣说正法？此若实有，无有是处。」
　　尔时，天帝释白佛言：「世尊！如是般若波罗蜜多，微妙甚深极难信解，诸菩萨摩诃萨行深般若波罗蜜多，虽知诸法皆不可得，而求无上正等菩提甚为难事。何以故？世尊！决定无有安住真如修诸菩萨摩诃萨行，速当安住不退转地，疾证无上正等菩提，为诸有情说正法事。诸菩萨摩诃萨行深般若波罗蜜多，观一切法都无所有，于深法性心不沉没，不怖、不惊、无疑、无滞，如是等事甚为希有。」
　　尔时，具寿善现语天帝释言：「憍尸迦！如汝所说。诸菩萨摩诃萨行深般若波罗蜜多，观一切法都无所有，于深法性心不沉没，不怖、不惊、无疑、无滞，如是等事甚希有者。憍尸迦！诸菩萨摩诃萨行深般若波罗蜜多，观一切法无不皆空。谓观一切有色法空，无色法亦空；观一切有见法空，无见法亦空；观一切有对法空，无对法亦空；观一切有漏法空，无漏法亦空；观一切有为法空，无为法亦空；观一切世间法空，出世间法亦空；观一切寂静法空，不寂静法亦空；观一切远离法空，不远离法亦空；观一切过去法空，未来、现在法亦空；观一切善法空，不善、无记法亦空；观一切欲界法空，色、无色界法亦空；观一切学法空，无学、非学非无学法亦空；观一切见所断法空，修所断、非所断法亦空；观一切有法空，无法、非有非无法亦空。憍尸迦！诸菩萨摩诃萨行深般若波罗蜜多，观如是等一切法空，诸法空中都无所有，谁沈、谁没、谁怖、谁惊、谁疑、谁滞？是故，憍尸迦！诸菩萨摩诃萨行深般若波罗蜜多，于深法性心不沉没，不怖、不惊、无疑、无滞，未为希有。」
　　时，天帝释白善现言：「尊者所说一切依空，是故所言常无挂碍。譬如以箭仰射虚空，若近若远俱无挂碍，尊者所说亦复如是。」

　　　　初分嘱累品第五十八之一

　　尔时，天帝释白佛言：「世尊！我如是说、如是赞、如是记，为顺如来、应、正等觉法语、律语，于法随法无颠（别本或无「颠」字）倒记不？」
　　佛言：「憍尸迦！汝如是说、如是赞、如是记，诚顺如来、应、正等觉法语、律语，于法随法无颠倒记。」
　　时，天帝释复白佛言：「希有！世尊！大德善现诸有所说，无不皆依空、无相、无愿。大德善现诸有所说，无不皆依四念住、四正断、四神足、五根、五力、七等觉支、八圣道支。大德善现诸有所说，无不皆依四静虑、四无量、四无色定。大德善现诸有所说，无不皆依八解脱、八胜处、九次第定、十遍处。大德善现诸有所说，无不皆依布施、净戒、安忍、精进、静虑、般若波罗蜜多。大德善现诸有所说，无不皆依内空、外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空。大德善现诸有所说，无不皆依真如、法界、法性、不虚妄性、不变异性、平等性、离生性、法定、法住、实际、虚空界、不思议界。大德善现诸有所说，无不皆依苦、集、灭、道圣谛。大德善现诸有所说，无不皆依五眼、六神通。大德善现诸有所说，无不皆依一切陀罗尼门、一切三摩地门。大德善现诸有所说，无不皆依佛十力、四无所畏、四无碍解、大慈、大悲、大喜、大舍、十八佛不共法。大德善现诸有所说，无不皆依无忘失法、恒住舍性。大德善现诸有所说，无不皆依一切智、道相智、一切相智。大德善现诸有所说，无不皆依一切菩萨摩诃萨行。大德善现诸有所说，无不皆依诸佛无上正等菩提。」
　　尔时，佛告天帝释言：「憍尸迦！具寿善现安住空故，观布施波罗蜜多尚不可得，况有行布施波罗蜜多者！观净戒、安忍、精进、静虑、般若波罗蜜多尚不可得，况有行净戒、安忍、精进、静虑、般若波罗蜜多者！
　　「具寿善现安住空故，观四念住尚不可得，况有修四念住者！观四正断、四神足、五根、五力、七等觉支、八圣道支尚不可得，况有修四正断乃至八圣道支者！
　　「具寿善现安住空故，观四静虑尚不可得，况有修四静虑者！观四无量、四无色定尚不可得，况有修四无量、四无色定者！
　　「具寿善现安住空故，观八解脱尚不可得，况有修八解脱者！观八胜处、九次第定、十遍处尚不可得，况有修八胜处、九次第定、十遍处者！
　　「具寿善现安住空故，观内空尚不可得，况有证内空者！观外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空尚不可得，况有证外空乃至无性自性空者！
　　「具寿善现安住空故，观真如尚不可得，况有证真如者！观法界、法性、不虚妄性、不变异性、平等性、离生性、法定、法住、实际、虚空界、不思议界尚不可得，况有证法界乃至不思议界者！
　　「具寿善现安住空故，观苦圣谛尚不可得，况有证苦圣谛者！观集、灭、道圣谛尚不可得，况有证集、灭、道圣谛者！
　　「具寿善现安住空故，观空解脱门尚不可得，况有修空解脱门者！观无相、无愿解脱门尚不可得，况有修无相、无愿解脱门者！
　　「具寿善现安住空故，观五眼尚不可得，况有修五眼者！观六神通尚不可得，况有修六神通者！
　　「具寿善现安住空故，观一切陀罗尼门尚不可得，况有修一切陀罗尼门者！观一切三摩地门尚不可得，况有修一切三摩地门者！
　　「具寿善现安住空故，观佛十力尚不可得，况有修佛十力者！观四无所畏、四无碍解、大慈、大悲、大喜、大舍、十八佛不共法尚不可得，况有修四无所畏乃至十八佛不共法者！
　　「具寿善现安住空故，观无忘失法尚不可得，况有修无忘失法者！观恒住舍性尚不可得，况有修恒住舍性者！
　　「具寿善现安住空故，观一切智尚不可得，况有修一切智者！观道相智、一切相智尚不可得，况有修道相智、一切相智者！
　　「具寿善现安住空故，观一切菩萨摩诃萨行尚不可得，况有修一切菩萨摩诃萨行者！
　　「具寿善现安住空故，观诸佛无上正等菩提尚不可得，况有证诸佛无上正等菩提者！
　　「具寿善现安住空故，观诸如来尚不可得，况有转法轮者！
　　「具寿善现安住空故，观无生灭法尚不可得，况有证无生灭者！
　　「具寿善现安住空故，观三十二相、八十随好尚不可得，况有具此相好身者！
　　「何以故？憍尸迦！具寿善现于一切法，住远离住、寂静住、无所得住、空住、无相住、无愿住。憍尸迦！具寿善现于一切法，住如是等无量胜住。
　　「憍尸迦！善现所住比诸菩萨摩诃萨众所住般若波罗蜜多最胜行住，百分不及一，千分不及一，百千分不及一，俱胝分不及一，百俱胝分不及一，千俱胝分不及一，百千俱胝分不及一，那庾多分不及一，百那庾多分不及一，千那庾多分不及一，百千那庾多分不及一，百千俱胝那庾多分不及一，数分、计分、算分、喻分乃至邬波尼杀昙分亦不及一。何以故？憍尸迦！除如来住，是诸菩萨摩诃萨众所住般若波罗蜜多最胜行住，于诸声闻、独觉等住，为最为胜、为长为尊、为妙为微妙、为上为无上。以是故，憍尸迦！若菩萨摩诃萨欲住一切有情上者，当住般若波罗蜜多最胜行住。何以故？憍尸迦！诸菩萨摩诃萨安住般若波罗蜜多最胜行住，超诸声闻、独觉等地，证入菩萨正性离生，速能圆满一切佛法，断诸烦恼相续习气，疾证无上正等菩提，得名如来、应、正等觉，成就圆满一切智智。」
　　尔时，会中有无量无数三十三天，欢喜踊跃各取天上微妙音花，奉散如来及苾刍众。于时众中（别本有作「内」者）六千苾刍从座而起，偏覆左肩右膝著地向佛合掌。佛神力故，各于掌中微妙音花自然盈满，是诸苾刍欢喜踊跃得未曾有，各以此花奉散如来、应、正等觉。既散佛已俱发愿言：「我等用斯胜善根力，愿常安住甚深般若波罗蜜多最胜行住，声闻、独觉所不能住，速趣无上正等菩提，超诸声闻及独觉地。」
　　尔时，世尊知诸苾刍心行清白，即便微笑如佛常法，于微笑时种种色光从口中出，所谓青黄赤白红缥等光，遍照此三千大千佛之世界，还绕佛身经三匝已从顶上入。具寿庆喜即从座起，礼佛合掌白言：「世尊！何因何缘现此微笑？诸佛现笑非无因缘，唯愿如来哀愍为说。」
　　佛告庆喜：「此发胜愿六千苾刍，于未来世星喻劫中，当得无上正等菩提，皆同一号，名散花如来、应、正等觉、明行圆满、善逝、世间解、无上丈夫、调御士、天人师、佛、薄伽梵。彼诸如来、应、正等觉，苾刍弟子佛土寿量，皆悉齐等同受千岁。是诸如来、应、正等觉，初生出家及成佛已，随所在处若昼若夜，常雨五色微妙音花。以是因缘故我微笑。
　　「庆喜当知！若菩萨摩诃萨欲得安住最胜住者，当学般若波罗蜜多。庆喜当知！若菩萨摩诃萨欲得安住如来住者，当学般若波罗蜜多。
　　「庆喜当知！若善男子、善女人等精勤修学甚深般若波罗蜜多，是善男子、善女人等先世或从人间没已还生此处，或从睹史多天上没来生人间，彼于先世或在人中或复天上，由得广闻甚深般若波罗蜜多，能于今生精勤修学甚深般若波罗蜜多。庆喜当知！如来现见精勤修学甚深般若波罗蜜多无所愿（别本有作「顾」者）者，彼人决定是大菩萨。
　　「复次，庆喜！若善男子、善女人等能于如是甚深般若波罗蜜多，爱乐听闻、受持、读诵、究竟通利、如理思惟，为菩萨乘诸善男子、善女人等宣说开示教诫教授，当知彼人是大菩萨，曾于过去亲从如来、应、正等觉闻说如是甚深般若波罗蜜多，闻已爱乐、受持、读诵、究竟通利、如理思惟、广为他说，故于今生能办是事。
　　「庆喜当知！彼善男子、善女人等曾于过去无量佛所多种善根，故于今生能办是事。彼善男子、善女人等应作是念：『我先不从声闻、独觉闻说如是甚深般若波罗蜜多，定从如来、应、正等觉闻说如是甚深般若波罗蜜多。我先不于声闻、独觉种诸善根，定于如来、应、正等觉种诸善根。由是因缘今得闻此甚深般若波罗蜜多，爱乐受持、读诵、通利、如理思惟、广为他说，能无厌倦。』
　　「庆喜当知！若善男子、善女人等能于如是甚深般若波罗蜜多，爱乐听闻、受持、读诵、究竟通利、如理思惟，于义于法于深意趣随顺修行，是善男子、善女人等则为现见我等如来、应、正等觉。
　　「庆喜当知！若善男子、善女人等闻说如是甚深般若波罗蜜多，深心信受不毁不谤不可沮坏，是善男子、善女人等已曾供养无量诸佛，于诸佛所多种善根，亦为无量善友摄受。
　　「庆喜当知！若善男子、善女人等能于如来、应、正等觉胜福田所种诸善根，虽定当得或声闻果、或独觉果、或如来果，而证无上正等菩提，要于如是甚深般若波罗蜜多善解无碍，修行布施波罗蜜多，修行净戒、安忍、精进、静虑、般若波罗蜜多。安住内空，安住外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空。安住真如，安住法界、法性、不虚妄性、不变异性、平等性、离生性、法定、法住、实际、虚空界、不思议界。安住苦圣谛，安住集、灭、道圣谛。修行四念住，修行四正断、四神足、五根、五力、七等觉支、八圣道支。修行四静虑，修行四无量、四无色定。修行八解脱，修行八胜处、九次第定、十遍处。修行空解脱门，修行无相、无愿解脱门。修行五眼，修行六神通。修行佛十力，修行四无所畏、四无碍解、大慈、大悲、大喜、大舍、十八佛不共法。修行无忘失法，修行恒住舍性。修行一切陀罗尼门，修行一切三摩地门。修行一切智，修行道相智、一切相智，令得圆满。
　　「庆喜当知！若菩萨摩诃萨能于如是甚深般若波罗蜜多善解无碍，修行布施波罗蜜多，修行净戒、安忍、精进、静虑、般若波罗蜜多。安住内空，安住外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空。安住真如，安住法界、法性、不虚妄性、不变异性、平等性、离生性、法定、法住、实际、虚空界、不思议界。安住苦圣谛，安住集、灭、道圣谛。修行四念住，修行四正断、四神足、五根、五力、七等觉支、八圣道支。修行四静虑，修行四无量、四无色定。修行八解脱，修行八胜处、九次第定、十遍处。修行空解脱门，修行无相、无愿解脱门。修行五眼，修行六神通。修行佛十力，修行四无所畏、四无碍解、大慈、大悲、大喜、大舍、十八佛不共法。修行无忘失法，修行恒住舍性。修行一切陀罗尼门，修行一切三摩地门。修行一切智，修行道相智、一切相智，令得圆满。是菩萨摩诃萨不得无上正等菩提，而住声闻、独觉地者无有是处。是故菩萨摩诃萨欲证无上正等菩提，应于如是甚深般若波罗蜜多善解无碍，修行布施、净戒、安忍、精进、静虑、般若波罗蜜多，乃至修行一切智、道相智、一切相智，令得圆满。
　　「是故，庆喜！我以般若波罗蜜多甚深经典付嘱于汝，应正受持、读诵、通利，勿令忘失！
　　「庆喜当知！除此般若波罗蜜多甚深经典，受持诸余我所说法，设有忘失其罪犹小，若于般若波罗蜜多甚深经典不善受持，下至一句有忘失者，其罪甚大。
　　「庆喜当知！若于般若波罗蜜多甚深经典，下至一句能善受持不忘失者，获福无量。若有于此不善受持，下至一句有忘失者，所获重罪同前福量。
　　「是故，庆喜！我以般若波罗蜜多甚深经典殷勤付汝，当正受持、读诵、通利、如理思惟、广为他说、分别开示，令受持者究竟解了文义意趣。

　　大般若波罗蜜多经卷第三百四十六

