
　　　　大方广佛华严经疏卷第三十一

　　　　唐清凉山大华严寺沙门澄观撰

　　　　十地品第二十六

　　（入第三十四经）初来意者。为答普光十地问故。夫功不虚设。终必有归。前明解导行愿贤位因终。今明智冥真如圣位果立。故有此会来也。前是教道此是证道。教为证因。证即证前三心之教。故无性摄论云。此闻熏习虽是有漏。而是出世心种子性。即斯义也。然会来即是品来。一会之中唯一品故。故释名宗趣亦品会无差。晋经此会有十一品。则名等皆别。次释名者。会名有三。一约人名金刚藏会。二约处名他化自在天会。谓他化作乐具自得受用。表所入地证如无心不碍后得而起用故。事理存泯非即离故。因他受用而有所作。非自事故。自他相作皆自在故。将证离欲之实际故。不处化乐者。表凡圣隔绝故。三约法名十地会。即同品名。所以得此名者。本业云。地名为持。持百万阿僧祇功德。亦名生成一切因果。故名为地。本论云。生成佛智住持故。即斯义也。唯识第九云。与所修行为胜依持令得生故者。但语其因阙生果义。有别行译本名十住经。住是地中一义故。仁王兼明云。入理般若名为住。住生功德称为地。而下经又名集一切智智法门。亦兼因果。复有别译名渐备一切智德经。以后后过前前。故名为渐备。渐备即是集义。若名十地就义约喻以受其名。若云十住。唯就法称。十是一周圆数十十无尽。皆带数释。后之二释皆是依主。一切智智之法门故。渐备一切智之德故。十之别名见于本分。三宗趣者。先总后别。总有二义。一以地智断证寄位修行为宗。以显圆融无碍行相为趣。二前二皆宗。为成佛果为趣。后别者。别于上总略有十义。一约本。唯是果海不可说性。以离能所证故。虽通一部此品正明。二约所证是离垢真如。三者约智。谓根本后得亦通方便。四约所断。谓离二障种现。五约所修。初地修愿行。二地戒行。三禅行。四道品行。五四谛行。六缘生行。七菩提分行。八净土行。九说法行。十受位行。六约修成有四行。谓初地信乐行。二戒行。三定行。四地已上皆慧行。于中四五六地。是寄二乘慧。七地已去是菩萨慧。七约寄位行。十地各寄一度。八者约法有三德。谓证德阿含德及不住道。是十地之德故。九约寄乘法。谓初二三地。寄世间人天乘。四五六七。寄出世三乘。八地已上出出世间。是一乘法故。以诸乘为此地法。十者撮要谓六决定。宗辩此故。于此十中。二三四八十通于圆融行布。初一双非余皆行布。多约寄法显浅深故。若以圆融融彼行布。则无不圆融。故以别从总。皆十地宗。若别中之别则地地别宗。别论其趣。不异总趣。论其体性多不出前。为成十故小有加减。一即离言体。二所证体。梁摄论云。出离真如为地体故。三能证体。无性论云。法无我智分地位故。此论亦名为智地故。其所断约离故非地体。若取离惑所显又即真如。四合能所证以为地体。独不立故。梁摄论云。如如及如如智独存故。五收五六七及其第九为随相体。此等皆为成地法故。六取光明三昧即证入体正相应故。论云三昧是法体故。七就德体即教证不住三道为体。八随要体。谓六决定。九总摄体。成唯识云。总摄一切有为无为功德为自性故。十唯因体取其别相异果海故。收此十体不出三体。一总含体。二克实体。谓智与证。三离言体配属可知。上二即因下一为果。因果非即离。言虑双绝以为地体。问何为地前显圆融德地上行。布彰浅劣耶。答显一乘故。云何显耶。三乘之位。地前行布地上圆融。今一乘位地前地上俱有行布圆融。若俱双辩则前后不异。若地前行布地上圆融。则全同三乘前浅后深。又似行布圆融各别。教行不知法性。教行非即非离故。于地前但显圆融已过三乘。地上多明行布以显超胜。胜相云何。谓贤位始终已圆融自在。登地已去则甚深甚深。言所不至。若不寄位何以显深。不包三乘何以显广。故虚空鸟迹迹迹合空。大海十德德德皆海。地地之中具摄一切诸地功德。文文之内。皆云若以殊胜愿力复过于此不可数知。故刚藏俟五请而方说。世亲以六相而圆融。意在斯矣。又此一会文唯一品。阙于方便及胜进者。正表斯义。所以阙方便者。有二义故。一表证法无二离方便故。二总摄三贤皆为入地之方便故。阙进趣者亦有二义。一十地如佛更无趣故。二以十定等品即此胜进故。若尔何以别会说耶。含二义故。一开此胜进成等觉故。二胜进趣佛行深远故。若别立方便胜进。即不得包摄前后。显地圆融。十地甚深良在于此。地前乃我地之前。安得云深。异于地上此解尤妙。学者应思。第四释文。一品分二。初长行散说。后偈颂总摄。偈中虽有第十地偈。以后有总摄之偈。前隔结通等文。故从文便科之。中间诸颂摄在当地。初长行中二。先正说十地。后尔时复以下菩萨证成。前中亦二。先显此界所说。后如此世界下。结通十方齐说。前中或总为一十地法门。或为二分。谓初正说。后动地等显实证成。或为三分。为序正流通。然教证不同三分亦异。就教三者。初至起分是其由致。以发起正说故。二本分已去是其正宗。正说地故。三地利益分以为流通。益末代故。二就证三者。序分为序。三昧分为正宗。因入此定显实证故。故论。云三昧是法体故也。加分已去皆是流通。由说自所得。令信行菩萨证入地故。或为四分。于正说中。初法说显地影像分喻显地故。教证准前。或为五分。序为远序。三昧已下是近序故。或为六分。随行德分。初至起分。起化之由。为生物信。二本分中略说赞胜。起众乐欲。三请分中彰地超言令生正解。四说分中广明修相。令物起行。五影像分寄喻显德。六利益分。明德成证实。感化斯现。或为七分。从初至请分为六。说分遍通于十地故。问论云。初地所摄八分。第七说分。八校量胜分。明知说分唯说初地。如何得通。答若不许通。何为初地独受说名。故知标于总称。即受初地别名。若以论云初地所摄便定局者。则前六分亦不应通。是知八中前七皆通。后一方局。又下说分。虽言自此已后正说初地。既有初地说分。则有二地乃至十地说分。或为八分。开地利益异正说故。或为九分。影像望前法喻别故。或为十分。即是十地。或于前九加后偈颂。此十次第有其三义。一就化相通为起说。二就化意通为显证。三随宗要教证双辩。初之一义随文释中论自具之。今当略辩。一起说由致故有序分。二显证能说有三昧分。三示说不虚故有加分。四定无言说故有起分。五起先略陈故有本分。六闻名渴仰故有请分。七正为广陈故有说分。上七依论次第。八别说难晓以喻总明。有影像分。九为说既竟显胜劝修有利益分。十散说难知有偈颂分。二显证者。初分为显证由致。余九正显证相。于中前三就相显证。一寄入显证。二因加显证。由得加故显证不虚。三寄出显证。不起无言不能显寂故。次四就说显证。谓本分略说显证。请分拂相显寂说及影像寄修相以表德。但法喻不同。次一分就益显证。后一重述证德。三双辩者。初一为由。后九正显教证之相。于中三昧显证。后八显教。从加已去即有说故。八中次第同初门说。或为四十八分。谓初地十地各摄八分。二地二分。三四与九各摄四分。五六各三。七地五分。八地七分。故四十八。问初地八中前七十地。八中后二义该十地。何为论判属初十耶。答地论科文有其四例。一以后摄前例。以前序等近初地故。判属于初。二以前摄后例。后二近于十地故法云摄。非谓不通。三当相分文例。如中间诸分。四显地该收例。谓显十地是陀罗尼法故。诸地中文虽隐显。义必全收一一地中。皆四十八。如初六分属于初地。许该余九。类显余分无所不通。问初不说戒无彼二净。不说禅枝无起厌等。如何诸分地地皆通。答明言义通那引文局。岂不经说。地地之中。具足一切诸地功德。宁许初地不持戒等。已略料拣。次正释文。若依十地即为十段。初欢喜地文有八分。七如前明。第八名为校量胜分。文之分齐至下明显。今初序分。论经别行具六成就。今摄在大部故阙信闻。但有余四。谓一时二主。三处四众。虽有四事。而论但云时处等。校量显示胜故。此法胜故。在于初时及胜处说。而不言主众胜者。意明主众余经容有故。若以相从主既十身。众不可说亦得名胜故。论有等言。今初尔时者时胜。以是初时得名为胜故。论云。婆伽婆成道未久第二七日故。论经别行故标二七。今经摄在大部。但云尔时。即是初会始成正觉时也。且依论明。若以初表胜。初七最初何故不说。论云。思惟行因缘行故。因者能说之智。缘者所化之机。欲将所得妙法。以逗物机故云思惟行行。故法华云。我所得智慧微妙最第一。思惟因也。众生诸根钝等。思惟缘也。论云。本为利他成道。何故七日思惟不说。显示自乐大法乐故。此问意云。在法身地见机堪化。方应成佛何用更思。今答意云。非是思而后知。自为受法乐故。大法乐者。即所得智慧寂静乐也。论云。何故显己法乐。为令众生于如来所。增长爱敬心故。复舍如是妙乐。悲愍众生为说法故。何故惟行因缘行耶。显示不共法故。谓穷智究竟照机无遗。除佛一人无能及者。名不共法。又因缘亦即所证深理。唯佛穷故。二世尊者主胜义如前释。三在他化下处胜。论云。此处宫殿胜故。宫即自在天宫胜下五天故。殿即摩尼宝藏纯宝所成。胜宝严故。他化天宫。既表地智无心而成化事。摩尼宝殿。亦表慈覆无心出用无尽。若以欲顶为表胜者。色界尤胜何不彼说。论云。此处感果故。谓机感在此故。又色界为长寿天难不能感果。能感胜果必是欲界之身故。密严中明。此处十地菩萨常所游履。大乘同性经云。此处有报佛净土故。于此处说。若唯约机感失所表义。四与大下众胜。文分为五。一拣定众类。二住一切下叹其胜德。三其名下依德列名。四如是下结数难测。五金刚藏下标说法主。今初又三。一拣大异小同菩萨故。二其诸下拣尊异卑。谓八地已上念不退转故。弥勒问经云。自分坚固名不退。胜进不坏名不转。若准论经又云。皆一生得无上菩提。则皆等觉。等觉亦通念不退故。又仁王经。一生正得下寂灭忍。言不退者不复退入无生忍故。显文虽尔本迹难量。多是诸佛之所化故。三悉从下拣新异旧。他方集故。二叹德中有二十句。初二略明后二总结。中间广叹。今初略中。初句自分行满。谓权实无碍智住真俗双融境。境智一如无住住故。后句胜进行满证佛所证。则是如来勤行不息。故名菩萨。二善能下广叹有十六句分二。前十三句广自分。后三广胜进。前中亦二。初三明行修具足。一神用善巧。二调化应时。三行愿遍于时处。余十句德用圆备。四福智益而不竭。五权实知慧虽已究竟。六以无住道不舍修行。七内证定智通明。八外用施为自在。七中若顺三乘法相。禅即四禅定即四无色定。解脱谓八解脱。三昧者此云等持。平等持心趣一境故。即三三昧诸有心定。三摩钵底此云等至。由离沉掉至一境故。局在定地通无心定。谓无想灭定等。神通明智。即通目一切有心无心定地所引功德。今此菩萨皆能善入善引。若就一乘释者。禅定即十禅定。解脱即不思议等三昧。等至各有无量百千通明及智。皆各有十。十十无尽是普贤位菩萨所得。九内获自在干能。十外能一念周遍请法。十一护法。十二供养。十三二利勤修。后三广胜进。即三业广大。及下结文并显可知。三列名中。前三十八同名藏者。表于地法有含摄众德出生果用故。后一名解脱月者。即请法上首脱众疑闇使得清凉。如夜月故。又藏表根本智包含出生。月表后得清凉益物。苏利耶者此云月也。俱苏摩者悦意也。即是华名。余之别名可随义释。四结数可知。五标法主。论云。何故菩萨说此法门。为令增长诸菩萨力故。谓彼同类而能尔故。菩萨众多。何故唯金刚藏说。论答云。一切烦恼难坏此法能破。善根坚实犹如金刚故。不异名说。此释金刚。谓表地智有坚利二义。如金刚故。能坏烦恼即是利义。下释藏义。论先问云。何故名金刚藏。此问意云。为以藏摄金刚名金刚藏。为以金刚而为藏耶。上即有财下即持业。而论双顺二句。顺后句云。藏即名坚其犹树藏。谓如树心坚密能生长枝叶华实。地智亦尔能生因果。此就能藏名藏。次顺上句云。又如怀孕在藏。是故坚如金刚。如金刚藏。此谓子孕在胎藏中。善业所持坚不可坏。而得生长。此就所藏名藏。二喻俱有生长之义。论下广合云。是诸善根一切余善根中其力最上。犹如金刚。亦能生成人天道行。诸余善根所不能坏。故名金刚藏。此之一合通上二喻。是诸善根。谓无漏善。余诸善根即二乘地前。今无漏善于余善中。如孕在于胎藏其力最上。双合二喻坚义。亦能生成通合二喻生长之义。其力最上犹如金刚。当体名坚。余不能坏对他名坚。等二尔时下明三昧分。尔时者众已集时。金刚藏菩萨者标入定人。为众首故承佛神力者。辩入所依。显定深玄唯佛穷究故。推功有在无我慢故。菩萨大智慧光明三昧者。显所入定名。三昧通称余皆别名。智慧是体光明就用。照二无我。证如名慧照事名智。此二无碍能破见惑及无明。故名曰光明。大有二义。一拣异凡小。二能断大惑能证大理。成大果故。彰非果定故云菩萨。即照之寂故云三昧。智与理冥故称为入。论经名为大乘光明三昧。则光明即智。此与唯识第九四定初定名同。然其体性不出三种。一定。二慧。三所证如。以具能所证兼寂照故。所以入者。意略有六。论但有二。一谓表深。论云。显示此法非思量境界故。二即以此义显非证不说故。余四如十住品。第三入是下加分有六。一辩加所因。二即时下能加佛现。三作如是下赞其得定。四善男子此是下。双辩加定因缘。五欲今汝下辩加所为。六善男子下别显加相。今初。入是三昧已者。若未入定佛不加故。故下论云。所以偏加金刚藏者。得此三昧故。十住会云。以三昧力故。二能加佛现中有五。一佛现时。谓正入定时。二十方下来处远近。三各有下能加佛数。四同名金刚藏。显名同所加。五而现其前现身生信。上二三中。意明多数胜前位故。若尔何以不言无量世界。而云十亿刹尘界耶。论云。方便显多佛故。谓无量虽多。其言犹漫人不谓多。今假以刹尘。一尘一刹一刹一佛。便谓细而叵测。若尔但趣举刹尘即已显多。何要定言十亿。有二意故。一为说十地故。二此经如是多说十数。显无尽故。即由此义不云无量。无量不得显无尽故。何要显此多佛加耶。论云。显于法及法师增长恭敬心故。又表诸佛皆同说故。何要同名加。论有二意。一云本愿力故。何故如来作如是愿。显示多佛故。此三昧是法体。本行菩萨时皆名金刚藏。同说此法。今成正觉亦名金刚藏。故不异名加。此中论意云。诸佛因中得定名金刚藏。遂发愿言。我成佛时亦同其名。所为同者。为显菩萨所得法体同于多佛。明人异道同故。论意正尔。若以义取亦通遮那本愿。以佛因中得定说法。能加所加同名法尔。亦发斯愿。以显道同故。下经云。亦是毗卢遮那如来本愿力故。第二意论云。又是菩萨闻诸如来同己名已。增勇悦故。前就法理此就化仪。第三同赞得定显有加因。第四双辩加定因缘中。有四因缘。一伴佛同加故。二主佛本愿故。三主佛现威故。四定者智力故。初之一事唯得定因。先由佛加方能入故。故论云。彼佛先作是愿。今复自加。后之三事通于二因。由此能入定由此得加故。非正加相故。论云。后余佛加故。言卢舍那佛本愿力故加。此论意云。后文方显诸佛加相。即由此中本愿力耳。则此是加因。若约得定。由主佛加则此中愿等已显加相。但意冥加故。即前承佛神力耳。是则定因有四加因亦四。虽阙伴佛加因。而有得定一因。故有四也。所以第三会中。后三因初有又是之言。四五两会同云亦是。故不可将前一因为正作加。若此已作加。何用下文正显加相。余如第三会辩。第五明加所为故。论云何故加。然直就经文则应分二。初总明。后所谓下别显。论无所谓二字。故取别中入智地句。入初总句。总别合明但有二十。前十依自利行。后十依利他行。义虽兼通从多分判。欲显二利差别相故。今依论释。初十句中。论以二门解释。一直释经文。二会通本末。初门先释总句。彼经云。又一切菩萨不可思议诸佛法明说。令入智慧地故。既将别句入总。即经论开合不同。论经云明。即今经光明。但广略有异。彼云明说。此云说不思议。彼未回文。即经论方言有异。既知二经同异。次正释文。初欲令汝为者标举章门。总显加意。意为何事。谓一切菩萨说等。此中三义。一一切菩萨是所被机。二不思议诸佛法光明。是所说法。三令入智地是说之益。被何等机。论云。是中一切菩萨者。谓住信行地。此通二类。一谓地前未证真如。但依信心而起行故。无著论中亦同此名。二通地上。如初地加行位中名信行地。即地地加行皆名信行。以摄论中意言无分别观通于四位故。知地上亦有信行。下释所入智地。及别入中皆通十地。明知所被不唯地前。况下请分中。论云。未入地者令得净心。已入地者令得十力。必通被也。二中说何法被。此有二种。一所证法。论云不可思议诸佛法者。是出世间道品。此明十地法体是无漏。故名出世间。生佛果故名道。十位行法类别名品。既是佛因是佛所证。故云佛法。心言路绝名不思议。二说能证。论云。光明者见智得证。此谓后得观事差别名见。根本观理一相名智。见达于事名得。智契于理名证。直语智体故言见智。以智合境故言得证。地法虽多不出此二。见智虽广此释正宜。故解深密第三云。我无量门宣说智见。今当为汝略说其相。若缘总法。修奢摩他毗钵舍那所有妙慧。是名为智。若缘别法。修奢摩他毗钵舍那所有妙慧。是名为见即斯义也。上云说者令分别上来能所证法。三中说此何益。令入智地。论云。入者信乐得证。此中信乐即所被机得证。即上二智契。合入何法耶。所谓智地。论云。智慧地者谓十地智。如本分中说。即上不思议佛法也。上说能所证者。意令菩萨以能证智。入佛所证法。是此总意。已说总句入地之相。次下九句。依本开末显入差别。论云此修多罗中。依根本入有九种入。此九种入寄于四位。初四愿乐位。次一见位。次三修位。后一究竟位。近地方便亦属地故。地后胜进趣究竟故。皆十地摄。言九入者。一者摄入。谓闻慧中摄一切善根故。二者思义入。思慧于一切道品中智方便故。智方便者。即善拣择道品。即是佛法。三法相入。彼彼义中无量种种知故。彼彼即是诸法。种种知即广知。此即所思法成。四教化入。随所思义。名字具足故。能善说此知修慧。修通二利。菩萨利他即是自成佛法故。入自利中收。五证入于一切法中。平等智。见道时中善清净故。言平等者。即无分别。无分别智正证真如。离二取相故云平等。二我分别随眠不生。名善清净。最初照理立见道名。六不放逸。入于修道时中。远离一切烦恼障故。故世法不染。七地地转入。出世间道品无贪等善根净故。此明修道位中。离障证理智行转进。于地地中双断二愚。是无漏善能净所知。以此无漏净三善根。名净烦恼。论云。复有善根能为出世间道品因。此明诸地中加行善根净也。八菩萨尽入。于第十地中。入一切如来秘密智故。即下大尽分中。入如来十种秘密之智是也。如来秘密下地不测。名不思议。若入彼所入是智之境。入彼能入即智是境。得即是入故。叹净名云。诸佛秘藏无不得入。九佛尽入。于一切智入智故。上一切智释一切智入。下智字即智境界。入即得也。上直释竟。自下论文融会本末。初会末归本。谓上九种入。为欲校量地智差别转胜之相。非根本入有此行布。后明本末无碍。欲显前从本起末。则无别之别。次摄末归本。别而无别故。以六相融而无碍。论云。一切所说十句中。皆有六种差别相门者。此标举显通。故云一切皆有此言说解释应知。除事者此显立意。谓此六相为显缘起圆融之法。勿以阴界入等事相执取。言六相者。谓总相别相。同相异相。成相坏相。此标列也。下释云。总者是根本。入者以初一入无不摄故。别者余九入别依止本满彼本故者。谓依一开九。无总别不立故云依止。由别方成总故云满彼。同相者入故者。同名入故。异相者增相故者。九相渐增不相似故。成相者略说故者。揽九缘以成一略言标显故。坏相者广说故者。分一作九九外无一。此九因缘各住自相不相成也。又云。如世界成坏者。犹如世界多缘共成。其中事物一一推征。何者是界名坏。亦如梁等共成一舍。总则一舍别则诸缘。同则互不相违。异则诸缘各别。成则诸缘办果。坏即各住自法。余一切十句皆应随义类知。别章广显。第二又令得下。十句依利他行是增数十。经有十二句。论经合七八二句故唯十一。初句为总余十为别。总中始者内起信欲外近善友听闻。终者忆念任持所闻地法。地地皆尔。故云十地始终。此约教行。复有阿含为始以证为终。则前皆是教。此教证义总有九重。一教行相对。言声为教行德为证。犹下请中字义二藏。二地前地上相对。如下请中叹众。以地前闻思修等为教净。地上行德为证净。三真伪相对。即于地中闻思修慧报生识智缘照之解。名曰阿含。真智出言为证。下论云。闻思修等是则可说。地智离言。四修成相对。一切地中真伪合修为教。舍伪契真为证。犹下所明义说二大。五相实相对。世间中修得彼证相名教。契本实相为证。犹下所说增上妙法光明法门。光明是教增上是证。六体德相对。就彼离相所成行中。显本法性为证。依本成德为教。犹下炼金金体与钏等。七体用相对。前体及德皆证。依体起教智之用为教。下珠放光。光喻于教珠体喻证。八自分胜进相对。自分所成体德及用皆证。进受佛教为教。下叹金刚藏。二力妙智及辩名为证力。坚念教法为阿含。九约诠就实相对。真智之体为证。约言分十为阿含。犹下迹处虚空喻证。空处之迹喻地阿含。下论云。字身住处证智所摄。非无地智名句字身。名句字身即阿含也。今当第四。一经之内频语教证。理须通会勿厌繁文。次依根本始终有十始终。前三地前思修利物。次一见道余六修道。此陕前入。谓初阙闻慧。后无佛尽者理实齐通。以此二并非正。地前已说竟。故此略无。一摄始终。经云。如实说菩萨十地差别相故。谓以思慧智摄持所闻。称思宣说。故云如实。二欲始终。缘念佛法意欲令物证故。此即思慧上品求心。三行始终。以是修慧故名修习。言分别无漏法者。于地上无漏道品。起意言分别观行故。以未证故。但是观分之时带相观心。未觉无相故云分别。四证始终。即见道位。大智者即真见道。根本法无我智过小乘故名大。治无明故云光明。此智亲证真如。平等平等离二取相。名善观察。实断二障分别随眠。名善选择。巧庄严者即相见道。是后得智故论名方便。方便即巧法。真见道种种建立名为庄严。又庄严者即二智成德。由得此二善达法界。于多百门已得自在。故云庄严。故论云。此事中彼时中皆善知故。由相见道复有二种。一观安立谛名此事中。二观非安立谛。名彼时中。以法真见道正证如时不可名事。相望前真故名为彼。五修道始终。论云。出世间智智力得入法义故者。以后得了俗由于证真名出世间智。智由证真达俗。故名善入。智能入法即名为门。上寄从二地至七地竟。次下五句有五始终。寄入八地至于佛地。治菩萨于菩提五障。五障在于七地。至于等觉。经文但有能治障在文外。今初二句即能破邪论障。始终不能破邪论障即是所治。随所住处者。即邪论心住著之处。言次第显说者。以宗因喻现比教量。显己正义随病治之。上皆论所据。言无所畏者。即论庄严。后句辩才即是论体。亦论庄严。谓语具圆满顺言敦肃。故名辩才。又上皆论多所作法。所作有三。一善自他宗。二勇猛无畏。三辩才不竭。配文可知。言光明者。性不闇故。即论出离。谓善观察得失等故。由具上诸义故不堕负。由破此障得入八地。二能善答难始终。上明能破此显能立。第九善慧是辩才。地住即证也。三乐著小乘对治始终。不忘菩提上求下化故。四化众生懈怠对治始终。成就不疲故。五无方便对治始终。善达五明为一切处开悟。故能巧化。又上五障。一不能破邪。二虽能破而不能立。三虽能破立情乐小乘。四虽不乐小乘而不勤化他。五虽化不疲而无化方便。治于此五行化略周。第六正显加相。论云。已说何故加。复云何加。加相有三。谓口意身。约别相说。口加以益辩。意加以与智。身加以增威。如实说者。能加则局所加皆通。乘前语便故先口加。得智堪说事须起定。便身触令觉故为此。次此就十方佛辩。若约舍那先意令得定。当有所说。次身光照触增威。后云台说偈令演。亦义次第非有优劣。初口加中有十一句。初总余别。总中令以乐说辩说十地法门。名相差别不违事理。善巧成故。故云汝当辩说等。所谓下十句别中。依根本辩才有二种辩才。一他力辩即是初句。谓承佛力。承何力耶。如来智明故。二自力辩。即后九句。自他因缘方有说故。摄此九力为四种净。以因中有四义故。一有力能作。二无力不作。三具二能引生。四泯摄前三。称理成德故为四净。一净自善根者。有作善法净即是教行。亦约相故名为有作。二普净法界者无作法净。此约证行。亦约体故名为无作。依此性相而有说故。上二皆自利。三普摄众生者教化众生净。即是利他。余六句经皆名身净。摄为三种尽。皆显二利满故成德。成德有二义。一当位显益有菩萨尽。二寄对辩胜有后二尽初菩萨尽者。因位穷终故。摄经三句。初句位满。谓十地胜进破和合识。显现法身。非心意识之所能得。唯如智所依成于智身。菩萨照寂故云深入。后二句成益。一成现报益。得佛灌顶受佛位故。二成后报益。十地摄报。生大自在。云高大身。高大二义。一色形中极量最大故。居有顶故。二约三乘。此成报身位极普周。故云高大。论云。摩醯首罗智处生故者。智处亦二义。一摩醯首罗智自在故。二摄报智满成种智故。二寄对显胜中。一对下彰出有二乘不同尽。摄经二句。一超一切世间道者。度五道故。道即因义。二清净出世善根者。论云。复涅槃道净故。以二乘虽度五道有三余故。不净涅槃。今无三余故云复净也。由具此二故不同二乘。后一望上显同名为佛尽。等觉菩萨同满种智故。自力辩中多义显者。校量后后胜前前故。第二意加中二。初正显。后征释偏加所以。前中十句初总余别。总中身有二种。一与无上胜威德身。如王处众无能映夺。二与辩才无能映夺身。前色身胜后名身胜。后与无碍下别。别开名身成九种身。所加通三故。增其色身。在心名智在口称辩。经云与智论判为名。二文影略显义方备。一与不著辩才。说法不断无滞碍故。谓无偏住著故。不滞事理。云无碍乐说。二与堪辩。分别法相能正说故。名为清净。论云。善净堪智有四种。一者缘。二者法。三者作。四者成。善知此义成不成相故。此言缘者。即因缘生法亦名观待。二法者即法尔之法。三作者。此二作用。四成者。引正理例证成上三。若顺此四名为成相。不顺此四名不成相。菩萨善知故堪能有说名为堪辩。然其此四经论多明。相续解脱经名为四成。相续解脱即解深密经。前后异译。深密第五名为四种道理。然上二经文博义隐。今依杂集十一释之。名次全同深密。彼论云。观待道理者。谓诸行生时要待众缘。如牙生时。要待种子时节水土等。二作用者。谓异相诸法各别作用。如眼等根。为眼等识所依作用。色等境界。为眼识等所缘作用等。三证成者。谓为证成所应成义。宣说诸量不相违语。所应成义者。谓自体差别所摄所应成义。诸量不相违语者。谓现量等不违立宗等言故。四法尔者。谓无始时来。于自相共相所住法中。所有成就法性法尔。如火能烧等有为法无常等。而彼经论次第尔者。谓缘生之法。有此作用以理成证。后结诸法性相常尔。今论义次已如前说。三即任放辩才说不待次。言辞不断。处处随意不忘名义故。云善忆念不忘力。谓随门异说不忘本宗故。四能说辩。随所应度种种譬喻能断疑故。谓应机断疑故名决定。能随所应是谓明了。五不杂辩。三种同智常现前故。三同智者。即自相同相及不二相。自相者色心等殊故。同相者同无常苦无我故。不二相者即一实理。又自相即俗谛。同相即真谛。不二即中道第一义谛。金刚仙等诸论。皆明此三无法不尔。故云遍至一切菩萨所了故云开悟。六教出辩。以十力智自在化物。断惑得果故云自在成道。七不畏辩。于他言说不怯弱故。八无量辩。于一切智。随顺宣说修多罗等法。六种正见故。六正见者。即是法门。金刚仙论云。一真实智正见能知理法。二行正见能知行法。此二教旨。三教正见能知教法。四离二边正见。知前理法不同情取。五不思议正见。知前行法成德出情。六根欲性正见。知前教法说随物心。瑜伽六十四名六种理门。大旨无异。九同化辩。一切如来同以三轮化故。三业殊胜故曰庄严。上十已辩他力。第二何以故下释偏加所以。以显自力堪加偏就意业释者。意为本故。初征意云。诸佛慈力若随阙者可许偏加。既有力能与有慈能普。何以上十偏加刚藏而不加余。下释十句初总余别。总明得此三昧法合偏加。刚藏得此余不得故。何以得此三昧。下别显中有二因故。一本愿所致故。即初句显示。二善净下。三昧身摄功德故。此复八种净。依自利利他故。谓前四自利后四利他。一善净深心是因净。信乐至极能趣菩萨地。皆尽清净故。故云善净。此一为众行本故名为因。次三明自利行德。谓二即智净。趣菩萨地尽。修道真如观如日轮圆满。普照法界故。此即智德。三身转净。谓生生转胜集助道福德故。四心调伏净善断烦恼习。故云修治。此即断德。上三亦证助不住。后四利他中。五闻摄净。能闻持佛法。故为法器。此利他方便。余三利他行体。即身语意业。六者通净。以胜神通生物信解故。七辩才净。由总持力于一字中摄一切字句。前后无违故无错谬。八离慢净。谓虽化众生。以实智印印之不违法界。故无化慢。上八句中。前四自利因。一精进因。二不忘因。三势力因。四彼不染因。如次配前四句。谓由深心能起行等。后四利他因。谓五是断疑因。由知法故。六是敬重因。以神通力令信入故。七是转法理因。法若坏时。假余尊法诵持故。八教授出离因。论云。如是化者得自利不忘故。此意明。若化时取相。以法界印即自利不忘。便能出离。第三身加增威令起故。言各申者。不离本处而申。即延促无碍。诸佛皆摩故云各申。即一多无碍。即四通中如意通也。余义如前第三会中说。第四摩顶已下起分。所以起者三昧事讫故。云何讫已得胜力故。虽已得力何不且定。说时至故。何不定中说。定无言说故。第五普告下本分略示纲要。为广本故。亦与下请。为其本故。不请而说者。不自说本。众则不知为说不说。又复不知欲说何法故。文分为三。初明六决定。以为地体。次佛子何等下标列十名。以显地相。三佛子我不见下。举十方同说彰地要胜。今初地体已如前辩。文中初句标。告诸佛子下正显。于中初句总明。后无杂下别显。总中言菩萨愿善决定者。标人列法。故云菩萨于大菩提立誓趣求故名为愿。即下初地中发菩提心也。此愿所以名善决定者。以真实智摄故。谓摄导此愿。皆令顺理决择揩定故。真智即善善即决定。持业受名。故论云善决定者。即是善决定。此拣依他受名也。此已入初地是证决定。非是地前信地所摄之愿。受决定名。若通论决定。有其六义。一约行体决定坚固。二望所证决定须证。三定能断惑。四决信不疑。五决圣度生。六决成佛果。后别中此善决定有六种。即经六句。瑜伽地持皆说此六名次小异大旨不殊。此六行相。前五自分后一胜进。五中前四自利。后一利他。四中前三明行体德。后一显行功能。三中前二行体周圆。后一行德具备。二中初一明行自体。后一显行离过。是故自体离过摄德为因。二利行圆成就佛果。是此行相也。一无杂者。即观相善决定。真如观一味相故。谓正体缘如。境智一味为观之相。则无带相之杂。二不可见者。是真实善决定。非一切世间境界。出世间故。谓此真智超出世间可坏之法。故名真实。真实故非世智所见。三广大如法界者。胜善决定。论总释云。大法界故。一切诸佛根本故。此中上句出所如法界。亦释大义。下句显能如地智。亦释广义。法界所以名界者。一是因义。迷悟根故。二是性义。法本性故。今能如地智为佛根本。故得如之况体合如无所如矣。下开义释。经标广大释以胜善。此云何同。论总释云。大胜高广一体异名。法相义故。言一体者唯一味故。异名者随法相义故。体无不在曰大。而相非情取曰胜。理超数表为高。用无不该为广。上释广大二字。次释法界名。云一切法法尔故。一切法者释法字。法尔者即是界义。性自尔故。下法尔字皆仿此知。此上释所如法界。下辩能如地智。亦受四名。一双释大胜义云。复法界大真如观。胜诸凡夫二乘智等。净法法尔故此云净者。异前所如体该染净故。此即根本智地。当体称如周遍名大。形对凡小超劣名胜。二释广义云。复法界大方便集地。谓说大乘法法尔故者。以证真了俗广集大行。既通二智故曰大乘。三释高义云。大白法界善法法尔故。谓无漏善法出世表故。即二智所成之善故随义立四。不出境智一如。四究竟如虚空尽未来际。是因善决定。此有二种。一成无常爱果因。是因如虚空依是生诸色。色不尽故。二常果因。得涅槃道故。故经云尽未来际。有释云。一为生因。生菩提有为果故。二为了因。了涅槃无为果故。此顺法相不顺经宗。以经宗常与无常非一异故。今更直释论文。明此地智有其二能。一寂而常用故为无常因。用虽亏盈而智无起灭。如所依空非无常故。经明此智究竟如空。二用而常寂故为常果因。虽涅槃永寂而智体不无。不尔将何穷未来际。若会三身者。用为化身。寂为法身。智为报身。非无常矣。设智为了因亦双了菩提涅槃故。论云。涅槃道。道亦菩提故。若相融摄固不在言。言无常爱者用适机故。五遍一切佛刹。救护一切众生者。大善决定。随顺作利益他行故。即普覆名大。论又云。次前善决定此愿世间涅槃中非一向住故者。谓由前因善则大智不住生死。由此大善则大悲不住涅槃。前虽有应用亦智所成故。有云。取前常果因故不住生死。取前无常果因。及此大善。为不住涅槃亦不违理。然约双遮则俱不住。若约双照即二俱住。谓大悲故常处生死等。是故论云。非一向住。六为一切下是不怯弱善。上入智地不怯弱故。论经阙于一切诸佛所护一句。但云入智地不怯弱。若准此经由护故入智无怯。言佛护者。智造佛境佛智照故。故佛所护与入智地反覆相成。论下六相圆融类前可见。第二地相中四。一寄问征起。二佛子下举数显同。三何等下征数列名。四佛子此菩萨下结名显胜。初一可知。二中以生成住持故。三世同说。同说之言。文在地相义兼地体。三列名中。为对治十障证十真如成十胜行。说于十地及引诸论。并如下广释中辩。今依本论略释地名。论云。成就无上自利利他行。初证圣处多生欢喜。故名欢喜地。此有二义。一二利创成故。二圣位新得故。遂本期心故生欢喜。二离能起误心犯戒烦恼垢等。清净戒具足故名离垢地。此有三义。一即因离。谓离能起误犯烦恼。二果行离。谓离犯戒恶业故云等也。三对治离。谓清净戒具足。三随闻思修等照法显现。故名明地。此唯一义。谓三慧照当地所闻之法。若准下论更有一义。谓得四地慧光明相故。如明得定等故。下论云。彼无行无生行慧此名光明。依是光明故名明地。然唯识此经皆名发光。谓成就胜定大法总持。能发无边妙慧光故。此则三义。一定为能发。二持为能持。三后地慧光为所发所持。然三慧就初。发光约后。故受名不同。四不忘烦恼薪智火能烧。故名焰地。焰即慧焰故此名焰慧地。此亦兼下二义。今即根本智火能烧前地。闻持不忘恃以成慢之烦恼故。二就后得智起用故。下论云。彼证智法明摩尼宝光中。放阿含光明入无量法门义。光明智处普照示现。以是义故。此地释名为焰。问约初义者。前后诸地岂不烧惑。有二义故此偏受名。一就寄位言。此地寄当出世间无漏故。二以三学此地当慧。初得慧故。五得出世间智方便善巧能度难度故名难胜。此唯一义。谓真俗无违极难胜故。以三地同世未能得出。四地虽出而不能随。多滞二边难以越度。今得出世。又能随俗巧达五明。真俗无违能度偏滞实为难胜。此初得故偏受其名。六般若波罗蜜行有间。大智现前故名现前地。谓妙达缘生。引无分别名般若行。亲如目睹名曰现前。对后彰劣名为有间。以第七地常在观故。七善修无相行功用。究竟能过世间二乘出世间道。故名远行。此或三义。一善修无相到无相边。故名远行。二功用至极故名远行。三望前超过故名远行。合唯一义善修无相行。释行字。功用下皆释远字。然善修有二义。一前地有间不名善修。今常在观故云善修。二舍有之无非善修无。今有无双离。故名善修。云何双离。谓空中方便慧故离有。有中殊胜行故离无。下释远中功用究竟正明远义。如极一界之边故远。何所过望前三地相同世间。过之已远。望四五六相同二乘。今亦超过五地真俗无违。何异此中有无双离。略有三异。一彼犹未能过二乘故。二虽以真入俗犹于双行未自在故。三彼尚未得甚深般若故。于双行非深妙故。八报行纯熟无相无间。故名不动地。此亦三义。一舍三界行生受变易果。故云报行。依此起行任运而成。故功用不动。二得无生忍无相妙慧。则有相不动。三此二无间烦恼不动。合唯一义。谓前地无相已得。无间相及烦恼亦不能动。而为功用所动。无不动名。今由无功用故。令无相观任运无间故。三不能动。下轮王梵王之喻可以证此。九得无碍力说法。成就利他行。故名善慧地。得无碍慧尚未称善。遍说遍益方名为善。十得大法身具足自在。故名法云。此有二义。一得大法身语法云体。具足自在释法云义。谓能云雨说法自在用故。此约能说为名。二得大法身此明法义。是大法器故。具足自在此释云义。能受如来云雨说故。下释名分自当广释。此十得名略有四对。一约法喻。焰慧法云法喻合目。余皆就法。二约体用。欢喜善慧约体为名。余皆就用。三约自他。离垢不动就他受称。余皆自义立名。四约当位相形。虽胜远行形他受称余皆当位受名。此十圆融地地皆具。若约行布。则前前之名应该后后。后。后之称不该前前。如欢喜之名义该十地。法云之称不预前九。今为显别相。各从初得受名。下文重显。四结名显胜可知。第三彰地要胜者。为欲令物生渴仰故。文中二。初明不见不说。反显十方报化皆说。二征释所由。征云。佛国不同化仪亦异。如何十地要皆说耶。释意云。此最胜故。谓万法皆如体如成圣。离斯证智皆是随宜。故为要胜。文有四句。初二句总标显胜。初句证行。谓诸佛证此为因成菩提故。余皆助道故。此最上最胜。次句阿含法门者。名为法体。光明者显照一切余法门故。后二句别显其相。初句释前阿含。云分别说即明前法光明。是教体用。此句是教所照法门故。论云。分别十地事者。显示世间智所知法故。后句显上证道非地前世智所知。名不可思议故。论云。显示出世间智故。说证将默。故呼佛子已说本分

　　　　大方广佛华严经疏卷第三十一

　　　　大方广佛华严经疏卷第三十二

　　　　唐清凉山大华严寺沙门澄观撰

　　第六尔时金刚藏菩萨说。此下请分中三。初说已默住。二是时下三家五请。三尔时金刚藏观察下。许说分齐。所以默者。将欲演之必固默之。欲令大众渴仰请说故。所以俟请者。略有二意。一增诸菩萨尊敬法故。二前本分中。举地叹胜。为增乐。欲令此请中生正解故。云何生解。谓由请故得说默之由。显地体甚深离于言念。令众先解。后闻说分不随声取。离谬解故。即复由此故。有第三示说分齐。初默可知。第二请中三家请殊。即分三段。谓初解脱月请。二大众请。三如来请。所以要三家者显法深妙。令闻解故。众首显扬当机渴仰。化主加劝事方周故。道大兼亡法应请故。为顺请主。此众堪闻言不虚故。为成请者。如来护念而生信受言有征故。此约因请生请亦是次第。又佛请者即名为加。谓众虽已请要假主佛威光。方堪说故亦名为教。如来教说显刚藏说。传佛教故。又前二家请。显此地法因人修故。后一家请。显此地法佛所证故。前之二请余经容有。后之一请余经所无。法华三请但是一家。良以地法甚深寄位难说故。又三请次第者。初解脱月者彼众上首故。余问则乱。何缘大众不乱问耶。众调伏故。由前二止三请抑扬时众故。次众请以表虔诚。然非争起。依前请仪同声齐请。故亦不乱后。听说理穷故如来劝说。今初众首请中。总有三请。所以三者顺世仪式。少不殷重多则繁乱。正得中故。以止有三。抑扬当时调伏机故。二家助成各唯一请。然依三请应分三段。若兼三止应分为六。以前默住之止。通为五请之本。不可唯属于初故。止请相乘。且为五段。一怪默腾疑请。二法深难受止。三叹众堪闻请。四不堪有损止。谓虽有堪者亦有不堪故。五双叹人法请。谓不堪闻者以法深故。亦得佛护固应为说。于是刚藏理穷更无违请。就初请中分二。初明大众睹默生疑。二解脱月下腾疑为请。今初言何因何缘者。疑怪之辞。为因说者不能说耶。为缘听者不堪闻耶。金刚藏下出所疑事。二腾疑为请中二。初叙请因。谓领众疑故。二以颂正请。文有五偈显说听无过。是以应说。即分为二。初偈说者无过。亦遣大众何因之疑。后四听者无过。亦遣大众何缘之疑。虽似初二征默所由。为拂众疑。后三请说为遂众欲。文彰略耳。非不互通故依前判。今初叹说者净觉无过。偈初二字偈末三字。合为征问之词。谓有中间净觉无过。何故不解释耶。圣德虽多偏叹净觉者。是说因故。觉即觉观。由此得为口加行故。具能所治无思发言故云净觉。净觉之人名净觉人。三字为总。余皆是别。别叹净觉有二胜能。一摄对治。谓念智具。念谓四念智谓如智。二离诸过谓余十字。具字两用。初中由有能治。所治不生。所治有二。一者杂觉。谓凡夫寻伺与四倒相应。即迷事倒。以四念为治。二杂觉因忆想分别。谓随名相转即迷理倒。以真如智为治。前唯凡夫。后通凡小。言离过者离三种过。一由无嗔等功德具故。离悭嫉过。谓无嗔治嫉等取无贪。无贪治悭不等无痴。无痴即前念智摄故。二由前已说上妙地故。无说法懈怠过。三由有乐说辩力无不乐说过。然念智正为治杂觉等。故受治名。而无嗔等本意不为治于嫉等。有此任运自无彼故但名离过。第二叹听者无过中四。偈分三。初二叹同生众。论云。同法决定故。有乐闻故。次一偈叹异生众。论云。复示余者心净故。后一偈双叹。论云。又显此众皆堪闻法故。今初二偈前偈叹根。故云决定。后偈叹欲故云欲闻。若有欲无根虽闻不解。有根无欲设闻不受。故须双叹。今初同法即是同生。拣后异生。决定即是根器。拣后乐欲。初句为总。论云。决定者黠慧明了故。黠慧即根黠能知教。慧能入证故。次二句别。论云。决定有三。一上决定愿大菩提。故云勇猛。二名闻决定。他善敬重故云无怯弱。由内无怯弱外著大名。三摄受决定。谓彼说者善知故。即经说地名由堪摄受方为说耳。下句征默可知。后偈叹欲中。初句所欲之法。次二句正明有欲。后句结请。论云。是中若但有阿含决定。无证决定。但有非现前决定。无现前决定。如是决定法器不满足故。不能听受者。现前是欲现见起故。非现前是根。但冥具故。此中意明。但有根而无欲不堪闻法。今前偈于教决解于理决证。具二决定。为非现前之根。复有今偈现前之欲教证决定。则具足决定故堪受也。其心无怯弱者。论经云。佛子智无畏。无畏即无怯弱。契理之心。即名为智然智有二种一证法。故此属前根。二现受故此属今欲。欲亦须智。故于乐闻心无怯弱。总前二偈根欲。双具诸地妙义。愿为说之。第二一偈叹异生众。但云众会故双叹根欲。初句为总心无浊故。名为清净。三句为别。别离六浊。一不欲浊。谓无心餐采故。离懈怠治之。二威仪浊。不恭肃故。严整治之。三五盖浊。贪名等故。洁净治之。四异想浊。谓贡高杂染轻慢杂染等。皆名异想。今说行坚固不动治之。五不足功德浊。善根微少故。于彼说中心不乐住。具功德治之。六愚痴浊。谓愚闇不了故。智慧治之。第三一偈双叹二众。云一切故。相视为总。论云。迭相共瞻者示无杂染故。余皆是别。咸恭敬等无轻慢杂染。下半喻显敬法转深。何有杂染。论经云。如蜂欲熟蜜。古释云。齐心趣证如蜂熟蜜专意。求教如渴思甘露。今即但。云念蜜则二句皆通教证。然蜂之念蜜渴之思浆。喻希法喜解脱之味更言好蜜复思甘露。显法之妙思渴情深。第二尔时大智下法深难受止。文中二。先叙意。后偈酬前中令众欢喜。是总酬答相。谓说偈本为除前疑恼得心喜故。酬答有二。一堪酬答。自有大智故。二不怯弱酬答。不畏大众之不堪故。论云。此二示现自他无过故。故后偈意明法难说。非己无智而不能说。但言难闻。非斥大众全不堪闻。偈中五偈分四。初二颂明法难说。遣上何因之疑。成上有智。次颂显法难闻。遣上何缘之疑。成前无畏。三一偈喻难说闻。后一偈举难结默。初中分二。前偈显难说之法。后偈彰难说所以。今初偈末难字。即是总相。谓难得故。难得所以后偈明之。此难有二种。一最难。体出名相故。经云第一。二未曾有难在相所无故。经云希有。上二明难相。何者是难法体。即偈初二句。菩萨行者是出世间智。谓即是证道。证心涉境故名为行地。事者谓十地事行即是教道。相差别故。最上者。通说上二胜故。诸佛本者。释上证智得菩萨行名所以行。是因义。觉于佛智所以名佛。今此证智亦觉佛智。故为彼本。本即因也。此之教证于何处成难。谓显示分别说。证道亡心故难显示。教道依证亦难分别。第二释难所以者。彼前菩萨行事所以难者。由住微妙深义故。故论云。彼菩萨行事义住不可如是说。偈中初二句对劣彰深。次句就胜显妙。末句举闻迷惑显成难说。于中难者是总相。云何难。难得难证故。难得有四。一微细难得。显非闻慧境故。二难见难得。亦非思慧心眼见故。三离念难得。亦非世间修慧境故。以地智是于真修故。非地前心数分别缘修之境。四超心地难得。非唯非地前之境。亦非登地已上报生善得修道智境。谓变易所起异熟心识名为报生。生便能知无常等。故名善得修道智。以非照实之智故。亦不测地智。知无常等未忘心境名为心地。以七地已还皆容出观故。又此善得修道智即加行。后得智非根本故。所以拣之。故瑜伽五十五修道位中。有出世断道世出世断道。既通于世故非其境。既非四心之境是谁境耶。即佛智境。何者是智见实义故。出生有二义。一生彼佛智故。二出离于生是无漏故。末句云。所以难说者。闻者随闻取著悉迷惑故。第二一偈显难闻者论云。已辩难说复显难闻。然偈中举具德能闻。反显难闻。兼欲使人学能闻故。于中三句举德。末句结成能闻。初中初句为总。谓持听法心坚如金刚。则能得闻。下二句别。坚有二种。一决定信坚。即第二句。若无此坚于他分法不能入故。二证得坚。即第三句。若无证坚于自分法不能入故。深信之相云何。谓于佛智设心智不及。仰推佛智非我境界。是深信相。即胜鬘三种正智中仰推智也。所信是何。谓佛胜智慧。以此地智上同佛智故。佛智有二。一菩提智。是自行证法称性无边。二化生权智是利他教法。随机隐显种种差别。即是法华诸佛智慧及智慧门。于此二深皆能信故。云何证坚。此亦有二。一知是能证。二心地是所证。言无我者。通能所证。心地即二空真理。所依之事谓唯识相。论云。随心所受三界中报。此即异熟识。又随心所行一切境界。亦名心地。此即前七转识。及通八识相分内外诸境。于此二类。如实了知我法二空。成无我智。下句结成。既知难闻之义。如是具上二坚。方闻上来微细胜智。第三一偈喻难说闻中。上半喻下半法合。此中喻意不单取虚空以无画处空不为喻故。亦不单取画。以壁上画不将喻故。正取空中之画。风喻亦然。于中能依风画以喻阿含。所依之空以喻证智。然空中风画不可言无。谓若依树壁则可见故。亦不可言有依空不住故。非有非无故不可说。文意正尔。论有三段。初释喻相次释合相。后拣喻不同。初中有三。初离释二喻以明非有。次合释二喻以明非无。三双结二喻成不可说。前中画喻有二。一正显喻相云。此偈示现如空中画色如壁者。谓此空中画色不异壁上画色。故云如壁。若尔。何以不见二显其非有。论云。是中不住故不可见。谓壁上之画有壁可住。故可得见。空中之画无可依住故不可见。下风喻亦有二段。一云如空中风如树叶。此正显喻相。二云。是中不住故不可得见。此显非有。谓树叶上风有叶可依故可得见。空中之风无可依住故不可见。二合释二喻以辩非无。云此动作者。非不空中有是二事。此论意。明但无可依故不得见。非风动画作其体全无。三结成不可说义云。是虚空处事不可得说。处者虚空处。是风画所依之空。虚空事是空中风画之相。由前义故不可说有。由后义故不可说无。故此空处及画事风事。皆不可说其处所。第二释合喻中。次第合上三段。而但双合。初论云是画风如说者。此合上喻相。次论云。以非自性不可得见是不住故以其客故者。合上非有。即以非自性合上不住。以其客故者。出名无性不住所以。谓名是实之宾。故无所住无自性也。二合前非无。云非不于中有此言说。三合前结成不可说。云如是佛智言说显示地校量胜分别难见者。佛智即所分别。合上空处。言说显示下。是能分别。合上空中事。以诠从旨故亦难见。合上不可说处。然论佛智即今经牟尼智。牟尼此云寂默。以智相即智性故。此即地智而名佛智者。无二体故。亦是译人见牟尼之言。谓是释迦故耳。第三拣喻不同者。举二喻者喻旨别故。论云。画者喻名字句依相说故。谓画有相状如名句之屈曲。能显地相。风者以喻音声。声无屈曲如风之相。假实既殊故双举之。又假实相依阙一不可。故云。又说者以此二事说。听者以此二事闻。故举二喻双喻说闻。若将二喻喻所诠者。仍有两重。一风画喻地相所以不可见者。以同地智故。如风画合空。二将风画复喻地智。地智所以不可说者。以即同果分。离言说相故。如风画合空。若以果从因则亦可说。以智从相地有差殊。以旨从诠可闻可说。是则无闻说之闻说也。第四一偈举难结默者。若准上义。以二事说以二事闻。则可说可闻。但是难见如何不说。故有此偈。意云。说闻本在证见。难见说之何益。况复加以难信故我默然。初句所证见法。次句难证。难中之难故云最胜。次句难信。非地前证信故曰世间。上三句举难后一句结默。第三解脱月叹众堪闻。请前已叹竟。此复叹者。由闻上言证信难得。示现此众有信有证有堪能故。先长行后偈颂。前中分二。先叙请。后佛子下。发言正请。于中三。初陈众集。二善净下。叹众具德。三善哉下。结请。二中十句初总余别。总谓善净深心离教证过。故名善净。深心有二。一具修一切诸善行故。即下教净。二与理相应故。即下证净。下九别中。前五阿含净。后四证净。谓顺教修行名阿含净。证理起行名为证净。教通地前证唯地上。今初五中。一善洁思念即欲净。随所念阿含得方便念觉净。谓得方便。即不取念相名为善洁。二善修诸行者求。净三业敬顺起求法行故三。善集助道即生得净。愿得益众生处上上胜生。生而便得悲智胜念。以助正道故。四善能等即受持净。亲近多佛意在多闻忆持故。五成就善根即行净。为求地上真证法故。习少欲头陀等离著善根。后证净四中。一舍离痴惑者得净现智。善决定故。谓真见道中得无分别智。非比知故名为现智。相见道中以后得智审观理智故决定无惑。亦可俱通相见道中。亦名现观。真见道中决理无惑。皆破无明故云舍离痴惑。二无有垢染即不行净。修道中一切烦恼不行故。相见道后至金刚无间道中。皆是修道。复数修习无分别智故名修道。灭二粗重皆使不行。对见道中初断所知。故云垢染。成唯识第十云。烦恼障中修所断种。金刚喻定现在前时一切顿断。彼障现起地前渐伏。初地已上能顿伏尽。令永不行。如阿罗汉。由故意力。七地之中虽暂现起而不为失。八地已上毕竟不行等。烦恼即是垢染。不行即是无有。然见道中。非不断惑见理义增。修道位中审虑重观除障义胜。故此偏说。三深心信解即无厌足净。不乐小乘。但于上胜佛德深心希欲。信解决定故。四于佛法下不随他教净。趣菩萨地尽道中自正行故。上叹德竟。第三结请可知。二偈颂中。初偈直举法请不颂前文。上半举法请说。下半彰说有益。后偈颂前请可知。第四尔时下。不堪有损止中二。先长行中亦二。先领前所叹对下有损。所以言虽。后然有下。举损违请。于中二。先举损劣解之人。通凡小等。皆是迷法之器故。多生疑者。正行相违犹豫义故。惑者心迷于理能破坏善法远离善法故。此明现损。于长夜下。明其当损。后我愍下。结默违请。偈中亦二。初偈颂前段。净明有信余皆有证。如山如海双喻教证。后偈颂后段以取相故。但依于识不能依智。第五双叹人法请中。复重请者。示彼疑惑应须断之。岂可避之。避之不说有多过咎。何等过咎不得成就一切佛法。文中先长行。后偈颂。长行中三。初标请。次何以故下。释请。后是故佛子下。结请。释中二。先直征释。后转征释。前中先征意云。何以当得佛护而能信耶。释云。法应得护由得护故必能信受。二转征释中。先征后释征。意云。何以说十地时法应得佛护耶。下释意云。如来说法不离教证。最所要故。文中三。谓法喻合。法中最初所行者。依阿含行故。成就一切诸佛法者。是证智故。此即九种教证中。第四修成相对。二喻中以字母喻于地智。为诸法本。论云。书者是字相。如嘶字师子形相等者。以书记字非正字体。言师子形者。谓[虱-(乏-之+虫)+允]字如蹲踞形。有云。如呼师子为[巢-果+七](词孕多故。[巢-果+七]字像形似师子头尾者。全不似也。字者论云恶阿等者。即十四音正是字体。字即文也。等余十二。然有十四音。二音不入字母。谓里梨二字。数者名句。此二是数义者。谓有二字多字名。必以多字成句故皆数也。说者是语言。皆以字母为本者。明末依本喻果依因。字母究竟者。明本能摄末。喻因无不摄。上二顺明。无有少分离字母者。反成上二。言字母者。即迦佉等三十四字。以前十二音入此三十四字。则一一字中成十二字。复有二合三合乃至六合。展转相从出一切字。故名为母。论经名为初章者。以梵章之中悉谈字母最在初故。然五天口呼。则轻重有异。书之贝叶字体不殊。梵天之书千古无易。不同此土篆隶随时。故此为母。亦常楷定。三合中初合末依于本。后十地究竟合因无不摄。所以须此二者。若但言为本容非是末。如以百钱为本成多财货等。今明如水为海本。无海非水故。云究竟无有离者。又为本者非但因为果本。亦乃后为前本地前。望证修阿含故。初心即以智观如故。第三结请可知。问若依上义。诸佛有力能令信者。何故今后众生于彼法中亦有谤意。答有二种定。则不可加。一感报定。以先世今世造定业故。二作业定。宿恶熏心猛利缠起难晓喻故。上如释种下如琉璃。颂中初偈颂标请。后偈颂释请。略不颂结。颂释中长行法中无究竟之言。而喻中有。今此反前欲显具有。又法中明本能生末。合中明末依于本。皆影略耳。第二大众同请者。上来众首请说。显众堪闻乐闻。今大众展诚自陈有根有欲。文中先叙请。后正偈请。于中二。前四偈半叹人堪能请。后一偈叹法成益请。今初亦二。前二颂叹说者。余叹听者。前中初五句叹说者。自成教证。后三句叹能令他入。今初。初四句叹证。后一句叹教。自分所成一切行位。通名为证。上受佛教说为阿含。即九种教证中第八门也。今初上者是总。然总有二义。一双为教证之总。二唯显证力辩才。对教名上。此中叹证辩才有三。一真实智为辩所依。即经初句无漏故无垢。过小故云妙。二辩体性即第二句。谓堪能分别无边法义故。三者辩果即下二句。依前起词乐说故名为果。一诠表深旨字义成就。即下一句二滑利胜上字义成就。即宣畅句。二有一句叹阿含。谓念持于教得净慧无疑名清净行。三句叹能令他入者。初句令入证。谓已入地者令得佛十力。未入地者。令得入地。故云集功德。集功德即论经净心。净心即初地。由集德成故。后二句令入阿含辩才分别说者。意令受持十地法故。说主既内具二力。外令他入。何故不说。二有二颂半叹听者中二。初偈叹众有根。后一偈半叹众有欲。今初由有根故堪受教证。初句有治。次二句离所治。下句结请。结请惟愿是总。惟愿有二。一求阿含。二求正证。有二妄想不堪闻教。一我二慢。以我慢故于法法师不生恭敬。以定戒为治。谓若有定则心调伏。故内无我慢。戒则善住威仪外相不彰。有二妄想不堪得证。一邪见颠倒见故。二疑念于不思议处不生信故。有二对治则能得证。一证见善思义故。即经集正。谓积集深思故。二者正心。信心欢喜故。二叹有欲者。显示大众求法转深。于中一偈喻明半偈法合。前有四喻。喻四种义门。示现正受。彼所说义。一受持谓求闻慧。初闻即受随闻受持。如水不嚼随得而饮。二助力。谓求思慧嚼所闻法助成智力。如食咀嚼以资身力。三远离。谓求修慧依闻思行能去惑习。如服良药药行除病。上三三慧。四安乐行。谓求证智即三慧果圣所依处现法受乐行故。如蜜众蜂所依故云贪也。后法合中能求一向是法。所求犹通法喻。以一甘露总合四喻。甘露有四能故。一除渴。二去饥。三愈病。四安乐故。二有一偈叹法利益请。直观经文似当结请。今依论判故云叹法善哉是总。所说法中善具足故。善哉有三。一所依即广大智。说地必依此慧故。二体性即第二句。正说入诸地则地地转胜故。三者地果即后二句。谓具十力无障碍佛菩提故。行亦果行如出现品说。自下第三如来加请前虽二家四请。为显法胜复待佛加。前来为分主伴主佛。唯明意加。今欲具于身口故复重加。又前默与威神令有加请。今加为说不与前同。若尔诸佛前已具于三业何得复加。前但是加未是请故。今以加为请并异于前。上力被下说以为加。因加劝说目之为请。加即是请故云加请。长行则以加为请。偈颂则以请为加。不以常口求请。而以云台发言。不以常身展敬而以光业代者。为不轻尊位故。要复请者为重法故。前加分中不加大众。今此加者。前若即加说主。无由三止。此若不加请主。前言得佛护念便为无验。文中通有八业二身。且分为二。先长行有二身七业。后偈颂但明请业。前中二。先此佛光照十方。后十方佛放光照。此二光互照必互相见。二段皆有二身七业。今初分二。先明光体业用。后作是事已下。正明所作。今初。先明光本。上加于下多用眉间之光。亦表将说中正之道。出清净下。正明体用。于中文有六业。一觉业。即光名体。谓是光照菩萨身。已自觉如来力加故。觉照光用故曰焰明。二百千下。因业能生眷属义故。三普照下。卷舒业。舒则普照十方。卷则还入常光。今文略无卷业。若兼取下文。如日身中于空中住。义则通有。四三恶下止业。五降伏业。论经云。一切魔宫隐蔽不现。今经阙此。六又照一切下。敬业。显现佛会令物敬故。七又照十方下。示现业。正为令众见说听者。皆得佛加堪说听故。长行受身加之名偏从此立。二正显所作即二身之一。言二身者。一流星身。往他方世界故。论不指经。古德共指卷舒敬示三业当之。以是往来光体如星流故。二如日身。谓如日处空即此所作。于上空中为台是也。故以身业相对。应成四句。一业而非身。谓八中除三。二身而非业。即如日身。三亦身亦业即流星身。四非身非业。此经所无。即论经彼此相见。以身约有体业约有用。三则双具。四则非正所为故。二十方佛放光照此者。正为照此。然其作业亦周十方。七业二身不殊此佛而加。又亦照此娑婆。经文以主佛普照此。不待言伴佛普照。正意为此加被相故。第二偈颂明请业中二。初偈所依望前犹属于身。后正偈请。五偈分二。前四加请所说。后一教说分齐。前中亦二。初二偈举法请。后二偈举益请。前中亦二。初偈正显作加。后偈显加所为。今初。加于彼三字是总。此偈正为加故。其世中上亦总亦别望加于彼是别。以二种加中是具果加故。望四胜义是总。以上即胜义具四种胜。为世中上故。言四胜者。亦如世王。一自在胜。所作无碍故。即经初句言佛无等者。由离二障解脱自在不染如空。十地已还皆无等故。重言等者唯与佛等。欲显佛佛等正觉故。二力胜。即经十力能伏邪智之怨敌故。三眷属胜。即无量胜功德及人间最胜。论经即当无量诸众首。谓具功德堪为众首。故云人间最胜。论云诸众首者。佛于世间最上胜故。四种姓胜。谓家姓胜故。即释师子法。于中又二。一释师子是生家胜。谓应生释姓轮王贵胄故。诸佛同加。偏语释者以现见故。是主佛故。二法之一字是法家胜。谓非但生家胜。诸佛皆同真如法中住故。由上四义故。称法王名世中上。上云二种加者。一具身加依法身故。谓释师子是有法所依之身故。二具果加证佛果故。即是世中上。及别明四胜。异未成佛之色身故。今此具德之人加金刚藏。第二偈加所为者。欲令开现法藏义故。文中初句及下句。以佛威神是说所依。余文正辩所为。开胜藏一句是总。下十字是别。别叹胜藏。有其二种。一义藏成就。二字藏成就。义藏即胜妙行。行者。诸菩萨行。所谓助道法故。妙者。真实智故。即是证道。胜者。神力胜故。是不住道。染净无碍故云神力。如是显示深妙胜上之义。二字藏者。即诸地广智及分别说。谓说十地差别相故。上举法请竟。第二举益请者。显所说法利他有三时益故。二偈分三。初半偈闻时益。若得上加。则法宝入心成闻持故。次半颂修时益。上句修时因圆。下句所修果满。后一偈转生时益。即具坚种人。上半顺明。明有信之益。下半反显举无信之损。论经但有顺明。偈云。虽在于大海及劫尽火中。决定信无碍必得闻此经。今经堪受即决定信义。此中大意云。若有信有机为堪受者。无问恶道善道。难处生皆得闻经。以难不障闻故言虽也。海水劫火即是转生难处。大海即是恶道畜生趣故。故论云。龙世界长寿。亦得闻此经。偈言虽在于大海故。而言长寿者。如有经说。右胁著地未动之间。已经贤劫千佛出世。更一转亦尔。但暂卧息尚尔。况其一生。劫火中者。即是善趣。论云。虽在色界光音天等。亦得闻此经。偈言及劫尽火中故。此即指二禅已上为长寿天难。然论无长寿之言。而前龙趣却有长寿。且三恶为难不必长寿。恐是译人误。将此中长寿入于前文。然二经中文皆巧略。若具应言劫尽火起时在光音天中故。论为此释。以火起时初禅无人。二禅不为其坏于中得闻故。等言等取三禅四禅。免水风灾长寿天难。乃至无色亦皆得闻。今举初摄后。及对水成文故云劫火。案智论等通上二界。除五净居皆长寿难。今不取初禅者。以彼有梵王多好说法。有觉有观闻法障轻。又正已烧故不说之。上顺论释。八难之中善恶二趣各举其一。理实八难皆容得闻。又劫火之言兼佛前后。劫坏之时无佛出故。修罗地狱容在海中则兼数难矣。今经但云劫火。则正在火中亦容得闻。以众生见烧烧处有不烧故。问若依前义。云何堪受法人复生难处。答此约乘戒缓急应成四句。一乘缓戒急。生长寿北洲不闻法要。二者乘急戒缓。生三涂中不碍闻法故。佛会中多列龙鬼等类。三者乘戒俱急。则人天闻法。四乘戒俱缓。则处三涂诸根不具又不闻法。今海水劫火是二三两句。余二无乘故。经论不明。即后半意勉旃学徒。愿留心法要故。涅槃云。于戒缓者不名为缓。于乘缓者乃名为缓。第二一偈教说分齐中。应说诸地者。总劝说也。说地何义。谓应说前字藏之中诸地广智三渐次相故。次修习言即为总相。言渐次者。渐明非顿。次辩不乱。云何为三。一观渐次。二证渐次。三修行渐次。此即十地之中。加行根本后得三智。为地地中初中后相也。胜智道者。即观渐次。道者因也。以加行智为正证胜智之渐次。故名胜智道。谓说此十地若加行观。若加行所依止理。能生诸地实智故。次入住展转者。是证渐次。入者入地心。住即住地心。未转向余地故。展转即出地心。地地转所住处故。即此三心证智自为渐次。第三句即修行渐次。以后得智要由证真修行。方能了俗故。名修行渐次。言法智者。正辩后得智体缘法别。故名为法智。此智从二境生。一由证真故。云从行生故。论云。行者入住展转成就故。二外能了俗故。云从境界生故。论云境界者。此行种种异境界故。谓以正证之行。行于俗境是后得也。利益众生一句。结说之益。亦是后得智境。问地地正证者。如初地中正智亲证真如。则后九地中不应更证以如无二无异故。古德释云。如虽一味。约智明昧有十亲证。此亦顺理故。唯识论云。虽真如性实无差别。而随胜德假立十种。此约所证德异故。有十地亲证。又云。虽初地中已达一切。而能证行犹未圆满。为令圆满。后后建立此。则亦约能证明昧意也。若唯取所证德异。则初地未全证如。亦未能全通如无异难。如人观空小时不远大则渐增。空虽无差眼有明昧。自下第三许说分齐。谓所说不过义说二大。是地分齐。于中二。先叙说仪意。后正显偈辞。今初。观察十方是叙说仪。论云。示无我慢无偏心故。观十方佛将欲承力。故无我慢。观十方机拟将普被故。无偏心故。上下文皆云承佛神力普观十方也。亦可普观物机不慢旁人。普观诸佛不偏一佛。欲令大众增净信者。是叙说意。谓众先有信深渴所闻。今更示说正地二大增益闻者。堪受正义。不如言取名增净信。若准论经更有增喜。彼经云。欲令大众重增踊悦生正信故。以踊悦即是净信故。今略无故。论云踊悦者。心清不浊故。由信以心净为性。则称理而悦。以前说主违请中已令众喜故。今云增如何得此踊悦。论云踊悦有二种。一义大踊悦。为得义故。二说大踊悦。因此说大能得义故。义名所以深广称大。即是当法受名。说名诠表。因于此说得彼义故。依所得义故名为大。大之说故依他受称。闻于二大皆踊悦者。因诠得旨湛净无疑。法喜内充故增踊悦。大意如此。然二大体相古说不同。远公云。此地经中宗要有四。一是言教。二是所说教道之行。三是所显证道之行。四是证道所表地法。就此四中初二为说大。以行依言成。言依行发故合为说。后二合为义大。以证依法成法由证显。故合为义。贤首释云。此经宗要有六。一所依果海如太虚空。二地智所证十重法界。如空中所画之处。三根本智能证法界。如能依画相。四诸地后得随事起行悲智不住。五诸地加行所起行解。为趣地方便。六寄法显成诸地差别。如第二地中十善为正。三地禅支等。于此六中前三合为义大。后三合为说大。然其后解不取能诠者。意云。如偈中七偈亦明义大。岂无能诠。正应用所以甚深故。名之为义。可寄言说故称为说。且依后解。古德因此复辩可说不可说义。然下论自明因果二分说不说义。非无眉目故今叙之于中先就义大。次约说大。后辩双融义中有三。一约果海可以总标举。令人知有。名为可说。不可指斥示人名不可说。二约证处。既此所证离相离名。还云此法不可说闻。以此遣言之言当彼法。故名为可说。有言斯遣名不可说。三约本智。谓以遮诠易解故名可说。直诠不逮故不可说。摄论云。无分别智离五相故。谓睡眠昏醉等。以直诠不到故。约遮诠以示彼法二就说大中亦三。一约后得智。随事行相可以言辞分别。是则可说。是出世间故不可说。二约加行智。谓是意言观故是则可说。观中行相言不至。故名不可说。又诸法自相皆不可说。诸法共相皆是可说。此通一切法。三约所寄法。可以寄此表示令人解十地故名为可说。不可以此即为十地。名不可说。三约双融中。此上六中各说即是无说。无说即说。无二俱融准思可知。又果海离缘故不可说。所证就缘是则可说。二所证非修故不可说。能证修起是则可说。三正证离相故不可说。后得带相是则可说。四后得无分别故不可说。加行有意言。是则可说。五加行观无分别故。不可说。寄法表地是则可说。此上不可说。皆各不异于可说。以真理普遍故。可说不异不可说以缘修无性故。是故下文虽说一分。义亦不少。故论。云如实满足摄取故。意在于此。涅槃亦云生生等皆不可说。有因缘故亦可得说故。说不说不可局执。余至下明。上来叙意竟

　　　　大方广佛华严经疏卷第三十二

　　　　大方广佛华严经疏卷第三十三

　　　　唐清凉山大华严寺沙门澄观撰

　　第二正显偈词。有十二偈。大分为二。前七显义大。后五明说大。今初分四。初四偈总显地智微妙。二有一偈类地行微。三有一颂寄对。彰微。四有一颂喻显地微。今初分二。初二总显地狱。后二别显微相。今初。正显地智微妙之相。故论云。此偈依何义说依智地故。依者据也。云何知依智地。上来本分请分皆依智地。后说分中亦说智地。即今此中第六偈。云智起佛境界亦依智地。明知此显地智微妙。非别明佛果。于中论经但有六句。初二句即此初偈。彼云微难知圣道非分别离念言微妙者。二偈总相。即前地智超言念故。余皆是别。别中初句是微体。余皆是微所以。于中难可知。总显所以。下六句别显所以。论云。云何微。偈言难知圣道故。此即双指。谓圣道是体难知故微也。故净名云。微妙是菩提诸法难知故。云何难知。此有二义。一说时难知。口欲辩而辞丧故。二证时难知。心将缘而虑息故。上大仙道是所证说。大仙是佛故。言微妙道者。是因修行证智之因。得大仙果故。六句别显微所以中。初句即说时难知。言非念者。非有念虑分别心者之境界故。何以非是念虑境耶。以此地智自体无念故。故云离诸念也。由上二义。如是圣道名为甚微。下之五句明证时甚微。于中复有总别。初句为总。求欲证见难证得故。以无见无得方能证故。下四句别有四甚微。第一观行。第二依止。第三清净。第四功德。初句即功德甚微。不生者。契理出世故。不灭者。非一往灭。不舍利益众生事故。即无住涅槃。寂用无碍功德。次句即清净甚微。性离烦恼非先有染。后时离故名为性净。如此则无不离时故恒寂然。即性净涅槃。言离垢者。即观行甚微。谓观智中离无明垢故。不同世间八禅。为无明杂故。聪慧人下。即依止甚微。聪慧人者。登地已上有智之者。彼人之智能行地智。何智能行。若就总就实。唯一实智见一实谛故。若就别兼权则通三智。一加行智增上善胜解故。二根本智增上善寂灭故。谓灭诸惑证寂理故。三后得智。随闻明了故。云何行处。此之地智是彼证智。自证知故。依彼地智说证智生。故说为行。非正证时有能所行也。上四微中功德异小观行异凡。依止清净拣异外道。自尊之者。以智断异故。前清净微是断德。不同彼有见惑及灭心想。为清净故。依止即是智德。不同彼以六行而伏惑故。上依增胜。若通说者并异凡小。第二两颂别显微相。故论云。此甚微智复有何相。此征体相也。是智有二相。初二句明同相。智体空寂故。后六句不同相。智位差别故。今初同中。上句总下句别。总中此是谁相彼智相故。故言自体。此智自体以何为相。谓本空寂。何以言同。此即性净涅槃。上同诸佛下。同众生一切众生皆有此故。横同诸法诸法如故。此如即是自体空故。一切皆以空为自性。智性色性本无差故。一切皆有安乐性故。下句别者。论经加一有字。云有不二不尽。释云。此智空寂其相云何。谓离三种空摄是真空相。三种空者。即地前空乱意菩萨。一疑空灭色取断灭空。此失空如来藏。则损减也。二疑空异色取色外空。三疑空是物取空为有。今云有者。即初离谤摄。不谓断灭如兔角故。言不二者。即离异摄。不谓异此空智更有异空。言不尽者。离尽灭摄。不谓有彼此自体彼此转灭故。此明非灭有体之智。成有体之空。亦非空有物可转灭也。离此三空。即见自性本空空如来藏。今阙有字如何会通。此有二意。一以不尽摄之。谓有体故不尽。无则异于断灭。若无可尽灭则非有物。义如前说。二者西域之经自有二本故。论云。有二种颂。一有不二不尽。二定。不二不尽。此颂虽异同明实有。若非实有不得言定。此云何定。定能灭除诸烦恼故。意云。定即是有故能灭惑。今经亦无定字。义同定本。谓定是有无不二法故。离前二空。谓无二中兼得空与有不二故非断灭。三种空义。如宝性论第四所明。二有六句明不同相者。即方便净涅槃。断惑平等不同凡小。而能断故不同外境。但是所证有异相。故不同于空。涅槃是果。此云何是约分证故。又是所依果海。如下十山十德不离海故。此当义大不可说故。今明地智应是菩提。那言涅槃。若分相门。则所证为涅槃。今显相融。即智之性为性净涅槃。智出惑障为方便净涅槃。二而不二。难说甚深良在于此。文中解脱是总。余皆是别。总谓净相解脱故异前也。宝性论第四云。清净有二种。一自性清净。谓性解脱即前同相。二离垢清净。谓得解脱即此净相解脱。别中以别显总别有二种。一何处得解脱。即经于诸趣也。此显所脱。谓烦恼为趣缘业为趣。因生为趣果故。三杂染皆诸趣摄。若脱因缘则无生果二云何解脱。即下五句。此明解脱之体。五句即显五种解脱之相。一等二际是观智相。二断烦恼是离碍相。后三体德圆备。即是涅槃之相。言平等者。谓世间涅槃平等摄取。非如声闻一向背世间故。以世间之性即涅槃故。中观云。世间之实际。即是涅槃际。无毫末差别故。二断惑相者。谓三时无断方说断故。故云非初非中后。释此有二义。一约相翻。二约相续。言相翻者。谓无间道正断惑时。为智先起惑后灭耶。为惑先灭智后生耶。为同时耶。此三惑智各有两失故。如不成断。谓智先起智有自成无漏过。不能灭惑过。烦恼先灭烦恼有自灭过。不障圣道过。智后同时各具四过。如灯不破闇可以喻此。又涅槃云毗钵舍那。不破烦恼若尔云何说断。若依唯识第九明二真见道现在前时。彼二障种必不成就。犹明与闇定不俱生。如秤两头低昂时等。诸相违法理必应然。是故二性无俱成失者。此但举法相一边。亦不违余缘集断义。若望此宗则有所遗。谓秤衡是一低昂无妨。解惑不尔。岂得俱时。明闇之喻。虽则相倾到与不到俱不破闇。同时则相乖异时不相预。故若此宗断结要性相无碍。上明非先后俱为显无性。无性缘成则说断结。由能断无性方为能断。所断本空方成所断。若定有者则堕于常。不可断故。若定无者则堕于断。失圣智故。言相续者不约惑智相对。但就一智自有三时。论依此释就此三时复有二种。一约初心究竟。通分三时。二约无间道中刹那三时。经论并通此二。论云。此智尽漏为初。智断为中为后。答云。非初智断。亦非中后。偈云。非初中后故。此上顺释偈文。兼定三时。唯约智说故。言是智断惑。若尔三时无断云何断耶。论云。如灯焰非唯初中后。前中后取故。此举喻释成谓实教断惑必性相双明。经文正显证智。唯据甚深缘性不可说义。论主兼明断义故性相双辨非初中后。辨因缘无性。是断之不断。前中后取即不怀缘相。是不断之断故。大品云。菩萨非初心得菩提。亦不离初心后心亦尔。而得菩提。譬如然灯非初焰燋炷。亦不离初焰。后焰亦尔而炷实燋故。龙树判云。佛以甚深因缘答。涅槃二十九亦云。众生五阴。虽念念灭而有修道。如灯虽念念灭而有光明。上诸经论。皆显性相无碍。无断之断。又今经论反覆相成。谓若定断者。一念便足何假三心。既并取方成。明知无性。无初中后。无初中后是无性。故方得成于初中后断。此则因缘故无性。无性故因缘也。若云初念则能断。后念方究竟断者。不异毗昙一念有烧始终方尽。若云初念独不能断。积至中后方能断者。不异成实一念不烧相续方然。勿失宗旨。上犹通实教。若依圆宗所断之惑一迷一切迷故。一断一切断。无断无不断若具显诸宗差别如别行章。非言词下三句。明三德者。初句即般若是观行相谓无分别观体绝名言。真智内发。不同声闻依声而悟。前云观智约其决了。此云观行约行契极。次句法身是转依相。谓转无常依。云出过三世故。此微智依常法身论。云非如无常意识智依止无常因缘者。此拣未转依时。今为所转依也。无常意识智是彼能依。无常因缘即是所依。持种本识是无常因。所持染净诸种子等。是无常缘。依此因缘起无常意识。今转无常识成妙观察智。转无常意成平等性智。以为能依。依彼本识如来藏性真如法身。以为所依。论云。如修多罗中决定说者。是了义故。涅槃经说。转无常识获常识故。诸大乘经其文非一。问所依本有可得是常。能依修起宁无生灭。若依唯识。所依常故能依亦说为常。非自性常是有为故。若起信等始觉同本。亦皆是常。胜鬘经云。一切法常住故。三其相如虚空即解脱相。不同声闻犹有智障。二障双亡故。如空无碍。三德之义已见上文。然圆满在佛。圆教十住即许开发。此中约因即言分得。所依果海等佛无差。转依亦尔。从因门中是见修转。就果辨者。究竟广大转也。此不同相。由得前同成斯不同。能显前同。令离障清净无别不同。如融金成像像非金外。论中结后五句云。如是观智如是断烦恼。如是观如。观如如是依止。依止如是解脱得解脱。后三皆重言者。皆上牒前下是结成。谓如是观而观等也。偏此后三有重牒者。以前文后三对妄显真故。须牒真就以结之。第二一偈类地行微。于中上半牒前地智离言。以为能类。下半正举地行以为所类。初中谓彼前地智显二涅槃。皆言不及。寂即同相性净涅槃。自性寂故。灭即不同相方便净涅槃。要智缘灭非约性灭故。此二涅槃是佛所行。故言不及。行者证也。言不及者。说听皆难也。何不直说无言。而云言所不及。若一向无言何由悟解。令寻言求理而知理圆言偏。故但云不及。下半所类者。谓非唯证智如是深玄。而令智眷属行亦难说受。论云地者。境界。观行者。智眷属。智眷属者。谓同行。同行者。谓檀等诸波罗蜜。言境界观者。如为境界照达名观。此即加行。设地是地体。意在举地取行。故云地行。将此地智修行檀等。故名同行。同彼事而行故。斯即后得为证智眷属也。第三一偈寄对彰微者。对闻思等以显微故。初句举法体。智是所起地智。即前五偈所明根本之智。起者即加行后得二皆观如。如即佛境并为能起故。论云。以何观以何同行。能起此智。此即前偈何观者。前境界观。何同行者。前檀等行。皆言何者。随何观行是非一之言。以加行随地不同。后得缘境各别故。次二句明难说。于中初句非心数故难说。非念者非思慧境故。离心道者。非报生识智境故。报生识者。如上违请中辨。后句明不同。三科有色心根境。故不可说。论经。云非阴界入说。论释非说。云离文字故。今经略无说字。门即是说故。法华中以说为智门。下句明不可闻。智知者。唯证智知故。意不及者。如闻取故。即依智不依识也。第四一偈喻显地微。上半喻下半合。此中喻者。不唯取空。余处虚空不为喻故。不唯取迹。砂土上迹不为喻故。正取空中鸟迹。论云。鸟行空中迹处不可说相亦不可见者。总显喻相也。处即迹处之空。相即空处之迹。不可示其长短大小令见不可说为有无等。此中迹处之空。以喻证智。空处之迹以喻阿含故。论合云。如是鸟迹住处名句字身住处也。何以不可说。论云。虚空处鸟迹相不可分别故。意云。鸟足履沙则有迹及处。由履空故处迹难分。名句字身亦尔。菩萨证智所摄故。不可说闻。若说若听心意不能了也。故以证摄教如空摄迹。令名句等非如声性也。以是证智之名等故。上明粗相非有。顺喻不可说闻。后明细相不无。以喻可证。论云。非无虚空行迹故。谓迹处之空异于余空。喻非无地智。空处之迹异于无迹。喻非无名句字身。以有鸟行必有迹故故。论云。非无地智名句字身。即双合也。谓有诸圣亲证如故。证尚不无况于言教。又以空摄迹迹不可示。以迹摄空空亦非无。喻以证摄教教不可示。以教摄证证可寄言。喻意正尔。若欲开鸟异迹。则鸟喻言诠。迹喻差别地相则有三事。而迹处中以迹随于鸟。迹相非无。以迹随于空迹相非有。喻以差别随于诠。差别非无。地相随于证差别非有。若更开迹处之空异太空者。则迹空喻证智。太空喻果海。迹空随于迹地智可说。迹空随太空则地智离言。虽通此义在论无文。若以迹喻证智。如前风画中辨。以斯鸟迹之喻。映下十地之文。则寄位浅深之言。施戒禅支之类。一文一句莫不深玄。岂谓地前为深地上为浅。故论总结云。此中深故示义大踊悦。此中鸟。迹亦双喻教证。难说难闻何异请中风画之喻。故论云。云何复说论答云。汝等不应如声取义。此意云。上喻及法。是显默不说之意。此中喻及难说。诫众舍著许为宣说。意不同也。若以著心随声取义。有五过失。一不正信。以随言解不称实故。二退勇猛。不能忘相趣实理故。三者诳他。以己谬解为人说故。四者谤佛。指己谬解是佛说故。五者轻法。以浅近解解深旨故。谓法如言不殷重故。意令大众自知无此五过所以。明难说闻。今人以地上为浅者。并陷斯五失。故叹难说闻。则翻斯五失以成五德已。说深义令生正信。自下第二复显说大令生正信。五偈分三。初一偈半正显说大三成就义。二有三偈彰己无过诫众除失。三有半偈示说分齐。但是说因。今初言三成就者。一因成就大。谓慈悲愿力为起行本。故名为因。二因渐成就大。谓闻思慧等为出世智因。起之不顿故名为渐。三教说修成就大。谓即修慧真修。契实如于正证。可寄言诠故名教说。教说二字正拣义大。非如果分不可说故。前二不似正证体非玄妙。不假言拣但为出世智因。故并称因。当分获得三皆成就。此三地位为在何所。此有二意。一约初地则前二容在地前。地加行故。后一唯居地上。二约通说。地地之中加行修等慈悲愿力。即是因成。闻思慧等即为因渐。正证后得皆教说修。问慈等闻等说十地中在文易了。正证之相何处是耶。答此有二意。一地体玄妙不可直彰。寄法显示即是其相。谓如十善禅支道品诸谛等。二因满入处即是正证。如初地云。名住菩萨欢喜地。不动相应故。八地云。入一切法如虚空性。成就此忍名入不动地等。即其文也。以真实正证不可说示故。此二类皆是说修。若尔上三渐次。何以诸佛教说证耶。彼从所表义大故名为证。今从可说但得云说故。上论云。因此说大能得彼义故。已知大意。次正释文因成就大。即初二句。慈悲是利他愿通二利。力通上三。以二利熏修不同二乘。故名为力。下句即二利之功。出生地行正是因义。二因渐成就大。即次第二字。论云。说闻思慧等次第。乃至能成出世间智因故。此云等者。通有二义。一者等上以其修慧是第三大。故不等之。二者等修。修有二种。一者缘修。属此门摄。二者真修属第三摄。由等义有含故但云等。不尔何不但言闻思修。而以等替修。三圆满下。明教说修成就大。此有二种。一满足修即初八字。二者观修即后两句。真修位极世虑都寂。能满地智名满足。修真智内发寂照分明。名为观修。初即称性寂然。后即寂而能照。犹莹明镜垢无不净。如满足修鉴无不彻。如彼观修。此二种修望于真证。犹彼等妙。等觉等于妙觉。而但是因圆。妙觉舍行方称果满。此亦然也。二修如于出世。但是因分之终。正证舍修方名果分。诸有智者。请鉴斯旨。文中虑即闻思。智即真修之智。心即真修心体。谓若无闻思缘虑之心。方名真修之心圆满故。唯真修之智所能行耳。若准论经。心是所如出世之心故。论经云。非心境智满如净心。论释云。满足修者。偈言非心境故。非心境者。此句示闻思慧等心境界处。唯是智因能生出世间智。而此不能满彼出世间智者。此明闻思。是心境不能满地智。翻显真修。非心境方能满地智故。次便引偈。云偈言智满如净心故。次牒释云。如净心者。如出世间清净心能满彼地智故。此明函盖相称。谓欲满地智非余心能。要真修虑寂之心。一如出世智心方能满也。其所如出世之心。即是正证地智。此言真直。次观修中是境界者。即真修之境难见者。非闻思能见。可知者。唯真修自心寂照方知。知即见也。故论经云。难说自心。知释云。自心清净可见。既难可见亦难可说。而随修以显说大中收。不同果分但是深义第二彰己无过诫众除失中二。初半偈总明。后二颂半别显。今初由说听者。各有二过。不能得证故。并彰离说二过者。一佛不随喜说。今云佛力开演。则知佛已随喜。二不平等说。今云。汝等应受则情无彼此。听二过者。一见诤过。言我法是彼法非。如是执著种种诸见二于说法者。不生恭敬。今令敬受双离二过。谓敬法故无见诤过。以敬人故无第二过。第二别显中。上虽离四过事但有三。一承力。二开演。三敬受。今三段广之。初一偈广开演。次一偈显敬受。后半偈显承力。今初。上但云开演未知广略。今显略而非广。上半显智入之行深玄广说不尽。言智入行者。地法为所入证智为能入。行此智行则入地法。又智入是证智行是事行。下半今虽略说摄广无遗。真实者。即智入行也。无余者。若事若理无不具故。第二显敬受者。即示恭敬相。初句正明三句出因。恭敬有二。一身正恭敬待。如威仪住堪受说法故。二心正恭敬待。如心决定堪能忆持故。心敬则身必恭故。偈但云心也。下释恭敬所因。谓由善说故令物敬待。初句对人彰己善说。说之一字论经名善说。善说者。对于当机无谄无憍慢故。承佛力者。示己无增上慢。不言齐佛故。次二句对法彰己善说。胜法二字即是所诠。次六字是能诠。其相应二字通能所诠。文虽三节义乃四重。一今之所诠示现何事。所谓胜上地法故云胜法。二复征云。所诠是地能诠多种。或以色香威仪进止皆为能诠。为用何法为能诠耶。故论云以何事。答云。我用八种梵响微妙音声以为能诠。不用香等故。经云。微妙音。三复征云。用此音声复有多种。为直尔用为喻类显。故论。云云何事。答云。非直尔显寄喻类明。故云譬喻。然喻有二种。一是譬事为喻。如下节节引金庄严具。大海珠宝等。二借法相事况出于理。晓喻时听亦名为喻。今通此二。四复征云。虽知喻显喻亦多种。为依世间不善文字而为喻耶。为依出世善字喻耶。故论。云依止何事。答云。依于善字经阙善言。论经具有。云何相应通能所诠。一以妙音声与喻相应。是约能诠。二约善字与理相应。是通所诠。故论云。善字有二种。一随方言音善随顺故。二字句圆满。不增不减与理相应故。又与能诠三事相应。则与理相应也。第三广承力者。论云。前言承佛神力。未说云何力故说此也。无量佛者。略有三类。一是主佛。二是十方金刚藏佛。三是十方一切佛也。第三示说分齐者。但是说因耳。半偈之中下句。论经乃在说大。五偈之初云我但说一分。正是分齐。或是译者回文。或是梵本有异义旨不殊。前后何妨。于中上句牒前所请。兼结上来义说二大为此处也。难宣示义广如上辨。下句许说少分。论上解云。前言十地如是不可得说闻。今言我但说一分。此言有何义。是地所摄有二种。一因分二果分。说者谓解释。一分者。是因分。以于果分为一分故。然因果二分古有多释。全乖文旨者。今所不论。有可通者。正而用之。直望论意即指义大为果分。故不可说。说大为因分是则可说。更以义取略有二种。一唯就十地以明。以证智为果分。方便寄法等并为因分。此复二义。一以修证相对。则方便造修为因分。息修契实为果分。二以诠表相对。则以寄法显地差别为因分。真实证智为果分。如初三地寄同世间。次三寄二乘及禅支道品等。令众因此表解地义。为因所表。证智是此因之果。斯皆证智言所不及。故不可说。如彼鸟迹同于虚空。方便寄法可以言显故云可说。如空中鸟迹约鸟说异。是以一迹通有二分。即可说不可说也。二约究竟佛果对普贤因。说义通一部。谓即此证智冥同究竟果海为果分。如迹处之空不异太空。地相之因同普贤因。以广说则。有无量差别事殊胜愿力。复过于此故。是则迹处之空随于空处之迹。亦有说义。地智亦可寄言标举故。问上论云。是地所摄有二。如何说为究竟果耶。答岂不向言冥同果海故。上论云。此智是谁证偈言佛所行故。又上加分云不思议佛法。又地影像分云。彼十大山因大海得名大海。亦因十山得名菩萨。十地亦尔。同在一切智。因一切智得名。彼因果相顺故。是知论主亦用究竟之果。为十地摄。有云。彼说十山依海。不说大海即山者。大海十德岂离海耶。宝珠十义岂离珠耶。明知为此难者。不见地智之旨。又且依一相不可指陈等。云不可说及与可说。若有因缘故果可寄言。即事入玄因亦叵说故云说少分也。不可局执。自下大文第七明说分中。三门分别一来意。谓请仪既终已示分齐。彰其地实。地实难明寄显在相。相即因分。从此已下。广明地相。令寻相得实故有此来。又请分生其正解。此后显其行修故次来也。二释名。演畅宣陈十地差别。故名说分。以上请分通请十地。对请辨说理必宜通。为欢喜在初受斯总称故。论云。自此已后正说初地。既有初地说分。即知十地皆有说分。又初地中。皆应名说为分地满异于初住故。十愿下。更与异名名校量胜。又论家科文但举大格。至于血脉殊不介怀。随时起尽不应执定。三释文者。十地即为十段。就初地中七门分别。一来意。二释名。三断障。四证理。五成行。六得果。七释文。初来意者。十地之中。最初断障证理得圣性故。二释名者。此论所释已见本分。当经有释备于下文。今引他部成立正义唯识第九云。初获圣性具证二空。能益自他生大喜故。此有三义。一得位。二证理。三成行。由此三故名极欢喜。摄大乘论第七云。由此最初得能成办自他。义利胜功德故。此唯依第三成行义说。十住毗婆沙云。始得法味生大欢喜故。此唯约证理义说。瑜伽七十八引深密经云。成就大义。得未曾有出世间心生大欢喜故。此约二义。大义即是二利行成出世间心是得圣位此。同本论本分中释。三所断障者。唯识第九中。异生性障是此所断。谓二障中分别起者。依彼种立异生性故。二乘见道现在前时唯断一种名得圣性。菩萨见道现在前时。具断二种名得圣性。此言异生即是凡夫。梁摄论中名凡夫性。此论本分中。名凡夫我相障。此障障于初地。上来就能起烦恼是根本故说断二障若具说者。亦断恶趣诸业果等。由斯初地说断二愚及彼粗重。一执著我法愚即异生障二恶趣杂染愚。即恶趣诸业果等。此业果等。虽非是愚愚品类故。下九地中愚皆准此。断义如前分齐中说。四所证理者。由断前障证遍行真如。谓此真如二空所显。无有一法而不在故。梁摄论中名为遍满。遍满一切有为行故。意明无有一法非二空故。此地最初偏证遍满。五所成行。略有四种。一约增胜修成施行。二约所成起十大愿。三约修成。谓信等十行。四约实行。谓十度等行无不皆修。余所修行释文自显。六所得果略有四种。一得当地满时调柔等四果。二得檀行成大财果。三依摄论。通达障空得一切障灭果。四通论。得唯识三性三无性理智。及奢摩他毗钵舍那等果。然上诸门多依行布。若约圆融。一断一切断。一证一切证。一行一切行。一得一切得也。第七释文分二。先长行后偈颂。前中若直就经文。应分为二。初明地法。后佛子菩萨住此地多作阎浮提王下。地果。前中先广明。后佛子是名下总结。前中有三。初明入心。次佛子此菩萨以大悲为首下。明住地心。后佛子菩萨住此欢喜地已以大愿力得见多佛下。明其出心。十地之文大体皆尔。故依慈氏论于十地内。皆有三心。仁王上卷。亦云地地上中下三十忍。地地中始生住生终生不可得等。理必然也。而论以出心为调柔果。所以至下当明。今且依论判长行中二。先明初地说分。后佛子菩萨住此下。校量胜分。前中依论总有百句。分为三分。初四十句明住分。二佛子菩萨住欢喜地下。三十句释名分。三佛子此菩萨以大悲下。三十句安住分。若通取校量胜。即为初地四分。初云住者。出世菩提心生。坚守初地。更不退失。故称为住。即始住入心。初虽住地未得名善。更起信等地中善住。故名安住。即地中正住及后一分。并是住心。其释名分十地应齐。但从义。显偏释三地。谓初及八十。余略不论。以初地是得圣之始。八地无功用初。法云菩萨地尽各无数劫满。故偏释也。然十地中既三心齐证。则地地之中。皆摄前之三位此中住分。摄发心住。其释名分摄欢喜行。后之二分摄救护众生离众生相回向。皆文义相顺。如文思之。今初住分文分为二。初别显住法。后菩萨住如是下。结住入位。前中四十句分四。初十依何身。次十为何义。三有十句以何因四有十句有何相。初谓深种善根为所依身。次为得佛果为所缘境义。上二皆发心缘。三以大悲为发心之因。四以过凡得圣。为发心福利之相。瑜伽四十七亦有四相。论依经造故同于此。又此四事即三种菩提心。深种善根是深心。次为求菩提是直心。三即大悲心。具此三心成后入地之相。又此四段各具含三心。可以思准。今初依何身十句。初总余别。总云若有众生者。是具行之人。依地持论是解行人。有如是心则入初地。入已此心常现在前。下诸地中初之十心类此可知。言深种善根者。正是总句。论经名厚集。厚则深也。集即种也。若约圆融则不定时数。若依行布。谓一僧祇已积资粮。故云深种。别有九种集。前六护烦恼行。后三护二乘行。前中即增上三学初戒次定。余四是慧。慧中前三如次是闻思修。后一所成出世之智。后三中初二护二乘心。谓大志护陕心。大解护小心。后一护二乘行。已知其意云何九集。一行集。即经善修诸行。善作眷属持戒故。三聚。非一故。名为诸不净尸罗不生三昧故首明矣。二定集即经善集助道。善作眷属三昧故。即明得等及四静虑。以定亲资慧故名助道。皆云眷属者。慧为主故。三亲近集。即经善供养诸佛。供佛为欲集闻慧故。四聚集。即经善集白净法。聚思慧善思量波罗蜜等诸善法故。谓依闻思彼若名若义自性差别有上下故。成暖顶位治诸蔽漏。故云白净。五护集。即为善知识善摄。由内修行实证。得外教授故修行实证。即如实智。亦分上下立于忍位及世第一。上五皆同加行。下四皆已入地。六净心集。即善清净深心。以得出世间正智。于所缘境无分别智都无所得。不取种种戏论相。故名为善净。智能契理。故曰深心。七广集即立广大志。深心广利故。八信心集。即生广大解。以求一切智智故。九现集。即慈悲现前。谓多行慈悲无时暂舍。故云现前。然小乘无求佛意故。于护小心中明自利心。求一切智。小乘亦有自利三学之行故。今护行之中。但举利他慈悲。于中慈。依苦苦坏苦。以正在苦思愿乐故。悲依行苦拔彼妄乐。不知行苦之所迁故。三界不离三苦。故为慈悲之境。又明与乐即能拔苦故。慈依二苦。拔苦即与真乐故。悲依行苦。已知总别集为同相。戒等异相。略说为成广说为坏。如上具明。第二为何义者。为求佛果。先别显求果之相。后佛子下。总结发心。今初十句初总余别。总云佛智。谓无上智知断证修故。约无作四谛说此四别。修究竟故亦得名修。此智差别有九种业皆悉求之。一力佛智问记为业。以十种力随机答故。二无畏佛智。破邪见业拣异菩萨。复称为大。三平等佛智。得人法无我。教授众生证入之业。四救佛智。以四摄法化众生业。五净佛智。能为救摄因业。慈悲净嗔恚故。六无余智。佛智常以佛眼观世间众生业。十方遍观故云无余。七者染佛智。若顺今经。以无障碍智严其依报。自然应化。令其信乐为业。论经阙于净刹。八觉佛智。一念知三世众生心心数法为业。九转法轮佛智。解脱方便善巧业故。言善巧者。于百亿阎浮提同时转大法轮故。法轮即是能令众生解脱方便。然上九句皆先标智体。后显其业。初三自利后六利他。利他之中四摄是利他之行。慈悲是利他之心。后四利他之智。二总结发心中。言起如是心者。若直望经文。即指前十心。而论云。即是本分中愿善决定者。上求佛智即是愿故。前本分中指此文云。愿善决定者。如初地中发菩提心。即此本分中愿者。即指此文。生心即是生菩提心。以上求佛智故。愿即愿于菩提。二体不殊故得互指。前指于此即摄上之十句佛智。此指于前。即摄前文六决定义。彼是总句中指此。是总结中指总摄别故。又但云生心者。心是总。即摄知断证修。故不云生智。亦摄一切助道法故。不云生余心所。已说为何义。第三以大悲下。明以何因生如是心。意云何因求大菩提。谓以大悲为众生故。如三地中。思惟度生不离佛智。故下总句论经云。是心以大悲为首。是心即指前求佛智心也。十句中初总余别。别有九种大。一增上大。细行苦智慧增上生故。谓若了苦苦坏苦智非增上。论又云。智者因果逆顺染净观故。此约了事名智。论云。慧者自相同相差别观故。此约了二谛通理为慧。复是一门别义。言自相者。因缘之有是法自体故。同相者。二空真如等一味故。念生迷此故起悲心。同六地中大悲增上观其逆顺等。亦如六地广明。二善巧等即摄大四摄曲巧。随宜摄故。三最上下。淳至大淳至即最上义。谓向发大心许尽生界无尽利益。故曰深心。缘此悲增淳厚至到。故云最上。常以此二持此菩萨。四如来力无量者。无量大摄取如来无量神力。生物信故。五善观等即决定大。于上妙法决定信解。名善观分别。于诸众生决定能度为勇猛力。于所治障决能对治为智力。无碍智现前通结上句。六随顺自然智即随顺大。七能受等即受持大。能取大胜法授与众生故。大包一切胜即佛法。授与即教化智慧故能授。八广大如法界即最妙大。摄受胜妙功德故。九究竟下。住尽大。无量爱果因尽涅槃际故。为成十句合于此二。后之二大如本分说。但前云无常爱。此云无量者。胜用非一故。上九大中前七悲体。次一悲德。后一悲能。七中前三自分。一拔苦智。二拔苦行。三拔苦心。后四胜进。第四佛子菩萨下。有何相正显得位福利之相。文有九句。初总余别。总云始发如是心者。指前二段。即得超凡夫地者。以得出世间圣道故。超即过义。二入菩萨位下。别有八种过。论皆先法后喻。此入圣位生如来家。如世王子生王家故。故句句皆有相似法。言一入位过。初成出世间心。如始住胎相似法故。瑜伽住品。名入菩萨正性离生。二生如来家者。即家过。生家相似法。谓如世人虽受胎报。若在凡家不足为胜。要在王家方为显胜。菩萨亦尔。若在外道法中出家。不足为胜。今得佛所证法方为尊胜。梁摄论云。生法王家具足尊胜。下诸句例皆蹑前拣胜。三无能下。种性过。子相似法大乘行生故。谓大行成立。如得王体分堪绍佛种。是子义也。非贱非客故。梁摄论云。以过二乘及世间种姓故。四离世下道过。以非有漏故离世间趣。如非鬼畜等王之体。成无漏故。入出世道如要人王之体分故。梁摄论云。永不作杀生等邪行故。五得菩萨法即法体过。以同体大悲为菩萨体故。以化他事。即是自事。若无大悲法身不具。如拣异残缺。瑜伽云。设有问言。菩萨以何为体。应答以大悲为体。六住菩萨处者。处过。谓不住道是其住处。不同凡小。染世舍世以滞二边。如世王子不处鄙陋。七入三世平等者。业过。谓证平等真如以资慧命。拣无滋味则寿命天促。不任绍继故。是命相似法八于如来下。毕定过。佛种不断显因毕定。得无上道显果毕定。如世王子。虽依正精胜。志气不立所作不成。今志气成立决定绍位。名成就相似法。论云。如是示现凡夫生菩萨生不相似。有烦恼无烦恼故者。显与地前不相似也。第二菩萨住下。结住入位。住如是法者。指上四段。名住欢喜地者。是初住地义。以不动相应故者释成住义。一证真理不复失故。二乘异道不能动故。然不动有五。一种子不坏。名不动。即种性地已上。二起行不退名不动。即此初地已上。地持云。初地已上如明分月日夜增长。善法不退亦复如是。三空有无间不动。即七地。四无功用不动。即八地已上。五究竟不动。即佛地也。大文第二释名分中二。一总标。二成就下别显。于中分二。初正明喜相。后佛子下。出喜所因。然其喜相对依何身。以深种善根得此位故。后喜因中有念。当得喜。对为何义。以所求果定当得故。有念现得喜对有何相。以现离凡得圣故。其第三以何因悲心恻怆喜义不显。故不对之。今初正明喜相中十句。初总余别。总有三喜云多欢喜。一心喜。谓入观之心适悦。二体喜出观喜受相应。三根喜。由前心体欢喜内充外及五根轻安调畅故。此喜者亦名为乐。又内及观心即无喜之喜。不同二禅浮动之喜。故梵本。他经多名极喜。喜之极故。别中九。一敬喜。证三宝体得不坏信增恭敬故。二爱喜。乐观真如法故。上二即喜行之心即是心喜。次三正是喜之体相。三调柔喜。身心遍益皆适悦故。即诸根喜。四庆喜。自觉所证胜地前故。此句论当第三。前觉后悦义甚次第。五踊跃喜。身心遍益增上满足故。增上过前是踊跃义。六勇猛喜。自知堪受菩提去果不遥。故云勇猛。此一喜能。上六皆自行喜。下三化他离于喜障。七无斗诤喜。自心调伏故。论义解脱时。不令自他心扰动故。八无恼喜。化摄众生时。但以慈柔不恼他故。九不嗔恨喜。见不如说行当时不嗔。后无恨故。此句不为他恼。第二彰喜所因中二。先念当得故喜。后念现得故喜。各有十句。今初。初总余别。总云念诸佛者论云。如佛所得。我亦当得故者。文中虽皆念他。并是以他类己。故判为念当得也。以总该别皆属己。当别有九种。一念佛法。二念佛菩萨。三念佛行。四念佛净。五念佛胜。六念佛不坏。七念佛教化。八念佛利益。九念佛入。以总该别皆名佛者。为成佛故。六相融故。若别显义相统收十句。不出因果人法。一佛二法。是果中人法。论云。初二念共者。佛及佛法二事通二乘念。故名为共。则显余八不共二乘。后八皆因。初一是人。谓二地已上。乃至普贤之位。余七是法。于中更有总别。菩萨行为总。别中六句次第显前菩萨行。一以何法为所显。谓波罗蜜净以是行体故。二彼之行体显相云何。谓一地去一垢净一度。即菩萨地殊胜故。三何谓此行全显。谓第十菩萨地尽去障尽故。则行不可坏。上三自利余三利他。皆法云之行。一能受诸佛法明为教化法。二能云雨说法则众生得利益。三受佛智职入大尽等。是一切智行。亦可后三通于诸地。又上十句。初佛次法余皆是僧。僧中有人有德可知第二念现得中二。初正明所念二何以故下。随难征释。前中十句初总余别。总云。我转离一切世间境界者。转离一切凡夫取著事故。然事有粗细。粗则外六尘境。通是一切凡夫取著境故。细谓现前立少物。谓是唯识性。亦为地前凡夫取著境故。别有九种转离。然此九种。对前有何相中总别九句。文虽不次法体全同。以是念前福利相故。故论二段之中。皆以相似不相似拣。谓与地前不相似故。九中一入转离。经云亲近一切佛以了法如常见佛故。此显事不相似。谓即前生如来家。以佛法为事。不似凡夫六尘事故。二远转离。三近至转离。此二示自身不相似。谓初即过凡夫地识为身故。后即入菩萨位智为身故。四断转离。即行不相似。谓离世间趣行。行出世净行故。五依止转离。即迭相依止不相似。谓得菩萨法。大悲为体依众生起。还与众生为依。不同凡夫不起悲心。不为他依故。六近见转离。是他力不相似。谓以大乘行成种性无过。见佛得助道力。不似凡夫非器不得故。七生转离。即处不相似。谓不住道是佛境界。亦菩萨住处。依之起行名生其中。八平等转离。即生业不相似。谓证三世平等之性。以资慧命而生智业。不同凡夫杂染业也。九舍转离。即成就不相似。谓成就离障毕定胜位。舍约离障成约得位。即前第八毕定过。成就相似法故。由离怖畏决得无上菩提。前就行位此就断位。言怖畏者。论云。不爱疑虑忧想共心相应故。不爱是所畏事。不活等五令心憎恶故。疑虑忧想正是畏体。所畏不定便生疑虑。所畏决定便生忧想。由心畏故相现在身。名毛竖等。然此九句与有何相文同符契皆已义引不得异解。由上诸义不相似。故名为转离。非唯离障名转离也。第二随难征释。由舍转离文义广。故重征释之义。有四重。谓怖畏与离各有因果。而文分五节。一总征。二列名总答。三转征。四举因显相。五菩萨如是下。结酬初征。今初征意云何。以此中说离畏耶。二答意云。以五怖畏是初地障。得初地时法尔离故。又离此即是此地利益翻畏名喜。此相最显故。于释名分中辨之。三转征者。此之一。征文含四意。一云。何以名为不活等畏耶。二云。何因而有此五畏耶。此二是怖畏因果故。论上生起。云何者是怖畏。云何怖畏因。三何以名为得永离耶。四因何令此得永离耶。此二离畏因果。若得离因自然无果故。论上云。远离此因无怖畏故。四举因显相者。谓正举离因显离果相。反显畏因及畏果相故。通有四意酬前四征。如不爱自身何况资财。是离不活因。则反显爱身资财是不活畏因。若不畏不活。即是离畏果。则反显畏于不活。是此畏果余四例然。又此离因即是能治。其怖畏因即是所治。五怖畏果。不活与死二相何别。惧无资缘身不存于朝夕。名不活畏。惧其因尽正舍报时。名为死畏。大怖之极无过死故。又不活通于三业。死唯约身故。论云。第一第二第五依身口意。第三第四依身。死约爱于善道惧舍身故。恶道畏者。憎于恶道。惧得彼身故。但说五者。打缚等畏皆五摄故。此怖畏因略有二种。一邪智妄取想见爱著故。二善根微少故。然此二因通五怖畏。善根少者。亦乏资财惧不活等故。有爱著者。未能忘怀畏大众等故。若取相显。初一为前三畏因。后一为后二畏因。邪智即是分别。身见取我乖理目之为邪。邪心决断名之为智。由有此智妄取于我乃我所想。以成执见而起爱著故。我见为主我所随生。爱著于我则有死畏见有我身惧舍命故。爱著我所有前二畏。但著财利有不活畏著利兼名有恶名。畏但无我我所则三畏因亡。然不活因举我况所。意但取所。后二因者。功德善少畏堕恶道。智慧善少畏于大众。又过去善少今畏大众。现在善少当畏恶道。今具福智兼二世善以为对治故。初三离因即二空智。后二离因即二庄严。五菩萨如是下结酬初征。前云何以能离。今酬由上三段如是义故。所以能离意正如此。而论云怖畏毛竖等事。何故二处说耶。前说身怖畏。后说异身怖畏者。意谓前第十句属念现得。故但云身。今通当报恶道等。故云异身

　　　　大方广佛华严经疏卷第三十三

　　　　大方广佛华严经疏卷第三十四

　　　　唐清凉山大华严寺沙门澄观撰

　　自下大文第三佛子此菩萨以大悲下。安住地分中三。初总明安住。二所谓下。别显安住。三佛子菩萨以成就下。总结安住。今初。文有三句。一大悲为首是安住因。菩萨所行皆为众生。悲为行本故言为首。二广大志乐无能沮坏。是安住观。论云。烦恼小乘不能坏此观故。谓契理深心为大。故烦恼不能坏。悲化兼物为广。故小乘不能坏也。三转更勤修一切善根而得成就。是安住行。此望初句是智导悲。望第二句是行填愿。此所修善。即下三十句显示。第二别显安住。即显前第三勤修善根。云何勤修。此有三十句。显三种成就。一信心成就。二修行成就。三回向成就。信为行始次依信起行。后回行成德。以为行修次第。今初信心十句。初总余别。总云信增上者。随所有事。谓下所列谛宝等境。深信决定名为增上。别中有九。初六始起信心。后三信增成欲。前中初二自利。后四利他。自利中一敬信增上。谓遍信三宝名多净信。二净信增上。自证真净智解故。上二皆云清净。是信之性。三决定信增上分别。令他证净智故。即利他之行。四悲五慈六无疲厌。此三增上皆利他心慈悲明心大。无厌明心常。后三中七惭愧信增上。是所成行体。谓有惭愧故治悭等蔽。不著世间成檀等度故。八柔和信增上。是得等侣于同法者不恼乱故。九敬法信增上。于所入法益敬信故。第二日夜下。修行成就中九句。初总余别。总云无厌足者。即无间修。别有八集。前七教行后一证行。前中初二摄法方便。一亲近集。近善友意在不忘诸法故。二乐法集。于问答中论义解释心喜乐故后五句次第修行。于中前三内观顺理之行。一多闻集斯即闻慧。二正观集即是思慧。三不著集即是修慧。于三昧中无依著故。后二随缘离著行。谓六不贪集是知足行。已得不贪故。七不求集是少欲行。未得不求故。八如宝心集即证行圆明。常现前故。又难得无垢势力。庄严殊胜不改证心。同此具六义。故上依论释竟。其第六七集更有一理。谓第六心是远离修。修对治心离三过故。诸说法者有三种过。一著利养求四事故。少欲知足则能治之。二取名闻。为胜他故。正念定慧则能治之。三为他属。过爱敬事故。远离精进则能治之。此中能治即大人觉。其第七句是观过修八种不净。是谓资生。一切不求见不净故此比论释通局有殊。第三求一切智下回向成就谓求一切智是回向菩提。有十二句。初总余别。总即所求之事名之为家。一切智地是求处故。别即能求之因有十一求。初一显能求之观名为依家。于前家中。分别观察具足十力无畏等故。余十能求之行。并总都有三求。于求行中。又分总别。总名无障求。谓求诸度无著法故。能除蔽障。下九句别。别治诸障故。初二对治檀中二垢。一者离求。治于陷曲。见乞求者诈现方便。一向无心与故。二如说能行求。治不随先言。许而不与。或许多胜与少劣故。又前是谄后则是妄。三者护求。治戒一垢。谓不护实语违本所受。犯已覆藏故。四不污求。治忍一垢。谓恼乱他业。是污如来利益家故。五不舍求。治进一垢。谓菩萨戒法无量不可具持。劫数长远不可常持。戒法精妙难持难行。不可善持生退转心。本不舍菩萨戒具能持之。不舍律仪故。能持难持不舍三聚。能行难行也。进策万行。而偏就戒辨者。有三义故。一戒为三学之首故。二戒具三聚故。三戒通事理难行易败故。寄以策之。六不动求。治禅二垢。一者乱心外攀如山治之。二者不能调伏忆想分别。一切智心治之。下之三句治般若三垢。即三道障。谓七不舍成就求。治障不住道垢。谓无善巧方便一向涅槃。现不舍世间治之。一向世间现成就出世治之。异于凡小成不住道。八者集求。治障助道垢。九者常求。求治障证道垢。于上胜妙证法之中。愿欲心薄故。上来回向成就竟。第三总结者。上三十句广于勤行具足。成就此勤行有四。一信。二欲。三精进。四方便。信谓忍受决定。欲谓希求趣彼行故。初十句中前七是信。后三是欲。次十是精进。对行造修。后十是方便行。成巧求故。是名此地说分中安住。故云成就如是净治地法名为安住。上依论辨更有别理。上多净信。已能永断阐提不信障。发生悲愍尊重教法等。亦能永断凡夫著我障。日夜勤修无有疲倦。又能永断声闻畏苦障。求一切智。乃至常求上上胜道。亦能永断缘觉舍悲心障。故云净治地法。安住地分竟。大文第四校量胜分。谓住此地中胜二乘故。论生既云。住此地中胜者。明知。愿等初住地分已有。但文不累安。故居安住之后。非是地满方有愿也。问经。云初发已为天人师。胜出声闻及缘觉故。沙弥发心罗汉推敬。如何至此方辨胜耶。答然其胜义乃有众多。统而收之不出三种。谓愿行智。此三历位故有众多。略明十位。一初发心胜。通于一切凡夫。如沙弥等。此通三心。二信胜。亦通三心。三解胜。四行胜。五显胜。此三即三贤别历三心。六证入胜。齐证三心双证二空。是为智胜。起十大愿即是愿胜。备修诸行即是行胜。下辨果胜亦三心果。此中行智由愿导故。所以最胜。依行布说。七地已上智方自胜故。下经云。从初地来彼悉超过。但以愿求诸佛法故。非是自智观察之力。今此七地自智力故。一切二乘所不能及。论主立愿为校量胜。凭此明文。虽历诸地戒定道品等。地地超胜。亦不出三心故。七从第七地去名权实自智胜。八无功起行胜。九上等诸佛胜。十究竟胜。所谓诸佛三心果满。今此正明愿行胜也。文分为三。一愿胜。谓标志遐广。二修行胜。依愿造修。三果利益胜。即位行成就。今初二义故胜二乘。一常勤修习无量行故。二与一切众生同行故。同行即是十无尽句。释此愿胜。先以五门分别。一名体。二修证。三行位。四因果。五立意圆融。五各二义则有十门。初中先名后体。名中先总后别。总云愿者。是希求义故。下论云。发诸大愿者。随心求义故。而言大者。下论云。光明善根转胜增广故。谓教证二光。与行愿善根转胜地前。广弥法界故。十愿中皆云广大如法界也。瑜伽四十五云。菩萨所修正愿略有五种。一者发心愿。二受生愿。三所行愿。四者正愿。五者大愿。初求菩提。次摄生处。生三无倒思择诸法。愿于境界修无量等四愿。当来摄受一切菩萨善法。故名正愿。大愿即从正愿所出。此复有十全同今经。今拣异前四故云大愿。兼取所从。即后二愿。别别大相至文当知。后显别名。瑜伽三十五及诸摄论。皆有明文。并如下文当愿自释。今且依梁论略列。一供养愿。二受持愿。三转法轮愿。四修行二利愿。五成熟众生愿。六承事愿。七净土愿。八不离愿。九利益愿。十成正觉愿。后体性者。克性即以欲总解信三为自性。若取所依悲智相导。即后得智。以为愿体。若并眷属。一一皆以一切俱行功德为性。故论云。光明善根者。光明即后得智。善根即信等及行。二修证者。先约修行。初七修始。次二修熟。后一修成得果。后约证者。地前已发今此十愿齐证。三行位者。先约于行。初二自利。次五利他。一以何身。谓摄法上首。而为利他转法之身。二以何心。谓即令他修行之心。三何者众生。四众生住处。五自身。住何处能化众生。上三可知。后三不定。一即八是自利满。九是利他满。十是二利得果。或俱自利。论云。后三显自身故。或俱利他。论云。此三示现如实教化众生故。若约通论十皆二利故。论云校量胜有二。一行无量行即是自利。二与众生同即是利他。后约位者。通则十皆初地所得。别则前七明行。已如上辨。后三明位。下论云。一得地校量胜。初地至九地。二得菩萨地尽校量胜。即第十地。三得一切地尽究竟故。即如来地。四约因果者。若就言显前九求因。后一求果。若约具摄七。亦求果是依果故。十是正果余皆是因。五立意圆融者。先立意。所以但说十者。已摄二严二利因果行位。无不周故。又为表此无尽愿故。故下云。一一皆摄阿僧祇愿。而为眷属。言圆融者以称性故。一愿之中具一切愿。即入重重如常所辨。六相圆融正在此文。已知大意。次正释文。文分为二。初正显十愿彰自勤行后明十尽句与众生共。今初分四。一总标。二所谓下别列。三佛子菩萨住欢喜地下总结。四以此十愿门为首。下明摄眷属。今初。初句明成愿之位。是欢喜地。次能成就下正明总愿。能成就言该下三句。一始起要期。云如是大誓愿随心求义故。二方便起行。云如是大勇猛。谓成彼一一愿中。所作方便皆勇猛故。三愿遂行成。云如是大作用。谓如供佛愿便能供故。余例此知。论云。菩萨住此地渐次久习起此三行。非一时故。是知此愿亦即是行。称愿行故。非如凡夫空有要期。是以总言能成就也。以总该别十愿皆有此三。二别列中十愿不同。即为十段。一一愿中文各有四。皆初四字总标起愿。次显愿行相。三广大下彰愿德能。四一切劫数下明愿分齐。初后二段文通义局。第二行相文义俱局。第三德能文义俱通。十愿无别故。今初供养愿。准论愿供养胜田师及法主。此则通供。经从胜故但云供佛。文中阙于总标。以近前总如是大愿故。二三两段各有三义。通成六大。显初供养大愿之义。今初行相之中三大义者。一心大。即经生广大清净决定解。谓增上敬重深称佛境。故云广大。回向菩提决定信。故名清净决定解。清净解言信因果故。此上论意局在初愿。若以义求通余九愿。皆为菩提。广大无限无疑净信而起愿故。二以一切供养之具。即供具大。此是行缘。三恭敬下福田大。于中令无有余是总相。无余有三。一一切佛无余。即是行境。二一切供养无余。三一切恭敬无余。此二行体。由上二义成上敬田。上三皆云一切者。佛即三身亦兼十身。供养有三。一衣等利养。二香等敬养。三戒等行供养。恭敬亦三。一给侍恭敬。二迎送恭敬。三修行恭敬。即敬顺佛故。上三各三竖论一切。若横论一切。则佛该十方无尽等。余二准思。二彰愿德能。言三大者。一摄功德大。如经广大如法界。一切余善根中胜故。二因大。即究竟如虚空。无常爱果无量因故。三时大。即尽未来际。此因得涅槃常果故。三明愿分齐。十愿文同所作各异。此应尽未来际行供养故第二受持愿。亦名护法愿。瑜伽双云摄受防护愿。行相之中文有四句。皆通二利。然若约能受等说。受谓受领。摄谓摄属故。胜鬘。云摄受正法。护谓防护持即任持。故胜鬘。云护持正法。若约所受。初教次果。三行。四理。而受等言。文虽互举义实互通。亦初教。次证。三云。护教而判为行者。论经云。一切诸佛所教化法皆悉守护。论云。谓修行法。于修行时有诸障难摄护救济故。即摄护自行救济于他。上约始修愿名受摄等。若约终成名。四成就故。上总云成就如是大誓愿也。一者法轮不断成就。二者证智成就。三修行成就。四入理成就。第三转法轮愿。亦名摄法上首愿。先摄后转故。行相中四。一转法处。即一切世界佛应处故。二从兜率下转法时。谓现八相时。八相之义离世间品广释。三皆悉下摄法方便。于中初集功德方便。后为众上首下集智慧方便。以此二种助菩提法。故云方便四于一切下明转法顿周。第四修行二利愿。若约成益名心增长。论从此义故先标云。第四大愿心得增长。以何等行令心增长。一切菩萨所行教化一切。令其受行心增长故。文中亦四。第二行相中分二。初明能增长行。后明所增长心。前中分四。一明行相论名种种二行体。三行业。四行方便。以此四种教化众生。令其受行。初行相者。世出世间各有多异。故云种种。于中广大无量是世间行。意明俗智之行。广从初地乃至六地。大者七地。无量者八地已上。不坏不杂是出世行。法无我平等观出世间智故。谓不杂世间有漏法故。不坏者冥同真性故。若瑜伽通论云地前名广。虽行一切但得名广。一一行故。非大无量。地上名大。一一各以一切成故。不动已上乃名无量。一切行中具一切故。不坏者。于前六地。各得成一不可破坏。论主意明此地中之愿故。不取地前之行。义不异前。二摄诸波罗蜜。即是行体。广大等相但辨此故。三净治诸地即是行业。以十度行净十地蔽。助真如观净十障故。四总相已下明行方便。然有二种。一自行方便。谓以六相圆融巧相集成。一具一切仍不坏相。故名方便六相之义广如别章。略如前释。二皆如实下即化他方便。不违实道而化物故。二心得增长者。即所增长心。化他受行他心增长。化他成自自心增长。第五成熟众生愿。成熟亦名教化。就行相中文分二别。初明所化众生。教如是等下彰化所为。今初。初句为总。有色下别。别有六种差别。一粗细差别。此明报相。下二界有色为粗。无色界为细。于有色中有想天为粗。无想天为细。就无色中非有想为细。谓第四空非无想为粗。谓下三天此经文略。论经。云非无想非想非非想。谓非无想是粗。余即是细。二卵生下生依止差别。为报之所依托故。余三可依。化生依何依业染生故。然四生摄尽六趣。而通局有异。化生通六趣。胎生不通地狱诸天。湿卵唯局人畜。又以六趣不摄中有化生故。宽陕有异。余如别章。三三界所系名净不净处差别。欲界不净上二界净。就果以明故名为处。就因以说故名为系。四入于六趣是苦乐差别。受种种身故。亦名受生差别。粗相而说。三涂为苦上天为乐。人及修罗兼于苦乐。五一切生处是自业差别。此以因释果。由业异故生处不同。谓于一趣中有多不同。如于人中有中有边。贵贱家异等故。六名色所摄是自体差别。有体唯名谓无色界。彼处有色非业果故。有体唯色。谓无想天。彼所有想不可知故。有体具二。谓除前二。二化所为中初句结前生后。令入已下别明所为。所为有三。一为未信入者。令信入佛法。二已信入者。令其离恶为涅槃因。世间趣者谓业惑苦。三令修菩提道道通因果。第六承事愿。愿往诸佛土常见诸佛。恒敬事听受故。瑜伽。云愿于一切世界中示现。意明化生。今经但云。知见者。知生佛住处故。就行相中分二。初明所知后辨能知。前中初句为总。广大下别。别有三种相。一一切相。二真实义相。三无量相。今初。界相不同故云一切。于中又三。初明分量。谓小中大千如次为广大无量。二粗细者明体质粗妙。谓应报等殊。论云细者。随何等世界意识身故。粗者随何等世界。意识色身故者。谓随能依色心粗细。世界粗细。粗者云色。三乱住下安立不同。乱则不依行伍。倒即覆刹。正即仰刹。若入若行若去。论无此文。文含二意。一成前安立。谓前三类世界道路往来。二者顺后。入即摄他入。已去即为他所摄。行即往来不住故。如帝网正喻于此。二如帝网差别即真实义相。土土同体不守自性。互相涉入如彼帝珠。故名真实。论云如业幻作故者。转以喻显。如世幻者。火处见水大处见小等。业所作土亦同于幻故。得涉入重重无尽。三十方下无量相。谓前二相周遍十方。又上说不尽故。结云无量。大菩萨藏经说。虚空中世界重数。多于大千所有微尘。但由业异不相障碍。一处重重尚尔。况复横周。第二智皆明了下辨其能知。若真实义相。唯智能知。余一切相可现眼见。第七净土愿。愿清净自土安立正法。及能修行众生故。于行相中总有七净。一同体净以同法性故。令一多互相即入。二无量佛土普皆清净者。即自在净。如摩尼珠美恶斯现净秽圆通。故云普皆清净。三光明众具以为庄严者。名庄严净。即相净也。四离一切下明受用净。谓受用此土离过成德故。初句成断德。后句成行德。如受用香饭身诸惑灭入正位等。五无量智慧下住处众生净。谓具德人居。今略语智慧。六普入下因净。净因有二。一者生因。谓施戒等。如净名说。二者依因。此复有二。一镜智净识为土所依。二后智通慧为依。如初第十地入佛国土体性三昧现净土等。此二皆是诸佛境界。七随众生下果净。因既有二果亦二种。一所生果。即前相净。二所示现果。即临机示现。今依此义。上七净中。前四当相明土。次一就人显胜。后二举因显果。就前四中初二土体。第三土相。后一土用。就土体中初彰体同。后明体净故有七净净土义周。第八不离愿。愿于一切生处。恒不离佛菩萨得同意行故。亦名心行愿。愿不离一乘故。故论云。第八大愿不念余乘故。行相中有十二句。初总后结中十别明菩萨行。今初。同志一乘同修万行故。次无有怨嫉下别。于中前五修行同。后五德用同。前中初二自分二严。一福善同集。二智观齐均。后常共下三句胜进。于中初一摄法方便。谓聚集解脱论佛法故。后二依法起行。初一利他故。随意现身也。后一自利。谓忘缘照境不由他教。云任自心。智契法身名知佛境。威力外用智慧内明。则兼报化分齐境也。后五德用中。一明通体。如意所成无能退屈。余四通业。于中前三如意通业。一本身往余世界。二现多异身于一切佛会。三示同类生名一切生处。后一法智通业。三修菩萨行一句总结上十。第九利益愿。愿于一切时恒作利益众生事无有空过故。亦名三业不空。瑜伽云。愿所有一切无倒加行。皆不唐捐。行相中二。先总明谓乘念不退。圆满教轮三业皆益。又三业皆不唐捐。即是不退。摧障圆德所以名轮。后若暂下别显有二不空。一作业必定不空。三业能安乐故。谓见身行行。知佛法真实故云必定闻口说法能生智慧。念意实德诸惑不生。此从增胜故。说三业成益不同。实则互有。二得如大药下利益不空。二喻皆喻拔苦故。一切众生有二种苦。一种种诸苦。谓逼迫等。药树王身以为能治。二贫穷苦。如意宝身以为能拔。种种义兼身心若粗若细。贫穷通于世财法财。论主对前安乐。此为利益。故作此释。实则前喻喻三业舍恶离苦。后喻喻三业进善得乐也。第十成正觉愿。愿与一切众生同时得无上菩提。恒作佛事故。文四同前。而论总显愿相云。第十大愿起大乘行者。是果乘故。虽得佛道不舍菩萨利益。名起大行故。就行相中分为二别。初成菩提体。愿自运已圆。后不离下菩提作业。即运他不息。今初。菩提亦是总相。一切世界即得菩提处。谓遍于十方同类异类一切诸刹。真则称性。应则随机。故无不在。后菩提作业中有七种业。一从不离至入涅槃。是示正觉业。一切毛端是成佛处。上来平漫遍于十方云一切世界。今明遍法界中一一毛端极小量处。皆于其中八相成道。以彼皆有可化众生故。故离世间品云。于一毛端量处有多众生。况于法界。然复不离一毛端处。而于一切毛端处示现。则不动而遍。一多自在。二得佛境界下说实谛业。谓说四真谛令悟实故。初明能说。谓智慧力。力兼二义谓神通力。论经具之。此二力用唯是佛境。后显力用。以神通力念念成佛。以智慧力随乐为说。令得寂灭。是说之益。谓能断集修道。则得苦灭证于灭理。论释成佛。云除诸难处彼彼胜处生者。以佛生处必非五难处。亦无佛前后难故。云除诸难处。三以一三菩提下证教化业。以一极无二之菩提。契差别之性净涅槃。则不复更灭。说此证法令物生信。名教化业。四以一音下种种说法业。一音称机故。五示入下不断佛种业。涅槃常住动寂无二。双林应尽增物恋情。故云示入。既非永灭常作佛事故。佛种不断此亦得果不舍因也。六示大智下明法轮复住业。大智慧地唯一事实。即是佛智能生万物。终归于此。故名为地。示物同归。而智慧门随机万差。名安立一切。前即涅槃能建大事。此即于一佛乘分别说三。对实施权故名复住。七以法智下自在业。于中初显自在所依。所谓三通。法智通者。观一切法无性相故。神足通者。自身现生住灭修短。随心自在故。幻通者。转变外事无不随意。故此后二通。但内外为异。由法智通见理舍相。故不住世间。由后二通有自在事用故。不住涅槃成无住道。又依智论说有四通。前三同前。四以圣自在种种变化通。谓十八变三轮化等取此。则自在下当第四通。上来别显十愿竟。第三佛子下总结十愿。不异前标。第四以此下明摄眷属。若观经文似此十之类有于百万等。依论释云。此十大愿。一一愿中有百千万阿僧祇大愿。以为眷属则此十愿摄无不尽。如成正觉愿。则摄药师十二上愿。如净土愿。则摄弥陀四十八愿等。故此经他经。所有诸愿不出此十。非唯摄愿。亦摄一切菩提分法。如第七地辨。上明十愿彰自勤行竟。第二佛子此大愿下。以十尽句与众生共。谓前十愿皆为众生。由十无尽成前大愿。皆无尽也。文分为二。初总标举。后何等下征以别显。今初。晋经名为不可尽法。下释亦云皆不可尽。今言十尽句者。穷彼无尽皆无有余。故名为尽。斯则尽无尽之众生等也。故下论云尽者。示现不断尽。非念念尽。由此故。今前之十愿得大愿名。故云此大誓愿而得成就。二征显中。先显上十尽。后若众生界下。显前大愿成就。今初。先征。后显。显中十句。初句为总。十愿皆是为众生故。余九句别。别皆集成度生义故。一众生于何处住。所谓世界故。二世界依何。谓尽虚空界故。三说何法化。谓法界故。四随所化生安置何处。谓涅槃故。五涅槃何用。谓佛出现故。六以何方便巧化。如来智故。七此智何知。谓知心所缘故。八此心所缘令随何境。谓佛智所入境故。即是真性。后三转尽。略摄前九义含总别。云何摄九。谓世间转。摄前众生界世界虚空界。其法转摄前法界涅槃界佛出现界。其智转者。摄前如来智。下三界而言转者。世法及智。展转摄前无穷尽故。转亦是无尽义耳。又十中前四。为四种无量界。后六皆调伏方便无量界。十皆云尽者。无断尽故。第二显大愿成就中。先反显。后而众生界下顺明无尽所以。十愿同此十者。前之十愿不出此十。故此十尽句增上力故。诸佛以此力。常为众生作利益事。我愿同然。上来愿校量竟。第二佛子菩萨发如是大愿已下修行胜。即行校量有十种行。就文分三。初明行所依心。二成净信下显所成行相。三佛子菩萨如是下结十名体。今初。由先大愿熏心故。则得利益等十心。为起行依。于后十行起作自在。然有二意。一以十心通为十行之依。随释易了。二以十心。别对十行。以治十障。文皆次第。唯信行最初。而不浊居末者。以与释文相接故也。一利益心者。利益拔苦即是悲心所依。治损害障能成悲行。二与乐柔软即是慈心。治嗔恚犷强障。三随顺所求。即是施心。治于身命财生顾恋障。四寂静无求。方能求而无厌故。是无疲厌心。治希求报恩贪著利养不寂静障。五三学调伏是知经论心。以经诠于定论诠于慧。经兼于律复是调伏。治无善巧求加行障。有则调伏故。六虽行世间妄惑不生。故云寂灭。是解世法心。以治性不柔和。不于他心随顺而转不寂灭障。七高崇贤善拒恶不增。故名谦下。是惭愧心。治于放逸之高举障。八能修出离以法润泽。即坚固庄严。治于种种猛利无间无断生死大苦。生怯弱障。九能如说行故心不动。即供养佛行。治于大师所犹豫疑惑障。十不浊心即第一信行。信以心净为性。离不信浊故。此治全未发心全未受持菩萨学处障。由治十障故。经名净治地法。地法通于教证。此所治障。具如瑜伽四十九说。第二别显所成行相。略启七门。一释名先列。后释列者。一信行。二悲。三慈。四施。五无疲厌。六知经论。七了世法。八惭愧庄严。九坚固力。十供养佛。释名随文可见。二辨体多同十藏。三明得处信位即修故。信进念等大同于此。三贤渐熟故。十藏品有信等藏。初地证得以净治地障故。此偏明下。论云。此信等十行。尽是障地净法故。前将一行以对一障。四约修分别十行分二。前三是行意乐。故名为心。后七加行造修。故名为行。故论云。此十种行显二种胜成就。一深心成就。谓信悲慈。二修行成就。谓余七故。瑜伽地持皆同此说。五约二利。前七别显二利。信及无疲是自利行。余五利他。后三通约二利。摄护前七故。于中前二护前七。谓惭愧治障护令离恶。能令信等成无著行。由坚固力护令住善。能令信等成不可动。后一摄前七。一摄令成行。二摄令得果。思之可知。六明次第者。先自证信因果。既自证信愍伤妄苦。誓与真乐为救他故。舍而无吝求法无倦。便能了知经论筹量世法。止恶惭愧进善坚固。能真供佛。七释文者。十行分九。慈悲合故。今初。信行分二。一摄德成人。二能信下正显信相。有十一句。文分三别。初句总信因果。次九别明因果。后一结略显广。今初。如来是果本行是因。所入通因果。因果皆有证入义故。二信成就下。别明因果中前二句因。初句行体。后句行能。余七是果。句虽有七摄为五胜。合初三故。并结有六。五皆佛德故名为胜。五中前四智德。后一断德。智中一对治胜。即寄对显胜。谓十力降魔无畏制外。不共过小故云对治。而经云不坏者。为对二乘非究竟故。次三当相显胜。二即不思议神通力。上胜所现绝图度故。三不杂染胜。谓证真生智无中边杂。是佛之境故。以即边而中故无有边。二边既无中云何有。四一切种智胜。证真了俗故云随入无量差别。是种智境。五离胜。一切烦恼习常远离故。经但云果。而论判为断德。以前四皆果。今复云果。明是果果故。当涅槃三举要下举略显广。故总信一切因果。智地是证说即是教。力通上二。或谓威力。亦是三轮化益。第二双辨慈悲二行。中二。先明三观为方便。后菩萨见诸众生下明所起之行相。前中三观即为三段。第一远离最上第一义乐观。第二而诸凡夫下具足诸苦观。三然诸众生下彼二颠倒观。但失真乐已为可愍。况加妄苦。况复双迷反本何日。由初观故起慈。由次起悲。由后双起。今初观者。性净深寂名第一义。不动为乐。随妄则离。文中先总标起念。后诸佛下显所离乐。于中九句。初总余别。总云佛法者。唯佛教证所能显故。具下诸义所以甚深。别有九种甚深。今经阙论第九难得。一寂静甚深。谓法体离于妄计实有。故名寂静。自是妄计。于中正取非本不寂中论云。虚诳妄取者。是中何所取。此一约遮诠。二寂灭甚深。此约表诠。论云法义定故。谓一心体寂故云法定。二门亦寂即是义定。次三甚深对治三障。成三脱门观。谓三治妄分别障。四治有相障。五治取真舍妄障。六明离杂染观。谓真方便道。七不可算数思量生善根观故。即是助道。八依自利利他增上智观。故云广大。即不住道。九论云。难得甚深。三僧祇劫证智观故。即是证道。证性净信故。今广大摄之。大称体故。与证义同。前二直就法体。后七约智显深。故皆云观。第二具足诸苦观。约十二缘明之。然十二缘具业惑苦。但云苦观者。业惑苦因故。又二流动当相即苦。动即有苦故。文分为二。先别明缘相。后如是众生下结成妄苦。前中分二。初明前际三支。后于三界田下显中后九支。故论主分前三支。一处解释。后九及结一处解释。欲显前三是因。因是倒惑邪见义同故。识支约种是因义故。亦显前二。前三与次七次八许异世故。约果结苦。苦义显故。今初三支文有十句。初总余别。总云邪见者。前明正法理本无偏。今迷彼实义理外谬取。皆名邪见。通于业惑非独拨无因果。涅槃亦云。一切烦恼邪见摄尽。本在其中。云何言堕。此有二义。一约始起一分。名之为堕。二约迷真随妄义说为堕。非有始也。真虽本有迷亦无初相。依无性故名为真。若定有真真还成妄。若尔真应同妄互相依故。妄必可断真必可显。斯则不同不空之真。非由妄故。但空妄执自见真源。后无明覆翳下。别有九种邪见。初五无明。次三是行。后一识支业及识种亦名邪见者。义如前说。又邪见俱故。邪见引故。所以无明具多句者。一切烦恼谢往过去。总名无明。故今委说。又显一切烦恼皆能发润。而发业位无明力增故名无明。今初五中有二。初三根本迷法义过。后二为末追求时过。今初。前一迷法。后二迷义。故论总云。此三依法义妄计。如是次第。斯则妄计之言。通上法义。亦可妄计别对第三爱念邪见。初一句是蔽意邪见。此依迷法。谓无明住地迷覆法体。所言法者。谓众生心名为蔽意故。此无明迷真之初。妄惑之本。次二迷义者。通四住惑。由前痴故。迷覆因缘无我之义。妄立诸法。所迷诸法有内有外。谓第二憍慢邪见。此依迷内妄立我法。自高陵物故。经云立憍慢高幢。三入渴爱网中即爱念邪见。此依迷外妄谓我所及外境界。而生贪爱。如渴鹿驰焰鱼为网缠。如今爱支。四行谄诳下。二种邪见追求时过。如今之取支故。俱舍云。遍驰求名取。由上内计有我外见我所。以我对所便生三过。一初句于可得处。起谄诳邪见。谄诳屈曲虚而似实。故喻稠林不能自出。二于不可得处。则生忌嫉。三于已得处则生悭吝。上二即第五悭嫉邪见。经云。心与悭嫉相应不舍。由嫉他身故生卑贱中。形貌鄙陋。由悭财故资生不足。故云恒造诸趣受生因缘。次三明行中。初贪恚下集业邪见。由前追求。增长烦恼起业行过。此句。总明由惑造业。故六地。云不正思惟起于妄行。亦是行俱无明正发业故。诸业非一是为横集。日夜增长复显竖集。然集业因。由于三毒。故云贪恚愚痴三毒缘于三受。故论。云受诸受时爱憎彼二。颠倒境界故。谓乐受生爱。苦受生嗔。痴从中容故云彼二。颠倒之言通于上三。皆由无违顺中妄谓有故然愚痴无明行相何别。愚即迟钝多所封著。痴者迷闇不别是非。皆对现境不缘三世。缘三世境而不了达。乃名无明。不见未来发现业故。通义可知。次二别明行支中。初句明吹心识火炽然邪见。即内心思业。为烦恼风动。谓于怨恨时互相追念。名为忿恨。此思之始。欲起报恶业故云炽然不息。此思之终。思通诸恶而杀业在初。故偏云忿恨。下加害亦然。八起业邪见即兼动身口。故云凡所作业。论云。于作恶时迭相加害故。由倒造业业不离倒。故曰相应。三欲流下第九心意识邪见。明所引识支。以其识支通因果故。经欲具明故具显因果。论欲分析故先明识种。心意识三名有通别。已如前释。今此文中义含通别。别谓心是识种。意识通余四种。种子之言拣异现行。谓五果种谁能起此。谓善恶业。无记非因故此不论。善业云何复生苦种。以与欲等四流相应。今施戒等皆是有漏。非无念智无有断期。若尔何不名为起业种子。理实俱通。望苦乐报业为正种。望生心体识为正种。以就本性一切生死皆心起故。如芽肥瘦由于水土。而生芽者正在谷子。故诸经论互说二种。上明前际三支竟。第二明中后九支。然论兼结文。总分三段。初明自相。二有生故下同相。三是中皆空下颠倒相。言自相者。现在名色等支体状别故。言同相者。释有二义。一未来二支亦同现在。有名色等故。二约果相显缘起过患。通遍果位故名为同。犹如色等碍等为自相。苦等为共相。共即同也。是则现在亦有同相。未来非无自相。但隐显耳。此释顺论。论云。二同相。谓生老病死等过故。三颠倒者。缘体是空执有是倒。今初自相。复有三种。一者报相。二不离二字是因相。三此名色下彼果次第相。言报相者。即初受生异熟识。体共名色生故。论云报相者。名色共阿赖耶识生。此含识支一半名色支全故。摄论云。本识有三相。一自相。谓本识自体。二因相。谓种子识。三果相。谓异熟识。此意明为因义边名种子识。即前约因。识支为果义边名异熟识。即此报相名色所依。若不望因果直语自体。名为自相。今论因相。却是彼中果相。立名虽殊并通因果。经云于三界田中者。是所生处。下六地中约因位说。以业为田以识为种。今约果位故。以三界为田生前识种。复生苦芽者。标所生报。前三支因必依苦果而起。今更生苦所以称复。此显展转无穷之义。所谓已下出苦芽体相。论云名色共生者。名色共彼生故。谓名色共彼本识生也。恐人谬取名与色共。故有此言。名谓非色四蕴。色谓羯逻蓝等。此二与识相依而住。如二束芦更互为缘。恒时而转不相舍离。二不离是因相者。即显本识为名色因。谓是名色不离彼本识。依彼本识故。既依此释。定知此段具于二支。谓识及名色。三彼果相者。是彼报相名色之果。由名色增长成余八支。非别有体。初成六处者。名增成意处。色增成余五。次六处增长成触。言于中者。于六处中有根境故。余因缘义广如六地。二同相中生及老死。正显同相。如是已下总结成苦。何处是苦。此有三重。一论将入同相中。则以生老死忧悲苦恼。明于苦聚。文义显故。二近结于果。名色共生此明苦生。余八苦长。三远结十二。前二支半为能生长。后九支半为所生长。三颠倒相中。言是中者。是前十二缘中皆空已下明倒所以。由空谓有所以名倒此有四重。一缘成无性所以言空。二离我我所释成空义离我人空离所法空。三无知下释无我所以。四以外事释无知觉。三中四句通外及小。初约外道。外道虽众。不出僧佉及与卫世。僧佉说觉以为神相。卫世说知以为神相。今无知觉。成上自体本无有我。作受二句。通于能所。能作能受故。是于我所作所受即是我所。在因名作在果名受。今但缘成故无作受。若约小乘就五蕴说。受蕴名觉三蕴名知。约六根说。身识名觉余五名知。五阴造业故名作者。当阴招报名为受者。今并遣之。现有知觉云何言无。随俗故有约真故无。又心法有四。一事二法。三理四实。谓随境分别见闻觉知。名之为事。论体唯是生灭法数。故名为法。穷之空寂说以为理。论其本性唯是真实如来藏法。故名为实。此四重中说。初即说知觉等名。若就后三即无知等。四如草下以彼外事喻。释无知觉等。以诸众生现见有于动止语言。云何说言无知觉等。故以外物动不动事。示无知觉。草木则动石壁不动。皆无知觉故。内动止岂当有之。净名云。是身无知如草木瓦砾。言亦如影像者。显从缘有似而非真。即双喻二谛。若准论经无影像喻。而有如响。可喻言声而无知觉。第三然诸下彼二颠倒观。妄苦本空得而不觉。真乐本有失而不知。而远乐就苦名彼二颠倒。上来三观为方便竟。第二菩萨见下正起慈悲初明兴悲。谓见苦应拔。后复作下兴慈。谓无乐应与。既言具苦必知无乐故。第四施行文三初总明施行。二别显施物。三总结行成。今初文有五句。一明施所依。以见有苦无乐故。二以深重下彰其施位。此地檀度得圆满。故契理曰深。不舍悲愿为重。此心住地故能满檀。三于一切下明施体相四求佛大智显施所为。五修行大舍。结施行名。二凡所有下别明施物。偏显上文一切无吝。于中初总。后所谓下别。别显一切略有二种。一者外财二者内财。谓头目等文显可知。三为求下总结行成。初结所为。后是名下正结行成。然初地中应具三施。从增胜说但举于财故。般若论二三地中方行无畏。四地已上乃行法施。第五无疲厌行中分三。初牒前起后。二转更下正显行相。三即得下结其行成。下五行中唯除第十显相。即是结名。余皆具三文处可见。第六得无疲下成经论智。第七获是智下成世智行。言随应者。随机所应宜以何法。随力者。随己智力所能。随他智力所堪。随其所习者。约机现作。论释随宜言如论说者。即瑜伽菩萨地菩提分品也。第八成世智以下明惭愧行。知时已下正显行相。时有三种。一者念时。如是时中宜修定等。刹那不间故。二日夜时昼则存心。初中后夜皆勿废故。三所作得必不断时。此即智量。谓量力所能亦爱亦策。勿令过分后休废故。以此三时。修前八科二利之行。烦恼睡蛇昼夜不杂。为惭愧服而自庄严。第九于此行中下成坚固力。谓此即前惭愧二利行中。欲早求度应当精勤。不退自分不转胜进。第十得坚固下明供养行。利养正行具二供养。第三佛子下结十名体用。先结体用。所谓下结名言体用者。此十即是净诸地法。以治十障故。障如前说。然安住地分有三十句。亦明信慈悲等与此何异。论云前是清净地法。今尽是障地净法者。前句文略。若具应云前是清净。此地法以局初地故。今尽是障地净法者。谓不局初地故云尽是。尽净诸地障故。故经云。净诸地法。瑜伽亦云。此十种法于一切地。能净修治故。下诸地中皆云信等。皆转净等。第三佛子菩萨住此欢喜下。果利益校量胜。有四种果。一调柔果。二发趣果。三摄报果。四愿智果。释此四果略启四门。第二释名。通称果者地中满足故。别言调柔者。谓调炼柔熟。以供养摄化等为能调。炼信等十行为所调。炼由行供等令信等调柔。随意堪用故名调柔。下炼金喻其义甚显。二发谓发进。趣谓趣向。于地满中更求明解。为能发趣。发自此地趣向后后。为所发趣。下商人喻义甚相似。三王位之身酬因名报因成纳果。故名为摄。四内证愿力教智自在。又以愿力助智令业用无边。故称愿智。三明分齐。初二是其行修方便。后二是其报行纯熟。行修唯在地满。报行该于始终。从初住地乃至地满。所受王身说为摄报。所有作用说为愿智。又初二后一此地定有。摄报一果有无不定。容有不作故云多作。而定能作故亦定有。又初二果亦是地法。初行次解。是所修故后之二果唯果非法。初体后用非所修故。是以经于二果之后。便有结文云略说初地法门。不得此意。则似论家谬取法门滥为果称。四辨通局。发趣文局初地。以最在初故。义通十地通解十地故。余三义。局初地报等殊故。文通十地。地地皆有故。第五释文。四果即为四别。今初调柔分三。谓法喻合。法中分四。一见佛为炼行缘。二悉以下所炼行体。三以前二下别地行相。四是菩萨随所下炼行成熟。前中先总明。后所谓下别显。总中以大愿力是见佛因力兼神力故。瑜伽住品。有二因见佛。一愿二力。论经具二。论云。以胜通力见色身佛。以正愿力见法身佛。瑜伽正愿得生受用土中常得见佛。今云法身即功德法身。别中云。见多百佛等者。论云。方便善巧示现多佛故。此善巧有二。一不直云无量。而巧历百千等数。为方便显多。二言多百者。是多个百。多千等亦然。是为一数之中已摄于多。故名善巧。理实入华藏刹海。见法界身云也。二所炼行体中以行入行。故名为炼。如金入火。然有三种入即分为三。一入功德即供佛行。去薄福垢亦兼供僧。二以此善下入无上果。即回向行。去下劣垢。论当第三。意明通回二行故。三佛子此菩萨下入大悲心。即利生行。去懈怠垢。三别地行相中。先约四摄。然四摄望前。犹是利众生法。望后为别地行相。以因利生之便故。于此明下二地中乃在炼行。成后四摄。虽不足全别十地。为是化生之法故用之耳。爱语是法施。初地檀满故说二增。二约十度。然证相难分寄十度等。以显差别。各说一增。若不尔者。何不二地言二度增。檀度初地先已增故。乃至九地应言九增。九地尚云余非不修随力随分。显寄明矣。是以具论诸地所行。略有五义。一为别地各说一增。如今文是。二辨胜过。前初地檀胜。二地二度胜故。二地文云。远离悭嫉破戒垢故。乃至十地十度皆胜。是则后后皆胜前前。三论其实行地地具修。四证理平等非多非一。五约圆融一具一切。四所炼行成中总收三入。初牒供佛化生。以为能炼。信等净法以为所炼。后举前回向能炼。令信等净也。言转转者。此之信等。于初地中有三节。净谓初住地时。证前缘修。令成真修。已是一净。二行校量中对除障法。复一度净。今此地后更历三修。故云转转。第二喻中。金师喻菩萨。金喻信等火喻供等三行。三行非一名数数入。调柔成就喻炼行成。金性本有从缘始显。信等修生云何同喻。信等有二。一未证真。前但约缘修为对治行。妄识为体。二证真之后。乃知信等非是今有。即如来藏中恒沙佛法。真心为体。真心为体即是理性。信等相殊说为行性。此二不二并可喻金。虽假供等缘修。以成真德。德由真起。后成严具。亦不异金。既了于真真非妄外。故全妄识即是真心。寄相显真。故分能所。第三法合准喻可知。第二发趣果中二。初正明发趣果。后佛子是名下总结地相。前中有四。一法二喻。三合四结。法中亦四。一问二知。三行四到。知是名解正能发趣。然由问故知所以先问。知意在行行必能到今初问中具问诸地。初地已满而更问者。一问胜进非问自分。二者一地之中。具摄一切诸地功德。故问所摄容许。未知于中。云相及得果者相即随诸地中所有诸障。及对治相故。谓诸地能所观相。皆别十地故。得者即正证出世间智故。果者因证智力。得世间出世间智故。相即方便智。得是根本果即后得。后得缘俗故名世间。无分别故复名出世。又此三者即是三道。初是无间与惑相翻。二是解脱正证无为。三是胜进后智进修。不说加行者。地前加行非地摄故。地上加行胜进收故。言为欲成就此地法者。当地法也。后云彼地法者。后地法也。若准论意。成就地法即是信等。第二是菩萨善知下明知。由问故知。知不异问经展问中。相及得果以为十句。论摄十句为五方便。言方便者行修善巧也。第一观方便。观谓观解摄初二句。一诸地障对治者。以能治观解治十种障。立十地。别本文具之。此约所断明观二地成坏者。揽行成位集故名成诸行。各住散故名坏此约所知明观。第二得方便。得谓证入摄次三句。曲有三种方便。一相果者即欲入方便是方便智带相观终故名相果。二得修者已入方便即根本智。显是证修非缘修故。三胜进方便。即后得智。谓信等成地之法。离障清净故。第三增上方便进修后位。故名增上亦摄三句。一地转转行者。依前起后。地背相舍故。二二执名非处二空为住处。亦是相应不相应也。三以后胜前增长善巧。名殊胜智。第四不退转方便。唯第九句。前三方便无退息故。第五尽至方便即第十句。净治菩萨地尽。转至佛智地故。若以相等摄五方便。初一是相。二具于三。如次三句配相得果。第三唯果第四总明三事不退。五通明三因穷入果。若摄十句初三为相。第四是得。次四是果。后二具三。第三佛子下行。第四由此下到。并可知。第二喻中初喻前问。有二方便。一不迷方便。道中喻行因。住止喻得地。各有障治故曰安危。二资具方便。具资粮故不迷多约利他资具多明自利。次佛子彼大下喻知。三善以下喻行。四乃至下喻到。行中语略故云乃至。第三合中初合知。然后下合行。安隐下合到。喻中略行。此中略问欲影显耳。第四是故菩萨下结劝可知。第二佛子下总结地相。行修已竟故于此结。前说分齐深故说其一分此。中广故说所不尽

　　　　大方广佛华严经疏卷第三十四

　　　　大方广佛华严经疏卷第三十五

　　　　唐清凉山大华严寺沙门澄观撰

　　第三摄报果利益胜中分二。先明在家果。后是菩萨若欲下出家果。前中复二。初上胜身显其报胜。后能以大施下。明上胜果显其行胜。今初阎浮王者。即铁轮王。然璎珞仁王。地前四位已配四轮。今在初地方作铁轮。正明皆寄不可定执。常护正法应是行胜。如何论主将属身胜。护法有二。一护国正法。则赏罚以宜。二护佛正法护教理等兴建摈斥。论依初义。二上胜果者。依前王报起于胜行。是身之果。于中二。初行后愿。前中亦二。一大悲利他。谓若施若摄。二如是一切下不失自利。正作利他业时。即不离念佛等故。谓利他事中回向菩提故。成大恭敬事不生分别故。除诸妄想顺理合体。故云不离。所念有十一论分为四。一初三是上念三宝。在已上故不离三轮故。次一是同法念。次三功德念。一自身他身菩萨行。二度行自体。三诸地转胜故。后四求义念佛。以力等是真实究竟义故。已所求故。二复作下明愿有十一句。前七自德。后四摄化。前中此云殊胜。论经名大余名并同。首唯是总。谓大菩提位尊高故。妙等唯别。胜大亦总亦别故。首有二种。一胜首光明功德故。二殊胜首独无二故。胜亦二种。一妙智自在胜故。二微妙。离一切烦恼自在胜故。殊胜亦二。一上无与等故。二无上无能过故。后四中。初一约教。谓导者于阿含中分别法义正说故。余三显证。将者令他得证义。灭诸烦恼故。此约断德。后二约智。前因后果。师者教令入正道故。后句以大菩提而教化故。第二出家果中二。初舍俗出家。后既出家下修行克证。禅定胜业有二。一者三昧胜即胜定体。二三昧所作胜。谓因三昧得见佛等。有十一句。明其二利分为三对。初六句横论二利。初二自利。一见百佛者。十方各十他受用身。瑜伽住品。能于种种国土见百如来。寄位显百。理实如前见多佛也。二知神力。论意取神力所加说法菩萨。于上二处修习智慧。次四利他。初一有信机者动刹现通。次三有悟机者。往刹光照正授以法。次有二句竖论二利。一自摄胜生。瑜伽云。若欲留命能住百劫。二三明穷照示物善恶。后三句。一对明二利速疾。一为增长自智。思惟种种法门。二分身速疾作多利益故。第四愿智果。正愿久积以智内证故。其自在示现难可穷究。则显上来百数彰地阶差非定尔也。今行合法界。是圆融实德故云过此。论后结云。略说诸地各有因体果相者。以此地中相及得果。类后九地也。因即是相体即是得果。名不殊应知。此三通于下九。所以于此结者。显上广说不出此故。第二应颂四十六偈半分为二别。初正颂前后二结说。前中分四。初十一偈颂初住分。于中四。初一颂半依何身。次四颂半为何义。次二颂以何因。后三颂有何相。第二五偈颂释名分。初二偈半颂喜相。余颂喜因。于中先半偈颂念当得。后二颂念现得。第三有六颂。颂安住地分。初五句颂信心成就。次七句颂修行成就。后三偈颂回向成就。第四恒起下二十二偈半。颂校量胜分。于中三。初六颂半颂愿校量。次六颂行校量。后十颂果校量。于中初二调柔果。次二发趣果。次五颂半摄报果。后半偈颂愿智果。结说可知。初地竟（从此已下入第三十五经）第二离垢地。所以来者。论云如是已证正位。依出世间道因清净戒。说第二菩萨离垢地。言正位者。即初地见道是出世间。依此修于三学。戒最在初故先来也。前地虽证真。有
戒未能无误。又以十度明义。前施此戒故次明之。下之八地依十度。次以辨来意准此可知。言离垢者。慈氏云。由极远离犯戒垢故。谓性戒成就。非如初地思择护戒。唯识亦云具净尸罗。远离微细毁犯烦恼垢故。十住毗婆沙。虽云行十善道。离诸垢故亦不异戒。瑜伽亦名增上戒住故。此地中断邪行障。证最胜真如。皆约戒明。言邪行障者。谓所知障中俱生一分。及彼所起误犯三业。能障二地。由斯二地说断二愚及彼粗重。一微细误犯愚。即上俱生一分此能起业。二种种业趣愚。即彼所起误犯三业言最胜者。谓此真如具无边德于一切法最为胜故。此亦由翻破戒之失。为无边德。是以成于戒行。得于最胜无等菩提之果。并寄于戒显地相别。虽经论文异。大旨不殊。次正释文文分三分。初赞请分。二正说分。三重颂分。今初五颂分二。初三庆闻初地。后二请说二地。今初。前二经家叙其三业庆喜。后一发言申赞。然此庆闻亦属前地。以领前请后故。皆判属后。后二中亦初序后请。第二正说分中。先明地相。后彰地果。前中分二。一发起净即是入心。二佛子菩萨住离垢下自体净。即住地心。三聚无误地中正行。名自体净。直心趣彼名发起净。今初发起中三。初结前标后。次何等下征列十名。后菩萨以此下结行入位。今初标云深心者。深契理事故。论经云直心。而下列中总句同名直心。明知深直义一名异。论云十种直心者。依清净戒直心性戒成就。随所应作自然行故。谓发起净中。顺理事持是净戒。直心则令自体净中性戒成就。然性戒有二。一久积成性。二真如性中无破戒垢。今称如持使得性成。故云成就。二征列中。列有十句。初总余别。总云直心者。瑜伽云。于一切师长尊重福田。不行虚诳意乐。此约随相别释。今论主为顺一乘缘起义故。分为总别。别皆成总。则令总中具于别义。故不别释总句。别中初四律仪。次三摄善。后二饶益。一者柔软直心。共喜乐意持戒故。故瑜伽云。于同法菩萨忍辱柔和易可共住。二堪能者。有自在力性善持戒。烦恼魔事不能动转。难持能持故。所以鹅珠草系尽命无违。三守护根门不误犯戒。如良慧马性自调伏。以于诸行深见过故。四寂静者。论云调伏柔软不生高心故。则似不恃。前三所持是事寂静。瑜伽云。于大涅槃深见胜利者。斯即称理寂静。五纯善者。谓纯修妙善菩提分法。能忍诸恼如真金故。六不杂者。论云所得功德不生厌足依清净戒更求胜戒乐寂静故。谓虽得前句妙善。而不厌则不杂懈怠。乐于寂静则不杂事乱。身心俱寂即是胜戒。七诸有势力弃而不顾。不似难陀为欲持戒。八大悲为物不断有愿为广。九大智随有而无染。故能作有情一切义利。第三结行人位。由上十心。成于上品极圆满故。入斯戒住。第二自体净中明三聚净戒。即分为三。初律仪净。论云离净。谓离杀等故。此约随戒亦名正受净。此约初受。二摄善法戒。三摄众生戒。此三聚戒摄前三位。初摄治地住。次摄饶益行。思彼众生堕恶等故。后摄不坏回向。谓有智愿等。于法宝等皆不坏故。律仪。通于止作。摄善唯约善行。前二通于自利。后一唯约益物。又初律仪中。虽有善行而施忍等不行非过故。摄善中无所不行。若尔今经前二同离杀等二相宁分。古释有二义。一同体义分。约离过义边说为律仪。顺理能益判为摄善。二者隐显相成。律仪中有止作。因离果离是其止行。对治离者是其作行。举作助止说为律仪。摄善戒中亦有止作。以止助作说为摄善。今更一释。此中唯约自修正行。下摄善中亦令他修。则摄二利之善。及悲智之善。又此唯己分之善。下摄善中上修佛善。岂得同耶。今初律仪分三。初标所依。谓离垢地戒增上故。二性自已下正显戒相。三佛子至如是下结成增上。二中有十善业道。即为十段。今初离杀分二。初总明。后不畜下别显。今初性自远离。文属杀生义该下九。谓自性成就十善业道。即自性戒。然离有三种。一要期离。谓诸凡夫。二方便离。所谓二乘。三自体离。谓诸菩萨。契穷实性自体无染。然诸菩萨同修自体。而复有四。一离现行。所谓地前。二除种子即是初地。三除误犯。四显性净。此二当于此地。然性净难彰寄除杀等。以显彼净。此通余教。若依此经地体悬绝寄显地胜。岂可地前位位皆深。今居地上方行十善。二别显中有三种离。一因离。谓离杀因缘。二于一切下对治离。谓离杀法。三是菩萨下果行离。即离杀业。今初因离。复有二种。一离受畜因。谓不畜刀杖。此虽是缘从通名因。略举此二。余(咒药等皆是此因。二不怀下明离起因。此正是因。因即三毒不怀怨恨明离嗔因。杀父害母亦不加报。次有渐下明离贪因。贪有二种。一为贪财利故造诸恶业。乃至没命心无耻悔。今有惭愧故能离之。二为贪众生捕养笼系。令生苦恼。今有愍伤之仁。恕己为喻便能离之。然起杀之痴必是邪见。邪见难遣非对治不离。是故论主就对治中。明离于痴。此略不说。二对治离中亦有二种。一生利益心。是与众生世出世间二种乐因。二生慈念心。谓念众生得人天涅槃之果。既于如是因果不颠倒求。则离愚痴心。起于杀因杀生祭祠等。此中慈益约能对治即名为离。不同前后杀因杀果而为所离。若尔前有仁恕。故离起贪因。仁恕之心岂非能治。前约本有仁等不起贪等。非是发起仁恕之心。今约于物发生慈益之心。以为能治故不同也。三果行离者。揽因成杀名业为果。今不正杀故名果离。于中亦二。一微细。谓心念害。二粗重谓身行害。今经以细况粗。粗中成杀有五因缘。一身谓于他故。他是所杀之体。故名为身。此拣自身二事。谓众生故。此拣非情。三想谓起众生想拣作瓦木等想。四行谓故以重意。重意是思故名为行。此拣错误。五体谓身行加害断命落究竟。正是杀业。故名为体。则拣前四以为方便。然杂集瑜伽。缘皆有五而合初二为事。复加烦恼。今以烦恼是前起因。故不重明。又境想轻重等非此全要。故略不明。第二离盗亦初句总。非理损财不与而取。故名为盗。别中亦三。一因离。二于他下对治离。三若物下果行离。因中止谓少欲。足谓知足。自之所有尚生止足。故无盗因。然止足有二义。一内心止足。即离起因。若廉贞之士。渴死不饮盗泉。二此地具无尽财。故离受畜因。然杀中杀具畜则为因。淫盗妻财以不足为因。二对治离中。由发起慈心恕己为喻。则于自资财尚舍而安彼。岂侵损他。然他有二。一他人二他世。不盗则不损当来资生。三果行离中亦有粗细。不取草叶为细。余资生为粗。而文通为五缘。一者身。谓若物属他。此拣于自。是他物体故名为身。二事。经阙此句。论经云他所用事。三想。谓起他物想。四行。谓翻终不盗心。五体谓举离本处。乃至下是以细况粗。杀淫于他正报成业。故以身心而分粗细。盗戒虽通依正。但约损财。故唯就外物以论粗细。又杀有多类唯人成重。故就粗中方说具缘。盗易成犯故总明具缘。若粗若细皆成盗体。第三离邪淫。乖礼曰邪染爱曰淫。别中亦三。一因离。谓自妻知足。此亦二意。一内心知足离于起因。二自足妻色。离受畜因故。晋译论经皆云自足妻色。足妻乃由寄报轮王。相同世间故得示有。知足约心亦不妨梵行。二对治离。谓不求他妻。现在梵行净故。不求未来妻色。他人之妻盖不在言。三于他妻下明果行离。亦有粗细。细约起心粗约从事。而文分二。初举邪境。后尚不下以细况粗。初中邪境有三。一不正。二非时。三非处。非处一种在后况中。初不正中他守护女。此为总句。护有二种。一不共护。谓他妻妾唯夫护故。二者共护。谓亲族媒定。亲谓父母族即宗族。谓二亲亡殁六亲所护。夫亡子等所护。媒定谓已受礼聘。二非时者。即为法所护。然法有二。一王法。二佛法。佛法谓修梵行时。此复有二。一分谓八戒。二全谓具足等。然此非时准智论十五。及诸论中广有其相。今之所列意在不起染心。故于自妻不委其事。二以细况粗中有二重况。一以染心况于正道从事。二以染心及正道。以况非道。非道即前非处。亦应以人况于余类。以后后粗鄙于前前故。以其淫境无想疑。故论主于此不约具缘。经文不言作他女想。约邪淫说。亦有想疑。为显此中自妻正境亦定无犯。故不说也。第四离妄语违想背心名之为妄。别中分二。初对治离。后乃至下果行离。今初对治即是因离。不别明因。何者有二义故。一无外事故。谓无刀杖妻财之外事。故无受畜因。二无异因故。谓但用诳他。思心即妄语因。无别贪等以为异因。异因即起因故离彼诳心。即成实语实语即是诳心对治故。对治离即是因离。不同身三故。身三各具三离。口四唯二。意三唯一。文中言实语者。随心想故。谓纵实不见而心谓见。而言见者亦名实语。真语者。审善思量如事真故。谓由心思与事相似。称此而言。若唯称事而不称心。亦名妄语。故加善思量。言时语者。论云知时语不起自身他身衰恼事故。谓心事虽实而回改见时。或令自他而有衰恼。今菩萨朝见言朝。暮见言暮。故曰知时。晋经名随亦顺时义。二果行离中。亦以细况粗。梦中是细故犯是粗。此言覆藏之语者。论经云不起覆见忍见。婆沙云。覆相妄语名为覆见。覆心妄语名为忍见。谓实见事心谓见言不见。此谓覆。己所见事相此翻真语。若实不见心生见想。诳言不见。于事虽实于见有违。名为忍见。忍却己所见故此翻实语。梦中眼见但是智见。第五言不乖离名离两舌。离两舌事成能令离间。别中亦二。初对治离。后未破下果行离。对治离者。即不破坏行。此唯约心。果行离者通心及事。即是差别。今初心者。谓传说者。必于心中忆持恶言。欲将破坏方成离间故。文云无离间心。论经云无破坏心。及为破彼。故等。而论云二种明心受。忆持者谓诈现亲朋。如野干诈亲师子等。又狎密成疏曰离间。亲旧成冤曰恼害。二果行离。差别有三。谓身心业各有二义。身坏二义者。谓已破未破是离间体。故名为身。二不喜下明心坏二义。一随喜他。二自心乐。三不作下业坏二义。谓若细若粗。细则实有恶言。粗则不实虚构。正传离间之言。故名为业。今菩萨并离故皆云不。第六言不粗鄙名离恶口。别中分二。初果行离。后常作下对治离。前后诸业治望果行。非全次第。故先显治。后能离果。今此历别相对先举果行。一时彰离。后说能治次第翻前。文义便故先明果行。今果行中先列所离。后明能离。今初有十七语句。各一义。而其论意展转相释。于中有二。前四一重总显恶言体用。后十三语重显前四。今初四语次第相释。初一总明语体。次云何独害。以粗恶犷戾故。云何粗犷苦他故。如何苦他令他嗔恨故。此之四语义一名异。后重显中。初有四语总释前四。于中初二明其语时。谓前四有对面不对面故。后二明前语体不出二类。一鄙恶谓不逊故。二庸贱常无教训故。后九别释上苦他令嗔为损之相。于中复二。初二明说前粗鄙之言。自违于戒。何以违戒。以能苦他令他嗔故。云何苦他不喜闻故。云何令嗔闻不悦故。余七语明自嗔忿心中发言。令他违戒起嗔生苦。初嗔忿语是自嗔语体。下能令他嗔。他嗔有二无饶益事。一初五语翻喜生嗔。谓闻而不爱如火烧心。忆时不乐故生怨结。热恼者令心胸闭塞。二末后句违乐致苦。谓己有同意乐事自身失坏。令他失坏失坏相知之乐故。后如是下明能离可知。第二对治中有十种语。翻前诸语而小不次。谓润泽翻苦他令嗔二语。柔软翻毒害粗犷。其现前不现前无别体故不翻。悦意语翻上嗔忿。谓和悦意中而发言故。乐闻喜悦翻不乐不悦。上说粗鄙故不悦乐。今说顺人天故生悦乐。又悦意下三语展转相释。善入人心翻如火烧。心热恼怨结。上以忿心发言。故如火烧等。今以言顺涅槃故。令善入人心。风雅典则却翻上鄙恶庸贱。前则街巷陋音。今则言含经史。故爱乐悦乐。翻不可爱乐生三昧故。身心踊悦。翻坏自身他身生亲善故。第七言辞不正故云绮语。其犹绮文总离可知。别中亦二。先对治后果行。前中八语初一为总。故下结云戏笑尚恒思审。是以菩萨常乐。三思而后言。则无散乱矣。下七语别。时之一字亦总亦别。总者上言思审者。谓思合其时语默得中也云何为时。谓彼此无损自他成益时故。论云善知言说时。依彼此语故时语有几。略说有三。一教化时语。谓见非善众生。劝发生信。令舍恶就善即时字别义。次二教授时语。令其忆念实语者。不颠倒故。谓学承有本转相教诲。后二释上云何不倒。以言含于义故称行法故。后三教诫时语。令其修行。地持教诫差别有五。一制二听。三举四折伏。五令喜。今三句摄之。一谓有罪者制无罪者听。为顺道理。二于制听有缺如法举之。数数毁犯折伏与念云巧调伏。三有实德者称扬令喜。故云决定。又此一句总结上四。谓若制若听若举若折。皆须适时。二是菩萨下。果行离中亦以轻况重。第八离贪。此下意三但有对治。以贪等是业有之本。更无所依故非果行。以非果故不可对之更立异因故。但有其一。今初离贪。谓离求欲心。别中有三。一事二体。三差别。于他财物。是事他所摄故。此拣于己。他摄有二。一己现摄用。二己虽不在作摄护想。二他所资用是体。谓所贪物体。然用含二义。一所用事。谓金等。二资用事谓饮食等。三不生贪下明差别。正显能治。一始欲名求。即他物想。二希得属己为愿。即是乐欲。三终起夺想为贪。此即方便及究竟。并前他物。即是五缘故。意三中要具五缘。若阙究竟但名烦恼。今皆性离故。以不不之。第九离于忿怒含毒。故名离嗔。别中有三。一别显能治。二永舍下总显所治。三常思下类通治益。今初为六种众生起六种治。论摄为五。一于冤生慈治于冤者。欲加苦故。二于恶行者生利益心。治当危苦故。三于贫及苦生哀愍欢喜二心。以此二心有通有别。通则可知故论合此。别则贫穷者愍之。忧苦者令其喜乐。四于乐众生生和润心。论名利润。治彼染著无利润故。五于发菩提心人起摄受心。摄令成故。二总离障中亦有六障。通障前六非一一别对。故云总也。于此六中。摄为三对初二己对他用辨冤亲。生怨故嗔。败亲故恨。怨则未生已生令其生长。亲则未生已生令不生长。次二唯约唯已善不善法。以明生长。障善名怨增恶名害。皆有已生未生。后二唯就于他爱不爱事。明其生长。忌胜名热。谓见他爱事苦他名恼。谓见他不爱事。皆有已生未生等。瑜伽云。嗔恚方便究竟者谓于损害事期心决定。正能成业。今并不行故。上云永离。三类通治益者。谓前所说者亦常思慈祐。第十离于乖理推求。不言性离者盖文略耳。别中治七种邪见。一住正道者治异乘见。小乘对大非正道故。二不行占卜。治虚妄分别见即是邪见。夫吉凶悔吝由爱恶生。故云虚妄。三不取恶戒治于戒取。四心见正直治于见取。五无诳者。治覆藏见。六无谄治诈现不实见。七于佛下治非清净见。此所治七见。释有二门。一约行二约人。约行中。初一愿邪愿小乘故。次三解邪。颠倒见故。然邪见恶戒唯是外邪。见取一种通于内邪。谓学大乘者。执语成见故。次二行邪。藏非诈善故。后一信邪。信世间故。又于三宝决不信故。故瑜伽邪见方便究竟者。诽谤决定故。二约人者。初四是邪梵行求众生。于中初一同法小乘。后三外道。次二是欲求。后一有求。今性不求名离邪见。第三佛子下结成增上者。此有三义。一遍护十善即不阙义。二常无间即清净义。误犯之垢不起间故。三常无断即常护义。具斯三义得增上戒名。第二复作是念下摄善法戒。谓非唯律仪不阙不断。常摄善法亦无断阙。文中分三。初略观不善起摄善行。次佛子下广观障治起摄善行。三如是方便下总结劝修。今初分二。先明观智。后是故下明起愿行。今初堕恶道者。有三种义。一者乘恶行往故。此即集因。经云皆以十不善业。二者依止自身能生苦恼。此即能堕一切众生。三常堕种种苦相处。斯即所堕恶趣。上二皆苦果。业者因义。道者通到义。既要用不善方堕恶道。则非无因所用。唯是不善。故非邪因。后起愿行者。由念众生恶因果故。便起大悲要心二利。于中先正修二利。后何以下征以反释。第二广观障治明摄善法中。谓观五重善法。于上上清净佛善起增上心。求学修行摄善法戒清净行故。若直就经文亦分二别。先明观智。后是故下要心摄善。今论将后段摄属佛善故。且分为二。先观不善唯是所治。后十善业下观于善法。通能所治。今初具有苦集。此中为明摄善故。略示其恶。既果举三涂。则显因亦三品。如后摄众生戒经文自具。后摄观十善具诸法门。然通相而辨。善皆能治。以顺理益物正反恶故。若随相分人天之善。犹为所治是苦集故。文分五重。今初人天十善。以人天是世间之善故不分之。实则亦具三品。谓人善为下欲天为中。色无色界为上。言三品者。或由三时之心。或约境有胜劣。或心有轻重。或自作教他等。细论其义多品不同。略言三五耳。为不善者反此可知。瑜伽六十广显差别。第二又此下辨声闻善下。三乘中各有三段。初标所修善同。次显所用功异。后结成自乘。今声闻中。以智慧下明所用异。于中初句对前彰胜。以实相智修。不同人天无智善故。通观上来善恶因果。皆是苦集所观境故。次心陕劣下对后显劣。有五种相。一因集由集小因故。心陕劣陕谓修行少善。劣谓但能自利。二畏苦即怖三界故。三舍心即阙大悲。舍众生故。上三唯劣菩萨。下二兼劣缘觉。四依止。即经从他。谓必藉师教故。五观即闻声解了。谓闻人无我法声心通达故。三成声闻乘。结成自乘。然能治十善及与智慧。即是道谛恶因果灭。善因果中使灭名为灭谛。成声闻乘义舍道灭。第三缘觉善所用异中。初句总明。以能修习名修清净。未能圆修不名具足。次不从下别显有三种相。一自觉谓异声闻。不从他闻显依止胜。二大悲下。不能说法大悲不具。无心起说方便不具。力不堪说。若有利物多但现通。此劣菩萨。三悟解已下即观少境界。少有二义。一对前显胜。以是利根。但观苦集。便悟甚深之观。胜于声闻。二对后彰劣。但观人无我法。不同菩萨求佛大智等故。上之二乘。广如瑜伽本地中说。第四菩萨十善所用异中。有四种相。一因集二用。三彼力四地。四中初一行因。次二行相。后一行位。言因集者。宿习善根依之起行。此又三义。一依一切善根起行故。即修治清净具足。具足即一切善义。今经阙此二字。则不能异上辟支。此明自利。二心广者即利他心三无量者即大乘心。是二利行体。二具足悲愍是菩萨用。三方便所摄。即以四摄摄生。是彼悲力。四发生下皆显地义。地虽有十。就三祇满处略举三地。以摄余七。一发生大愿。即净深心初地。二不舍众生。即不退转地。虽得寂灭不舍众生。即八地。三希求佛智等。即受大位地。是第十地。此有三句。一观求行证智度满故。二尽净诸地障故。三尽净诸度蔽故。三成菩萨广大行。结成自乘。第五佛善。上上是总。一切下别有四种义。显上上事。前三属佛。后一菩萨思齐。一者灭。谓不善业道共习气灭故。种智清净。二者舍。谓乃至证十力无畏不共之法。舍二乘故。三者方便。谓于菩萨乘一切佛法。皆善巧成就故。四菩萨求无厌足。故云是故我今等行十善。上虽列五重十善。凡小但将化物。非己所行。菩萨十善先已安住故。唯要心等行佛善。佛善望己是余残未修。一切智中自在纯熟方为具足。亦灭习气故云清净。结劝可知。第三佛子十不善业道下。利益众生戒。文分为二。初广明摄生。后佛子菩萨如是护持于戒下。结成益生之戒。前中显此戒增上有五种义。一者智。二者愿。三行。四集。五集果。今初。谓善知众生苦因果故。文分为三。初总明知因。二于中下别显知果。三佛子下结成苦因。今初。总中果有三涂不同。因有三时阶降。论名时差别。三时复二。一者约心。谓如杀生。欲杀正杀杀已。三时俱重。名为上者。随一时轻为中者。三时俱轻为下者。二约时。谓少时多时尽寿作等。余有三品。如上十善中说。复应于一一涂中各有三品等。然依正法念经。三涂各有边正。正者为重边者为轻。正鬼望边畜。则饿鬼罪重故。杂集等鬼次于狱。若正畜望边鬼。则畜生罪重故。今云下者饿鬼因。二别显知果中。十不善中各有二果差别。一报果差别。所谓三涂异熟。二习气果差别。即人中残报。是正报之余。经中若生人中得二种是。然杂集瑜伽等论。开习气果以之为二。一约内报名等流果。即如经辨。二约外报感增上果。今经阙此。下依彼显异熟报果。十恶攸同。今但解释等流增上。然二等流多是前重后轻。轻即方便等流。重即正恶等流。十恶即分为十。初杀生中。杀令夭折不终天年。故得短命。即正恶等流。二未死受苦故获多病。即方便等流。怖无精光。感外增上资具等物乏少光泽。二盗损彼财故获贫穷。令其不得称意受用故。共财不得自在。感外田苗霜雹损耗。三淫中令其妻不贞故。方便[言*玄]诱故。淫之秽污感外臭恶尘坌。四妄语等流。又诽谤约违境。被诳约违心。言无实故。外感农作事业多不谐偶。五两舌中令他离间故。亲友成怨故。由出不平之言。外多险阻。六恶口中。语体恶故语用恶故。言恒有诤违恼他人。外感荆棘砂卤等事。七绮语言无人受。机不领故语不明了。自绮错故。以言绮故。外感果物不应其时。八贪欲中。已得不足故未得欲求故。贪则念念欲多。感外增上日日减少。九嗔恚中二种等流。似前轻后重。见其不可意故求彼长短。二恼害彼故。嗔不顺物之情。外感增上其味辛苦。又多恶兽毒虫。十邪见还生邪见之家。若水之流湿。心见不正故多谄曲。总由不正故。外感上妙华果。悉皆隐没。似净不净似安不安。是以观果知因应当除断。三结成苦因。无边苦聚由此生故。第二是故菩萨下明愿。依智起愿。愿为众生自修善故。但离恶因恶果自亡。愿修善因善果自至。问恶名杀等离即不杀。不杀即善。离恶住善。二相宁分。答此有二意。一离杀。谓离作犯。住善。谓住止持。体则不殊。约持犯分二。作持止犯反此可知。二离恶但是恶止。住善兼于善行。具有止作二持。止如前释。作义云何。前三聚初已略指陈。今当重释。谓非唯不杀。护众生命。如护己命。是第一善。守他财物如自己有。他妻亦然。实语软语和合饶益。是语四善非直无贪。更能惠施。非唯不嗔慈悲和悦。何但无于邪见。乃成就正见。智慧深广斯即作也。第三自住下明行依愿。起行如誓修故。于中初依前愿以起自行后亦劝下。依于自行正摄众生。第四佛子下明集者。依增上悲念众生故。生十种心。此十亦可俱通一切。论就别相为八种众生。一于恶行众生令住善行。故名利益。二为苦众生令得安乐。三于怨憎众生慈不加报。四于贫苦者悲欲拔之。五于乐众生愍其放逸。六于外道摄令正信。七于同行者护令不退。八于摄一切菩提愿众生取如自己。以愿同故。后之二心亦约此类。但后胜于前。九观彼众生乘大乘道。进趣之者敬之如师。十观集具足功德者。敬如大师。第五作是念言下集果。依前悲心起胜上欲。欲拔济故。文中救摄十类众生。皆言又作。文各有二。先观所化。后我当下。与济拔心。前即所治。后即能治。前集之中欲显差别。以其十心对八众生。今十类中。一一生所容有如前十心救拔。十中初一解邪故。论云。依增上颠倒为首。余九行邪。论开为三。初五化欲求众生。求外五欲故。次二化有求众生。求三有中正报之果故。后二化梵行。求众生求出道故。通上为四。然此所化。但摄集中前六而阙后二者。以集者益物之心。起心义宽。乃至缘于具德生师仰故。今此正论救拔故。后二并非所救。纵其同行退转须化。亦无大乘之外别有安处。可云拔出。今第一化颠倒众生中。先所化中邪见为总。谓四颠倒。理外推求故名邪见。次恶慧恶欲此二是别。常乐二倒名为恶慧。专念分别方得行故。我净二倒名为恶欲。不假专念即能行故。以性成故。由计我净便欲名等。如涅槃说。后恶道稠林者。结其邪见为诸过因。恶道者非正道故。显前颠倒为现行烦恼行处。稠林者亦为随眠之因。后结能治中。住于正见。通翻上邪行。于实道翻恶道稠林。第二化欲求众生中。五段分二。初三化现得五欲受用生过。后二化未得五欲迫求时过。前中即分为三。一受不共财。二受无厌足财。三受贮积财。今初已得之物不与他共。于费用时生嗔过也。先明所治。互相破坏以为总句。破坏有二。一斗诤于言中。二对怨于心中。即分别彼我。嗔恨已下结其增长。由嗔恨故思念作报。身心恶行炽然不息。能治之中慈能治嗔。如来之慈乃名无上。二化受无厌财。众生求时无厌以生贪过。初所治中有二。一贪取无厌明内心难满。二唯求财利者。形于身口邪命自活。结上三业。后三业正命以为能治。三化受贮积财。积而不散顺生三毒。增烦恼过。初所治中。染著生贪散用生嗔。若积而能散。何有贪嗔痴迷上二。言种种烦恼因之炽然者。直观经意。因上三毒更生烦恼。若准论意。因贮积财。积财即是烦恼因体。云何炽然。谓宝玩受用。数为烦恼之所烧故。然痴有二过。一迷前二。亦复不知何者是火。云何为失。二无求出意故云不解出要。谓既迷火宅之为乐。宁有出心。后能治中。涅槃清凉烦恼火灭故。上三即起烦恼众生第二有二愿化。未得五欲追求时过。即造业众生。分二。初一明追求现报。造诸恶行。后一明追求后报。造有漏善业。今初。先所治中有四种过。一愚痴覆心过。于中愚痴是痴体。重闇是痴相。亦是痴过。余皆痴过。一重闇者。迷现在苦不知是苦。二妄见者。于现下苦妄见乐故。如见空华。三厚瞙者。不见未来当受苦报。如眼厚瞙都无所见也。二入阴翳下增恶远善过。初句增恶由迷异熟。愚顺不善行增长结使。名入阴翳稠林。后失智慧光明者。此明远善也。痴为善行障故。三行旷野险道。明受苦报过。生死长广迥无所依。喻之旷野。多难障碍。复名险道。流转称行。四起诸恶见者。即无正对治过。论云。谓多作罪因。于临终时见恶报相。心生悔见者。或悔先所修或起恶见。故名悔见。而不能集正对治。所以名过后能治中。先得净慧眼是体。此眼有二能。一见如实相。二由见实相即不随他。具斯二义名真慧眼。以此二句总翻前过见。前皆实故。二化追求后报习善行者。随顺险道过。谓以迷出世胜义愚。造福不动业。求未来报。则常在险道。前所治中十句分三。初句自体谓即生死故。二将坠下障碍。谓在之难出故。三随顺下明失。谓住之失于出离善故。今初自体。谓由世间少善为根本故。则人天报危故名险道。二障碍者。皆险道中事。文有八句。迷于苦集道灭。如次各二。一明有苦。谓心虽求出而行顺三涂。如临深渊故云将坠。二入恶见网中。此明迷苦。于苦果中妄生乐想。为恶见网萦。如世险道葛藟交加。三为愚下迷于集因。谓为愚痴所覆。不知烦恼不觉业空。若加深林不见危险。四随逐下明其造集。世寡正道学即随邪。复起邪业为行颠倒行。如险路多岐。动入豺狼之径。虽疲行不已欲进返回。五譬如盲人。显无道体无正慧眼。但得果贪著爱欲所盲。故法华云。著乐痴所盲。即斯义也。如无目涉险茫无所之。六无有导师者。明阙道缘。导师者谓佛菩萨。既离明导有二种失。一当生恶道。二今世后世。虽处人天放逸障见。故佛虽出世有不见闻。如盲无导师。若不陷深坑则坐而不进。七非出要道。谓为出要者。正迷于灭希求涅槃。而趣异处。谓于梵天乃至自在。依正之所以为涅槃。推斯邪解以为正见。如在险道以塞为通。八入魔等者。显有灭障。五种妙欲是魔境界。贪著为入。六尘劫善谓之恶贼被牵为摄。三随顺下二句明失。初句依止怨。故失离恶法。后句远善友。故失进善法。人法俱失。后能治中拔出险道。总离前恶住无畏城。是能离之处。若旷野遇城。众难何畏。近对上文。若无知动念。则顺魔心而远佛意。寂照双运即出险难。而入智城。上来化欲求竟。第三有二段化。有求众生。初一道差别。谓五趣流转。后一界差别。三界系闭。今初先过。后治过中初句为总。入欲下别。总即没在大河过。六道漂溺如彼大河。求有没中所以是过。然总中含下别义。亦是赖耶瀑流七识波浪。别中彼大瀑水波浪有三种相。一自体漂流。谓五趣因果。二身见下为因起难。谓处之多害。三安六处下便成大失。失出离道。今初。自体有五种相。一深。二流。三名。四漂。五广。但有其一。已为难度。况具斯五。漂没何疑。一深者。即具足四流无量水故。为烦恼河。二生死洄澓者流也。上总四流烦恼因深故。此苦果常流无竭。上二即漂溺处。于此生死而漂溺故。三爱河漂转者名也。前明四流。虽无惑不摄爱润生死。由此漂溺偏受河名。如愚堕河爱即难出。四湍驰等者漂也。此有二义。一显河急故云湍驰奔激。谓虽宝爱身欲令长久。而念念不住。是漂溺时。二由急故不能如实知其过失。亦复不见涅槃彼岸。故云不暇观察。是为如此漂溺。五为欲觉等。随逐者广也。谓随欲等觉遍觉五尘。故名为广。依此漂溺。涅槃则以欲等以为毒虫。第二起难有四。一者执。执著我我所窟宅。不能动发。故云身见罗刹。于中执取。言于中者。于阴窟之中。执取之言亦含戒取。二将其下转还。谓先舍欲已得生上界。由身见执还生下界欲念之中。若准涅槃。爱见皆为罗刹。论经云。爱见水中罗刹者。译者回文不尽。三于所贪下。中著。谓于受用时求欲等乐著故。四住我慢原阜者。增慢。谓于受用事时中。我慢大慢憍慢自高轻彼故。慢令心高故喻原阜。上不停法雨下不见性水。广平曰原。原自是高原上。加阜。则慢上过慢。对涅槃岸以水为患。对佛性水则原阜为非。贤首云。四中初一见。次二爱。后一慢。爱中一种子不灭故还来。二现行深著故泥溺　如人在河四事难出。一被执住。二被回流。三为泥溺。四滞枯洲不到彼岸。合喻思之。三明失中有三。一善道无出意失。安六处聚落故此无善因。二恶道无救失。此无救缘。三无能度者异处去失。谓离自善行生诸难处。不值佛故。此双阙因缘通善恶道。后能治中。初起化心。后以诸下成化行。化行有六。一与善因。谓六度万行以为船筏。二作救缘。三令无苦患。四令离集染。五证涅槃寂静。六令得菩提大智。皆翻上三段思之。云何能得此益。论云以如实法。云何如实了生死实性本如。即苦患而证涅槃。见烦恼本源性离。即集染而成大智。如斯教者真与善因。真能救也。第二明界差别。先过后治过中初句为总。三界系缚犹如牢狱。求有处之所以为过。次多诸下别。别明世狱有五过随逐。一苦事二财尽三爱离四有缚五障碍。三界之狱亦然。此五示五种难差别。一无病难。无病是乐病则有苦。与破为难下难义准之。苦谓身诸病苦恼。谓心病愁恼。二常怀爱憎是资生难。爱彼资生求而不得。憎彼贫穷远之强会。三亲难。亲爱别离故生忧怖。四戒难。虽生上界暂离犯戒。不免戒行相违。还为贪械所缚。谓报尽起于欲恶。明上二界非欲永灭故。此贪欲通系三界五见难。虽得世间八禅定智。亦为无明所覆。与正见相违。后能治中。若如实了知三界之相。无有生死非实非虚。则自无障碍果证圆寂。第四有二段化。梵行求众生分二。初段化邪梵行求。令舍邪归正后段化同法小乘。令舍权归实。今初先明过中。初句为总。谓执著于我过。然诸外道执见虽多以我为本。断常等见皆因此生。次于诸蕴下别。别有六句。前三失道故。远第一义乐。后三失灭故具足诸苦。今初。一于诸蕴窟宅不求出离者。无始发方便。谓彼外道众生欲趣涅槃。以有我故。于五阴舍不能动发。二所趣不真内入无我。故名空聚。我想妄计遍于六根。故名为依。三造行不正。既求涅槃应行八正。翻行邪道四颠倒行。以彼计蕴。身受心法为净等故。后三中。一四大乖违苦。谓老病死苦人皆欲远。由计我故四毒常侵。二五阴随逐苦。五蕴具诸结过。常能害人善法故。二怨贼六受无量苦者。上不说者皆在其中。亦总结前五也。后能治中。上由计我处处生著。唯大涅槃是无著处。云何能得谓如实法。如实法者略有三义。一上怨贼等。外道不知计我处之。今菩萨教之观过。了无有人。二假以世喻。喻所不及。则五阴等过于怨等。三知其实性。人法俱空皆是最胜无所著处余如涅槃二十一说。第二化同法小乘。初起过中有三。初不求大因过。利生懈怠为陕。佛法无量退没不证为劣。二不行下不愿大果过。三虽欲下明修行过不定聚众生。实有大乘出离之法。而修行小乘。后能治中广大佛法。即诸度万行。登地已上名为广大。皆佛因法。广大智慧通于因果。翻前陕劣总名广大。上来广明摄众生竟。第二佛子下结成摄生之戒。护持于戒。即前律仪及摄善法。故能增长慈悲之心。即益生戒。第二位果唯无发趣三果同前故。论云有同者。无者亦名果校量胜者。三果皆胜初地故。初调柔中三。一调柔相。二佛子此菩萨下别地行相。三佛子是名下总结地名。初中三。谓法喻合。法中三。初见诸佛为练行缘。二于诸佛下明能练行。于中先供养。后于诸佛下受法更受十善。即学佛善也。是戒地故。三是菩萨下所练净中。对前胜者。以离悭嫉破戒二种垢故。初地菩萨戒未净故。施亦未净。前就初地说檀度满。令更转净。以离二垢说名离垢故。故喻初地。金但火炼以除外垢。今此置矾石中。兼内净体明。云一切净。法合可知。二别地行中。以离语四过。说爱语偏多。二菩萨住此下摄报果。先明在家。后若欲下出家。在家中二。先上胜身即金轮王。后能除下明上胜果。三若以菩萨下愿智果。并如初地。第三重颂中。有十五颂分三。初十颂位行。于中有四。初一颂颂十种直心。二有二颂颂律仪戒。三二颂半颂摄善戒。四有四颂半颂摄众生戒。二有四颂颂位果。三有一颂结叹所说。二地竟

　　　　大方广佛华严经疏卷第三十五

