
　　　　大智度论卷第七十六
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释学空不证品第六十

　　﹝经﹞须菩提白佛言：「世尊！若菩萨摩诃萨欲行般若波罗蜜云何学空三昧？云何入空三昧？云何学无相、无作三昧？云何入无相、无作三昧？云何学四念处？云何修四念处？乃至云何学八圣道分？云何修八圣道分？」佛告须菩提：「菩萨摩诃萨行般若波罗蜜时，应观色空，受、想、行、识空；十二入、十八界空；乃至应观欲、色、无色界空。作是观时，不令心乱。是菩萨摩诃萨若心不乱，则不见是法；若不见是法，则不作证。何以故？是菩萨摩诃萨善学自相空故，不有余，不有分，证法、证者皆不可见。」须菩提白佛言：「世尊！如佛所说，菩萨摩诃萨不应空法作证。世尊！云何菩萨住空法中而不作证？」佛告须菩提：「若菩萨摩诃萨具足观空，先作是愿，我今不应空法作证，我今学时，非是证时，菩萨摩诃萨不专摄心系在缘中，是故菩萨摩诃萨于阿耨多罗三藐三菩提中不退，亦不取漏尽证。须菩提！菩萨摩诃萨如是大善妙法成就。何以故？住是空中作是念：我今是学时，非是证时。须菩提！菩萨摩诃萨应如是念：我是学檀波罗蜜时，非是证时。学尸罗波罗蜜、羼提波罗蜜、毗梨耶波罗蜜、禅波罗蜜时，修四念处时，乃至修八圣道分时，非是证时。修空三昧、无相三昧、无作三昧时，非是证时。修佛十力、四无所畏、四无碍智、十八不共法、大慈大悲时，非是证时。我今学一切种智时，非是得须陀洹果证，乃至阿罗汉果、辟支佛道证时。如是，须菩提！菩萨摩诃萨行般若波罗蜜，学空观，住空中；学无相、无作观，住无相、无作中。修四念处不证四念处，乃至修八圣道分不证八圣道分。是菩萨虽学三十七品，虽行三十七品，而不作须陀洹果证，乃至辟支佛道。须菩提！譬如壮夫劲勇猛健，善于兵法，六十四能，坚持器仗，安立不动，巧诸技术，端正净洁，人所爱敬。少修事业，得报利多，以是因缘故，众所恭敬，尊重赞叹；见人敬重，倍复欢喜。少有因缘，当至他处，扶将老弱，过诸险难恐怖之处；安慰父母，晓喻妻子，莫有恐懅！我能过此，必无所苦。险难道中，多有怨贼潜伏劫害，其人智力具足故，能度恶道，还归本处，不遇贼害，欢喜安乐。须菩提！菩萨摩诃萨亦如是，于一切众生中，慈、悲、喜、舍，心遍满足。尔时，菩萨摩诃萨住四无量心，具足六波罗蜜，不取漏尽证；学一切种智，入空，无相、无作解脱门；是时菩萨不随一切诸相，亦不证无相三昧，以不证无相三昧故，不堕声闻、辟支佛地。须菩提！譬如有翼之鸟，飞腾虚空而不堕坠，虽在空中，亦不住空。须菩提！菩萨摩诃萨亦如是，学空解脱门，学无相、无作解脱门，亦不作证；以不证故，不堕声闻、辟支佛地。未具足佛十力、大慈大悲、无量诸佛法、一切种智，亦不证空、无相、无作解脱门。须菩提！譬如健人，学诸射法，善于射术，仰射空中，复以后箭射于前箭，箭箭相拄，不令箭堕，随意自在；若欲令堕，便止后箭，尔乃堕地。须菩提！菩萨摩诃萨亦如是，行般若波罗蜜，以方便力故，为阿耨多罗三藐三菩提诸善根未具足，不于实际作证；若善根成就，是时便于实际作证。以是故，须菩提！菩萨摩诃萨行般若波罗蜜时，应如是观诸法相！」须菩提白佛言：「世尊！菩萨摩诃萨所为甚难！何以故？虽学是诸法相，学实际、学如、学法性、学毕竟空，乃至学自相空及三解脱门，终不中道堕落。世尊！是甚希有！」佛告须菩提：「是菩萨摩诃萨不舍一切众生故，作如是愿。须菩提！若是菩萨摩诃萨作是念：我不应舍一切众生，一切众生没在无所有法中，我应当度！尔时，即入空解脱门、无相解脱门、无作解脱门。须菩提！当知是菩萨摩诃萨成就方便力，未得一切种智，行是解脱门，亦不中道取实际证。
　　复次，须菩提！菩萨摩诃萨欲观是诸甚深法，所谓内空乃至无法有法空，四念处乃至三解脱门。尔时，菩萨摩诃萨应生如是心：是诸众生长夜行我相，乃至知者、见者相，著于得法；为众生断是诸相故，得阿耨多罗三藐三菩提时，当说法。尔时，菩萨行空解脱门，无相、无作解脱门，亦不取实际证；以不证故，不堕须陀洹果，乃至辟支佛道。须菩提！是菩萨摩诃萨以是心欲成就善根故，不中道实际作证，不失四禅、四无量心、四无色定、四念处，乃至八圣道分，空、无相、无作，佛十力、四无所畏、四无碍智、大慈大悲、十八不共法。是时，菩萨摩诃萨成就一切助道法，乃至阿耨多罗三藐三菩提，终不耗减。是菩萨有方便力故，常增益善法，诸根通利，胜于阿罗汉、辟支佛根。
　　复次，须菩提！若菩萨摩诃萨作是念：众生长夜著四颠倒：常想、乐想、净想、我想；为是众生故，求萨婆若，我得阿耨多罗三藐三菩提时，为说无常法，苦、不净、无我法。是菩萨成就是心，以方便力行般若波罗蜜，不得佛三昧，未具足佛十力、四无所畏、四无碍智、大慈大悲、十八不共法，亦不实际作证。尔时，菩萨修无作解脱门，虽未得阿耨多罗三藐三菩提，亦不实际作证。
　　复次，须菩提！若菩萨摩诃萨作是念：众生长夜著得法，所谓我、众生，乃至知者、见者，是色、是受、想、行、识，是入、是界，是四禅、四无量心、四无色定；我如是行，如我得阿耨多罗三藐三菩提时，令众生无是得法。菩萨是心成就，以方便力行般若波罗蜜，未具足佛十力、四无所畏、四无碍智、大慈大悲、十八不共法，不于实际作证。尔时，菩萨具足修空三昧。
　　复次，须菩提！若菩萨摩诃萨作是念：众生长夜行诸相，所谓男相、女相，色相、无色相；我如是行，如我得阿耨多罗三藐三菩提时，令众生无是诸相过失！是心成就，以方便力行般若波罗蜜，未具足佛十力，乃至十八不共法，不于实际作证。尔时，菩萨摩诃萨，具足修无相三昧。」「须菩提！若菩萨摩诃萨学六波罗蜜，学内空乃至无法有法空，学四念处乃至空、无相、无作解脱门，学佛十力、四无所畏、四无碍智、大慈大悲，学十八不共法。如是智慧成就，若著作法，若住三界，无有是处！是菩萨摩诃萨学助道法，行助道法时，应当试问：菩萨摩诃萨欲得阿耨多罗三藐三菩提，云何学是法，观空不证实际？以不证故，不堕须陀洹果，乃至辟支佛道；观无相、无作，无起、无生，无所有，亦不取证实际，而修行般若波罗蜜。应如是问！须菩提！若诸菩萨摩诃萨若试问时，是菩萨若如是答：菩萨摩诃萨但应观空，但应观无相、无作，无起、无生，无所有；是菩萨摩诃萨不应学空、无相、无作，无起、无生，无所有，不应学是助道法。须菩提！当知是菩萨诸佛未授阿耨多罗三藐三菩提记。何以故？是人不能说阿鞞跋致菩萨所学相，不能示，不能答。若是菩萨摩诃萨能说、能示、能答阿鞞跋致所学相，当知是菩萨摩诃萨已习学菩萨道入薄地，如余阿鞞跋致菩萨摩诃萨阿鞞跋致相。」须菩提白佛言：「世尊！颇有未得阿鞞跋致菩萨能如是答不？」佛言：「有。须菩提！是菩萨摩诃萨六波罗蜜若闻若不闻，能如是答，如阿鞞跋致菩萨摩诃萨。」须菩提言：「世尊！多有菩萨求佛道，少有菩萨能如是答，如阿鞞跋致菩萨摩诃萨，学道、无学道中。」佛语须菩提：「如是！如是！是菩萨甚少！何以故？菩萨摩诃萨少有如是得受记行阿鞞跋致干慧地，若有得受记，是人能如是答，是人善根明了，诸天世人所不能坏。」

　　﹝论﹞问曰：学空、入空，有何差别？答曰：初名学空，后是入空；因是学空，果是入空；方便名学空，得名入空；如是等二道。无相、无作，三十七品亦如是。三解脱门、三十七品，是声闻、辟支佛涅槃道，佛敕菩萨应行是道。须菩提作是念：此是涅槃道，云何菩萨行是法而不取涅槃证？佛答：菩萨观色等一切法空，是菩萨以深入禅定，心不乱，得利智慧力故，不见是空法，以不见故无所证；声闻、辟支佛断吾我，舍爱著，直趣涅槃。是菩萨善学自相空，色法中乃至微尘，不留遗余微细之分；无色法中，乃至不留一念；直入毕竟空中，乃至不见是空法可以为证。佛虽答，须菩提未达佛意，更问：如佛所说，菩萨不应空法作证；今入空中，云何不作证？佛答：以深入故能不证，具足者即是深入。譬如执菅草，捉缓则伤手，若捉急则无伤；菩萨亦如是，深入空故，知空亦空，涅槃亦空，故无所证。
　　复次，菩萨未入空时，作是思惟：我应遍观诸法空，不应不具足知而取证。是故不专心摄念入禅，系在空缘中。所以者何？若专心系在空缘，则心柔软，不能从空自出。
　　问曰：上言深入禅定，不令心乱，今云何言不专心？答曰：今言不专心，是初入时，为不能自出故；上言深入者，入已深，知空亦空，不令心在余事，故言不乱。
　　复次，是菩萨应作是念：我今未具三十二相，八十种随形好，十力、四无所畏诸佛法，云何取涅槃证？我今是学时，薄诸烦恼，教化众生，令入佛道，若我得佛事具足，是时当取证。是故菩萨虽入三解脱门而不取证。是中说譬喻：壮夫是菩萨；父母亲族是可度众生；险道是三界生死；恶贼是魔民及诸烦恼；器仗是菩萨五神通等种种方便力；还归本处是菩萨所行道；安立不动是菩萨住毕竟空，以四无量心运致可度众生著涅槃安乐处。时会者疑空中无所有，云何可行？是故佛说鸟喻：如鸟飞空虚，无所依止，而远逝不坠。
　　复次，是菩萨未具足道法，未至佛道，于其中间而不作证；如鸟未到所至，终不中住。学是空法，为自断烦恼，为众生故。又为明了故，说善射譬喻，如人善于射术：弓是菩萨禅定；箭是智慧；虚空是三解脱门；地是涅槃。是菩萨以智慧箭，射三解脱门虚空，更以方便力故，以后箭射前箭，不令堕涅槃地，未具足十力等佛事，终不取证。须菩提欢喜白佛言：诸菩萨所为甚难，实为希有，所谓行空而不作证。佛答：是菩萨本愿，诸一切众生令得离苦，以是本愿大悲心所持故，虽行空不作证。
　　复次，若菩萨作是念：一切众生处在苦中，为颠倒所缚，没在无所有中；是时即行空、无相、无作解脱门。当知是菩萨有方便力，行三解脱门，而不舍众生。
　　复次，菩萨欲观甚深法，所谓十八空，三十七品，三解脱门。先应作是念：众生长夜著我相等，行者若直观甚深法，或得声闻道，或堕邪见，以无怜愍心，不能深入自相空故。是以菩萨欲观是法，先生悲心，所谓众生长夜著吾我心诸烦恼。长夜，名久远；无量劫来是我必不可得，但空虚诳颠倒故，受诸忧恼。菩萨见是已作愿：我当为众生成佛道，断是众生著我颠倒；是时，即是行空等三解脱门而不证实际。是善根成就，菩萨不取实际证，亦不失四禅等诸功德。菩萨深入空故，诸根猛利，胜于二乘。破四颠倒义，亦如上说。
　　复次，菩萨作是念：众生长夜著得法，所谓我、众生，乃至若著作法，若住三界，无有是处；义皆同观空而不取证。
　　问曰：云何知是菩萨未得道而能行此深空？答曰：经中自说因缘：是菩萨应试问：云何菩萨应学空而不取证？若菩萨答：但应念空，一心习行，如声闻、辟支佛法，不但学知而已。乃至无生、无所有，亦如是。当知是菩萨未为诸佛所授记。所以者何？不说方便学知故观空。若是菩萨异于上答者，当知是阿鞞跋致，已习学入于薄地。学习，名先学知空；薄地，名阿鞞跋致地中诸烦恼薄。须菩提闻阿鞞跋致相、非阿鞞跋致相已，白佛言：世尊！颇有菩萨未得阿鞞跋致，能如是答不？佛言：有。有菩萨若闻六波罗蜜，若不闻，能如阿鞞跋致答。若闻者，但从师闻，自未具足菩萨地；若不闻者，自思惟、正忆念，虽未得无生忍，能求诸法相，如阿鞞跋致菩萨答。须菩提言：多有人求佛道，少能如是答，如阿鞞跋致菩萨学地、无学地中。未得无生法忍名学地，得无生法忍名无学地。佛言：少！何以故少？有菩萨从诸佛受记，已从诸佛受记者，能如是答。何以故？诸法实相，唯佛能遍知，佛知此人能如法答，故悬与授记。是菩萨虽少，善根明了，能广利益众生，无能坏者。

　　　　释梦誓品第六十一之上（经作梦中品）

　　﹝经﹞佛告须菩提：「若菩萨摩诃萨乃至梦中不贪声闻、辟支佛地，亦不贪三界，观诸法如梦、如幻、如响、如焰、如化，亦不作证。须菩提！当知是阿鞞跋致菩萨摩诃萨阿鞞跋致相。
　　复次，须菩提！菩萨摩诃萨梦中见佛，与无数百千万亿比丘、比丘尼，优婆塞、优婆夷，天龙、鬼神，紧那罗等说法；从佛闻法，即解中义，随法行。须菩提！当知是阿鞞跋致菩萨摩诃萨阿鞞跋致相。
　　复次，须菩提！菩萨摩诃萨梦中见佛三十二相，八十随形好，大光明踊在虚空，于大比丘僧中说法；现大神力，化作化人，到他佛国土施作佛事。须菩提！当知是阿鞞跋致菩萨摩诃萨阿鞞跋致相。
　　复次，须菩提！若菩萨摩诃萨梦中见兵起破聚落，若破城邑，若失火时，若见虎狼师子猛害之兽，若见欲来级其头者，若见父母丧亡，兄弟、姊妹，及诸亲友知识死者。见如是等种种愁苦之事，不惊、不怖，亦不忧恼；从梦觉已，即时思惟：三界虚妄，皆如梦耳！我得阿耨多罗三藐三菩提时，亦当为众生说三界如梦。须菩提！当知是阿鞞跋致菩萨摩诃萨阿鞞跋致相。
　　复次，须菩提！云何当知是阿鞞跋致菩萨摩诃萨得阿耨多罗三藐三菩提时，国中无三恶道。须菩提！菩萨摩诃萨，若梦中见地狱、畜生、饿鬼，作是念：我当勤精进，得阿耨多罗三藐三菩提时，令我国中无一切三恶道。何以故？是梦及诸法，无二无别。须菩提！当知是阿鞞跋致菩萨摩诃萨阿鞞跋致相。
　　复次，须菩提！菩萨摩诃萨梦中见地狱火烧众生，作是誓：若我实是阿鞞跋致者，是火当灭！是火即灭；若地狱火即灭，是阿鞞跋致相。
　　复次，若菩萨昼日见城郭火起，作是念：我梦中见阿鞞跋致行、类、相貌，我今实有是者，自立誓言：是火当灭！若火灭者，当知是菩萨得受阿耨多罗三藐三菩提记，住阿鞞跋致地。若火不灭，烧一家，置一家，烧一里，置一里。须菩提！当知被烧家破法业因缘厚集。以是故，烧一家置一家，是诸众生今世受破法余殃故被烧。须菩提！以是因缘故，当知是阿鞞跋致菩萨摩诃萨阿鞞跋致相。」佛告须菩提：「今当更为汝说阿鞞跋致行、类、相貌。须菩提！若男子、若女人，为非人所持，是时，菩萨摩诃萨作是念：若我为过去诸佛所授记，我心清净求阿耨多罗三藐三菩提，行清净正道，远离声闻、辟支佛心，远离声闻、辟支佛念，应当成阿耨多罗三藐三菩提。我必得阿耨多罗三藐三菩提，非不得；十方国土中现在无量诸佛，无所不知，无所不见，无所不解，无所不证。诸佛知我深心，审定必当得阿耨多罗三藐三菩提。以是至诚誓故，是男子、女人为非人所持，为非人所恼，是非人当远去！须菩提！是菩萨摩诃萨如是誓，若非人不去者，当知是菩萨摩诃萨未从过去诸佛受阿耨多罗三藐三菩提记。须菩提！若菩萨摩诃萨如是誓，若非人去者，当知是菩萨摩诃萨已从过去诸佛受阿耨多罗三藐三菩提记。须菩提！以是行、类、相貌，当知是阿鞞跋致菩萨摩诃萨阿鞞跋致相。」
　　「复次，须菩提！菩萨摩诃萨远离六波罗蜜及方便力，不久行四念处，乃至不久行空、无相、无作三昧，未入菩萨位，是菩萨为恶魔所娆。菩萨作是誓：若我实从诸佛受记者，是非人当去。是时，恶魔即作方便，敕非人令去。恶魔有威力，胜诸非人故，非人即去。是时，菩萨作是念：以我誓力故，非人去。不知是恶魔力，恃是证故，轻弄毁懱诸余菩萨。作是言：我已从诸佛受记，汝等未得。用是空誓，无方便力故，生增上慢。以是事故，远离萨婆若，远离阿耨多罗三藐三菩提。须菩提！当知是人堕于二地，若声闻地、若辟支佛地。以是誓因缘故，起于魔事。是人以不亲近依止善知识，不问阿鞞跋致相故，为魔所缚，益复坚固。所以者何？是菩萨不久行六波罗蜜，无方便力故。须菩提！当知是为菩萨魔事。须菩提！云何菩萨摩诃萨不久行六波罗蜜，乃至未入菩萨位，为恶魔所娆？须菩提！恶魔变化作种种身，语菩萨言：汝于诸佛所，得受阿耨多罗三藐三菩提记：汝字某，汝父字某，汝母字某，汝兄弟、姊妹字某，汝七世父母名字如是；汝在某方、某国，某城、某聚落中生。若见菩萨性行和柔，语菩萨言：汝先世亦复柔和；若见急性卒暴，便言汝先世亦尔；若见菩萨修阿兰若行，语言汝先世亦修阿兰若行；若见菩萨乞食纳衣，中后不饮浆，一坐食，一钵他食，死尸间住，露地住，树下止，常坐不卧，如敷坐但受三衣，若少欲，若知足，若远离住，若不涂脚，若少言语。便语菩萨言：汝先世亦有是行。何以故？汝今有此头陀功德，汝先世亦必有是功德。是菩萨闻是先世事及名姓，闻今赞头陀功德，即欢喜生憍慢心。是时恶魔语菩萨言：汝有如是功德，如是相，汝实从诸佛受阿耨多罗三藐三菩提记。须菩提！恶魔或作比丘被服，或作居士形，或作父母身，来到菩萨所，如是言：汝已得受阿耨多罗三藐三菩提记，何以故？是阿鞞跋致功德相，汝尽具足有之。须菩提！我所说实阿鞞跋致行、类、相貌，是人永无！须菩提！当知是菩萨摩诃萨为魔所持。何以故？是阿鞞跋致行、类、相貌，是人永无，以闻是名字故生憍慢心，轻弄毁懱余人。须菩提！是名菩萨摩诃萨为魔事所持，当知是为菩萨魔事。
　　复次，须菩提！菩萨摩诃萨不久行六波罗蜜，不知名字相，不知色相，不知受、想、行、识相。恶魔来语言：汝当来世得阿耨多罗三藐三菩提，有如是名字，随其本念，说其名号。是无智、无方便菩萨作是念：我先亦有是成佛名号念，是人如我所念说，是人所说，合我本念，我必为诸佛所授记。须菩提！我所说阿鞞跋致行、类、相貌，是人永无，但以空名字，轻弄毁懱余人。以是事故，远离阿耨多罗三藐三菩提。是菩萨摩诃萨远离般若波罗蜜，无方便力，远离善知识，与恶知识相得，故堕二地：声闻、辟支佛地。若久久往来生死中，然后还依止般若波罗蜜，若值善知识，常随逐亲近故，得阿耨多罗三藐三菩提。是人于是身，若不即悔，当堕二地，若阿罗汉地，若辟支佛地。须菩提！譬如比丘于四重禁法，若犯一事，非沙门、非释子，是人现身不得四沙门果。须菩提！是著空名字菩萨，心亦如是，轻弄毁懱余人故，当知是罪重于比丘四禁。须菩提！置是重罪，其罪过于五逆。以受是名字故，生高心，轻弄毁懱余人，若生是心，当知其罪甚重！如是名字等微细魔事，菩萨当觉知！
　　复次，须菩提！菩萨在空闲山泽旷远之处，魔来到菩萨所，赞叹远离法，作是言：善男子！汝所行，是佛所称誉远离法。须菩提！我不赞叹远离，所谓但在空闲山泽旷远之处。」须菩提言：「世尊！若空闲山泽旷远之处非远离法者，云何更有异远离？」佛告须菩提：「若菩萨摩诃萨远离声闻、辟支佛心，住空闲山泽旷远之处，是佛所许远离法，须菩提！如是远离法，菩萨摩诃萨应所修行，昼夜行是远离法，是名远离行菩萨。须菩提！若恶魔所说远离法，空闲山泽旷远之处，是菩萨心在愦闹，所谓不远离声闻、辟支佛心，不勤修般若波罗蜜，是菩萨摩诃萨不能具足一切种智。是菩萨行恶魔所说远离法，心不清净，而轻余菩萨城傍心净，无声闻、辟支佛愦闹，亦无诸余杂恶心；具足禅定、解脱、智慧、神通者。是离般若波罗蜜、无方便菩萨摩诃萨，虽在绝旷百由旬外，禽兽、鬼神、罗刹所住之处，若一岁百千万亿岁，若过万亿岁，不知是菩萨远离法，所谓诸菩萨以是远离法，深心发阿耨多罗三藐三菩提不杂行。是菩萨愦闹行而依受著是远离，是人所行，佛所不许！须菩提！我所说实远离法，是菩萨不在是中，亦不见是远离相。何以故？但行是空远离故。尔时，恶魔来在虚空中住，赞言：善哉！善哉！善男子！此是佛所说真远离法！汝行是远离，疾得阿耨多罗三藐三菩提。是菩萨摩诃萨念著是远离，而轻易诸余求佛道清净比丘以为愦闹，以愦闹为不愦闹，以不愦闹为愦闹，应恭敬而不恭敬，不应恭敬而恭敬。是菩萨作是言：非人念我，来称赞我，我所行者是真远离；住城傍者，谁当称美汝！以是因缘故，轻余菩萨摩诃萨。须菩提！当知是名菩萨栴陀罗，污染诸菩萨。是人似像菩萨，实是天上人中之大贼，亦是沙门被服中贼！如是人，诸求佛道者所不应亲近，不应供养恭敬。何以故？须菩提！当知是人堕增上慢。以是故，若菩萨摩诃萨欲不舍一切智，欲得阿耨多罗三藐三菩提，一心欲求阿耨多罗三藐三菩提，欲利益一切众生，不应亲近是人，恭敬供养。菩萨摩诃萨法，常应勤求自利，厌患世间，心常远离三界；于是人当起慈、悲、喜、舍心，我行菩萨道，不应生如是过罪，若生当疾灭！须菩提！菩萨摩诃萨当善觉是事，是事中善自勉出！」
　　「复次，须菩提！菩萨摩诃萨深心，欲得阿耨多罗三藐三菩提者，当亲近恭敬供养善知识。」须菩提白佛言：「世尊！何等是菩萨摩诃萨善知识？」佛告须菩提：「诸佛是菩萨摩诃萨善知识，诸菩萨摩诃萨亦是菩萨善知识。须菩提！阿罗汉亦是菩萨善知识，是为菩萨摩诃萨善知识。
　　复次，须菩提！六波罗蜜亦是菩萨善知识，四念处乃至十八不共法，亦是菩萨善知识。须菩提！如、实际、法性，亦是菩萨善知识。须菩提！六波罗蜜是世尊，六波罗蜜是道，六波罗蜜是大明，六波罗蜜是炬，六波罗蜜是智，六波罗蜜是慧，六波罗蜜是救，六波罗蜜是归，六波罗蜜是洲，六波罗蜜是究竟道，六波罗蜜是父是母。四念处乃至一切种智，亦如是。何以故？六波罗蜜及三十七道法，亦是过去诸佛父母；六波罗蜜、三十七道法，亦是未来、现在十方诸佛父母。何以故？须菩提！六波罗蜜、三十七道法中生过去、未来、现在十方诸佛故。以是故，须菩提！菩萨摩诃萨欲得阿耨多罗三藐三菩提，净佛世界，成就众生，当学六波罗蜜、三十七道法，及四摄法摄取众生。何等四？布施、爱语、利益、同事。须菩提！以是利益故，我言六波罗蜜及三十七道法，是诸菩萨摩诃萨世尊，是道，是大明，是炬，是智，是慧，是救，是归，是洲，是究竟道，是父，是母。须菩提！以是故，菩萨摩诃萨欲不随他人教住，欲断一切众生疑，欲净佛世界、成就众生，当学是般若波罗蜜！所以者何？是般若波罗蜜中广说诸法，是菩萨摩诃萨所应学处。」

　　﹝论﹞问曰：阿鞞跋致品中已广说阿鞞跋致相，今何以更说？答曰：所说般若波罗蜜义，皆是阿鞞跋致相；但阿鞞跋致品中多说其事，余品中亦处处有说阿鞞跋致相，但不次第。有人言：为后来众生异语说阿鞞跋致相。有人言：有二种阿鞞跋致：一者、已得记；二者、未得记。得受记有二种：一者、现前受记；二者、不现前受记。不现前受记有二种：一者、具足受记因缘；二者、未具足受记因缘。具足受记因缘者，知诸法实相，具足六波罗蜜；不具足受记因缘者，但知诸法实相，得般若波罗蜜分，余波罗蜜未具足。是菩萨能如阿鞞跋致菩萨答，此是前品末所说阿鞞跋致。是故次第说：梦中不贪二地，虽未具足阿鞞跋致法，亦名阿鞞跋致。欲说如是等阿鞞跋致相故，此品中次第说。是菩萨昼日常习行空故，夜梦中亦不贪三界：是人常行慈悲心于众生，深乐佛法故，不贪二乘；若梦、若觉，观一切法如梦、如幻等。是菩萨虽未得现前受记，余法未具足，亦名阿鞞跋致相。何以故？菩萨于二处退转：一者、著世间乐故转；二者、取二乘故转。是菩萨坚心，深入空及慈悲心故，乃至梦中亦不贪三界、二乘，何况觉时！
　　复次，若菩萨梦见佛在人天大众中说法，所谓诸法实相义；菩萨知是义，心与法合。
　　复次，诸佛秘密法，菩萨梦中得见，所谓见佛身无量，过须弥山，色如阎浮檀金，三十二相，八十种随形好，以自庄严；放无量光明，梵音声说法；及身毛孔出无量化佛至十方，种种方便力施作佛事，度脱众生。尔时，是菩萨见是佛神通力故，深心清净问佛法，得诸法实相，是名阿鞞跋致。是菩萨常行毕竟空故，我、我所等诸烦恼折薄，乃至自身不惜，何况余亲！是因缘故，若梦中见：若自身，若父母等，若杀、若死因缘，及聚落破等，不忧恼、怖畏。觉已思惟：如梦中不死而见死，不畏而见畏，一切三界皆尔，何但梦中！我作佛时，当为众生说诸法毕竟空皆如梦。
　　复次，有菩萨种清净国土因缘时，作是愿：我尔许时积集净国土行。是心修习故，梦中若见三恶道众生时，即得是心：我作佛时，令我国土乃至无三恶道名。
　　复次，是菩萨常修慈悲心故，梦中见地狱火烧众生，作誓，火即灭；觉已，取是相，若见实火烧城郭，作是念：我梦中能灭火，此火亦当可灭！所以者何？佛说梦、觉无异故。是菩萨于无量劫修习福德，得诸法实相故，鬼神、龙王等助灭是火。其中有不灭，烧一家置一家者，是众生重罪故。菩萨福德智慧力，不能灭重罪者，所谓破法业。法者，般若波罗蜜；诸余法利益，无及般若波罗蜜者，是故破者罪重。以菩萨誓力故，不次第烧，唯罪重者不救，不妨是阿鞞跋致相。非人所持，亦如咒火。有菩萨未得无生法忍，闻是阿鞞跋致咒故，鬼去便作咒。是菩萨自未有力，魔来遣鬼神故，自恃为己力。有如是失故，佛示令觉知。
　　复次，菩萨未入正位，魔作种种形，随其念而示语：汝已得受记，汝有是相，但以肉眼故不知。以是因缘故，生增上慢，轻懱余人。
　　复次，菩萨不得诸法实相，不知色等五众和合边更有名字相。魔来与授记，汝当作佛，名字某甲。是菩萨思惟：我本有是名字念，今所说者，同我所愿，必是诸佛授记，是故心生憍慢，轻余大菩萨。以是因缘故，远离无上道；受罪毕，堕于二乘。若即此身悔，当久久偿罪毕，还依止般若波罗蜜，得作佛。所以者何？若转身乃悔，则罪重叵灭，不得作佛。是心著是空名字，得重罪故，佛说四重禁喻；破是重禁，现身不得四道果。所以者何？是四禁中，妄语称我是阿罗汉；此中著是受莂名字，自言我当作佛，是故重于四禁。过五逆罪者，如地狱品中，破般若波罗蜜罪说。微细魔事者，细名不逆其意，随其本念，助成其心；是菩萨未得阿鞞跋致法，魔诳言已得，是微细魔事。利根菩萨，应觉除远离！
　　复次，菩萨在远离处，魔来赞叹，汝能远离亲族、同学，独在深山林中，为佛道故，是为真菩萨道行！是菩萨用是故，生憍慢心，轻余在众中住菩萨。以是事故，远离佛道，堕于二乘。佛种种因缘，诃是菩萨是贼，是栴陀罗等。如经中说，不应亲近。佛所说远离，心离二乘、三界，是名真远离。如经中广说如是等细微魔事，应当觉而远离。
　　复次，菩萨欲深心得无上道，深心名一心、重心，深爱佛道，出于一切世间所乐；当亲近善知识，所以者何？有二因缘故得无上道：一者内，二者外。内，名正忆念，思惟、筹量诸法；外，名诸善知识。佛余处种种说善知识相，是故须菩提问佛：世尊！何等是菩萨善知识？佛答：诸佛、大菩萨及声闻，是菩萨善知识；六波罗蜜乃至一切种智，如、法性、实际等诸法，亦是善知识。法能成办其事故，说六波罗蜜等诸法名善知识。三种圣人以此六波罗蜜法令菩萨奉行，得作佛。是故法及人，通名善知识。
　　问曰：佛及菩萨、六波罗蜜，能成菩萨故，应是善知识；小乘道异，云何能与作善知识？答曰：有小乘人先世求佛道故利根，虽是小乘，有怜愍心，观应成大乘者为说大乘法，知报佛恩故，令佛种不断。如舍利弗六十劫求佛道，虽退转作阿罗汉，亦利根智慧，能为菩萨说大乘。须菩提常行无诤三昧，常有慈悲心于众生故，亦能教化菩萨大乘法。如摩诃迦叶以神通力持此身至弥勒出世，于九足山中出，与大众作得道因缘。如是等甚多。
　　问曰：六波罗蜜摄一切法，今何以别说三十七品，至如、法性、实际？答曰：六波罗蜜是略说；四念处等是广说，解六波罗蜜。六波罗蜜是菩萨初道，小远；三十七品是近因缘。于六波罗蜜中，禅波罗蜜、般若波罗蜜最大；譬如虽有星宿，日月最胜。是二波罗蜜中，四念处、佛十力等法最妙，能大利益，现世令人得道故，持戒、布施等不如故。别说如等无为法，实不虚诳故，能成菩萨事。行四念处等法，得是如等法，令菩萨得出虚诳法故，名善知识。
　　复次，是六波罗蜜等法，如佛无异，佛现在亦以是法度人，是故言世尊；如世尊所说不可坏，六波罗蜜等所说亦不可坏，是故言六波罗蜜是世尊。是道者，行是道，径入无量佛法中。六波罗蜜中所说，人筹量思惟分别常修行，令人得大智慧，破诸世间无明，是故说六波罗蜜是大明。是大炬、是智、是慧、是救、是归、是洲、是究竟道，如上说。般若波罗蜜是母，五波罗蜜是父，和合说故，言六波罗蜜是父母。如六波罗蜜说，四念处等亦如是。是中说因缘：六波罗蜜等法，亦是三世十方佛父母。是六波罗蜜等是自利法，行者欲以六波罗蜜教化众生，净佛世界，应以四摄法摄取众生。四摄法义，如先说。如是自利、利他故，佛说六波罗蜜、三十七品等诸法是世尊、是道等。是故菩萨若欲不随他教，不随他教名自知诸法实相，乃至变作佛身来说异于法相，亦不信不随。自得菩萨道，渐渐具足诸佛法，净佛世界，成就众生。得佛道，能断一切众生疑；若欲得是者，当学般若。般若波罗蜜中，世间、出世间，若大、若小，无事不说。

