
　　　　法华大意一卷（当卷八千八百八十八言，此品四千一百七十二言）

　　　　毗陵沙门　　湛然　述

　　　　妙法莲华经序品第一

　　将释此一部妙典，二十八品，多有诸家。今暂归天台宗，每品用三门解说，第一述每品大意，第二释每品名，第三释每品内文，略科断。
　　第一述初品大意者，原夫浩浩性海，混动静而凝真，眇眇觉山，抱理事以布教，教海无尽，故扣诸万机以垂影。机感万差，犹驰走五乘以分镳。然则许车长者，开三车，遍与一实之妙车，觅子慈天，集百属，同付一家之财业。今此经者，开权显实之玄门，果海圆实之格言，宏括众经之纲纪，如巨海之吞千潮，广统群典之枢要，犹大虚之抱万有。文菀芳馥，开三生六即之华，义林蓊郁，结三轨四德之果。舒则一乘之义门区分，明映日月。卷则一极之玄枢凝真，峻凌妙高。所以片片慈氏之问，普被尘国，明明能仁之训，等注现当。遂使乘此法轮，不起一处，普游无边法界，入彼法门，不移一念。忽现无尽劫海，可谓返流归源之宝舟，尽迷趣觉之银烛者矣。教大意，盖在此哉！
　　第二释名者，今妙法莲华经者，本地甚深之奥藏也。自行权实之妙法也。四华六动，开方便之门，三变千涌，表真实之地。咸令一切，普得见闻，是以先标妙法，次喻莲华，荡化城之执教，废草奄之滞情，会众善之小行，归广大之一乘，上中下根，皆与记莂。发秘密之奥藏，称之为妙。示权实之正轨，故号为法。指久远之本果，喻之以莲。会不二之圆道，譬之以华。声为佛事，称之为经。圆诠之初，目之为序。序义相从，称之为品。众次之首，名第一。若存梵声，可言萨达摩分陀利伽苏怛揽。今顺唐语，故道妙法莲华经序品第一。
　　第三入文判释者，夫颙颙普机，受如来旨，巍巍法雷，雨平等雨。今维经者，久远实佛之所说，三世诸佛之至极经也。权现阿难所传，胎辨罗什所译也。宿明听耳所请，乘白遍吉所护也。明知此间群生，应机于圆教，招感于灵圣也。一部典，有八轴二十八品，大分为三：初品为序，次方便品，讫分别功德品十九行偈，凡十五品半，名为正。三从偈后尽经，凡十一品半，为流通。又一时分为二：从初序品至安乐行，十四品，为迹门开权显实；从从地涌出品讫经，十四品，为本门开近显远。二门各三，初迹门三者，序品为迹门序。次方便品，至授学无学人记品，为迹门正说。法师品讫安乐行品，为迹门流通。次本门三者，初踊出品，讫弥勒已问佛今答之半品，为本门序。次佛告阿逸多下，讫分别功德品初长行偈颂，为正。三偈后尽经，名流通。今迹门三章，初序有通有别。初序有六：一所闻之法体，即如是是。二能持之人，即我闻是。三闻持之时，一时是。四闻持之所从，即佛陀是。五闻持之处，即王舍城耆山是。六闻持之伴，即与大比丘众去是也。有二：从与大比丘众万二千下，讫阿阇世王与若干百千眷属俱，第一明列众。各礼佛足退坐一面八字，第二总结也。约列众中有三：从与大比丘下，讫耶输陀罗比丘尼亦与等，第一明声闻众。从菩萨摩诃萨八万人下，讫菩萨摩诃萨八万人俱，第二明菩萨众。尔时释提桓因下，讫阿阇世王等，第三明杂众也。第二尔时世尊四众围绕下，讫品竟诸求三乘人，别序，约中五序。从尔时世尊四众下，讫尊重赞叹，第一明集众序。从为诸菩萨说大乘经下，讫起七宝塔，第二明现瑞序。从尔时弥勒菩萨下，讫神通之相今当问谁，第三明疑问序。从尔时弥勒菩萨，讫偈终为说何等，第四明发问序。约中有二：一长行（云云），从于是弥勒菩萨欲重宣此义下，第二偈颂，有六十二行，分为二，初有五十四行，颂上问（云云）。从佛放一光，我及众会下，有八行，颂请答（云云）。从尔时文殊师利语弥勒菩萨下，第五答问序，中有二，第一长行，第二偈颂。第一长行中有四，从弥勒下，讫演大法义，第一明惟忖答。从诸善男子我于下，讫故现此瑞，第二明略曾见答。从诸善男子如过去下，讫求名菩萨汝身是也，第三明广曾见答。从今见此瑞与本无异下，讫教菩萨法佛所护念，第四明分明判答（云云）。从尔时文殊说偈，第二偈颂，有四十五行，分为二，初有四十一行，颂广曾见答，从我见灯明下，有四行，颂分明判答等（云云）。

　　　　妙法莲华经方便品第二（品四千七百一十六言）

　　今释此品，用三门，第一述大意，第二释品名，第三入文判释。
　　第一大意者，夫巍巍佛智，推甚深无量于一宗之考，荡荡慧门，告难解难入于三乘之息。是以五甚深海，骐驎牢穷其底，八甚高峰，凤凰难翔其顶。是故无问春雷，振四种法响于三乘之蛰，自说秋龙，洒七成甘雨于七权之鱼，十如帝网，笼十界而重重，一乘颇梨，恒十刹而隐隐，久后密唱，系圆珠于五千衣里，要当显谈，驾宝车于一大白牛，浅智千二，起疑念而迷所趣，深智一子，宣未了而问进退，能仁三止，沙汰五千，鹙子三请，精进十信。是以枝叶糟糠，忘系珠而退法座，真实普机，怀信财而住会席。于是赫赫法王，喻昙华而劝信，明明智行，作莲华而发欢。是以一大金鸟，照五姓而辉辉，四一银[少/兔]，临七人而皎皎。岂谓焦种趣寂，值法雨而更萌佛芽，毕死阐提，服妙药而复苏后生。教经义纬，织成行锦于五佛机，智针行线，缝饰果绣于三世帐。诸佛本怀，皆圆此部，出世大意，悉满此章。破执而决疑，法华最第一，开迷而照觉，谁敢争斯典哉！文约义丰，理深行普矣。胜可谓不思议妙法，难测量法门矣。此品大意，盖如是欤。
　　第二释名者，方者，秘也。便者，妙也。妙达于方，即真秘。点内衣里无价之宝，与王顶上唯有一珠，无二无别。指客作人，是长者子，亦无二无别。如斯之言，是秘是妙。如经唯我知是相，十方佛亦然，止止不须说，我法妙难思。故以秘释方，以妙释便，正是今品之意，故言方便品。
　　第三入文判释者，从此品下，讫分别功德品弥勒说十九行偈终，佛名闻十方广饶益众生等十五品半文，大段第二正说分也。若作二正，从此品下，讫授学无学人记八品，迹门正说分也。今且遂近就迹门正说，大分为二：从此品初下，讫愿为此众故，唯垂分别等，第一大段明略开三显一。从尔时世尊告舍利弗，汝已殷勤三请岂得不说等下，讫授学无学人记品七品半经文，第二大段明广开三显一。约略开三显一段，有二，从此品初下，讫偈竟佛以方便力示以三乘，第一明略开三显一。约中有长行偈颂，长行中有二，从品初下，讫随宜所说意趣难解，第一明诸佛权实二智。从舍利弗吾从成佛已来下，第二明释迦权实二智，第二偈颂上二佛二智（云云）。从尔时大众中有诸声闻漏尽下，讫是等闻此法则生大欢喜，第二明疑生执动，腾疑请三遍（云云）。第二约广开三显一段，大分为三，第一为上根人，有法说周，即尔时世尊告舍利弗已下，讫第二卷诸天子偈竟，我所有福业今世若过世及见佛功德尽回向佛道也。第二为中根人，有譬说周，尔时舍利弗白佛言世尊我今无复疑悔下，讫授记品竟，我及汝等宿世因缘吾今当说汝等善听，三品经文也。第三为下根人，有因缘说周，化城喻品初，告诸比丘乃往过去，讫学无学人记品竟，世尊慧灯明我闻授记音心欢喜充满如甘露见灌，三品经文也。约第一法说周，大分为五，谓法说、领解、述成、授记、欢喜也。约初法说段，有长行偈颂，约第一长行，有三，从尔时世尊告舍利弗汝已下，讫汝今善听当为汝说，第一明如来许说。从舍利弗言唯然世尊下，讫愿乐欲闻，第二明受旨。从佛告舍利弗如是妙法下，讫无有余乘唯一佛乘，第三明如来广说。约中有五，第一明四佛章门，广上诸佛权实二智。第二明释迦章门，广上释迦权实二智。约四佛章为四，从如是妙法下，讫十方诸佛亦复如是，第一明总诸佛门，约中有六番义四种释四一等释（云云）。第二舍利弗过去诸佛以无数方便种种因缘下，明过去佛章门，约中（云云）。第三舍利弗未来诸佛当出于世下，明未来佛章门，约中（云云）。第四舍利弗现在十方无量百千万亿佛士中诸佛世尊下，明现在佛章门，约中（云云）。第二舍利弗我今亦复如是下，广上释迦如来权实二智，约中有六义四一等释，今不释（云云）。第二偈颂，有百二十一行，大分为二，初有四行一句，颂上许答，次有百十六行三句，颂上正答，约中为二，初有七十三行一句，颂上第一四佛章门，从今我亦如是。第二有四十三行半，颂上第二释迦章门，约四佛章为四，初有三十四行三句，颂上第一总诸佛门。从过去无数劫下，第二有二十七行半，颂上过去佛章。从未来诸世尊下，第三有六行半，颂未来佛章。从天人所供养下，第四有四行半，颂现在佛章（云云）。从今我亦如是下，释迦章门中，有四十三行半，括一部妙，为下七喻作本（云云）。

　　　　妙法莲华经譬喻品第三（卷九千八百六十言，品六千五百九十一言）

　　今将释此品，用三门，第一述一品大意，第二释品名，第三入文判释。
　　第一述大意者，夫大智身子，领中下而说望，大悲世雄，应屈延而畅喻，而为其喻也。三车设门外，稚子出火宅，是则述三乘引教，一车造露地，进子至道场，是则明一乘与教。先谈火宅，然后与白牛车，三界火宅，群生所居，五蕰假室，有情所住。寿命柱根，润四相而摧朽，地水墙壁，曝二耀而抱圻，憍慢八鸟，翔振翮于四仪遥原，嗔恚八虫，斗怒目于五境广野，愚痴蜣螂，迷四倒而驰走，贪欲狐狼，抱五尘而践逾，邪见夜叉，拨因果而食人狗，戒取荼鬼，旋火宅而事嬉戏，身见大鬼，计我所而无惭愧，见取咽喉，著其命而作保，边见牛头左角，著断常而灭因果，边见右角，执前后而如蓬乱，五钝禽兽，惊愕行者于朝夕，五利陋鬼，烦扰智者于昼夜，唯有大慈释尊，拔济此难，大悲观音，守护是畏，三界众生，悉是佛子，六道含识皆心，十方谛求，更无余乘，谁留三乘？十方佛土，唯有一乘，谁存五姓，谤人谤法，受殃三途，求友求法，攀祥于万代，此品大意，盖如是矣。
　　第二释名者，譬者，比况也。喻者，晓训也。托此比彼，寄浅训深也。此品偏举喻为名，故言譬喻品。
　　第三入文判释者，从品初下，讫偈竟转无上法轮等，第二明法说周中领解段。约中有二，第一长行，明身子领解陈（云云）。第二偈颂，有二十五行，身子重陈（云云）。从尔时佛告舍利弗吾今下，讫教菩萨法佛所护念，第三明法说周如来述成段（云云）。从舍利弗汝于未来下，讫彼即是汝身宜应自欣庆，第四明法说周授记段。约中有二，第一明有长行如来授记，第二明有偈颂十一行半如来重宣（云云）。从尔时四部众下，讫及见佛功德尽回向佛道，第五明法说周中四众领解段。约中有三，第一明长行四众领解（云云）。第二明有偈六行半重颂（云云）。（上来三周中第一法说周了）。从尔时舍利弗白佛言世尊我今无疑悔下，讫授记品，大段第二明为中根人譬说周，文有四品，初品正如来譬说，开三显一，信解品明四大声闻领解，药草品明如来述成，授记品明如来授记。约初中文有二，从尔时舍利弗白佛言，讫说其因缘令离疑悔，第一明身子请。从尔时佛告舍利弗我先不言下，讫偈竟汝当为说等，第二明如来答。约中有三，从尔时佛告舍利弗我先不言下，讫诸有智者以譬喻得解，第一明如来发起。从舍利弗若国邑下，讫偈颂中我为法王于法自在安隐众生故现于世，第二明如来譬说。从汝舍利弗我此法印，讫偈竟汝当为说妙法华经，第三明如来劝信。约第二譬说中有二，初长行，二偈颂。约长行中有二，从若国邑下，讫善哉善哉如汝所说，第一明开譬。从舍利弗如来亦复如是，讫于一佛乘分别说三，第二明合譬。约第一开譬中有二，从若国邑下，讫若十二十或至三十在此宅中，第一明总譬，约中有六譬（云云）。从长者见是大火从四面起下，讫善哉善哉如汝所言，第二明别譬，约中有四譬（云云）。约第二合譬中有二，从舍利弗如来亦复下，讫令得菩提，第一合总譬（云云）。从见诸众生为生老病死下，讫于一佛乘等，第二合别譬（云云）。佛欲重宣此义下，偈颂有百六十五行，为二，初有百行，颂上长行，后有六十五行，明通经方法。上来长行，有开譬合譬，偈颂亦有二，初有六十五行半，颂开譬，次有三十四行半，颂合譬。上长行，有总譬别譬，初有三十三行，颂总譬，约中有六譬（云云）。次有三十二行半，颂别譬，约中有六譬（云云）。次四譬（云云）。约合譬中有二，总譬合，别譬合（云云）。约第二通经方法，又名劝进，约中（云云）。

　　　　妙法莲华经信解品第四（品三千二百六十九言）

　　将释此品，用三门，第一述大意，第二释品名，第三入文判释。
　　第一述大意者，夫玲跰穷子，还父家而预客作，中止慈父，付家业而定天性，是以二乘都无分，忽得如来家，一乘未具足，则成满月镜。一日之价，招羞于废权门，三乘之宾，怀庆于实相庭，无漏大果，结小乘枝而离离，无上莲华，笑羊鹿池而葩葩，圆教声闻，以佛道声，令闻一切，具诠罗汉，于诸世间，应受供养，法华以前，分段三德，显于界内，法华以后，变易三德，示于界外，知恩报恩，闇先年，知德谢德，觉今时，诚知三乘别执，闇中亦闇，一乘圆融，明中亦明，此品大意，盖如是矣。
　　第二释名者，初闻略说，动执生疑，广闻五佛，蒙笼未晓。今闻譬喻，欢喜踊跃，信发解生，疑去理明也。此品偏标法为名，故言信解品。
　　第三入文判释，此品譬说周中，第二四大声闻领解段，文为二。从尔时慧命下，讫瞻仰尊颜，第一明经家叙欢喜。从白佛言下，讫卷尽，第二明自陈领解。约中有二，一长行，二偈颂。约长行中有二，从而白佛言下，讫无量珍宝不求自得，第一明略领解。从世尊我等下，讫如佛所应得者皆已得之，第二明广领解。约中有二，从世尊我等下，讫今此宝藏自然而至，第一明开譬。从世尊下，讫皆已得之，第二明合譬。约开譬中有二，从世尊我等下，讫以明斯义，第一明欲开，如文。从譬若有人下，第二广譬说中有五。从譬若讫无复忧虑，第一明父子相失譬。从世尊尔时穷子佣赁下，讫犹故贪惜，第二明父子相见譬。从即遣傍人下，讫常令除粪，第三明追诱譬。从过是已后，讫下劣之心亦未能舍，第四明委家业譬。从复经小时下，讫自然而至，第五明付家业譬（云云）。约第二合譬中有四（云云）。从尔时摩诃迦叶下，第二偈有八十六行半，为二，初有七十三行半，颂上长行，次有十三偈，叹佛恩深。约初中又为二，初有二行，颂法说，后有七十一行半，颂譬说中为二，初有四十一行，颂开譬，次有三十半行，颂合譬（云云）。

　　　　妙法莲华经药草喻品第五（卷九千二百八十六言，品一千六百五十九言）

　　将释此品，用三门，第一述大意，第二释品名，第三入文判释。
　　第一述大意者，茫茫智地，等大地而载五姓，森森群生，争草木而异五乘，乃有一乘法云，覆三千而清凉，一味教雨，澍五乘而殊茂。于是破有法王，随群机而先说彼权，即是实佛。应熟机以后谈此实，是乃假权三草，乘各身而归本地，方便二木，回各心而向真道，最实大慧，吼狮子声，便权小果，脱野干形，败根迦叶，领三草于实菀。历劫萨埵，悟二木于圆林，汝等所行是菩萨道，其调斯矣。此品大意，盖如是。
　　第二释名者，土地是能生，而云雨是能润。草木是所生所润，通皆有用。而药草用强，有漏诸善，悉能治恶，无漏为最，无漏众中，四大弟子，以譬领佛譬，深会圣心，佛赞善哉，甚为希有，述其得解，以喻其人，故言药草喻品。
　　第三入文判释者，此品譬说周中，第三述成段，约中为二，从尔时世尊告摩诃迦叶下，讫说不能尽，第一略述其领解。从迦叶当知下，讫渐渐修学悉当成佛道，第二广述其领解。约略中有二，第一双述善哉。从如来复有下，第二述其领所不及。约广中有二，一长行，二偈颂，约长行中有二，从迦叶当知下，讫一切种智，第一述成开三显一。从汝等迦叶下，讫难解难知，第二明如来结叹。约开三显一中有二，从迦叶当知，讫一切智慧，第一明法说中有二（云云）。从迦叶譬如下，讫一切种智，第二明譬说中有二。第一譬说中，有开譬，有合譬。约开譬中有二，从迦叶下，讫华果敷实，第一明差别譬。从虽一地所生下，讫各有差别，第二明无差别譬有三（云云）。约第二合譬中有二，从迦叶当知如来亦复如是下，讫各得生长，第一合差别譬中有二（云云）。从如来说法一相一味下，讫一切种智，第二合无差别譬中有三（云云）。汝等迦叶下，第二复宗称叹（云云）。第二偈颂，有五十四行半，颂述领开三显一，中有二，初有四行，颂法说，中有二（云云）。次有五十行半，颂譬说，中有二，初有十行半，颂开譬，次有四十行，颂合譬。约开譬中有二，初有九行，颂差别譬，次有一行半，颂无差别，约第二合譬中有二，初有三十五行，颂合差别譬中（云云）。次有五行，颂合无差别譬中（云云）。

　　　　妙法莲华经授记品第六（品一千七百二十言）

　　将释此品，用三门，第一述品大意，第二释品名，第三入文判释。
　　第一述大意者，夫斗薮迦叶，闻八相而更苏，神通目连，顾二乘而怀惧，所以如语释迦，振天眼于来劫，实语世雄，期记莂于当生，于是解空善现，闻名相而庆实名芳。提舍施延，承金光而欢净刹奇，第四目连，既入莲台，五百弟子，同坐华座，无为深坑，成八功池。而生佛莲华，正位燋种，润一味雨，萌佛性芽，赫赫妙法深号功，明明莲华广茂德，不退菩萨，不思其边，有漏凡愚，何知其际？此品大意，盖如是矣。
　　第二释名者，梵音和伽罗，此翻授记也。此品中，授记四大声闻，偏举法为名，故言授记品。
　　第三入文判释者，此品譬说周中，第四授记段，约中大段有二，从品初下，讫像法亦尔，第一大段，正明与中根人等记。从我诸弟子，讫汝等善听，第二大段，明许为下根人等说宿世因缘。约第一大段中有二，从品初下，讫光明世尊其事如是，第一明与迦叶记。从尔时大目犍连下，讫像法亦尔，第二明与三弟子记。约第一段中有二，一长行，二偈颂。约长行中有六，从品初下，讫无量大法，第一明行因。从于最后身下，讫天人师佛世尊，第二明得果。从国名下，讫名大庄严，第三明国劫名号。从佛寿下，第四明佛寿。从正法住世下，讫二十小劫，第五明正法像法久近。从国界下，讫皆护佛法，第六明国净。从尔时世尊欲重下，第二偈颂，有十二行半，为六：初有四行，颂行因，次半行，颂得果，次六行，颂国净，次半行，颂佛寿，次一行，颂正法像法，次半行，总结。第二明三人授记中有二，第一明请记，第二明与记。约第一中有二，第一明长行，经家叙，第二明偈颂，有七行，为四，初有一行，正请，次二行半，明譬说请，次有二行半，明合譬请，次有一行，明结请。约第二授记中有三，第一明善吉授记，第二明迦旃延授记，第三明目连授记，各有长行偈颂，各有行因、得果、国劫、寿命、法住久近，皆悉如文。后我诸第子下，讫汝等善听，第二大段，明许为下根说，中有二，第一有一行半，明总说，次有一行，更明说宿世因缘。

　　　　妙法莲华经化城喻品第七（品五千九百七言）

　　将释此品，用三门，第一述一品大意，第二释品名，第三入文判释。
　　第一述大意者，夫远远一圣，证正觉于十劫，颙颙二八，求出家于一世。自此以降，劫而难思，大千尘墨，不足喻其远，亿国尘算，安得况彼劫？于时大通正觉，放光振地，幽瞑众生，仰奇生疑，八方梵天，寻光集会，上下大梵，见相来到。于是十方梵王，供华上殿，请说大法，十六王子，叹德仰化，欲演妙法，是以智胜法王，随众机而且转谛缘，王子沙弥，觉机熟而说妙法。其会会众，信大乘而闻一乘，一大正觉，入家室而乐禅悦，十六沙弥，升法座而讲妙法，传灯之功，成正觉于十方，结缘之力，限入道于万代。然则入寂灰身，余国经生，证理归灭，佛乘得度，悦悦化城，等寻香而忽灭，急急楼阁，同阳炎而隐泯，定性二乘，失旅次而退宝处，强识释迦，得商人而还本宅，明明导师，息中路而致宝城，扰扰商人，惮远险而不可退。此品大意，盖如是矣。
　　第二释名者，化者，神力所为也。城者，防非却敌之称也。知无贼亦不须城，故言化城也。偏举喻为名，故言化城喻品。
　　第三入文判释者，此下第三明为下根人宿世因缘说，约中有三品，例前应有四段，今但有二段。此品正明宿世因缘，次二品明下根人等授记，领解述成，文少不足分品，故在授记段中（云云）。约初品中有二，从佛告诸比丘下，讫偈竟通达无量劫，第一明佛知见久远。从佛告诸比丘大通智胜下，讫卷尽，第二明宿世结缘。约第一段中有二，长行，偈颂。约长行中为三，从初下，讫甚大久远，第一明所见事。从譬如下，下讫百千万亿阿僧祇劫，第二举譬明久远。从我以如来知见力下，讫今日，第三结见昔如今。从尔时世尊欲重下，讫偈颂，有七行，颂前三义，初有一行，颂所见事，次有四行，颂举譬明久远，次有二行，颂见昔如今。约第二正结缘中有二，长行，偈颂。约长行中有二，从佛告诸比丘大通智胜下，讫住于禅定八万四千劫，第一明结缘由。从是时十六菩萨沙弥知佛入室下，讫此城非实我化作耳，第二明正结缘。约第一结缘由段中有二，从尔时佛告诸比丘下，讫哀愍而敷演无量劫集法，第一明结缘远由，约中有多义（云云）。从尔时大通智胜如来下，讫住于禅定八万四千，第二明结缘近由，约中（云云）。约第一正结缘中二，从是十六菩萨，讫是人若闻则便信受，第一明法说结缘，约中有多门（云云）。从譬如五百下，讫我化作耳，第二明譬说结缘，中有二。从譬如五百下，讫我所化作为止息耳，第一明开譬，中有二（云云）。从诸比丘如来亦复如是下，讫我化作耳，第二明合譬，中有二（云云）。尔时世尊欲重下，讫第二偈颂，有四十九行半 ，大分为二，初有二十二行半，颂第一结缘由，次有二十七行，颂第二正结缘。初中，有十二行半，颂结缘远由，中有多义。次有十行半，颂结缘近由。约第二正结缘中有二，初有八行，颂法说，中有多义（云云）。次有十九行，颂譬说，中有二，初有十一行半，颂开譬，中有多义（云云）。次有七行半，颂合譬，中有多义（云云）。

　　　　妙法莲华经五百弟子授记品第八（卷八千三百三十二言，品二千三百七言）

　　将释此品，用三门，第一述一品大意，第二释品名，第三入文判释。
　　第一述大意者，盖闻圆圆内秘，列后周而排迹，融融外现，结下根而显本。乃有满慈子等，领四闻于三周，憍陈如等，说一喻于一章。今斯富楼那，说法第一，表三世佛刹，利生第一，领无量众，善清净国，统恒沙三千于一土，宝明大劫，孕万亿四圣于一世，盘薄宝地，平山陵而填沟壑，穹隆苍天，朔宫殿而得相见，无女人而停胎生，无淫欲而期化生，智慧持身，出光无碍，神通随心，飞行自在，四八相好，庄严其身，七宝雁塔，遍满其国，法喜之食，随念饱心，禅悦之浆，应时满身，满子净刹，难得可称。于是金兰醉客，问宿处而至亲友家，连壁富主，裹宝珠而趣官事营，年代邈邈，忘其宝。今辰皙皙，见衣珠。此品大意，盖如是矣。
　　第二释名者，五百举数也。弟子者，标人也。授记，示法也。此品举数、标人、授记，故言五百弟子授记品。
　　第三入文判释者，此下二品，因缘说周中，第二授记段中，大段有二。第一千二百人授记，第二二千人授记。约第一中有二，从品初下，讫深心本愿，第一明经家序嘿念领解。从尔时佛告下，第二明如来述记。约第一中有二，第一明叙其得解欢喜，第二明叙即默念领解。约第一中有二，第一叙得解由，第二叙其得解欢喜。约第一由中有四，从从佛闻下，第一明由闻法譬说二周开三显一。从又闻授诸等等，第二明由闻身子等五弟子得记。从复闻宿世下，第三明由闻宿世结缘事。从闻诸佛有大下，第四明由闻如来三达无碍见久如今。从得未曾有下，第二叙其得解欢喜，中有二，初明内解欢喜，从即从坐起下，明形状恭敬。从而作是念下，第二正明嘿念领解，中有二，初明嘿念领解，中有口领解（云云）。从唯佛世尊下，第一明嘿念发迹请记。从尔时佛告下，第二明如来述记。中有二，一长行，二偈颂。约长行中有二，从尔时佛告诸比丘下，讫常勤精进教化众生，第一明如来述其本迹。从渐渐具足菩萨之道下，讫起七宝塔遍满其国，第二明如来其授记。约第一段中有三，从尔时佛告下，讫言论之辨，第一明就释迦世行因发迹。从汝等勿谓下，讫教化众生，第二约过去佛世行因显本。从诸比丘下，讫教化众生，第三明就三世佛时因行所得（云云）。约第二授记中，有七意（云云）。从尔时世尊欲重下，第二偈颂，有二十一行半，颂上发迹授记。初有十四行，颂发迹，次有七行半，颂授记。约发迹中有二，初有七行，颂总声闻，次有七行，颂别满愿发迹（云云）。约授记中，有七意（云云）。从尔时千二百阿罗汉下，第二明千二百授记中有三。从尔时千二百下，讫不亦快乎，第一明念请。从佛知此等下，第二明与记中有二，一长行，二偈颂。约长行中有三，从佛知此等心之所念下，第一明总许千二百记。从于此众中下，第二明别授陈如记。从其五百下，第三明别授五百记。约第二颂中，十一行半，为二，初有九行半，颂陈如记，次有一行半，颂陈如、及五百、及五百记，次有一行，颂总一切声闻记。从尔时五百阿罗汉下，第三明五百领解。中有二，长行，偈颂。长行中有二，初经家叙其欢喜，从世尊我等，第二明白陈领解。中有二，初明法说，从如无知者下，二明譬说。中有二，初从譬如有人下，第二正譬说中有二，开譬，合譬。譬如下，讫无所乏短，第一明开譬，中有多事（云云）。从佛亦如是下，讫得未曾有，第二明合譬，中有多事（云云）。尔时阿若憍陈如等欲重下，第二偈颂，十二行半，为二，初有一行半，颂其欢喜（云云）。次十一行，颂自陈领解中为二，初有一行，颂法说，次有十行，颂譬说云云。

　　　　妙法莲华经授学无学人记品第九（一千二百三十七言）

　　将释此品，用三门，第一述大意，第二释品名，第三入文判释也。
　　第一述大意者，夫阿难罗云：仰别记而举望，无学声闻，同他望而住立，所以胜幡净国，等极乐而表奇，通王宝命，比弥陀而争远，多闻誓愿水镜，浮于空王之池，精进高行华果，结于能仁之菀，宝华成道，等海慧而流芳，罗睺密行，同诸佛而表奇，无学二千，澄心观佛，学满三明，授决令喜，是品大意，盖如是也。
　　第二释名者，研真断惑名为学，真穷惑尽名无学也。此品中，显学无学人记，故言授学无学人记品。
　　第三入文判释者，此品因缘说周中，第二授记段中，第二明授二千人记。中有二，一明请记，二明授记。约请记中有二，一明二人请记，二明二千人请。约二人请二，一明嘿念请记，二明发言请记。初云尔时阿难下，第一明嘿念请记。从即从座起下，讫众望亦足，第二明发言请记。从尔时学无学下，讫住立一面，第二明二千请记。从尔时佛告阿难下，第二明如来授记，中有二，第一明二人授记，第二明二千人授记。约二人授记中有二，一明阿难记，中有五，第一明长行授记，中有六意（云云）。第二明偈颂重记。从尔时会中下，第三明八千菩萨成疑。从尔时世尊下，第四明如来释疑。从阿难面于下，第五明如来述叹，中有长行偈颂，可知。从尔时佛告罗睺下，第二明罗睺授记，中有长行偈颂，可知（云云）。从尔时世尊见下，第二明二千人授记，中有长行偈颂，如文（云云）（上来正说分了）。

　　　　妙法莲华经法师品第十（二千一百六十三言）

　　将释此品，用三门，第一述品大意，第二释品名，第三入文判释。
　　第一述大意者，夫巍巍释迦，振记声而流欢，荡荡药王，闻实相而怀乐，是以一句之功，赐无上位，一念之勋，封无边国，舍净业士星，散沙界，如来专使月，照亿刹，毁佛之罪，轻争毛叶，谤人之业，重竞盘石，镜智妙华，笑供养菀，种智宝果，结受持林，法华第一龙，振三乘谷，己今当说象，蹴一乘峰，风飞三说，而六宗靡旗，众涌十妙，而脱乱辙，理智全身，托经卷而游尘国，真应权身，随经处成正觉，高原求水，闻十如而近泥，干土发哀，悟七喻而见水，慈悲芳室，混五姓而同庇，忍辱妙衣，著七人而俱位，法空广床，不遮毕死而安坐，理姓平榻，不舍懈怠而信受，变化猛守，防刀杖于行者，清净光身，许示现于寂漠，忘失章句，闻如来诲，空闲听众，得天龙闻，能说法师，蒙佛护而令大众喜，所化弟子，随师训见恒沙佛，妙法圆宗，超超然独秀，平等大慧，霍霍然坚固，此品大意，盖如是矣。
　　第二释名者，此品明五种法师，一受持，二读，三诵，四解说，五书写也。此品偏举人，故言法师品。
　　第三入文判释者，此下有五品，是迹门流通分也。大分为四，法师宝塔品，第一明弘经功深福重，劝流通，达多一品。第二明引往弘经，彼我兼益，已证功德深重，劝持一品。第三明八万大士，此土愿弘经，新得记者，他士欲弘经，安乐行一品。第四明外凡初心欣斯福，见声闻畏惮，闻菩萨殡辱，自愿力苟，因生退没，佛为此人说四安乐行。约第一段中为二，第一法师品，明释尊自说弘经功福，命觅流通。第二宝塔品，明多宝分身，且助且证觅流通。约第一法师品中有二，第一明有长行偈颂，叹美五种法师能弘经人。第二明有长行偈颂，叹美所持之法，约第一段有二，第一就禀道弟子门，明功深福重。第二就授道师门，明功深福重。约弟子门中有二，从初下，讫当得菩提，第一明佛在弟子功深福重。中有二：从药王下，第一明简出人类。从咸于佛前下，第二明简出得记之缘。从佛告药王下，第二明佛灭后弟子能持经功福重。中有二意（云云）。从若有人下，第二明授道师功深福重，中有长行有偈颂。约长行中有二，第一别明，第二明总逆顺得罪得福。约中有二，从若复有人下，讫广说此法，第一明现在弟子深功大福，中有五意（云云）。从若是善男子善女人我灭度后下，讫广为人说，第二明佛灭度后师功大，中有二意（云云）。从药王若有恶人下，讫即得三菩提，第二总明五种法师，逆者得重罪，顺者得大福，中有三意（云云）。从尔时世尊欲重下，第二偈颂，有十六行，为三，初有二行，不颂长行，别将劝自行化他耳。次有三行，颂上门通别，次有十行，颂别上师门功深福重，次有一行，叹经尊妙。从尔时复告药王菩萨，第二明有长行偈颂，叹所持法，及示弘经方法。约长行中，初明经法叹，中有五，从尔时佛复告下，讫况灭度后，明叹法。从药王当知下，讫手摩其头，第二明约人叹法。从药王在在下，讫三菩提，第三明约处叹法。从药王多有人下，讫菩萨之道，第四明约因叹法。从其有众生下，讫菩提，第五约果叹法，中有五意（云云）。从药王若有善男子下，第二明弘经方法，中有二。初明方法，中有二意（云云）。从药王我于下，讫令得具足，第二明利益，中有五意（云云）。从尔时世尊欲重下，第二偈颂，有十八行半，为三。初有一行，总劝，不颂长行，次有十六行半，颂上长行，次有一行颂，颂结劝（云云）。

　　　　妙法莲华经见宝塔品第十一（二千六百三十二言）

　　将释此品，用三门，第一述一品大意，第二释品名，第三入文判释。
　　第一述大意者，夫七宝灵坟，踊会地而住天汉，五千龛室，芳栏楯而居层阶，加以无数宝幢，流虹幡而飘飘，万亿宝铃，鸣伽音玲玲，金银圆盖，悬于中天，琉璃支提，擢于四天，三十三天，雨天华而供养宝塔，八部龙神，奏伎乐而赞叹塔婆。于时峨峨塔庙，出隐隐声，以赞扬释迦，正正多宝，吐冲冲辨，证成大慧，所以十六大众，闻塔声以悱悱，八部天人，发疑心而愤愤，兢兢大乐，举众疑而待法响，堂堂能仁，称多宝而开会郁，仰仰乐说，欲见全身，赫赫大觉，谈集分身，谆谆报佛，放毫光而照十方，浩浩分身，从侍者集中城，未熟天人，移他土而净秽执，已熟众生，接虚空而遮少心，云集诸佛，与欲请开塔户，本体释尊，应请开摩尼户，多宝如来，半座同位，释迦世雄，入身同塔，燽燽两尊，岿然居高，煌煌一塔，森然秀峙，十五强况，等妙高而秀六宗，一乘圆智，无滨海而胜三乘，暂持之功，诸佛所叹，读持之力，住纯善地，人天好眼，人天应供，愤愤悱悱，忉忉至至，难得可谈，此品大意，盖如是矣。
　　第二释名者，见者通能所也。塔者，梵语塔婆也。此唯佛所也。故言见宝塔品。
　　第三入文判释者，此品大段，第一明弘经功深福重流通中，第二明多宝分身且证且助劝觅流通，中有长行偈颂。长行大段有三，初明宝塔踊现，二明分身远集，三明释迦唱募。约大段第一中有六，从初尔时佛前有七宝塔下，讫四天王宫，第一明塔现之相。从三十三天下，讫尊重赞叹，第二明诸天供养。从尔时宝塔下，讫皆是真实，第三明多宝如来证诚称叹。从尔时四众下，讫却住一面，第四明时众惊疑，中有三意（云云）。从尔时有菩萨下，讫发是音声，第五明大乐说菩萨问，中有三意（云云）。从尔时佛告下，讫善哉善哉，第六明佛答中有三意（云云）。从是时大乐说下，大段第二明分身远集，中有七，第一明大乐说请见多宝佛。从佛告下，讫今应当集，第二明应集分身。从大乐说白佛言下，讫礼拜供养，第三明大乐说请分身集。从尔时佛放下，讫亦复如是，第四明佛放光远召。从尔时十方下，讫如来宝塔，第五明诸佛同来。从娑婆世界下，讫诸佛如来遍满其中，第六明严净国界，中有三（云云）。从是时诸佛下，讫皆在虚空，第七明与欲开塔，中有五意（云云）。从以大音声下，讫付属有在，大段第三，明释迦唱募觅流通，中有三意（云云）。从尔时世尊欲重，第二偈颂，有四十八行半，大分为三，初有三行半，颂多宝塔现，次有八行半，颂分身远集，次有三十六行，颂释迦付属中为二，初有八行半，举三佛劝流通，中有三意（云云）。次二十七行半，举难持法，中有五意（云云）。

　　　　妙法莲华经提婆达多品第十二（卷八千九百五言品一千七百廿九言）

　　将释此品，用三门，第一述大意，第二释名，第三入文判释。
　　第一述大意者，夫浩浩圆海，腾智波而洗尘，眇眇觉山，吐行云荫热，是以输头檀王，让位表求法于千岁，沙竭龙女，转身示成佛于一生，采果汲水之功圆，位于四德，拾薪设食之德积，印于三点，床身给侍劳，经千古不怠，槌钟求法勤，历三祇无退，无怨妙记，忽授调达，顿渐深疑，定决智积，圆教力用，照日于沙界，顿教威势，临月于亿叶，小乘五难，值龙女而雾卷，别教一疑，对觉母云开，十方贤士，谁不资此妙典哉！无边圣人，谁不归斯圆教哉！便成正觉之鸿疑，涣焉此篇皆冰解，转身自在之奇术，在然此章悉龟镜，智积悱悱远疑，望圆珠而霜消，身子愤愤旷障，对融金露零，彼智积身子，尚默然信受，此后贤后圣，何拒不信受？此品大意，盖如是矣。
　　第二释名者，提婆达多者，此翻天热。此品偏举人为名，故言提婆达多品。
　　第三入文判释者，此品迹门流通中，第二明引往弘经彼我兼益劝流通也。中大段有二，从品初下，讫莲华化生，第一大段明昔日达多通经释迦成道。从于时下方，讫品竟，第二大段明文殊通经龙女作佛。约第一大段中有三，第一明往昔师弟持经之相。从佛告诸比丘下，讫至不退转，第二结会古今。从告诸比丘，讫莲华化生，第三明劝信。约第一段中有二，长行偈颂，长行中有四，从初尔时佛告下，第一明求法时节。从于多劫中下，第二正明求法，中有四意（云云）。从时有仙人下，第三明求得法师。从王闻仙言，第四明闻法奉行。从尔时世尊欲重下，第二偈颂，有七行半，为五。初有半行，颂求法时节，次有一行半，颂正求法，次有一行半，颂求得法师，次有二行半，颂闻法奉行，次有一行半，结证劝信。从佛告诸比丘下，第二结会古今中有三，初正结会。从由提婆达多下，第二明师弟功报俱满。中有二，初明弟子自报已满，中有三意（云云）。从佛告诸比丘未来世中下，第三明劝信（云云）。从于时下方多宝下，大段第二明今日文殊通经利益。中有二，第一明通经，中有五，初明智积请退。从释迦牟尼下，第二明待通经利益之证。从尔时文殊下，第三明文殊即来。从智积菩萨下，第四明智积所问。从文殊师利言下，第五明文殊答，中有七意（云云）。从文殊师利言我于海中下，第二明利益，中有九意（云云）。

　　　　妙法莲华经劝持品第十三（一千一百九十四言）

　　将释此品，用三门，第一述大意，第二释名，第三入文判释。
　　第一述大意者，夫药王大乐，奉敕命而发誓，无学有学，居异国而愿传。于时姨母憍昙，易色受记，云母耶输，作念闻决。于是王城法王，视万亿而励心，沙界大士，从十方而祈班，所愿著忍辱铠，遮骂詈箭，被慈悲甲，却恶口鉾，住慈悲室，障轻慢风，住空禅床，忘恶鬼辱，不惜易烂臭秽身，获得难得金刚体，浊世摈出，不恨心里，末世求法，先望说法，发誓开士山，峙三千，发愿贤哲海，浩百亿，一乘妙典，何国不讲？圆教高文，何家不写？像末佛子，谁可同彼愿？浊世行者，谁不学此风哉！
　　第二释名者，二万菩萨，奉命弘经，故名持品。劝八十亿弘经，故亦名劝。前后双举，故名劝持品。
　　第三入文判释者，此品迹门流通中，第三明二万菩萨忍力成者，此士弘经，新得记者，他方弘经。大段有二，第一大段明受持，第二大段明劝持。约第一大段中有三，从品初下，讫不惜生命，第一明二万菩萨奉命此土持经。尔时众中五百下，讫心不实故，第二明五百罗汉，八千声闻发誓，他国流通。从尔时佛姨母下，讫他方国土广宣此经，第三明诸尼请记授诸尼记也。从尔时世尊视八十下，大段第二明劝持。约中有二，长行中有五：从初尔时世尊视八十下，第一明佛眼视诸菩萨。从即从座起下，第二明诸菩萨请告敕。从复作是念下，第三明佛嘿然。从时诸菩萨，第四明菩萨知佛意。从便于佛前下，第五发誓通经。从即时诸菩萨下，第二偈颂，有二十行，文分为四，初有十七行，颂被忍衣弘经，次有一行，颂入如来室弘经，次有一行，颂坐如来座弘经，次有一行，总结请知（云云）。

　　　　妙法莲华经安乐行品第十四（三千二百二十五言）

　　将释此品，用三门，第一述大意，第二释品名，第三入文判释。
　　第一述大意者，夫妙德王子，问仪式于恶世，鹫峰法王，诫近处于像末，是以十种扰乱波息心海，四个乐行泉踊情山，第一真典，名字难闻，最尊深经，天护常卫，轮王明珠，陵众宝而独秀，法王国经，逾诸经而高胜。读经者无忧无病，诵经者不贫不陋，诸天童子，以为给使，众生乐见，如慕贤圣，无畏之志等师子，智慧之光如乌照，恶骂之徒口则闭，刀杖之毒何所害，微妙好梦，常现眠里，无尽大利，恒集觉表，王中亦王，妙中亦妙，盖斯安乐行矣。
　　第二释名者，身无危险故安，心无忧恼故乐，身安心乐，故能进行。故名安乐行品。
　　第三入文判释者，此品迹门流通段中，第四明初心菩萨示通经方法。中大段有二，第一大段明妙德问方法，大段第二明如来答。约大段第一有二，从品初下，第一明叹深行菩萨能弘经。从世尊菩萨下，第二问浅行菩萨云何恶世宣说是经。从佛告下，大段第二明如来答。约中有三，第一标四安乐行章门，第二明解释修行方法，第三结行成之相。从佛告文殊下，讫安住四法，第一标四安乐行章门。从一者安住菩萨行处下，第二明解释。标四安乐行章门中有四，一明身止观慈悲安乐行，二明口止观慈悲安乐行，三明意止观慈悲安乐行，四明誓愿止观慈悲安乐行。约身止观慈悲安乐行中有二，长行偈颂，长行中有二，从一者安住下，第一双标行处近处二章门。从文殊师利下，第二解释二章中有二，第一解释行处，第二解释近处。约第一行处中有三，从初文殊下，第一标行处章。从若菩萨摩诃萨住忍辱地下，第二解释行处章。从是名菩萨，第三结行处。从云何名菩萨摩诃萨下，第二明近处中三。从云何下，第一标章。从菩萨摩诃萨不亲近，第二解释中有三：第一明十恼乱。从常好坐禅下，讫修摄其心，第二明附定门助观。从文殊师利是名下，讫常乐观如是法相，第三明附慧门助观。从是名菩萨下，第三明结近处。从尔时世尊欲重下，第二偈颂，有二十八行三句，为三：初有一行，颂标章，次二十二行，颂行处近处，次有五行三句，颂行成，中有多意（云云）。从又文殊师利如来灭后，第二明口止观慈悲安乐行，为二：第一明行法，第二明行成。初行法中有二，长行偈颂，长行有二，第一标章，从若口宣说下，第二释行法。中有二，第一明止行，第二明观行。止行中有四，从初若口，第一明不说他过。从亦不轻慢下，第二明不轻慢。从不说他人下，第三明不叹不毁。从又亦不生下，第四明不起怨嫌。从善修如是下，第二明观行。从尔时世尊欲重，第二偈颂，有十六行半，为三： 初有二行，颂标章，次有九行半，颂行法，次有五行，明口安乐行成，中多意（云云）。从又文殊师利菩萨下，第三明意止观慈悲安乐行，中有长行偈颂。长行中有三：第一标章，从无怀嫉妒下，第二释行法，从文殊师利下，第三明行成。偈颂有六行，为二：初有五行，颂止观二行，次有一行，颂行成。从又文殊师利菩萨下，第四明誓愿止观慈悲安乐行，中有二：长行偈颂。长行中有二：第一明行法，第二明叹法。第一行法中有三，从初下，第一明标章，从于在家出家下，第二明行法，从文殊师利是菩萨下，第三结行成。从文殊师利是法华经下，第二叹经难闻，中有二：从初下，第一明法说，从文殊师利譬如下，第二明譬说。中有二，第一明开譬，中有多意（云云）。从文殊师利如来亦复如是下，第二明合譬，中有多意（云云）。从尔时世尊欲重下，第二偈颂，有十四行半，为二：初有四行，颂行法，次有十行半，颂叹经。约第一行法中，有三意（云云）。约第二中，有法说譬说等意（云云）。从我灭度后下，第三二十三行偈，总结行成之相，中有三：初有一行半，结劝修四行，次有二十行半，举三报明三障清净，次有一行，总结（上来十四品迹门，开三显一说了）。

　　　　妙法莲华经从地涌出品第十五（二千七百五十七言）

　　将释此品，用三门，第一述一品大意，第二释品名，第三入文判释。
　　第一述大意者，夫他方大士，口口口口口说，此间释尊，开所化而止请，于是净行眷属，裂大地而泉涌，慈氏等众，表深疑而云起，四行菩萨，问讯世尊而随喜，一乘法王，开示佛慧而同咸，补处弥勒，不知一人而发疑，地前贤哲，用何智术而测位，是以逸多大士，问涌出于谁化，久成实佛，显诸力于自度，尔时岁促化长迷，忽然发心里，父少子老喻，仓卒吐口表，非久远智者，谁人决此疑哉！非本佛妙智，谁者示斯旨哉！大中亦大，一中亦一，盖斯口口口欤。
　　第二释名者，下方菩萨，为发本门寿量，远从地涌现，故言从地涌出品。师严道尊，鞠躬只奉，如来一命，四方奔涌，故言从地涌出品。三世化道，惠利无疆，一月万影，孰能思量，召过以示现，弘经以益当，故言从地涌出品。虚空湛然，无早无晚，惑者执迹，而暗其本，召昔示今，破近显远，故言从地涌出品。寂场少父，寂光老儿，示其药力，咸令得知，故言从地涌出品。文云：是从何所来，以何因缘集，今以诸义释品意，四悉檀因缘之解，故言从地涌出品。
　　第三入文判释者，从此品下，讫普贤劝发品，十四品，部大段第二，明开师门之近迹，显佛之远本。约中大分为三段，从品初尔时他方国土诸来菩萨，讫汝等自当因是得闻半品，第一明本门序分。从尔时释迦牟尼佛告弥勒下，讫分别功德品弥勒所说十九行偈佛名闻十方广饶益众生，第二明本门正说分。从尔时佛告弥勒菩萨下，讫普贤劝发品作礼而去，十一品半，第三明本门流通分。约序分段中有二，第一明涌出序，第二明疑问序。约第一踊出中有三，从品初下，讫当于此土而广说之，第一明他方菩萨请弘经。从尔时佛告诸菩萨下，讫广说此经，第二明如来不许。从佛说是时下，第三明下方涌出，中有二：第一明经家叙相，第二明问讯。约第一经家叙相中，有五意（云云）。从是诸菩萨从地涌出已下，讫能于如来发随喜心，地二明诸菩萨问讯，中有五意（云云）。从尔时弥勒菩萨及八千恒河沙下，第二明疑问序。中有二：第一明此士菩萨疑，中有二：第一明长行疑念，从时弥勒菩萨下，第二偈颂，有九行半，正明问，中有五意（云云）。从尔时释迦牟尼佛分身诸佛下，第二明他方疑问，中有二：一明侍者菩萨各各陈疑问于已佛。从尔时诸佛各告侍者下，二明诸佛各抑待弥勒之问如来之答。从尔时释迦牟尼佛告弥勒菩萨善哉下，大段第二本门正说分。约中大分有二，第一明有长行，偈颂诫许，第二明正说，约长行有三意（云云）。偈颂有四行，中有三意（云云）。从尔时世尊说是偈已，第二明正说段，即是答问中，大分为三段，从初此去，讫寿量品竟，第一正明开近显远，分别功德品长行，第二明授法身记，十九行偈，第三明弥勒总申领解。约第一段中有二，第一明略开近显远动执生疑，第二明广开近显远断惑生信。约第一段中有二，第一正明略开近显远，第二明因疑更请。约第一段中有二，从尔时世尊说是偈已下，讫我从久远来教化是等众，第一明有长行偈颂，如答弥勒上问，中有多意（云云）。从尔时弥勒菩萨摩诃萨下，第二明因疑更请，中有二，长行偈颂，长行中有二：从尔时弥勒菩萨下，讫三菩提，第一明动执生疑。从即白佛言下，讫品尽，第二明腾疑请。中有二：第一明法说请中有多意（云云）。从譬如有人色美下，第二明譬说请。中有长行偈颂，中有开譬合譬等多意（云云）。

　　　　妙法莲华经如来寿量品第十六（卷一万二百二言品二千一十八言）

　　将释此品，用三门，第一述一品大意，第二释品名，第三入文判释。
　　第一述大意者，夫华王释尊，唱三诫于诚谛，补处慈氏，发四信于佛语，所以三佛菩提，腾波于寿量海，四种佛土，开华于鹫峰山。于是善逝巧喻，下微尘而散东国，弥勒别智，附界员口口尘数，八十假父，脱垢衣于权门，亿俗真考，芳珍服于实室，八谛医王，捣筛教药，令服诸子，三身觉王，斟酌劫尽，令观净土，失心稚子，服遗药而差心病，恣心狂子，闻久成而得本心，圣人远哉！至感应，净土异哉！澄心到，此品大意，盖如是矣。
　　第二释名者，如来，是诸佛之通号，是上三佛之通称，是别举人。寿量者，诠量诸佛之功德，此别标法也。亦是诠量三佛之功德，此即正诠量本地三如来功德，人法双举，故言如来寿量品。
　　第三入文判释者，此品本门正说答问中，第二明广开近显远段。约中大段有二，第一明如来诫信，第二明如来正答。约第一段中有四，从品初下，第一明如来之诫。从是时菩萨大众下，第二明菩萨三请。从复言唯愿说之下，第三明菩萨重请。从尔时世尊下，第四明如来重诫。从一切世间天人下，大段第二明如来正答，约中有长行偈颂，长行中有二：第一明如来法说答，第二明如来譬说答。法说中有二，第一明三世益物，第二总结不虚。约第一明三世益物中有二：从一切世间下，讫能令众生发欢喜心，第一明过去益物，中有多意（云云）。从诸善男子如来见下，讫虽不实灭而言灭度，第二明现在益物，中有多意（云云）。而此中有常住不灭四字，明未来益物也（云云）。从又善男子诸佛如来下，第二明总法三世益物不虚，中有二意（云云）。从譬如良医下，第二明如来譬说答中有二，开譬合譬，中有二：第一明良医治子譬，譬上三世应化所宜。第二明治子实益譬，譬上三世利物不虚。约第一譬中有三：从初譬如下，讫远至余国，第一明良医远行譬，譬过去益物，中有二意（云云）。从诸子于后饮他毒药下，讫即取服之毒病皆喻，第二明还已复去譬，譬现在益物，中有六意（云云）。从其父闻子悉已得差下，讫咸使见之，第三明寻便来归譬，譬未来益物。从诸善男子于意云何下，讫不也世尊，第二明治子实益譬，譬三世益物不虚。从佛言我亦如是下，第二明合譬，中有三：初合过去益物譬，从以方便力下，次合现在益物，从亦无有能下，次合治子实物不虚譬。从尔时世尊欲重下，第二偈颂有二十五行半，颂上法譬，大分为二：初二十行半，颂法说，次有五行，颂譬说。法说中为二，初有十九行半，颂三世益物，次有一行，颂三世益物不虚。约初中三，初有四行，颂过去益物，中有多意（云云）。次有五行，颂现在益物，中有多意（云云）。次有十行半，别颂未来益物，中有多意（云云）。

　　　　妙法莲华经分别功德品第十七（二千六百六十二言）

　　将释此品，用三门，第一述一品大意，第二释品名，第三入文判释。
　　第一述大意者，夫恒沙大众，闻长远寿，增道损生，微尘众生，见真佛像，发无上心，是以中天宝华，散万彩而雨会顶，云汉沉水，流芬馥而薰鼻根，虚空天乐，振妙声于众耳，大梵众璎，垂轻妙于圣枝。众宝香炉，遍于九方，菩萨幡盖，悬于上方，龙华法王，赞一乘而信一味。信心持者，逾五倒而到五品，本佛十妙，把功德而施三千，普机十利，捧利益而驰亿刹，此品大意，盖如是矣。
　　第二释名者，分别者，佛说寿量，二世弟子得种种益，故言功德。浅深不同，故云分别。随便，故言分别功德品。
　　第三入文判释者，此品本门正说中，大段第二明法身授记段中，大段为三：从品初下，第一明经家总叙。从于时世尊下，讫发三菩提心。第二明如来分别本门增道损生菩萨五十一位差别中有二：从十住位至三地，第一明约增道智德得记。从四地至等觉，第二明约损生断德得记，在经文中可见（云云）。从佛说是诸菩萨下，讫赞叹诸佛，第三明时众供养。从尔时弥勒菩萨从坐而起下，偈颂，有十九行，正说中大段第三明弥勒总申领解由，为三：初有二行，颂领解，次有九行，颂如来分别功德，次有八行，颂时众供养（上来本门正说已了）。从尔时佛告弥勒菩萨摩诃萨下，讫普贤劝发品作礼而去，部大段第三说法流通段，并本门大段第三流通分也。凡有十一品半，大分为二段，从此下，讫常不轻品，三品半，大段第一明弘经功德，重以劝流通。从如来神力品下，讫普贤劝发品，大段第二明付属流通也。约第一大段中有三，今此半品及随喜功德品，第一明初品弟子因功德深，以劝流通，法师功德一品。第二明初品弟子果功德深，以劝流通，常不轻一品。第三引信毁罪福，以证流通。约第一此半品中有二：第一明现在四信弟子，第二明灭后五品弟子。约第一现在四信中有四：从尔时佛告弥勒下，第一明一念信解未能广说。中有长行偈颂，约长行中有三：佛告弥勒阿逸多其有众生下，第一举其人。从所得功德下，第二明功德深。中有二，第一明总福无量。从若有善男子下，第二明校量功德多少。中有二：第一明举五波罗蜜功德为本，校量所得功德多少。从以是功德比前功德下，第二明正校量功德多少。从善男子有如是功德下，第三明位行不退。从尔时世尊欲重下，第二偈颂，十九行，追颂第一，不举其人，次有五行半，颂第三行位不退。从阿逸多下，第二明现在第二品弟子解其言趣，中有二意（云云）。从何况广闻是经下，讫能生一切种智，第三明现在第三品弟子广闻广说。阿逸多下，讫当知是为深信解相，第四明现在第四品弟子具上三弟子功德，中有二意（云云）。（已上现在四弟子文了）。从又复如来灭后下，第二明灭后五品弟子功德，中有二：第一明总列五品弟子格量四品弟子功德，第二明后随喜功德品别校量
　　初品弟子功德。约第一中有二，长行偈颂，长行中有五：从初又后如来灭后下，讫当知已为深信解相，第一明初品弟子直起随喜心。从何况读诵下，讫无量千万亿劫作是供养已，第二明第二品弟子加读诵功德，中有二意（云云）。从阿逸多若我灭度后闻是经典下，讫及造僧坊供养众僧，第三明第三品弟子加教化令读诵书写功德，中有二意（云云）。从况复有人能持是经下，讫疾至一切种智，第四明第四品弟子兼行六度功德，中有二意（云云）。从若人读诵受持下，讫皆应供养如佛之塔，第五明第五品弟子正行六度功德，中有二意（云云）。从尔时世尊欲重下，第二偈颂，有十九行半，颂四品弟子中为四，初有五行半，颂第二品弟子，次有三行，颂第三品弟子，次有四行，颂第四品弟子，次有七行，颂第五品弟子耳。

　　　　妙法莲华经随喜功德品第十八（一千三百六言）

　　将释此品，用三门，第一述一品大意，第二释品名，第三入文判释。
　　第一述大意者，夫逸多将圣，问随喜福于灭后，能仁释尊，酬展转利于最后，一偈随喜，夺二檀而独秀，须臾闻经，举两报而居高，分座功德，期位于梵释，劝闻经益，结相于大人，虚空应有边，功德叵有际，此品大意，盖如是矣。
　　第二释名者，随者随顺事理无二无别，喜是庆巳庆他闻深奥法，顺理有实功德，顺事有权功德，庆己有智慧，庆他有慈悲，权实智断，合而说之。故言随喜功德品。
　　第三入文判释者，此品第二别明格量初品弟子功德，中大段有三：第一大段弥勒菩萨问，第二大段明如来答。从尔时弥勒菩萨下，大段第一明弥勒问，中有长行偈颂，如文。从尔时佛告弥勒下，大段第二明如来答，中有二：长行偈颂。长行中有二：从尔时佛告弥勒下，讫无量无边阿僧祇不可得比，第一明内心随喜人功德深，中有五意（云云）。从又阿逸多若人为是经下，讫为人分别如说修行，第二明直外听法功德深，中有四意（云云）。从尔时世尊欲重下，第二偈颂，有十八行，为二，初有九行，颂内心随喜，中有五意（云云）。次有九行，颂外听经随喜，中有四意（云云）。

　　　　妙法莲华经法师功德品第十九（三千五十九言）

　　将释此品，用三门，第一述一品大意，第二释品名，第三入文判释。
　　第一述大意者，夫堪忍法王，开六千功德于行者，精进菩萨，觉六根清净于经力，八百功德，净肉眼而令见障外，千二胜利，通肉耳而令闻远响，父母生鼻，资经力而显伏藏，有漏短舌，蒙教用而受上昧，胎生肉身，沐一味水，而成琉璃镜，受胎意根，系一乘镜，而融染净理，一句一偈，达无边义，一月一岁，吐无尽说，俗间经书，皆顺正法，资生业等，悉成实相，灼灼哉真教之力，煌煌哉实经之用，不退菩萨难思量，唯佛与佛所了知，此品大意，盖如是矣。
　　第二释名者，法师者，谓五种法师也。功德者，谓六根清净也。法师举人，功德标法，人法双举，故言法师功德品。
　　第三入文判释者，此品流通中，第二明初品弟子功德深，故以劝流通。中大段有二：第一大段明总列六根盈缩功德数，第二大段明别作六章解释。从初尔时佛告下，讫以是功德庄严六根皆令清净，大段第一明六根盈缩功德。从是善男子下，讫品尽，大段第二明别作六章解释。约六根章中，各有长行偈颂，皆悉如文。

　　　　妙法莲华经常不轻菩萨品第二十（卷八千七百七十一言，品一千四百九十五言）

　　将释此品，用三门，第一述一品大意，第二释品名，第三入文判释。
　　第一述大意者，夫谦下不轻，敬佛性而传芳声，上慢比丘，闻毒鼓而攀觉果，是以常敬尽寿，闻空中声，更延亿岁，轻慢苾刍，见妙法力，忽谢数过，骂詈之功，深沉无间，礼敬之业，高升莲台，威音妙法，周虚空而传声，大势芳闻，流沙界而敷教，实哉卑下之道，信哉礼敬之风，历千龄何隔，涉万代弥新，一乘佛子，可习能敬，三界群生，可信所敬，是品大意，盖如是欤。
　　第二释名者，常不轻菩萨者，举人也。此菩萨，内怀不轻之解，外敬不轻之境，身立不轻之行，口宣不轻之教，人作不轻之目，随行得名，故言常不轻菩萨品。
　　第三入文判释者，此品第三引信毁以证流通，中有二：长行偈颂。约长行中有三：第一双指前品罪福，第二双开今品信毁，第三双明信毁果报。从初尔时佛告下，第一双指前品罪福中有二：从品初尔时佛告下，讫获大罪报如前所说，第一明指罪如法师品说。从其所得功德下，第二明指福如法师功德品说。从得大势乃往下，第二明双开今品信毁，中有二：第一明事本，第二明本事。事本中有五：从乃往古昔下，第一明时节。从有佛名下，第二明佛名号。从劫名下，第三明劫国名。从其威音王下，第四明说法。从得大势下，讫皆同一号，第五明佛寿命久近。从最初威音王下，第二明本事，中有三：第一明时节。从于像法中下，第二明双标毁者信者。从得大势以何因缘下，第三明双示得失，中有二意（云云）。从是比丘临欲终下，讫疾得三菩提，第三双明信者毁者果报，中有二：第一明信者果报，中有二意（云云）。从得大势彼时四众下，讫常应受持读诵解说书写是经，第二明毁者果报，中有多意（云云）。从尔时世尊欲重下，第二偈颂，有十九行半，为二，初有十五行半，颂信者毁者因果，中有五意（云云）。次有四行，颂劝持（巳上第一说法流通三段文了）。

　　　　妙法莲华经如来神力品第二十一（一千一百一十四言）

　　将释此品，用三门，第一述一品大意，第二释品名，第三入文判释。
　　第一述大意者，夫踊出开士，仰尊颜而发愿，旧住贤哲，览神力而增悦，灵山法王，覆长舌于梵世，树下诸佛，放毛光于法界，謦欬之声，遍至十方，弹指之响，地振六种，是以十方之众生，见娑婆法会，无边之群生，闻虚空妙声，人人加念佛，而散诸宝物，国国融铁围，而同一佛土，如来法力华笑文菀，如来藏芽果结义林，是故经卷所住，忽成道场，卷帙所在，亦圆寂地。受持者，悬河之辨，如风无碍，读诵者，圆镜之智，如日除闇，为属累以尽神力，为付属以畅经能，此品大意，盖如是矣。
　　第二释名者，如来者，举人也。神力者，用也。如来此中，为付属深法，现十种大力，故名如来神力品。
　　第三入文判释者，此品下有八品，大段流通中，第二明付属流通，大分为三：第一明此神力品、属累品，属累流通。第二明药王品下五品，化他流通。第三明普贤劝发品，自行流通。约第一段中有二：第一如来神力品，明菩萨受命弘经。第二属累品，明如来摩顶付属。约第一品中有二：长行偈颂：长行中三：第一明菩萨受命弘经，第二明佛现神力，第三明结要劝持。从尔时千世界微尘下，第一明菩萨受命，中有二：初明经家叙敬仪，从而白佛言下，第二明发誓弘经，中有三意（云云）。从尔时世尊于文殊下，第二明佛现神力，中有二：第一明所对之众，从现大神力下，第二明正现十神力，即为十段。第一明舌相。从一切毛孔下，第二明身毛孔放光。从一时下，第三明謦。从俱共下，第四明弹指。从是二音声下，第五明地动。从其中众生下，第六明普见大会。从即时诸天下，第七明空中唱声。从诸众生下，第八明大众称南无归命。以种种华香下，第九明遥散诸物。从于时十方下，第十明十方佛土通如一佛土。从尔时佛告上行等菩萨大众下，第三明结要劝持付属，中有四：第一明称叹付属。从以要言之下，第二明结要付属。从是故汝等下，第三明奖劝付属。从所以者何下，第四明解释付属。从尔时世尊欲重下，第二偈颂，有十六行，为二：初有四行，颂十种神力，次有十二行，颂结要付属，中有多意（云云）。

　　　　妙法莲华经属累品第二十二（四百六十三言）

　　将释此品，用三门，第一述一品大意，第二释品名，第三入文判释。
　　第一述大意者，夫常寂法王，现神力以摩顶，圆机菩萨，奉嘱累而发言，是以如来三智，流光于未来，弟子四训，报恩于诸佛，大师三诫，深铭于心府，萨埵三言，高通于佛心，自行流通，毕于此篇，分身之客，悉还本土，化他流通，末于后章，多宝之主，独留闭户，三乘圣众，见属累而且欢，八部天人，闻付属而且喜，此品大意，盖如是欤。
　　第二释名者，属是佛所付属，累是烦尔宣传，此从圣旨得名，故言属累品。
　　第三入文判释者，此品属累流通中，第二明如来摩顶付属，中有三：从品初尔时释迦牟尼佛下，第一明如来付属，中有三：第一明如来正付属。从所以者何下，第二明解释付属。从于未来世下，第三明诫训付属。从时诸菩萨摩诃萨下，第二明菩萨领受。从尔时释迦牟尼下，第三明事毕唱散，中有二：第一明正唱散。从说是语时下，第二明大众欢喜（云云）。

　　　　妙法莲华经药王菩萨本事品第二十三（二千七百八十六言）

　　将释此品，用三门，第一述一品大意，第二释品名，第三入文判释也。
　　第一述大意者，夫宿王高问，显苦行于沙劫，如来秀答，示经力于十喻。然则净明德佛，澍妙法甘雨于一切众生，喜见菩萨，翘精进经行于万二千岁，是以萨埵喜见，获得三昧，而燃爱身。诸佛善逝，赞扬真供，而为嘿然。净德王家，忽示化生，净明法院，还奉嘱累，圆寂之庭，竭鹄林悲，高塔之前，臻臂烧信。于时求少苾刍，向宝所以得足，阙根大士，属诚谛而具身，三千威德，六种震动，六天应化，四华散下，一指之妙供，陵三千七宝，四句之法力，蔑四圣高德，十喻强军，捧宝剑以游法华院，八万将兵，靡权魔而归莲华阙，严严乎！妙法之力弥难仰，堂堂乎！念经之用何易测？十况曦升，照大慧美，万佛月临，息女人势，赞善者，现口出青莲华香，持经者，当手取草坐道场，是品大意，盖如是欤。
　　第二释名者，药王菩萨者，举人也。本事者，标法。此品人法双举，故言药王菩萨本事品。
　　第三入文判释者，此下是大段第二属累流通之中，三段之第二。明化他流通，中有五品，此品明药王菩萨以本愿弘大法利众生，轻生身重佛法，亦得都判一部。方便品，明开三显一，圆因已竟。安乐行品，明乘乘之法。寿量品，明乘果已竟。此下六品，明乘乘之人也。今此品明药王菩萨以苦行乘乘，中大段有四，第一明宿王华菩萨问，第二明如来答，第三明利益，第四明多宝称善也。约第一大段中有三：从尔时宿王华菩萨下，第一明通问游化。从世尊是药王下，第二明别问苦行。从善哉世尊下，讫闻皆欢喜，第三明请答。从尔时佛告宿王华菩萨下，大段第二明如来答，中不答游化问，但答苦行问。中有二：第一明答苦行，第二明叹经。约第一段中有二，第一明事本，中有三意（云云）。从尔时彼佛为一切众生下，第二明本事。有三：第一明佛为说法。从是一切众生下，讫过是已后其身乃尽，第二明修供养。中有二：第一明佛在世供养，中有四意（云云）。从一切众生喜见菩萨下，第二明未来苦行。中有五：第一明生王家。从即为其父而说偈言下，第二明本事。从大王我今当还供养下，第三明往佛所请供养。从尔时日月净明下，第四明如来付属。从尔时一切众生，讫得未曾有，第五明受命任持法，中有四意（云云）。从佛告宿王华下，讫而供养者，第三明结会古今，中有二意（云云）。从若复有人以七宝满下，第二明叹经。中有三：第一明叹能持之人。从宿王华譬如下，第二明叹所持之法。中有二：第一明叹法体，中有十喻（云云）。从宿王华此经能救，第二明叹法用。中有三：第一明拔苦用。从此经能大饶益下，第二明叹与乐用，中有十二事（云云）。从此法华经亦如是下，第三明结叹拔苦与乐用。从若人得闻此法华经下，第三明叹持经福深。中有二：第一明专闻品福，从宿王华若有人闻是药王菩萨品下，第二明闻品福。中有三：第一明闻品福。从是时诸佛遥共赞言下，第二明校量所得功德。从是故宿王华下，第三明如来属累。从说是药王菩萨品下，大段第三，明闻品利益。从多宝如来于宝塔中下，大段第四，明多宝如来称叹也。

　　　　妙法莲华经妙音菩萨品第二十四（二千六十九言）

　　将释此品，用三门，第一述一品大意，第二释品名，第三入文判释。
　　第一述大意者，夫灵山至觉，放一光而招开士，严国妙音，应光明以仰圣众，是以春方远客，先现华座于崛山，此方近主，忽疑宝华于何瑞。于是王子文殊，欲见座主，宝塔多宝，令来彼哲，路次诸国，六种振动，来到诸天，百千乐奏，远来旅人，奉珠问讯，此会华德，见德疑因，遍照法王，开往因于乐器，华德菩萨，攀现果于自身，普门示现，略演此品，色身妙用，粗畅此段，此品大意，盖如是矣。
　　第二释名者，昔得一切众生语言陀罗尼，今以普现色身，以妙音声，遍吼十方，弘宣此教，故名妙音菩萨品。
　　第三入文判释者，此下二品，化他流通，第二明妙音菩萨、观世音菩萨住三昧乘乘化他也。约此品中，大段有六：第一明如来放光东召，第二明奉命西来，第三明十方弘经，第四明二土得益，第五明还归本国，第六明闻品进道也。从尔时释迦牟尼佛下，大段第一明如来放光召东。从尔时一切净光庄严国中有一菩萨下，大段第二明菩萨奉命西来。中有二：第一明发来之缘。中有六：第一明经家叙福慧二种庄严之由。从释迦牟尼佛下，第二明被照之主。从师白净华宿王智佛下，第三明辞己佛欲来此土。从尔时净华宿王智佛下，第四明彼土佛诫敕。从妙音菩萨白其佛言下，第五明菩萨受旨。从于是妙音菩萨不起，第六明现相。中有六：第一明妙音欲来先现莲华。从尔时文殊师利法王子下，第二明文殊见相发问。从尔时释迦牟尼下，第三明佛答妙音欲来而现瑞。从文殊师利白佛言下，第四明文殊愿来而请见。从尔时释迦牟尼下，第五明释迦推功多宝而能现。从多宝佛下，第六明多宝佛妙音命来。从于时妙音下，第二明妙音菩萨正发来。中有六：第一明眷属人众经历国土。从是菩萨目如广大下，第二明菩萨相好。从入七宝台下，第三明妙音菩萨问讯如来。从世尊我今欲见多宝下，第四明请见多宝佛。从尔时释迦牟尼如来下，第五明世尊为妙音菩萨通白多宝。从时多宝佛下，第六明多宝佛塔中称善哉。从时华德菩萨下，大段第三明妙音菩萨十方弘经，中有二重问次答。约问中有二，第一问昔所种善根，从修何功德下。第二问今胜神力。从佛告华德菩萨下，第二明答。中有二：第一明佛答昔所种善根问。从华德汝但下，第二明答今胜神力中明现三十八身，为二：初有三十身，现凡夫身。从若应以声闻下，后四身明现圣人。从尔时华德菩萨白佛言下，第二明第二重问答。为二：初菩萨问住何定。从佛告华德菩萨下，二佛答所住定。从说是妙音菩萨品时下，大段第四明此土他土得益。从尔时妙音菩萨下，大段第五明还归本国。从说是妙音菩萨品时下，大段第六明闻品进道。

　　　　妙法莲华经观世音菩萨普门品第二十五（卷六千七百二言，品二千八十言）

　　将释此品，用三门，第一述大意，第二释品名，第三入文判释。
　　第一述大意者，夫一乘妙法，因法师而远布，三界人师，资冥护而传法，是以无尽高问，雷振教谷，释尊秀答，龙驰义峰，所以观音之美声，琴瑟能诠廗，普门之妙形，经纬娑婆机，岂唯水火不能烧溺而巳，亦则男女童子随求可得，一时礼念，等六十而与福，三十分身，散十方而说法，无尽璎珞，开三檀而施一客，利耶转施，示二法而奉两尊，巍巍乎众贤之美难宣，荡荡乎诸圣之德何称，此品大意，盖如是矣。
　　第二释名者，观世音菩萨者，举人也。普门者，标法也。今此品，人法双举，故言观世音菩萨普门品。
　　第三入文判释者，此品犹是明三昧乘乘弘经，兼诫弟子，亦名普现色身三昧。化他流通中，大段有二，第一明问答，第二明闻品得益。约第一问答中有二，长行偈颂。长行中，有二重问答，从尔时无尽意下，第一明经家叙。从而作是言下，第二明菩萨发言正问。从佛告无尽意菩萨下，第二明佛答。中有三：第一明总答，第二明别答，第三明佛劝持菩萨名。约第一总答中，第一明受苦人数。从受诸苦恼下，第二明遭苦时。从闻是观世音下，第三明闻名称号。从观世音菩萨即时下，第四明得解脱。从若有持是观世音下，第二明别答。中有三：第一明口机应，第二明意机应，第三明身机应。约口机应中有二：第一明七难，第二总结。约第一七难中，即为七段。第一明火难，中有四：初持名之益。从设入大火下，二明遭苦。从火不能烧下，三明火不能烧。从由是菩萨下，四总结。从若为大水，第二明水难，中有二（云云）。从若有百千万亿下，第三明黑风难。从若复有人临当下，第四明被害难。若三千大千国土满中，第五明罗刹难。从设复有人若有罪下，第六明杻等难。从若三千大千国土满中，第七明怨贼难。从无尽意观世音下，第二总结。从若有众生多于淫欲下，第二明意机应。中有二：第一明别三毒，如文（云云）。从无尽意观世音下，第二总结。从若有女人下，第三明身机应。中有二：第一明二求，中有二意（云云）。从无尽意观世音下，第二总结。从是故众生下，第三明劝持名。中有三：初明劝持。从无尽意若有人下，二明格量功德。从无尽意下，三明总结。无尽意菩萨言下，第二明第二番问答。中有二：一明菩萨问，二明如来答。约初中，有三业问（云云）。从佛告无尽意菩萨下，第二明如来答。中有三：初明别答中，有三十九句，一一各各明三业问。从无尽意菩萨下，讫度脱众生，第二明总答。从是故汝等下，讫游于娑婆世界，第三明劝供养，中有六意（云云）。从尔时无尽意菩萨以偈下，第二偈颂，有二十六行，颂长行，大分为二：初有十七行，颂观世音力，次有九行，颂普门力。约初中有二：初有一行，颂菩萨问，次有十六行，颂如来答，中有十意（云云）。约普门中，八意（云云）。从尔时持地菩萨下，讫品尽，大段第二明闻品得益。

　　　　妙法莲华经陀罗尼品第二十六（一千二百二十七言）

　　将释此品，用三门，第一述大意，第二释品名，第三入文判释。
　　第一述大意者，夫药王章句，护法师于五浊，勇世神咒，防鬼灾于十方，加以二方天王，张咒网而守百由旬，十种罗刹，捧咒剑而誓作七分，梦中之恼尚制富单那，头上之过，何怨嫌行者，赫赫持经之功，不畏诸难，明明修行之德，何愿不成，此品大意，盖如斯矣。
　　第二释名者，陀罗尼者，此梵语也。此翻总持也。今此品，偏举法为名，今存梵音，故言陀罗尼品。
　　第三入文判释者，此犹是化他流通中，明五众恶世弘经多难，以咒护之，以总持乘乘，付属流通。中大段有四：第一明菩萨问持经功德，第二明佛答甚多，第三明菩萨请神咒护，第四明闻品得益。从尔时药王菩萨即从座起下，大段第一明菩萨问。从佛告药王若有下，大段第二明佛答甚多。中有四：初明佛正格量大少。从于汝意云何下，二佛问多不。从甚多下，三明菩萨甚多。从佛言若善男子下，四明佛正格量于功德。从尔时药王菩萨下，大段第三明菩萨请说咒守护。中有五：第一明药王菩萨咒，第二明勇施菩萨咒，第三毗沙门天王咒，第四明持国天王咒，第五明一罗刹咒。约药王菩萨咒中有四：初明请说。从即说咒曰下，二明正说咒。从世尊是陀罗尼下，明叹神咒。从时释迦牟尼佛下，四明佛印可。从尔时勇施菩萨下，第二明勇施菩萨咒。中有四：初明请。从即于佛前而说咒曰下，明正说神咒。从世尊是陀罗尼下，三明叹咒。从若有侵毁下，四明佛印可。从尔时毗沙门下，第三明多闻天王咒，中有三意（云云）。从尔时持国下，第四明持国天王说咒护，中有三意（云云）。从尔时有罗刹女等下，第五明十罗刹女说咒护。中有五：初列名。从是十罗刹女下，二明说咒。从宁上我头上下，三明叹咒。从罗刹女说此偈巳下，四明罗刹等立誓。从佛告诸罗刹女下，佛印可。从说此陀罗尼品下，大段第四明闻品得益焉。

　　　　妙法莲华经妙庄严王本事品第二十七（一千七百一十四言）

　　将释此品，用三门，第一述大意，第二释品名，第三入文判释。
　　第一述大意者，夫严王邪执，感八变以回心，净德愤心，属二缘而忽开，是以藏眼二子，举两难而喻一眼龟，严净二亲，听一愿而觉优昙华，于是雷音如来，洒法雨于妙庄，华德本身，受记莂于树王，窃以求道近因，无过善友，成佛亲缘，岂过知识，饮泉之因，荫树之缘，其谓斯矣。善知识能，粗显此篇，此品大意，盖如是矣。
　　第二释名者，妙庄严王者，举人也。本事者，表法也。今此品内，说彼妙庄严王本事，故言妙庄严王本事品。
　　第三入文判释者，此品犹是化他流通中，明妙庄严王以誓愿乘乘流通。中大段有六：第一明事本，第二双标能所化，第三明能化方便，第四明所化得益，第五结会古今，第六明闻品得益。从尔时佛告诸大众乃往古世下，大段第一明事本。从彼佛法中有王名妙庄严下，大段第二双标能化所化，即所化一人，能化三人也。约中有二：第一明列能化所化名。从是二子有大神力下，第二明别二子福慧。从尔时彼佛欲引导下，大段第三明能化方便。中有三：第一明时至。从净藏净眼二子下，第二明论议。中有四：第一明二子等至母所白供养佛。从母告子言下，第二明母让子等命化父王。从净藏净眼下，第三明子等生邪见家恨。从母告言下，第四母责子等合忧念父。从于是二子念其父故下，第三明子弟正劝化。从时父见子下，大段第四明所化得益。中有十：第一明信此子伏彼师。从于是二子下，第二明父王已信。从于是二子白父母言下，第三明重推父母。从彼时妙庄严下，第四明化功已大叹佛功德。从于是妙庄严下，第五明俱诣佛所，中有五意（云云）。从时云雷音宿王华下，第六明与授记。从其王即时下，第七明出家修行。从即升虚空下，第八明称叹二子。从尔时云雷音下，第九明佛述二子等行高。从妙庄严王即从虚空中，第十明王叹佛自立誓愿。从佛告大众于意云何下，大段第五结会古今。中有二：第一正结会。从药王药上下，第二明叹二菩萨。从佛说是妙庄严王下，大段第六明闻品得益。

　　　　妙法莲华经普贤菩萨劝发品第二十八（一千六百八十一言）

　　将释此品，用三门，第一述一品大意，第二释品名，第三入文判释。
　　第一述大意者，夫震方普贤，震万国而来到，山中法王，吐四法而相应，是以六牙白象，负遍吉而安慰行者，六通远客，教忘句而还令通利，三七精进，招乘象客，一妙章句，避烦恼主，书写之功，高升忉利，持经之德，秀游兜率，赞供之力，现报利生，毁骂之用，将来繁痛，惩恶劝善之事，略开此篇，满愿芳行之业，粗毕此章，是品大意，盖谓斯欤。
　　第二释名者，普贤菩萨者，梵音邲输[风+(拔-手)]陀，此翻普贤。劝发者，恋法之辞也。今人法并举，故言普贤菩萨劝发品。
　　第三入文判释者，此品第三明自行流通。又明普贤以神通乘乘，中大段有四：第一发来，第二劝发，第三明如来述发，第四明发益。从尔时普贤菩萨下，大段第一明经家叙发来。中有三：第一明上供之相。从又与无数诸天下，第二明下化之相。从头面礼释迦牟尼下，第三明修敬之义。从白佛言世尊我于宝威德上王佛国下，大段第二明劝发。中有二：第一明请问劝发，第二明誓愿劝发。约第一请问中有二：第一明请问，第二明佛答。约第一请问中有二：第一明请正说劝发自行。从若善男子下，第二明更请流通劝发化他。从佛告普贤菩萨下，第二明佛答。中有三：第一明总标四法答。从一者下，二明别四法答。从善男子下，第三明结四答。从尔时普贤菩萨白佛言下，第二明誓愿劝发。中有二：第一明护人，第二明护法。约护人中有六：第一明护其外难，中有二：初明总护。从若魔若子下，二约别举十二非护。从是人若行下，第二明示身教其内法。有三：第一明行者慰诱。从是人若坐思惟下，第二明教经及与三昧。从世尊若后世下，第三明示教利喜及以说咒护之。从世尊若有菩萨得闻陀罗尼下，第三明覆护以神咒。从若有受持者下，第四明示其胜因。从若但书写是人命终下，第五明示其近果。从是故智者下，第六明总结信者功德。从世尊我今以神通力下，第二明护法。从尔时释迦牟尼佛下，大段第三明如来述劝发。中有二：第一明述其护法。从普贤若有下，第二明述护人也。上有六章不述，第三覆护以神咒也。即为五，第一述上第二示身，教其内法。从如是之人不复贪著下，第二述上第四示其胜因。从普贤若如来灭后下，第三述上第五示其近果。从若有人轻毁下，第四述上第一护其外难。从是故普贤下，第五述上第六总结信者功德。从说是普贤品下，大段第四明劝发之得益。中有二：第一明别闻一品得益。从佛说是经下，第二明总闻一部得益等（云云）。　　毗陵沙门湛然述

　　　　法华品释（终）

　　明历丁酉初秋十七，谨点译焉。窃谓语辞系师，失祖笔力，统纪典志，亦无此目，真呼赝呼，具眼择之，若见若闻，互为善识，相助解行，共证妙法。

