
　　　　大智度论卷第六十七
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释闻持品第四十五之下

　　﹝经﹞须菩提白佛言：「希有！世尊！诸菩萨摩诃萨大功德成就，所谓为一切众生行般若波罗蜜，欲得阿耨多罗三藐三菩提。世尊！云何诸菩萨摩诃萨具足修行般若波罗蜜？」佛告须菩提：「若菩萨摩诃萨，行般若波罗蜜时，不见色增相，不见色减相；不见受、想、行、识增相，亦不见减相；乃至一切种智不见增相，亦不见减相。菩萨摩诃萨，是时，具足般若波罗蜜。
　　复次，须菩提！菩萨摩诃萨行般若波罗蜜时，不见是法、是非法，不见是过去法、是未来、现在法，不见是善法、不善法，有记法、无记法，不见是有为法、无为法，不见欲界、色界、无色界；不见檀波罗蜜、尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜；乃至不见一切种智。如是，菩萨摩诃萨，具足修行般若波罗蜜。何以故？诸法无相故。诸法空、欺诳、无坚固，无觉者、无寿命者。」须菩提言：「世尊！世尊所说不可思议！」佛告须菩提：「色不可思议故，所说不可思议：受、想、行、识不可思议故，所说不可思议。六波罗蜜不可思议故，所说不可思议；乃至一切种智不可思议故，所说不可思议。须菩提！若菩萨摩诃萨，行般若波罗蜜时，知色是不可思议，受、想、行、识是不可思议；乃至知一切种智是不可思议，菩萨则不能具足般若波罗蜜。」须菩提白佛言：「世尊！是深般若波罗蜜，谁当信解者？」佛言：「若有菩萨摩诃萨，久行六波罗蜜，种善根，多亲近供养诸佛，与善知识相随，是菩萨能信解深般若波罗蜜。」须菩提白佛言：「世尊！云何菩萨摩诃萨久行六波罗蜜，种善根，多亲近供养诸佛，与善知识相随？」佛言：「若菩萨摩诃萨不分别色，不分别色相，不分别色性；不分别受、想、行、识，不分别识相，不分别识性。眼、耳、鼻、舌、身、意，色、声、香、味、触、法，眼界乃至意识界，亦如是。不分别欲界、色界、无色界，不分别三界相、性。不分别檀波罗蜜，乃至般若波罗蜜；内空，乃至无法有法空；四念处，乃至八圣道分；佛十力，乃至十八不共法，不分别十八不共法相、性；不分别道种智相、性；不分别一切种智，不分别一切种智相，不分别一切种智性。何以故？须菩提！色不可思议，受、想、行、识不可思议，乃至一切种智不可思议。如是，须菩提！是名菩萨摩诃萨久行六波罗蜜，种善根，多亲近供养诸佛，与善知识相随。」
　　须菩提白佛言：「世尊！色甚深故，般若波罗蜜甚深；受、想、行、识甚深，乃至一切种智甚深故，般若波罗蜜甚深。世尊！是般若波罗蜜珍宝聚，有须陀洹果宝故，有斯陀含果、阿那含果、阿罗汉果、辟支佛道，阿耨多罗三藐三菩提宝故。有四禅、四无量心、四无色定、五神通，四念处乃至八圣道分，佛十力、四无所畏、四无碍智、大慈大悲、十八不共法，一切智、一切种智宝故。世尊！是般若波罗蜜清净聚，色清净故般若波罗蜜清净聚，受、想、行、识清净，乃至一切种智清净故，般若波罗蜜清净聚。」

　　﹝论﹞释曰：是菩萨大功德成就者，如先说，自行亦教他人。
　　复次，多功德者，众生非亲里，又无所贪利，而为是众生勤苦，行般若波罗蜜，得阿耨多罗三藐三菩提，是名菩萨摩诃萨有大恩分，故名大功德。修般若波罗蜜相，如先品中种种因缘说。今问修般若具足相？佛言：如修般若具足相亦如是。所以者何？若菩萨不见色等诸法增、减，如是名具足。是菩萨虽得十地，坐道场，尔时，修般若波罗蜜具足；如梦如幻，不增不减，以毕竟空故说。
　　复次，若菩萨于一切法，不分别是法是非法，悉皆是法；如大海水，百川万流，皆合一味，尔时，修般若波罗蜜具足。
　　复次，若菩萨入法空中，不见法有三世，善不善等，不见六波罗蜜，乃至一切种智，尔时，修般若波罗蜜具足。何以故？诸法无相是实相，若分别诸法，皆是邪见相。用十八空故，名诸法空。诸法和合因缘生，以为有，诸缘离则破坏，故虚诳。一切有为法中，无常无实故，是名不坚固。无受苦乐者，众生空故；无觉者，不觉苦乐；无寿命者，寿名命根。有人言：是命根有我相，是故寿命为我。众生空中，以种种因缘破，是故无行法者，无受法者。若观诸法空，众生空、法空，如是则具足修般若波罗蜜。须菩提是时惊喜，不能自安，所说般若波罗蜜不可思议。佛言：色等诸法不可思议故，不可思议。所以者何？因果相似故。
　　复次，若菩萨知色等法亦不可思议，若住是不可思议中，则不具足般若波罗蜜，取不可思议相故。是故说：若菩萨知色等法不可思议相故，则不具足般若波罗蜜。
　　尔时，须菩提于般若中不得依止处，如没大海，是故白佛：是深般若不可思议，不可思议亦不可思议故，谁当信解者？若但不可思议，犹不可信，何况不可思议复不可思议！佛答：若菩萨久行六波罗蜜，久种善根，久供养亲近诸佛，久与善知识相随；是因缘故，信心牢固，能信受深般若波罗蜜。余品中说有新发意者，亦能信深般若波罗蜜，今佛说久发意故能信。是以须菩提问：云何是久发意者？佛言：若菩萨摩诃萨，了了知般若波罗蜜相，不分别一切法，所谓不分别色，四大若四大造色；不分别色相者，不分别色是可见，声是可闻；是色若好若丑，若短若长，若常若无常，若苦若乐等；不分别色性者，不见色常法，所谓地坚性等。
　　复次，色实性名法性，毕竟空故；是菩萨不分别法性，法性不坏相故。乃至一切种智亦如是。
　　问曰：地是坚相，何以言性？答曰：是相，积习成性，譬如人嗔，日习不已，则成恶性。或性相异，如见烟知火，烟是火相，而非火也；或相性不异，如热是火相，亦是火性。此中佛说因缘：色等诸法不可思议，不可思议即是毕竟空，诸法实相常清净。须菩提言：菩萨虽日月年岁不久，能如是行，是名久。须菩提闻般若波罗蜜，更得深利益，故白佛言：世尊！般若波罗蜜甚深，色等甚深故。色等甚深相，如先说。世尊！般若波罗蜜是珍宝聚，珍宝聚者，所谓须陀洹果，能灭三结恶毒故；乃至阿耨多罗三藐三菩提，能灭一切烦恼及习，能满一切愿。是诸果，依诸禅乃至一切种智，因果合说，是名珍宝聚。是般若波罗蜜清净聚，色等诸法清净故，色等法中正行不邪，名为清净，无诸过患；乃至毕竟空亦不著，不可思议亦不著，是故名清净聚。尔时，（「尔时」下，百一十九字，应移至后段论文之前。）须菩提应作是念：是般若波罗蜜，是珍宝聚，能满一切众生愿，所谓今世乐，涅槃乐，阿耨多罗三藐三菩提乐。愚痴之人，而复欲破坏是般若波罗蜜清净聚；如如意宝珠无有瑕秽，如虚空无有尘垢，般若波罗蜜，毕竟清净聚，而人自起邪见因缘，欲作留难破坏。譬如人眼翳，见妙珍宝，谓为不净，作是念已！

　　﹝经﹞须菩提言：「世尊！甚可怪！说是般若波罗蜜时，多有留难！」佛言：「如是！如是！须菩提！是甚深般若波罗蜜，多有留难。以是事故，善男子、善女人，若欲书是般若波罗蜜时，应当疾书；若读诵、思惟、说，正忆念，修行时，亦应疾修行！何以故？是甚深般若波罗蜜，若书时，读诵、思惟、说，正忆念，修行时，不欲令诸难起故。善男子、善女人，若能一月书成，当应勤书，若二月、三月、四月、五月、六月、七月，若一岁书成，亦当勤书；读诵、思惟、说，正忆念，修行，若一月得成就，乃至一岁得成就，应当勤成就。何以故？须菩提！是珍宝中，多有难起故。」须菩提言：「世尊！是甚深般若波罗蜜中，恶魔喜作留难故，不得令书，不得令读诵、思惟、说，正忆念，修行。」佛告须菩提：「恶魔虽欲留难是深般若波罗蜜，令不得书、读、诵，思惟、说，正忆念，修行；亦不能破坏是菩萨摩诃萨，书般若波罗蜜乃至修行。」
　　尔时，舍利弗白佛言：「世尊！谁力故，令恶魔不能留难菩萨摩诃萨，书深般若波罗蜜乃至修行？」佛言：「是佛力故，恶魔不能留难菩萨摩诃萨，书深般若波罗蜜乃至修行。舍利弗！亦是十方世界现在诸佛力故，是诸佛拥护念是菩萨故，令魔不能留难菩萨摩诃萨，令不书成般若波罗蜜乃至修行。何以故？十方世界中，现在无量无边阿僧祇诸佛，拥护念是菩萨，书深般若波罗蜜乃至修行；法应尔，无能作留难！舍利弗！善男子、善女人，应当作是念：我书是深般若波罗蜜乃至修行，皆是十方诸佛力！」舍利弗言：「世尊！若有善男子、善女人，书是深般若波罗蜜乃至修行，皆是佛力故，当知是人是诸佛所护！」佛言：「如是！如是！舍利弗！当知若有善男子、善女人，书是深般若波罗蜜乃至修行，皆是佛力故，当知亦是诸佛所护。」舍利弗言：「世尊！十方现在无量无边阿僧祇诸佛皆识，皆以佛眼见是善男子、善女人，书深般若波罗蜜乃至修行时。」佛言：「如是！如是！舍利弗，十方现在无量无边阿僧祇诸佛皆识，皆以佛眼见是善男子、善女人，书深般若波罗蜜乃至修行时。舍利弗！是中求菩萨道善男子、善女人，若书是深般若波罗蜜，受持、读诵，正忆念，如说修行，当知是人近阿耨多罗三藐三菩提不久。舍利弗！善男子、善女人，书是深般若波罗蜜，受持、读诵乃至正忆念，是人于深般若波罗蜜，多信解相，亦供养恭敬，尊重赞叹是深般若波罗蜜，华香、缨络乃至幡盖供养。舍利弗！诸佛皆识，皆以佛眼见是善男子、善女人。是善男子、善女人，供养功德，当得大利益，大果报。舍利弗！是善男子、善女人，以是供养功德因缘故，终不堕恶道中，乃至阿鞞跋致地，终不远离诸佛。舍利弗！是善男子、善女人，以是善根因缘故，乃至阿耨多罗三藐三菩提，终不远离六波罗蜜，终不远离内空乃至无法有法空，终不远离四念处乃至八圣道分，终不远离佛十力乃至阿耨多罗三藐三菩提。」

　　﹝论﹞释曰：（上段论文末五行应移于此释曰下。）留难者，魔事等坏般若波罗蜜因缘。佛可须菩提所说。若善男子、善女人，欲书是般若波罗蜜，当疾疾书，乃至正忆念、如说行时，疾修行。所以疾者，是有为法不可信，多有留难起。是般若波罗蜜，部党经卷，有多有少，有上中下，光赞、放光、道行。有书写者，书有迟疾，有一心勤书者，有懈惰不精勤者；人身无常，有为法不可信。释迦文佛出恶世故，多有留难，是故说若可一月书竟，当勤书成，莫有中废，畏有留难故；乃至一岁。如书，乃至修行亦如是。随人根利钝，得有迟疾。此中佛更说因缘：世间以珍宝故，多有贼出，般若即是大珍宝故，多有留难。留难者，虽有疾病、饥饿等，但以魔事大故，说言魔事。若魔、若魔民、恶鬼，作恶因缘，入人身中，娆乱人心，破书般若；或令书人疲厌，或令国土事起，或书人不得供养，如是等。读诵时，师徒不和合。大众中说时：或有人来说法师过罪；或言不能如说行，何足听受？或言虽能持戒，而复钝根，不解深义，听其所说，了无所益！或说般若波罗蜜空无所有，灭一切法，无可行处。譬如裸人，自言我著天衣。如是等留难，令不得说。不正忆念者，魔作好身，若善知识，或作所敬信沙门形，为说般若波罗蜜空无所有，虽有罪福名而无道理；或说般若波罗蜜空，可即取涅槃；如是等，破修佛道正忆念事。新发意菩萨闻是事，心大惊怖。我等生死身，魔是欲界主，威势甚大，我等云何行般若波罗蜜，得无上道？是故佛说：恶魔虽欲留难，亦不能破坏。何以故？大因缘常能破小故。如离欲人常胜贪欲者，慈悲人常胜嗔恚者，智人常胜无智者。般若波罗蜜，是真智慧，其力甚大，魔事虚诳，是菩萨虽未得具足般若波罗蜜，得其气分故，魔不能坏。是事因缘故，舍利弗白佛：谁力故魔不能破？佛答：佛力故。如恶人中魔为大，善人中佛为大；缚人中魔为大，解人中佛为大；留难人中魔为大，通达人中佛为大。初说佛力者，释迦文佛；后说十方现在佛，是余佛：阿閦阿弥陀等。如恶贼余恶相助，诸佛法亦如是，常为一切众生故，有发意者便为作护。所以者何？般若波罗蜜，是十方诸佛母，人欲沮坏，不得不护。应当知其有书、读，乃至正忆念者，皆是十方佛力，是诸留难力大故。舍利弗言：若有书持乃至修行，皆是诸佛所护，佛可其言。舍利弗复说：世尊！书持等善男子、善女人，十方现在诸佛，皆以佛眼见知念耶？佛可言：如是！先恶魔来破坏，佛及十方诸佛守护，不令沮坏。今以佛眼见是善男子、善女人，知是人功德难有，未破魔网，而能行是般若波罗蜜大事；是故十方佛以佛眼见知念是人。
　　问曰：为以天眼见？以佛眼见？若以天眼见，云何此中说佛眼？若以佛眼，众生虚诳，云何以佛眼见？答曰：天眼有二种：一者、佛眼所摄；二者、不摄。佛眼所不摄者，见现在众生，有限有量；佛眼所摄者，见三世众生，无限无量。法眼入佛眼中，但见诸法，不见众生；慧眼入佛眼中，不见法，但见毕竟空。
　　问曰：佛眼所摄天眼，为实为虚妄？若虚妄，佛不应以虚妄见！若实者，众生空，现在众生尚不实，何况未来、过去？答曰：佛眼所摄皆是实。众生于涅槃是虚妄，非于世界所见是虚妄；若人于众生取定相故，说言虚妄，非为世谛故说虚妄。以是故，佛眼所摄天眼，见众生。
　　问曰：若尔者，何以不以佛眼所摄慧眼见众生？答曰：慧眼无相利故，慧眼常以空、无相、无作共相应，不中观众生何以故？五众和合，假名众生。譬如小儿，可以小杖鞭之，不可与大杖。此中赞菩萨行般若波罗蜜，为世谛故说，非第一义谛。
　　问曰：未来世未有，念知尚难，何况眼见？答曰：如过去法，虽灭无所有，而心数法中念力故，能忆过去事，尽其宿命；圣人亦如是，有圣智力，虽未起而能知能见。
　　复次，是般若中，三世无分别，未来、过去、现在不异；若见现在、过去、未来亦应见；若不见过去、未来，亦不应见现在。
　　问曰：北方末法众生，漏结未尽，是罪恶人，佛何以故见知念？答曰：佛大悲相，爱彻骨髓，是菩萨能发无上道心，为众生故；佛观是法末后炽盛，我涅槃后，是人佐助佛法故，是以念知。
　　复次，北方末后人，生于边地恶世，三毒炽盛，刀兵劫中，贤圣希少；是人自不知诸罪福业因缘，但从人闻，若读经，便能信乐供养，疾近无上道不久，是事为难！若佛在世，作阿鞞跋致，信行般若波罗蜜，不足为难。如是等种种无量因缘故，佛应见念知。是人信解相大，故能供养般若波罗蜜。供养具华香等，如先说。是供养故得大果报，如毁訾者受大苦恼。大果报者，如须陀洹终不堕三恶道。是菩萨一心信解，供养般若波罗蜜，亦如是爱念诸佛故，常行念佛三昧，故终不离诸佛；乃至到阿鞞跋致地，教化众生，离诸佛无咎。如小儿不离其母，恐堕诸难故。常深爱念善法故，乃至阿耨多罗三藐三菩提，终不离六波罗蜜等。得如是等今世、后世大果报。

　　﹝经﹞「舍利弗！是深般若波罗蜜，佛般涅槃后，当至南方，是中比丘、比丘尼，优婆塞、优婆夷，当书是深般若波罗蜜，当受持、读诵，思惟、说，正忆念，修行。以是善根因缘故，终不堕恶道中，受天上人中乐；增益六波罗蜜，供养恭敬，尊重赞叹诸佛；渐以声闻、辟支佛、佛乘而得涅槃。舍利弗！是深般若波罗蜜，从南方当转至西方所在处，是中比丘、比丘尼，优婆塞、优婆夷，当书是深般若波罗蜜，当受持、读诵，思惟、说，正忆念，修行。以是善根因缘故，终不堕恶道中，受天上人中乐；增益六波罗蜜，供养恭敬，尊重赞叹诸佛；渐以声闻、辟支佛、佛乘而得涅槃。舍利弗！是深般若波罗蜜，从西方当转至北方所在处，是中比丘、比丘尼，优婆塞、优婆夷，当书是深般若波罗蜜，当受持、读诵，思惟、说，正忆念，修行。以是善根因缘故，终不堕恶道中，受天上人中乐；增益六波罗蜜，供养恭敬，尊重赞叹诸佛；渐以声闻、辟支佛、佛乘而得涅槃。舍利弗！是深般若波罗蜜，是时北方当作佛事。何以故？舍利弗！我法盛时，无有灭相。舍利弗！我已念是善男子、善女人，受是深般若波罗蜜，乃至修行；亦念是善男子、善女人，能书是般若波罗蜜，恭敬供养，尊重赞叹，华香乃至幡盖。舍利弗！是善男子、善女人，以是善根因缘故，终不堕恶道中，受天上人中乐；增益六波罗蜜，供养恭敬，尊重赞叹诸佛；渐以声闻、辟支佛、佛乘而得涅槃。何以故？舍利弗！我以佛眼见是人，我亦称誉赞叹；十方世界中，无量无边阿僧祇诸佛，亦以佛眼见是人，亦称誉赞叹。」舍利弗白佛言：「世尊！是深般若波罗蜜，后时当在北方广行耶？」佛言：「如是！如是！舍利弗！是深般若波罗蜜，后时在北方当广行。舍利弗！后时于北方，是善男子、善女人，若闻是深般若波罗蜜，若书、受持、读诵，思惟、说，正忆念，如说修行；当知是善男子、善女人，久发大乘心，多供养诸佛，种善根久，与善知识相随。」舍利弗白佛言：「世尊！后时北方，当有几所善男子、善女人求佛道，书深般若波罗蜜，乃至如说修行？」佛告舍利弗：「后时北方，虽多有求佛道善男子、善女人，少有闻是深般若波罗蜜，不没、不惊、不怖、不畏。何以故？是人多亲近供养诸佛，多咨问诸佛，是人必能具足般若波罗蜜、禅波罗蜜、毗梨耶波罗蜜、羼提波罗蜜、尸罗波罗蜜、檀波罗蜜；具足四念处，乃至具足十八不共法。舍利弗！是善男子、善女人，善根纯熟故，能多利益众生，为阿耨多罗三藐三菩提。何以故？我今为是善男子、善女人，说应萨婆若法；过去诸佛亦为是善男子、善女人，说应萨婆若法。以是因缘故，是人后生时，续得阿耨多罗三藐三菩提心，亦为他人说阿耨多罗三藐三菩提法。是善男子、善女人，皆一心和合；魔若魔民，不能沮坏阿耨多罗三藐三菩提心，何况恶行人，毁訾行深般若波罗蜜者，能坏其阿耨多罗三藐三菩提心！舍利弗！是求菩萨道诸善男子、善女人，闻是深般若波罗蜜，大得法喜法乐，亦立多人于善根，为阿耨多罗三藐三菩提。」

　　﹝论﹞释曰：是深般若波罗蜜，佛灭度后，当至南方国土者。佛出东方，于中说般若波罗蜜，破魔及魔民、外道，度无量众生，然后于拘夷那竭双树下灭度。后般若波罗蜜，从东方至南方，如日月、五星、二十八宿，常从东方至南方，从南方至西方，从西方至北方，围绕须弥山。又如供养常法右绕，应遍度阎浮提人，以是因缘故，从东方至南方，从南方至西方。如佛无著心故，不定一处；般若波罗蜜亦如是，不定住一处。从西方至北方，二方众生，好供养、书、读，乃至修行，华香乃至幡盖，受大果报，如经中说。后展转至北方，此中供养所得果报，如上说。舍利弗！是般若波罗蜜，北方当作佛事。是中说因缘，佛在时能断众疑，佛法兴盛，不畏法灭；佛灭后，过五百岁，正法渐灭，是时佛事转难。是时利根者，读诵、正忆念，亦华香供养；钝根者书写，华香等供养；是二种人，久久皆当得度，故说当作佛事。佛言：是善男子、善女人，我及十方诸佛，皆以佛眼见，念知赞叹。舍利弗白佛言：是深般若，在北方广行耶？广行者，于阎浮提北方广大故。又北方地有雪山，雪山冷故，药草能杀诸毒，所食米谷，三毒不能大发。三毒不能大发故，众生柔软，信等五根皆得势力。如是等因缘，北方多行般若波罗蜜。是人闻是深般若波罗蜜，书、持乃至正忆念、如说行，当知是人久发大乘意，多供养佛，种善根，与善知识相随；是故能于恶世书、持信受，乃至如说修行。舍利弗问：北方有几许人，闻是深般若波罗蜜，能书、读诵，乃至如说修行？佛答：是深般若，难知难行，虽多有人发无上道心，得名菩萨，少有人闻是般若波罗蜜，心通达，不惊、不没。心通达，不惊、不怖相，佛此中自说。是人多亲近诸佛，亲近诸佛者，于无量世常见诸佛，恭敬供养。问难者，直问其事，疑心不解，重种种问，名为难；是人世世从诸佛问难般若波罗蜜事。是人功德果报虽未成，当知是人具足六波罗蜜、三十七品，乃至十八不共法具足。是福德纯熟故，多利益众生。所谓檀波罗蜜、尸罗波罗蜜因缘故，生于富贵家，自行布施，教人布施。羼提波罗蜜、禅波罗蜜因缘故，令无量众生出家、受戒，发阿耨多罗三藐三菩提心。此中佛说因缘：是人从我及过去诸佛，闻应萨婆若大乘法，是故后生不失是心；是人亦教化他人，说如是事。如然一灯，展转皆然。是人诸烦恼薄，无悭贪、嫉妒、嗔恚故，不相谗谤，常一心和合；是故魔若魔民，不能沮坏。若人少有错故，魔得其便，如人有疮受毒。魔是欲界王，尚不能沮坏，何况恶行人！或有人恶行而非恶，如未离欲圣人；以是故，说恶人行毁訾般若波罗蜜，毁坏菩萨。
　　复次，诸善男子、善女人，无量世来爱佛法，深著实法，信力、慧力多故，闻深般若波罗蜜，得大慈悲心故，随众生力，令入深般若波罗蜜；若令得般若因缘，所谓布施、持戒等诸善根。为阿耨多罗三藐三菩提故者，是善男子、善女人求无上道故，教他令生诸善根福德。

　　﹝经﹞「是善男子、善女人，于我前立誓愿：我行菩萨道时，当度无数百千万亿众生，令发阿耨多罗三藐三菩提心；示、教、利、喜乃至阿鞞跋致地受记。我知其心，亦随喜。是善男子、善女人，亦于过去诸佛前立誓愿：我行菩萨道时，当度无数百千万亿众生，令发阿耨多罗三藐三菩提心；示、教、利、喜乃至阿鞞跋致地受记。诸过去佛，亦知其心而随喜。舍利弗！是诸善男子、善女人，所为心大，所受色、声、香、味、触、法亦大，亦能大施；能大施已，种大善根；种大善根已，得大果报。为摄众生故受身，能于众生中舍内外所有物。以是善根因缘，发愿欲生他方世界，现在诸佛说深般若波罗蜜处；于诸佛前，闻是深般若波罗蜜已，亦于彼示、教、利、喜，百千万亿众生，令发阿耨多罗三藐三菩提心。」舍利弗白佛言：「希有！世尊！佛于过去、未来、现在法，无法不知，无法如相不知，众生之行无事不知！今佛悉知过去诸佛及菩萨、声闻，亦如今现在十方诸佛世界菩萨及声闻，亦知未来诸佛及菩萨、声闻。世尊！未来世有善男子、善女人，勤求六波罗蜜，受持、读诵乃至修行，有得有不得？」佛告舍利弗：「若善男子、善女人，一心精进勤求，当得应六波罗蜜诸经。」舍利弗白佛言：「善男子、善女人如是勤行者，当得是应六波罗蜜深经耶？」佛语舍利弗：「是善男子、善女人，得是应六波罗蜜深经。何以故？善男子、善女人，为阿耨多罗三藐三菩提故，与众生说法，示、教、利、喜，令住六波罗蜜中。以是因缘故，是善男子、善女人，后身转生，易得应六波罗蜜深经。得已，如六波罗蜜所说修行，精勤不息，乃至净佛世界，成就众生，得阿耨多罗三藐三菩提。」

　　﹝论﹞释曰：佛说善男子、善女人，于我前及过去诸佛前，立誓愿：我行菩萨道，当令无量百千万亿众生，发无上道意；示、教、利、喜，令得阿鞞跋致记。我及过去佛，知是善男子心大，能有所作，故随喜。善男子、善女人，闻佛知其心，则生欢喜，自念过去作誓愿事，倍加精进。大心者，一切众生心，皆乐缘六尘：有人行杂福德，所谓作福时心生疑悔；是福德果报，虽得富贵，不能好用，亦不能与他；罪业因缘故，诸根闇钝，不择好丑。是善男子未得道时，清净福德故，得上妙五欲，能尽意用，亦能随意施与，或施穷乏，或种于福田。若得善知识，闻佛法，著欲心息，怜愍众生，为阿耨多罗三藐三菩提故，内外所有，布施无所爱惜。若持戒，遍行十善道，具戒律仪，以慈悲心共行。余善法，亦如是，皆以深心自行，及引导他人令行善道。是福德因缘故，不求世乐，天王、人王、富贵处；闻有现在佛处，愿往生彼。是菩萨知诸法实相故不乐生；若为众生，生十方佛前，闻深般若波罗蜜。闻已，于彼开化无量百千众生，发无上道心。舍利弗无一切智，闻说三世菩萨愿行事，发希有心，白佛言：世尊！佛于三世中无法不知；从如、法性、实际无不知者；诸众生心所行业，果报因缘，无事不知；从十方现在诸佛及过去、未来世佛，及世界弟子及所行事，皆悉遍知。佛一切智，其力甚大，不可思议！舍利弗意谓：同是出家人，俱求般若波罗蜜，何以故有得有不得者？佛答：若是菩萨常一心求六波罗蜜，不惜身命，是人内有好心，外诸佛菩萨及诸天所护助故。舍利弗意：虽复精进，佛不在世，魔力复大，是菩萨云何得是般若波罗蜜深经？是故更问得是应六波罗蜜深经。佛言：得。此中说得因缘，所谓善男子、善女人，为无上道故，为众生说法，示、教、利、喜，令住六波罗蜜，开佛道。是业果报故，转身易得应六波罗蜜深经。若得，能疾受持，乃至如所说修行，精进不舍，世世常不离。用六波罗蜜果报故，净佛世界，成就众生，乃至无上道。若吝惜法，则常生边地无佛法处。

