
　　　　大般若波罗蜜多经　卷第四百五十二

　　　　　　大唐三藏法师玄奘奉　　诏译

　　　　第二分习近品第五十九

　　尔时，具寿善现白佛言：「世尊！修行如是甚深般若波罗蜜多诸菩萨摩诃萨，云何习近空？云何入空三摩地？云何习近无相？云何入无相三摩地？云何习近无愿？云何入无愿三摩地？云何习近四念住乃至八圣道支？云何修四念住乃至八圣道支？云何习近如来十力乃至十八佛不共法？云何修如来十力乃至十八佛不共法？」
　　佛告善现：「修行如是甚深般若波罗蜜多诸菩萨摩诃萨，应观色空，应观受、想、行、识、空；应观眼处乃至意处空，应观色处乃至法处空，应观眼界乃至意界空，应观色界乃至法界空，应观眼识界乃至意识界空，应观眼触乃至意触空，应观眼触为缘所生诸受乃至意触为缘所生诸受空，应观地界乃至识界空，应观无明乃至老死空，应观布施波罗蜜多乃至般若波罗蜜多空，应观内空乃至无性自性空空，应观真如乃至不思议界空，应观苦、集、灭、道圣谛空，应观四静虑、四无量、四无色定空，应观八解脱乃至十遍处空，应观四念住乃至八圣道支空，应观空、无相、无愿解脱门空，应观三乘、菩萨十地空，应观陀罗尼门、三摩地门空，应观五眼、六神通空，应观佛十力乃至十八佛不共法空，应观三十二大士相、八十随好空，应观无忘失法、恒住舍性空，应观一切智、道相智、一切相智空，应观预流果乃至独觉菩提空，应观一切菩萨摩诃萨行空，应观诸佛无上正等菩提空，应观有漏、无漏法空，应观世间、出世间法空，应观有为、无为法空，应观过去、未来、现在法空，应观善、不善、无记法空，应观欲界、色界、无色界法空。
　　「善现！是菩萨摩诃萨作此观时不令心乱。若心不乱则不见法，若不见法则不作证。所以者何？善现！是菩萨摩诃萨善学诸法自相皆空，无法可增无法可减，故于诸法不见不证。何以故？善现！于一切法胜义谛中，能证、所证、证处、证时及由此证，若合若离皆不可得不可见故。」
　　具寿善现白佛（别本或无「佛」字）言：「世尊！如佛所说诸菩萨摩诃萨应观法空而不作证，世尊！云何诸菩萨摩诃萨应观法空而不作证？」
　　佛告善现：「诸菩萨摩诃萨观法空时，先作是念：『我应观法诸相皆空，不应作证。我为学故观诸法空，不为证故观诸法空，今是学时，非为证时。』善现！是菩萨摩诃萨未入定位，系心于所缘，已入定时不系心于境。
　　「善现！是菩萨摩诃萨于如是时，不退布施波罗蜜多不证漏尽，乃至不退般若波罗蜜多不证漏尽；不退内空不证漏尽，乃至不退无性自性空不证漏尽；不退真如不证漏尽，乃至不退不思议界不证漏尽；不退苦圣谛不证漏尽，不退集、灭、道圣谛不证漏尽；不退四静虑不证漏尽，不退四无量、四无色定不证漏尽；不退八解脱不证漏尽，不退八胜处、九次第定、十遍处不证漏尽；不退四念住不证漏尽，乃至不退八圣道支不证漏尽；不退空解脱门不证漏尽，不退无相、无愿解脱门不证漏尽；不退三乘、菩萨十地不证漏尽；不退陀罗尼门、三摩地门不证漏尽；不退五眼、六神通不证漏尽；不退佛十力不证漏尽，乃至不退十八佛不共法不证漏尽；不退相好不证漏尽；不退无忘失法、恒住舍性不证漏尽；不退一切智、道相智、一切相智不证漏尽；不退菩萨摩诃萨行不证漏尽；不退无上正等菩提不证漏尽。
　　「何以故？善现！是菩萨摩诃萨成就如是微妙大智善住法空，及一切种菩提分法，常作是念：『今时应学不应作证。』善现！是菩萨摩诃萨行深般若波罗蜜多，恒作是念：『我于布施乃至般若波罗蜜多，今时应学不应作证。我于内空乃至无性自性空，今时应学不应作证。我于真如乃至不思议界，今时应学不应作证。我于苦、集、灭、道圣谛，今时应学不应作证。我于四静虑、四无量、四无色定，今时应学不应作证。我于八解脱乃至十遍处，今时应学不应作证。我于四念住乃至八圣道支，今时应学不应作证。我于空、无相、无愿解脱门，今时应学不应作证。我于三乘、菩萨十地，今时应学不应作证。我于陀罗尼门三摩地门，今时应学不应作证。我于五眼、六神通，今时应学不应作证。我于佛十力乃至十八佛不共法，今时应学不应作证。我于相好，今时应学不应作证。我于无忘失法、恒住舍性，今时应学不应作证。我于一切智、道相智、一切相智，今时应学不应作证。我于一切菩萨摩诃萨行，今时应学不应作证。我于诸佛无上正等菩提，今时应学不应作证。我今为学一切智智，应学预流果乃至独觉菩提，皆令善巧不应作证。』
　　「善现！是菩萨摩诃萨行深般若波罗蜜多，应习近空，应安住空，应修行空三摩地，而于实际不应作证。应习近无相，应安住无相，应修行无相三摩地，而于实际不应作证。应习近无愿，应安住无愿，应修行无愿三摩地，而于实际不应作证。应习近四念住，应安住四念住，应修行四念住，而于实际不应作证。应习近四正断乃至八圣道支，应安住四正断乃至八圣道支，应修行四正断乃至八圣道支，而于实际不应作证。如是乃至应习近佛十力，应发趣佛十力，应修行佛十力，而于实际不应作证。应习近四无所畏乃至十八佛不共法，应发趣四无所畏乃至十八佛不共法，应修行四无所畏乃至十八佛不共法，而于实际不应作证。
　　「善现！是菩萨摩诃萨虽习近空、无相、无愿，亦安住空、无相、无愿，亦修行空、无相、无愿三摩地，而不证预流果乃至不证独觉菩提。虽习近四念住乃至八圣道支，亦安住四念住乃至八圣道支，亦修行四念住乃至八圣道支，而不证预流果乃至不证独觉菩提。由此因缘不堕声闻及独觉地，疾证无上正等菩提。
　　「善现！如有壮士形貌端严威猛勇健，见者欢喜，具胜圆满清净眷属，于诸兵法学至究竟，善持器仗，安固不动，六十四能、十八明处，一切伎术无不善巧，众人钦仰悉皆敬伏，善事业故功少利多。由此诸人供养恭敬、尊重赞叹，无时暂舍，彼于尔时倍增喜跃，对诸眷属而自庆慰。有因缘故，将其父母妻子眷属发趣他方，中路经过险难旷野，其间多有恶兽、劫贼、怨家潜伏诸怖畏事，眷属小大无不惊惶。其人自恃多诸技术，威猛勇健身意泰然，安慰父母并诸眷属，勿有忧惧必令无苦。彼人于是以善巧术，将诸眷属至安隐处，既免危难，欢娱受乐。然彼壮士于旷野中，恶兽、怨贼无加害意。所以者何？自恃威猛具诸技术无所畏故。
　　「善现当知！诸菩萨摩诃萨亦复如是，愍生死苦诸有情类，发趣无上正等菩提，普缘有情发四无量，住四无量俱行之心，勇猛修习布施、净戒、安忍、精进、静虑、般若波罗蜜多，令速圆满。是菩萨摩诃萨于此六种波罗蜜多未圆满位，为欲修学一切智智不证漏尽，虽住空、无相、无愿解脱门，然不随其势力而转，亦不为彼障所引夺，于解脱门亦不作证。由不证故，不堕声闻及独觉地，必趣无上正等菩提。善现！如坚翅鸟飞腾虚空，自在翱翔久不堕落，虽依空戏而不据空，亦不为空之所拘碍。
　　「善现当知！诸菩萨摩诃萨亦复如是，虽于空、无相、无愿解脱门数数习近、安住、修行，而于其中能不作证，由不证故不堕声闻及独觉地。修佛十力、四无所畏、四无碍解、大慈、大悲、大喜、大舍、十八佛不共法、无忘失法、恒住舍性、陀罗尼门、三摩地门、一切智、道相智、一切相智，及余无量无边佛法，若未圆满，终不依空、无相、无愿三三摩地而证漏尽。善现！如有壮夫善闲射术，欲显己技，仰射虚空，为令空中箭不堕地，复以后箭射前箭筈，如是展转经于多时，箭箭相承不令其堕。若欲令堕便止后箭，尔时诸箭方顿堕落。
　　「善现当知！诸菩萨摩诃萨亦复如是，行深般若波罗蜜多，方便善巧所摄受故，乃至无上正等菩提，因行善根未皆成熟，终不中道证于实际。若时无上正等菩提，因行善根一切成熟，尔时菩萨方证实际，便得无上正等菩提。是故，善现！诸菩萨摩诃萨行深般若波罗蜜多，皆应如是审谛观察，如先所说诸法实相。」
　　尔时，具寿善现白佛言：「世尊！诸菩萨摩诃萨甚为希有能为难事，虽学诸法真如、法界、法性、实际，虽学诸法皆毕竟空乃至自相空，虽学苦、集、灭、道圣谛，虽学四念住乃至八圣道支，虽学空、无相、无愿解脱门，而于中道不堕声闻及独觉地，退失无上正等菩提。」
　　佛告善现：「诸菩萨摩诃萨于诸有情誓不舍故，谓作是愿：『若诸有情未得解脱，我终不舍所起加行。』善现！诸菩萨摩诃萨愿力殊胜，常作是念：『一切有情若未解脱，我终不舍。』由起如是广大心故，于其中道必不退落。善现！诸菩萨摩诃萨，恒作是念：『我不应舍一切有情，必令解脱，然诸有情行不正法，我为度彼，应数引发寂静空、无相、无愿解脱门，虽数引发而不取证。』善现！是菩萨摩诃萨成就善巧方便力故，虽数现起三解脱门，而于中间不证实际，乃至未得一切智智，要得无上正等菩提方乃取证。
　　「复次，善现！诸菩萨摩诃萨于甚深处常乐观察。谓乐观察内空、外空、内外空、空空、大空、胜义空、有为空、无为空、毕竟空、无际空、散无散空、本性空、自共相空、一切法空、不可得空、无性空、自性空、无性自性空，亦乐观察四念住、四正断、四神足、五根、五力、七等觉支、八圣道支，及空、无相、无愿解脱门等皆自相空。善现！是菩萨摩诃萨作此观已，生如是念：『诸有情类由恶友力，于长夜中起我想执，有情想执，乃至知者见者想执。由此想执，行有所得，轮回生死受种种苦。为断有情如是想执，应趣无上正等菩提，为诸有情说深妙法，令断想执离生死苦。』
　　「善现！是菩萨摩诃萨尔时虽学空解脱门，而不依此证于实际。虽学无相、无愿解脱门，而不依此证于实际。以于实际不取证故，不堕预流、一来、不还、阿罗汉果，亦复不堕独觉菩提。善现！是菩萨摩诃萨由如是念行深般若波罗蜜多，成就善根不证实际。虽于实际未即作证，而不退失四静虑、四无量、四无色定，亦不退失四念住、四正断、四神足、五根、五力、七等觉支、八圣道支，亦不退失八解脱、八胜处、九次第定、十遍处，亦不退失空、无相、无愿解脱门，亦不退失内空乃至无性自性空，亦不退失真如乃至不思议界，亦不退失苦、集、灭、道圣谛，亦不退失布施波罗蜜多乃至般若波罗蜜多，亦不退失陀罗尼门、三摩地门，亦不退失五眼、六神通，亦不退失如来十力乃至十八佛不共法，亦不退失无忘失法、恒住舍性，亦不退失一切智、道相智、一切相智，亦不退失诸余无量无边佛法。
　　「善现！是菩萨摩诃萨尔时成就一切菩提分法，乃至证得无上正等菩提，于诸功德终不衰减。善现！是菩萨摩诃萨行深般若波罗蜜多，方便善巧所摄受故，于念念中白法增益，诸根猛利超过一切声闻、独觉。
　　「复次，善现！若菩萨摩诃萨常作是念：『诸有情类于长夜中，为诸恶友所摄受故，其心常行三四颠倒。谓常想倒、心倒、见倒，若乐想倒、心倒、见倒，若我想倒、心倒、见倒，若净想倒、心倒、见倒。我为如是诸有情故，应趣无上正等菩提，修诸菩萨摩诃萨行，证得无上正等觉时，为诸有情说无倒法，谓说生死无常、无乐、无我、无净，唯有涅槃微妙寂静，具足种种常、乐、我、净真实功德。』善现！是菩萨摩诃萨成就此念，行深般若波罗蜜多，方便善巧所摄受故，于佛十力、四无所畏、四无碍解、大慈、大悲、大喜、大舍、十八佛不共法，及余无量无边佛法，若未圆满，终不证入如来胜定。
　　「善现！是菩萨摩诃萨尔时虽学空、无相、无愿解脱门入出自在，而于实际未即作证，乃至无上正等菩提，因行功德未善圆满，不证实际及余功德，若得无上正等觉时，乃可证得此实际等。善现！是菩萨摩诃萨尔时虽于诸余功德修未圆满，而于无愿三摩地门修已圆满。
　　「复次，善现！若菩萨摩诃萨常作是念：『诸有情类于长夜中，为诸恶友所摄受故行有所得，谓执有我或有有情乃至执有知者见者，或执有色、受、想、行、识，或执有眼处乃至意处，或执有色处乃至法处，或执有眼界乃至意界，或执有色界乃至法界，或执有眼识界乃至意识界，或执有眼触乃至意触，或执有眼触为缘所生诸受，乃至意触为缘所生诸受，或执有地界乃至识界，或执有无明乃至老死，或执有十善业道，或执有四静虑，或执有四无量，或执有四无色定，或执有四摄事。我为如是诸有情故，应趣无上正等菩提，修诸菩萨摩诃萨行，证得无上正等觉时，令诸有情永断如是有所得执。』善现！是菩萨摩诃萨成就此念，行深般若波罗蜜多，方便善巧所摄受故，于佛十力、四无所畏、四无碍解、大慈、大悲、大喜、大舍、十八佛不共法，及余无量无边佛法，若未圆满，终不证入如来胜定。善现！是菩萨摩诃萨尔时虽学空、无相、无愿解脱门，入出自在，而于实际未即作证。乃至无上正等菩提，因行功德未善圆满，不证实际及余功德，若得无上正等觉时，乃可证得此实际等。善现！是菩萨摩诃萨尔时虽于诸余功德，修未圆满，而但于空三摩地门修已圆满。
　　「复次，善现！若菩萨摩诃萨常作是念：『诸有情类于长夜中，为诸恶友所摄受故常行诸相。谓执男相，或执女相，或执色相，或执声相，或执香相，或执味相，或执触相，或执法相，或复于中执诸余相，我为如是诸有情类，应趣无上正等菩提，修诸菩萨摩诃萨行，证得无上正等觉时，令诸有情永断如是诸相执著。』善现！是菩萨摩诃萨成就此念，行深般若波罗蜜多，方便善巧所摄受故，于佛十力、四无所畏、四无碍解、大慈、大悲、大喜、大舍、十八佛不共法，及余无量无边佛法。若未圆满，终不证入如来胜定。善现！是菩萨摩诃萨尔时虽学空无相无愿解脱门，入出自在，而于实际未即作证，乃至无上正等菩提因行功德，未善圆满，不证实际及余功德。若得无上正等觉时，乃可证得此实际等。善现！是菩萨摩诃萨尔时虽于诸余功德，修未圆满，而于无相三摩地门修已圆满。
　　「复次，善现！若菩萨摩诃萨已善修学布施波罗蜜多乃至般若波罗蜜多，已善安住内空乃至无性自性空，已善安住真如乃至不思议界，已善安住苦、集、灭、道圣谛，已善修学四念住乃至八圣道支，已善修学空、无相、无愿解脱门，已善修学四静虑、四无量、四无色定，已善修学八解脱、八胜处、九次第定、十遍处，已善修学所行十地，已善修学陀罗尼门、三摩地门，已善修学五眼、六神通，已善修学如来十力乃至十八佛不共法，已善修学无忘失法、恒住舍性，已善修学一切智、道相智、一切相智，已善修学一切菩萨摩诃萨行，已善修学诸佛无上正等菩提，善现！是菩萨摩诃萨成就如是功德智慧，若于生死发起乐想，或说有乐，或于三界安住执著，必无是处。
　　「复次，善现！若菩萨摩诃萨已善修行菩提分法、一切如来、应、正等觉及诸菩萨摩诃萨众法，应试问：『若菩萨摩诃萨欲证无上正等菩提，云何修学菩提分法而不证空、无相、无愿、无生、无灭、无作、无为、无性、实际，由不证故不得预流、一来、不还、阿罗汉果、独觉菩提，而勤修学甚深般若波罗蜜多，常无所执？』
　　「善现！是菩萨摩诃萨得此问时，若作是答：『诸菩萨摩诃萨欲证无上正等菩提，但应思惟空、无相、无愿、无生、无灭、无作、无为、无性、实际及余一切菩提分法，不应修学。』善现当知！是菩萨摩诃萨未蒙如来、应、正等觉授与无上正等菩提不退转记。何以故？善现！是菩萨摩诃萨未能开示、记别、显了住不退转地菩萨摩诃萨修学法相。
　　「善现！是菩萨摩诃萨得此问时，若作是答：『诸菩萨摩诃萨欲证无上正等菩提，应正思惟空、无相、无愿、无生、无灭、无作、无为、无性、实际，及余一切菩提分法，亦应方便如先所说善巧修学而不作证。』善现当知！是菩萨摩诃萨，已蒙如来、应、正等觉授与无上正等菩提不退转记。何以故？善现！是菩萨摩诃萨已能开示、记别、显了住不退转地菩萨摩诃萨修学法相。
　　「善现！若菩萨摩诃萨未能开示、记别、显了住不退转地菩萨摩诃萨修学法相，当知是菩萨摩诃萨未善修学六波罗蜜多及余一切菩提分法，未入薄地，未如其余住不退转地菩萨摩诃萨开示、记别、显了安住不退转相。善现！若菩萨摩诃萨已能开示、记别、显了住不退转地菩萨摩诃萨修学法相，当知是菩萨摩诃萨已善修学六波罗蜜多及余一切菩提分法，已入薄地，已如其余住不退转地菩萨摩诃萨开示、记别、显了安住不退转相。」
　　尔时，善现白言：「世尊！颇有未得不退转菩萨摩诃萨能作如是如实答不？」
　　佛告善现：「有菩萨摩诃萨虽未得不退转，而能于此作如实答。善现！是菩萨摩诃萨虽未得不退转，而能修学六波罗蜜多及余一切菩提分法，已得成熟觉慧猛利，若闻、不闻能如实答如不退转地菩萨摩诃萨。」
　　尔时，善现复白佛言：「多有菩萨摩诃萨修行无上正等菩提，少有能如实答如不退转地菩萨摩诃萨已善修习地，未善修习地而安住故。」
　　佛告善现：「如是！如是！如汝所说。何以故？善现！少有菩萨摩诃萨得受如是不退转地微妙慧记，若有得受如是记者，皆能于此作如实答。善现！若能于此如实答者，当知是菩萨摩诃萨善根明利，智慧深广，世间天、人、阿素洛等不能引夺。」

　　　　第二分增上慢品第六十之一

　　尔时，佛告具寿善现：「若菩萨摩诃萨乃至梦中，亦不爱乐称赞声闻及独觉地，于三界法亦不起心爱乐称赞，常观诸法如梦、如响、如像、如幻、如阳焰、如光影、如变化事、如寻香城，虽如是观察而不证实际，当知是菩萨有不退转相。
　　「复次，善现！若菩萨摩诃萨梦见如来、应、正等觉，有无数量百千俱胝那庾多众，恭敬围绕而为说法。既闻法已善解义趣，解义趣已精进修行，法随法行，及和敬行，并随法行，当知是菩萨有不退转相。
　　「复次，善现！若菩萨摩诃萨梦见如来、应、正等觉，具三十二大士夫相，八十随好圆满庄严，常光一寻周匝照曜，与无量众腾踊虚空，现大神通说正法要，化作佛（别本有作「化」者）事令往他方无边佛土施作佛事，当知是菩萨有不退转相。
　　「复次，善现！若菩萨摩诃萨梦见狂贼破坏村城，或见火起焚烧聚落，或见师子、虎狼、猛兽、毒蛇、恶蝎欲来害身，或见怨家欲斩其首，或见父母、兄弟、姊妹、妻子、亲友临当命终，或见自身寒热饥渴及余苦事之所逼恼。见如是等可怖畏事，不惊不惧亦不忧恼，从梦觉已即能思惟：『三界非真皆如梦见，我证无上正等觉时，当为有情说三界法，一切虚妄皆如梦境，令诸有情不生执著。」当知是菩萨有不退转相。
　　「复次，善现！若菩萨摩诃萨乃至梦中见有地狱、傍生、鬼界诸有情类，便作是念：『我当精勤修菩萨行，速趣无上正等菩提，我佛土中无有地狱、傍生、鬼界恶趣之名。』从梦觉已亦作是念。善现当知！是菩萨摩诃萨、当作佛时，彼佛土中定无恶趣。所以者何？若梦、若觉诸法无二、无二分故，当知是菩萨有不退转相。
　　「复次，善现！若菩萨摩诃萨梦中见火烧地狱等诸有情类，或复见烧城邑、聚落，便发誓愿：『若我已受不退转记，当得无上正等菩提，愿此大火即时顿灭变为清凉。』若此菩萨作是愿已，梦中见火即时顿灭，当知已得不退转记。若此菩萨作是愿已，梦中见火不即顿灭，当知未得不退转记。
　　「复次，善现！若菩萨摩诃萨觉时现见大火卒起，烧诸城邑或烧聚落，便作是念：『我在梦中或在觉位，曾见自有不退转相未审虚实，若我所见是实有者，愿此大火即时顿灭变为清凉。』若此菩萨作是誓愿发诚谛言，尔时大火即为顿灭，当知已得不退转记。若此菩萨作是誓愿发诚谛言，火不顿灭，当知未得不退转记。
　　「复次，善现！若菩萨摩诃萨觉时见火烧诸城邑或烧聚落，便作是念：『我在梦中或在觉位，曾见自有不退转相。若我所见定是实有，必获无上正等菩提，愿此大火即时顿灭变为清凉。』是菩萨摩诃萨发此誓愿诚谛言已，尔时大火不为顿灭，燃烧一家越置一家，复烧一家或烧一巷，越置一巷复烧一巷，如是展转其火乃灭，是菩萨摩诃萨应自了知决定已得不退转记。然被烧者，由彼有情造作增长坏正法业，彼由此业先堕恶趣，无量劫中受正苦果，今生人趣受彼余殃，或由此业当堕恶趣，经无量劫受正苦果，今在人趣先现少殃。
　　「复次，善现！依前所说种种因缘，知是不退转菩萨摩诃萨。复有成就余行、状、相，知是不退转菩萨摩诃萨，吾当为汝分别解说，汝应谛听！极善思惟！」
　　善现对曰：「惟愿为说！」
　　佛言：「善现！若菩萨摩诃萨见有男子或有女人，现为非人之所魅著，受诸苦恼不能远离，便作是念：『若诸如来、应、正等觉知我已得清净意乐，授我无上正等菩提不退转记；若我久发清净作意，求证无上正等菩提，远离声闻、独觉作意，不以声闻、独觉作意求证无上正等菩提；若我当来必得无上正等菩提，穷未来际利益安乐诸有情类；若十方界现在实有无量如来、应、正等觉，说微妙法利乐有情，彼诸如来、应、正等觉无所不见、无所不知、无所不解、无所不证，现知、见、觉一切有情意乐差别，愿垂照察我心所念及诚谛言；若我实能修菩萨行，必获无上正等菩提，济拔有情生死苦者，愿是男子或此女人，不为非人之所扰恼，彼随我语即当舍去。』是菩萨摩诃萨作此语时，若彼非人不为去者，当知未得不退转记。是菩萨摩诃萨作此语时，若彼非人即为去者，当知已得不退转记。
　　「复次，善现！有菩萨摩诃萨未善修学布施波罗蜜多乃至般若波罗蜜多，未善安住内空乃至无性自性空，未善安住真如乃至不思议界，未善安住苦、集、灭、道圣谛，未善修学四念住乃至八圣道支，未善修学四静虑、四无量、四无色定，未善修学八解脱、八胜处、九次第定、十遍处，未善修学空、无相、无愿解脱门，未善修学陀罗尼门、三摩地门，未入菩萨正性离生，未具修习一切佛法，远离菩萨方便善巧，未免恶魔之所扰乱，于诸魔事未能觉知，不自度量善根多少，学诸菩萨发诚谛言，便为恶魔之所诳惑。是菩萨摩诃萨见有男子或有女人，现为非人之所魅著，受诸苦恼不能远离，即便轻尔发诚谛言：『我若已从过去诸佛，受得无上正等菩提不退转记，令是男子或此女人，不为非人之所扰恼，彼随我语速当舍去。』是菩萨摩诃萨作此语已，尔时恶魔为诳惑故，即便驱逼非人令去。所以者何？恶魔势力胜彼非人，是故非人受魔教敕即便舍去。
　　「是菩萨摩诃萨见此事已，欢喜踊跃作是念言：『非人今去是吾威力！所以者何？非人随我所发誓愿，即便放此男子、女人无别缘故。』是菩萨摩诃萨不能觉知恶魔所作，谓是己力妄生欢喜，恃此轻弄诸余菩萨言：『我已从过去诸佛受得无上正等菩提不退转记，所发誓愿皆不唐捐，汝等未蒙诸佛授记，不应学我发诚谛言，设有要期必空无果。』是菩萨摩诃萨轻弄毁訾诸菩萨故，妄恃少能，于诸功德生长多种增上慢故，远离无上正等菩提，不能证得一切智智。是菩萨摩诃萨以无善巧方便力故，生长多品增上慢故，轻蔑毁訾诸菩萨故，虽勤精进而堕声闻或独觉地。是菩萨摩诃萨薄福德故，所作善业、发诚谛言皆起魔事。是菩萨摩诃萨不能亲近供养恭敬、尊重赞叹诸善知识，不能请问得不退转诸菩萨相，不能咨受诸恶魔军所作事业，由斯魔缚转复坚牢。所以者何？是菩萨摩诃萨未久修行布施、净戒、安忍、精进、静虑、般若波罗蜜多，乃至远离方便善巧故，为恶魔之所诳惑。是故，善现！诸菩萨摩诃萨应善觉知诸恶魔事，不应妄起增上慢心，退失所求无上佛果。

　　大般若波罗蜜多经卷第四百五十二

