
金刚般若波罗蜜经补注

　　　　　　　　　　　　　　三山鹤轩居士　韩岩　　集解
　　　　　　　　　　　　　　海阳梦华居士　程衷懋　　补注

　　金刚者，金中精坚者也。刚生金中，百炼不消，取此坚利，能断坏万物。譬如智慧，能断一切烦恼，转为妙用。般若者，梵语也。华言智慧，性体虚融，照用自在，故云般若。梵语波罗蜜，华言到彼岸。欲到彼岸，须凭般若，不著诸相，谓之彼岸，若著诸相，谓之此岸。又云，心迷则此岸，心悟则彼岸。经者，径也。见性之径路也。道川禅师云：「法不孤起，谁为安名。」颂曰：「摩诃大法王，无短亦无长，本来非皂白，随处见青黄，华发看朝艳，林凋逐晓霜，疾雷何太急，迅雷亦非光，凡圣犹难测，龙天岂度量，古今人不识，权立号金刚。」宗镜云：「此一卷经，六道含灵，一切性中，悉皆具足；只为受身之后，妄为六根六尘，埋没此段灵光，不知不觉，故佛发慈悲心，愿一切众生，齐超苦海，共证菩提。」所以说是经大意，只是为人解粘去缚，直下明了自性，究竟坚固，万劫不坏，如金性坚刚也。

　　　　法会因由分第一

　　标举教起根源，依昭明所断之分。颂曰：「圣凡同聚给孤园，似月如星共一天，持钵著衣弘圣化，人人尽是火中莲。」

【如是我闻，一时，佛在舍卫国祇树给孤独园，与大比丘众千二百五十人俱。】

　　如是我闻，如来临涅槃日，阿难问曰：佛灭度后，一切经首，初安何字？佛言：初安如是我闻。次显处所，盖如是者，指一经所闻法体也。我闻，阿难谓如是之法，我从佛闻也。一时，即如来说法，机应和合时也。佛者，觉也。佛是教主，尊极名佛。若以诸大宗师言之，「如」者，众生之性，万别千差，动静不一，无可比类，无可等伦。「是」者，只是众生性之别名，离性之外，更无别法。又云，法非有无谓之如，皆是佛法谓之是。川禅师云：「古人道，唤作如如，早是变也，且道变向甚么处去。咄！不得乱走，必竟作么生，道火不曾烧却口。如如，静夜长天一月孤；是是，水不离波波是水，镜水尘风不到时，应现无瑕照天地。」「我」者，为性自在，强名之也。又云：身非有我，亦非无我，不二自在，名为真我。「闻」者，听闻也。经云：听非有闻，亦非无闻，了无取舍，名为真闻。川禅师云：「净裸裸，赤洒洒，没可把。」颂曰：「我我，认得分明成两个，不动纤毫合本然，知音自有松风和，切忌随他去。」颂曰：「猿啼岭上，鹤唳林间，断云风卷，水激长湍，最爱晚秋霜午夜，一声塞雁觉天寒。」
　　「一时」者，谓说理契机感应道交之时也。川禅师云：「一相随来也。」颂曰：「一，一，破二成三从此出，乾坤混沌未分前，已是一生参学毕，时，如鱼饮水，冷暖自知。」颂曰：「时，时，清风明月镇相随，桃红李白蔷薇紫，问著东君总不知。」
　　「佛」者，内觉无诸妄念，外觉不染六尘。又云：非相而相，应身佛也。相而非相，报身佛也。非相非非相，法身佛也。川禅师云：「无面目说是非汉。」颂曰：「小名悉达，长号释迦，度人无数，摄伏群邪，若言他是佛，自己却成魔，只把一枝无孔笛，为君吹起太平歌。」「在」者，所在之处也。川禅师云：「客来须看，不得放过。」随后便打。颂曰：「独坐一炉香，经文诵两行，可怜车马客，门外任他忙。」
　　「舍卫国」者，波斯匿王所居之国。只者，匿王太子祇陀也。树是祇陀所施，故言祇树；给孤独园，者给孤长者所施之园，共建立精舍也。
　　「比丘」者，去恶取善，名小比丘。善恶俱遣，名大比丘也。若悟达此理，即证阿罗汉位，能破六贼，小乘四果人也。川禅师云：「独掌不浪鸣。」颂曰：「巍巍堂堂，万法中王，三十二相，百千种光，圣凡瞻仰，外道归降，莫谓慈容难得见，不离祇园大道场。」

【尔时，世尊食时，著衣持钵，入舍卫大城乞食。于其城中，次第乞已，还至本处。饭食讫，收衣钵，洗足已，敷座而坐。】

　　尔时，佛现世时也。世尊，三界四生中，智慧福德，无有等量，一切世间之所尊也。食时，正当辰食将办之时也。著衣服僧伽黎，柔和忍辱衣也。乞食，佛以禅悦法喜为食。而行乞者，示同凡僧，欲令折己慢幢，生彼福德也。次第，如来慈悲，不择贫富，平等普化也。洗足，净身业也。敷座而坐，跏趺入禅，示一切法空也。川禅师云：「惺惺著。」颂曰：「饭食讫兮洗足已，敷座坐来谁共委，向下文长知不知，看看平地波涛起。」

　　　　善现起请分第二

　　善现起请佛法，为众决疑。颂曰：「解空特地播风云，九曲难穿问世尊，两镜光含千古意，珠玑泻出显家门。」

【时，长老须菩提在大众中即从座起，偏袒右肩，右膝著地，合掌恭敬而白佛言：「希有！世尊！如来善护念诸菩萨，善付嘱诸菩萨。】

　　时，空生起问之时也。长老，德尊年高也。梵语须菩提，华言解空，亦名善现。从座起至恭敬，乃请法之仪，右膝著地，先净三业，摧伏身心也。合掌，心合于道，道合于心也。希有，佛性含容万法，无可比类也。如来，如者，佛性之本体也。来者，佛性之应用也。如如不变，而应现万缘，非来非去，心常空寂也。
　　善护念者，为护根熟菩萨，与智慧力，令其成就自行；与教化力，令其摄受众生也。善付嘱者，为付嘱根未熟菩萨，已得大乘者，令其不舍；未得大乘者，令其胜进也。梵语菩萨，华言道心众生，常行恭敬，乃至蠢动含灵，悉起敬爱之心，不生轻慢也。川禅师云：「如来不措一言，须菩提便兴赞叹，具眼胜流，试著眼看。」颂曰：「隔墙见角，便知是牛，隔山见烟，便知是火，独坐巍巍，天上天下，南北东西，钻龟打瓦。咄！

【「世尊！善男子、善女人，发阿耨多罗三藐三菩提心，应云何住？云何降伏其心？」】

　　梵语阿耨多罗三藐三菩提，华言无上正等正觉，谓真性也。发阿耨三菩提心，谓求真性成佛之心。云何应住，言云何可以安住谛理。云何降伏，言云何可以折摄散乱。须菩提谓，凡夫妄念，烦恼无边，当依何法，则得调伏也。川禅师云：「这问从甚处出来。」颂曰：「你喜我不喜，君悲我不悲，雁思飞塞北，燕忆旧巢归，秋月春花无限意，个中只许自家知。」

【佛言：「善哉，善哉。须菩提！如汝所说：如来善护念诸菩萨，善付嘱诸菩萨，汝今谛听！当为汝说：善男子、善女人，发阿耨多罗三藐三菩提心，应如是住，如是降伏其心。」「唯然。世尊！愿乐欲闻。」】

　　如汝所说，是佛赞叹须菩提，能知我意，善教诸人，不起妄念，心常精进，勿令染著诸法相也。谛听者，谓汝当了达声尘，本来不生，勿逐语言，详审而听也。
　　应如是住者，如来欲令众生之心，不生不灭，湛然清净，即能见性也。逍遥翁云：凡人心境清净，是佛国净土；心境浊乱，是魔国秽土也。黄柏运禅师云：「凡夫多被境碍心，事碍理，常欲逃境以安心，屏事以存理，不知乃是心碍境，理碍事，但令心空境自空，理寂事自寂，勿倒用心也。」又云：「凡夫取境，智者取心，心境双亡，乃是真法。亡境犹易，亡心至难，人不敢亡心，恐落于空，无捞摸处，不知空本无空，唯一真法界耳。故万法唯心，心亦不可得，既无所得，便是究竟，何必区区更求解脱也。」如是降伏其心者，若见自性，即无妄念。既无妄念，即是降伏其心矣。
　　「唯然」，应诺协望之谓。「愿乐欲闻」，欣乐欲闻其法也。川禅师云：「往往事从叮嘱生。」颂曰：「七手八脚，神头鬼面，棒打不开，刀割不断，阎浮踔踯几千回，头头不离空王殿。」

　　　　大乘正宗分第三

　　佛教菩萨，六度圆修，众生一体，无我无人，谁归灭度，故立此名。颂曰：「大乘境界尽含容，凡圣元来事一同，扫尽微尘生死念，依然面目旧家风。」

【佛告须菩提：「诸菩萨摩诃萨应如是降伏其心！所有一切众生之类：若卵生、若胎生、若湿生、若化生；若有色、若无色；若有想、若无想、若非有想非无想，我皆令入无余涅槃而灭度之。如是灭度无量无数无边众生，实无众生得灭度者。何以故？须菩提！若菩萨有我相、人相、众生相、寿者相，即非菩萨。】

　　摩诃萨，摩诃言大，心量广大，不可测量，乃是大悟人也。众生，谓于一切善恶凡圣等见，有取舍心，起无量无边烦恼妄想，轮回六道是也。
　　无明迷覆为卵生。烦恼包裹为胎生。爱水浸淫为湿生。欻起烦恼为化生。教中云：眼耳鼻舌，不能回光内烛，有所贪漏，即堕四生，谓胎卵湿化是也。色声香味，回光内烛，无所贪漏，即证四果，谓须陀洹等是也。
　　傅大士云：「空生初请问，善逝应机酬，先答云何住，次教如是修，胎生卵湿化，咸令悲智收，若起众生见，还同著相求。」
　　若有色，谓凡夫执著之心，妄见是非，不契无相之理。若无色，执著空相，不修福慧。若有想，眼见耳闻，遂生妄想，口说佛行，心不依行。若无想，坐禅除妄，犹如木石，不习慈悲智慧方便。若非有想，有无俱遣，语默双亡，有取舍憎爱之心，不了中道也。非无想，谓有求理心也。临济云：「入凡入圣，入清入净，处处现诸国土，尽是诸法空相，是名真正见解。你若爱圣憎凡，生死海里浮沉。」
　　我，佛自谓也。「无余」者，真常湛寂也。「涅槃」者，菩萨心无取舍，如大月轮，圆满寂静，众生迷于涅槃无相之法，而为生死有相之身，「灭」，除灭，「度」，化度也。如来指示三界九地，各有涅槃妙心，令自性入，心无取舍，无边烦恼，转为妙用，同证圆满清净涅槃，渡生死大海。「实无众生得灭度」者，谓如上九类众生，皆由自之业缘而有，清净本性，无众生可度，无涅槃可到，一切众生，本来是佛也。造化因心。偈云：「赋象各由心，影响无欺诈，元无造化工，众生自造化。」
　　我相，倚恃名位权利，攀高接贵，轻慢贫贱愚迷之流。人相，有能所心，有知解心，未得谓得，未证谓证，自恃持戒，轻破戒者。众生相，谓苟求希望之心，言正行邪，口善心恶。寿者相，觉时似悟，见境生情，执著诸相，希求福德。有此四相，则同众生，非菩萨也。临济禅师云：「五蕴身田内，有无位真人，堂堂显露，何不识取，但于一切时中，切莫间断，触目皆是，只为情生智隔，想变体殊，所以轮回三界，受种种苦，敢问诸人，触目皆是，是个甚么，一一山河无隔碍，重重楼阁应时开。」川禅师云：「顶天立地，鼻直眼横。」颂曰：「堂堂大道，赫赫分明，人人本具，个个圆成，只因差一念，现出万般形。」

　　　　妙行无住分第四

　　于一切法，非即非离，无违无住，颂曰：透过声香色是谁，投身饲虎自家为，精金百炼虽光彩，且不重添眼上眉。

【「复次，须菩提！菩萨于法，应无所住，行于布施，所谓不住色布施，不住声香味触法布施。须菩提！菩萨应如是布施，不住于相。何以故？若菩萨不住相布施，其福德不可思量。】

　　复次，连前起后之辞，「菩萨于法」者，总标一切空有之法，如六尘诸法是也。应无所住，一切之法，应当无所住著也。法华经云：十方国土中，惟有一乘法。谓一心也。心即是法，法即是心，二乘之人，谓心外别有法，遂生执著，住于法相，此同众生之见解也。逍遥翁云：凡人不识自佛，一向外求，住相迷真，分别他境，不为助道，但求福门，似箭射空，如人入暗。菩萨了悟人法二空，心无取舍，能知凡圣一等，空色一般，善恶一体。临济和尚颂云：「心境顿消融，分明色与空，欲识本来体，青山白云中。」是菩萨心无所著也。
　　布者，普也。施者，舍也。菩萨所修六度万行，以布施为初度，摄后五度，谓除人我众生寿者四相，烦恼妄想取舍爱憎之心，世尊即以教法布施，内破一切执著，外即利益一切众生。菩萨布施，皆应无住，不见有我为能施人，不见有他为受施者，不见中间有物可施，三体皆空，住无所住，清净行施，不忧己乏，不望报恩，不求果报也。凡夫布施，希求福利，此是住相布施也。永嘉大师云：「住相布施生天福，犹如仰箭射虚空。」逍遥翁云：「诵金刚经者，若人了知住无所住心，得无所得法者，此名慧业；若人日积课诵之功，希求福利，此名福业。二者相去，如霄壤也。」不住色布施，谓智慧性，照见一切皆空，无色可舍，名为布施，如药对病，如空含有，有病既除，空药俱遣，色空泯绝，中道皆亡，了无一法可得。不若二乘舍色取空，是为不住色而行布施。
　　玄奘法师所译经云：不住于色，不住非色，香味触法一例皆然，是故空有，悉皆无住，无空可取，无有可舍，空有同如，一体平等，平等行施，即如法界，不住有施，不住无施，不得有无二边障碍，施心广大，犹如虚空，所获功德，亦复如是。故经中举十方虚空，较量施福，即斯意耳。华严经云：不求色声香与味，亦不希求诸妙触，但为救度诸众生，常求无上最胜智。此正所谓行布施也。
　　傅大士云：「施门通六行，六行束三檀，资生无畏法，声色勿相干，二边纯莫立，中道不须安，欲觅无生理，背镜向心观。」
　　临济云：「佛有六通者，谓入色界，不为色惑；入声界，不被声惑；入香界，不被香惑；入味界，不被味惑；入身界，不被触惑；入意界，不被法惑。达此六种皆是空相，不能系缚，此乃无依道人。虽是五蕴秽陋之身，便是地行菩萨。」
　　黄檗云：「本是一精明，分为六和合。」一精明者，一心也。六和合者，六根也。各与尘合，眼与色合，耳与声合，鼻与香合，舌与味合，身与触合，意与法合，中间生六识，为十八界，若了十八界无所有，一切皆空，束六和合，为一精明，此乃了悟之人，唯有真心，荡然清净。菩萨应如是布施者，谓舍除一切烦恼憎爱之心也然。
　　烦恼本性，皆是妄见，有何可舍？经云：一切诸有，如梦如幻。一切烦恼，是魔是贼。逍遥翁云：「夫烦恼性，是佛境界；观烦恼性空，是正修行。学人若止依此观炼精至，不须求别法也。」又云：「夫见性之人，十二时中，凡遇逆顺境界，心即安然，不随万境所转，一任毁谤于我，我既不受，恶言谤黩，返归自己，所谓自作自受者也。」譬如有人，手执火炬，拟欲烧天，徒自疲困，终不可得。故古德云：「心随万境转，转处实能幽，随流认得性，无喜复无忧。」不住于相者，非但见色是相，一切种种分别，皆名为相。如是之相，皆从因缘而生，应知一切分别，皆如梦幻，遇缘即施，缘散即寂，是故佛言：凡所有相，皆是虚妄。又西明和尚云：「法相若是有，可言住诸相，法相既本无，故言不住相。」逍遥翁云：「须知诸法，如梦如幻，如影如响，如水中月，如镜中像。」又云：「了达一切法，不住一切相。」心如虚空，自然无碍，心住于相，即属有法。故知一切法，不住一切相，即能见佛性也。若住相布施，但得人天果报而已。
　　傅大士云：「若论无相施，功德极难量，行悲济贫乏，果报勿须望，凡夫情行劣，初且略称扬，欲知檀状貌，满空遍十方。」川禅师云：「若要天下行，无过一艺精。」颂曰：「西川十样锦，添华色转鲜，欲知端的意，北斗面南看，虚空不碍丝头念，所以彰名大觉仙。」

【「须菩提！于意云何？东方虚空可思量不？」「不也，世尊！」「须菩提！南西北方四维上下虚空可思量不？」「不也，世尊！」「须菩提！菩萨无住相布施，福德亦复如是不可思量。须菩提！菩萨但应如所教住。】

　　不也，世尊，须菩提谓虚空，我思量之，实无可思量也。不可思量者，既已觉悟心无能所，即无我人众生寿者四相，虽不徼福，自然离生死苦，受涅槃乐，无限福德，岂可思量，但应如所教住，谓诸学人，当依佛教，行无所住，必得悟入也。盖由不住相施，施契性空，空性无边，施福无边，故举十方虚空，以为其喻。川禅师云：「可知礼也。」颂曰：「虚空境界岂思量，大道清幽理更长，但得五湖风月在，春来依旧百花香。」

　　　　如理实见分第五

　　如理之见，理本无见，无见之见，是为实见。颂曰：「悟处分明见得真，镜中面目自家身，莫言诸相都拈却，只是如今个主人。」

【「须菩提！于意云何？可以身相见如来不？」「不也，世尊！不可以身相得见如来。何以故？如来所说身相，即非身相。」】

　　不可以身相得见如来者。如来真身，本无生灭，湛然常住，托阴受形，同凡演化，故可以身相见者。非佛法身也。色身有相，法身无相。色身者，地水火风，假合成人。法身者，即无形状相貌。须菩提以凡夫但见色身，不见法身，故答是语。所说身相即非身相者，非无也。凡夫谓色身是有，执著修行，所以不见佛性，生死转重。如来法身无相，故言所说身相非身相，谓无真实身相也。华严经云：佛以法为身，清净如虚空，故云门大师云：「我当时若见，一棒打杀与狗子吃者。」此大乘先觉之人，解黏去缚，遣疑破执也。黄檗云：「夫学道人，若欲得知要诀，但莫于心上著一物。」佛真法身，犹若虚空，此谓法身即虚空，虚空即法身，常人谓法身遍虚空处，虚空中含容法身，不知法身即虚空，虚空即法身也。虚空与法身无异相，佛与众生无异相，生死与涅槃无异相，烦恼与菩提无异相，离一切相，即名诸佛。颂曰：「凡相灭时性不灭，真如觉体离尘埃，了悟断常根果别，此名佛眼见如来。」川禅师云：「且道只今行住坐卧，是甚么相。」颂曰：「身在海中休觅水，日行岭上莫寻山，莺啼燕语皆相似，莫问前三与后三。」

【佛告须菩提：「凡所有相，皆是虚妄。若见诸相非相，则见如来。」】

　　凡所有相，皆是虚妄。谓非独佛身相即无相，凡所有相，皆是虚妄。是色身有相，故言虚妄。法身无相，故言非相也。「若见诸相非相，则见如来」者，言身虚妄，即是人空；言非相者，即是法空。若悟人法二空，即见自性。盖如来者，乃自性不属去来也。四大色身，本由妄念而生，去来不实。若执虚妄身相，而欲见如来之性，譬如认贼为子，终无是处。傅大士云：「如来举身相，为顺世间情，恐人生断见，权且立虚名，假言三十二，八十也空声，有身非觉体，无相乃真形。」川禅师云：「山是山，水是水，佛在甚么处？」颂曰：「有相有求皆是妄，无形无相堕偏枯，堂堂密密何曾间，一道寒光烁太虚。」

　　　　正信希有分第六

　　生正信向心，斯人最为希有。颂曰：「正信之人骨有灵，心如杲日洞然明，眼空不见黄金贵，面壁忘机海晏清。

【须菩提白佛言：「世尊！颇有众生，得闻如是言说章句，生实信不？」佛告须菩提：「莫作是说。如来灭后，后五百岁，有持戒修福者，于此章句能生信心，以此为实，】

　　生实信不者，须菩提谓前以无相行于布施，即是因深；得见无相如来，即是果深，因果之法既深，恐如来灭后，浊劫恶世之中，无人听信，故有是问？傅大士云：「因深果亦深，理密奥难寻，当来末法后，惟虑法将沉，空生情未达，闻义恐难任，如能信此法，定是觉人心。」华严经云：信为道源功德母，长养一切诸善法。智度论云：佛法大海，信为能入。
　　是实信者，实谛之阶也。「有持戒修福」者，不著诸相，即是持戒；心常空寂，无诸妄念，即是修福。此人不被诸境所惑，能生信心，以此为实。慈受深禅师云：念念常空寂，日用有大力，此是三世诸佛行履处，六代祖师行履处，无功之功，功不虚弃。川禅师云：「金佛不度炉。木佛不度火。泥佛不度水。」颂曰：「三佛容仪总不真，眼中瞳子面前人，若能信得家中宝，啼鸟山花一样春。」

【「当知是人不于一佛二佛三四五佛而种善根，已于无量千万佛所种诸善根，闻是章句，乃至一念生净信者，须菩提！如来悉知悉见，是诸众生得如是无量福德。】

　　「种诸善根」者，世间种种善事，不可胜计，大概止是诸恶莫作，诸善奉行是也。法华经云：随宜方便事，无复诸疑惑，心生大欢喜，自知当作佛。傅大士云：「依他非自立，必假众缘成，日谢树无影，灯来室乃明。」
　　「于无量千万佛所」者，显其已多种善根，谓见佛多，闻法多，修行多也。「乃至一念生净信」者，谓凡夫于诸法中，起一切善恶凡圣等见，有取舍心，种种妄想，不能生净信，菩萨了悟人法二空，无诸妄念，心常清净，听信其法，故言一念生净信也。傅大士云：「信心生一念，诸佛尽能知，生因于此日，证果未来时，三大经多劫，六度久安施，薰成无漏种，方号不思议。」得如是福，谓如来知见众生，无诸妄念，心常清净，敬信其法，所以得智慧胜妙功德，不可测量。川禅师云：「种瓜得瓜，种果得果。」颂曰：「一佛二佛千万佛，各各眼横兼鼻直，昔年曾种善根来，今日依前得渠力。」须菩提，须菩提，著衣吃饭寻常事，何须特地却生疑。

【「何以故？是诸众生无复我相、人相、众生相、寿者相。无法相，亦无非法相。】

　　释生信得福之故，该乎生、法二空，无复我人众生寿者相，谓不倚恃名位势利，精进持戒，轻慢贫贱愚痴破戒之流，无能所知解心，无苟求希望心，言行相应也。此生空也。
　　「无法相」者，经云：心生则一切法生，心灭则一切法灭，心既清净，诸法皆空，故无取舍，一切善恶凡圣等见诸法相也。
　　亦无非法相，谓不著能知解心，不作有所得心，无人无法，内明实相，外应虚缘也。此法空也。
　　圜悟禅师云：「伶俐汉，脚根须点地，脊梁要硬似铁，游人间世，幻视万缘，把住作主，不徇人情，截断人我，脱去知解，直下以见性成佛，直指妙心为阶梯，及至作用，外应虚缘，不落窠臼，办一片长久，守寂淡身心，于尘劳中透脱去，乃善之善也。」川禅师云：「圆同太虚，无欠无余。」颂曰：「无相非法相，开拳复成掌，浮云散碧空，万里天一样。」

【「何以故？是诸众生若心取相，则为著我人众生寿者。若取法相，即著我人众生寿者。何以故？若取非法相，则著我人众生寿者，是故不应取法，不应取非法。】

　　心若取相，即取妄念，故著我人众生寿者相也。圜悟禅师云：「诸佛开示祖师，直指唯心妙性，径捷承当，不起一念，透顶透底，于见成际，不劳心力，任运逍遥，了无取舍，乃真密印也。」黄檗断际禅师谓裴丞相云：「佛与众生，唯止一心，更无差别。此心无始以来，无形无相，不曾生，不曾灭，当下便是，动念则乖。犹如虚空，无有边际，唯此一心，即便是佛。佛与众生，更无别异。但是众生著相外求，求之转失，使佛觅佛，将心捉心，穷于尽形，终无所得，不知息念亡虑，佛自现前，不假修证，本自具足，若不决定信此是佛，纵使累劫修行，终不成道。
　　「取法相」者，谓言心外有法，故著诸相也。慈受云：「顺天门外古招提，烂熳春光照锦溪，物物更无心外法，个中能有几人知。」逍遥翁云：「欲外安和，但内宁静，心虚境寂，念起法生，水浊波浑，潭清月朗，修行之要，靡出于斯。」黄檗云：「造恶造善皆是著相，著相造恶，枉受轮回；著相造善，枉受劳苦，都总不如便自认取本心，心外无法，此心即法，法外无心，将心无心，心却成有，一切在我默契而已。
　　若取非法相，谓有取舍善恶等相也。疏云：「五阴空为法，五阴相为非法，即以阴空为药名法，阴有为病名非法，阴病既除，空药亦遣，非法既谢，在法亦亡。」傅大士云：「人空法亦空，二相本来同，遍计虚分别，依他碍不通，圆成沉识海，流转若飘蓬，欲识无生理，心外断行踪。」是不著诸法相也。不应取法，不应取非法，谓有无俱遣，语默双亡。若取法相，则有法执；若取非法相，则有空执。有执则烦恼炽然，无执则信心清净。傅大士云：「有因名假号，无相有驰名，有无无别体，无有有无形，有无无自性，妄起有无情，有无如谷响，勿著有无声。」是了中道也。川禅师云：「金不博金，水不洗水。」颂曰：「得树攀高未足奇，悬崖撒手大夫儿，水寒夜冷鱼难觅，留得空船载月归。」

【「以是义故，如来常说：汝等比丘，知我说法，如筏喻者，法尚应舍，何况非法。】

　　执有说空，因河用筏，有执既丧，空说奚存，既是渡河，那更存筏。傅大士云：「渡河须用筏，到岸不须舡。人法知无我，悟理讵劳筌，中流仍被溺，谁论在二边，有无如取一，即被污心田。」法尚应舍，何况非法者，法相属有，非法相属无，乃两头见，直须截断。譬如人未渡河，须假舡筏，既到彼岸，当离其筏，不可执著也。人未出生死爱河，须假佛法，既得度脱，法亦当舍。所以赵州道：「佛之一字，不吾喜闻。」经云：若人欲识佛境界，当净其意如虚空。外无一法而建立，法尚应舍，何况非法乎。川禅师云：「水到渠成。」颂曰：「终日忙忙，那事无妨，不求解脱，不乐天堂，但能一念归无念，高步毗卢顶上行。」

　　　　无得无说分第七

　　当体空寂，无物可得，凡有言说，皆为剩语。颂曰：「识破娘生无所得，虚空那话是和非，炳然一句威音外，云去云来天不移。」

【「须菩提！于意云何？如来得阿耨多罗三藐三菩提耶？如来有所说法耶？」须菩提言：「如我解佛所说义，无有定法名阿耨多罗三藐三菩提，亦无有定法，如来可说。】

　　如来有所说法耶？佛所问意，恐人谓如来有所说也。盖真如法体，离有无相，离言说相，岂可以耳闻心得。当知树下得道，诸会说法，但应身耳。其报身法身，无得无说也。无有定法者，根器有利钝，学性有浅深，随机设教，对病用药。法华经云：诸根利钝，精进懈怠，随其所堪，而为说法。是故法无定相，迷悟悬殊，若未悟时，似无所得，若悟了时，似有所得，得与不得，皆是妄见，但不可执著，自契中道，岂有定法可说。川禅师云：「寒即言寒，热即言热。」颂曰：「云起南山雨北山，驴名马字几千般，请看浩渺无情水，几处随方几处圆。」

【「何以故？如来所说法，皆不可取、不可说、非法、非非法。】

　　不可取者，空生恐学人不悟如来无相之理；不可说者，恐学人执著如来所说章句也。盖如来所说者，无上菩提之法，可以性修，而不可以色相取；可以心传，而不可以口舌说也。非，无也。非非，不无也。法本不有，莫作无见；法本不无，莫作有见。谓无即成断灭，语有即成邪见。须菩提所以两言其不可也。是法也，微妙玄通，深不可识。一以言有，虽有而未尝有；一以为无，虽无而未尝无。此非法非非法，真空不空，岂有定法可说也。
　　傅大士云：「菩提离言说，从来无得人，须依二空理，当证法王身，有心俱是妄，无执乃名真，若悟非非法，逍遥出六尘。」川禅师云：「是甚么？」颂曰：「恁么也不得，不恁么也不得，廓落太虚空，鸟飞无影迹，拨转机轮却倒回，南北东西任往来。」

【「所以者何？一切贤圣，皆以无为法而有差别。」】

　　一切贤圣，三世十方佛菩萨也。无为者，自然觉性，无假人为。一切贤圣，皆用此法。然法本无为，何有差别，第性有利钝，学有浅深，遂生差别见解，既有差别见解，故无定法也。海觉元禅师云：「一金成万器，皆由匠者智，何必毗耶城，人人说不二。」傅大士云：「人法俱名执，了即二无为，菩萨能齐证，声闻离一非，所知烦恼尽，空中无所依，当能作此观，证果定无疑。」川禅师云：「毫厘有差，天地悬隔。」颂曰：「正人说邪法，邪法悉归正，邪人说正法，正法悉归邪，江北成枳江南橘，春来都放一般花。」

　　　　依法出生分第八

　　诸佛所依之法，尽从此经出。颂曰：「百千妙义佛诸祖，尽在毫端一密中，七宝三千非比喻，此心包纳太虚空。」

【「须菩提！于意云何？若人满三千大千世界七宝以用布施，是人所得福德，宁为多不？」须菩提言：「甚多，世尊！何以故？是福德即非福德性，是故如来说福德多。」】

　　佛意欲显无为之福，先将有漏之福较量。三千大千世界七宝布施，乃是住相布施，希求福利，得福虽多，而于识心见性，了无所得，盖布施供养，身外之福，受持经典，德性之福，身福藉物而修，物有限而福亦有限，非福德性之比，故言如来说福德多。以其有限，得以计其多寡也。傅大士云：「宝满三千界，斋持作福田，惟成有漏业，终不离人天。」故知心无能所，识心见性，方名福德性也。川禅师云：「事向无心得。」颂曰：「宝满三千及大千，福缘应不离人天，若知福德元无性，买得风光不用钱。」

【「若复有人，于此经中受持，乃至四句偈等，为他人说，其福胜彼。】

　　受持者，身口意皆清净是也。晓解经义，依教而行，如舡入海，无所不通，是名受持。不解经义，而又懈怠，心口相违，如入沟港，即有断绝，非受持也。张无尽云：「佛为无上法王，金口所宣圣教，若一诵之，则为法轮转地，夜叉唱空，报四天王，乃至梵天，通明通暗，龙神悦怿，如纶言诞布，孰不钦奉，诵经之功如此；若但形留神往，寻行数墨而已，何异春禽昼转，秋蛩夜鸣，虽千万遍何益哉。」芗山因禅师云：「灯笼露柱炽然说，莫学驴年纸上钻，看经须具看经眼，多见看经被眼瞒。」
　　四句偈，百丈云：「眼耳鼻舌，各不贪染一切诸法，是名受持四句偈，亦名四果仙人，亦名六通罗汉。」陈居士云：「一切佛法，摄在四句偈中，故得之者，不在文字之多，但一念顷，即入实谛；若更勤行精进，受之不忘，持之不厌，普为他人演说，既能自利，更能利人，其福德广大，胜彼七宝布施。」傅大士云：「持经取四句，与圣作良缘，欲入无为海，须乘般若舡。」

【「何以故？须菩提！一切诸佛，及诸佛阿耨多罗三藐三菩提法，皆从此经出。】

　　阿耨多罗三藐三菩提，谓真性也。一切诸佛菩提法者，谓诸佛求真性之法也。一切诸佛求真性之法，皆从此经出，则此经之功为极大，而受持者之福德，信无穷矣。忠国师云：「兹经喻如大地，何物不从地之所生，诸佛惟指一心，何法不从心之所立。故云：皆从此经出。」川禅师云：「且道此经从甚处出？须弥顶上，大海波心。」颂曰：「佛祖垂慈实有权，言言不离此经宣，此经出处还相委，便向云中驾铁舡。切忌错会。」

【「须菩提！所谓佛、法者，即非佛、法。】

　　所谓佛法者，阿耨多罗三藐三菩提法也。于本性中，非为真实，唯假此以开悟众生，故谓佛法，即非佛法。二乘之人，执著诸相，以为佛法，遂乃向外寻求。文殊师利云：「一切众生，愚迷颠倒。」不悟种种修行，不离身内，菩萨于诸佛法，都无染著，亦不舍离，见如不见，闻如不闻，心境空寂，自然清净，学道之人，既能觉悟诸相皆空，但用所得知解做药，治个心中妄想执著之病，心地自然调伏无挂碍也。川禅师云：「能将蜜果子，换如苦葫芦。」颂曰：「佛法非法，能纵能夺，有放有收，有生有杀，眉间长放白毫光，痴人犹待问菩萨。」

　　　　一相无相分第九

　　只此一相，本自无形。颂曰：「一相本来元不有，明珠钻透两头空，要知四果安身处，镜破形忘那有踪。」

【「须菩提！于意云何？须陀洹能作是念：『我得须陀洹果』不？」须菩提言：「不也，世尊！何以故？须陀洹名为入流，而无所入，不入色声香味触法，是名须陀洹。」「须菩提！于意云何？斯陀含能作是念：『我得斯陀含果』不？」须菩提言：「不也，世尊！何以故？斯陀含名一往来，而实无往来，是名斯陀含。」「须菩提！于意云何？阿那含能作是念：『我得阿那含果』不？」须菩提言：「不也，世尊！何以故？阿那含名为不来，而实无来，是故名阿那含。」】

　　须陀洹等四菩萨，虽得是果，而不存有所得心，佛恐四菩萨不知以无念为宗，尚萌所得之念，故设四问。须菩提皆以不也答之，复为辨论，以形容其所诣之实。
　　须陀洹者，知身是妄，欲入无为之理，断除人我执著之相，能舍粗重烦恼，未能离微细烦恼，此人不入地狱，不作修罗饿鬼异类之身，是谓学人，悟初果也。逍遥翁云：「夫烦恼者，菩提之根本也。」若人照了炼习，可为出世之法。譬高原陆地，不生莲花，而生于淤泥浊水中也。故云，莫管烦恼障，但存菩提心。入流者，谓舍凡入圣，初入圣流也。而无所入，修务漏业，不入六尘，然终不能舍离尘境。傅大士云：「舍凡初入圣，烦恼渐轻微，断除人我执，创始证无为，缘尘及身见，今者乃知非，布施人天后，趣寂不知归。」不入色声香味触法者，厌喧求静，六尘之境，于念未忘，所以不入色声香味触法也。圜悟禅师云：「报缘未谢，世上有许多交涉，应须应之，使绰绰然有余裕始得，人生各随缘分，不必厌喧求静，但令中虚外顺，虽在闹市沸汤中，亦恬然安稳，才有纤毫见刺，即便打不过也。」
　　斯陀含者，是渐修精进之所，修无漏业，念念不住六尘境界，然终未有湛然清净之心。一往来，谓人间报谢，一往天上，却来人间受生，断余思惑，方得涅槃也。实无往来，谓前念才著，后念即觉，是无得果之心，心实无我，谁为往来。
　　阿那含者，已悟人法俱空，渐修精进，念念不退菩提之心，名为不来者，谓能断惑，内无欲心，外无欲境，已离欲界，不来受生，故名不来。心空无我，实无不来之相，故云而实无来也。川禅师云：「诸行无常，一切皆空。」颂曰：「三位声闻已出尘，往来求静有疏亲，明明四果元无果，幻化空身即法身。」

【「须菩提！于意云何？阿罗汉能作是念：『我得阿罗汉道』不？」须菩提言：「不也，世尊！何以故？实无有法名阿罗汉。世尊！若阿罗汉作是念：『我得阿罗汉道』，即为著我人众生寿者。世尊！佛说我得无诤三昧，人中最为第一，是第一离欲阿罗汉。】

　　梵语阿罗汉，华言无生，谓诸漏已尽，无复烦恼，更不于三界内受生，由须菩提当此果也。「实无有法」，谓无烦恼可断，无贪嗔可离，情无顺逆，境知俱亡，岂有得果之心。若我念未空，于道有得，于法有名，是凡夫之行，即著我人众生寿者相也。
　　无诤三昧。此名正定心，心无生灭，名为正定，人中最为第一。「离欲阿罗汉」者，能离一切欲，亦无离欲之心，微细四相皆已灭尽，爱染不生，故谓之离欲耳。川禅师云：「把定则云行谷口，放行也月落寒潭。」颂曰：「唤马何曾马，呼牛未必牛，两头都放下，中道一时休，六门进出辽天鹘，独步乾坤总不收。」

【「世尊！我不作是念：『我是离欲阿罗汉』。世尊！我若作是念：『我得阿罗汉道』，世尊则不说须菩提是乐阿兰那行者！以须菩提实无所行，而名须菩提是乐阿兰那行。」】

　　须菩提恐人不知去所得心，是以咨启世尊，至于再四言我若作是念，我是离欲得道果者，即是心著四相，与法为诤，不名离欲阿罗汉也。乐，好也。阿兰那，此言无诤，言乐阿兰那行者，是好无诤行之人也。有是好，则必有是行，有是行，则必有所得。须菩提得无诤三昧，则虽有是行，而念无所得，故言实无所行，所以世尊许须菩提是乐阿兰那行者。
　　百丈禅师出，只如今一切诸法，若于藏府中，有纤毫停留，是不出网，但有所求所得，生心动念，尽是野干。若藏府中，都无所求，都无所得，此人诸恶不生，人我不起，是纳须弥于芥子中，不起一切贪嗔，是能吸四大海水，于一切境，不惑不乱，不嗔不喜，刮削并当得净洁，是无事人，胜一切知解精进头陀，是名天眼，是名有法界性，是作车载因果，是佛出世度众生。傅大士云：「无生亦无灭，无我亦无人，永除烦恼障，长辞有后身，境亡心亦灭，无复起贪嗔，无悲空有智，悠然独任真。」川禅师云：「认著以前还不是。」颂曰：「蚌腹隐明珠，石中藏宝玉，有麝自然香，何用临风立，活计看来恰似无，应用头头皆具足。」

　　　　庄严净土分第十

　　以清净心，庄严法身净土。颂曰：「家破人亡国已空，更无南北与西东，寥寥晴际霜天夜，才有微云便不同。」

【佛告须菩提：「于意云何？如来昔在燃灯佛所，于法有所得不？」「世尊！如来在燃灯佛所，于法实无所得。」】

　　「于法有所得不」者，如来欲破二乘执著之心，故有此问。白乐天问宽禅师云：「无修无诤，何异凡夫？」师云：凡夫无明，二乘执著，离此二病，是名真修也。真修者，不得勤，不得忘。勤则近执著，忘则落无明。不著不忘，乃为心要耳，此入道之法门也。」
　　于法实无所得，空生谓如来自性，本来清净，本无尘劳，寂而常照，即自成佛。而于燃灯所于法实无所得。傅大士云：「昔时称善慧，今日号能仁，看缘缘是妄，识体体非真，法性非因果，如理不从因，谓得燃灯记，宁知是旧身。」川禅师云：「古之今之。」颂曰：「一手指天，一手指地，南北东西，秋毫不睹，生来心胆大如天，无限群魔倒赤幡。」

【「须菩提！于意云何？菩萨庄严佛土不？」「不也，世尊！何以故？庄严佛土者，则非庄严，是名庄严。」】

　　佛土者，佛之妙性也。众生之真心也。随其心净即佛土，净奚以外饰为哉。故造寺写经，布施供养，此是著相庄严，若人心常清净，不向外求，任运随缘，一无所得，行住坐卧，与道相应，是名庄严佛土。庞婆转藏经，维那请回向，婆于面前取梳子，就脑后插云，回向了也，此是无能所心。傅大士云：「庄严绝能所，无我亦无人，断除俱不染，颖脱出嚣尘。」川禅师云：「娘生裤子，青州布衫。」颂曰：「抖擞浑身白胜霜，芦花雪月转争光，幸有九皋翘足势，更添朱顶又何妨。」

【「是故须菩提，诸菩萨摩诃萨应如是生清净心，不应住色生心，不应住声香味触法生心，】

　　菩萨庄严，既不在于外饰，则当反而求之于心。凡夫之心，无明起灭，妄想颠倒，取舍善恶凡圣等见，是名浊乱心；菩萨心常空寂，无诸妄念，不生不灭，不动不摇，即是生清净心也。「不应住色生心」者，心常清净，不住六尘，即不被诸境惑乱也。逍遥翁云：「若人心境清净，是佛国土净，心境浊乱，是魔国秽土也。」川禅师云：「虽云恁么，争奈目前何。」颂曰：「见色非干色，闻声不是声，色声不碍处，亲到法王城。」

【「应无所住而生其心。】

　　佛心本来清净无相，宁有所住，众生之心，亦本无所住，因境来触，遂生其心，不知触境是空。将谓世法是实，便于境上住心，正犹猿猴捉月，病眼见花，若悟真性，即无所住，无所住心，即是智慧，无诸烦恼，譬如太空，无有挂碍。黄檗云：「心若清净，何假言说，但于一切心无著，即名无漏智，汝每日行住坐卧，一切语言，但莫著有为法，出言瞬目，尽须无漏，如今修行学道者，皆著一切声色，何不与我心同虚空去，如枯木石头去，如寒灰死火去，方有少分相应。若不如是，他日尽被阎罗老子拷诋你在。你但离却有无诸法，心如日轮，常在虚空，自然不照而照，岂不是省力底事。到此之时，无栖泊处，即是行诸佛路，便是应无所住，而生其心，是你清净法身，阿耨多罗三藐三菩提也。」傅大士云：「扫除心境地，名为净土因，无论福与智，先且离贪嗔。」川禅师云：「退后退后，看看顽石动也。」颂曰：「山堂静坐夜无言，寂寂寥寥本自然，何事西风动林野，一声寒雁唳长天。」

【「须菩提！譬如有人，身如须弥山王，于意云何？是身为大不？」须菩提言：「甚大，世尊！何以故？佛说非身，是名大身。」】

　　色身虽大，心量即小，纵如须弥山王，既有形相，有可比量，不名大身。法身心量广大，等虚空界，无形无相，无可比量，方名大身。世尊欲以真心悟人，托大身为问，而须菩提深悟佛意，遂对以佛说非身，是名大身。圜悟禅师云：「不登泰山，不知天之高；不涉沧溟，不知海之阔，此区中之论也。若是其中人，天在一粒粟米中，海在一毫毛头上，浮幢王华藏界，尽在眉毛眼睫间，且道此个人，甚么处安身立命，还委么无边虚空盛不尽，直透威音更那边。」傅大士云：「须弥高且大，将喻法王身，七宝齐围绕，六度次相邻，四色成山相，慈悲作佛因，有形终不大，无相乃为真。」川禅师云：「设有向甚么处著。」颂曰：「拟把须弥作幻躯，饶君胆大更心粗，目前指出千般有，我道其中一也无。便从这里入。」

　　　　无为福胜分第十一

　　现成公案，不假施为，此无为福，胜他有无。颂曰：恒沙世界布金田，虽福无涯未到边，端的悟明心地处，片云不挂是青天。

【「须菩提！如恒河中所有沙数，如是沙等恒河，于意云何？是诸恒河沙宁为多不？」须菩提言：「甚多，世尊！但诸恒河尚多无数，何况其沙！」】

　　如恒河中所有沙数者，一沙即为一河，是诸河中，各有其沙，则是河尚无数，何况其沙也。川禅师云：「前三三，后三三。」颂曰：「一二三四数恒河，沙等恒河数更多，算尽目前无一法，方能静处萨婆诃。」

【「须菩提！我今实言告汝：若有善男子、善女人，以七宝满尔所恒河沙数三千大千世界，以用布施，得福多不？」须菩提言：「甚多，世尊！」佛告须菩提：「若善男子、善女人，于此经中，乃至受持四句偈等，为他人说，而此福德胜前福德。】

　　财施有尽，法施无穷。财施不出欲界，法施能出三界，纵将七宝，满三千大千世界以用布施，得福虽多，属在有漏，未免穷尽；不如于此经受持四句偈等，更能展转教人，皆得入佛知见，了悟住无所住心，得无所得法，永超生死，则此福德，历劫长在，故胜前著相福德。傅大士云：「恒河为比量，分为六种多，持经取四句，七宝讵能过。」川禅师云：「真[金+俞]不换金。」颂曰：「入海算沙徒费力，区区未免走埃尘，争如运出家中宝，枯木生花别是春。」

　　　　尊重正教分第十二

　　受持正教之人，天人皆生敬重。颂曰：「真如不动法难量，闻经睹相即堪伤，灵山一会如同在，持者随方是道场。」

【「复次，须菩提！随说是经，乃至四句偈等，当知此处，一切世间、天、人、阿修罗，皆应供养，如佛塔庙，何况有人尽能受持读诵。须菩提！当知是人成就最上第一希有之法，若是经典所在之处，则为有佛，若尊重弟子。」】

　　随说者，心无分别，理应万差，随顺众生而为说也。当知此处者，谓随其所在之处也。如佛塔庙。谓心若空寂，不起妄念，以此无所得心，无能解心，而说是经，令诸听者，生清净心，无诸妄念，是名供养，即此幻身，便是法身，中有如来全身舍利，感得天人恭敬，何殊塔庙。
　　「成就」者，见性无疑也。最上第一希有之法者，佛与众生，本无差别，若能心常清净，不生不灭，无诸妄念，便可立地成佛。果禅师云：「心口意清净，是名佛出世；身口意不净，是名佛灭度。」傅大士云：「法王游历处，供养感修罗，经中称最上，尊高似佛陀。」
　　「所在之处，则为有佛。若尊重弟子」者，若能行住坐卧，一切时中，心无起灭，浩然清净，常修佛行，念念精进，无有间断，所在之处，自心即佛，是名佛子，故可尊重矣。果禅师云：「即心是佛无余法，迷者多于心外求，一念朗然归本性，还如洗脚上舡头。」又云：「即心是佛，更无别佛；即佛是心，更无别心。如拳作掌，似水成波，波即是水，掌即是拳也。」无业禅师问马祖云：「如何是佛？即心是佛？」祖云：「即你不了底心是，更无别物也。迷即众生，悟即是佛，如拳作掌，似掌作拳。」师于言下省悟。百丈问长庆云：「如何是佛？」师云：「骑牛讨牛。」僧问首山和尚云：「如何是佛？」山云：「新妇骑驴阿家牵。」鼓山圭禅师为作颂云：「阿家新妇两同条，咫尺家乡路不遥，可笑骑驴觅驴者，一生错认马鞍桥。」又僧问慈受云：「如何是佛？」师云：「担水河头卖。」僧问太阳云：「如何是佛？」师云：「如何不是佛？」僧问归宗云：「如何是佛？」师云：「我向汝道，汝还信否？」僧云：「和尚诚言，安敢不信。」师云：「只汝便是也。」川禅师云：「似海之深，如山之固，左旋右转，不去不住。」颂曰：「出窟金毛狮子儿，全威哮吼众狐疑，深思不动干戈处，直摄天魔外道归。」

　　　　如法受持分第十三

　　法无所说，般若非名，当如此法，信受行持。颂曰：求法如求镇海珠，九重渊底见真渠，丹青国手难描出，更欲安名便不如。

【尔时，须菩提白佛言：「世尊！当何名此经？我等云何奉持？」佛告须菩提：「是经名为《金刚般若波罗蜜》，以是名字，汝当奉持。】

　　善现既闻持经成就希有之法，故问此经何名，佛答以金刚般若波罗蜜，意谓众生心若清净，用智慧力，照破诸法，无不是空；犹如金刚坚利，断绝外妄，度生死苦海，直至诸佛菩萨之彼岸也。「以是名字，汝当奉持」。只是奉持此心，行住坐卧，勿令分别人我是非也。
　　圜悟禅师云：「才有是非，纷然失心，只这一句，惊动多少人做计较，若承当得，坐得断，透出威音那畔，若随此语转，特地纷然，须自回光返照始得。」天坛石鼓记云：「丝毫失度，即招黑暗之愆；霎顷邪言，即犯禁空之丑。天人耳目，咫尺非遥，克告行人，自当省察。」
　　庐山归宗常神师，曾有座主来参，值宗锄草次，见一条蛇，宗逐斩之。主云：「久向归宗，元来却是个粗行沙门。」宗云：「是你粗我粗？」诸人且道这僧过在甚么处？汾阳照禅师为作颂云：「庐岳宗师接上机，斩蛇特地施慈悲，痴迷座主生惊怕，却道粗心惹是非。」死心和尚云：「只者是，大似眼里著刺；只者不是，正是开眼磕睡。诸人且道作么生则是，还委悉么？点铁化成金即易，劝人除却是非难。」川禅师云：「今日小出大遇。」颂曰：「火不能烧，水不能溺，风不能飘，刀不能劈，软似兜罗，硬似铁壁，天上人间，古今不识。噫！

【「所以者何？须菩提！佛说般若波罗蜜，则非般若波罗蜜。】

　　心无心相，不取虚空，不依诸地，不住智慧，截烦恼源，达涅槃岸，是般若波罗蜜。然般若波罗蜜，法体元空，本无妄念，默指此心，证入于般若三昧，超出意言之表，而了无所得，何名之有。如来恐人生断灭见，不得已而强安是名，故言即非般若也。川禅师云：「犹较些子。」颂曰：「一手抬，一手搦；左边吹，右边拍，无弦弹出无生乐，不属宫商格调新，知音知后徒名邈。」

【「须菩提！于意云何？如来有所说法不？」须菩提白佛言：「世尊！如来无所说。」】

　　本心元净，诸法元空，更有何法可说。二乘执著人法是有，即有所说。菩萨了悟，人法皆空，即无所说。是故经云：若有人言如来有所说法，即为谤佛。慈受禅师云：「吾心似秋月，碧潭清皎洁，无物堪比伦，教我如何说。」寒山子云：「说不得则且止，诸人还说得么？直须口似磉盘，方始光明透漏，若能了悟色性皆空，有无俱遣，语默双亡，即见自性清净，虽终日言，犹为无言；终日说，犹为无说。」保宁勇禅师云：「门前诸子列成行，各逞英雄越霸王，如何独有无言者，坐断毗卢不可当。」傅大士云：「名中有无义，义上复无名，金刚喻真智，能破恶坚贞，若到波罗岸，入理出迷情，智人心自觉，愚者外求声。」川禅师云：「低声，低声。」颂曰：「入草求人不奈何，利刀斫了手摩挲，虽然出入无踪迹，文彩全彰见也么。」

【「须菩提！于意云何？三千大千世界所有微尘是为多不？」须菩提言：「甚多，世尊！」「须菩提！诸微尘，如来说非微尘，是名微尘。如来说：世界，非世界，是名世界。】

　　诸微尘者，一切众生心上微尘也。华严经云：三千大千世界，以无量因缘乃成，众生妄想，烦恼客尘，蔽覆净性，以成尘界，其数无量。如此烦恼妄想，如病眼人见空中花，如愚痴人提水中月，求镜中像，枉用其心。傅大士云：「妄计因成执，迷绳谓见蛇，心疑生暗鬼，病眼见空花，一境元无异，三人乃见差，了兹名不实，长驭白牛车。」古德云：「一念不生全体现，六根才动被云遮。」察禅师云：「真净界中才一念，阎浮早已八千年。」逍遥翁云：「不怕念起，惟恐觉迟，觉速止速，二相相宜，知非改过，蘧颜可师。」圜悟禅师上堂云：「十方同聚会，个个学无为，此是选佛场，心空及第归，大丈夫具决烈志气，慷慨英灵，踏破化城，归家稳坐，外不见一切境界，内不见有自己，上不见有诸圣，下不见有凡愚。净裸裸，赤洒洒，一念不生，桶子底脱，岂不是心空也。到这里，还容棒喝么，还容玄妙理性么，还容彼我是非么，直下如红炉上一点雪相似，岂不是选佛场也。然虽如是，犹涉阶梯在，且不涉阶梯一句，作么生道，千圣会中无影迹，万人丛里夺高标。」逍遥翁云：「五鼓梦回，缘念未起，灵响清彻，闻和达聪，为三妙音，一曰，幽泉濑玉。二曰，清磬扫空。三曰，秋蝉曳绪，凝听静专，颇资禅悦，安住妙境，何胜如之，要会么，病觉四肢如鹤瘦，虚闻两耳似蝉鸣。」
　　「非微尘，是名微尘」者，一念觉来，转为妙用，前念无诸妄想，湛然清净，即非微尘。后念不住清净，是名微尘。非世界，是名世界。若无妄念，即佛世界。有妄念，即众生世界。前念清净，即非世界。后念不住清净，是名世界。谢灵运云：「散则为微尘，合则成世界。无性则非微尘世界，假名则是名微尘世界。」傅大士云：「积尘成世界，析界作微尘，界喻人天果，尘为有漏因，尘因因不实，界果果非真，因果知是幻，逍遥自在人。」川禅师云：「南赡部洲，北郁单越。」颂曰：「头指天，脚踏地，饥则餐，困则睡，此土西天，西天此土，到处元正是大年，南北东西只者是。」

【「须菩提！于意云何？可以三十二相见如来不？」「不也，世尊！何以故？如来说：三十二相，即是非相，是名三十二相。」】

　　三十二相者，应身相也。非相者，法身相也。是名三十二相者，应既即法，法全是应，不妨说三十二相也。此分大意，谓细而微。尘大而世界，妙而佛之色身，皆为虚妄，但有名而已，唯真性为真实，故云非相。既悟非相，即见如来。逍遥翁云：「须知诸佛法身，而以相好庄严为身。故临济云，真佛无形，真道无体，真法无相也。」川禅师云：「借婆衫子拜婆年。」颂曰：「你有我亦有，君无我亦无，有无俱不立，相对嘴卢都。」

【「须菩提！若有善男子、善女人，以恒河沙等身命布施；若复有人，于此经中，乃至受持四句偈等，为他人说，其福甚多！」】

　　七宝布施，外财也；身命布施，内财也。以轻重较之，外财轻而易，内财重而难，然此二施，苟不能了达性空，则是住相布施，皆为有漏因果；不如持说四句，能趣菩提。法华经云：若于外相求之，虽经万劫，终不能得。教中云：若见有身可舍，即是不了蕴空。昔罽宾国王，仗剑诸师子尊者问曰：「师得蕴空否？」尊者曰：「已得蕴空。」王曰：「可施我头。」尊者曰：「身非我有，何况头乎。」王遂斩之，白乳高丈余，王臂自落。是知人法俱空，不应住色布施，所以尊者，不畏于死也。傅大士云：「法性无前后，无中非故新，蕴空非实体，凭何见有人？」故舍身命布施，即与菩提转不相应，盖谓不见佛性，纵施身命，如恒河沙数，何益于事。傅大士云：「施命如沙数，人天业转深，既掩菩提相，能障涅槃心，猿猴提水月，蔺薚舍花针，爱河浮更没，苦海出还沉。」为他人说，其福甚多，一念见性，人法俱空，即名正见。且为人说此经偈，自利利他，所得净妙无相无为功德，无有限量。川禅师云：「两彩一赛。」颂曰：「伏手滑锤不换剑，善使之人皆总便，不用安排总见成，个中须是英灵汉，啰啰哩，哩啰啰，山花笑，野鸟歌，此时如得意，随处萨婆诃。」

　　　　离相寂灭分第十四

　　直下顿空，离诸形相，既离形相，寂灭现前。颂曰：「冷灰豆爆口难开，脱尽皮肤骨出来，瓦解冰消藏不得，夜深明月上楼台。」

【尔时，须菩提闻说是经，深解义趣，涕泪悲泣，而白佛言：「希有，世尊！佛说如是甚深经典，我从昔来所得慧眼，未曾得闻如是之经。】

　　「深解义趣」，心悟真空无相义趣也。须菩提闻说是经，了悟人法二空，即得中道之理，叹其希有，感极涕零也。傅大士云：「闻经深解义，心中喜复悲，昔除烦恼障，今能离所知，遍计于先了，圆成证此时，宿乘无阂慧，方便劝人持。」「未曾得闻」者，昔得慧眼，于有见空；今闻是经，于空亦遣，是了中道，将欲起教以示未来也。川禅师云：「好笑，当面讳却。」颂曰：「自小来来惯远方，几回衡岳过潇湘，一朝踏著家乡路，始觉途中日月长。」

【「世尊！若复有人得闻是经，信心清净，则生实相，当知是人，成就第一希有功德。世尊！是实相者，则是非相，是故如来说名实相。】

　　「信心清净」，信本来心，无法可得，不起妄念，心常空寂，湛然清净也。傅大士云：「未有无心境，曾无无境心，境忘心自灭，心灭境无侵。经中称实相，语妙理能深，证知惟有佛，小圣讵能任。」即生实相者，豁然了悟万法，由此净心建立，是名实相。成就第一希有功德，迷即佛是众生，悟即众生是佛，生佛道齐，无法等比，经以福兼德言者屡矣。而此独言功德不及福者，是功成果满之时，则其福为不足道。所以坛经有功德在法身中，非在于福也。
　　「即是非相」者，实相无相，故言为非，不是无实相，如龟毛兔角，只说龟无毛，兔无角，不说无龟毛兔角。只说实相无相，不说无实相也。达磨云：「若解实相，即见非相。」若了非相，其色亦然，当于色中，不生色体，于非相中，不碍有也。犹水中盐味，色里胶青，决定是有，不见其形，正谓此也。傅大士云：「众生与寿者，蕴上立虚名，如龟毛不实，似兔角无形。」川禅师云：「山河大也，甚处得来。」颂曰：「远观山有色，近听水无声，春去花犹在，人来鸟不惊，头头皆显露，物物体元平，如何言不会，只为太分明。」

【「世尊！我今得闻如是经典，信解受持不足为难，若当来世，后五百岁，其有众生，得闻是经，信解受持，是人则为第一希有。】

　　若人心常空寂，湛然清净，不著诸相，悟住无所住心，了得无所得法，是为第一希有。川禅师云：「行住坐卧，著衣吃饭，更有甚么事。」颂曰：「冰不热，火不寒，土不湿，水不干，金刚脚踏地，幡竿头指天，若入信得及，北斗面南看。」

【「何以故？此人无我相、人相、众生相、寿者相。所以者何？我相即是非相，人相、众生相、寿者相即是非相。何以故？离一切诸相，则名诸佛。」】

　　「即是非相」。前言无相，即是灭色以明空义，后言非相，即是了悟我人众生寿者四相，本来不生，故名实相。离一切相，即名诸佛，谓语实相者，更无等比。当知是人不著二边，不处中道，一切无住。离此诸相，则成正觉。又云，离相清净，解悟三空，契合实相，究竟涅槃，三空之义，初即人空，次即法空，后即空空。三世如来，同证此理，故名为佛。傅大士云：「空生闻妙理，如蓬植在麻，凡流信此法，同火出莲花。恐人生断见，大圣预开遮，如能离诸相，定入法王家。」川禅师云：「心不负人，面无惭色。」颂曰：「旧竹生新笋，新花长旧枝，雨催行客路，风送片帆归，竹密不妨流水过，山高岂碍白云飞。」

【佛告须菩提：「如是！如是！若复有人，得闻是经，不惊、不怖、不畏，当知是人甚为希有。】

　　「如是如是」者，佛以须菩提所解空义，善契如来之法意也。「不惊不怖不畏」者，心若空寂，湛然清净，等于虚空，有何惊怖。「甚为希有」者，谓上根器，得闻是经，谛听受持，永无退转，当知是人甚为希有。傅大士云：「如能发心者，应当了二边，涅槃无有相，菩提离所缘，无乘及乘者，人法两俱捐，欲达真如理，应当识本源。」川禅师云：「只是自家底。」颂曰：「毛吞巨海水，芥子纳须弥，碧汉一轮满，清光六合辉，踏得故关田地稳，更无南北与东西。」

【「何以故？须菩提！如来说：第一波罗蜜，非第一波罗蜜，是名第一波罗蜜。】

　　「第一波罗蜜」，若悟非相，即达彼岸，实相无二，故名第一；「非第一波罗蜜」，了悟人法俱空，即无生死可度，亦无彼岸可到，何处更有第一，故云非第一也。「是名第一波罗蜜」，悟一切法，即知诸法，皆是假名。法华经云：但以假名云，引导于众生。于斯了悟，能入见性之门，是名第一波罗蜜也。
　　故知假名，如将黄叶作金，止小儿啼，二乘之人，闻说假名，将谓是实，执著修行，欲离生死，不知即无生死可离。傅大士云：「波罗称彼岸，于中千种名，高卑缘妄识，次第为迷情，焰里寻求水，空中觅响声，真如何得失，今始号圆成。」川禅师云：「八字打开，两手分付。」颂曰：「是名第一波罗蜜，万别千差从此出，鬼脸神头对面来，此时莫道不相识。」

【「须菩提！忍辱波罗蜜，如来说非忍辱波罗蜜。何以故？须菩提！如我昔为歌利王割截身体，我于尔时，无我相、无人相、无众生相、无寿者相。何以故？我于往昔节节支解时，若有我相、人相、众生相、寿者相，应生嗔恨。】

　　忍辱者，六度之一也。前云；舍身命之福报，是生死苦因，不及持说之福，此之行忍，亦舍身命，不成苦因者，何耶？盖能达法无我，到于彼岸也。说非忍辱波罗蜜者，了悟人法二空，即无忍辱之相，是达我人众生寿者非相。故云，非忍辱也。如我昔为歌利王割截身体，如来设教，方便门多，若作教相言之，只是依文设教，为歌利王割截支解，曾无一念嗔恨之心。肇法师云：「五蕴身非有，四大本来空，将头临白刃，一似斩春风。」若以诸大宗师言之，即为先说有为权教，后显无为实理，歌者，是慧之别名。利者，刀也。非谓世间之刀，王者，心也。是用慧刀，割截无明烦恼之身体也。应生嗔恨，谓色身与法身即不同也。当知割截之时，不见有身相，亦不见有我人众生寿者四相，何处更有嗔恨也。华严经云：譬如虚空，于十方中求不可得，然非无虚空，菩萨之心，亦复如是。
　　太阳安禅师举火问僧云：「会么？」僧云：「不会。」师云：「起则遍周沙界，灭则了无所得。」庞居士问马祖云：「不与万法为侣者，是甚么人？」祖云：「回光自照看，待你一口吸尽西江水，然后向你道。」圜悟禅师云：「参得此语透者，目前万法平沉，无始妄想荡尽。」又云：「大空无外，大象无形，尽世界撮来如粟米粒，总虚空似掌中珠，可以拽新罗国，与波斯国斗额，直得东胜神洲射箭，西瞿耶尼中垛，所以道；髑髅长千世界，鼻孔摩出家风，若是未出阴界，尚带见闻知觉恁么说话，一似鸭听雷鸣，隔靴抓痒，直饶脱却根尘，去却机境，尚余一线路在，且二途不涉一句作么生道，还委悉么，佛殿阶前石狮子，大洋海里铁昆仑。」川禅师云：「智不责愚。」颂曰：「如刀割水，似火吹光，明来暗去，那事无妨，歌利王，歌利王，谁知远烟浪，别有好思量。」

【「须菩提！又念过去于五百世作忍辱仙人，于尔所世，无我相、无人相、无众生相、无寿者相。】

　　忍辱仙人，如来五百世中，修忍辱波罗蜜行，欲令一切众生，成就忍辱波罗蜜法，不著诸相，见一切人迷悟贤愚贫富，平等恭敬，不生轻慢，以至恶骂捶打，皆悉能忍，反生欢喜，不生嗔恨之心。
　　圜悟禅师云：「大凡为善知识，应当慈悲柔和，善顺接物，以平等无诤自处。彼以恶声色来加我，非理相干，讪谤毁辱，但退步自照，于己无嫌，一切勿与较量，亦不嗔恨，只与直下坐断，初如不闻见，久之魔孽自消耳。若与之较，即恶声相反，岂有了期。」又云：「见性之人，闻人毁谤，如饮甘露，心自清凉，不生烦恼，则能成就定慧之力，不被六贼盗窃家宝，功德法财，遂从此增长也。」傅大士云：「频经五百世，前后极时长，承仙忍辱力，今乃证真常。」川禅师云：「目前无法，从教柳绿花红，耳畔无闻，一任莺啼燕语。」颂曰：「四大元无我，五蕴悉皆空，廓落虚无理，乾坤万古同，妙峰嶷嶷常如故，谁管颠号刮地风。」

【「是故须菩提！菩萨应离一切相，发阿耨多罗三藐三菩提心，】

　　「应离一切相」者，心常空寂，不生起灭，湛然清净，是离一切相也。川禅师云：「是即此用，离此用。」颂曰：「得之在心，应之在手，雪月风花，天长地久，朝朝鸡向五更啼，春来处处山花秀。」

【「不应住色生心，不应住声香味触法生心，应生无所住心。若心有住，则为非住是故佛说：菩萨心不应住色布施。须菩提！菩萨为利益一切众生，应如是布施。】

　　「不应住色声香味触法生心」者，心住六尘，即著诸相，取舍爱憎，无有休期。应生无所住心者，心无所住，随处解脱，内外根尘。悉皆销殒，一切无心即无所住也。华严经云：一切境界，不生染著，净身口意，住无碍行，灭一切障。世间受生，皆由著我，若离此著，即无生处。赵州云：「我见百千亿个，尽是觅作佛汉子，于中觅个无心底难得。」讷首座云：「心本无形，因尘有相，尘灭心灭，真心湛然。」常察禅师心印颂云：「问君心印作何颜，心印何人敢授传，历劫坦然无异色，呼为心印早虚言，须知体似虚空性，将喻红炉火里莲，莫谓无心云是道，无心犹隔一重关。」圜悟禅师云：「在家菩萨，修出家行，如火中生莲，盖名位权势意气，卒难调伏，而况火宅烦扰煎熬，百端千绪，除非自己，直下明悟本性妙圆，到大寂大定休歇之场，方能放下，廓尔平常，彻证无心，观一切法，如梦幻泡影，空豁豁地，随时应节，消遣将去，随自己力量，转化未悟，同入无为无事法性海中，则出来南阎浮提打一遭，必不为折本也。」
　　黄檗云：「供养十方诸佛，不如供养一个无心道人。夫无心者，如如之体，内如木石，不动不摇，外如虚空，不塞不碍，是名佛也。」又「恒沙」者，即以沙言，诸佛菩萨，释梵诸天，步履而过，沙亦不喜；牛羊虫蚁践踏而行，沙亦不怒；珍宝馨香，沙亦不贪；粪溺臭秽，沙亦不恶。此则无心之心，离一切相，众生诸佛，更无差别，但能无心，则便是究竟也。若心有住，即为非住，真如之心，本无所住。若不住诸法相，即与道相应，若住于法，即违正教，既违正教，即为非住也。不应住色布施，菩萨不见有身可舍，随见一切愚痴贫贱之人，毁骂捶打，需索财物，若能随顺其意，令生欢喜，不生嗔恨之心，即是布施之义，若只分辨是非，顾惜财物，阻抑其意，令生嗔恨，即不名布施也。又云凡夫不肯空心，恐落于空，不知自心本空。愚人除事不除心，智者除心不除事。菩萨心如虚空，一切俱舍，所作福德，皆不贪著。」然舍有三等，内外身心，一切俱舍，犹如虚空，无所贪著，然后随方应物，能所皆忘，是为大舍；若一边行道布德，一边施舍，无希望心，是为中舍；若广修众善，有所希望，闻法知空，遂乃不著，是为小舍。
　　傅大士云：「菩萨怀深智，何时不带悲，投身饲饿虎，割肉济鹰饥，精勤三大劫，曾无一念疲，如能同此行，皆得作天师。」应如是布施者，俭于自己，奢于他人，是名利益一切众生，若人心口相应，行解一般，是名利益于自己也。又云：「所作依他性，修成功德林，终无趣寂意，惟有济群心，行悲悲广大，用智智能深，利他兼自利，小圣讵能任。」川禅师云：「有佛处不得住，无佛处急走过，三千年后，莫言不道。」颂曰：「朝游南岳，暮往天台，追而不及，忽然自来，独行独坐无拘系，得宽怀处且宽怀。」

【「如来说：一切诸相，即是非相。又说：一切众生，则非众生。】

　　如来说我人等相，毕竟可破坏，非真实体。一切众生，尽是假名。若离妄心，即无众生可得，故言即非众生，是以若能秉持律仪，修行善法，而用布施，饶益众生，不得住于诸相也。川禅师云：「别有长处，不妨拈出。」颂曰：「不是众生不是相，春暖黄莺啼柳上，说尽山河海月情，依前不会空惆怅，休惆怅，万里无云天一样。」

【「须菩提！如来是真语者、实语者、如语者、不诳语者、不异语者。】

　　迷则种种皆妄，故不真不实不如，有诳有异，悟即一切真，一切实，一切如，不诳不异也。又云，真语者，一切含生皆有佛性也；实语者，一切法空本无所有也；如语者，一切万法本来不动也；不诳语者，闻如是法皆得解脱也；不异语者，一切万法本自空寂，将何为异也。傅大士云：「众生与蕴界，名别体非殊，了知心是幻，迷情见有无，真言言不妄，实语语非虚，如终无变异，性相本来如。」川禅师云：「知恩者少，负恩者多。」颂曰：「两个五百是一贯，阿爷元是丈夫汉，分明对面对渠言，争奈好心无好报，真语者，实语者，呵呵呵！喏喏喏！」

【「须菩提！如来所得法，此法无实无虚。】

　　法即以心传心，何法不因心之所立，如来以无所得心，而得夫真空无相法，此法即此心真体。言「无实」者，心体空寂，无相可得也。「无虚」者，内有河沙功德，用而不竭也。欲言其实，无形可观，无相可得；欲言其虚，见能作用，神妙无方，是故不可言有，不可言无，有而不有，无而不无，言辞不及，其惟圣人乎。若不离相修行，无由达此法也。
　　傅大士云：「证空便为实，执我乃成虚，非空亦非有，谁有复谁无，对病应须药，无病药还祛，须依二空理，颖脱入无余。」川禅师云：「水中盐味，色里胶青。」颂曰：「硬似铁，软如酥，看时有，觅还无，虽然步步常相守，要且无人识得渠。咦！」

【「须菩提！若菩萨心住于法而行布施，如人入暗，则无所见；若菩萨心不住法而行布施，如人有目，日光明照，见种种色。须菩提！当来之世，若有善男子、善女人，能于此经受持读诵，则为如来以佛智慧，悉知是人，悉见是人，皆得成就无量无边功德。】

　　「如人入暗，即无所见」者，众生之心，本自无住，无住之心，即见诸法实相，名为菩萨。二乘之人，心住于法，不见诸法实相，背菩提路，何异凡夫，如人背明，而入暗室。「如人有目，日光明照，见种种色」者，二乘之人，不见色而住色，譬如不见坑阱，而坠坑阱，菩萨见色而不住色，譬如见坑阱，而不坠坑阱，一切诸法，但有假名，二乘之人，为无慧眼，不辨真假；菩萨即有慧眼，见种种色，悉皆无相故。
　　达磨云：「不见色，即是见色耳。」逍遥翁云：「所见有是有不是，此世间妄眼；无是无不是，此出世真眼。所知有可有不可，此世间妄心；无可无不可，此出世真心也。「当来之世」者，即是如来灭后，后五百岁中，浊恶之时也。「即为如来以佛智慧」者，若人心常精进读诵是经，即慧性渐开，当了悟实相，人法二空，不被一切善恶凡圣诸境惑乱，即同如来智慧性也。悉知悉见是人成就功德者，三世诸佛，无不知见，了悟之人。

　　　　持经功德分第十五

【「须菩提！若有善男子、善女人，初日分以恒河沙等身布施，中日分复以恒河沙等身布施，后日分亦以恒河沙等身布施，如是无量百千万亿劫以身布施；若复有人，闻此经典，信心不逆，其福胜彼，何况书写、受持、读诵、为人解说。（编者注：此处原文有漏缺，今补上。）。】

　　（编者注：此处原文有漏缺）仰尊颜，目不暂舍，心常精进，无有间断也。受持读诵者，行解相应谓之受，勇猛精进谓之持，心不散乱谓之读，见此不迷谓之诵。为人解说，谓已悟人，能见自性，方便为人解说此经，令悟实相，成无上道，此为法施，无所住相，功德无有边际，胜前百千万亿劫，以身布施功德，百千万倍。谓彼虽受无量福报，乃世间福耳。受世间福者，乃染烦恼之因，又因心作恶业。闻此经典，信心不逆，则自此种诸善根，日见增长，愈久而愈盛，则为出世间福，故胜于彼无量无数也。川禅师云：「人天福报即不无，佛法未梦见在。」颂曰：「初中后，发心同，功德无边等莫穷，争似信心心不立，一拳打破大虚空。」

【「须菩提！以要言之，是经有不可思议、不可称量、无边功德。如来为发大乘者说，为发最上乘者说。】

　　明此法门所有功德，过心境界，故不可以心思；过言境界，故不可以口议，若人于此经典，了悟人法二空，深明实相，功德广大，即同佛心，无有边际，不可称量也。为发大乘者说，谓智慧广大，能见自性，色空俱遣，不著二边，二边既无，即无中道可立，不染万境，即是大乘菩萨所行之道。为发最上乘者说，谓不见垢秽可厌，不见清净可求，无遣可遣，亦不言无遣；无住不住，亦不言无住，心量广大，廓若虚空，无有边际，即是最上乘诸佛地位也。
　　黄檗云：「如来现世，欲说一乘真法，则众生不信兴谤，没于苦海；若都不说，则堕悭贪，不为众生普舍妙道。遂谈方便，说有三乘，乘有大小，得有浅深，皆非定法。故云：唯有一乘道，余二则非真也。川禅师云：「如斩一握丝，一刀一切断。」颂曰：「一拳打倒化城关，一脚趯翻玄妙棋，南北东西信步行，休觅大悲观自在，大乘说，最上说，一棒一条痕，一掌一握血。」

【「若有人能受持读诵，广为人说，如来悉知是人，悉见是人，皆成就不可量、不可称、无有边、不可思议功德，如是人等，则为荷担如来阿耨多罗三藐三菩提。】

　　广为人说，知见是人，皆得成就不可思议功德者，此谓上根器人，深明此经，了悟佛意；持此大乘经典，为人解说，令诸学者，各见自性无相之理，得见本源自心是佛，当知此人功德，无有边际，不可称量也。马祖云：「汝等诸人，须信自心是佛，此心即是佛心。」佛国白禅师云：「心心即佛佛心心，佛佛心心即佛心，心佛悟来无一物，将军止渴望梅林。」圜悟禅师云：「即心是佛，已是八字打开，非佛非心，重问当阳点破。不寻其言，一直便透，方见古人赤心片片，若也踌蹰，则当面蹉过了也。」
　　心佛颂云：「佛即心兮心即佛，心佛从来皆妄物，若知无佛复无心，始是真如法身佛，佛佛佛，没榜样，一颗圆光八万象，无体之体乃真体，无相之相即实相，非色非空非不空，不动不静不来往，无异无同无有无，难取难舍难指望，内外圆明到处通，一佛国在一沙中，一粒沙含大千界，一个身心万个同，知之须会无心法，不染不净为净业，善恶千端无有无，便是南无大迦叶。」
　　黄檗云：「汝但除外凡情圣境，心外更别无佛，祖师西来，直指一切人，全体是佛。汝今不识，执凡执圣，向外驰骋，反自迷心，所以向汝道，即心是佛，一念情生，即堕异趣，无始以来，不异今日，无有异法，故名成等正觉。即为荷担如来阿耨多罗三藐三菩提者，闻经解义，如说修行，广为人说，无相之法，令诸学者，悟明心地，能行无相无著之行，开发心中智慧光明，离诸尘劳妄念，共成无上菩提，当知此人，负荷自性如来阿耨多罗三藐三菩提，在于身内也。」傅大士云：「遍计于先了，圆成证此时，宿乘无碍慧，方便劝人持。」川禅师云：「劈开太华手，须是巨灵神。」颂曰：「堆山积岳来，一一尽尘埃，眼里瞳人碧，胸中气若雷，出边沙塞静，入国贯英才，一片寸心如海大，波涛几见去还来。」

【「何以故？须菩提！若乐小法者，著我见、人见、众生见、寿者见，则于此经，不能听受读诵、为人解说。】

　　小法者，小乘法也。凡夫愚钝，不能听信，广学无上菩提，空修福德六道轮回因果之法，纵使强学，执著多闻，为人解说，被明眼人覤著，手忙脚乱，一场败阙。保宁勇禅师云：「颜色规模恰似真，人前拈弄越光新，及乎入火重烹炼，到了终归是假银。」
　　黄檗云：「古人心利，才闻一言，便乃绝学，所以唤作绝学无为闲道人也。今时人只欲多知多解，广求文义，唤作修行，不知多知多解，翻成壅塞，皆为毒药，尽向生灭中取。真如之中，都无此事。从前所有一切解处，尽须并却令空，即是空如来藏，更无纤尘可有，即是破有法王出现世间。」亦云：「我于然灯佛所，无有少法可得，此语只为空你情解知量，但消融表里情尽，都无依执，是无事人。三乘教网，只是应机之药，随宜所说，临时施设，各各不同，但能了知，即不被惑。第一不得于心境上守文作解，何以如此，实无有定法如来可说。我此宗门，不论此事，但只息念忘虑便休，更不用思前虑后。」又云：「学般若人，不见有一法可得，绝意三乘，唯一真实不可证得，谓我能证能得者，皆增上慢人，法华会上，拂衣而去者，皆斯徒也。是故佛言我于阿耨多罗三藐三菩提，实无所得，默契而已，学者但止于正法修行，放下我人众生寿者四相，即不被一切诸境惑乱，若著四相，则堕邪见，故不能听受读诵，况能为人解说修行。」正法眼藏云：「若欲修行，当依正法，心体离念，相等虚空，不落圣凡，身心平等，如是修者，是为正法也。」川禅师云：「仁者见之谓之仁，智者见之谓之智。」颂曰：「不学英雄不读书，波波役役走长途，娘生宝藏无心用，甘作无知饿死夫，争怪得别人！」

【「须菩提！在在处处，若有此经，一切世间、天、人、阿修罗，所应供养；当知此处，则为是塔，皆应恭敬，作礼围绕，以诸华香而散其处。】

　　在在处处，言所在之处不一也。一切众生，六根运用，种种施为，常在法性三昧之中，若悟此理，即在在处处有此经也。天人阿修罗，天者逸乐心。人者善恶心。阿修罗者嗔恨心。但存此心，不得解脱。「所应供养」者，若无天人阿修罗心，是名供养。「即为是塔」者，解脱之性，巍巍高显，便是如来真身舍利。故云，是塔也。「以诸香花，而散其处」者，当于解脱性中，开敷知见，熏植万行，即法界性自然显现。川禅师云：「镇州萝卜，云门糊饼。」颂曰：「与君同步又同行，起坐相将岁月长，渴饮饥餐常对面，不须回首更思量。」

　　　　能净业障分第十六

　　若能心常清净，宿生业障，永尽消除。颂曰：「业由心造心由谁，心罪当知谁所为，直下罪忘心灭处，觉天心月灿光辉。」

【「复次，须菩提！善男子、善女人，受持读诵此经，若为人轻贱，是人先世罪业，应堕恶道，以今世人轻贱故，先世罪业则为消灭，当得阿耨多罗三藐三菩提。】

　　上明生善，今明灭恶。先世造作定业，不可逃避，以行般若故，不特易重为轻，且得正觉，故言若人受持读诵此经，应合得人恭敬，今复有疾患贫穷业障，反为人所憎恶。世人不达先业，将谓诵经为善，浑无应验，遂生疑惑，殊不知若非经力，即堕恶道。以今世人轻贱故，折三途之报，速得无上菩提。张无尽云：「四序炎凉去复还，圣凡只在刹那间，前人罪业今人贱，倒却前人罪业山。」傅大士云：「先身有报障，今日受持经，暂被人轻贱，转重复还轻，若了依他起，能除遍计情，常依般若观，何虑不圆成。」川禅师云：「不因一事，不长一智。」颂曰：「赞不及，毁不及，若了一，万事毕，无欠无余若太虚，为君题作波罗蜜。」

【「须菩提！我念过去无量阿僧祇劫，于然灯佛前，得值八百四千万亿那由他诸佛，悉皆供养承事，无空过者；若复有人，于后末世，能受持读诵此经，所得功德，于我所供养诸佛功德，百分不及一，千万亿分、乃至算数譬喻所不能及。】

　　阿僧祇，梵语也，华言无央数。那由他，华言一万万。于无量无央数劫，在然灯佛先，则释迦佛说此经时，去然灯佛已无量无数矣。又于其先，遇八百四千万亿那由他诸佛出世，则其劫数，不胜其多，供养如是诸佛，其功德，终不可及此经功德，以彼虽供无数诸佛，求福而已，未离生死，自性若迷，福何可救？不如有人，于此经典，得悟真性，胜前所得功德，百千万倍。达磨对梁武帝云：「造寺写经，供养布施功德，只获人天小果，实非功德也。」川禅师云：「功不浪施。」颂曰：「亿千供佛福无边，争似常将古教看，白纸上边书黑字，请君开眼目前观，风寂寂，水涟涟，谢家人只在渔船。」

【「须菩提！若善男子、善女人，于后末世，有受持读诵此经，所得功德，我若具说者，或有人闻，心则狂乱，狐疑不信。须菩提！当知是经义不可思议，果报亦不可思议。」】

　　所得功德，我若具说者，谓说悟后净妙境界也。前为乐小法者，为说降住小乘之法，欲令悟入，尚犹不信；若便为说见性大乘之法，密义难思，狂乱不信，徒使其狐疑也。义者，般若之义。果报者，所得功德也。当知是经等，则总结此经福果之体，皆幽邃而难测，盖经义乃福所依体，佛果为菩提所依体，以皆无相故，绝言思也。长水云：「自第三乃至第十，迤逦次第，五度校量，谓外财两度，内财两度，佛因一度，第一以一大千界宝施，不及持说。第二以无量大千界宝施，不及持说。第三以一河沙身命布施，不及持说。第四以无量沙数身命布施，不及持说。第五以如来因地供佛功德，不及持说。至此第五是校量之极，更无譬喻可以比况。故总结云，经义果报不可思议也。」谢灵运云：「万行渊源，义理难测，菩提妙果，岂有心之能议。」川禅师云：「各各眉毛眼上横。」颂曰：「良药多苦口，忠言多逆耳，冷暖自知，如鱼饮水，何须他日待龙华，今朝先授菩提记。」

　　　　究竟无我分第十七

　　一切法，直下究竟，本无我体。颂曰：「究竟无我绝三玄，真空妙理本无传，人人本有黄金相，分付东君仔细参。」

【尔时，须菩提白佛言：「世尊！善男子、善女人，发阿耨多罗三藐三菩提心，云何应住？云何降伏其心？」佛告须菩提：「善男子、善女人，发阿耨多罗三藐三菩提者，当生如是心，我应灭度一切众生。灭度一切众生已，而无有一众生实灭度者。】

　　云何应住，云何降伏其心，注见善现起请分中，当生如是心者，谓二乘之人，执著诸相，起诸妄念，如来指示，令其心常空寂，湛然清净也。马祖云：「常教心如迷人，不辨万有。」百丈云：「心如虚空相，学始有成也。」黄檗云：「但净其心，更无别法，此即真佛，佛与众生，一心无辨，犹如虚空，无杂无染，如大日轮，照四天下。日升之时，明遍天下，虚空不曾明；日暗之时，暗遍天下，虚空不曾暗。明暗之境，自相凌夺，虚空之性，廓然不变。佛与众生，心亦如是。
　　「我应灭度一切众生」者，佛言我今欲令一切众生，除灭妄心，令见真性。白乐天云：「澹然无他念，虚静是吾师。」圭峰禅师云：「觉诸相空，心自无念，念起即觉，觉之即无，修行妙门，惟在此也。」慈受云：「有利根者，一拨便转，性顽钝者，只在梦中。山僧有个省磕睡底道理，不免倾心吐胆，而为诸人说破。」良久曰：「且勤照管鼻孔。」愚者若见此，一如路逢客，智者见点头，恰如饥得食。
　　「灭度一切众生已，而无有一众生实灭度」者，此谓不可见有众生是自己度者，若有此念，即著我人众生寿者四相，即非菩萨清净心也。川禅师云：「有时因好月，不觉过沧洲。」颂曰：「若问云何住，非中及有无，头无纤草盖，足不履阎浮，细似鳞方出，轻如蝶舞初，众生灭尽知无灭，此是随流大丈夫。」

【「何以故？若菩萨有我相、人相、众生相、寿者相，则非菩萨。所以者何？须菩提！实无有法发阿耨多罗三藐三菩提者。】

　　即非菩萨，谓二乘之人，执著我人众生寿者四相，解注已在大乘正宗分中。实无有法，谓初悟人，尚有微细四相也。但少有悟心是我相；见有智慧，能降伏烦恼，是人相；见降伏烦恼竟，是众生相；见清净心可得，是寿者相。不除此念，皆是有法，故云。实无有法发阿耨多罗三藐三菩提者。傅大士云：「空生重请问，无心为自身，欲发菩提者，常了现前因，行悲疑似妄，用智最言真，度生权立我，证理即无人。」川禅师云：「少他一分也不得。」颂曰：「独坐修然一室空，更无南北与西东，虽然不借阳和力，争奈桃花一样红。」龙舒居士云：「此分大概如第三分所言，须菩提于此再问者，无非为续求听者问耳。经中多有如此，不必以前为破情显智，此则忘智显理，前浅后深，穿凿求解，佛再答之，唯增「实无有法，发阿耨多罗三藐三菩提」者一句，上既言发阿耨菩提者，当生如是心，生如是心则是法矣。若无法，乌能得见真性而成佛，然此乃言，实无有法发阿耨菩提者，何也？盖上言当生如是心者，是心亦非真性中所有，亦属妄耳。故此言实无有法，其意谓，究其实则真性无此，佛恐弟子误认所谓当生如是心者为真实。故特于此说破，以为非实也。然则非徒本无一切众生，而发此求真性之心者，亦本无法，盖真性中本来荡然空寂，所谓一法不立者是也。」

【「须菩提！于意云何？如来于然灯佛所，有法得阿耨多罗三藐三菩提不？」「不也，世尊！如我解佛所说义，佛于然灯佛所，无有法得阿耨多罗三藐三菩提。」佛言：「如是，如是。】

　　如来，佛自谓也。言我于然灯佛所，有法得三菩提不？须菩提言，若有般若了悟心在，即是有法，尚存所得之心。故云。无有法得三菩提也。佛言，如是如是者，善契如来之法意也。川禅师云：「若不同床睡，争知被底穿。」颂曰：「打鼓弄琵琶，相逢两会家，君行杨柳岸，我宿渡头艖，江上晚来秋雨过，数峰苍翠接天霞。」

【「须菩提！实无有法如来得阿耨多罗三藐三菩提。须菩提！若有法如来得阿耨多罗三藐三菩提，然灯佛则不与我授记：『汝于来世，当得作佛，号释迦牟尼。』以实无有法得阿耨多罗三藐三菩提，是故然灯佛与我授记，作是言：『汝于来世，当得作佛，号释迦牟尼。』】

　　若有一切法，是有一切心。故云：即非佛法，若无一切法，是无一切心，云何不是佛。故龙牙和尚云：「深念门前树，能令鸟泊栖，来者无心唤，去者不慕归，若人心似树，与道不相违。与我授记当得作佛。号释迦牟尼者，如因智慧而得见性，若有能所之心，即是有法可得，性同凡夫，如何得授记耶！若必有法可得，则然灯佛已传之矣。何待授记？故无记可授，是名授记。若于心上无纤粟停留，即是无法可得，自性清净。故云。来世当得作佛。慈受禅师云：「一颗灵丹大似拳，服来平地便升仙，尘缘若有丝毫在，蹉过蓬莱路八千。」傅大士云：「人与法相待，二相本来如，法空人是妄，人空法亦祛，人法两俱遣，授记可非虚，一切皆如幻，谁言得有无。」川禅师云：「贫似范丹，气如项羽。」颂曰：「上无片瓦，下无札锥，日来月往，不知是谁。咦！」

【「何以故？如来者，即诸法如义。】

　　如来者，即真如也。真如不离诸法，凡夫心存取舍，分别诸法，所以浊乱，不得自如。佛心若大虚空，即一切诸法，本来清净。如中天杲日，历历分明，于诸法上，都无取舍分别，即是诸法如义。又云，若不修因，即无证果，虽无因果法之可得，诸法皆如，如理即佛。傅大士云：「法性非因果，如理不从因，谓得然灯记，宁知是旧身。」经云：文殊及净名，对谈不二，如何是不二？不得动著。川禅师云：「住住，动著即三十捧。」颂曰：「上是天兮下是地，男是男兮女是女，牧童撞著著牛儿，大家齐唱啰啰哩，是何曲调万年欢。」

【「若有人言：如来得阿耨多罗三藐三菩提。须菩提！实无有法，佛得阿耨多罗三藐三菩提。须菩提！如来所得阿耨多罗三藐三菩提，于是中无实无虚。】

　　无上正觉，佛之真性也。性则吾心本有，法则从外施设，佛假诸法，断除外妄，以明真性，岂谓于法有所得，而名为真性耶。故如来了无所得，而可以得言者，菩提无上道耳。而菩提无上道，有真空妙理，在乎其间，故言无实无虚。无实者，真空无分别也。境界经云：诸欲不染故，敬礼无所观。无虚者，妙用也，具河沙德用也。川禅师云：「富嫌千口少，贫恨一身多。」颂曰：「生涯如梦若浮云，活计都无绝六亲，留得一双青白眼，笑看无限往来人。」

【「是故如来说：一切法皆是佛法。】

　　一切世法，皆是佛法，盖如来真如之性，非别有体，即一切色等诸法，离性离相，唯佛与佛，乃能证知。故云，皆是佛法。涅槃经云：佛即是法，法即是佛。马祖云：「一切众生，从无量劫来，不出法性三昧，长在法性中，著衣吃饭，言谈只对，六根运用，一切施为，尽是法性。不解还源，所以随名逐相，迷情妄起，造种种业。若能一念回光返照，全体圣心，何处不是佛法。」川禅师云：「明明百草头，明明祖师意。」颂曰：「会造逡巡酒，能开顷刻花，琴弹碧玉调，炉炼白珠砂，几般伎俩从何得，须信风流出作家。」

【「须菩提！所言一切法者，即非一切法，是故名一切法。】

　　谓于法者，心无所得，了诸法空，本无一切法也。法华经云：诸法从本来，常自寂灭相。故古德云：「用即知而常寂，不用即寂而常照，方契妙觉，是故一切法也。」川禅师云：「上大人丘乙已。」颂曰：「是法非法不是法，死水藏龙活鱍鱍，是心非心不是心，[(享-子)/田]塞虚空古到今，只者是绝，追寻，无限野云风卷尽，一轮明月照天心。」

【「须菩提！譬如人身长大。」须菩提言：「世尊！如来说：人身长大，则为非大身，是名大身。」】

　　色身有相，为非大身，法身无相，广大无边，是名大身。黄檗云：「虚空即法身，法身即虚空，是名大身也。」川禅师云：「唤作一物即不中。」颂曰：「天产英灵六尺躯，能文能武善经书，一朝识破娘生面，方信闲名满五湖。」

【「须菩提！菩萨亦如是。若作是言：『我当灭度无量众生』，则不名菩萨。何以故？须菩提！无有法名为菩萨。是故佛说：一切法无我、无人、无众生、无寿者。】

　　梵语菩萨，华言觉众生，谓我当灭度无量众生，即不名菩萨者，若以众生为有，而我化之成佛，以得灭度，如作此见，则不可名为觉众生，以一切众生，于真性本无，惟从业缘中现，不可以为有，亦如大身，不为真实，徒有虚名而已。傅大士云：「名因共业变，万像即微生，若悟真空色，悠然独有名。」「实无有法名为菩萨」者，一切空寂，本来不生，不见有生死，不见有涅槃，不见有善恶，不见有凡圣，不见一切法，是名见法；正见之时，了无可见，无四相可得，即是菩萨。维摩经云：法无众生，离众生垢故，法无有我，离我垢故，法无寿命，离生死故，法无有人，前后际断故。此真空无相法，佛说一切法者此耳，外此则佛无所说。川禅师云：「唤牛则牛，唤马即马。」颂曰：「借婆衫子拜婆门，礼数周旋已十分，竹影扫阶尘不动，月穿潭底水无痕。」

【「须菩提！若菩萨作是言：『我当庄严佛土』，是不名菩萨。何以故？如来说：庄严佛土者，即非庄严，是名庄严。须菩提！若菩萨通达无我、法者，如来说名真是菩萨。】

　　我当庄严佛土，是不名菩萨者。妙定经云：若人造得白银精舍三千大千世界，虽有无量布施福德，心有能所，即非菩萨；不如一念无能所心，所得功德，胜前功德百千万倍。即非庄严，是名庄严。谓如来所说者，庄严心佛土也。心土本来清净无相，实无有法可得阿耨多罗三藐三菩提，实无有法名为菩萨，岂复取庄严相，逍遥自在，无纤毫挂碍，云何是庄严，云何不是庄严。故云，即非庄严，是名庄严也。
　　通达无我法，谓于诸法相，无所滞碍，是名通达，若作有所能解，是名我相；若作无所能解，湛然清净，是名无我。故云，真是菩萨。僧问马祖云：「作何见解，则得达道？」答云：「自性本来具足，但于善恶事上不滞，方唤作修道人。取善舍恶，观空入定，皆属造作，更向外驰，去家转疏转远。一念妄想，便是三界生死根本。但不起一念，是除生死根本，即得法王无上珍宝。」川禅师云：「寒则普天寒，热则普天热。」颂曰：「有我元无我，寒时烧暖火，无心似有心，半夜拾金针，无心无我分明道，不知道者是何人。」

　　　　一体同观分第十八

　　万法同归一体，更无异观。颂曰：「人法俱忘水月秋更无纤粟挂心头饥来吃饭困来睡绿水青山一目收。

【「须菩提！于意云何？如来有肉眼不？」「如是，世尊！如来有肉眼。」「须菩提！于意云何？如来有天眼不？」「如是，世尊！如来有天眼。」「须菩提！于意云何？如来有慧眼不？」「如是，世尊！如来有慧眼。」「须菩提！于意云何？如来有法眼不？」「如是，世尊！如来有法眼。」「须菩提！于意云何？如来有佛眼不？」「如是，世尊！如来有佛眼。」】

　　一切凡夫皆具五眼，而被迷心盖覆，不能自见，若无迷心忘（编者注：「忘」疑是「妄」）念，即得翳障退灭，五眼开明，见一切色也。化身观见为肉眼，普照大千为天眼，智烛常明为慧眼，了诸法空为法眼，自性常觉为佛眼。华严经云：肉眼见一切色故，天眼见一切众生心故，慧眼见一切众生诸根境界故，法眼见一切法如实相故，佛眼见如来十力故。又云，若以无相为法身者，名为慧眼而见如来，指空论有假立名相，名为法眼而见如来，若了有无，即非有无，二边寂灭，全体法身，周遍法界者，具足佛眼而见如来。僧问尊宿云：「观音菩萨用许多手眼作么？」答云：「通身是手眼。若人于这里荐得一眼也无，岂更落三落四，然如是，须是个汉始得。」川禅师云：「尽在眉毛下。」颂曰：「如来有五眼，张三秪一双，一般分皂白，的的别青黄，其间些子淆讹处，六月炎天下雪霜。」

【「须菩提！于意云何？恒河中所有沙，佛说是沙不？」「如是，世尊！如来说是沙。」「须菩提！于意云何？如一恒河中所有沙，有如是等恒河，是诸恒河所有沙数，佛世界如是，宁为多不？」「甚多，世尊！」佛告须菩提：「尔所国土中，所有众生，若干种心，如来悉知。】

　　恒河沙数者，谓诸恒河中沙，一沙为一世界，欲明众生有种种妄念，故举无穷之沙以为喻耳。楞严经云：琉璃光法王子，观世间众生，皆是妄缘风力所转，观世动时，观身动止，观心动念，诸动无二，等无差别，此群动性，来无所从，去无所至，十方微尘，颠倒众生，同一虚妄也。
　　「若干种心，如来悉知」者，眼耳鼻舌身意，若起心动念处皆是国土，于国土中所有众生，若干种种差别之心，心数虽多，总名妄心。然此妄心，乃自真性中现，则有形相，既有形相，故可得而知，故云悉知，若寂然如虚空，则无得而知矣。川禅师云：「曾为浪子偏怜客，惯爱贪杯识醉人。」颂曰：「眼观东南，意在西北，将谓侯白，更有侯黑，一切众生一切心，尽逐无穷声与色。咄！」

【「何以故？如来说：诸心皆为非心，是名为心。】

　　觉妄之心，即是非心，本无妄念，不起妄心，即是自性本心。故云，是名为心，即是菩萨心，亦名涅槃心，亦名大道心，亦名佛心。故临济云：「若一念心能解缚，此是观音三昧法。」川禅师云：「病多记药性。」颂曰：「一波才动万波随，似蚁循环岂了期，今日为君都割断，出身方号丈夫儿。」

【「所以者何？须菩提！过去心不可得，现在心不可得，未来心不可得。】

　　谓三世心，无性可得故，可从缘生。肇法师云：「闻说诸心，谓有实心，故须破遣，明三世皆空。故云，过去已灭，未来未至，现在虚妄，三世推求，了不可得，盖真心常住，自无量无数劫来，常一定而不变动，岂有过去未来现在，有此三心，则是妄想，从缘而起，缘灭还无，不可得者谓无也。」言此三心，本来无有，乃从缘而有耳。故云，若悟无相无事，平常真心，即法体空寂，不生不灭，湛然清净，岂有前念今念后念可得也。马祖云：「道不用修，但莫污染。何谓污染？但有生死造作趣向，皆是污染。若欲直会其道，平常心即是道。何谓平常心，无造作，无是非，无取舍，无爱憎，无凡圣。是故经云：非凡夫行，非圣贤行，是菩萨行。」赵州问南泉云：「如何是道？」泉云：平常心是道。」佛印禅师颂云：「欲识平常道，天真任自然，行舡宜举桌，走马即加鞭，若遇饥来饭，还应困即眠，尽从缘所得，所得亦非缘。」傅大士云：「依他一念起，俱为妄所行，便分六十二，九百乱纵横，过去灭无灭，当来生不生，若能如此观，真妄坦然平。」川禅师云：「低声低声，直得鼻孔里出气。」颂曰：「三际求心心不见，两眼依然对两眼，不须遗剑刻舟寻，雪月风花常见面。」

　　　　法界通化分第十九

　　以无福德为福德，充满法界，通达无边。颂曰：「宝施无边岂性同，何如见道脱凡笼，打开自己光明藏，尽在毫端一化中。」

【「须菩提！于意云何？若有人满三千大千世界七宝以用布施，是人以是因缘，得福多不？」「如是，世尊！此人以是因缘，得福甚多。须菩提！若福德有实，如来不说得福德多；以福德无故，如来说得福德多。」】

　　布施虽多，只是有碍之宝，不及无为清净功德，是故如来不说多也。若有菩萨，以卢那含中七觉菩提，持斋礼赞，从其心灯化生功德，不生不灭，坚如金刚，乘香花云，人（编者注：「人」疑是「入」）无边界，起光明台，供养十方一切诸佛，此是无为功德，见性之施，同于虚空，无有边际，川禅师云：「尤胜别劳心。」颂曰：「罗汉应供薄，象负七宝珍，虽然多浊富，争似少清贫，罔象只因无意得，离娄失在有心亲。」

　　　　离色离相分第二十

　　有色有相，从缘妄生，离妄即得见性。颂曰：「法身体若太虚空，万象难教混一同，花笑鸟啼瞒不得，难将正眼著邪中。」

【「须菩提！于意云何？佛可以具足色身见不？」「不也，世尊！如来不应以色身见。何以故？如来说：具足色身，即非具足色身，是名具足色身。」「须菩提！于意云何？如来可以具足诸相见不？」「不也，世尊！如来不应以具足诸相见。何以故？如来说：诸相具足，即非具足，是名诸相具足。」】

　　如来法身无为，应身起用，固非色相可见，而未尝离于色相而不可见，凡夫不著有，即著空，有此断常二见，谓观空莫非见色，见色莫不皆空，即是具足色身，具足诸相，非具足也。空色一如，有无不异，方可能观无身而见一切身，无相而见一切相，是名色身具足，诸相具足也。僧问赵州云：「狗子有佛性也无？」州云：「狗子无佛性。」僧云：「蠢动含灵，皆有佛性，为甚么狗子无佛性？」州云：「为他有业识在。」夫业识之人，种种著于有，起诸妄想者，名颠例（编者注：「例」疑是「倒」）知见；种种落于空，都无所悟者，名断灭知见。宿有善根之人，无此颠倒断灭二病，能洞晓空有，此名正真知见，若悟此理，乃可随时著衣吃饭，长养圣胎，任运过时，更有何事。四祖谓牛头融禅师云：「百千妙门，同归方寸，恒沙妙德，总在心源，一切定门，一切慧门，一切行门，悉皆具足。神通妙用，只在你心。业障烦恼，本来空寂，一切果报，性相平等，大道虚旷，绝思绝虑，如是之法，无欠无余，与佛无殊，更无别法，但只令心自在，莫怀妄想，亦莫欢欣，莫起贪嗔，莫生忧虑，荡荡无碍，任意纵横，不作诸善，不造诸恶，行住坐卧，触目遇缘，皆是佛之妙用。」祖印明禅师云：「养就家栏水牯牛，自归自去有来由，如今稳坐深云里，秦不管兮汉不收。」傅大士云：「八十随形好，相分三十二，应物万般形，理中非一异，人法两俱遣，色心同一契，所以证菩提，实由诸相离。」川禅师云：「官不容针，私通车马。」颂曰：「请君仰面看虚空，廓落无边不见踪，若解转身些子力，头头物物总相逢。」

　　　　非说所说分第二十一

　　无法可说，是名说法。颂曰：「生前一句是如何，开口分明蹉过他，佛祖舌头都坐断，哑人食蜜笑呵呵。」

【「须菩提！汝勿谓如来作是念：『我当有所说法。』莫作是念，何以故？若人言：如来有所说法，即为谤佛，不能解我所说故。】

　　既云，如来色身相好，不可得见，如何为人说法？然如来心常清净，语默皆如，遇缘即施，缘散即寂，无说而说，说即无说，不达此意，是为谤佛。张无尽云：「非法无以谈空，非人无以说法。」此谓不同生灭之心，有法可说也。若有生灭心在而说法者，是教一切人不能得见自性，所以为不能解佛所说也。如如居士云：「终日吃饭，不曾咬著一粒米；终日著衣，不曾挂著一茎丝，所以我佛横说直说，四十九年未曾道著一字。若人有所说法，直饶说得天花乱坠，也落在第二著，唯能坐断十方，打成一片，非言语可到，是名真说法也。所以道，墙壁瓦砾，说禅浩浩。」古德颂云：「也大奇，也大奇，无情说法不思议，若将耳听终难会，眼处闻声方得知。」川禅师云：「是即是，大藏小藏，从甚处得来。」颂曰：「有说皆为谛，无言亦不容，为君通一线，日向岭东红。」

【「须菩提！说法者，无法可说，是名说法。」】

　　说法者，无法可说，谓本来无法，特为诸众生随缘而说耳。此法岂真有耶！众生觉悟，何用此法，但虚名为说法而已。谢灵运云：「教传者，说法之意也。向言无说，非杜默而不语，但无存而说，则说满天下，无乖理法之过，无存，谓不著诸相，心无所住也。」傅大士云：「相寂名亦遣，心融境亦亡，去来终莫见，语默永无妨，智入圆成理，身同法性常，证真还了俗，不废是津梁。」川禅师云：「兔角杖，龟毛拂。」颂曰：「多年石马放毫光，铁牛哮吼入长江，虚空一喝无踪迹，不觉潜身北斗藏，且道是说法，不是说法。」

【尔时，慧命须菩提白佛言：「世尊！颇有众生，于未来世，闻说是法，生信心不？」佛言：「须菩提！彼非众生，非不众生。何以故？须菩提！众生众生者，如来说非众生，是名众生。」】

　　此魏译偈也。长庆中，僧灵幽入冥所，指魏译则存，秦译则无，今存魏译，慧命，善现解空第一，与般若空慧相应，以慧为命，故称慧命。佛言若敬信佛法，即著圣见，非众生也。若不信佛法，则著凡夫见，非不众生，若起此二见者，是不了中道，须是凡圣皆尽，不生两头，方是真正见解。故云，众生众生者，如来说非众生，是名众生也。川禅师云：「火热风动，水湿地坚。」颂曰：「指鹿岂能成骏马，言乌谁谓是翔鸾，虽然不许纤毫异，马字驴名几百般。」

　　　　无法可得分第二十二

　　悟性空故，无法可得。颂曰：「火里寻冰谩自求，敲冰取火更无由，十虚纵汝争拈得，两眼双空当下休。」

【须菩提白佛言：「世尊！佛得阿耨多罗三藐三菩提，为无所得耶？」「如是，如是。须菩提！我于阿耨多罗三藐三菩提乃至无有少法可得，是名阿耨多罗三藐三菩提。】

　　「无有少法可得」谓真性中，元无有法可得。若有少法可得，亦是著相。惟无所得，则荡然空空，是故不可以形相求，不可以言说求也。志公云：「但有纤毫即是尘，举意便遭魔所扰。经云：若人欲识佛境界，当净其意如虚空。学道之人，但于一切诸法，无取无舍，见如不见，闻如不闻，心如木石，刮削并当，令内外清净，方是逍遥自在底人。草堂清和尚云：「击石乃出火，火光终不炎，碧潭深万丈，直下见青天。」逍遥翁云：「内觉身心空，外觉万事空，破诸相讫，自然无可执，无可争，此是禅悦，所谓大明了人，勿令有秋毫许障碍，微尘许染著，坚久不渝，便是无上士，不动尊也。」琪禅师云：「念念释迦出世，步步弥勒下生，分别现文殊之心，运用动普贤之行，门门而皆出甘露，味味而尽是醍醐，不出旃檀之林，长处华藏之境，若如此也。行住坐卧，触目遇缘，虽应用千差且湛然清净。」川禅师云：「求人不如求己。」颂曰：「滴水生冰信有之，绿杨芳草色依依，春花秋月无穷事，不妨闲听鹧鸪啼。」

　　　　净身行善分第二十三

　　以无相清净心，修一切善法。颂曰：「但自胸应无垢机，任他长短是和非，眼中著沙耳盛水，妙行如如同道知。」

【「复次，须菩提！是法平等，无有高下，是名阿耨多罗三藐三菩提；以无我、无人、无众生、无寿者，修一切善法，则得阿耨多罗三藐三菩提。】

　　「是法平等，无有高下」者，所谓是法乃真性也。凡夫不见自性，妄识分别，自生高下，诸佛是高，众生是下。菩萨了悟，人法二空，上至诸佛，下至蝼蚁，皆有佛性，无所分别，故一切法皆平等，岂有高下也。黄檗云：「欲观佛作清净光明解脱之相，观众生作垢浊暗昧生死之相，作此解者，历恒河沙劫，终不能得阿耨菩提。」又云：「心若平等，不分高下，即与众生诸佛，世界山河，有相无相，遍十方界，一切平等，无我人众生寿者四相，本源清净心，常自圆满，光明遍照，故名为无上正等正觉也。」傅大士云：「水陆同真际，飞行体一如，法中何彼此，理上起亲疏，自他分别遣，高下执情除，了斯平等性，咸共入无余。」
　　「修一切善法」者，若不能离诸相，而修善法，终不能解脱，但离诸相而修善法，即得阿耨多罗三藐三菩提也。百丈云：「若人于一切事，无染无著；于一切境，不动不摇；于一切法，无取无舍；于一切时，常行方便，随顺众生，令皆欢喜而为说法，令悟菩提真性，此即名为修善法也。「川禅师云：「山高海深，日升月落。」颂曰：「僧是僧兮俗是俗，喜则笑兮悲则哭，若能于此善参详，六六从来三十六。」

【「须菩提！所言善法者，如来说非善法，是名善法。】

　　不住相故，即非善法。无漏福故，是名善法。法华经云：初善中善后善者，初。谓发善心时，须是念念精进，不生疑惑懈怠之心，中。谓常修一切善法，令悟真性，不著诸法相，后。谓即破善法，直教一切善恶凡圣，无取舍憎爱之心，平常无事。故云，即非善法，是名善法。盖凡夫执恶，声闻著善，若不离善法，又落两头机，岂为平等也。古德云：「了取平常心是道，饥来吃饭困来眠。」又云：「常平等心，如地广大，妙观察智，如日光明，体用及此，是佛境界。」川禅师云：「面上夹竹桃花，肚里侵天荆棘。」颂曰：「是恶非恶，从善非善，将逐符行，兵随印转，有时独立妙高峰，却来端坐阎王殿，见尽人间只点头，大悲手眼多方便。」

　　　　福智无比分第二十四

　　福智俱等虚空，无物可比。颂曰：「福智无边岂度量，人天路上福为强，要离生死超三界，惟诵金刚出世方。」

【「须菩提！若三千大千世界中所有诸须弥山王，如是等七宝聚，有人持用布施；若人以此《般若波罗蜜经》，乃至四句偈等，受持、为他人说，于前福德百分不及一，百千万亿分，乃至算数譬喻所不能及。】

　　聚七宝布施，如三千大千世界中，须弥山王，所得无量无边福德，此为住相布施，终无解脱之期；不如受持读诵此经，乃至四句偈等，所得无住相净妙功德，胜前功德百千万倍。傅大士云：「施宝河沙数，惟成有漏因，不如无我观，了妄乃名真。」川禅师云：「千锥札地，不如钝锹一捺。」颂曰：「麒麟鸾凤不成群，尺壁寸珠那入市，逐日之马不并驰，倚天长剑人难比，乾坤不覆载，劫火不能坏，凛凛威光混太虚，天上人间总不如。咦！」

　　　　化无所化分第二十五

　　众生性空，虽化度众生，而实无所化。颂曰：「自性众生自性度，痴人觅佛外边求，可怜拾翠拈红客，空在阎浮数日头。」

【「须菩提！于意云何？汝等勿谓如来作是念：『我当度众生。』须菩提！莫作是念。何以故？实无有众生如来度者，若有众生如来度者，如来则有我人众生寿者。】

　　既云，是法平等，无有高下，云何如来却度众生。故偈云：「平等真法界，佛不度众生，以名共彼阴，不离于法界。」名，即众生假名也；阴，即五阴实法也。此假名实法，皆即法众，故云，不离于法界，既即法界，凡圣一如，故如来实无有众生可度。又云，谓诸众生，起无量无边烦恼妄想，于一切善恶凡圣等见，有取舍分别之心，迷情盖覆菩提之性，佛出于世，教令觉悟，降六贼，断三毒，除人我，若能了悟人法二空，无诸妄念，心常空寂，湛然清净，更不留纤毫滞碍，即是见性，实无众生可化度也。
　　石霜禅师云：「休去，歇去，古庙香炉去，枯木寒灰去，一念万年去，如大死人去，若能如此用心，安有不成道也。」「若有众生如来度」者，即有我人众生寿者，谓此道人人具足，个个圆成，本来是佛，与佛无异，一切众生，皆是妄缘中现，其实无有，若言有众生可度，即著四相。圜悟禅师云：「赤肉团上，人人古佛家风，毗卢顶门，处处祖师巴鼻，若也恁么返照，凝然一段光明，非色非心，非内非外，行棒也打他不著，行喝也惊他不得，真得净裸裸，赤洒洒，是个无生法忍，不退转轮，截断两头，归家稳坐，正当恁么时，不须他处觅，只此是西方。」傅大士云：「夜夜抱佛眠，朝朝还共起，起坐镇相随，语默同居止，纤毫不相离，如身影相似，欲识佛去处，只这语声是。」
　　众生但为业障深重，与佛有殊，若能回光返照，一刀两段，即便见自性也。若不因佛经教，一切众生，无因自悟，凭何修行，得至佛地，此是如来无所得心。故云，若有众生如来度者，即有我人众生寿者相也。川禅师云：「春兰秋菊，各自馨香。」颂曰：「生下东南七步行，人人鼻直两眉横，哆和悲喜皆相似，那时谁敢问慈亲，还记得在么！」

【「须菩提！如来说：『有我者，则非有我，而凡夫之人以为有我。』须菩提！凡夫者，如来说则非凡夫。】

　　如来既无我人等相，云何有时称我？须知对所度众生，假名说我耳。谓有我者，即是凡夫。非我者，随处作主，应用无方。故云，凡是佛因，佛是凡果。境界经云：三世诸佛皆无所有，唯有自心。既明因果无差，乃知心外无法。二乘之人，执有我相，欲离生死而求涅槃，欲舍烦恼而求灭度，是舍一边，不了中道，乃同凡夫行也。即非凡夫者，一念清净，非凡非佛。故云，即非凡夫，凡夫亦空，迷者妄执，但无执著，即一切清净耳。川禅师云：「前念众生后念佛，佛与众生是何物。」颂曰：「不现三头六臂，却能拈匙放筋，有时醉酒骂人，忽尔烧香作礼，手把破沙盆，身披锦罗绮，做模打样百千般，蓦鼻牵来只是你。嗄！」

　　　　法身非相分第二十六

　　如来清净法身，非属形相。颂曰：「三十二相黄金殿，八十随形璎珞衣，覤破如来真面目，元将黄叶止婴啼。」

【「须菩提！于意云何？可以三十二相观如来不？」须菩提言：「如是！如是！以三十二相观如来。」】

　　空生疑谓众生是有，可化成圣，法身不无，可以妙相而见之也。川禅师云：「错。」颂曰：「泥塑木雕兼彩画，堆青抹绿更妆金，若将此是如来相，笑杀南无观世音。」

【佛言：「须菩提！若以三十二相观如来者，转轮圣王则是如来。」须菩提白佛言：「世尊！如我解佛所说义，不应以三十二相观如来。」尔时，世尊而说偈言：】

　　三十二相者，应身相也。观如来者，观法身如来也。善现初谓身相好，从法身流出，若见相好，即见法身，故答以如是如是。佛恐善现于应身取著，不达法体，又以转轮圣王为难，谓轮王虽具三十二相，岂同如来法身？故不应以相好观如来也。又云，未达我人众生寿者四相，即是心有生灭，生灭即是转轮义，王者，心也。虽修三十二净行，生灭心转多，终不契清净本心，与如来有别耳。川禅师云：「错。」颂曰：「有相身中无相身，金香炉下铁昆仑，头头尽是吾家物，何必灵山问世尊，如王秉剑。」

【「若以色见我，以音声求我，是人行邪道，不能见如来。】

　　言我者，此是法身真常净我，非色非声，无形无状，不可以心思，不可以识识，若以色见声求，心游理外，皆名邪见，不见法身。肇法师云：「所谓诸相焕目而非形，八音盈耳而非声，应化非真佛，亦非说法者。法体清净，犹若虚空，无有染碍，不落一切尘境，今且略举声色耳。」又云：「音声色相，本自心生，分别之心，皆落邪道，若能见无所见，闻无所闻，知无所知，证无所证，体此妙理，方见如来。」傅大士云：「涅槃含四德，惟我契真常，齐名八自在，独我最灵长，非色非身相，心识岂能量，看时不可见，悟理则形彰。」川禅师云：「直饶不作声求色见，亦未梦见如来在，且道如何得见，不审不审。」颂曰：「见色闻声世本常，一重雪上一重霜，君今要见黄头老，走人摩耶腹内藏，咦！此语三十年后，掷地有金声在。」

　　　　无断无灭分第二十七

　　依空即落空，无生断灭之见。颂曰：「这点灵光亘古今，几回高显几回沉，蓦然摸著衣中宝，呀地一声更不寻。」

【「须菩提！汝若作是念：『如来不以具足相故，得阿耨多罗三藐三菩提。』须菩提！莫作是念：『如来不以具足相故，得阿耨多罗三藐三菩提。』须菩提！汝若作是念，发阿耨多罗三藐三菩提者，说诸法断灭。莫作是念！何以故？发阿耨多罗三藐三菩提者，于法不说断灭相。】

　　如来不以具足相故者，佛恐须菩提落断灭见，是故令离两边。然性含万法，本自具足，应用遍知，一即一切，一切即一，去来自由，无所挂碍，此法上至诸佛，下至含识，本无欠少，是名具足相也。
　　说诸法断灭，莫作是念者。诸法性空，空即是常，是故不断不灭。若作念，云无相而有道心者，是断一切行，灭一切法，此非中道也。又云，若作有相观，即是一边见，若不作有相观，即是断灭法，故知真如法性，不是有，不是无，湛然不动，观与不观皆是生灭。故云，莫作是念也。于法不说断灭相，谓见性之人，自当穷究此理，若人空心静坐，百无所思，以为究竟，即著空相，断灭诸相。
　　晁太傅云：「诸佛说空法，为治于有故；若复著于空，诸佛所不化。」故云，大士体空而进德，凡夫说空而退善，当知有为，是无为之体，无为是有为之用也。川禅师云：「剪不齐兮理还乱，拽起头来割不断。」颂曰：「不知谁解巧安排，捏聚依前又放开，莫谓如来成断灭，一声还续一声来。」

　　　　不受不贪分第二十八

　　不受者，纵有向甚么处著；不贪者，爱欲之念不生。颂曰：「宝聚恒河世界中，一毫不受乐心空，春敷万卉青红紫，俄顷峥嵘不见踪。」

【「须菩提！若菩萨以满恒河沙等世界七宝布施；若复有人知一切法无我，得成于忍，此菩萨胜前菩萨所得功德。】

　　知一切法无我，谓一切万法，本来不生，本来无我相，所得福德，即非七宝布施等福所能比也。得成于忍者，既知人法无我，则二执不生，成无生忍，此乃胜前七宝布施菩萨。夫万法本来无性，皆因自己之所显发耳。如眼对色，谓之见。耳对声谓之闻，见闻是根，色声是尘，色声未对之时，我性常见常闻，未曾暂灭；色声相对之时，我性未尝暂生，此是菩萨了悟真性，活鱍鱍地，洞然同于太虚，所以不曾生灭；凡夫即被妄心所覆，随六尘转，即有生灭，故尘起即心起，尘灭即心灭，不知所起灭心，皆是妄念也。若见六尘起灭不生，即是菩提。川禅师云：「耳听如聋，口说如哑。」颂曰：「马下人因马上君，有高有下有疏亲，一朝马死人归去，亲者如同陌路人，只是旧时人，改却旧时行履处。」

【「须菩提！以诸菩萨不受福德故。」须菩提白佛言：「世尊！云何菩萨不受福德？」「须菩提！菩萨所作福德，不应贪著，是故说不受福德。】

　　不贪世间福德果报，谓之不受。又云，菩萨所作福德，不为自己，止欲利益一切众生，此是无所住心，即无贪著。故云，不受福德。川禅师云：「裙无腰，裤无口。」颂曰：「似水如云一梦身，不知此外更何亲，个中不许容他物，分付黄梅路上人。」

　　　　威仪寂静分第二十九

　　四威仪中，法身如如不动，本来静寂。颂曰：「坐卧经行脚自抬，登山涉水混尘埃，看他下足分明处，踏碎虚空无去来。」

【「须菩提！若有人言：如来若来若去、若坐若卧，是人不解我所说义。何以故？如来者，无所从来，亦无所去，故名如来。】

　　如来清净法身，遍满虚空世界，本无形相。其现千百亿身，乃随众生业缘而有，如镜中像。其实法身，元无生灭，岂有去来，故不知其何所从来，亦不知其何所从去。华严经云：上觉无来处，去亦无所从，清净妙色身，神力故显现。圆觉经云：云驶月运，舟行岸移，盖谓月未尝运，岸未尝移，真如体性，未尝作止任灭，皆人谬见耳。又云，知色声起时，即知从何而来；知色声灭时，即知从何而去。故色声香味触法，自有起灭，我心湛然，岂有去来生灭相耶，寂而常照，照而常寂，行住坐卧，四威仪中，无不清净也。川禅师云：「三（编者注：「三」疑是「山」）门头合掌，佛殿里烧香。」颂曰：「衲卷秋云去复来，几回南岳与天台，寒山拾得相逢笑，且道笑个甚么，笑道同行步不抬。」

　　　　一合理相分第三十

　　世界微尘，离合无性，为显此理。颂曰：「一念未兴相已成，如临宝镜两分明，翻身踏碎潭心月，相理元空摆手行。」

【「须菩提！若善男子、善女人，以三千大千世界碎为微尘，于意云何？是微尘众宁为多不？」「甚多，世尊！何以故？若是微尘众实有者，佛则不说是微尘众，所以者何？佛说：微尘众，则非微尘众，是名微尘众。世尊！如来所说三千大千世界，则非世界，是名世界。】

　　微尘者，妄念也。世界者，身之别名也。微尘是因，世界是果，微尘世界者，谓因果也。然自己真性，非因非果，能与六道众生为因果也。谓自性是因，六道是果，故知微尘能起世界，轮回由于一念。虽见小善，不可执著；虽逢小恶，必须除去。且众生于妄念中，起贪嗔痴业，妄受三界梦幻之果，如彼微尘积成世界，不知因果，元是妄心，自作自受，一念悟来，即无微尘，世界何有。故云，即非微尘，是名微尘。即非世界，是名世界。若欲建立世界，一任微尘炽然，若欲除灭世界，觉悟人法俱空，了无一法可得，湛然清净，不被诸境所转，皆由于自己也。
　　傅大士云：「欲证无生忍，要假离贪嗔，人法知无我，逍遥出六尘。」川禅师云：「若不入水，争见长人。」颂曰：「一尘才起翳摩空，碎抹三千数莫穷，野老不能收拾得，任教随雨又随风。」

【「何以故？若世界实有，则是一合相。如来说：一合相，则非一合相，是名一合相。」「须菩提！一合相者，则是不可说，但凡夫之人贪著其事。】

　　微尘谓因，世界谓果，若执因果为实有者，即被相之所缚。故云，即是一合相。但莫执为实有，亦莫执为实无，于相离相，故云，即非一合相，是名一合相也。又云，微尘虽多，不足为多；世界幻成，终无实义。若说实有微尘，实有世界，即是彼此著相，彼既是相，我又著相，两相相合，是谓一合相。总是虚妄，缚系生灭，但凡夫未悟，妄生贪著耳。「即是不可说」者，须是学人自省自悟，于理事上，各无挂碍，今凡夫一向贪著事相，不达于理，所以说因果著因果，说世界著世界。傅大士云：「界尘何一异，报应亦同然，非因亦非果，谁后复谁先，事中通一合，理则两俱捐，欲达无生路，应当识本源。」逍遥翁云：「学道之人，但只了悟灵明之心，是谓本源，所以念念妄想，皆为尘垢，勿令染著，久当证知清净法身也。」川禅师云：「捏聚放开，兵随印转。」颂曰：「浑囵成两片，劈破却团圆，细嚼莫咬碎，方知滋味全。」

　　　　知见不生分第三十一

　　直下顿除二执，知见自然不生。颂曰：「一击心空忘所知，朗然声色外威仪，灰飞烟灭心何在，四见才兴却是迷。」

【「须菩提！若人言：佛说我见、人见、众生见、寿者见。须菩提！于意云何？是人解我所说义不？」「世尊！是人不解如来所说义。何以故？世尊说：我见、人见、众生见、寿者见，即非我见、人见、众生见、寿者见，是名我见、人见、众生见、寿者见。」「须菩提！发阿耨多罗三藐三菩提心者，于一切法，应如是知，如是见，如是信解，不生法相。须菩提！所言法相者，如来说即非法相，是名法相。】

　　佛说般若金刚之法，始即令诸学人，先除粗重四相，如大乘正宗分中说也。次即令见自性之后，复除微细四相，如究竟无我分中说也。此二分中，即皆显出理中清净四相，明如来四相真见。妄见者，虚妄分别，众生见也。真见者，远离执著，如来见也。在迷众生，执著诸相，以为如来实有四见，故不解所说义，若悟如来真见，能于自心无求无碍，湛然常住，是清净我见。
　　黄檗云：「百种多知，不如无求最第一也。」又云：「诸学道人，若欲得成佛，一切佛法，总不用学，但学无求无著。无求，则心不生；无著，则心不灭。不生不灭，便是佛也。若见自性，本自具足，是清净人见。于自心中，本无烦恼可断，是清净众生见。自性无变无异，无生无灭，是清净寿者见。故云，即非我人众生寿者见，是名我人众生寿者见也。
　　发阿耨多罗三藐三菩提心者，应知一切众生，皆有佛性。应见一切众生，无漏智慧，本自具足。应信一切众生，灵源真性，无生无灭。若能了悟此意，即是一切智慧，不作有能所心，不存知解相，口说无相法，心悟无相理，常行无相行。故云，不生法相，是名法相也。川禅师云：「饭来开口，睡来合眼。」颂曰：「千尺丝纶直下垂，一波才动万波随，夜静水寒鱼不食，满船空载月明归。」

　　　　应化非真分第三十二

　　应现设化，一切有为，俱非真实。颂曰：「世界僧祇转法轮，微尘刹土微尘身，谁家底事婆心切，炉[革+冓]门开煆梦人。」

【「须菩提！若有人以满无量阿僧祇世界七宝持用布施，若有善男子、善女人，发菩萨心者，持于此经，乃至四句偈等，受持读诵，为人演说，其福胜彼。云何为人演说，】

　　发菩萨心者，谓发广大济度众生之心，最上乘种性人也。持于此经四句偈等，受持读诵者，七宝有竭，四句无穷，悟达本心，了无所得，持于此经，其福胜前七宝布施功德。缘此经根本，以破相为宗，了空为义。迷性布施，皆不证真故耳。云何为人演说者，四大色身，不解说法听法，是你面前，孤明历历，通彻十方底，解说解听，莫要记他语言，纵饶说得天花乱坠，其心不曾增；便总不说，其心不曾减。求著转远，学者转疏，惟在默契，悟者自知也。川禅师云：「要说有甚难，只今便请，谛听谛听。」颂曰：「行住坐卧，是非人我，勿喜勿嗔，不离这个，只这个，劈面唾，平生肝胆一时倾，四句妙门都说破。」

【「不取于相，如如不动。】

　　此谓语达无心无相可取之人。若是有心不取于相，却是取相。心本是空，相亦是空，人法俱空，有何可取也。真净文禅师云：「但无一切心，自然合天道，应用在临时，莫言妙不妙。」「如如不动」者，盖谓真性，遍虚空世界，无有形相，湛然不动，应现万形，虽赴感随缘，而真空实寂。
　　学人于此，若谓我知也。学得也。契悟也。解脱也。似此见解，皆是有动心，则是有生灭。若无此心，即一切法，皆摄不动。不动即内外皆如，故云，如如不动也。佛鉴和尚，举僧问法眼：「不取于相，如如不动，如何不取于相，见于不动去。」法眼云：「日出东方夜落西。」其僧有省。若也于此见得，方知道，旋岚偃岳，本来常静；江河兢注，元自不流。如或不然，不免更为饶舌。天左旋，地右转，古往今来经几遍；金乌飞，玉兔走，才方出海门，又落青山后。江河波渺渺，淮济浪悠悠，直入沧溟昼夜流。遂高声云：「诸禅德，还见如如不动么？」川禅师云：「末后一句，始到牢关，直得三世诸佛，四目相观，六代祖师，退身有分，可谓是江河彻冻，水泄不通，极目荆榛，难为措足，到这里，添一丝毫，如眼中著刺，减一丝毫，如肉上剜疮，非谓坐断要津，盖为识法者恐，虽然恁么，佛法只如此，便见陆地平沉，岂有灯灯续焰，川上座，今日不免向猛虎口中夺食，狞龙颔下争珠，豁开先圣庙门，后学进身有路，放开一线，又且何妨，语则全彰法体，默则独露真常，动则只鹤片云，静则安山列岳，举一步如象王回顾，退一步如狮子濒呻，法王法令当行，便能于法自在，只如末后一句，又作么生道，还委悉么？云在岭头闲不彻，水流涧下太忙生。」颂曰：「得优游处且优游，云自高飞水自流，只见黑风翻大浪，未闻沉却钓鱼舟。」

【「何以故？一切有为法，如梦幻泡影，如露亦如电，应作如是观。」】

　　一切有为法，上自天地造化，下至人之所为皆是。然称此六如，以设教化，则止谓人事耳。以众生界内，迁流造作，皆是妄心起灭，虚幻不实，终有败坏，如梦幻泡影，不得久长，梦者，妄想也。幻者，幻化也。泡者，水泡易生易灭也。影者，物影无所捉撮也。露者，朝露不得久停也。电者，闪电顷刻之光也。傅大士云：「如星翳灯幻，皆为喻无常，漏识修因果，谁言得久长，易脆如泡露，如云影电光，饶经八万劫，终是落空亡。」应作如是观者，有为无为，皆由自己，心常空寂，湛然清净，无纤毫停留挂碍，自然无心，如如不动，应作如是观也。四句偈者，乃此经之眼目，虽经八百手注解，未闻有指示下落处，人多不悟自己，分上四句，却区区向纸上寻觅，纵饶寻得，亦只是死句，非活句也。活句者，直下便是，然虽如此，也须亲见始得。
　　佛眼云：「千说万说，不如亲见一面，纵不说，亦自分明，要须返己自参，切不可骑牛觅牛也。」若人将七宝无量布施，不如受持自己四句，为人解说，使众生皆得见性，其福胜彼，盖以世间一切有为之法，如梦幻等，虚妄不实，布施之法，亦属有为，不得取著，惟应受持四句，觉明真性，以证不生灭之极果耳。
　　僧问云门大师云：「如何是佛？」门曰：「干屎橛。」太平古禅师为作颂云：「我佛如来干屎橛，随机平等遍尘寰。迷头认影区区者，目对慈颜似等闲。」蟾首座问洞山云：「佛真法身，犹若虚空，应物现形，如水中月，作么生是应底道理？」洞云：「如驴覤井。」蟾云：「恁么正是迷头认影？」洞云：「首座又作么生？」蟾云：「何不道似井覤驴也。」还会么？若教有意千般境，才觉无心万事休。川禅师云：「行船尽在把稍人。」颂曰：「水中捉月，镜里寻头，刻舟求剑，骑牛觅牛，空花阳焰，梦幻浮沤，一笔勾断，要休便休，巴歌社酒村田乐，不风流处也风流。」

【佛说是经已，长老须菩提及诸比丘、比丘尼、优婆塞、优婆夷、一切世间、天、人、阿修罗，闻佛所说，皆大欢喜，信受奉行。】

　　夫至理无言，真空无相，谓都寂默也。但不著言语，不著知解，即是无言无相。金刚之旨趣，本谓此也。是以旋立旋破，止要诸人，乃至无有少法可得，即不被一切诸境所惑，若得心地休歇，即谓之清净心，亦谓之本来心。亦谓之到彼岸。亦谓之涅槃。亦谓之解脱。其实一也。四祖问三祖云：「如何是古佛心？」祖云：「汝今是甚么？」四祖云：「我今无心。」三祖云：「汝既无心，诸佛岂有耶？」即于言下有省。此是学人标致。张无尽云：「若能身处尘劳，心常清净，便能转识为智，犹如握土成金，一切烦恼，皆是菩提。一切世法，皆是佛法。即是了事凡夫，别无圣解。上根之人，一闻千悟，得大总持，又何假如许开示耶。」川禅师云：「三十年后，莫教忘却老僧，不知谁是知恩者，呵呵，将谓无人，饥得食，渴得浆，病得差，热得凉，贫人遇宝，婴子见娘，飘舟到岸，孤客还乡，旱逢甘雨，国有忠良，四夷拱手，八表来降，头头总是，物物全彰，古今凡圣，地狱天堂，东西南北，不用思量，刹尘沙界诸群品，尽入金刚大道场。」
4




