
金刚般若波罗蜜经破空论

　　　　　　　　　　　　姚秦　三藏法师　鸠摩罗什　　译经
　　　　　　　　　　　　皇明　菩萨沙弥　智旭际明　　造论

　　稽首实相三般若　　本离四句及百非
　　满分修证福慧尊　　性修慈誓冥加被
　　为治群盲恶取空　　欲申如实不空义
　　不空遍破众戏论　　顺悉檀故名破空
　　论曰：此归命请加以申造论立名之旨趣也。稽首者，首至地也，由意笃敬，动身发口，即是三业翘勤供养也。实相者，非有相、非无相、非非有相、非非无相、非有无俱相，离一切相，遍为一切诸法作相，故名实相。此实相者，即是般若波罗蜜体。体自寂照，不可思议。如理而照，照不异寂，即名观照般若。如理诠寂，寂诠即照，是名文字般若。夫实相者，为观照体，为文字体；夫观照者，照于实相，照于文字；夫文字者，诠于实相，诠于观照。此一非一，举一即三；此三非三，言三即一。为令众生顿悟诸法自体性故，但举实相，冠三般若。以实相体，统诸法故。此之实相，本自非有，亦复非无，非亦有无，非非有无。实相离四句故。观照文字亦离四句。四句既离，百非自绝。以彼百非，总不出四句故。此实相三法，不可思议，非修非证，而为一切修证之本。满修证者，谓诸如来，称性而修，称性而证，因果理穷，无可加故。分修证者，谓诸菩萨，全性成修，全性作证，如入大海，渐次深故。福名福德，慧名慧行。实相非福，而为一切福德之聚，称性缘修，是成性福，实相非慧，而为一切慧行之本，称性真修，是成性慧。依于文字，则有实相之福，福亦实相，具足福慧；依于观照，则有实相之慧，慧亦实相，具足福慧。实相体尊，是故福慧修证，成两足尊。
　　复次，实相非福慧，则不名尊，以一切众生，皆悉具足实相体故；福慧非实相，亦不名尊，以一切权小，纵有种种福慧，不成无上大菩提故。由性具义，妙修得成；由妙修义，性德方显。若但举修德，不举性德者，则众生与佛，条然隔别，生不能感，佛不能应；若但举性德，不举修德者，则佛与众生，一味平等，佛非能加，生非所加。今以众生性中诸佛修成之慈誓，加被诸佛性中众生本具之修德，能拔一切戏论苦，能与一切实相乐。性与性冥，修与修冥，性与修冥，修与性冥，性修不二，生佛体同，是故得成加被义也。复次行人，若身身业，若口口业，若意意业，当体即是实相。惟其当体即实相故，则无能礼、所礼差别之相。达此能所性非能所，非能所性，遍为一切能所而作依止，无有一能一所而非实相全体大用，是故三业得为能感，诸佛得为所感；诸佛得为能应，行人得为所应，此即归命请加之旨趣也。
　　次申造论立名旨趣者。问曰：从上佛祖经论已足，何须更造此论？答曰：为治群盲恶取空故。一切众生，生无慧目，不能得见实相真体。亦复不知观照，不知文字。犹如群盲，不见乳色。随语生解。闻鹤谓动，闻雪谓冷等，闻此经者亦尔。经本破一切相，令达实相。而诸群盲，但闻破相，便执非相，取著于空，成恶知见。破坏俗谛，拨无因果。是以佛言：「宁起有见如须弥山，莫起空见如芥子许。」而彼不知实相，虽复永离一切幻妄之相，体性不空，以其无始以来，常恒不变，具足过恒沙等性德之用。盖不惟为种种万行之所庄严，而具万行无非性具，无非性起。趣举一行，无非实相全体大用，无分无剂，互遍互融。体即法界，义如是故。
　　问曰：如是义者，即已遍破一切戏论。所谓若有见戏论，若空见戏论，若亦有亦空见戏论，若非有非空见戏论，单四见戏论，复四见戏论，具足四见戏论，广说乃至一百八见，种种见网诸戏论等，无不破尽，何故立名为破空耶？答曰：顺悉檀故，名为破空。悉檀有四：一、世界悉檀，为令众生得欢喜故；二、为人悉檀，为令众生生善根故；三、对治悉坛，为令众生灭爱见故；四、第一义悉檀，为令众生入深理故。今治恶取空见，名为破空，即顺对治悉檀义也。复次，于对治中，仍具四悉，所谓自有众生闻破空论而生欢喜；复有众生，善根增长，爱见消灭，证入实相。如是种种为益不同。以是因缘，须造论也。

【金刚般若波罗蜜经】

　　体是至宝相不坏　　用能破物性常然
　　以喻般若三非三　　通别咸成度无极
　　论曰：此一经之总题也。以对余经，则名为别；以对经文，复名为通。若别若通，所诠无二，故曰咸成度无极也。金刚者，喻也。般若波罗蜜者，法也。金中之刚，故名金刚，此宝贵重，以喻实相般若，诸法中尊；其相坚固，物不能坏，以喻观照般若，爱见莫侵；其用猛利，能破一切，以喻文字般若，能断众疑。复次，实相尊重故，观照文字亦复尊重；观照不坏故，即是实相文字不坏；文字断疑故，即是实相观照断疑。譬如体是至宝，故不为一切所坏而能破一切也。不为一切所坏，故能破一切而称至宝也。能破一切，故名为至宝而物莫能坏也。一体三义，混之愈分；三义一体，派之愈合。实相常住为体，体即法身。观照契理为宗，宗即般若。文字断疑为用，用即解脱。总此三法为名，借此三义为喻。此之三义，其性常然，诸佛菩萨，不能令增；一切众生，不能令减。非悟非迷，无彼无此。惟其不属迷悟，故遍为迷悟作依；惟其性无彼此，故依之成彼成此。
　　梵语波罗蜜，此翻彼岸到。亦翻度无极也。迷实相而为苦道，迷观照而为烦恼，迷解脱而为结业。是以非此说此，说名生死无极之海。悟苦道即法身，悟烦恼即观照，悟结业即解脱。是以非彼说彼，说名度无极也。复次，前五度对波罗蜜，各有四句料简。般若惟三句。一者，非般若非波罗蜜，有为诸福德是；二者，是般若非波罗蜜，相似诸智慧是；三者，是般若是波罗蜜，此经所显三般若是。更无是波罗蜜非般若句。以五度若非般若，不能到彼岸故，以五度若到彼岸，咸名为般若故，故但说般若，即为具说六度万行。当知六度万行，皆如金刚，离句，绝非，而非断灭。

【如是我闻。一时佛在舍卫国祇树给孤独园，与大比丘众千二百五十人俱。】

　　第一义谛无声字　　亦无时处主伴等
　　为利众生转法轮　　六种成就而证信
　　论曰：实相之体，名为第一义谛。非能信、非所信、非能闻、非所闻、非三世所摄、非方隅所收、非主非伴、非一非多，而能所、时处、主伴、一多，咸依实相而得成就。是故若知第一义谛非种种，而种种无非第一义谛者，则不坏假名而达实相，可与信入此经，即通序而成别矣。

【尔时世尊食时，著衣持钵，入舍卫大城乞食。于其城中，次第乞已，还至本处。饭食讫，收衣钵，洗足已，敷座而坐。】

　　衣食行坐事即理　　一切毗尼皆佛行
　　一一行中见实相　　护念付嘱善应知
　　论曰：末世甫欲趣向大乘，学深般若，便轻忽一切毗尼细行。辄云大道不拘小节，大象不由兔径。岂思如来大圣，法中之王，而著衣持钵，乞食趺坐等，一一咸同比丘威仪，曾无稍异。故知全事即理。设欲舍坏色三衣，而空谈惭愧忍辱之衣，何不并废人间六味，而空谈法喜禅悦之味乎？昔高峰妙禅师室中垂问云：大修行人，当遵佛行，因甚不守毗尼？盖一切毗尼，无非佛行。安得名为兔径小节。既是不遵佛行，岂名大修行人？须知即一著衣，便具惭愧忍辱功德之衣；即一饭食，便具禅悦法喜出世之食；即一行乞，便知如来行慈悲行；即一趺坐，便知如来坐法空座。是故一一行门无非实相。能令根熟菩萨，见诸如来与其同行，得悟实相。名善护念。令根未熟菩萨，依此法律，正住增长，进趣实相。名善付嘱也。由此得名为发起序。

【时，长老须菩提，在大众中，即从座起。偏袒右肩，右膝著地。合掌恭敬而白佛言：「希有！世尊！如来善护念诸菩萨，善付嘱诸菩萨。世尊！善男子、善女人，发阿耨多罗三藐三菩提心，应云何住？云何降伏其心？」】

　　证实施权善鉴机　　护念付嘱故希有
　　发心应住降伏心　　般若相应此应问
　　论曰：以三义故，叹为希有。实相般若，难证难入，惟佛穷底，故为希有；已证实智，为物施权，权实不二，故为希有；知彼群机，有熟未熟，熟善护念，未熟付嘱。于一切时，一切行中，具斯二利，故为希有。阿耨多罗三藐三菩提者，此翻无上正等正觉，乃一切种智之果。发心者从因趣果之胜心也。入理般若，名为住。应云何住？是问住果；云何降伏其心？是问净因。夫无上菩提，虽名为果，体即非果。发无上心，虽名为因，体即非因。非果非因，实相法身宝也。应住是观照，不坏宗也。降伏是解脱，断惑用也。故名般若相应问也。

【佛言：「善哉！善哉！须菩提！如汝所说。如来善护念诸菩萨，善付嘱诸菩萨。汝今谛听，当为汝说。善男子善女人，发阿耨多罗三藐三菩提心，应如是住，如是降伏其心。」「唯然！世尊！愿乐欲闻。」】

　　契理契机故善善　　闻慧具足谛应思
　　论曰：自有契理而不契机者。如说大法，小机不堪。自有契机而不契理者。如说世善，不出生死。尽理而言，若非契理，决不契机，以理非权实。能权能实，权实皆理，如甘毒皆药故。若非契机，亦决不契理，以说不当机，便成非量，如药无贵贱，起病者良故。闻慧具足者：有闻无慧，如有灯无目，不见实相；有慧无闻，如暗室中坐，亦不见实相。诫令谛听，为具足闻慧故，为引起思慧及修慧故。

【佛告须菩提：「诸菩萨摩诃萨，应如是降伏其心，所有一切众生之类，若卵生、若胎生、若湿生、若化生、若有色、若无色、若有想、若无想、若非有想非无想，我皆令入无余涅槃而灭度之。如是灭度无量无数无边众生，实无众生得灭度者。何以故？须菩提！若菩萨有我相人相众生相寿者相，即非菩萨。】

　　广大第一常不倒　　四心亦即三回向
　　如是誓愿善降心　　能会一心三般若
　　论曰：广大心者，亦名无边心。谓所缘境遍，即是横恒四生，竖穷三界。四生为能住，三界为所住。依壳曰卵生，如鱼鸟等；含藏曰胎生，如人畜等；假润曰湿生，如虫蚁等；焂现曰化生，如诸天等。有色者，欲色二界。无色者，空等四天。于四空中，空处识处，名有想；无所有处，名无想；有顶众生，名非有想非无想。第一心者，亦名最上心，所谓我皆令入无余涅槃而灭度之。此非小乘无余涅槃。功德施菩萨论云：无余涅槃者何义？谓了诸法无生性空，永息一切有患诸蕴，资用无边希有功德，清净色相，圆满庄严，广利群生，妙业无尽。天台疏云：大乘以累无不尽，德无不圆，名无余也。常心者，亦名爱摄心。经云：如是灭度无量众生，实无众生得灭度者。论云：菩萨慈爱一切众生，同于己故。众生灭度，即我非他，是名爱摄。今谓此之经文，应依论释。盖一切众生，虽复无量，总不离我同体心性，是故名为自性众生。须知实无心外众生得灭度者，非不灭度自性众生，令证无余涅槃乐也。夫众生之界，本即大涅槃界。由迷妄故，生死浩然。譬如翳目，妄见空华。今令觉悟本灭即名为度。非有此岸可离，非有彼岸可到。若不达一切众生即我心性，便生彼我之心，不能爱摄。若不达一切生死体即涅槃，便生难度之心，不能尽未来际，行菩萨道。故实无言，为遮心外计有众生，及遮心内计有生死实法，非谓都不誓度自心如幻众生。不颠倒心者，亦名正智心。经云：若菩萨有我相等，即非菩萨。四相是颠倒心，有则名非，无则名是，以失显得也。宰主名我，形相名人，众缘和合名众生，相似相续名寿者。即十六知见之四。略举以显补特伽罗妄执。此执若无，名得正智。四心亦即三回向者。菩萨所修三种回向：谓回自向他，回因向果，回事向理。今广大心，即回自向他义；第一心，即回因向果义；常心、不颠倒心，即回事向理义。以此誓愿善降伏心，令因清净，则会一心三般若性，回自向他，会解脱性，喻如能破一切。回因向果，会观照性，喻如物莫能坏。回事向理，会法身性，喻如体即至宝。

【「复次，须菩提！菩萨于法应无所住，行于布施，所谓不住色布施，不住声香味触法布施。须菩提！菩萨应如是布施不住于相。何以故？若菩萨不住相布施，其福德不可思量。须菩提！于意云何？东方虚空可思量不？」「不也！世尊！」「须菩提！南西北方四维上下虚空可思量不？」「不也！世尊！」「须菩提！菩萨无住相布施，福德亦复如是不可思量。须菩提！菩萨但应如所教住。】

　　一切无住是应住　　资生无畏法三檀
　　一二三摄六度满　　如虚空住是所教
　　论曰：前问及许，皆先住而后降者，从实智起权智也。今答中，先降而后住者。从权智入实智也。以无所住法，住般若中，炽然修行六波罗蜜而不取相，是故能令少施与虚空等。施有三种：一、资生施，即檀波罗蜜。二、无畏施，即尸罗羼提二波罗蜜。三者、法施，即毗离耶、禅那、般若三波罗蜜。不住六尘者，不著其因，不取其果。不著因者，不见我为能施，人为受施，物为所施。以若我、若人、若物，因缘无性故，如幻如梦故，惟心所现，因心成体，体即法界故。不取果者，不为贪求未来殊胜色等诸果报故。不住相者，相秪是六尘若因若果。盖现前所有六度妙行，本皆实相举体所成。是故随举一行，本即实相全体大用。譬如举海成沤，举沤摄海。而诸众生住于相故，妄自计果计因，观大观小。若能称性而住，不住诸相。譬如芥子中空，与十方空，性无二无别。以空非内外、彼此、方隅、形相，更无小空异大空故。无相之福，其福乃大。非谓无福。不住尘相，名如教住，非无应住。是故善破恶取空见。

【「须菩提！于意云何？可以身相见如来不？」「不也！世尊！不可以身相得见如来。何以故？如来所说身相，即非身相。」佛告须菩提：「凡所有相，皆是虚妄。若见诸相非相，即见如来。」】

　　如来果德不思议　　身相非相即实相
　　不离诸相说非相　　于佛三身如是见
　　论曰：准余诸论，自此以下，皆为问答遣疑也。恐有疑曰：菩萨施时，不住于相，云何致成果时福相？故逆问曰：可以身相见如来不？尊者已达法身真理。随即答曰：不可以身相得见如来。何以故？如来所说身相，即非身相。盖实相不变随缘，说为身相；随缘不变，即非身相。此则已悟报化非真，不离于真。佛迎其解而广之曰：凡所有相，皆是虚妄。不惟取报化修德之相，名为虚妄。即复取法身性德之相，亦是虚妄。若见诸相非相。如达全波即水，无别波相；全沤即海，无别沤相。则不于法身外，别取报化相；亦不于报化外，别取法身相。而头头法法，皆是如来一体三身矣。

【须菩提白佛言：「世尊！颇有众生得闻如是言说章句，生实信不？」佛告须菩提：「莫作是说。如来灭后，后五百岁，有持戒修福者，于此章句能生信心，以此为实。当知是人，不于一佛二佛三四五佛而种善根，已于无量千万佛所种诸善根。闻是章句，乃至一念生净信者。须菩提！如来悉知悉见是诸众生得如是无量福德。何以故？是诸众生，无复我相人相众生相寿者相。无法相，亦无非法相。何以故？是诸众生，若心取相，即为著我人众生寿者。若取法相，即著我人众生寿者。何以故？若取非法相，即著我人众生寿者。是故不应取法，不应取非法。以是义故，如来常说，汝等比丘，知我说法，如筏喻者。法尚应舍，何况非法。】

　　持戒修福有智慧　　善根深故福德多
　　佛眼所见佛智知　　离我法执度彼岸
　　论曰：不住相施为清净因，诸相非相为清净果。超情离见，谁能信乐？尊者因此致疑。佛答释云莫作是说者，不定之辞也。若无三种善根，虽在佛世，实信不生。若有三种善根，虽后后时，能生净信。三善根者：一持戒、二修福、三有智慧。
　　一、持戒者。功德施云：过去生中见无量佛，咸供养故。供养有三种：一、给侍左右，二、严办所须，三、询承法要。能守护故，名曰尸罗，谓能善守六情根故。彼复有三：一、能离尸罗，离于十不善业故。二、能作尸罗，作于菩提分业故。三、能趣尸罗，趣于第一义谛故。
　　二、修福者。功德施云：种无贪等三善根故。质直柔和及智悲等。
　　三、有智慧者。了知生法二俱空故。知生空者，即是无我人等相；知法空者，即是无法相，亦无非法相。虽云二空，秪是一理。不取则我、法本空，一取则二俱成著。此三善根，前不兼后，后必具前。前二为助，后一为正。若无正信，则助善福微。若无助善，则正信不发。由根深故，福乃无量。佛智所知现量而知，非比知也。佛眼所见，照穷因果，非肉眼也。世有侈谈无相，而尸罗福德，置诸罔闻者，妄谓不著戒相，不知全堕破戒相中。妄谓不著福相，不知全堕众罪相中。是以如来殷勤郑重，特申诫云：「何以故？若取非法相，即著我人众生寿者。」盖凡夫未达戒之与福，当体即是无相。而欲别求无相戒福。不知一拨戒福法相，便堕非法相中。既取非法，生执宛然。欲会二空，愈趋愈远。故曰法尚应舍，何况非法。犹佛顶所云：尚无不杀不盗不淫，云何更随杀盗淫事也。非法相如病，法相如药。病尽药除，何更取病。非法相如此岸，法相如筏。已度彼岸，尚舍于筏，岂更作此岸事。若未到彼岸，秪应痛舍非法此岸，不应辄舍法相之筏。若已到彼岸，还来度生，秪须用法相之筏，亦不须用此岸之非法。或于此岸示作警策，如婆薮调达等，又当别论。然今行人，幸自扪心。

【「须菩提！于意云何？如来得阿耨多罗三藐三菩提耶？如来有所说法耶？」须菩提言：「如我解佛所说义，无有定法名阿耨多罗三藐三菩提，亦无有定法如来可说。何以故？如来所说法，皆不可取，不可说，非法，非非法。所以者何？一切贤圣，皆以无为法而有差别。】

　　法若可得及可说　　即是有为非实义
　　所说非是无因缘　　顺于贤圣无为证
　　无为差别义应知　　譬如丈尺虚空等
　　论曰：若复度彼岸时，法与非法皆舍，云何世尊得菩提法，有所说耶？为遣此疑，故设此问。尊者深会佛旨，故随答言。无上菩提，超情、离见，即是究竟彼岸。不但无非法相，亦无法相可得。故云：无有定法名无上菩提。所证既超情离见，所说亦超情离见，故云亦无有定法如来可说。何以故？实相彼岸，虽复言语道断，心行处灭，不可取说。而如来以四悉檀因缘故，亦可得说。但所说法，由其随顺四悉檀故，所以一文一句，罔不超情、离见，离过、绝非，而皆不可取、不可说、非法、非非法也。盖不惟如来所证所说，超情离见，离过绝非。即一切贤圣所证，亦皆超情离见，离过绝非，以一切贤圣同入无为法故。既曰无为，云何差别。须知无为无差别，差别不离无为。譬如虚空非丈、尺，丈尺显虚空。又如入海渐次转深，海非深浅，浅深皆海。以无为法而有差别，则非断无明矣！奈何执性夺修，许即不许六耶！

【「须菩提！于意云何？若人满三千大千世界七宝以用布施，是人所得福德，宁为多不？」须菩提言：「甚多！世尊！何以故？是福德，即非福德性，是故如来说福德多。」「若复有人，于此经中受持，乃至四句偈等，为他人说，其福胜彼。何以故？须菩提！一切诸佛，及诸佛阿耨多罗三藐三菩提法，皆从此经出。须菩提！所谓佛、法者，即非佛、法。】

　　法施具足二庄严　　财施非因故非胜
　　应知法施离取著　　取著不名为受持
　　论曰：此以财施福德，与法施为格量也。财施虽多，于三檀中，但属资生。今能受持，为他人说，须具三种善根，如前所明，当知具足二庄严也。又财施，若非般若为导，则彼修痴福者，名为第三世怨。以其增长生死，不动不出，故云即是非福德性。但是对少说多，多则有限。法施出生佛果功德，是出世因，其福极胜。既作此格量已，仍恐末世随语生解偏执此经，以为佛法不复更修余福。故复告云：所谓佛法者。即非佛法。盖受一非余，是名魔业故也。又复应知，既一切佛法皆从此经出，则一切法，皆即此经。譬如金作种种器具，则种种器具皆金。故知六度万行，无非般若。若妄计此般若别是一法，独胜余法者，则便成非法矣！言乃至四句偈者，明其极少。随以少文而摄全义，堪名一偈，无偏指也。

【「须菩提！于意云何？须陀洹能作是念：『我得须陀洹果』不？」须菩提言：「不也！世尊！何以故？须陀洹名为入流，而无所入，不入色声香味触法，是名须陀洹。」「须菩提！于意云何？斯陀含能作是念：『我得斯陀含果』不？」须菩提言：「不也！世尊！何以故？斯陀含名一往来，而实无往来，是名斯陀含。」「须菩提！于意云何？阿那含能作是念：『我得阿那含果』不？」须菩提言：「不也！世尊！何以故？阿那含名为不来，而实无不来，是故名阿那含。」「须菩提！于意云何？阿罗汉能作是念：『我得阿罗汉道』不？」「不也！世尊！何以故？实无有法名阿罗汉。世尊！若阿罗汉作是念，我得阿罗汉道，即为著我人众生寿者。世尊！佛说我得无诤三昧，人中最为第一，是第一离欲阿罗汉。世尊！我不作是念，我是离欲阿罗汉。世尊！我若作是念，我得阿罗汉道，世尊则不说须菩提是乐阿兰那行者，以须菩提实无所行而名须菩提是乐阿兰那行。」】

　　以无为法有差别　　四果智断皆无生
　　无诤离欲最寂静　　无所行故如是行
　　论曰：此即释上一切贤圣皆以无为法而有差别之疑也。疑曰：既称无为，那有差别？既有差别，那是无为？今明四果同证无为，不妨差别。虽有差别，皆证无为。故大品云：须陀洹若智若断，是菩萨无生法忍；乃至阿罗汉若智若断，是菩萨无生法忍也。须陀洹此翻预流，亦翻逆流。言入流者，入即是预。约圣法流言之，入亦名逆。约生死流言之，理实无入无出，无逆无顺。但以背觉合尘，假名为出法性入生死；背尘合觉，假名为逆生死预法性耳。无所入者，无为法性，无能所故，非六尘故。众生无始以来，迷情妄见，不脱六尘境界；乃至非想非非想定，秖是意家微细法尘。若见道十六心满，无漏智生，不见有少许法相可得，尔时初预无为圣流。于无为中，尚多差别。
　　今时暗证之徒，不达法相，每取空寂以为究竟。能所宛然，辄言无能无所。大似灵龟曳尾，转扫转多。不知彼所取空，不出二种：一者，逼拶功极，忽令世界身心平沉不现。如击石火，似闪电光，瞥尔乍睹空寂，名豁达空。二者，平日习闻真空言教，不解真空旨趣，于习坐时，舍生取灭，念念希求空寂胜境。由功深故，空境现前，名变相空。此二种空，皆法尘摄。乃是定中独头意识所现相分。于须陀洹所证无为，永非其分，以彼分别我执种子全未断故。譬如认驴鞍桥，唤作阿爷下颔，岂不谬哉！是故末世狂禅，往往证此二种空后，方更破戒破见，自误误他！若实预流，云何破戒？破戒已非预流，云何滥叨极圣，而云无罪无果报耶！斯陀含名一往来。谓欲界九品思惑，前六品尽，余有三品。故一往天上，一来人间，便得漏尽。言实无往来者，如瓶中擎空，本无出入故。阿那含名为不来，谓欲思已尽，即于上界入般涅槃，不复来生此欲界中。言实无不来者，彼界不增，欲界不减。如瓶贮空去，此本瓶地虚空不减少故。阿罗汉名无著，亦名应供，亦名杀贼，亦名不生。三界诸惑永断尽故，实无有法名为不生。若有不生法可得，则能所宛然，四相全在。故尊者复述自行为证。夫有欲则有诤，有诤则名喧杂，非真寂静。若有得有行，即便有欲有诤，云何得名无诤离欲？故不思议经云：佛问文殊：「汝得不思议耶？」文殊答言：「不也！世尊！我即不思议，云何以不思议得不思议。」故知大小虽殊，冥会是一。故得援四果以证般若。末世禅讲，各以有所得心自是、非他，炽然诤竞，其违二空甚矣！

【佛告须菩提：「于意云何？如来昔在然灯佛所，于法有所得不？」「不也！世尊！如来于然灯佛所，于法实无所得。」】

　　悟无生忍获授记　　无生无性无所得
　　是故了无所得时　　方堪无上菩提记
　　论曰：四果既不可得，无生法忍亦不可得，云何说言佛于然灯佛时得无生法忍耶？为断此疑，故言于法实无所得。实无所得，是名无生法忍。设有少法可得，皆是诳妄，譬如演若之头，衣里之珠，决定非从他得。然不得言无头无珠也。

【「须菩提！于意云何？菩萨庄严佛土不？」「不也！世尊！何以故？庄严佛土者，即非庄严，是名庄严。」】

　　四种佛土皆惟心　　心净土净离造作
　　迷心严土严非严　　知土惟心严自在
　　论曰：无生法忍既无所得，摄取佛土，教化众生，亦复无所得耶？为断此疑，故云庄严佛土者，即非庄严，是名庄严。夫土有四种：一、常寂光土，即自受用处；二、实报土，三、方便土，四、同居土，即化众生处。而皆不离自心。若自心无明究竟永尽，即庄严常寂光土毕竟清净。若为摄化自心菩萨众生故，庄严实报土令得清净。若为摄化自心二乘众生故，庄严方便土令得清净。若为摄化自心六凡众生故，庄严同居土令得清净。所化众生，既非性外；所取佛土，岂离自心？故净名云：随其心净，则佛土净。实非离于心性，别有外依报境可庄严也。是故诸佛心内种种众生，还依净心之业，随其修力，生于众生心内诸佛土中。所谓五浊障轻，生同居净；体法断惑，生方便净；圆妙三观，生实报净；究竟智断，生寂光净。如此能化、所化，能生、所生，皆惟心故。性离造作，若达心外无土，净心即是净土，终日庄严而无庄严之相可取，亦无庄严之法可著，是名真实庄严佛土。能于一心性中，施设四种净秽等土，横竖示现，种种自在。若不达惟心，妄谓心外有土，可施庄严，则是有相有为，尘非常住，故云即非庄严也。

【「是故，须菩提！诸菩萨摩诃萨，应如是生清净心，不应住色生心，不应住声香味触法生心，应无所住而生其心。】

　　生心无住二非二　　了无二义名净心
　　净心六度净土因　　是故菩萨应修学
　　论曰：此承上离相庄严之土，而正示离相庄严之行也。应如是生清净心者，即是三檀六度妙行之心。以其不住色等六尘，故名清净。但诫令勿住六度，非教令不生心也。终日生心，终日无住；终日无住，终日生心。惟生心故无住，惟无住故生心。说虽有二，义实非二，了此方名净心，必克净土妙果。所以六祖一闻此语，顿悟真乘。后世承言滞句，罕达深宗，惟幽溪师般若融心论，颇窥堂奥，今应略述其意：言无住者，不住诸有为相也；言生心者，生六度万行心也。自有生心而不能无住者，事度菩萨是也。自有无住而不能生心者，藏通二乘是也。自有先生心而后无住者，藏通佛果是也。自有先无住而后生心者，出假菩萨是也。自有无住非生心，生心非无住者，别教地前是也。自有即无住而生心，即生心而无住者，别教地上及圆教名字位去是也。别教虽界外法，于此二义，始犹分二，后方不二。惟圆教行人，从始至终，了达非二。是故圆观最为净土真因。
　　复次，一切凡夫，妄于三界种种取著，恒住六尘，究竟推之，心境递迁，何尝有住！是谓理即无住。一切二乘，妄于偏真，灰心泯智，离分段生，尽理言之，变易全在，何尝不生！是谓理即生心，圆人了知住即无住，无生即生。从此故有名字无住生心，乃至究竟无住生心。复次，言无住者，不住生死，不住涅槃，不住二边，不住中道，故名无住。言生心者，生上求心，生下化心，生折伏心，生摄受心，遍于法界，穷于三际，故名生心。今人闻空，便取于空，尚非无住少分之旨，况生清净心耶！

【「须菩提！譬如有人，身如须弥山王。于意云何？是身为大不？」须菩提言：「甚大！世尊！何以故？佛说非身，是名大身。」】

　　妙高山王胜一切　　而不取我是山王
　　报佛非身亦如是　　无分别故名大身
　　论曰：若不取一切法者，云何诸佛得成遍满自在身耶？为断此疑，故言非身是名大身。古论云：如须弥山王，势力高远，故名为大，而不取彼山王体，云我是山王，以无分别故。受乐报佛亦如是，以得无上法王体故，名为大身。而不取彼法王体，云我是法王，以无分别故。复次，须弥山王，止是片喻。以彼山王，非余山故。佛以法界为身，非如山王对小说大。一切诸法皆即佛身，是名大身。

【「须菩提！如恒河中所有沙数，如是沙等恒河。于意云何？是诸恒河沙，宁为多不？」须菩提言：「甚多！世尊！但诸恒河尚多无数，何况其沙。」「须菩提！我今实言告汝，若有善男子、善女人，以七宝满尔所恒河沙数三千大千世界，以用布施，得福多不？」须菩提言：「甚多！世尊！」佛告须菩提：「若善男子、善女人，于此经中，乃至受持四句偈等，为他人说。而此福德，胜前福德。】

　　功德施云：此之胜喻，何不先举？以诸凡夫未见真实，先为广说，不生信解，渐次闻之，乃生信故。复次，受持福多，以十三种因而得成福，所谓：处可恭敬故，人可尊崇故，一切胜因故，彼义无上故，越内外多故，胜佛色因故，超内施福故，同佛出现故，希能信解故，难有修行故，信修果大故，信解成就故，威力无上故。世尊何故殷勤说此诸因相耶？以诸众生行资生施，求财位果，不持正法，断诸苦因故。

【「复次，须菩提！随说是经，乃至四句偈等。当知此处，一切世间天人阿修罗皆应供养，如佛塔庙。】

　　论曰：此即处可恭敬也，以是转法轮处故。

【「何况有人，尽能受持读诵。须菩提！当知是人，成就最上第一希有之法。若是经典所在之处，即为有佛，若尊重弟子。」】

　　论曰：此即人可尊崇也。领纳无违曰受，终始不忘曰持，对卷曰读，离卷曰诵。最上第一希有法，即菩提也。成就故可尊崇，非果而果，即为有佛，非因而因，即为尊重弟子，谓文殊普贤等。私谓何况有人等，是人可尊崇；经典所在等，是法可贵重。以文字住世，能传实相因果法故。亦可分为二种福因。

【尔时须菩提白佛言：「世尊！当何名此经？我等云何奉持？」佛告须菩提：「是经名为金刚般若波罗蜜。以是名字，汝当奉持。所以者何？须菩提！佛说般若波罗蜜，即非般若波罗蜜，是名般若波罗蜜。】

　　论曰：此即一切胜因也。遵修为奉，任弘为持。金刚般若，破惑，惑无不尽；照理，理无不显。体即非破非显。以般若离一切相，即一切法，非别有法名般若故。一切诸法皆般若故。如是奉持，能于世出世法，究竟达其本末边际，名波罗蜜。

【「须菩提！于意云何？如来有所说法不？」须菩提白佛言：「世尊！如来无所说。】

　　论曰：此即彼义无上也。以般若波罗蜜中，文字性离，不可以文字而说取故。故云四十九年不说一字。所谓终日说而无说，非以默然，为不说也。若不了无上义，即彼默然，亦意言故。

【「须菩提！于意云何？三千大千世界所有微尘，是为多不？」须菩提言：「甚多！世尊！」「须菩提！诸微尘，如来说非微尘，是名微尘。如来说世界，非世界，是名世界。】

　　论曰：此即越内外多也。微尘，指依报言；世界，指众生言。微尘非微尘，则微尘不多，而持经福多，名越外多。世界非世界，则众生不多，而持经福多，名越内多。复次，凡愚不了诸法惟心。谓微尘积为世界，世界析为微尘。不知微尘非微尘，云何可积为世界？世界非世界，云何可析为微尘？惟般若菩萨，了知微尘、世界无实性故，故云即非微尘、世界。了知无性之性，即是微尘、世界之实性故，故云是名微尘世界。斯则空有双明，遮照不二，所以福德超胜也。

【「须菩提！于意云何？可以三十二相见如来不？」「不也！世尊！不可以三十二相得见如来。何以故？如来说三十二相，即是非相，是名三十二相。】

　　论曰：此即胜佛色因也。若据藏佛三十二相，积百福成一相。治大千盲人愈为一福等。则以积福为因。然使不达法身应本，不达性具相好，则应化身相，终归无常，岂可以此见如来耶！般若菩萨，深知法身非相，具一切相，随拈一相，皆即刹尘相海，不可思议，安得定作相解！故云即是非相。是名微妙净法身，具相三十二，相相皆法界也。

【「须菩提！若有善男子、善女人！以恒河沙等身命布施。若复有人，于此经中，乃至受持四句偈等，为他人说，其福甚多。」】

　　论曰：此即超内施福也，七宝乃至国城妻子，名为外施。今施身命，名为内施。内施福德，虽复倍多，以格持经，终不能及。以施身未必永断身因；持经法施，能断自他生死因故。

【尔时，须菩提闻说是经，深解义趣，涕泪悲泣，而白佛言：「希有！世尊！佛说如是甚深经典。我从昔来所得慧眼，未曾得闻如是之经。】

　　论曰：此即同佛出现也。佛兴于世，薄福难逢。此经亦然，预闻者少。须菩提随佛觉悟，于此正法，昔尚不闻，是故希有，同于佛现。

【「世尊！若复有人，得闻是经，信心清净，即生实相。当知是人，成就第一希有功德。世尊！是实相者，即是非相，是故如来说名实相。】

　　论曰：此即希能信解也。闻慧清净，登圆五品，名为得闻。思慧清净，垢落根净，名信心清净。修慧成就，分破分显，名生实相。任运决至大菩提果，名为成就第一希有功德。实相无生，而言生者，犹大品所明，诸法不生，而般若生。盖解诸法本自不生，即是无生观智现前，说名为生也。实相即是非相者，非有相，非无相，非亦有亦无相，非非有非无相。以要言之，离一切相，即一切法，离即离非，是即非即，故名实相。

【「世尊！我今得闻如是经典，信解受持，不足为难。若当来世，后五百岁，其有众生，得闻是经，信解受持，是人即为第一希有。】

　　论曰：此即难有修行也。末世障深，故信解受持，倍为希有。

【「何以故？此人无我相、无人相、无众生相、无寿者相。所以者何。我相即是非相，人相众生相寿者相即是非相。何以故？离一切诸相，即名诸佛。」】

　　论曰：此即信修果大也。设复计有少许我人等相，决不能信此经。设于此经信解受持，决能了达我人等相，当体即是无相。如翳尽华亡，华处即是空处，非灭华而取空也。是故离一切华相，亦离别取空相，即名诸佛证大果矣。

【佛告须菩提：「如是！如是！若复有人，得闻是经，不惊不怖不畏，当知是人甚为希有。】

　　论曰：此即信解成就也。疏云，一往怛愕名惊，心胆怯弱名怖，深恶前事名畏。又惊是始行，怖是二乘，畏是外道。又初闻经不惊，次思议不怖，后修行不畏。

【「何以故？须菩提！如来说，第一波罗蜜，即非第一波罗蜜，是名第一波罗蜜。】

　　论曰：此即威力无上也。据功德施论云，经曰：须菩提！如来说第一波罗蜜。须菩提！此第一波罗蜜，如来说，彼无量诸佛亦如是说。释曰：云何名第一，无与等者故。云何无与等，一切佛法中威力最胜故，一切诸佛同演说故。今经无诸佛同说之文，直云即非第一波罗蜜，是名第一波罗蜜。当知第一波罗蜜，统一切法。无有一法独是第一，亦无一法而非第一。如转轮王之所统御，一切皆是轮王境界，设无轮王，则无所统。设无所统，亦不名轮王也。齐此是明十三种因，持经之福，多于宝施。以颂摄曰：
　　处尊人重经同佛　　一切胜因义无上
　　越内外多胜色因　　超内施福同佛现
　　希能信解难修行　　果大成就威无上
　　是故受持说此经　　沙界宝施福非类

【「须菩提！忍辱波罗蜜，如来说非忍辱波罗蜜，是名忍辱波罗蜜。何以故？须菩提！如我昔为歌利王割截身体。我于尔时，无我相、无人相、无众生相、无寿者相。何以故？我于往昔节节支解时，若有我相人相众生相寿者相，应生嗔恨。须菩提！又念过去，于五百世作忍辱仙人。于尔所世，无我相、无人相、无众生相、无寿者相。是故须菩提！菩萨应离一切相，发阿耨多罗三藐三菩提心。不应住色生心，不应住声香味触法生心，应生无所住心。若心有住，即为非住。是故佛说，菩萨心不应住色布施。须菩提！菩萨为利益一切众生故，应如是布施。如来说，一切诸相，即是非相，又说一切众生，即非众生。】

　　忍即般若离四相　　三施六度亦复然
　　是故应生无住心　　利益一切如幻众
　　论曰：若佛法中惟般若第一，何必更修余行？为遣此疑，故言忍辱即非忍辱等。以般若摄一切行，一切行皆是般若故也。遂引往昔妙行为证。言无我相等者，直是了达生空。不起我人等想，亦非顽然无想。设使顽无分别，则是愚痴。痴心作因，嗔念还起。纵令竟同木石，终非般若妙智。今以正慧观察，了知人我本空。故于恶王起大慈悲，兴大誓愿，乃至成佛最先度之。须知五百世中为忍辱仙，修持般若，其来久矣。是故一切菩萨，皆应如此离相发心。言离相者，即是不住六尘等相；言生心者，即是常发大菩提心。若心有住，即为非所应住。既达无住，应行三檀妙行。盖不可因于布施，而遂取著六尘；尤不可希心无住，而遂息其三施。以菩萨之法为欲利益一切众生故也。又恐人生于空见，谓：「既云离一切相，如何行施利生？」故释之曰：如来说一切诸相，当体即是非相，不是拨相而别求非相。又恐人生于有见，谓：「既云利益众生，如何无众生相？」故释之曰：又说一切众生，即非众生。此正欲人行即相离相之施，利无生幻生之众也。

【「须菩提！如来是真语者、实语者、如语者、不诳语者、不异语者。须菩提！如来所得法，此法无实无虚。】

　　不伪无虚必当理　　非妄始终能具照
　　证法无实亦无虚　　以是因缘应谛信
　　论曰：若诸佛离一切想，证法无性，世间以何相故而信知耶？为断此疑，故言是真语等。真是不伪。譬如世人，为名利故，未证言证，即是伪语。如来不尔，现证无上大菩提故。实是无虚。譬如世人，贪鄙矫妄，虽曾获通，自知已失。有人来问，但云先得，即是虚语。如来不尔，于大菩提无退失故。如者当理。譬如世人，修得四禅，心暂不生，相同寂灭。便向人说，我证涅槃，名不当理。如来不尔，真实证于大涅槃故。不诳者非是幻妄。譬如愚夫，于干城、幻事、镜像、水月及阳焰等，非有计有，妄生取著，种种言说，名为诳语。如来不尔，证法实相，是第一义真现量故。不异者始终无二。譬如术士，于过未事，以其伎能，悬远推测，或然不然，或应不应，则有异语。如来不尔，大圆镜智，普照三世，洞悉始末，无有遗余，观彼久远，犹若今日；尽未来际，悉见悉知，所说事理，皆无异故。复次，如来所得法，即是一切法之实性。实性无性，无性之性，乃为实性。设于一切法有所取著，则实语是虚语，以其生语见、法见，不知实性本无性故。若于一切法无所取著，则虚语是实语，以其不生语见、法见，了知无性即实性故。故云此法无实、无虚。如此五语，如此妙法，应谛信也。

【「须菩提！若菩萨心住于法而行布施，如人入闇，则无所见；若菩萨心不住法而行布施，如人有目，日光明照，见种种色。】

　　发心修行及慧照　　三事互资无先后
　　如日与色及光明　　展转相资成见义
　　论曰：若法无生无性，非实非妄，即是诸佛第一义身，何故菩萨须行施等？既已炽然行施，云何复云不住法耶？为遣此疑，遂说明闇二喻。取相则闇，达理则明。此以目喻所发之心，种种色喻三施万行，日光喻般若妙慧也。推此喻意，若不发心，则虽常居般若万行光明境中，亦无所见。譬如日光明照诸色，而无目者终无所见。又无万行，则发心般若亦为虚设。譬如无种种色，用目与日何为？今为行施菩萨而说，故但举二喻耳。

【「须菩提！当来之世，若有善男子、善女人，能于此经受持读诵，即为如来，以佛智慧，悉知是人，悉见是人，皆得成就无量无边功德。须菩提！若有善男子、善女人，初日分，以恒河沙等身布施；中日分，复以恒河沙等身布施；后日分，亦以恒河沙等身布施。如是无量百千万亿劫，以身布施。若复有人，闻此经典，信心不逆，其福胜彼。何况书写受持读诵，为人解说。须菩提！以要言之，是经有不可思议，不可称量，无边功德，如来为发大乘者说，为发最上乘者说。若有人能受持读诵，广为人说，如来悉知是人，悉见是人，皆得成就不可量、不可称、无有边、不可思议功德。如是人等，即为荷担如来阿耨多罗三藐三菩提。何以故？须菩提！若乐小法者，（及彼）著我见人见众生见寿者见（之凡外），则于此经不能听受读诵，为人解说。须菩提！在在处处，若有此经，一切世间天人阿修罗所应供养，当知此处，即为是塔，皆应恭敬作礼围绕，以诸华香而散其处。
　　「复次，须菩提！善男子、善女人，受持读诵此经，若为人轻贱，是人先世罪业，应堕恶道，以今世人轻贱故，先世罪业，即为销灭，当得阿耨多罗三藐三菩提。须菩提！我念过去无量阿僧祗劫，于然灯佛前，得值八百四千万亿那由他诸佛，悉皆供养承事，无空过者。若复有人，于后末世，能受持读诵此经，所得功德，于我所供养诸佛功德，百分不及一，千万亿分，乃至算数譬喻所不能及。须菩提！若善男子、善女人，于后末世，有受持读诵此经，所得功德，我若具说者，或有人闻，心即狂乱，狐疑不信。须菩提！当知是经义不可思议，果报亦不可思议。」】

　　受持读诵即如来　　成就功德佛知见
　　大事大时不能及　　以是大乘最上乘
　　荷担菩提小不堪　　经处即塔应供养
　　销灭夙业证菩提　　永超值佛昔功德
　　具说能令浅识疑　　义及果报难思故
　　论曰：此广显受持功德果报也。初总示云：受持读诵，即为如来，以其深悟实相，了知一切众生，与佛无别。始从名字，终至究竟，位位皆即佛故。次云以佛智慧悉知悉见等，谓知见其从因克果，此生余生，一切诸功德也。次以八种殊胜显其功德：一者，大事大时所不能及。恒河沙身，是名大事；经无量劫，是名大时。虽如此施，犹故不及持经福德。以此施门，五通菩萨亦能为之。未若此经，正断无明漏故。二者，此经如来为发大乘、最上乘者说，不是三乘共。般若教名为大乘。于大乘中，惟为圆顿菩萨，名发最上乘者。三者，如是人等，即为荷担无上菩提。以其受持读诵，广为人说，绍隆佛种，使不断故。任持运行，犹如荷担。四者，乐小法人不能受说，何况著我凡夫，著见外道，故皆不堪。五者，在处有经，即为是塔，法身舍利，具足在故。六者，销灭夙业，转重令轻，不复堕恶道故。七者，当得菩提。以业既销，菩提之体自明净故。八者，超于如来昔时值佛功德。以如来昔在然灯佛前，虽值多佛，尚存有所得心，未达无相，不蒙授记。是故不及持经功德。见然灯佛，悟无生忍，尔时方与般若恒相应故。具此八种殊胜，故具说者，浅识之人必不能信。但总结云义不可思议，果报亦不可思议也。

【尔时须菩提白佛言：「世尊！善男子、善女人发阿耨多罗三藐三菩提心，云何应住？云何降伏其心？」佛告须菩提：「若善男子、善女人发阿耨多罗三藐三菩提心者，当生如是心。我应灭度一切众生。灭度一切众生已，而无有一众生实灭度者。何以故？须菩提！若菩萨有我相人相众生相寿者相，即非菩萨。所以者何？须菩提！实无有法发阿耨多罗三藐三菩提心者。】

　　发心应住及降伏　　亦无发住及降者
　　不于心外有一法　　如是具显清净因
　　论曰：此重遣菩萨心中微细我、法二执，令尽净无余也。前文具明二空实义，宁有不尽。此重问者，略有二意：一者，义既如此不可思议，岂容凑泊。则诸菩萨发菩提心，毕竟云何应住？云何降伏其心？二者，既言发心，便谓我能发心；既言住无所住，便谓我能无住；既言降伏其心，便谓我能降心。我法宛然，如何得与般若相应？此则特为钝根再求方便。佛仍告云：发菩提心者，当生如是心，乃至即非菩萨等，所以酬其毕竟如何应住降心之请。次又答云：实无有法发菩提心，则是荡其我能发心、无住、降伏之执也。盖发心者，秪是全性起修，全修在性，心相尚不可得，岂别有法令心得发！心无心相，则我执何存？发无实法，则法执何有？情累既净，般若现前。既非妄有，亦岂但空。离句绝非，因清净矣。

【「须菩提！于意云何？如来于然灯佛所，有法得阿耨多罗三藐三菩提不？」「不也！世尊！如我解佛所说义，佛于然灯佛所，无有法得阿耨多罗三藐三菩提。」佛言：「如是！如是！须菩提！实无有法如来得阿耨多罗三藐三菩提。须菩提！若有法如来得阿耨多罗三藐三菩提者，然灯佛即不与我授记：『汝于来世当得作佛，号释迦牟尼。』以实无有法得阿耨多罗三藐三菩提，是故然灯佛与我授记，作是言：『汝于来世当得作佛，号释迦牟尼。』何以故？如来者，即诸法如义。若有人言，如来得阿耨多罗三藐三菩提。须菩提！实无有法佛得阿耨多罗三藐三菩提。须菩提！如来所得阿耨多罗三藐三菩提，于是中无实无虚。是故如来说，一切法皆是佛法。须菩提！所言一切法者，即非一切法，是故名一切法。须菩提！譬如人身长大。」须菩提言：「世尊！如来说人身长大，即为非大身，是名大身。」】

　　因无所得果亦然　　无法可得得授记
　　诸法非法名佛法　　大身非身名佛身
　　论曰：若言实无有法发菩提心，云何而有授记作佛，得菩提果之事？为遣此疑。故明因既无法可得，果亦无法可得，惟其了无所得，方堪授记。设有少法可得，便不与诸法如义相应，云何而可授记作佛耶！言诸法如义者，一切诸法，本原真如，性相常住，不变不异。今不过如法自性，来成正觉，故名如来。若言如来得证菩提，此是世俗言说，非实义也。以如来所得菩提，秪是即心自性，如外别无可增，故无实；真得不颠倒觉，觉诸法之自性，故无虚。又菩提非一切法，故无实；一切法皆即菩提，故无虚。又一切法皆即菩提，故菩提无实；菩提非一切法，故菩提无虚。一切法皆是佛法者，以法界无外故。法界不变常随缘故，故言一切法，法界随缘常不变故，即非一切法。法法皆是不变随缘，随缘不变，法界性故，是故名一切法。证此法界，名为法身。法身离一切相，即一切法，非别有身，故非大身；法界为身，故名大身。此正圆满菩提归无所得之妙庄严果也。

【「须菩提！菩萨亦如是。若作是言：我当灭度无量众生，即不名菩萨。何以故？须菩提！实无有法名为菩萨。是故佛说一切法，无我无人无众生无寿者。须菩提！若菩萨作是言：我当庄严佛土，是不名菩萨。何以故？如来说庄严佛土者，即非庄严，是名庄严。须菩提！若菩萨通达无我、法者，如来说名真是菩萨。】

　　能度所度不可得　　能严所严亦复然
　　无我无法善通达　　真因清净宜修习
　　论曰：此承上广明无得妙果，而劝修无得真因也。盖不但无心外众生可度，无心外佛土可严，即此心性之中，求一能度所度能严所严实法，了不可得。以能、所之性，秪是即心自性，无有少许我、法而可得故。如此通达，即名真实菩萨。非谓有能通达，有所通达也。

【「须菩提！于意云何？如来有肉眼不？」「如是！世尊！如来有肉眼。」「须菩提！于意云何？如来有天眼不？」「如是！世尊！如来有天眼。」「须菩提！于意云何？如来有慧眼不？」「如是！世尊！如来有慧眼。」「须菩提！于意云何？如来有法眼不？」「如是！世尊！如来有法眼。」「须菩提！于意云何？如来有佛眼不？」「如是！世尊！如来有佛眼。」「须菩提！于意云何？如恒河中所有沙，佛说是沙不？」「如是！世尊！如来说是沙。」「须菩提！于意云何？如一恒河中所有沙，有如是沙等恒河，是诸恒河所有沙数，佛世界如是，宁为多不？」「甚多！世尊！」佛告须菩提：「尔所国土中，所有众生，若干种心，如来悉知，何以故？如来说诸心皆为非心，是名为心。所以者何？须菩提！过去心不可得。现在心不可得。未来心不可得。须菩提！于意云何？若有人满三千大千世界七宝以用布施，是人以是因缘，得福多不？」「如是！世尊！此人以是因缘，得福甚多。」「须菩提！若福德有实，如来不说得福德多。以福德无故，如来说得福德多。】

　　五眼具足成菩提　　了了见于恒沙界
　　心即非心福非福　　是故能所恒寂然
　　论曰：上明清净真因，毕竟无我、无法。则佛境界，为有为无？为遣此疑。故显如来五眼，不有而有。众心福德，不无而无。有无互彰，巧遮戏论。夫五眼者，能照之知见也；众生诸心及施福者，所照之境界也。以前例后，则能照既有，所照安得独无。以后例前，则所照既无，能照安得独有。特以如来五眼，凡愚之所不达，以不达故，妄计为无。今故特明其有，显非断空。众心福德，凡愚之所取著，以取著故，妄计为实。今故特明其无，显非有性。言五眼者，次第为语。肉眼同人，见现前色；天眼同天，见障外色；慧眼示同二乘，见于真空；法眼示同菩萨，见于俗谛；佛眼不共三乘，见于第一义谛。若圆融为语：一眼一切眼，一切眼一眼。通照三谛，无有遗余。是故亦知尔所国土差别，亦知尔所众心差别，亦知差别即非差别，亦知尔所福德，亦知福德非实。若差别非差别，福德非福德者，当知五眼即非五眼。若一无碍妙智，分别说为五眼者，当知一法界中，分别说有种种世界，种种众心，种种施因，种种福果，亦为不错不谬矣。依假名说，能照、所照，皆悉历然。依实义观，所无别所，能无别能，故曰恒寂然也。

【「须菩提！于意云何？佛可以具足色身见不？」「不也！世尊！如来不应以具足色身见。何以故？如来说具足色身，即非具足色身，是名具足色身。须菩提！于意云何？如来可以具足诸相见不？」「不也！世尊！如来不应以具足诸相见。何以故？如来说诸相具足，即非具足，是名诸相具足。】

　　色身相好离分剂　　应见如来净法身
　　论曰：若佛境界离有离无，色身相好宁复非有？为遣此疑。故明具足即非具足，欲令即于色身相好，达其无分无剂，得见如来净法身故。净法身者，法界为体，不局丈六及四八故。彼丈六身及四八相，一一皆即相好之海，不可但作丈六四八观故。

【「须菩提！汝勿谓如来作是念：我当有所说法。莫作是念，何以故？若人言如来有所说法，即为谤佛。不能解我所说故。须菩提！说法者，无法可说，是名说法。」】

　　说无可说性自离　　解说非说始免谤
　　论曰：色身相好，既非具足，说法度生，岂无语言分剂耶？云何众生得承如来言说，而解诸乘？为遣此疑。故云若言如来有所说法，即为谤佛，以不能解我所说故。我所说者，无有少许法相可得。无所说相，无能说相，以诸法性，无声字故。以诸声字，性非声字。即是无性法故。此中无法可说一语，具遮二谤，一者为遮有法可说谤故。二者为遮总不说法谤故。谓说即非说。非以杜口为无说故。

【尔时，慧命须菩提白佛言：「世尊！颇有众生，于未来世，闻说是法，生信心不？」佛言：「须菩提！彼非众生，非不众生。何以故？须菩提！众生、众生者，如来说非众生，是名众生。」】

　　是法难信亦有信　　以诸众生非生故
　　论曰：此重疑信受者难也。然众生原非实有众生之性，但一念迷惑，假名众生。一念了悟，当体即佛。佛与众生，皆依俗谛言说建立，而终非有实性也。

【须菩提白佛言：「世尊！佛得阿耨多罗三藐三菩提，为无所得耶？」佛言：「如是！如是！须菩提！我于阿耨多罗三藐三菩提，乃至无有少法可得，是名阿耨多罗三藐三菩提。复次，须菩提！是法平等，无有高下，是名阿耨多罗三藐三菩提。以无我无人无众生无寿者，修一切善法，即得阿耨多罗三藐三菩提。须菩提！所言善法者，如来说即非善法，是名善法。须菩提！若三千大千世界中所有诸须弥山王，如是等七宝聚，有人持用布施。若人以此般若波罗蜜经，乃至四句偈等受持读诵，为他人说，于前功德，百分不及一，百千万亿分，乃至算数譬喻所不能及。】

　　智无所得法平等　　善法非法成菩提
　　全性起修修即性　　是故持说功德多
　　论曰：若第一义佛境界，色相、言说皆不可得，法身体性岂亦然耶？为遣此疑，故曰：我于无上菩提，乃至无有少法可得。以是法平等，无高下故。请稍证之。一切法者，秪是六尘。色无高下者，譬如一恒河水。鱼龙视为窟宅，修罗视为刀杖，人间视为清泉，饿鬼视为脓血。二乘了其本空，菩萨知其差别，佛眼知即法界。而恒河水性无高下，随诸众生妄见不同。当知一切诸色，亦复如是。声无高下者，譬如一咒，魔外闻之恐怖，佛子闻之安隐。又如魔以恶声怖佛，反成赞咏。而北朝败衄，风声鹤唳，皆为晋兵。当知一切诸声，亦复如是。香无高下者，譬如世间沉檀，蝇蚋闻即远去。幻士厕室，佛坐便成香殿等。味无高下者，譬如目连钵饭，母揣便成火炭。饥世马麦，佛受便如甘露等。触无高下者，譬如闇中扪膝，怖为他人。龙雨刀杖，变成天华等。法无高下者，譬如为名利发菩提心，是三涂因。为断邪杀婆罗门，转增功德等。是故一切诸法，其性平等，本无高下，随众生心妄见高下。而高下悉皆无性，达此无性，名为无上菩提。非别有少法可得也。既显示菩提无所得已，乃的示妙修之要云：以无我无人无众生无寿者修一切善法，即得无上菩提。盖不达无我而修一切善法，止成人天伪果；不修一切善法而但证我空，止成二乘小果，妄言我、法俱空而恣行恶法，则为阐提狱种。惟以无我修一切善，正所谓应无所住而生其心，故即得无上菩提也。
　　夫是法平等无有高下，即境妙也；无我人众生寿者，即智妙也；修一切善法，即行妙也。三法成乘，故得菩提。而又言善法即非善法等者，为遣疑故。恐有疑云：既无少法可得，云何复修一切善法，此善法者，独非法耶？今释之曰：善法即非善法。以善是对恶之名，因于恶法，假名善法。若非对恶，无善名故。以诸善法，惟心所修。心既不有，善亦性空，不可得故。以诸善法，互具一切善恶诸法，性不定故。如布施、持戒等，虽是善法，而名利矫饰心修之，是三涂因；人我胜负心修之，是修罗因；著相计果心修之，是人天因；出世灭苦心修之，是二乘因；利益众生心修之，是菩萨因；法界平等心修之，是无上因。如是差别，有无量故。以诸善法，体即法界，实相无相，不思议故。结云是名善法者，即是对恶因缘故，惟心空寂故，出生十界故，全体法界故。如此善法，全性所起，故名为修。全修即性，故无实法。至圆至顿，了义了义，持说功德，岂财施所可较哉！

【「须菩提！于意云何？汝等勿谓如来作是念，我当度众生。须菩提！莫作是念。何以故？实无有众生如来度者。若有众生如来度者，如来则有我人众生寿者。须菩提！如来说：有我者，则非有我，而凡夫之人以为有我。须菩提！凡夫者，如来说即非凡夫，是名凡夫。】

　　知生非生如是度　　说我无我亦复然
　　凡亦非凡性自空　　是故假名皆不坏
　　论曰：前明众生即非众生。如何复有经言：无量众生，以佛为善知识，解脱诸苦？为遣此疑。故云实无众生如来度者。以第一义中，佛与众生皆无性故。以同体大悲，不于心外有众生故。若实有众生异于如来，是所度者，如来即有我等四相。须知如来虽复有时说我，但是假名，实非有我。而凡夫闻语起见，自生执著耳。又恐转计凡夫是实有法，故随释云，即非凡夫。以圣凡皆是假名，从来无实性故。言是名凡夫者，但是不坏假名而已。

【「须菩提！于意云何？可以三十二相观如来不？」须菩提言：「如是！如是！以三十二相观如来。」佛言：「须菩提！若以三十二相观如来者，转轮圣王即是如来。」须菩提白佛言：「世尊！如我解佛所说义，不应以三十二相观如来！」尔时世尊而说偈言：「若以色见我，以音声求我，是人行邪道，不能见如来。】

　　如来不可以相观　　遣著应知离四句
　　论曰：诸相非相，前已重重发明之矣。兹复设此问者，意欲具遣一切句故。不曰见如来，而曰观如来者，以如来即诸法如义，则三十二相独非诸法，独无如义可观耶？故须菩提即顺答曰：如是如是，以三十二相观如来。然诸佛法身，毕竟四句皆离，若直以三十二相而观，则转轮圣王，亦可为如来矣，岂知如来法性身哉。尊者解旨，寻答不应，佛乃以偈述成。但举一隅，若欲具足说者，即色声求，固是邪道；离色声求，亦是邪道；亦即亦离求，非即非离求，均是邪道。据诸论本，皆有二偈。前一偈同，更一偈云：如来法为身，但应观法性，法性非所见，彼亦不能知。则文义俱全矣。

【「须菩提！汝若作是念：如来不以具足相故，得阿耨多罗三藐三菩提。须菩提！莫作是念：如来不以具足相故，得阿耨多罗三藐三菩提。须菩提！汝若作是念，发阿耨多罗三藐三菩提心者，说诸法断灭。莫作是念，何以故？发阿耨多罗三藐三菩提心者，于法不说断灭相。】

　　四句皆离相好圆　　发心终不说断灭
　　论曰：若如来不可以色声求，乃至四句皆不可得，将无毕竟断灭相耶？为遣此疑。故曰莫作是念等。须知如来唯其离四句故，所以无边相好皆得具足。设但如转轮圣王，则舍身之后，相好即灭，反成断灭相矣。

【「须菩提！若菩萨以满恒河沙等世界七宝持用布施。若复有人，知一切法无我，得成于忍。此菩萨胜前菩萨所得福德，何以故？须菩提！以诸菩萨不受福德故。」须菩提白佛言：「世尊！云何菩萨不受福德？」「须菩提！菩萨所作福德，不应贪著，是故说不受福德。】

　　第一义忍此得成　　无著无贪福最胜
　　论曰：知法无我，得成于忍，此般若功成也。由其不贪不著，故福德无与等者。若有所受，便有分剂。

【「须菩提！若有人言：如来若来、若去、若坐、若卧，是人不解我所说义。何以故？如来者，无所从来，亦无所去，故名如来。】

　　如来无去亦无来　　果德究竟不生故
　　论曰：若第一义无福可取，何故余经作如是说：如来福智资量圆满，坐菩提座，趣于涅槃。为遣此疑。故云是人不解我所说义。以真如无别处所，可从彼来；生死无别处所，可从此去故。以有缘则现，譬如水清月现，月实不来；缘尽则隐，譬如水浊月隐，月实不去故。

【「须菩提！若善男子、善女人，以三千大千世界碎为微尘，于意云何？是微尘众，宁为多不？」「甚多！世尊！何以故？若是微尘众实有者，佛即不说是微尘众。所以者何？佛说微尘众，即非微尘众，是名微尘众。世尊！如来所说三千大千世界，即非世界，是名世界。何以故？若世界实有者，即是一合相。如来说，一合相，即非一合相，是名一合相。」须菩提！一合相者，即是不可说，但凡夫之人贪著其事。】

　　微尘世界有非有　　碎非可碎合非合
　　如来果德不可说　　一切譬喻无能喻
　　论曰：上明如来无所从来，亦无所去。但以有缘则现，缘尽则隐。恐有疑云：佛真法身，譬如世界。佛应化身，譬如微尘。复有疑云：迷涅槃成生死，如碎界为尘；悟生死成涅槃，如合尘为界耶？故今释云：微尘即非微尘，世界即非世界，乃至一合相即非一合相等。盖法身应化，原非世界微尘可比。生死、涅槃，亦非碎尘、合界可喻。然即此微尘，便非微尘；即此世界，便非世界。碎无可碎，合无可合。但凡夫妄生贪著耳。

【「须菩提！若人言佛说我见人见众生见寿者见。须菩提！于意云何？是人解我所说义不？」「不也！世尊！是人不解如来所说义。何以故？世尊说我见人见众生见寿者见，即非我见人见众生见寿者见，是名我见人见众生见寿者见。】

　　智者应知四见离　　说有非有解实义
　　论曰：此结显四见本离，以为修行般若之方便也。恐有疑云：佛破我人众生寿者，为其有故。若本无我人众生寿者，何用破为？譬如无病，何须用药。今明四见即非四见，所以可破。如病非实病，所以可医。翳非实体，所以可抉。但了四见本非四见，譬如了病非实，便可安心调理矣。正宗分竟。

【「须菩提！发阿耨多罗三藐三菩提心者，于一切法，应如是知，如是见，如是信解，不生法相。须菩提！所言法相者，如来说即非法相，是名法相。】

　　如是知见及信解　　法相非相故不生
　　论曰：此付嘱流通也。如是者，广指上文所说也。知见者谓证时，信解者修学时。正修学时，不生法相。以法相即非法相故，但依俗谛，说名为法相耳。

【「须菩提！若有人以满无量阿僧祇世界七宝持用布施。若有善男子、善女人，发菩萨心者，持于此经，乃至四句偈等，受持读诵，为人演说，其福胜彼。】

　　无量世界宝施福　　不如发心持说胜
　　论曰：此较量流通也。发菩提心，已为大难。持说此经，倍为希有。盖不发菩提心者，不堪持说此经。发心而不持说此经，无以圆满，称性福聚。今由发心及持说，故非施福所及也。功德施论云：何故复说受持之福，欲令众生毕竟信故。

【「云何为人演说，不取于相，如如不动，何以故？一切有为法，如梦幻泡影，如露亦如电，应作如是观。」】

　　如理演说不取相　　观察有为体相故
　　如是六喻或九十　　性即无住大涅槃
　　论曰：此流通方法也。欲弘通此经者，须是不取于相。如于真如，常不动故。言不动者，即是不动空有等法。一切诸法，约真谛边，一切皆空。约俗谛边，一切皆有。十界皆空，故非偏空，此空即具一切法，名为真如。十界皆有，故非偏有，此有即泯一切相，亦名真如。今以如智如于如理，故不取偏有相，不取偏空相，而空有等法皆得不动。又正演说时，不挂一元字脚。以文字相，即解脱相，故不取演说相，亦不离文字而别取默然相也。何以故下，重示般若观门。一切有为法者，举所观境，即指阴处界等，竖穷十界，横恒色心。以要言之，种种假实国土，总名有为。以是随染净缘成故。如梦幻泡影等者，示观察门。此译止有六喻，他译九喻：谓星、翳、灯、幻、露、泡、梦、电、云。大品十喻：谓幻、焰、水月、虚空、响、干城、梦、影、镜像、化。然法数虽殊，理致惟一。
　　今略为三释：一附事释，二次第释，三圆融释。附事释者，梦幻泡影，是无我观；如露如电，是无常观。色阴如梦，觉时不可得故；受想如幻，随心变现故；行阴如泡，虚妄生灭故；识阴如影，无有实性故。色法如露，不久停故；心法如电，起即灭故。二次第释者，譬如梦等，因缘妄有，一切有为，亦复如是。因缘妄有，无实体性。譬如梦等，当体即空，一切有为，亦复如是。当体即空，非灭故空。譬如梦等种种变现，一切有为，亦复如是。种种变现，假名无量。譬如梦不异睡，幻不异本，泡不异水，影不异质，露不异湿，电不异光，一切有为亦复如是。不异实相。三圆融释者，即一心三止三观也。即止而观，故一切皆梦幻等；即观而止，故一切梦等，悉皆如如。由此一心圆止观力，则知一切诸法，皆即无住大涅槃性。依此演说，即是金刚般若波罗蜜也。

【佛说是经已，长老须菩提，及诸比丘、比丘尼、优婆塞、优婆夷，一切世间天、人、阿修罗，闻佛所说，皆大欢喜，信受奉行。】

　　三事清净故欢喜　　二利具足成受行
　　论曰：此流通相貌也。一、能说人清净。佛证金刚般若体故，远离名利诸过患等。二、所说法清净。无上正法实相印故，离于有无诸戏论等。三、闻者得解清净。持戒修福，有正智慧，不惊不怖不畏，能深信故。不复取著法、非法等，自利成就，名信受；转化无尽，名奉行也。
　　般若实相不思议　　如是妙义如大海
　　仰承三宝胜威力　　演说此中一滴相
　　抉诸生盲空见膜　　令见实相如金刚
　　回玆福利施群生　　同成究竟度无极



金刚般若波罗蜜经观心释

　　　　　　　　　　　　　　　　菩萨沙弥　智旭际明　述

　　已申如实不空义　　如如演说不取著
　　摄彼名句及文身　　融归一念成观行
　　金刚者，喻现前一念心也。譬如金刚，体则无上至宝，相则纯净无杂，用则广能利益。现前一念，亦复如是。体即法界，相无尘染，用遍一切。复次现前一念，即是金刚。世间金刚之宝，假心为喻。乃世宝似心，非心似世宝也。此现前一念金刚之心，即三般若。法界真体，名为实相；无尘染相，名为观照；遍一切用，名为文字。达此一念三般若者，名波罗蜜。以即三德究竟之彼岸故。此一念性，恒古恒今常不变故，可轨持故，一切圣贤由此得成诸道果故，即名为经。
　　复次，现前一念之性，从来不异，名如。此外更无别法，名是。统摄自在，名我。了了印境，名闻。十世古今不离当念，名一时。虚灵绝待，名佛。竖穷横遍，名在。含育出生一切诸法，名舍卫国。但悟惟心，能降魔外，名战胜。功德之林，名树。性具功德，周给一切，名给孤独。万善所集，名园。
　　复次，现前一念，当体常遍，名大。出生福慧，名比丘。诸心心所相应，名众。一念具足百界十如，为千。自行化他，十善各各互具，为二百，五根，五力各各互具，为五十。犹如海印炳现，无前无后，名俱。
　　复次，无有一法出过于心，名为世尊。一切时中，常应观察自心，名食时。自心本具惭愧法忍，名衣。自心事理和合相应，名钵。历阴界处观察理性，名入城乞食。于一一法得见理性，名次第乞已。会事归理，名还本处。观理究竟，名饭食讫。全修在性，名收衣钵。福慧明显，名洗足。证于第一义空，名敷座而坐。
　　复次，相应解心所，名须菩提。此解有殊胜力，名为长老。诸心所中能为导首，名为在大众中。不取空证，名从座起。顺方便道，名偏袒右肩，右膝著地。权不异实，名为合掌。如理观察，自觉圣智境界，名恭敬白佛。心性不可思议，故名希有。无量众善，名诸菩萨。众善不离一心，名善护念。一心具行众善，名善付嘱。一念照性，名善男子。一念寂性，名善女人。依寂照体，起寂照用，名为发菩提心。用如其体，名为应住。永离昏扰，名为降伏其心。心之理性随解现故，名佛告须菩提。如理而观，观即如理，名善哉善哉。
　　复次，现前一念，具足无量染净种子及现行故，名为一切众生之类。无明覆蔽，名为卵生。隐覆含藏，名为胎生。爱取所润，名为湿生。非有现有，名为化生。心生像生，名为有色。觅心无像，名为无色。种种攀缘，名为有想。攀缘无性，名为无想。所缘不实，名非有想。能缘不断，名非无想。无明妄想本性空寂，名为无余涅槃。了妄不生，名为令入灭度。一心不生，万法无咎，譬如翳除，空华悉殒，名为灭度无量无数无边众生。华性本空，非今始灭，名为实无众生得灭度者。于一念中，妄计宰主形相众缘相续，名我等四相。迷空计华，名非菩萨。
　　复次，心无心相，名无所住。念念出生，名之为行。不取一法，名为布施。不染一法，名为持戒。不碍一法，名为忍辱。不舍一法，名为精进。不动一法，名为禅定。不昧一法，名为智慧。不坏一法，名为福德。不见一法有分剂相，名如虚空。不计一法异于般若，名如教住。
　　复次，现前一念，体即法界，名非身相。本原真如，名为如来。由观心故，不毁三业，名为持戒。质直柔和，名为修福。一念觉故，名为一佛。念念相续，至无量念，善觉悟故，名为无量佛所种诸善根。本觉之性，印持摄受诸修德故，名为如来悉知悉见无量福德。了心无相，名无四相。行无相善，名无法相。离一切恶，名为无非法相。谛喻彼岸，观智喻筏，安住实谛，观解亦绝，名为法尚应舍。
　　复次，现前一念，即如来故，亦即菩提，不应如来得于如来，不应菩提得于菩提，以能得所得，能说所说，皆是即心自性，无能所故，此心之性，即无为法，一切圣贤，不离心性有修证故。现前心性，即名为经。是法是常，无变坏故，一切诸佛及菩提法，无不依于心性而施设故。若达心法，即知佛法，亦知一切众生之法。三无差别，非别更有诸佛法故。
　　复次，现前一念，即是法界，无内外故。故无出入，亦无往来，无道无果，无欲无离，无喧无寂，名为四果阿兰那行。复次，现前一念，光光相续，名为然灯。万法所依，名为佛土。遍满自在，名为大身。福田所宗，名为塔庙。一体三义，名金刚般若。究竟秘藏，名波罗蜜。如理观心，名奉。观成不失，名持。自此以后，虽有种种名句文身，以义摄取，亦复不离现前一念。可以意知，不复委释。
　　如是微妙金刚义　　不离现前一念心
　　观心具足般若经　　亦复具足余妙典
　　十二分教二种藏　　乃至量等大千经
　　于一念中悉剖出　　一切诸念亦复然
　　如于念念剖大经　　一切根尘亦如是
　　乃至无有少许尘　　而不具足法界藏
　　如是正慧应了知　　一切惟心心一切
　　若不观心类说药　　真药现前亦不知
　　是故我今稽首礼　　性具三德无遗者
　　一一启请劝观心　　速登般若金刚岸
26




