
　　　　佛说佛母出生三法藏般若波罗蜜多经卷第十四

　　　　　　　　西天译经三藏朝奉大夫试光禄
　　　　　　　　卿传法大师赐紫臣施护奉诏译

　　　　譬喻品第十四

　　尔时，尊者须菩提白佛言：「世尊！若菩萨摩诃萨，闻此甚深般若波罗蜜多正法。不惊不怖，不退不失，不疑不难，不悔不没，心生信解者。是菩萨于何处没而来生此？」
　　佛告须菩提：「若菩萨摩诃萨，闻此甚深般若波罗蜜多正法，不惊不怖不退不失不疑不难不悔不没，心生信解者。是菩萨于彼最上人中没已而来生此。复得闻是甚深般若波罗蜜多正法，爱乐听受，不暂舍离彼说法者。譬如新生犊子不离其母。须菩提！菩萨摩诃萨亦复如是。于此甚深般若波罗蜜多正法，心净信解爱乐听受，而不暂离彼说法者。以不离其说法者故，即不弃舍般若波罗蜜多。」
　　须菩提白佛言：「世尊！若有菩萨摩诃萨，具足如是功德者，岂不从于他方佛刹没已生此耶？」
　　佛言：「须菩提！如是，如是。若有菩萨摩诃萨，具足如是功德者，当知已于他方佛刹彼彼佛所，恭敬听受此甚深法，而复于中请问其义，从彼没已而来生此。以是因缘，今得闻此甚深般若波罗蜜多正法时，亦复具足如是功德。
　　「复次，须菩提！有诸菩萨，于知足天上慈氏菩萨摩诃萨所，闻此甚深般若波罗蜜多正法不疑不难，而复于中请问其义。以是因缘，于彼没已而来生此，今得闻此甚深般若波罗蜜多正法时，亦复具足如是功德。
　　「复次，须菩提！若菩萨摩诃萨，于先世中虽复曾闻此甚深法，不能如实请问其义，心生疑悔者，当知是菩萨转身生此，设得闻是甚深正法，亦复于中心生疑悔。何以故？以其先世不问所致故。
　　「复次，须菩提！若菩萨摩诃萨，于先世中闻此甚深般若波罗蜜多正法时，能一日二日三四五日，发生净信请问其义者，是菩萨转身生此，闻是正法心即信解离诸疑悔。亦复于中请问其义。何以故？法尔如是故。
　　「复次，须菩提！若有菩萨于先世中，虽得闻此甚深般若波罗蜜多正法。不能决定请问其义，亦复不能随所说行。是故今时于此甚深般若波罗蜜多正法，或时乐闻或不乐闻。其心轻动不能决定，犹如轻妙毡衣随风所转。须菩提！当知此菩萨初住大乘法中心不清净不能发生决定信解，不取般若波罗蜜多，不随般若波罗蜜多行，是故于彼声闻缘觉二地之中随堕一处。
　　「复次，须菩提！譬如有人乘船入海船忽破坏，是人若不取彼浮囊或木或板等，当知是人即于中路没水而死，由此因缘不到彼岸。须菩提！菩萨摩诃萨亦复如是。于阿耨多罗三藐三菩提，有信有忍有爱有欲，有解有行有喜有乐有舍有精进。有尊重，有深心，有净心。离放逸，不散乱。虽具如是功德，若不得般若波罗蜜多善巧方便所护念者。是菩萨即不能成就一切智果，于其中路有所退失。须菩提！云何名为中路？又复退失何法？须菩提！中路者所谓声闻缘觉之地，所退失者谓一切智果。
　　「须菩提！又如有人乘船入海，于其中路船忽破坏，是人即时取彼浮囊或木或板等，当知是人得离难事，不为海水所溺而死，获大安隐到于彼岸。
　　「须菩提！菩萨摩诃萨亦复如是，于阿耨多罗三藐三菩提。有信有忍有爱有欲，有解有行有喜有乐，有舍有精进有尊重有深心有净心，离放逸不散乱。具足如是功德已，复得般若波罗蜜多善巧方便所护念者。是菩萨于其中路无所退失，不堕声闻缘觉之地，即能成就一切智果。
　　「复次，须菩提！又如有人持以坏瓶诣于河池井泉欲取其水，是瓶不久中路破坏，以是因缘水不能得。何以故？瓶未成熟，是故破坏还归于地。须菩提！菩萨摩诃萨亦复如是，于阿耨多罗三藐三菩提。有信有忍有爱有欲，有解有行有喜有乐，有舍有精进，有尊重有深心有净心，离放逸不散乱。虽具如是功德，若不得般若波罗蜜多善巧方便所护念者。是菩萨于其中路有所退失，堕于声闻缘觉之地，不能成就一切智果。
　　须菩提！又如有人持以熟瓶诣于河池井泉欲取其水，是人随所往处即能得水，得已持归，是瓶坚牢无所破坏。何以故？瓶已熟故。须菩提！菩萨摩诃萨亦复如是。于阿耨多罗三藐三菩提。有信有忍有欲有爱，有解有行有喜有乐，有舍有精进有尊重，有净心有深心，离放逸不散乱。具足如是功德已，复得般若波罗蜜多善巧方便所护念者。当知是菩萨于其中路无所退失，不堕声闻缘觉之地，即能成就一切智果。
　　「复次，须菩提！又如世间有诸商人少智少慧，于大海边随取一船，载诸财物入于海中，是船不久疏漏破坏。何以故？本所造作不能坚牢，船诸所用亦不能备，由彼商人无智慧故，不能觉了取以载物，于其中路船既破坏财复散没，商人尔时徒自忧恼。须菩提！菩萨摩诃萨亦复如是，于阿耨多罗三藐三菩提。有忍有信乃至离放逸不散乱。虽具如是功德，若不得般若波罗蜜多善巧方便所护念者。当知是菩萨于其中路有所退失。须菩提！中路退者所谓堕于声闻缘觉之地，失者所谓失彼一切智宝，于自利行及利他行皆不成就。
　　「须菩提！又如有诸商人有智有慧，于大海边求妙好船，知本造作坚固圆满，船诸所用悉已备者取以载物，入于大海，是船无难，随所往处皆悉得至，而彼财物亦不散没。何以故？由彼商人有智慧故，于其中路不生忧恼。须菩提！菩萨摩诃萨亦复如是。于阿耨多罗三藐三菩提，有信有忍，乃至离放逸不散乱。具足如是功德已，复得般若波罗蜜多善巧方便所护念者。当知是菩萨于其中路无所退失，不堕声闻缘觉之地，即能成就一切智果。
　　「复次，须菩提！又如世间百二十岁老人，忽于一时为彼风黄痰[病-丙+阴]诸病侵恼，以是因缘忍苦于床。须菩提！于意云何？是人若时无人扶侍，当能从床而自起不？」
　　须菩提言：「不也，世尊！」
　　佛言：「须菩提！是人设或能从床起，亦不能行一里二里乃至由旬。何以故？已为老病所侵恼故。须菩提！菩萨摩诃萨亦复如是。于阿耨多罗三藐三菩提，有信有忍，乃至离放逸不散乱。虽具如是功德，若不得般若波罗蜜多善巧方便所护念者。当知是菩萨于其中路有所退失，堕于声闻缘觉之地，不能成就一切智果。
　　又须菩提！而彼百二十岁老人，虽复有疾忍苦于床，若时有二力士，来谓其言，我等二人各于左右扶侍于汝，汝速当起随有所往。令汝得至勿忧中路有所退失。时老病人受其语故，能从床起随往得至。须菩提！菩萨摩诃萨亦复如是。于阿耨多罗三藐三菩提，有信有忍，乃至离放逸不散乱。具足如是功德已，复得般若波罗蜜多善巧方便所护念者。当知是菩萨于其中路无所退失，不堕声闻缘觉之地。即能成就一切智果。何以故？法尔如是故。须菩提！若诸菩萨摩诃萨，于阿耨多罗三藐三菩提，有信有忍，乃至离放逸不散乱。具足如是功德已，复得般若波罗蜜多善巧方便所护念者。当知是菩萨决定不堕声闻缘觉之地，即能成就一切智果。皆悉以是功德，回向阿耨多罗三藐三菩提。

　　　　贤圣品第十五之一

　　尔时尊者须菩提白佛言：「世尊！彼初学菩萨于此甚深般若波罗蜜多当云何学？」
　　佛告尊者须菩提言：「诸初学菩萨，若欲学此甚深般若波罗蜜多者，应当亲近彼善知识，尊重恭敬修学般若波罗蜜多。是善知识应当为彼初学菩萨如理教授，如实宣说般若波罗蜜多义，作如是言：『善男子！汝所修习布施波罗蜜多，持戒，忍辱，精进，禅定，智慧波罗蜜多所有功德，皆当回向阿耨多罗三藐三菩提。又善男子！汝以布施功德，回向阿耨多罗三藐三菩提时，不应取著阿耨多罗三藐三菩提果。勿取著色谓是菩提，勿取著受想行识谓是菩提。何以故？彼一切智无取著故。善男子！汝所修习于戒能护，于忍能受，精进不懈，禅定寂静，智慧胜解，以如是等功德。回向阿耨多罗三藐三菩提时，不应取著阿耨多罗三藐三菩提果。勿取著色谓是菩提，勿取著受想行识谓是菩提。何以故？彼一切智无取著故。善男子！以是义故汝亦不应取著声闻缘觉之地。』须菩提！彼善知识应为初学菩萨如是教授，使令渐入甚深般若波罗蜜多中。」
　　须菩提复白佛言：「世尊！菩萨摩诃萨趣求阿耨多罗三藐三菩提，为欲普令一切众生断诸苦恼安住涅槃。而诸菩萨所为甚难，谓布施波罗蜜多如是相，持戒，忍辱，精进，禅定，智慧波罗蜜多如是相。诸相甚深所为甚难，是故菩萨摩诃萨为欲成就阿耨多罗三藐三菩提者，于轮回中当发精进勿生惊怖。
　　佛言：「须菩提！如是，如是。菩萨摩诃萨所为甚难。须菩提！而诸菩萨摩诃萨为欲利益安乐悲愍诸世间故，趣求阿耨多罗三藐三菩提。彼作是念，我若成就阿耨多罗三藐三菩提时，当为世间作大救护，当为世间作所归向。当为世间作所住舍，当为世间作究竟道，当为世间作广大洲。当为世间作大光明，当为世间作善导师，当为世间作真实趣。以是义故菩萨摩诃萨于阿耨多罗三藐三菩提发大精进。
　　「须菩提！云何菩萨摩诃萨得阿耨多罗三藐三菩提时，能为世间作大救护？所谓菩萨摩诃萨欲令世间一切众生断轮回苦，是名菩萨摩诃萨能为世间作大救护。
　　「须菩提！云何菩萨摩诃萨得阿耨多罗三藐三菩提时，能为世间作所归向？所谓菩萨摩诃萨，欲令世间一切众生悉得解脱生老病死忧悲苦恼。如是等法是名菩萨摩诃萨能为世间作所归向。
　　「须菩提！云何菩萨摩诃萨得阿耨多罗三藐三菩提时，能为世间作所住舍？所谓菩萨摩诃萨得菩提时，为诸众生以不著故说法。」
　　须菩提白佛言：「世尊！云何名为不著耶？」
　　佛言：「须菩提！若色不缚即色不著，若色不著即色不缚，色不缚故即色不生不灭，由色不生不灭故即无所著，以无所著故无缚亦无解。受想行识亦复如是，若识不缚即识不著，若识不著即识不缚，识不缚故即识不生不灭，由识不生不灭故即无所著，以无所著故无缚亦无解。彼一切法亦复如是，于诸知见悉无所著。须菩提！菩萨摩诃萨得阿耨多罗三藐三菩提时，为诸众生如是说法，是名菩萨摩诃萨能为世间作所住舍。
　　「须菩提！云何菩萨摩诃萨得阿耨多罗三藐三菩提时，能为世间作究竟道？所谓菩萨摩诃萨得菩提时，为诸众生作如是说，若色究竟即非色，若受想行识究竟即非识。由色受想行识如是故一切法亦然。」
　　须菩提白佛言：「世尊！若色受想行识究竟一切法亦然者。彼菩萨摩诃萨皆不应得阿耨多罗三藐三菩提耶？何以故？一切法中无分别故。」
　　佛言：「须菩提！如是，如是。彼一切法无所分别及分别者，由如是故菩萨摩诃萨得阿耨多罗三藐三菩提。是故一切法最上甚深微妙难入，安住寂静无得无证无动无转。须菩提！菩萨摩诃萨得阿耨多罗三藐三菩提时，为诸众生如是说法，是名菩萨摩诃萨能为世间作究竟道。
　　「须菩提！云何菩萨摩诃萨得阿耨多罗三藐三菩提时，能为世间作广大洲？此复云何名为洲耶？须菩提！譬如水中陆地断流之处故名为洲。彼一切法亦复如是。色前际断故后际亦断，受想行识前际断故后际亦断，乃至一切法前际断故后际亦断，以如是断故即一切法皆断。而此断相非颠倒相，涅槃寂静，须菩提！菩萨摩诃萨得阿耨多罗三藐三菩提时，为诸众生如是说法，是名菩萨摩诃萨能为世间作广大洲。
　　「须菩提！云何菩萨摩诃萨得阿耨多罗三藐三菩提时，能为世间作大光明？所谓菩萨摩诃萨于长夜中广为众生作大方便，欲令众生拔无明箭出生死苦。以一切智光破诸痴暗，是名菩萨摩诃萨能为世间作大光明。
　　「须菩提！云何菩萨摩诃萨得阿耨多罗三藐三菩提时，能为世间作善导师？所谓菩萨摩诃萨得菩提时，为诸众生说色自性不生不灭，说受想行识自性不生不灭，说异生法自性不生不灭，说声闻缘觉法自性不生不灭，说菩萨法自性不生不灭，说诸佛法自性不生不灭，乃至说一切法自性不生不灭。须菩提！菩萨摩诃萨得阿耨多罗三藐三菩提时，为诸众生如是说法，是名菩萨摩诃萨能为世间作善导师。
　　「须菩提！云何菩萨摩诃萨得阿耨多罗三藐三菩提时，能为世间作真实趣？所谓菩萨摩诃萨得菩提时，说色趣空，说受想行识趣空，说一切法趣空。即一切法不来不去，如彼虚空不来不去，无作无相，无住无所住，无住法，无生无灭。而一切法亦不来不去，无作无相，无住无所住，无住法，无生无灭。以是义故即无分别及分别者。何以故？色住空性故不来不去，受想行识住空性故不来不去，乃至一切法住空性故不来不去，此中云何而彼空趣即一切法趣是趣无转？无相趣即一切法趣是趣无转，无愿趣即一切法趣是趣无转，无作趣即一切法趣是趣无转，无生趣即一切法趣是趣无转，无趣趣即一切法趣是趣无转，无性趣即一切法趣是趣无转，梦趣即一切法趣是趣无转，我趣即一切法趣是趣无转，无我趣即一切法趣是趣无转，无边趣即一切法趣是趣无转，寂静趣即一切法趣是趣无转，涅盘趣即一切法趣是趣无转，无起趣即一切法趣是趣无转，无还趣即一切法趣是趣无转，无往趣即一切法趣是趣无转，不动趣即一切法趣是趣无转，色趣即一切法趣是趣无转，受想行识趣即一切法趣是趣无转，阿罗汉果趣，缘觉果趣，阿耨多罗三藐三菩提果趣，即一切法趣是趣无转。须菩提！菩萨摩诃萨得阿耨多罗三藐三菩提时，为诸众生如是宣说诸法趣空。」
　　尔时，须菩提白佛言：「世尊！此般若波罗蜜多最上甚深，何人当能如实信解？」
　　佛告须菩提言：「若有菩萨摩诃萨，已于过去如来应供正等正觉所成熟善根，久修菩萨甚深胜行者。于此甚深般若波罗蜜多即能信解。」
　　须菩提言：「能信解者当云何相？」
　　佛言：「须菩提！若离贪嗔痴性是信解相，具是相者即能信解甚深般若波罗蜜多。」
　　须菩提白佛言：「世尊！菩萨摩诃萨所得甚深般若波罗蜜多亦如是趣，得是趣已为诸众生如实宣说，令诸众生亦得是趣。」
　　佛告须菩提：「言如是，如是。须菩提！甚深般若波罗蜜多亦如是趣，菩萨摩诃萨得是趣已，为诸众生如实宣说，令诸众生亦得是趣。须菩提！菩萨摩诃萨得阿耨多罗三藐三菩提时，为诸众生如是说法，是名菩萨摩诃萨能为世间作真实趣。」

　　　　佛说佛母出生三法藏般若波罗蜜多经卷第十四

