
　　　金刚正眼　　　　　　　　　　　明　千松　　笔记

　　　　金刚正眼序

　　释迦老子通身吐露，彻底掀翻，直指现前，意在显示，众生日用，与佛平等。令其彻见自心，了悟般若，亲见法身本有。全身是镜，全体是心，非色非心，即心即色。头头尽妙，事事皆真。而其究归之于实无有法得阿耨多罗三菩提。若此卷舒无定，隐显莫知，吐耀含虚，廓然常寂，无不向胸中流出。故能纵横自在，杀活临时，非思量分别之所能到。拟疑则胆落魂惊，思惟则尘劳先起。随机应用，顺物无心。绝六骥之神通，极玄枢之微奥。如香象渡河，截流而过。神矣哉！我执之粗皆遣，法执之细尽镕。无佛可成，无法可说，无菩提可得，无生可度，无土可严，如是方见自心之真佛矣。乃知胎卵湿化，皆诸佛之全身；鳞甲羽毛，尽是毗卢之法界。孕于形而不昧，齐万有于太虚。但心之不能清净，当绝意识之纷飞，斩疑情之窠臼，不住于声香味触，寂如虚空四维。朗然独露，照万法之幽微；廊彻灵明，识三心之无异。如击石火，如闪电光。即凡心而见佛心，即世谛而明真谛。即世法是佛法，即佛法为世法。谁非诸佛？谁是众生？识诸佛于戴角披毛，转圣凡于镬汤炉炭，与三世诸佛同一鼻孔。方知无佛可成，无生可度，无土可严。即佛即生，即生即佛。染即非染，即庄严而非庄严。然而不难于证悟，而难于空心，行解功圆，玄来无滞。则竿头进步，悟后精研，方知释迦老子四十九年来，未尝曾说一字。

　　　　　　　　　　　　　　　　崇祯庚午秋八月书于弁山千松禅院

　　　金刚正眼

　　夫谈般若之法，诸佛之真体，乃法性之真因，一切众生之慧命。故世尊先以真体示于众生。要与日用韬钤（编者注：「钤」疑是「铃」）之间，时时提惺（编者注：「惺」疑是「醒」），法身无异。蠢动皆然，以明真相不别圣凡。故如来与世间人。谈说此法。如醯鸡坎蛙，不复知有向上事在。故世尊直指人人自己足跟下本地风光，曾无渗漏处。与佛平等，活泼泼地，转漉漉地，那时一朝看透，方知真俗一体，蠕动皆具。便在日用韬铃境缘上，自觑看这是甚么道理？甚么境界？甚么人底作用？甚么人底鼻孔？得恁么纯熟，得转辘（编者注：「辘」疑是「漉」）漉活泼泼地，放去收来，自由自在，不费纤毫之力。全体作用，现无不如，露无不是。以如是故，而彰诸佛全体；以如是故，而显诸佛大智。诸法如故，故名如是。以如是故，世尊即便著衣持钵，入城乞食，洗足敷座，示之。此人人现用，可作个样子，提醒于人，脚跟下自觑看，须要识透世尊用法，便以识得自己用法。世尊无甚奇特，便能识得这个无始劫来不能烂坏底，谓之金刚不坏身，无生无灭底真相。世界坏时，这个不坏。如金故，而无变色；如刚故，煆而不坏。故以金刚喻其真性，不离众生日用之间故。世尊于日用中，提醒诸人，为之发起序也。
　　空生见世尊所作伎俩，便云世尊希有！此非世间可得之法，亦非世间常住之相，故称希有者，识得此非世间法也。然问发阿耨多罗三藐三菩提心者，世尊！此菩提心云何应住得他？云何降伏得他？是以护其念者，为应住；能识其念者，是降伏之矣。是故十类众生，皆入无余涅槃而灭度之，实无众生得灭度者。须悟世尊著衣持钵入城乞食洗足敷座，如是涅槃真相。能悟此相，而得真入灭度，真得涅槃，真空四相，真为降伏，是一切众生二六时中，不离自用。于日用中，能自荷担如来者也。实证实悟，则四相空矣，实灭度矣。
　　然则类异随人心造，心随业转。故无明为卵生，烦恼包裹为胎生，爱水润为湿生，欻起烦恼为化生。自心未空，我人未净，故十类之形，随心业所现。形虽异而心无变，故而蠢动皆现涅槃真相，能自悟入故。智者自本际上度于未形，未形之心，念念俱空，名为度生，实无众生得灭度者。实悟涅槃真体无生灭相，无古今相，无圣凡相，无我人众生寿者相，亦无灭度相，皆具真体。若见诸相非相，则见如来，诸佛法身无二相故。彰玄根于事外，齐万有于太虚。不可以形名得之而已矣。庖丁观之，则不见全牛者矣。此明向上无余涅槃，入灭度之法明矣。
　　般若真智与体用不同，故不可以混乱，发明般若，即诸佛之大智；众生日用而不知者，即语言三昧。如金刚王剑，如大火聚。故曰无住布施，施则无定，语无诤故，三轮空寂，四相俱空，亦无定相，不住声香味触，如空四维。神变之发，电雷之奔，岂容拟议，有而法之取乎？贤圣之分乎？四果之级乎？有无之可诤乎？如筏在中流，岂能碍乎？不可随文句以迷宗，逐言思而拟议，非如来之正说，岂般若之真宗乎故！以言说章句授之。唯能信此一念，曾于千万佛所，种诸善根，而得如是无量福德，而成佛于刹那之顷，皆因能信自心为佛故。佛即语故，语即心故，故心现则语疾，语流则佛见矣。则庄严而非庄严，即诸相而见非相，即众生非众生，故见如来于应无所住之清净心乎？见如来于三十二相于无定语乎？是以或为恒河沙之宝施，或为三时身命之施故，或言三十二相而见如来故，或为阿耨多罗三藐三菩提心故，或如须弥山王之身故，或以诸微尘非微尘故，或说世界非世界故，或以离一切诸相即名佛故，或以随处受持读诵皆为经故。种种化声，种种神变，莫测其用，非语之化也，乃诸佛心现也，心即佛之所露也，露则佛无所住也，无住而现者，佛之真法身也，真般若之法也，故如电光石火金刚王剑，不可拟议也，不可思惟也。
　　住则思惟卜度也，则法性真体而被割截支解也，故诸佛之真体伤也。故不可以思唯妄起，起则生死流矣，而非忍辱之仙。如来唯表显发明，法无实言，言无义理，离文字相，离心缘相，离相而言说者也。是以一即一非，随说随扫，法无义相，语无定义。古德云：若有实法与人，法堂前草深一丈。故见诸佛之性于真语实语，则先世罪业皆能灭尽。何以故？性体如虚空，虚空何处安镬汤炉炭、刀山剑树乎？但人之不能悟自己之性，在于一语一动之间。认为自己之真性，不坏之真相乎？若人于未悟，自性未空，亦不可谓无罪业也。是以僧祗值佛之福，不能庄严虚空之性，虚空不能空故，虚空不可庄严。唯以无住之语，可以庄严虚空。是以空生复问，疑未释然。一无住之语，云何应住降伏。故如来以灭度一切众生，实无众生得灭度者。法已说而未悟，心欲悟而能空，人法两忘，我人俱净，心之所悟为难，悟后我人难净。若心已悟，悟之已空，唯一无我之心应世，无我之语随缘，不见有灭度之法，亦无灭度之心。是以如来于般若卷中，检出诸佛法性，谓之能具法眼；即文字而非文字，谓之慧眼；能观遍三千大千世界众生之身，皆一语而全露真体，谓之天眼；能观三世诸佛不入灭度，皆具涅槃真相，而现于色身三昧，谓之佛眼。即佛即天，即法即慧，皆是一切众生面门放出光明，照见各各流出无尽神通变化，真语实语如语，不诳不妄，谓之肉眼。以是故，无过去心，无未来心，各各现在，不可以三十二相观如来，不可以具足色身而见相，亦无法可说，皆提醒众生慧命故。亦无众生可度，不可以音声色相而求，无菩萨之名可得，无福德可受，唯以无我得成于忍，不可以行住坐卧而见如来，微尘之相，亦非世界，亦不可得我人众生寿者，皆是阿耨多罗三藐三菩提心。不可作如是见，如是之相。虽云不动如如，亦是幻梦泡影，如电如露。佛亦名字，此经神变之语，为般若之真因，唯以五语，乃如来真实之法示之，观者无下手处。乃如来之正法眼藏。是以正眼名之。
3




