
　　　　胜天王般若波罗蜜经卷第二

　　　　　　　　陈优禅尼国王子月婆首那译

　　　　法界品第三

　　尔时胜天王即从座起。偏袒右肩右膝著地。合掌向佛头面作礼而白佛言。世尊。云何菩萨摩诃萨学般若波罗蜜通达甚深法界。
　　尔时佛赞胜天王言。善哉大王。谛听谛听。善思念之。
　　胜天王白佛言。世尊。唯然愿闻。
　　佛告胜天王言。大王。菩萨摩诃萨有般若故近善知识勤修精进。离诸障惑心得清净恭敬尊重。乐习空行远离诸见。修如实道能达法界。大王。菩萨摩诃萨有般若故近善知识。欢喜恭敬犹如佛想。以亲近故不得懈怠。灭一切恶诸不善法生长善根。既灭烦恼远离障法。即得身口意业清净。由清净故即生敬重。以敬重心修习空行。修空行故远离诸见。离诸见故修行正道。修正道故能见法界。
　　胜天王白佛。世尊。何等为法界。
　　佛告胜天王言。大王。即是如实。
　　世尊。云何如实。
　　大王。即不变异。
　　世尊。云何不异。
　　大王。所谓如如。
　　世尊。云何如如。
　　大王。此可智知非言能说。何以故。过诸文字离语境界口境界故。无诸戏论无此无彼。离相无相远离思量。过觉观境无想无相。过二境界过诸凡夫。离凡境界过诸魔事。能离障惑非识所知。住无处所寂静圣智。后无分别智慧境界。无我我所求不可得。无取无舍无染无秽清净离垢。最胜第一性常不变。若佛出世及不出世性相常住。大王。是为法界。菩萨摩诃萨行般若波罗蜜。修此法界百种苦行。令诸众生皆悉通达。大王。是名般若波罗蜜如如实际。无分别相不可思议界真空。一切智一切种智不二界。
　　尔时胜天王白佛言。世尊。云何能证至此法界。
　　佛告胜天王言。大王。以出世般若波罗蜜证后无分别智至。
　　胜天王白佛言。世尊。证与至有何差别。
　　佛告胜天王言。大王。以般若波罗蜜如实见名为证。以智通达名为至。
　　胜天王白佛言。世尊。如佛所说闻思修慧通达般若波罗蜜。非是出世后无分别智。
　　佛告胜天王言。不尔大王。何以故。般若波罗蜜甚深微妙闻慧粗浅不能得见第一义故思不能量。出世法故修不能行。大王。般若波罗蜜如是甚深。凡夫二乘所不能见。何以故。譬如生盲不见众色。七日婴儿不见日轮。尚不能见况复修行。大王。譬如夏热有人西行在于旷野。复有一人从西往东。问前人言。我今热渴何处有水清凉树荫。彼人答言。善男子。从此东行则有二路。一左一右当从右路。有清泉水及树荫凉。大王。于意云何。虽闻此名思惟往趣。能除热渴得水味不。
　　不也世尊。此人至彼入池洗浴饮水息树。方离热渴得知水味。
　　佛言。如是如是。大王。不可以三慧通达真实般若波罗蜜。大王。所言旷野即是生死人谓众生。热名烦恼渴是贪爱。东来人者即是菩萨。其右路者萨婆若道。菩萨摩诃萨行般若波罗蜜。善知生死及出世路。清冷水者所谓般若波罗蜜。树荫凉者即是大悲。菩萨摩诃萨行二法故。远离凡夫及二乘道。大王。如是甚深般若波罗蜜无形无相。种种巧说令诸众生得入其中。大王。菩萨摩诃萨行般若波罗蜜。如实知力空。无畏空。不共法空。戒聚空。定聚慧聚解脱聚解脱知见聚空。空空。第一义空。而空相不可得。不取空相不起空见。不执空相不依止空。如是不取著故于空不堕。大王。菩萨摩诃萨行般若波罗蜜远离诸相。不见内外相。离戏论相。离分别相。离求觅相。离贪著相。离境界相。离攀缘相。离能知所知相。
　　胜天王白佛言。世尊。菩萨摩诃萨般若波罗蜜如是观无相。诸佛世尊。复云何观。
　　佛告胜天王言。大王。诸佛境界不可思议。何以故。离境界故。一切众生思量佛境。心则狂乱不知此彼。何以故。同虚空性不可思量求不可得离觉观境。菩萨摩诃萨行般若波罗蜜。尚不见有凡夫境界可得思量。况佛境界亦不依止一切诸愿。虽行布施不著施报持戒忍辱精进定慧亦复如是一切功德乃至涅槃亦不依著。何以故。离我我所无二无别自性离故。
　　说是般若波罗蜜法门时。三千大千世界六种震动。须弥山王。目真邻陀山。铁围山。大铁围山。宝山。黑山。大黑山。皆悉震动。无量百千亿诸菩萨摩诃萨脱上分衣为佛敷座高如须弥。无量百千释梵护世诸天王等。合掌恭敬散诸妙华曼陀罗华摩诃曼陀罗华。曼殊沙华摩诃曼殊沙华。白莲华赤莲华。红莲华青莲华。耆阇崛山纵广四十由旬。积华遍满至于佛膝。无量天子作诸天乐不鼓自鸣。空中叹言。再睹佛兴世再见转法轮。善哉阎浮提一切众生。勤修功德多种善根。得闻如是甚深般若波罗蜜。况复来世有能信者。如是众生悉行诸佛如来境界。复有无量百千诸大龙王。即以神力普兴大云。降注香雨洒耆阇崛山及三千大千世界。诸听法者唯觉香润不见沾濡。无量龙女悉于佛前合掌赞叹。无量乾闼婆以妙音乐而供养佛。其夜叉众散诸妙华。十方无量无边国土诸佛世尊。皆放眉间白毫。光明。照此娑婆世界耆阇崛山。其三千大千世界幽暗之处。日月不照悉蒙光明。照世界已还至佛所。右绕三匝从佛顶入。无量百千婆罗门刹利居士长者。以涂香末香幡华幢盖而供养佛。尔时众中七十二亿菩萨摩诃萨得无生法忍。无量百千万亿众生得远尘垢法眼净。无量百千万亿众生发阿耨多罗三藐三菩提心。
　　尔时胜天王白佛言。世尊。般若波罗蜜离文字无语言。云何菩萨摩诃萨行般若波罗蜜为众生说法。
　　佛告胜天王言。大王。菩萨摩诃萨行般若波罗蜜。如是说法为修习佛法故。而说佛法毕竟不可得。为成熟诸波罗蜜。而波罗蜜毕竟不可得。为清净菩提而菩提毕竟不可得。为涅槃离欲灭而涅槃离欲灭毕竟不可得。为须陀洹斯陀含阿那含阿罗汉果。而须陀洹乃至阿罗汉毕竟不可得。为辟支佛而辟支佛毕竟不可得。为断除我取而我及取毕竟不可得。菩萨摩诃萨如是行甚深般若波罗蜜。心不分别一切诸相。我能分别及所分别悉不可得。随顺般若波罗蜜不违生死。虽在生死不逆般若波罗蜜随顺法相。
　　胜天王白佛言。世尊菩萨摩诃萨云何随顺法相不违世谛。
　　佛告胜天王言。大王。菩萨摩诃萨随顺甚深般若波罗蜜。不远离色受想行识。不远离欲界色界无色界。不远离法。而不著般若波罗蜜。不远离道。何以故。具巧方便故。
　　胜天王白佛言。世尊。何者是菩萨摩诃萨善巧方便。
　　佛告胜天王言。大王。所谓无量菩萨摩诃萨具慈悲喜舍不舍众生常能利益。大王。菩萨摩诃萨行般若波罗蜜具无边慈。无分别慈。法慈。不息慈。不恼慈。利益慈。平等慈。遍益慈。出世慈。成就如是等大慈。
　　世尊。云何大悲。
　　佛言。大王。菩萨摩诃萨行般若波罗蜜。众生苦恼无归依处。即为济拔发菩提心勤求正法。既自得已为众生说其悭贪者教行布施。无戒破戒教令持戒。恶性之人教行忍辱。懒惰懈怠教令精进。散乱之人教行禅定。愚痴之人教行般若。为度众生虽遭苦恼。终不舍离菩提之心。是名大悲。
　　世尊。云何大喜。
　　佛言。大王菩萨摩诃萨行般若波罗蜜作是思惟。三界炽然我已出离故生欢喜。久相系著生死之绳。我已割断故生欢喜。种种觉观及诸取相。于生死海我已得出故生欢喜。无始竖立我慢之幢。我今已摧故生欢喜。以金刚智坏烦恼山永不复立故生欢喜。我自安隐又令他安。愚痴黑暗贪爱系缚久寐世间。今始得觉故生欢喜。我今已离一切恶趣。又拔众生令出恶道。众生久于生死迷乱不知出道。我今济拔开示正路。悉令得至萨婆若城故生欢喜。是名大喜。大王。菩萨摩诃萨行般若波罗蜜。眼所见色不著不离而起舍心。耳声鼻香舌味身触意法亦尔。大王。菩萨摩诃萨行般若波罗蜜成就如是四无量心。
　　尔时胜天王白佛言。世尊。云何菩萨摩诃萨行般若波罗蜜为度众生示现诸相。
　　佛告胜天王言大王。般若波罗蜜相不可得。菩萨摩诃萨相亦不可得。但方便力教化众生。示现处胎乃至涅槃。何以故。诸天计常谓无堕落。菩萨摩诃萨行般若波罗蜜。以方便力破此执故示现处胎。因令彼天起无常念。世间最胜最高无等不著五欲。欲不能污尚有堕落。况复余天。是故咸应勿复放逸。勤加精进一心修道。譬如见日尚有隐没。则知萤火不得久住。大王。复有放逸诸天贪著乐故不修正法。虽与菩萨同在天宫。不往礼拜不咨受法。而作是意。今且游戏朋诣菩萨。各相谓言菩萨与我常共在此修行何晚。菩萨摩诃萨行般若波罗蜜。勤修精进如救头然。破彼放逸示现堕落。如是示现有二因缘。一令诸天离放逸故。二令众生咸得见故。大王。世间复有下劣众生。不堪见佛成无上道及转法轮。菩萨摩诃萨为此众生。是故示现婴儿童子后宫游戏。菩萨若作余像说法。后宫女人则不信乐。是故示现婴儿童子。大王。有高行者常能离俗。菩萨摩诃萨。为化彼故示现出家。大王。复有天人作如是念。若以端坐受人天乐而得圣道。菩萨摩诃萨。为化此故示现苦行。亦为降伏诸外道故示现苦行。大王。复有天人长夜发愿。菩萨摩诃萨行诣道场。我等诸天常献供养。菩萨为化此众生故示诣道场。一切人众皆悉获得菩提因缘。大王。复有天人作如是念。恶魔外道障碍正法。愿得菩萨坐于道场。降伏恶魔及诸外道。正信之人悉令见法。菩萨摩诃萨既成道已。三千大千世界于虚空中。种种音声而赞叹曰。佛日出世萤火隐没。此等天人悉发是言。愿我来世皆得阿耨多罗三藐三菩提。如今菩萨摩诃萨。为是众生现坐道场。大王。又有天人作如是言。愿见大师成就一切智无师智自然智。不求出离根性纯熟是深法器。为是众生示现三转十二种法轮。大王。复有天人乐闻涅槃。菩萨为化彼众生故示现涅槃。大王。菩萨摩诃萨修行般若波罗蜜。能现如是种种之相。大王。菩萨摩诃萨行般若波罗蜜不生难处。何以故。无福德人不闻般若波罗蜜名字故。又复常离一切恶业。佛所说戒悉不毁犯心无嫉妒。已于过去无数佛所。多种善根具足功德。智慧方便成就大愿。心乐寂静勤行精进。大王。菩萨摩诃萨。无有恶业牵堕地狱。性行十善故。菩萨摩诃萨。无有破戒牵堕畜生。性持戒故。菩萨摩诃萨。无有嫉妒不牵堕饿鬼。不生邪见家常值善知识。何以故。已于过去无数佛所深种善根。是故生处皆悉正见。菩萨受生诸根不缺成佛法器。何以故。于过去世供养诸佛听闻正法礼敬大众。是故根具相貌端圆成佛法器。大王。菩萨不生边地。钝根愚痴不知善恶。语言义趣非佛法器。不识沙门婆罗门。何以故。菩萨受生必在中国。利根智慧言辞辩了。善知语义。是佛法器。善知沙门及婆罗门。何以故。菩萨摩诃萨。宿世智慧力故。大王。菩萨不生长寿天。不见诸佛不利众生故。菩萨所以生在欲界。示现出世利益众生。何以故。善方便故。大王。菩萨不生空世界中。此处无佛不闻正法不供养僧。何以故。菩萨生处必具三宝宿愿强故。菩萨若闻恶世界名即生厌离。修行寂静心不懈怠。以一切善灭诸恶法。大王。菩萨摩诃萨修行般若波罗蜜。以是因缘不生难处。大王。菩萨摩诃萨行般若波罗蜜乃至梦中尚不忘失菩提之心。况复觉时何以故。一切菩萨生于此心即是阿耨多罗三藐三菩提心。若无此心则无有佛。无佛无法无法无僧。由此心故得有三宝及以天人。菩萨摩诃萨常离谄曲质直柔和。其心清净不疑佛法。欲听受者不秘深义。离法嫉妒远三涂业。于初中后无有异相。行不违言护持大乘。见同学者则生恭敬。劝他修习赞叹大乘。于说法师常生佛想。近善知识远离恶友。大王。菩萨摩诃萨。修般若波罗蜜。如是成就菩提之心。因由此心得宿命智。何以故。已曾供养无量诸佛。护持正法修清净戒。远离恶业障碍永无。心常欢喜心勤修学。心不散乱心智不失。何以故。大王。若菩萨摩诃萨。已曾供养无量诸佛则尊重正法。由重法故广为人说。为护正法不惜身命。身口意业三种清净。业清净已得离障碍。离障碍故心常欢喜。心欢喜故则勤精进。心性正直念智具足。由念智故知过去生。一十百千乃至无数。大王。菩萨摩诃萨行般若波罗蜜。如是了知过去生处既了宿命。近善知识由善知识。于诸佛所不失三事。谓见闻念常听正法。供养僧宝无空过时。诸佛菩萨所恒恭敬礼拜尊重。行住坐卧不离多闻。大王。持净戒者耳根常闻般若波罗蜜名字。恒勤修习助道之法。曾不远离三解脱门。修四无量。常闻萨婆若名。大王。菩萨摩诃萨行般若波罗蜜。以是因缘近善知识。大王。菩萨摩诃萨行般若波罗蜜。乃至梦中不近恶友。何况觉时。何以故。菩萨摩诃萨。不与破戒人共住。邪见人。无威仪人。邪命人无义语人。懒惰人。乐住生死人。背菩提人。乐俗务人。不与共住。大王。菩萨摩诃萨行如是法离恶知识。大王。菩萨摩诃萨行般若波罗蜜。能得如来清净之身。所谓平等身。清净身。无尽身。善修得身。法身。不可觉知身。不思议身。寂静身。虚空等身。智身。
　　胜天王白佛言。世尊。菩萨摩诃萨在何位中。能得如来十种之身。
　　佛告胜天王言。菩萨初地得平等身。何以故。离诸邪曲通达法性见平等故。于第二地得清净身。何以故。清净戒故。住第三地得无尽身。何以故。离嗔恚故。第四地中得善修身。何以故。常勤精进修佛法故。住第五地则得法身。何以故。见诸谛理故。住第六地得离觉观身。何以故。观因缘理非觉观所知故。住第七地得不思议身。何以故。具足方便故。于第八地得寂静身。何以故。离一切戏论无烦恼故。住第九地得等虚空身。何以故。身相不可量遍一切处故。住第十地则得智身。何以故成就一切种智故。
　　胜天王白佛言。如来之身与菩萨身无差别乎。
　　佛告胜天王言。身无差别但功德异。
　　胜天王言。其义云何。
　　大王。佛菩萨身无有差别。何以故。一切诸法同一性相。功德差别。
　　世尊。云何功德而有差别。
　　佛言大王。今当为王譬喻显了。譬如宝珠若有装饰或不装饰其珠何异。佛与菩萨功德有差法身无别。何以故。如来功德一切圆满。尽于十方遍众生界。清净离垢障碍永无。菩萨之身功德未满有余障故。譬如初月十五日。月亏盈有异月性无差。此等诸身皆悉坚固。犹如金刚不可破坏。何以故。三毒不破世法不染。恶趣人间苦不能逼。悉已远离生老病死。能伏外道过魔境界。不向声闻辟支佛乘。以是因缘不可破坏。大王。菩萨摩诃萨行般若波罗蜜。善能将导一切世间天人阿修罗。譬如有人善为将导。若国王等长者居士意咸用之。菩萨亦尔。声闻缘觉菩萨诸佛。咸同用为将导。又如善将导者。世间国王婆罗门长者居士咸共尊重。菩萨亦尔。天龙夜叉有学无学之所供养。又如旷野险难怖畏行人疲倦。遇善将导能令安隐。菩萨亦尔。以方便力于彼生死烦恼贼难。将导众生安隐得出。又如贫人依富长者方出险难。梵志尼干及余外道。于生死中依行般若波罗蜜菩萨。尔乃出离又如大富长者无量赀财为一切人之所受用。行般若波罗蜜菩萨亦复如是。于生死中六道众生之所受用。又如大富长者欲过险难必要多伴。饮食资粮皆悉具足尔乃得过。菩萨亦尔。欲出世间以功德智慧。摄一切众生度生死难至萨婆若。又如人远行多赍宝物。为得利故。菩萨亦尔。从生死海至萨婆若。广修功德智慧。为得一切智故。又如世人求财无厌。菩萨乐法亦无厌心。又如将导。四事胜他。所谓财富最胜。位高语用。菩萨亦尔。富功德位最胜法自在无异言。又如人善导至于大城。菩萨亦尔。善能将导至萨婆若城。大王。菩萨摩诃萨行般若波罗蜜。善知行路不可行路邪正安善。有水无水相貌曲直。出离之道皆悉通达。大王。菩萨摩诃萨知不倒路。凡所示道不违众根。为大乘人示无上道。不说声闻辟支佛路。为小乘人示声闻道不说大乘。辟支佛根示缘觉路。不说萨婆若道。为著我见说无我道。著法众生为说空道。著二边者为说中道。为散乱者说奢摩他毗婆舍那不说散乱。戏论众生示如如道不说言语。著生死者示涅槃道不说世间。为迷涂者而说正道。大王。是名菩萨知邪正路。

　　　　胜天王般若波罗蜜经念处品第四

　　尔时胜天王。即从座起偏袒右肩右膝著地。合掌向佛头面作礼。而白佛言。世尊。菩萨摩诃萨行般若波罗蜜。能如是知路非路者心缘何住。
　　佛告胜天王言。大王。菩萨摩诃萨行般若波罗蜜心正不乱。何以故。善念身念受念心念法。菩萨摩诃萨。凡所游行城邑聚落闻利养名。如佛戒说烦恼系缚善自忆念。大王。云何菩萨摩诃萨行般若波罗蜜念身。与身相应恶不善法。以如实智悉远离之观身过失。始自足底乃至头顶。此身无我无常败坏。但以筋脉共相连持。腥臊臭秽色恶可恶所不喜见。如是观己身中贪欲悉不复生不起身我。以是因缘相应善法皆悉随顺。云何菩萨摩诃萨行般若波罗蜜念受。作是思惟。诸受皆苦。颠倒众生妄起乐相。凡夫愚痴以苦为乐。圣人但说一切皆苦。勤修精进为断灭故。亦教余人修学此法。作是观已恒自念受。不随受行修行断受亦令他学。云何菩萨摩诃萨行般若波罗蜜念心。作是思惟。此心无常而谓常住。于苦谓乐。无我谓我不净谓净。数动不住速疾转易。结使根本诸恶趣门。烦恼因缘坏灭善道。是不可信贪嗔痴主。一切法中心为上首。若善知心悉解众法。种种世间皆由心造。心不自见。若善若恶悉由心起。心性回转如旋火轮。易转如马能烧如火暴起如水。作如是观于念不动。不随心行。令心随己。若能伏心则伏众法。云何菩萨摩诃萨行般若波罗蜜念法。恶不善法能如实知。所谓贪欲嗔恚愚痴及余烦恼而修对治。贪欲对治。嗔恚对治。愚痴对治如是知已。即回起念不行彼法亦令他离。云何菩萨摩诃萨行般若波罗蜜于境起念。若见色声香味触作是思惟。云何于彼不真实法而生贪爱。此乃凡夫愚痴所著即是不善。如世尊说爱即生著著即迷惑。迷故不知善法恶法。以是因缘生于恶趣。菩萨摩诃萨。自不漏失不著境界令他亦尔。大王。菩萨摩诃萨行般若波罗蜜阿兰若念。作是思惟。阿兰若者。是无诤人之所住处寂静住处。于此处中。天龙夜叉他心智人。悉能知我心心数法。不应于此起邪思惟。即得舍离于法正忆勤修行之。大王。菩萨摩诃萨行般若波罗蜜作是思惟。城邑聚落非出家人所可行处则不应往。所谓酤酒淫女。王城博弈歌舞之处悉远离之。大王。菩萨摩诃萨行般若波罗蜜。闻利养名起正忆念作是思惟。为生施福故受此财。不由贪爱受。不出内生长子息。不言我财。一切贫穷普皆周给。如是行者人所赞叹。终不计我及以我所。复作是念。人皆称我惠施名闻。世间无常须臾磨灭。云何智人无常无实不恒无主。随彼而行起我我所大王。菩萨摩诃萨行般若波罗蜜。于佛世尊所说念戒作是思惟。过去诸佛皆学此戒。成无上道得至涅槃。当来诸佛现在亦尔。如是知已精进勤修。大王。菩萨摩诃萨行般若波罗蜜。为化众生及以自身。少欲知足著粪扫衣。心常清洁信力坚固。宁失身命于戒不犯。心离高慢游行城邑不耻弊衣。远离懈怠常修精进。所作未办终不中息。于粪扫衣不见过患。朽故弊坏终无轻鄙但取其德。夫离欲者乃服此衣。如来所赞息悭贪著。亦不自赞我能服此。于他不服终无毁言。如此行人诸天礼敬。佛所赞叹菩萨护持。婆罗门刹利皆悉礼敬。大王。菩萨摩诃萨行般若波罗蜜。如是修清净行。
　　尔时胜天王白佛言。世尊。高行菩萨能行般若波罗蜜。何用著粪扫衣。
　　佛告胜天王言。诸大菩萨将护世人。何以故。世间众生乐见不同。大王。于意云何。菩萨高行何如世尊。
　　胜天王言。百千万亿恒河沙分算数譬喻不及其一。何以故。如来世尊。是大法王一切种智。无有一法而不照了。
　　大王。于意云何。诸佛如来于四天下。天龙夜叉人非人中示现苦行。及以赞叹头陀功德此何所为。
　　王言世尊。为欲教化可度众生。及初发意诸菩萨等。未断烦恼为说对治。
　　佛言。如是如是。大王。高行菩萨著粪扫衣亦复如是。是故菩萨摩诃萨行般若波罗蜜。多有方便利益众生。大王。菩萨摩诃萨行般若波罗蜜。示现世间但畜三衣。何以故。心知足故更不多求即是少欲。不求索故无所积聚。既不积聚则无丧失。无丧失故则不生苦。苦不生故即离诸恼。离诸恼故则无所著。无所著故是为漏尽。大王。菩萨摩诃萨行般若波罗蜜。利益众生故。入城邑聚落持钵乞食。何以故。菩萨摩诃萨大悲熏心。如实观察贫苦众生。令得富乐受彼供养。若入邑聚威仪齐整心正不乱。善摄诸根前视六尺。双犁轭地如法乞食。次第而往不越贫家。以量受食终不长取。于所得中更开一分拟施供养。何以故。信施难销为生福故。大王。菩萨摩诃萨行般若波罗蜜。但一坐食而不移动。何以故。一坐道场魔来恼乱亦不移动。出世禅定般若阇那。空一切法如实圣道。实际如如一切种智。于此诸法悉不移动。何以故。萨婆若法是一坐得。是故行一坐食。大王。菩萨摩诃萨行般若波罗蜜。以方便力如是示现乞食。大王。菩萨摩诃萨行般若波罗蜜。学阿兰若行。所谓常修梵行。于诸根中不起过失。深乐多闻力堪修行离我怖畏。不计著身常行寂静。菩萨摩诃萨。正法中出家。持三轮净戒善知法相。如来所说为少壮老。三种人戒悉能了达。不随外缘自心思量。诃毁世法赞叹出世。调伏诸根不缘恶境。于阿兰若居无难处。聚落乞食不远不近。有清泉水盥洗便易林木华果。无恶禽兽岩穴寂静。空闲罕人而为居止。所曾闻法日夜三时勤加读诵。声不过高亦不太下。心不缘外一念诵持常在胸臆。若婆罗门刹利来至阿兰若处当唤令坐。彼或不肯殷勤加劝。观此众生随其根性即为说法。令得欢喜信受修行。如是具足善巧方便即离我心。以无我故于阿兰若不生怖畏。离怖畏故乐行寂静。菩萨摩诃萨。如是以方便力示阿兰若行。大王。菩萨摩诃萨行般若波罗蜜。善能观行作是思惟。世间之中一切饮食清净香洁。身火所触即成不净烂坏臭处。一切凡夫愚痴无智。爱著此身及以饮食。若依圣智如实观察。即生秽恶不可乐著。大王。菩萨摩诃萨行般若波罗蜜。作是思惟。多行嗔恚则起恶业。我今当离直心趣道。真实思惟非徒口说。大王。菩萨摩诃萨行般若波罗蜜作是思惟。若法有生即是因缘。法之因缘又从缘起。云何智人于此虚妄因缘生法而作罪失。菩萨身中有障善法即自断除。若不能断他障善法。心即生舍不起无明。云何名障善法。不恭敬佛法僧净戒不敬同学。老少幼小自高降彼。趣向五欲背舍涅槃。而起我见众生见命见人见。执空起断见执有起常见。远离贤圣亲近凡夫。舍持戒人依破禁者。亲附恶友远善知识。闻甚深法即生毁谤。威仪不整口无辩说。烦恼覆心具足谄曲。贪著利养生五种慢。一姓贵。二种族。三见胜。四国土。五徒众。见恶则助遇善而舍。赞叹女人童稚外道。不乐阿兰若行。不解节食不亲近师。虽复读诵不知时节。若见善法亦复不生少尊重心。见恶不怖如象无钩马无辔勒放逸不制。喜起嗔忿不生慈心。见苦不悲遇病不视于死不怖。在火聚中不求免出。应作不作不能量忖。难思而察非望而求。不出谓出非路谓路。未得谓得远大善法。毁呰大乘赞叹小道。毁大乘人赞彼小学。多乐斗乱恶口粗言。心无慈悲令他怖畏。出言粗鄙语无一实。乐著戏论而不舍离。大王。菩萨摩诃萨行般若波罗蜜。如是等事名障善法。大王。菩萨摩诃萨行般若波罗蜜。灭诸戏论修习空行。作是思惟。所观境界皆悉空无。能观之心亦复如是。无能所观二种之异。诸法一相所谓无相。如是思惟遣内外相。不见身不见心不见法。次第相续修奢摩他毗婆舍那。毗婆舍那如实见法。奢摩他者一心不乱。菩萨如是修观行已即得净戒。戒清净故行亦如是。是名菩萨摩诃萨行般若波罗蜜观行清净。大王。菩萨摩诃萨行般若波罗蜜。护持如来正法之藏听受正法。为守护故不为利养。为三宝种不断故不为恭敬。为拥护大乘行故不为名闻。为无归依众生令得济拔与安乐故。无慧眼者令得慧眼。修小乘人示声闻道。欲行大乘示现大道。如是听法为无上智。终不为得下劣之乘。大王。菩萨摩诃萨行般若波罗蜜善知毗尼。所谓毗尼及毗尼行。毗尼甚深毗尼微细。净与不净有失无失波罗提木叉。声闻毗尼菩萨毗尼。大王。菩萨摩诃萨行般若波罗蜜。如是等毗尼皆悉善知。大王。菩萨摩诃萨行般若波罗蜜。善知一切威仪戒行。善学声闻戒辟支佛戒菩萨戒。既修戒行。若见威仪不称众者。即应远离非处不行。若有沙门戒行威仪则应亲近。若婆罗门异学余行劝修毗尼。如是戒行修之真实。心无巧伪嫉妒即灭。自行布施亦劝他行赞叹布施。见他布施心生随喜。不作是念。唯当施我勿与他人。但应思惟。一切众生多有所乏饥寒困苦。愿其得财现世安乐。以闻法故后世安乐。我今应当精进修道。与诸众生同得出世。是名菩萨无嫉妒心。于诸众生皆得平等。若行布施普为众生。戒忍精进禅定般若。乃至一切种智。无二心修。何以故。所修之法与众生共念为境界令速成道。于生死火自既出离亦使他出。譬如长者而有六子。并皆幼稚爱念无偏。长者在外其宅火起。大王。于意云何。长者作念于此六子先后救不。
　　不也世尊。何以故。其父于子心平等故。
　　大王。菩萨摩诃萨行般若波罗蜜亦复如是。凡夫贪著处在六道。生死火宅不知出离。菩萨摩诃萨行般若波罗蜜。以平等心种种方便。诱化令出皆悉安置寂静界中。大王。菩萨摩诃萨行般若波罗蜜于法亦等。所谓以法供养如来。种种供具供养如来。如实修行供养如来。利益安乐一切众生。守护一切众生善法。随顺众生善能教化。行菩萨道行不违言。心无疲倦求阿耨多罗三藐三菩提。若能如是乃得名为供养诸佛。不以资生而为供养。何以故。大王。法是佛身。若供养法即供养佛。大王。诸佛世尊。皆从如实修行而来。悉为利益安乐众生。护其善法随顺众生。若不尔者违本誓愿。懈怠懒惰不能成就菩提之心。何以故。菩萨摩诃萨。阿耨多罗三藐三菩提与众生共。若无众生菩萨云何能得菩提。大王。菩萨摩诃萨行般若波罗蜜。以法供养如来名真供养如是供养拔除我慢。远离俗务剃落须发于其父母兄弟亲戚。不复相关犹如已死。形状衣服相貌异常。执持钵器游入城郭。至其亲里若旃陀罗家。下意乞食作是思念。我命属他由彼食活。以是因缘能除我慢。复作念言。我今应取师僧尊长。及同学意令彼欢喜。昔未闻法为得闻故。若见他人嗔恚斗诤。即应忍辱下意避之。大王。菩萨摩诃萨。如是行般若波罗蜜拔除我慢。大王。菩萨摩诃萨行般若波罗蜜生坚正信。何以故。多诸功德宿世所种。善根力强具足善因。正见成就不信外道。内心清净不依余师。心行调直远离谄曲。诸根聪利具足般若。离诸盖障其心清净。远恶知识亲近善友。寻求善言不生懈怠。所闻说法知佛功德。
　　胜天王白佛言。世尊。唯愿大慈。哀愍为说如来功德大威神力。
　　佛告胜天王言。大王。谛听谛听。善思念之。我当为王宣说如来神德少分。
　　善哉世尊。唯然愿闻。
　　佛言大王。如来具足无边大慈遍照众生。众生所摄乃至十方尽虚空界。亦皆遍照不可测量。如来大悲声闻缘觉菩萨所无。何以故。不共法故。十方世界无一众生大悲不照。复次如来说法无尽。普为十方一切众生。一劫百劫千劫若无量劫。种种因缘说法无尽。若众生界种种言辞。一切句义咨问如来。一弹指顷一一众生。各为分别无能坏者。复次如来即是无碍禅定境界。假使一切世界众生。皆住十地入诸三昧百千亿劫。观如来定不能测量。复次如来身无边量。何以故。随所乐见能于一念示现种种如来。又有清净天眼。一切世界无量众生。一一众生一一世界。如是一切世界中事。如来悉见如观掌中阿摩勒果。诸天人眼所不能见。如来复有清净天耳。一切众生随其种类音声不同。如来悉闻解了其义。如来复有净他心智。一切世界有诸众生。作业思想若所得报。如来世尊行立坐卧。于一念顷皆悉了知。何以故。如来常定无散乱故。大王。诸佛如来无有失念。心不散乱根无异缘。何以故。离烦恼习最为清净寂静无垢。有烦恼者其心散乱则异攀缘。如来世尊无漏离垢。得一切法自在平等。常在三昧三摩跋提故。大王。如来以一威仪三昧游行乃至涅槃。无有天人能得知者。况复如来于无量劫修习无量无边万亿三昧。何以故。如来不可量不可思不可观故。
　　尔时胜天王白佛言。世尊。我闻如来三阿僧祇劫修行成佛。云何而说无量劫修。
　　佛言。不也大王。何以故。菩萨摩诃萨。修阿耨多罗三藐三菩提。无量功力之所能办。非尔许劫时始得入法平等理称为成佛。
　　胜天王白佛言。世尊。善哉善哉。一切众生常行诸善远离障业。喜乐佛果修菩萨行。世尊。若有众生得闻如来大神通力。心生欢喜信受赞叹。当知是人不久得成此神通器。况复有人受持读诵书写宣说。如是人等不可思量。
　　佛言。如是大王。此等众生如来拥护已种善根。过去供养无数诸佛。乃能得闻如来世尊大神通力。是善男女心不疑惑。于七日中澡浴清净著新洁衣。香华供养一心正忆。尔时如来即为现身便得见佛。其供养具或有阙少但一心念。于命将尽见佛在前。
　　胜天王白佛言。世尊。颇有众生闻说如来神通功德。不起信心而谤毁不。
　　佛言。有是众生。若闻如来神通法门。即起嗔毒不善之心。于说法师恶知识想。此人舍寿生泥梨中。若闻如来大神通力能生信受。于说法师善知识想。即得人天乃至成佛。
　　尔时世尊。出广长舌相自覆面门。次至头顶次覆遍身次覆师子座。次覆菩萨众次覆声闻众。然后乃覆释梵护世一切大众还收舌相。告大众言。如来世尊有是舌相岂当妄语。汝等大众皆应信受长夜安乐。
　　说是法时众中八万四千菩萨得无生法忍。无量百千众生。得远尘离垢法眼净。无量无边众生。发阿耨多罗三藐三菩提心。

　　　　胜天王般若波罗蜜经卷第二

