　　　　法华大意

　　　　广陵宝城寺沙门　无相　说
　　　　吴兴天池沙门　法聚　较正
　　　　长水平林居士叶祺胤　重较

　　　　法华大意序

　　法华大意，乃广陵太虚相师谈经结案之语也。其所谓大意者，述诸佛之本怀，显众生之妙性，会偏圆之一致，廓宗说之通途。盖以一大事因缘，愚小莫能顿契，诸法之实相，深妙难以言宣。故大觉初生，辄露真机于指顾，法华后唱，全彰妙体于白毫。眇目难窥，徽猷曷隐？然则启方便于九部，开实智于三乘者，特以知音辽旷，未遇当机耳。若夫潜通秘键，妙叶玄枢，则曲唱傍提，无非胜行，尘缘刹境，等一妙心。是故举手低头，均蒙印记，譬犹都会大城，随得一门而入，则八达皆通衢矣。惟师衣珠不昧，宝所亲登，既阐义以发金文，复征心而提如意，夺妙解于思惟之域，洞玄旨于威音以前，我执既忘，妙圆斯应。是则开塔户于举指，顿见古佛全身，观龙女之献珠，疾往无垢世界。河沙之界不隔，尘墨之劫匪遥，入无量义三昧，坐不思议道场，灵山一会，俨然未散，斯言信不诬矣！

　　　　嘉靖丁巳岁孟冬天池沙门法聚谨序

　　　　法华大意开经叙启

　　夫妙法莲华经者，十方诸佛之极证，一切菩萨之真行，六道含灵之所迷，众子不识之甚谤，然谤也、迷也、行也、证也，有四之不同。本也、体也、性也、理也，无四之不一。以四之皆一，故东方有圣人生，其道同，其体同，其言行行藏教化，乃至纤悉云为，无不同也。南北方，上下方，尽空有二界，有圣人生，其道同，其体同，其言行行藏教化，纤悉云为，无不同也。以四之不同，故古时有异端出，其言不一，其好恶不一，乃至忧患恐惧忿懥取舍，皆不一也。今时未来时，尽世代万变有异端出，其言不一，其好恶不一，乃至忧患恐惧忿懥取舍，皆不一也。以不一故，车不同轨，书不同文，乌得大道不生谤而甚疑，所以不难于先觉，难于后学也。以同一故，天常同覆，地常同载，未尝大道不同行而极明，所以不难于后学，难于先觉也。难于先觉，故先觉明道，克苦修行，如雪山六年，少林九载，皇皇如丧家之犬，汲汲如怀渴之鹿。或解人之惑而作论，或洗人之非而上书，或为道而戮身，或扶道而去首，或大辩而策有万言，或深隐而言无一发，甚至于奴之狗之草之芥之，为一言之不明也。极至于割之屠之囚之煮之，为半偈而可学也。呜呼！所以难于先觉者此。不难于后学，故后学有大圣人之经明如日，有大贤人之注朗若星，解惑有高僧至论，破疑有大士宏辩。指入道之径路，弦如也。开见性之大门，豁如也。肯信则直下成佛，皆居无垢世界。肯行则即俗超凡，皆证清净法身。况今夙承善力际遇。大明，车同轨而书同文，天同覆而地同载，异端息而大道明，谤毁消而圣教显。欲明斯明，日中观手掌，肯入即入，家里拜爷娘，何艰险之有？但不肯入，实容易而不难，但不肯信，今日肯信，今日入佛之界，吾曰：不难于后学者此。相质实愚鲁，幸入诚明之室，学固浅狭，旱逢觉悟之师，既蒙尊众以推行，敢不罄怀而阐演，伏惟尊众，念吾佛大圣人欲正法久住之心，各各起难遭之想。盖百年如电影，万物人最灵，人而不明此道，百年后，虽欲人身，其可得乎？生生之理，乾坤固无止息之时，必得人身，恐造化不能专制，惟愿众悉一心回向。听说偈曰：妙法莲华七卷经，此心暂离便难明，爱憎取舍千分别，人我是非万不平，大海本非鱼障碍，长空元任鹤飞鸣，今朝良遇真如教，惟愿相携入大乘。

　　　　太虚自述

　　　　法华大意卷上

　　　　广陵宝城寺沙门　无相　说 
　　　　吴兴天池沙门　法聚　较正
　　　　长水平林居士叶祺胤　重较

妙法莲华经卷第一

　　造化万物而至神，谓之妙。主宰一切而不异，谓之法。法即性也。妙即心也。盖此心人人本具，此性亦人人本具。然有圣有凡之差者，非此心性有差，乃人悟迷之有差耳。其心性本体，圣人与凡夫元无相间隔也。非惟圣凡无间，乃至上天下地，纷纭万有，动静云为，亦无毫发间隔者也。如是则妙法即心性之别名，心性乃太极之一体，人物共备，凡圣同源，更何疑哉！莲华者，清净无染，连续无间，亦喻此心古今无间，三世相连，色空无间，十方相连。盖人之妙心妙性，前前无始，后后无终，大大无外，细细无内者也。经者，吾佛大圣人宣示此心此性之直言也。以此言直示人心奥理，故谓之经。卷第一者，此经通有七卷，此为首卷，故云第一。第二乃至第七可知。此经虽七轴之微，实该尽三世间四法界之大道也。玆盖尊众命宣此经，但相才荒见浅，不能深发秘奥，请各静中再参，幸甚。科主问曰：妙法莲华题目义，巳蒙开示至无疑，只是离却语言外，未审如何得受持？师曰：个里本无元字脚，不须里许更生疑，今朝举起旧公案，万象森罗悉受持。曰：恁么则泥团土块先先佛，瓠子冬爪上上机？师曰：大丈夫兮须若此，莫教落在二三机。曰：如是则全身领荷。师曰：更待何时。

姚秦三藏法师鸠摩罗什奉　诏译

　　姚秦，东晋伪王也。姓姚，名兴，为秦国主，此经乃秦诏命翻译，故标其国号也。三藏乃译僧之通称，谓其僧能通经藏律藏论藏也。法师，能弘扬教法，堪与人天为师范也。鸠摩罗什，译僧名也。此云童寿，谓其僧童年而有耆寿之德也。奉诏译，乃奉奏王明诏，翻译此经也。然罗什译此妙法于东土，释迦谈此妙法于西干，且道释迦佛未开口，罗什未落笔，作什么生是此经之妙法？盖此妙法，开口成双橛，扬眉落二三，便不开口与扬眉，不免至人还检点。举如意云：会么？若于此会得，上天下地，鱼跃鸢飞，乃至草木昆虫，无不为诸人翻译此经妙法之微义也。如或不然，各人且向山僧未开口，诸人未到法堂，并父母未曾生，乾坤未曾判已前，著眼看看，此妙法毕竟是何言句？咦！泥牛负夜到莲池，木马驮春来柳岸。问曰：泥牛负夜到莲池是甚么义？师曰：是不到而到义。曰：木马驮春来柳岸是甚么义？师曰：是不来而来义。曰：恁么则明明百草头，明明祖师意？师曰：又是不会翻译。曰：如何是会翻译？师曰：请听山僧一颂，妙法莲华无一字，自来三藏错商量，今朝更强重粘起，不似当时出水香。曰：如是则须向言前荐取，休于句下承当。师曰：具眼高人，何劳再问？

序品第一

　　妙法莲华经五字如前说。序者，引起也。品者，品节次第也。此品乃引起妙经之前导也。第一者，此经有二十八品，此为首品，故为第一。此说乃讲家义解如是而已，若是吾祖心法相传即不然。盖斯经妙旨，在易谓之太极，在天地万物谓之理，在造化万变谓之道，在人物为憎爱取舍之主谓之心，在动植云为去就苦乐之觉谓之性。然太极也，心也，性也，道理也，即一体无二之物。吾佛大圣人由诸人日用不觉，所以放光明洞照十方三世，为妙经之序引也。洞照三世，则无前际今际后际。洞照十方，则无四方八面上下。无四方八面上下，则示统体一极之元理也。无前际中际后际，则示全体一佛之天命也。举如意云会么？若于此会得，可谓十世古今，始终不离于当念，无边刹海，自他不隔于毫端。其或不然，且以今日山僧举扬为引序，其他妙法，须向静中扫尽万别千差，妄知妄见，单单举个能知觉的道理，毕竟果是何物，于此豁然有悟，当顿觉所谓妙法也、太极也、道理也、心性也，皆备于我，何尝欠少，而向外觅哉！问曰：学人便直下承当，还成佛否？师曰：你说个承当，承当个甚么？曰：承当作佛。师曰：是即也是，只恐分成两橛。曰：如何是浑沦的道理？师曰：清风两槛竹，明月一庭松。

如是我闻

　　如是我闻者，集诸经通语，谓如是之经，我亲从佛闻，乃阿难陀尊者结集法藏之举，表此经有所传受而已，更无他说。然如有是有非，我有真有妄，妄我者，即今各人四大六根身相是也。以此为我，我为不实，我既不实，闻亦成妄。真我者，拟心即错，动念则乖，尘尘不昧，了了常知，无声香之可听嗅，无形状之可模写，竖穷三际，横遍十方者也。诸佛指此真我为性，即如是经。诸佛指此真我名灯，即如是法。用如是真实无妄之我，听如是真法华经，则心外无法，法外无心。言心则法法皆心，泥团土块，糠粊瓦砾，皆自心也言法则心心皆法，喜怒哀乐，逆顺取舍，皆妙法也。又如是者，圣人言性，言性则无有不如者也。如非者，众人论情，论情则无有相如者也。以不相如故，六道四生，苦乐升沉，本无而实有也。以相如故，万物一马，何真何假？天地一指，孰是孰非？如是领略，如是融会，方可谓之如是妙法华经，我亲从佛闻。否则如是我闻之义，天地相间也。举如意云：会么？若于此会得，尽十方是个如字，遍万物是个是字，通今古是个我字，即人法是个闻字。咦！既是是非干不著，平生生死岂相关？问曰：如是说了，还当得修行也无？师曰：也当得，也当不得。曰：如何当不得？师曰：说食不能饱，画饼岂充饥？曰：如何是当得？师曰：一击虚空成粉粹，千差万别悉无名。

一时佛住王舍城耆阇崛山中

　　此三句经，即灵山佛与大众会集之一时也。更无他说。今欲详讲者，盖此妙经旨趣，深固幽远，若不字字发明，则闻者到了不知所讲者何事，故今不避旁引碎分之诮，试为逐句重拈一遍看。夫一时者，非一非三，纯真不杂，圆融妙合之时，此时也。上而无顶，下而无底，旁无边畔，中无住处，易谓之太极，华严谓之法界，本教谓之法身，世通谓之道体，即所谓之喜怒哀乐未发之先，意必固我既忘之后时也。又谓之上不见有诸佛，下不见有众生，外不见有山河大地，内不见有见闻觉知时也。众人不一此时，背觉合尘，流浪生死，圣人常一此时，耀古腾今，辉天鉴地。佛者觉也。以具三觉义，故译不翻。三觉者，自觉觉他，觉行圆满，三觉具备，号之曰佛。自觉即明德，觉他即新民，觉行圆满，即止于至善也。止于至善之地，则三祇果满，万德功圆，新斯民之耳目，则处处弥陀佛，家家观世音。明明德于自己，则明彻古今，道同天地，具此三觉，十号圆满，万德庄严，转万物总是自己，即一心含摄十虚，赞叹不能穷，思议何可得？尽虚空遍尘刹之国土，无不尊崇。凡有血气含识之生灵，无不亲仰。天中之天，圣中之圣，故曰佛住王舍城耆阇崛山中，即说妙经佛所住处之灵山也。举如意云：会么？若于此会得，便悟十世古今，始终不离于当念，无边刹海，自他不隔于毫端，一尊古佛，常在灵山，说此妙经，筵不曾散，其或未然，古佛去此远已，闻者徒增喧噪，虽然如是，夹路桃华风雨后，马蹄无处避残红。问曰：如何是一尊古佛？师曰，见山同山，见水同水。曰：学人不会。师曰：著衣吃饭凭谁力，运水搬柴用意参。曰：莫不参底心便是。师曰：认贼为子。曰：如何是不认贼为子？师曰：潜天同天，潜地同地。曰：恁么则佛身充满于法界也。师曰：木人石女本无情，堪叹世间同谤赞。

与大比丘众（至）心得自在

　　此段经，吾佛大圣人说此经，相与具足大行大德出家证道果者，有万二千，同住同行，同乞同听也。又比丘者梵语，此云破恶怖魔乞士。乞士者，惟乞自济，不田不商。怖魔者，威德自重，无障无难。破恶者，戒律自持，如冰如霜。阿罗汉者梵语，此云无著不生应供。应供者，应受十方人天供养。不生者，不生一切妄想业缘。无著者，无诸世间情色染著。诸漏已尽，诸漏落情想之心，从此永尽。无复烦恼，无有复生世间烦恼。逮得己利，一切妄想，智能独断，得大利益，尽诸有结，结使烦恼，更不发生，心得自在，从此超出凡情，了无拘系，得大自在。举如意云：会么？于此会得，一万二千大比丘罗汉随佛在此，转大法轮，放大光明，作大佛事，其或不然，诸人且向静中自看，看父母未曾生，天地未曾立，圣人未曾出世，祖师未曾西来，毕竟唤什么做佛法，忽然看破，方悟人人本来面目，其大无外，其细无内，其前无始，其后无终，竖穷三际，横遍十方者也。到此田地，自然会得。扬眉瞬目也是佛与万二千大比丘说法。迎宾作主也是佛与万二千大比丘说法，如是乃至尘尘刹刹，物物头头，俱是佛与万二千大比丘说法。问曰：只如说法，说个甚么？师曰：说你不荐。曰：只如荐，荐个什么？师曰：本来是佛。曰：只如不荐，还是佛么？师曰：也是佛，只是不会说法。曰：会说法时如何？师曰：方荐本来是佛。更听说偈，众生诸佛一般般，不信分明是自瞒，普请今朝齐领悟，一毫自觉大千宽。

其名曰（至）如是众所知识大阿罗汉等

　　此段经，列万二千大比丘首领名字，虽各有程说，不过因德因事权标名姓，据实而论，即一法身之性，一法身之名也。举如意云：会么？若于此会得，舍利弗之大智，明贯天人，目犍连之神通，妙超今古，旃延论义，辩似悬河，楼驮见物，的如观掌，如是乃至迦叶之第一传心，陈如之最先得度，须菩提之能空万有，阿难陀之善记诸经，俱在当下一时会了。其或未委，须向动静中返观自己，听经时，能听者何物？著衣时，能著者何人？如是乃至折旋俯仰，取舍进退，细细筹量，毕竟是何宗旨。忽然于此会得，始信真如界内，绝生佛之假名，平等性中，无自他之形像，不是虚语。听说偈曰：本无形相本无名，一有形名便不平，直下须能忘彼我，大千沙界一函经。问曰：从上诸圣演教度人，至今为甚么度人不尽？师曰：梦里明明有六趣，觉后空空无大千。曰：恁么则云开空自阔，风息水元平。师曰：不可随语生解。曰：如何是不随语生解一句？师曰：泥牛骑过海门东，笑杀殿前老松树。曰：再请道一句。师曰：但行平等事，不必问前程。

复有学无学二千人（至）亦与眷属俱

　　复有，再举之辞。学，先人皆训为效也。谓后觉者，仿效先觉所为，渐至于纯熟自然，则名无学。此二千尼众，比前比丘未到纯熟自然，故名学无学众。又名少知识众，因学力浅，少人知识耳。此段经，大略如此，山野不敏，敢再以学之一字细拈一遍看，盖志于学者有万不同。有志于功名而学者，则功名遂而无学，非无可学，志满已。有志于文章华藻而学者，则出言成文，拈笔成章而无学，至穷已。有志于神仙而学者，到成仙行空而无学。有志于政治而学者，到国泰民安而无学。有志于圣贤而学者，到圣贤田地而至尽。然俱与学佛不相似，且道如何是学佛底志？盖果真欲学佛，志必度尽众生，众生情异，各不同道，必须随类度脱，既欲随类度脱，亦须化身宇宙，既欲化身宇宙，必当高下无方，岂可守一执固？既不守一执固，又当博通诸子百家异道之书，既欲博通，则师亦不一，师既不一，宁可拘于教体？既不拘于教体，则此心广大如法界，究竟如虚空，终日为而无为，长年作而无作，会古今于一念，收刹海于毫端，与天地万物铸作一块黄金，即今古含灵不是两般白玉。到此田地，强名曰道，学亦虚程，法界混融，志何用处？太极共芥子，本是一样称呼，法身同鸢鱼，不是两家活计。举如意云：会么？若于此会得，路远夜行难把火，大家吹灭暗中行。问曰：如何是暗中行？师曰：不见有背面。曰：如何是无背面的消息？师曰：无耳方能听，无舌始能谈。曰：学人不会。师曰：高低岳渎，共转根本法轮，大小鳞毛，普现色身三昧。

菩萨摩诃萨八万人

　　菩萨梵语，此云道学。摩诃萨，此云大道学。谓此八万人，皆道学中大道学人也。经意大略如此，然讲必以详明为要，禅乃用直指成功，今山野滥叨讲席，亦辱禅门，试为诸公重拈一遍看。大道之语，不徒空传其言，必须真证其实可也。真证道之实者，往古诸佛是也。学其证道之实者，往古诸圣贤是也。传道知道之言者，往古高僧名人是也。不知道而各执一端者，往古支离偏见，如管窥豹，只见一斑者是也。呜呼大道之体，岂容易窥测，容易证入，而为一乎。举如意云：会么？若于此会得，便见悟者悟此也。参者参此也。格物者格此也。致知者知此也。如是乃至传道传心，明理明性，传此也。明此也。明此大道之体，则大无不包，细无不入，前无不始，后无不终。传此大道之用，则善无不兴，恶无不断，万无不容，一无不入。致此大道之知，则评是非，准若权衡，别真伪，明如藻镜，悟此大道之实，则往古来今，不离一念，一念不动，往古来今，天地万物，本吾一体，一体不变，天地万物，到此田地，无一物不是大道全体，无一物不是大道真名。洞山麻，卢陵米，信手拈来。赵州茶，金牛饭，信口吐吞。其或不然，更须诸缘放下，万虑冰消，与蒲团打合，参个父母未生话头。忽然参透，方知元来如此，元来如此。举如意云：咦！八万高流来听法，鼻端依旧大头垂。问曰：如何是道？师曰：何其大愚。曰：学人不会。师曰：用会作么？曰：恁么则直下承当，更休拟议。师曰：听说山颂，大丈夫兮宜早早，休言今日又明朝，等闲踢倒昆仑柱，风自清来月自高。

皆于阿耨多罗三藐三菩提不退转（至）能度无数百千众生

　　此一段经，大略举八万人阶位德行，更无他说。虽然如是，若不一一细明，则听者不知，阿耨者何意？三藐者何为？试再以前经拈一遍看。阿，梵语，此云无。耨多罗梵语，此云上。三藐梵语，此云正等。三菩提梵语，此云正觉。具云无上正等正觉。无上正等正觉六字，乃往古诸佛大圣人圆证之极果，六字之中，又只正等二字，乃诸佛之本心，大圣之圆证，无上二字，乃赞此正等田地，更无过上之道也。正觉二字，谓到此正等田地，始谓之正觉之道。故往古诸佛，到今大圣，到此正等，方为究竟。夫正等者，一般般之谓也。盖法身正等一般般之际，上不见有诸佛之圣，下不见有众生之凡，四围不见有万类之差，一己不见有三世之异，道个圆圆果海，判属言铨，指为上上大乘，还成露布。举如意云：会么？？若于此会得，便见得十方诸佛，历代祖师，无有两个鼻孔，古往圣人，后来作者，只是一样舌头，其或不然，更须静中看个一归何处话头，久久功深，忽地顿悟，方自会得佛不出世，祖不西来，前后际断，人法两忘，山野今日讲演妙经，也是辨空华之浓淡，较兔角之短长者也。谓之正等，也是三千里外问长安。问曰：且道如何是正等？师曰：你从几时不正等？曰：恁么梦里明明有六趣，觉后空空无大千。师曰，有言已便妨谈道，无物何由更惹埃？曰：既是妙道不离无相旨，纷纷万事总非真。师曰：又是不正等。曰：如何是正等？师曰：听说偈曰，正等由来一更圆，既非形像岂容言，诸人果欲求根本，头上元无两样天。

其名曰文殊师利菩萨（至）八万人俱

　　此一段经，列八万大菩萨上首之名也。然一一菩萨，名有所表，如文殊表智，观音表仁，一十八位菩萨之表，共成一佛德也。山野见浅，再为诸人详拈一一看。夫智者心胸了了，俯仰明明，既不为根尘之所幻惑，岂更随生死之所绕缠？有智者故谓之妙德，以用力少而得功多也。又谓之妙吉祥，以道理精明，行藏简易，无有不吉祥者也。故为君者，能足此智，则可以令百姓如夷齐。为臣者，能足此智，则可以致君主为尧舜。为父母者，能足此智，则可以令子孙纯亦不己，为子孙者，能足此智，则可以致父母克明峻德。为夫者，能足此智，则可以加妇贞洁。为妇者，能足此智，则可以增夫仁义，如是乃至兄弟之相规，朋友之相训，长幼之相导，莫不皆以智为之先引。至若不足此智，则君臣陷于不仁不义之坑，父子溺于无慈无孝之海，夫妇入于怨天怨地之林，如是乃至生死之相续，如蚁旋磨，憎爱交缠，似象溺泥，皆无智者之所为也。又仁者千古圣贤之心也。为众善之长，为教化之源，以之用于一家，则一家康和，以之体于一国，则一国肝胆，以之教于万物，则万物活泼泼地，一太极也。以之敛于一心，则一心真卓卓然，一毗卢也。举如意云：会么？若于此会得，文殊语诸人共目扬眉，观音齐万物同舌开口，其或不然，且向静中自看，著衣吃饭，果凭谁力？运水搬柴，真是何能？忽然会得，自信道文殊与吾携水去，普贤犹未折华回，不为分外，如更迟疑。听说山偈：大道明明不住形，呼驴呼马强安名，道人不住明明里，呼马呼驴信口赝。问曰：如何是即今文殊大智？师曰：众生怕受刀砧苦，山僧怕食众生肉。曰：恁么则有智者趋吉避凶？师曰：不止趋吉避凶，亦乃转凡成圣。曰：既吉既圣，还用智也无？师曰：还用。曰：既吉既圣，用智作什么？师曰：随处弘扬诸佛教，随缘广破众生迷。曰：到什么田地，方不用智。师曰：同一法性，共一法身。曰：如何是一法身？师曰：都讲回向。

尔时释提桓因与其眷属万二千天子俱至退坐一面

　　此段经，序法华会上诸天人王皆来听法也。如云从龙，风从虎，乃自然之道。又显大圣人出现演教，如日丽天万类无有不睹者。又举万类远近高下悉至者，大圣人威德仁慈，广大悉备，不言可知。如世典所谓声名洋溢，凡有血气，莫不尊亲，盖自古及今，道德不明，只是性命不明，性命若明，则道德无有不明者，性即理也。命即我之理也。在我之理明，在人之理亦明，在人之理明，在物之理益明，如是乃至尽万有之形类，极空界之纷纭，理无不明，理既明，事无不明，事既明，所谓道德，所谓仁义，乃至礼义教化，文章刑政，无有不明者也。以大圣人性明命明，名为大经。大本，大法，大道，大德，大功，大音，大行，以具备万德，故高下远近有血气者，皆来尊亲，如自身亲自身，不用他教也。举如意云：会么？若于此会得，见其相者无不敬，闻其言者无不信，从其行者无不悦，共其住者无不一。其或不然，诸人各向肝胆上系个克字，如是克来克去，克到无可克处，当自觉尽十方是个仁善，顿忘取舍之心，极三际是个中常，圆入正等之域，到恁么时节，声名洋溢，巨细尊亲，亦分内事，更何疑哉？问曰：如何即是克义。师曰：如人家打墙，打过我家一尺，便克去这一尺，如本无一般。曰：恁么则进道十分容易？师曰：虽是容易，天下人不肯克去。曰：不肯克时如何？师曰：你非我是今还古，虎战龙争卒

未休。曰：直下便克时如何？师曰：天其时，地其利，人物和，老者安，少者怀，朋友信。

尔时世尊四众围绕（至）一心观佛

　　此一段经，的的大意，只是序说妙经之由，更无他说，山野不敏，再以无量义处禅定拈一遍看。夫无量义者，在了了明明之际，谓之心。为尘尘刹刹之主，谓之理。吾祖达摩大师自西而来，不立文字，直指人心，见性成佛，谓之禅。本土孔孟诸子，立言设教，继往圣开来学，谓之中庸。诸尘劳中人，不明此者，谓之迷妄。聪明知此而不修行者，谓之自弃。间有知此而修行，不能到此田地者，谓之不勇。有昼夜精勤，竟无成实者，谓之不明。有成小圣及神仙，并能文能说，能伎艺，能脱化而止者，谓之不圆。有才得悟彻，便住寂灭者，谓之不大。有分彼分此执道执儒者，谓之不一。又有著衣吃饭，竟不知著衣吃饭者是谁。又有只知富贵荣华，不知富贵荣华者何人，俱谓之不悟。举如意云：会么？若于此会得，四众围绕，俨然灵山初会，岂分昨日今朝？四华缤纷，朗然妙经初举，岂别西来东土？其或未委，请各发欢喜心，一心观佛，以佛摄心，以心观佛，工夫成片，则当自知大千沙界海中沤，一切圣贤如电拂，无量义处，更何疑哉！问曰：如何是无量义？师曰：桃红李白蔷薇紫，姜辣梅酸甘蔗甜。曰：如是则心恐不能一去。师曰：随流认得性，无喜亦无忧。曰：恁么则处处绿杨堪系马，家家有路透长安。师曰：犹是吃力。曰：如何是不吃力一句？师曰：绿杨休系马，有路即长安。曰：恁么则大海从鱼跃，长空任鸟飞。师曰：又是放荡。曰：如何是中庸一句？师曰：病瘥自知饭滋味，到家自不问途程。

尔时佛放眉间白毫相光（至）起七宝塔

　　此一段经，大圣人显本现迹，光照万八千世界，靡不周遍，即是大无不包，细无不入，了了当知，尘尘不昧者也。于此世界尽见彼土，即十方色空无间，于此佛处闻彼佛说法，即道理无间。于一时中，见诸比丘，修行万行，历无穷劫，成佛度生，入大涅槃，后人起塔，即三世古今无间。盖妙法之体，即人之本有妙心。大此妙心，于无边虚空之外，不见其外。小此妙心，于无入微尘之内，不见其内。前此妙心，于无量尘沙大劫之前，不见其始。后此妙心，于无穷尘沙大劫之后，不见其终。识此妙心，则四海大圣人说道理，乃说此心之道理也。万世大贤人行道理，乃行此心之道理也。以诸人于此心之道理既昧，故吾佛大圣人，于眉间光，圆现此个妙心即十方国土，圆现此个妙心即三世年劫，以即三世年劫故，当知此心，不随往而往，不随来而来。若随往而往，则此心早随前前而往，何有今日之知？若随来而来，则此心以随后后而来，何有今日之觉？以此心即十方国土故，当知此心，不与万法为侣，不与诸尘作对。以不与万法为侣、诸尘作对，故知此心不随物而物矣。此心若随物而物，见山化为山，见水化为水，何得即今灵然不昧，了了常知者也。举如意云：会么？若于此会得，便见光明寂照遍河沙，其或未然，再听说偈，此心元不属根尘，细入宽包妙更神，只为诸人迷不悟，眉光示现本来身。问曰：如何是不属根尘？师曰：了无名字。曰：如何是妙更神？师曰：不可自昧。曰：如何是迷不悟？师曰：认奴作郎。曰：如何是本来身？师曰：竖穷三际，横遍十方。曰：恁么则人人是佛，不须更疑。师曰：开口成双橛，扬眉落二三。

尔时弥勒菩萨（至）瞻察仁者为说何等

　　此一段经，大略只是弥勒因佛放光圆现十方三世而生疑，其不知十方三世原备于我，而弥勒自狭，故有重重之问。盖人人妙性，大而无外，上天下地，中间纷纭万有，无不是在我妙性之实也。盖人人妙性，微而无内，既微而无内，往古来今，中间生灭万别，无不是在我妙性之体也。如是则十方诸佛念念在此妙性中成等正觉，乐者愈乐，一切众生念念在此妙性中起轮回见，苦者愈苦，更何疑哉！举如意云：会么？若于此会得，世尊睹明星而悟，悟此也。圆悟闻鸡啼而了，了此也。如更有疑，各各向蒲团上三十年莫开口，返复看个父母未生已前面目，久久打成一片，当自觉知真如界内，绝众生诸佛之假名，平等性中，无自己他人之影像。问曰：道理本一，为甚么各不相顾？师曰：各不相顾者，为不知一。曰：如何是一？师曰：溪涧沟壑之归海，钗钏瓶盆之入炉。

尔时文殊师利（至）故现斯瑞

　　此一段经，是文殊答弥勒之问。言我曾于往古佛会中，也曾见放光圆现十方世界，会合三世时节，然后说妙法华经。今日佛既放光圆现会合，与昔日一般，我知佛当说妙法华经必矣。此经段，又谓之引古证今，古佛光中，圆现十方三世全体，说法华大经，今佛圆现十方三世全体，亦必说法华大经。盖此大经，在诸佛大圣人之心谓之正等，正与十方三世一般般也。又谓圆觉，圆摄十方三世，无有不觉也。又谓之大乘，大包十方三世，无不乘载也。又谓之中常，不偏不倚，不更不变也。又谓之圆圆果海，诸修行人到此为究竟之地也。又谓之深深妙处，小智小见不能仿佛窥视也。又谓之法身道体，太极法界，乃至殊方异域，立名安号，发明此大经之大义，皆为发明诸佛大圣人之元心也。良久，人不明此心久矣。以不明此心，故吾佛大圣人有此经之说，欲说此经，不是寻常之小事，故吾佛大圣人又从眉间放大光明，光中圆现十方世界，融会三世时节，以为说此大经之先兆也。若有智，即知世尊说经已毕。举如意云：会么？咦！十世古今，始终不离于一念，无边刹海，自他不隔于毫端。问曰：如何是雨大法雨？师曰：枯槁一时新。曰：如何是吹大法螺？师曰：聋者悉皆闻。曰：枯槁见不能生，聋者见不能听，如何？师曰：直捷根原佛所印，摘叶寻枝我不能。曰：如何是直捷一句？师曰：听说山偈，人人是佛不须疑，记取中峰两句诗，便就今朝成佛去，乐邦化主已嫌迟。

诸善男子如过去无量无边不可思议阿僧祇劫

　　劫之一字梵语，此间言语谓之时。阿僧祇梵语，此间言语谓之无数。无数者，乃数目中之大数也。不可思议，无量无边，俱大数目也。以人心狭小自短，不自觉悟本具之性，其前前无始，后后无终，吾佛大圣人，光中融彻往古来今，意欲人人顿悟本具之性，如是而长，如是而大也。其奈当人迷厚，犹不领悟，所以弥勒有重重之问，文殊有重重之答，文句虽多，其大略只是欲人人顿悟本具之性，大而无外，小而无内，前而无始，后而无终也。此两句经，文殊虽是举最前之远，正欲露极后之长，试再以无数时详讲一遍看。时即劫。如八千里方径厚之大石，以二钱半轻帛，百年拂一遍，拂尽此石，不见微尘，名为劫。无数，即阿僧祇，乃三千大千世界微尘数也。以一捻微尘，尚有百万之数，况以大千世界微尘为数？盖一千个天地，名为小千世界，千个小千，名为中千世界，千个中千，方名大千世界。以如是世界，总作微尘数，名阿僧祇也。阿僧祇，是大千微尘数，大千微尘数，名为不可思议数。不可思议大千微尘数，名无边数。无边大千尘微数，名无量数。良久，文殊引古证今，虽欲现示人人本具妙性，故举大数以充广。然本具妙性，比不齐，类不及，文殊虽有大智，旁引曲喻，亦不能尽此妙性之万一。妙性具体，岂容易领悟乎？诸人宜再细思。问曰：妙性具体，如是难明，且道今日讲演还明得也无？师曰：如一毫置于太虚，似一滴投于巨壑。曰：恁么则道旷无涯，行人不尽？师曰：谁著你行来。曰：便如是坐断时如何？师曰，诸佛皆称赞。

尔时有佛号日月灯明（至）教菩萨法佛所护念

　　此段经，大略只是引古证今，更无他说。盖自有天地人物已来，圣人间出，相貌名号，各各不同，求其性善之心，则无不同也。殊方异域，立言设教，亦各各不同，求其性善之言性善之教，则无不同也。头戴足履，身服手持，亦各各不同，求其性善之威仪性善之恭敬，则无不同也。以世道极浇，人心大缪，吾佛大圣人出现于世，说法四十余年，谈经三百余会，人心既纯，世道一厚，乃放光圆现，露一法身，意欲使人人顿悟一法身也。其柰众人尚迷，故弥勒有重重之问。重重问中，皆融古今于一念，收刹海于毫端之句，其柰听者不荐，所以文殊亦有重重之答。重重答中，虽引古证今，亦融古今于一念，收刹海于毫端之句也。如无量劫前虽远，佛具十号，与今佛具十号同。佛说法中善，与今佛说法善同。如是乃至开权显实，会三归一，授记入灭，无有不同。后人举其教者，精进必成，懈怠不废，亦无有不同者也。举如意云：会么？若于此会得，灯明不曾过去，弥勒何有未来？泥团土块，放大光明，瓠子冬瓜，炽然常说。其或未然，且学妙光精勤，莫随求名懈怠。问曰：经中大意，只要摄末归本，且道经历无数佛出，为甚么尚三界纷纭？师曰：自是你三界纷纭，圣人何尝不一。曰：争柰目前分别何？师曰：纵分别，俱是辨空华之浓淡，较兔角之短长。曰：如何是无分别？师曰，芍药华开菩萨面，棕榈叶放夜叉头。曰：犹是学人分别处。师曰：能分别者无分别。

尔时文殊师利（至）佛当为除断令尽无有余

　　此段经，是文殊把前说重拈一遍，谓古佛如此，今佛亦如此，乃至十方佛亦如此，皆开三显一，无二道也。盖天地中间，惟人最灵，人之一身主宰，只一个性字。性若明，道德仁义礼仪教化无有不明，无有不是。夫性者，在天地造化谓之理，故曰：宇宙中间，一理而已。在我性理之私谓之情，故曰：三界不能超，惟情为挂碍，苟能克去在我之情，惟是一团天性，则念念灯明说法，头头妙光谈经，六度万行，本自圆成，四德三身，竟非他得。其或未然，须向静中细看，自生此身已来，十年二十年乃至七八十年，年虽见有已往之时，竟不随已往之时所迁者，却是何物？即知此心既不随已往，必不随后来，既不随后来，亦不居现在，即知此心无最初句，无末后句，亦无现在句。以无过去未来现在，三世不能迁变故，十方虚空亦不能包裹，虚空既不能包裹故，即知此心竖穷三际，横遍十方。举如意云：会么？我见灯明佛本光瑞如此，以是知今佛欲说法华经，其或不然，诸求三乘人，若有疑悔者，佛当为断除，令尽无有余。问曰：妙光法师是文殊前身，弥勒菩萨是求名后体，恁么则今古宛然？为甚么又道本无今古？师曰：今自今，古自古，知今古者元无今古。曰：如是则随流认得性，无喜亦无忧。师曰：若存个认字，三千里外问长安。曰：如何即是？师曰：不许道著。曰：恁么则开口成双橛，扬眉落二三？师曰：听说山偈，个里元无古与今，化身随类号观音，诸人要见观音面，山自高兮水自深。

方便品第二

　　方便者，即随方就便义也。如有大城，随方来者，非止一路，如东方来者从东门入，西方来者从西门入，则为便益，非此则不方便。盖人之备足妙性，虽人人本具，欲全体指出，纵佛圣有大辨才，必不能也。必因其已发之端，旁引曲唱，令其自悟，故名方便。如人杀物令苦，即指曰：自性本无欲杀之理，即教之令不杀生。又如人盗他人所爱，即指曰：自性本无欲他盗己所爱之理，即教之令不偷盗。如是乃至因人以见闻自狭，即指曰：自性广大，包纳虚空。因人以生死自短，即指曰：自性固久，莫究始终。如上所举等有万亿差别，俱名迷妄自偏，故大圣人有如上万亿法门，俱名方便。举如意云：会么？若于此会得，诸佛不须出世，祖师岂用西来？山华开似锦，毗卢妙相，依旧庄严，野水湛如蓝，太极圆图，斩新拈出。其或不然，听说山偈，自性堂堂要见闻，鸢飞鱼跃看精神，不然更欲行方便，甘作忙忙门外人。问曰：有一人曾来不举步，且道是门里门外？师曰：何止门外，三千里外。曰：如何是门内？师曰：曾来不举步。曰：恁么则拟心一丝，对面千里？师曰：未为灵利。曰：如何是灵利？师曰：未出胎时，度人已毕，更讨方便，笑杀旁观。

尔时世尊从三昧安详而起告舍利弗

　　此三句经，是经家提起说妙法之由，讲说大略如此。然讲以明白为能，禅以入定为要，山野既滥讲肆，亦辱禅门。试以三昧，二字，再细翻译一遍，末后以禅融会看。三昧，西国梵语，此国华言曰正受。正定正心，正心者，无一切心中之常也。常中则自绝忿懥忧患恐惧好乐之心。正定者，诸境不能动，诚之极也。极诚则能经纶大经，建立大法，化育万物。正受者，诸事不能惑，圣人之至也。至圣则见而民莫不敬，言而民莫不信，行而民莫不悦。正受既圣之至，正定又诚之极，正心中到之常，则大圣人之心，如晴空止水，杲日精金，无毫发瑕疵也。大圣人之德，如天普覆，如地普擎，如日月普照，无偏私也。大圣人之道，如春发生万物，如秋成熟万物，无不善也。大圣人之量，如虚空包含万有，如父母养育诸子，自有余也。大哉圣人之性，以十方三世为一体，以六道四生为一身，如斯圆融妙会，称赞不能及，讲演不能尽，修行不能到，譬喻不能齐，强名曰三昧，三昧岂容易证入乎？吾佛于此三昧中，不见有前际，不见有后际，不见有中际，不见内，不见外，不见中间，然亦有中间内外前后等，故谓之佛之三昧。问曰：讲既明矣，且道如何是禅？师曰：如棒打虚空，棒棒不见痕。曰：恁么则梦里明明有六趣，觉后空空无大千？师曰：亦是有无成二边，梦觉分两法。曰：如何是不住二边顿忘两法之句？师曰：半夜井吞水，长空云弄风。曰：学人不会。师曰：舍利弗当知。

诸佛智慧甚深无量（至）所不能知

　　此一段经，言天下大圣人之心，无人能知，无人能识也。盖诸佛至圣之心，无过去未来现在之时可时，无东西南北上下之方可方，无众生之名可名，无天堂地狱之境可境，溥博高明，广大纯一，竖穷三际，横遍十方也。以横遍十方，故此心无空色之间。以竖穷三际，故此心无古今之间。以无古今之间，乃前后际断。以无色空之间，乃中外情忘，则还一真如也。前后际断，则本一圆觉也。正当恁么田地，上而无顶，下而无底，傍无边畔，中无住处。本教谓之圆体，即清净法身。儒教谓之原道，即无极而太极。老教谓之一，即无极大道。然此心也，有窥测而知者，窥测而知者，乃天下有智者也。有悟此心而修行，渐革平日之小者，乃天下之贤哲也。有修行工夫纯一，犹带分别念在，乃天下之小圣也。夫诸圣之心，圆满广大，同天地之覆载，同日月之照临，体万物性情而设教，故凡有血气，莫不尊亲，随万物方便而立行，故凡有形质，无不一体。举如意云：会么？若于此会得，便见得山僧手中如意，却是诸人眼见，虽是诸人眼见，却是山僧手持。其或不然，更听山偈，诸佛众生一般眼，何事纷纭见万差，肯把籓篱俱撤去，依然还是大人家。问曰：如何是诸佛智慧？师曰：过水脱鞋，买帽相头。曰：此是常人俱会，为甚么道所不能知？师曰：常人过水欲人背，买帽欲人与。曰：恁么，则克去己私，便同佛智？师曰：一声齐喝采，听唱太平歌。

所以者何佛曾亲近（至）意趣难解

　　此一段经，自问诸佛智慧甚深，小圣不知者何？向下自答，以佛曾亲近百千万亿无数诸佛，非惟亲近，亦乃闻其道，非惟闻道，亦乃行其道。以诸佛有如是大久远工夫，大广博学问，大勇猛精进，大成就道德，所以有说，意趣难解。盖诸佛大圣人之道，中庸之道，故天下可均，爵禄可辞，白刃可蹈，中庸不可能也。智即般若之智，故众生心处处能思惟，不能思般若，经即妙法华经，故大火洞然。担入干草不烧，亦未为难，暂读此经为难。大哉大圣人之道，无方故不可到，无言故不可解，无相故不可视，无意路故不可思，无柄霸故不可执。举如意云：会么？若于此会得，便见得道本不远而人自远，道本不难而人自难。洞山麻三斤，一夏将来合绳也好，捻线也好。青州衫七斤，冬天穿上，打眠也得，坐禅也得。庐陵米，早炊可以作粥，晌午可以造饭。百丈屎，和水则浇茄，拌灰则栽芋，更何疑哉？其或不然，须是诸缘放下，万虑拨开，单单看个一归何处，忽地顿悟，始信大千沙界海中沤，一切圣贤如电拂，到此田地，佛法世法，打成一片，凡情圣情，元没两般。更听说偈，自家一个黄金面，世世生生被土埋，香水满盆能一洗，光明依旧照灵台。问曰：如何是黄金面？师曰：万劫无更变。曰：如何是被土埋？师曰：六道自轮回。曰：如何是能一洗？师曰：四相顿空尔。曰：如何是照灵台？师曰：三身圆证来。曰：此大似讲说。师曰：谁为你说禅。

舍利弗吾从成佛以来（至）令离诸著

　　此一段经，世尊自陈自成佛以来，四十余年演教，只是要人离著。盖著者，心入诸境不能远离是也。境有有情境，有无情境。无情境者，大而天地，细而微尘，众而万有纷纭，一而太极全体，但无知觉，名无情境。有情境者，大而觉体，细而含灵，众而万类升沉，一而法身不动，但有知觉，名有情境。如是乃至眼所见，耳所闻，鼻所嗅，舌所尝，身所觉，意所思，或顺，或逆，或近，或远，或善，或恶，或亲，或疏，俱名为境。于此境上不能消融成一法身，不能明了成一佛知见，俱名为著。以众人不能离此著故，吾佛大圣人，以六度万行，种种因缘譬喻言教方便，广谈曲论，四十余年，无他意，只是要人离著。举如意云：会么，若于此会得，青青翠竹，总是法身，郁郁黄华，无非般若，鸢飞鱼跃，与四十余年演教无差，雨施云行，与三百余会谈经不异。其或不然，更须提个父母未生前话头，工夫纯熟，忽然顿悟，到此田地，方自悟得截琼枝，寸寸是玉，析栴檀，片片皆香，无淫怒痴可去。如一轮明月挂秋空，无戒定慧可修，似一点寒冰烹大冶。咦！更听说偈，通身是病通身药，身若空来药亦空，我许道人俱勘破，泥牛骑过海门东。问曰：如何是诸著？师曰：眼见耳闻并意想。曰：如何是离诸著？师曰：眼无见，耳无闻，意无想。曰：恁么则木人抚掌，石女讴歌？师曰：不可堕在无事界里。曰：如何是中庸一句？师曰：恁短恁长休剪缀，随高随下自平治。

所以者何如来方便知见（至）唯佛与佛乃能究尽

　　此一段经，大略只是极赞大圣人之心，究尽明了，诚实广大，非世间小圣小智小见小解所能窥测者也。试再以目前浅小比并一遍看，盖世之言寿者，广成子千二百岁，彭祖八百岁，至寿者天地，邵子推之，谓有十二万九千六百岁，未有如佛言寿，以三千大千世界微尘数岁犹为至短，世之论国一统者，不过四海九州之内，一万八千之中，至广者不过日月出没之际，星辰旋绕之间，未有如佛之言日月出没之际，星辰旋绕之间，乃一须弥卢耳。如是千须弥卢谓之小千世界，如是千小千世界，谓之中千世界，如是千中千世界，谓之大千世界，如是千大千世界，微尘数大千世界，始是一层。如是八万四千层，始是一华藏世界。如是一华藏世界微尘数华藏世界，名为一毗卢遮那佛王化。如是毗卢遮那佛不知其数，岂国土世界能知其数？如是乃至论理论事，唯佛甚深，世莫能及。又有谓佛言虽广大无实，自是人不静思，肯静思则其实自性之理，大而无外，非有形国土可能充满，细而无内，非有智聪明可能见识。举如意云：会么？若于此会得，一月普现一切水，一切水月一月摄，如帝网珠，光光互照，无前际，无后际，无南方，无北方，圆陀陀，活泼泼，捏不成，劈不开。其或不然，更听说偈，人人心即古毗卢，声色门头有即无，但肯回光光自照，乾坤何法可亲疏。问曰：诸佛既多，世界不少，毕竟是一是多？师曰：非一非多。曰：如何是非一非多？师曰：一有多种，二无两般。曰：恁么则理论元非二，随情有万般？师曰：文字之师，皆如是见。曰：如何是离文字一句？师曰：老虎看水磨，转看转不知。

诸法实相（至）究竟等

　　此一段经，言诸法实相，即目前万法，正妙经本意，即十方诸佛圆证之实理。十方诸佛圆证之实理，即众生本具觉性。众生本具觉性，即世间流转苦乐升沉之境。以众生不悟诸法，不了诸法，不知诸法，痴痴昧昧，于此境上起恶心，作恶业，死此生彼，展转流浪，受苦无穷。故大圣人指此诸法，谓之梦幻，谓之泡影。令人于此诸法境上求个无相无名，不动不变的真理。以声闻小乘人，不识诸法圆理，于此境上，厌苦求乐，破有执空。故大圣人又指此诸法，即是真空，即是妙有，令人于此诸法境上，求个圆融妙会的觉性。以菩萨大乘人未知诸法实相，劫劫苦修，世世力进，务欲度尽众生，必要证极大道。故大圣人又指诸法即是实相，即是法性，即是佛理，盖诸法实相之妙，参此，儒谓之格物，悟此，儒谓之致知，知至物格，则诸法实相，了了常知，明明不昧者也。以至修身齐家治国平天下，无不灵验，以至超出死生，恒古恒今，以至顿入涅槃，彻上彻下，无有不妙应者也。举如意云：会么？若于此会得，松直棘曲，鹄白乌黑，皆实相之体。生迷佛悟，事俗理真，皆实相之用。其或不然，明日再为诸人打葛藤一遍。问曰：目前诸法皆实相，因何人不觉悟？师曰：不是不悟，只是不肯悟。曰：学人参亦有年，也不是不肯悟。师曰：既肯悟今日又问什么？曰：肯悟时如何？师曰：诸法无非实相义。

诸法实相（至）本末究竟等（重拈）

　　此一段经，南岳天台诸师，讲各不同，惟温陵环师讲为切当，今依环师重拈一遍看。夫实相者，即相而真，与十方往古大圣人同体无异，圆常明妙，更无变别之法性也。然此法性，惟佛与佛乃能究尽，故经云：佛所成就第一希有难解之法，惟佛与佛乃能究尽诸法实相。诸法者，乾坤万有纷纷，总不出十法。十法者，一相，二性，三体，四力，五作，六因，七缘，八果，九报，十本末究竟。本末究竟者，一切目前万法，一一皆有根本终穷，一一皆有穷尽实际。如目前卓子香炉，乃至松树桃树人物等类，不能穷尽实际，不足谓之格物，不能究尽根本，不足谓之参禅，亦不谓之彻悟，亦不足谓之致知，致知彻悟，则目前卓子香炉，松树人物，无不能格，无不能参其本末究竟者也。再以十法细拈一遍看，报者，应果为报，如一树桃子既实为果，果熟为报。果者，缘熟为果，如一树桃子既开华结实，雨露润滋粪土封培，到香熟时节是也。缘者，助因为缘，如一树桃子虽开华荣茂，若无雨露并粪土封培为助，终不能自荣自华自果。因者，资始为因，如一树桃，虽目前荣茂，其根本必有最初之日。作者，乍起为作，如一树桃，虽有最初之日，种桃之心，乃乍然而发起也。非固有之性也。力者，利用为力，如一树桃到香熟时，食得其味，卖得其财是也。体者，形具为体，如一树桃，或华或果，枝叶散殊，根本深厚是也。性者，相本为性，如一树桃为相，亦必有一树桃之根性也。相者，可见为相，如一树桃开华结果，人人皆见，所谓其性其实，其本末究竟，人皆不知，故惟佛与佛乃能究竟尽明了而无虚妄，其他圣人虽明不能究尽。

惟佛与佛乃能究尽诸法实相（至）本末究竟（再拈）

　　此段经已讲两遍，今当第三遍，听者亦莫厌烦，盖此段经乃格物之要端，参禅之正轨，若不细细条陈，晚学终莫入头。（相）才虽不敏，悟亦有宗，试再以此经大略拈一遍看。夫世间万法纷纭，不亦千变万化，故谓之诸法。虽不可一一指陈，总其切要，不过此十法可以尽无余蕴矣。一如是相者，即是总指万有纷纭，千变万化，眼可见之相状也。然此相，小圣无竖穷三际横遍十方不可思议大眼目，局于世间闻见之狭者，相虽可见，亦不能穷尽无余，故唯佛与佛乃能究尽。二如是性者，即我与万物，形状虽殊，究其根本，无不一也。一即是性，性即理也。此性此理，虽有二名，无二体也。故强谓之性。性也者，大而无外，细而无内，前而无始，后而无终，大圣明贤，指为圆觉，太极，大道，元体，上帝，明德，中庸，法身，亦不能尽此性溥博渊泉广大悉备之全体也。故曰：唯佛与佛乃能究尽，乃至如是体，如是力，如是作，如是因，如是缘，如是本末究竟等，皆唯佛与佛乃能究尽，非世间小圣可能尽知也。举如意云：会么？若于此会得，可谓道是法住法位，世间相常住。其或不然，须向静室中焚香默坐，参此山僧手中如意，前万万劫更前，却是何物？后万万劫更后，复为何物？工夫纯熟，打成一片，则当自觉古今不离于当念，刹海不隔于毫端，说甚唯佛与佛。问曰：如何是诸法实相？师曰：唯佛与佛，乃能究尽。曰：恁么则众人不会？师曰：不是不会，不肯信。曰：肯信时如何？师曰：大地是黄金。

如是体如是力（至）本末究竟等（复讲）

　　形具为体，利用为力，盖有如是体相，则有如是利用也。如有三十二大人相形体，则有王化三千界之利用。如有清净遍一切处之体，则有周遍十方融彻三际之利用。如有牛之形具，则有耕耜利用。马之形具，则有驰驱利用。如是乃至诛草剖人，苋苴剖鳖，水银可以化金，硫黄可以干汞，莲华大药，服之则与日月齐寿，准提真言，诵之则与乾坤等伦，此皆常闻之语。至如拟心即错，动念即乖，旃延之口不能谈，舍利之智不能测之大体大力，却又许谁能见其形具，能知其利用哉！既形具利用不能尽知，则如是作，如是因，乃至如是本末究竟等，又岂能尽知。故曰：唯佛与佛乃能究尽，其他非通不知，不能尽知也。举如意云：会么？若于此会得，会古今于一念，收刹海于毫端。其或不然，且向静中默默再看，生从何来？死从何去？忽然顿觉，当自信知海底金乌天上日，眼中童子面前人，更说甚么唯佛与佛乃能究尽。咦！更听说偈，乾坤万别千差体，根本由来一个身，于此一身心亦一，头头物物总天真。问曰：如何是成佛之因？师曰：善则力行。曰：恁么则见善则修，逢恶则止耶？师曰：圣圣相传无异语。曰：死来毕竟作么生？师曰：若见有死，犹是道眼不明。曰：道眼明时如何？师曰：本无生死。曰：目前生生死死无有了期，何得言本无生死？师曰：唯佛与佛乃能究尽。

如是作如是因如是缘如是果如是报（复讲）

　　乍起谓之作，资始谓之因，助因谓之缘，缘熟谓之果，应果谓之报。如人忽起一念害人之心，资此心为始，后逢同欲害其人者相助，则乍起害人之念成矣。害人之事既成，岂无后来害己之报？又如人忽起一念欲成佛之心，资此心为始，念念不息，后逢同欲成佛之人为缘，共修六度万行，则三十二相，八十种好，万德庄严之佛果必成，佛果既成，人天瞻仰，十方称赞，岂是无应果之报？盖世万法，总不出如是性相等十法，如是十法，又总不出性相因果四字，以有如是因，必有如是果，有如是相，必具如是性，先圣所谓天生蒸民，有物有则。又云：出乎尔者，反乎尔者也。世所谓种瓜得瓜，种豆得豆，作善见善，作恶逢恶。又因心作业，因从性之觉，缘熟为果，果因性之相，性相因果，展转升沉，小圣不能尽知，唯佛乃能究尽。举如意云：会么？若于此会得，可谓道梦里明明有六趣，觉后空空无大千，又不止于有六趣空大千而已。其或不然，听说山偈，本具圆明净觉身，元非因果及根尘，当人肯息最初念，法界依然只一真。问曰：如何是一真？师曰：仁者见之谓之仁，智者见之谓之智。曰：恁么则道本一体，见有多端？师曰：我亦不知。曰：既不知，为恁么高谈阔论？师曰：为你不知。曰：知则如何？师曰：法界无二相。

尔时世尊（至）言辞相寂灭

　　此一段经，大略重颂诸佛权实二智。权智者，借事明理，借世间文字语言，以明无文字语言之实理。实智者，一切诸法之实体，文字不能彰，言语不能覆，无起无灭，无成无坏，非同暂借不实之道也。十方诸佛，往古诸佛，现今诸佛，未来诸佛，设教化，建法幢，度众生，莫不皆以权实二智为化度门。然权智权设三乘，实智实示一法，而人皆不知诸佛本怀。诸佛本怀者，不徒自夸权实二智，单单欲露人人本具圆常觉体，大而更无有大，小而更无有小，初而更无有初，末而更无有末者也。盖此圆常觉体，众生迷而流浪六趣，诸佛悟而高超万有。又此圆常觉体，众生诸佛之本根，法界真如之实际，所以诸佛悟而常一，众生迷而常万，以常万故，一切众生卒不能会归一佛乘，以常一故，十方诸佛竟不能散流众生界内。举如意云：会么？若于此会得，权也是，实也是，权实总不是，权实总皆是。其或不然，须向父母未生前，佛祖未开口已前，默坐自参，参来参去，工夫打成一片，当自大悟，穷诸玄辩，似一毫致于太虚，竭世枢机，似一滴投于巨壑，其圆常觉体，本非语言文字可以指陈，如更迟疑，听说山偈，本来圆满大光明，迷自迁流万不平，直下顿能开活眼，不须重演妙莲经。问曰：诸佛重重开示，为甚么诸人不悟？师曰：自你不悟。曰：既悟为什么明日又讲？师曰：虽是旧时天上月，一番观看一番新。曰：通不举著时如何？师曰：不免一生鹘突。曰：时时举起时如何？师曰：杲日正中天，云霞俱散尽。曰：正当恁么时，还有不具眼者么？师曰：讲座案前围裙，盲者亦不能见。曰：如何能同一佛眼？师曰：万缘都放下，四相顿空来。

诸余众生类（至）一心共思求亦复不能知

　　此一段经，颂实相妙法如众生罗汉菩萨所不能知。盖实相妙法，在山同山，而不与山同起灭，在水同水，而不与水同有无，如是乃至在万物同万物而不与万物同生死。故曰：是法不可示，言辞相寂灭。举如意云：会么？若于此会得，便见得心同虚空界，示等虚空法，证得虚空时，无是无非法，不是凿空说出，鸢飞戾天，鱼跃于渊，上下昭著，不是无本之语。其或不然，须是向二六时中静静看个万法归一，一归何处，工夫打成一片，当自觉知一月普现一切水，一切水月一月摄也。犹是指东画西，何故实相妙法触事而真，拟之即差，言之即乖也。如更胸中窒碍未消，请听山野说偈，法法本来无欠余，不消于法强亲疏，肯能直下空思虑，生佛何曾别两途。问曰：犹是学人疑处，请向切要处并却咽喉唇吻颂四句，显示实相妙法。师曰：并却咽喉闭却唇，十方诸沦许浑佛，当人切记浑沦里，分二分三自失真。曰：恁么则开口成双橛，扬眉落二三？师曰，开口也是，扬眉也是。曰：如是，则但莫憎爱洞然明白两句，便是祖师西来意。师曰：更听说偈，佛祖相传此个心，人人本具莫追寻，愚痴更问西来意，如挹黄金去换金。

又告舍利弗（至）世尊法久后要当说真实

　　此十二句颂，大略只是言此实相妙法，唯佛能知，余不能了。当生大信，佛语真实，且道大信信个什么？良久，僧问洞山如何是佛？山云麻三斤，诸人还信么？又僧问赵州如何是祖师西来意？州云庭前柏树子，诸人还不疑么？于此二事若是通不疑而生大信，则可谓截琼枝，寸寸是玉，析栴檀，片片皆香。如或不然，疑心更起，纵有多智，如河沙数，一心思求，亦不能知。举如意云：会么？若于此会得，可谓道水不洗水，金不博金。又可谓人人头上青天，元是一样，个个脚下黄壤，岂别两般。又可谓千红万紫虽然别，信道春风没两般，如更踌蹰，听说山偈，一睹明星悟彻来，十方诸佛眼同开，当人于此更分别，万劫千生未可猜。问曰：经云当生大信，毕竟信个什么？师曰：要信自己与佛无二。曰：学人亦信，为甚么不与佛一般？师曰：因你信不实，所以不与佛一般。曰：与佛一般时如何？师曰：唯佛知是相，十方佛亦然。曰：恁么则迷则众生悟则佛，不消更疑。师曰：更听说偈，迷时悟后主人翁，诸佛众生本一同，普劝诸人齐彻悟，千差万别自然空，也不脱洒。更听说偈，迷时悟亦是真常，悟也元无第二光，彻底掀翻华藏海，十方诸佛共思量。

告诸声闻众（至）引之令得出

　　此八句偈，颂佛佛初说种种法门，教人修行，有证声闻者，有证辟支者，有证菩萨者，皆方便诱引，令脱苦离著也。盖苦有多种，总之只三，著有多种，总之亦三。三著者，一我著，二境著，三情著。情著者，以被色声香味等迷，留情不舍，故名为著，著即生苦。境著者，以不悟色声香味等，当体即真，于此境上种种分别，取舍爱憎，故名为著，著即生苦。我著者，以不悟本具法身，大而无外，细而无内，前而无始，后而无终，认此父母所生形体为自己，以认此身为自故，则有生生死死之贪恶，上上下下之欣厌，以有贪恶欣厌故，则有无量之苦随之矣。三苦者，一死苦，二刀杖苦，三不如意苦。不如意苦者，以不悟色声香味等，具为梦幻，种种取著，取之不得，故名为苦。刀杖苦者，以贪色声香味等，贪之不遂，遂生嗔怒，加以刀杖，作既有自，报亦必然，受他刀杖，凌逼百种，故名为苦。死苦者，以有父母所生之形，必然有死，死则与世永别，不能后活此身，故名为苦。如是三苦三著，俱是不悟本具清净法身，著于诸境，苦受百端，故诸佛大圣人种种方便，教化令离著脱苦也。举如意云：会么，若于此会得，十方坐断，三际融通，诸佛不曾出世，众生本不沉沦。其或不然，听说山偈，人人本具圆明体，诸佛众生总一般，自是不能离执著，难逃苦楚万千端。问曰：如何是具足圆明体？师曰：能问者是谁？曰：恁么则六根门首无人会，惹得胡僧特地来？师曰：错认定盘星。曰：不错认时如何？师曰：能问者便是。曰：古人谓之认识神，意旨如何？师曰：你有几个识神？曰：恁么则百年三万六千日，返覆元来是这汉。师曰：放你三十柱杖。

尔时大众（至）则生大欢喜

　　举尔时大众至而今不知是义所趣，此一段经，科家谓之众疑请问。众疑则疑佛平日不自夸道德，今佛自夸道德智慧，非三乘人所知，请问则问佛所得深智，愿佛宣扬，再举尔时舍利弗至难解之法，此一节经，科家谓之身子发问。再举尔时舍利弗至欲闻具足道，此一节经，科家谓之重颂疑问。再举尔时佛告舍利弗至则生大欢喜，此一段经，叙众欲闻大法，佛不肯说，身子三请，佛将为说。盖此大乘妙法，即人人本具妙性，人人本具妙性，与十方诸佛历代祖师了无毫发间隔者也。世人迷此妙性，随物变迁，所以有六道四生也。至人悟此妙性，转物为己，所以有三身八解也。举如意云：会么？若于此会得，毛吞巨海，芥纳须弥，转万物即是自己，似水投水，化自己即是万物，如空合空，俱非难事。如其纤尘未消，不免山是山，水是水，毫发不能相通，良久，还委悉么，听说山偈，众生诸佛性无差，生既迷来佛乃夸，肯向今朝齐领悟，大家同驾白牛车。问曰：诸佛众生不同，病在甚么处？师曰：佛能克己，众生不能克己。曰：恁么则克己名为佛？师曰：纵不成佛，也是善人君子。曰：不克己时如何？师曰：三途苦百端。曰：克己时如何？师曰：三身四智，八解六通。曰：讲师答语为什么与禅不同？师曰：你唤甚么作禅作讲？曰：讲即高谈阔论，禅即棒喝交驰。师曰：正是辩空华之浓淡，较兔角之短长。曰：如何是到家一句？师曰：听说山偈，妙性人皆具一个，缘何东问复西慕，佛虽三止不须言，也是人情不会做。

　　　　法华大意卷上

　　　　法华大意卷中

　　　　　广陵宝城寺沙门　无相　说
　　　　　吴兴天池沙门　法聚　较正
　　　　　长水平林居士叶祺胤　重较

尔时世尊告舍利弗（至）如是妙法

　　此经向后科家谓之正说妙法，又有四科，初许说，再举说此语时至默然而不制止，此两行经，科家谓之上慢退席。再举尔时佛告舍利弗我今此众至愿乐欲闻，此两行经科家谓之众净诫听。再举佛告至如是妙法，此段经，向后方是正说，如是妙法四字，直指妙法全体也。举如意云：会么？于此领悟，会我相人相众相寿相，如红炉片雪，了无踪迹，消卵生胎生湿生化生，若大梦暂思，那讨根由？铸万象总作一金，融万古即是一念，到此田地，处处弥陀佛，家家观世音。其或不然，须向静中回光自照，此身乃父母之遗体也。那个是父母未生之自体乎？此心乃根尘之发知，那个是根尘未有之本心乎？如是参来参去，不计工夫，必有大悟时节，到大悟时，必当自信眼见之形相，妙法之全体也。耳闻之音声，妙法之圆宣也。鼻嗅之香臭，妙法之至信也。舌尝之滋味，妙法之醍醐也。如是乃至身触意缘，鸢飞鱼跃，云行雨施，无有不是妙法之全体大用也。灵山一会，俨然不散，妙经宣扬，满眼满耳，到这里且道还容注解也无。若许注解，须弥为笔，大海为墨，虚空作纸，经千万亿劫注亦不尽。若顿领悟，道个一念不起，犹是须弥山，岂许心意卜度，言语分疏者哉！问曰：妙法四字既是全体，且道离此四字之外唤作什么？师曰：不许安名。曰：既不许安名，诸佛全体为什么云如是妙法？师曰：安名也安名，只怕人错认。曰：错认时如何？师曰：我相人相。曰：不错认时如何？师曰：人空法空。曰：恁么则道马非为马，言牛未是牛，两头俱坐断，中道一齐休？师曰：都讲回向。

诸佛如来时乃说之（至）欲令众生入佛知见道故

　　此段经，大略言此妙法不是寻常语言文字，虽有语言文字，乃宣扬妙法之语言文字也。此语言文字实非妙法，又再三诫之当信佛语。盖妙法即当人妙心，若不信，是自弃耳。又曰，是法非思量分别之所能解，盖思量便属情解，自心之妙失矣。又曰：为一大事出现于世。如是，则大事即本妙心体，强名佛知见，既不许思量，从何领信？既信妙法，不许思量，却是望空而信，既望空而信，信个什么？盖此实相妙法，虽语言道断，心行处灭，亦不离语言文字也。故曰：文字显总持，总持无文字。举如意云：会么？若于此会得，便信与三世诸佛共一心胆，便信与历代祖师共个肚肠，七轴妙经，仰观也看著，俯察也看著，三世诸佛，进前也相逢，退后也相逢。如其不然，须向静中放下千斤名利担，收回一点是非心，单单看个天地未曾判，父母未曾生，我今日能知能觉能喜能怒者毕竟在什么处安立，忽然参透，当自大悟。无一物不是妙法全体，无一名不是妙法全号，到此田地，生死乃我心之活相，圣凡亦吾性之假名，苦乐逆顺，水底月痕，动静寒温，天边鸟迹，更何疑哉？问曰：如何是一大事因缘？师曰：诸佛为此出现。曰：诸佛出现且止，如何是一大事因缘？师曰：讲一月已来正为此事。曰：讲论已承妙语，且道如何是一大事因缘？师曰：老者安，少者怀，朋友信。曰：孔圣以此三事为本怀，莫便是一大事因缘么？师曰：且到此田地，再问一大事因缘。曰：恁么则从浅至深，从近至远去？师曰：本无深浅远近。曰：如是则道旷无涯。师曰：也不是。曰：如何即是？师曰：且回向看。

诸佛世尊唯以一大事因缘故出现于世（复讲）

　　此一科经，台宗谓之标出本意，即是标出诸佛出世一番的主意也。盖吾佛大圣人普观尽虚空遍法界，皆是一个妙性，皆是一个妙理，既是一个妙理，即是一个妙心，既是一个妙心，即是一个妙法妙道也。以人人具足此性，既具足此性，即具足此理，既具足此理，则此心此法此道无不具足圆满者也。但人不肯静中自参究，自格穷耳，若肯静中自参自格，则此本具妙性，何有不明？何有不悟？以人各各迷久，俱不自悟，吾佛大圣人乃出现于世，欲人人皆悟本具妙性也。欲人皆悟此性，所谓一大事因缘也。谓之一大事因缘，世间万事万物，大而天地，细而微尘，既属有形，终成败坏，既有败坏，非吾妙性实相，既非妙性实相，乃是性中之妄念也。既是性中之妄念，亦非妙理实体，既非妙理实体，岂是妙心妙道也。以此妙性，性一切而不异，妙万物而至神，能为万象主，不逐四时凋之物也。以此万有，大而天地，细而微尘，起起灭灭，往往来来，故所以谓之小事。以此妙性，大而无外，细而无内，无起无灭，无往无来，故所以谓之大事。若知此为大事，则若身若眷属，若功名，若产业，乃至事业有天地之大，亦为小事。以世人不知此为大事，汨汨为身，只家火眷属所累，既被此累，则不知本具之理，以竖穷三际横遍十方也。举如意云：会么？更听说偈，本具妙心即妙性，圣人号做大因缘，诸人直下如明悟，不负西干大觉仙。问曰：如何是直下明悟？师曰：眼空四海，神洞十虚。曰：如何是妙性？师曰：非妙不能问，非性不能言。曰：恁么则喜怒哀乐的主人翁便是妙性？师曰：认贼为子。曰：中峰道即此与佛祖无间又作么生？师曰：中峰即是，是汝不是。曰：如何是妙性直捷一句？师曰：问处分明，答亦分明，不须更疑。

佛知见（再拈）

　　佛知见者，即本具性妙觉体也。此性妙觉体，虽人人本具，迷背不知者极多，故十方诸佛出世开示，开示此性妙觉体也。历代祖师传授，传授此性妙觉体也。盖此性妙觉体，阴阳不能变，造化不能迁，虚空包不住，大地载不起，大地广博为性觉中尘，虚空冲漠为妙体中隙，万物众多为妙性中间错，古今辽远为觉体中念虑，不可以相可以尽此妙性之相，故曰不可思议。不可以名可以正其觉体之名，故曰无有能得解。非思量分别之所解，非色相大小可以指画，故曰唯佛与佛乃能究尽。仰观俯察，远取近求，无有不是其体，故曰体物而不可遗。上而诸佛，下而众生，中而觉知，外而器界，俱元一体，故曰唯此一事实，余二则非真。举如意云：会么？若于此会得，十方不隔，三世不迁头头总是，物物全彰，无一名不是其名，无一物不是其物，说是麻三斤也是，说是柏树子也是。鸢飞鱼跃，多宝佛塔而见瑞腾祥，雨施云行，妙庄王宫而放光散彩。其或不然，佛知见再参三十年，更听说偈，能知能见处灵然，迷乃凡兮悟乃仙，我许当年圆悟老，一声鸡唱证根源。问曰：如何是根源？师曰：本具如是妙性。曰：如何是妙性？师曰：举似不得。曰：既是本具为什么举似不得？师曰：举似成两个。曰：恁么则通不许开口？师曰：胶柱鼓瑟，钉桩摇橹。曰：如何是不犯锋芒一句？师曰：山僧早辰洗面，摸著底不是他人鼻子。曰：请听学人说偈，自家灵妙古人心，多少愚迷向外寻，今日蒙师亲点破，大千刹海变黄金。师曰：何不道刹海本黄金。

舍利弗是为诸佛（至）尚无二乘何况有三

　　此一章经，大略只是言十方大圣人性道无有不同，往古大圣人性道无有不同，后来有大圣人性道无有不同。以无有不同故，当知人人本具之性理亦无不同。以人人之性理同故，当知物物之性理亦无不同。以物物之性理同故，仰观俯察远取近求性理无有不同。以无不同故，当知知见亦无不同者也。或有不同者，非中心不同，乃各各自私自昧，自别自向，所以有万不同也。苟能克去各各自私之执著偏邪，自昧之无明烦恼，自别之憎爱取舍，自向之苦乐逆顺，则所谓一佛知见，一佛乘，一大事因缘之性理，无有不同者也。夫所谓一佛知见，一佛乘，一大事因缘，即人人本具之性理觉体也。盖此觉体，论其大而更无有外，论其细而更无有内，论其前而更无有始初，论其后而更无有终穷，圆融广大，冲虚妙粹。称之不能尽其言，故曰不可思议。窥之不能尽其际，故曰声闻辟支佛所不能知。以此佛知见之体人人本具而不自知，故十方三世大圣人生大怜愍，出现于世，单单开示此佛知见，令人悟入也。举如意云：会么？若于此会得，便见十方不隔，三世道同。其或不然，则各各自偏，各各自昧，万别千差之条贯，横罗竖数之遍该，山僧不能把手与诸人拈出也。更听说偈，顿空四相自忘机，此是如来妙总持，不尔更他求妙道，我知终与性非宜。问曰：如何自妙总持？师曰：当人妙性。曰：经云非思量分别之所能解，和尚为什么却道当人妙性？师曰：你道妙性是什么物？曰：出身犹可易，脱体道应难。师曰：你也不能道。曰：学人脱体固不能道，请和尚道一句看。师曰：你起来，我回向。

舍利弗诸佛出于五浊恶世（至）于一佛乘分别说三

　　此段经，大略只是言诸佛出世之由。盖至理本寂，万法本如，因众生迷妄入心，不自觉知，如澄清水搅动不息，不觉浑浊，所以时渐浇薄，恶事日多，烦恼日增，差别之念日盛，纷纭之境日异，致感生死寿命日短，名为五浊。故吾大觉慈尊愍一切众生流入苦海，展转相因，无有出期，由是出见于世，以大方便，于一佛性理之中分别三乘，虽说三乘，终显一佛乘性理也。举如意云：会么？若于此会得，便得本具妙性，前而无始，后而无终，何有劫浊之时？一即一切，一切即一，心境两忘，何有烦恼浊之事？道个法身一体尚落分疏，何有众生浊之类？青青翠竹总是真如，郁郁黄花无非般若，何有见浊之相？不见有我人众生寿相之体，前后际断，可有命浊之生死。其或不然，更听说偈，至体元无死与生，死生生死妄流行，当人直下能知本，依旧灵源一派清。问曰：如何是生死妄流行？师曰：不悟至理本寂。曰：悟得至理本寂时如何？师曰：半夜松稍月，寒潭是对谈。曰：此莫便是学人栖心处也无？师曰：蜗篆求文义，时人何太愚。曰：如何是超出言象一句？师曰：更听说偈，壁上两三行蜗篆，何人见处不分明，于中但问是何义，打失禅家正眼睛。

舍利弗若我弟子（至）非辟支佛

　　此两行经，诸佛大圣人出见于世的的本怀，只是欲要显示人人本具圆满觉性。如何谓之圆满觉性？诸佛悟之谓之圣人，众生迷之谓之凡夫，凡夫与圣人同一觉性，诸佛大圣人观一切众生皆此觉性而不自知，故生大怜愍。演此法华妙经，意欲人人皆悟此圆满觉性，能悟此圆满觉性，方名佛弟子，以名弟子，所得之道乃传佛之道也。既称佛之弟子，曰声闻辟支而不明本具圆满觉性，是虚名弟子也。菩萨，乃道学人也。诸佛出世，但教化道学之人，既为罗汉辟支证果之人，当进学大学，方是学道人，而更不识菩萨所修行业，是为大谬。夫菩萨所修行业，不著一切相，不离一切相，念念纯真，行行正等者也。行行正等，必至佛之无上正等，念念纯真，必至佛之圆满纯真，既到圆满纯真无上正等田地，则当自信真如界内，绝生佛之假名，平等性中，无自他之影相。举如意云：会么？若于此会得，自觉无一法不是佛法，九流百氏，徒立名模。无一事不是佛事，三界六道，空生欣厌，绵州附子汉州姜，三周妙法，南山起云北山雨，七卷玄谈。其或不然，更听说偈，宇宙中间理本同，不须同处别渠侬，青山几片白云绕，已为诸人论色空。问曰：如何理本同处？师曰：著衣吃饭。曰：恁么则人人是佛不须疑？师曰：只怕生疑。曰：生疑时如何？师曰：你衣我饭分千种，论是论非有万端。曰：不生疑时如何？师曰：截琼枝寸寸是玉，折栴檀片片皆香。曰：直捷一句作么生道？师曰：若要直捷，请各无事。

又舍利弗（至）若不信此法无有是处

　　此一段经，温陵环师科为拣邪劝信，谓拣去邪妄狭小之心，劝信大乘，成一佛知见也。讲论大略如此，山野不敏，试再以佛知见三字拈一遍看。经云：若不信此法无有是处，此法即佛知见也。夫佛知见者，即十方三世一切诸佛大圣人之知，大圣人之见也。盖世人之知见有我人众生寿者之差，有上下四围之别，以有此差别故，顺我者则喜，逆我者则怒，人不如我则生哀，我胜于人则生乐，以有如此百千万亿恶知恶见，故名下愚。或名不超脱，或名苦众生，或名不如意，大圣人之知，知一切万法皆一皆真，无始终，无向背之圆觉也。大圣人之见，见一切种种诸物即一心，即一性，无彼此，无分别之纯真也。以有此百千万亿纯善之知见，故名上智，名正等觉，或名世尊，或名大解脱。举如意云：会么？若于此会得，天地同根，万物一体，诸佛众生如水底月痕，地狱天堂似空中鸟迹。其或不然，更须向静室中自看我此六尺之身，乃父母所生之身，长者不过百年而已，过此百年后，此身必同泥土草不，既同草木泥土，当知今日之能知觉者，今日之能谈论者，毕竟在甚么处安立。或再不悟，再看此身未生已前，元宋唐汉之际，乃至五帝三皇之上，今日之知觉，毕竟从甚么处得来，于此看处忽尔顿悟，当自觉知太极我也。我太极也。前后际断，上下界空，说个法身打成两橛，道个一体已入分疏。咦！更听说偈，知饥知饱真如性，不属六根并六尘，直下顿能参得透，从玆生死不相因。问曰：如何是知饥知饱真如性？师曰：你问者便是。曰：既是人人具足，物物全真，众生诸佛为什么圣凡不等？师曰：因他不见性。曰：见性时如何？师曰：你也无问，我也无说。

除佛灭后（至）便得决了

　　佛未出世，此法华经隐于天地万物，佛既出世，此法华经显于佛口，佛既去世已久矣，此法华经便是佛口亲传。若不见此法华经，即是不闻佛语者也。若不见此法华经，即是不见佛相好者也。故曰除佛灭度，见前无佛，此经乃佛也。能持此经解此经，即是见佛闻法。以此经即如来前身，即诸佛慧命也。举如意云：会么？若于此会得，灵山一会，俨然未散，释迦世尊共多宝佛在宝塔中正谈妙经，天雨四花，馥郁柔软，地摇六震，畏爱敬仰，我等亲受记莂，不待当来，法界同成正觉，岂容他日？其或不然，须向静室中焚香独坐，看个不思善不思恶正恁么时那个是自己本来面目，如是久久工夫打成一片，必当自悟我心之念，念因境生，诸境纷纭，还因心觉，心境之外，灵心本正，心寂念灭之时，是名寂灭。此寂灭体，即诸佛之心宗，诸祖之法要，更何疑哉！或更踌蹰，听说山偈，灵山一会俨然时，妙法何人是受持，我许赵州云柏子，清光千古照离微。问曰：学人不会，再请说偈，师曰：此经即是此心妙，心妙莲经遍十方，普请诸公俱著眼，尘尘诸佛放毫光，曰：既是尘尘有佛放光，为什么人不能见？师曰：不是不见，人不愿见。曰：愿见时如何？师曰：再听说偈，肯思见佛修诸善，思见三途恶百端，有个道人俱不见，莲华遍界不相瞒。曰：学人愚拙，望师直指。师曰：若要直指，守戒念佛。曰：和尚幸是禅宗，为什么枷锁自累？师曰：你不怕枷锁，破戒妄想。曰：中道一句乞师指示。师曰：且守念佛看。

舍利弗汝等当一心（至）唯一佛乘

　　四维上下曰宇，古往今来曰宙，宇宙中间一理而已。理一则性一，性一则所谓一佛乘，一佛知见，一觉体，无有不一者也。今吾佛大圣人宣示此一佛乘，一佛知见，一觉体，要当信受，若不信受，是自昧己灵者也。又吾佛大圣人于一切法上，无不知其根蒂，无有不知其最初，无有不知其终穷，如是乃至死此生彼，前因今果，名字相状，国土乡井，变化情思，无有不穷其谛实也。故其语无虚妄，我等当谛信受持，若不谛信受持，是自欺其心，自失其大利也。举如意云：会么？若于此会得，如目视杲日，似耳听轰雷。其或不然，须向六和堂内，一念万年，万年一念，工夫纯熟，打成一片，则当自知如饥欲食，不必更问他人饥与不饥，可食不可食者也。故诸佛出世，诸祖阐扬，无不为此一法，更无他法。诸三乘人不知此一乘道者过在于何？在于不知一也。以不知一，故虽不造恶业，终是我相未忘，分别之念不息，以不能忘我并分别念，故憎爱取舍之根不能净尽无余也。咦！听说山偈，万象纷纷本有根，如来指出感深恩，众人不信是自昧，劫石难消苦未伸。更听一偈，吾师示我我之心，谛信从玆不外寻，既不外寻归自己，纯然触目是黄金。问曰：经云受持佛语，如何是佛语？师曰：今日讲的是法华经。曰：恁么则人人皆听受，个个莫生疑？师曰：一道孤光，寒潭万丈。曰：学人不会，再听直示一句。师曰：若要山野直示，今日讲的是法华。

尔时世尊欲重宣此义而说偈言（至）故为说大乘

　　此十四句偈，重颂法华会上退席之众，言其俱是糟糠不实，无福之人。再举此众无枝叶至舍利弗善听，此三句颂，世尊自喜五千退席，无有枝叶，唯是真实，可当善听。再举诸佛所得法此一句，直指妙法全体也。再举无量方便力至优婆提舍经，此十六句，颂诸佛出世，皆权设方便，三乘种种法门，随众生情，非实法也。再举钝根乐小法至以故说是经，此十八句偈，颂一佛乘，一佛知见为本，其余九部皆方便权设也。再举有佛子，心净至故为说大乘，此十四句颂，说法华妙经之由。盖法华妙经即人人本具妙性，以此妙性不明，被种种情欲所累，情欲既累，妙性愈隐，故吾佛大圣人出见于世，虽种种方便开示，主意为显此人人本具之妙性也。如何谓之妙性，妙性即人人本心之理，以此人人本心之理，大而无外，细而无内，前而无始，后而无终，坚穷三际，横遍十方者也。举如意云：会么？若于此会得，大乘小乘，空中鸟迹，佛法世法，水底月痕，尽虚空界是个自己，即自己性是个法界，水投水而无异，空合空乃一般，到此田地，且道还有佛可说法么？咦！听说山偈，打破虚空即本真，头头物物是全身，当人更欲求方便，依旧莲华纸上尘。问曰：如何是非纸上的莲经？师曰：有耳不能听，有口不能谈。曰：恁么则今日讲演俱是忘语？师曰：也妄也不妄。曰：妄即如何？师曰：一切有为俱属生灭。曰：不妄时如何？师曰：一切有为俱是实相。

声闻若菩萨（至）皆成佛无疑

　　此四句偈，颂大道之相，无相可相，大道之名，无名可名，以无名可名故，虽曰圆觉、曰法身、曰太极、曰佛性、曰上天，皆纸上之画，口中之言，大道至理终不能仿佛于万一也。以无相可相故，虽三十二大人相，八十种随形好，乃至三千威仪之进退，八万细行之出处，皆有生灭，有去来，有成坏，有取舍之迹，大道全体，亦终不能形状于万一也。大哉大道，岂容易领悟乎？由是吾佛大圣人生大怜愍，直指大道全体即人人本具妙性，演此妙性之理曰妙法，喻此妙法曰莲华，以本具妙性，大而无外，细而无内，色空无间隔也。前而无始，后而无终，古今无间隔也。以空色无间隔，故仰观俯察，远视近思，无有不是自己妙性至体也。以古今无间隔，故威音那畔更那畔，弥勒后来更后来，无不是自己刹那真际也。三乘向外驰求，故转求转远，一乘直指自性，故成佛无疑。举如意云：会么？若于此会得，皆成佛无疑。其或不然，更听说偈，自家一个古毗卢，不悟还应是自疏，直下顿能亲会得，此经阐演亦成迂。问曰：如何是古毗卢？师曰：描不成，画不就。曰：描不成画不就毕竟是什么物？师曰：我欲安名，恐人错认。曰：恁么则无名无相真如性，有说有思大道尘。师曰：更听说偈，无名无相真如性，有说有思大道尘，个里不须分黑白，曾来大道绝亲疏。问曰：恁么则大道全体，鹘突一片？师曰：只怕不肯鹘突，肯鹘突，道理自明。曰：如是则识得一，万事毕去。师曰：善哉丈夫。

十方佛土中（至）来世得作佛

　　此七句偈，颂诸佛出世唯说一乘。再举诸佛出于世至济度于众生，此五句颂，言诸佛出世本怀。再举佛自住大乘至皆令入佛道，此二十八句，颂大圣人之心平等至仁，普欲人人同悟，无拣择也。再举若我遇众生至迷惑不受教，此四句，颂众人见小，佛不便说大乘也。再举我知此众生至是亦非真灭，此三十句，颂众人见小不堪受教，佛乃方便，说变粗形为细质，易短寿作长年之涅槃小果也。再举诸法从本来至来世得作佛，此四句，颂万法本寂，但人自闹耳，盖人人本具实相妙体，即易所谓太极，本教所谓圆觉也。知此则名为知道，行此则名为行道，证此则名为证道，不知此则不足谓之知道，不行此，不证此，俱不名为行道证道者也。何以如此？盖此实相妙道，著实而无虚妄之神妙道理也。此理即人人本具之天理也。既知此道，成佛无疑，故行此道，来世作佛也。举如意云：会么？若于此会得，十方不隔，三世融通，无一名不是此道之名，无一物不是此道之物。其或不然，须向蒲团上默坐自看，看个万法归一，一归何处公案，久久工夫纯熟，打成一片，方自信道真如界内，绝生佛之假名，平等性中，无自他之形象，如更踌蹰，听说山偈，自家一个古弥陀，声色头边蹉过多，我佛与人亲指出，光明从此照娑婆。问曰：如何是古弥陀？师曰：能问者便是。曰：古人谓道语忌十成意旨如何？师曰：大道本无忌。曰：恁么则今日知觉即是古佛全体？师曰：更消细问。曰：学人便如是承当，只恐认贼为子。师曰：你有几个能问底心？曰：只一个。师曰：你又道认贼为子。曰：如是则木人半夜穿靴，石女天明戴帽。师曰：唵嘛呢叭弥吽。

我有方便力（至）皆已成佛道

　　此八句，颂诸佛出世虽有多种教诲，主意为一佛乘而设也。再举过去无数劫至令入于佛道，此十二句，颂过去大圣人之道无有不同证同知，人人本具之理性亦无不同证同知者也。再举又诸大圣主至助显第一义，此六句，颂诸佛知众生有种种好乐，故设种种教法，实则一佛乘也。再举若有众生类至皆已成佛道，此八句，颂往古听法华之人，以听法华经故，悟得本具妙性，竖穷三际，横遍十方，以悟自性广大圆满故，即知自己与十方诸佛同一妙心也。以同一妙心，故凡修布施持戒等行皆妙行也。以修如是妙行为因，今皆成佛，乃必然之理也。盖因该果海，果彻因源，因果虽辽，性体则一。（相）才虽不敏，悟亦有宗，试再以性之一字拈一遍看。盖性之一言，在诸佛大圣人阐教度人之地谓之道，在天地万物纷纭变化各有一定之理谓之理，在各人自认为我之心谓之情，在各人克我以顺众人之性谓之善，在各人为己以作害人害物之业谓之恶，大圣人于此善恶两途，方便劝化，譬喻曲引，令其从善，谓之经典。一切人不信，念念造恶，失自本性，谓之阐提，阐提即无信人也。如是种种，千门万户，教化名字，皆为一个性字不明，有如是说也。性若明，佛也不须出世，祖也不必西来。举如意云：会么？若于此会得，便见十方不隔，三世道同，扬眉掉臂，妙莲经声若轰雷，咳嗽抬头，无上道相如杲日。其或不然，更听说偈，著衣吃饭人人会，何故自家性不明，自性但明皆是佛，明心不必听莲经。问曰：如何是性明一句？师曰：诸恶莫作，众善奉行。曰：如是则作善名为见性，作恶名为不见性。师曰：静中自思自性是欲乐邪欲苦邪。曰：自性欲乐。师曰：既自性欲乐，不得教他受苦。曰：恁么则率性是道？师曰：车不横推，理不曲断。

诸佛灭度已（至）皆已成佛道

　　此十八句，颂诸佛阐教莫不明此妙性心，既明此妙性心，则所行之行皆妙行也。所行皆妙行故，大而六度四谛万善，微而戏笑合掌，一皆成佛妙行也。何以如此？盖人人本具妙心，圆裹三世，融彻十方，一即一切，一切即一者也。以不悟此妙心，故流转六道，往返无穷，从迷至迷，古今不已。今法华妙经，诸佛之心宗，千经之管辖，一心之元鉴，实相之妙门，既而得闻，心乃妙心，性乃妙性，行乃妙行也。以行皆妙行故，行即真如，性乃妙性故，当体是佛，心即妙心故，计较思量卜度，皆般若妙经。到此田地，鸢飞鱼跃，与四十九年演教无殊，举手低头，共三百余会谈经不异，更何佛道而不成，更何众生而不度。其或不然，须向静中看个父母未生以前毕竟是何面目，忽然顿悟，方知得山河及大地，全露法王身，其或更有思量，可听山僧说偈，顿悟妙心心即佛，不须修习不须成，低头合掌已成佛，也是随他换眼睛。问曰：如何是即心是佛之妙？师曰：阇黎是佛，不可生疑。曰：学人不疑，为什么不得成佛？师曰：为阇黎不成佛，正是疑处。曰：恁么则万缘消尽，一性圆明？师曰：更听说偈，本来成佛不须疑，不信分明是自欺，只若不疑并笃信，白毫光照五须弥。曰：本来成佛还假庄严也无？师曰：更听山偈，一道寒光照碧空，非庄严处妙严重，此时更问庄严事，眼不盲兮耳不聋。

未来诸世尊（至）亦同得此道

　　此十四句偈，颂未来无量大圣人道同，以道同故，设法教化度人，无有不同者也。所以同者何？盖此道在天地万物均谓之理，以均得此理故，经万万世无穷，天地万物还是今日一般，无少易也。此道在人均谓之性，以均得是性故，虽死此生彼，生此死彼，经万万世无穷，亦还是今日一般，无少谬也。此道在于本土尧舜周孔谓之中和明德，人人能致中和，圆明德，则无有不是尧舜周孔也。此道在于吾佛大圣人，谓之妙法。故若有闻法者，无一不成佛。其或不然，请听山偈，人人本具真如性，千圣曾来只一般，于此一般真领悟，千差万别不能瞒。问曰：如何是无漏智？师曰：你即今漏在那边？曰：中道亦不住。师曰：中道既不住，你漏我不知。曰：顿悟妙法则无所不知，为什么学人漏处不知？师曰：更听说偈，无漏难思智甚深，宜于静处自追寻，忽然追到无追处，万古元来只个心。

未来世诸佛（至）其实为一乘

　　此四句偈，颂往古诸佛如此，现在诸佛如此，未来诸佛亦如此，皆如此者何，以人人均具此性，既均具此性，则均具此心，此性此心既同，则诸大圣人出世阐化，亦无有不同者也。诸大圣人阐化事迹既同，则大圣人主意为一大事亦无不同。（相）才疏学浅，悟亦有宗，不避烦引之讥，试再以一大事拈一遍看。夫一大事只是个性字，盖性之一体，无有形相，难以言说，在知觉处唤作心念，在尘境处唤作事务，在开示处唤作教典，在逆人之性处唤作恶业，在顺人之性处唤作善行，在死生交接之际，不悟唤作忧苦，悟彻唤作自在，在僧爱取舍之时，不悟唤作牵缠，悟彻唤作解脱，在万有纷纭境上，悟彻唤作一法身，一佛知见，一佛乘，不悟则唤作四生业网，三界火宅，六道尘劳门，如是乃至千差万别，苦乐升沉，无不在此性之所而易其名也。诸佛大圣人独先自知此性之全体，故谓之一大事。愍人之不悟，故开示令人悟入，谓之佛知见。大学格物格此也。中庸率性率此也。诸佛圆证证此也。众人自迷迷此也。以迷此故，六道往返，自苦自乐，无有了期。以证此故，三界自在，无是无非，有何穷极？举如意云：会么？若于此会得，万物一马也。何真何假，天地一指也。孰是孰非？其或不然，听说山偈，乐哀逆顺中于觉，回脱根尘曰妙心，会得了然为大事，圆通自在号观音。问曰：如何是一乘？师曰：你即今有几个乘？曰：觅个一亦不可得。师曰：你适来又问如何是一乘？曰：恁么则十方薄伽梵，一路涅槃门。师曰：见性之人无此情解。曰：如是则但离妄缘，即如如佛。师曰：离妄二字，费力不少。曰：如何是省力一句？速道。师曰：山僧今日讲似劳碌。

诸佛两足尊（至）导师方便说

　　此八句，重颂佛说一乘之本意也。盖诸法无自性，自性离生灭，言语道断，心行处灭，不容有所言，而能显示全体全用之妙也。以诸佛大圣人不欲断此佛种，宣示一乘，虽欲说一乘，不能直道，故以种种方便而宣示之。夫一乘者，即人人自性之全体全用，无二法也。举如意云：会么？若于此会得，森罗万象，自性堂堂，大地山河，真常密密，触事而真，拟心皆佛，更何疑哉！其或不然，须向静中回光返照，与蒲团打合，看个一归何处话头，看来看去，若道一有所归，即成二法，若道一无所归，一从何起？如是工夫，久久忽然顿悟，方信道我之妙性，本与十方诸佛历代祖师，无少间隔也。但以自昧，以自昧故，于此本同体上起人我见，生顺逆心，以有人我见故，逆顺之心不可穷极，以有逆顺心故，人我之相不可穷极。呜呼！欲还一佛乘，何可得也？故佛于众人中独先觉此妙性大而无外，细而无内，前而无始，后而无终，竖穷三际，横遍十方者也。举如意云：会么？若更疑拟，听说山偈，自家性必自家知，何事求之曰未归，既曰聪明英俊士，当于此处莫迟疑。问曰：既是自家性必自家知，何以古人三登投子，九上洞山，方明此事。师曰：三登投子，九上洞山，正是骑牛觅牛。曰：恁么则咳嗽掉臂，无不是西来的意也。师曰：古人道无量劫来生死本，痴人唤作本来人，正是你等。曰：[迦-加+向]脱根尘不拘文字，请师道一句。师曰：道即道一句，只恐你落在根尘文字。曰：落在根尘时如何？曰：道马是马，言牛是牛。曰：不落根尘如何？师曰：道马元非马，言牛未是牛。曰：学人转问转生疑，请师直捷道一句。师曰：洞山麻三斤，赵州柏树子，再莫生疑。

天人所供养（至）皆令得欢喜

　　此二十六句，重颂现在十方佛与释迦佛说法，皆以方便发明个性字，性即佛乘。（相）才荒学浅，悟亦有宗，试再以佛性拈一遍看。夫性者，即各各自心之理，此理至公至平至明至大至一至圆，所以有不公不平不明不大不一不圆者，非性不圆不一不大不明不公不平，乃各各自私自偏，因于六根，缚于六尘，拘于六识，所以不能至公而无偏私，至平而无高下，至明而无蒙昧，至大而无狭小，至一而无杂乱，至圆而无欠缺者也。吾佛大圣人出现，与十方殊国大圣人出现，俱最先觉悟，阐扬教法，虽教法有种种不同，所以显示此性之全体妙用则无不同也。举如意云：会么？若于此会得，即自己性与十方大圣人性，似水投水，即十方大圣人性与自己性，如空合空，大千界总是黄金，微尘国通为白玉，彻上彻下光明炯炯，即理即事正等圆圆，到此田地，说甚么了与不了，悟与不悟。其或不然，听说山偈，乾坤万物性通该，性一休痴向外猜，我许一归何处答，青州衫子价高抬。问曰，青州衫子价高抬，学人通不会。师曰：难得个不会，价值千金。曰：价值千金是甚么物？师曰：不是头上帽，亦非脚下鞋。曰：毕竟是什么物？师曰：我怕你不信，不敢说。曰：和尚诚言，焉敢不信？师曰：既能谛信，决定是你。曰：甚么则人人有一面古镜，照天照地。师曰：切忌安名。曰：安名时如何？师曰：四圣六凡空里华，终是不实。曰：不安名时如何？师曰：三身四智性中体，万古圆融。

舍利弗当知（至）而起大悲心

　　此十六句颂，科家谓之原始开权，谓佛始初成道，观众人机见狭小，无有福慧，乃渐渐引诱，至于一乘之意。盖六道众生虽若升沉不同，入生死险道则同也。何以谓之险道？以人人本具妙性，圆裹十方，融贯三际，无死此生彼之殊，无苦我乐他之别，以不悟此性故，妄执我见，固守梦形，从苦入苦，从冥入冥，卒无自了之期，故谓之险道。吾佛大圣人乃起大慈悲心，以种种因，种种缘，开其正眼，曰莫认此身，此身不久，莫贪此乐，此乐苦因，百年如水上浮沤，六境若云中掣电，当认法身，法身乃自性之本身也。无死生之变，无苦乐之更，圆常湛寂，明妙冲虚者也。举如意云：会么？若于此会得，十方不隔，三际融通，自绝牦牛爱尾之弊，自空子蛾投火之愚，大而无外，共十方诸佛一口宣扬，细而无内，同历代祖师一心湛寂。其或不然，须向静中自看，此身四缘假合，散开则元无自性，此心六尘假灵，消灭则元无自体。如是返复筹度，毕竟那个是我不生不灭常住本来面目。如是久久工夫做到，自有到家时节。咦！更听说偈，万有纷纭各自身，为无佛眼各分神，肯能直下知根蒂，生死何常见屈伸。问曰：如何是无佛眼？师曰：见有千差万别。曰：有佛眼时如何？师曰：等闲识得东风面，万紫千红总是春。曰：恁么则诸佛见一种，众生见两般？师曰：真具佛眼，一种也是，两般也是。曰：如何是了了不疑一句？师举如意云见么。

我始坐道场（至）法僧差别名

　　此十句，颂佛既得道已，思众人愚迷，如何可度之意。再举尔时诸梵王至请我转法轮，此八句，颂诸天仙众请佛转法轮之意。再举我即自思惟至疾入于涅槃，此八句，颂若说妙法，人必不信，不如不说之意。再举寻念过去佛至但为教菩萨，此二十二句，颂十方佛劝佛欲化众生，当方便演说三乘之意。再举舍利弗当知至法僧差别名，此十八句，颂吾佛大圣人开权显实之意。试再以权实二法细拈一遍看。夫权者权变，以能反常合道，故名权变。如至体无生死，而身自生死，乃权教之曰。 此身不久，命光迁谢，当究不生不死圆常之体，如至理湛寂，本无是非，而世事纷纭，却有是非，乃权教之曰。一切有为之事，终归空寂，当究无是无非广大之妙，如是乃至其小者教其令大，至鄙者教其令高，其狭者教其令广，其苦者教其令乐，皆名权也。实者实乘，以能真如无妄，故名实乘。如人人本具妙性，历万世而不迁，主万象而不别，冲虚妙粹，炳焕灵明，无去无来，不生不灭，非大非小，乃一乃万，不可以智知，不可以识识，诸佛大圣人证此谓之正等，万古大圣人持此谓之中庸，众人迷此谓之生死海，知明识此谓之净法身。举如意云：山僧也不知此，也不识此，也不迷此，也不证此，且道唤作什么？咦！听说山偈，自家心性自家知，何必如来著力提，著力既提提醒后，大千无处不光辉。问曰：如何是自家心性？师竖拂子云：会么？曰：恁么则触事而真，不须拟议？师曰：天际日上月下，槛前山深水寒。曰：学人不会。师曰：用会作么？曰：如是则拈来无不是，用处不生疑。师曰：你还记得话头么？僧礼拜云：蒙受记。

从久远劫来（至）悉亦当作佛

　　此四句颂，总结方便开权之意。再举舍利弗当知至今正是其时，此十二句，颂说法日久，众人心纯，将说妙法，显此妙性之意。再举舍利弗当知至但说无上道，此八句，颂福薄智小者不信此经，此人既退，当正直说之意。菩萨闻是法至悉亦当作佛，此四句，颂既遇如来正修行路，根无大小，皆成佛果之意。（相）才虽不敏，悟亦有宗，试再以悉亦当作佛一句重拈一遍看。夫妙道大体，即人人本具妙心，此心不属有知，不属无知，不属有相，不属无相，五蕴四大，假立空华，三身十力，妄号十体，到此田地，求个生死，大似水底月痕。问云：人我还如空中鸟迹。举如意云：会么？若于此会得，日月灯明佛，是自己圆成，妙法莲华经，元非听闻他语。其或不然，须是向蒲团上屏息诸缘，单单提个那个是父母未生以前本来面目，参来参去，自有大悟，到大悟时，鸟啼华笑也是本来面目，山青水绿也是妙法莲华经，还知此意么？咦！太湖三万六千顷，月在波心说向谁？问曰：经云悉亦当作佛，且道今日听法有几人成佛？师曰：不听者不成。曰：学人亦听，为什么不成佛？师曰：为你信不及。曰：信得及时如何？师曰：无明实性即佛性，幻化空身即法身。曰：恁么则本自圆成，自生疑惑也。师曰：如是则我不敢轻于汝等，汝等皆当作佛。

如三世诸佛（至）说无分别法

　　此四句，颂佛佛道同也。盖凡圣虽殊，性理则一，以性理一故，道理亦一，以道理一故，东方圣人，南方圣人，西方圣人，北方圣人，所谈之道，则无不一也。以四方道同故，乃至过去万万古之前，道亦是一。以过去道同故，乃至现在至未来万万世之后，道亦是一。以三世道同故，吾佛大圣人所谈之道亦无不同，故云说无分别法。举如意云：会么？若于此会得，圆陀陀地，自不分兔角之短长，平坦坦中，自息辨空华之浓淡，鸢飞鱼跃，全影色身而法身，竹翠华黄，全露无极而太极，其或未委，须把世缘妄缘，抛向那边更那边。再以圣念凡念，顿息令绝更令绝，直得心如墙壁，身若虚空，到恁么田地，单单念句阿弥陀佛，此念佛之外更无别念，除此念佛之心更无别心，如是久久，工夫成片，道自无间，理亦自一，理既一故，则当自悟真如界内，绝生佛之假名，不是虚语。平等性中，无自他之影相，不是空谈。从此向去麻三斤、柏树子、庐陵米、赵州茶，信手拈来，信口道出，一一晖天鉴地，一一耀古腾今。咦！更听山偈，人人具足真如性，法界何尝间自他，自是当人私执著，累吾黄面老爷爷，累吾黄面老爷爷，方便门前说有车，普请今朝同著脚，勿教生死又来华，莫教生死又来华，念句弥陀扫荡他，扫得尽时生死尽，十方何处不莲华？问曰：如何是何处不莲华？师曰：处处弥陀佛，家家观世音。曰：恁么则十方不隔，三世道同。师曰：何消附会？曰：不附会时如何？师曰：大海从鱼跃，长空任鸟飞。

诸佛兴出世（至）过于优昙华

　　此十八句，颂佛之大法难闻也。既闻，信之亦难，以天地成立以来，不知经几年岁有一佛出世，如本土以十二万九千六百年为一元，则过七万五千余岁，才有佛之声教，佛则未闻有也。故曰诸佛兴出世，悬远值遇难。又如佛出世四十二年之后，始说法华，故曰正使出于世。说是法复难，又如山僧以轮回因果，乘之前而莫知其始，以未闻此之妙法故，尚存凡地。今乃得遇得听，乃至讲说此经，此经岂容易听闻讲说乎？故曰无量无数劫，闻是法亦难，能听是法者，斯人亦复难。举如意云：会么？若于此会得，十方诸佛一齐出现，演大法轮，历代祖师一齐悟道，传授心法，融古今于一念，物物皆清净妙身，会刹海于毫端，事事即真如实际。其或不然，请向静室中焚香默坐，看个万法归一公案，久久工夫打成一片，当自觉知虚空无面目，不用巧妆眉，本自圆成无欠少也。如更踌蹰，听说山偈，妙道何曾离自心，心心不用外边寻，回光直下知端的，瞬目扬眉总妙音。问曰：如何是打成一片？师曰：绝喜怒哀乐，无意必固我。曰：恁么则但离妄缘即如如佛。师曰：如煎矿法，杂石既去，金乃自精。曰：学人从此一志念佛时如何？师曰：如世优昙华，人间真少有。曰：多见念佛人临终无下落时如何？师曰：既无下落，还不曾念佛。曰：请省力处道一句看。师曰：但念阿弥陀佛。

汝等勿有疑（至）无声闻弟子

　　此六句经，正颂天下无二道，圣人无两心也。盖天地同根，万物一体，以天地同根，万物一体故，更不须疑十方大圣人有两样心，更不须疑往古来今大圣人有两样道，道即法也。又云一乘，经云无声闻弟子者何？盖声闻闻声领悟，道似在他，得道既在他得，则有授者得者，以有得授故，我人之界耸然，既有我人之界，大道全体于是乎大谬矣。更说什么大道一乘，故云无声闻弟子。举如意云：会么？若于此会得，仰观俯察，溥博渊泉，远取近思，於穆不已，遍十方是个大光明藏，若夹路桃华风雨后，马蹄无处避残红，极三际是个安养世界，若等闲识得东风面，万紫千红总是春。其或未委，还须与蒲团打合，冷坐一二十年，孜孜以斯道为急务，单单看个父母未生前本来面目，工夫做熟，忽地打开千圣橐籥，当自知得佛一我也。我一佛也。万物一我也。我一万物也。更何疑哉！听说山偈，宇宙中间一理通，何须一外别青红，流分万派眼皆见，鸟啭千般耳岂聋，米价大家亲领得，酒钱未必我雷同，试将此道眉掀看，鱼跃鸢飞俯仰中。问曰：如何是鱼跃鸢飞？师曰：上下昭著，表里洞彻。曰：恁么则道无时而不在，道无处而不然。师曰：曾来千圣悉同途，曰学人便如是会得时如何。师曰：早知灯是火，饭熟已多时。

汝等舍利弗（至）广赞一乘道

　　此十六句，科家谓之流通法说，谓当广赞一乘妙法，破五浊之痴迷也。以五浊恶世人皆著于世欲，终不自悟而求自性之真道也。自性真道即一佛乘，又谓之佛知见，盖此妙性，人人本具，个个圆成，但以不能克去我执之私，所以终被我相之所笼罩，故与大道全体渐远，横生妄见，乱起邪思，以有如此恶觉，故三界之苦恼炽然，四相之奔波竞起，欲复自性之真何可得乎？吾佛大圣人以法界为自性，以万有为自身，出现于世，虽说三乘，权开方便，然终为一佛乘而说也。举如意云：会么？若于此会得，求个一之实体尚不可得，说什么四浊五浊，求个一之实乘亦不可得，论什么二乘三乘。其或未然，更须放下更放下，扫荡更扫荡，专专举个无滋味话头，工夫做熟，必当有悟，梦里明明有六趣，觉后空空无大千，到斯田地，说个三界，水底月痕，说个四相，空中鸟迹。咦！听说山偈，顿悟真如实相门，门门本不立墙藩，是非窝里莲华绽，凡圣场中正觉纯，几处笛声惊世梦，一窗月色见天根，许谁于此同肝胆，谩唱山歌击瓦盆。问曰：如何是击瓦盆之义？师曰：随流认得性，无喜亦无忧。曰：恁么则不思而得不勉而中？师曰：始是道人行履。曰：学人便如此行将去时如何？师曰：不为分外。

舍利弗当知（至）自知当作佛

　　此十二句颂，言十方三世一切诸佛，最初皆以种种因缘、种种譬喻开示人人本具之妙性，末后皆各各领悟，各各证入，圆满人人本具之妙性者也。佛既开示，人既悟入，则本具之妙性，自觉前前无始，后后无终，大大无外，细细无内。以如是故，愈觉生死如天上云生而天本净，愈觉苦乐如镜中像现而镜本明，到此田地，四生梦幻，三界空华，闻复翳除，尘消觉净，众生界尽，烦恼事空，成佛多时，度人已毕，更何疑哉！举如意云：会么？法说一周今日了，譬喻明日又重宣，两重公案直参透，头上何人不是天？问曰：法说一周，今日既毕，顿成佛道，却有几人？师曰：只你一个不成。曰：恁么则学人不成？师曰：不是不成，只是不肯成。曰：肯成时如何？师曰：一拳拳倒黄鹤楼，一踢踢翻鹦鹉洲，有意气时添意气，不风流处也风流。曰：不肯成时如何？师曰：今日复明日，明日何其多，少壮不努力，老大将如何？曰：吾师答语何太逼切？师曰：劝君更尽一杯酒，西出阳关无故人。曰：恁么则闻此法者便当成佛。师曰：听说山偈，百年何苦百年瞒，百岁浑如梦里观，梦里百般知是妄，便当今日把心宽。曰：直下成佛一句再乞师指示。师曰：更听说偈，乾坤大道本圆成，水自缘来山自青，更欲向人寻究竟，信知无雨是天晴。

譬喻品第三

　　此一品名譬喻者，以上根利器，皆于法说一周，已得开悟，既得开悟，各谓自性本自圆成，以各谓自性本自圆成，故佛乃授记。授记者，授记于当来我相克尽，必成佛道，欲成佛道，必克我相者，以自性虽本来清净，因不守自性，流入诸趣，展转执著，我相愈炽，我相既炽，则所谓本来清净渐失矣。匪凭大圣人先觉斯道，开大道路，则一切人终无有超出之日，终不能顿悟自性本自圆成，以大圣人先觉斯道，重重开示，重重导引，人既领悟，自知作佛，乃记其必得成佛，更何疑哉！然则到此田地，乃复不晓，即中下之品，佛乃愍之，故说火宅品喻以告之。盖火宅者，大火洞烧之大宅也。三界生死苦相如之，故取为喻。（某）才虽不敏，悟亦有宗，试再以火宅浅小拈一遍看。夫万物众多，且置之而弗论，只如为人在世，百年如朝露，千足若春霜，死之后，纵堆金以为圹，不过富埋身之具，堆金于我何益乎？死之后，纵名标凤阁，更不知名随形朽，标名于我何荣乎？所以智者眼空四海，神洞十虚，静观彼此形骸，内外狼籍，非一可取。举如意云：会么？若于此会得，三界上下法，同一本来心。其或不然，山僧有偈，洞然大火正烧时，此处留连实大痴，莫若早逃同快活，免教煎煮父娘皮。问曰：如何是大火正烧时？师曰：清早起来七个字，柴米油盐酱醋茶。问曰：恁么则身乃苦本，心乃累元？师曰：谁著你来？曰：大解脱一句乞师举扬。师曰：谁缚你来。

又舍利弗骄慢懈怠（至）亦勿为说

　　诸佛大圣出见，单单为一件事，即人人本来具足圆满觉性，即此妙经骨髓。闻此妙经悟此觉性者，以天地为自体，以万物为自性，以万物为自性，故物我一如，何得有自骄乎？以天地为自体，故圣凡平等，何有慢他人之不如乎？以圣凡平等物我一如，故我执自空，如红炉片雪，何有五欲之深著乎？懈怠既绝，骄慢又无，何有妙经而不能解乎？到此田地，泥团土块，放大光明，瓠子冬瓜，炽然常说，何有于此而不深领悟乎？举如意云：会么？若于此会得，步步释迦出现，头头弥勒下生，变大地总是黄金，举众人齐成正觉。其或未然，须要扫去胸中蕴积，放下世上纷纭，单单念句阿弥陀佛，初则有念佛之人，后乃人亦即佛，正当此际，我相除而懈怠空，妙心圆而骄慢息，欲觉化为正觉，凡情转作圣情，更何疑哉！咦！更说山偈，道里精明我相空，相逢自不觉疏慵，尘尘五欲尘尘妙，法界何尝有异同？问曰：如何是尘尘五欲尘尘妙？师曰：不到东山久，蔷薇几度华，白云消散去，明月落谁家。曰：尘尘不妙时如何？师曰，蜗涎不满壳，聊足以自濡，升高不知疲，竟作粘壁枯。曰：妙与不妙俱拈一遍，如何是超出言象之表一句？师曰：心同虚空界，示等虚空法，证得虚空时，无是无非法。

若人不信毁谤（至）获罪如是

　　此一百三十句经，大略只是言谤经罪过。夫此经者，即人人本具妙心，既昧此心而不明，是名谤经而获罪。盖此心者万形之模范，业者一心之影响，三世善恶唯心所造，如器出模，无不相类，如影随形，在处莫逃，故云出乎尔者反乎尔者也。又云自作自受。举如意云：会么？若于此会得，言言开示妙法，处处宣扬妙经，存仁存义而有周召孔颜之称，无瑕无疵而无桀纣秦隋之骂，光辉八荒，名垂千古。其或不然，谤斯经者若说其罪穷劫不尽。咦！听说山偈，此心清白妙而圆，才昧丝毫被业牵，好把此经常对面，免教撞入死生圈。问曰：如何是谤斯经？师曰：念念违真性，时时昧自心。曰：如何赞此经？师曰：孝于家而忠于国，责在己而恕在人。曰：恁么则诸恶莫作众善奉行？师曰：更听山偈，诸佛众生共此心，但随善恶有升沉，肯能念念思修善，钗钏瓶盆总是金。

信解品第四

　　此一品经，因说譬喻，须菩提迦旃延迦叶目连四子领悟也。且道悟，悟个什么？乃悟人人本具之妙性也。何为妙性？开口欲言即成两个，通不开口却又迟疑，穷其始则不见其初，究其终则不见其后，广而大之则不见其外，微而小之则不见其内，故华严诸佛大圣人之见，自凡夫时修行六度，渐积万德，历无数劫，乃至成道，阐化度脱众生，入大涅槃，俱不离刹那际也。刹那际，即壮士屈伸臂顷，屈伸臂顷，有九百生灭分，刹那，乃百生灭分中半分也。以众人被形器留碍，既被形器留碍，则所谓妙性亦随之而不妙矣。以不妙，故有生死，有苦乐，有逆顺，有善恶，今既领悟妙性，体如此之广大，用如此之妙圆，道如此之神通，德如此之真实，则益知拘于形器之小，或昧于欲乐之疑，甘于业火之烧，久于情波之溺，展转不觉，为可怜愍。呜呼！吾佛大圣人，乃四生慈父，三界大师，不顾至圣之至贵，亦入生死海中拯济我等，我等若不信解，是无智人也。是痴狂人也。举如意云：会么？若于此会得，古今不离于一念，乾坤岂有自他，变大地总是黄金，会万物皆为一我。其或不然，更听说偈，信来即圣不须疑，不信还应是自欺，好笑世间痴子辈，强将叔叔唤姨姨。问曰：如何是叔叔唤姨姨？师曰：法身常住而不认，却认生死梦中身。曰：恁么则顿悟佛性乃是丈夫？师曰：诸天亦称颂，何人不赞扬。

信解（再拈）

　　止于至善之地而无毫发之疑，所以谓之信。入于大光明藏而无毫发之惑，所以谓之解。大哉信解之为义，苟非穷物理到知至田地，虽曰信，妄信也。不能信之笃也。苟非洞达天机到真诚田地，虽曰解，妄解也。不能解之深也。以不能深解故，凡言论文词，徒尚华藻而无实，以不能笃信故，凡动静云为，徒假威仪而无本，信解之义大矣哉！（相）学虽不广，悟亦有宗，试再以信解详拈一遍看。盖自有上天下地以来，圣贤间出，阐演教化，莫不皆以仁义行其实德，正其名分，欲人人止至善之地而不疑，入大光明藏而无惑者也。然则今之圣贤不为不多，经历岁月不为不久，而人尚有不解不信者何？性不明故也。夫性之本体，上而与十方三世大圣人同其根，下而与四生六道众含灵共其本，外而与山河草木即其身，内而与皮肉肝肺是其体，人人本具，物物完成，在圣不增，在凡不减者也。良以当人自昧，故各各藩篱，物物矛盾，所谓自弃自暴，性之大体者也。举如意云：会么？若于此会得，一一天真，一一明妙。其或不然，再听山偈，人人即佛不须疑，不信还应是自欺，一日肯能真克已，众生何患不菩提，松窗既晓家家日，梅岭来春处处时，此理洞然参得透，鸢飞鱼跃大家知。问曰：如何是真克己处？师曰：山僧本愚拙，强做会谈师。曰：恁么则以责人之心责己，以恕己之心恕人？师曰：自古称贤哲，无不皆如斯。曰：如何是直下成佛一句？师曰：以责人之心责己，恕己之心恕人。

我等今日（至）得无量宝

　　此六句颂，乃迦叶旃延须菩提目连四子，自言我等本为变粗形为细质，易短寿作长年之小学。今日不意皆悟本来成佛，是未曾有之深意，譬如逃逝之子，既历年久，不识父面，亦忘家地，一向从他乞觅，受大穷苦，忽入父城，本为活命，不期是父委付家业，得大富贵，故曰非先所望，而今自得，如彼穷子得无量宝。举如意云：会么？若于此会得，心同虚空界，示等虚空法，证得虚空时，无是无非法。其或不然，须向蒲团上冷坐十年二十年，乃至三十年，默默看个父母未生前本来面目，工夫纯熟，忽然领悟，应当自知充塞宇宙，无不是妙净明心，贯彻古今，无不是常住真性，到此田地，山华开似锦，大乘教典，历历宣扬，野水湛如蓝，鼻祖玄机，明明掀露，更何疑哉！如再踌蹰，听说山偈，但从心外更驰求，正是骑牛更觅牛，万水千山增怅望，三冬九夏讨忧愁，既知幻化非真性，当信金乌即日头，若个道人忘得久，江边扶杖看浮沤。问曰：如何是骑牛去觅牛？师曰：将心求心，即性问性。曰：恁么则本自圆成，匪从他得？师曰：一向同则失进修而堕寂，一向别则逐行住以乘真。曰：如何是中道一句，乞师指示。师曰：梦里明明有六趣，觉后空空无大千。

　　　　法华大意卷中

　　　　法华大意卷下

　　　　　广陵宝城寺沙门　无相　说
　　　　　吴兴天池沙门　法聚　较正
　　　　　长水平林居士叶祺胤　重较

妙法莲华经第三药草喻品第五

　　此一品经，大意言诸佛大圣人所谈之道是一，众人本具之性是一，但众人所立之志不同，所领会之意不同，所进修之久近勤怠浅深迷悟亦皆不同，所以证果有小乘中乘大乘之不同也。非佛道有不同，人性有不同者也。故迦叶等四子信解之后，佛乃喻如一雨所沾，一地所产，而若草木各各荣茂，有万不同，非雨施有不同，地有不同，乃草木各禀受不同者也。举如意云：会么？若于此会得，青青翠竹总是真如，郁郁黄华无非般若，窗前草是自家意思，园中竹即佛祖玄机。其或不然，须向静室中与蒲团打合，将三十年工夫专专看个一归何处，忽尔桶箱自爆，当大悟云，元来十方大圣人与自己共个鼻孔旧矣。若更迟疑，听说山偈，翠竹黄华真面目，春风元没两般心，既能直下知端的，叶底枝头总妙音。问曰：如何是春风元没两般心？师曰：听说山偈，大包无外细无内，此理人人不用猜，我许赵州谈祖意，庭前柏树是西来。曰：恁么则头头上显物物上明不须疑也。师曰：更听山偈，道体既然充宇宙，目前无法不真如，等闲拈起一茎草，即是莲华七轴书。

复讲

　　唯有如来如实见之，明了无碍，大圣人之心大而无外，以大而无外故，尽虚空界之国土风境人物，巨细升沉，无不见其边际了然明白。大圣人之心细而无内，以细而无内故，尽心性之玄微，奥妙神圣，无不知其念虑洞然明彻。以尽知念虑故，上而诸佛之性觉，下而众生之性欲，前而往古之劫名始初，后而来今之年号终穷，无有不知其精微者也。以尽见其形状故，大而天地之圆偏广狭，小而尘芥之起止聚散，无有不见其的实者也。故华严楞严方广大集答诸弟子所问，或世界，或情欲，或半提，或究竟，了无挂碍。故曰如实见之明了无碍，非若拘于一日月所周旋之天地为究竟，止于一元会所该摄之年岁为极则。如以一元会所该摄之年岁为极则，须悟此一元会之先却是何时？以一日月所周旋之天地为究竟，须悟一日月外果是何境？如此自参，必当自识大圣人之知见，竖穷横遍，无不到于至处。举如意云：会么？若于此会得，撮尘虽与天地同体，而实小大[迦-加+向]殊，灯烛虽与日月同明，而实广狭辽远。其或不然，请听山偈，上天下地中人物，亿万斯年几佛生，唯佛人中为至圣，出言句句尽成经。问曰：如何是句句成经一句？师曰：信则龙女顿成佛，不信善星遭陷坠。曰：恁么则佛语真实当奉行而莫违？曰：佛言真实便当学，不学为人成大错，我见多少远佛人，眼前事事强摸索。

授记品第六

　　授记者，乃大圣人付授记莂，保其人于千万年劫之后，还如今日之言，无少更变也。盖当人有真信真向，而夙习未忘，故至圣有真见真知，而保必成就，此为佛之能事。悟道之极功，非佛不能，非悟莫及，以世间庶圣预知，不过千年万年尚不知其的实，以世间颖悟笃守者，不过一生两生，尚有昧其根本，何得知人于百千万亿劫之后？更千百万亿劫，了了分明不失今日之言，何得领人之命百千万亿生之后？更有千万亿生，一一洞彻，还得今日之记。大哉授记，非大圣人而不能，非真悟者而不获，真悟者何？悟自己妙性大而无外、细而无内、前而无始、后而无终。大圣者何？证自己妙性后而无终、前而无始、细而无内、大而无外，以证其后也无终，其前也无始，故前后际断，成一心也。以悟其细也无内，其大也无外，故小大情空，圆一性矣。以圆一性故，自绝生佛之假名，虽百千万亿之变迁，可类浮云于天，于天何损益乎？以成一心故，自无自他之影迹，虽百千万亿劫之久远，可比虚泡于海，于海何加减乎？故曰识得一，万事毕，更何疑哉！举如意云：会么？若于此会得，会古今于一念，收刹海于毫端，却是人人固有，不难之事。其或不然，听说山偈，一年三百零六旬，日日皆是此心觉，若是此心果有迁，已随三百六旬错。问曰：如何是已随三百六旬错？师曰：食饭不知食饭者，著衣不识著衣人。曰：恁么则六根门首无人会，惹得胡僧特地来？师曰：伶俐阇黎，堪领佛记。

化城喻品第七

　　此一品经，申说诸佛开权显实之大意。盖法周譬喻，既悟一佛乘，如登宝所，恐下根生退，自谓机小而莫及，故引化城喻以晓之。化城，乃化作不实之城，以止息退堕机小之众耳。既得止息，进力渐生，乃灭化城。复使其进，务到宝所，如佛知人不堪大法，权以变粗形为妙质，易短寿作长年，以渐教之。人心既纯，复说大法，令悟本来是佛。此品又谓之因缘周者，谓佛为我等故，曾于往昔经无量劫，以此妙经教化我等，我等今日得闻妙经，若不信，是自昧夙时之正因，亦失见世之好缘者也。举如意云：会么？若于此会得，如子见父母，如暗遇灯烛，大通智胜佛却是青州布衫，大聚宝所何别庭前柏树，仰观俯察至道纵横，左顾右盼至神充塞，更说什么前际后际这边那边。其或未然，须向静室中放下更放下世缘，如红炉点雪，提起再提起道心，若顺水推舟，一旦工夫做熟，当自大悟云，宝所无宝所，成佛非成佛，三千界而物物全真，百万劫而时时圆觉，到此田地，化城也如空含空，宝所也如镜照镜，更何疑哉！请听山偈，一声鼓响大家闻，却许何人识鼓神，识得鼓神周遍处，尘尘刹刹是全身。问曰：如何是鼓神周遍处？师曰：你还闻么？曰：学人不闻。师曰：你还记得话头么？曰：学人记不得。师曰：尘尘刹刹是全身。曰：请师直捷处道一句看。师曰：听说山偈，若要直捷莫妄想，妄想恐堕世缘网，须知十方三世间，总是沙门一只眼。

尔时大通智胜如来（至）十二行法轮

　　此一段经意，大略只是言大通佛既受虔请应机说法，后乃各得悟解，各各成道果，更无他说。然讲以悟解为宗，禅以入妙为本，（某）滥叨讲肆，亦辱禅门，试以三转十二法轮重拈一遍，末以禅家眼目略陈梗概。夫三轮者，示相转，劝修转，作证转。作证转者，谓我已证，汝亦应证。劝修转者，示善道路，宜应进学。示相转者，示四谛法，便知向方。四谛法者，谓苦集灭道四圣谛也。谓之圣谛者，谓此四法皆是大圣人谛实之法也。何以谓之苦？地狱饿鬼畜生三恶趣是也。佛说此三处苦者，以此三处俱受逼迫，不得自在，故名苦谛。何以谓之集？杀盗淫两舌恶口妄言绮语贪嗔痴十恶是也。佛说此十恶皆是召众苦之本，故名集谛。何以谓之灭谛？冲虚妙粹清净常乐是也。佛说此地众苦不能侵，一灵常寂灭，故名灭谛。何以谓之道谛？三十七品修道名教是也。三十七品者，四念处，四正勤，五根，五力，七觉支，八正道，四如意也。如是三十七品，若讲说，入海算沙，总是其体而已矣。如是三转四谛，成十二行法轮，上根一转即悟，中根二转乃明，下根必须三转。举如意云：会么？若于此会得，千山势向岳边止，万派声归海上消，佛法世法打成一片，道念情念融作一心，直得无法可说是名说法。其或不然，山僧有偈，但能不作三途业，三十七般法亦空，无事道人常打睡，任他日月自西东。问曰：如何是无事道人？师曰：不除妄想不求真。曰：还了得生死也无？师曰：你唤恁么作生死？曰：恁么则无明实性即佛性，幻化空身即法身？师曰：如是如是。

五百弟子受记品第八

　　此一品经，佛为下根不悟，说因缘一周明夙，世因缘之事，满慈子等五百领悟。自述云：元来十方不隔，三世不迁，性本圆明，心本灵妙，但当人拘于根尘之偏，囿于形器之小，旧习不消，所以有成佛不成佛之分，授记不授记之别。岂佛心有拣择而授记诸子有上下乎？举如意云：会么？若于此会得，根尘[迦-加+向]脱，不异消片雪于红炉，夙习顿空，宛若破轻沤于大海，一即一切，尽乾坤是个法身，一切即一，恒古今通为佛智。其或不然，须要静中独独看个无始无终无内无外的竟是何物？工夫纯熟，打成一片，必当自悟云：成佛不成佛，俱是辨空华之浓淡，授记不授记，俱是较兔角之短长。如到此地，系珠之亲，亲亦我也。醉酒之我，我亦亲也。更何贫苦之可抛，何富贵之可得哉！再听说偈，一个圆明净觉心，人人本具是他寻，必蒙授记方成佛，总是将金去换金。问曰，如何是授记方成佛之事？师曰：掀天功业世无对，不得封侯也是闲。曰：恁么则理虽圆具，习要渐消，道总已成，还须佛印？师曰：听说古偈，壮志棱棱鬓未秋，男儿不奋不封侯，翻思清白传家客，洗耳溪边不饮牛。曰：如是则不除妄想不求真。师曰：一道孤光，洞彻古今。

授学无学人记品第九

　　此一品经，授记之说，与前授记品说同。学者，明自本性而渐断恶习。无学者，得悟自性而旧习灭尽。或曰：得悟本性，习惑灭尽，蒙佛授记，将来成大圣人，宜矣。只如才欲明性理，才欲断恶习，亦蒙授记当来成大圣人，理恐非宜。智人答曰：人之本性，性即理也。元无圣凡之名可称，元无善恶之迹可指，竖穷三际，横遍十方，但以当人不知，或随气禀而有异，或拘习染而自差，所以有学无学二者之名，果能一念回光，复还天性，则无边恶业直下顿消，无边功德一时具足，更说什么学与无学。故永嘉云：证实相，无人法，刹那灭却阿鼻业，若将妄语诳众生，自招拔舌尘沙劫。举如意云：会么？若于此会得，头头总是，物物全彰，大而天地，众而万物，微而念虑，无不是祖师西来意，无不是七轴莲华，无不是道人妙用。其或未委，须向静中参句万法归一一归何处？工夫久久当自觉悟，十世古今始终不离于当念，无边刹海自他不隔于毫端，乃自家旧物耳。再听说偈，夙习未消须要灭，习消学灭总虚言，人言有水皆涵月，我道无云便是天。问曰：如何是无云便是天？师曰：听说山偈，圆明觉体本如然，昧者不知道有言，既肯迷云都扫尽，缘何不是大青天。曰：恁么则但离妄缘，即如如佛？师曰：阇黎如此，大家回向。

法师品第十（讲品名至三菩提两段）

　　此一品经，推尊弘法之足以为天人师，闻法之人亦必成佛无疑，故曰法师品。（再举）尔时世尊因药王菩萨至三菩提，此一段经，广记二乘八部四众但闻妙经皆得成佛无疑者也。（再举）佛告药王至三菩提记，此一章经，特记浊恶之时闻此妙经，乃至一句，一念随喜，亦得受佛尊记。然此妙经，即人人自性之理，以人人自性元与十方大圣人无少间隔，以无少间隔，故圣人间出，阐扬至道，莫不皆指此性广无涯际寿无终始万善圆具万理圆通本来是佛者也。以人不明此性，故于此性上起人我见，其见既萌则万别千差之取舍憎爱，如奔蚁旋磨无有了期。以不悟此心，故于此性上生逆顺情。其情既立，则万种千般之喜怒哀乐似老象溺泥无有出日，良可叹也。故吾佛大圣人，以四生同体之仁，以万类同知之智，生大怜愍，演此妙经，直指人人本具妙性，本与十方大圣人了无毫发间隔，欲令人人一同悟入，复元来田地者也。如是，只恐不闻不信，但闻但信，将来成佛，如面作饼，如白受采，岂难事哉！举如意云：会么？若于此会得，全身领荷，万物一马也。何真何假，天地一指也。孰是孰非，其或踌蹰，山僧有偈，当人只恐信不笃，信得笃时心即佛，如施五彩白纸中，不须百样功劳碌。问曰：经云若闻一句亦得当来作佛，未审学人还成佛否？师曰：你道那个不是佛？曰：恁么则人人本具，个个圆成。师曰：阇黎若是更踌蹰，江北江南问王老。

若复有人（至）生此人间

　　此一章经，科家谓之推尊其人，谓惟六种法师也。六种法师者，一受持经，谓领受妙道，永无退失者也。二对本读经，谓尊道而行，不越毫发者也。三离本唱诵，谓熟于斯道，左右逢源者也。四为人解说，谓己道既得，以道化人者也。五书写流通，谓道德既明，万人取法者也。六供养经卷，谓以道自重，备修众善者也。然俱称为法师者，此六种人，皆可为人中模范，海内舟航，堪当恭敬。或曰：佛特推尊之者何？盖此妙经即人人本具之至理，以理不明故，经无量百千劫，于生死海头出头没，无有尽日。今若得闻此经，则经理昭然而不昧，至道条然而不乱，以不乱故，折旋俯仰，皆合先圣威仪。以不昧故，念虑语言，皆是先佛玄妙。玄妙既与先佛相符，威仪又与先圣无异，乌得不以法师称之，特推尊于众人之上者哉！举如意云：会么？若于此会得，俯仰皆是妙经，鸢也宣扬，鱼也宣扬，左右无非妙道，柴也书写，水也书写。其或不然，须向静中看个喜怒哀乐的主人翁毕竟是何面孔，忽地悟来，便不受人瞒，元来如此，元来如此。如若再疑，山僧有偈，竹翠华黄总妙经，读经真眼许谁明，今朝山野午拈拂，昔日瞿昙晓见星，向上有关时打透，现前无道不圆成，当人于此真能领，万古天人师可称。问曰：今朝山野午拈拂一句学人不会。师曰：今日将午，山僧讲经，手拈拂子，有什么不会？曰：恁么则运水搬柴，拈匙举筋，无不是祖师的的大意也。师曰：金屑虽贵，落眼成尘。曰：如何是直捷一句，请师对众宣扬。师曰：你肯念佛，无人掩住你口。

药王若有人（至）其罪甚重

　　药王若有人问至必得作佛，此两句经，言必得作佛之义。再举何以故若善男子至种种供养者，此一篇经，言六种法师皆当以佛供养而供养之，以其成佛必矣。再举药王当知至广演此经，此一行经，言如上六种法师皆再来菩萨也。再举若是善男子至广为人说，此一段经，极赞说经功德。再举药王若有恶人至其罪甚重，此数句经，极称妙经毁之者其罪甚重。（某）才虽不敏，悟亦有宗，敢以毁佛毁经之罪轻重，拈一遍看。盖诸佛居殊方之国，妙经即当人之妙心也。故毁经是毁自己之心，虽一言而难忏，骂佛乃骂殊方之佛，故惟年久而可消，甚矣欺心之去道，小则堕贪嗔痴之三恶，大乃积杀盗等之万愚。或狭隘而崇尚偏真，或圆融而轻慢小善，或是一己之一而不知一之至一，或执一己之中而不知中之大中，皆所谓自欺自心而毁妙经者也。心既无始无终，罪亦无休无歇，岂不然乎？举如意云：会么？若于此会得，不可毁，不可赞，体若虚空勿崖岸。其或不然，须向静中看得能看经者竟是何物，于此有悟，当自觉云：天地之塞吾其体，天地之师吾其性，民吾同胞，妙莲华，字字分明，物吾与也。莲华妙，行行显露，或再有疑，山僧有偈，自心即是妙莲华，顷刻迷来有万差，剑树刀山高岌岌，镬汤炉炭苦牙牙，披毛戴角轮回久，冒暑冲寒岁月赊，切忌等闲开口谤，忙忙何日是归家。问曰：如何是不毁妙经一句？师曰：诸恶莫作，众善奉行。

药王其有读法华经（至）三菩提故

　　此一段经，吾佛大圣人满口极称读诵此妙经之人，且道佛语诚实，而满口极称，其必有意。（某）学虽不广，见则颇真，试以此经深处略发扬看。夫妙经所诠之广大，即当人自性之广大，妙经所诠之义理，即当人自性之义理，妙经该始该终而贯彻古今，即当人自性该始该终而贯彻古今，妙经通真通俗而圆融物我，即当人自性通真通俗而圆融物我，良以当人不悟自性，于自性圆融之地生物我见，此见既生，六十二见，乃至万差，轮回不已。良以当人不悟自性，于自性贯彻之地立藩篱界，此界既立，万八千界，乃至无量，区域何穷？呜呼！不有大圣人演此妙经，直指妙性，使人人顿悟，则藩篱之重重，何日而彻？轮回之辊辊，何日而休？今既闻此妙性有如是之广大，有如是之义理，有如是之贯彻，有如是之圆融，则其闻经之人，成佛必矣。佛无二佛，乌得见性之人不为佛所荷担，性唯一性，岂曰闻经之人不堪如佛恭敬。举如意云：会么？若于此会得，如室中之暗，纵百千年，灯能顿破而皆明，如海上之波纵千万尺，风能顿息而皆水。其或不然，山僧有偈，波即是水，灯即是火，伶俐高人，再莫问我。问曰：既是闻此妙经皆得成佛，且道今日说法，有几人成佛？师曰：会么？曰：不会。师曰：阇黎早已成佛，只是不知，曰知则如何？师曰：无明实性即佛性，幻化空身即法身。

尔时世尊欲重宣此义（至）法华最第一

　　此六十四句颂，大意只是尊尚此经，又是重拈前尊尚之意，所以佛于此经极口称赞，欲人尽心敬奉者何？盖人有一人之人，有万人之人，有天下人之人，佛乃天下人之人，人莫能识也。道有一事之道，有一生之道，有始终究竟之道，此经乃终始究竟之妙道，人莫能悟也。此经为之究竟道者何？直指当人妙心，前前无始，后后无终，大大无外，细细无内，以无外无内故，宇宙洪纤之充塞，肺肝动静之几微，无非本然之妙，而当人自不悟也。以无始无终故，元会天地之聚散，顷刻念虑之变更，亦无非本然之妙，而当人自不明也。既悟且明，则往古来今，转为自心之本寂，四维上下，转为自性之真常。如是，则此经之功，非掀天勋业可比。盖掀天勋业纵富贵绵远，不过百年之间，得闻妙道，则直下转凡成圣，息生死于无穷无际，岂掀天勋业之可比哉！信此经之德，非盖世才能可并，盖世才能，纵与夺自在，不过四海之内，得证妙性，则直下返本还元，明善复初，致中庸于不偏不倚，岂盖世才能之可并哉！此所谓道之妙道也。吾佛为天下人之人者何？生即有目顾四方，手指两间，周行七步之神气，长乃具学通万典，力超三界，量包千圣之天才，七日若不出家，七宝自至，而轮王之位必登，六年既得已办，六通自在，而诸佛之心圆证，由是谈经三百余会，凡有耳目，莫不闻见，而尽心依学，住世八十一年，凡有血气，莫不尊亲，而尽己依从，度缘既毕，教化亦周，敛神复入光明藏，号曰涅槃。而厥本归根流芳不已，化火自焚金刚躯，名曰舍利。人间天上建塔犹存，此所谓人之至人也。毁之者是不识至人者也。经亦有谤之者是不悟妙性者也。呜呼！自天地开辟以来，演唱斯道者孔孟程朱，孔孟未见佛经，且置之而勿论。程朱亲见佛经，尚曰夷狄之小法耳。至人岂容易识乎？妙道岂容易悟乎？识人悟道既为难事，宜乎极超诚明之地之至理，一而已矣。法华最第一之语，岂欺世诬民哉！举如意云：会么？若于此会得，佛法世法，打成一片，圣情凡情元没两般，融钗钏于大冶，顿灭钗钏之名，会沟渎于大川，顿绝沟渎之味。其或不然，山僧有偈，莫言你高，莫说我病，但看末后，安身立命。问曰：如何是安身立命一著？师曰：会，即龙女顿成佛，不会善星遭陷地，曰：学人不会。师曰，见贤思齐，内疚不省曰恁么则当人要具眼，不可错下脚，师曰，万古乾坤，一朝明月。

尔时佛复告药王（至）当知是人得近阿耨多罗三貌三菩提

　　尔时佛复告药王至最为难信难解，此节经意，言妙法理深难解。（再举）药王此经至况灭度后，此节经意，言非器勿传。（再举）药王当知至手摩其头，此一节经意，言持经之人功胜，持经即修道精诚。（再举）药王在在处处至如来全身，此节经意，言修道之处应敬如佛。（再举）此塔应以一切至三菩提，此节经意，言非止修道之人可敬，修行道人所居之地亦可敬而生福。（再举）药王多有人至三菩提，此节经意，通前大意，总是尊尚法华之意。（某）才疏学浅，行欠名轻，特于妙经颇得悟入，试为诸公详解看。夫此妙经，非此柒卷二十八品，六万余言，而别有所谓妙经。盖此妙经，在当人之心谓之性，在性之知觉谓之灵明，在灵明之取舍憎爱谓之情，在情之背向善恶谓之业，在业之前因今果，今因后果谓之数，在数之顺受不逃谓之知命，在数之忍受欲逃谓之不知命，在命之贫贱富贵谓之天理，在天理之得失进退谓之因果，明因果则无恶不断，无善不修。盖善召乐，恶召苦，乃必然之天理也。明天理则不求不恃，不怨不奢。盖求则枉劳，恃则徒望，怨则空背，奢则自费，而不知皆天命也。非人能不能，如是明业，则慎动心于人不知之地，戒行事于人不见之时，盖出乎尔，返乎尔，形直影端，声和响顺，皆自业所感也。如是乃至若灵明，若情性，非理中真有如是之多事，惟当人于此经，明不明，持不持，信不信，之自千差万别之变也。先哲云：识得一，万事毕，其闻此经之人乎？不能闻此经则不知道，不知道，则触途成滞，恶作百端，展转生疑，怨天怨地，每欲求乐，苦向他寻，不悟自家元是道本，所以大圣人于此法师一品广赞弘经功德。举如意云：会么？若于此会得，处处绿杨堪系马，家家有路逶长安。其或不然，听说山偈，此经真妙善为本，不善皆非经上文，大路碍车须去碍，灵台尘锁必消尘，裴公绿野堂堪立，文潞香山会可亲，今古人皆称善事，请于善地各留神。问曰：如何是妙经悟处，乞师一指？师曰：天地同根，万物一体。曰：恁么则莫生二见，即悟妙经？师曰：但无二见无人我，日日无非是诵持。

药王譬如有人（至）说是法华经

　　此一章经，谓之凿井喻。大凡凿井，向湿泥锹之，知水必近，干土凿之，知水必远，喻修行人得闻此经，悟明至道，成佛近矣。不闻此经，不悟大道，成佛恐难。（再举）药王若有善男子至说是法华经，此一章经，言时为法师为人讲说，须具三事，三事者，入如来室，著如来衣，坐如来座，是也。盖座者，悟一切法空是，若不悟一切法空，则被一切法之所碍，既有诸法挂碍，死生去就，取舍运为，皆烦恼也。自既烦恼牵缠，何得谓之法主？衣者，真得善人君子柔和忍辱心者是，若无柔和忍辱，在处与人相拒，奋怒百端，既奋怒百端，与常人何异？既与常人不异，何以谓之法师？室者，大慈大悲者是，若不慈则不能与人乐，若不悲，则不能与人拔苦，既不能为拔苦，是无义之人，既不能使人安乐，是不仁之人，既不仁不义，我何以为人谈经，三者同具，是真说法，三者缺一，是赞经之人，三者缺二，闻经之人，三者俱缺，是常人也。举如意云：会么？若于此会得，不须释迦授记而成佛无疑，即是弥勒下世而度人可信。其或不然，听说山偈，莫道法师尊贵好，法师也要具三般，不然大众俱褒贬，辨似悬河亦自瞒。问曰：如何是亦自瞒？师曰：披蓑救火，掩耳偷铃。曰：恁么则自成可以成人，自觉可以觉人。师曰：源洁流清，形端表正。

药王我于余国（至）偈终

　　药王我于余国至令得具足，此一章经，言说经效验，说经即道德圆具，而人天钦崇，庶类从化，理之自然也。（再举）尔时世尊欲重宣此义而说偈言至得见恒沙佛，此偈重宣法师品一遍之义。盖妙经圆示一大之至道，法师圆证一大之至人，非至人无以证一大之至理，而阐扬一大之言。非至道无以收一大之至教，而明贯一大之心。一即大，若有二有三有千万，即不大之理也。大即一，若有彼有此有分别，即不一之理也。既一而大，大而一，同太极而圆常，合大道而冲妙，从此发于言，言妙经也。从此行于事，事妙德也。用此以致君，君尧舜之君也。用此以泽民，民尧舜之民也。如是乃至充塞宇宙，贯彻古今，一一而大大，何莫而非吾心全体大道之妙乎？故记曰喜怒哀乐之未发谓之中，发而皆中节谓之和，中和即一大之理。盖一则自无喜怒哀乐，大则无不中节，天地位而万物育，谁曰不然？老子曰：天得一以清，地得一以宁，侯王得一以天下和平，鬼神得一以灵。盖天之道，日月有度数，星辰有躔候，风雨有时若，寒暑有节常，无一主之则四者皆乱，而天不清，地不宁，天下不和平矣。如是则一之道乃清宁和平之至道也。举如意云：会么？若于此会得，头头显露，法法全真。其或不然，再听山偈，一大中和会得来，爹爹元没两般腮，从儒从道并从释，关锁重重自打开。问曰：如何是一大中和会得来之理？师曰：等闲识得东风面，万紫千红总是春。曰：恁么则皇天无二道，圣人无两心？师曰：再听山偈，此心不必别安排，万古乾坤一圣胎，除是不求求不得，得时还是一中来。

见宝塔品第十一

　　此一品经，三周法备，四众记圆，法身之谈既全，本愿之心亦足，故感过去之多宝佛，驰愿塔以听闻，遂致现在释迦尊，集分身而开塔，三展净土，会古今于一念，斯时也廓此心元旧之封疆，收刹海于毫端，斯处也实此性本来之面目。举如意云：会么？若于此会得，举首低头，多宝佛不须开塔，扬眉瞬目，释迦佛岂用会身？鸢飞鱼跃，妙经宣扬，雨施云行，诸佛出现。其或不然，须向静中万缘放下，一念专提，看个父母未生前本来面目，如是工夫久久，必当自悟，本无过去，何有未来？十方诸佛国即是吾心，一切诸众生即是自己，我人之见既忘，是非之心自息，到此田地，可谓道千江有水千江月，万里无云万里天。更若踌蹰，听说山偈，法身周遍莫他求，求则分明错念头，记得古人曾有语，骑牛不必更寻牛。问曰：经云会集十方诸佛意旨如何？师曰，但莫妄想。曰：分身诸佛毕集宝塔乃开意旨如何？师曰：妄穷真现。曰：三展净土广大庄严以容来佛意旨如何？师曰：心中莫存世念。曰：恁么则探珠宜静里，动水取应难？师曰：十方三世佛，俱以静为先。曰：只如静久毕竟如何？师曰：动静成一，乃为妙处。曰：此经阐明一大，如何是一大之妙？师曰：但莫憎爱，洞然明白。

若以大地置足甲上（至）偈末

　　如此偈有一百九十余句，大略只是广赞妙经难逢难遇，当生敬仰，当尽心奉持，当熟思而有大觉悟也。或不如此，虚生浪死人也。何以知之？盖此生不闻此妙经，则道无由发明，道既不明，自性不明，性既不明，心之所思，言之所发，日所行事，皆不明矣。此生不明，来生复来生，后世复后世，以至无量恒河沙数生世，料知皆不明矣。何以故？今日之心，万万世后之种子也。（某）才荒学浅，见狭悟微，然于此经略有入处，试特以适所举句复讲一遍看。夫此经所谈一大之道，即记所指中庸之理，亦道所言一大之妙也。经之一大，偈已具言，记之中庸，众亦共晓，老子一妙，谁不同知？但于行事之际鲜得中庸，存心之时少见一大，至于取舍去就之顷，行藏念虑之间，非止不一，亦乃千万，宜乎此经暂读为难，读即闻道也。非对纸墨之本为读也。举如意云：会么？若于此会得，野色更无山隔断，月光常与水相连。其或不然，更听山偈，妙经一大许谁知，知则中庸可共时，世上事难难却易，此经不遇后难期。问曰：如何是一大之旨？师曰：诸佛法身，当人妙性。曰：恁么今日说了，为什么又道难闻？师曰：你虽闻此说，如不闻一般。曰：学人字字明白，为什么与不闻一般？师曰：便也闻，却信不及。曰：信得及时如何？师曰：龙女顿成佛，只在献受间。

提婆达多品第十二

　　此一品经谓之得闻经之机，修道之要，乃成佛甚速者也。盖天下之众恶，人不能作者，达多能作也。天下之众善，人不能为者，吾佛能为也。以吾佛能为众善，故谓之大慈仁，谓之大圣人，具足妙相，天神拥护，飞走钦服，宜其然矣。以达多能为众恶，故谓之极顽愚，谓之大罪人，具足丑相，天神诛戮，鸟兽衔冤，亦宜其然矣。此法华会上佛亦授记达多作佛者，显示恶业迹也。佛性本也。本既存而迹可消，罪可灭，而佛可证，故引龙女顿成佛之事以实之。又此经世传有四句口谈正在此品，谓彩云影里仙人现，手把红罗扇遮面，急须著眼看仙人，莫看仙人手中扇。其旨曰：世间逆顺百端，皆五彩云，云中皆有说此妙经之仙人，以妙经，仙人传来也。又逆顺百端难忍难祛之际，谓之仙人手中红罗扇，当此之际，会得个大而无外，细而无内，前而无始，后而无终，如海受万派之声，岳止千山之势，便是仙人说妙法华经，不见手中扇也。大凡修学佛者，果能二六时中刻刻子见，无前际后际，这边那边，既无我人众寿，自无取舍爱憎，到此田地，境即心也。心即境也。我一佛也。佛一我也。龙女成佛，犹是有献受之迟，当体即真，岂非无记证之别？其或未委，更听山偈，虚空体本绝云霞，纵有云霞见自差，会得虚空本无物，仙人终日说莲华。问曰：如何是直下顿成佛一句，愿师直指？师曰：若要直指，起来礼拜。曰：学人每日礼拜，何待起来，名为直指？师曰：只是不肯起来，便是不肯听此妙经。曰：恁么则随顺是师学，得见恒沙佛？师曰：阇黎肯如是，处处见仙人。

持品第十三

　　持者，止于至善之地，不迁不易之正定也。盖人生于两间万类之中，必有知觉之心，既有知觉之心，必有好乐恐惧等念，念之发处必因逆顺憎爱之境，逆顺憎爱之念不已，必有天堂地狱，丝竹刑杖苦乐之具，此具既有，则最初之元心，心中本具之至理妙道，随之而变为万别千差矣。不有大圣人具以知见开示此心，则人人终不能自悟本性妙体，无大无小无始无终之妙也。妙经既开示，当人能悟入，则此心也。充塞宇宙者，皆谓之妙心，皆妙心故，鸢飞鱼跃而不疑，日升月落而自一，则此性也。贯彻古今者总谓之妙性，总妙性故，死生聚散而不惑，去来动静而自如，到此田地，晴夜无风，湖心月影，季春雨过，幽谷华香，亦不足以喻持妙之万一也。此处持之，不迁不贰，惟一惟中，可以与诸佛鼻孔一般，可以与千圣肺肝一样，于此不能持，守被尘境移，可谓道春秋成败知多少，万载千年卒未休。其或更疑，听说山偈，持此经时万虑沉，逢违逆顺莫呻吟，工夫做到至诚地，三世十方即一心。问曰：经中谓持此经，师谓持此心，意旨如何？师曰：经是照心之灯浊，心是持经之堪舆。曰：恁么则心即经，经即心，莫生二见，事即理，理即事，本是一根。师曰：更听说偈，了无毫发念头来，纯一功深心自开，七轴莲华如此守，十方诸佛叹奇哉！

安乐行品第十四

　　心无他适而自若谓之安，性得其所而圆顺谓之乐，久不变动而功高谓之行，如是之行也谓之妙行，如是之乐也谓之妙乐，如是之安也谓之妙安。盖有大道为之主宰者，凡百欺心之顺事，违理之顺得，逆天之顺享，皆不爱也。有妙经为之印证者，凡百本性之众善，克己之多劳，诸佛之妙德，皆勤修也。以能勤修，如上圣德贤行，始可谓之闻经善人。以能圆契，如前大道妙经，始可谓之修行之善业。修行既善，凡百毁谤轻慢之言自无，灾障污檅之事自绝，从此光明广大，道德尊崇，现世为天人师，他日登佛圣地，谁曰无是理哉！举如意云：会么？若于此会得，心如皎月，体似虚空，十方无不仰其高，万姓无不称其妙。如或不然，须向静中切切举个阿弥陀佛，复自验云念佛者何心？不念佛时何物？工夫打成一片，当自悟云：佛外无心，心外无佛，到此田地，可谓道上天下地弥陀佛，鱼跃鸢飞白藕华，更有何人还不悟，痴痴门外问三车。问曰：如何是门外三车？师曰：羊车鹿车大牛之车。曰：羊鹿车时如何？大牛车时如何？师曰：葵华向日，柳絮随风。曰：恁么则信向大乘，莫随小见？师曰：更听山偈，要能安乐行无亏，念念心休向外驰，日久功深成一片，大千世界碧琉璃。

从地涌出品第十五

　　此一品经，因六万恒沙菩萨各有六万恒沙眷属，一一菩萨眷属各曾无量劫修习，具黄金相，具清净梵音，具广大辩才，具至圣道德，忽从地涌出，敬礼吾师，称云是我等师，我等慈父，开示我等，得成妙道，时众皆疑云：吾佛出家未久，成道亦后，何以从地涌出六万恒沙大菩萨各各领六万恒沙菩萨眷属，各来礼敬，称师称慈父，譬如百岁老叟称二十五岁少壮为父，父亦唤百岁老叟为子，是可疑也。盖此疑者，不知吾佛根本，远自无量不可量之前，悟此妙道，证净妙身，常居实际之地，常起我人众寿之四相，起惑作业，妄自升沉，乃示同生灭，演教度人，欲人人还复本源，同归实际，此吾佛之本意也。如是会得，六万恒沙之广众信向，岂为过哉！乃至尽法界悉同证妙身，同成正觉，亦不为多，于吾佛久近，亦不须疑也。咦！听说山偈，法身无去亦无来，可叹时人空自猜，三际十方俱坐断，乾坤信是眼中埃。问曰：如何是三际十方俱坐断？师曰：会么？曰：学人不会。曰：乾坤信是眼中埃。

如来寿量品第十六

　　医师喻，罗络始终谓之佛寿，包括空有谓之佛量。得佛之量者，一日月周旋之界，空中一尘，尽空尘之天地，海中一沤，极海沤之广阔，乃性天之微尘耳。悟佛寿者，一元会该摄之时，劫中一刻，尽劫刻之运世，年中一息，极年息之久长，乃理历之瞬息耳。盖斯道之体，其前无始，其后无终，大而无外，细而无内者也。以众人不知，我我间隔，物物偏私，所谓无始无终之圆物，遂离之为元会运世时矣。所谓无内无外之大体，遂裂之为东西南北之方矣。既有方向，外而曰蛮曰夷，内而曰华曰夏，乌得不张王李赵，尔汝比邻乎？既有寿年，近而曰元曰宋，远而曰羲曰皇，安得不年月日时，往古来今乎？呜呼！吾佛大圣人宣扬此寿量品，良有以也。将长人之短促而至究竟乎？将广人之狭小而至太极乎？将欲人人彻悟而叮咛教诫乎？不然，何以医师之喻而再四勉旃乎？举如意云：会么？若于此会得，不随往而往者此灵心也。不随来而来者此灵心也。不随物而物者此灵心也。其或不然，更听山偈，自从撞入个胞胎，添却元翁多少呆，若是元翁能大悟，此身天地一微埃。问曰：如何是佛之寿量？师曰：世上算师数不得。曰：余世人与佛本来还有寿量也无？师曰：你曾见本来人也未？曰：恁么则元翁无面目，世人徒自猜？师曰：阇黎。

分别功德品第十七

　　此经乃宣扬此心之广大久远，不灭不生之妙典也。此心既明，则功德无有涯际，岂容有所分别乎？所以有分别者，非此心之理有分别，乃众人领受之不同，所以功德有浅深多寡也。经中以布施持戒忍辱精进禅定五波罗密，精一修行，经八十万亿多劫所修功德，不如一念信受此经功德，以闻此经，必悟圆满觉性，以悟圆满觉性故，必能会无始无终于寂然不动之中，必能会无为无变于感而遂通之际，如是则岂有为有变有年有劫之功德可比拟哉！故曰佛子住此地，即是佛受用。举如意云：会么？若于此会得，生死永断，苦乐无端，尽法界总是真常，括古今通为妙性。演之为易，可以趋吉避凶，颂之为诗，可以移风易俗，如是乃至世谛资生，无不化为真如妙理中庸圣行者也。咦！听说山偈，此经一句信无疑，便是圆融法界时，万种有为皆费力，吾心顿悟即菩提。问曰：如何是顿悟即菩提之理？师曰：若能顿悟此心，则无圣无凡，非空非有。曰：恁么则本无圣凡，人自迷悟？师曰：杲日卓午云消尽，具眼何人不见明。

随喜功德品第十八

　　此一品经，极赞闻此妙经功德，无有涯际，不可称量，故以展教第五十人随喜功德以赞之耳。盖以资生之具，尽心供养他人以至于老，乃百年之梦事，亦剥他人来世富贵之利剑耳。于自性何益哉！第五十人随喜此经之功德，虽今生不明斯道，乃已种当来成佛之种子，既有成佛之种子，同缘会遇，必得亲闻妙经，既得亲闻妙经，成佛必矣。既得成佛，逆推今日随喜之为种，岂资生之幻具？助缘之梦为，可比成佛之大功，了生死，证涅槃之大事乎？举如意云：会么：若于此会得，无边幻妄顿灭无余，无穷死生顿消无迹，尽大地作沙门一只眼，了无毫发之疑，尽十方是个自身，亦何尝拟议。其或不然，须向静中自看父母未生已前，今日之思量计较者毕竟在何处安立，看来看去，必然有悟云：我本不生，人何曾灭，众生诸佛悉是假名，五教三乘皆为虚说，到此田地，可谓道一条大道本无迂，自是当人见识迟，今日肯能真领悟，目前何法不如如。问曰：如何是如如？师曰：绵州附子汉州姜。曰：恁么万别千差，如如之理何在？师曰：会得时本无千差万别。曰：如是则见自异而自差，体本同而本一。师曰：不可随语生解。曰：毕竟一归何处？师曰：山僧不知当人自看活套。曰：随喜妙经既有无量功德，且道今日信某禳灾一句作么生道？师曰：似日消清霜，如火焚枯草。

法师功德品第十九

　　此一品经，演出得此经之灵验，盖妙经所诠者性道也。悟此性道者，形虽凡夫，心即佛也。心既佛之妙心，乃一心上帝则主宰乾坤，化生万物者也。心既如佛，则一身随之而妙，身既随之而妙，则六根能具广大神妙，六根既妙，则六尘悉能随神指呼，能一能万，能短能长，乃至手取天地外之物，如手拈香，眼视往古来今之事，如眼观掌，亦真圆证本心之常事者也。何法师功德广大之可疑哉！举如意云：会么？若于此会得，佛一我也。我一佛也。弥陀与我不是两般，我与达多元非二质融万象成一法身，会古今即一知见。其或不然，须向蒲团上静坐二三十年，单单看个大而无外，果有外乎？果无外乎？前而无始，果有始乎？果无始乎？始处得其实，终处亦真，外处得其真，内处亦实，悟到此田地谓之知至，究到此田地谓之物格。众如有疑，听说山偈，此心神妙人人佛，自是人人不自知，肯信山僧轻一点，六般神妙任施为。问曰：适云六般神妙任施为，师亦法师，六般神妙还具足也无？师曰：我又不是法师，问什么具足不具足。曰：适来高座敷演，大众蒙益，为什么不是法师？师曰：若唤作法师，不值半文钱。曰：不唤作法师意旨如何？曰：糟粕人间真打透，庖羲画画是秦灰。

常不轻品第二十

　　此一品经，演唱能行此妙经之妙行，必将成佛者也。盖尝静思之人生于天地间，醉生梦死者固不在此论，但有少觉悟者，试为详裁之。夫妙经乃演人人本具之性理也。圆满觉性固无欠而无余，蕴积妄情实有生而有灭，妄情既有，生起消灭之道岂无？故吾佛大圣人引起往昔为凡夫时初得觉悟修行，以为今悟妙性修行模范也。妙行有三，曰平等行，曰无相行，曰无我行。无我则心量广大，见识渊泉，菩提涅槃而日日增荣，解脱智慧而时时深入，故曰无我而大。大而化之谓之圣，圣而不测谓之神，无明逆顺之境忘于外，善恶之机息于内，无好乐忧患之念萌，绝利欲争夺之念举，故曰守其无相。相固常有，体其无体，体固全真，平等则虽冤亲而不同，实冤亲而共性，虽男女而有别，实男女而同根，廓七尺躯为大千沙界，广一寸心作太极圆图，故曰心同虚空界。示等虚空法，证得虚空时，无是无非法，如是则万事纷纭而常一，万法变化而常真，收万古于一念虑中，会尘刹于一毫头上，到此田地，谁曰成佛更有迟疑？果若更疑，听说山偈，此心平等忘人我，虽未修行佛已成，若道山僧言不当，不轻菩萨可怜生。问曰，不轻菩萨授记一切人是佛，且道蒙授记者还有不成佛者么？师曰：只你不成。曰：学人为什么不成？师曰：你若肯成，不将再问。曰：恁么则直下承当、更休、拟议？师曰：善哉大丈夫。

如来神力品第二十一

　　此一品，显示佛佛具如是神通妙用也。然以世眼观之，则黄帝乘龙，栾巴噀酒，庞婆入石，长房缩地，皆罕见之难事，诚以道眼观之，则维摩丈室容百万之多座，释尊一时历百千之长年，一舌抵初禅万万里之高，一声遍十方万万界之广，亦大圣人之末事，何以如此？以吾性无方所年劫者也。此性既无方所年劫，则历不可数之元会，自心何尝少间？如是则于一念顷经无量恒河沙之大劫，乃至一语一默光照十方，一抑一扬声宏万世，皆佛之小事，性之影子耳。举如意云：会么？若于此会得，一即一切，一切即一，往古即今，今亦往古。其或不然，必当久静一二十年，看个已往年岁为什么此心不随已往而不存，未来年岁为什么此心不随未来而不觉，现在万物纷纭为什么此心不随万物而独知，如是反复参究，久久纯熟，当自悟云：冲虚妙粹，炳焕灵明，卓然而独存者也。到此田地，百万神通妙用，皆运水搬柴之易，又何难之有哉？咦！再听说偈，运水搬柴一妙神，自家不悟可怜人，今朝顿悟从今后，土块泥团即法身。问曰：如何是泥团即法身？师曰：天地之塞皆吾体，天地之帅皆吾性。曰：如何是要妙一句？师曰：一片寒光，吐吞万象。

嘱累品第二十二

　　嘱累者，以言托之曰嘱，以法系之曰累，欲使传续妙法，利达无穷，故曰嘱累。盖此妙经，三周已毕，大道斯圆，若不付托得，演说一场无益。（某）才荒学浅，固非付托之人，因正缘真，敢任流通之责，试再为详拈一遍看。夫法者何法也？即吾佛大圣人经无量久远年劫修习之正法也。此正法之意者何意也？即人人本具之性理也。何谓性理？即吾心竖穷三际，横遍十方，万善万能之实理也。此之实理，虽人物共禀，但不能自主，而随形器根尘之所幻惑者，靡靡皆是也。故吾佛大圣人最先觉悟，愍众人之不悟，乃示同生灭，演此妙经，直指当人之性如是而已矣。性理既明，留言可法，故特运大神力，以一手摩万亿多众之顶，自称此经难得，具诸佛大道德大神通之秘藏也。宜各受持流布，如法修习，如我无异，是至嘱也。举如意云：会么？若于此会得，著衣吃饭，二圣宝塔俨然，举手抬头，七卷莲经在尔。其或未委，山僧有偈，一乘义理自家性，七轴莲华纸上心，我爱普贤曾有说，教人莫向外边寻。问曰：如何是嘱累末后一句？师曰：切忌生疑。曰：学人尚不曾信，疑从何生？师曰：信也好，疑也好。曰：疑也好时如何？师曰：四生六道劫时长，换面改头增懊恼。曰：信也好时如何？师曰：三贤十圣性天廓，八解六通心地宽。

药王菩萨本事品第二十三

　　此一品经，示药王烧身炼臂供养此经之迹，以显此经尊崇玄妙不可得见之难。盖烧身空我相也。炼臂忘我执也。我执既忘始可与之论一大之至理，我相通绝始可与之言一大之真常。举如意云：会么？若于此会得，毗卢妙体，与一片白云横谷口而无殊，大藏灵文，共几多归鸟尽迷巢而不别。其或不然，须尽扫荡胸中旧习，单单念句阿弥陀佛，初举之时，杂念纷飞，凡情交错，久则纯熟，一心圆寂，万境如如。到此田地，必当自悟十世古今始终不离于当念，无边刹海自他不隔于毫端，烧身也炼譬也，如云去云来天本净，此方也他界也，若华开华落树何关，更何疑哉？再听山偈，只怕此身炼不尽，此身烧尽我无依，是名苦行流通旨，珍重当人善护持。问曰：是名苦行流通旨其意如何？师曰：行不苦则志不坚，意不诚则念不切。曰：恁么则克苦乃入道之初门，无我为成佛之捷径？师曰：再听山偈，放逸名为不立身，岂能成佛号圆人，既然要做丈夫汉，须扫从前懈怠尘。曰：力进一句再请师道。师曰：若不力行成不得，百年容易暗消磨，不如当下便行去，万古令人出爱河。

妙音菩萨品第二十四

　　妙音者，宣扬此经之具也。故吾佛大圣人示此以表扬妙行流通也。夫妙经之旨，在人人分上谓之觉体，在佛佛道上谓之三藐，此谓正等。在人事取舍进退之宜谓之道，在觉体广大圆融谓之佛，在吾佛随机应化宣示谓之经，在虑空念寂之地谓之定，在无人无我之时谓之空，在解怒绝欲之顷谓之力，如是乃至动静纷纭，彼此一万，有无量百千万亿名，善者皆此经之妙旨，恶则皆凡下之愚情也。故妙音能种种示现，辅赞此经，以表妙行流通也。举如意云：会么？若于此会得，任短任长休剪缀，随高随下自平治。其或不然，莫道死来真作一，安身立命恐多般，世间多少英灵汉，多少临终被热瞒，于此心果未安，还须念句弥陀佛，心心即佛，佛佛惟心，忽地打成一片，当自大悟云，本无生死及升沉，广大冲虚妙甚深，从今不受人瞒却，万古乾坤号妙音。问曰：如何是妙音之旨？师曰：一而万，万而一，体露堂堂。曰：恁么则无一物不是毗卢之体，无一名不是吾道之名者也。师曰：再听山偈，乾坤万别与千差，识得元来只一家，于此既能真会得，何人脚下不莲华。

观世音菩萨普门品第二十五

　　普门者，示以观音妙智观力，契机圆行，而进于妙音，无缘慈济，响答大千，而普应无尽也。盖人人所具妙性，圆满十方，洞无隔碍，特以众生业惑，幻妄迷真，见闻觉知，遂相吴越，而失本元明，尘消觉净，显复圆通者，惟闻机最胜。故楞严云：一根既返元，六根成解脱，六解一亡，元明不二，心非其心，无一心而非其法，法非其法，无一法而非其心，一多缘起而恒真，千差涉入而无碍，非普门而何？举如意云：会么？若于此会得，观音菩萨常在诸人面门出入，示现神通力，说无等等法，汝若不会，须以妙奢摩他三昧观力回光自看，看到著眼不及处，蓦忽拶透，便知百千手眼，不离自己。苟或不然，试听山偈，一镜堂堂万像俱，大千何处不光晖，[迦-加+向]然不落根尘界，手眼通身却是谁。问曰：如何不落根尘一句？师曰：根尘里荐取。曰：犹是学人疑处。师曰：耳里青黄眼里声。曰：恁么则悟来月满三期内，迷去云开六不收？师曰：你唤什么作月？曰：如何是观音妙智力，能救世间苦？师曰：苍波海底珊瑚月，红焰炉中菡萏风。曰：是则众苦所不到。师曰：功德不少。

陀罗尼品第二十六

　　此一品经，以陀罗尼标名者，以此妙经理行智果，四大法圆，若不总收，道无究竟，故以此名品也。梵云陀罗尼，此云总持，即总持万法，圆收万善之密也。（某）初学此经，以为诵得乃了，既诵得了，又以解其义理为难，既颇晓解，又以行不得为难，既依而行之，不过日用之中，人事之小善耳。来世为人之志，来世如今之解，皆不得决，然由我行藏而无少疑也。由是反覆参究，忽地如获旧物相似，从此彻头彻尾，了无毫发进退之疑，从此若彼若此，俱有佛祖取舍之断，故敢以妙经，为人发明也。夫圆收万善，总持万法，果是何道？即人人本具之妙心也。人人既具，何以轮转六道，汨没四生，到今不了，复如之何？以人人本具，不遇良友指教，又无自察之才，则终身不明，今既不明，则知万万世后万万世徒生死，终无了悟之缘，所谓本具妙性徒本具者也。呜呼！我等夙培善种，幸获正教，宜当革故鼎新，必究必行必成必了，岂不快然于自心乎？岂不为如来使，往来三界乎？岂不与十方诸佛历代祖师把手共行乎？岂不谓之圆收万善总持万法乎？举如意云：会么？若于此会得，可谓道打开华藏重重海，独露堂堂大觉场。其或不然，须是入秘密关，立总持志，拼三十年工夫，单单念句六字真言，坐与真言共坐，卧与真言共卧，乃至言语作息俱与真言无二，如是则必有融成一片之时，必有三世十方正等之日，必有凡圣悟迷本只一心之见。到此田地，可谓道太湖三万六千顷，月在波心说向谁，更有人来伸一问，山僧合掌念多醯。问曰：如何是多醯二字？师曰：此是蓝婆咒，不须义上疑。曰：咒即不闻，究竟总持一句作么生道？师：多醯多醯兜醯[少/兔]醯。

妙庄严王本事品第二十七

　　此妙庄严王本事品者，举古例今，欲使行人以道自卫，消息邪缘，不堕垢染而竟果德，亦以见利行同事，转邪归正者，良由受持此妙经力，而不失方便之权也。然则不染而染者，妙庄严也。染而不染者，净德也。蕴真如之妙理者，净藏也。破痴暗于智照者，净眼也。故能转昔日之妙严为今日之华德也。且道如何是此妙经力？举如意云：还会么？若于此会得，五蕴浮云空去来，三毒水泡虚出没。如或不然，听说山偈，邪因正显正因邪，邪正元来共一家，邪既不生谁是正，宝光匣冷吼青蛇。问曰：昔何谓之庄严？师曰：说庄严者即非庄严。曰：今何谓之华德？师曰：即非庄严是名庄严。曰：方便之力其事云何？师曰：剑为不平离宝匣，药因救病出金瓶。曰：毕竟如何得法眼净去？师曰：功德天，黑暗女，有智主人，二俱不受。

普贤菩萨劝发品第二十八

　　此品名普贤劝发者，法会既终，进修功毕，智圆觉满，证佛所证，法化流通，无复自利，直以善入世间三昧无所愿力，现无量色身，自在宏化，转入妙觉向上之道为果后常行也。自是而往，横身十界，高踏毗卢，泯三世而无际，亦无无际，洞十虚而无方，亦无无方，生死涅槃谁忻谁厌，佛窟魔宫无取无舍，如是相，如是性，如是体，如是力，犹涉化机，大无外，小无内，前无始，后无终，未超见量。举如意云：会么？于此会得，露柱灯笼头头实相，墙壁瓦砾一一光晖，麻三斤柏树子塞断玄关，干尿橛死猫头掀翻妙寨。如未究竟，再听末后一偈，鹤出银笼横碧海，凤离金网拂云衢，只应不恋长安乐，到处逢人是故知。问曰：如何是到处逢人是故知？师曰：烦恼海中为雨露，无明山上作云雷。曰：此莫便是普贤常行否？师曰：是即是，莫差误。曰：如何得不差误去？师曰：客来须待，贼来须打。曰：如是则觅火和烟得，担泉带月归。师曰：不妨灵利。曰：恁么则七轴玄文，宜为剩法？师曰：瘥病不假驴驼药。曰：还有不病者么？师曰：你且道谁是病者？曰：是则安用劝发。师曰：为汝不荐不病者。曰：向上事又作么生？师曰：早成向下去也。曰：学人不会，乞师方便。曰：任从沧海变，终不为君通。

　　　　○附天池沙门法聚颂

宗教明明没两途，漫从取舍强分疏，衣珠未示珍何失，宝所亲登路早迂，
鹊噪雅鸣圆极唱，山明水碧露真模，拈华昔日今如意，一种金莲火里敷。

　　　　○附陈白沙寄太虚上人一首（余不尽录）

　　太虚石洞居，孤绝少人依，远客携琴至，逢师乞食归，
　　一蒲青草上，四面白云飞，尽日无言说，严华落满衣。

　　考志，江都宝胜寺，唐贞观年间，僧智端启建于扬子桥。　国朝江水栅没，扬州卫指挥李铠，僧太虚，迁于城东三里。今云宝城，无考，疑即宝胜，侯再详。

　　　　法华大意卷下

　　　　法华大意后序

　　金陵太虚相师，昔与陈白沙章定山诸老先生相友善，既多论述，及见孝宗皇帝复有讲章诗篇，若杂文诸稿，维扬士大夫家有藏之者，今不易得也。渭孩时舍名称师兄者玉北庵，往岁闭关龙南精舍，适乡人李君良忠过访，为玉兄道其兄梅峰居士游维扬时，登太虚楼，访师所遗，得法华大意本于住僧（某）而归，玉兄后三年出关，复得是本于王龙溪先生所，而本固缺后三品，适玉兄之师玉芝大师至自武康，足成之。玉兄受之，遂较刻以广其传，为卷凡三，字七万，布施者若干人，费银若干两，工再月而成。既成而玉兄持本以来，令渭序其来历如此，若夫要旨所关，已标指于前序中，虽然，如闻六祖之言，心悟转法华，心迷法华转，然则经且不可恃也。而况于区区之大意，此在众生诵读者当自得之，其无以义为仇，以负于著者藏者访者足者施者刻者之心。

　　　　嘉靖丁巳岁冬十二月望日山阴徐渭撰

　　　　重刻太虚禅师法华大意跋

　　乙丑春，湛然大师说法于海盐，余往瞻觐，时常随云集约千众，柱石梁公率大众向余作礼，出此大意相嘱，余刻华严疏钞功尚未竣，辞，公等切恳，唯唯承当，携至舟中，寓目数行，见其引太极中庸等语，惧为狂慧误解者之嚆矢，尚怀犹豫，及再读之，合掌敬仰，知师的的见大意，盖不以文字诠释法华经，直以法华经为自心注脚者，伶俐汉子见之，便可悟入，急当重较流通无疑矣。遂授之梓以作后人眼目，至其称引儒家言，亦一时为陈白沙诸老方便，观者勿窃影响，徒滋混滥以资齿颊，使自误误人，堕落不浅。若夫得意忘言者，信知一切世谛文字，无不从法界流出，无障无碍为一味法，余言特饶舌耳。

　　　　天启丁卯仲春八日长水叶祺胤识。
