　　　　妙法莲华经玄义

　　　　法华私记缘起

　　　　沙门灌顶述

　　大法东渐僧史所载。讵有几人不曾听讲。自解佛乘者乎。纵令发悟。复能入定得陀罗尼者不。纵具定慧复帝京弘二法不。纵令盛席谢遣徒众隐居山谷不。纵避世守玄。被征为二国师不。纵帝者所尊。太极对御讲仁王般若不。纵正殿宣扬。为主上三礼不。纵令万乘屈膝。百高座百官称美赞叹弹指喧殿不。纵道俗颙颙。玄悟法华圆意不。纵得经意。能无文字以乐说辩昼夜流泻不。唯我智者具诸功德。幸哉灌顶。昔于建业始听经文。次在江陵奉蒙玄义。晚还台岭仍值鹤林。荆扬往复途将万里。前后补接才闻一遍非但未闻不闻。亦乃闻者未了卷舒。钻仰弥觉坚高。犹恨缘浅不再不三。咨询无地如犊思乳。并复惟念。斯言若坠将来可悲。涅槃明若树若石。今经称若田若里。聿遵圣典书而传之。玄文各十卷。或以经论诚言符此深妙或标诸师异解验彼非圆。后代行者。知甘露门之在兹
　　序王
　　所言妙者。妙名不可思议也。所言法者。十界十如权实之法也。莲华者。譬权实法也。良以妙法难解假喻易彰。况意乃多略。拟前后合成六也。一为莲故。华譬为实施权文云。知第一寂灭以方便力故。虽示种种道其实为佛乘。二华敷譬开权。莲现譬显实。文云。开方便门示真实相。三华落譬废权。莲成譬立实。文云。正直舍方便但说无上道。又莲譬于本华譬于迹。从本垂迹。迹依于本。文云。我实成佛来久远若斯。但教化众生作如是说。我少出家得三菩提。二华敷譬开迹。莲现譬显本文云。一切世间皆谓今始得道。我成佛来无量无边那由他劫。三华落譬废迹。莲成譬立本。文云。诸佛如来法皆如是。为度众生皆实不虚。是以先标妙法次喻莲华。荡化城之执教。废草庵之滞情。开方便之权门。示真实之妙理。会众善之小行。归广大之一乘。上中下根皆与记莂。又发众圣之权巧显本地之幽微。故增道损生位邻大觉。一期化导事理俱圆。莲华之譬意在斯矣。经者。外国称修多罗圣教之都名。有翻无翻事如后释。记者释曰。盖序王者叙经玄意。玄意述于文心。文心莫过迹本。仰观斯旨众义冷然。妙法莲华即叙名也。示真实之妙理叙体也。归广大之一乘叙宗也。荡化城之执教叙用也。一期化圆叙教也。六譬叙迹本也。文略意周矣
　　私序王
　　夫理绝偏圆。寄圆珠而谈理。极非远近。托宝所而论极。极会圆冥事理俱寂。而不寂者良由耽无明酒。虽系珠而不觉。迷涅槃道。路弗远而言长。圣主世尊愍斯倒惑。四华六动开方便之门。三变千踊表真实之地。咸令一切普得见闻。发秘密之奥藏称之为妙。示权实之正轨故号为法。指久远之本果喻之以莲。会不二之圆道譬之以华。声为佛事称之为经。圆诠之初目之为序。序类相从称之为品。众次之首名为第一。释曰谈记是叙名。会冥是叙体。圆珠是叙宗。俱寂是叙用。四华六动是叙教。本迹可知。此妙法莲华经者。本地甚深之奥藏也。文云。是法不可示世间相常住。三世如来之所证得也。文云。是第一寂灭于道场知已。大事因缘出现于世。始见我身令入佛慧。为未入者四十余年。以异方便助显第一义。今正直舍方便但说无上道。所言妙者。褒美不可思议之法也。又妙者十法界十如之法。此法即妙。此妙即法。无二无别故言妙也。又妙者。自行权实之法妙也。故举莲华而况之也。又妙者。即迹而本即本而迹。即非本非迹或为开废(云云)。又妙者。最胜修多罗甘露之门。故言妙也。释曰。妙无别体。体上褒美者叙妙名也。妙即法界法界即妙者叙体也。自行权实者叙宗也。本迹六喻者叙用也。甘露门者叙教也

　　妙法莲华经玄义卷第一上

　　　　天台智者大师说

　　释名第一。辨体第二。明宗第三。论用第四。判教第五。
　　释此五章，有通有别，通是同义，别是异义，如此五章遍解众经，故言同也。释名名异乃至判教教异，故言别也。例众经之初，皆安五事，则同义也。如是诠异，我闻人异，一时感应异，佛住处所异，若干人听众异，则别义也。又通者共义，别者各义，如此通别专在一部，通则七番共解，别则五重各说，例如利钝须广略二门也。众教通别今所不论，一经通别今当辨。
　　△就通作七番共解，一标章，二引证，三生起，四开合，五料简，六观心，七会异。标章令易忆持，起念心故，引证据佛语，起信心故，生起使不杂乱，起定心故，开合料简会异等，起慧心故，观心即闻即行，起精进心故，五心立成五根，排五障成五力，乃至入三脱门，略说七重共意如此。广解五章者，一一广起五心五根，令开示悟入佛之知见耳。
　　○初标五章（云云）。标名为四，一立二分别三结四譬。立名者，原圣建名，盖为开深以进始咸令视听，俱得见闻，寻途趣远而至于极故，以名名法施设众生。分别者，但法有粗妙，若隔历三谛粗法也。圆融三谛妙法也。此妙谛本有，文云：是法住法位，世间相常住，唯我知是相，十方佛亦然，尚非不退菩萨入证二乘所知，况复人天群萌之类？佛虽知是不务速说。文云：我若赞佛乘，众生没在苦，谤法不信故坠于三恶道，所以初教建立融不融，小根并不闻。次教建立不融，大根都不用。次教俱建立以融斥不融，令小根耻不融慕于融。次教俱建立令小根寄融向不融，令大根从不融向于融，虽种种建立施设众生，但随他意语非佛本怀故，言不务速说也。今经正直舍不融，但说于融，令一座席同一道味，乃畅如来出世本怀故。建立此经，名之为妙。结者，当知华严兼三藏，但方等对般若带，此经无复兼但对带，专是正直无上之道，故称为妙法也。譬莲华者，例有粗妙，云何粗狂华无果？或一华多果？或多华一果？或一华一果？或前果后华？或前华后果？初喻外道空修梵行，无所克获，次喻凡夫供养父母，报在梵天，次喻声闻种种苦行止得涅槃，次喻缘觉一远离行亦得涅槃，次喻须陀洹却后修道，次喻菩萨先籍缘修生后真修，皆是粗华不以为喻。莲华多奇，为莲故华，华实具足，可喻即实而权。又华开莲现，可喻即权而实。又华落莲成，莲成亦落，可喻非权非实，如是等种种义便故，以莲华喻于妙法也。体者为四：一释字，二引同，三简非，四结正，体字训礼，礼法也。各亲其亲，各子其子，君臣撙节，若无礼者，则非法也。出世法体，亦复如是。善恶凡圣菩萨佛，一切不出法性，正指实相以为正体也。故寿量品云：不如三界见于三界，非如非异。若三界人见三界为异，二乘人见三界为如，菩萨人见三界亦如亦异，佛见三界非如非异，双照如异，今取佛所见为实相正体也。金刚藏说：佛甚微智，辞异意同。其辞曰：空有不二不异不尽，空非断无，故言空有。有即是空，空即是有，故言不二。非离空有外别有中道，故言不异。遍一切处，故言不尽。此亦与龙树意同。中论云：因缘所生法即空即假即中。因缘所生法即空者，此非断无也。即假者不二也。即中者不异也。因缘所生法者，即遍一切处也。今言实相体，即权而实，离断无谤也。即实而权离建立谤也。权实即非权实，离异谤也。双照权实遍一切处，离尽谤也。斯乃总二经之双美，申两论之同致，显二家之悬会，明今经之正体也。私谓实相之法，横破凡夫之四执，竖破三圣之证得，破凡夫可解。破圣者，三藏二乘指但空为极，譬颇梨珠一往似真，再研便伪。身子云：我等同入法性，失于如来无量知见，空有之旨正破此证也。通教人指但空不但空共为极，譬杂色裹珠光随色变，缘所见之光亡其本体，逐玄黄之色，堕落二乘。大经云：声闻之人但见于空不见不空，菩萨之人非但见空亦见不空，所见既殊，不二之旨正破此证也。别教人指不但空为极，迥出二边，如云外月弃边取中，如舍空求空，不异之旨正破此证。若彼有此无，则正法不遍，不尽之旨亦破此证也。此等皆非佛甚微智，不与金刚藏意同，非佛证得本有常住，不与方便品同，不遍一切处，不与寿量品同，既不会正体摄属何法？但空是化他之实，但不但是自行化他之实，出二边中是自行之权，并他经所说非今体也。今经体者，体化他之权实即是自行之权实，如垢衣内身实是长者，体自行化他之权实，即是自行之权实，如衣内系珠即无价宝也。自行之权即自行之实，如一切世间治生产业，皆与实相不相违背，一色一香无非中道，况自行之实而非实耶？宗者为三：一示，二简，三结。宗者，要也。所谓佛自行因果以为宗也。云何为要？无量众善言因则摄，无量证得言果则摄，如提纲维，无目而不动，牵衣一角，无缕而不来，故言宗要。然诸因果善须明识，尚不取别教因果，况余因果？余因果者，昔三因大异，而三果小同。又三因大同而三果小异。又一因迥出一果不融，因不摄善，果不收德，则非佛自行之因，非佛道场证得之果。又简者，诸经明佛往昔所行因果，悉皆被拂咸是方便，非今经之宗要。取意为言，因穷久远之实修，果穷久远之实证，如此之因竖高七种方便，横包十法界法。初修此实相之行，名为佛因，道场所得，名为佛果，但可以智知，不可以言具，略举如此因果，以为宗要耳。用者为三：一示，二简，三益。用者，力用也。三种权实二智，皆是力用。于力用中，更分别自行二智，照理理周，名为力，二种化他二智鉴机，机遍名为用，秖自行二智，即是化他二智，化他二智，即是自行二智，照理即鉴机，鉴机即照理，如萨婆悉达弯祖王弓，满名为力，中七铁鼓，贯一铁围山，洞地彻水轮名为月，诸方便教力用微弱，如凡人弓箭，何者？昔缘禀化他二智照理不遍，生信不深，除疑不尽。今缘禀自行二智极佛境界，起法界信，增圆妙道，断根本惑，损变易生，非但生身及生身得忍，两种菩萨俱益法身，法身后心两种菩萨亦俱益，化功广大利润弘深，盖兹经之力用也。教相为三：一根性融不融相，二化道始终不始终相，三师弟远近不远近相。教者，圣人被下之言也。相者，分别同异也。云何分别？如日初出，前照高山，厚殖善根，感斯顿说，顿说本不为小，小虽在座如聋如哑，良由小不堪大，亦是大隔于小，此如华严约法被缘，缘得大益名顿教相。约说次第名从牛出乳味相。次照幽谷，浅行偏明当分渐解，此如三藏，三藏本不为大，大虽在座多跢婆和小所不识，此乃小隔于大，大隐于小，约法被缘名渐教相，约说次第名酪味相。次照平地，影临万水，逐器方圆，随波动静，示一佛土，令净秽不同，示现一身，巨细各异，一音说法随类各解，恐畏欢喜厌离断疑神力不共故，见有净秽，闻有褒贬，嗅有薝卜不薝卜，华有著身不著身，慧有若干不若干，此如净名方等。约法被缘犹是渐教。约说次第生苏味相。复有义，大人蒙其光用，婴儿丧其睛明，夜游者伏匿，作务者兴成故。文云：但为菩萨说其实事，而不为我说斯真要，虽三人俱学二乘取证具如大品，若约法被缘犹是渐教，约说次第名熟苏味相。复有义，日光普照高下悉均平，土圭测影不缩不盈，若低头若小音，若散乱若微善，皆成佛道，不令有人独得灭度，皆以如来灭度而灭度之，具如今经。若约法被缘名渐圆教，若说次第醍醐味相，当知！华严之譬与涅槃义同。三子三田三马等譬，皆先菩萨，次及二乘，后则平等凡圣（云云）。问：既以五味分别那同称渐？答：约渐得明五味耳。又若小不闻大，大一向是顿，若大不用小，小一向是渐，若以大破小是渐顿并陈，若带小明大是渐顿相资，若会小归大是渐顿泯合故。无量义云：渐顿二法三道四果不合，今时则合，即此义也。问：云何相资？答：小闻于大，耻小而慕大是为顿资小，佛命善吉转教大益菩萨，是为渐资顿，如前分别。但约显露，明渐顿五味之相，若论不定，义则不然，虽高山顿说不动寂场，而游化鹿苑，虽说四谛生灭，而不妨不生不灭，虽为菩萨说佛境界，而有二乘智断，虽五人证果不妨八万诸天获无生忍。当知！即顿而渐，即渐而顿。大经云：或时说深，或时说浅，应问即遮，应遮即问，一时一说一念之中，备有不定不同旧义，专判一部，味味中悉如此，此乃显露不定，秘密不定其义不然，如来于法得最自在，若智若机若时若处，三密四门无妨无碍，此座说顿十方说渐说不定，顿座不闻十方，十方不闻顿座，或十方说顿说不定，此座说渐各各不相知闻，于此是显，于彼是密，或为一人说顿，或为多人说渐，说不定，或为一人说渐，为多人说顿，各各不相知，互为显密。或一座默十方说，十方默一座说，或俱默俱说，各各不相知，互为显密。虽复如此，未尽如来于法自在之力，但可智知，不可言辨。虽复甚多，亦不出渐顿不定秘密。今法华是显露非秘密，是渐顿非渐渐，是合非不合，是醐醍非四味，是定非不定，如此分别此经，与众经相异也。又异者，余教当机益物，不说如来施化之意，此经明佛设教元始巧为众生，作顿渐不定显密种子，中间以顿渐五味，调伏长养而成熟之。又以顿渐五味而度脱之。并脱并熟并种番番不息，大势威猛三世益物，具如信解品中说，与余经异也。又众经咸云：道树师实智始满，起道树始施权智。今经明师之权实在道树前，久久已满，诸经明二乘弟子不得入实智，亦不能施权智。今经明弟子入实甚久，亦先解行权。又众经尚不论道树之前，师之与弟近近权实，况复远远？今经明道树之前权实长远，补处数世界不知，况其尘数？经云：昔所未曾说，今皆当得闻，殷勤称赞良有以也。当知！此经异诸教也。
　　○二引证者。如文殊答问偈云：我见灯明佛，本光瑞如此，以是知今佛欲说法华经，何但二万亿大通智胜，及五佛章中三世佛说，皆名法华也。文云：今佛放光明，助发实相义。又云：诸法实相义已为汝等说。又云：无量众所尊为说实相印，此亦今古同以实相为体也。文云：佛当雨法雨充足求道者，即是会三归一之法雨，令求佛道因者充足，乃至一切皆会令充足。若开近显远之法雨，令求佛道果者充足。文云：诸求三乘人，若有疑悔者，佛当为除断，令尽无有余。又云：诸佛法久后要当说真实，即是断三乘五乘七方便九法界等疑，皆令生信，此证经用也。又如来神力品云：以要言之，如来一切所有之法，如来一切自在神力，如来一切秘要之藏，如来一切甚深之事，皆于此经宣示。显说一切法者，权实一切法皆摄也，此证经名。一切自在神力者，内用名自在，外用名神力，即证用也。一切秘要之藏者，非器莫授为秘，正体为要，多所含容而无积聚，名藏，此证体也。一切甚深之事者，实相名甚深，为实相修因名深因，究竟实相名深果。又法师品云：若闻此经，乃是善行菩萨之道，深因也。求佛道者，咸于我前闻妙法华经一句，乃至一念随喜，我皆与授记，乃至须臾闻之，即得究竟三菩提深果，此证宗也。所以引二文者，古佛事定，举要略以释疑，今佛说竟，举要略以付嘱，中间正当机广说故，不引证耳。若引者，开示悟入即其文也。为大事因缘，故证名。佛之知见证体，开示悟入证宗，为令众生证用，此异余经，证教也。又药王品举十譬叹教，今引其六：大如海，高如山，圆如月，照如日，自在如梵王，极如佛。海是坎德万流归故，同一咸故，法华亦尔。佛所证得万善同归同乘佛乘，江湖川流无此大德，余经亦尔。故法华最大也。山王最高四宝所成故，纯诸天居，故法华亦尔。在四味教之顶，离四诽谤，开示悟入纯一根一缘同一道味，纯是菩萨无声闻弟子故。月能亏盈故，月渐圆故，法华亦尔。同体权实故，会渐入顿故，灯炬星月与闇共住，譬诸经存二乘道果，与小并立，日能破闇故，法华破化城除草庵故。又日映夺星月，令不现故，法华拂迹除方便故，轮王于四域自在，释王于三十三天自在，大梵于三界自在，诸经或于俗谛自在，或于真谛自在，或于中道自在，但是历别自在非大自在。今经三谛圆融最得自在，譬大梵王，余经拔众生出生死，如五佛子于凡夫第一，或拔众生出涅槃，如菩萨居无学上。今经拔出众生，过方便教菩萨上，即成法王最为第一，引诸譬喻明教相最大。例知用宗体名，亦大如海，境智乃至利益亦大如海，教相如山在四味教上，用宗体名境智利益亦复如是。教相亏盈圆满如月，用宗体名境智利益亦复如是。教破化城，用宗体名境智利益亦复如是。教相自在，余亦如是。教相王中王余亦如是。非但引文证教余义亦成。
　　○三生起者。能生为生，所生为起，前后有次第，粗细不相违。肇云：名无召物之功，物无应名之实，无名无物名物安在？盖第一义中无相意耳。世谛为言无名无以显法故。初释名，名名于法，法即是体，寻名识体，体非宗不会，会体自行已圆。从体起用导利含识，利益既多，须分别教相也。神力品中约教次第，一切法本皆佛法。大经云：一切世谛若于如来，即是第一义谛，众生颠倒谓非佛法，今明言示之，故言一切法也。欲说此法，先以神力骇动，故言一切自在神力。既见变通，醒悟渴仰得为说教，教诠实相，故言秘密之藏也。禀教修行即有因果，故言甚深之事也。欲分别四义与余经同异，次明教相耳。序品约行次第，初从经卷若善知识，有所闻见，即闻名也。闻故推理体显，显体须行，行即因果宗也。行自排惑亦利众生，是用也。分别同异，教相也。开示悟入亦约行次第，法本无开闭，今呼为方便门开，此闻名也。示真实相，体也。自迷得悟，悟因也。由因故悟果，宗也。悟故深入亦令他入，用也。分别同异，教也。今之五义依序品，扶行次第也。
　　○四开合者。五章共释一经，种种分别令易解故。凡三种开合，谓五种十种譬喻。初释名通论事理，显体专论理，宗用但论事，教相分别事理，释名通说教行，显体非教非行，宗用但行，教相但教，释名通说因果，显体非因非果，宗自因果，用教他因果，教相分别上法耳。释名通论自行化他，体非自非他，宗是自行，用是化他，教相分别自他，释名通论说默，体非说非默，宗默用说，教相分别（云云）。十种者，释名总论三轨，体宗用开对三轨，教相分别三轨，释名总论三道，体宗用开对三道，教相分别三道，乃至第十释名总论三德，体宗用开对三德，教相分别三德（云云）。譬喻者，譬如总名人身，开身则有识命暖，分别诸身贵贱贤愚种种差降，人身譬名，识以譬体，命以譬宗，暖以譬用，分别譬教相（云云）。
　　○五料简者。若为莲故华，华果必俱，将不堕因中有果耶？答：因中有果旧医邪法，已为初教所破，尚非粗权实义，况是妙因妙果？新医真乳法邪。问：华以喻权，权是小乘之法，则不应破于草庵，草庵既破，何得以华喻权？答：小乘是化他之权，是故须破，今明自行之权，故以华喻耳。问文，内从火宅至医子，凡七譬悉不明莲华，何以取此为题？答：七譬是别，莲华是总，举总摄别，故冠篇首也。问：一切法皆佛法，何意简权取实为体？答：若开权显实诸法皆体，若废权显实如前所用。问：何故双用因果为宗？答：由因致果，果为因所办，若从能办以因为宗，若从所办以果为宗，二义本是相成不得单取。又迹本二文，俱说因果故。问：论宗简化他因果，明用俱取自他权实？答：宗论自行，故须简他，用是益他，是故双取。又问用是化他亦不须自行权实？答：欲以自利利他故，并宗亦应然，欲自行化他因果，是故应取他也。答化他因果不能致佛菩提，是故不取，并用他权实，亦不能令他至极亦不应取。答他宜须此利，是故取也。问：宗用俱明智断，云何分别？答：自行以智德为宗，断德为用，若化他自行智断俱为宗，化他智断俱为用。问：何故五章不四不六？答：设作四六，亦复生疑，堕无穷问，非也。问：经经各有异意，那得五义共释众经耶？答：若经经别释，但得别，不得同，今共论五义，得同不失别。
　　○六明观心者。从标章至料简，悉明观心。心如幻焰，但有名字，名之为心。适言其有，不见色质，适言其无，复起虑想，不可以有无，思度故，故名心为妙。妙心可轨称之为法，心法非因非果能如理观，即办因果，是名莲华。由一心成观亦转教余心，名之为经，释名竟。心本无名亦无无名，心名不生，亦复不灭，心即实相，初观为因，观成为果，以观心故恶觉不起，心数尘劳若同若异，皆被化而转，是为观心标五章竟。观心引证者，释论云：一阴名色，四阴名名，心但是名也。大经云：能观心性名为上定，上定者第一义定，证心是体。大经云：夫有心者，皆当得三菩提心，是宗也。遗教云：制心一处，无事不办，心是用也。释论云：三界无别法，唯是一心，作心能地狱，心能天堂，心能凡夫，心能贤圣，觉观心是语本，以心分别于心，证心是教相也。观心生起者，以心观心，由能观心，有所观境，以观契境故，从心得解脱故，若一心得解脱，能令一切数皆得解脱故，分别心王心数同起偏起等，即是教相故。观心开合者，心是诸法之本心即总也。别说有三种心，烦恼心是三支，苦果心是七支，业心是二支。苦心即法身，是心体，烦恼心即般若，是心宗，业心即解脱，是心用，即开心为三也。分别十二因缘心生，即有六道差降，分别心灭，即有四圣高下，是为教相，兼于开合也。观心料简者，问事解已足，何烦观心？答：大论云：佛为信行人，以树为喻，为法行人，以身为喻，今亦如是。为文字人，约事解释，为坐禅人，作观心解。又论作四句评，有慧无多闻，是不知实相，譬如大闇中有目无所见。多闻无智慧，亦不知实相，譬如大明中有灯而无照，多闻利智慧是所说应受，无闻无智慧是名人身牛。今使闻慧兼修，义观双举，百论有盲跛之譬，牟子有说行之义。华严云：譬如贫穷人日夜数他宝，自无半钱分，偏闻之失也。下文云：未得谓得，未证谓证，偏观之失也。何者？视听驰散如风中灯照物不了，但贵耳入口出都不治心，自是陵人增见长非，把刃自伤解牵恶道，由其不习观也。若观心人谓即心而是已则均佛，都不寻经论，堕增上慢，此则抱炬自烧，行牵恶道由不习闻也。若欲免贫穷，当勤三观，欲免上慢，当闻六即世间，相常住理即也。于诸过去佛，若有闻一句名字即也。深信随喜观行即也。六根清净相似即也。安住实智中分证即也。唯佛与佛究尽实相，究竟即也。修心内观则有法财，正信外闻无复上慢，眼慧明闻具足利益，何得不观解耶？

　　妙法莲华经玄义卷第一上

　　妙法莲华经玄义卷第一下

　　　　天台智者大师说

　　七会异者。问：佛有所说依四悉檀，今解五义与彼会不？答：此义今当说，先对五章，次解四悉檀，世界悉檀对释名，名该一部，世界亦冠于三，第一义对体最分明，为人对宗，宗论因果，为人生善义同，对治对用，用破疑滞，与治病事齐，分别悉檀对教相，教相如后说。问：何不次第？答：悉檀是佛智慧，对利钝缘则成四种，利人闻世界解第一义，此对释名辨体即足。若钝人未悟，更须为人生善对治破恶，乃入第一义，则具用四也。五重玄义意兼利钝，四悉檀法专为钝者，对义是同，次第则异。问：论专释大品不涉法华，何得指彼悉檀通此五义？中论通申诸经，何意不用？答：释论云：四悉檀摄八万法藏十二部经，法华何得不预耶？中论通申理宜须用，若具引论博而未巧。今取论题，申于五章，中字申体，观字申宗，论字申用。缨珞云：破法方便，立法方便，利益众生方便。论有研核破执立三宝四谛得四沙门果，故知论字申用。中观理不可思议申妙，观境是权实申法，观智是因果申莲华，观诠申经，论之三字合四悉檀，以对五义通申意显。若更以论申余经者，取偈初句申三藏，次句申通，次句申别，次句申圆，法华又为第四句所申也。岂止两论申此五章，五章通申诸经论也。次解四悉檀为十重：一释名，二辨相，三释成，四对谛，五起教观，六说默，七用不用，八权实，九开显，十通经。
　　释名者。悉檀天竺语，一云此无翻例，如修多罗多含，一云翻为宗成墨印实成就究竟等，莫知孰是。地持菩提分品说：一切行无常一切行苦，一切法无我涅槃寂灭，是名四优檀那，此翻为印，亦翻为宗。印是楷定不可改易，佛菩萨具此法，复以传教，此就教释印，如经世智所说有无无二，此法楷定以此传授经，过去寂默诸牟尼尊展转相传，此就行释印也。经增上踊出，乃至出第一有最上，众共归仰世间所无，此释宗义，彼明文了义释优檀那，诸师何得用宗印，翻四悉檀如此既谬，余翻亦叵信。南岳师例大涅槃，梵汉兼称，悉是此言，檀是梵语，悉之言遍，檀翻为施，佛以四法遍施众生，故言悉檀也。二辨相者。世界如车，轮辐轴辋和合故，有车无别车也。五众和合故有人，无别人也。若无人者，佛是实语人。云何言我见六道众生？当知！有人人者世界故有，非第一义，第一义可是实，余不应实？答：各各实如如法性等，世界故无第一义故有，人等第一义故无，世界故有，有于五阴十二入十八界，一切名相隔别，名为世界，外人迷此世界，不达法相，或计无因缘有世界，或计邪因缘有世界，大圣随顺众生所欲乐闻，分别为说正因缘世界法，令得世间正见，是名世界悉檀相。二各各为人悉檀者，大圣观人心而为说法，人心各各不同，于一事中或听或不听，如杂业故杂生世间，得杂触杂受，更有破群那经说无人得触无人得受，为二人疑后世，不信罪福堕断常中，故作此说。此意傍为破执正是生信增长善根，施其善法也。故名各各为人悉檀。三对治悉檀者，有法对治则有实性则无对治者，贪欲多教观不净，嗔恚多教修慈心，愚痴多教观因缘，对治恶病说此法药，遍施众生故，名对治悉檀相也。四第一义悉檀者，有二种：一不可说、二可说。不可说者，即是诸佛辟支佛罗汉所得真实法。引偈云：言论尽竟心行亦讫，不生不灭法如涅槃，说诸行处名世界，说不行处名第一义。二约可说者，一切实一切不实，一切亦实亦不实，一切非实非不实，皆名诸法之实相，佛于如是等处处经中，说第一义悉檀相，此亦是一家明四门入实之意故。中论云：为向道人说四句，如快马见鞭影，即入正路。若闻四句心生取著，皆是戏论，岂第一义耶？私十五番释其相，令易解，随说事理闻者适悦是世界，旧善心生是为人，新恶除遣是对治，得悟圣道是第一义。双说假实是世界，论轮辐轴辋故有车，五阴和合故有人，单说假人即为人，论或说有人，或说无人，单说实法即对治，论对治则有实性，则无双非，假实即第一义，论言语道断心行亦讫（云云）。因缘和合有善人恶人之异是世界，善缘和合有善人是为人，恶缘和合有恶人是对治，双非善恶是第一义，五阴实法隔历是世界，从善五阴，生善五阴，是为人，以善五阴破恶五阴是对治，无漏五阴是第一义，善法恶法异是世界，说今善法，生后善法是为人，以今善法破今恶法是对治，非善非恶是第一义。问曰：人通善恶何得言生善是为人？答：善业为人所乘令生其善，故言为人。问：为人生善秖应生善，那复断恶？答：为人者生善是旧是正，断恶是傍是新，治中治恶是旧是正，生善是新是傍（云云）。三世隔别是世界，来世是为人，现世是对治，非三世是第一义，四善根内外凡隔别是世界。暖顶是为人，总别念处是对治，世第一法近真是第一义，见道修道异是世界。见道是为人，修道是对治，无学道是第一义，非学非无学是世界。见学是为人，修学是对治，无学是第一义。世界悉檀中有为人，为人中有对治，对治中有第一义，第一义中无三悉檀（云云）。一悉檀通有四悉檀，论云：阴入界隔别是世界，因缘和合故有人是为人，正世界破邪世界是对治，闻正世界得悟入是第一义。为人有四者，杂业因缘得杂触杂受是世界，于一事中，或听是为人，或不听是对治，无人得触，无人得受是第一义。对治中有四者，佛三种法治人心病，药病异故是世界，治人是为人，对病是对治，实性则无是第一义。第一义中四者，一切实乃至四句是世界，佛支佛心中所得法，岂非理善是为人，一切语论一切见一切著皆可破，一切不能通第一义，能通是对治，言语道断法如涅槃是第一义。又通作者四悉檀不同，通是世界悉檀也。四悉檀遍化众生通是为人，四悉檀皆破邪通是对治，随闻一种皆能悟道，通是第一义也。别作者，约苦集谛明世界，约道谛能治明为人，约道谛所治明对治，约灭谛明第一义。问：依论解相已足，何用多释？答：论云：四悉檀摄八万四千法藏，私约十五法，分别何咎？三释成者，四悉檀是龙树所说，四随禅经佛所说，今以经成论于义弥明，所谓随乐欲随便宜，随对治随第一义，乐欲从因得名，世界从果立称。释论云：一切善恶欲为其本。净名云：先以欲钩牵，后令入佛道。佛经举修因之相，论明得果之相，举随乐欲释成世界悉檀也。随便宜者，随行人所宜之法，各各为人者，是化主鉴机照其可否。论云：于一事中或听或不听，宜听不宜不听。如金师子宜数息，浣衣子宜不净，经举行者之堪宜，论明化主之鉴照以释成也。余两种经论名义同（云云）。四对谛者，直对一番四谛如前说。广对四种四谛者，四种四谛一一以四悉檀对之。复总对者，生灭四谛对世界，无生四谛对为人，无量四谛对对治，无作四谛对第一义。五起观教，幽微之理非观不明，契理之观非悉檀不起，修从假入空观时，先观正因缘法，此法内外亲疏隔别。若不殷勤乐欲，则所习不成，必须晓夜精勤欣悦无斁，此即世界悉檀起初观也。若欲观假入空，须识为人便宜，若宜修观，即用择精进喜三觉分起之。若宜修止，则用除舍定三觉分起之。念通两处是为随宜善心则发，若有沉浮之病，须用对治悉檀，若心沈时念择进喜治之，若心浮时念舍除定治之。若善用为人善根则厚，若善用对治烦恼则薄，于七觉中随依一觉，恍然如失，即依此觉分研修，能发真明见第一义，是为用四悉檀，起从假入空观，成一切智发慧眼也。若从空入假观，巧用四悉檀，取道种智法眼亦如是。若修中道第一义观，巧用四悉檀，取一切种智佛眼亦如是。若一心三观巧用亦如是。起教者。大论云：佛常乐默然，不乐说法。净名亦论杜口。此经云：不可以言宣。大经云：生生不可说，乃至不生不生不可说。又云亦可得说十因缘法为生作因，亦可得说十因缘者，从无明至有此十成于众生具四根性，能感如来说四种法，若十因缘所成众生，有下品乐欲，能生界内事善拙度，破惑析法入空，具此因缘者，如来则转生灭四谛法轮，起三藏教也。若十因缘法所成众生，有中品乐欲，能生界内理善巧度，破惑体法入空，具此因缘者，如来则转无生四谛法轮，起通教也。若十因缘所成众生，有上品乐欲，能生界外事善，历别破惑次第入中，具此因缘者，如来则转无量四谛法轮，起别教也。若十因缘所成众生，有上上品乐欲，能生界外理善，一破惑一切破惑圆顿入中，具此因缘者，如来则转无作四谛法轮，起圆教也。复次一一教中，各各有十二部经，亦用悉檀起之。若十因缘法所成众生，乐闻正因缘世界事，如来则为直说阴界入等假实之法，是名修多罗。或四五六七八九言偈重颂世界阴入等事，是名祇夜。或直记众生未来事，乃至记鸽雀成佛等，是名和伽罗那。或孤起偈说世界阴入等事，是名伽陀。或无人问自说世界事，是名优陀那。或约世界不善事而结禁戒，是名尼陀那。或以譬喻说世界事，是名阿波陀那。或说本昔世界事，是名伊帝目多伽。或说本昔受生事，是名阇陀伽。或说世界广大事，是名毗佛略。或说世界未曾有事，是名阿浮陀达磨。或问难世界事，是名优波提舍。此是世界悉檀，为悦众生故，起十二部经，或作十二种说生众生善，或作十二种说破众生恶，或作十二种说令众生悟，是名四悉檀起三藏十二部经。若十因缘法所成众生乐闻空者，直为说五阴十二入十八界无不即空，或四五六七八九言偈重颂阴界入即空，或说能达阴入界即空者便与授记，或孤然说阴界入即空，或无问自说阴界入即空，或说知阴界入即空，名为禁戒。或举如幻如化等，喻阴界入即空，或说本昔世间国土即空，或说本生阴界入即空，或说即空广大，或说阴入界即空希有，或难问阴界入即空，是为随乐欲世界悉檀。起通教十二部经，或作十二种说即空生善，或作十二种说即空破恶，或作十二种说即空令悟理，是为四悉檀起通教十二部经也。若有十因缘法所成众生，乐闻一切世界一切阴界入，及不可说世界，不可说阴界入等事者，如来即直说一切正世界及阴入等，一切翻覆世界及阴入等，一切仰世界及阴入等，一切倒住世界及阴入等，一切秽国一切净国，一切凡国一切圣国，如是等种种世界，不可说世界，种种阴入界，不可说阴入界（云云）。或作四言乃至九言偈重颂，或孤起偈，或能知国土阴入界者，即与记成佛。或能知者即具禁戒，或譬喻说，或说昔国土事，或说昔受生事，或说广大事，或说希有事，或说论议事，如是等十二种说悦其乐欲。或生其善，或破其恶，或令悟入，是名四悉檀起别教十二部经。若十因缘所成众生，乐闻不可说国土，不可说阴界入，皆是真如实相，即直说一切国土依正即是常寂光。一切阴入即是菩提，离是无菩提。一色一香无非中道，离是无别中道。眼耳鼻舌皆是寂静门，离此无别寂静门。或作偈重颂，或作孤起偈，或作无问自说，或知者与记，或知者具戒，或作譬说，或指昔世界，或指本生，或说广大，或说希有，或作论议，是为赴乐欲世界悉檀起圆教十二部经。或作十二种说生妙善，或作十二种说顿破恶，或作十二种说顿会理，是为四悉檀起圆教十二部经。复次用别圆两种四悉檀，说十二部经者，是起华严教也。但用一番四悉檀说十二部经者，是起三藏教也。若用四番四悉檀说十二部经者，是起方等教也。若用三番四悉檀说十二部经者，是起般若教也。若但用一番四悉檀说十二部经者，是起法华教也。大论云：四悉檀摄十二部经，其义如是。地持云：菩萨入摩得勒伽，造不颠倒论，为令正法得久住禅而作论也。菩萨住是禅，观众生，于佛去世后，根缘不同作论通经，天亲用两番四悉檀，造地论通华严。舍利弗用初番四悉檀，造毗昙。五百罗汉造毗婆沙通三藏，见有得道意也。诃黎跋摩，亦用初番四悉檀，造成实论通三藏，见空得道意也。迦栴延亦用初番四悉檀，造毗勒论通三藏，见空有得道意也。龙树用四番四悉檀造中论，三番正通大乘，一番傍通三藏。弥勒用二番四悉檀，造地持通华严。无著亦用二番四悉檀，造摄大乘。龙树用三番四悉檀，造大智度通大品。天亲用一番四悉檀通法华。世人传，天亲龙树各作涅槃论，未来此土，准例可知。又五通神仙种种诸论，释天善论，大梵出欲论，皆用初番悉檀方便利益意也。书云：文行诚信定礼删诗垂裕得昆，即世界也。官人以德赏延于世，即为人也。叛而伐之刑故无小，即对治也。政在清静，道合天心，人王无上，即是世间第一义悉檀也。六起圣说圣默者。思益云：佛告诸比丘，汝等当行二事，若圣说法，若圣默然，圣说如上辨。圣默然者，夫四种四谛并是三乘圣人所证之法，非下凡所知，故不可说。假令说之，如为盲人设烛，何益无目者乎！故不可说名圣默然。华严中数世界不可说不可说，明理极不可说不可说，约无量无作两番四谛不生生不生不生法，明不可说不可说名圣默然。若三藏中，憍陈如比丘，最初获得真实之知见，寂然无声字。身子云：吾闻解脱之中无有言说者，是约生灭四谛生生之法，明不可说不可说，名圣默然。净名杜口。大集无言菩萨。不可智知，不可识识，言语道断心行亦讫，不生不灭法如涅槃，此约四番四谛不可说不可说，名圣默然。若大品句句，悉不可得不可得者，不可以身得，不可以心得，不可以口得，此约三番四谛生不生不生生不生不生法。明不可得不可得故，不可说不可说名圣默然。此经明，止止不须说我法妙难思，是法不可示言辞相寂灭，不可以言宣，非思量分别之所能解，此约无作四谛不生不生法，明不可说不可说，故名圣默然。问：为乐他故有圣说法，为自乐故名圣默然，默然则不益他？答：正为自乐，傍亦益他。若人厌文不好言语，为悦是人，故圣默然。如律中，为福他故受供，圣则默然。如胁比丘对破马鸣，是故默然如佛。结跏正念身心不动，令无量人得悟道迹，是故默然皆是四悉檀。起此默然，利益一切，何谓无益？问：论云，四悉檀摄八万四千法藏，其相云何？答：贤劫经云，从佛初发心去，乃至分舍利，凡三百五十法门，一一门各有六度，合二千一百度，用是度对破四分烦恼，合成八千四百，约一变为十合八万四千也。若作八万四千法藏名是世界悉檀摄。若作八万四千尘劳门名为人悉檀摄。八万四千三昧，八万四千陀罗尼门，亦如是。若作八万四千对治，八万四千空门对治悉檀摄。若作八万四千诸波罗蜜，八万四千度无极，第一义悉檀摄。又一说，佛地三百五十法门，一一门有十善，合三千五百善，治四分则一万四千，又治六根即八万四千也。七明得用不得用者。夫四悉檀独有如来，究竟具得微妙能用，下地已去得用不同，凡有四句，不得不用，得而不用，不得而用，亦得亦用。凡夫外道苦集流转，尚不能知四悉檀名字，谁论其得？既其不得，云何能用也？若三藏教二乘殷勤自行者，知苦断集修道证灭入真，亦名为得。不度众生，故不能用，假令用者差机不当，故净名诃满愿云：不知人根，不应说法，无以秽食，置于宝器。如富楼那九旬化外道，反被蚩笑，文殊暂往师徒皆伏，此是不知乐欲，不能用世界悉檀也。如身子教二弟子，善根不发更生邪疑，此不能用为人悉檀也。如五百罗汉为迦絺那说四谛，都无利益，佛为说不净观，即得破恶，此不能用对治悉檀也。如身子不度福增，大医不治小医拱手，五百皆不度，佛度即得罗汉，此不能用第一义悉檀也。支佛亦然，是名得而不用也。次明三藏教菩萨者，虽知苦集修道止伏结惑，未有灭证，但得三悉檀，虽未得一而能用四，所以者何？如病导师具足船筏，身在此岸，而度人彼岸，常以化人为事，自未得度先度人，是为不得而用，通教二乘体门，虽巧得而不用，与三藏同也。通教菩萨初心至六地，亦得亦用，用而未巧，七地入假其用则胜也。若别教十住，但得析法体法两种四悉檀，而未能用，十行方能用，十回向进得相似四悉檀，亦能相似用，登地分真得亦分真用，圆教五品弟子未能得用，六根清净相似得用，初住分真得用也。唯佛究竟得究竟用。八明四悉檀权实者，四谛各辨四悉檀者，此通途说耳。释论云：诸经多说三悉檀，不说第一义者，此指三藏，三藏多说因缘生生事相，灭色取空，少说第一义，就三藏菩萨，但约三悉檀明四，若就佛即具四，虽尔终是拙度权逗小机也。若通教四谛明四悉檀，体法即真，其门则巧故。释论云：今欲说第一义悉檀故，说摩诃般若波罗蜜经，就佛菩萨皆得有四，而约方便真谛，以明悉檀，犹属权也。若别教四谛明四悉檀约于中道，此意则深。而犹是历别，别相未融教道是权，此则非妙。今圆教四谛明四悉檀，其相圆融最实之说，故四悉檀是实是妙。若用此权实约五味教者，乳教则有四权四实，酪教但有四权，生苏则有十二权四实，熟苏则有八权四实，涅槃十二权四实，法华四种俱实（云云）。问：三藏菩萨虽得四悉檀，望通教但成三悉檀。今通教望别教云何？答：有二义，当通是得四，望别但得三。问：别教望圆亦尔不？答：不例圆别证道同故，并曰三藏通教俱证真谛，亦应俱得四。答：三藏真谛虽同，菩萨不断惑故阙一，圆别俱断惑是故俱四。又并三藏通等，虽四而三可是权，别教四而不三应非是权。答：三藏通教教证俱是权故，但三无四，别教教道权证道实，从证则四，从教则权。又并证道有四，教道应三。答：若取地前为教道，应如所问（云云）。九开权显实者。一切诸法莫不皆妙，一色一香无非中道，众生情隔于妙耳。大悲顺物不与世诤，是故明诸权实不同故。无量义云：四十余年三法四果二道不合，今开方便门，示真实相，唯以一大事因缘，但说无上道，开佛知见，悉使得入究竟实相，除灭化城即是决粗，皆至宝所，即是入妙。若乳教四妙与今妙不殊，唯决其四权，入今之妙，是故文云，菩萨闻是法，疑网皆已除，即此意也。决酪教四权，生苏十二权，熟苏八权，皆得入妙故。文云：千二百罗汉悉亦当作佛。又云：决了声闻法，是众经之王，闻已谛思惟得近无上道。方等般若所论妙者，亦与今妙不殊，开权显实其意在此。问曰：决诸权悉檀同成妙第一义，为当尔不？答：决权入妙自在无碍，假令妙第一义不隔于三，三不隔一，一三自在，今且作一种解释也。若决诸权世界悉檀，为妙世界悉檀者，即是对于释名妙也。亦是九法界十如是性相之名，同成佛法界性相，摄一切名也。亦是会天性定父子，更与作字名之为儿，我实汝父汝实我子也。若决诸权第一义悉檀，为妙第一义悉檀者，即对经体妙也。即是开佛知见示真实相，引至宝所也。若决诸权为人悉檀，为妙为人悉檀者，即是对宗妙也。如此经云：各赐诸子等一大车也。若决诸权对治悉檀，入妙对治悉檀者，即是对用妙也。文云：以此宝珠，用贸所须。又云：如此良药今留在此，可用服之，勿忧不差。经云：正直舍方便，但说无上道，动执生疑，佛当为除断，令尽无有余。又云：我已得漏尽，闻亦除忧恼也。若是分别诸权四悉檀同异，决入此经妙悉檀中，不复见同异。昔所未曾说，今皆当得闻，即是妙不同异，即对教相妙也。即如文云：虽示种种道，其实为一乘，虽分别诸同异，为显不同异，说无分别法也。十通经者，问：今以四悉檀通此经，此经何文明四悉檀耶？答：文中处处皆有此意，不能具引。今略引迹本两文。方便品云：知众生诸行深心之所念，过去所习业欲性精进力，及诸根利钝，以种种因缘譬喻亦言辞，随应方便说，此岂非是四悉檀之语耶？欲者即是乐欲，世界悉檀也。性者是智慧性，为人悉檀也。精进力即是破恶，对治悉檀也。诸根利钝即是两人得悟不同，即是第一义悉檀也。又寿量品云：如来明见无有错谬，以诸众生有种种性种种欲种种行种种忆想分别故，欲令生诸善根，以若干因缘譬喻言辞种种说法，所作佛事未曾暂废，种种性者即是为人，种种欲者即是世界，种种行者即是对治，种种忆想分别，即是推理转邪忆想得见第一义，两处明文四义具足，而皆言为众生说法，岂非四悉檀设教之明证也。
　　△第二别解五章，初释名为四：一判通别，二定前后，三出旧，四正解妙法莲华，名异众典别也。俱称为经通也。立此二名，凡约三意，谓教行理。从缘故教别，从说故教通，从能契故行别，从所契故行通，理从名故别，名从理故通，略说竟。夫教本应机，机宜不同，故部部别异，金口梵声通是佛说，故通别二名也。约行者泥洹真法宝，众生以种种门入，如五百比丘各说身因，佛言无非正说，三十二菩萨各入不二法门，文殊称善，大论明阿那波那皆是摩诃衍，以不可得故。当知！从行则别，所契则同。求那跋摩云：诸论各异端修行理无二（云云）。约理者，理则不二名字非一。智度云：般若是一法佛说种种名。大经云：解脱亦尔多诸名字，如天帝释有千种名，名异故别，理一故通。今称妙法之经，即是教之通别，各赐诸子等一大车，乘是宝乘，直至道场，即行之通别，或言实相，或言佛知见，大乘家业一地实事，宝所系珠平等大慧等，即是理之通别，约此三义，故立两名也。问：教主不同设教亦异，云何而言金口梵声名为教通？答：此有两义：一当分，二跨节。当分者如三藏佛，赴种种缘说种种教，缘异故教别，主一故教通，依此教行，有能契所契，种种名理，理无种种。经言：即脱缨珞著弊垢衣，语言勤作勿复余去，并加汝价及涂足油，此则身口行理齐分而说，不得作余解也。通别圆等教行理，当分亦尔，斯义易解而理难融（云云）。二跨节者，何处别有四教主，各各身各各口各各说，秪隐其无量功德庄严之身，现为丈六紫金辉，不说甘恬常乐之味，说于咸酢无常辛辣，弃王者服饰，执持粪器，名为方便。若开方便门，示真实相，即向身是圆常之身，向法是圆法，向行向理皆即真实。如此通是一音之教，而小大差别，能契有长短，所契唯一，极种种名，名一究竟，唯一究竟，应于众名，作如此论教行理通别者，相则难解，理则易明（云云）。二定妙法前后者，若从义便，应先明法却论其妙。下文云：我法妙难思，若从名便，应先妙次法，如欲美彼称为好人，笃论无人何所称好，必应先人后好。今题从名便故，先妙后法，解释义便故，先法后妙，虽复前后，亦不相乖（云云）。三出旧解，旧解甚多，略出四家。道场观云：应物说三，三非真实，终归其一，谓之无上，无上故妙也。引经云：是乘微妙清净第一，于诸世间为无有上。又云：寄言谭于象外，而其体绝精粗，所以称妙。又引经：是法不可示言辞相寂灭。会稽基云：妙者表同之称也。昔三因异趣三果殊别，不得称妙。北地师云：理则非三三教为粗，非三之旨为妙，此意同而辞弱。光宅云云：妙者一乘因果法也。待昔因果各有三粗，今教因果各有三妙。昔因果粗者，因体狭因位下因用短，声闻修四谛，支佛修十二因缘，菩萨修六度，三因差别不得相收，因体是狭。昔第九无碍道中行，名菩萨伏道不断，未出三界，故名因位下。第九无碍止伏四住，不伏无明，故言用短，是为昔因三义故粗也。昔果粗者，体狭位下用短，有余无余众德不备，故言体狭。位在化城，不出变易，故言位下。第九解脱止除四住，不破无明。又八十年寿前不过恒沙，后不倍上数，是故用短。是为昔果三义故粗。今因体广位高用长者，会三为一收束万善，故言体广。不止界内无碍道中行，出于界外行菩萨道，故言位高。无碍伏惑不止四住，进伏无明故用长，今因三义妙也。今果三义妙者，体广位高用长。体备万德众善普会，故言体广。位至宝所，故言位高。断五住惑，神通延寿，利益众生，故言用长。今果三义故妙，即是一乘因果之法妙也。今古诸释世以光宅为长，观南方释大乘多承肇什，肇什多附通意，光宅释妙宁得远乎？今先难光宅，余者望风（云云）。因体广狭四难者，若谓昔因体狭为粗，指何为昔？若指三藏等可然。若指法华已前，皆称为昔，此不应尔，何者？般若说一切法皆摩诃衍，靡不运载，思益明解诸法相，是菩萨遍行，华严入法界不动祇洹，净名一念知一切法是为坐道场，昔因如此无所不收。若为是狭，若言今因体广，那忽言法华明一乘是了，不明佛性是不了。那复言法华明缘因是满，不明了因是不满。那复言前过恒沙，后倍上数，犹是无常因，既以无常因，那得常果，因果俱无常，此无常人那见佛性，非了义，故体不收行一。非满字，故体不收教一。非常住，故体不收人一。不见佛性，故体不收理一。当知！今因狭中之狭，狭则是粗，昔体既广，昔还是妙，此一难已知粗妙，薳复具作后难耳。因位高下四难者，般若是无上明咒，无等等明咒，上人应求上法因，教则不下。大论云：菩萨出三界外，受法性身，行菩萨行，因位则不下。净名叹菩萨德近无等等佛，自在慧十方作魔王者，皆是住不可思议解脱，则因人不下。净名云：虽成佛道转法轮，而行菩萨道。又云：诸佛秘藏无不得入，则见理不下。如是因位四一皆高，云何言粗？若言今因位高者，教那忽是第四时，位那忽住无碍道伏无明，人那忽是生死身非法性身，理那忽无常不见佛性。当知！今因皆无四一，其位下而粗，昔因具四一，高而妙，因用长短四难者。释论云：处处说破无明三昧，是教用长，是事不知名为无明，佛一切种智知一切法，明无明无二。若知无明不可得，亦无无明，是为入不二法门，是则行长。又一日行般若，如日照世胜萤火虫，若人入薝卜林，不嗅余香，谁复乐二乘功德，座不须礼，华不著身，皆是阿惟越类，则人用长。色无边，故般若亦无边，受想行识无边，故般若亦无边，是则理长。当知！昔教行人理俱长，长故是妙。若谓今因用长，那复言法华是覆相教，教则短，行覆相，行则短，覆相不明佛性，理则短，四一既阙，今短而粗，昔用既长，长则是妙。果体广狭四难者，若昔果体是有余无余，不备众德为狭为粗者，此岂然乎？般若是佛母，十方佛皆护。净名云：未曾闻此实相深经。当知！昔果体备众德也。若谓今果体广应备满了，何故复言亦满不满亦了不了？何故复言佛果无常？亦无我乐净等，众德缺然，广义安在？若体广者，法身应遍一切处，何故复言寿止八十或七百阿僧祇，灰断入灭去此不至彼耶？若言体广，应备五眼见佛性。当知！今果阙于四一，狭而是粗，将今望昔，昔还是妙。果位高下四难者，今果位若高，设教何得在第五教下，行那不出无常？人那不出变易？理那不穷秘藏？当知！今果之位阙四一，皆下皆粗，昔果位具四一，皆高皆妙。果用长短四难者，若今果用长，教何不明常住？行何不顿破无明？人何不即是毗卢遮那？理何不即是秘藏？当知！今果无有妙法，岂非粗耶（云云）？而复言神通延寿是何神通？若作意神通同彼外道，若无漏神通同彼小乘，若实相神通则非延非不延，能延能不延，能延何止延寿？而不延眼令见佛性，何不延舌说于常住？眼不见性则知非实相神通，非粗何谓？前一难已知粗，后难重来耳。彼作因果六种，以判粗妙，又以四一专判妙。今难其粗，皆备四一，则昔粗非粗，难其妙全无四一，则今妙非妙，于其一句设四句难，四六二十四耳。用彼矛盾自相击，故不盈不缩应尔许耳。

　　妙法莲华经玄义卷第一下

　　妙法莲华经玄义卷第二上

　　　　天台智者大师说

　　四正论今意为二，先略用彼名显于妙义，因具三义者，一法界具九法界，名体广。九法界即佛法界，名位高。十法界即空即假即中，名用长。即一而论三，即三而论一，非各异，亦非横亦非一，故称妙也。果体具三义者，体遍一切处，名体广。久已成佛久远，久远名位高。从本垂迹过现未来三世益物，名用长。是为因果六义，异于余经，是故称妙。又乳经，一种因果广高长，一种因果狭下短，则一粗一妙（云云）。酪经唯一种因果狭下短，但粗无妙。生苏经三种因果狭下短，一种因果广高长，则三粗一妙。熟苏经二种因果狭下短，一种因果广高长，则二粗一妙。醍醐经一种因果广高长，但妙无粗。又醍醐经妙因妙果，与诸经妙因妙果不异，故称为妙也。复次观心释，若观己心，不具众生心佛心者，是体狭，具者是体广。若己心不等佛心，是位下，若等佛心，是位高。若己心众生心佛心，不即空即假即中者，是用短，即空即假即中者，是用长。复次于一法界通达十法界，六即位者，亦是体广，亦是位高，亦是用长。初约十法界是显理一，次约五味是约教一，次约观心是约行一，次约六即是约人一，略示妙义竟。广说者，先法次妙。南岳师举三种，谓众生法佛法心法，如经为令众生开示悟入佛之知见，若众生无佛知见，何所论开？当知佛之知见蕴在众生也。又经但以父母所生眼即肉眼，彻见内外弥楼山即天眼，洞见诸色而无染著即慧眼，见色无错谬即法眼，虽未得无漏，而其眼根清净，若此一眼具诸眼用即佛眼，此是今经明众生法妙之文也。大经云：学大乘者，虽有肉眼名为佛眼，耳鼻五根例亦如是。殃掘云：所谓彼眼根，于诸如来常具足无减，修了了分明见，乃至意根亦如是。大品云：六自在王性清净故。又云：一切法趣眼。是趣不过眼尚不可得，何况有趣有非趣？乃至一切法趣，意亦如是，此即诸经明众生法妙也。佛法妙者，如经止止不须说，我法妙难思，佛法不出权实，是法甚深妙难见难可了，一切众生类无能知佛者，即实智妙也。及佛诸余法亦无能测者，即佛权智妙也。如是二法唯佛与佛，乃能究尽诸法实相，是名佛法妙。心法妙者，如安乐行中，修摄其心观一切法，不动不退，又一念随喜等。普贤观云：我心自空罪福无主，观心无心法不住法，又心纯是法。净名云：观身实相观佛亦然，诸佛解脱当于众生心行中求。华严云：心佛及众生，是三无差别，破心微尘，出大千经卷，是名心法妙也。
　　△今依三法更广分别，若广众生法，一往通论诸因果及一切法，若广佛法，此则据果，若广心法，此则据因。众生法为二：先列法数，次解法相。数者经论或明一法摄一切法，谓心是三界无别法，唯是一心作，或明二法摄一切法，所谓名色，一切世间中，但有名与色，或明三法摄一切法，谓命识暖，如是等增数，乃至百千。今经用十法摄一切法，所谓诸法如是相如是性如是体如是力如是作，如是因如是缘如是果如是报，如是本末究竟等。南岳师读此文，皆云：如故呼为十如也。天台师云：依义读文凡有三转，一云：是相如是性如，乃至是报如。二云：如是相如是性，乃至如是报。三云：相如是性如是，乃至报如是。若皆称如者，如名不异，即空义也。若作如是相如是性者，点空相性名字施设逦迤不同，即假义也。若作相如是者，如于中道实相之是，即中义也。分别令易解故，明空假中，得意为言空即假中，约如明空一空一切空，点如明相一假一切假，就是论中一中一切中，非一二三，而一二三，不纵不横名为实相。唯佛与佛究竟此法，是十法摄一切法。若依义便，作三意分别，若依读便，当依偈文云：如是大果报种种性相义（云云）。次判权实者，光宅以前五如是为权属凡夫，次四如是为实属圣人，后一如是总结权实。引偈证云：如是大果报，大故知是实，种种性相故知是权，今恐不尔。大义有三：大多胜。若取大为实者，亦应取多取胜，种种之名岂非多义。若言权属凡夫，凡夫何意无实？若实属圣人，圣人何意无权？如此抑没义不可依。又北地师以前五为权，后五为实，此皆人情耳。今明权实者，以十如是约十法界，谓六道四圣也。皆称法界者，其意有三：十数皆依法界，法界外更无复法，能所合称，故言十法界也。二此十种法，分齐不同，因果隔别凡圣有异，故加之以界也。三此十皆即法界摄一切法，一切法趣地狱，是趣不过当体即理，更无所依，故名法界。乃至佛法界，亦复如是。若十数依法界者，能依从所依即入空界也。十界界隔者，即假界也。十数皆法界者，即中界也。欲令易解如此分别，得意为言空即假中，无一二三如前（云云）。此一法界具十如是，十法界具百如是。又一法界具九法界，则有百法界千如是。束为五差：一恶二善三二乘四菩萨五佛。判为二法：前四是权法，后一是实法。细论各具权实，且依两义，然此权实不可思议，乃是三世诸佛二智之境，以此为境何法不收？此境发智何智不发？故文云诸法。诸法者是所照境广也。唯佛与佛乃能究尽者，明能照智深穷边尽底也。其智慧门难解难入者，叹境妙也。我所得智慧微妙最第一者，叹智与境相称也。方便品长行略说此法，后开示悟入广说此法，火宅譬喻此法，信解领解此法，长者付子此法，药草述成此法，化城引入此法，如是等种种秖名十如权实法耳。如来洞达究十法底，尽十法边，明识众生种非种，芽未芽熟不熟，可度脱不可度脱，如实知之无有错谬。殃掘摩罗虽是恶人，实相性熟即时得度，四禅比丘虽是善人，恶性相熟即不堪度。当知！众生之法不可思议，虽实而权，虽权而实，实权相即，不相妨碍，不可以牛羊眼观视众生，不可以凡夫心评量众生，智如如来，乃能评量，何以故？众生法妙故。次解十如是法，初通解后别解。通解者，相以据外，览而可别名为相。性以据内，自分不改名为性。主质名为体。功能为力，构造为作，习因为因，助因为缘，习果为果，报果为报，初相为本，后报为末，所归趣处为究竟等（云云）。若作如义，初后皆空为等，若作性相义，初后相在为等，若作中义，初后皆实相为等。今不依此等，三法具足为究竟等。夫究竟者，中乃究竟即是实相为等也。次别解者，取气类相似合为四番，初四趣次人天，次二乘次菩萨佛也。初明四趣十法，如是相者，即是恶相表堕不如意处，譬人未祸否色已彰，相师览别能记凶衰，恶相若起远表泥黎，凡夫不知二乘仿佛知，菩萨知不深佛知尽边，如善相师洞见始终，故言如是相也。如是性者黑，自分性也。纯习黑恶难可改变，如木有火遇缘即发。大经云：有漏之法以有生性，故生能生之，此恶有四趣生性，故缘能发之。若泥木像虽有外相，内无生性，生不能生，恶性不尔，故言如是性。如是体者，揽彼摧折粗恶色心，以为体质也。复次此世先已摧心，来世摧色。又此世华报亦摧色心，来世果报亦摧色心，故以被摧色心为体也。如是力者，恶功用也。譬如片物，虽未被用，指拟所任言其有用。大经云：作舍取木不取缕线，作布取缕不取泥木，地狱有登刀上剑之用，饿鬼吞铜啖铁之用，畜生强者伏弱，鱼鳞相咀，牵车挽重，皆是恶力用也。如是作者，构造经营运动三业，建创诸恶，名之为作。大经第八云：譬如世间为恶行者，名为半人。既行恶行，名地狱作也。如是因者，恶习因也。自种相生习续不断，以习发故为恶易成，故名如是因。如是缘者，缘助也。所谓诸恶我我所所有具度，皆能助成习业，如水能润种，故用报因为缘也。如是果者，习果也。如多欲人受地狱身，见苦具谓为欲境，便起染爱，谓此为习果也。如是报者，报果也。如多欲人在地狱中，趣欲境时即受铜柱铁床之苦，故名如是报也。本末究竟等者，即有三义：本空末亦空，故言等。又恶果报在本相性中，此末与本等；本相性在恶果报中，此本与末等。若先无后事，相师不应预记，若后无先事，相师不应追记。当知！初后相在此假事论等，中实理心与佛果不异，一色一香无非中道，此约理论等，以是义故，故言本末究竟等，三义具足，故言等也。次辨人天界十法者，但就善乐为语，异于四趣相，表清升性是白法，体是安乐色心，力是堪任善器，作是造止行二善，因是白业，缘是善我我所所有具度，果是任运酬善心，生报是自然受乐，等者如前说（云云）。次辨二乘法界十法者，约真无漏，相表涅槃，性是非白非黑法，体是五分法身，力能动能出堪任道器，作是精进勤策，因是无漏正智，缘是行行助道，果是四果。二乘既不生是故无报，何故发真是果而不论报？无漏法起酬于习因，得是习果无漏损生，非牵生法，故无后报。三果有报者，残思未断，或七生或一往来，或色界生非无漏报也。是故唯九不十，若依大乘，此无漏犹名有漏。大经云：福德庄严者，有为有漏，是声闻僧既非无漏，不损别惑犹受变易之生，则无漏为因，无明为缘，生变易土，即有报也。次明菩萨佛界十法者，此更细开有三种菩萨（云云）。若六度菩萨，约福德论相性体力，善业为因，烦恼为缘，三十四心断结为果，佛则无报菩萨即具十也。若通教菩萨，约无漏论相性，六地之前残思受报，六地思尽不受后身，誓扶习生非实业报故，唯九无十。若别教菩萨，约修中道，行次第观而论十法，此人虽断通惑，自知有生，则具十法（云云）。夫生变易则三种不同，一全未断别惑生变易者，即是三藏二乘，及通教三乘是也。类如分段博地凡夫不伏见思者（云云）。二伏别惑生变易者，即是别教三十心人，习于中道，伏而未断，类如分段小乘方便道也（云云）。三者断别惑生变易者，如初地初住断惑是也。类如初果，虽断见谛，犹有七生，彼亦如是。若未断伏生者，用方便行真无漏为因，无明为缘。若伏断者，顺道法爱为因，无明为缘生变易土（云云）。佛界十法者，皆约中道分别也。净名云：一切众生皆菩提相，不可复得，此即缘因为佛相。性以据内者，智愿犹在不失，智即了因为佛性，自性清净心即是正因为佛体，此即三轨也（云云）。力者，初发菩提心，超二乘上名为力，作者四弘誓愿要期也。因即智慧庄严也。缘即福德庄严也。果即一念相应大觉，朗然无上菩提为习果也。报即大般涅槃果，果断德禅定三昧一切具足，是报果也。本末等者，即相性三谛与究竟三谛不异，故言等也。空谛等者，元初众生如，乃至佛如皆等也。俗谛等者，众生未发心，佛记当作佛，佛既已成佛，说佛本生事，即是初后相在假等也。中等者，凡圣皆实相也。就佛界亦九亦十，通途为语从地地皆有万行，福德为因，无明为缘，习果报果分得十法，无不具足。此经云：得无量无漏清净之果报，法王法中久修梵行，始于今日得其果报。又云：久修业所得。大经云：我今所献食，愿得无上报。仁王云：三贤十圣住果报。摄大乘云：因缘生死有后生死，皆是分论果报，果报即是生灭。何者？无明分尽是故论灭，真明转盛是故言生。又残无明在是故言生，一分惑除是故言灭。大论云：一人能耘一人能种万行资成如种，智慧破惑如耘，增道损生意在于此，四十一地皆有十法也。若就妙觉，亦九亦十。何者？中道智慧乃是损生，生既未尽，故有诸地生灭不同。妙觉损生义足，最后那得论报？故云：唯佛一人居净土，三十生尽等大觉，无后有生死烦恼尽故，智德已圆无复习果，不受后身，故无报果。又约现生后，论九论十（云云）。若按涅槃经文，愿得无上报者，即明佛界报无上也。佛报既言无上，佛相性等九法悉皆无上。何者？六道相性全表五住，二乘相性表破四住全表无明，菩萨相性表次第破五住，佛相性表一切种智净若虚空，不为五住所染故，佛十法最为无上（云云）。复次六趣相表生死苦，二乘相表涅槃乐，佛界相表非生死非涅槃，中道常乐我净，故言佛界最是无上。复次四道表恶，人天表善，二乘表无漏善，菩萨佛表非漏非无漏善，故佛界最为无上。复次六道表诸有因缘生法，二乘表即空，菩萨表即假，佛表即空即假即中，故佛界最为无上。复次四趣但表恶不能表善，人天相但表善，亦不能表恶，二乘但表无漏，不兼善恶，佛相兼表一切相，若解佛相，即遍解一切相，是故佛界最为无上。故贤圣集云：地狱中阴但见地狱，不能知上趣，若天中阴能知天及下，其相表之不名正遍知，佛相表正遍知也。佛智既遍知诸相，而经教应遍说之。若用此法历五味教者，乳教说菩萨界佛界两性相，或入即假等，或入即中等，入中乃是无上，而带一方便，未全无上。酪教但明二乘相性，得入析空等，尚不明入即空等，况复余耶？故非无上。生苏明四种相性，或入析空等，或入即空等，或入即假等，或入即中等，唯佛相性得入即空即假即中，而带三方便，故非无上。熟苏明三种相性，或入即空，或入即假，或入即中，唯佛性相得入即空即假即中，而带二方便，故非无上。此法华经明九种性相，皆入即空即假即中，汝实我子我实汝父，一色一味纯是佛法，更无余法，故知佛界最为无上。复次余经所明九性相，不得入佛性相即空即假即中者，此经皆开方便，普令得入。又按其相性，即是即空即假即中不论引入，是故如来殷勤称叹此法华经最为无上，意在此也。复次百界千法纵横甚多，以经论偈结之令其易解。中论偈云：因缘所生法我说即是空，亦名为假名，亦名中道义，六道相性即是因缘所生法也。二乘及通教菩萨等相性，是我说即是空，六度别教菩萨相性是亦名为假名，佛界相性是亦名中道义，结要虽少摄得前多，义则可见（云云）。又涅槃偈云：诸行无常是生灭法，生灭灭已寂灭为乐，六道相性即是诸行，二乘通教相性即是无常，别教菩萨相性即是生灭灭已，佛界相性即是寂灭为乐。又生灭灭已寂灭为乐，即是别教相性，即于生灭，仍是寂灭，不待灭已，方称为乐，是为圆教佛界相性（云云）。又七佛通戒偈云：诸恶莫作，众善奉行，自净其意，是诸佛教。四趣相性即是诸恶，人天相性即是众善，自净其意，即有析体净意是二乘相性，入假净意是菩萨相性，入中净意是佛界相性（云云）。若能解十相性，与众经论律合者，即通达三藏通别，识一切法无有障碍，广明众生法相竟。二广明佛法者，佛岂有别法，秖百界千如是佛境界，唯佛与佛究竟斯理，如函大盖亦随大，以无边佛智，照广大佛境，到其源底，名随自意法也。若照九（法界）性相，本末纤芥不遗，名随他意法。从二法本垂十界迹，或示己身，或示他身，或说自意语，或说他意语，自意他意不可思议，己身他身微妙寂绝，皆非权非实，而能应于九界之权，一界之实，而于佛法无所损减，诸佛之法岂不妙耶？是事可知，无劳广说，至方便品中当更明之。三广释心法者，前所明法岂得异心？但众生法太广，佛法太高，于初学为难。然心佛及众生是三无差别者，但自观己心则为易。涅槃云：一切众生具足三定，上定者谓佛性也。能观心性名为上定，上能兼下即摄得众生法也。华严云：游心法界如虚空，则知诸佛之境界，法界即中也。虚空即空也。心佛即假也。三种具即佛境界也。是为观心仍具佛法。又游心法界者，观根尘相对一念心起，于十界中必属一界，若属一界即具百界千法，于一念中悉皆备足，此心幻师于一日夜，常造种种众生种种五阴种种国土，所谓地狱假实国土，乃至佛界假实国土，行人当自选择何道可从。又如虚空者，观心自生心不须藉缘，藉缘有心，心无生力，心无生力，缘亦无生，心缘各无合云何有？合尚叵得，离则不生，尚无一生，况有百界千法耶？以心空故从心所生一切皆空，此空亦空，若空非空点空设假，假亦非假，无假无空毕竟清净。又复佛境界者，上等佛法，下等众生法。又心法者，心佛及众生是三无差别，是名心法也。问：一念心云何含受百界千法耶？答：借三种为譬，如止观中说（云云）。
　　△二明妙者。一通释，二别释。通又为二：一相待，二绝待。此经唯论二妙，更无非绝非待之文。若更作者，绝何惑？显何理？故不更论也。光宅用法华之妙，待前诸教皆粗，巨有所妨，已如前难（云云）。今待粗妙者，待半字为粗，明满字为妙，亦是常无常大小相待为粗妙也。净名云：说法不有亦不无，以因缘故诸法生，即是明满字也。始坐佛树力降魔，得甘露灭觉道成，即提昔之半，待出于满也。般若云：于阎浮提见第二法轮转，亦是对鹿苑为第一，待般若为第二也。涅槃云：昔于波罗柰初转法轮，今于尸城复转法轮，众经皆共以鹿苑为半为小为粗，待此明满大妙，其义是同。今法华明，昔于波罗柰转四谛法轮五众之生灭，今复转最妙无上之法轮，此亦待鹿苑为粗，法华为妙，妙义皆同，待粗亦等，文义在此也。问：齐方等来满理无殊者，悉应称妙？答：今亦不克教定时，那忽云齐方等耶？纵令尔者别有所以，何者？利根菩萨，于彼入妙与法华不异，钝根菩萨及二乘人，犹带方便诸味调伏，方等带生苏论妙以待粗，般若带熟苏论妙以待粗。今经无二味方便，纯真醍醐论妙以待粗，此妙彼妙，妙义无殊，但以带方便，不带方便为异耳。复次三藏但半字生灭门，不能通满理，故名为粗。满字是不生不灭门，能通满理，故名妙。能通满理，复有二种：一带方便通满理，二直显满理。方等般若带方便通满理，今经直显满理。故中论云：为钝根弟子说因缘生灭相，为利根弟子说因缘不生不灭相（云云）。中论偈（云云）：若不即空为通真方便，是故言粗。若能即空是通中方便，通中方便，若带即空即假通中者粗，不带空假直通中者妙（云云）。问：乳至醍醐同称为满，是譬云何？答：今以譬解譬，如官有三航及以私船，从于此岸，度人彼岸，乳教如大中两航共度人彼岸，酪教如私船度人中洲，生苏如四种小航与私船，度人于中洲，两航度人于彼岸，熟苏如三航，一航中洲，二航彼岸，醍醐如大航度人彼岸，三航同是官物，故俱称为满。私船非官物，是故言半。官物之中二航小所容盖寡，大航壮丽容载倍多，独称为妙。智者以譬喻得解，其譬义如是（云云）。二绝待明妙者为四：一随情三假法起，若入真谛待对即绝故。身子云：吾闻解脱之中无有言说，此三藏经中绝待意也。二若随理三假，一切世间皆如幻化，即事而真无有一事而非真者，更待何物为不真耶？望彼三藏，绝还不绝，即事而真乃是绝待，此通教绝待也。三别教，若起望即真之绝，还是世谛，何者非大涅槃？犹是生死世谛绝还有待，若入别教中道，待则绝矣。四圆教，若起说无分别法，即边而中无非佛法，亡泯清净岂更佛法待于佛法，如来法界故出法界外，无复有法可相形比，待谁为粗？形谁得妙？无所可待亦无所绝，不知何名强言为绝。大经云：大名不可称量不可思议，故名为大。譬如虚空不因小空，名为大也。涅槃亦尔，不因小相，名大涅槃。妙亦如是，妙名不可思议，不因于粗而名为妙。若谓定有法界，广大独绝者，此则大有所有，何谓为绝？今法界清净，非见闻觉知不可说示。文云：止止不须说，我法妙难思。止止不须说即是绝言，我法妙难思即是绝思。又云：是法不可示，言辞相寂灭，亦是绝叹之文，不可以待示，不可以绝示，灭待灭绝，故言寂灭。又云：一切诸法常寂灭相终归于空，此空亦空则无复待绝。中论云：若法为待成，是法还成待，今则无因待亦无所成。法华首云：既得无生忍，亦不生无生，无生即无生，是名绝待。降此已外，若更作者，绝何物？显何理？流浪无穷则堕戏论，乃是迷情分别，绝待不绝，非绝非待待于亦待亦绝，言语相逐永无绝矣。何者？言语从觉观生，心虑不息语何由绝，如痴犬逐块，徒自疲劳块终不绝。若能妙悟寰中，息觉观风，心水澄清，言思皆绝，如黠师子放块逐人，块本既除，块则绝矣。妙悟之时洞知法界外无法而论绝者，约有门明绝也。是绝亦绝约空门明绝也。如快马见鞭影，无不得入，是名绝待妙也。用是两妙，妙上三法，众生之法亦具二妙，称之为妙，佛法心法亦具二妙，称之为妙。若将上四种绝待约五味经者，乳教两绝，酪教一绝，生苏四绝，熟苏三绝，此经但有一绝。若开权绝者，无不入一妙绝也。问：何意以绝释妙？答：秖唤妙为绝，绝是妙之异名，如世人称绝能耳。又妙是能绝，粗是所绝，此妙有绝粗之功，故举绝以名妙。如迹中先施方便之教，大教不得起，今大教若起方便教绝，将所绝以名于妙耳。又迹中大教既起，本地大教不得兴，今本地教兴，迹中大教即绝，绝于迹大，功由本大，将绝迹之大名于本大，故言绝也。又本大教若兴，观心之妙不得起，今入观缘寂言语道断本教即绝，绝由于观，将此绝名，名于观妙，为显此义，故以绝为妙。今将迹之绝妙，妙上众生法，将本地之绝妙，妙上佛法，将观心之绝妙，妙上心法，前四绝横约四教，今三绝竖约圆教（云云）。
　　△别释妙者为三。若鹿苑三粗鹫头一妙，皆迹中之说，约迹开十重论妙，此妙有迹有本，本据元初，元初本妙十重论妙，迹本俱是教，依教作观，观复有十重论妙，迹中有众生法妙佛法妙心法妙，各十重合三十重，此与众经论妙有同有异。本中三十妙，与众经一向异，此六十重一一复有待妙绝妙，则有一百二十重。若破粗显妙，即用上相待妙，若开粗显妙，即用上绝待妙（云云）。迹中十妙者：一境妙，二智妙，三行妙，四位妙，五三法妙，六感应妙，七神通妙，八说法妙，九眷属妙，十功德利益妙。释十妙为五番：一标章，二引证，三生起，四广解，五结权实。
　　○标章者。云何境妙？谓十如因缘四谛三谛二谛一谛等，是诸佛所师，故称境妙。智妙者，所谓二十智，四菩提智，下中上上上，七权实五三智一如实智。以境妙，故智亦随妙，以法常，故诸佛亦常，函盖相称境智，不可思议，故称智妙。行妙者，谓增数行，次第五行，不次第五行，智导行故，故言行妙。位妙者，谓三草位二木位一实位，妙行所契，故言位妙。三法妙者，谓总三法，纵三法，横三法，不纵不横三法，类通三法，皆秘密藏，故称为妙。感应妙者，谓四句感应，三十六句感应，二十五感应，别圆感应，水不上升，月不下降，一月一时普现众水，诸佛不来众生不往，慈善根力见如此事，故名感应妙。神通妙者，谓报通修通，作意通体法通，无记化化通，无谋之权称缘转变，若远若近若种若熟若脱，皆为一乘，故言神通妙。说法妙者，谓说十二部法，小部法大部法，逗缘法所诠法，圆妙法如理圆说，咸令众生开示悟入佛之知见，故言说法妙。眷属妙者，谓业眷属神通眷属愿眷属应眷属法门眷属，如阴云笼月，群臣豪族前后围绕，故言眷属妙。利益妙者，谓果益因益，空益假益，中益变易益，犹如大海能受龙雨，故名利益妙。　　○二引证者，但引迹文，尚不引本文，况引余经耶？文云诸法如是相等，唯佛与佛乃能究尽诸法实相，实相是佛智慧门，门即境也。又云：甚深微妙法难见难可了，我及十方佛乃能知是相，即境妙也。我所得智慧微妙最第一，又以此妙慧求无上道，无漏不思议甚深微妙法，唯我知是相（云云），即智妙也。本从无数佛，具足行诸道，行此诸道已，道场得成果。又云：合掌以敬心，欲闻具足道，又诸法从本来常自寂灭相，佛子行道已来世得作佛，即行妙。天雨四华表住行向地，开示悟入亦是位义，乘是宝乘游于四方，四方是因位，直至道场是果位，是名位妙。佛自住大乘，如其所得法，定慧力庄严，大乘即真性，定即资成，慧即观照，是为三法妙。我于三七日中，思惟如是事。又我以佛眼观见六道众生，又一切众生皆是吾子，又遥见其父踞师子床，即感应妙也。今佛世尊入于三昧，是不可思议现希有事，神通妙也。如来能种种分别巧说诸法，言辞柔软悦可众心。身子云：闻佛柔软音深远甚微妙，又其所说法皆悉到于一切智地，又但说无上道，又已今当说最为难信难解，即说法妙。但教化菩萨无声闻弟子，即眷属妙。现在未来若闻一句一偈，皆与三菩提记。又须臾闻者，即得究竟三菩提，又若以小乘化我即堕悭贪，此事为不可。又终不令一人独得灭度，皆以如来灭度而灭度之，即利益妙也。
　　○三生起者。实相之境非佛天人所作，本自有之，非适今也。故最居初，迷理故起惑，解理故生智，智为行本，因于智目，起于行足，目足及境三法为乘，乘于是乘，入清凉池，登于诸位，位何所住？住于三法秘密藏中，住是法已，寂而常照，照十法界机，机来必应。若赴机垂应先用身轮，神通骇发见变通已堪任受道，即以口轮宣示开导，既沾法雨禀教受道，成法眷属，眷属行行拔生死本，开佛知见得大利益，前五约自因果具足，后五约他能所具足，法虽无量，十义意圆，自他始终皆悉究竟也。

　　妙法莲华经玄义卷第二上

　　妙法莲华经玄义卷第二下

　　　　天台智者大师说

　　○四广释境又为二：一释诸境，二论诸境同异。释境为六：一十如境，二因缘境，三四谛境，四二谛境，五三谛境，六一谛境。然众经赴缘明境甚众，岂可具载？略举六种，六种次第者，十如是此经所说故在初，次十二因缘三世轮回，本来具有，如来出世分别巧示，四谛名兴从广至略。次辨二谛，二谛语通别显中道。次明三谛，三谛犹带方便，直显真实。次明一谛，一谛犹有名相。次明无谛，始从无明终至实际。略用六种足，一明十如境，已如前说（云云）。二释因缘境，又为四：一正释，二判粗妙，三开粗显妙，四观心正释。又为四：一明思议生灭十二因缘，二明思议不生不灭十二因缘，三明不思议生灭十二因缘，四明不思议不生不灭十二因缘。思议两种因缘为利钝两缘辨界内法论也。中（论云）为钝根弟子，说十二因缘生灭相，此简异外道，外道邪谓，诸法从自在天生，或言世性，或言微尘，或言父母，或言无因，种种邪推不当道理，此正因缘不同邪计，唯是过去无明，颠倒心中造作诸行，能出今世六道苦果好恶不同。正法念云：画人分布五彩图一切形，端正丑陋不可称计，原其根本，从画手出六道差别，非自在等作，悉从一念无明心出。无明与上品恶行业，合即起地狱因缘，如画出黑色。无明与中品恶行业，合起畜生道因缘，如画出赤色。无明与下品恶行，合起鬼道因缘，如画青色。无明与下品善行，合即起修罗因缘，如画黄色。无明与中品善行，合即起人因缘，如画白色。无明与上品善行，合即起天因缘，如画上上白色。当知！无明与诸行，合故即有六道名色六入触受爱取有生老病死等，随上中下差别不同，人天诸趣苦乐万品，以生归死死已还生，三世盘回车轮旋火。故经言：有河洄澓没众生无明所盲不能出。经又称，为十二牵连，更相拘带，亦名十二重城，亦名十二棘园，此十二因缘，新新生灭，念念不住，故名生灭十二因缘也。料简者，缨珞第四云：无明缘行生十二，乃至生缘老死亦生十二，是则一百二十因缘，初是痴乃至老死亦是痴，不觉故痴，初亦不觉至老死亦不觉，痴故生，痴故死。若能觉因缘，因缘即不行，痴不行故则将来生死尽名为黠，黠即随道。又十二缘起十二缘生为同为异？此同是一切有为法，故无异亦有差别，因是缘起，果是缘生，则二缘起五缘生，三缘起二缘生。又无明是缘起，行是缘生，乃至生是缘起，老死是缘生。又四句，缘起非缘生，未来二支法是也。缘生非缘起，过去二支，现在阿罗汉最后死阴是也。缘起缘生者，除过去现在罗汉死五阴，诸余过去现在法是也。非缘起非缘生者，无为法是也。法身经说：诸无明决定生行，不相离常相随逐，是名缘起非缘生。若无明不决定生行，或时相离不相随，是名缘生非缘起，乃至老死亦如是。尊者和须蜜说，因是缘起，从因生法是缘生，和合是缘起，从和合生是缘生，十二因缘支，二是过去则止常，二是未来则止断，现在则显中道，推现三因则说未来二果，推现在五果，则说过去二因，三世皆有十二支，为推因果，故作如是说。十二时者，无明是过去诸结时，行是过去诸行时，识者相续心及眷属时。名色者，已受生相续，未生四种色根，六入未具，一歌逻罗，二阿浮陀，三卑尸，四伽那，五波罗奢诃，如是等时名名色。六入已生四种色根，具足六入，此诸根未能为触作所依，是时名六入。此诸根已能为触作所依，未别苦乐不能避危害，捉火触毒把刃不净，是时名触。能分别苦乐避危害等，能生贪爱不起淫欲，于一切物不生染著，是时名受。具上三受，是时名爱。以贪境故四方追求，是时名取。追求之时起身口意，是时名有。如现在识在于未来，是时名生，如现在名色六入触受，于未来，是时名老死。一刹那十二缘者，若以贪心杀生，彼相应愚是无明，相应思是行，相应心是识，起有作业，必有名色，起有作业，必有六入，彼相应触是触，彼相应受是受，贪即是爱，彼相应缠是取，彼身口作业是有，如此诸法生是生，此诸法变是老，此诸法坏是死。问：何不说病为支？答：一切时一切处尽有者立支，自有人从生无病，如薄拘罗，生来不识头痛，况余病？是故不立。问：忧悲是支不？答：非也。以终显始耳。如老死必忧悲。问：无明有因不？老死有果不？若有应是支，若无则堕无因无果法。答：有而非支，无明有因谓不正思惟，老死有果谓忧悲。又无明有因谓老死，老死有果谓无明，现在爱取是过去无明，现在名色六入触受，此四若在未来名老死，如说受缘爱。当知！说老死缘无明也。犹如车轮，更互相因也。欲界胎生者，具十二支，色界者十一无名色也。无色界有十除名色六入，又言具有。色界初生诸根，未猛利时是名名色，无色界虽无色而有名。当知！悉具十二支也。问：无明行与取有何异？答：过现新故，已与果未与果等异。二思议不生不灭十二者，此以巧破拙。中论云：为利根弟子说十二不生不灭，痴如虚空，乃至老死如虚空，无明如幻化，不可得故，乃至老死如幻化，不可得。金光明云：无明体相本自不有，妄想因缘和合而有，不善思惟心行所造，如幻师在四衢道，幻作种种象马缨珞人物等，痴谓真实智知非真，无明幻出六道依正。当知！本自不有无明所为，如知藤本非蛇，则怖心不生，不生故不灭，是名思议不生不灭十二因缘相也。三不思议生灭因缘者，破小明大，为利钝两缘说界外法也。华严云：心如工画师作种种五阴，一切世间中莫不从心造，画师即无明心也。一切世间即是十法界，假实国土等也。诸论明心出一切法不同，或言阿黎耶是真识出一切法，或言阿黎耶是无没识，无记无明出一切法，若定执性实，堕冥初生觉从觉生我心过，尚不成界内思议因缘，岂得成界外不思议因缘？惑既非不思议境，翻惑之解岂得成不思议智？破此如止观中说：今明无明之心，不自不他不共不无因，四句皆不可思议，若有四悉檀因缘，亦可得说。如四句求梦不可得，而说梦中见一切事，四句求无明不可得，而从无明出界内外一切法，出界内十二因缘如前说。出界外十二因缘者，如宝性论云：罗汉支佛空智，于如来身，本所不见，二乘虽有无常等四对治，依如来法身，复是颠倒，颠倒故即是无明，住无漏界中有四种障：谓缘相生坏。缘者，谓无明住地与行作缘也。相者，无明共行为因也。生者，谓无明住地共无漏业因，生三种意生身也。坏者，三种意生身缘不可思议，变易死也。还如界内十二因缘从无明至老死也。缘者即无明支也。相者行支也。生者即名色等五支也。爱取有三支，例前可知也。坏即生死支也。此十二支数同界内，义意大异。彼论云：三种意生身，未得离无明垢，未得究竟无为净，无明细戏论未永灭，未得究竟无为我，无明细戏论集因无漏业生，意阴未永灭，未得无为乐，烦恼染业染生染，未究竟灭未证甘露究竟常，以缘烦恼道，故不得大净。以相业道，故不得八自在我。以生苦道，故不得大乐。以坏老死，故不得不变易常者，由不思议生灭十二因缘也。是为界外不思议生灭十二因缘相（云云）。不思议不生不灭十二因缘者，为利根人，即事显理也。大经云：十二因缘名为佛性者，无明爱取既是烦恼，烦恼道即是菩提，菩提通达无复烦恼，烦恼既无即究竟净，了因佛性也。行有是业道即是解脱，解脱自在缘因佛性也。名色老死是苦道，苦即法身，法身无苦无乐是名大乐，不生不死是常，正因佛性故。言无明与爱是二中间即是中道，无明是过去，爱是现在，若边若中无非佛性，并是常乐我净，无明不生亦复不灭，是名不思议不生不灭十二因缘也。二判粗妙者，因缘之境不当粗妙，取之浅深致有差降耳。若从无明生诸行乃至老死，从三生二，从二生七，从七生三，更互因缘烦恼业因缘业苦因缘无常生灭，中论判此教钝根法，涅槃称殷勤半字，此经但离虚妄名为解脱，故知此境则粗。若无明体相本自不有，妄想因缘和合而有境，既如幻智亦叵得。经言：若有一法过于涅槃，我亦说如幻如化。中论明教利根，涅槃称长者教毗伽罗论，大品名为如实巧度，此经名小树，斯境则巧。若无明是缘，从缘生相，从相有生，从生故坏，灭缘故净，除相故我，尽生则乐，无坏故常。中论云：因缘生法亦名为假名。大品称十二缘独菩萨法，涅槃称因灭无明则得炽燃，此经则是大树而得增长，比前为妙，方后为粗。若言无明三道，即是三德，不须断三德更求三德。中论云：因缘所生法亦名中道义。大品说：十二因缘是为坐道场。涅槃云：无明与爱是二中间即是中道，此经佛种从缘起，是故说一乘，亦名最实事，岂非妙耶？前三是权，故为粗，后一是实，故为妙。用此粗妙历五味教者，乳教具二种因缘，一粗一妙，酪教一粗，生苏三粗一妙，熟苏二粗一妙，法华但说一妙，是名待粗因缘明妙因缘也。三开粗显妙者，如经我法妙难思，前三皆是佛法，岂有思议之粗异不思议之妙？无离文字说解脱义，秖体思议即不思议，譬如长者引盆器米面，给与穷子成穷子物。若定天性穷子，非复客作人，盆器还家安是他物？如来于不思议方便说粗，何得保粗异妙？今决了声闻法，是诸经之王，即是开两因缘即论于妙。又大经云：为诸声闻开发慧眼者，昔慧眼但见于空，不见不空，今开慧眼即见不空，不空即见佛性，故云慧眼见故而不了了。佛以佛眼见则了了，此即决菩萨慧眼开第三因缘，即绝待论于妙。四观心者，观一念无明即是明。大经云：无明明者，即毕竟空，空慧照无明，无明即净。譬如有人觉知有贼，贼无能为，既不为无明所染，即是烦恼道净，烦恼净故则无业，无业故无缚，无缚故是自在我，我既自在不为业缚，谁受是名色？触受无受则无苦，既无苦阴，谁复迁灭？即是常德。一念之心既具十二因缘，观此因缘恒作常乐我净之观，其心念念住秘密藏中，恒作此观名托圣胎，观行纯熟胎分成就，若破无明，名出圣胎（云云）。三明四谛境为四：一明四谛，二判粗妙，三开粗显妙，四观心。初又二：一出他解，二四番四谛。有师解，胜鬘无边圣谛，对二乘有余，彰佛究竟，二乘是有作四圣谛，作者有量四圣谛也。无作四圣谛者，无量四圣谛也。作无作就行，量无量就法，二乘观谛得法不尽，更有所作，故名有作。得法不尽则有限量。经言：因他知知是有作行也。因他知非一切知，不知无量法也。故言有作有量。无作无量者，佛知无穷尽，更无所作，故名无作。自力知一切知者，无作行也。一切者是无量法也。如此释者，虽唱四名，但成二义，非今所用。四种四谛者：一生灭，二无生灭，三无量，四无作。其义出涅槃圣行品，约偏圆事理分四种之殊。所言生灭者，迷真重故从事受名，然苦集是一法，分因果成两道，灭亦然。杂心偈云：诸行果性是说苦谛，因性说集谛，一切有漏法究竟灭说灭谛，一切无漏行说道谛。大经云：阴入重檐逼迫系缚是苦谛，见爱烦恼能招来果是集谛，戒定慧无常苦空，能除苦本是道谛，二十五有子果缚断是灭谛。遗教云：集真是因，更无别因，灭苦之道即是真道，此皆明生灭四圣谛相也。次第者，从粗至细苦相粗故先说，灭虽非真因灭会真，灭相粗亦先说。又举世苦果，令厌世集，灭能会出世果，令其欣道，作如此次第也。圣者对破邪法，故言正圣也。谛者有三解（云云），谓自性不虚故称为谛。又见此四得不颠倒觉，故称为谛。又能以此法显示于他，故名为谛。大经凡夫有苦无谛，声闻缘觉有苦有苦谛，当知凡夫不见圣理，不得智不能说，但苦无谛声闻具三义，故称为谛，此释与经合也。无生者迷真轻故，从理得名，苦无逼迫相，集无和合相，道不二相，灭无生相。又习应苦空，三亦如是。又无生者生名集道，集道即空，空故不生集道，集道不生则无苦灭，即事而真，非灭后真。大经云：诸菩萨等解苦无苦，是故无苦而有真谛，三亦如是。是故名为无生四圣谛，圣谛义如前说。无量者迷中重故从事得名，苦有无量相，十法界果不同故，集有无量相，五住烦恼不同故，道有无量相，恒沙佛法不同故，灭有无量相，诸波罗蜜不同故。大经云：知诸阴苦名为中智，分别诸阴有无量相，非诸声闻缘觉所知，我于彼经竟不说之，三亦如是，是名无量四圣谛。无作者，迷中轻故从理得名，以迷理故菩提是烦恼名集谛，涅槃是生死名苦谛，以能解故烦恼即菩提名道谛，生死即涅槃名灭谛，即事而中，无思无念无谁造作，故名无作。大经云：世谛即是第一义谛，有善方便随顺众生说有二谛，出世人知即第一义谛，一实谛者无虚妄无颠倒，常乐我净等，是故名为无作四圣谛。然胜鬘说无作四谛中，别取一灭谛是佛所究竟，是常是谛是依，三是无常非谛非依，何者三入有为相中故无常？无常则虚妄故非谛，无常则不安故非依，灭谛离有为故是常，非虚妄故是谛，第一安隐故是依，故名第一义谛，亦名不思议也。达摩郁多罗难此义，然经说佛菩提道三义故常，一惑尽故常，二不从烦恼生故常，三解满故常。如众流归海，那云道谛无常？答：胜鬘作此说者，前苦灭谛非坏法灭，无始无作等过恒沙佛法成就，说如来法身不离烦恼藏，说苦谛隐名如来藏，显名为法身，二乘空智于四不颠倒境界不见不知。今欲显说，说一是常是实是依，有对治除障身显，故明三非常非实，一是常是实耳。今难若尔一谛显是无作谛，三谛未显非无作谛，一是了义，三非了义。当知！胜鬘所说，说于次第，从浅至深历别未融，乃是无量四谛中之无作，非是发心毕竟二不别之无作。涅槃云：有谛有实。当知四种皆称谛称实称常也。二判粗妙者，大小乘论谛不出此四，或教行证不融者为粗，教融行证未融亦粗，俱融者则妙。若约五味者，乳教两种二乘并不闻，以大隔小则一粗一妙，酪教一种，大乘所不用，以小隔大根败聋哑是故为粗。生苏教四种，一破三二不入二，一虽入一教不融，故三粗一妙。熟苏教三种，一破二一入一，一不入一，一虽入一教不融，故二粗一妙。醍醐教但一种四谛，唯妙无粗，是为待粗明妙（云云）。三开粗显妙者，先叙诸经意，大品止明三种四谛。文云：色即是空，非色灭空，无生意也。一切法趣色，是趣不过无量意也。色尚不可得，何况有趣有不趣，无作意也。中论偈亦有三意，后两品明小乘观法，即生灭意也。无量义明一中出无量，是从无作开出三种四谛也。法华明无量入一，是会三种四谛，归无作一种四谛也。涅槃圣行追分别众经故，具说四种四谛也。德王品追泯众经，俱寂四种四谛。文云：生生不可说，生不生不可说，不生生不可说，不生不生不可说。经释初句云：云何生生不可说？生生故生，生生故不生，故不可说。若依文但举生不生释生生，此之生生即生不生，那可偏作生生而说，佛为利根人，举一而例诸。若取意者，生生即生不生，亦即不生生，亦即不生不生，那可偏作生生一句而说？若得此意，下三句例皆如此。问：佛何故作偏释耶？答：为利根故。亦是有因缘故宜须如此。时众如快马见鞭影，不俟彻骨耳。如此追泯何说而不寂耶？或三种可说为粗，一可说为妙，或三不可说为粗，一不可说为妙，或四皆可说为粗，四皆不可说为妙，或四可说有粗有妙，或四不可说有粗有妙，或四可说皆非粗非妙，或四不可说皆非粗非妙，如是等种种皆决了入妙。开权显实四皆不可说，是位高，四皆可说是体广，四亦可说亦不可说，是用长，四非可说非不可说，是非高非广非长非短非一非异同称为妙也。观心可知不复记也。四明二谛，又为四：一略述诸意，二明二谛，三判粗妙，四开粗显妙。夫二谛者，名出众经而其理难晓，世间纷纭由来硕诤。妙胜定经云：佛昔与文殊，共诤二谛，俱堕地狱，至迦叶佛时，共质所疑，二圣因地尚不能了，况即人情强生去取？问：释迦值迦叶，即是二生菩萨，云何始解二谛，尔前复不应堕恶道？答：尔前语宽，何必齐二生之前，始恶道出。又二生菩萨将邻补处，补处位多别圆永无此理，通教见地已免恶道，亦无堕落，应是三藏菩萨，至二生时犹未断惑，始解二谛此义无咎。尔前堕恶道，亦有其义。问：三藏菩萨有堕落，余三教无者，金光明经那云十地犹有虎狼师子等怖耶？答：为恶友杀则堕地狱，为恶象杀不堕地狱，然圆教肉身于一生中，有超登十地之义，此则烦恼已破无地狱业，犹有肉身未免恶兽，余教肉身一生之中，不登十地，唯作行解，以烦恼为虎狼作行解者，于理则通，于事不去（云云）。然执者不同，庄严旻据佛果出二谛外，为中论师所核，如此佛智照何理？破何惑？若无别理可照，不应出外，若出外而无别照者，藉何得出？进不成三，退不成二（云云）。梁世成论执世谛不同，或言世谛名用体皆有，或但名用而无于体，或但有名而无体用（云云）。陈世中论破立不同，或破古来二十三家明二谛义，自立二谛义，或破他竟约四假明二谛，古今异执各引证据自保一文，不信余说，今谓不尔。夫经论异说悉是如来善权方便，知根知欲种种不同，略有三异，谓随情情智智等。随情说者，情性不同，说随情异，如毗婆沙明。世第一法有无量种，际真尚尔，况复余耶？如顺盲情，种种示乳，盲闻异说而诤，白色岂即乳耶？众师不达此意，各执一文，自起见诤，互相是非信一不信一，浩浩乱哉！莫知孰是。若二十三说及能破者，有经文证，皆判是随情二谛意耳。无文证者悉是邪，谓同彼外道，非二谛摄也。随情智者，情谓二谛二皆是俗，若悟谛理乃可为真，真则唯一，如五百比丘各说身因，身因乃多，正理唯一。经云：世人心所见名为世谛，出世人心所见名第一义谛，如此说者即随情智二谛也。随智者，圣人悟理非但见真，亦能了俗如眼除膜见色见空。又如入禅者，出观之时身心虚豁，似轻云霭空，已不同散心，何况悟真而不了俗？毗昙云：小云发障，大云发障，无漏逾深世智转净故。经言：凡人行世间不知世间相，如来行世间明了世间相，此是随智二谛也。若解此三意，将寻经论，虽说种种于一一谛皆备三意也。二正明二谛者，取意存略，但点法性为真谛，无明十二因缘为俗谛，于义即足，但人心粗浅不觉其深妙，更须开拓则论七种二谛，一一二谛更开三种，合二十一二谛也。若用初番二谛，破一切邪谓执著皆尽如劫火烧不留遗芥，况铺后诸谛迥出文外？非复世情图度。所言七种二谛者：一者实有为俗，实有灭为真。二者幻有为俗，即幻有空为真。三者幻有为俗，即幻有空不空共为真。四者幻有为俗，幻有即空不空，一切法趣空不空为真。五者幻有幻有即空皆名为俗，不有不空为真。六者幻有幻有即空皆名为俗，不有不空一切法趣不有不空为真。七者幻有幻有即空皆为俗，一切法趣有趣空趣不有不空为真。实有二谛者，阴入界等皆是实法，实法所成森罗万品，故名为俗。方便修道灭此俗已乃得会真。大品云：空色色空，以灭俗故谓为空色，不灭色故谓为色空，病中无药，文字中无菩提，皆是此意，是为实有二谛相也。约此亦有随情情智智等三义，推之可知。幻有空二谛者，斥前意也。何者实有时无真？灭有时无俗二谛义不成，若明幻有者，幻有是俗，幻有不可得即俗而真。大品云：即色是空即空是色，空色相即二谛义成，是名幻有无二谛也。约此亦有随情情智智等三义（云云）。随智小当分别，何者？实有随智照真与此不异，随智照俗不同，何者？通人入观巧复局，照俗亦巧如百川会海，其味不别复局，还源江河则异，俗是事法，照异非疑，真是理法，不可不同。秖就通人出假，亦人人不同可以意得，例三藏出假，亦应如是（云云）。幻有空不空二谛者，俗不异前，真则三种不同，一俗随三真即成三种二谛，其相云何？如大品明非漏非无漏，初人谓非漏是非俗，非无漏是遣著，何者行人缘无漏生著，如缘灭生使，破其著心，还入无漏，此是一番二谛也。次人闻非漏非无漏，谓非二边别显中理，中理为真，又是一番二谛。又人闻非有漏非无漏，即知双非正显中道，中道法界力用广大，与虚空等，一切法趣非有漏非无漏，又是一番二谛也。大经云：声闻之人但见于空，不见不空，智者见空及与不空，即是此意。二乘谓著此空，破著空故，故言不空，空著若破，但是见空，不见不空也。利人谓不空，是妙有故言不空利，利人闻不空，谓是如来藏，一切法趣如来藏，还约空不空，即有三种二谛也。复次约一切法趣非漏非无漏，显三种异者，初人闻一切法趣非漏非无漏者，谓诸法不离空，周行十方界，还是瓶处，如又人闻趣知此中理须一切行来趣发之。又人闻一切趣即非漏非无漏，具一切法也。是故说此一俗随三真转，或对单真，或对复真，或对不思议真，无量形势婉转赴机，出没利物，一一皆有随情情智智等三义。若随智证俗，随智转智证偏真，即成通二谛智证不空真，即成别入通二谛，智证一切趣不空真，即成圆入通二谛，三人入智不同复局照俗亦异（云云）。何故三人同闻二谛，而取解各异者？此是不共般若与二乘共说，则浅深之殊耳。大品云：有菩萨初发心与萨婆若相应，有菩萨初发心如游戏神通净佛国土，有菩萨初发心即坐道场为如佛，即此意也。幻有无为俗，不有不无为真者，有无二故为俗，中道不有不无不二为真，二乘闻此真俗，俱皆不解，故如哑如聋。大经云：我与弥勒共论世谛，五百声闻谓说真谛，即此意也。约此亦有随情情智智等（云云）。圆入别二谛者，俗与别同，真谛则异，别人谓不空但理而已，欲显此理须缘修方便，故言一切法趣不空。圆人闻不空理，即知具一切佛法，无有缺减，故言一切趣不空也。约此亦有随情等（云云）。圆教二谛者，直说不思议二谛也。真即是俗，俗即是真，如如意珠，珠以譬真，用以譬俗，即珠是用，即用是珠，不二而二分真俗耳。约此亦有随情智等（云云）。身子云：佛以种种缘譬喻巧言说，其心安如海我闻疑网断，即其义焉。问：真俗应相对，云何不同耶？答：此应四句，俗异真同，真异俗同，真俗异相对，真俗同相对，三藏与通真同而俗异，二入通真异而俗同，别真俗皆异而相对，圆入别俗同真异，圆真俗不异而相对，不同而同，若不相入当分真俗即相对（云云）。七种二谛广说如前，略说者，界内相即不相即，界外相即不相即四种二谛也。别接通五也。圆接通六也。圆接别七也。问：何不接三藏？答：三藏是界内不相即，小乘取证根败之士，故不论接。余六是摩诃衍门，若欲前进亦可得去，是故被接。问：若不接亦不会？答：接义非会义，未会之前不论被接。三判粗妙者，实有二谛半字法门引钝根人，蠲除戏论之粪，二谛义不成此法为粗，如幻二谛，满字法门为教利根，诸法实相三人共得，比前为妙，同见但空，方后则粗，以别入通能见不空，是则为妙。教谭理不融，是故为粗。以圆入通为妙，妙不异后，带通方便，是故为粗。别二谛不带通方便，是故为妙。教谭理不融，是故为粗。圆入别理融为妙，带别方便为粗，唯圆二谛正直无上道，是故为妙。次约随情智判粗妙者，且约三藏，初闻随情二谛，执实语为虚语起语见故，生死浩然无佛法气分，若能勤修念处，发四善根，是时随情二谛皆名为俗，发得无漏，所照二谛皆名为真，从四果人以无漏智所照真俗，皆名随智二谛，随情则粗，随智则妙，譬如转乳始得成酪，既成酪已，心相体信入出无难，即得随情情智智等说，通别入通圆入通，令其耻小慕大，自悲败种，渴仰上乘，是时如转酪为生苏，心渐通泰即为随情情智智等，说别圆入别，明不共般若，命领家业金银珍宝出入取与，皆使令知，既知是已，即如转生苏为熟苏，诸佛法久后要当说真宝，即随情情智智等说圆二谛，如转熟苏为醍醐，是则六种二谛调熟众生，虽成四味是故为粗，醍醐一味是则为妙。又束判粗妙，前二教虽有随智等，一向是随情说他意语故，故名为粗。别入通去，虽有随情等，一向束为情智说自他意语，故亦粗亦妙。圆二谛虽有随情等，一向是随智说佛自意语故，故称为妙。问：前二二谛一向是随情，应非见谛亦不得道？答：不得中道，故称随情。诸佛如来不空说法，虽非中道第一义悉檀，不失三悉檀益，大[既/木]判之，皆属随情为粗耳。若以七种二谛历五味教者，乳教有别圆入别圆三种二谛，二粗一妙，酪教但实有二谛纯粗，生苏具七种二谛，六粗一妙，熟苏六种，五粗一妙，法华但有一圆二谛，无六方便，唯妙不粗，题标为妙意在于此，是为相待判粗妙也。四开粗显妙者，三世如来本令众生开佛知见，得无生忍，大事因缘出现于世。法华论云：莲华出水义不可尽，出离小乘泥浊水故，入如来大众中，坐如诸菩萨坐莲华上，闻说无上清净智慧者，必非坐华叶也。乃是诸菩萨闻说一圆道，证一圆果处华王界，同舍那佛，坐莲华台耳。佛意如此，始见我身初闻一实已入华台，为未入者从顿开渐，更以异方便助显第一义，说诸二谛或单或复，或不可思议种种不同，皆为华台而作方便。但如来常寂而化周法界，实不分别先谋后动施此汲引慈善根力，令诸众生从此得入。有人言：始自鹿苑皆是法华弄引，今言不尔。且近说寂灭道场已来，悉为法华弄引，所以光照他土现佛，悉为顿开渐，文殊引先佛亦为顿开渐，如此弄引犹恨其近，从大通智胜已来而为众生，作法华方便。当知！不止近在寂场，又此犹近。从本成佛已来，而为众生作华台方便，又复犹近。从本行菩萨道时，而为众生作华台方便。文云：我本立誓愿，普令一切众亦同得此道。当知！弄引岂止今耶？本来所化入华台者，自是一边，其未入者如上方便不息，中间亦如是。若从华严方等般若等经，或别入通圆入通，圆入别等入华台者，与本入者无异。复自是一边，其未入者四味调熟，皆于此经得入华台，诸教之中或住三味二味一味，或全生者皆决粗令妙，悉入华台三藏保果。难破已破难开已开，况易破易开？悉随情仍本当门显实即入华台。文云：七宝大车，其数无量，各赐诸子（云云）。此即开权显实，诸粗皆妙绝待妙也。若如上说，法华总括众经，而事极于此。佛出世之本意诸教法之指归，人不见此理谓是因缘事相，轻慢不止舌烂口中。若得其旨深，见七种二十一种无量教门，意气博远更相间入，绣淡精微横周竖穷，悉归会法华，二万灯明迦叶等，古佛设教妙极于此。有经云：弥勒当来亦妙极于此。释迦仰同三世亦妙极于此。涅槃赎命重宝重抵掌耳，观此妙旨宏壮包笼，寻者须旷其意，莫以人情局彼太虚也。摄大乘明十胜相义，咸谓深极，使地论翻宗。今试以十妙比之，彼有所漏，且用理妙比依止胜相明不思议因缘四句破执，岂留黎耶庵摩罗为依止耶？四悉檀施设，不止立无明他生一句，彼直是一道明义，不见开合众经顿渐为物，约教约行随情随智。大包佛化深括始终，因缘一境已广于依止，更用四四谛七二谛五三谛一谛等比者，彼无准拟。迹中十妙已有所漏，本中十妙群经所无，何况彼论？又观心十妙即得行用，不如贫人数果头宝。当知！十妙法门鳞沓重积，可胜言哉！天竺大论尚非其类，真丹人师何劳及语，此非夸耀，法相然耳。思自见之，无俟辞费也。五明三谛者，众经备有其义，而名出缨珞仁王，谓有谛无谛中道第一义谛，今经亦有其义。寿量云：非如非异即中道，如即真异即俗。问：若此经无四种因缘等名，那用其义？答：五住二死名出胜鬘涅槃，不应用其义，若不用五住则不破无明，若不用二死则非常住。又三佛名出楞伽，余经应无三佛义，众经皆是佛说，名乃不同，义不可壅（云云）。今明三谛为三：一明三谛，二判粗妙，三开粗显妙。却前两种二谛，以不明中道故，就五种二谛得论中道，即有五种三谛，约别入通点非有漏非无漏三谛义成，有漏是俗，无漏是真，非有漏非无漏是中，当教论中但异空而已，中无功用不备诸法。圆入通三谛者，二谛不异前，点非漏非无漏具一切法，与前中异也。别三谛者，开彼俗为两谛，对真为中中理而已（云云）。圆入别三谛者，二谛不异前，点真中道具足佛法也。圆三谛者，非但中道具足佛法，真俗亦然。三谛圆融一三三一，如止观中说（云云）。二判粗妙者，别圆入通带通方便，故为粗。别不带通为妙，圆入别带别方便为粗，圆不带方便最妙。约五味教者，乳教说三种三谛，二粗一妙，酪教但粗无妙，生苏熟苏皆具五种三谛，四粗一妙，此经唯一种三谛，即相待妙也。三开粗显妙，决前诸粗入一妙三谛，无所可待是为绝待妙也。六明一谛者，大经云：所言二谛其实是一，方便说二，如醉未吐见日月转，谓有转日及不转日，醒人但见不转，不见于转，转二为粗，不转为妙，三藏全是转二，同彼醉人，诸大乘经带转二说不转一。今经正直舍方便，但说无上道，不转一实是故为妙。地持明地相明义说相似法，地实明义说真实法。又教门方便即教道明义，说所证法即证道明义，今借用之。诸佛法久后要当说真实，即地实义，道场所得法即是证道明义，是故妙也。执著此实，实语是虚语，生语见故，故名为粗。融通无著，是故言妙，开粗显妙可解（云云）。诸谛不可说者，诸法从本来常自寂灭相，那得诸谛纷纭相碍，一谛尚无诸谛安有？一一皆不可说，可说为粗，不可说为妙，不可说亦不可说是妙，是妙亦妙言语道断故。若通作不可说者，生生不可说，乃至不生不生不可说，前不可说为粗，不生不生不可说为妙，若粗异妙相待不融，粗妙不二即绝待妙也（云云）。约五味教者，乳教一粗无谛一妙无谛，酪教一粗无谛，生苏三粗无谛一妙无谛，熟苏二粗无谛一妙无谛，此经但一妙无谛，开粗如前（云云）。问：何故大小通论无谛？答：释论云：不破圣人心中所得涅槃，为未得者执涅槃生戏论，如缘无生使故破言无谛也。问：若尔小乘得与不得俱皆被破，大乘得与不得亦俱应破？答：不例小乘犹有别惑可除别理可显故。虽得须破，中道不尔，得云何破？问：若尔中道唯应有一实谛，不应言无谛也。答：为未得者执中生惑，故须无谛，实得者有戏论者无（云云）。

　　妙法莲华经玄义卷第二下

　　妙法莲华经玄义卷第三上

　　　　天台智者大师说

　　二诸境开合者。先用十如为首，何者？此经命章绝言称叹十如，今更说五境，云何同异耶？十二因缘与十如开合者，名异故言开，义同故言合，无明支合如是性，行支合如是相，识名色六入触受合如是体，爱合如是缘，取合如是力作，有合如是因，生老死合如是果报等（云云）。又总合者，如是相合行有两支，如是性合无明爱取三支，如是体合识名色乃至老死七支。如是力还是烦恼道，三支无明爱取能生业力，如是作还是行有二支，能为苦作业也。如是因还是行有二支，为七苦作因也。如是缘还是无明爱取三支，能润业取苦也。如是果还是行有之习果也。如是报还是行有之业，招名色等报，此两番通用思议十二因缘，合六道十如是。次用不思议十二因缘，合四圣十如者，无明支转即变为明，明即了因，成圣人如是性。恶行支转即变为善行，善行即缘因，成圣人如是相。识名色等苦道转即法身，成圣人如是体。爱取二支转成圣人菩提心，即是如是力。有支含果变成六度行，即成圣人如是作。亦转成圣人如是因。此有支转有二种正道，转成如是因，助道转成圣人如是缘。老死支转成法性常住，成圣人如是果报（云云）。又总作者，体力作三法秖是烦恼业，苦变成法身菩提心六度行等，勤习三法在内成性，在外成相，正意成体，誓愿深远成力，立行成作牵果成因，相助成缘克发成果报（云云）。若细分四圣，节节有异，今取大[既/木]故通释耳。经云：一切智愿犹在不失，二乘亦得作通释也。四种四谛合十如者，生灭无生两种苦集，是六道十如，如是相如是性是集，如是体是苦，如是作力因缘又是集，如是果报又是苦（云云）。生灭无生两种道灭，是析体二乘及通菩萨十如，如是相性即是道，如是体即是灭，如是力作因缘皆是道，如是果报又是灭，无量无作两种苦集，即是四圣界外果报十如，集谛即是界外如是相性力作因缘也。苦谛即是界外如是体果报等（云云）。无量无作两种道灭，即是四圣界外涅槃十如，道谛即是涅槃性相力作因缘等，亦是般若解脱也。灭谛即是涅槃体果报等，亦成常住法身也（云云）。四种四谛合四种十二因缘者，生灭无生两苦集，即是两种思议十二因缘，生灭无生两种道灭，即是两种思议十二因缘，无明灭乃至老死灭也。无量无作两苦集，即是两不思议十二因缘也。无量无作两道灭，即是两不思议十二因缘，无明灭乃至老死灭此可解。七种二谛合十如者，藏通别圆入通凡四俗，皆是六道十如也。藏通两真是二乘十如也。别圆入别两俗有边，是六道十如，无边是二乘十如，圆俗此通九法界十如。别入通圆入通，别圆入别圆，凡五种真皆是佛法界十如也。七种二谛合四种十二因缘者，藏通别圆入通凡四俗，即是思议两种十二因缘，藏通两真即是思议十二因缘，无明灭乃至老死灭也。别圆入别两俗有边，是思议十二因缘，无边是思议无明灭乃至老死灭，圆俗即通界内外四种十二因缘也。别入通圆入通，别圆入别圆，凡五种真即是界外不思议十二因缘，无明灭乃至老死灭也。七种二谛合四种四谛者，实有二谛即生灭四谛也。幻有二谛即无生四谛也。别入通圆入通两俗，还是无生苦集也。别入通真是无量道灭也。圆入通真是无作道灭也。别俗圆入别俗，此是无量苦集，圆俗是无作苦集，别真是无量道灭，圆入别真圆真，是无作道灭也。五种三谛合十如者，别入通圆入通两俗，是六道十如，别俗圆入别俗有边，是六道十如，无边是二乘十如，圆俗意通九界（云云）。五种真谛皆是二乘菩萨等十如，五种中谛皆是佛界十如也。五种三谛合四种十二因缘者，别入通圆入通两俗，是六道思议十二因缘，别圆入别两俗有边，是思议六道十二因缘生，无边是思议十二因缘灭，圆俗义通（云云）。今且用是四种十二因缘，五种真谛，即是思议十二因缘灭，亦即是不思议十二因缘生，五种中谛即是不思议十二因缘灭，五种三谛合四种四谛者，别入通圆入通两俗，即无生苦集也。别俗圆入别俗圆俗通是无生之苦集，亦是无生之道灭，亦是无量之苦集也。别入通圆入通两真，本取但空边，是无生道灭也。别真圆入别真，即是无生之道灭，于无量是苦集，圆真于无生是道灭，于无量无作是苦集，别入通中是无量道灭，圆入通中是无作道灭，别中是无量道灭，圆入别中是无作道灭，圆中正是无作道灭，五种三谛合七种二谛者，简前两二谛不被合也。次二种二谛二俗，即是五种三谛家五种俗，二真空边即是五种三谛家真，不空边即是五种三谛家中，后三种二谛三俗，空边即是五种三谛家真，有边即是五种三谛家俗，三真即是五种三谛家中又作一种说，如后简前二谛不被合后五俗有真有俗，后五真有真有中。一实谛合十如者，一一法界皆具十界，简却九界，但与佛法界同也。简三种十二因缘，但与一种十二因缘灭同，简三种四谛，但与一实四谛同，简七种二谛，但与五真谛有同不同，简五种三谛，但与五中谛同（云云）。言无谛不可说者，合十如如名不异，即是空寂言辞相，寂灭不可说示，即是十种皆如义也。诸无明灭，乃至老死灭其义甚深，甚深即无谛同也。生生不可说，乃至不生不生不可说，即与无谛同也。七种真谛皆不可说，最初真谛不可说者，如身子云：吾闻解脱之中无有言说，况后六耶？非生死非涅槃，既非二边亦无中道，即五种中谛与无谛同也。一实名虚空，虚空无一，云何有实？即无谛同也。无谛自无所存，平等大慧无若干也。虽无若干，若干无量，舒之充满法界，不知从何而来，无量无若干，收之莫知所有，不知从何而去，不来不去即是法佛（云云）。复次七种二谛，赴缘开合转转相入，一一又各有随情随情智随智等，余五义例亦应有，今不具载。何者？佛以一音演说法，众生随类各得解，自思之。问：诸境理既融会，何意纷葩更相拘入耶？答：如来观知十界性相，有成熟者未成熟者，大机未熟不令起谤，小机若熟不令失时，随其所宜应单应复，偏圆相入而成熟之，闻即得益。华严虽具鉴十界，两界熟故，别圆二种而成熟之。三藏亦鉴十界，二乘性相熟故，用生灭而成熟之。方等亦鉴十界，四界熟故，用四种相入而成熟之。般若亦鉴十界，亦四界熟故，用三种相入而成熟之。法华亦鉴十界，一性相熟，但一圆谛而成熟之。若无善巧方便出没调熟，云何境智而得融妙耶？譬如画师尚能淡入五彩作种种像，况佛法王于法自在，而不能种种间入调伏众生耶？问：上明六境等，此经听可无名有其义不？答：十如名义已备于前四种十二因缘者，化城品明生灭十二缘。譬喻品，但离虚妄，是不生十二缘。方便品云佛种从缘起，是界外无量无作两种十二缘。四四谛者，譬喻品，诸苦所因贪欲为本，是生灭四谛。药草喻品，了达空法，是无生四谛。又云无上道，及方便品，但说无上道如来灭度等，是界外无量无作两种四谛也。十如差别，是世谛。唯佛与佛乃能究尽诸法实相，即真谛也。安乐行云亦不分别有为无为实不实法，有是俗谛，无是真谛，亦不分别是遮二边显中道。寿量云：非如非异，非异非俗，非如非真，三谛义也。方便品云更以异方便助显第一义，是一实谛也。又云唯此一事实也。若言说无分别法，又诸法寂灭相不可以言宣，是无谛义也。
　　○第二智妙者。至理玄微非智莫显，智能知所非境不融，境既融妙智亦称之，其犹影响矣。故次境说智，智即为二：初总论诸智，二对境论智。总智为六：一数二类三相四照五判六开。数者，一世智，二五停心四念处智，三四善根智，四四果智，五支佛智，六六度智，七体法声闻智，八体法支佛智，九体法菩萨入真方便智，十体法菩萨出假智，十一别教十信智，十二三十心智，十三十地智，十四三藏佛智，十五通教佛智，十六别教佛智，十七圆教五品弟子智，十八六根清净智，十九初住至等觉智，二十妙觉智。二类者，世智无道邪计妄执，心行理外不信不入，故为一。五停心四念处，已入初贤佛法气分，俱是外凡，故为一。四善根同是内凡，故为一。四果同见真，故为一。支佛别相观能侵习，故为一。六度缘理智弱缘事智强，故为一。通教方便声闻体法智胜，故为一。支佛又小胜，故为一。通教菩萨入真方便智，四门遍学，故为一。通教出假菩萨智正缘俗，故为一。别教十信智，先知中道胜前劣后，故为一。别教三十心俱是内凡，故为一。十地同是圣智，故为一。三藏佛是师位名胜三乘弟子，故为一。通教佛智断惑照机胜，故为一。别教佛智又胜，故为一。圆教五品弟子同具烦恼性，能知如来秘密之藏，故为一。六根清净智邻真，故为一。初住至等觉同破无明，故为一。妙觉佛智无上最尊，故为一。如是等随其类分相似者，或离或合判为二十（云云）。三辨相者，天竺世智极至非想，此间所宗要在忠孝五行，六艺天文地理，医方卜相兵法货法，草木千种皆识，禽兽万品知名。又涂左割右等无憎爱，获根本定，发五神通，停河在耳，变释为羊，纳吐风云，扪摸日月，法是世间法，定是不动定，慧是不动，出邀名利增见爱，世心所知，故名世智也。五停四念者，有定故言停，有慧故言观，观能翻邪，定能制乱，数息治散，不净治贪，滋治嗔因缘治痴，念佛治障道，念处是观苦谛上，四智治于四倒，四倒不起，由此四观，初翻四倒，未入圣理，故言外凡智也。暖法缘四谛境生智，伏烦恼智更增，成十六观智，如火钻上下相依生火烧薪，以有智知有境，能生暖智，令有萎悴，如夏时聚华，为[廿/积]华生暖气，还自萎悴。又依阴观阴发智火还烧阴，如两竹相摩生火还烧竹林。尊者瞿沙说：求解脱智火暖最在初，如火以烟在初为相，无漏智火亦以暖法在先为相，如日明相在初为相，是故名暖。于正法毗尼中，生信爱敬，正法者缘道谛，信毗尼者缘灭谛，信暖能缘四谛，云何言二？答：此二最胜应先说。又正法是三谛，毗尼是灭谛，如佛为满宿，我有四句法，当为汝说，欲知不？当恣汝意，四句即四谛也。所有布施持戒尽向解脱，是其意趣，色界定起是其依，于自地前生善根，是相似因缘于四真谛顶是其功用果，自地相似后生善根是依果，色界五阴是其报，涅槃决定因，及不断善根是其利，十六行是其行，是缘生是修慧，色界系三三昧三根随所说，相应众多心是退。暖有三种，谓下下、下中、下上，顶有三：中下、中中、中上，忍有二种：上下、上中，世第一有一种，谓上上，此四善根以三言之，暖是下，顶是中，忍世第一是上。复有说者，暖有二，谓下下下中，顶有三，谓下上、中下、中中，忍有三，谓中上、上下、上中，世第一法有一，谓上上，亦以三言之，暖是下下，顶是下中，忍是中上，世第一是上上。瞿沙云：暖有下三，顶有六，下下乃至中上，忍有八，下下乃至上中，世第一但上上，以三言之，暖法一种谓下，顶法二种，谓下、中，忍有三种，谓下、中、上，世第一有一种谓上。暖有二舍：一离界地，二退时。退时舍堕地狱作五无间，而不断善根，顶亦如是，忍唯一舍不堕地狱（云云）。顶法者，色界善根，有动不动住不住，有难不难断不断退不退，就动乃至退者有二：下者是暖，上是顶。彼不动乃至不退者为二：下者是忍，上者是世第一法。复有说者，应言下顶，所以者何？在暖法顶故名顶，在忍法下故名下。复有说者，如山顶之道人不久住，若无难必过此到彼，若遇难即便退还，行者住顶不久，若无难必到忍，有难退还，暖犹如山顶，故名顶。云何为观于佛法僧生下小信？小信者，此法不久停，故言下小。此信缘佛生小信，是缘道谛，缘法生下小信，是缘灭谛。问：应能缘四谛，云何言缘二谛？答：道灭胜故，清净无过是妙是离，能生信处，为生受化者信乐心故。若世尊说苦集是可信敬者，则无受化者，此烦恼恶行邪见颠倒，云何可敬信？我常为此逼迫，受化者于道灭生欣乐，是故说二也。复有说者，信佛僧是缘道，信法是缘三谛，则尽信四谛也。问：住顶亦信阴亦信宝亦信谛，何故但说信三宝？答：三宝是生信敬处，但随行者意，于阴生悦适，是名为暖。于宝生悦适，是名为顶，于谛生悦适，是名为忍。问：何故顶退不说暖退？答：顶既退亦应说暖退。行者在顶时，多烦恼业留难，烦恼等作是念，若行者到忍，我复于谁身中当作果报？若离欲界时亦念，行者出欲界，我复于谁身中生果报？离非想非非想处时亦念，行者离彼欲已更不受身，我复于谁身中生于果报？于此三时，多诸留难，留难退，故大忧恼。如人见宝藏大喜，欲取即失。住顶法者自念，不久当得于忍永断恶道，获大重利，犹如圣人，而忽退失，故大忧恼，是故言顶退也。若能亲近善友，从其闻随顺方便法，内心正观信佛菩提，信善说法，信僧清净功德，是说信宝说色无常，乃至说识无常，是说信阴。知有苦集灭道，是说信谛。若如是即住顶，若不如是即顶退。忍法观者，正观欲界苦色无色界苦，欲界行集色无色界行集，欲界行灭色无色界行灭，断欲界行道，断色无色界行道，如是三十二心是名下忍。行者后时渐渐减损行及缘。复更正观欲界苦色无色界苦，乃至观断欲界行道，除观断色无色界行道，从是中名中忍。复更正观欲界苦，观色无色界苦，乃至观色无色界行灭，除灭一切道。复正观欲界苦，色无色界苦，乃至观欲界行灭，除色无色界行灭。复正观欲界苦，乃至观色无色界行集，除灭一切灭。复正观欲界苦，乃至观欲界行集，除色无色界行集。复正观欲界色无色苦，除一切集。复正观欲界苦，除色无色界苦。复正观欲界常相续不断不远离，如是观时深生厌患。复更减损，但作二心观于一行，如似苦法忍，忍法智，如是正观是名中忍。复以一心观欲界苦，是名上忍。复次生世第一法，世第一法后次生苦法忍，譬如人欲从己国适他国，多财产不能持去，以物易钱，犹嫌钱易金，嫌金易多价宝，往适他国，行者乃至渐舍相续不离，生于上忍，上忍后生第一法，第一法后生苦忍。问：世第一法有三品不？答：一人无，多人有，身子上目连中余皆下，就佛支佛声闻为三品，世第一法者此心心数法，于余法为最为胜，为长为尊，为上为妙，亦分亦都。分者胜世间法不胜见谛，见谛眷属不相离，慧力偏多故，熏禅不与凡夫同生一处故，尽智时一切善根，永离一切诸垢障故，三三昧乃至恶贱无漏，何况有漏？不应都胜，分胜彼暖顶忍法，亦应言第一，应言分胜，胜暖顶忍一切凡夫所得禅，无量解脱除入也。或言都胜，非谓一切事业中胜，但以能开圣道门故，彼见谛等不能开圣道门，以世第一法开圣道门，彼见谛等法得修见谛等法。得修者，皆是世第一法功用，是世第一法名，义者最胜义，是第一义，得妙果是第一义，如高幢顶，更无有上，是第一义。问：前诸义有差别邪？答：此皆叹说上妙之义，亦有差别，于不净安般名最，于闻慧名胜，于思慧名长，于暖为尊，于顶为上，于忍为妙。又依未至为最，依初禅为胜，中间为长，二禅为尊，三禅为上，四禅为妙，如是种种说，此依毗婆沙释，欲委知向彼寻。初果八忍八智三果重虑缘真，九无碍九解脱智，支佛用总相别相，如约三世明苦集，分别十二因缘，即别相相也。六度缘理智弱伏而未断，事智强能舍身命财无所遗顾，声闻能发真成圣，犹论我衣我钵，互论强弱（云云）。通教声闻，总相一门达俗即真，通教缘觉能于一门，总相别相达俗即真，通教菩萨能于四门，总相别相俗达即真。又能遍四门出假，教化众生，十信信果头真如实相，为求此理起十信心，十住正习入空傍习假中，十行正习假傍习中，十回向正习中，初地证中，二地已上重虑于中，三藏佛一时用三十四心，八忍八智，九无碍九解脱断正习尽。通佛坐道场，一念相应慧，断余残习气。别教佛用金刚后心，断一品无明，究竟尽成佛。或言：断时是等觉，佛无所断，但证得圆满菩提具足耳。圆五品不断五欲而净诸根，具烦恼性能知如来秘密之藏，六根净位获相似中道智，初住获如来一身无量身，入法流海中行任运流注，后位可解不复记。四明智照境者，若由智照境由境发智，四句皆堕性中，如别记（云云）。若四悉檀因缘立境智，但有名字（云云）。问：智能照境，境亦能照智不？答：若作不思议释，更互相照，义亦无妨。仁王般若云：说智及智处，皆名为般若，譬镜面互相照，亦如大地一能生种种芽，芽亦生地一，且置斯义。世智照六道十如，五停心智去至体法，凡七智照二乘十如，六度及通教出假菩萨智两属，上求照菩萨十如，下化照六道十如，四十心智亦两属，上求照菩萨十如，下化照六道十如，十地智两属，次第照照菩萨十如，不次第照照佛十如。五品去凡四智，皆照佛界十如，总略如此细[打-丁+束]（云云）。二十智照四种十二因缘境者，世智五停四念四果乃至支佛六度三藏佛，凡七智，照思议生灭十二因缘境，通教三乘入真方便智，出假智佛智凡五智，照思议不生不灭十二因缘境，别教十信三十心，十地佛凡四智，照不思议生灭十二因缘境，其中不无别意，且从大判圆教四智，照不思议不生不灭十二因缘境。二十智照四种四谛者，前三藏等七智，照生灭四谛境，次通教五智，照无生灭四谛境，次别教四智，照无量四谛境，次圆教四智，照无作四谛境。次二十智照二谛者，前七智是照析空之二谛，次五智是照体空之二谛，次八智照显中之二谛，其间别圆相入者，可以意得（云云）。次明二十智照三谛者，前七智照无中之二谛，是因缘所生法皆属俗摄，次五智照含中之二谛，即空一句皆属真谛摄也。次别圆八智照显中之二谛，即是假名亦名中道，二句皆属中道谛摄也。次二十智照一实谛者，此须引释论明四悉檀，皆名为实，世界故实，乃至第一义故实，当知实语亦通四谛，生灭故实，无生灭故实，无量故实，无作故实，前三藏七智照生灭之实，次通教五智照无生灭之实，次别教四智照无量之实，次圆教四智照无作之实，前后诸实（云云）。次二十智无谛无照者，无谛无别理，若于四种四谛得悟，不复见谛与不谛，故无谛亦通也。前七智照生灭之无谛，生生不可说故，次五智照无生灭之无谛，生不生不可说，故次四智照无量之无谛，不生生不可说故，次四智照无作之无谛，不生不生不可说故，前无谛是权，后无谛是实，此就言教。若就妙悟，同于圣人心中所照者，则不见有权实故，非权非实空拳诳小儿，诱度于一切方便说权，方便说实，会理之时，无复权实故，称非权非实为妙也。五明粗妙者，前十二番智是粗，后八番智为妙，何者？藏通等佛自是无常，亦不说常，彼二乘菩萨何得闻常信常修常，是故为粗。别教十信初已闻常信修于常，尚胜彼佛，何况余耶？是故为妙。常途云法华不明常者，秖是三藏意耳。今明十信知中已过牟尼，则八番为妙也。又别教四智三粗一妙，圆教四智悉皆称妙，何者？地人云：中道乃是果头能显初心学者仰信此理，如藕丝悬山故，说信行皆非圆意也。故十信智为粗，十住正修空傍修假中，十行正修假傍修中，十回向始正修中，此中但理不具诸法，是故皆粗。登地智破无明见中道，证则为妙。类如通藏两种俱得道，而三藏门拙，今别教亦尔。教门皆权而证是妙（云云）。圆教四智皆妙者，如法相说：如说而信，如理而行，始论五品，终竟妙觉，实而非权，是故皆妙，是名待粗智说妙智也。又约知见明粗妙者，知与见云何？然分别有四：不知不见，知非见，见非知，亦知亦见。先约三藏释，后约圆释，中间例可解。凡夫不闻故不知，不证故不见，五停四念至世第一法，闻故名知，未证故非见，辟支佛不闻故非知，自然证故是见，四果闻故亦是知，证故亦是见，传传判粗妙可解。约圆教释者，七方便不闻故不知，未证故不见，五品六根闻故知，未证故不见。发宿习者，名见不从闻故不知，禀教证入者，亦知亦见，此节节传为粗妙，究竟而论，前来二十种智，略而言之，不出权实二智，如经如来方便知见，波罗蜜皆悉具足，即总束得前来诸权智也。如来知见广大深远，即是总束前来实智也。方便既其具足何所不该？知见既其广大深远，何所不摄？境渊无边智水莫测，唯佛与佛乃能究尽，如此知见即是眼智，眼即五眼具足，智即三智一心，一切种智知于实，两智知于权，佛眼见于实，四眼见于权，此知即是见，此见即是知，对前诸智，诸智是粗，此之知见，名之为妙也。若得知见中意不复论五眼，迷者未了，更约眼明粗妙，如肉眼盲闭何由见色？徒闻人说，起种种想，终非真见，欲令眼开，应须治膜，那得闭眼执诤何益耶？闭眼想则粗，眼开见则妙，天眼未开不见障外为粗，修禅定愿智之力能发得净色，彻障内外明闇无隔，慧眼未开常行死迳，假令情想亦复非实，故为粗。无漏豁发，故称为妙。谛理明了，故称妙。法眼未开差机说法，如身子僻教满愿秽器，名为粗。破障通无知，分别药病，名之为妙。佛眼不开不见实相，故文云：二乘之人及新发心者，不退菩萨所不能知故，四眼皆粗。除诸菩萨众信力坚固者，以信得入相似佛眼，能开真佛知见，乃名为妙。诸教多说四眼，或带四眼说佛眼，是故为粗。今经独说佛眼，是故为妙。是为待粗为妙也。六明开粗显妙者，前十六番智，若不决了但是粗智，若得决了，悉成妙智。何者？如妙庄严王先是外道，世智闻法华经，便得决了，以邪相入正相，于诸见不动而修三十七品，不舍八邪而入八正，即是决于世智得入妙智，或与五品齐，或与相似齐，或与分得齐，节节有入义细作（云云）。若五停方便智，乃至通教佛等智，若不决了即是粗智。今开权显实，汝等所行是菩萨道来入妙位，须一一将十二番智来入圆妙四智，或入五品相似分得等智（云云）。又决了别教历别之智入于妙智，当体即是某位，进入是某位细[打-丁+束]（云云）。十六粗智皆成妙智，无粗可待，即是绝待智妙也。复次开粗眼为妙眼者，余经虽说为五眼，五眼不融是故为粗，今经决了四眼令入佛眼。文云：父母所生眼遂得清净。学大乘者，虽有肉眼名为佛眼，即是决了肉眼名为佛眼也。净名云：世孰有真天眼者，有佛世尊，不以二相见诸佛国，此即是决了天眼，即是佛眼也。愿得如世尊慧眼第一净，即是决了慧眼能得入妙。决法眼入妙者，边际智满是也。四眼融入佛眼，寂而常照故。文云：决了声闻法，是诸经之王，五眼具足成菩提，开佛知见故称为妙。问：佛眼开乃名为妙，六根虽净云何为妙？答：佛眼虽未开，已能圆学圆信，如迦陵频伽鸟，虽在[谷-禾+卵]中，音声已胜诸鸟，即是假名相似等妙，若开即是分妙究竟妙（云云）。二对境明智又二：一对五境，二展转相照对境。初应对十如境，此既一经之意处处说之，可解故不复释。次对四种十二因缘明智者，大经云：十二因缘有四种观，下智观故得声闻菩提，中智观故得缘觉菩提，上智观故得菩萨菩提，上上智观故得佛菩提。何者？十二因缘本是一境，缘解不同开成四种，今以四教意释之。三藏具有三人，而皆以析智观界内十二因缘事为初门，然析智浅弱，三人之中声闻最劣，以劣人标浅法，故名下智。通教亦有三人，同以体智观界内十二因缘理，体法虽深，望藏为巧，望别未巧，三人之中缘觉是中，以中人名通法，故言中智。别教佛与菩萨，俱知界外十二因缘事，次第菩萨比佛，犹未是上，比于通藏则是上法，故以上智当名也。圆教佛与菩萨，俱观界外十二因缘理，初心即事而中，此法最胜故，以佛当名故，言上上智观也。以四教释四观，于义允合（云云）。所言下智观者，观受由触，触由入，入由名色，名色由识，识由行，行由无明，无明颠倒不善思惟，致不善行，感四趣识名色等。若善思惟致善行，感人天识名色等。观此无明念念无常前后不住，所生善恶迁变速朽，所受名色衰损代谢，烦恼业苦更互因缘，都无暂停。过去二因现在五果，现在三因未来二果，三世回复犹若车轮，痴惑之本既无常苦空无我，则无明灭，无明灭故诸行灭，乃至老死灭。若不然火是则无烟，是名子缚断，无子则无果，灭智灰身离二十五有，是名果缚断，则是下智观十二因缘，得声闻菩提也。中智者，观受由触乃至行由无明，无明秖是一念痴心，心无形质但有名字，内外中间求字不得，是字不住亦不不住，犹如幻化，虚诳眼目，无明体相本自不有，妄想因缘和合而生，无所有故假名无明，不善思惟心行所造，以不达无明如幻化故，起善不善思惟，则有善不善行，受善不善名色触受。今达无明如幻故，则诸行亦如化，从幻生识名色等，皆如幻。爱取有生三世轮转，幻化迁改都无真实，有智之人不应于中而生爱恚，无明既不可得，则无明不生，不生则不灭，诸行老死亦不生不灭，不生故则非新，不灭故则非故，非故者无故可毕，非新者无新可造，无新者子缚断，无故者果缚断，是名中智观十二因缘得缘觉菩提。上智观者，观受由触，乃至行由无明，无明秖是痴一念心，心痴故派出烦恼，由烦恼派出诸业，由业派出诸苦，观此烦恼，种别不同，不同故业不同，业不同故苦不同，诸行若干名色各异，种种三道无量无边，分别不滥，知因此烦恼起此业得此苦，不关彼业及彼烦恼，如是三道覆障三德，破障方便亦复无量，无明若破显出般若，业破显出解脱，识名色破显出法身，爱取有老死亦复如是。自既解已，复能化他，于一切种知一切法，起道种智导利众生，是名上智观十二因缘也。上上智观者，观受由触，乃至行由无明，知十二支三道即是三德，岂可断破三德更求三德？则坏诸法相，烦恼道即般若，当知烦恼不闇般若即烦恼，般若不明烦恼既不闇，何须更断？般若不明何所能破？闇本非闇，不须于明，如耆婆执毒成药，岂可舍此取彼？业道即是解脱者，当知业道非缚，解脱即业者，脱非自在，业非缚故，何所可离？脱非自在，何所可得？如神通人岂避此就彼耶？苦道即法身者，当知苦非生死，法身即生死，法身非乐，苦非生死，何所可忧？法身非乐何所可喜？如彼虚空无得无失，不忻不戚，如是观者，三道不异三德，三德不异三道，亦于三道具一切佛法。何者？三道即三德，三德是大涅槃，名秘密藏。此即具佛果，深观十二因缘即是坐道场，此即具佛因，佛因佛果皆悉具足，余例可知，是名上上智观十二因缘得佛菩提。约此应判粗妙，开粗显妙意可解，故不委记耳。又四智照四境，境若不转，其智则粗。四境转成妙境，粗智即成妙智，仍是待绝之意（云云）。二对四种四谛明智者，大经云：知圣谛智则有二种：中智、上智。中智者声闻缘觉，上智者诸佛菩萨。若依此文，束于体析合称为中，束大乘利钝，合称为上。今若约根缘利钝内外事理，开即成四。声闻根钝缘四谛事，即生灭四谛智，缘觉根利缘四谛理，即无生四谛智，菩萨智浅缘不思议事，即无量四谛智，诸佛智深缘不思议理，即无作四谛智也。此乃大经之一文。又云：凡夫有苦无谛，声闻有苦有苦谛。凡夫不见苦理，故言无谛。声闻能见无常苦空，故言有谛。即是生灭四谛智也。又云：菩萨之人解苦无苦而有真谛，即是体苦非苦，故言无苦。即事而真，故言有谛。乃是摩诃衍门无生四谛智也。又云：知诸阴是苦，知诸入为门，亦名为苦，知诸界为分亦名为性，亦名为知，是名中智，依前说者即属声闻也。分别诸苦诸入界等有无量相，我于彼经竟不说之，是名上智，受想行识亦复如是。非诸声闻缘觉境界，此则异前两意，既称上智，又非二乘境界，岂非别教菩萨观恒沙佛法如来藏理耶？是为无量四谛智。又云：如来非苦非集，非灭非道非谛是实，虚空非苦非谛是实，非苦者非虚妄生死，非谛者非二乘涅槃，是实者即是实相中道佛性也。又云：有苦有苦因，有苦尽有苦对，如来非苦乃至非对，是故为实。如此明义既异上三番，岂非无作四谛智耶？例此一谛为四，余三亦应尔，谓有集有集果，有集尽有集对，有尽有尽因，有尽障有尽障相，有对有对果，有对障有对障相，如来非此四四十六种，但是于实（云云）。如是等智观于四谛，谛既未融智谛皆粗，独有非苦非对有实为妙，若谛圆智亦随圆，皆是如来非苦非谛，是实之妙智也。此即待绝两意（云云）。

　　妙法莲华经玄义卷第三上

　　妙法莲华经玄义卷第三下

　　　　天台智者大师说

　　三对二谛境明智者，权实二智也。上真俗二谛既开七种，今权实二智亦为七番，内外相即不相即四也。三相接合七也。若对上数之，析法权实二智，体法二智，体法含中二智，体法显中二智，别二智，别含圆二智，圆二智，上七番各开随情随情智随智，合二十一种谛。今七番二智，亦各开三种，谓化他权实，自行化他权实，自行权实，合二十一权实也。若析法权实二智者，照森罗分别为权智，尽森罗分别为实智，说此二智逗种种缘，作种种说，随种种欲种种宜，种种治种种悟，各随堪任，当缘分别，虽复种种悉为析法权实所摄，故有化他二智。化他二智随缘之说，皆束为权智。若内自证得若权若实，俱是实证束为实智，内外相望共为二智，故有自行化他权实二智也。就自证权实，唯独明了，余人不见，更判权实故有自行二智也。今更约三藏重分别之。此佛化二乘人，多用化他实智，二乘禀此化他之实，修成自行之实。故佛印迦叶云：我之与汝俱坐解脱床，即此义也。若化菩萨多用化他权智，其禀化他之权，修学得成自行之权，佛亦印言，我亦如汝（云云）。此三种二智，若望体法二智，悉皆是权，故龙树破云：岂有不净心中修菩提道，犹如毒器不任贮食，食则杀人，此正破析法意也。故皆是权（云云）。体法权实二智者，体森罗之色，即是于空，即色是权智，即空是实智。大品云：即色是空非色灭空，正是此义。为缘说二，缘别不同，说亦种种，虽复异说，悉为化他权实所摄，故有化他二智。化他二智既是随情皆束为权，内证权实既是自证，悉名为实，以自之实对他之权，故有自行化他二智也。就自证得又分权实，故有自行二智也。此三二智望含中二智，复皆名权。何者？无中道故（云云）。体法含中权实二智者，体色即空不空，照色是权智，空不空是实智。
　　说此二智赴无量缘，随情异说，虽复无量，悉是含中二智所摄，故有化他二智。化他二智本是逗机，皆名为权，自证二智皆名为实，于自证二智更分权实，故有自行二智，此三二智望显中二智，悉皆是权。何者？带于空真及教道方便故。又体法显中权实二智者，体色即空不空，一切法趣空不空，了色是权智，空不空一切法，趣空不空是实智，为缘说二。缘既无量，说亦无量，无量之说悉为显中二智所摄，故有化他二智。化他二智既是随缘，悉名为权，自证二智既是证得，悉名为实，以自望他故，有自行化他二智，就自证二智更分权实，此三二智望别权实二智，悉皆是权。何者？带即空及教道方便故。别权实二智者，体色即空不空，色空俱是权智，不空是实智，以此二智随百千缘种种分别，分别虽多悉为次第二智所摄，故有化他二智。化他二智悉是为缘，皆名为权，自证二智既是证得，悉名为实，以自对他故，有自他二智。就自证权实自分二智故，有自行二智，此三二智望别含圆二智，悉复是权。何者？以次第故，带教道故。别含圆权实二智者，色空不空一切法趣不空，色空名权智，一切法趣不空为实智，以此二智随百千缘种种分别，分别虽多悉为别含圆二智所摄，故有化他二智。化他二智既是为缘，悉皆是权，自证二智既是证得，悉名为实。自他相望共为二智，就自证得更分权实，故有自行二智。此三二智望圆二智，悉复是权。何者？带次第及教道故。圆权实二智者，即色是空不空，一切法趣色趣空趣不空，一切法趣色趣空是权智，一切法趣不空是实智，如此实智即是权智，权智即实智无二无别，为化众生种种随缘，随欲随宜，随治随悟，虽种种说，悉为圆二智所摄，故有化他二智。化他二智既是随情，悉复是权，自证二智，悉名为实，就自证中更分二智，故有三种不同也。此之二智，不带析法等十八种二智方便，唯有真权真实名佛权实。如经如来知见广大深远，方便波罗蜜皆悉具足，独称为妙，待前为粗。又从析法二智，至显中二智，凡十二种二智，待前皆名为粗，显中为妙，何以故？此妙不异后妙故。又从次第二智，凡九种二智待前为粗，不次第为妙。又前十八种二智皆粗，唯不次第三种为妙。又不次第二种为粗，一种为妙。又历五味教者，乳教具三种九种二智，酪教一种三种二智，生苏四种十二种二智，熟苏具三种九种二智，此经但二种三种二智。若酪教中权实皆粗，醍醐教中权实皆妙，余三味中权实有粗有妙，可以意推。若不作如上释诸智者，经论异说，意则难解。何者？华严解初住心云：三世诸佛不知初住智。世人释云：如实智佛自不知佛如实智，亦不知初住如实智。此释自谓于理为通，其实不允。若藏通等佛不论如实智，云何于自如实智不知耶？别教初住不得如实智，云何言不知？若得前来诸智意者，三世三藏佛不知圆教初住智，此则事理二释俱无滞也。此中义兼二种：一分别二十一种权实，二待粗论妙，如上说。若开粗显妙者，诸方便谛既融成妙谛，对谛立智悉非复粗，如贱人舍王若过者，舍则庄严，如众流入海同一咸味，开诸粗智即是妙智也。二智多有所关，须商略类通，今对七种二谛，明二十一种权实，以为章门。若得此意，约因缘境，亦应如此，谓析因缘智，体因缘智，含中因缘智，显中因缘智，次第因缘智，带次第因缘智，不次第因缘智，一一各有化他、自行化他、自行等三种分别，合有二十一种分别粗妙，判五味多少论待绝等，四谛三谛一谛等，亦应如是，当自思之，何烦具记也。问：随情谛及化他智，何意无量？随智谛及自行智，何意不多？答：秖约一人未得道时，见心横起邪执无穷，何况多人种种各异，为是义故随情则多，智见于理，理唯一种，不得有异（云云）。夫二谛差别已如上说。
　　说此七权实二十一权实，颇用世人所执义不？颇同世人所说语不？颇用诸论所立义不？既不从世人，亦不从文疏，特是推大小乘经，作此释耳。若破若立皆是法华之意，若巧拙相形，以通经二智破三藏经二智，乃至次第不次第相形，以圆经二智破别经二智，方便诸经明智既粗，通经之论岂得为妙？经论既尔，弘经论人，何劳击射，任其所说，自有所堕。若作生灭解权实者，堕在初番。若作不生不灭解者，堕第二番，乃至第七番亦可知。又纵广引经论庄严己义者，亦不得出初番随情二谛化他权实，况出初番第二第三权实？尚不出初番三种权实，况第七番三种权实？若但以初番二智，破一切世间情执略尽，假令得入化城，秖是自行实智，尚不得化他之权，何况能得后番诸智？若寻二十一种二智，凡破几外见，凡破几权经论，复显几是，立几权经论，然后方称妙权妙实，世人全不识一两种权实之意，而情中即计为智。若是智者破何惑见何理？未见理未破惑生死浩然，非情何谓？今若待前诸粗智，而明妙智者，法华破待之意也。若其会者，一切权经论所明谛理，皆成妙理无非智地，会一切权经论所明二智，无非妙智悉是大车。如此破会深广，莫以中论相比，可熟思之（云云）。四对三谛明智者，上明五三谛竟，今更分别。夫三智照十法界，束十为三，谓有漏无漏，非有漏非无漏，三法相入分别有五：初谓非漏非无漏入无漏，对漏无漏为三法。二谓一切法入无漏，对漏无漏为三法。三谓漏无漏非漏非无漏为三法。四谓一切法趣非漏非无漏，对漏无漏为三法。五谓一切法趣漏趣无漏趣非漏非无漏为三法。更说五境竟。对此五境明五三智者，谓一切智、道种智、一切种智，三智相入五种不同，一中智入空智对道智为三，次如来藏智入空智对道智为三，次中智对两为三智，次如来藏智入中智对两智为三智，次圆三智，是为五差。中智入空智分别为三智者，初依无漏发一切智，次依有漏发道种智，后深观无漏之空，知空亦空发一切种智，然初心不知空空，次虽得空亦不空空，后能深观于空，空于前空但二空，名同二境亦合，故言相入。今若分别以无漏空为一切智，有漏空为道种智，中道空为一切种智，世人采经论意云：六地断惑与罗汉齐，七地修方便道，八地道观双流，破无明成佛，即此意也。如来藏智入空智分别三智者，依漏无漏发一切智道种智，不异前而后不因别境，更修中智，但深观空能见不空，不空即如来藏，藏与空合，故言相入。以深观空见不空故，发一切种智，前中道智但显别理，理之与智不具诸法，藏理藏智具一切法，故异于前，以藏智对两智为三智也。大经云：声闻之人但见于空不见不空，智者见空及与不空。大品云：一切智是声闻智，道种智是菩萨智，一切种智是佛智，即此意也。中智对两成三智者，各缘一境各发一智，次第深浅不相滥入。故地持云：种性菩萨，发心欲除二障，有佛无佛决定能次第断诸烦恼，即此意也。如来藏智入中智为三智者，两智不异前，一切种智小异。何者？前明中境直中理而已，欲显此理应修万行，显理之智，故名一切种智耳。今如来藏理含一切法，非直显理之智，名一切种智，与前为异，用此智对前为三智也。故地论师云：缘修显真修，真修发时不须缘修，前两智即是缘修，后智发时即是真修，真修具一切法不须余也。即是此义（云云）。圆三智者，有漏即是因缘生法，即空即假即中，无漏亦即假即中，非漏非无漏亦即空即假，一法即三法，三法即一法，一智即三智，三智即一智，智即是境，境即是智，融通无碍，如此三智岂同于前？释论云：三智一心中得，无前无后，为向人说令易解故，作三智名说耳。即是此意（云云）。若欲显智要须观成，泛论观智俱通因果，别则观因智果，例如佛性通于因果，别则因名佛性，果名涅槃。今就别义以观为因，成于智果。如璎珞云：从假入空名二谛观，从空入假名平等观，二观为方便道，得入中道第一义谛观。今用从假入空观为因，得成于果，名一切智。用从空入假观为因，得成道种智果，用中观为因，得成一切种智果也。上明于智，略有五种，今以观成，亦应五种，细作可知，修观义如止观（云云）。言粗妙者，藏通两佛虽有一切种智之名，更无别理不破别惑，此智不成故不用也。中入空智者，虽说中道因于通门而成两智，后照中道无广大用，因于拙教，果又不融，是故为粗。次如来藏入空智者，教果理虽融，因是通门亦名为粗。中对二智者，虽不因通而三智别异，果教未融是故为粗。如来藏入中者，在果虽融因是别门，此因亦粗。圆三智者，因圆果圆，因妙果妙，谛妙智妙，正直舍方便，但说无上道，是故为妙智也。若历五味教者，乳教有三种三智，酪教一种三智，生苏具五种三智，熟苏亦具五种三智，粗妙可知。法华但一种三智，此是法华破意，即相待妙也。开粗明妙者，世智无道法，尚以邪相入正相，治生产业皆与实相不相违背，低头举手开粗显妙，悉成佛道，何况三乘出世之智？故大经云：声闻缘觉亦实亦虚，断烦恼故名之为实，非常住故名之为虚。凡夫未断烦恼无实唯虚，尚开粗入妙即是大乘，何况二乘之智？二乘之智根败心死，尚得还生，何况道种之智？如此开时一切都妙，无非实相，七宝大车其数无量，此是法华会意，即绝待妙也。五对一谛明智者，即是如实智也。释论云：诸水入海同一咸味，诸智入如实智，失本名字，故知如实智总摄一切智，纯照一境故，总众水俱成一咸也。若待十智为粗，如实智为妙，若待诸实智，诸实智名粗，中道如实智名妙。若开粗显妙者，非但诸实智为妙，十智亦名妙（云云）。无谛无说者，既言无谛亦复无智，若历诸处明无谛者，余方便无谛无智为粗，中道无谛无智为妙，若以杜口绝言无谛无智者，亦无粗无妙，无待无绝，历一切法皆无粗无妙也。二展转相照者，六番之智传照前诸境，思议因缘下智中智，照六道十如性相等，下中二智观十二因缘灭者，照二乘十如性相等，上智照菩萨性相本末等，上上智照佛法界性相本末等。四种四谛智照十法界者，生灭无生等苦集智，照六道十如相性，生灭无生道灭智，即是照二乘十如相性，无量无作苦集智，照菩萨界性相等，无量无作道灭智，照佛法界相性本末等。四种四谛智照四十二因缘者，生灭无生苦集智，照思议两十二因缘也。生灭无生灭两道灭智，是照两思议十二因缘灭也。无量无作两苦集智，照不思议两十二因缘也。无量无作道灭智，照不思议两十二因缘灭也。七种二智照十法界者，生灭无生灭两权智，及入通等二合四权智，照六道性相，生灭无生灭两实智，照二乘性相等，别权圆入别权有边，是照六道性相，无边是照二乘性相，圆权则通照九界性相，别入通实空边，是二乘性相，不空边是菩萨性相，圆入通实空边，是二乘性相，不空边是照佛界相性，别实是照菩萨性相，圆入别实圆实俱照佛法界相性也。七种二智照四种因缘者，前四权是照思议两十二缘，别权圆入别权有边，是照两思议十二缘，无边是照两十二缘灭，圆权则通（云云）。别入通实空边，是照思议十二缘灭，不空边是照不思议十二缘，圆入通实空边同上，不空边是照不思议十二缘灭，别实照不思议两十二缘灭，圆实照两不思议十二缘灭等，前四种权智，是照生灭无生灭两苦集。又三权智照无量无作苦集，二实智是照思议两道灭。又五实智是照不思议两道灭。五种三智照十法界者，五种道种智，照六道性相本末等，五种一切智，照二乘菩萨性相本末等，五种一切种智，照佛法界十如相性等。又五种三智照四种十二因缘者，五种有智，照思议两十二缘，五种一切智，照两思议十二缘灭。又是照不思议十二缘，五一切种智，是照两不思议十二缘灭，五种三智，照四种四谛者，五道种智，照生灭无生两苦集，五种一切智，照生灭无生两道灭，亦是照无量无作两苦集，五种一切种智，是照无量无作两道灭。五种三智照七种二谛者，五道种智，是照四种俗谛，五种一切智，是照两种真谛，亦是照别圆入别圆三种俗谛，五种一切种智，是照五种真谛，一如实智，是照佛界十如性相，又是照不思议十二因缘，又是照无作四谛，又是照五种真谛，又是照五种中道第一义谛，无谛无说与十相性如合，与不思议十二缘灭合，与四种不生不生合，与真谛无言说合，与中道非生死非涅槃合，如此等诸智传传照谛，谛若融智即融，智谛融名之为妙，如此等皆是方便说言称妙不妙，见理之时无复权实非权非实，亦无妙与不妙，是故称妙也。七种二谛五种三谛，更相间入，余诸境亦有此意。七种二智五种三智，既相间入者，余诸智亦有此意，例自可作（云云）。
　　○第三行妙者为二：一通途增数行，二约教增数行。夫行名进趣非智不前，智解导行非境不正，智目行足到清凉池，而解是行本行能成智，故行满而智圆，智能显理，理穷则智息，如此相须者，则非妙行。妙行者，一行一切行，如经本从无数佛具足行诸道。又云：无量诸佛所，而行深妙道。又云：尽行诸佛所有道法，既具复深又尽具，即是广深，即是高尽，即究竟。此之妙行与前境智，一而论三，三而论一，前境说如法相，法相亦具三名秘密藏，前智是如法相解，解亦具三，如面上三目。今行是所行，如所说行亦具三，名伊字三点，若三若一，皆无缺减，故称妙行耳。前对境明智，今亦应对智明行。若直对一种智增数明行，则行若尘沙说不可尽，况对诸智各导众行？则浩若虚空，得意亡言，不复可说。释论云：菩萨行般若时，以一法为行摄一切行，或无量一法为行摄一切行，或二法为行摄一切行，或无量二法为行摄一切行，乃至十法百法千万亿法为行摄一切行，或无量十法百千万亿法为行摄一切行，行虽众多以智为本，智如导主，行若商人，智如利针，行如长线，智御行牛，车则安隐，能有所至，用此增数诸行，为前十如谛智所导，乃至一实谛智所导，若得此意，以正智导众行入正境中，此义唯可悬知不可载记（云云）。二约教增数者，若三藏增数明行，如阿含中，佛告比丘当修一行，我证汝等四沙门果，谓心不放逸，若能护心不放逸，行广演广布，则所作已办能得涅槃。又告比丘当修一行，谓他物莫取，比丘白佛我已知已，佛言汝云何知？比丘白佛：他物谓色声香味触法。佛言善哉！若能不取此六，即所作已办能得涅槃。所言广演广布者，以不放逸心，历一切法，谓三界六尘皆不放逸，得至涅槃。增二数明行者，阿含云：阿练若比丘，当修二法为行，谓修止修观。若修止时即能休息诸恶，戒律威仪诸行禁戒悉皆不失成诸功德，若修观时即能观苦，如实知之，观苦集苦尽苦出要，如实知之，得尽漏不受后有，怛萨阿竭亦如是修。增三数明行者，谓戒定慧，此三是出世梯蹬佛法轨仪。戒经云：诸恶莫作，诸善奉行，自净其意，是诸佛教。诸恶即七支，过罪轻重非违，五部律广明其相，如是等恶戒所防止。诸善者，善三业若散若静，前后方便支林功德，悉是清升，故称为善。自净其意者，即是破诸邪倒，了知世间出世间因果正助法门，能消除心垢净诸瑕秽，岂过于慧，佛法旷海此三摄尽。若得此意，四五六七乃至百千万亿法为行，摄一切行亦如是，是名下智导行也。通教增数行者，不定部帙判通教，但取三乘共学法门，指此为通耳。今且引释论增数，以示其相。论云：菩萨行般若时，虽知诸法一相，亦能知一切法种种相，虽知诸法种种相，亦能知一切法一相。云何观一切法一相？所谓观一切法无相，如四大各各不相离，地中有水火风，但地多以地为名，水火风亦如是。今观无此异相，若火中有三大，三大应并热，若三大在火中，二大遂不热则不名火，若三大并热则三大舍自性，皆名为火，无复三大。若言有三大而细不可知，此与无何异？若粗可得，则知有细，若无粗，细亦无，如是则火中诸相不可得，一切法相亦不可得，是故一切法皆一相，此以一相破异相，复以无相破一相，无相亦自灭，如前火木然诸薪，已亦复自烧，是为观一切法一相一相无相，如是无量一切法悉皆一相，一相无相，或二法为行摄一切行，乃至百法千万亿法为行，摄一切行，可以意推，不复繁记。别教增数行者，如善财入法界中说，于一善知识所，各闻一法为行，或如幻三昧，或投岩赴火，算砂相黡，发菩提心等，种种一行皆云佛法如海，我唯知此一法门，余非所知，乃至一百一十善知识，一一法门皆如是，是一一行皆破无明入深境界，若二法三法百千万亿等法，亦应如是（云云）。圆教增数行者，如文殊问经明菩萨修一行三昧，当于静室结跏趺坐，系缘法界一念法界，一切无明颠倒，永寂如空，此之一行即是一切无碍，人一道出生死。一切诸法中皆以等观入，解慧心寂然三界无伦匹，此乃一行摄一切行。增二法为行摄一切行，所谓止观。增三法为行摄一切行，谓闻思修，戒定慧。增四法为行摄一切行，谓四念处。增五法为行摄一切行，谓五门禅。增六法为行摄一切行，谓六波罗蜜。增七法为行摄一切行，谓七善法。增八法为行摄一切行，谓八正道。增九法为行摄一切行，谓九种大禅。增十数为行摄一切行，谓十境界，或十观成乘等。增百数千万亿数阿僧祇不可说法门为行，岂可具载？若得其意例可解。然增数明行为行不同，须判粗妙。若三藏增数诸行，以生灭智导，但期出苦止息化城，是故为粗。通教增数诸行，体智虽巧但导出苦，灰断是同。别教增数诸行智导则远，自浅阶深而诸行隔别，事理不融，是故为粗。圆教增数诸行，行融智圆，是故为妙。今经属圆增数，如观经云：于三七日，一心精进，此就一法论行妙。若行若坐思惟此经，此就二法论行妙。若闻是经思惟修习善行菩萨道，此就三法论行妙。四安乐行此就四法论行妙。五品弟子此就五法论行妙。六根清净此就六法论行妙。如是等待粗论妙也。开粗论妙者，低头举手积土弄砂，皆成佛道。虽说种种法其实为一乘，诸行皆妙无粗可待，待即绝矣。复次约五数明行妙者，又为二：先明别五行，次明圆五行。别者，如涅槃云：五种之行，谓圣行梵行天行婴儿行病行。圣行有三：戒定慧，如经菩萨若闻大涅槃，闻已生信作是思惟，诸佛世尊有无上道，有大正法大众正行，从此立行。若闻大涅槃即是信果，亦是信灭，有无上道已去，是信显果之行，无上道是信慧，有大正法是信定，大众正行是信戒，是名信因信道，自伤己身及诸众生，破戒造罪，失人天乐及涅槃乐，即是知集，往来生死受恶道报，即是知苦，苦集与戒定慧相违即无道，无道故不得涅槃则无灭。菩萨欲拔苦集而起大悲，兴两誓愿，欲与道灭而起大慈，兴两誓愿，发誓愿已，次则修行思惟在家逼迫犹如牢狱，不得尽寿净修梵行，出家闲旷犹若虚空，即弃家舍欲，白四羯磨持性重戒，息世讥嫌等无差别，不为爱见罗刹，毁戒浮囊。如止观中说：因是持戒具足根本业清净戒，前后眷属余清净戒，非诸恶觉觉清净戒，护持正念念清净戒，回向具足无上道戒。根本者，十善性，戒众戒根本，为无漏心持故言清净。前后眷属余清净戒者，偷兰遮等是前眷属，十三等是后眷属，余者非律藏所出。絓诸经所制者，如方等二十四戒之流，名为余戒也。此两支属律仪，作法受得之戒也。后三支非作法是得法，得法时乃发斯戒也。非诸恶觉觉清净戒者，即定共也。尸罗不清净，三昧不现前，以戒净故事障除发得未来，性障除发得根本，灭恶觉观，名定共戒也。护持正念念清净戒者，即四念处，观理正念虽未发真，由相似念能发真道，成道共戒，故名正念念清净戒。复次定共戒依定心发，属止善义，道共戒依分别心发，属行善义，动不动俱是毗尼，何者？戒论防止得定共心，不复起恶，得道共发真，永无过罪，故俱是戒也。回向具足无上道戒者，即是菩萨于诸戒中，具四弘六度，发愿要心回向菩提，故名大乘戒，弘誓如前说。六度者，厌恶出家舍于所爱，即是檀，纤毫不犯拒逆罗刹，即是尸，能检节身心安忍打骂，名生忍，耐八风寒热贪恚等，名法忍，爱见不能损即是羼提，守护于戒，犯心不起，即是精进，决志持戒不为狐疑所诳，专心不动名为禅，明识因果，知戒是正顺解脱之本，出生一切三乘圣人，非六十二见鸡狗等戒，名为般若。又别发愿要制己心，宁以此身卧于热铁，不以破戒受他床席，十二誓愿自制其心。又更发愿，愿一切众生得护持禁戒，得清净戒，善戒，不缺戒，不析戒，大乘戒，不退戒，随顺戒，毕竟戒，具足诸波罗蜜戒，以此十愿防护众生，菩萨一持戒心，若干愿行以庄严戒，诸余行心亦应如是。然护他十戒从自行五支中出，从根本眷属两支出禁戒清净戒善戒。何者？篇聚作法即是禁戒。禁戒若发无作乃名清净，清净即止善，而言善戒即是行善也。从非恶觉觉清净戒，开出不缺戒。何者？虽防护七支妄念数起，致有缺漏。若发未来禅事行不缺，得根本禅性行不缺，从护持正念念清净戒，开出不析戒，即道共戒也。灭色入空是析法，道共今体法入空，故名不析。又内有道共则戒品牢固，不可破析也。从回向具足无上道戒，开出大乘不退随顺毕竟具足波罗蜜戒。言大乘者，菩萨持性重讥嫌，等无差别，自求佛道性重则急，为化众生讥嫌则急，小乘自调性重则急，不度他故讥嫌则宽，菩萨具持两种，故名大乘戒。不退者，行于非道善巧方便，淫舍酒家非法之处，辄以度人，而于禁戒无有退失，如医疗病不为病所污，故名不退。随顺者，随物机宜，随顺道理，故名随顺戒。毕竟者，竖究竟无上之法也。具足波罗蜜者，横一切圆满无法不备也。大论亦明十种戒，不破不缺不穿不杂四种，即是大经根本支中禁戒，清净戒，善戒，不缺戒，论随道戒，即是大经护持正念支中不析戒也。论无著戒，即是大经回向支中不退戒。论智所赞戒，即是大经大乘戒。论自在戒，即是大经自在戒。论随定戒，即是大经随顺戒。论具足戒，即是大经波罗蜜戒。大经明毕竟，论言随定，此大同小异于义无失，涅槃欲辨菩萨次第圣行，故具列诸戒浅深始终具足善能护持，即入初不动地，不动不退不堕不散，是名戒圣行。戒圣行既从始浅以至于深，今仍判其粗妙。禁净善三戒属律仪，律仪通摄众故，定尊卑位次绪，虽有菩萨佛等，不别立众，故戒法是同。但以佛菩提心为异耳。故知律仪等三戒三藏摄，不缺是定共，根本禅是事，亦属三藏摄，是故为粗。不析戒是体法，道共即通教摄，大乘不退等别教摄，亦兼于通，通有出假随机顺理于道不退，然依真谛不及别人，别人为妙也。随顺毕竟具足等圆教摄，不起灭定现诸威仪，不舍道法现凡夫事，故名随顺。唯佛一人具净戒，余人皆名污戒者，故名毕竟戒。戒是法界具一切佛法众生法，到尸彼岸，故名具足波罗蜜戒。净名云：其能如是是名奉律，是名善解。此经云：我等长夜持佛净戒，法王法中久修梵行，始于今日得其果报。又罗睺罗密行，唯我能知之。岂非待前诸戒皆粗，唯圆为妙也。复次持初戒如乳，中间如三味，后戒如醍醐，醍醐为妙（云云）。开粗显妙者，他云：梵网是菩萨戒。今问是何等菩萨戒？彼若答言：是藏通等菩萨戒者，应别有菩萨众，众既不别戒何得异？又若别明菩萨戒，何等别是缘觉戒？今明三藏三乘无别众，不得别有菩萨缘觉之戒也。若作别圆菩萨解者可然。何者？三乘共众外别有菩萨故别有戒。问：三乘众外，别有菩萨戒者，缘觉戒云何？答：三乘众外无别缘觉，此说犹是待粗之戒耳。开粗者，毗尼学者，即大乘学式叉，式叉即是大乘第一义，光非青非黄非赤白，三归五戒十善二百五十，皆是摩诃衍，岂有粗戒隔于妙戒，戒既即妙，人亦复然，汝实我子即此义也。是名绝待妙戒。

　　玄义卷三下终

　　妙法莲华经玄义卷第四上

　　　　天台智者大师说

　　定圣行者略为三：一世间禅，二出世禅，三上上禅。世禅复二：一根本味禅隐没有垢无记，二根本净禅不隐没无垢有记。根本者，世出世法之根本也。大品云：诸佛成道转法轮入涅槃，悉在禅中。若能深观根本，出生胜妙上定，故称根本也。隐没者，闇证无观慧也。有垢者，地地生爱味也。无记者，境界不分明也。此有三品，谓禅也等也空也。即十二门禅也。初修方便，当善简风喘明识正息，安徐记数莫令增减。若数微细善解转缘调停得所，当证前方便法，或粗细住，皆有持身法起，进得欲界定或未到定，八触发动，五支成就是发初禅。大论云：已得离淫火则获清凉定，如人大热闷入冷池则乐（云云）。若欲进上离下者，凡夫依六行观，佛弟子多修八圣种行者，于初禅觉观支中，厌离觉观，以初禅为苦粗障，二法动乱定心故苦，从二法生喜乐故粗，二法翳上定故障，二禅异此名胜妙出。总而言之，一知过不受著，二诃责，三析破得离初禅，是修二禅相，善巧攀厌则内外皎然，与喜俱发四支成就故。论云：是故除觉观得入一识处，内心清净故定生得喜乐（云云）。二禅中既离觉观，不得作方便，出定时修习厌下进上，亦有六行，如弃初禅方法（云云）。尔时泯然不依内外，与乐俱发五支成就。故论云：由爱故有苦，失喜则生忧，离苦乐身安，舍念及方便（云云）。欲厌下进上亦有六行如前（云云）。善修故心豁开明，出入息断，与舍俱发空明寂静四支成就，若能知乐患见不动大安，忧喜先已除，苦乐今亦断（云云）。行人既内证四禅，欲外修福德，应学四等，此有通修别修。通修者，大论云：是慈在色界四禅中间得修，此语则通。别修者，初禅有觉观分别，修悲则易，喜支修喜易，乐支修慈易，一心支修舍易。复次初禅修悲易，二禅修喜易，三禅修慈易，四禅修舍易，此则修四无量定之处所也。复次修时缘前人离苦得乐，欢喜平等之相而入定，发时内得喜乐平等之法，外见前人离苦得乐，或内得外不见，或外见内不得，分别邪正（云云）。行人欲出色笼，修四空定，灭色存心，心心相依，故名四空。方便者，须诃色是苦本，饥渴寒热色为苦聚，赞空为净妙，离诸逼迫过一切色与空定相应，不苦不乐倍更增长，于深定中唯见虚空，无诸色相心无分散。复次得空定，故出过色界，故名过一切色相。空法持心种种诸色不得起，故名灭有对相。已得空定，决定能舍色法不忆恋，故名不念种种色相（云云）。诃下攀上皆有方便，委在禅门（云云）。根本味禅竟。根本净禅不隐没无垢有记，与上相违，此又三品，谓六妙门，十六特胜，通明等也。涅槃是妙，此六能通，故言六妙门。此三法为三根性，慧性多为说六妙门，此一一门，于欲界中即能发无漏。若定性多为说十六特胜，故下地不发无漏，上地禅满乃能得悟。定慧性等为说通明，通明观慧深细，从下至上皆能发无漏，此是随机之说，若作对治则复别途（云云）。若广明修习则摄一切诸禅，今但次第相生一辙竖意，修此六门修证合论则有十二法，佛言游止三四，出生十二，即此修数证数，乃至修净证净。修数者，行人初调和气息不涩不滑，安详徐数从一至十，摄心在数不令驰散，是名修数。与数相应者，觉心任运从一至十，不加功力，心自住数，息微心细是名证数。若患数粗，当放数修随，乃至净亦各如是。然观有三义：一慧观观真，二得解观即假想观，三实观。此中初用实观，后用慧观。修实观者，于定心中以心眼谛观此身，细微入出息相如空中风，皮肉筋骨三十六物，如芭蕉不实，内外不净甚可厌恶。复观定中喜乐等受，悉有破坏之相，是苦非乐。又观定中心识无常，刹那不住无可著处。复观定中善恶等法，悉属因缘，皆无自性，如是观时能破四倒，不得人我定何所依，是名修观。如是修时，觉息出入遍诸毛孔，心眼开明，彻见身内三十六物，及诸虫户，内外不净众苦逼迫刹那变易，一切诸法悉见无自性，心生悲喜无所依倚，得四念处破四颠倒，是名与观相应，不能具记（云云）。佛坐树下，内思安般，一数二随等，正是此禅。十六特胜者，释名（云云）。此从因缘得名。修相者，知息入知息出者，此代数息调息，绵细一心随息，入时知从鼻至脐，出时知从脐至鼻，随照不乱，知风喘气为粗，知息为细，入粗即调令细，如守门人，知入知出，恶遮好进涩滑轻重，冷暖久近难易皆知，知息为命所依，一息不还即便命尽，觉息与命危脆无常，不生爱慢，知息非我即不生见。若知息长短对欲界定，知息遍身对未到地，除诸身行对初禅觉观支，受喜对喜支，受乐对乐支，受诸心行对一心支，心作喜即喜俱禅，心作摄即二禅一心支，心作解脱即三禅乐，观无常即四禅不动，观出散即空处，观离欲即识处，观灭即对无所有处，观弃舍对非想非非想处。观弃舍时，即便获得三乘涅槃，若横论观慧，即对四念处（云云）。通明禅者，行者观息色心三事无分别，谛观出入息，入无积聚，出无分散，来无所经，去无履涉，如空中风性无所有，息本依身身本不有，先世妄想招今四大，围于虚空假名为身，头等六分三十六物，四微一一非身，观身由心，心由缘起，生灭迅速，不见住处相貌，但有名字，名字亦空，如是观息色心，不得三性别异，既不得三事，即不得一切法，此是修相。证者，内证真谛空如观解，次第通达此身色息分明，亦知世间天文地理与身相应，能具三界禅定，能知非想有细烦恼，破惑发真得三乘涅槃，悉在禅门，世间禅竟。二明出世间禅者，即有四种，谓观练熏修。观者，谓九想，八背舍，八胜处，十一切处通称观禅，行人为破淫火，必须增想纯熟，随所观时，与定相应，想定持心，心无分散，能除世间贪爱，破六种欲，有人著赤白黄黑等色，或著相貌端严，或著威仪姿态，或著语言娇媚，或著细滑肌体，或著可意之人，此六欲渊沉没行者，能修九想除此六贼，死想破威仪言语两欲，胀想坏想啖想，破形貌欲，血涂想青瘀想脓烂想，破色欲，骨想烧想，破细滑欲，九想通除所著人欲。又啖想散想除著意人，此九既除于欲，亦薄嗔痴，九十八使山动，虽是不净初门能成大事，如海中尸依之得度（云云）。八背舍名（云云）。背净洁五欲舍离著心，故名背舍。修者行人，持戒清净发大誓愿，欲成大事，端身正心谛观足大指，想如大豆黑胀趼起，此想成时，更进如狸豆大，更如一指大，更如鸡卵大。次二指三四五指，次观跌底踵踝 [跳-兆+尃]膝髀臗，悉见[月*逢]胀，次观右脚亦如是。复当想大小便道，腰脊腹背胸胁，悉见肿胀。又观右胛臂肘腕掌五指，又头颔等，从足至头，从头至足，循身观察唯见肿胀，心生厌恶。复当观坏脓烂，大小便道虫脓流出，臭剧死狗，己身既尔，观所爱人，亦复如是。内破见我，外破贪爱，久住观察除世贪爱。次除却皮肉谛观白骨，见骨色相异，谓青黄白鸽，如是骨相亦复无我，得此观时名欲界定。次观骨青时，见此大地东西南北，悉皆青相，黄白鸽色亦复如是，此是未到之相。又观骨人，眉间出光，光中见佛，是初背舍成相。如是次第，乃至八背舍发相，具如禅门（云云）。八胜处者，初两胜处位在初禅，三四两胜处位在二禅，后四胜处位在四禅，三禅乐多心钝，故不立也。前背舍缘中多少不得自在，是故胜处更深细观察少多好丑悉使胜知胜见，如快马能破阵，亦能自制其马（云云）。十一切处者，以八色两心更相淡入，广普遍满转变无碍，具如禅门（云云）。练禅者，即九次第定也。上来虽得八禅，入则有间，今欲纯熟，令从初浅极至后深，次第而入，中间无有垢滓间秽，令不次第者次第，故名次第。亦是无漏练于有漏，除诸间穬，故名练禅。亦是均调诸禅，令定慧齐平无间也。阿毗昙明熏练，但言以无漏熏四禅，今以无漏通练八地，即是次第入无间三昧也。熏禅者，即师子奋迅三昧也。前是次第无间入，今亦是次第无间入，亦能次第无间出，除粗间及法爱味尘，犹如师子能却能进奋诸尘土，行者入出此法，能遍熏诸禅，悉令通利转变自在，如熏皮熟，随意作物。修禅者，超越三昧也。近远超入，近远超出，近远超住，是禅功德最深，故名顶禅。于诸法门自在出入（云云）。又九次第定，善入八背舍，奋迅善出八背舍，超越善住八背舍，善入出住百千三昧，即此意也。譬如画师五彩相淡，出无量色，如世间果，但以四大出一切五阴，定法亦尔。但以观练熏修，出生一切神通变化，无种不备。大经云：菩萨住禅得堪忍地，地能持能生一一禅中，皆有慈悲誓愿道品六度诸行无不具足。何者？若于戒定中，明观慧即共念处，单论观是性念处，通取戒定等境智文字等是缘念处。又不净观破净颠倒，是身念处，观诸禅中心受苦乐，三世内外受不可得，破乐颠倒，是受念处，观诸禅心以有心故造作善恶，无心则无作者，破我颠倒，是法念处，观心生灭前后际断，破常颠倒，是心念处。复次八背舍观四念处，九次第定练四念处，奋迅熏四念处，超越修四念处。二乘为自灭度修此五禅，成四枯念处，不名堪忍地。菩萨为化众生，深观念处，慈悲誓愿荷负众生，成四荣念处，是摩诃衍名堪忍地也。问：无色无身云何具四念处？答：毗昙云：无色有道共戒，戒是无作色，以无漏缘通故，此戒色随无漏至无色也。成论人云：色是无教法不至无色。舍利弗毗昙云：无色有色。当知！小乘明义即有两意。大经云：无色界色，非诸声闻所知，若尔四念处通无色，亦复何妨。问：诸禅中但得明念处，尚无正勤云何具道品？答：约位为言，念处无后品修行为义，念处具道品也。大论云：初修善有漏五阴，于有为法中得正忆念，即念处智慧也。四种精进即是正勤，定心中修名如意足，五善根生名为根，根增长名为力，分别道用名为七觉，安稳道中行名八正道。初善有漏中已能具此，何须见道方有八正？若念处既具三十七品者，暖顶等例然，观禅既尔，练熏修等亦然。然菩萨于一一禅中，随所入法门，慈悲众生如父母得食不忘其子，愍伤痴闇，不从内自求乐从他外求，耽荒五欲求苦得怖失忧，诸欲无乐为此起悲。夫欲患如是何能去之？得禅定乐则不为所欺，是故起慈有四弘誓也。又诸禅中修六度者，众生缚著世间，生活业务不能暂舍，菩萨弃之一心入禅，是名檀。若不持戒禅定不发，又入禅时杂念不起，任运无恶是尸，拘检身口，捍劳忍苦，制外尘不著，抑内入不起，是为忍。初中后夜系念相续，行住坐卧心常在定，间念不生是名精进。一心在定不乱不味名为定。若一心在定，能知世间生灭法相，深识邪伪名般若。一切众行皆于禅中具足，一一禅中能生诸功德，慈悲荷负，是故得名堪忍之地。三出世间上上禅者，即九种大禅，如地持所释，今不具论。自性禅者，即是观心实性名为上定。一切诸法颇有不由心者，心摄一切如如意珠，此九大禅皆是法界，一切趣禅造境即真，一色一香无非中道，二乘尚不知其名，况证其定？前根本旧禅如乳，练禅如酪，熏禅如生苏，修禅如熟苏，九大禅如醍醐，醍醐为妙也。复次根本禅，爱味心中修即成乳，自度心中修即成酪，慈悲心中修即成生苏，慈悲次第心中修即成熟苏，实相心中修即成醍醐，余四味亦如是。若不以实相心修，皆名为粗。若开粗显妙者，阿那波那即是摩诃衍。法界实相摄持诸法，离此之外更无别妙，故知诸佛成道转法轮入涅槃，皆在四禅，四禅中见实相，名禅波罗蜜。何况余定耶？此即绝待妙义，定圣行竟。慧圣行者，谓四种四谛慧（云云）。生灭四谛慧者，还观九想背舍依正两报，[月*逢]胀烂坏不净之色是逼迫相，现相三苦相，是苦谛慧以不起迷著依正，作恩爱奴运动身口，起三品十恶业，感三途等生，生长相转相二十五有相。又知世间因果不净过患，深愧厌耻终不杀他活己，夺彼闰身，耽湎不净隐曲求直，离合怨亲间构荣辱，内谄外佞引纳无度，纵毒伤道邪僻失真，不为不净作十恶业。惭愧羞鄙行三品十善，感三善道生，亦是生长相转相二十五有相，是名集谛慧。观依正不净，破净颠倒，观诸受即三苦，破乐颠倒，观诸行和合，破我颠倒，观诸心生灭，破常颠倒，别相总相善巧正勤，如意根力觉道向涅槃门，慈悲誓愿六度诸行等，即大乘相，亦是戒定慧相，亦是能除相，是名道谛慧。倒不起则业不起，业不起即因不起，因不起故果不起，是名寂灭相。亦二十五有灭相，亦名除相，是为生灭四谛慧。无生四谛慧者，观不净色，色性自空，非色灭空，如镜中像无有真实，洞达五受阴空无所有，解苦无苦而有真谛，是苦谛慧。知集由心，心如幻化，所起之集，亦如幻化，一切爱见与虚空等，是名集谛慧。道本治集所治既如幻化，能治亦如幻化，是名道谛慧。法若有生亦可有灭，法本不生今则不灭，若有一法过涅槃者，我亦说如幻化，是名灭谛慧。虽知五阴众生如虚空，而誓度如空之众生，虽知集无所有，而断诸妄想，如与空共斗，虽知道不二相，而勤于空中种树，虽无众生得灭度者，而灭度无量众生，约此即事而真，论道品六度等（云云），是名无生四谛慧。无量四谛慧者，大经云：佛说四谛若摄法尽，则不应言所不说者，如十方土，摄法不尽应有五谛，佛言四谛摄尽，无第五谛，但苦有无量相，集灭道等皆有无量相，我于彼经竟不说之。若是空者空尚无空，云何无量？当知出假分别之慧也。此慧遍知十法界假实差别，名苦谛慧。遍知五住烦恼不同，名集谛慧。遍解半满正助等行，名道谛慧。解半满十六门诸灭门不同，是灭谛慧。二乘但服四谛药，治见思病，自出生死，于分别则闲，菩萨作大医王，须解诊种种脉，识种种病，精种种药，得种种差。约此起种种慈悲，行种种行诸度道品，成种种众生，净种种佛土，广说如止观（云云），是名无量四谛慧。无作四谛慧者，解惑因缘而成四也。大经云：宝珠在体谓呼失去，忧愁啼哭但见其体及疮，不见宝珠及镜，唯有忧悲，无复欢喜，此迷道灭而起苦集。若解疮体即是宝珠，则喜不哭，因灭无明，即得炽然三菩提灯，此解悟因缘即是道灭，道灭即苦集，苦集即道灭。若尔则四非四，四既非四，无量亦非无量，无量既非无量，则假非假，假非假故，则空非空，何但即空非空，亦即假非假，双亡正入，即寂照双流。大品云：一切种智即寂灭相，种种行类相貌皆知，名一切种智。寂灭相即是双遮双亡，行类相貌皆知，即是双流双照，无心亡照任运寂知，故名不可思议，即无作四谛慧。大经云：无苦无谛有实，无集道灭，无谛有实，实即中道如来虚空佛性，如此观时，无缘慈悲拔二边苦，与中道乐，修色非净非不净，即空即假即中，非枯非荣中间论灭，一切道品无不具足。遍舍十法界依正名檀，中道道共到尸彼岸名戒，住寂灭忍二边不动名忍，二边不间名牢强精进，入王三昧住首楞严名禅，实相般若名智慧，无谋巧用名方便，八自在我名力，无记化化禅名愿，三智一心中得名智。一波罗蜜具十，亦具一切佛法，一行无量行，无量行一行，是如来行，是名无作四谛慧。修此慧时，即得住于无所畏地，即初欢喜地。离五怖畏，谓不活畏，恶名畏，死畏，恶道畏，大众威德畏。大经云：不畏贪欲恚痴，此内无三毒，外离八风，则无恶名畏。若言不畏地狱等，即无恶道畏。若言不畏沙门婆罗门，即无大众畏。见中道则无二死畏，实相智慧常命立，无不活畏，得入此地具二十五三昧，破二十五有，显二十五有我性，我性即实性，实性即佛性，开佛之知见发真中道，断无明惑，显真应二身，缘感即应百佛世界，现十法界身，入三世佛智地，能自利利他，真实大庆名欢喜地也。此地具足四德，破二十五有烦恼名净，破二十五有业名我，不受二十五有报名乐，无二十五有生死名常，常乐我净，名为佛性显，即此意也。地持说离五怖畏者，修无我智，我想不生，云何当有我爱众具爱？是离不活畏，不于他人有所求欲，常饶益一切众生，是离恶名畏。于我见我想心不生，是离死畏。此身命终，于未来世必与佛菩萨共会，是离恶道畏。观于世间无与等者，况复过上是离大众畏，十地经亦同。十地论解云：是中第一依身，第二依口，第三第四依身，第五依意。活者依身所用众具能资于生，名资生，生为活也。此就因中说果，菩萨无此畏。复次名字言说皆依口失护名，不为利养，心不悕望他人恭敬，故名无恶名。第五依意可解，三四依身，爱善道，憎恶道，无爱憎身，故无恶道畏，亦不爱憎身，故无死畏。私谓，不畏贪欲等，无作集坏，不畏恶道，此名无作苦坏，不畏大众，此是无作道立无不活无死畏，此是见性得常，无作灭立。复次破二十五有，有能含果，有破故集谛坏，果破故苦谛坏，得二十五三昧者，道谛立。见二十五有我性，我性即佛性灭谛立，破二十五有，则无烦恼是净德，破二十五有果故无苦是常德，得二十五三昧是乐，见二十五我性是我，四德宛然矣。今释二十五三昧名，依四悉檀意，一随时趣立，如人多子各立一名，使兄弟不滥，二十五三昧亦复如是。各举一名令世谛不乱，岂可定执也。二随其义便，各从所以而立一名也。三随事对当，各有主治从对得名也。四理实无名而依理立字，虽有四意多用对治，约理以立二十五三昧也。通释二十五，各为四意：一出诸有过患，二明本法功德，三结行成三昧，四慈悲破有一一皆尔。地狱有用无垢三昧破者，地狱是重垢报处，报因则是垢，谓恶业垢见思垢，尘沙垢无明垢（其一）。菩萨先见此过，为破诸垢，修前来所明根本戒，破恶业垢。修前来所明背舍等定，伏见思垢。修前来所明生灭无生灭慧，破见思垢。修前来所明无量慧，破尘沙垢。修前来所明无作慧，破无明垢（其二）。破见思垢故，真谛三昧成，破恶业垢尘沙垢故，俗谛三昧成，破无明垢故，中道王三昧成（其三）。菩萨自破地狱诸垢时，句句皆有慈悲誓愿，冥熏法界，彼地狱有。若有机缘关于慈悲，以王三昧力，法性不动而能应之，如婆薮调达，示所宜身，说所宜法，彼地狱中若有善机，以持戒中慈悲应之，令离苦得乐，有入空机，以生无生慧等慈悲应之，令得真谛，有入假之机，以无量慧慈悲应之，令得俗谛，有入中机以无作慧慈悲应之，令得王三昧，先自无垢，今令他无垢故，此三昧名无垢也（下去例如此，不复委记也。）畜生有，用不退三昧破者，畜生无惭愧退失善道，则是恶业故退，见思故退，尘沙故退，无明故退，菩萨为破诸退，修前持戒破恶业退，修于禅定伏见思退，修生无生慧破见思退，修无量慧破尘沙退，修无作慧破无明退，见思破故得位不退，真谛三昧成，恶业尘沙破故得行不退，俗谛三昧成，无明破故得念不退，中道三昧成，本修诸行，皆有慈悲誓愿，冥熏法界彼畜生中，若有机缘，关于慈悲，以王三昧力，不动法性而往应之，宜示何身？宜说何法？为龙为象鵽鸟大鹫。若有善机，以戒定慈悲应之，令出苦得乐，有入空机，以生无生慧慈悲应之，令出有得无，真谛三昧成，有入假机，以无量慧慈悲应之，令免空得假，俗谛三昧成，有入中机，以无作慧慈悲应之，令出边入中，王三昧成，菩萨自既不退令他不退，故名不退三昧也。饿鬼有，用心乐三昧破者，此有常奖饥渴恶业苦，见思烦恼苦，客尘闇障苦，无明根本苦，菩萨为破诸苦，修前持戒破恶业苦，修定伏见思苦，修生无生慧破见思苦，修无量慧破尘沙苦，修无作慧破无明苦。破见思苦，无为心乐三昧成，破恶业尘沙苦，多闻分别乐三昧成，破无明苦，常乐三昧成，以本行慈悲，冥熏法界，彼饿鬼道，若有机缘与慈悲相关，王三昧力不动法性而往应之，示所宜身，说所宜法，若有善机，以持戒慈悲应之，手出香乳施令饱满，有入空机，以生无生慈悲应之，令到无为岸，有入假机，以无量慈悲应之，令游戏于五道，有入中机，以无作慈悲应之，令净于三毒根，成佛道无疑，菩萨自既得乐，又令他得乐，是故名为心乐三昧也。阿修罗有，用欢喜三昧者修罗多猜疑怖畏，则有恶业疑怖，见思疑怖，尘沙疑怖，无明疑怖，菩萨为破是诸疑怖，而修诸行，修持于戒破恶业疑怖，修诸禅定伏见思怖，修生无生慧破见思怖，修无量慧破尘沙怖，修无作慧破无明怖，见思破故空法喜三昧成，恶业尘沙破故，一切众生喜见三昧成，无明破故，喜王三昧成，以本诸行慈悲誓愿，冥熏法界彼修罗中，若有机缘关于慈悲，以王三昧力，不动法性而往应之，示所宜身，说所宜法，有善机者，应以持戒身，慈悲令离恶业怖，有入空机，应以生无生慈悲，令离见思怖，有入假机，应以无量慈悲，令离无知怖，有入中机，应以无作慈悲，令离无明怖，自证三喜，令他无复三怖，是故名欢喜三昧。此前悉用对治立名也。弗婆提有，用日光三昧破者，日朝出于东，随便为名耳。日譬智光能照除迷惑，东天下人，有恶业闇，见思闇，尘沙闇，无明闇，菩萨为照此诸闇故，修前戒光破恶业闇，修禅定流光伏见思闇，修一切智光破见思闇，修道种智光破尘沙闇，修一切种智光破无明闇，破见思闇故，一切智日光三昧成，破尘沙闇故，道种智日光三昧成，无明闇破故，一切种智日光三昧成，以本行慈悲誓愿，冥熏法界，彼弗婆提，若有机缘，关于慈悲王三昧力，不动法性而往应之，示身说法，若有事善机以持戒慈悲应之，令免恶业闇，有入空机，以生无生慈悲应之，令免见思闇，有入假机，以无量慈悲应之，令免无知闇，有入中机，以无作慈悲应之，令免无明闇，自既破闇亦令他破闇，故称日光三昧也。瞿耶尼有，用月光三昧破者，月夕初现于西，亦随便立名，月亦照闇例同日光（云云）。郁单越，用热焰三昧破者，北方是阴地冰结难销，自非热焰赫照终不融冶，北天下人，冰执无我难可化度。若非智火慧焰，无我所心终不得度，彼无我所乃是妄计，犹有自性人我法我真如我，菩萨为破诸我，修生灭无生灭慧，破性人我，修无量慧破法我，修无作慧破真如我，得人空成真谛智焰，得法空成俗谛智焰，得真如空成中道智焰，以本慈悲，冥熏法界，彼郁单越，若有机缘关于慈悲，以王三昧力，不动法性而往应之，示身说法，有善机，应以戒慈悲，令免妄计无我，有入空机，应以生无生慈悲，令免性我，有入假机，应以无量慈悲，令免法我，有入中机，以无作慈悲应之，令免真如我，自破妄我，令他破妄我，故名热焰三昧也。阎浮提有，用如幻三昧破者，南天下果报杂杂寿命，等不定犹如幻化，此则从心幻出业，幻出见思，幻出无知，幻出无明，菩萨为破诸幻，从于持戒，幻出无作，破结业幻，从于禅定，幻出背舍，从生无生慧，幻出无漏，从无量慧，幻出有漏，从无作慧，幻出非漏非无漏，见思幻破，真谛幻成，无知幻破，俗谛幻成，无明幻破，中道幻成，故经言：如来是大幻师彼阎浮提，有诸机缘关于誓愿，以本慈悲，随感应之，自破诸幻，成他诸幻，是故名为如幻三昧。余如上说。四天王有用不动三昧破者，此天守护国土游行世界，则有果报，动见思尘沙无明等动，菩萨修诸行，破诸动成三昧誓愿熏机缘感，以本慈悲令他破四动，成三不动，是故名不动三昧，委悉如上说。三十三天有，用难伏三昧者，此是地居之顶，即是果报难伏，见思尘沙无明等难伏，菩萨修诸行出其上，破诸难伏，自成三昧誓愿熏他，若有机缘，以本慈悲令他得证，是故三昧名为难伏，余如上说。焰摩天有，用悦意三昧破者，此天处空无刀杖战斗，以之为悦，此是果报中悦，而未有不动业悦，亦无无漏道种智中智等悦，菩萨为破诸不悦，而修诸行，自成三谛悦意三昧，誓熏法界，有机缘者，以本慈悲令他意悦，是故三昧名为悦意，余如上说。兜率陀天有，用青色三昧破者，真谛三藏云：此天果报乐青，宫殿服玩等一切皆青，菩萨为破诸青，修第一义非青黄赤白，而见青黄赤白，第一义非戒定慧而戒定慧，以戒破果报青，以生无生慧破见思青，非真见真非假见假非中见中，亦复如是。三青障破自成三谛三青三昧，乃至感应成他三昧，例上可解。黄色三昧破化乐天有，赤色三昧破他化自在天有，白色三昧破初禅有，皆是果报白等，例青色三昧，大意可解。白色三昧者，初禅离五欲为白，未离觉观，故是黑。见思尘沙无明等黑，破此诸黑修诸行白，自成三昧，又成他三昧，如上说。种种三昧破梵王有者，梵王主领大千界，种类既多，即是果报种种，未见种种空，种种假，种种中，破此种种，修种种行，自成种种，亦成他种种，如上说。二禅用双三昧者，二禅独有内净喜两支，余支与余禅共，此即果报双，而未见双空双假双中，例如上说。三禅用雷音三昧者，此禅乐最深，如冰鱼蛰虫，是果报著乐，又著空乐假乐中乐，为惊骇诸乐，修诸雷音之行，余如上说。四禅用注雨三昧者，四禅如大地，具种种种子，若不得雨芽不得生，一切善根在四禅中，谓业种三谛种，修诸行雨，自生三昧，慈悲应机生他三昧（云云）。无想天有，用如虚空三昧者，外道非空妄计涅槃，谓果报非空，三谛皆非虚无，修诸空净之行，自成成他（云云）。阿那含天，用照镜三昧，此圣无漏天，虽得净色但是报，净色未究尽色空，如镜未极明，未知色假，如镜未有影，未知色中，如未达镜圆，余如上说，空处用无碍三昧者，此定得出色笼，即果报无碍，未是空假中等无碍，余如上说。识处用常三昧者，此定谓识相续不断为常，此乃定报，非三无为常化用常常乐常，例如上（云云）。不用处以乐三昧破者，此处如痴，痴故是苦，乃至无明苦，例如上（云云）。非想非非想，用我三昧破者，顶天谓是涅槃果报，犹有细烦恼不自在，乃至无明不自在，修行破之，得真我随俗我常乐我，例如上（云云）。此二十五皆称三昧者，调直定也。真谛以空无漏为调直，出假以称机为调直，中道遮二边为调直，故皆具三谛，则通称三昧。又称王者，空假调直未得为王，所以二乘入空菩萨出假，不名法王，中道调直故得称王。一一三昧皆有中道，悉称为王。大经云：是二十五三昧名诸三昧王，即其位高义若入是三昧，一切三昧悉入其中，即其体广义，应二十五有机，即其用长也。无畏地中，具得二十五三昧种种力用，须弥入芥不伤树木，毛孔纳海不娆龟鱼，虽处地狱身心无苦，变通出没不动而远，即其妙义，盖乃慧圣行成，能有是力也。问：三昧破有，乃是涅槃之文，何得释此？答：第三云，破有法王出现于世，随众生欲而为说法，四意明文宛然具足。又涅槃明菩萨破有，此经明法王破有，弥显其义也。明圣行竟。二梵行者，梵者净也。无二边爱见证得名之为净，以此净法与拔众生，即是无缘慈悲喜舍也。菩萨以大涅槃心，修于圣行得无畏地，具二十五三昧无方大用，尔时慈悲是真梵行，非余梵天所修四无量心，亦非三藏通教，众生缘法缘等慈悲也。以今慈悲喜舍，熏修众行无不成办。大经云：若有人问谁是一切诸善根本，当言慈是。慈既是行本故言梵行。若依圆语亦如大经，慈即如来，慈即佛性，慈若不具佛十力四无所畏三十二相者，是声闻慈。若具足者是如来慈，是慈即是大法聚，是慈即是大涅槃，慈力弘深具一切福德庄严，故名梵行。三天行者，第一义天，天然之理，此语道前由理成行，此语道中由行理显，此语道后，今约由理成行，故言天行。菩萨虽入初地，初地不应住，以有所得故，修上十地慧，十重发真修慧，由理成行名为天行。天行即智慧庄严，上求佛道故，有圣行天行，下化众生故，有梵行病行婴儿行也。四婴儿行者，若福慧转增实相弥显，虽不作意利益众生，任运能有冥显两益，天行力有冥益，梵行力有显益，众生虽有小善之机，无菩萨开发不得生长，慈善根力如[石*慈]石吸铁，和光利行，能令众生得见菩萨，同其始学，渐修五戒十善人天果报杨叶之行。又示二百五十戒，观练熏修四谛十二因缘三十七品，同二乘婴儿行。又示同习六度三阿僧祇，百劫种相好柔伏烦恼，六度菩萨小善之行。又示同即色是空无生无灭，通教小善之行。又示同别教历别次第，相似中道小善之行，皆是慈心之力，俯同群小，提引成就，从慈心与乐起婴儿行。大经云：能说大字，所谓婆和，此即六度小行，而求作佛，故言大字。又云：不见昼夜亲疏等相，即同通教菩萨，即色是空意也。又云：不能造作大小诸事，大事即五逆，小事即二乘心，此即同别教，别教非生死故无五逆，非涅槃故无小乘心。又云：杨树黄叶即同人天五戒十善婴儿。又云：非道为道以能生道，微因缘故即同二乘婴儿也。慈善根力能出假化物，同小善方便引入佛慧，作圆教婴儿也。经云：不能起住来去语言，如经（云云）。又判粗妙，开粗显妙，例可解（云云）。五病行者，此从无缘大悲起，若始生小善必有病行，今同生善边名婴儿行，同烦恼边名为病行，以众生病则大悲熏心，是故我病。或游戏地狱，或作畜生形，化身作饿鬼等，悉是同恶业病，如调达等。又示有父母妻子，金锵马麦寒风索衣热病求乳，此示人天有结业，生老病死之病。又示道场三十四心断结，示同二乘见思之病，方便附近语令勤作，三藏通教菩萨亦如是。又同别教寂灭道场，初断尘沙无明之病，是故菩萨悉同彼病，遍于法界利益众生，次第五行竟。问：圣行证三地，梵行证两地，天行病行婴儿行，何不证地？答：圣梵两行名修因，故论证地。天行正是所证，病儿两行从果起应，故不论证耳。又有义，经显别义从地前各入证，经显圆义登地同一证，又地前非不修圆，登地非无有别，互显令易解，故不烦文。地前别者戒行从浅至深证不动地，定行从浅至深证堪忍地，慧行从浅至深证无畏地，地上去并同者，岂有三地条然永别？秖登地时不为二边所动，名不动地。上持佛法，下荷众生，名堪忍地。于生死涅槃，俱得自在，名无畏地。无畏地从我德立名，堪忍地从乐德立名，不动地从常德立名。净德通三处，登地之日四德俱成，则无增减，盖化道宜然，例如朝三暮四之意耳。从登地去，地地有自行，地地有自证。自行秖是修天行，自证秖是证天行，故不别说天行证也。若地前化他名梵行，慈悲喜是化他之事，行一子地是其证，舍心是化他之理，行空平等是其证，此二地亦不条然，登地慈悲故言一子，慈悲与体同，故言空平等耳。地地有悲同恶名病行，地地有慈同善名婴儿行，证道是同故不别说，佛地功德，仰信而已。岂可闇心定分别耶？略答如此（云云）。

　　妙法莲华经玄义卷第四上

　　妙法莲华经玄义卷第四下

　　　　天台智者大师说

　　圆五行者，大经云：复有一行是如来行，所谓大乘大般涅槃，此大乘是圆因，涅槃是圆果，举此标如来行，非余六度通别等行，前虽名大乘，不能圆运，前虽名涅槃过茶可说，乃是菩萨之行，不得名为如来一行。若圆行者，圆具十法界，一运一切运，乃名大乘即是乘于佛乘，故名如来行。如大论云：从初发心，常观涅槃行道。亦如大品云：从初发心，行生修乃至坐道场亦行生修，毕竟发心二不别，皆如来行意也。此经明安乐行者，安乐名涅槃即是圆果，行即圆因与涅槃义同，故称如来行。入室著衣坐座，悉称如来者，此就人为语，涅槃就法为语，即人论法如来即涅槃，即法论人涅槃即如来，二经义同也。涅槃列一行名，而广解次第五行，法华标安乐行，广解圆意。今依法华释圆五行，五行在一心中，具足无缺名如来行。文云：如来庄严而自庄严即圆圣行，如来室即圆梵行，如来座即圆天行。如来衣有二种：柔和即圆婴儿行，忍辱即圆病行。此五种行，即一实相行，一不作五，五不作一，非共非离不可思议，名一五行。云何庄严名圣行？文云：持佛净戒，佛戒即圆戒也。又云：深达罪福相遍照于十方，即罪即福而见实相，乃名深达，以实相心离十恼乱等，皆是圆戒，佛自住大乘，如其所得法定慧力庄严，即是佛之定慧庄严，故名佛圣行也。云何如来室名梵行？无缘慈悲能为法界依止，如磁石普吸莫不归趣。又以弘誓神通智慧引之，令得住是法中故，以如来室为梵行，云何如来座为天行？第一义天实相妙理，诸佛所师，一切如来同所栖息。文云：观一切法空，不动不退亦不分别上中下法有为无为，实不实法故，如来座即天行。云何如来衣婴儿行病行？遮喧遮静故名忍辱，双照二谛，复名柔和。文云：能为下劣忍于斯事，即脱璎珞著弊垢衣，即同病行，方便附近即同婴儿行。又复观十法界寂灭，即如来座名天行，拔九法界性相故起悲，与一法界乐故起慈，即是梵行。柔和照善性相，即同婴儿，照恶性相，即同病行。又照善性相即戒，寂照即定慧，即是圣行。当知！一心照十法界，即具圆五行。又一心五行即是三谛三昧，圣行即真谛三昧，梵婴病即俗谛三昧，天行即中道王三昧。又圆三三昧，圆破二十五有即空故，破二十五恶业见思等，即假故。破二十五无知，即中故。破二十五无明，即一而三，即三而一，一空一切空，一假一切假，一中一切中，故名如来行。又如来室冥熏法界，慈善根力不动真际，和光尘垢以病行慈悲应之，示种种身如聋如哑，说种种法如狂如痴，有生善机，以婴儿行慈悲应之，婆和木牛杨叶，有入空机，以圣行慈悲应之，执持粪器，状有所畏，有入假机，以梵行慈悲应之，慈善根力见如是事，踞师子床宝几承足，商估贾人乃遍他国，出入息利无处不有，有入机中，以天行慈悲应之，如快马见鞭影，行大直道无留难故，无前无后不并不别，说无分别法，诸法从本来常自寂灭相，圆应众机如阿修罗琴。若渐引入圆，如前所说。若顿引入圆，如今所说，入圆等证更无差别，为显别圆初入之门，慈善根力令渐顿人见如此说（云云）。又圆五行，即是四种十二因缘智行，不思议识名色等清净即戒圣行，行有等清净即定圣行，无明爱等清净即慧圣行，十二支寂灭。又无前三种十二缘即天行，能同前三种十二因缘灭，即婴儿行，同前十二因缘生，即病行。又是四种四谛智行，无作之道即戒定慧圣行，无作之灭即天行，慈悲拔苦拔四种苦与四种乐，即梵行。直悲即病行，直慈即婴儿行。又是七种二谛智行，圆真方便即是圣行，圆真之理即是天行，悲七俗慈七善即梵行，同七俗即病行，同七真即婴儿行。又是五种三谛智行，俗谛中善是戒圣行，真谛中禅是定圣行，真谛慧即慧圣行，中谛是天行，拔五俗苦与五真中乐是梵行，同五俗是病行，同五真中是婴儿行。又是一实谛智行，一实谛有道共戒定慧即圣行，一实境即天行，同体慈悲合说即梵行，各说即病行婴儿行。观心圆五行者，上来圆行不可远求，即心而是，一切诸法中悉有安乐性，即观心性名为上定，心性即空即假即中，五行三谛一切佛法，即心而具，初心如此行如来行，应以如来供养而供养之，随方向礼至处起塔，已有全身舍利，故初心尚尔。况似解耶？况入住耶？地持云：从自性禅发一切禅，一切禅有三种：一现法乐禅，即实相空慧中三昧也。二出生一切种性三摩跋提，二乘背舍除入等，即真三昧也。三利益众生禅，即俗三昧也。当知！五行三谛于一切禅中，皆悉成就，即初住分位，入此位时无非佛法，是为圆心之行。岂与前五行次第意同？当知！次第为粗，一行一切行为妙，即相待意也。若开粗显妙，无粗可待，即绝待行妙意也。问：法华开粗，粗皆入妙，涅槃何意？更明次第五行耶？答：法华为佛世人破权入实，无复有粗教意整足，涅槃为末代凡夫，见思病重定执一实诽谤方便，虽服甘露不能即事而真，伤命早夭，故扶戒定慧显大涅槃。得法华意者，于涅槃不用次第行也。
　　○第四明位妙者，谛理既融，智圆无隔，导行成妙，三义已显，体宗用足，更明位妙者，行之所阶也。但位有权实布在经论。若成论毗昙判位，言不涉大，地摄等论判位，别叙一途义不兼括，方等诸经明位，璎珞已判浅深，般若诸经明位，仁王盛谈高下而未彰粗妙，今经位名不彰，而意兼小大粗判权实。然梵文不尽度本经必有，今药草喻品但明六位。文云：转轮圣王释梵诸王，是小药草。知无漏法能得涅槃，独处山林得缘觉证，是中药草。求世尊处我当作佛行精进定，是上药草。又诸佛子专心佛道，常行慈悲，自知作佛决定无疑，是名小树。安住神通转不退轮，度无量亿百千众生，是名大树。追取长行中一地所生一雨所润，及后文云今当为汝说最实事，以为第六位也。前三义是藏中位，小树是通位，大树是别位，最实事是圆位也。小草位者，人天乘也。轮王是人主位，释梵是天主位，皆约报果明位果义，既有优劣。当知！修因必有浅深。人位因者，即是秉持五戒，略为四品，下品为铁轮王，王一天下，中品为铜轮王，王二天下，上品为银轮王，王三天下，上上品为金轮王，王四天下，皆是散心持戒，兼以慈心劝他，为福故报为人主，飞行皇帝四方归德，神宝自然应也。天乘位者，修十善道任运淳熟，通是天因，加修禅定进升上界，三界天果高下不同，修因必深浅异也。正法念云：六万山绕须弥，须弥四埵有持鬘天，有十住处各千由旬，北四余各二，南名白摩尼，能十拍手顷受三归依。不杂余心者，生此天受乐，转轮王十六倍不及一诸乐具悉从山河流出，二名峻崖，昔于河济造立桥船，度持戒人，兼济余人，不作众恶，果报可知，西方一名果命，昔于饥世，守持净戒，净身口意，种殖果树，行者食之，安乐充满，二名白功德，昔以华鬘散佛上及塔上，东方一名一切喜，昔以华供养持戒人供佛，自力致财买华，果报可知，二名行道，昔见大火起焚烧众生，以水灭之，果报（云云）。北方四者，一名爱欲，二名爱境界，三名意动，四名游戏林。初者见他亲友相破，和合诤讼得生此天，次昔说法会，次昔以净信心供养众僧扫塔，净信上田，次昔持信心施僧衣，施一果直，为作衣价，爱乐随喜。次迦留波陀天，此言象迹，亦有十处，一名行莲华，昔持戒熏心受三自归，称南无佛，所有蜂声尚胜余天，况复余果报耶？次名胜蜂，欢喜，昔信心持戒，有慈悲利益众生，华香伎乐供养佛塔。三名妙声，昔施佛宝盖。四名香乐，昔信心持戒香涂佛塔。五名风行，昔信心持戒，施僧扇得清凉。六天香风悉来熏之，皆倍倍增，香风尚尔，况念香风随念皆得。六名散华欢喜，昔见持戒人，说戒时施澡瓶，或道路中盛满净水，施人澡瓶。七名普观，昔于持戒人以善熏心，于破戒人病不求恩惠，悲心施安心不疲厌，供养病人。八名常欢喜，昔见犯法者应死，以财赎命，令其得脱。九名香药，昔于持戒信三宝，大福田中施末香涂香，净心供养，如法得财施已随喜。十名均头，昔见人得罪于王，鬘发受戮救令得脱。第三天名常恣意，十住处：一名欢喜峰，昔救护神树，及夜叉所依树，有树即乐，失树即苦。二名优钵罗色，昔净信持戒供养三宝，造优钵罗华池故。三名分陀利，昔造此华池。四名彩地，昔信净心为僧染治袈裟，杂色染治法服故。五名质多罗，此翻杂地，昔以种种食，施持戒不犯戒等人故。六名山顶，昔修造屋遮风寒，令人受用故。七名摩偷，此翻美地，昔持戒悲心质直不恼人，食施道行沙门婆罗门，或一日或多日，或不息故。八名欲境，昔持戒，若邪见人病，施其所安故。九名清凉，昔见临终渴病人，以石蜜浆或冷水，施病人故。十名常游戏，昔为坐禅人作房舍图画，作死尸观故。第四名箜篌天有十住处：一名楗陀罗，昔以园林甘蔗庵罗等果林施僧故。二名应声，昔为邪见人说一偈法，令其心净信佛故。三名喜乐，昔施人美饮或清美水，或覆泉井不令虫蚁入，行人饮之无苦恼故。四名掬水，昔见病苦者临终，咽喉忽忽出声施其浆水财物赎彼命。五名白身，昔涂饰治补佛塔僧舍，亦教人治补故。六名共游戏，昔信心持戒，同法义和合共故。七名乐游戏，昔持戒化众生，令心净信欢喜戒施故。八名共游，昔法会听法，佐助经营深心随喜故。九名化生，昔见饥馑者没溺者，而救护之。十名正行，昔见亡破抄掠救令得脱，示险处正道。次日行天绕须弥山住于宫殿，外道说为日曜及星宿，略说三十六亿，昔持七戒令得增上果，风轮所持，此日行等大天与二大天，谓提头赖吒毗沙门，游四天下游戏空中，受五欲乐，如意自娱，日行绕须弥山，随在何方，山有影现，人说为夜，风轮持北方星轮转不没，外道见辰星不没，谓其能持一切世间国土，不知风力所为也。不杀戒生四天处，不杀不盗生三十三天，加不淫生焰摩天，加不口四过生兜率天，又加世间戒，复信奉佛七戒，生化乐他化两天。所持戒转胜，天身福命转胜，又随心持戒思心胜者，其福转胜。三十三天者，一名住善法堂天，昔持七戒坚固无嫌，施四果病人，父母入灭定人，慈悲喜舍与怖畏寿命，生善法堂天，作释迦提婆姓憍尸迦，名能天主，有九十九那由他天女为眷属，心无嫉妒，善法堂广五百由旬。第三名清净天，焰摩天王名牟修楼陀，身长五由旬，百千帝释和合所不及。第四兜率陀，此云分别意宫，其王名删斗率陀。第五涅摩地，此云自在，亦名不憍乐。第六名婆罗尼蜜，此云他化自在，色无色不复书，小药草竟。中药草位者，即二乘也。此就习果判位。旧云：成论探明大乘，解菩萨义此则不然。论主自云：今正自明三藏中实义，实义者空是，人师岂可诬论主耶？此即空门明二十七贤圣断伏之位，阿毗昙有门明七贤七圣断伏之位，委在两论。今略出有门中草之位，初明七贤，次明七圣位。七贤者，一五停心，二别相念处，三总相念处，四暖法，五顶法，六忍法，七世第一法。通称贤者，邻圣曰贤，能以似解伏见，因似发真故言邻圣。又天魔外道爱见流转，不识四谛，此七位人明识四谛。大经云：我昔与汝等，不见四真谛（云云）。见四谛者，识属爱四谛，识属见四谛，皆能明了，若解四谛则所见真正，无有邪曲，故是贤人相也。一初贤位者，谓学五停心观成，破五障道，即是初贤位。所以者何？若定邪聚众生，不识三宝四谛，贪染生死，若人归依三宝解四真谛，发心欲离生死求涅槃乐，五种障道烦恼散动，妨观四谛，今修五观成就，障破道明行解相称，故名初贤。二别相念处位者，以五障既除，观慧谛当能观四谛，而正以苦谛为初门，作四念处观，破四颠倒，若慧解脱根性人，但修性四念处观，破性执四倒，若俱解脱人，修共四念处观，破事理四倒，若无疑解脱根性人，修性共缘三种四念处，破一切事理文字等四颠倒，善巧方便于念处中，有四种精进，修四种定，生五善法，破五种恶，分别道用安隐而行，能观四谛成别相四念处位也。三总相四念处者，前已别相念慧破四颠倒，今深细观慧总破四倒，或境总观，总境别观总境总观别，或总二阴三阴四阴五阴，皆名总相观是中亦巧方便，能生正勤如意七觉八道，疾入后法，故名总相念处位也。四暖法位者，以别总念处观故，能发似解，十六谛观得佛法气分，譬如钻火烟起，亦如春阳暖发，以慧钻境发相似解，解即喻暖。又如春夏积集华草，自有暖生，以四谛慧，集众善法，善法熏积慧解得起，故名暖也。即是内凡初位，佛弟子有，外道则无，是名暖法位。五顶法者，似解转增得四如意定，十六谛观转更分明，在暖之上，如登山顶，观瞩四方，悉皆明了，故名顶法。六忍法位者，亦是似解增长，五种善法增进成根，于四谛中堪忍乐欲，故名忍法位。下中二忍，皆名忍位。七世第一法位者，即是上忍一刹那，于凡夫所得最胜善根，名为世间第一法也。上智妙中已略说竟。七圣位者，一随信行，二随法行，三信解，四见得，五身证，六时解脱罗汉，七不时解脱罗汉。通名圣者正也。苦忍明发舍凡性入圣性，真智见理故名圣人。一随信行位者，是钝根人入见道之名也。非自智力，凭他生解，是人在方便道，先虽有信以未习真，信不名行，行以进趣为义，从得苦忍真明，十五刹那进趣见真故，名随信行位也。二随法行位者，即是利根入道之名也。利者，自以智力见理断结，在方便道能自用观，观四真谛法但未发真，不名为行，因世第一法，发苦忍真明，十五刹那进趣见真，故名随法行位也。三明信解位者，即是信行人，入修道转名信解人也。钝根凭信进发真解，故名信解。是人证果有三，谓三果（云云）。证初果者，第十六道比智相应，即证须陀洹。须陀洹，此翻修习无漏。成论明犹是见道，数人明证果即入修道，用此明修习无漏义便，若见道所断略言三结尽，广说八十八使尽，七生在终不至八（云云）。次明证二果，即有二种：一向二果。向者从初果心后，更修十六谛观，七菩提行现前，即此世无漏断烦恼，一品无碍，断欲界一品烦恼，乃至断五品，皆是于向，亦名胜进须陀洹，约此论家家也。二果者，若断六品尽，证欲界第六品解脱，即是斯陀含果也。天竺云薄，薄欲界烦恼也。次明证阿那含亦有二：一向二果。向者若断欲界七品乃至八品，皆名为向，亦名胜进斯陀含，约此说一种子也。果者九无碍断欲界，若证第九解脱，即名阿那含果也。天竺云不还，不还生欲界也。复次须陀洹，有三种：一行中须陀洹即是向也。二住果正是须陀洹也。三胜进须陀洹亦名家家，即是斯陀含向也。斯陀含，但有二种：一住果，二胜进。胜进亦名一种子，即阿那含向也。阿那含亦二种：一住果，二胜进。胜进那含断五上分结，谓色无色染等，即阿罗汉向也。罗汉但有一，谓住果也。复次超果者，凡夫时断欲界六品乃至八品尽，来入见道，发苦忍真明十五心中，是斯陀含向，十六心即证斯陀含果也。若凡夫时，先断二界九品尽，乃至无所有处尽，后入见谛十五心，名阿那含行。第十六心即证那含果，此名超越人证后二果也。是信解虽是动根性，不同谓退护思住进也。若证阿那含，各复有五及七种般八种般。五种般者，中般生般行般不行般上流般也。七种者，开中般为三种也。八种般者，五如前，更有现般无色般不定般（云云）。四明见得位者，法行人转入修道，名为见得，是利根人，自以智勋见法得理，故名见得，是人在思惟道，次第证三果超越二果，亦如信解中分别，但以利根，不藉闻法，不假众具，自能见法得理为异也。见得但是不动根性，若证阿那含果，亦有五种七种八种般不同也。五明身证位者，还是信解见到二人，入思惟道用无漏智，断上下分结，发四禅四无色定，即是用共念处，修八背舍八胜处十一切处，入九次第定三空，事性两障先已断尽，又断非想事障，灭缘理诸心心数法，入灭尽定，得此定，故名身证阿那含也。何者？入灭定似涅槃法，安置身内息三界一切劳务，身证想受灭，故名身证也。若约初果解身证者，但以先于凡夫用等智断结得四禅四无色定，后得见谛第十六心证那含果，即修共念处，还从欲界修背舍胜处一切处，入九次第定身证也。是阿那含有二种：一住果但是阿那含也。二带果行向，即是胜进阿那含也。亦是罗汉向摄。释论云：那含有十一种，五种正是阿那含，六种阿罗汉向摄。此身证者，即是胜进为罗汉向摄，五种七种般皆有上流般，八种般，但有现般无色般也。毗昙分别那含，有一万二千九百六十种（云云）。六明时解脱罗汉者，是信行钝根待时及众缘具，方得解脱，故名时解脱罗汉。罗汉此无翻，名含三义，杀贼不生应供也。位居无学，罗汉有五种，随信行生退法思法护法住法升进法也。得尽智无学等见也。若用金刚三昧，于非想九品惑尽，次一刹那，证非想第九解脱成尽智，次一刹那得无学等见也。或彼时退故不说得无生智，此五种阿罗汉，是信种性根钝，因中修道必假衣食床具处，所说法及人随顺，善根增进不能一切时所欲进也。是五种各有二种，不得灭尽定，但是慧解脱，得灭尽定即是俱解脱，若不得灭尽定，是人因中偏修性念处，若得灭尽定，是人因中修性共也。证果时三明八解，一时俱得，故名俱解脱也。七不时解脱罗汉者，即是法行利根，名不动法阿罗汉也。此人因中修道，能一切时随所欲进修善业，不待众具，故名不时解脱。是人不为烦恼所动，故名不动，不动是不退义，成就三智，谓尽智无生智无学等见，能用重空三昧，击圣善法，以定舍定，故言能击。是不动罗汉亦有二种，一不得灭尽定，但名慧解脱，二得灭尽定，即是俱解脱。若闻佛说三藏教门，修缘念处，即发四辩，名无疑解脱，是名波罗蜜声闻，能究竟具足一切罗汉功德也。名沙门那，沙门那者沙门果也。二明辟支佛位者，此翻缘觉，此人宿世福厚神根猛利，能观集谛以为初门，大论称独觉因缘觉，若出无佛世，自然悟道，此即独觉。若出佛世闻十二因缘法，禀此得道，故名因缘觉。独觉生无佛世，有小有大，若本在学人，今生佛后，七生既满不受八生，自然成道不名为佛，亦非罗汉，名小辟支迦罗，论其道力，不及舍利弗等大罗汉。二者大辟支迦罗，二百劫中作功德身，得三十二相分，或三十一、三十、二十九，乃至一相，福力增长智慧利，于总相别相能知能入，久修集定常乐独处，故名大辟支迦罗也。若就因缘论小大者，亦应如是分别，此人根利不须制果，能断正使又加侵习，譬如身壮直到所在，不中止息，故不制果，是名中草位竟。上草位者，即是三藏菩萨位也。此菩萨从初发菩提心，起慈悲誓愿观察四谛，以道谛为初门，行六波罗蜜，从初释迦至罽那尸弃佛时，名第一阿僧祇劫，常离女人身，亦不自知当作佛不作佛，准望二乘位，应在五停心别相总相念处位中，以慈悲心行六度行也。从罽那尸弃佛至然灯佛时，名第二阿僧祇劫，尔时虽自知作佛，而口不说，准望此位应在暖法位中，即是性地顺忍。初心之位既有证法之信，必知作佛而用暖解，修行六度心未分明，故口不向他说也。从然灯佛至毗婆尸佛时，名第三阿僧祇劫，是时内心了了自知作佛，口自发言无所畏难，准此位应在顶法位中，修行六度，四谛解明，如登山顶，了见四方，故口向他说也。若过三僧祇劫，种三十二相业者，准此是下忍之位，用此忍智行六度成百福德，用百福成一相因，于下忍之位，人中佛出世时得种也。若坐道场时，位在中忍上忍，从上忍一刹那入真，三十四心断结，得阿耨三菩提，则名为佛。尔前则是三藏菩萨上草之位也。小树位者，即是通教明三乘之人，同以无言说道断烦恼，入第一义谛，体法观慧不异，但智力强弱之殊，烦恼习有尽不尽为异耳。先明三乘共十地位，次简名别义通（云云）。一干慧地者，三乘之初，同名干慧，即是体法，五停心别相总相四念处，观事相不异三藏，此三阶法门，体阴入界，如幻如化，总破见爱八倒，名身念处，受心法亦如是。住是观中修正勤如意根力觉道，虽未得暖法相似理水，而总相智慧深利，故称干慧位也。二性地位者，得过干慧得暖已能增进初中后心，入顶法乃至世第一法，皆名性地。性地中无生方便解慧善巧，转胜于前，得相似无漏性水，故言性地也。三八人地位者，即是三乘信行法行，二人体见假以发真断惑，在无间三昧中，八忍具足，智少一分，故名八人位也。四见地位者，即是三乘同见第一义，无生四谛之理，同断见惑八十八使尽也。五薄地位者，体爱假即真，发六品无碍，断欲界六品证第六解脱，欲界烦恼薄也。六离欲地位者，即是三乘之人，体爱假即真，断欲界五下分结尽，离欲界烦恼也。七已办地位者，即是三乘之人，体色无色爱即真，发真无漏，断五上分结，七十二品尽也。断三界事惑究竟，故言已办地。八辟支佛地位者，缘觉菩萨发真无漏，功德力大故能侵除习气也。九菩萨地位者，从空入假道观双流，深观二谛，进断习气色心无知，得法眼道种智，游戏神通，净佛国土，成就众生，学佛十力四无所畏，断习气将尽也。齐此名小树位也。十佛地者，大功德力资智慧，一念相应慧观真谛究竟，习亦究竟，如劫火烧木无复炭灰，如象渡河到于边底，虽菩萨佛名异二乘，通俱观无生体法，同是无学得二涅槃，共归灰断，证果处一，故称为通也。二简名别义通，更为二：初就三乘共位中，菩萨别立忍名而义通，二用别教名，名别义通。通义已如前说。别立者，别为菩萨立伏忍柔顺忍无生忍之名也。干慧地三人同伏见惑，而菩萨更加伏忍之名者，菩萨信因缘即空，而于无生四谛降伏其心，起四弘誓愿，虽知众生如虚空，而发心度一切众生，是菩萨欲度众生，如欲度虚空。故金刚般若云：菩萨如是降伏其心。所谓灭度无量众生，实无众生得灭度者。次三誓愿降伏其心亦如是。是为菩萨在干慧地，修停心别相总相念处观时异于二乘，故别称伏忍。复次三乘人同发善有漏五阴生相似解，皆伏见惑顺第一义，而菩萨独受柔顺忍名者，菩萨非但伏结顺理，又能为一切众生伏心，遍行六度，一切事中福慧皆令究竟，如三藏菩萨于中忍中，三僧祇行六度，不惜身命，今菩萨亦如是。以空无相愿调伏诸根，为众生故满足六度，故名顺忍也。复次三乘人同发真无漏，若智若断同名无生，而菩萨独受无生法忍名者，以其见谛理断结使不生取证之心，故别受无生法忍之名也。何者？若生取证之心即堕二乘地，不得入菩萨第九地。复次三乘同得神通，而二乘不能用成就众生净佛国土，故不受游戏之名，菩萨能尔，故别受游戏神通名也。阿那含虽断五下分结，而不能舍深禅定来生欲界，和光利物，不同其尘，菩萨能如此，故别受离欲清净之名，所以三乘之人同观二谛，用与不同。若二乘虽观二谛，一向体假入空，用真断结至无学果，菩萨亦观二谛，始从干慧，终至见地，多用从假入空，得一切智慧眼多用真也。从薄地学游戏神通，多修从空入假观，得道种智法眼多用俗也。从辟支佛地，学二观双照入菩萨地，自然流入萨婆若海，是则无功用心修种智佛眼，佛地圆明，成一切种智，佛眼同照二谛究竟也。故大论云：声闻法中名干慧地，于菩萨即是伏忍，声闻法名性地，于菩萨法中名柔顺忍，声闻法名八人地，于菩萨名无生忍道，声闻法名见地，于菩萨法是无生法忍果，声闻名薄地，于菩萨法名为游戏五神通，声闻法名离欲地，于菩萨法名为离欲清净阿罗汉地。于声闻法即是佛地。何者？三藏佛三十四心发真，断三界结尽与罗汉齐，故名佛地。于菩萨法中，犹名无生忍，故大品云：阿罗汉若智若断，是菩萨无生法忍，辟支佛地亦如是。九地过辟支佛入菩萨位，菩萨位者九地十地，是则十地菩萨。当知！为如佛齐此习气未尽，过菩萨地则入佛地，用誓扶余习，生阎浮提，八相成道，五相如三藏不殊，唯六成道树下，得一念相应慧，与无生四谛理相应，断一切烦恼习尽，具足大慈悲十力四无畏十八不共法一切功德，名之为佛。七转法轮，权智开三藏生灭四谛法轮，实智说摩诃衍无生四谛法轮，通教三乘人也。八入涅槃相者，双树入无余涅槃，薪尽火灭留舍利，为一切天人福田也。是为通教共位，别为菩萨立此名位也。二用别名，名者，即是取别教之名，准望通教菩萨位也。别名者，即是十信三十心十地之名也。铁轮位于通义，即是干慧地伏忍也。三十心即望性地柔顺忍也。八人地见地，即是初欢喜地得无生法忍也。故大品云：须陀洹若智若断，皆是菩萨无生忍也。薄地向果，向即是离垢地，果即是明地也。故大品云：斯陀含智断，是菩萨无生法忍也。离欲地向果，向即焰地，果即难胜地，故大品云：阿那含智断，是菩萨无生法忍，已办地向果，向是现前地，果是远行地。大品云：阿罗汉智断，是菩萨无生法忍，辟支佛地，即是第八不动地侵习气也。大品云：辟支佛地智断，是菩萨无生法忍，菩萨地即是善慧地，十地当知如佛地，佛地如前说。此佛与三藏佛亦同亦异，同八十年同入真灰断也。异者，三藏因伏果断，通佛因果俱断，三藏一日三时照机，通佛即俗而真，照不须入也。是则用别名辨位，名异义同，犹属通教位也。问：初地至七地对果，出何经论？答：经论非不对当，但高下不同，人师对之异，或用见地止对初地，如今所用，或向初取三地并对初地。仁王明四地并对初地，此难定判，但通教见地，本是无间之道，不出观证须陀洹，岂得初地断见乃至三地，或云四地耶？若断别惑不共二乘，此义有之。又或言六地断结齐罗汉，或云七地，此难定执，前后两果经论对皆不定，中间可以意得，今以义推不可定执也。问：从七地八地观常住破无明者，是何地位？答：此则非通亦复非别。何者？通教始终不明观常，何得中间而破无明，别教初心即知常住，初地已能破无明，云何八地始破无明？此乃别接通意耳。问：大论三处，明初焰约别圆，皆取发真为初焰，通教何意取干慧为初焰？答：别圆各逗一种根性，故用发真为初焰，通教为逗多种根性，所谓别圆入通故，含容取干慧耳。若钝者八人见地是初焰，利者于干慧即能断结，故是初焰。问：利人应无十地？答：备有以根利故，故不制位耳。问：别圆无利人耶？答：虽有利钝，以根性纯故但作一说，宜如此也。大树位者，别教位也。此为三：一出经论不同，二总明位，三别明位。此别教名义理惑智断皆别，此正约因缘假名恒沙佛法如来藏理常住涅槃无量四谛。而论位次，无量四谛凡有四种，有无量四谛不伏破尘沙，亦不伏破无明。有无量四谛傍伏破尘沙，不伏破无明。有无量四谛正伏破尘沙，亦伏无明。有无量四谛正伏破尘沙，亦伏破无明。云何无量不伏破尘沙，不伏破无明？若三藏伏道有十六谛观，明障真之惑有无量种，此乃伏于见思，何关尘沙？例如外道分别世智，非伏见思，云何无量是傍伏破？若通教七地出假，分别药病，此助灭界内非正伏破，云何无量正伏破尘沙？此是别教分别内外四谛有无量种，即是伏破尘沙，亦伏无明，乃有破无明义。今从事得名伏无明者，为便也。云何无量伏破无明？若圆教三谛，俱照法界事理无不明了，破自地无明伏上地无明，别教无量四谛非前二非后一，正就恒沙佛法当名，然实通缘诸四谛次第为论，不无傍正，初心缘诸无量发心誓愿。初正以生灭四谛，伏通见思，傍修三种，次正以无生破通见思，傍修两种，次正以无量破内外尘沙，次正用无作伏无明，次正用无作破无明，既有如此无量阶差，是故经论名数断伏高下，对诸法门多有不同。若华严明四十一地，谓三十心十地佛地，璎珞明五十二位，仁王明五十一位，新金光明经但出十地佛果，胜天王般若，明十四忍，大品但明十地，涅槃明五行十功德，约义配位，似开三十心十地佛地，而文不出名。又十地论，摄大乘论，地持论，十住毗婆沙论，大智度论，并释菩萨地位，而多少出没不同（云云）。又断伏高下亦异，对诸法门行位亦复殊别。所以然者，既明界内界外生法两身菩萨行位，如来方便用四悉檀，化界内众生随机利益，岂得定说？不广寻经论，如无目诤日。今若明位数，须依缨珞仁王，若明断伏高下，须依大品三观，若对法门须依涅槃，用众经意，共成初心观教两门，使分明耳。诸圣上位非凡能测，岂可妄说？粗知大意者，为破行人增上慢心，又为销经文引物悕向，不可偏执诤竞是非也。今判位名数，依缨珞仁王者，华严顿教多明圆断四十一地，不出十信之名，诸大乘经多明诸法门，不正辨位，前四时般若多明菩萨观行法门意，亦不正辨位。今谓缨珞五十二位名义整足，恐是结诸大乘方等别圆之位，仁王般若明五十一位，恐是结成前四时般若别圆之位也。法华但开权显实显一圆位，涅槃大意亦明别圆两位，而不摘出名目（云云）。断伏高下依大品三观者，于次第义便也。对观行法门依涅槃五行者，正是末代入道所宜也。何者？别教明观行有二种：一者不共二乘说，如华严十地论，地持九种戒定慧，及摄大乘论等是也。二者共二乘说，如方等大品中论释论是也。今涅槃五行从凡至极，故是末代行用为要也。二总明菩萨位者，即约三经，一约缨珞明位数者，经有七位，谓十信十住十行十回向十地等觉妙觉地也。初十信心即是外凡，亦是别教干慧地，亦名伏忍位也。十住即是习种性，此去尽三十心皆解行位，悉是别教内凡，亦是性地，亦名柔顺忍位，约别教义推应如暖法也。十行即是性种性，别教义推应如顶法，十回向道种性，别教义推应如忍法世第一法。问：今明别教，何用四善根名？答：别教十地既对四果，今以方便拟四善根何咎？又通教通于通别真似两解，作此比决于义分明也。十地即是圣种性，此皆入别教四果圣位，悉断无明别见思惑，等觉位即是等觉性，若望菩萨名等觉佛，若望佛地，名金刚心菩萨，亦名无垢地菩萨也。妙觉地即是妙觉性，即是究竟佛菩提果，大涅槃之果果也。二约大品及三观合位，明断伏高下者，大品菩萨欲具道慧，当学般若，即此十信习从假入空观，伏爱见论，欲入十住位，若得十住即断界内见思也。欲以道慧具足道种慧，当学般若，此即修从空入假十行也。欲以道种慧具足一切智，当学般若，此即修中道正观，入十回向位也。欲以一切智具足一切种智，当学般若，此即是证中道观，入十地也。欲以一切种智断烦恼习，当学般若，此即等觉地也。无明烦恼习尽，名之为佛，即妙觉地也。三约涅槃明圣行合位者，初戒圣行定圣行，即是十信位也。生灭无生灭四真谛慧圣行，即是十住位，无量四圣谛慧即是十行位，修一实谛无作四圣谛，即是十回向位。次若发真见一实谛，证无作四圣谛，即是圣行满住无畏地，得二十五三昧，能破二十五有，名欢喜地，五行具足。次后说十功德者，恐表住大涅槃十地之功德也。过此明佛眼了了，是妙觉地也。三别解七位余本寻，大树位竟也。

　　妙法莲华经玄义卷第四下（终）

　　妙法莲华经玄义卷第五上

　　　　天台智者大师说

　　明最实位者，即圆教位也。此为十意：一简名义，二明位数，三明断伏，四明功用，五明粗妙，六明位兴，七明位废，八开粗显妙，九引经，十妙位始终。一简名义者，若圆别不同自有十意，下辨体中说，今约通别圆三句料简，一名通义圆，二名别义圆，三名义俱圆。名通义圆者，下文云：我等今日真阿罗汉，普于其中应受供养。又云：我等今日真是声闻，以佛道声令一切闻，此名与通藏同而义异。何者？彼但杀四住之贼，无明尚在，此不生义偏。故天女曰：结习未尽，华则著身，今杀通别两惑，得如来灭度，故杀贼义圆。又彼是分段不生界外犹生。宝性论云：二乘于无漏界生三种意阴，今则分段变易二俱不生，不生义圆，彼是界内应供，非界外应供。净名曰：其供汝者不名福田，则应供义偏。今则普于其中应受供养，则应供义圆。彼但小乘从他闻四谛声，则声偏闻偏。今能令一切法界闻一实四谛佛道之声，使一切闻则声闻义圆，故知依义不依语，从圆判位也。名别义圆者，如五十二位名与别同，而初中后位圆融妙实，随自意语，非是教道方便，依义不依语，应从圆判位也。名义俱圆者，文云：开示悟入皆是佛之知见，佛一切种智知佛眼见，此之知见无有缺减。又入如来室坐如来座，以如来庄严，此则名义俱圆，判于圆位也。二明位数者又为三：一明数，二引证多少，三料简数者。人解不同，有言：顿悟即佛无复位次之殊。引思益云：如此学者，不从一地至一地。又有师言：顿悟初心即究竟圆极，而有四十二位者，是化钝根方便，立浅深之名耳。引楞伽云：初地即二地，二地即三地，寂灭真如有何次位？又有师言：初顿悟至十住即是十地，而说有十行十回向十地者，此是重说耳。今谓诸解悉是偏取，然平等法界，尚不论悟与不悟，孰辨浅深？既得论悟与不悟，何妨论于浅深，究竟大乘，无过华严大集大品法华涅槃，虽明法界平等无说无示，而菩萨行位终自炳然。又有人言：平等法界定无次位，今例难此语，真谛有分别耶？真谛无分别耶？见真之者，判七贤七圣二十七贤圣等，今实相平等，虽无次位见实相者，判次位何咎？大论云：譬如入海有始入者，到中者至彼岸者，若见真判位，如江河深浅，若实相判位，如入海深浅。故普贤观云：大乘因者诸法实相，大乘果者亦诸法实相。论诸次位非徒臆说，随顺契经，以四悉檀明位无妨，还约七种以明阶位，谓十信十住十行十回向十地等觉妙觉。今于十信之前，更明五品之位（云云）。若人宿殖深厚，或值善知识，或从经卷，圆闻妙理，谓一法一切法，一切法一法，非一非一切，不可思议，如前所说。起圆信解，信一心中具十法界，如一微尘有大千经卷，欲开此心而修圆行。圆行者，一行一切行，略言为十，谓识一念平等具足不可思议，伤己昏沉，慈及一切，又知此心常寂常照，用寂照心破一切法，即空即假即中。又识一心诸心若通若塞，能于此心具足道品，向菩提路。又解此心正助之法，又识己心及凡圣心，又安心不动不堕不退不散，虽识一心无量功德，不生染著，十心成就。举要言之，其心念念悉与诸波罗蜜相应，是名圆教初随喜品位，行者圆信始生善须将养，若涉事纷动令道芽破败，唯得内修理观，外则受持读诵大乘经典，闻有助观之力，内外相藉圆信转明，十心坚固。金刚般若云：一日三时以恒河沙身布施，不如受持一句功德。初品观智如目，次品读诵如日，日有光故目见种种色。论云：于实名了因，于余名生因，福不趣菩提，二能趣菩提，闻有巨益，意在于此，是名第二品位。行者内观转强外资又著，圆解在怀弘誓熏动，更加说法如实演布。安乐行云：但以大乘法答，设以方便随宜终令悟大。净名云：说法净则智慧净。毗昙云：说法解脱听法解脱，说法开导是前人得道全因缘，化功归己，十心则三倍转明，是名第三品位。上来前熟观心未遑涉事，今正观稍明，即傍兼利物，能以少施与虚空法界等，使一切法趣檀，檀为法界。大品云：菩萨少施，超过声闻辟支佛上当学般若，即此意也。余五亦如是。事相虽少运怀甚大，此则理观为正，事行为傍，故言兼行布施。事福资理则十心弥盛，是名第四品位。行人圆观稍熟，理事欲融，涉事不妨理，在理不隔事，故具行六度。若布施时无二边取著，十法界依正一舍一切舍，财身及命无畏等施，若持戒时，性重讥嫌等无差别，五部重轻无所触犯，若行忍时，生法寂灭荷负安耐？若行精进，身心俱净，无间无退，若行禅时，游入诸禅静散无妨，若修慧时权实二智究了通达，乃至世智，治生产业，皆与实相不相违背，具足解释佛之知见，而于正观如火益薪，此是第五品位。如此五品圆信功德，东西八方不可为喻，虽是初心，而胜声闻无学功德，具如经说。若欲比决取解，类如三藏家别总四念处位，义推如通教干慧地位，亦如伏忍位，义推亦得是别教十信位（云云）。私谓五品位，是圆家方便。初欲令易解准小望大，如三藏之五停心，初品圆信法界，上信诸佛，下信众生，皆起随喜，是圆家慈。停心遍对治法界上嫉妒，第二品读诵大乘文字，文字是法身气命，读诵明利是圆家数息。停心遍治法界上觉观，说法品能自净心亦净他心，是圆家因缘停心。遍治法界上自他痴，痴去故诸行去，乃至老死去，兼行六度品，是圆家不净停心。六蔽初名贪欲，若舍贪欲，欲因欲果皆舍，舍故无复报身，非净非不净也。正行六度品，是圆家念佛停心，正行六度时即事而理，理不妨道事妨于道，即事而理，无障可论，大意如此（云云）。一明十信位者，初以圆闻，能起圆信，修于圆行，善巧增益，令此圆行五倍深明，因此圆行得入圆位，以善修平等法界即入信心，善修慈愍即入念心，善修寂照即入进心，善修破法即入慧心，善修通塞即入定心，善修道品即入不退心，善修正助即入回向心，善修凡圣位即入护法心，善修不动即入戒心，善修无著即入愿心，是名入十信位。缨珞云：一信有十，十信有百，百法为一切法之根本也。是名圆教铁轮十信位，即是六根清净。圆教似解，暖顶忍世第一法，普贤观明无生忍，前有十境界，即此位也。入此信心能破界内见思尽。又破界外尘沙无知，能伏无明住地之惑。仁王般若云：十善菩萨发大心，长别三界苦轮海，亦此位也。此位经经出之不同，华严法慧菩萨，答正念天子，明菩萨观十种梵行空，学十种智力，入初住，十种梵行空即一实谛，亦无作之灭谛，学十种智力即观无作之道谛，即十信位也。若大品云：譬如入海先见平相，亦是是乘从三界中出也。仁王般若普贤观，如前引。下文入如来室座衣等，即是修四安乐行，行处近处。涅槃云：复有一行是如来行，所谓大乘。大论云：菩萨从初发心，即观涅槃行道，若观涅槃行道，生相似解即是一行如来行也（云云）。二明十住位者，以从相似十信，能入十住真中智也。初发心住发时，三种心发，一缘因善心发，二了因慧心发，三正因理心发。即是前境智行妙三种开发也。住者住三德涅槃也。缘因心发，即是住不可思议解脱首楞严定，慧心发即是住摩诃般若毕竟之空，正因心发即是住实相法身中道第一义。举要言之，即是住三德一切佛法也。又住清净圆满菩提心，无缘慈悲无作誓愿，普覆法界。又住一念中，成就一切万行诸波罗蜜。又住一切种智，圆断法界见思无明。又住得佛眼，圆见十法界三谛之法。又住圆入一切法门，所谓二十五三昧冥益众生，又成就菩萨圆满业，能显一切神通，谓三轮不思议化，弥满法界显益众生。又能成就开权显实，入一乘道。又能严净一切佛土，能起三业，供养一切十方佛，得圆满陀罗尼，受持一切佛法，如云持雨。又住能从一地具足一切诸地功德，心心寂灭自然流入萨婆若海。华严云：初住菩萨所有功德，三世诸佛叹不能尽。若具足说，凡人闻迷乱心发狂，私谓初住成就十德，应是十信中十法，转似为真一住具十，细意寻之对当相应。何者？十信百法为一切法本，岂不得作此释耶？初住既尔，三观现前无功用心，断法界无量品无明，不可称计，一往大分，略为十品智断，即是十住故。仁王云：入理般若名为住，即是十番进发无漏，同见中道佛性第一义理，以不住法从浅至深，住佛三德及一切佛法，故名十住位。此位诸经出处不同，华严云：初发心时便成正觉，了达诸法真实之性，所有闻法不由他悟，是菩萨成就十种智力，究竟离虚妄，无染如虚空，清净妙法身，湛然应一切。当知！即是发真无漏，断无明初品也。净名云：一念知一切法，是为坐道场，成就一切智故，亦是入不二法门，得无生忍也。大品明：从初发心即坐道场，转法轮度众生。当知！此菩萨为如佛，亦是阿字门，所谓一切法初不生也。即是今经为令众生开佛知见，亦是龙女于刹那顷，发菩提心成等正觉，即是涅槃明。发心毕竟二不别，如是二心前心难，此诸大乘悉明圆初发心住位也。乃至第十住（云云）。三明十行位者，即是从十住后，实相真明不可思议，更十番智断破十品无明，一行一切行，念念进趣流入平等法界海诸波罗蜜，任运生长自行化他，功德与虚空等，故名十行位也。十回向位者，即是十行之后无功用道，不可思议真明，念念开发一切法界，愿行事理自然和融，回入平等法界海，更证十番智断，破十品无明，故名回向也。十地位者，即是无漏真明入无功用道，犹如大地能生一切佛法，荷负法界众生，普入三世佛地。又证十番智断，破十品无明，故名十地位也。等觉地者，观达无始无明源底，边际智满毕竟清净，断最后穷源微细无明，登中道山顶与无明父母别，是名有所断者，名有上士也。七明妙觉地者，究竟解脱无上佛智故。言无所断者，名无上士，此即三德不纵不横，究竟后心大涅槃也。一切大理大誓愿大，庄严大智断大遍知大道大用大权实大利益大无住大，即是前十观成乘，圆极竟在于佛，过茶无字可说（云云）。故卢舍那佛名为净满，一切皆满也。二次引众经，明位数多少者，大涅槃云：月爱三昧，从初一日至十五日，光色渐渐增长，又从十六日至三十日，光色渐渐损减，光色增长，譬十五智德摩诃般若，光色渐减，譬十五断德无累解脱，三十心为三智断，十地为十智断，等觉妙觉，各为一智断，合十五智断。月体譬法身。大经云：月性常圆实无增减，因须弥山故有亏盈，不增而增白月渐著，不减而减黑月稍无，法身亦尔。实无智断，因无明故约如论智，如实不智约如论断，如实不断，虽无智而智，般若渐渐明，虽无断而断，解脱渐渐离，举月为喻，知是圆教智断位也。大经云：从初安置诸子，秘密之藏三德涅槃，然后我当于此秘藏而般涅槃，此即最后智断也。问：何得知月喻譬位耶？答：仁王明十四忍，三十心为三般若，十地为十般若，等觉为一般若。十四般若在菩萨心中，皆名为忍，转至佛心名之为智，此与十五日明智位同。胜天王明十四般若位，正用十四日月为譬，故作此释也。大品明四十二字门语等字等。南岳师云：此是诸佛密语，何必不表四十二位，诸学人执释论云无此解，多疑不用，但论本文千卷，什师作九倍略之。何必无此解耶？今谓此解深应冥会。何者？经云：初阿后茶中有四十，初阿字门具四十一字，后茶亦尔。华严云：从初一地具足一切诸地功德，此义即同。经云：若闻阿字门则解一切义，所谓诸法初不生故，此岂非圆教初住初得无生法忍，过茶无字可说，岂非妙觉无上无过？广乘品明一切法皆是摩诃衍竟。即说四十二字门，岂非圆教菩萨从初发心，得诸法实相，具一切佛法，故名阿字。至妙觉地，穷一切法底，故名茶字。此义其数与圆位，甚自分明。又四十二字后，即说菩萨十地，此是显别教方便之次位也。又次十地之后，说三乘共十地，此显通教方便位也。经文次比，三义宛然，今取四十二字以证圆位也。此经分别功德品明初心五品弟子之位，文甚分明，法师功德品，明六根清净相，方便品云：诸佛为一大事因缘故，出现于世，为令众生开佛知见四句。南岳师解云：开佛知见是十住位，示佛知见是十行位，悟佛知见是十回向位，入佛知见是十地等觉位。皆言佛知者，得一切种智也。皆言佛见者，悉得佛眼也。又经云：是为诸佛一大事因缘者，同入一乘诸法实相也。又云：唯佛与佛乃能究尽诸法实相者，即是妙觉位也。又譬喻品，诸子门外索车，长者各赐等一大车，是时诸子乘是宝乘游于四方，嬉戏快乐，自在无碍直至道场。言四方者，即譬开示悟入四十位也。直至道场，即是究尽实相妙觉位也。序品中，天雨四华，表此四十因位也。如上所引众经为证，及引今文明四十二位炳然，皆是无次位之次位，达于实相增道损生，论次位耳。三料简者，问：无明覆佛性中道，止作四十二品断耶？答：无明虽无所有，不有而有，不无阶品，一往大分为四十二品，然其品数无量无边。大论云：无明品类其数甚多，是故处处说破无明三昧。又云：法爱难尽，处处重说般若也。此诸圆位不可思议，若专对法门，寻者失意，多别解别执，则乖圆融之道，如此等位莫以凡情局取，不以凡心能宣。华严云：诸地不可说，何况以示人？且置是事。若大乘忏悔发初随喜圆信之心，获一旋陀罗尼，已不可向人说，虽种种分别亦不可解，况后诸位二乘尚不闻其名，岂凡人能说？此语有意，大师自说己证也。又且置是事，声闻学四念处发得暖法，亦不可向外凡说尽，设种种解亦不能知。又置是事，如人坐禅初发五支，不可为未证者说，设方便说彼亦不解。又置是事，斫轮人不能以其术授其子，况诸深法而可说耶？末代学者，多执经论方便断伏诤斗（云云）。如水性冷不饮安知？此乃诸佛赴缘不思议，语随机增减位数不同，尔未证得，空诤何为？普愿法界众生归僧，息诤论入大和合海。又以四句料简圆位，或开初合后，或开后合初，或初后俱开，或初后俱合。如大经明三十三天，不死甘露将臣共服，此譬诸位，开前为三十心，合十地为一，等觉为一，譬三十二臣，喻于因位，妙觉为主，譬于果位，君之与臣同服甘露，因之与果俱证常乐。若不以圆位释之，此文难会，是为开初合后以明圆位也。若十四般若，合三十心为三般若，开十地为十般若，就等觉为十四般若，皆是因位，转入萨婆若即是果位，是为合前开后以明圆位。若四十二字门，即是初后俱开，以明圆位。若天雨四华表开示悟入，游于四方者，此即前后俱合。诸经开合不同，皆是悉檀方便，而圆位宛然矣。三明圆位断伏者，五品已圆解一实四谛，其心念念与法界诸波罗蜜相应，遍体无邪曲偏等倒，圆伏枝客根本惑，故名伏忍。诸教初心无此气分，大经云：学大乘者，虽有肉眼名为佛眼，[谷-禾+卵]中鸣胜诸鸟，例如小乘伏暖，佛法则有，外道则无。今此伏忍，圆教则有，三教则无，十信之位伏道转强，发得似解，破界内见思界内界外无知尘沙，如经文云得三陀罗尼，但名似道，未是真道，旋陀罗尼是旋假入真，百千旋陀罗尼是旋真入俗，法音方便正是伏道，未得入中。如缨珞从假入空观，虽断见思但离虚妄，名为解脱，其实未得一切解脱。当知！六根虽净，圆教暖顶四善根，柔顺忍伏道位耳。若入初住得真法音陀罗尼，正破无明始名断道，见佛性常住第一义理，名圆教无生忍。十行十回向十地等觉，皆破无明，同是无生忍位，妙觉断道已周究竟成就，名为寂灭忍。若约位别判伏顺二忍，但伏不断，例如无碍道，妙觉一忍断而不伏，例如解脱道，无生一忍亦伏亦断，亦无碍亦解脱。若论通义，妙觉寂灭忍亦名无生忍。大经云：涅言不生，槃言不灭，不生不灭名大涅槃，亦名伏忍。仁王云：从初发心至金刚顶，皆名伏忍，伏是贤义。普贤菩萨居众伏之顶，伏忍既通顺忍可解，伏顺既其通上，寂灭无生亦应通下。思益云：一切众生即灭尽定。净名云：一切众生皆如也。如即无生忍。又就事为无生，就理为寂灭，又分证为寂灭，让果为无生。若约因果亦有通别，通者，一切众生即大涅槃，即是约因论果。佛性者名之为因，此即约果论因。大经云：是果非因名大涅槃，是因非果名为佛性，了见佛性乃是于佛，故亦得是因（云云）。等觉望妙觉为因，望菩萨为果，自下已去，亦因亦因因，亦果亦果果。约分别义者，伏顺二忍未是真因，无生一忍未是真果，从十住去名真因，妙觉名真果，云何伏顺非真因？例如小乘方便之位，不名修道，见谛已去约真修道，此义可知。今顺忍中断除见思，如水上油虚妄易吹，无明是同体之惑，如水内乳，唯登住已去菩萨鹅王，能唼无明乳清法性水，从此已去乃判真因。复次别教，判三地或四地断见尽，六地或七地断思尽，此不应尔。何者？无明见思同体之惑，何得前后断耶？当是别教附傍小乘方便说耳。若见先尽，则实理无复有障，云何十地见不了了？地持云：第九离一切见清净净禅，第九是等觉地，入离见禅乃成大菩提果。若见先断，等觉复何所离？若思前尽，后地应无果报及诸禅定。何者？华严明阿僧祇香云华云，不可思议充塞法界者，此是菩萨胜妙果报所感五尘，呼此为欲界思惑，一切菩萨，皆入出无量百千三昧禅定心尘之法，呼此为色无色界思惑。若七地思尽，上地应绝六尘，何故复言三贤十圣住果报？若住果报思不前尽。今明，如此见思通至上地，至佛方尽，故云唯佛一人居净土，唯佛一人能尽源，是故伏断如前分别（云云）。问：界内必先断见，次思后无知，界外何意不尔？答：界内为三途苦重，先断见次思后及无知，界外苦轻，故先枝后本。又思无知不障偏真，为见真理，故先除见。界外尘沙是体上惑，远能障理，先却远障，次除近障（云云）。复次三藏中，后身菩萨及超果二乘，见思同断亦先断思（云云）。不超果者，前后断耳。通教亦有超不超二义，别教前后断，圆教同断，前后之问但见一途耳（云云）。四明功用者，若分字解义，功论自进用论益物，合字解者，正语化他，五品之位，理虽未显，观慧已圆，具烦恼性能知如来秘密之藏，堪为世间作初依止，依止此人犹如如来。当知！不久诣于道树近三菩提，一切世间皆应向礼，一切贤圣皆乐见之。若六根似解圆观转明，长别苦海，能以一妙音遍满三千界，随意之所至，一切天龙皆向其处听法，其人有所说法，能令大众欢喜，犹是第一依止。涅槃标四依，义通圆别，人师多约别判地前通名初依，登地至三地断见尽，名须陀洹，至五地侵思名斯陀含，是第二依。至第七地思尽名阿那含，是第三依。八地至十地，欲色心三习尽，名阿罗汉，是第四依。若推圆望别，应约十住明三依，对住前为四依。若始终判者，五品六根为初依，十住为二依，十行十回向为三依，十地等觉为四依。从初住已上总论功用，若竖功未深，横用不广，竖功若深，横用必广，譬如诸树，根深则枝阔华叶亦多。初住竖破一分无明，获一分二十五三昧，显一分我性，论其实处不可思议，依于教门，横则百佛世界，分身散影作十法界像，利祐众生，如是住住竖入倍倍转深，无明渐渐尽，三昧转转增，我性分分显，横用稍稍广，千佛界万佛界恒沙佛界，不可说不可说佛界，遍如是界，八相成道，教化众生，况余九法界身耶？诸行诸地亦复如是。论其满足，唯佛与佛乃能究尽无明之源。故经言：如佛心中无无明，唯佛法王住究竟王三昧。毗卢遮那法身，横周法界，竖极菩提，大功圆满胜用具足（云云）。五通诸位论粗妙者，小草止免四趣，不动不出，中草虽复动出，智不穷源，恩不及物，上草虽能兼济灭色为拙，小树虽巧功齐界内，故其位皆粗。大树实事同缘中道，皆破无明俱有界外功用，故此位为妙。而别教从方便门，曲迳纡回所因处拙，其位亦粗，圆教直门是故为妙。又三藏菩萨全不断惑，望圆教五品有齐有劣，同不断惑是故言齐。五品圆解常住，彼全不闻常住，是故为劣。若三藏佛位断见思尽，望六根清净位有齐有劣，同除四住，此处为齐。若伏无明三藏则劣，佛尚为劣，二乘可知？当知！三草蒙笼生用浅短，故其位皆粗。若干慧地性地，望五品位有齐有劣，例前（云云）。若八人六地见思尽，七地修方便，至佛断习尽，望圆教似解有齐有劣，例前可解。当知！小树之位，未有干云婆娑之能，是故皆粗。若别教十信望五品位，有齐有劣，同未断惑是故为齐。十信历别五品圆解，此则为优，别教十住断通见思，十行破尘沙，十回向伏无明，秖与圆家十信位齐优劣（云云）。若登地破无明，秖与圆家初住齐。何者？若十地十品破无明，圆家十住亦十品破无明，设开十地为三十品，秖是圆家十住三十品齐。若与为论，圆家不开十住，合取三十心为三十品，与别家十地三十品等者，则十地与圆家十回向齐。若夺而为论，别家佛地与圆家初行齐，与而为论，别家佛地与圆家初地齐。故知，别教权说判佛则高，望实为言其佛犹下，譬如边方未静，授官则高，定爵论勋，置官则下。别教权说虽高而粗，圆教实说虽低而妙。此譬可解。以我之因为汝之果，别位则粗。当知！大树虽巨围，要因于地，方渐生长，是知圆位从初至后，皆是实说，实伏实断俱皆称妙（云云）。大论云：譬如有树名曰好坚，在地百岁，一出即长百丈，盖众树顶，此譬圆位也。六明位兴者，问：权位皆粗，佛何意说耶？答：为诸众生好乐不同，生善缘不同，知过改恶不同，当说取悟不同，是故如来种种诸说，皆有利益。若随界内好乐，说前两教位，若随界外好乐，说后两教位，生界内事善，说三藏位，生界内理善，说通教位，生界外事善，说别教位，生界外理善，说圆教位，破界内事恶，说三藏位，破界内理恶，说通教位，破尘沙事恶，说别教位，破无明理恶，说圆教位，缘事入真说三藏位，缘理入真说通教位，从事入中说别教位，缘理见中说圆教位，为是义故，诸位得兴，阶差高下无量矣。七明位废者，理本无位，位为缘兴，缘既迭兴，位亦迭谢，非是法华始复废也。须识诸破立意，不得妄破妄立。何者？元夫如来立三藏位，权生事善，事善既生济用若足，便须废也。通别位亦如是，此是如来破立之意。若毗昙婆沙中明菩萨义，龙树往往破之，谓其失佛方便，是故须破。申佛方便是故须立。此是龙树破立意。若常途大乘师，全不整理三藏，此则失佛方便，常途小乘师，探取经义释所弘之论，辨菩萨义，毗婆沙自说菩萨义，而不肯用取大乘经解三藏空有二门，岂应相会？此有二过：一埋佛方便，二彰论主不解菩萨义，是故须破。纵令引经释大乘义，是何等大乘？若作通教大乘者，三乘同入真谛，至佛亦然。那得八地观中道破无明？作通义不成，是故须破。若作别教大乘义者，始从初心与二乘异，那得六地将罗汉齐？作别义不成，是故须破。又别是方便执权谤实，是故须破。往者人往义定，今窥见其过，是故须破。申佛方便复应须立，即是今时破立之意，而圆教起自一师超三权，即一实境智，行位不与前同。若文理有会夷涂共游，失旨乖辙请从良导，先叙此意，次明废位也。若佛赴机兴废破立者，如无量义经云：无量法者，从一法生所谓二道三法四果，二道者即顿渐也。三法者，即三乘也。四果者四位也。此无量法从一法生。何者？二道既是顿渐，顿即大道，日照高山，且置未论，今明渐道之初，即三藏教。教云：求佛当三阿僧祇劫修六度行，百劫种相乃可得佛，欲令生事善，故作是说。欲求佛者，改恶从善，善立教废，即便破曰。岂有菩萨不断结惑，而得菩提？毒器不任贮食，此教即废行位皆废，本望果行因，无果可望，佛智佛位俱废。若约二乘辨废者，本令事行调心，从拙度见真，见真已教意即足，是故析教废。为此诸义，故言废藏立通。元禀通教不学三藏者，不于此人论废立通之意为生理善，体法断惑从巧度入真教意即足，智者见空复应见不空，那得恒住于空？通教则废菩萨行智悉废，佛智位亦废（云云）。二乘但教废，余者（云云）。此通教通通通别，共般若意如上说，不共般若意，则有不废（云云）。故知，成论地论师秖见共般若意，不见不共意，中论师得不共意失共意，通教既具两意，于通菩萨及方便声闻，即是废义，住果声闻未是废义，不共菩萨则不废义（云云）。若别起时生界外事善，若破无知尘沙，事善既成，教意即足。复须破此随他意语，是故别教教废，地前行位悉废，地上位及佛位皆废高归下，是故废别立圆。圆八番位皆是实位，故不须废。大经云：一切江河悉有回曲，一切丛林必有树木，诸教随情故有回曲，三草二木是佛方便，故非真实宜须废位。金沙大河直入西海，金银之树悉是宝林，非曲是直是故不废。昔从顿出渐渐不合顿，引渐入顿处处须废，今已会顿顿何须废？文云：始见我身（云云），是故一教不废。又云：但说无上道，此道不废。昔于一佛乘，分别说三，三乘不合，欲令三合一，处处须废。今会三归一同乘一乘，是故一行不废。昔四果隔别，谓罗汉辟支佛，菩萨习果，方便佛果。又四佛为四果，欲合此果，处处须废。今草庵已破化城又灭，同至宝所，是故一果不废。若从是义，三废一不废，然三教有废有不废。何者？从得道夜至泥洹夜，所说四阿含经，结为声闻藏。初教何曾废？成前人事善逗后人事善，故有废有不废，通教成前逗后亦如是。别教成前逗后亦如是。圆教有立有不立，初照高山已自是立，于三藏者不立。文云：始见我身入如来慧，即是前立，学小者今入佛慧，即是后立，中间可知。诸行智有废有不废，诸果位有废有不废，若历诸味，乳味有两教，一教行位亦废亦不废，一教行位不废，酪教行位有废有不废，生苏四教，三教行位有废有不废，一教行位不废，熟苏三教，两教行位有废有不废，一教行位不废，法华三教行位皆废，一教行位不废。但说无上道，同乘一宝乘，俱直至道场，故三义皆不废。无量义云：二道三法四果不合，至法华皆合，故不论废。成道已来四十余年未显真实，法华始显真实相。传云：佛年七十二岁，说法华经（云云）。又教废行位不废，行位废教不废，俱废俱不废，云何教废行位不废？住果声闻犹在草庵，行位不废而教废也。云何行位废教不废？利根密益不待废教，早休行位者是也。云何俱废？三藏菩萨是也。云何俱不废？逗后缘者是也。通教别教例此可解（云云）。若就施权，三教行位立一不立，若就废权，三教行位废而一不废，若就利根一立三不立，若就钝根三立一不立，若就转钝为利，一立三不立，利钝合论亦立亦不立，亦废亦不废，若就平等法界，非立非不立，非废非不废。又废教更闻教，自有废教不更闻教，自有不废教更闻教，自有不废教不更闻教。云何废教更闻教者？如废六度事善，更闻亡三理善，云何废教不更闻教？如住果二乘，废教已入灭，云何不废教更闻教？如逗次第学者，方等中并闻小大名者，云何不废不更闻？未废教而密入者，又废智更修智，不废智更修智，废智不修智，不废智不修智。云何废智更修智？三藏菩萨废己智，更修无生智。云何不废智更修智？住果声闻，不废己智薳复游观学无生智，实不用巧智断结也。又次第习者是也。云何不废智不修智？亦是住果声闻，生灭度想不肯修大也。如四弟子领解云：我昔身体疲懈，但念空无相愿，于菩萨法都无愿乐之心者是也。及更逗后缘者是也。云何废智不修智？废三藏智菩萨退，为诸恶者是也。亦是废智已密入顿中，不修方便智是也。又废位更入位，废位不入位，不废不更入，不废而入。云何废位更入位？三藏菩萨废不断惑位入断惑位。云何废位不更入位？谓废位密悟顿者，不入次第位也。云何不废位不更入位？谓住果二乘是也。云何不废位而更入位？谓逗后缘者，亦是未废密悟，而入上位也。通教别教智位料简，亦应如此（云云）。问：废更修可有益？废不更修有何益？答：自有废修得益，自有诃废，闻虽不修而有耻小鄙劣，折其取证之心，亦是有益。又齐其断结，谓言无益，回心入大即是得益（云云）。八开粗位显妙位者，若破三显一相待之意可得如前，即三是一绝待之意，义则不尔。何者？昔权蕴实如华含莲，开权显实如华开莲现。离此华已无别更莲，离此粗已无别更妙。何须破粗往妙？但开权位即显妙位也。开生死粗心者，明凡夫有反复，易发菩提心，生死即涅槃无二无别，即粗是妙也。若始从凡夫，发析体别圆四心者，亦是四位初心，皆是因缘所生心，即此因缘即空即假即中，与圆初心无二无别。诸初心是乳显妙，即是置毒乳中，即能杀人，杀有奢促，若按位而妙，即成假名妙。若进入方便成相似妙，若进入理即成分真妙（云云）。若开六度权位行者，檀即因缘生法，即空即假即中。开檀得见佛性，乃至般若亦复如是，亦名置毒乳中，即能杀人。按位即假名妙，若进方便成相似妙，若进入理成分真妙（云云）。方便声闻未入位者，开权显实亦如是。三藏断结位，若未开权永无反复，如焦种无芽。今开析空即假即中，如置毒酪中，亦能杀人，按粗即妙是相似位，若进入随位判妙也。次开通教二乘菩萨亦如是。出假菩萨位者，决了此假，假即是中，如置毒生苏而能杀人，按粗即妙是相似位，若进入随位判妙，若开别教十信位者同前，若开十住者同二乘（云云）。若开十行位者，同通教出假菩萨，若开十回向伏无明位，即此而中，是名置毒熟苏，即能杀人，按粗即妙是相似位，若进入随位判妙。若登地之位不决了者，秖是拙度之位。今决此权令得显实，即是置毒醍醐而杀于人，按粗即妙，是十住位。若进入随位判妙，若决诸权或按位妙，或进入妙，无粗可待同成一妙，其义已显。今更譬说，譬如小国大臣来朝大国，失本位次，虽预行伍，限外空官若大国小臣，心膂凭寄爵乃未高，他所敬贵，诸教诸位决粗入妙，虽得入流，欲比圆教八妙，犹是从钝中来，圆教发心虽未入位，能知如来秘密之藏，即唤作佛，初心尚然何况后位乎（云云）？九引涅槃五譬成四教位，若不将四教释譬，譬不可解。若非五譬判四教位，取信为难。若信经文则位义易晓，解诸位意彼譬冷然，彼此相须可谓兼美者也。彼文云：凡夫如乳，须陀洹如酪，斯陀含如生苏，阿那含如熟苏，阿罗汉支佛佛如醍醐，此譬三藏五位。何者？凡夫全生未能除惑，菩萨亦尔，但得如乳。须陀洹破见革凡成圣，如乳变为酪。斯陀含侵六品思，故如生苏。阿那含欲界思尽，故如熟苏。阿罗汉支佛佛，皆断三界见思尽，故同称醍醐。故释论云：声闻经中称阿罗汉地为佛地，故共为一味也。问：此经以三藏菩萨为上草，彼经云何以菩萨为乳味？答：经取化他边强喻之上草，此中自证力弱，同凡夫为乳味（云云）。三十二云：凡夫如杂血乳，须陀洹斯陀含如净乳，阿那含如酪，阿罗汉如生苏，支佛菩萨如熟苏，佛如醍醐，此譬通教五位也。凡夫不断惑乳犹杂血，二果侵思未多，同初果如乳，三果欲思已尽故如酪，四果见思俱尽如生苏，支佛智利侵习小胜声闻，故共菩萨如熟苏。十地名佛地即是醍醐，前以菩萨同凡味，故知是三藏。今以菩萨同支佛，故知是通。若不作通释譬义，何由可解（云云）。

　　妙法莲华经玄义卷第五上

　　妙法莲华经玄义卷第五下

　　　　天台智者大师说

　　第九卷，凡夫佛性，如牛新生血乳未别，声闻佛性如清净乳，支佛如酪，菩萨如生熟苏，佛如醍醐，此譬别教五位。
　　乳譬无明，血譬四住，凡夫具此，故言杂血。十住已断四住之血，与二乘齐，故言声闻如乳。十住后心理明智利，类支佛侵习，故言如酪。十行破尘沙如生苏，十回向破界外尘沙如熟苏，故言菩萨如生熟苏。登地破无明显佛性，得一身无量身，百佛世界八相作佛，故言佛如醍醐。二十五云：雪山有草名为忍辱，牛若食者即得醍醐。牛喻凡夫，草喻八正，能修八正即见佛性，名得醍醐，此譬圆教。行大直道，观一切众生即涅槃相，不复可灭，圆信圆行不由历别，于一生中即入初住，得见佛性，如牛食忍草，不历四味卓出醍醐，故知圆教意也。忍草譬境妙，牛譬智妙，食者譬行妙，出醍醐譬位妙，此圆意也。牛食余草，血乳转变，历四味已，方成醍醐，余方便教境智行位皆粗意也。前四譬即有四处明醍醐，四教明佛智各异，俱既称佛，同指佛智以为醍醐，藏通二佛不明中道，但取果头佛二谛智为醍醐，别教登地破无明，即能作佛，以中道理智为醍醐，圆教初住得中道智，亦称为醍醐。缨珞云：顿悟世尊，即此初住智为醍醐也。前两醍醐是权非实，故有教而无人。别教醍醐名权理实，圆教醍醐名理俱实，以是义故，前三位五味皆粗，圆教一味皆妙。第二十七卷云：譬如有人置毒乳中，则能杀人，乃至醍醐亦能杀人。此譬两用，一通约渐顿明不定教，处处皆得见佛性也。二约行不定，行人心行譬之如乳，实相智譬之以毒，毒有殒命之能，此智有破无明之力。久远劫来，说实相毒置于凡夫心乳，毒慧开发不可为定，或于初味发，或于后味发，不得次第往判，故言置毒乳中，乃至醍醐遍五味中，悉有杀义。若众生始于凡地，得闻华严即便见理入佛慧者，此是血乳杀人。若先得十住今华严得悟，即是酪中杀人。十行悟者是生苏杀人。十回向悟者，是熟苏杀人。诸地更悟是醍醐中杀人。若过去，先是圆教中假名相似之位，今闻华严得悟者，亦是乳中杀人，亦是酪生熟等苏中杀人。若先是诸住诸行等位，今更闻华严得增道损生，即是于醍醐中杀人（云云）。若历三藏教中，凡夫及方便位，及菩萨位，闻三藏教，于中即能密见中道，即是乳中杀人。若四果位密见中道，即是酪中杀人，显露教中无此事也。若通教中，凡夫及三乘方便位，若闻通教密见佛性，即是乳中杀人。若入位者秘密而去，即是酪中杀人。若菩萨道种智中去，即是生苏杀人。九地中去，即是熟苏杀人。十地中去即是醍醐中杀人。通教声闻但有秘密中杀人，无显露不定杀也。若历别教中，十信闻教去，即是乳中杀人。三十心中去，即是酪杀人，生苏熟苏等杀人。登地去，即是醍醐杀人也。若圆教中发，始闻经即破无明见佛性，是乳中杀人。六根清净去，是酪生熟苏等杀人。若初住去是醍醐杀人，若有行人，历诸教四譬五味，过已方得入圆教醍醐中杀人者，此是破三显一相形待为妙。若置毒乳中，味味悉杀人者，此是开权显实，于一切法中，即见中道。故文云：汝等所行是菩萨道，不须更改途易辙而求真实，即粗见妙，故以置毒为喻。诸经悉有秘密置毒之妙，而未有显露历味入妙，亦无显露决粗即妙。至此法华方有二意，同乘宝乘，皆开佛知见，显露事彰，是故独称为妙，其意在此。次第入妙开粗即妙，各有两意，按位开入，有增进开入，若言决了声闻法是诸经之王，闻已谛思惟得近无上道，即是按位显妙，增道损生即是升进入妙，故法华独称妙也。十明妙位始终者，真如法中无诠次，无一地二地，法性平等常自寂然，岂应分别初后始终，良由平等大慧观于法界无有若干，能破若干无明，显出无若干智慧。约此智慧无始而始，即是初阿，无终而终即是后茶，无中而论中，即是四十心，虽复差别，则无差别，故名不思议位也。如下文云：声闻缘觉如竹林，新发不退菩萨等，皆不能知。除诸菩萨众信力坚固者，声闻缘觉所不能知，此简三藏通教两种二乘也。三藏菩萨缘真不及声闻，声闻尚不知此，菩萨那得知？通教菩萨入真之智，与二乘不殊，二乘不知彼菩萨亦不知。今标二乘不知，两处菩萨亦不能测，发心不知，即指别教十信，不退不能知，即指别教三十心，十住位不退，十行行不退，十回向念不退，此三不退皆不能知。三藏中不退，尚不及二乘，通教中不退止等二乘，二乘不知岂重举菩萨？今标发心不退者，则拟别教中人也。信力者是假名位，坚固者是铁轮位，如此等位闻经即解，故得为妙似位之始也。初开佛知见，乘是宝乘，游于东方，即是真位之始也。三方是中位直至道场，过茶无字可说，即是终位也。如此诸位乘何等乘？乘有三种，谓教行证。若言是乘从三界出，到萨婆若中住。住有二义：一取证故住，即通教意也。二所乘极故住，即别圆意也。初心凭教所诠，信教立行得出三界，无明未破未有所证，故不见真，但乘教乘来至此耳。我圆教中其谁是耶？谓五品弟子，能善发大心，长别三界苦轮海，即其人也。教乘既息，证乘未及，以似解慧进修众行，则以行为乘，从方便三界中出，到初住萨婆若中住，我圆教中其谁是耶？谓十信心六根净者，即其人也。初住乃至等觉更增道损生者，此以证为乘，从因缘三界，乃至无后三界中出到妙觉中，过茶无字可说，故言到萨婆若中住。前来诸乘犹有上法，不得称住茶无上法，是故言住。住无住处，即妙位之终。复次别教十住破见思，是行三百由旬，十行破尘沙为四百，十回向伏无明为五百，十地断无明，此分见中道，即为宝所也。圆教六根清净时，是行四百，破无明入初住，是行五百，二乘闻经破无明惑，开佛知见得记作佛者，即是决了诸粗位，过五百由旬，来入初住，即是妙位之始得于证乘游于东方也。若至本门中增道损生，更乘证乘游于南方，是进入十行位也。西方是进入十回向，北方是进入十地也。又如文云：说是如来寿命长远时，六百八十万亿那由他恒河沙人，得无生法忍，即是十住。复千倍菩萨，得闻持陀罗尼即十行。复有一世界微尘数菩萨，得乐说辩才，即十回向。复有一世界微尘数，得旋陀罗尼，即初地。三千大千微尘，得不退即二地，二千国土微尘，能转清净法轮即三地，小千国土微尘，八生当得菩提即四地，七生当得即五地，六生当得即六地，五生当得即七地，四生当得即八地，三生当得即九地，二生当得即十地，一生当得即等觉。过此一生即是过茶无字，即是妙觉地妙位之终也。将前列位中，引法华经文，入此中共作一科者，即不烦也。
　　○第五三法妙者。斯乃妙位所住之法也。言三法者即三轨也。轨名轨范，还是三法可轨范耳。此即七意：一总明三轨，二历别明三轨，三判粗妙，四开粗显妙，五明始终，六类三法，七悉檀料简。一总明三轨者，一真性轨，二观照轨，三资成轨，名虽有三，秖是一大乘法也。经曰：十方谛求更无余乘，唯一佛乘，一佛乘即具三法，亦名第一义谛，亦名第一义空，亦名如来藏。此三不定三，三而论一，一不定一，一而论三，不可思议，不并不别伊字天目。故大经云：佛性者，亦一非一，非一非非一。亦一者，一切众生悉一乘故，此语第一义谛。非一者，如是数法故，此语如来藏，非一非非一数非数法不决定故，此语第一义空，而皆称亦者郑重也。秖是一法亦名三耳。故不可单取，不可复取，不纵不横而三而一，前明诸谛。若开若合若粗若妙等，已是真性轨相也。前明诸智若开若合若粗若妙，是观照轨相也。前明诸行，若开若合若粗若妙，已是资成轨相也。前明诸位，秖是修此三法所证之果耳。若然何以重说？重说有三义，一者前境智行，是因中所乘之三轨，今明乘是大乘，已至道场证果所住之三轨也。二者前作境智等名别说，今作法名合说。三者前直尔散说不论本末，今远论其本即是性德三轨。亦名如来之藏极论其末即是修德三轨。亦名秘密藏。本末含藏一切诸法，从性德之三法，起名字之三法，因名字之三法，修观行之三法，因观行之三法，发相似之三法，乃至分证之三法，究竟之三法，自成三法，化他三法，为是义故宜应重说也。私谓一句即三句，三句即一句，名圆佛乘。记中既从如来藏一句出诸方便，此乃别判例应通开。非一者数法故，指此为如来藏，开出三藏中三乘事相方便，非一非非一不决定故，指此一句为第一义空，开出通教三人即事而真。亦一者，一切众生悉一乘故，指此一句为第一义谛，开出别教独菩萨乘，此诸方便悉从圆出。故经言：于一佛乘分别说三，即此义也。二历别明三法者，先须识如来开合方便，然后乃解总揽三法为一大乘也。佛从何法开诸权乘，如大经明佛性非一，如是数法说三乘故。当知！诸乘数法为如来藏所摄，佛于此藏，开出声闻缘觉，及诸菩萨通别等乘。何者？诸乘既是方便如来藏，又是事从事出方便，故言诸权为如来藏摄耳。又依经故，大经云：声闻僧者名有为僧。又云：六波罗蜜福德庄严。又云：声闻之人定力多，故不见佛性。当知！定力即是福德，福德秖是有为，胜鬘称为有漏，例如界内见思未破为有起作，故名有为。取理不当故名有漏，非智慧法故名福德，今以下望上亦应如是。二乘未破变易犹是有为，无明未脱故言有漏，非中道智故名福德。以是故知，方便诸乘悉为资成所摄，皆从大乘一句偏出，非究竟法故。云于一佛乘分别说三，即此意也。亦是于一佛乘分别说五，亦是分别说七，亦是分别说九。若依此释，如来藏句，开出种种方便诸权乘法也。次历四教各论三法者，三藏中以无为智慧名观照轨，正为乘体助道成乘具，名资成轨。正助之乘断惑入真，真是真性轨，教来诠此，故以教为乘也。缘觉亦尔。菩萨以无常观为观照，功德肥为资成，坐道场断结见真为真性，此教诠真乘是教乘，从三界中出到萨婆若中住，言教已尽，故无教乘，真不能运，故证非乘故，有索车之意（云云）。二通教，以真性轨为乘体。何以故？即色是空，事中有理，此理即真，故为乘体。以即空慧为观照，众行为资成，此教诠真乘是教乘，从三界出到萨婆若中住，菩萨出三界已，用行为乘，净佛国土，教化众生，乃至道场乃可名住。亦是有教无人，无谁住者，亦是教谢证寂，无复运义，亦有索车之意（云云）。三明别教三法者，以缘修观照为乘体，诸行是资成，以此二法为缘修智慧，慧能破惑显理，理不能破惑，理若破惑，一切众生悉具理性，何故不破？若得此慧则能破惑，故用智为乘体。故大经云：无为无漏名菩萨僧，即是一地二地，乃至十地智慧，名智慧庄严。以此智慧运通十地，故为乘体。然摄大乘明三种乘：理乘、随乘、得乘，理者，即是道前真如，随者即是观真如，慧随顺于境，得者一切行愿熏习，熏无分别智，契无分别境，与真如相应，此三意一往乃同于三轨，而前后未融。何者？九识是道后真如，真如无事，智行根本种子，皆在梨耶识中熏习成就，得无分别智光成真实性，是则理乘本有，随得今有道后真如，方能化物，此岂非纵义？若三乘悉为黎耶所摄，又是横义。又滥冥初生觉，既纵既横与真伊相乖，元夫如来初出便欲说实，为不堪者，先以无常遣倒，次用空净荡著，次用历别起心，然后方明常乐我净。龙树作论申佛此意，以不可得空洗荡封著习应一切法空，是名与般若相应，此空岂不空于无明？无明若空种子安在？净诸法已点空说法，结四句相，此语虚玄亦无住著，如病除已乃可进食，食亦消化那得发头？据阿黎耶出一切法，本之见慢全自未降，封此新文若长冰添水。故知彼论非逗末代重著众生，乃是界外一途法门耳。又阿黎耶！若具一切法者，那得不具道后真如？若言具者，那言真如非第八识，恐此犹是方便，从如来藏中开出耳。若执方便，巨妨真实，若是实者，执之又成语见，多含儿苏恐将夭命（云云）。若能善解破立之意，于诸经论净无滞著也。四明圆教三法者，以真性轨为乘体，不伪名真，不改名性，即正因常住，诸佛所师谓此法也。一切众生亦悉一乘，众生即涅槃相，不可复灭，涅槃即生死无灭不生。故大品云：是乘不动不出，即此乘也。观照者，秖点真性寂而常照，便是观照，即是第一义空。资成者，秖点真性法界，含藏诸行无量众具，即如来藏三法不一异，如点如意珠中论光论宝，光宝不与珠一，不与珠异，不纵不横三法亦如是。亦一亦非一，亦非一非非一，不可思议之三法也。若迷此三法即成三障：一者界内界外尘沙，障如来藏，二者通别见思，障第一义空，三者根本无明，障第一义理。若即尘沙障达无量法门者，即资成轨得显。若即见思障达第一义空者，观照轨得显。若即无明障达第一义谛者，真性轨得显。真性轨得显名为法身，观照得显名为般若，资成得显名为解脱。此两即是定慧庄严，庄严法身，法身是乘体，定慧是众具。下文云：其车高广众宝庄校，是名圆教行人所乘之乘，到萨婆若，过茶无字可说，无字可说，亦应无乘可运。若自行运毕乘义则休，若权化未毕运他不休。故文云：佛自住大乘。如其所得法，定慧力庄严，以此度众生，即其义也。譬如御者运车达到，犹名为车，果乘亦尔，犹名为运。复次何必一向以运义释乘，若取真性不动不出，则非运非不运。若取观照资成能动能出，则名为运。秖动出即不动出，即不动出是动出，即用而论体，动出是不动出，即体而论用，即不动出是动出，体用不二而二耳。例如转不转，皆阿鞞跋致，动不动皆是毗尼，以是义故，发趣不发趣皆名为乘也（云云）。三明粗妙者，三藏于有为福德，论三法为乘，四念处是闻慧，乘于教乘到四善根，四善根乘于行乘到见谛，见谛乘于证乘到无学，既是权法出三界外，以真为证，证则不运不见实乘。呜呼自责，欲问世尊为失为不失？即此意也。半字渐引非究竟义，是故三法皆粗也。通教即空慧，三法为乘巧，余意大同。干慧地乘于教乘，性地乘于行乘，八人见地乘于证乘，此亦偏说是故为粗。别教以资成资于观照，观照开于真性，三法为乘，十信乘教，十住乘行，十地乘证，到妙觉萨婆若中住，缘修成即谢，唯真修在。若尔资成在前，观照居次，真性在后，此三竖别纵非大乘，此三并异横非大乘，是方便法，是故为粗也。圆教点实相，为第一义空，名空为纵，第一义空即是实相，实相不纵此空岂纵？点实相为如来藏，名之为横，如来藏即实相，实相不横此藏岂横？故不可以纵思，不可以横思，故名不可思议法，即是妙也。秖点空藏为实相，空纵藏横实相那不纵横？秖点空为如来藏，空既不横藏那得横？点如来藏为空，藏既不纵空那得纵？点实相为空藏，实相非纵非横，空藏亦非纵非横，宛转相即不可思议，故名为妙。秖点如来藏为广，点第一义空为高，故言其车高广。如来藏即实相，故其车非广，第一义空即实相，故其车非高，秖实相是空那得非高？秖实相是如来藏那得非广？又点实相为如来藏，故言众宝庄校，又多仆从而侍卫之。点实相为第一义空，故言有大白牛，肥壮多力行步平正，其疾如风。智慧无染名为白，能破惑故名多力，中道慧名平正，入无功用故其疾如风，不思议三法共成大车，岂有纵横并别之异？如是教乘不纵不横，五品所乘到于似解，如是行乘不纵不横，似解所乘到于十住，如是证乘不纵不横，十住所乘到于妙觉萨婆若中住，故名妙乘。又云：是乘微妙清净第一，故瓦官建讲，人梦听者驾乘阗门而出，彼处建讲，人梦黄衣满路以相则之邪正明矣。若将此粗妙等乘约五味者，乳教一粗一妙，酪教一粗，生苏三粗一妙，熟苏二粗一妙，众经悉带纵横方便，说不纵不横之真实，故言为粗。今经正直舍方便，故加之以妙（云云）。四开粗显妙者，约大经三句也。经言：佛性亦一者，一切众生悉一乘故，此是不动不出之一乘，故具足三法不纵不横。夫有心者皆备此理，而其家大小都无知者，是故为粗。今示众生诸觉宝藏，耘除草秽开显藏金，一切无碍人一道出生死，十方谛求更无余乘，唯一佛乘，是故为妙。经言：佛性亦非一非非一，数非数法不决定故。若执缘修智慧定能显理，慧自非理则照用不明，不见佛性，是故为粗。今开定执之慧即不决定慧，即慧而理，即理而慧，不执著数，定三定一，不著非数，非三非一，如此乃名无著妙慧，能破一切定相及不定相。亦无能破所破，如轮王能破能安，如日除闇生物，如医除膜养珠，即是大乘不纵不横之妙慧也。经言：佛性亦非一说三乘故，即是三乘五乘七乘等诸方便乘，若住诸乘但是事善，及以偏真通入处近，是故为粗。今若决了诸乘，即是如来藏，藏名佛性，从人天善乃至别乘，皆不动本法，即是于妙。当知！三句摄一切法，无非佛性，悉皆是妙，无粗可待即绝待妙也。五明始终者，不取五品教乘为始，乃取凡地一念之心，具十法界十种相性，为三法之始，何者？十种相性秖是三轨，如是体即真性轨，如是性性以据内，即是观照轨。如是相者，相以据外即是福德是资成轨，力者是了因是观照轨，作者是万行精勤即是资成，因者是习因属观照，缘者是报因属资成，果者是习果属观照，报者是习报属资成。本末等者，空等即观照，假等即资成，中等即真性，直就一界十如论于三轨。今但明凡心一念即皆具十法界，一一界悉有烦恼性相恶业性相苦道性相，若有无明烦恼性相，即是智慧观照性相。何者？以迷明故起无明，若解无明即是于明。大经云：无明转即变为明。净名云：无明即是明。当知！不离无明而有于明，如冰是水，如水是冰。又凡夫心一念即具十界，悉有恶业性相，秖恶性相即善性相，由恶有善，离恶无善，翻于诸恶，即善资成。如竹中有火性，未即是火事，故有而不烧，遇缘事成即能烧物。恶即善性未即是事，遇缘成事即能翻恶，如竹有火，火出还烧竹，恶中有善，善成还破恶，故即恶性相是善性相也。凡夫一念，皆有十界识名色等。苦道性相，迷此苦道生死浩然，此是迷法身为苦道，不离苦道别有法身，如迷南为北，无别南也。若悟生死即是法身，故云苦道性相即是法身性相也。夫有心者，皆有三道性相，即是三轨性相。故净名云：烦恼之俦为如来种，此之谓也。若言如是力如是作者，菩提心发也。即是真性等萌动。如是因者，即是观照萌动。如是缘者，即是资成萌动。如是果者，由观照萌动成习因，感得般若习果满也。如是报者，由资成萌动为缘因，感得解脱报果满也。果报满故法身亦满，是为三德究竟满，名秘密藏。本末等者，性德三轨冥伏不纵不横，修德三轨彰显不纵不横，冥伏如等数等妙等，彰显如等数等妙等，故言等也。亦是空等假等中等（云云）。六类通三法者，前以三轨之法，从始以至终，即是竖通无碍。今欲横通诸法悉使无碍，类通诸三法。何者？赴缘名异得意义同，粗通十条，余者可领，三道三识三佛性三般若三菩提三大乘三身三涅槃三宝三德，诸三法无量止用十者，举其大要明始终耳。三道轮回生死本法，故为初。若欲逆生死流，须解三识，知三佛性，起三智慧，发三菩提心，行三大乘，证三身，成三涅槃，是三宝利益一切，化缘尽入于三德，住秘密藏（云云）。一类通三道者，真性轨即苦道，观照轨即烦恼道，资成轨即业道。苦道即真性者，下文云：世间相常住，岂不即彼生死而是法身耶？烦恼即观照，观照本照惑，无惑则无照，一切法空是也。文云：诸法从本来常自寂灭相，即烦恼是观照也。照如薪生火。文云：于诸过去佛，若有闻一句，皆已成佛道。又云：深达罪福相遍照于十方，即是闻于体达烦恼之妙句也。资成即业道者，恶是善资无恶亦无善。文云：恶鬼入其心，骂詈毁辱我，我等念佛故，皆当忍是事，恶不来加不得用念，用念由于恶加（云云）。又威音王佛所，著法之众闻不轻言，骂詈打拍，由恶业故还值不轻，不轻教化皆得不退。又提婆达多是善知识，岂非恶即资成，三轨即三道是为理性，行于非道通达佛道，五品观行行于非道，通达佛道，六根清净相似，行于非道，通达佛道，十住去即分真，行于非道，通达佛道，妙觉究竟，行于非道，通达佛道（云云）。二类通三识者，庵摩罗识即真性轨，阿黎耶识即观照轨，阿陀那识即资成轨。若地人明阿黎耶，是真常净识摄。大乘人云：是无记无明随眠之识，亦名无没识，九识乃名净识互诤（云云）。今例近况远，如一人心复何定，为善则善识，为恶即恶识，不为善恶即无记识，此三识何容顿同水火，秖背善为恶，背恶为善，背善恶为无记，秖是一人三心耳。三识亦应如是，若阿黎耶中，有生死种子，熏习增长即成分别识，若阿黎耶中有智慧种子，闻熏习增长，即转依成道后真如，名为净识。若异此两识，秖是阿黎耶识，此亦一法论三，三中论一耳。摄论云：如金土染净，染譬六识，金譬净识，土譬黎耶识，明文在兹何劳苦诤？下文譬如有人至亲友家醉酒而卧，岂非阿黎耶识？世间狂惑分别之识起，已游行以求衣食，岂非阿陀那识？闻熏种子稍起增长，会遇亲友示以衣珠，岂非庵摩罗识？庵摩罗识名无分别智光，若黎耶中，有此智种子，即理性无分别智光。五品观行无分别智光，六根清净相似无分别智光，初住去分真无分别智光，妙觉究竟无分别智光，粗妙（云云）。三类通三佛性者，真性轨即是正因性，观照轨即是了因性，资成轨即是缘因性。故下文云：汝实我子我实汝父，即正因性。又云：我昔教汝无上道，故一切智愿犹在不失，智即了因性，愿即缘因性。又云：我不敢轻于汝等，汝等皆当作佛，即正因性，是时四众以读诵众经，即了因性，修诸功德即缘因性。又云：长者诸子若十二十乃至三十，此即三种佛性。又云：种种性相义，我已悉知见，既言种种性，即有三种佛性也。若知三轨即三佛性，是名理佛性。五品观行见佛性，六根相似见佛性，十住至等觉分真见佛性，妙觉究竟见佛性，是故称妙（云云）。四类通三般若者，真性是实相般若，观照是观照般若，资成是文字般若，具如上释境智行三妙之相。故下文云：止止不须说我法妙难思。又云：是法不可示言辞相寂灭，即实相般若。我及十方佛乃能知是相，唯佛与佛乃能究尽。又云：我所得智慧微妙最第一，即观照般若。又云：我常知众生行道不行道，随应所可度为说种种法，若干言辞随宜方便，即是文字般若。又云：如来知见广大深远，广大深远即实相般若，如来知见称广大深远即观照般若。若言方便知见皆已具足，即文字般若。故知三轨亦三般若之异名耳。若三智在三心属三人，是则为粗。三智在一心中，不纵不横是则理妙。五品观行三般若，六根净相似三般若，四十心分真三般若，妙觉究竟三般若也。五类通三菩提者，真性轨即实相菩提，观照轨即实智菩提，资成轨方便菩提。故下文云：我先不言汝等皆得阿耨三菩提，非实非虚非如非异，不如三界见于三界，即实相菩提。我成道已来甚大久远，即实智菩提。我说少出家近伽耶城得三菩提，即方便菩提。若就弟子明三菩提者，若我遇众生尽教以佛道，即实相菩提，安住实智中，我定当作佛。又云：佛子行道已，来世得作佛，乘是宝乘直至道场，即是修成实智菩提。授八相记即方便菩提。不一异者名之为如，不决了名粗，决了名为妙。一切众生理性菩提，五品名字菩提，六根相似菩提，四十一位分真菩提，妙觉究竟菩提（云云）。六类通三大乘者，真性即理乘，观照即随乘，资成即得乘。故下文云：佛自住大乘，如其所得法，定慧力庄严。住大乘即理乘，定慧庄严即随乘，所得法即得乘。佛自住大乘是理乘，于道场知已是随乘，导师方便说是得乘。又舍利弗！以本愿故说三乘法，是得乘随乘。又是乘微妙清净第一是理乘，于一佛乘是理乘，分别说三是得乘随乘，不纵不横妙开粗妙，历七位（云云）。五品名字乘，六根相似乘，四十一位分真乘，妙觉究竟乘（云云）。七类通三身者，真性轨即法身，观照即报身，资成即应身。若新金光明云：依于法身得有报身，依于报身得有应身，此即如前所明。依于境妙得有智妙，依于智妙得有行妙。彼文云：佛真法身犹如虚空，应物现形如水中月，报身即天月。此文云：佛自住大乘，即是实相之身，犹如虚空，定慧力庄严，慧如天月，定如水月。又云：唯佛与佛乃能究尽诸法实相，即是法身。我所得智慧微妙最第一即是报身，名称普闻，即是应身。又非生现生等，是应身也。或示己身即法身报身，或示他身即报应，我以相严身，光明照十方，为说实相印，实相印即法身，照十方即应身，相严身即报身。又深达罪福相遍照于十方，即报身。微妙净法身，即法身。具相三十二，即应身。三轨名异义，即三身。故普贤观云：佛三种身从方等生。法界性论云：水银和真金能涂诸色像，功德和法身处处应现往。若此三身不纵不横，妙决了三身入法身妙，历七位妙（云云）。八类通三涅槃者，地人言：但有性净方便净，实相名为性净涅槃，修因所成为方便净涅槃。今以理性为性净涅槃，修因所成为圆净涅槃，此则义便。薪尽火灭为方便净涅槃，此文便。若将修因所成为方便涅槃者，以薪尽火灭为何等涅槃？故知应有三涅槃，三涅槃即是三轨。文云：是法不可示言辞相寂灭。又云：诸法从本来常自寂灭相，是性净涅槃。又云：皆以如来灭度而灭度之，即圆净涅槃。又云：我成佛已来甚大久远，久修业所得，慧光照无量，亦是圆净涅槃。数数唱生处处现灭，于此夜灭度如薪尽火灭，岂非方便净涅槃？大经题称大般涅槃，翻为大灭度。大者其性广博即据性净，度者到于彼岸智慧满足，即据圆净，灭者烦恼永尽断德成就，即据方便净，此三涅槃即是三轨也。九类通一体三宝者，真性即法宝，观照即佛宝，资成即僧宝。故法性不动名不觉，佛智契理故佛名为觉，事和理和故僧名和合。思益云：知觉名为佛，知离名为法，知无名为僧，此是一体三宝。故下文云：佛自在大乘，佛是佛宝，大乘是法宝，如其所得法以此度众生，即是与理和，复与众生和，即是僧宝。世间相常住名法宝，于道场知已名佛宝，导师方便说，上与理和，下与众生和，名僧宝，一体三宝，非一之一，不三之三，此之三一，不纵不横，称之为妙，历七位（云云）。十类通三德者，大经三德共成大涅槃，此经三轨共成大乘，彼明法身德，此云实相。彼云佛性者亦一，一切众生悉一乘故，亦是指实相为一乘。彼处明般若德，此经明其智慧门难解难入，我所得智慧微妙最第一，乃至决了声闻法，是诸经之王，皆是般若。彼经明解脱德，此经明数数示现，现生现灭，随所调伏众生之处，自既无累令他解脱，乃至收取万善事中功德，悉得证果，岂非解脱二经义合？碌碌之徒随名异解，譬闻天帝不识憍尸，唯知涅槃佛性之文，不见双树有一乘之旨。彼文亲说佛性亦一，一即一乘，而人云此乃涅槃一乘是佛性，法华一乘非佛性。若言法华不明佛性者，涅槃不应遥指云八千声闻，于法华中得受记莂，如秋收冬藏，见如来性更无所作，而人云：涅槃有遥指之文，此中无佛性之语。今据此文，种种性相义而我皆已见，既言种种，何独简于佛性耶？又世间相常住，于道场知已导师方便说，岂非佛性之文耶？论云：佛性水常不轻知众生有佛性。又涅槃三德为秘密藏，安置诸子秘密藏中，我亦不久当入其中，此即自他俱入秘密。此经云：佛自住大乘，以此度众生，终不以小乘，济度诸众生，悉以如来灭度而灭度之。如是自他俱入如来灭度，灭度秖是涅槃，涅槃秖是秘藏。释论云：法华为秘藏，两经文义宛宛恒同。何故诸人苟欲抗异？若文义舛隔，作同想无罪。今文义本合，离之何福？但涅槃以佛性为宗，非不明一乘义。今经以一乘为宗，非不明佛性义，赴机异说其义常通也。若三德纵横即是粗，不纵横即是妙，历七位（云云）。七悉檀料简者，问：十种三法及余一切，皆是三轨者，唯应三轨，何意异说？答：众生机宜不同，应随机设逗，悉檀方便引接耳。随俗故异，称便宜故异，逐对治故异，令人入道故异，朝三暮四抚众狙而皆悦，苦涂水洗养婴儿以适时，善巧赴机故方圆任物，譬千车而同辙，岂守一而疑诸？今通用四悉檀，历十法论妙不妙，具说三轨共成大乘。大乘之中，备有三法及一切法，不相混乱，即是世界悉檀。资成资发智慧以生善，故是为人悉檀。观照破惑诸恶灭，故是对治悉檀。真性实理为第一义悉檀。一段众生宜以大乘名，说得四利益也。备说三德为大涅槃，虽三点上下而无纵，表里而无横，一不相混，三不相离，即世界悉檀。善利殃衅不干，故得挺然累表，是故解脱即为人悉檀。般若如金刚随所拟皆碎，即是对治悉檀。法身即第一义也。一段众生闻三德名，即获四利矣。举初举后中间例然。次明妙不妙，论云：三悉檀是世谛，心所行处可破可坏。第一义悉檀，是心不行处，诸佛圣人心所得法，不可破坏，即是真谛。若然者，比四悉檀为二谛所摄，更有中道，复云何摄？若不摄中但是藏通之意，此悉檀为粗。今言俗有真无，是隔异法，便是三悉檀心所行处，可破可坏，中道第一义非有非无，有无不二则无隔异，无异即真谛，前三悉檀所通止至化城，化城非实故可破可坏，可坏为粗。今中道无异。又通至宝所，无能过无能灭，故不可坏称之为妙。若余经说中道第一义悉檀，与此经不殊，但余经带阿罗汉所得，为第一义悉檀，故不称妙。此经正直舍方便，但有圆实四悉檀，是故为妙。若不决三悉檀入第一义，是复为粗。若决一一悉檀，皆有第一义者，是则为妙。五品弟子假名四悉檀，六根净相似四悉檀，初住至等觉分真四悉檀，妙觉究竟四悉檀，是故称妙。此五番明妙，从因至果以辨自行妙，半如意珠竟。

　　妙法莲华经玄义卷第六上

　　　　天台智者大师说

　　○第六明感应妙者，上来四妙名为圆因，三法秘藏名为圆果，境妙究竟显名毗卢遮那，智妙究竟满名卢舍那，行妙究竟满名释迦牟尼，三佛不一，异不纵横，故名妙果。释论云：稽首智度无子佛者，果地圆极非复因位，故称无子。果智寂照有感必彰，故明感应妙也。即为六：一释感应名，二明相，三明同异，四明相对，五明粗妙，六明观心。释名又三：一释名，二四悉檀帖解，三料简释名者。正法华云：无数世界广说经法，世尊所为感应如是。今故用为名，而经中机语缘语，并是感之异目，悉语众生，且从机释义则易见，缘感例可解。机有三义：一者机是微义，故易云：机者动之微，吉之先现。又阿含云：众生有善法之机，圣人来应也。众生有将生之善，此善微微将动，而得为机。若将生善为机，此结为促，今明可生之善，此语则宽，如弩有可发之机，故射者发之，发之则箭动，不发则不前，众生有可生之善，故圣应则善生，不应则不生，故言机者微也。二者古注楞伽经云：机是关义。何者？众生有善有恶，关圣慈悲，故机是关义也。三者机是宜义，如欲拔无明之苦，正宜于悲，欲与法性之乐，正宜于慈，故机是宜义也。次明应者，亦为三义，一者应是赴义，既言机有可生之理，机微将动圣人赴之，其善得生，故用赴而释应。二者应是对义，如人交关，更相主对，若一欲卖一不欲买，则不相主对，若卖买两和，则贸易交决贵贱无悔。今以众生譬买，如来譬卖，就机以论关，就应以论对，故以对释应也。三者应是应义，既言机是于宜，宜何等法应以慈悲之法，是善恶所宜，悲则宜救苦，慈则宜与乐，随以何法应其所宜，故以应释应也。二明四悉檀帖释者，机应各有三义，即四悉檀意也。若微以释机赴以释应者，是赴乐欲之心也。何但心善可生，名之为欲，如草木无心，亦称可生欲生将生，故知赴此善生，是随乐欲即世界悉檀，明机应也。若关以释机对以释应，更相对当，以悲对其苦机，以慈对其善机者，即是随对治悉檀，以明机应也。次以宜释机，以应释应者，即是为人第一义也。宜以如此等法，与其机感相宜，宜生事善，即为人悉檀，宜生理善，即是第一义悉檀也。三料简者，问：何意于理善称第一义悉檀耶？答：理善明生，理闇必灭，终不理恶灭，方始理善生，故于理善称第一义悉檀也。若事善生，事恶未必去，事恶去，事善未必生，事是隔别对治悉檀，正是药病相对，故不于中开第一义悉檀，其意在此。问：众生机圣人应，为一为异？若一则非机应，若异何相交关而论机应？答：不一不异，理论则同，如是故不异，事论有机应是故不一，譬如父子天性相关，骨肉遗体异则不可。若同者，父即子，子即父，同又不可，秖不一不异而论父子也。众生理性与佛不殊，是故不异，而众生隐如来显，是故不一，不一不异而论机应也。又同是非事非理故不异，众生得事，圣人得理。又圣人得事，凡夫有理，故论异（云云）。问：为用法身应，为用应身应？若应身应，应身无本何能应？若用法身应，应则非法。答：至论诸法非去来今，非应非不应而能有应，亦可言法应，亦可言应应。法应则冥益，应应则显益，分别冥显有四义，如后说（云云）。第二明机应相者，约善恶明机相，约慈悲论应相，若善恶为机为单为共解者不同，或言单恶为机。引经云：我为断一切众生疮疣重病。又云：如有七子，然于病者，心则偏重，如来亦尔，于诸众生非不平等，然于罪者，心则偏重。又云：如来不为无为众生而住于世。又无记是无明，终属恶摄，此即单以恶为机，或单以善为机。引大经云：我观众生，不观老少中年贫富贵贱，有善心者即便慈念，此则单善为机。或云：善恶不得独为机。何者？如金刚后心即是佛，众善普会善无过此，此何得为机耶？虽云佛佛相念，此是通语而无拔无与，故知单善不得为机。单恶不得为机者，如阐提极恶不能感佛。大经云：唯有一发不能升身，即是性德理善，此是通机终不成感也。或取善恶相带为机者，从阐提起改悔心，上至等觉，皆有善恶相带，故得为机，是故约此善恶明其相也（云云）。次约慈悲以明应相者，或单以慈为应。经云：慈善根力象见师子，广说如涅槃（云云）。或单以悲为应，如请观音。或游戏地狱大悲代受苦，或合用慈悲为应。何者？良以悲心熏于智慧，能拔他苦，慈心熏于禅定，能与他乐。下文云：定慧力庄严，以此度众生。论云：水银和真金，能涂诸色像，功德和法身，处处应现往，岂是水银真金单能涂色像耶？当知！慈悲合论应也。问：众生善恶有三世，何世为机？圣法亦有三世，何世为应？过去已谢现在不住，未来未至，悉不得为机，亦不得为应。云何论机应耶？答：若就至理穷核三世，皆不可得，故无机亦无应。故经言：非谓菩提有去来今，但以世俗文字数故，说有三世。以四悉檀力随顺众生说，或用过去善为机。故言：我等宿福，庆今得值世尊。又如五方便人，过去习方便者，发真则易，不习则难，是故以过去善为机，或可以现在善为机。故言：即生此念时佛于空中现，或可以未来善为机，未生善法为令生故。又如无漏无习因而能感佛也。故大论云：譬如莲华在水，有已生始生未生者，若不得日光翳死不疑，众生三世善，若不值佛无由得成（云云）。恶亦如是，或以过去之罪今悉忏悔，现造众恶今亦忏悔，未来之罪断相续心遮未来，故名之为救。何者？过去造恶障，现善不得起，为除此恶，是故请佛。又现在果，苦报逼迫众生而求救护，又未来之恶与时相值，遮令不起，故通用三世恶为机，应亦如是。或用过去慈悲为应，故云：我本立誓愿，欲令得此法，或用现在慈悲为应者，一切天人修罗，皆应至此为听法故，未度令度也。又用未来为应者，即是寿量中未来世益物也。亦如安乐行品中云：我得三菩提时引之，令得住是法中。若通论三世善恶皆为机，别论但取未来善恶，为正机也。何者？过去已谢现在已定，秖为拔未来恶生未来善耳。问：若未来为正机者，四正勤意云何？答：此已属通意，今更别答者，秖为过去恶遮未来善，故勤断过去恶，秖为过去善不增长，增长者即是未来善也。是故四正勤中，言虽过去，意实未来（云云）。问：未来未有，佛云何照？答：如来智鉴能如是知，非下地所知仰信而已。何可分别？问：为是众生自能感，由佛故感，如来自能应，由众生故应？答：此应作四句，自他共无因。破是性义悉不可无此四句，故则无性，无性故，但以世间名字，四悉檀中而论感应能所等，而能应属佛，所应属众生，能感属众生，所感属佛。若更翻叠作诸语言，世谛名字则乱不可分别，虽作如此名字，是字不住，是字无所有故，如梦如幻（云云）。问：既善恶俱为机者，谁无善恶，此皆应得益耶？答：如世病者，延医而有差不差，机亦如是，有熟不熟则应有远有近。三明机感不同者，即为三意，一就四句论不同，二就三十六句论不同，三就十法界论不同。但众生根性百千，诸佛巧应无量，随其种种得度不同故。文云：名色各异种类若干，如上中下根茎叶等，随其种性各得生长，即是机应不同意也。今略言为四：一者冥机冥应，二者冥机显应，三者显机显应，四者显机冥应。其相云何？若过去善修三业，现在未运身口，藉往善力名此为冥机也。虽不现见灵应而密为法身所益，不见不闻而觉而知，是名为冥益也。二冥机显益者，过去殖善而冥机已成，便得值佛闻法，现前获利是为显益，如佛初出世，最初得度之人，现在何尝修行，诸佛照其宿机自往度之，即其义也。三显机显应者，现在身口精勤不懈，而能感降，如须达长跪佛往祇洹，月盖曲躬圣居门阃，如即行人道场礼忏能感灵瑞，即是显机显应也。四者显机冥应者，如人虽一世勤苦，现善浓积而不显感冥有其利，此是显机冥益。若解四意，一切低头举手福不虚弃，终日无感终日无悔。若见喜杀寿长好施贫乏，不生邪见，若不解此者，谓其徒功丧计忧悔失理。释论云：今我疾苦皆由过去，今生修福报在将来，正念无僻，得此四意也。二就三十六句论机应不同者，前冥显互论略举四句，若具足辨者，用四机为根本，所谓冥机显机亦冥亦显机，非冥非显机，冥是过去，显是现在，冥显是过现，非冥非显是未来，如佛为阐提说法（云云）。于一句中复为四句，所谓冥机冥应冥机显应，冥机亦冥亦显应，冥机非冥非显应，余三机亦如是。四四即成十六句，机既召应，应亦有十六句，一机而感四应，一应而赴四机，机应各为十六，合成三十二句。就前根本四句，便是三十六句机应也。三就十法界论机应不同者，秖约一人身业机具三十六，约三业即有一百八机，约三世三业，则有三百二十四，一界既尔，十法界即有三千二百四十机应不同，就自行既尔，化他亦然，合则六千四百八十机应，此就历别十法界，如此若就十法界交互则增九倍，都六万四千八百机应也。四明机应相对者，即有四意，一明诸有苦乐，与三昧慈悲相对，二者机关等相对，三者三十六句相对，四者别圆相对。诸三昧相对者，诸机乃多不出二十五有，诸应乃多不出二十五三昧，地狱有有善恶之机关，无垢三昧慈悲之应。论其恶者，即有黑业恶见思恶尘沙恶无明恶，论善则有白业善即空善即假善即中善，是名地狱机也。无垢三昧慈悲为应者，初修无垢三昧，观地狱界，因缘观慈悲，即空观慈悲，即假观慈悲，即中观慈悲。以因缘观时，悲拔地狱黑业苦，以因缘观时，慈与白业乐，以即空观时，悲拔见思苦，以即空观时，慈与无漏乐，以即假观时，悲拔尘沙苦，以即假观时，慈与道种智乐，以即中观时，悲拔无明苦，以即中观时，慈与法性乐，是为地狱有善恶之机，以关无垢三昧，慈悲之应拔苦与乐，相对义也。二者机关相对者，地狱界中黑业之恶，有微义有关义有宜义，如此三机，即关无垢三昧时，慈悲有赴义有对义有应义，地狱白业，亦有六义相对，即空见思尘沙无明等，善恶皆具六义相对（云云）。三者三十六句，相对者地狱黑白业，具有冥机冥应，冥机显应，显机显应，显机冥应，即关无垢三昧慈悲，冥显四应赴于地狱，见思即空，尘沙种智无明中道等，皆具四机四应相对（云云）。又地狱有冥显三十六机，即对无垢三昧三十六应（云云）。四者别圆相对者，若地狱有历别之机，三昧应即历别，若有圆普之机，三昧应亦圆普，若历别机起三昧别应，一有业谢，余有业未必谢，三恶思尽，余有思未必尽，地狱道种智明，余有未必明，地狱佛性了了，余有未必了了。若作圆机圆应者，地狱自在业未究竟，余有亦未究竟，一有见思未尽，余有亦未尽，一有道种未明，余有亦未明，一有佛性未了了，余有亦未了了，一有了了，余有亦了了，乃至一有业自在，余有业亦自在，分别地狱机应相对如上说。余二十四有机应相对，例亦如是。问：颇有善机恶应，恶机善应，偏机圆应，圆机偏应不？答：无方适时亦有此义。净名云：或时现风火，照令知无常，即恶应于善也，妙庄严信受邪恶，三菩萨应为妻子，即善应于恶。圆机偏应者，一切智愿犹在不失，不失即圆机，教声闻法即偏应也。偏机圆应者，先引三车后与一大。领解云：无上宝聚不求自得，即其义也。拔乐与苦，例此可知（云云）。第五明粗妙者，即为三意，一明机之粗妙，二明应之粗妙，三明开粗显妙。一机粗妙者，如乐间地狱，此乐因微善故。立世毗昙云：人养六畜饮饴温清者，在热地狱得冷间，寒地狱得温间，若从此义，乐间得论十法界机，阿鼻无乐间则无事善，云何具十？然阿鼻有性善不断故。又近世虽无事善，远劫或有，恶强善弱冥伏未发，若遇因缘发亦何定？是故阿鼻得具十机，即判粗妙。九界机为粗，佛界机为妙。粗机召方便应，此机有熟未熟，方便应有浅有深，机熟者被应，未熟者未应，应浅深者，如从无间得之于间，出地狱至畜生，出畜生至鬼，出三恶至人天，出人天至二乘等，悉是机之生熟，应之浅深，悉属粗机摄。妙机召究竟妙应，妙机亦有生熟，妙应亦有浅深，如慈童女在于地狱，代人受罪即得生天，此乃妙机浅熟近在乎天耳。其余例可知。二明应有粗妙者，圣人慈悲誓愿，愿持于行，如物有胶，任运与机相著，故慈善根力手出师子，若无誓愿，虽观苦乐不能拔与，以慈力故随机粗妙，先熟先应后熟后应，三藏通教等圣，亦得有应，但是作意神通，譬如图写经纪乃成核论无本。何者？灰身灭智无常住本，约何起应若别接通，别惑未断亦不得应，纵令赴物皆名粗应也。若别圆两教，初心伏惑未能有应，初地初住三观现前，证二十五三昧，法身清净，无染如虚空，湛然应一切，无思无念随机即对，如一月不降百水不升，而随河短长任器规矩，无前无后一时普现，此是不思议妙应也。又如明镜表里清澈，一像千像无所简择，不须功力任运像似，是名妙应，此是相待论感应妙也。三开粗显妙者，若九界机粗，一界机妙，未得法身应粗，得法身应妙者，诸大乘经华严等，明粗妙相隔二乘不闻不解如哑如聋，无量义经明粗妙，从一理出生无量粗妙，机应一理为妙，生出无量为粗，此则从妙出粗隔而未合。今经无量还为一，此则开权显实，秖粗是妙。何者？本显一理作诸方便，方便即是真实，故云凡有所作唯为一事，未曾暂废，譬如三草二木，秖是一地所生，即是同源机一，一雨所润即是同受应一。愚者未解，谓草木四微永非是地，智者了达四微生秖是地变，四微灭秖是地还，岂有草木而非于地耶？此即开权而显实，决了声闻法是诸经之王，九法界机皆佛界机，四圣之应，无非妙应也。第六明观心（云云）。
　　○第七明神通妙者，此为四意：一明次第，二名数，三同异，四粗妙。来意者，前论机应，止是辨其可生可赴之相，若正论化用益他，即是三轮不思议化，谓身轮口轮他心轮，普门品但有二文，而兼得三意，游于娑婆世界，即是身轮，而为说法即是口轮，如见莲华大，知池水深，若见说法大，则知智慧大，故两轮兼示他心轮也。又化他多示两轮，示心轮少，从多但二故无心轮。经言：其见闻者，悉皆得度也。示身轮者，即是示药树王身如意珠王身，示口轮者，即是示毒鼓天鼓，此是慈悲熏于身口，则有二身示现二鼓宣扬。若示心轮，即是示随自意随他意等也。亦是同于病行婴儿行。上辨机感相关，而妙理难显，应须神通发动现于瑞相，密表乎理，世人以蜘蛛挂则喜事来，[鸹-口+(幻-ㄠ)]鹊鸣则行人至，小尚有征，大焉无瑞？以近表远亦应如是。二名数者，诸经所出名数不同，今且依六种，谓天眼天耳他心宿命如意身通无漏等也。此六皆称神通者，如璎珞云：神名天心，通名慧性，天心者天然之心也。慧性者通达无碍也。毗昙亦云障通无知若去，即发慧性也。当知！天然慧性与六法相应，即能转变自在，故名神通。地持力品云：神谓难测知，通谓无壅碍，此解与璎珞同。天心即是难测知义，慧性即是无壅碍义。然此六法修无前后，证无次第，用亦任时，故众经列次不同也。释论云：幻术事是虚诳法，法于草木诳惑人眼，物实不变，神通不尔，实得变法，使物实变，如地有成水之理，水有成地之义，若金银得火则融，水遇寒则结，火寒是融结法，结则实结，融则实融。若得天然慧性，则实能如此，变用自在，所变水火令他实得受用，而非其果报，但是神通一时所作耳。三明神通不同者，鬼道报得通，人能服药亦得通，外道因根本禅亦发通，诸天报得通，二乘依背舍胜处一切处，修十四变化发得神通，六度菩萨因禅得五通，坐道场时能得六通，通教菩萨因禅得五通，依体法慧得无漏通，别教地前依禅发五通，登地发正无漏通，任运常照，不以二相见诸佛土。圆教通者，依今经及普贤观，以鼻舌两根，以为六数，菩萨处胎经同，他心宿命入意根摄，然经文明鼻通，最委悉，取其互用无壅，舌根取四辩无碍，能以一妙音遍满三千界，而不取知味，知味是报法。经云：诸根通利智慧明了也。六根皆智慧即互用意也。今云：六根之通不因事禅而发，此乃中道之真，真自有通，任运成就不须作意，故名无记化化禅，不别作意，故名无记。任运常明如阿修罗琴，化复能化，故言化化。中道真通任运如此，与余通异，论其修习皆缘实相常住之理。文云：得是常眼根清净，既言是常，即本性清净常性无垢染。毗昙婆沙云：六入殊胜本自尔故。鸯掘云：所谓彼眼根，于诸如来常具足无减修，了了分明见，乃至耳鼻舌身意，皆于诸如来常具足无减修，了了分明闻知等也。彼者于佛为自，于众生为彼，众生谓为无常，于如来是常也。减修者，依禅而修名为减修，依实相修名无减修，不见佛性名不了了见，若见佛性名了了见。又见实相理名了了，识法界事名分明也。见有二种，一相似见，二分真见。相似者，如六根清净中辨论其真见，如华严所明，佛眼耳鼻舌身意也。此经中亦明真身通相，所谓普现色身，示一切众生所喜见身，即是外身通也。现身如琉璃，十方诸佛悉于身中现，即是内现身通也。眼耳鼻舌等内外示现，亦例如此，是则圆教神通异于前辨（云云）。问：若以六根为六通者，云何功德有增减？答：大论四十云：鼻舌身同称觉、眼称见、耳称闻、意称知，三识所知为一，三识所知为别，而三识助道法多，故别说，三识不尔故合说。又三识但知世间事，故合说，三识亦知世间，亦知出世间故别说。又三识但无记法，三识或缘善恶无记等。又三识能生三业因缘，故别说也。若例此义三根种种义强，故有千二百功德，三根力弱故但八百功德者，盖一途别说，非经圆意，正法华功德正等等千，今经显六根互用，将三根足二百向三根而互用耳。自在无碍，能等如正法华说，能缩如身眼鼻之八百，能盈如耳舌意千二百。经云：若能持是经功德则无量，如虚空无边，其福不可限，互用之意彰矣。四明粗妙者，若言神通度物，非但变己身同其正报，亦变己国土同其依报。如缨珞云：起一切国土应，起一切众生应也。若应同正报者，即是示为十法界像也。若应同依报者，即是同十界所依处也。若应同四恶趣者，用观恶业慈悲熏无记化化禅，应作地狱等形质，黑发缠身猴猿鹿马，大鹫鵽鸟修罗等像，各各皆见同其事业。若应人天身者，是用观善业中慈悲熏无记化化禅，作善道身，如后身菩萨，正慧托胎堕地七步，盥洗手足杨枝自净，纳妃生子厌世出家，乃至天像亦复如是。各各皆见同其事业。若应作三藏二乘者，是用析空慈悲熏无记化化禅，起老比丘像，共僧布萨律仪规矩，各各皆见同其事业。若应通教者，是用即空慈悲熏无记化化禅，作体法应，观无生习应苦空等，悉不可得，各各皆见同其事业。若应别教者，是用即假即中慈悲熏无记化化禅，起渐顿应，示修恒沙佛法，各各皆见同其事业。若应圆教者，是用即中慈悲熏无记化化禅，起圆顿应，示修一中无量，无量中一，皆各各见同其事业，如是应同正报，不可称计，可以意知，不可以言尽（云云）。若得此意，往望渐顿五味教中，用神通者，乳教所用神力若多若少，但表两意，一粗一妙。三藏用神力若多若少，但为一粗。方等用神力若多若少，三粗一妙。般若用神力若多若少，二粗一妙。此经神力若多若少，唯为一妙。所以序品中瑞相有十，咸皆表妙也。地皆严净表理妙，放眉间光表智妙，入于三昧表行妙，天雨四华表位妙，栴檀香风表乘妙，四众咸有疑表机，见万八千土表应，此二明感应妙也。地六种动表神通妙，天鼓自鸣及而为说法，表说法妙，天龙大众欢喜，表眷属妙。又见佛子修种种行表利益妙，此用神变若少若多，俱表妙也。文云：今佛入于三昧，是不可思议现希有事，现希有事是妙神通也。若应同依报者有两意，若国土苦乐由于众生，非佛所作，佛但应同而已。若作折伏摄受者，佛鉴机缘或作苦国，或作乐国，苦乐由佛不关众生。今且释初意，大论云：有国土纯声闻僧，或国土纯菩萨僧，或菩萨声闻共为僧，或净或秽，何故差别？皆由乘戒缓急。若戒缓乘亦急亦缓者，即是秽土以声闻菩萨共为僧，以戒缓故五浊土秽，乘亦缓故是开三乘，乘亦急故是显一乘，娑婆是也。戒急乘亦缓亦急者净土也。戒急故土无五浊，乘亦缓故开三乘，亦急故显一安养是也。乘缓戒急者，即是净土纯声闻为僧，此可知也。戒缓乘急即是秽国，纯菩萨为僧，此亦可知。净秽差别，悉由众生高下苦乐，不关佛也。若作伏摄义者，国由于佛不关众生，佛以观恶慈悲与无记化化禅合，起于秽国，折伏摄受四趣众生也。以善业慈悲与无记化化禅合，折伏摄受两趣众生也。佛以折空六度等慈悲与无记化化禅合，或起于秽国，或起净国，折伏摄受声闻菩萨两界众生也。佛以体空慈悲与无记化化禅合，或起净国，或起秽国，折伏摄受通教声闻菩萨两界众生也。佛以历别慈悲与无记化化禅合，或起秽国，或起净国，折伏摄受别界菩萨众生也。佛以即中慈悲与无记化化禅合，或起净国，或起秽国，折伏摄受圆界菩萨众生也。如是种种为国不同，皆由如来神力转变。今将此依正转变待三教，作意神通悉名为粗。譬如图画，尽思竭力终不似真，名之为粗。若明镜写容任运相似，名之为妙。方便神通譬如粗画，中道任运即对即应，譬于净镜，故为妙也。就无记化化禅，所作神变自论粗妙，若为九界众生用方便神力作净作秽若广若狭，悉名为粗。若为佛法界众生，用真实神力作净作秽若广若狭，悉名为妙。如经放眉间光照万八千土，及三变土田，比余经神力何足为多，但为开发大事，故言妙也。又约五味论粗妙者，乳教一粗一妙，酪教一粗，生苏三粗一妙，熟苏二粗一妙，法华一妙。又诸经妙同粗异，粗有二种：一难转粗，二易转粗。易转者，于诸经中已得为妙。难转者，今于法华无复两粗，但有一妙，唯一大佛事因缘，曾无他事。假同九界神通，众生自谓他事，于佛常是佛事，客作自谓贱人，长者审知是子，此即相待神通妙也。又诸经诸粗神通隔妙神通者，今经皆开权显实，同妙神通，是名绝待明妙神通，此略记不周悉也。
　　○第八说法妙者，诸法不可示言辞相寂灭，有因缘故亦可说示前药珠二身，先以定动，今毒天二鼓后以慧拔，演说一乘无三差别，皆悉到于一切智地，其所说法皆实不虚，是故次说法妙，即为六意：一释法名，二分大小，三对缘同异，四判所诠，五明粗妙，六明观心。释法名者，三世佛法虽多无量，十二部经收罄无不尽，先出达摩郁多罗有七种分别，体一，相二，制名三，定名四，差别五，相摄六，料简七。体一者，经以名味章句为体，经无不然故体一也。相二者，长行直说有作偈赞颂两种相别。何者？以人情喜乐不同，有好质言，有好美语故，相别有二也。制名三者，修多罗祇夜伽陀三部，就字句为名，不就所表，授记等八部不就所表，又不就字句从事立称，方广一部名从所表。何者？修多罗等三部，直说法相可即名以显所表，如苦集灭道，依名即显所表，故就名以为名也。授记等经所表之法，不可但以言说要寄事方乃得显，如授记经从事为名，止明行因得果道理，理托事彰，事以言辨，如法华中与声闻授记，彰一切皆当得成佛，寄授记以彰所显，故名授记经。无问自说经者，圣人说法皆待请问，然亦为众生作不请之师，故无问自说。又佛法难知人无能问，若不自说众则不知为说不说。又复不知为说何法，故无问自说，乃所以彰所说甚深唯证，是以寄无问自说，以彰所显也。因缘经者，欲明戒法必因犯彰过，过相彰现方得立制，此亦托因缘以明所显也。譬喻经者，法相微隐，要假近以喻远，故以言借况寄况以彰理也。本事本生经者，本事说他事，本生说自生，因现事以说往事，托本生以彰所表名本事经，托本生以彰所行名本生经也。未曾有经者，说希奇事，由来未有者未曾有也。示法有大力有大利益，托未曾有事以彰所表也。论义经者，诸部中言义隐覆，往复分别得明所显，寄论义以明理也。故授记等八经从事立称，方广一部从所表为名者，方广之理，虽以名说而妙出名言，虽寄事以彰，然不可如事而取，故不就名不就事，就所表以为名也。定名有四，修多罗名线经，经体是名字，而名从况喻，祇夜偈陀当体为名，授记无问自说论义等三经，体事合目，自余从事也。差别者，修多罗有九种，经云：从如是至奉行一切名修多罗，是则修多罗名通而体总，皆名为经，故名通，就文字经体分为十二部，故体总也。第二就总修多罗中，随事分出十一部，即对十一部余直说法相者，是别相修多罗。三者论义经，解释十一部经，是则十一部为经本。当知！论所解释前十一部，皆是修多罗。又杂心中修多罗品，亦对论以经为修多罗。又如婆修槃驮解提婆百论，论为经本，亦名论为修多罗。又经云：除修多罗，余四句偈以为偈经，即对四句偈经余长行说者，是修多罗。又云：祇夜名偈颂修多罗，即对祇夜颂偈，所颂即是修多罗也。又如分别三藏，以敷置理教为修多罗，对别毗尼阿毗昙也。又如经说，从佛出十二部经，从十二部经出修多罗，对十二别教以通教为修多罗，是九中初二偈亦是也。偈陀者有四种，如言法华有阿閦婆等偈，涅槃二万五千偈，是则偈经，复是通总。若四句为偈，一字一句得名为经，非一字一句皆名为偈，但以圣言巧妙章句成就数句为偈，故通得名偈。二除修多罗余四句为偈，三偈中重颂者名祇夜。当知！不重颂偈名为偈经。四如修多罗通总，随事克分别为异部，以直说为修多罗。当知！偈中亦随事克分，若授记因缘等，别为异部，以不随事，直尔偈说名为偈经。祇夜者名为重颂，颂有三种：一颂意，二颂事，三颂言。颂意者，颂圣意所念法相及事，若颂心所念法相，则名偈陀经，若颂心所念授记等事，则随事别为异经，颂事谓授记等事，亦随所颂事别为异经。颂言者，若颂随事之言，随事别为异经，若颂直说修多罗者，名为重颂祇夜经也。授记者果为心期名记，圣言说与名授，授记有二种若与诸菩萨授佛记莂，是大乘中授记。若记近因近果，是小乘中记也。无问自说有二种，一理深意远人无能问，二非不可问，但听者宜闻，佛为不请之师，不请之师不待问自说也。方广有二种，一语广，二理广。相摄者，就修多罗中出十一部，若偈与直说相对言之，修多罗中得出九部，但无二偈，偈陀中得出十部，但无直说修多罗也。祇夜中得出九部，无修多罗亦无偈经也。料简有无（云云）。释法名者，上起教中已说，今标名互有不同，翻译多异。今依大智论，标名者，一修多罗，此云法本，亦云契经，亦线经。二祇夜此云重颂，以偈颂修多罗也。三和伽罗那，此云授记。四伽陀此云不重颂，亦略言偈耳。四句为颂，如此间诗颂也。五优陀那，此云无问自说。六尼陀那，此云因缘。七阿波陀那，此云譬喻。八伊帝目多伽，此云如是语，亦云本事。九阇陀伽，此云本生。十毗佛略，此云方广。十一阿浮陀达摩，此云未曾有。十二优波提舍，此云论议。部者，部别各有类从也。经者，外国云修多罗，此云线经，线能贯穿，经能经纬，言能持法如线如经然。阿毗昙杂心中说修多罗五义者，乃是彼论师解义非翻名也。世俗亦对纬名经，而训经为常，如物经[一/旦]始终，始终时别而物无改异，不改异故名之为常。修多罗者，诸经中直说者，谓四阿含及二百五十戒，出三藏外，诸摩诃衍经直说者，皆名修多罗也。祇夜者，诸经中偈，四五七九言句少多不定，重颂上者皆名祇夜也。和伽罗那者，说三乘六趣九道劫数，当得作佛。若后尔所岁，当得声闻支佛。后尔所岁当受六趣报，皆名授记。夫授记法面门放五色光，从上二牙出照三恶道，下二牙出照人天，光中演说无常无我安隐涅槃。遇光闻法者，三途中身心安乐，人中癃残者差，六欲天厌患欲乐，色天厌禅乐，光照十方遍作佛事，还绕七匝从佛足下入，是记地狱道，[跳-兆+尃]入髀入脐入胸入口入肩间入顶入者，是记佛道，论不见记修罗光，当是开鬼道出修罗，从容在于髀脐之间耳。伽陀者，一切四言五言七九等偈，不重颂者，皆名伽陀也。优陀那者，有法佛必应说，而无有问者，佛略开问端，如佛在舍婆提毗舍佉堂上，阴地经行自说优陀那，所谓无我无我所，是事善哉！是名优陀那。又如般若中，诸天子赞须菩提所说，善哉善哉！希有世尊，难有世尊，是名优陀那。乃至佛灭后诸弟子，抄集要偈，诸无常偈作无常品，乃至婆罗门品，皆名优陀那也。尼陀那者，说诸佛本起因缘，佛何因缘说此事，修多罗中有人问，故为说是事。毗尼中有人，犯是事，故结是戒，一切佛语缘起事，皆名尼陀那。阿波陀那者，与世间相似柔软浅语，如中阿含长譬喻，长阿含大譬喻，亿耳二十亿耳譬喻等，无量譬喻皆名阿波陀那。伊帝目多伽有二种，一者结句，言我先许说者，今已说竟。二者更有经名一目多伽，有人言因多伽目多伽，名出三藏及摩诃衍，何等是？如净饭王强逼千释令出家，佛选堪得道者五百人，将往舍婆提，令离亲属，身子目连教化，初中后夜专精不睡，以夜为长后得道还本国，从迦毗罗婆林五十里，入城乞食，觉道路为长，时有师子来礼佛足，为三因缘说偈（云云）。说此三事本因缘，故名一目多伽也。阇陀伽者，说菩萨本曾为师子，受猕猴寄，攫胁肉贸猴子，于病世作赤目鱼，施诸病者，或作飞鸟救于泫溺，如是等无量本生多有所济，皆名阇陀伽也。毗佛略者，所谓摩诃衍般若经，六波罗蜜经华首法华佛本起因缘云法云大云，如是等无量诸经，为得阿耨三菩提故，说此毗佛略也。阿浮陀达摩者如佛现种种神力，众生怪未曾有，放光动地种种异相，皆名阿浮陀达摩也。优波提舍者，答诸问者，释其所以广说诸义，如是等问答解义，皆名优波提舍也。佛自说论义经，迦栴延所解，乃至像法凡夫人如法说者，亦名优波提舍经也。二明分法大小者，此经指九部为入大之本，则九部是小，三部是大，盖别语耳。通而为言，小亦有记莂六道因果。又阿含中，亦授弥勒当作佛记，岂非授记经？亦有自唱善哉无问而说，声闻经中，以法空为大空。故成论中云：正欲明三藏中实义，实义者空，是阿毗昙所不申，而成论申于空，空即广经。当知！小乘通具十二部也。故涅槃云：先虽得闻十二部经，但闻名字不闻其义，今因涅槃得闻其义。又云：先虽得闻十二部经，我意犹谓故不如是大涅槃经，大品亦云：魔作比丘为菩萨说声闻十二部经。有经言：大小乘各具十二部，若信六部通大小乘，不信六部互不相通。按此者，即是大小俱有十二部也。但是小乘中说，非大乘之义，故别让三存九。何者？小乘灰断无如意珠身，故无广经。假令以法空为广说之文，小乘根钝说必假缘，无天鼓任鸣，少无问自说，虽有授记，记作佛少。又涅槃第七云：九部中不明佛性，是人无罪，例此而言，十二部中不明佛性，是人有罪。有人言：大乘九部除因缘譬喻论义，大乘人根利不假此三，斯亦别论通语大乘，何得无此三经耶？有经言：小乘但让广经一部，有十一部，无方广者，大乘说如来是常，一切众生皆有佛性，正理为方，包富为广。又理融无二亦名为等，声闻中所无但十一部耳。若言小乘定有九，不应复有十一部，既取十一亦通有十二，为缘别说，或让三或让一，以判大小乘（云云）

　　妙法莲华经玄义卷第六上（终）

　　妙法莲华经玄义卷第六下

　　　　天台智者大师说

　　三明对缘有异者。缘即是十因缘法所成众生，而此众生皆有十界根性，熟者先感。佛知成熟未成熟者，应不失时，若众生解脱缘未熟不可全弃，对此机缘，止作人天乘说，不作修多罗等名，故天竺外典无十二部名，亦无其意。此间儒道亦无斯名，意义皆阙。若法身为王示十善道，亦不滥用此名，故地持中，说种性菩萨能自熟。又能熟他有二乘种性，及佛种性者，随法熟之。无种性者，以善趣熟，善趣熟者即是其义，种性熟者如下说。若深观行者妙得其意，以邪相入正相，用无碍辩，约邪经外典，作十二部义，胡为不得而非正对缘说也。次约十因缘所成众生有小乘根性，对此机说通则十二，别则或九或十一（云云）。若对十因缘所成众生有菩萨机者，不作别说，但明十二部经。今总论如来对四缘说十二部法，有两种四教不同，一者就隐显共论四教，隐即秘密教，显即顿渐不定教，秘密既隐非世流布，此置而不论。若对四法界众生，通说十二部，别说或九部或十一部，名渐法说也。若对两法界众生，通说十二部，此说顿法也。或对四法界，或对两法界，或作别说或但通说，此说不定法也。二者直就显露渐教中，更明四教者，即是三藏通别圆也。三藏教直对三法界别说或九或十一。通教对四法界，通说十二部法也。别教对两法界通说十二部法。圆教对一法界，通说十二部法。前以无记化化禅，与诸慈悲合，示现身轮，或为国师道士儒林之宗父母兄弟，乃至猴猿鹿马，同事利益不可称说。今口轮说者，例如前用诸慈悲，熏无记化化禅种种不同，百千万法不可说，不可说故龙宫象负，渧海研山，八万四千法藏不可穷尽，虽复无崖，以十二部往收罄无不尽也。四明所诠者，若委论其意，出四教义中，今略引诠意，若说人天乘，诠界内思议之俗，永不诠真，若为渐教人别说九部十一部，乃至通十二部者，初正诠思议之俗谛，傍诠思议之真谛，中正诠思议之真谛，傍诠思议之俗谛，后正诠不思议之真谛，傍诠不思议之俗谛也。乃至双诠不思议之真俗（云云）。若说顿十二部者，正诠不思议之真，傍诠不思议之俗。若说不定者，此则不可定判其诠。若约渐中四教明诠者，三藏正诠思议真，傍诠思议俗。若为三藏菩萨者，正诠思议俗，傍诠思议真。若通教二乘正诠思议真，傍诠思议俗。若为通教初心菩萨同二乘。若为后心菩萨正诠于俗，傍诠于真。若为别教初心，正诠界内之真俗，傍诠界外之真俗。若为中心，正诠界外之真俗，傍诠界内之真俗。若为后心，双诠界内外之真俗。若为圆教初中后心，圆诠界外不思议之真俗（云云）。五明粗妙者，即为五：一约理，二约言，三约所诠，四约众经，五正约此经。一就理妙者，一切诸法无非中道，无离文字而说解脱，文字性离即是解脱，一切所说即理而妙，譬如龙雨雨而处处不同，或水或火或刀杖理亦如是，理具情乖顺耳。乖故为粗，理顺为妙。二约言辞者，如佛得道夜至泥洹夕，常说般若，常说中道，而一音演法随类异解，一音巧说是则为妙，异类殊解自有粗妙。三就所诠者，若对六道众生说人天乘者，此诠有为，能诠所诠俱粗。若对钝根三藏五门，诠于生灭四谛理，此则能诠所诠俱粗。若通教体法五门，比于三藏析门，体门能诠虽巧，而所诠犹是真谛，所诠亦粗。若别教五门能诠为粗，所诠中道为妙，若圆教五门能诠所诠，俱皆是妙也。四就众经者，华严诠别诠圆，三藏诠偏，方等四种诠，般若三种诠，法华唯一诠。又诸经诠妙与法华不异，而带粗诠，粗诠不得合妙，是故为粗。法华不尔，佛平等说如一味雨，正直舍方便但说无上道，纯是一诠。又云：昔毁呰声闻，而佛实以大乘教化。又云：汝等所行是菩萨道，此则融粗令妙，如此两意异于众经，是故言妙。譬如良医能变毒为药，二乘根败不能反复，名之为毒。今经得记即是变毒为药，故论云余经非秘密，法华为秘密也。复有本地圆说诸经所无，在后当广明（云云）。五正就此经，明妙十二部者，如修多罗名直说。今经直说中道佛之智慧，不说六道二乘菩萨等法，唯说佛法，故直说为妙。祇夜妙者，重颂长行中道之说耳。故知，祇夜亦妙。伽陀者，如龙女献珠喜见说偈，孤然特起，此偈明于刹那顷便成正觉，称叹于佛成菩提事，喜见孤起叹佛容颜甚奇妙，故知，孤起伽陀妙也。本事妙者，即是二万佛所教无上道，不教余事，即是本事妙也。本生妙者，明十六王子生身生为王子，法身生为佛子，即是本生妙也。因缘者，结缘覆讲大乘，系珠不论小乘人天等缘，是名因缘妙也。未曾有妙者，天华地动二眉间光，三变土田等，是不可思议未曾有事妙也。譬喻妙者，经题以法譬为名，譬于开三显一，何曾譬于余事，即譬喻妙也。优波提舍妙者，身子问佛，佛答诸佛智慧门，龙女智积问答论法华事，智积云：我见释迦经无量劫，方成菩提，不信此女须臾成佛，此执别疑圆，龙女云佛自证知，以圆珠献佛，此以圆答别，此即提舍妙也。无问妙者，如文云：无问而自说，称叹所行道，从三昧安详而起，告舍利弗说佛智慧。又宿世因缘吾今当说，即是无问妙也。授记妙者，授三根佛记，皆安住实智中，为天人所敬，即授记妙也。方广妙者，其车高广智慧深远等，即是方广妙也。当知！此经从初直说，乃至优波提舍十二意足，而皆是妙，此即待粗明说法妙也。开粗显妙者，昔十二、十一、九部不说实者，今无别实异昔不实，昔但言广不明理广，今开言广即理广也。开昔之异，显今之同，即是绝待明说法妙也。第六欠观心（云云）。
　　○第九眷属妙者。就此为五，一明来意，二明眷属，三明粗妙，四明法门，五辨观心。所言次第者，若无说而已，说必被缘，缘即受道人也。已受道故即成眷属，譬如父母遗体揽此成身得为天性，天性亲爱故名眷，更相臣顺故名属，行者亦尔。受戒之时，说此戒法，授于前人，前人听闻即得发戒，师弟所由生也。禅亦如是。授安心法如教修行，即得发定，是为我师，我是弟子，慧亦如是。说诸法门转入人心由法成亲，亲故则信，信故则顺，是名眷属也。他土余根皆利，随所用尘起之，令他得益，此土耳根利故偏用声尘，故二万佛时教无上道，十六王子覆讲法华，从是已来恒为眷属，世世与师俱生，或人天眷属，或三乘眷属，或一乘眷属。故身子云：今日乃知真是佛子，昔教五人得真无漏名佛子，菩萨不发真名为外人，于法华发大乘解，自称昔日非真佛子。今说一实之道，从闻悟解法身得生，从佛口生，是闻慧中法身生，从法化生是思慧中法身生，得佛法分，是修慧中法身生，二慧成就是真佛子，定于天性得成眷属，故次说法之后，而明眷属妙也。二明眷属者，又为五种，一明理性眷属，二明业生眷属，三明愿生眷属，四明神通生眷属，五明应生眷属。一理性眷属者，众生如佛如一如无二如，理性相关，任运是子，故云我亦如是。众圣中尊世间之父，一切众生皆是吾子，此是理性，不关结缘不结缘，皆是佛子也。二业生眷属者，但众生理论皆子，而饮他毒药，有失心者不失心者，不失心者拜跪问讯，求索救护，与药即服，故于大通覆讲说妙法华，得结大乘父子。其失心者，虽与良药而不肯服，流浪生死逃逝他国，即起方便，或作三藏结缘，说生灭之法，或作通教结缘，说无生之法，或作别教结缘，说不生生恒沙佛法，或作圆教结缘，说不生不生一实相法。若信若谤因倒因起，如喜根虽谤后要得度，结缘已后，以二十五三昧，为二十五有说三谛法，而成熟之。或于中间得度，或于今未度，虽复得度未度，皆是眷属。今三藏佛，于分段国出家成道，往日三藏之缘，或得度或未得度，得度之者灰身灭智，不复论生缘，未度者来牵分段，昔殷重信顺今为亲识受道，昔泛泛信顺，今为疏外受道，昔时拒谤今为怨家受道，甘露初降先得服尝，早断分段得出生死，如大象捍群俱证解脱，如五佛子之流，虽是异姓，则是法亲内眷属也。若不得道，虽是宗族名外眷属，佛于其人则无利益，若入灭度，不复更生，此人缘尽传付后佛也。三愿眷属者，先世结缘虽未断苦，愿生内眷属中，或怨家等，因之受道，若得道者成法内眷属，不得者成法外眷属。若佛灭度此人无益，传付后佛也。四神通眷属者，若先世值佛发真见谛，生犹未尽，或在上界，或在他方。今佛分段作佛，或以愿力，或以通力来生下界，或为亲中怨辅佛行化，断余残惑而出三界。若残惑未尽值佛入灭亦自能断，或待后佛（云云）。三藏不说界外生，今以大乘意望之，昔值佛得度，三界生尽受变易身，缘牵分段非是业生，但是愿通，愿通云何异？约自报力名神通，约教名誓愿。神通生者本受报处，犹有报身，以身通力分形来此，若愿生者报处无身，愿力下生耳。三藏不说断结，誓愿受生死身，不约此教论愿，通教则有誓扶余习而生分段，依通明愿于义为便，此等未得法身，故全无应生眷属，三藏眷属竟。往昔结无生缘者，或已得道，或未得道，佛于分段作佛未得道者，当处即有业生，上界向下即有愿通两生，分别愿通如前说。横从他土来者，即有愿通，竖从方便来者，亦有愿通，通教未得法身，故无应生眷属也。往昔曾结别教缘者，中间同事说法，种种教诏成熟未熟，佛今在分段作佛，未得道者当处即有业生，上界向下得有愿通，横从他方得有愿通，竖从方便来亦有愿通，竖从实报来者得有应生，无明先破已得法身之本，能起应入生死，此则异前（云云）。往昔结圆教缘者，中间调熟，或得道或未得道，今于分段作佛，先缘牵来差别不同。若未得道当处有一，上界向下有二，他方横来有二，方便来亦二，实报来有一，例如前（云云）。问：法身惑除理显，何故受生？答：应身受生其意有三：一为熟他，二为自熟，三为本缘。一熟他者，秖为业生善根微弱，不能自发诸菩萨等，先虽得度愍彼迷闇，慈力起应入二十五有，而作师导引诸实行令向佛所。若得真道成内眷属，同于应生，若得似道，同于愿通，不得真似，令增进胜业，皆使利益无有唐捐。如华严中说佛初托胎，法身菩萨皆侍卫下生，如阴云笼月，散降余胎，为亲中怨引诸业者。当知！诸眷属非生死人，摩耶是千佛之母，净饭是千佛之父，罗睺罗千佛之子，诸声闻等悉内秘外现，示众有三毒实自净佛土，诸亲族等，皆是大权法身上地，岂有凡夫能怀那罗延菩萨耶？复次外道怨恶抗拒诽谤。当知！皆是法身所为。何者？转轮小善出世无怨，岂有无上法王怨仇满路？若于佛起恶，恶道受罪，何得灼然生生相恼？龙象蹴踏非驴所堪，调达是宾伽罗菩萨，先世大善知识，阿阇世是不动菩萨，萨遮尼犍是大方便菩萨，波旬是住不思议解脱，故华严列众明诸天龙鬼神悉住不可思议法门，如是等若亲中怨好恶逆顺，皆是法身，先是法内眷属，今作应生眷属。若亲中怨好恶逆顺，未得法身，先虽结缘为犹在法外，同称愿业等眷属，诸余经典非不明此权利益众，咸谓是实内实外实好实恶实逆实顺，故经云：未曾向人说如此事。今经佛自开近权显远实，开诸眷属迹权显本实。故文云：今当为汝说最实事，是名应生眷属熟他故来也。二为自成来者，法身菩萨进道无定，或从生身进道，或从法身进道。故下涌出菩萨云：我亦自欲得此真净大法，分别功德品中，明增道损生即其义也。三为本缘所牵，本从此佛初发道心，亦从此佛住不退地，佛尚自入分段，施作佛事，有缘之者何得不来？犹如百川应须朝海，缘牵应生亦复如是。若别说者，业生在分段，愿生通生在方便，应生在寂光，通论一处具有四种如实报已得法身，能起应作四种眷属。就圆结缘者，虽未断惑，自有三种眷属，就得道者，即是四也。别眷属亦四可知，通藏结缘三种可知，虽无应来之应，得论感应之应就所应得名四义宛足。问：下方涌出妙音东来，如大经中召请十方诸大菩萨，集娑罗林大师子吼，于四眷属此是何等？答：是神通来非神通生，是应来非应生，是大誓愿相关非愿生，是因缘相召，如下方闻声妙音见光，是诸佛大事业来非业生。业生者不能业来，业来非是业生。愿通生者不能愿通来，愿通来者亦能愿通生，亦能应来，应来亦能应生（云云）。三明粗妙者，若三藏根性眷属，此性下劣，昔结此缘，缘亦浅小，中间以法成熟，成熟盖少。若来生佛国，作内外眷属业愿通等，乃至应来影响三藏佛者，皆粗眷属也。通别根性乃至内外虽巧别有异，准例可知，皆粗眷属也。此经说诸众生悉是吾子，非客作人，论其理性无非是子，是名理性眷属妙。往昔覆讲结缘系珠，二万亿佛教无上道。经云：若我遇众生尽教以佛道，若众生无佛性者，教以佛道，过则属佛，若众生皆有佛性，迷惑不受教，过属众生。一切有心皆当作佛，阐提不断心犹有反复，作佛何难？二乘灰灭，灭智则心尽，灰身则色尽，色心俱败，其于五欲无所复堪，而能世世遇之尽教佛道，此则中间成熟妙。今于法华普得作佛，此希有事，最上医王变毒为药，能治败种无心成佛，此则内外眷属妙。譬如临阵争勋前锋，第一佛说诸教收罗众生，而灰心二乘处处不入，于法华忽然得入，故涅槃遥指八千声闻得授记莂，如秋收冬藏，更无所作。若法华不悟佛性，涅槃不应遥指，若众生本无佛性，往昔结缘不应教以佛道，原始要终佛性义明，可以意得。今问华严师顿极之教，说一切众生有佛性不？若其有者，二乘何不闻经授记作佛？那忽如聋如哑？若言二乘本有佛性，而匆匆取小如阉本根，本根已败为可治为不可治，若可治何故不治？若不可治，那得复言一切众生皆有佛性？故知华严所不能治，是方便之说，法华能治，是如实之说，能治难治，此处则妙。所谓结缘妙成熟妙业生妙愿生妙应生妙内眷属妙外眷属妙，能受妙道，影响妙事，是故称妙。若将此意约五味者，乳教有别圆两眷属，一粗一妙，酪教但一粗。生苏三粗一妙，熟苏二粗一妙，法华无粗但妙，是名相待明眷属妙也。又开粗显妙者，诸经明粗眷属，皆不见佛性，今法华定天性审父子，非复客作，故常不轻深得此意，知一切众生正因不灭，不敢轻慢，于诸过去佛，现在若灭后，若有闻一句，皆得成佛道，即了因不灭。低头举手皆成佛道，即缘因不灭也。一切众生无不具此三德，即是开粗显妙，绝待明眷属妙也。四明法门眷属者，此如普现菩萨问净名居士，父母妻子亲戚眷属吏民知识，悉为是谁？奴婢僮仆象马车乘，皆在何所？净名答云：方便为父，智度为母，一切众导，师无不由此生。法喜为妻，慈悲为女，善心诚实男，毕竟空寂舍，弟子众尘劳，随意之所转，道品善知识，由是成正觉，此法门以为眷属。若尔者，法门不同深浅有异，若三藏法门，观真为实，观假为权，以此二智满即名为佛，佛即导师，慈悲六道即是女，令他善顺真谛名为男，得此法时喜名此为妻，此心中修诸波罗蜜道品等，即是善知识也。若通教中法门眷属者，观诸法如幻如化，体达即空为实，分别四门同异为权，于此二智生解名导师，慈爱众生为女，令生善直心为男，行六度道品为知识，是为通教中法门眷属（云云）。若别教法门恒沙眷属，真俗合为权智是父，中实理为母，无量慈善无量道品诸波罗蜜通达无滞，道种智分明观机识药，即是别教中眷属。故无量义云：诸佛法王父，经教夫人母，和合出生诸菩萨子。十住毗婆沙云：般舟三昧父大悲无生母，一切诸如来从此二法生。宝性论云：大乘信为子，般若以为母，禅胎大悲为乳母，诸佛如实子，阐提谤大乘障，外道横计身中有我障，声闻怖畏生死障，支佛背舍利益众生障，菩萨修四法为对治，修信修般若，修虚空定首楞严定修大悲，得清净法界，到彼岸见如来性，生如来家是佛子也。既道见如来性生如来家。当知！用如来为父也。无量法门不可说不可说，皆能生佛子（云云）。若圆教法门明眷属，自行三谛一谛为实，化他一谛三谛为权，随情一谛三谛为权，随智三谛一谛为实，从此不思议生解，一心具万行之善为男，无缘大慈为女，开佛知见生喜为妻，非净非垢等中道道品六波罗蜜为善知识，如是等实相圆极法门，以为眷属，初住之中便成正觉，能八相化物，即是导师，前来诸法，门既粗，生诸导师亦粗。今法门眷属既妙，所生导师亦妙也。用此意历五味教者，乳教一粗一妙，酪教但有一粗，生苏有三粗一妙，熟苏有二粗一妙，法华但有一妙，待粗意竟。诸经妙者自妙，粗者自粗，今经非但妙者为妙，亦无复有粗，絓是前来诸粗，悉皆决了，为一平等大慧妙法门也。绝待意竟。五观心眷属者，即为六：一爱心，二见心，四则四教也。爱心眷属者，无明为父，痴爱为母，出生烦恼之子孙，以贪著忆想，欲得心中法门，魔鬼便入如媚女思想，邪媚媚之，行人亦尔。忆想偏邪，邪物得入，以鬼力故，或生权解，或生实解，邪解生故，鬼导师生，起鬼慈善，著邪法喜，行邪六度道品，得邪辩心明口利说诸法门，即爱心眷属也。邪相既利发得四见，见心推画作诸法门，心所见处为实，同他为权，心起爱为女，心分别为男，如是心中修六度为道品，是名见心眷属。何者？此之见爱不识己心苦集，妄谓道灭，不知字与非字，如虫食木偶得法门之名，有名无义，岂非爱见耶？若能观心识爱见心，皆是因缘生法，无常生灭即有四番观心眷属。如中论偈云：因缘生法即空即假即中，仍于四观各明眷属，准前可知。判五观心为粗，后一观心为妙。又决粗论妙，人尚不自识己爱见心，是因缘生，何能识因缘心即空即假？尚不识空假，何能魔界即佛界，于见不动修三十七品耶？今观爱即是法性，观见不动修三十七品，魔界见界即是佛界，于非字中而能知字，行于非道通达佛道，于一切法无不是妙，明事眷属伏听学文字人，明法门眷属伏行教人，明观心眷属伏观心坐禅人，三种法门并过其闻见（云云）。
　　○第十功德利益者。秖功德利益一而无异。若分别者，自益名功德，益他名利益（云云）。此为四：一利益来意，二正说中利益，三流通中利益，四观心中利益。一利益来意者，诸佛所为未尝空过。释论云：佛入王三昧，前放光度前者，后放光度后者，譬如网鱼前获后获，见光闻法皆不唐捐。净名云：法宝普照而雨甘露，即身口两益也。华严思益并云：放光破悭破嗔破痴等，具如彼说。今经四大弟子，领佛开三显一之益，佛言如来复有无量功德，汝等说不能尽，譬如大云起于世间，譬形益也。兴雷耀电譬神通益也。其雨普等譬说法益也。而诸草木各得生长，即是四种眷属皆沾七益，故次明利益妙也。二正说利益又为三，先论远益，次论近益，三论当文益。远益者，即大通佛所十六王子，助化宣扬，双击毒天二鼓，善生有浅深，惑死有奢促，始人天善终至大树，浅益也。始初心最实，终后心最实，深益也。始破不善终破尘沙，奢死也。始破无明，终亦破无明，促死也。死之奢促是毒鼓之力，善生浅深天鼓之力。故文云：破有法王出现于世，随众生欲而为说法，即二鼓之文义也。破有义如前说，说法益义今当说，略为七益：一二十五有果报益，亦名地上清凉益。二二十五有因华开敷益，亦名小草益。三真谛三昧析法益，亦名中草益。四俗谛三昧五通益，亦名上草益。五真谛三昧体法益，亦名小树益。六俗谛三昧六通益，亦名大树益。七中道王三昧益，亦名最实事益。若二十五有因果益，堪为业生眷属，若真谛三昧体析益，堪为愿生眷属，若俗谛三昧五通六通益，堪为神通眷属。若中道王三昧益，堪为应生眷属，私谓应有四双八益，直是开前合后，故言七益。若开后合前亦是七益，前后俱开即是八益。所谓中道次第益，中道不次第益，若前后俱合，则是六益（云云）。已略说七益竟。今更广开为十益：一果益，二因益，三声闻益，四缘觉益，五六度益，六通益，七别益，八圆益，九变易益，十实报益。果益者，即二十五有果报益也。有八大地狱，谓阿鼻想黑绳众合叫唤大叫唤焦热大焦热，一一各有十六小狱为眷属，合一百三十六所，此正地狱，在地下二万由旬，其傍地狱或在地上，或在铁围山间，傍轻正重，重者遍历百三十六，中者不遍，下者复减，其中众生常为热苦所逼，不可具说，闻者惊怖。四解脱经，称为火涂初入初出，两时可化，其中罪人，宿世善根可发关宜，而为圣人赴对应之，或蒙光照或注雨灭火，或调达婆薮开示说法，热闷苏醒身体清凉，获冥显两益，诸苦得息。八寒冰，谓阿波波等，亦有百三十六所，乃至得冥显两益，温暖适身，是为地狱果上得清凉益也。畜生者，略有三种，水陆空，陆有三品，重者土内不见光明，中者山林，轻者人所畜养。强者伏弱饮血啖肉，怖畏百端，四解脱经称为血涂，其中众生，先世善根可发关宜，圣人赴对应之，得无所畏获冥显两益，是为畜生果，上清凉益也。饿鬼者，或居海渚，或在人间山林中，或似人形，或似兽形，重者饥火节焰，不闻浆水之名，中者伺求荡涤脓血粪秽，轻者时薄一饱，加以刀杖驱逼，塞海填河。四解脱称为刀涂，其中众生，先世善根可发关宜，圣人赴对应之，手出香乳施令饱满，获冥显两益，是为饿鬼果上清凉益也。阿修罗者，或居半须弥岩窟，或大海边，或大海底，与诸天为憾恒怀怖畏，雷鸣谓为天鼓，龙雨变成刀剑，此中众生，先世善根可发关宜，圣人赴对应之，软言调伏获冥显两益，是为阿修罗果上清凉益也。四天下人虽果报胜劣，俱有生老病死，同是轻报泥犁，其中众生，先世善根可发关宜，圣人赴对应之，令所离得离，所求得求，获冥显两益也。六欲天者，地天别有修罗斗战之难，通有五衰死相苦等地狱，其中诸天，先世善根可发关宜，圣人赴对应之，令获冥显两益也。四禅梵王无想那含等色天，虽无下界诸苦，而为色所笼，若命尽时不乐入禅，风触吹身唯除眼识，余皆有苦，其中诸天，先世善根可发关宜，圣人赴对应之，令获冥显两益也。四空诸天，虽无欲色界等苦，如疮如痈如痴如箭入体，成就细烦恼，其中诸天，先世善根可发关宜，圣人赴对应之，令获冥显两益，此清凉益合而言之，盖由凡圣慈善根力，别而言之，本由菩萨初观二十五有所防之恶，而起于悲，观二十五能防之善，而起于慈，以此慈悲熏王三昧，不舍众生，赴对关宜，令得利益。大经明二十五三昧，破二十五有者，十番之一意略如此也。二番二十五有修因益者，夫自他因果各随义便，互举一边说之则易，前果报益，处所时节不同，不得一身备论诸益，从多人多处易显，若明因益，一人之心起无量业，其义易显，故约一人明二十五有因益也。云何因益？四因坏益，二十一因成益，或一因坏益，一因成益，二十三亦成亦坏益，若无戒自制纵其身口，作四趣业，名地狱人。若舍恶持戒，名见天人，但禁戒严峻遇缘动退，则恶业还兴，或四重五逆焚毁塔寺，此心生时恶起戒没，是业熟成必堕恶道。欲离此心成就戒善，此有可发关宜之机，感无垢三昧赴对应之。恶心豁破地狱因息，得冥显两益（云云）。今人虽入道场忏悔，恶心不转则恶业不坏，恶业不坏，得绳不断罪不得灭也。若悭贪[言*舀]媚邀射名闻，内无实德欲人称美，此恶起戒伏堕于鬼中。若无惭愧负债不还，无恭敬心，憍慢嗔忿贪婪饕餮，此恶起戒伏堕畜生道。若嫉贤妒能为胜他故，而修福力，蛆毒恶心方便坠陷，惊怖于他，是恶起戒伏，堕阿修罗业。欲离此三恶心，成就戒善，善有可发关宜之机，圣用赴对应之，恶心豁破戒善完具，此名四趣因坏。人天因成，获冥显两益，此约人道修因作此释耳。若约诸趣，欲出地狱入畜，欲出畜入鬼，欲出鬼入修罗，欲出修罗入人道，皆传传有因，因成业转，此例可知（云云）。若坚持五戒，兼行仁义，孝顺父母，信敬惭愧，即是人业。人业有四品，上中下下下。若就果报，阎浮提为下下，若就入道，郁单越为下下，或时善心歇末恶念唯强，善有可成，恶有可灭，关宜之机圣用赴对应之，四恶趣坏四品善成，获冥显两益（云云）。若修持十善任运无间，善心成熟即天业，故云纯。恶心无善念间者，即恶道业果时纯苦，故善恶相间起即人业，人中果报苦乐相间，故十善任运成是天业，天中果报自然故。若修十善兼起护法心，即四天王业，若修十善兼慈化人，是三十三天业。若修十善，其心细妙任运成熟，行住坐卧不恼众生，善巧纯续是焰摩业。若修十善兼修禅定摄心，粗住细住者是兜率业，欲界定是化乐业，未到定破事障，是他化业，四禅是色界业，兼于慈悲喜舍，心数法中得定，是梵王业，灭心修无心定是无想业。问：无想是邪见天，云何为机感？答：大集云：菩萨调伏众生多种，或邪或正，行于非道通达佛道（云云）。若旧云：圣人以两片无漏，夹熏一片有漏，练成无漏。今言九次第定，熏修有漏成无漏，是那含业。四空定是无色界业，如是等二十一有，患自地之苦粗，欲修出要，所求不得，所舍不离，尔时即名可发关宜之机，感二十一三昧慈悲之力，破其修因，令所离得去所求得成，拔苦与乐冥显两益，此如经文云：小草小根小茎小枝小叶，而得生长，是此益也。合而言之，盖由凡圣慈善根力。别而言之，本由菩萨初持二百五十戒，修根本等禅，于一一能防，善法之中皆起慈悲，慈悲本誓熏王三昧，不舍众生，赴对关宜，各得利益。大经云：二十五三昧破二十五有者，十番之二意，略如此（云云）。三番声闻利益者，若人厌患生死，以死受生，以生归死，劳累精神轮转无际，贪欲自蔽[牦-未+牙]牛爱尾，不得解脱，故言若人遭苦厌老病死，为说涅槃尽诸苦际，既厌心内决志求出离，为是事故修声闻道。若持戒时，爱见罗刹毁损浮囊，令戒不净，戒不净故三昧不现前，既无戒定无漏不发，是故一心修戒定慧，有可发关宜之机感，无垢等四三昧力加之，令四趣业不起，使戒清净，苦均修定慧，慧若有定慧不狂，定若有慧定不愚，名之为贤。贤名邻圣，修此定慧，一心精进如救头然，愿乐禅慧如渴思饮，而为二十一有漏业之所扰乱。若得诸三昧力加之，定发观明四善根成就，伏道纯熟，一刹那转即便发真，成须陀洹破二十五有，见谛烦恼八十八使，是为二十五三昧通加，令断见谛惑而复兼除四思，故云第十六心即入修道，是其义也。次入修道，若是超人一时用十三昧力加之，破五下分思惟惑。若钝人随其分分断思惑，则分分用三昧加之，尽三界惑，究竟真谛三昧益也。此中草利益，合而言之，盖由凡圣慈善根力，别而言之，由本慈悲，初观十法界中析空灭色之善，因起弘誓熏王三昧，不舍众生致有中草利益。大经明二十五三昧破二十五有者，十番之三意略如此。四番缘觉利益者，若人宿善深利，在无佛世厌患生死，乐独善寂观深因缘。文云：曾供养佛，志求胜法为说缘觉，此人大福可发关宜，圣人赴对应之，使其华飞钏动获冥显两益，悟支佛道，此犹属中草利益也。五番六度菩萨，观于四谛行六度行，若行檀时，人从乞头索眼国城妻子，心或转动，檀度不成，自知是恶，欲成檀善，可发关宜之机，蒙三昧力伏其悭蔽，是破饿鬼有，蔽心既去欢喜布施，如饮甘露，知有为法危脆无常，是蒙心乐三昧冥显之益也。尸罗若成是伏毁戒蔽，破地狱有，是无垢三昧益也。忍成伏嗔蔽，破畜生有，不退三昧益也。禅成是伏乱蔽，破人有，是四三昧益也。精进成伏懈怠蔽，破修罗有，欢喜三昧益也。慧成伏愚痴蔽，破天有，十七三昧益也。六蔽是六道业，具出菩萨戒本，以伏六道业故，不为诸蔽所恼，得五神通游于六道，成六度行，此即上草益也。通应如前，别而论之，由本观十法界事中善恶，而起弘誓熏三三昧不舍众生（云云）。六番通人益者，此是三乘共学人也。若干慧地性地八人见地，即是用二十五三昧益，从薄地去至十地，用二十一三昧加破思惑，又侵除无知，是名小树益也。总别慈悲，例前可知（云云）。七番别人益者，此是次第心中，系缘法界一念法界入十住，得真谛三昧益，入十行十回向，得俗谛三昧益，入十地得中谛三昧益，此即大树之益，总别慈悲例前（云云）八番圆人益者，此是修三谛一实之理，一念法界系缘法界，若历缘对境，举足下足，无非道场，其心念念与诸波罗蜜相应，修四三昧观十种境可发关宜，圣人赴对应之，豁然开悟，或似或真得冥显两益，此是圆用二十五三昧，圆加破二十五有，显出我性，得究竟实事之益也。九番变易益者，此是方便有余土人益也。前八番中凡有四处，或九处，谓声闻缘觉，通教菩萨，别教三十心，圆教似解，止破见思未除无明，无明润无漏受方便生。故下文云：我于余国作佛，更有异名，而于彼土求佛智慧，得闻是经，即是彼土入一乘也。胜鬘云：三人生变易土，谓大力罗汉辟支佛菩萨等。楞伽云：三种意生身者，一安乐法意生身，此欲拟二乘人，入涅槃安乐意也。二三昧意生身，此拟通教出假化物，用神通三昧意也。三自性意生身，此拟别教修中道自性意也。通言意者，安乐作空意，三昧作假意，自性作中意，别圆似解犹未发真，皆名作意。故论云：是时过意地，住在智业中，若发真可是智业，未发真犹在意地，是人生彼析法者钝，体法者利，别人已习假又小利，圆人先即中最利，既有利钝之殊，于彼修学，即有次第不次第两益。又是次第不次第用二十五三昧两应也。是为九人生方便国，始于彼土，见诸有我性得最实益，若分别而言，谓方便土在三界外，若即事而真不必在远。下文云：若能深心信解，则为见佛常在耆阇崛山，共大菩萨声闻众僧围绕说法，即方便土意也。十番实报土益者，即实报土人益也。八番中有两人生方便土，又二人悉破无明，见实相者方得生彼，但无明重数甚多，虽三贤十圣住于实报，报未尽犹有残惑，更用王三昧，四十一番益之。至于妙觉，竖穷横遍不生不灭，不生不灭无明永尽，智慧圆足，故言不生不灭。又机感满足利益究竟，故言不生不灭。若分别为言，谓实报在方便之外，若即事而真此亦不远。文云：观见娑婆琉璃为地坦然平正，诸台楼观众宝所成，纯诸菩萨咸处其中，即实报土意也。若粗妙机，若别圆应，若净秽土，若浅深益，不出十番，包括法界，利益略周，大意可见，不俟繁文，是为大通佛所。毒鼓损生，闻有远近，死有奢促，天鼓增道闻有远近，故令益有深浅，致有业通愿应诸眷属利益也。问：初番已破二十五有得益竟，则无有可破，更无益可论，何须至十番耶？答：初破二十五果报苦，获果报益，次破二十五因苦，获修因益，次破二十五有见思苦，得真三昧益，次破二十五空，令出二十五有假，得俗三昧益，次破二十五有有空二边，显于中道王三昧益，次破方便有余土，出二十五假，得俗王两三昧益，次破实报土，但深显王三昧益，三谛未了了者，益意不息，故有十番，其义如是。问：三谛独在极地，亦得通凡？答：如大品云：众生色受想行识。又云：无等等色受想行识。仁王云：法性色法性受想行识。大经云：因灭是色获得常色，受想行识亦复如是，是则从凡至圣，皆悉是有即俗谛也。净名云：众生如，弥勒如，贤圣如，一如无二如。大品云：色空受想行识空，若有一法过涅槃者，亦如幻如化，此则凡圣皆空即真谛也。大经云：二十五有有我不耶？答：言有我我即佛性，佛性即中道，因缘生法一色一香无不中道，此则从凡至圣，悉皆是中道第一义谛。问：远论利益经语还多，第一云，从久远劫来，赞示涅槃道，生死苦永尽，我常如是说。第二云，我昔于二万亿佛所教无上道。第三云，宿世因缘吾今当说，定据何文耶？答：第一文直云从久远劫来，久远之言，信实杳漫而未显本地，或据中间。第二直云，昔曾二万亿佛所，未判劫数久近难明，将后文准望似如近近，今论远益取第三文，以三千界墨，东过千界，乃下一点，点与不点，尽抹为尘，一尘一劫复过是数，无量无边百千万亿阿僧祇劫，用此明文望二万亿佛所，始为昨日，从是已来为结大乘之首，彼佛八千劫说经，十六王子八万四千劫覆讲，彼之经论文广时深，于时听众或可当座已悟，或可中间化得，或可近来化得，咸至宝所，受法性身为应生眷属，内秘外现共熟众生，而作佛事。净名曰：虽成道转法轮，而行菩萨道，是此意也。于时听众未得真实益，若相似益隔生不忘，名字观行益隔生则忘，或有不忘，忘者若值善知识宿善还生，若值恶友则失本心，是故中间种种涂熨，或多以大乘熟，或多以小乘熟。生方便者，虽说种种道，其实为一乘，亦复皆令得至宝所，受法性身，而于彼国被第九番十番真实利益，如千世界微尘菩萨即其流也。斯等已究竟于前，名久远利益，其中众生于今有住声闻地者，更近论利益，如后说（云云）。

　　妙法莲华经玄义卷第六下

　　妙法莲华经玄义卷第七上

　　　　天台智者大师说

　　二近利益者，起于寂灭道场，始成正觉，即转法轮。击于毒鼓天鼓，利益众生，齐至法华已前，益亦浅深，死亦奢促。何者？教本逗缘，缘略为四，教亦有四，教主亦四，皆称法王具王三昧，自破二十五有，七益众生例如前说。又大小乘经，明佛入王三昧，放光说法善恶诸趣果苦得益者，如阿含中说，见佛光明，蒙佛手触，六道苦患悉得除愈。又大品云：放光照地狱众生，苦恼即除，生齐第六天，苦除是果益，生天是因益，大品称为华叶之益也。又佛放光幽闇之处皆大明，各作是念，此中云何忽生众生？此亦是果益。此因果益，四教主佛，通能此益。别论益者，则是浅深不同，谓声闻断正缘觉侵习，同名中草，菩萨伏惑兼度众生。故经云：求世尊处我当作佛，行精进定，是名上草益。盖三藏教主慈善根力，利益之相也。经云：若诸菩萨智慧坚固，了达三界求最上乘，即三人同观无生，非但有前析智之益，别有巧度，即是体真，是为小树增长益，盖通教主利益之相。经云：复有住禅得神通力，闻诸法空，心大欢喜，住禅者住九种大禅，心大欢喜者，登欢喜地，度无数亿百千众生，是名大树增长。非但有前因果析体之益，而别有分别道种智，乃至一切种智益，盖别教主利益之相。经云：今当为汝说最实事，不啻如前之益，乃有即破无明显出佛性，究竟实益，盖圆教主利益之相。复次前三教益劣不兼胜，胜则兼劣可解（云云）。又历五味者，乳教但因果大树实事四益，而不明三草一木，以大乘经不入二乘人手，如聋如哑故。酪教但有三草等四益，生苏备有七益，熟苏无析法三草，而有体法等七益，醍醐但有实事益，前诸益皆粗，今益则妙，近从寂灭，讫至法华，为生身菩萨，但得八番之益，不得第九第十益也。又有得义者，即是菩萨从法性身来入分段，作愿通应生等眷属，进破无明断除残品，即得明第九第十番益也。始从寂灭终至法华，略言十益也。问：法身菩萨，闻应身佛说法，应身中益，亦令法身得益耶？答：譬如磨镜镜转明色像亦明。又问应身闻法益，法身亦益者，应身现病法身亦病耶？答：此病若实者，应病法亦病，秖为应病非实，非实故应身无病，法身亦无病。又若应身现病少，当知法身益亦少，若能应身现病广，法身益亦广也。今作诸句料简，自有果益因不益，因益果不益，俱益俱不益，此即现事可解，自有坏益成益，亦坏亦成益，不坏不成益。不坏不成益是清凉益，四趣因是坏益，非想因是成益，中间是亦成亦坏益（云云）。自有因益即果益，果益即因益，此变易因移果易意也。自有因益非增道，果益非损生，得是因果益，不得是因果益，分段报因果也。自有因益是增道，果益是损生，不得是因果益，得是因果益，习因习果也。自有真益非俗益二乘也。俗益非真益六度菩萨也。自有先俗益后真益六度菩萨也。自有先真益后俗益，通菩萨也。自有真俗益非中益，中益非真俗益别也。自有真益即俗益，亦即中道益圆也。三当文利益，就今经备有七益，虽复差别即无差别，譬如芽茎枝叶生长不同，而是一地所生，七益诚复浅深无非实相，故言差别无差别也。诸经差别粗益，同入此经无差妙益，或进入诸妙益，或按位成妙益。进入益者，本是地上清凉。今则进发大乘解心明净，或进观行妙相似分真中，本是人天因益，今进入相似分真，本是小乘学无学益，今进破无明分真妙益，譬如回声入角转小为大也。通别进益，例此可知。按位益者，本是粗果，地上清凉即成理妙之益，按于粗因之益，即是观行妙益，按粗学无学益，即是相似妙益，开粗即妙不须进入，通别例此可知，进入妙益，即是待粗益明妙益，按位益即是绝待妙益（云云）。诸粗益判眷属者，果因二益，堪为业生眷属，中上二草小树等，堪为愿通眷属，大树见性已去，皆应生眷属摄（云云）。进入按位者，理妙假名观行妙，堪为业生眷属，相似妙堪为愿通眷属，分真堪为应生眷属，是名此经利益之相也（云云）。三明流通利益者为三：一出师，二出法，三出益。弘经行人具通凡圣，若法身菩萨誓愿庄严，令此土他土下土上土，得权实七益九益十益，化功归己还资法身，增道损生也。生身菩萨，亦能此土他土弘经，令他得权实七益，化功归己增道损生，而不能上土利益也。凡夫之师亦能此土弘经，令他得权实七益，化功归己增益品位。故无量义云：有病导师，在于此岸而成就船筏，渡人彼岸，即其义也。问：凡夫但能为凡夫弘经，使凡夫得益，亦能令圣人得益耶？答：圣有二种：一小乘圣，二大乘圣。如经云：若有实得阿罗汉生灭度想，若遇余佛便得决了。南岳师云：初依名余佛，无明未破名之为余，能知如来秘密之藏，深觉圆理名之为佛。佛灭后实得罗汉者，于权实未了，若遇初依即能决了，成相似益，成进入分真益，此文往证凡夫之师，得为小乘圣人弘经得益也。经云：六根清净人说法，十方诸佛皆乐见之，皆向其处说法，一切天龙闻其所说，皆大欢喜，此亦是凡夫师，为大圣说法之明文也。二出法者，通经方法明出圣言。文云：若众生不信受者，当于余深法中示教利喜，余者带方便也。深者明中道也。带方便明中道者，即别教也。若但方便不明中道，即通藏等教也。经文许用别助圆，而例推亦应用通助圆。又文云：更以异方便助显第一义，岂隔藏通耶？但菩萨已得实慧，亦得权意，不以实滥权，亦不谓权是实，但为弘实而众生不信，须为实施权，以浅助深无虚妄也。此则双用权实而弘经也。安乐行云：若有难问，不以小乘法答，但以大乘而为解说，令得一切种智，此则但令用实弘经也。又云：随宜为说。此亦不隔于权也。今时人弘法，或一向用大，或一向用小，皆不得佛意。善弘经者，用与适时，口虽说权而内心不违实法，但使众生得权实七益，于弘经畅矣。三出益者，然流通利益，不待第三流通段，方明利益，秖正说文中，已指未来弘经之利，譬喻品后授记品末法师品中，皆明弘经功德利益，能于如来灭后，闻一句偈者，亦与受三菩提记，况弘宣者？窃为一人说者，功德尚多，况处众广说者？展转至第五十人，随喜功德尚非二乘境界，况最初会中闻随喜者？常不轻流通一句，尚得六根清净，况具足流通者？初品弟子弘经功德，无量亿劫行五波罗蜜，不得为喻，况第五品十方虚空，宁有边表？五品弘经尚叵穷尽，皆云：入如来室，著如来衣，坐如来座，如来之法皆非数量，况八万大士千界微尘菩萨，而当可说耶？而当可知耶？唯除如来，无能尽知者也。凡师弘经令凡七益。经云：此经是阎浮提人病之良药，若闻是经不老不死者，于老死中识老死实相，老死是果报法，识实相即得清凉理妙益也。亦果报益也。能持此经故，生安乐土处莲华中，不为贪欲所恼，亦是离十恼乱，是善行菩萨道，亦名名字益，亦是观行妙，亦是修因妙。得陀罗尼，能旋假入空，即是下中上药草等益，亦是小树益，得百千旋陀罗尼，即大树益，得法音方便陀罗尼，是相似实益。若有须臾闻，即得究竟三菩提，即是真实益。复次如人穿凿高原见干土，是下中上药草益，见泥是小树大树益，得水是最实益，后五百岁尚获此益，况复今时弘经利他，宁无七益耶？第四观心者，小乘明心起未动身口，不名为业，大乘明刹那造罪殃坠无间，无间是大苦报处，刹那促起业处，促心暂起重业已成，况九法界而不具足？若能净心诸业即净。净心观者，谓观诸心悉是因缘生法，即空即假即中，一心三观，以是观故，知心非心，心但有名，知法非法，法无有我，知名无名，即是我等，知法无法，即涅槃等，此解起时，于我我所，如云如幻，即是地上清凉益。信敬惭愧诸善心生，于空假中意而有勇，即是因益。念念与即空相应，是中上草小树等益，念念与即假相应是大树益，念念与即中相应，是最实事益。于一念益心，七种分别（云云）。夫一向无生观人，但信心益，不信外佛威加益，此堕自性痴。又一向信外佛加，不内心求益，此堕他性痴，共痴无因痴亦可解，自性痴人眼见世间，牵重不前者傍力助进，云何不信罪垢重者？佛威建立，令观慧得益耶？又汝从何处，得是无生内观耶？从师耶？从经耶？从自悟耶？师与经即是汝之外缘。若自悟者，必被冥加，汝不知恩，如树木不识日月风雨等恩。又三事汝不知外加，一不信教，二不自行求外加，三不教人。直是汝之不信，非无外益也。经曰：非内非外，而内而外，而内故诸佛解脱，于心中求，而外故诸佛护念，云何不信外益耶（云云）？他共无因痴例可解。即假故无自性，即空故无他性，即中故无共性，双照故无无因性（云云）。第五结成权实者，光宅云：照三三之境为权，照四一之境为实，今不用此解，既以大乘果为大理，何不用小乘果为小理？彼救云：小果非真，故不以其果为理，若尔权教及权行人，何尝是实？既立权教行人，何不立权理？又权若无理，俗不应称谛，既言俗谛，权不应止三也。实有四者，夫因果是二法，云何以二法为理一耶？经云：观一切法如实相，不行不分别。云何分别因果为理一？若尔便无实相则魔所说，故不用彼释。今明照十粗之境为权，照十妙之境为实。十粗者即前九法界，三因缘等诸粗谛智，乃至粗利益，皆称权也。照十妙者，即是理妙乃至利益妙，妙故为实。复次为十妙故，开出十粗，如为莲故华，意在于莲，而莲隐不现，于余深法，示教利喜，余法有实而实不显。文云：如来方便意趣难解也。又华开莲现，譬开十粗显十妙，则无复十粗，唯一大事不可思议境界，乃至利益。肇师云：始从佛国终法供养，皆明不可思议。今亦例尔，既开粗已始终皆妙。又约五味者，乳味则有为十妙明十粗，开十粗显十妙，则成一权一实。若就四悉檀则有六权二实。若约四门则十二权四实也。若约三藏一向是权，化城杨叶，还就三藏约化他为权，就自行为实，约四悉檀三权一实，约四门十二权四实。若方等既备有四教故，三十种权一十种实。若约四悉檀，十四权二实，对四门五十六权八实。若约摩诃般若，既废三藏但用三教，通别二十种为权，一十种圆为实。若约悉檀十权二实，若历四门四十权八实。若至法华前来一向皆废，但说一实，实中非无方便，但是实相方便同称为实。今约悉檀者，未悟之前三权，悟即一实。若历四门十二权四实，名数一往同三藏，而意有天悬而地殊，彼教十二权四实，一向是权，法华一向是实，料简异方等般若（云云）。故云：但说无上道示真实相，此之谓也。若约涅槃，涅槃备释四教，亦是三十权一十实，一往似同方等，而意迥异彼，则二入实二不入实。今涅槃四俱入实，因中则有三权一实，在果则四实而无权。若约四悉檀，十四权二实，历四门五十六权八实，若更约三因门，五十六权，若果门四实但是实，仍其本因，故说四耳。是则四门入实，约果四实十二权，法华义齐也。故知诸教虽同有权实，权实不同，或一向实，或一向权，或权实相兼，皆是称当机情，缘理未融。今总就教判权实，若约三藏通别，三教是权，圆教为实。又诸教权实未融为权，既融开权显实为实，今法华是一圆故为实。又开权故为实，若就圆教为语，照前三教三十粗为权，照十妙为实，若就开权圆融为语，决于三十粗皆成妙，但称为实，是故称妙。若取悟理者，理即非权非实，不见一法，空拳诳小儿，说权说实，是则为粗，理则非权非实，是故为妙也。
　　○第二约本明十妙者为二：先释本迹，二明十妙。释本迹为六，本者理本即是实相，一究竟道，迹者除诸法实相，其余种种皆名为迹。又理之与事皆名为本，说理说事皆名教迹也。又理事之教皆名为本，禀教修行名为迹，如人依处则有行迹，寻迹得处也。又行能证体体为本，依体起用用为迹。又实得体用名为本，权施体用名为迹。又今日所显者为本，先来已说者为迹，约此六义以明本迹也。一约理事明本迹者，从无住本立一切法，无住之理，即是本时实相真谛也。一切法，即是本时森罗俗谛也。由实相真本垂于俗迹，寻于俗迹即显真本，本迹虽殊不思议一也。故文云：观一切法空如实相，但以因缘有从颠倒生（云云）。二理教明本迹者，即是本时所照二谛，俱不可说，故皆名本也。昔佛方便说之，即是二谛之教，教名为迹，若无二谛之本，则无二种之教，若无教迹，岂显谛本，本迹虽殊，不思议一。文云：是法不可示，言辞相寂灭，以方便力故，为五比丘说。三约教行为本迹者，最初禀昔佛之教以为本，则有修因致果之行，由教诠理而得起行，由行会教而得显理，本迹虽殊不思议一也。文云：诸法从本来常自寂灭相，佛子行道已来世得作佛（云云）。四约体用明本迹者，由昔最初修行契理，证于法身为本，初得法身本故即体，起应身之用，由于应身得显法身，本迹虽殊，不思议一。文云：吾从成佛已来甚大久远若斯，但以方便教化众生，作如此说。五约实权明本迹者，实者最初久远实得法应二身，皆名为本，中间数数唱生唱灭，种种权施法应二身，故名为迹。非初得法应之本，则无中间法应之迹，由迹显本，本迹虽殊，不思议一也。文云：是我方便诸佛亦然。六约今已论本迹者，前来诸教已说事理，乃至权实者皆是迹也。今经所说久远事理乃至权实者，皆名为本，非今所明久远之本，无以垂于已说之迹，非已说迹，岂显今本？本迹虽殊不思议一也。文云：诸佛法久后要当说真实，若约已今论本迹者，指已为迹，摄得释迦寂灭道场已来十粗十妙，悉名为迹。指今为本，总远摄最初本时诸粗诸妙，皆名为本。若约权实明本迹者，指权为迹，别摄得中间种种异名佛，十粗十妙皆名为权，指实为本摄得最初十粗十妙，悉名为实。若约体用明本迹者，指用为迹，摄得最初感应神通说法眷属利益等五妙，指体为本，摄得最初三法妙也。若约教行为本迹者，指行为迹，摄得最初行妙位妙，指教为本，摄得最初本时智妙，若理教为本迹者，指理为本，摄得本初之境妙，指教为迹，摄得本时之师教妙，兼得本师十妙。若理事为本迹者，指事为迹，摄得本时诸粗境，指理为本，摄得本时诸妙境，最初之本为本，但本而非迹，最后已说但迹而非本，中间亦迹亦本，若无本时之本，不能垂得中间最后之迹，若无已说之迹，不能显得今说之本，本迹虽殊不思议一也。
　　△二明本十妙者。一本因妙，二本果妙，三本国土妙，四本感应妙，五本神通妙，六本说法妙，七本眷属妙，八本涅槃妙，九本寿命妙，十本利益妙。释此十妙又为十重，一略释十意，二生起次第，三明本迹开合，四引文证成，五广解，六三世料简，七论粗妙，八结成权实，九利益，十观心。
　　○一略释者，本因妙者，本初发菩提心，行菩萨道所修因也。若十六王子在大通佛时，弘经结缘，皆是中间所作非本因也。若娑婆为墨，东行千界方下一点，点不点等尽抹为尘，一尘一劫，复过于是百千万亿那由他劫，弥勒补处，以出假种智，直数世界，尚不能知，况数其尘，宁当得尽？特是如来巧喻，显其长远之相，况以世智巧历算数耶？文云：我以佛眼观彼久远，犹若今也。唯佛能知如此久远皆是迹因，非本因也。若留中间之因，于后难信，是故法华拂迹除疑，权而非实，我本行菩萨道时不在中间，过是已前所行道者，名之为本，即是本因妙也。二明本果妙者，本初所行圆妙之因，契得究竟常乐我净，乃是本果，不取寂灭道场舍那成佛，为本果也。尚不取中间之果以为本果，况舍那始成，云何是本？但取成佛已来甚大久远，初证之果名本果妙也。三本国土者，本既成果必有依国，今既迹在同居，或在三土中间，亦有四土，本佛亦应有土复居何处？文云：自从是来，我常在此娑婆世界，说法教化。按此文者，实非今日迹中娑婆，亦非中间权迹处所，乃是本之娑婆，即本土妙也。四本感应者，既已成果，即有本时所证二十五三昧，慈悲誓愿机感相关，能即寂而照，故言本感应也。五本神通者，亦是昔时所得，无记化化禅，与本因时诸慈悲合，施化所作神通，骇动最初可度众生，故言本神通也。六本说法者，即是往昔，初坐道场始成正觉，初转法轮四辩所说之法，名本说法也。七本眷属者，本时说法所被之人也。如下方住者，弥勒不识即本之眷属也。八本涅槃者，本时所证断德涅槃，亦是本时，应处同居方便二土，有缘既度，唱言入灭即本涅槃也。九本寿命者，既唱入灭，则有长短远近寿命也。十本利益者，本业愿通应等眷属，八番十番饶益者是也。
　　○二生起者，此十种义赴缘直说，散在经文，今欲编次，故须生起。所以本因居初者，必由因而致果，果成故有国，极果居国即有照机，机动则施化，施化则有神通，神通竟次为说法，说法所被即成眷属，眷属已度缘尽涅槃，涅槃故则论寿命长短，长短之寿所作利益，乃至佛灭度后，正像等益义，乃无量，止作十条收束始终，复成次第也。
　　○三迹本同异者，迹中因开而果合，合习果报果为三法妙也。本中因合而果开，开习果出报果，明本国土妙也。作此同异者，依于义便，互有去取，迹中委悉明境智行位，本文语略通束为因妙得意知是开合耳。果妙者，即是迹中三轨妙也。感应神通说法眷属名同上也。本开涅槃寿命妙者，久远诸佛如灯明迦叶佛等，皆于法华即入涅槃，义推本佛必是净土净机，又往事已成故开出涅槃等妙也。迹中无此二义者，释迦虽于法华唱言涅槃，而未灭度，此事方在涅槃，故迹中不辨利益同上也。
　　○四引文证者，不远索他经，亦不通引部内，但就本门证成十义也。然先佛法华，如恒河沙阿閦婆偈，今佛灵山八年说法，胡本中事复应何穷？真丹边鄙止闻大意，人见七卷谓为小经，胡文浩博何所不辨？今就数纸之内，十证宛然。文云：我本行菩萨道时，所成寿命今犹未尽者，即是本之行因妙也。文云：我实成佛已来，无量无边亿那由他。又云：我实成佛已来，久远若斯，但以方便教化众生，作如此说，即是本果妙也。文云：我于娑婆世界，得三菩提已，教化示导是诸菩萨。又云：自从是来，我常在此娑婆世界说法教化，亦于余处导利众生，此之国土非复今时娑婆，即本国土妙也。文云：若有众生来至我所，我以佛眼，观其信等诸根利钝，此即本时照机之智，是感应妙也。文云：如来秘密神通之力。又中间文云，或示己身，或示他身，或示己事，或示他事，即是垂形十界作种种像，验本亦然，是本神通妙也。文云：是诸菩萨悉是我所化，令发大道心，今皆住不退，修学我道法。又中间或说己事，或说他事，验本亦然，即本说法妙。文云：此诸菩萨身皆金色，下方空中住，此等是我子，我从久远来，教化是等众，即本眷属妙也。文云：又复言其入于涅槃，如是皆以方便分别。又云：今非实灭，而便唱言当取灭度，往缘既讫而唱入灭，中间既唱涅槃，例本亦有涅槃，即本涅槃妙。文云：处处自说名字不同年纪大小，年即寿命，大小即长短常无常也。中间既尔本寿亦然，即本寿命妙也。文云：又以方便说微妙法，能令众生发欢喜心，即中间利益。又云：闻佛说寿命劫数长远如是，无量无边阿僧祇众生得大饶益，即迹中之益，迹与中间既尔，例本亦然，即是本利益妙也。十据在经非人造也。
　　○五广释者。夫非本无以垂迹，若能解迹则亦知本，为未解者更重分别，但本极法身微妙深远，佛若不说，弥勒尚闇，何况下地？何况凡夫？虽然父母之年不可不知，如来功德何容不识？今略依经旨，仿佛推寻本因妙者。经言：我本行菩萨道时，所成寿命者，慧命即本时智妙也。我本行者，行是进趣，即本行妙也。菩萨道时者，菩萨是因人，复显位妙也。一句文证成三妙，三妙即本时因妙，非迹因也。迹因多种，或言昔为陶师，值先释迦佛三事供养，藉草然灯石蜜浆，发口得记，父母名字弟子侍人，皆如先佛，即是初阿僧祇发心。既不明断惑，知是三藏行因之相也。或言昔为摩纳，值然灯佛五华奉散，布发掩泥跃身虚空，得无生忍，佛与受记号释迦文。大品亦云：华严城内得记，义与此同。并云断惑，故知通佛行因之相也。或言昔为宝海梵志，删提岚国，宝藏佛所行大精进，十方佛送华供养，既为宝藏佛父，又是弥陀之师，称其功德不可思议，故知是别圆行因之相。以三义故知此诸因悉是迹因，一近故，二浅深不同故，三被拂故，今世已前，本来已后，中间行行悉是方便，故知是迹因也。若执迹因为本因者，斯不知迹亦不识本，如不识天月，但观池月，若光若桂若轮，准下知上，光譬智妙，桂譬行妙，轮譬位妙。若识迹中三妙，拂迹显本即知本地因妙，如拨影指天，云何临盆而不仰汉？呜呼聋騃若为论道耶？若得斯意，迹本非本，本迹非迹，本迹虽殊不思议一也。问：经称本行菩萨道时者，应是初住得真道时也。中间应是诸地增道损生，今之寂场应是妙觉，妙觉显本应指昔初住，此一途为允，答文义不可。文云：尽行诸佛所有道法。又云：具足行诸道，悉具足因乃是本因，初住不得称悉具，故非所指本因也。又中间之果，悉拂是权，况今寂场之果？何得为实？又中间之果尚被拂者，中间之因宁实因也。故尔问非也。二明本果妙者。经言：我成佛已来甚大久远，我者即真性轨，佛者觉义即观照轨。已来者，乘如实道来成正觉，即是起应资成轨也。如此三轨成来已久，即本果妙也。本果圆满久在于昔，非今迹成，迹成又非一种，或言道树草座，三十四心见思俱断，朗然大悟，觉知世间出世间一切诸法，名之为佛。唯有此佛无十方佛，三世佛者悉是他佛，非我分身，此即三藏佛果相也。或言道树天衣为座，以一念相应慧，断余残习气而得成佛。大品中说共般若时，十方有千佛现，问难人皆字须菩提，释提桓因等亦是他佛，非我分身，此即通佛果成相也。或言寂灭道场，七宝华为座身称华台，千叶上一一菩萨，复有百亿菩萨，如是则有千百亿菩萨，十方放白毫及分身光，白毫入华台菩萨顶，分身光入华叶菩萨顶，此名受法王职位，穷得诸佛法底，而得成佛。华台名报佛，华叶上名应佛，报应但是相关而已，不得相即，此是别佛果成相也。或言道场以虚空为座，一成一切成，毗卢遮那遍一切处，舍那释迦成亦遍一切处，三佛具足无有缺减，三佛相即无有一异，法华八方，一一方各四百万亿那由他国土，安置释迦悉是遮那。普贤观云：释迦牟尼名毗卢遮那，此即圆佛果成相也。有三义故，知此诸果皆是迹，果一今世始成，故二浅深不同，故三拂中间，故若是本果何得今日始成，本果一果一切果，何得前后差别不同？自从今世之前，本成之后，百千万亿行因得果，唱生唱灭悉是中间，拂为方便，寂灭树王何得非迹？若执迹果为本果者，斯不知迹亦不识本。从本垂迹如月现水，拂迹显本如拨影指天，当拨始成之果皆迹果，指久成之果是本果也。如此解者，中间果疑飒然皆尽，长远之信其义明焉。迹本非本，本迹非迹，迹本虽殊，不思议一也。三本国土妙者。经云：自从是来，我常在此娑婆世界，说法教化，亦于余处导利众生。娑婆者，即本时同居土也。余处者，即本时三土也。此指本时真应所栖之土，非迹中土也。迹中明土又非一途，或言统此三千百亿日月者，同居秽土也。或言西方有土，名曰无胜，其土所有庄严之事，犹如安养者，同居净土也。或言华王世界莲华藏海者，此实报土也。或言其佛住处，名常寂光者，即究竟土也。寂光理通如镜如器，诸土别异如像如饭，业力所隔感见不同。净名云：我佛土净而汝不见，此乃众生感见差别，不关佛土也。若言今此三界皆是我有，诸土净秽调伏摄受，皆佛所为，譬如百姓居土，土非其有，如父立舍，父去舍存，如来亦尔，为众生故而取佛土，化讫入灭，佛去土存，此乃佛土不关众生也。复次三变土田者，或是变同居之秽，令见同居之净，或见方便有余净，例如寿量云：若有深信解者，见佛常在耆阇崛山，共大菩萨声闻众僧者是也。或见实报净，例如见娑婆国土皆绀琉璃纯诸菩萨，即其义也。或见寂光等也。法华三昧之力使见不同耳。有三义故，得知诸土，悉迹土也。一今佛所栖故，二前后修立故，三中间所拂故。若是本土非今佛所栖，今佛所栖即迹土也。若是本土一土一切土，不应前后修立深浅不同。今土已前本土已后，皆名中间，中间悉称方便，况今之土宁得非迹？从本垂迹执迹为本者，此不知迹亦不识本，今拂迹指本，本时所栖四土者，是本国土妙也。迹本非本，本迹非迹，非迹非本即不思议一也。四本感应妙者，经云：若有众生来至我所，我以佛眼，观其信等诸根利钝。众生来至者，感扣法身也。我以佛眼观者，慈悲往应也。诸根利钝者，十法界冥显欣厌不同也。此指本时，证二十五三昧感应，非迹中感应也。迹应多种，或言一日三时，入定观可度机，此三藏佛，照分段秽国九法界机，析空感应也。或言即俗而真不须入出，任运能知，此通佛照分段净国九法界机，体空感应也。或言用王三昧，历别照十法界机，此别佛照方便有余土，次第感应也。或言王三昧，一时照十法界机，此圆佛照十法界寂光土机，圆感应也。有三义故，知诸感应迹而非本，始成故不同故被拂故，寂场树下始偏圆满，故知是迹。或前修后学深浅不同，故知是权。中间已来拂皆方便，宁非迹耶？从本出迹岂可执迹为本？拂迹显本宜舍迹指本，本迹迹本不思议一（云云）。复次或本感粗迹感妙，或本感妙迹感粗，俱妙俱粗，应亦如是。又本感广迹感狭，或迹感广本感狭，俱狭俱广，应亦如是。但取今昔判本迹，不约粗妙广狭也（云云）。五本神通妙者，经言：如来秘密神通之力。又云：或示己身他身，示己事他事。示己身己事者，圆神通也。示他身他事者，偏神通也。秘密者妙也。若偏若圆皆是妙也。此指本时神通，非迹神通也。迹通多种，或言依背舍除入，十四变化获得六通，过外道胜二乘，此乃三藏佛通也。或言依体法无漏慧，获得六通，胜依背舍者，此通佛神力也。或言束前六通为五，依中道发无漏通，此六是别佛通也。或言中道无记化化禅，具六通一切变化，不起灭定现诸威仪，语默不相妨，动寂无二理。又如今经中六瑞变土等，皆是圆佛通也。以三义故，推诸神通迹而非本，始获近修拂疑等，如上说。又四句料简亦如上，然从本垂迹，迹则非本，拂迹显本宜弃迹指本，本迹迹本不思议一也。六本说法妙者，经言：此等我所化令发大道心，今皆住不退。我所化者，正是说法。令发大道心者，简非小说也。此指本时简说，非迹说也。迹说多种，若依涅槃，明初后两味从牛而出，若以义推，中间三味亦应从牛而出，何者？凡犊啖凡草，但能出乳，不啖忍草，故不出四味。良犊调善不高不湿，酒糟麦 [麸-夫+戈]五味圆满，具足在牛，但听饮啖随[谷-禾+牛]而出，若啖凡草[谷-禾+牛]即出乳，啖下忍草[谷-禾+牛]即出酪，啖中忍草[谷-禾+牛]出生苏，啖上忍草[谷-禾+牛]出熟苏，啖上上忍草[谷-禾+牛]出醍醐，若牛出五味譬渐法也。牛出醍醐譬顿法也。牛出三味譬不定法也。佛亦如是，偏圆满足在佛心中，听机扣击说则不同，善趣机击出人天法轮，析法机击出二乘法轮，体法机击出巧度法轮，历别机击出渐次法轮，圆顿机击出无作法轮。又两机击出第四第五味。又一机击出第二味，又四机击出四味，除第一味。又三机击出三味，除第一第二味，又一机击出第五味除四味。复次三藏道场所得法，如乳在牛，起道场即说乳法轮，通佛道场所得法，如酪在牛，起道场即说酪法轮，别佛道场所得法，如五味俱在牛，道场起说次第五味法轮，圆佛道场所得法，如醍醐在牛，道场起即说醍醐法轮。问：大经云：如食乳糜更无所须，应是乳法轮？答：乳有多种，粗牛出乳，乳则为害，善犊之乳，是乳最良。问：乳既多种醍醐不一？答：经以罗汉支佛为醍醐，故知优劣。此中大有义宜熟思之，例三义往推，上诸说法迹而非本，始满始说中间被拂，中间满中间说，尚皆方便，况今满今说宁非迹耶？执迹则俱失，拂迹则俱解，非迹非本不思议一也。复次已说为迹，今说为本，已本今迹俱迹俱本（云云）。或实本权迹四句（云云）。体用乃至事理四句（云云）。

　　妙法莲华经玄义卷第七上

　　妙法莲华经玄义卷第七下

　　　　天台智者大师说

　　○七本眷属妙者，经云：此诸菩萨下方空中住，此等是我子，我则是父。下方者下名为底，大品有诸法底三昧，释论云：智度大道佛穷底。当知！此诸菩萨邻佛穷智度底。虚空者，法性虚空之寂光也。从本时寂光空中出今时寂光空中。今时寂光空中者，不识本时者，故言我经游诸国，乃不识一人地涌千界，皆是本时应眷属也。所以无三者，时节既久权转为实，但一无三，或可举一例知有三也。从本垂迹迹中始成佛，时亦有业愿通应，中间所化亦有四种，文殊观音调达等，或称为师，或称弟子，于惑者未了。若拂中间无非是迹，则迹本可解，若执迹疑本，二义俱失（云云）。问：迹本相望千界尘则少，增道数则多，本迹法身浅深异耶？答：法身先满无增无减，约化缘广狭耳。问：若尔初住二住化缘多少，法身亦应无浅深？答：菩萨位未穷，约实证判浅深，佛位已满但约权化，有四句论广狭（云云）。问：明因果等，皆约迹佛指本，明眷属而召本到迹何耶？答：因果等法幽微难晓，故约此指彼，眷属是人召证为易，或可将本人示迹人，或将迹法显本法互现意耳。八本涅槃妙者，经又复言：其入于涅槃，非实灭度，而便唱言当取灭度。非实灭度者，常住本寂也。唱言灭度者，调伏众生也。悉本时涅槃非迹涅槃，迹者大经明声光所集，始诸弟子，终于蝮虿，无边身菩萨弟子之位，身量无边，岂有大师倚卧背痛？此乃生身示病示灭，法身无疾常存不变，或取析空因灭果亡，明有余无余涅槃，或取体法空因灭果亡，明有余无余涅槃。生身迹灭者，如阿含中，结业之身父母所生，弃国捐王六年苦行，三十四心断结成道，八十二岁老比丘身，诣纯陀舍，持钵乞食，食檀耳羹，食讫说法，果报寿命中夜而尽，入无余涅槃，以火阇毗收取舍利者，此三藏涅槃相。若释论云：六地菩萨见思已尽，七地去誓扶余习，受生死身，乃至上生下降，一念相应慧断习成佛，可度众生缘尽息化，入无余涅槃，此通佛涅槃相也。若地人云：缘修显真修菩提，果满成大涅槃，亦称为方便净涅槃。大经云：因灭是色获得常色，受想行识亦复如是，是名色解脱。受想行识解脱。乃是分段变易因尽，获常住有余涅槃，两处阴果身尽，获常住无余涅槃，此与前异，是别佛涅槃相也。大经云：大般涅槃常住不变，能建种种示现调伏众生，如首楞严广说，名大涅槃常乐我净，此与前异，即圆涅槃相也。经曰：今日座中无央数众，各见不同，或见如来入涅槃，或见如来住世一劫减一劫，或见如来住世无量劫，或见丈六身，或见小身大身，或见报身坐莲华藏世界海，为百千亿释迦牟尼佛，说心地法门，或见法身同于虚空，无有分别，无相无碍遍同法界虚空，或见此处娑罗树林，悉是土砂草木石壁，或见此处金银七宝清净庄严，或见此处三世诸佛所游之处，或见此处即是不可思议，诸佛境界真实法体，此明佛身依正各有四相，即前四涅槃相也。大经与此经义同，大经以常住为宗，迦叶初问长寿，佛答中处处多显未来常住，少明先成寿命，为法华已说故，彼经虽一两处说，不可判为近成短命。今经正明发迹显本，无量寿命为宗，少说未来常住，虽一两处少说，不可判为无常。二经互举，利根知本常未来亦常，解未来长寿，亦解本来长寿，其义是同。又此经数数现生现灭者，生非实生，灭非实灭，常住义显。又二万灯明迦叶，皆不说涅槃，秖于法华明本常未来常，弥见法华明常义显（云云）。以三义故知诸涅槃迹而非本，今始入故入复出故，拂中间故，此迹涅槃皆从本垂，云何执迹？谓言是本，是不识迹本也。若拂迹显本，则二义不迷，非迹非本不思议一也。九本寿命妙者，上因妙中以智慧为命，此则非长非短，由非长非短之慧命，能为长短，此中正明长短寿命。经处处自说名字不同年纪大小，年纪者是寿命也。大小者长短也。经中间处处年纪大小者，约迹而悬指本也。迹不同者，三藏佛父母生身，八十二尽，身灰智灭毕竟不生，通教佛誓愿之身，化缘若讫亦归灰断，灭已不生，此两佛但齐业齐缘，不得非长非短之慧命，不能作长作短大小之寿命也。别教登地破无明，得如来一身无量身，一身湛然安住，无量身百界作佛，亦示九界身，得论年纪大小，大即大乘常寿，小即小乘无常之寿也。圆教登住时亦如是，此等皆因中菩萨，非常非无常，能作常无常大小之寿，况后心乎？况妙觉乎？如此等寿三义，皆迹中因果之寿，此寿皆从本地因果圆满而垂此迹，迹既如此况复本也。经我本行菩萨道时，所成寿命今犹未尽，指于本因，因寿尚未尽，况本果寿？若执迹则不知本，今拂迹则识本，亦识不思议一也。十释本利益妙者，文云：皆令得欢喜，欢喜即利益相，若迹中三乘共十地别十地，开权显实按位妙入位妙，如是等益，乃至闻寿命增道损生，皆是迹中益也。乃至中间权实之益，亦是迹益，以迹望本，本亦应有偏圆利益。所以下方菩萨皆住虚空者，皆居寂光本益也。故本本以垂迹，借迹以知本不复具记也。
　　○第六约三世料简者。文云：如来自在神通之力，如来大势威猛之力，如来师子奋迅之力，即是三世益物之文。若过去最初所证权实之法，名为本也。从本证已后方便化他，开三显一发迹显本者，还指最初为本，中间示现发迹显本，亦指最初为本，今日发迹显本，亦指最初为本，未来发本显迹，亦指最初为本，三世乃殊，毗卢遮那一本不异，如百千枝叶同趣一根（云云）。问：现见无量佛，悉是释迦分身，为当犹有余佛，余佛复有分身不？答：普贤观云：东方有佛名曰善德，彼佛亦有分身诸佛，若尔亦有诸佛，诸佛亦有分身。又神力品云：弹指謦欬是二音声遍至十方诸佛世界，彼佛四众遥伸供养，所散诸物从十方来，譬如雪聚遍覆此间诸佛之上，故知有诸佛，诸佛亦有分身也。问：三世诸佛皆有分身者，云何复言多宝如来全身不散如入禅定？若全身不散，云何复言游于十方，证法华经二意云何通？答：释论解念佛中云：多宝无人请说法，便入涅槃，后化佛身及七宝塔，证法华经。若从论释，乃是化作全身，非无分身也。师云：若言不得说法，那告四众我灭后起一大塔？非都不说法，应是不说法华，故发大誓愿。不碎生身之骨，全身不散出证圆经，如入禅定者，表于不灭出证常经，表于不偏不偏不灭圆常义，显口唱真净大法真是常，略举二德，我乐可知，钝者读文犹自不觉也。问：三世诸佛皆显本者，最初实成若为显本？答：不必皆显本。今作有义者，最初妙觉指初住为本，若初住被加作妙觉，亦指初住为本，初住之前，竖无所指，横有体用，即指体岂非本耶？又发愿故说寿长远，如文（云云）。又解，最初之佛虽无长远已今权实等，本迹之可显而有体用教行理教事理等本迹之可显（云云）。若作无义，若最初始成佛，既始得本，未论垂迹无久迹可发，无久本可显（云云），若久成佛如释迦之例，以东方为譬。若久此者，即以四方为譬。又久者十方为譬，若近此者，则减东方为譬，若都无者则无所譬（云云）。问：若实初成，无久本可显，云何经言是我方便诸佛亦然？答：虽无长久之本，若须用方便者，佛有延促劫智，能演七日为无量劫义（云云）。问：佛若有久成始成，有发迹不发迹，亦应有开三显一，不开三不显一耶？答：若菩萨声闻共为僧者，则有开三显一，若纯菩萨为僧者，何须开显耶？问：若不开三显一，五佛章云何？答：同是声闻菩萨共为僧，出五浊世可如此，出净土佛则不然。问：破十粗显十妙，则无明惑尽一实理彰，今更破迹妙为粗，显本为妙，破何惑显何理？答：无明重数甚多，实相海深无量，如此破显无咎。又问若尔还以妙破妙，所破之妙妙而更粗，亦应还以粗破粗，所破之粗例更是妙，所破四住例亦应妙。答：就顿明义，秖四住即是于妙，况破四住智，宁非妙耶？又问若尔但有顿义，应无渐义？答：若分渐顿，渐之能所俱粗，顿之能所俱妙（云云）。问：中间有偏圆权实，而同称是权者，亦应同称为偏耶？答：通义则尔，别义不然，偏圆约法，法则已定，故偏非圆，圆非偏，权实约教，迹中施设同皆是假，故就假论权耳。问：既有带粗妙，复有不带粗妙，亦应有带妙粗不带妙？粗答：此应四句，带粗妙，即别教也。不带粗妙即圆教也。带妙粗即通教也。不带妙粗即三藏也。又带粗妙如通，不带粗妙如圆，亦带粗亦不带粗如别，非带非不带如圆接别，如圆别接通。又约五味，粗不带妙如酪，妙不带粗如醍醐，亦带粗亦不带粗如生熟苏，非带粗非不带粗如乳（云云）。问：二粗既不同，那忽同呼为粗？答：事有浅深，故为二，俱非妙理，故同是粗。问：应带方便实，不带方便实？答例。问：亦应有带二一，不带二一？答例。通论本迹秖是权实，别论高下宜用本迹，横论真伪宜用权实，本迹约身约位，权实约智约教（云云）。问：本地十妙约六重本迹，摄属何耶？答：非已今非中间，乃是体用教行理，教等共论十妙也。
　　○第七判粗妙者，若迹中已得十粗为粗，十妙为妙，未开十粗为粗，开十成妙，具如前说。迹中若待粗妙若开粗妙，此妙不异本妙，而言始得，始得为粗，本中先成，若粗若妙，若开粗妙亦不异迹妙，而是先得，先得称妙。又迹中事理始得为粗，本中事理先得为妙，迹中理，教教行体用权实等亦如是。又若未发迹显本者，但解迹中事理之粗妙，终不能解本中之事粗，况解本中之理妙？弥勒尚不达，何况余人？若发迹中之事理，即显本中之事理，亦知由本中之事理，能垂迹中之事理，迹既由本则本妙迹粗，既有本迹之殊，故言粗妙。妙理则非迹非本，不思议一也。理教教行体用权实已今等亦如是。
　　○第八明权实者。照迹中十粗之境为权，照迹中十妙之境为实，乃至中间三世所照，十粗之境为权，十妙之境为实，若权若实悉皆是迹，迹故称权，如是中间无量无量不可说节节权实，余经尚无中间一番之权，况一番之实？尚无中间一番权实，况无量番？尚无中间权实，况有本地权实？中间权实皆名为权，本初照十粗十妙皆名为实，迹权本实俱不思议，不思议即是法性，法性之理非古非今，非本非迹，非权非实，但约此法性论本迹权实粗妙耳。但以世俗文字有去来今，非谓菩提有去来今也。复次分别权实则有三种，谓自行化他自行化他，具如境妙中说，本地自行所契权实二智，名佛自行权实。从本已来乃至鹿苑种种方便随他意语，说此二智回转无方，名佛化他权实二智，化他虽有二种皆名为权，自行虽二种皆名为实，是名自行化他合说权实。复次迹中约实施权，意在于实，而实意难测。何者？化城是权而人作实解，是不识权亦不知实。若废权显实，意在于权，权则易测。何者？既知化城一事是佛权施，则遍达恒沙佛法，远通久劫方便，故华严中明，为阿鞞跋致多明事数，即其义也。若开权显实者，达事法已权意即息，亦不离权远求于实，权即是实无复别权，故言开权显实也。迹中既有三意，如此迹由本垂，本亦如是，本迹虽殊不思议一也（云云）。
　　○第九利益者。前明生身益，次明法身益，生身两处得益，迹门会三归一开权显实，生身菩萨得利益者，于十妙中得五妙益，何者？境妙则通一切具有，乘妙则别究竟在佛，感应神通说法，皆是果上之益，若未证果不论此益。若于六即位中得四即益，理即究竟即例如前，但得名字即中，智行位眷属功德乃至分真即中，智行位眷属功德，如身子得记，四众天龙欢喜说偈云：大智舍利弗，今得受尊记，我等亦如是悉当得作佛，即是生身菩萨，闻迹门说法得益之相也。发本显迹说佛寿长远，观佛三昧得大增长，从此亦有生身菩萨，得十妙中之五益，六即中之四益，损生增道（云云）。从二住去至一生在，皆是法身得五益，何以故？应生闻本地功德，观佛三昧转更深广，不可称量，不比前来迹中之益。何者？佛境转深功德亦大，故分别功德品云：佛说希有法，昔所未曾闻，世尊有大力，寿命不可量。说得法利者，欢喜充遍身，或住不退地，或得陀罗尼，即是生法二身得益之相。若论实道得益，两处不殊，而权智事用不得相比，喻如慧解脱俱解脱，无漏不二而功德优劣，前迹门得道止齐无生法忍，本门得道齐余一生在，以尘为数，多小深浅岂同于前，当拣彼文，从发心处即是六根净位，乃至一生在，即是最后分真（云云）。又流通利益者，前流通迹门，是诸发誓菩萨及诸罗汉，得授记者，此土他土弘经论其功德观文，但明冥利，不说显益。今说本门，付嘱一切诸佛所有之法，兼得迹门法也。秘奥之藏，即是本迹中实相也。一切甚深之事，即是本迹中因果也。如此等法，付嘱千世界微尘菩萨，法身地弘经，何但如生身此土他土弘经耶？十法界身游诸国土，则有冥显两益也。疑者云：法身常有佛何须菩萨弘？但弘之在人待时待伴，如佛虽在世，而文殊入龙宫，法身处虽有佛复须外缘，故佛付嘱吐舌摩顶。种种相貌殷勤付嘱，令弘此法得无量微妙功德，其有闻者，妙益不可称数，故文云：若有闻佛说寿量，一切皆欢喜，得无量无漏功德之果报，即此意也。
　　○十观心者，本妙长远岂可观心，虽不即是亦不离心。何者？佛如众生如一如无二如，佛既观心得此本妙，迹用广大不可称说，我如如佛如，亦当观心出此大利，亦愿我如速如佛如。故文云：闻佛寿无量，深心须臾信，其福过于彼，愿我于未来长寿度众生，如今日世尊，诸释中之王，道场师子吼，说法无所畏，我等于未来，一切所尊敬，坐于道场时，说寿亦如是，此即观心本妙，得六即利益之相（云云）。
　　△问：大妙云何？答：此应三双六句分别（云云）。文云：佛自住大乘。又云：如是大果报。又云：有大车而题称为妙。如涅槃云：大般涅槃微妙经典，而题称为大，即妙是大，即大是妙也。大品云：色非深非妙，乃至识非深非妙，此是大破妙。此文云：一切法空寂，无漏无为无大无小，此是妙破大。如大阿罗汉，此大犹修于妙，如灭止妙离，此妙犹更修大（云云）。问：若大妙一等，余经俱应称妙？答：余经通论，约理大妙不殊，而别带方便，此经不带方便，故别称妙。小乘得入发迹显本，故别称妙。问：大小俱称妙，大小俱明常，一往斥之（云云）。小乘灭止妙离名同理异，不得是常，并云不得是妙。答：妙名不可思议，小乘真谛亡言绝虑，通得是不思议，通名为妙耳。次当纵之，亦得以三无为称常而常异。又并既俱称常，亦俱会一，答：会诸见同入真而会异。又并俱无常俱粗俱不会耶？例通而义异，云何大乘无常？大乘非但无无常，亦无于常，以无于常，故言无常。云何大乘是粗？夫有言说即名为粗，云何大乘不会耶？一切诸法皆是佛法，更何所会（云云）。
　　△次释莲华者为四意，一定法譬，二引旧释，三出经论，四正解释。定法譬者，权实难显借喻莲华，譬于妙法。又七喻文多，故以譬标题。又解云：莲华非譬当体，得名类如，劫初万物无名，圣人观理准则作名，如蛛罗引丝，仿之结网，蓬飞独运依而造车，浮槎泛流而立舟，鸟迹成文而写字，皆法理而制事耳。今莲华之称非是假喻，乃是法华法门，法华法门清净，因果微妙，名此法门为莲华，即是法华三昧当体之名，非譬喻也。余经多自释名，此经无解，或是其文未度耳。而此两释皆有道理。今融二意。问：莲华定是法华三昧之莲华，定是华草之莲华。答：定是法莲华，法莲华难解，故草华为喻。利根即名解理，不假譬喻，但作法华之解，中下未悟，须譬乃知，以易解之莲华，喻难解之莲华，故有三周说法。逗上中下根，约上根是法名，约中下是譬名，三根合论双标法譬，如此解者，与谁为诤耶？今且依法譬为释也。二引旧解，睿师序云：未敷名屈摩罗，将落名迦摩罗，处中盛时名分陀利。远师云：分陀利伽是莲华开喻，然体逐时迁，名随色变，故有三名也。大经亦云：人中莲华分陀利华，二名并题者，应有通别之异，今取莲华是通，分陀利是别称。道朗云：鲜白色或翻为赤色，或翻为最香，如此皆是开盛之义，举分陀利则兼之矣。问：梵本举别，此方用通何也？答：外国有三时名，此方则无，但举通名通自兼别。他解莲华有十六义，莲华从缘生，譬佛性从缘起，莲华能生梵王，譬从缘生佛，莲华生必在淤泥，譬解起生死，莲华是瑞，见者欢喜，譬见者成佛，莲华从微之著，譬一礼一念皆得作佛，莲华必俱譬因果亦俱，华必莲譬因必作佛，莲华譬引入莲华世界，莲华是佛所践，譬众圣托生，此十譬秖是今家，譬行妙中片意耳。莲华生淤泥，淤泥不染，譬一在三中，三不染一，莲华三时异，譬开三秖是一，莲华有开有合，譬对缘有隐有显，莲华于诸华最胜，譬诸说中第一，华开实显譬巧说理显，莲华有三时异，譬权实适时，此六譬秖是今家说法妙中片意耳。如光宅云：余华华果不俱，譬余经偏明因果，此莲华华果必俱，譬此经双辨因果，弟子门明因，师门明果，故借莲华为喻。今谓此解语略而义偏，若迹门师弟各有因果。文云：我尽行诸佛所有道法，道场得成果，即师之因果，会三归一即弟子因，得记作佛即弟子果。本门云：我本行菩萨道时，即师因，我得佛已来甚大久远，即师果，我昔教其初发心，即弟子因，今皆住不退悉当得成佛，即弟子果。彼义偏略故不用，且助成其语，如四微色法，不当华之与莲，而约微论华论莲。今实相之理不当本迹因果，而约理明于本迹因果耳。又如四微不当开之与合，而约微论开合，实相不当权实，而约实相论开权显实发迹显本耳。三引经论者，法华论列十七名，一无量义，二最胜，三大方等，四教菩萨法，五佛所护念，六诸佛秘藏，七一切佛藏，八一切佛密字，九生一切佛，十一切佛道场，十一一切佛所转法轮，十二一切佛坚固舍利，十三诸佛大巧方便，十四说一乘，十五第一义住，十六妙法莲华，十七法门摄无量名字句身，频婆罗阿閦婆等，余名悉不解释，唯列十七名。次解莲华，有二义，一出水义，不可尽出离小乘泥浊水故。复有义莲华出泥水，喻诸声闻入如来大众中坐，如诸菩萨坐莲华上，闻说无上智慧清净境界，证如来密藏故。二华开者，众生于大乘中，心怯弱不能生信故，开示如来净妙法身，令生信心故，今解论意，若言令众生见净妙法身者，此以妙因开发为莲华也。若言入如来大众坐莲华上者，此以妙报国土为莲华也。何者？卢舍那佛处莲华藏海，共大菩萨，皆非生死人，若声闻得入于此，即妙报国土为莲华也。彼论望今意，乃是行位两妙耳。大集云：怜愍为茎，智慧叶，三昧为须，解脱敷，菩萨蜂王食甘露，我今敬礼佛莲华。又以戒定慧陀罗尼为缨珞，庄严菩萨。今解经，当是菩萨揽四法成假名人，如蜂在华。复以前四法自资，如蜂食华也。四正释者，若依大集行法因果为莲华，菩萨处上即是因华，礼佛莲华即是果华。若依法华论，以依报国土为莲华，复由菩萨修莲华行，报得莲华国土。当知！依正因果，悉是莲华之法，何须譬显？为钝根人不解法性莲华故，举世华为譬，亦应何妨。然经文两处，说优昙钵华时一现耳。此华若生轮王应出，若说此经，即授佛记法王王世也。此灵瑞华似莲华，故以为喻。若从此意即是借喻，喻于妙法，夫喻有少喻遍喻，如涅槃（云云）。但少喻以月喻面，不得求其眉目，雪出况象，不可觅其尾牙。今法华三昧无以为喻，喻此莲华耳。夫华有多种已如前说，唯此莲华华果俱，多可譬因含万行，果圆万德，故以为譬。又余华粗喻九法界十如是因果，此华妙喻佛法界十如因果。又以此华喻佛法界迹本两门，各有三喻。喻迹者，一华生必有于莲，为莲而华，莲不可见，此譬约实，明权意在于实，无能知者。文云：我意难可测，无能发问者。又云：随宜所说意趣难解。二华开故莲现，而须华养莲，譬权中有实而不能知，今开权显实意须于权。广识恒沙佛法者，秖为成实使深识佛知见耳。三华落莲成，即喻废三显一，唯一佛乘直至道场，菩萨有行见不了了，但如华开，诸佛以不行故见则了了，譬如华落莲成，此三譬迹门。从初方便引入大乘，终竟圆满也。又三譬譬本门者，一华必有莲譬迹，必有本迹含于本，意虽在本佛旨难知，弥勒不识。二华开莲现，譬开迹显本，意在于迹，能令菩萨识佛方便，既识迹已还识于本，增道损生。三华落莲成，譬废迹显本，既识本已不复迷迹，但于法身修道圆满上地也。此三譬譬本门始从初开终至本地，二门六譬各有所拟。初重约佛界十如施出九界十如，次重开九界十如显佛界十如，三重废九界十如成佛界十如，三譬摄得迹门始终尽。若得此意，十二因缘四谛三谛等智行位，乃至功德利益，亦用此譬，譬之（云云）。第四重约本佛界十如，施出迹中佛界十如。第五重开迹中佛界十如，显出本中佛界十如。第六重废迹中佛界十如，成本中佛界十如，始终圆满开合具足，是为少分以莲华为譬也。多分喻者，释论解师子吼义，从深山谷种生长，身力手足爪牙头尾，震吼等譬，譬师子吼法门，亦如大经明波利质多树黄嘴疱果等，遍喻行人，今亦如是。从初种子乃至莲成，喻于妙法也。譬如石莲乌皮在外，白肉在内，四微为质，卷荷欲生微细众具，开华布须莲实房成，初后不异莲华，始终十义具足，譬佛界众生，始自无明终至佛果十如，是法无有缺减，总譬竟。譬如石莲，黑则叵染硬则叵坏，不方不圆不生不灭，劫初无种故不生，今不异初故不灭，是名莲子相。一切众生自性清净心，亦复如是。不为客尘所染，生死重积，而心性不住不动不生不灭，即是佛界，如是相净名曰一切众生即菩提相，即其义也。譬如莲子虽复乌皮淤泥之中，白肉不改，一切众生了因智慧，亦复如是。五住淤泥生死果报，一切智愿犹在不失，是名佛界如是性，故言烦恼即菩提。又诸法不生般若生，即其义也。譬如莲子在淤泥中，而四微不朽是名莲子体，一切众生正因佛性，亦复如是。常乐我净不动不坏，名佛界如是体。大经言：是味真正停留在山，草木丛林不能覆灭，即其义也。譬如莲子为皮壳所笼为泥所没，而卷荷在心，而有生长以气，一切众生心亦如是。虽为苦果所缚集惑所沈，而能于中发菩提心，甚大雄猛，如师子乳，如师子筋弦，是名佛界如是力。经言：若发菩提心动无边生死，破无始有轮，阎浮人未见果，而能勇猛发心也。譬如莲子虽复微小，乌皮之内，具有根茎华叶须台众具顿足，是名莲子如是作，一切众生初发菩提心，亦复如是。明解决定慈悲誓愿，上求下化誓取成就，志不疲退，是名佛界如是作。华首经言：一切诸功德皆在初心中，即其义也。譬如莲子根依淤泥而华处虚空，风日照动昼夜增长，荣耀顿足，一切众生亦复如是。从无明际发菩提心，修菩萨行出离生死，入法性中因行成就，值于佛日被神通风，其心念念入萨婆若海，此名佛界如是因。经言：于无量劫所作功德，不如五茎莲华，上然灯佛得功德多，此是真因成就，即其义也。譬如莲华须蕊围绕在华内莲外，此名莲华如是缘，菩萨亦如是。于真因中具足万行六波罗蜜，一行一切行，资助于因，如须在华内。若得果时众行休息，如须在莲外，是名佛界如是缘。经言：尽行诸佛所有道法，即其义也。譬如莲华华成结莲而华叶零落，台子成实，此名莲子如是果，菩萨亦如是。真因所感，无上菩提大果圆满，究竟成实，是名佛界如是果。故经言：佛子行道已，来世得作佛，即其义也。譬如莲实房台包绕，此名莲子如是报，菩萨亦如是。大果圆满无上报足，习果之果依于报果，如实依台。经言：如是大果报久修业所得，即其义也。譬如泥莲四微，处空莲四微，初后不异，此名莲子本末等，一切众生亦如是。本有四德隐名如来藏，修成四德显名为法身，性德修德常乐我净，一而无二，是名佛界十如本末究竟等。经言：众生如佛如一如无二如，即其义也。是用莲华譬十如境竟。次用莲华譬十二因缘者，乌皮淤泥水草重覆，通如上说也。即是无明支种子，能生力即是行支，内有卷荷，华须备具，即是识名色六入触受支，含润爱取有支，团圆盘屈不能得出，即是老死支。若能芽锋萌动，钻乌皮破即是无明灭，不复在乌皮内生，即是诸行灭，出[谷-禾+卵]壳外，即是老死灭，此略譬四种十二因缘也。次用莲华譬四谛者，乌皮譬界内苦，白肉譬界内集，泥譬界外集，水譬界外苦，道灭可知。此通譬四种四谛也。次用莲华譬二谛者，莲藕茎叶等譬俗，莲藕茎孔空譬真，此通譬七种二谛也。次用莲华譬三谛者，真俗如前，四微拟常乐我净，譬中道第一义谛，此通譬五种三谛也。四微无生无灭譬一实谛，劫初无生今时无灭，譬无谛无说也。用莲华譬境妙竟。次更譬九妙者，内有生性譬智妙，卷荷生性譬空智妙，须叶生性譬假智妙，莲台四微生性譬中智妙，此三生性譬一心三智妙也。莲子虽小备有根茎华叶，譬行妙，茎即慈悲，叶即智慧，须即三昧，开敷即解脱。又叶以譬三慈者，覆水青叶譬众生缘慈，覆水黄叶譬法缘慈，倚叶譬无缘慈，倚荷若出莲生不久，无缘慈成得记不久。又根华子叶利益人蜂即檀，香气即尸，生泥不辱即忍，增长即精进，柔湿即禅，不污即慧，齐此譬行妙也。莲譬理即位，芽钻皮粗住位，芽出皮细住位，钻泥欲定位，齐泥未到位，出泥在水四禅位，禅定如水能洗欲尘，处水增长譬无色位，齐此譬观行莲华位，出水譬破见思，相似莲华十信位，处空含而欲敷，譬十住位，须台可识譬十行位，随日开回譬十回向位，敷舒成就荷负蜂蝶，譬十地位，须叶零落台子独在，譬休息众行，妙觉圆满果上无事，真常湛然此皆譬位妙也。莲有四微譬真性轨，莲房内虚茎藕中空，譬观照轨，台房围绕譬资成轨，此譬三法乘妙也。莲成处空影临清水，譬显机显应，影临浊水譬冥机冥应，影临风浪之水，譬亦冥亦显机应。大经云：闇中树影夜影临水，譬非冥非显机应，此等譬感应妙也。若风摇莲华，东昂西倒向南映北，下风则合上风则开者，即譬东涌西没中涌边没等，此譬地动瑞。日暮华合譬入定瑞，日出华开譬说法瑞，远望则红，近望则白，赤华青叶相映辉赫，譬放光瑞，流芳遍野譬栴檀风瑞，蕊粖飘飏譬天雨华瑞，风雨飘洒翻珠相棠，譬天鼓自然鸣瑞，此等皆譬神通妙也。华合未开，譬隐一乘，分别说三，华叶正开譬会三归一但说一乘，华落莲存譬绝教冥理。若知如来常不说法，乃名多闻，此等譬说法妙也。从一藕边更生一华，展转复生无量莲华，譬业生眷属妙。从一莲房堕子，在泥更生莲华，展转复生无量莲华，譬神通眷属妙。掘移彼藕，采彼莲子，种于此池，莲华炽盛譬愿生眷属妙。彼池飞来如游丝薄雾，入于此池莲华炽盛，譬应生眷属妙。鱼鳖噞喁其下，蜂蝶翔集其上，譬众生果报清凉之妙益，见者欢喜譬于因益，采用其叶譬三草益，采用其华譬妙小树益，采用其莲譬妙大树益，采用其藕譬妙实事益，此等譬功德利益，如是等譬及余无量譬喻以譬迹中十妙（云云）。次譬本者，譬如一池莲华始熟，熟已堕落，投于泥水方复生长乃至成熟，如是展转更生熟，岁月既积，遂遍大池华田布满，佛亦如是。本初修因证果已竟，为众生故更起方便在生死中，示初发心复示究竟，数数生灭无数百千，本地垂应俯同凡俗，更修五行，乌莲更生茎叶，譬更修圣行，莲子四微稍稍增长，譬更修天行，荷叶始生譬更修梵行，莲子堕泥，譬同诸恶更修病行，莲芽始萌，譬同小善更修婴儿行，如是三世益物不可称计，遍满法界，无非分身垂迹开迹废迹等益（云云）。若非莲华，何由遍喻上来诸法，法譬双辨故称妙法莲华也。

　　妙法莲华经玄义卷第七下

　　妙法莲华经玄义卷第八上

　　　　天台智者大师说

　　第二释通名者，经一字也。具存胡音，应云萨达磨分陀利修多罗。萨达磨，此翻妙法。分陀利，此翻莲华，已如上释。修多罗，或云修单兰，或云修妒路，彼方楚夏，此土翻译不同，或言无翻，或言有翻。释此为五：一明无翻，二明有翻，三和融有无，四历法明经，五观心明经。言无翻者，彼语多含此语单浅不可以单翻复应留本音，而言经者，开善云非正翻也。但以此代彼耳。此间圣说为经，贤说子史，彼圣称经，菩萨称论，既不可翻，宜以此代彼，故称经也。既不可翻而含五义：一法本亦云出生，二云微发亦云显示，三云涌泉，四云绳墨，五云结鬘。今秖作五义不可翻，今于一中作三，三五十五义，一教本、二行本、三义本，今广释之。言法本者，一切皆不可说，以四悉檀因缘则有言说，世界悉檀，说则为教本为人，对治则为行本，第一义悉檀则为义本。所言教本者，金口所说一言为本，泒出无量言教，若通若别当时被物，闻即得道故。经言：一一修多罗，复有无量修多罗，以为眷属。若后人不解，菩萨以佛教为本，作通论别论，申通别经，令佛意不壅寻者得道，良由其论有本故也。诸外道等虽有所说，不与修多罗合，戏论无本不能得道。经是行本者，示人无诤法，导达通塞，开明眼目，救治人病，如教修行则起通别诸行，从此至彼入清凉池，至甘露地泥洹真法宝，众生从种种门入，故知经是行本。经是义本者，寻一句诠于一义，寻无量句诠无量义，或寻一句诠于无量义，寻无量句诠于一义，若通若别寻诠会入，故经是义本。束此三种为法门者，教本即是闻慧，行本即是思慧，义本是修慧，见真法本之义尚已多含，故不可翻也。或言出生，例此可知。二含微发者，佛以四悉檀说，言辞巧妙次第诠量初中后善圆满具足，如大海水渐渐转深。闻教之者，初闻世界悉檀，次第领受，分别法相微有解生，渐渐增长明练通达。又遍读诸异论，广知智者意，多闻强识以至成佛，就此即约教论微发，初闻为人，对治即能起行，始人天小行，次戒定慧入无漏行，见道修道遂证无学，从小入大终于妙觉，是约行论微发，初闻第一义悉檀，展转增广入于闻思，暖顶世第一，次入见谛得真第一义，次入修道至无学，从小入大见似真中道，起自毫末终成合抱也。束此三发为法门者，依小乘即三种解脱发，依大乘初住中，有教发是般若，行发即如来藏，理发是实相，微发已自多含，故不可翻也。三含涌泉者，从譬为名也。佛以四悉檀说法，文义无尽法流不绝。若闻世界说一句，解无量句，月四月至岁，如风于空中，自在无障碍，说初心解已如涌泉，何况后心？何况如来？犹如石泉流润遍益也。若闻为人对治，起无量行恒沙佛法种种法门，一行无量行入善境界，登八正直道，若闻第一义，理若虚空，虚空之法不可格量，遍一切处，是名义涌泉。束此为法门者，教泉是法无碍辩，行泉即辞无碍辩，义泉即义无碍辩，乐说通三处，涌泉已自多含，故不可翻也。四含绳墨者，佛以四悉檀说，初闻世界裁爱见之邪教，不为邪风倒惑，得入正辙，即教绳墨也。若闻为人对治，远离非道，入好正济道品之路，即行绳墨也。若闻第一义裁爱见此岸，得至彼岸，不保生死，亦不住无为，即义绳墨。束此为法门者，教裁邪即是正语，行裁邪即正业正精进正念正定等，义裁邪即正见正思惟等，绳墨已自多含，故不可翻。五含结鬘者，结教行理如结华鬘令不零落，世界悉檀结佛言教不零落，为人对治结众行不零落，第一义结义理不零落。束此为法门者，结教成口无失，结行即身无失，结义即意无失，亦是三种共智慧行，亦是三陀罗尼教不零落，是闻持陀罗尼，行不零落行陀罗尼，义不零落即总持陀罗尼。若作严身释者，即是约教名智慧庄严，约行名福德庄严，约义即是所庄严。所庄严即是法身，为定慧庄严也。一切众生皆有法身，法身体素天龙之所忽劣，若修学定慧庄严法身，则一切见敬也。旧云：经含五义，今则经含十五义，岂可单汉翻胡名含之，释如此（云云）。训者训常，今释其训，天魔外道不能改坏，名为教常。真正无杂无能逾过，名为行常。湛然不动决无异趣，名为理常。又训法者，法可轨行可轨理可轨，今直释训已含六义，况胡言重复而可单翻耶？二言有翻者，亦为五：一翻为经，经由为义，由圣人心口故，今亦随而释之，谓教由行由理由。一切修多罗，一切通别论，一切疏记等，皆由圣人心口是名教由。一切契理行，一切相似行，一切信行法行，皆由圣人心口，故以行为由。一切世间义，一切出世义，一切方便义，一切究竟义，皆由圣人心口，故以义为由。教由世界，行由为人对治，义由第一义悉檀。又言经者纬义，如世绢经，以纬织之，龙凤文章成，佛以世界悉檀说经，菩萨以世界纬织，经纬合故贤圣文章成。又约行论经纬，慧行为经，行行为纬，经纬合故八正文章成。又约理论经纬者，诠真为经，诠俗为纬，经纬合故二谛文章成。二翻为契者，契缘契事契义，世界说是契缘，随宜说是契生善，随对治说是契破恶，是为契事，随第一义说，是契义。三翻法本者，即教行理本如前释（云云）。四翻线者，线贯持教，行理令不零落，严身等义如前释。又线能缝义，缝教使章句次第，堪可说法，如支佛不值十二部线，不能说法，世智辩聪亦不得经线，正语不成。又线能缝行，依经则行正，违经则行邪。又缝理者，理所不印，堕六十二邪。理所印者，会一究竟道也。五翻善语教，亦是善行教，亦是善理教。世界悉檀说即善语教，为人对治即善行教，第一义说即善理教，是名修多罗有五种翻也。三和融有无者，昔佛法初度胡汉未明，言无翻者，乃是河西群学所传，晚人承用加以此代彼。今传译焕烂方言稍通，岂苟执无翻，犹以多含为解。若多含者，何局五耶？若有翻者，以何为正义？宁种种，翻那得多？若翻修多罗为经者，修多罗有九，谓通别修多罗藏等，何不见周正十二部中经部，三藏中有经藏耶？若翻为契法本等者，亦应改正十二部中有契部，法本部线部善语教部，三藏中应有线等藏，彼诸处皆不从此翻，何独通修多罗耶？释论云：般若尊重智慧轻薄，何得用轻翻重，若尔即是无翻家证。夫实相尊重不可说，遂得作胡言而说，何不得作汉语而翻？若不可翻亦不可说，此即有翻家证旧云：涅槃含三德不可用灭度为翻。又梁武云：灭度小乘法，不可用翻大涅槃，此未必尔。经言：有涅槃大涅槃，亦应有灭度大灭度。此经云：如来灭度岂非大灭度？既以小灭度翻小涅槃，何得不以大灭度翻大涅槃？若谓灭度偏不含三德者，今作含释，灭者即解脱，解脱必有其人，人即法身，法身不直身，必有灵智，灵智即般若。又大即法身，灭即解脱，度即般若，但标灭度含三宛然，何得无翻耶？若执一言则彼彼相是非，不达佛意已如上说。今和融有无虚豁义趣，若言无翻名含五义，于一一义更含三义，弥见其美，若作有翻，于一一翻，亦具三义。转益旨深，任彼有无，何所乖诤？大经云：我终不与世间共诤。世智说有我亦说有，世智说无我亦说无。如此通融于二家，无失而有理存焉？复次圆义无方处处通入，乃如上说。若正翻名，世谛不得混滥，今且据一名以为正翻，亦不使二家有怨。何者？从古及今译胡为汉，皆题为经，若余翻是正，何不改作契线？若传译佥然，则经正明矣。若等是无翻，何不标微发涌泉等？今正用经，于多含义强，含三法本三微发三涌泉，诸绳墨结鬘等义，亦含契线善语教，训法训常等，无不摄在经一字中，余句亦如是。诸大小乘教，皆以经为通名故，不用余句也。四历法明经者，若以经为正翻，何法是经？旧用三种，一用声为经，如佛在世金口演说，但有声音诠辩，听者得道，故以声为经。大品云：从善知识所闻也。二用色为经，若佛在世可以声为经，今佛去世纸墨传持，应用色为经。大品云：从经卷中闻三用法为经内，自思惟心与法合不由他教亦非纸墨，但心晓悟即法为经。故云：修我法者，证乃自知（云云）。三尘为经，施于此土，耳识利者，能于声尘分别取悟，则声是其经于余非经。若意识利者，自能研心思惟取决，法是其经于余非经。眼识利者，文字诠量而得道理，色是其经于余非经，此方用三尘而已，余三识钝，鼻臭纸墨则无所知，身触经卷亦不能解，舌啖文字宁别是非？若他土亦用六尘，亦偏用一尘，如净名曰：以一食施于一切，于食等者，于法亦等，于法等者，于食亦等，此即偏用舌根所对为经。或有国土以天衣触身即得道，此偏用触为经，或见佛光明得道，此偏用色为经，或寂灭无言观心得道，此偏用意为经，如众香土以香为佛事，此偏用香为经，他方六根识利，六尘得为经，此土三根识钝，鼻不及驴狗鹿等，云何于香味触等，能得通达？问：根利故于尘是经，钝者尘则非经耶？答：六尘是法界，体自是经，非根利取方乃是经。何者？大品云：一切法趣色，是趣不过此色，能诠一切法，如黑墨色，一画诠一，二画诠二，三画诠三，竖一画则诠王，足右画则诠丑，足左画则诠田，出上诠由，出下诠申，如是回转诠不可尽，或一字诠无量法，无量字共诠一法，无量字诠无量法，一字诠一法，于一黑墨小小回转，诠量大异，左回诠恶右回诠善，上点诠无漏，下点诠有漏，杀活与夺毁誉苦乐，皆在墨中，更无一法出此墨外。略而言之，黑墨诠无量教无量行无量理，黑墨亦是教本行本理本，黑墨从初一点至无量点，从点至字，从字至句，从句至偈，从偈至卷，从卷至部。又从点一字句中，初立小行后著大行。又从点字中，初见浅理后到深理，是名黑色教行义三种微发。又从黑色涌出点，出字句偈不可穷尽，涌出诸行无尽，涌出义无尽，是名黑色具三涌泉。又约黑色裁教行义邪，又约黑色结教行义鬘，又以严身，又色是由，由色故缚有六道生死，由色故脱有四种圣人。又色训法，法色故能成教行理，又色是常，色教不可破，色行不可改，色理不可动。又色不可翻，色义多含故，又色可翻名色为经，故见色经时，知色爱见，知色因缘生法，知色即空即假即中，色即法界，总含诸法，法界文字文字即空，无点无字无句无偈，句偈文字毕竟不可得，是名知字非字非字亦字，墨色是经，为法本者，若于墨字生嗔，断他寿命，若于墨字起爱而作盗淫，乃至于墨起痴，而生邪见。当知！墨字是四趣本，若于墨字生慈生舍，乃至生正见者，当知！墨字是人天本，若知墨字是果报无记，无记是苦谛，于报色生染即是集谛，知字因缘所成苦空无我是道谛，既知字非字，不生字倒，诸烦恼灭即灭谛，知字四谛，知字四谛能生暖顶，若向若果贤圣解脱。当知！墨字是声闻本，若于字不了名无明，于字起爱恚是诸行，分别字好丑是识，识于字名名色，字涉于眼名六入，字尘对根名为触，纳领染著即是受，缠绵不舍是爱，竭力推求是取，取则成业名为有，有能牵果是名生老病死，苦轮不息，是则十二因缘本。若能知字非字，无明即灭不至于行，乃至不至老死，无明灭则老死灭，当知！此字是辟支佛本。若知字即空非灭，已空字性本空，空中无爱恚，乃至无邪正，字不可得，知字者谁？云何众生妄生取舍起慈悲誓愿行六度，济众生入如实际，亦无众生得灭度者。当知！此字是菩萨本。若知字非字，非字非非字，无二边倒名净，净则无业名我，我则无苦名乐，无苦则无生死名常，何以故？字是俗谛，非字是真谛，非字非非字是一实谛，一谛即三谛，三谛即一谛，是名境本。若知墨字从纸笔，心手和合而成，一一字推不得一字，一一点推亦不得字，则无所不得心手即不得能，无能无所知能所谁？是一切智本。字虽非字非字而字，从心故有点，从点有字，从字有句，从句有偈，从偈有行，从行有卷，从卷有帙，从帙有部，从部有藏，从藏有种种分别，是道种智本。虽非字非非字，而双照字非字，是为一切种智本。雪山为八字舍所爱身，是为行本。我解一句乃至半句，得见佛性入大涅槃，即是位本。我得三菩提，皆由闻经及称善哉！字即乘本。若忘失句逗，还令通利，与其三昧及陀罗尼，即感应本。依文学通即神通本，依字故得语即说法本，说字教他即眷属本，勤学此字禄在其中，即利益本，如此解字手不执卷，常读是经，口无言声，遍诵众典，佛不说法，恒闻梵音，心不思惟，普照法界，如此学问岂不大哉！当知！黑字是诸法本，青黄赤白亦复如是。非字非非字，双照字非字，不可说非不可说，不可见非不可见，何所简择？何所不简择？何所摄？何所不摄？何所弃？何所不弃？是则俱是，非则悉非，能于黑色通达一切，非于一切，非通达一切，是通达一切，非非非是一切法邪，一切法正，若于黑色不如是解，则不知字与非字，黄白赤青有对无对，皆不能知。若于黑色通达，知余色亦如是，此即法华经意，以色为经也。声尘亦如是，或一声诠一法（云云）。耳根利者，即解声爱见因缘，即空即假即中，知唇舌牙齿皆不可得，声即非声，非声亦声，非声非非声，声为教行义本种种等义，皆如上说，即是通达声经，香味触等亦复如是。文云：一切世间治生产业，皆与实相不相违背，即此意也。外入皆经，周遍法界者，内入亦如是，内外入亦如是。经云：非内观得解脱，亦不离内观（云云）。是则一尘达一切尘，不见一尘一切尘，通达一尘一切尘，于一识分别一切识，亦不见一识一切识，而通达一识一切识，自在无碍平等大慧。何者是经？何者非经？若欲细作，于一一尘识例可解，有翻无翻以三义织之，后用三观结之（云云）。历诸教分别经者，若言理绝文字，文字是世俗，寄字诠理，理可是经，文字非经，六尘等皆是经诠，非正经也。此即三藏中经耳。若无离文字说解脱义，文字性离即是解脱，六尘即实相无二无别，如上所说者，圆教中经也。带三方便作此说者，方等中经也。带二方便如此说者，般若中经也。带一方便作如此说者，华严中经也。五明观心经者，皆类上为四也。一类无翻者，心含善恶诸心数等。当知！此心诸法之都何可定判？若恶是心，心不含善及诸心数，若善是心，心不含恶及诸心数，不知何以目心？以略代总，故知略心能含万法，况不含五义耶？华严云：一微尘中有三千大千世界经卷，即其义也。心是法本者，释论云：一切世间中无不从心造，无心无思觉，无思觉无言语。当知！心即语本。心是行本者，大集云：心行大行遍行，心是思数，思数属行阴，诸行由思心而立，故心为行本。心是理本者，若无心理与谁含，以初心研理恍恍将悟，稍入相似则证真实，是为理本。心含微发者，初刹那心微微而有，次心若存若亡，次渐增长后，则决定畅心而发口，是语微发。初心习行行犹微弱，次少树立，后成大行即行微发。初观心不见心理，更修仿佛，乃至相似真实即理微发。心含涌泉者，心具诸法，障故不流，如土石压泉，去壅涌溜，若不观心心闇不明，所说不长，若观心明彻则宣辩无方，流溢难尽，岂非语涌泉。若不观心行则有间，以观心故念念相续，翻六蔽成六度，六度摄一切行，是行涌泉。若能观心如利钁斫地，磐石沙卤理水清澄滔滔无竭即义涌泉。心含结鬘者，观念不谬得一闻持，穿文无失，观心得定共力，穿行无失，观心得道共力，穿义无失。又观心得定慧严显法身，此皆可解。又心是绳墨，若观心得正语离邪倒说，观心正则勉邪行，心无见著则入正理，事行如绳，理行如墨，弹爱见木成正法器也。是为心经多含，略示十五义（云云）。二类有翻明观者，心即是由，三义由心，一切语言由觉观心，一切诸行由于思心，一切义理由于慧心。经云：诸佛解脱，当于众生心行中求，心是经纬以觉为经，以观为纬织成言语。又慧行心为经，行行心为纬，织成众行，心竖缘理为经，心横缘理为纬，织成义理（云云）。又观境为经，观智为纬，观察回转织成一切文章。又心即是契观，慧契境是契缘，契乐欲心为契教，契便宜对治心为契行，契第一义心契理心为法本，心为线者如前（云云）。心为善语教者，法之与语俱通善恶，今以善法善语定之，心之与观亦通善恶，今以善心善观定之，即是善语教。善行善理故，心具三义。心是可轨者，若无观则无规矩，以观正心王，心王正故，心数亦正，行理亦尔，心王契理，数亦契理，故名可轨也。心常者，心性常定犹如虚空，谁能破者？又恶觉不能坏善觉，邪行不干正行，邪理不坏正理，故心名常。随诸事释，一一向心为观，观慧弥成于事无乖，如火益薪事理无失，即文字无文字，不舍文字而别作观也。三类和融有无明观者，可解（云云）。四类历法为观者，若小乘明恶中无善，善中无恶，事理亦然，此则恶心非经，则无多含之义，隘路不受二人并行。若大乘观心者，观恶心非恶心，亦即恶而善，亦即非恶非善。观善心非善心，亦即善而恶，亦非善非恶。观一心即三心，以此三心历一切心，历一切法，何心何法而不一三？一切法趣此心，一切心趣此法，如此观心为一切语本行本理本，有翻五义，无翻五义，一一于心解释无滞，遍一切心无不是经，大意可领，不俟多记也。
　　△第二显体者，前释名总说文义浩漫，今顿点要理正显经体，直辨真性，真性非无二轨，欲令易解是故直说，后显宗用，非无初轨偏举当名耳。体者，一部之指归，众义之都会也。非但会之至难，亦乃说之不易。文云：是法不可示言辞相寂灭。大经云：不生不生不可说。又云：有因缘故亦可得说。今略开七条，一正显经体，二广简伪，三一法异名，四入体之门，五遍为众经体，六遍为诸行体，七遍一切法体。正显体，更明四意，一出旧解，二论体意，三正明体，四引文证。北地师用一乘为体，此语奢漫未为简要，一乘语通滥于权实，若权一乘都非经意，若实一乘义该三轨，显体不明故不用。又有解言，真谛为体，此亦通滥，小大皆明真谛，小乘真谛故不俟言，大乘真谛亦复多种，今以何等真谛为体故不用。又有解言，一乘因果为体，今亦不用。何者？一乘语通已如前说。又因果二法犹未免事，云何是体？事无理印则同魔经，云何可用？有人解乘体通因果，果以万德为体，因以万善为体。引十二门论云：诸佛大人所乘，文殊观音等所乘，又引此经，佛自住大乘即果也。诸子乘是宝乘，是因乘也。又引普贤观大乘因果皆是实相，私问因果之乘为变为不变？若变谁是能通？谁是所通？若不变因果，则并皆无此理，若别有法通因果，当知！因果非果者经体也。十二门论云：大人佛不行故名乘，岂应以不行证因果乘也。法华佛自住大乘者，此乃乘理以御人，非住果德也。普贤观明因果，皆指实相，云可将实相证于因果耶？今皆不用。有人明因乘，以般若为本，五度为末果，乘以萨婆若为本，余为末。又因乘狭，果乘广。又般若相应心是一体乘，不相应心是异体乘。又无所得相应行是近乘，低头举手有所得是远乘。又六度有世出世杂是远乘，三十七品但出世名近乘。又四句度与品悉无得。又度与品俱有得。又度杂品不杂。又品杂度不杂（云云）。私谓，般若为乘本者，于今经是白牛非经体也。萨婆若为乘本者，于今经是道场所成果，亦非乘体，因乘狭者是纵义，果乘广者是横义，悉非今经乘体，般若相应心无所得近远等，于今经悉是庄校傧从，都非乘体，那忽于皮毛枝叶而兴诤论耶？喧怒如此，谁能别之？有人引释论，以六度为乘体，方便运出生死，慈悲运取众生，于今经般若是牛，五度是庄挍，方便是傧从，慈悲是轩亦非乘体。中边分别论云：乘有五，一乘本谓真如佛性，三乘行谓福慧，三乘摄谓慈悲，四乘障谓烦恼，是烦恼障行解等是智障，五乘果谓佛果也。唯识论云：乘是出载义，由真如佛性出福慧等行，由此行出佛果，由佛果载出众生。摄大乘论乘有三，一乘因谓真如佛性，二乘缘谓万行，三乘果谓佛果也。法华论明乘体，谓如来平等法身。又云：如来大般涅槃，此两文似如隐显耳。发心低头举手等名乘缘，十二门论明乘本，谓诸法实相乘主，谓般若乘助，谓一切行资成乘至，至萨婆若，此五论明乘体同而庄挍小异，于今经明乘体，正是实相不取庄挍也。若取庄挍者，则非佛所乘乘也。二论体意者，何意须用此体？释论云：诸小乘经，若有无常无我涅槃三印印之，即是佛说，修之得道，无三法印即是魔说，大乘经但有一法印，谓诸法实相，名了义经，能得大道，若无实相印，是魔所说。故身子云：世尊说实道，波旬无此事。何故小三大一，小乘明生死与涅槃异，生死以无常为初印，无我为后印，二印印说生死，涅槃但用一寂灭印，是故须三。大乘生死即涅槃，涅槃即生死，不二不异。净名曰：一切众生常寂灭相，即大涅槃。又云：本自不生今则无灭。本不生者，则非无常无我相。今则无灭者，则非小寂灭相，唯是一实相，实相故言常寂灭相，即大涅槃，但用一印也。此大小印印半满经，外道不能杂，天魔不能破，如世文符得印可信。当知！诸经毕定须得实相之印，乃得名为了义大乘也。三正显体者，即一实相印也。三轨之中取真性轨，十法界中取佛法界，佛界十如是中取如是体，四种十二因缘中取不思议不生不灭，十二支中取苦道即是法身，四种四谛中取无作四谛，于无作中唯取灭谛，七种二谛中取五种二谛，五二谛中唯取真谛，五三谛中取五中道第一义谛，诸一谛中取中道一实谛，诸无谛中取中道无谛也。若得此意，就智妙中简乃至十妙，一一简出正体，例可知也。若譬喻明义，如梁柱纲纪一屋，非梁非柱即屋内之空，柱梁譬以因果，非梁非柱譬以实相，实相为体非梁柱也。屋若无空无所容受，因果无实相无所成立。释论云：若以无此空一切无所作。又譬如日月纲天，公臣辅主日月可二，太虚空天不可二也。臣将可多主不可多也。为此义故，须简出正体，如三轨成乘，不纵不横不即不离，显示义便，须简观照等，唯指真性当名，正意分明三轨既然，余法例尔（云云）。四引证者，序品云，今佛放光明助显实相义。又云：诸法实相义已为汝等说。方便品云：唯佛与佛乃能究尽诸法实相。偈中云：诸佛法久后要当说真实。又云：我以相严身为说实相印。身子领解云：世尊说实道，波旬无此事。又云：安住实智中，我定当作佛。法师品云：开方便门，示真实相。安乐行云：观诸法如实相。寿量云：如来如实知见。普贤观云：昔于灵山广说一实之道。又云：观于一实境界故，知诸佛为大事因缘，出现于世。秖令众生开佛知见，见此一实，非因非果之理耳。经文在兹，可为明证也。
　　○二广简伪者，夫正体玄绝一往难知。又邪小之名乱于正大，譬如鱼目混杂明珠，故须简伪。即为六意，一就凡简，二就外简，三就小简，四就偏简，五就譬简，六就悟简。一就凡简者，释论云：世典亦称实者，乃是护国治家称实也，外道亦称实者，邪智僻解谓为实也。小乘称实者，厌苦苏息，以偏真为实也。如是等但有实名，而无其义，何者？世间妖幻道术亦称为实，多是鬼神魅法，此法入心迷醉狂乱，自炫善好谓胜真实，立异动众示奇特相，或髑髅盛屎，约多人前张口大咽，或生鱼臭肉增状餔食，或裸形弊服夸傲规矩，或直来直去不问不答，种种谲诡[言*玄]诱无智，令信染惑著，著已求脱叵得，内则病害其身，外则诛家灭族，祸延亲里现受众苦，后受地狱长夜之苦，生生障道无解脱期，此乃世间现见何实可论？钝使爱论摄，若周孔经籍，治法礼法兵法医法，天文地理八卦五行，世间坟典，孝以治家，忠以治国，各亲其亲，各子其子，敬上爱下，仁义揖让，安于百姓，霸立社稷。若失此法，强者陵弱，天下焦遑，民无聊生，鸟不暇栖，兽不暇伏。若依此法，天下太平牛马内向。当知！此法乃是爱民治国，而称为实。金光明云：释提桓因种种胜论，即其义也。盖十善意耳。修十善上符天心，诸天欢喜求天然报，此法为胜，故言胜论耳。又大梵天王说出欲论，即是修定出欲淤泥，亦是爱论摄耳。世又方术服药长生，练形易色飞仙隐形者，称此药方秘要真实，此亦爱论钝使摄耳。二就外简者，即是外道典籍也。若服药求知聪利明达，推寻道理，称此药方为胜为实者，药力薄知不能鉴远，触药则失，药歇则失，亦非实也。若此间庄老无为无欲，天真虚静息诸夸企，弃圣绝智等，直是虚无其抱，尚不出单四见外，何关圣法？纵令出单四见外，尚堕复四见中，见网中行非解脱道，若外国论力，受梨昌募，撰五百明难，其一云：瞿昙为一究竟道，为众多究竟道？佛言：但一究竟道。论力云云何诸师各各说究竟道，佛指鹿头，汝识其不？论力言识，究竟道中其为第一。佛言：若其得究竟道，云何自舍其道，为我弟子耶？论力即悟叹佛法中独一究竟道。又如长爪云：一切论可破，一切语可转，观诸法实相，于久不得一法入心。释论云：长爪执亦有亦无见。又云：亦计不可说见，如斯流类，百千万种虚妄戏论，为惑流转，见网浩然邪智澜漫，触境生著，或时[袖-由+聂]揲有无为有，无有无无为无，有非有非无为有，无非有非无为无，百千番牒，悉皆见倒，生死诸边非真实也。大经云：被无明枷，系生死柱，绕二十五有，不能得脱，即此义也。三就小简者，声闻法中亦云离有离无名圣中道。大集云：拘邻如沙门，最初获得真实之知见，然小乘不运大悲不济众生，功德力薄不求作佛，不深穷实相，则智慧劣弱。虽云离有离无名圣中道，乃以断常二见为二边，真谛为中道，真无漏慧名为见，证涅槃法名为知，虽断见思，除灭分段，而住草庵，非究竟理，对前生死有边，即是涅槃无边，二俱可破可坏，非真实道，故不名实相也。四就偏简者，诸大乘经，共二乘人带方便说者，名字既同义须分别，如摩诃衍中云：三乘之人，同以无言说道断烦恼。中论云：诸法实相三人共得者，二乘之人虽共禀无言说道，自求出苦无大悲心，得空则止，钝根菩萨亦尔。利根菩萨大悲为物，深求实相，共实相者智如萤火，是故非实，不共实相智如日光，是故为实。大经云：第一义空名为智慧，二乘但空空无智慧，菩萨得不但空，即中道慧，此慧寂而常照，二乘但得其寂，不得寂照，故非实相。菩萨得寂又得寂照，即是实相。见不空者复有多种，一见不空次第断结，从浅至深，此乃相似之实，非正实也。二见不空具一切法，初阿字门则解一切义，即中即假即空不一不异，无三无一二乘但一即，别教但二即，圆具三即，三即真实相也。释论云：何等是实相？谓菩萨入于一相，知无量相，知无量相，又入一相，二乘但入一相，不能知无量相，别教虽入一相，又入无量相，不能更入一相，利根菩萨即空，故入一相。即假，故知无量相，即中，故更入一相。如此菩萨深求智度大海，一心即三，是真实相体也。华严不共二乘，但约菩萨三智次第，得亦非正实，不次第得者是正实也。若方等中四人得三智，三人为虚一人为实，大品三慧说三智属三人，前二不深求浅而非实，后一人深求一心三智，是故是实。此经汝实我子无复四三之人，十方谛求更无余乘，但一实相智，决了声闻法，但说无上道，纯是一实体也。

　　妙法莲华经玄义卷第八上

　　妙法莲华经玄义卷第八下

　　　　天台智者大师说

　　大经云：一实谛者则无有二，无有二故名一实谛。又一实谛名无虚伪，又一实谛无有颠倒，又一实谛非魔所说，又一实谛名常乐我净，常乐我净无空假中之异，异则为二，二故非一实谛，一实谛即空即假即中无异无二，故名一实谛。若有三异则为虚伪，虚伪之法不名一实谛，无三异故即一实谛，若异即是颠倒未破，非一实谛。无三异故无颠倒，无颠倒故名一实谛。异者不名一乘，三法不异具足圆满名为一乘，是乘高广众宝庄挍，故名一实谛。魔虽不证别异空假，而能说别异空假。若空假中不异者，魔不能说，魔不能说名一实谛。若空假中异者名颠倒，不异者名不颠倒，不颠倒故无烦恼，无烦恼故名为净，无烦恼则无业，无业故名为我，无业故无报，无报故名乐，无报则无生死，无生死则名常，常乐我净名一实谛，一实谛者即是实相，实相者即经之正体也。如是实相即空假中，即空故破一切凡夫爱论，破一切外道见论。即假故破三藏四门小实，破三人共见小实。即中故破次第偏实，无复诸颠倒小偏等。因果四谛之法，亦无小偏等三宝之名，唯有实相因果，四谛三宝宛然具足，亦具诸方便因果四谛三宝，何以故？实相是法界海故。唯此三谛即是真实相也。又开次第之实，即是圆实证道是同故。又开三人共得实，深求即到底故。又开三藏之实，决了声闻法。又开诸见论实，于见不动而修道品故。又开诸爱论实，魔界即佛界故。行于非道通达佛道，一切诸法中悉有安乐性，即绝待明实是经体也。正譬简者，今借三喻正显伪真，兼明开合破会等意，一譬三兽渡河，同入于水，三兽有强弱，河水有底岸，兔马力弱，虽济彼岸浮浅不深，又不到底，大象力强俱得底岸。三兽喻三人，水喻即空，底喻不空，二乘智少不能深求，喻如兔马，菩萨智深喻如大象，水软喻空，同见于空，不见不空，底喻实相，菩萨独到，智者见空及与不空。到又二种，小象但到底泥，大象深到实土，别智虽见不空，历别非实，圆见不空穷显真实，如是喻者，非但简破兔马二乘非实，亦简小象不空非实，乃取大象不空，为此经体也。此约空中共为真谛，作如此简也。二譬颇梨如意两珠，相似形类欲同，而颇梨但空，不能雨宝，如意珠亦空亦雨宝，颇梨无宝以喻偏空，如意能雨以喻中道，此就有无合为俗，简伪显真。今经体同如意也。又但约一如意珠为譬者得珠，不知力用，唯珠而已。智者得之多有所获，二乘得空证空休息，菩萨得空，方便利益普度一切，此就含中真谛，简其得失也。今经如智者得如意珠，以为经体。三譬如黄石中金，愚夫无识，视之谓石，掷在粪秽都不顾录，估客得之融出其金，保重而已。金匠得之，造作种种钗钏镮铛，仙客得之练为金丹，飞天入地扪摸日月，变通自在。野人喻一切凡夫，虽具实相不知修习，估客喻二乘，但断烦恼矿，保即空金，更无所为，金匠喻别教菩萨，善巧方便知空非空，出假化物庄严佛土，成就众生，仙客喻圆教菩萨，即事而真，初发心时便成正觉，得一身无量身，普应一切。今经但取金丹实相，以为经体也。就同而为喻，从初至后同是于金，凡夫圆教俱是实相也。就异为喻者，初石异金，次金异器，器异丹，丹色净彻类若清油，柔软妙好岂同环钏，状乖色别故不一种，此就与夺破会，简其得失。引此三喻者，前喻根性，根性有浅深，浅得其空，深得其假。又得其中，次喻三情，初情但出苦，不志求佛道，见真即息，次情历别不能圆修，后者广大遍法界求。第三喻三方便，二乘方便少守金而住，别教方便弱，止能严饰营生，圆教方便深，故能吞云纳汉。今明此经实相之体，如大象得底，坚不可坏以譬体妙，圆珠普雨譬其用妙，巧智成仙譬其宗妙，如此三譬即是三德。不纵不横名为大乘，于大乘中别指真性，以为经体。六就悟简者，夫法相真正诚如上说，行未会理岂得名谛，徒劳四说逐悟生迷，闻粖谓软，闻雪谓冷，闻贝谓硬，闻鹄谓动，终不能见乳之真色，情闇夜游何能到谛？叫唤求食无有饱理，执己为实，余是妄语，此有彼无，是非互起，更益流动，云何名谛？若欲见谛惭愧有羞，苦到忏悔，机感诸佛禅慧开发，观心明净信解虚融，尔时犹名闇中见杌，仿佛不明，人木虫尘尚不了了。若能安忍法爱不生，无明豁破如明镜不动净水无波，鱼石色像任运自明，清净心常一如是尊妙人，则能见般若，金錍抉眼，一指二指三指分明，尔时见色言有亦是，言无亦是，云何有是的的之色？与眼相应，谛谛之理与智相称，名之为有。云何为无？无复坚冷软动之相，名之为无。论云：一切实一切非实，亦实亦不实，非实非不实，如是皆名诸法之实相。如舍利弗安住实智中，我定当作佛，为天人所敬。尔时乃可谓永尽灭无余，是名真实见体。故涅槃云：八千声闻，于法华中见如来性，如秋收冬藏更无所作，约理明无所作，此是究竟之理也。约教无所作，闻此教已更不他闻也。约行无所作者，修此行已更不改辙，如是等种种无所作义（云云）。略而言之，随智妙悟得见经体也。当以随智妙悟意，历诸谛境中，节节有随情智情智种种分别，简余情想，唯取随智明见经体也。
　　○三一法异名者更为四：一出异名，二解释，三譬显，四约四随。一出异名者，实相之体秖是一法，佛说种种名，亦名妙有真善，妙色实际毕竟空，如如涅槃虚空佛性，如来藏中实理心，非有非无中道第一义谛，微妙寂灭等，无量异名悉是实相之别号，实相亦是诸名之异号耳。惑者迷滞执名异解。经云：无智疑悔则为永失，小乘论师专于名相而起诤竞，非法毁人，世代仿[改-己+学]为法怨仇。大乘学者亦复如是，学妙有者自称至极，闻毕竟空而生诽谤，不受其法不耐其人。学毕竟空者，自类朋聚，引正向己，推邪与他，皆不识天主千名，闻释提桓因而喜，闻舍脂夫而恚，恭敬帝释，慢辱拘翼，将恐其福不补其失，实相亦尔，同是一法岂可谤一信一耶？二解释者，小乘名体由来易简，置而不论。今所分别，但约别圆八门，更为四句，一名义体同，二名义体异，三名义同而体异，四名义异而体同。初句者，妙有为名，真善妙色为义，实际为体，次以毕竟空为名，如如为义，涅槃为体，次以虚空佛性为名，如来藏为义，中实理心为体，次以非有非无中道为名，第一义谛为义，微妙寂灭为体，如是等名字，所以理趣虽殊而同用一门，意无有别，故言名义体同也。第二句名义体异者，如妙有是名，毕竟空是义，如来藏为体。又空是名，如来藏为义，中道是体。又如来藏为名，中道为义，妙有为体。又中道是名，妙有为义，空为体，如是等四门更互不同，三种皆别，故言名义体异也。第三句名义同而体异者，如妙有为名，妙色为义，毕竟空为体，是则二同一别，故言名义同而体异。又空为名，如如为义，妙有为体，此亦二同一别，余两门亦如是，故言名义同而体异也。第四句名义异而体同者，如妙有等名名不同，真善色等义义有异，而同归一体，更无二趣，故言名义异而体同。三门亦如是，前三句名义皆不融，初句寻一名得一义得一体，当门圆融不关余事。第二句寻异名，识异义异体，体义名最不融，此易可知。第三句体既不融，名义虽同，终成不合，皆是别门明义，不得意者诤从此起，或小陵大，或大夺小。何者？小乘欲断生死，闻毕竟不但空，顺其情欲，谓是但空，执此起诤。又小乘欲断生死故非有，破执涅槃病故非无闻中道非有非无，扶其小情谓是已典非有非无，故于二门多起诤竞。若闻中实理心与小相乖，则不起诤。何者？二乘玩空，而今闻有二乘灰身灭智，今闻心智与彼情乖，故不执作诤也。是以小陵盗大故诤。大夺小者，大乘学者，见共三乘人空门非空非有门，名同二乘不见深意，即推属诳相不真宗，但取妙有亦空亦有两门，引是圆常之法，输二不输二，此诤少可。若知空是不但，非有非无是遮二边者，则四门俱夺，而小苦诤于二门。又大乘四门名义不融，门门各诤自相吞噬，况尔小乘？野干陵夺师子，宁当不啖尔乎？三句生诤非今经体也。第四句名义异而体同，体有众义功用甚多，四门随缘种种异称，以体融故圆应众名，法体既同，异名异义而不诤也。其相云何？今当略说。无量义云：无量义者，从一法生。其一法者，所谓实相，实相之相无相不相，不相无相名为实相，此从不可破坏真实得名。又此实相诸佛得法，故称妙有。妙有虽不可见，诸佛能见，故称真善妙色。实相非二边之有，故名毕竟空。空理湛然非一非异，故名如如，实相寂灭，故名涅槃，觉了不改，故名虚空，佛性多所含受，故名如来藏，寂照灵知故名中实理心，不依于有亦不附无，故名中道。最上无过，故名第一义谛。如是等种种异名，俱名实相，种种所以，俱是实相功能，其体既圆名义无隔，盖是经之正体也。复次诸法既是实相之异名，而实相当体。又实相亦是诸法之异名，而诸法当体，妙有不可破坏，故名实相。诸佛能见，故名真善妙色。不杂余物，名毕竟空，无二无别，故名如如。觉了不变，故名佛性。含备诸法，故名如来藏。寂灭灵知，故名中实理心。遮离诸边，故名中道。无上无过名第一义谛，随以一法当体，随用立称，例此可知。大经云：解脱之法多诸名字，百句解脱秖一解脱。大论云：若如法观，佛般若与涅槃是三则一相，其实无有异。若得此意，知种种名皆名实相，亦名般若，亦名解脱，三法亦是诸法名，诸法亦是三法体（云云）。三譬显者，譬如一人名金师，能锻金其体黄，譬初句法也。譬如一人名青，而能作漆其身白净。又一人名乌，能研朱其身则紫，如是等无量百千，名技身异，譬第二句，譬如百人同姓同名，同解一技而其身各异，譬第三句，譬如一人遭乱家祸，处处换姓处处变名，如张仪范蠡之类，涉多官职，身备众位，若从多技得名书画金铁等师，若从文官儒林中散，若从武官熊渠次飞，随处换名譬名异，随技得称譬义异，而体是一更非异人。经言：王家力士一人当千，此人未必力敌于千，直以种种技艺能胜千故，故称当千。工遍众技，无技不通，仕具众位，无官不历，是不可坏人，妙技术人，有体气人，无过患人，遍通达人，能破敌人，上族姓人，富财技人，多知人中，庶信直人，顶盖人，譬第四句法也。譬显冷然，故知前三句属别意，后一句属圆意也。四约四随者，问：实相一法，何故名义纷然？答：随彼根机，种种差别赴欲赴宜，赴治赴悟，例如世人学数则舍大，修衍则弃小，习空则恶有，善地则弹中，既不欲闻，闻之不悦，无心信受，不灭烦恼，不发道心，各于己典，偏习成性，得作未来闻法根缘，如来于时以佛眼观其信等诸根，以若干言辞随应方便，而为说法，为有根性说妙有真善妙色，不违不逆，信戒忍进荡除空见，即能悟入，契于实相，为空根性说毕竟空如如涅槃等，谛听谛受以善攻恶，无相最上，为亦空亦有根性，说虚空佛性如来藏中实理心，欣然起善离非心净，为非空非有根性者，即说非有非无中道，遮于二边，不来不去不断不常不一不异等，欲得听闻，欣如渴饮，信乐修习众善发生，执见皆祛无恶不尽，第一义理豁然明发。随此四根故四门异说，说异故名异，功别故义异，悟理不殊，体终是一。故求那跋摩云：诸论各异端，修行理无二，偏执有是非，达者无违诤，故四随殊唱，是一实之异名耳。
　　○第四明入实相门者。夫实相幽微其理渊奥，如登绝壑必假飞梯，欲契真源要因教行，故以教行为门。下文云：以佛教门出三界苦，佛子行道已，来世得作佛，门名能通，此之谓也。略为四意：一略示门相，二示入门观，三示粗妙，四示开显。示门相者，夫佛法不可宣示，赴缘说者，必以四句诠理，能通行人入真实地。大论云：于如是法说第一义悉檀，所谓一切实一切不实，一切亦实亦不实，一切非实非不实，如是皆名诸法之实相，实相尚非是一，那得言四？当知！四是入实相门耳。又云：四门入清凉池，是门无碍，非唯利者得入，钝者亦入。非唯定者，散心专志精进者亦得入。又云：般若有四种相，所谓有相无相，乃至非有非无相，般若尚非一相，云何四相？当知！亦是入般若门也。又云：般若波罗蜜，譬如大火焰四边不可取，邪见火烧故，若不触火温身熟食。若触火者，火则烧身，身既被烧，温食无用，四门本通般若，除烦恼办大事，若取著者则成邪见，烧于法身，法身既烧四门通何等？若不触火门则能通也。若以佛教为门者，教略为四（云云）。若于一教以四句诠理，即是四门，四四合为十六门。若以行为门者，禀教修观因思得入，即以行为门，藉教发真则以教为门。若初闻教如快马见鞭影，即入正路者，不须修观。若初修观，如夜见电光即得见道者，不更须教，并是往昔善根习熟，今于教门得通名为信行，于观门得通名法行，若闻不即悟，应须修观，于观悟者转成法行。若修观不悟更须听法，听法得悟转名信行。教即为观门，观即为教门，闻教而观，观教而闻，教观相资则通入成门，教观合论则有三十二门，此语其大数耳。细寻于门实有无量，五百身因三十二不二门，善财游法界，值无量知识，说无量教门无量观行，如喜见城千二百门，实相法城岂唯一辙？经云：说种种法门宣示于佛道，今且约四教，明十六门相。三藏四门者，初明有门，谓生死法本非世性微尘父母所作，乃是无明正因缘法，出生诸行，烦恼业苦三道，悉皆是有，一切有为无常苦空无我，能发得暖顶世第一法，发真无漏因，用真修道，此则道谛亦是有，子果既断，得有余无余涅槃。故大集云：甚深之理不可说，第一实义无声字，陈如比丘，于诸法获得真实之知见，此则因灭会真，真亦是有，此是诸阿毗昙论之所申，见有得道即有门也。二空门者，即是彼教析正因缘，无明老死苦集二谛，三假浮虚破假实，悉入空平等发真无漏，因空见真空，即第一义之门也。故须菩提，在石室观生灭无常，入空因空得道见佛法身，恐此是成实论之所申也。三明有空门者，即是彼教明正因缘生灭，亦有亦空。若禀此教，能破偏执有无之见，见因缘有空发真无漏，因有无见真有无，即是第一义之门也。此是迦旃延，因门入道故作昆勒论，还申此门也。四非有非无门者，即是彼教明正因缘生灭，非有非无之理。若禀此教，能破有无边邪执见，见因缘非有非无，发真无漏，因非有非无，见真非有非无，即第一义之门也。恶口车匿因此入道，未见论来。有人言：犊子阿毗昙申此意，彼论明我在第五不可说藏中，我非三世故非有我，非无为故非无我，此恐未可定用也。二明通教四门相者，此是摩诃衍门，通通通别不可偏取。今约通通论四门者，上三藏四门，皆灭色入空，如析实人头等六分，求人不得故名为空。通教四门，皆即色是空如观镜像，六分即空，不待析尽为空。大论云：佛告比丘，观空即叠，观叠即空，此是体门异析门也。三藏观生空得道，三藏观生空得道已，又更观法空生法，二境不融。今通门生空即法空，法空即生空，无二无别。大品云：色性如我性，我性如色性，此二皆如幻化。有人言：三藏破计实性，约实法求我不得，但是观性空，大乘明相自性是空，不须捡已为空，此乃一往之言。大品云：常性空无，不性空时，晓了诸法如幻化水月镜像，岂止相空而已。秖约此幻化即判四门。论云：一切实一切不实，一切亦实亦不实，一切非实非不实，佛于此四句广说第一义悉檀。一切实为有门者，若业若果善恶等法，乃至涅槃皆幻化，譬镜中像，虽无实性而有幻化头等六分为有门也。诸法既如幻化，幻化本自无实，无实故空，乃至涅槃亦如幻化，如镜中像假有形色求不可得，是为空门。诸法既如幻，故名为有，幻不可得，故名为空，如镜中像见而不可见，不可见而见，是亦空亦有门。幻有尚不可得，况复幻空而当可得？即是两舍为门，是通教即空之四门也。若三乘共禀而根性不同，各于四句入第一义，故此四句皆名为门。故青目注论云：诸法实相有三种，今是三乘人同入此门，见第一义者，是即空之一种也。三明别教四门者，若用中论偈，亦名为假名也。而辨四门者，即如大论四句，亦是此四句意。所言别者，下异藏通有七义，故别。上异圆教，又历别入中，故言别。此意正出大经，但多散说。今约乳等喻，即显别四门也。文云：佛性如乳有酪，石中有金力士额珠，即是有门。若明石无金性，乳无酪性，众生佛性犹如虚空，大般涅槃空，迦毗罗城空，即是空门。又云：佛性亦有亦无，云何为有？一切众生悉皆有故，云何为无？从善方便而得见故，又譬乳中亦有酪性，亦无酪性，即是亦有亦无门也。若明佛性即是中道双非两遣。又譬乳中非有酪性，非无酪性，即是非空非有门。别教菩萨，禀此四门之教，因见佛性住大涅槃，故此四句，即是别教之四门。一往用拟别门经文，或时为圆门，此义在下料简（云云）。圆教四门相者，此门明入佛性第一义，一往与别门名义是同，细寻意趣别有多途，分别同异在下委论（云云）。二示入门观即为二，先略示入门处，二略示入门观。略示入门处者，能通教门大为十六，所通之理但是偏圆两真，前八门同入偏真，后八门同入圆真，何故偏真理一门八耶？三藏四门纡回隘陋，名为拙度，通教四门是摩诃衍，宽直巧度，门有巧拙之殊，能通为八，真理无二，所通唯一，譬如州城开四面门，四面偏门以譬三藏，四面直门以譬通教，偏直既殊能通为八，使君是一，所通不二也。别教四门偏而未融，圆四门圆而且融，偏圆既殊能通为八，圆真不二所通唯一，譬如帝城开四面门，四面偏门以譬别教，四面直门以譬圆教，偏直既殊能通为八，帝尊不二所通唯一（云云）。问：小乘一种四门，摩诃衍何故三种四门？答：小乘浅近一生断结，喻如小家。大乘深远通处则长，譬如大家须千门万户也。三四何足为多耶？问：摩诃衍门，那得三人见真？答：此门正意通大，傍通于小，譬如王国有通门别门，别门通朝士，通门通朝市，不可以民庶登践，谓为民门，摩诃衍通门亦如是，正通实相，傍通真谛，故三乘灰断兼由此门，不可以兼通偏真，而名小乘门也。二略示入门观者，先明三藏有门观，彼有门中具于信法信行，闻说即悟，此心疾利得道，方法难可示人，且约法行观门，即为十意，一识所观境，二真正发心，三遵修定慧，四能破法遍，五善知通知塞，六善用道品，七善用对治，八善知次位，九善能安忍，十者法爱不生。阿毗昙中具此十意，其文间散，论师设欲行道，不知依何而修，如惑岐路莫识所从。今撮其要意，通冠始终，则识有门入道之观也。一明所观境者，即是识正无明因缘生一切法也。若谓世间苦乐之法，从毗纽天生，或言从世性生微尘生，皆邪因缘生。若言自然法尔无谁作者，此无因缘生，无因缘生，是破因不破果，邪因缘亦是破正因果，是等悉非正因缘境，所不应观，数存邻虚论破邻虚，此与邪无相滥，殆非正因缘境。何者？邻虚有无未免二见，犹是无明颠倒，倒故是集，集故感粗细等色，无明颠倒既其不实，所感苦果报，那得定计有无？故大论云：色若粗若细总而观之，无常无我，无我故无主。若粗若细若因若缘，若苦若集若依若正，皆无常无主，悉是无明颠倒所作，如阿毗昙门广说，是名识正因缘所观之境，不同外道邪无因缘也。二发心真正者，既识无明颠倒流转行识，乃至老死如旋火轮，欲休息结业正求涅槃，发二乘心出离见爱，不要名利但破诸有，不增长苦集，唯志无余，其心清净不杂不伪，此心真正名正发心，不同外道天魔也。三遵修定慧者，行人既誓求出有依波罗提木叉住修道，但罪障纷驰心不得安，道何由克？为修四念处，学五停心破五种障，五停事观即是定，定生念处即慧，慧定均停故名安心。又定慧调适故名停心。若无定慧，若单定慧，若不均调定慧，皆不名贤人。如世间贤人智德具足，智则靡所不闲，德则美行无缺，许由巢父乃可称贤。若多智寡德名狂人，多德寡智名痴人，狂痴皆非贤也。贤名贤能，亦名贤善，善故有德，能故有智，智德具足故称贤人，行者亦尔。修四念处慧，学五停心定，定慧具足，云何数息具足定慧制诸觉散？从一至十知息及数，无常生灭念念不停。又若观不净，当深厌秽恶，能观所观无常生灭，速朽虚诳，诳诸众生，厌观起恚须慈定相应，见他得乐，亦知此定及彼乐相无常生灭因缘，观时横观四生，悉是因缘生法，竖观三界亦是因缘生法，从缘生者悉是无常无我，诸障起者应须念佛亦如是，是名五停具修定慧，有定故不狂，有慧故不愚，依此安心为众行基址，发生暖顶入苦忍真明，邻圣为贤义在于此，不同外道不知钻摇浆犹难得，况复酪苏等也。四破法遍成见有得道，其安心定慧。若五停心后，修共念处时，带不净等，遍破诸法，事理悉成。若五停心后，单修性念处时，一向理观以无常之慧，遍破诸见，破见之观，如中论下两品所明也。佛初转法轮不说余法，但明无常，遍破一切外道，若有若无，乃至非有非无，神及世间常无常等，六十二见，使得清净。今阿毗昙师受他破云：无常是小乘，常是大乘，常得破无常，无常不得破常。若得前意，此不应然，未得道前执心所计，常无常亦常亦无常，非常非无常等，法尘对意根而生诸见，见从缘生。从缘生者，悉是无常，云何外道有常乐我净？如是四倒悉用无常破之。故五百比丘语达兜言：但修无常可以得道，可以得通，如六群比丘为他说法，纯说无常。当知！见无深浅，悉为无常，所破不同旧医纯用乳药也。五知通塞者，前虽遍破诸见之过，未见其德，过即是塞，德即是通。若有见中八十八使，乃至非有非无，不可说见中八十八使，悉从缘生名之为塞，塞故须破。复识其通者，所谓有见中道灭，乃至非有非无不可说见中，道灭如是，道灭从因缘生名之为通，通何须破？若不识诸见，谓是事实余妄语，执见成业爱润感果，岂非塞耶？能于诸见一一皆知无常颠倒，不生计著，不执则无业，无业则无果，如是达者则有道灭，岂不名通？不同外道如虫食木，是虫不知是字非字也。六善修道品者，岂唯识此通塞而已？当修道品进诸法门，谓观此有见乃至不可说见，皆依于色污秽不净，即身念处。若受有受，乃至受不可说受，皆依三受，受即是苦，名受念处。观于诸见所起想行，悉是无我，名法念处。观诸见之心，念念无常名心念处。观此四观名有为法中得正忆念，得是念故四倒则伏，是名念处。勤修四观名四正勤，定心中修名四如意，五善根生故名五根，五根增长遮诸恶法，故名五力，定慧调停名七觉分，安隐道中行名八正道。今非约位道品，但就通修论三十七耳。若一停心门，作三十七品，余停心亦如是。阿毗昙道谛中，应广分别（云云）。此三十七品是行道法，将至涅槃城有三门，所谓苦下二行为空解脱门，集道各四。苦下有二，是无作解脱门，灭下有四是无相解脱门。若涅槃门开即得入也。故佛于须跋陀罗经中，决定师子吼，唯我法中有八正道，外道法中尚无一道，何况八道耶？七善修对治者，若利人即入，若不入者当修助道。故论云：十二禅等悉是助开门法，正慧既弱遮障得起，修助道为援。论云：贪欲起教修不净背舍等，缘中不自在，当教胜处，缘中不广普，当教一切处，若少福德当教无量心，若欲出色当教四空，如是等悉是助道，助开门法不同外道于根本禅起爱见慢也。八善识次位者，虽修如此正助等法，不得即言我是圣人，叨滥真似，不识贤圣。今明识真似阶差，自知非圣，增上之慢则不得生，不同外道戒取见取计生死法以为涅槃也。九善修安忍，别相念处力弱，未甚通泰，转修总相念处，或总一总二乃至总四，是时应须安忍，使谛观成就，转入暖法似道烟生。大经云：暖虽有漏有为，还能破坏有漏有为，我弟子有，外道则无。又若安忍即成顶法，顶法成名忍，到傍边如其不忍，则退还此边，故云顶法退为五逆，暖法退为阐提。是故此中，善须安忍内外诸障，不同外道，不能安忍细微遮法也。十法爱不生者，上来既得四善根生，若起法爱，虽不退为五逆阐提，而不得入见谛，是则三番缩观，进成上忍世第一法，发苦忍真明，十六刹那得成初果，或成超果，或重用观断五下五上，得成无学。若利人用观节节得入，若钝用观具来至十。阿毗昙中，虽复广解不出十意，五百阿罗汉作毗婆沙，正申有门得道，云何而言是调心方便？四门调适俱能得道。若生取著俱不得道，若但云见有得道，见空不得道，云何异于外人？故大论云：若不得般若方便，则堕有无。今以十法为方便直入真门，永异外道也。是为有门入真之观也。余空门亦空亦有门，非空非有门，入真之观始终方便比于有门，各各不同，然俱会偏真断三界惑，更无异也。其三门准有例应十观，大同小异可以意得，今不能烦记（云云）。次明通教有门观者，例为十意，列名（云云）。体解诸法皆如幻化，三人发心，虽同亦有小异（云云）。中论师云：此中是大乘声闻，今言非也。经云：欲得声闻缘觉，当学般若。论云：声闻及缘觉解脱涅槃道，皆从般若得，经论不云是件人师谬耳。虽知定慧不可得，而安心二法，以幻化之慧遍破四见，六十二见及一切诸法，知幻化中苦集名为塞，知幻化中道灭名为通，以不可得心修三十七品，以无所治学诸对治，识干慧地乃至佛地，幻化之慧，不为外魔所动内障所退，诸法不生而般若生，亦不爱著，即得入真。若智若断无生法忍，比前为巧准作可知，不复委记。余三门十意大同小异，可以意得，亦不烦记文也。次明别教有门观，即为十意（云云）。一观境者，超出凡夫四见四门外，亦非二乘四门法，亦非通教四门法，诸四门法为境，不名实相，非生死涅槃如来藏者，乃名为妙有，有真实法，如此妙有，为一切法而作依持，从是妙有出生诸法，是为所观之境也。二明发心者，菩萨深观实相妙有，不为生死所迁，金藏草秽额珠斗没，贫穷孤露甚可愍伤，菩萨为此起大慈悲四弘誓愿，思益有三十二大悲。华严云：不为一人一国一界微尘人，乃为法界众生发菩提心，如是发心有大势力，如师子吼，既发心已安心进行，如前所说种种定慧，如是时中，宜应修如是定，如是时中，宜应修如是慧，定爱慧策安心修道，依止二法不余依止，是为安心法也。还以妙有之慧遍破生死一切诸见，六十二等功德黑闇，皆悉不受，遍破涅槃沈空取证，犹如大树不宿怨鸟，于一一法中明识通塞，如雪山中备有毒草亦有药王。菩萨须知，如此心起，即是六道苦集名为塞，如是心起，即是二乘道灭名为通。又如是心起，是二乘苦集名为塞，如是心起，是菩萨道灭名为通，如是心起，名为菩萨苦集，如是心起名佛道灭，于苦集中，能知非道通达佛道，能知佛道，起于壅塞了了无滞，是为识通塞。善修道品者，夫三十七品，是菩萨宝炬陀罗尼，破倒念处勤行定心，五善根生能排五恶，定慧调适安隐道中行，离十相故名空三昧，亦不见空相，名无相三昧。不作愿求名无作三昧，是行道法近涅槃门。若修诸法对治之门，所谓常无常恒非恒，安非安为无为，断不断涅槃非涅槃，增上非增上，常乐观察诸对治门，助开实相也。从初十信十住十行十回向十地等觉妙觉圣位深浅，悉知无谬，终不谓我叨极上位，内忍善恶两觉，违从二贼外忍八风，以忍力故不为倾动，设证相似之法，法爱不起，不堕菩萨顶生名法爱，无是爱故即入菩萨位，破无明秽草，显出妙有金藏得见佛性，入于实相，是为有门修入实观也。余空门亦空亦有门非空非有门，入实之观例亦为十，诸门方便虽各不同，俱会圆真理无差二，三门观法准有可知，不复委记（云云）。

　　妙法莲华经玄义卷第八下

　　妙法莲华经玄义卷第九上

　　　　天台智者大师说

　　次明圆门入实观者，先简圆门，次明圆观。上三藏门，灭实色通真，不得意多诤，体门即幻色通真，示人无诤法，别门体灭生死色，次第灭法性色，通中不得意多诤，圆门即生死色是法性色，即法性色而通中，示人无诤法故。文云：无上道。又云：而行深妙道，即此义也。上两门不通中，不俟分别，别圆两种俱通中，论其同异略为十，一融不融，二即法不即法，三明佛智非佛智，四明次行不次行，五明断断惑不断断惑，六明实位不实位，七果纵果不纵，八圆诠不圆诠，九约难问，十约譬喻，寻此十意，明识八门同异也。一明融不融者，别教四门，所据决定妙有善色，不关于空，据毕竟空，不关于有，乃至非空非有门亦如是，四门历别当分各通。不得意者，作定相取似同性实，殆滥冥初生觉（云云）。前三藏有门，已破外道邪计先尽，次空等三门破邪则少，又通巧四门破三藏之拙。又别教之门破通门之近，已不与二乘共，何况外道冥觉，而滥妙有？妙有依如来藏分判四门，何得同彼尼犍性实，如周璞郑璞名同质异，贵贱天悬。今时学地论人反道还俗，窃以此义偷安庄老，金石相糅，遂令邪正混淆，盲暝之徒不别泾渭。若得诸四门意，精简真伪偷盗不生，然别门虽作定说，如是诤论，诸佛境界二乘不知，岂同外道耶？圆门虚融微妙不可定执，说有不隔无约有而论无，说无不隔有约无而论有，有无不二无决定相，假寄于有以为言端，而此有门亦即三门，一门无量门无量门一门，非一非四，四一一四此即圆门相也。复次更约破会，明融不融相，若破外道邪见，不破二乘邪曲，亦不破大乘方便。又会不圆者，如净名中，会凡夫反复声闻无也。会尘劳之俦，为如来种，无为入正位，不能反复，生死恶人烦恼恶法而皆被会，二乘善法四果圣人，而不被会。又般若中，明二乘所行念处道品，皆摩诃衍，贪欲无明见爱等，皆摩诃衍，善恶之法，悉皆被会，亦不会恶人及二乘人等，不辨其作佛，此即别门摄也。若圆破者，从别教已去皆是方便，故迦叶自破云：自此之前我等皆名邪见人也，既言邪见之人，即无圆正道法，则人法俱被破也。别教人法尚尔，何况草庵人法？二乘尚尔，何况凡夫人法？是则圆破无所固留。圆会者，会诸凡夫著法之众，汝等皆当作佛，我不敢轻于汝等，五逆调达亦与受记，龙畜等亦与受记，况二乘菩萨等？世间治生产业，皆与实相不相违背，即会一切恶法也。汝等所行是菩萨道，析法二乘尚被会，况通况别？汝是我子，我则是父，无有人法而不被会，俱皆融妙，此即圆门摄也。复次更约经文前后，明圆不圆相，若先明不融门，此说地前，后明不融门而言证融，此说向后，或先明证融门，此说向后，后明不融门，此说地前者，此皆别门摄。若先明融门证亦融，此说信后，后明证不融，此说住前，或先明证不融，此说住前，后明证融，此说信后者，此皆属圆门摄（云云）。二即法不即法者，若说有为门，此有非生死有，出生死外，别论真善妙有。空门者出二乘真外，别论毕竟空，乃至非有非无门亦如是，是为别四门相。若有为门即生死之有，是实相之有，一切法趣有，有即法界，出法界外更无法可论，生死即涅槃，涅槃即生死，无二无别，举有为门端耳。实具一切法，圆通无碍，是名有门，三门亦如是，此即生死之法，是圆四门相也。复次即法有遍不遍，判圆别相例前分别（云云）。约五住遍不遍。复次即法不即法，或前或后，判别圆相，如前分别（云云）。三约佛智非佛智者，若有为门，分别一切智了达空法，分别道种智，照恒沙佛法差别不同者，是菩萨智即别四门相也。若有为门，分别一切种智，五眼具足圆照法界正遍知者，即诸佛之智是圆四门相也。复次别门说圆智，圆门说别智，或前或后，分别别圆相例如前（云云）。复次别门证圆智，圆门证别智，或前或后分别别圆，如前分别（云云）。四约次第不次第者，若以有为门依门修行，渐次阶差从微至著，不能一行中即无量行，乃至非空非有门亦如是，是别四门相。若以有为门一切法趣有门，依门修行，亦一切行趣有行，一行无量行名为遍行，乃至非空非有门亦如是，是圆四门相。复次别门圆行圆门别行，或前或后分别别圆，例如前（云云）。五约断断不断断者，夫至理虚无，无明体性本自不有，何须智慧解惑，既无安用圆别？涅槃云：谁有智慧？谁有烦恼？净名曰：淫怒痴性即是解脱。又不断痴爱起于明脱，此则不论断不断。大经云：闇时无明，明时无闇，有智慧时则无烦恼，此用智慧断烦恼也。若别有门，多就定分割截，渐次断除五住，即是思议智断也。乃至三门亦如是，是为别四门相，若圆有门解惑不二，多明不断断，五住皆不思议，即是不思议断，乃至三门亦如是，是为圆四门相。复次圆门说断，别门说不断断，或前或后判别圆相者，例如前说（云云）。六约实位非实位者，若有门明断界内见思，判三十心位，断界外见思无明，判十地位，等觉后心断无明尽，妙觉常果累外无事，此乃他家之因将为己家之果，皆方便非实位也。后三门大同小异，皆是别四门相。若有门从初发意，三观一心断界内惑，圆伏界外无明，判十信位进发真智，圆断界外见思无明判四十心位等觉后心，无明永尽妙觉累外，此是究竟真实之位，乃至三门亦如是，是名圆四门相。复次别门说实位，圆门说不实位，别门证实位，圆门证不实位，或前或后皆如前分别（云云）。七约果纵果不纵者，若有为门，从门证果三德纵横，言法身本有，般若修成解脱始满，不但果德纵成因亦局限，如地人云：初地具足檀波罗蜜，于余非为不修，随力随分檀满初地不通上地，余法分有而不具足者，是义有余三门亦如是，是为别四门相。若有为门，从门证果，三德具足不纵不横，亦因如是一法门，具足一切法门，通至佛地。华严云：从初一地具足诸地功德。大品云：初阿字具足四十一字功德，三门亦如是，是为圆四门相。复次别门说果不纵，圆门说果纵，或前或后判圆别相，例前（云云）。八约圆诠不圆诠者，若有为门，门不圆融，或融一或融二门，前章偏弄引，门中章诠述不融不即菩萨智，乃至偏譬喻等，门后还结不融不即等，三门亦如是，是为别四门相。若有为门一门即三门，门前圆弄引，门中诠述融即佛智，乃至圆譬喻等，门后结成融即等，三门亦如是，是为圆四门相。复次别门诠圆，圆门诠别，或前或后，分别别圆之相，例前（云云）。九约问答者，若有门明义未辨圆别，须寻问答核征，自见圆别指趣，三门亦如是（云云）。十约譬喻者，诸门前后，或举金银宝物为譬，或举如意日月为譬，或用别合，或用圆合，圆别之相自显（云云）。今以十意玄览众经，圆别两门朗然明矣。复约五味分别少多，乳教两种四门，酪教一种四门，生苏四种四门，熟苏三种四门，此经一种四门（云云）。今经十义者，观一切法空如实相，决了声闻法是诸经之王，开方便门，此是融凡小大之人法也。一切世间治生产业，皆与实相不相违背，即客作者是长者子，此是即法之义也。开示悟入佛之知见，今所应作唯佛智慧，即佛慧也。著如来衣座室等，即不次第行也。不断五欲而净诸根。又过五百由旬，即不断断义也。五品六根净乘宝乘游四方，即实位也。佛自住大乘定慧力庄严，以此度众生，即果不纵也。合掌以敬心，欲闻具足道，即今佛文前圆诠也。诸法实相义已为汝等说，即古佛文后圆诠也，智积龙女问答显圆也。轮王顶珠其车高广，皆圆喻也。十意既足圆门明矣，融门四相今当说，若言佛之智慧微妙第一。又云：我以如来智慧观彼久远，犹若今也。智知妙法有门也。一切法空常寂灭相，终归于空空门也。诸法常无性，佛种从缘起，即亦空亦有门也。非如非异非虚非实，双非两舍即非空非有门也。四相标门十意简别，故知此经明圆四门也（云云）。二明入实观者，上已知四圆门，今依有门修观，观则为十（云云）。对前十二思议之门，名不思议境，不思议境即是一实四谛，谓生死苦谛不可思议，即空即假即中，即空故方便净，即假故圆净，即中故性净，三净一心中得名大涅槃。净名曰：一切众生即大涅槃，故名不可思议四谛也。不可复灭，此即生死之苦谛，是无作之灭，亦是集道也。烦恼集谛不可思议，即空即假即中，即空故名一切智，即假故名道种智，即中故一切种智，三智一心中得名大般若。净名曰：一切众生即菩提相，不可复得，此即烦恼之集而是无作道谛，亦是苦灭，故名不思议一实四谛也。亦是真善妙色。何者？生死即空故名真，生死即假故名善，生死即中故名妙，此名有门不可思议境也。二发真正心者，一切众生即大涅槃，云何颠倒以乐为苦，即起大悲兴两誓愿，令未度者度，令未断者断，一切烦恼即是菩提。云何愚闇以道为非道，即起大慈兴两誓愿，令未知者知，未得者得，无缘慈悲清净誓愿，慈善根力，任运吸取一切众生也。三安心者，既体解成就发心具足，岂可临池观鱼，不肯结网？裹粮束脚安坐不行，修行之要不出定慧，譬如阴阳调适万物秀实，雨旱不节焦烂岂生？若两轮均平是乘能运，二翼具足堪任飞升，体生死即涅槃名为定，达烦恼即菩提名为慧，于一心中巧修定慧，具足一切行也。四破法遍者，以此妙慧，如金刚斧所拟皆碎，如无翳日所临皆朗。若生死即涅槃者，分段变易若谛皆破。若烦恼即菩提者，四住五住集谛皆破，虽复能破亦不有所破。何者？生死即涅槃故无所破也。五识通塞者，如主兵宝取舍得宜，强者绥之，弱者抚之，知生死过患名为塞，即涅槃名为通，烦恼恼乱名为塞，即是菩提名为通，始从外道四见乃至圆教，四门皆识通塞，节节执著即是塞，节节亡妙名为通，若不识诸法夷险，非但行法不前，亦亡去重宝也。六善识道品者，观生死即涅槃，十界生死色阴，皆非净非不净，乃至识阴非常非不常，能破八颠倒，即法性四念处，念处中具道品三解脱及一切法。又知涅槃即生死，显四枯树，知生死即涅槃，显四荣树，知生死涅槃不二，即一实谛，非枯非荣住大涅槃也。七善修对治者，若正道多障应须助道，观生死即涅槃，治报障也。观烦恼即菩提，治业障烦恼障也。八善知次位者，生死之法本即涅槃，理涅槃也。解知生死即涅槃，名字涅槃也。勤观生死即涅槃，观行涅槃也。善根功德生，即相似涅槃也。真实慧起，即分真涅槃也。尽生死底，即究竟涅槃也。观烦恼即菩提亦如是。九善安忍者，能安内外强软遮障，不坏观心，若观生死即涅槃，不为阴入境病患业魔禅二乘菩萨等境所动坏也。若观烦恼即菩提，不为诸见增上慢境所动坏也。十无法爱者，既过障难道根成立诸功德生，观生死即涅槃，故诸禅三昧功德生，观烦恼即菩提故，诸陀罗尼无畏不共诸般若生，观生死涅槃不二，故法身实相生。相似功德顺理而生，喜起顺道法爱生名爱法，不上不退名为顶堕，此爱若起即当疾灭，爱若灭已破无明，开佛知见证实相体，观生死即涅槃故证得解脱，烦恼即菩提故证得般若，此二不二证得法身，一身无量身，无上宝聚如意圆珠，众法具足，是名有门入实证得经体，余三门亦如是。是十种观经文具足，是法不可示言辞相寂灭，诸余众生类无有能得解。又我法妙难思，即不思议境，于一切众生中起大慈心，于非菩萨中起大悲心，我得三菩提时，以神通力智慧力引之，令得住是法中，即正发心也。佛自住大乘，如其所得法定慧力庄严，即是安于二法，自成成他也。破有法王即是破法遍也。又如日月光明能除诸幽瞑，斯人行世间，能破众生闇，即破法遍也。有一导师将导众人明了心决定在险济众难善知通塞也。净藏净眼，善修三十七品诸波罗蜜，即是两意也。增道损生游于四方，即是识次位也。安住不动如须弥顶，著如来衣，即安忍也。虽闻是诸声，听之而不著，其意等六根，皆言清净若此。又云：真净大法即无法爱也。是十种观散在经文，而人不知。今撮聚十数入有门为观，乃至三门小异大同，十观入实亦复如是。复次此十观意，非但独出今经，大小乘经论备有其意，如摩黎山纯出栴檀，固非外道四韦陀典，及此间庄老之所载也。世人咸共讲读，而对文不知。若欲学道全无方便，悲夫！徒知[谷-禾+牛]捋不解钻摇。若识十意，于小乘四门俱用入真，于大乘四门俱用入实，既入实已如食乳糜，更无所须，半如意珠全如意珠，布施一切，虽有此施，不见有人轻生重道，勤心修习不受不用，徒施何益？我则悔焉。虽无所益作毒鼓因，欲具知之，委如止观（云云）。三明诸门粗妙者为二，一就能所判粗妙，二约诸门判粗妙。能所为四句，门名能通，理是所通，自有能通粗，所通亦粗，能通妙，所通粗，能通粗，所通妙，能通妙，所通亦妙。三藏四门扶事浅近，故能通为粗。但诠偏真所通亦粗通教四门，大乘体法如实巧度能通为妙。三乘偏证所通为粗。别教四门，教道方便能通为粗，诠入圆真所通为妙。圆教四门，证道实说能通为妙，即事而圆所通亦妙也。又自有带粗能所，生苏教是也。不带粗能所，乳教是也。自有带粗所不带粗能，熟苏教是也。自有带粗能不带粗所，圆接通接别是也。涅槃中诸门亦是也。问：经云：唯有一门而复狭小，为粗故称一小，为妙故称一小？答：此义当通用，不可局在一门。何者？如三藏四门赴机异说故言四，同是佛教故言一，门门方便异故言四，同向涅槃故言一，所通从能通故言四，能通会所通故言一，文字中无菩提是约教论狭小，譬如隘路不受二人并行，即约行论狭小，教行两门取真难契，即约理论狭小（云云）。通教亦如是，逗缘别说故为四，同是佛教故言一，观法不同故有四，俱向无生故为一，所随于能故为四，能随于所故为一，通教即事而真，文字中有菩提，善恶俱观皆不可得，即是并行，不约此义论狭小，但教观取真理难当，故名理为狭小（云云）。别教四门亦如是，为四机说故有四，同是佛教故言一，入实观异故言四，俱向一实故言一，所随于能故言四，能会于所故言一，不即生死是涅槃教狭小，不即烦恼是菩提故行狭小，教行取理难当名理论狭小，圆教四门亦如是。逗四种机故言四，皆是佛说故言一，入实观异故言四，四观向实故言一，将门名理故言四，以理应门故言一，此教即生死是涅槃，教不狭小，烦恼即菩提，行不狭小，而此教观取理难当，名理为狭小。若依经文唯有一门，而复狭小者，正语教行之门，取理不当故言狭小也。今拓开一句处处不同，岂可定执守一文耶？若得此意粗妙自明（云云）。二约诸门判粗妙者，先明三藏四门皆是能通，执著四门俱皆壅碍，成坏粗妙更无优劣，此则不可偏判。若从法为语，有则附俗入道则拙，空则傍真入道则巧。故释论云：为钝根人说生空，为利根说法空，即其义也。亦有亦无门，望前为巧，望后是拙，非有非无门则是巧也。大论云：半有半无者，名为钝人，是约四门法判粗妙也。今约根性便宜，若宜有门，有门成，三门坏，若宜无门，无门成，三门坏，乃至第四门亦如是。若就一门皆得四悉檀者，皆名为成。失四悉檀者，皆名为坏，还就一门赴欲为得乖情为失，当宜为得，不当宜为失，治病为得，不治病为失，见第一义为得，不见第一义为失。传有成坏，约此得论粗妙也。又约十观判粗妙者，观因缘境正为得，境邪僻为失，发真正心为得，不尔为失，安心得所为得，安心不调为失，破法遍为得，不遍为失，知通塞为得，不知通塞为失，乃至顺道法爱不生为得，顺道法爱生为失。若一门十法成就，则此门为妙，余门为粗。若余门十法成就，此门不成就，则此为粗，余门为妙（云云）。通四门粗妙者，通理唯一，一不可说，有何形比粗妙可论，就赴机说门不无优劣，判四门深浅，如三藏中说。又约一一门，若说会四悉檀机名之为妙。若乖四机名之为粗，若于一一门十观修行，句句得所名之为妙，句句失所名之为粗，粗故四边火所烧，不得入清凉池，异此者名之为妙也。别四门粗妙者，若论法相有门附事故为粗，空门傍理故为妙，空门单理故为粗，亦空亦有门两通故为妙，亦空亦有两存故为粗，非空非有门两舍故为妙。若约根缘则不如是，有门称欲故为妙，三门不称欲故为粗，有门是宜故为妙，三门非宜故为粗，有门对恶故为妙，三门非对故为粗，有门见第一义故为妙，三门不见第一义故为粗，余三门亦如是。又识有门真善妙色之境者，名镇头迦，不识境故名迦罗迦，正发心故名镇头迦，不正发心名迦罗迦，安心定慧名镇头迦，不安二法名迦罗迦，破诸法遍名镇头迦，破法不遍名迦罗迦，善识通塞名镇头迦，不识通塞名迦罗迦，修三十七品名镇头迦，不修道品名迦罗迦，善解对治名镇头迦，不善对治名迦罗迦，善知次位名镇头迦，不识次位名迦罗迦，安忍不动名镇头迦，不能安忍名迦罗迦，无顺道爱名镇头迦，顺道爱起名迦罗迦，迦罗迦果则有九分，镇头迦果才有一分。若十观成就，则十分镇头十观皆妙。若九分迦罗，迦罗则粗，一分镇头，镇头则妙，叠华千斤不如真金一两，故约此判粗妙也。有门既尔，余三门亦如是。圆教四门者，则皆妙无粗。何者？有门为法界摄一切法，不可思议即是一切法，况复三门？空门即是法界，摄一切法况复三门？余二亦如是，法相平等无复优劣，若尔则无四门之异，但因顺根机赴缘四说，如四指指一月，月一指四，何者？此由众生世世习此四门，因以成性，昔四门中推理，欲翻无明即成慧根性，昔四门中修善，欲翻恶业即成福德根性，福慧因缘感今名色触受，各于本习而起爱取，是为十法成圆性众生欲乐不同，宜治有异，佛智明鉴照机无差，以世界悉檀赴四性欲，说此四门，以为人悉檀生四善，以对治悉檀治其四执，以第一义悉檀令四人见理，无此四缘佛不说法，缘既不一略言其四，皆是正直舍方便，但说无上道，门相圆融，四门皆妙，此就教门更判粗妙。何者？若不得四悉檀意，诸论诤竞谁能融通？如地论有南北二道，加复摄大乘兴，各自谓真，互相排斥，令堕负处。若不得意四门俱失，但圆门融净教尚虚玄，销释经论，何竞不息？若欲入道，何门不通？悟理之时岂应存四？修行之时岂应有塞？但四塞有轻重，别教门隔，悟者无乖未悟成诤，其执大重，譬如钝马痛手乃去。圆门虚玄未悟之时，其执则轻，譬如快马见鞭影即去，如此轻执，若未得第一义益，不失三悉檀利。故论云：是四悉檀皆实不虚。何者？世界故实，乃至见第一故实，虽俱是实，实有深浅，亦俱是虚。何者？如有门说世界悉檀，于乐欲是实，于余则虚，有门生善为实，于余则虚，有门破恶为实，于余则虚，有门见第一义为实，于余则虚，乃至三门亦如是。有门三悉檀，于世界故实，于第一义则虚，一悉檀于第一义故实，于世界则虚，实故为妙，虚故为粗，广作（云云）。若以此粗妙约五味者，乳教有八门四粗四妙，所通俱妙也。酪教四门为粗，理亦是粗。生苏则十六门，十二门是粗，四门是妙，两所通为粗，两所通为妙。熟苏有十二门，八门是粗，四门是妙，一理为粗，一理为妙。法华四门为妙，一理亦妙。诸声闻人前来门理俱粗至此法华门理融妙，菩萨不定，或于方等般若门理融妙，极钝者同二乘也。涅槃有十六门，十二门粗，四门为妙，所通俱妙。何者？前来诸门粗妙各通，犹存权理，涅槃不尔。一切诸法中悉有安乐性，是诸众生皆有佛性，无复权理，但一妙理，而更存粗门为妙理，方便皆明入实，如梵志问云：因无常故果云何常？佛反质答（云云）。故知，如百川总海诸门会实，实理要急是故须融，接引钝根存粗方便，法华折伏破权门理，如金沙大河无复回曲，涅槃摄受更许权门，各为因缘存废有异，然金沙百川归海不别（云云）。四开粗门显妙门者，问：中论先明摩诃衍，门后明二乘门，今何意先明小门，后明大门？答：中论为时人见成病，先以大荡，后示入真之门。今经无复见病，但住草庵，须开方便门示圆实相故，先列小门，次明大门，开破适时各有其美，若法华后教不俟更开，法华前教，或门理已入妙者，更何所开？或门理虽妙而人未妙，门理妙者亦不须开。若门若理，若人未妙者，今当开，谓开一切爱见，烦恼即是菩提，故云观一切法空如实相，开一切生死即是涅槃，故云世间相常住。开一切凡人即是妙人，故云一切众生皆是吾子，开一切爱见言教即是佛法，故云若说俗间经书治生产业，皆与实相不相违背，开一切众生即是妙理，故云为令众生开佛知见，示悟入等亦复如是。开一切小乘法即是妙法，故云决了声闻法是诸经之王，开一切声闻教故云佛昔于菩萨前毁訾声闻，然佛实以大乘而见教化，开一切声闻行即是妙行。故云汝等所行是菩萨道开一切声闻，理即是妙理，故云开方便门示真实相，开诸菩萨未被妙者，今皆得圆，故云菩萨闻是法疑网悉已除。别教有一种菩萨，三藏亦一种菩萨，通教一种菩萨。未决了者，今皆开显，若门若理无不入妙，是名开权显实决粗令妙也（云云）。
　　○第五实相为诸经作体更为五：一今经之体种种异名，二诸经体种种异名，三傍正料简，四此彼料简，五粗妙开粗显妙。一此经体名前后同异者，序品云：今佛放光明助发实相义。又云：诸法实相义已为汝等说。方便品广说中云：诸佛一大事因缘，开佛知见无上道实相印等。譬喻中，以大车譬一大乘，信解中名付家业，药草中名一切智地最实事，化城中名实所，授记中名系珠，法师中名秘密藏，宝塔中名平等大慧，安乐行中名实相，寿量中名非如非异，神力品中秘要之藏，妙音中名普现色身三昧，观音中名普门，劝发中名殖众德本，如是等异名不同，其义亦异，理极真实以实为相，故名实相。灵知寂照名佛知见，三世诸佛唯用此自行化他。故言大事因缘，虚通名道，正定诸法名实相印，运载名乘成办佛事名家业，一切所依故名智地，诸法之元故名宝所，圆妙难思故言宝珠，无所积聚而含众法名秘藏，秘要通达无碍，名平等大慧，遮于二边名非如非异，妙色自在故言普现三昧，入实之由故名普门，诸法由生故言德本，如是名义差别，体即实相已如上说（云云）。二诸经之体种种异名者，问：释论云：无实相印是魔所说，今谈实相可用为体，余经不尔应是魔说？答：不然。诸经异名，或真善妙色或毕竟空，或如来藏或中道等，种种异名不可具载，皆是实相别称，悉是正印各称第一，由实印故也。若失此意则非佛法，故言众经体同也。三傍正料简者，众经半满小大之殊体有傍正，正即实相，傍即偏真，偏真或时含实相，实相或时带偏真，而通称实相。故中论云：实相三人共得，共得者即偏真也。大经云：声闻之人但见于空，空即傍也。智者见空及与不空，不空即正也。此经云：我等昔日同入法性，法性即傍也。今日安住实智中，实智中即正也。小乘三法印此傍也。通教带傍明正也。别圆但明于正，不复论傍。若约五味乳唯论正，酪唯论傍，生苏熟苏傍正相兼带，醍醐唯正。又正实相多诸名字，约名字中复论傍正，胜鬘自性清净为正，余名为傍。华严以法身为正，般若以一切种智为正，涅槃以佛性为正，此经以实相一乘为正，余名为傍，此则非傍非正论傍正，傍正悉是经体（云云）。四就彼此料简，上约别圆二法异名料简，今更通就小大四句料简，或名义体与此经同，或名义体与此经异，或名义与此经同而体异，或名义与此经异而体同。三藏中若名体为实相者，此名义与此经同而体异，若不名为实相者，此名义体与此经异。唯论两句无有两句，通教名实相为体者，此名义同而体异。若不作此名，则名义体俱异。若通门远通中道者，则名义体同，名义异而体同，别教望圆经四句如一法异名中分别（云云）。历五味者，乳教两种名义同，两种名义异而体同，酪教如前（云云）。生苏熟苏中如前（云云）。涅槃中四种名义异名义同，而皆体同，一佛性则无差别（云云）。五粗妙者，正实相中傍正异名者，此乃异名异义，其体本同，此无粗妙，但傍为粗傍含正正带傍，一往亦为粗但正为妙也。藏通名同义同而体别，一向是粗，别名义或同或异，教门异为粗，体同为妙，名义同名义异，而体同为妙，历五味中粗妙可知也。开粗者，即开于傍也。或开傍教，即正教，佛昔于菩萨前毁訾声闻，然佛实以大乘而见教化，或开傍行即正行，汝等所行是菩萨道，或开傍人即正人，客作人一日之价，即长者子也。或开傍体即正体，开方便门示真实相，后见此贫人示以所系珠，深观傍理即正理也。一切皆妙无粗可待，即经之正意也。
　　○第六诸行体此为四：一诸行同异，二依经修行，三粗妙，四开粗。行同异者，夫禀教立行不出信法，钝者因闻得解，从解立行，故名信行。利者自推得解，从解立行故名法行，二行通四教，三藏信法以傍实相为体，通教信法以傍含正为体，别教信法以正为体，圆信法亦用正为体。若横论行，即是诸波罗蜜慈悲喜舍等，当教论体。若横竖诸行，有体则本立而道生，若体有行体则藉行而显也。重明圆竖行，五品六根以相似正为体，初住至等觉，皆用真正为体。横行者如大品云：一切法皆是摩诃衍，以不可得不可得故，即正实相也。此文云：不得诸法若有若无等，赐诸子各一大车，即其义也。儒童见然灯佛得无生忍，行有真体。金刚般若云：无住相布施，如人有目见种种色，亦其义也。竖行有体其车则高，横行有体其车即广，高广大运行步平正其疾如风（云云）。二依经修行者，前信法两行意通时宽，或经劫数，譬如长围。若依诸经别明行法，克日制时喻如苦攻，若随事行，行行则无体，若随理行行，令此空慧与行相应，能破无量障道罪。能得无生忍者，此行有体，诸经别行乃多，略言其四：谓常行行，常坐行，半行半坐行，非行非坐行。诸行各有事相方法，勤身苦策，悉用实相正观为体，念念无间清净如空，具论观意如止观中说，然小乘戒藏不许忏重，修多罗藏使犯重人念佛身，佛身者念空也。亦备有常行等方法，而以偏空为体，通教亦明常行等方法，而用即空为体，别行历别，圆行虚融，而俱用正实相为体，以此四行历五味，论方法之体，义推可知。三粗妙者，藏通信法真似横竖诸行，以傍实相为体，体行俱粗，别信法真似横竖诸行，虽依别门用正实相为体，因无常故而果是常，行粗体妙，圆信法真似横竖，依圆门正体，体行俱妙，历五味明粗妙可知（云云）。依诸经方法常行等行，以傍为体，体行俱粗，以正为体则行粗体妙，体行俱妙，例前可知。历五味亦可解（云云）。四开粗者，开三藏信法两行，亦是决了声闻法，是诸经之王，闻已谛思惟得近无上道，闻即信行，思惟即法行，皆近无上道者即大乘无相行近于真也。开横行者，低头举手歌咏散心，皆已成佛道，三藏最浅尚被开即妙，况通别等可以意得？开依小乘常行等方法者，小小微善无一不成佛，可以意得（云云）。

　　妙法莲华经玄义卷第九上

　　妙法莲华经玄义卷第九下

　　　　天台智者大师说

　　○第七遍为一切法体者。观经云：毗卢遮那遍一切处，一切不出四谛。大经云：佛所不说如十方土，所说者如爪上土。迦叶云：已说是四谛，其未说者应有五谛，佛言无也。但言是四谛有无量相耳。若然广开即成四种四谛，具如境妙中说。当知苦集世间善恶因果，道灭出世一切因果，悉用实相为体。净名曰：从无住本立一切法，此之谓乎！然所依之体体妙无异，能依之法法有粗妙，诸法相待分别可知。历五味分别粗妙亦可知，开粗显妙亦可知（云云）。略说经体竟。
　　△大章第三明宗，宗者修行之喉衿，显体之要蹊，如梁柱持屋，结网纲维，提维则目动，梁安则桷存。释宗为五：一简宗体，二正明宗，三众经同异，四明粗妙，五结因果。简宗体者，有人言：宗即是体，体即是宗，今所不用。何者？宗致既是因果，因果即二体，非因非果，体即不二，体若是二，体即非体，体若不二，体即非宗，宗若不二，宗即非宗，宗若是二，宗即非体。云何而言体即是宗，宗即是体？又柱梁是屋之纲维，屋空是梁柱所取，不应以梁柱是屋空，屋空是梁柱，宗体若一其过如是。又宗体异者，则二法孤调，宗非显体之宗，体非宗家之体，宗非显体之宗，宗则邪倒无印，体非宗家之体，则体狭不周，离法性外别有因果，宗体若异其过如是。今言不异而异，约非因非果而论因果，故有宗体之别耳。释论云：若离诸法实相皆名魔事。普贤观云：大乘因者诸法实相，大乘果者亦诸法实相，即其义也。当知实相体通而非因果，行始辨因，行终论果，而复偏圆有别者，譬如铜体非始非终，拟铸为像即名像始，治莹悉毕即名像终，此譬圆因果。若拟器皿，及其成就，器皿始终，譬偏因果也。发七方便心，谓偏因证有余无余名偏果，开佛知见名圆因，究竟妙觉名圆果，若识此喻，不即不离宗义明矣。例如正因佛性，非因非果而言是因，非果名佛性，是果非因名大涅槃。又佛性非当非本，而言本自有之，一切众生即涅槃相，不可复灭。又言：一切众生悉有佛性，而实未有三十二相，未来当得金刚之身，以其非当是故言本，以其非本是故言当，宗体之义亦复如是。远师以一乘为宗所，谓妙法。引文云：是乘微妙为无有上。私谓，为破三故一，待粗非妙因，而不该始末。龙师云：但以果为宗，妙法者是如来灵智体也。众粗斯尽为妙，动静轨物为法，法既真妙借莲华譬之，所以果智为宗也。私谓，果不孤立，云何弃其因，又乖文也？慧观序云：会三归一乘之始也。慧觉成满乘之盛也。灭影澄神乘之终也。什师叹云：若非深入经藏，岂能作如此说？印师云：诸法实相是一乘妙境，用境智为宗，境无三伪，故称实相也。今谓加境而阙果肿不益肥，光宅用一乘因果为宗，前段为因，后段为果。私谓，二文各有因果，若互存互没则害经文。有人用权实二智为宗，私谓，用权应明三是经宗，三是今经所弃，云何取所弃为宗？又师云此名妙法莲华，即以名为宗，妙法是佛所得，根本真实法性，此性不异惑染，不与惑同故称妙，即宗为名耳。此是地师所用，据八识是极果，今摄大乘破之，谓是生死根本。有师云：常住为宗，但未极上是覆相明常。私谓，都非经意，常若被覆，宗何所显？常不被覆，常则非宗。有师云：是显了明常与涅槃为广略耳。私谓，常为宗者，常无因果，常亦无宗（云云）。有言：万善为宗，但使是善皆得作佛。私谓，若作佛即是果，何不取果为宗？有言：万善中取无漏为宗。私谓，太局又滥小涅槃。有人言：若禀斯异说各蒙益者，众释无可为非，闻而不悟，众师无可为是，一师之意唯贵在悟，宜以悟为经宗。大经云：若有定相是生死法是魔王相，佛法无定相，是故如来非道说道，道说非道，当知唯悟是从。私谓，若悟为宗，乃是果证非谓行因。问：南指北方隅料乱，又定以悟为宗是为定定，何谓不定说者？甚多不能具出也。二正明宗者，此经始从序品讫安乐行品，破废方便开显真实，佛之知见，亦明弟子实因实果，亦明师门权因权果，文义虽广，撮其枢要，为成弟子实因，因正果傍，故于前段明迹因迹果也。从涌出品讫劝发品，发迹显本，废方便之近寿，明长远之实果，亦明弟子实因实果，亦明师门权因权果，而显师之实果，果正因傍，故于后段明本因本果，合前因果共为经宗，意在于此。所以经分二文，论本论迹，双题法譬，举莲举华，师弟权实总在其间也。三众经因果同异者，谓迹因果或同或异，本因果永异迹因果者，实相通印诸体，何经不约此论因果？大品明非因，非果实相为体，而但因为宗般若遣荡正是因意，故云菩萨心中名般若，在佛心中名萨婆若。文中亦说菩萨无生无灭因，获不断不常萨婆若果。睿师序云：启玄章以不住为始，归三慧以无得为终，终始因果也。文中亦说一切种智佛果，为成般若因，因正果傍无量义宣说摩诃般若，历劫修行故知彼经用因为宗也。净名用佛国因果两义为宗，宝积具问因果，佛备答因果，故知双用因果为宗也。华严圆顿之教解宗不同，或言用因为宗，据题言华严，是万行庄饰修因之义，文中多说四十地行相，故用因为宗。又云：果为宗，据题云大方广佛，佛是极果之名，华严是定慧万善庄严佛身，非庄严因，文中多说舍那法身之事，即用果为宗也。又解云：因果合为宗，如言佛即是果，华严即是因，文中具说法身亦说诸地，俱用因果为宗，诸经对缘不同，故明宗互异耳。般若通对三人傍真因果，此义则异，别对菩萨复有利钝，为钝明因此义亦异，利人因者此义则同净名佛国义兼。若三种佛国因果此义则异，一种佛国因果者则同，华严亦对两缘钝异利同，如前分别。又将此意历五味因果，例可知，是为众经因果，与迹门同异之相也。二本门因果永异众经者，若三藏菩萨，始行实因果无权因果，乃至明佛道树始成，非久远本迹，通教菩萨亦始行因，神通变化而论本迹，非久远本迹也。大品说菩萨有本迹，二乘则无，说佛始得生法二身本迹，不说久远，净名不说声闻有本迹，但明菩萨住不思议之本迹，说佛有净土，螺髻所见亦非久远，华严说舍那释迦为本迹，菩萨亦有本迹，声闻尚不闻不解，云何自有本迹？今经发声闻有本，本有因果，示为二乘迹中因果，发佛之迹，王宫生身生道树法身生，乃至中间生法二身，悉皆是迹，但取最初先得真应名之为本，故师弟本因本果，与余经永异。今经迹中师弟因果，与众经有同有异，本中师弟因果众经所无，正以此之因果为经妙宗也。四粗妙者，若半字之因道树遍果，此宗则粗。大品所明三乘共因果，亦如是不共之因，虽云菩萨一日行般若，如日照闇，发心即游戏神通，而犹带粗因，圆因不得独显，虽说法身无来无去，犹带粗果，圆果不得独显，故名为粗。方等中虽弹偏因果，高原陆地不生莲华，不辨偏得入圆，圆不彰显是亦为粗。华严前照高山，说一圆因，究竟后身说一圆果。又带别因果，所带处粗。今经声闻受记，菩萨疑除同开佛知见，俱入一圆因，发迹显本同悟实果，因圆果实不带方便，永异余经，故称为妙也。开粗者，昔缘根钝，未堪闻赞佛乘因果，用方便因果引接近情，五味调熟心渐通泰，决了粗因同成妙因，决诸粗果同成妙果，故低头举手著法之众，皆成佛道，更无非佛道因，佛道既成，那得犹有非佛之果，散善微因今皆开，决悉是圆因，何况二乘行？何况菩萨行？无不皆是妙因果也。五结成者，即为二：一结因果，二四句料简。夫经说因果，正为通益生法行人，若开权显实正令七种方便生身未入者入，傍令生法二身已入者进。若说寿量长远，傍令生身未入者入，正令生法已入者进。神力品云：如来所有一切甚深之事者，非因非果是甚深之理，因果是甚深之事。从七种方便初得入圆，登铜轮位名之为因，乃至余有一生在。若转一生即得妙觉，名之为果，从于二住，至于等觉中间，名为亦因亦因因，亦果亦果果。用无碍道伏一分无明，名之为因，用解脱道断一分无明，名之为果。约此解脱复修无碍，故云因因。从此无碍复得解脱，故言果果。复次初十住为因，十行为果，十行为因，回向为果，十向为因，十地为果，十地为因，等觉为果，等觉为因，妙觉为果，妙觉唯果唯解脱，不得名因名无碍。初住唯因唯无碍，不得名果名解脱。何者？初住见真以真为因，住前相似非是真因。若取性德为初因者，弹指散华是缘因种，随闻一句是了因种，凡有心者是正因种，此乃远论性德三因种子，非是真实开发，故不取为因也。二四句料简者，问：若言初住入理，名为圆因圆果，何得文云渐渐修学得成佛道？答：应作两种四句料简，自有渐圆，自有圆渐，自有渐渐，自有圆圆。渐圆者，此约理外七种方便，同开佛知见始见圆理。见圆理者，良由理外七种方便，渐入圆因，故言渐圆，渐圆三句（云云）。圆渐者，初入此圆同观三谛，见实相理初后无殊，然而事中修行未能尽备，复须研习，据初入圆故名为圆，进修上行复名为渐，渐渐者从二住去至等觉，此是圆家渐渐，非理外渐渐。圆圆者至妙觉，亦名渐圆，亦名圆圆，圆理先圆今复事圆，故言圆圆。复次圆渐如初住，渐渐如二住已去至三十心，渐圆如初地已去，圆圆即妙觉也。三十心虽同有贤圣之义，义称为贤，伏多断少故，十地去名为圣，伏少断多故。又十住名贤圣，二十心是圣贤，十地等觉是圣，妙觉是圣圣。今借喻初月，匡郭已圆，光用未备，此譬圆渐。从二日至十四日，其明渐进，此譬渐渐，至十五日此譬渐圆。又譬圆圆。夫月无亏盈，亦约月辨亏盈理无圆渐，亦约理判圆渐耳。此经之宗利益巨大，始自圆渐终竟圆圆，大乘因果增长具足（云云）。问：既称圆渐复称圆别，乃至通藏亦应尔耶？答：此义出四教章中，其意云何？三藏三藏可解，别者谛缘度也。通者真谛也。圆者无学办也。通通者同无生也。三藏者道谛中戒定慧也。别者正习尽不尽也。化他不化他出假不出假之别也。圆者同证真也。别别者别上别下也。三藏者修无量道谛中戒定慧也。通者四门俱契中也。圆者五住尽也。圆圆者融也。别者四门异也。通者四门相摄也。藏者圆道谛圆戒定慧也。此义既通，亦应渐圆，渐圆四句皆得也。结因果皆成也。然后判粗妙开粗妙悉得也。
　　△大章第四明用者，用是如来之妙能，此经之胜用，如来以权实二智为妙能，此经以断疑生信为胜用。秖二智能断疑生信，生信断疑由于二智，约人约法左右互论耳。前明宗就宗体分别，使宗体不滥，今论于用就宗用分别，使宗用不滥。何者？宗亦有用，用亦有宗，宗用非用用，用用非宗用，用宗非宗宗，宗宗非用宗。宗用者因果是宗，因果各有断伏为用，用有宗者慈悲为用宗，断疑生信为用用。若论于宗且置断伏，但论因果[企-止+十]明于用，但论断疑生信，且置慈悲。若得此意，则知权实二智，能断疑生信，是今经之大用，其义明矣。论用开为五：一明力用，二明同异，三明历别，四对四悉檀，五悉檀同异。一正明用者，诸经不纯明佛智慧，不发佛自应迹，不正破废二乘果，不断生身菩萨之近疑，起其远信不显本地，增法身菩萨大念佛之道，损界外之生，如此力用众经所无，今经具之。所以命章，不论二乘菩萨等智，纯显佛之微妙智慧，不开众生九法界知见，纯开众生佛之知见，余经但道佛所变化是迹，不道佛身自是迹。今经自道佛身是迹，其余变化宁得非迹？今经正破废化城二乘之果，况其因行耶？又破禀方便教菩萨执迹为极，今皆发废悉称是权迹，及中间诸疑悉断，起于深远不思议信。又显本地真实功德，令法身菩萨得大利益，始自初阿终邻后茶，抹十方那由他土为尘数，增道菩萨不能令尽，盖由如来雨权实二智一味之雨，普等四方俱下者，一切诸四门俱破也。充足求于具足道者，断其深疑起其大信，令入一圆因，控摩诃衍车，游于四方，直至道场，大用大力妙能妙益，犹自未尽。复次此力能破二乘之果，二乘怖畏生死入空取证生安隐想，生已度想，堕三无为坑。若死若死等苦，已如败种更不还生，智医拱手方药无用，至如涅槃能治阐提，此则为易，阐提心智不灭。夫有心者皆当作佛，非定死人治则不难，二乘灰身灭智，灰身则色非常住，灭智则心虑已尽，焦芽败种，复在高原陆地，既聋且哑永无反复，诸教主所弃，诸经方药不行。今则本佛智大妙法药，良色身不灰如净琉璃，内外色像悉于中现，令心智不灭，开示悟入佛之知见，令客作贱人付菩提家业，高原陆地授佛莲华，其耳一时听十法界声，其舌随一切类，演佛音声令一切闻，能以一根遍为众用，即是今经之力用也。上已说佛智力竟。今更重说，如汉末三分，曹公智略当时第一，复劣杨修三十五里，此真丹人智不及外国，外道智如芥比山，一切世人外道智，不及舍利弗智十六分一，二乘智如萤火虫，菩萨智如日光，通菩萨智，如鸿鹄势不及远，别菩萨智如金翅鸟，从一须弥至一须弥，别菩萨智如爪上土，比佛智慧如十方土。当知佛之智慧，至融至即至顿至实不可思议，不纵不横圆妙无比，喻不可尽。问答余经不纯说，今经独纯说之，此佛实智力大也。譬如十小牛，乃至一龙十龙，一力士十力士，不如五通人，外五通不如一罗汉，一切罗汉不如一目连，目连不如一身子，身子不如菩萨，菩萨不如别菩萨，别菩萨不如圆菩萨，圆菩萨不如佛。佛迹甚大化复作化，化化无尽无谋而当如修罗琴，一切贤圣无能测者，佛权力既如此，余诸义例可知不复记。二明同异者，问：实相体因果宗既通众经，权实二智复云何？答：名虽通用力大差别，藏通以二智断四住之疑，生偏真之信。净名虽弹斥二乘及偏行菩萨，亦是界内断疑生信，不能令小乘及方便菩萨，断大疑生大信。大品通意，亦是界内疑断信生，别意虽在界外，亦未断近疑生远信。华严正意，断界外疑生于圆信，亦未断近生远，故权实二名虽复通用，而力大异。今经用佛菩提二智，断七种方便最大无明，同入圆因，破执近迹之情生本地深信，乃至等觉亦令断疑生信，如是胜用岂同众经耶？三别释为两，一别释迹门，二别释本门。释迹门为十，一破三显一，二废三显一，三开三显一，四会三显一，五住一显一，六住三显一，七住非三非一显一，八覆三显一，九住三用一，十住一用三。此意通历十妙，一一妙中皆具十意，义推可解（云云）。今就别说者，破三显一，正破三情而显一智。何者？昔若初赞佛乘，众生没在苦，既不堪闻大，寻念过去佛所行方便力，亦应说三乘，说三乘已齐教封三情，不更愿好者。今破三执显于佛智，故言诸佛法久后要当说真实也。废三显一者，此正废教，虽破其情，若不废教，树想还生执教生惑，是故废教。正直舍方便，但说无上道，十方佛土中，唯有一乘法，无二亦无三。开三显一者，正就于理傍得约教，约教者，昔教明三人入真，今教明三人得佛也。正约理者，秖是二乘真空自有实相，昔方便不深不能妙见，今开此空即是实相，故言决了声闻法，是诸经之王，开方便门示真实相。大经云：为诸声闻开发慧眼。会三显一者，正就于行。大品会宗云：四念处四禅等，皆是摩诃衍，但会其法未会其人，此经人法行俱会，故云汝等所行是菩萨道，渐渐修学悉当成佛，低头举手皆成佛道（云云）。住一显一者，此就佛本意，本以实智化物，佛平等说如一味雨，佛自住大乘，如其所得法定慧力庄严，以此度众生。若以小乘化我则堕悭贪，是事为不可，故知从得道夜常说中道，常说大乘而众生罪故，故使如来以毒涂乳著弊垢衣，方便婆和引令向大，故言虽说种种道，其实为一乘（云云）。住三显一者，此就佛权智方便化物，寻念过去佛所行方便力，我今亦如是。即趣波罗柰，以方便力故为五比丘说，过去诸佛亦住三乘而显一乘，今佛亦尔。故言更以异方便，助显第一义。又昔于菩萨前毁訾声闻，然佛实以大乘而得度脱，住非三非一显一者，或约理或约事。约理者是法住法位，世间相常住，是法不可示，知法常无性，佛种从缘起。无性即非三非一，从缘起，即是三缘显一，令会非三非一。约事者，即是人天乘，此乘非三亦复非一，常以此乘引入于大，低头举手皆成佛道。若我遇众生尽教以佛道。覆三显一者，此就权巧多端，前权前度但除其病，不除其法，法不除故拟化后缘。若破此法，后何所用？机息则覆，机兴则用，何但佛尔？入实菩萨亦然。若有不信此法，于余深法中示教利喜（云云）。住三用一者，此就法身，妙应眷属前住三显一是师门，今住三用一是弟子门，如富楼那等，实是法身，现作声闻示住于三，而常显一。饶益同梵行者，住一用三者，此就本誓，如华光作佛愿，说三乘而非恶世。今佛亦于宝藏佛所，愿于恶世说此三乘（云云）。但权实大用包括法界，岂止十意而已。为显十妙之用，故略言十耳。破三显一是用智妙。废三显一是用说法妙。开三显一是用境妙。会三显一是用行妙。住一显一是用乘妙。住三显一是用感应妙。住非三非一显一是用神通妙。覆三显一是用位妙。住三用一是用眷属妙。住一用三是用利益妙。
　　将十用对当十妙，文义相拣大意可解（云云）。二本门力用例为十意，若扶文便，应言开近显远。若取义便，应言本迹，秖呼近为迹远为本，名异义同，所言十者：一破迹显本。二废迹显本。三开迹显本。四会迹显本。五住本显本。六住迹显本。七住非迹非本显本。八覆迹显本。九住迹用本。十住本用迹。通就本门一一妙中，皆具十意。若别论者破迹显本，亦就破情，序品方便宝塔三文，已动执生疑，如文殊答弥勒云：昔八王子师事妙光，妙光先居补处，而王子成佛号曰然灯，弟子今又成佛，号曰释迦。妙光翻为弟子，字曰文殊，动迹执生此疑何由可决。今言非是补处淹缓，亦非弟子超越，良由释迦成道已久，昔示弟子，今示作师耳。拂此迹疑，显于本智，故言破迹显本也。方便品云：我从久远劫来，赞示涅槃道，生死苦永尽，我常如是说。当知！生死久已永尽，非是中间始入涅槃，宝塔涌现证示灭不灭，即迹而常分身皆集，八方不可称数，分身既多，当知成佛久矣。如荷积满池之喻推三品文，已是破迹之渐，所以下方涌出，非寂灭道场受化，亦非他方分身所受化，此两处人，弥勒皆识，而今不识所以惊疑，破此近情，显本长远，故文云：一切世间皆谓，我释迦牟尼出释氏宫，去伽耶城不远得三菩提，然我实成佛来，无量百千万亿那由他劫，直举世界问弥勒，弥勒不知其数，何况世界中尘而当可数？此是破近执谓生其远智也。废迹显本者，亦就说法，昔为五浊障重不得远说本地，但示迹中近成。今障除机动，须废道树王城迹中之说，皆是方便。执近之心既断，封近之教亦息。文云：自从是来我常在此娑婆世界，说法教化，亦于余处百千万亿那由他阿僧祇国，导利众生，即是废一期之迹教，显久远之本说也。开迹显本者，此亦就法亦就理，秖文殊所述，然灯佛及久远来，赞示涅槃道，及分身诸佛，如此迹说，以是显本之意，惑者未悟玄旨。今若显本，亦不迥就余途还开近迹，示其本要耳。就理者，但深观方便之迹，本理即显。文云：我实成佛已来久远若斯，但以方便教化众生，令入佛道，若入佛道即于迹得本也。会迹显本者，此则就行，寻迹中诸行，或从此佛行行得记，或从彼佛行行得记，或示己身他身，随机应现长短大小，诸迹悉从本垂。若结会古今，还结迹而显本耳。本迹虽殊，不思议一。文云：诸善男子，于是中间，我说然灯佛等。又复言其入于涅槃，如此皆是方便分别，即会迹显本意也。住本显本，此就佛本意，即如下方菩萨于空中住，法身佛为法身菩萨说法，法身修道纯说一乘。文云：娑婆世界纯以黄金为地，人天充满。又云：人众见烧尽我净土不毁，能如是深观，是为深信解相，常住此本，恒显于本。文云：我成佛已来甚大久远，寿命无量阿僧祇劫，常住不灭，岂非住本显本也。住迹显本者，此就迹意，即是释迦住生身而显一，由显一故古佛塔涌，塔涌故召请分身，分身集故幕觅弘经，下方出现幕觅弘经，下方出现弥勒疑问。问故说寿长远，动执遣疑，是为住迹显本也。文云：我以佛眼观其信等诸根，乃至种种方便说微妙法，能令众生发欢喜心也。住非迹非本而显本者，此约绝言冥会，即是非本非迹而能本迹，昔非迹而垂迹，今非本而显本。文云：非实非虚非如非异，如斯之事如来明见也。覆迹显本者，亦约机应多端，若执迹障本，故覆令不执，更对后机还须用迹，故有师子奋迅之力。文云：以若干言辞因缘譬喻种种说法，所作佛事未曾暂废。住迹用本者，上来住迹显本者，直是迹中随机方便显本地理，今言住迹用本者，即是中间迹至道树，数数生灭他身他事者，皆用本地实因实果，种种本法为诸众生而作佛事，故言住迹用本，此就师为解。若约弟子者，即是本时妙应眷属，住于权迹，垂形九道，而用本法利益众生。文云：然我今非实灭度，而便唱言当取灭度，如来以是方便教化众生，此是住迹而用本时灭度，而示灭度也。住本用迹者，即是本地不动而迹周法界，非生现生非灭现灭，常用此迹利润众生，此义据师。若据弟子者，即是法身菩萨，以不住法住于本地无谋之权，迹用无尽。文云：又善男子，诸佛如来法皆如是，为度众生皆实不虚，佛散赴众缘，文小不次。今题来证义，引于寿量文尽，破迹显本会迹显本，别用因妙，开迹显本是别论用本果妙，住本显本是别用本国土妙，废迹显本别论是用本说法妙，住非迹非本别论是用本感应妙，覆迹显本别论是用本神通妙，住迹用本别论是用本寿命妙，亦是用本眷属妙，住本用迹别论是用本涅槃妙，亦是本利益妙（云云）。四结成悉檀者，权实二智十用不同，即是一音演说随类各解，迹中破废，令七种方便开佛知见，本中破废，恒沙菩萨断疑增道，皆是四悉檀意成熟众生。今束此十用为四悉檀，先束迹门，次束本门。迹又为二：先别束、次通束。别者开三显一，住三用一会三归一，此三条属为人悉檀。何者？本习此三，今还约三修一，不改途易辙？秖深观此三，一理自显，三中有一，不须取舍，故开三显一属为人悉檀。住三用一亦如是。秖就此三而修一道，如富楼那但住声闻，而自饶益亦能饶益同梵行者，即是不改三法能生一解，皆属为人悉檀也。破三废三覆三，此三属对治，其封三疑一斥破其情，废于权教密覆权法，令执病心除，入一实道，安住实智中也。住三显一住一用三两种，属世界悉檀。何者？世界以乐欲为本，若众生欲得三乘之道，不欲闻一实之化故，佛自住一同彼说三。又三乘缘异，如世界隔别，故名世界悉檀也。住三显一亦是世界。何者？佛随人法住于方便，调熟显一，故属世界悉檀也。住一显一，住非三非一显一，此属第一义悉檀也。通明四悉檀者，秖破三显一得有四种益，何者？君子乐闻过，小人恶闻愆，欲知过必改，即为破执除病欢喜奉行，即是世界也。若执住三不能进道，破三从一觉悟心生，善法增进是名为人也。执三是病，说一为乐，是名对治也。若闻破三得见理名第一义也。余九种例尔，故知佛之善巧称合机缘，皆令得益，四悉檀之力也（云云）。二结本门十用，为四悉檀者，亦有别通二意，住迹显本，住本用迹，此属世界悉檀，亦名随乐欲，释如前。开迹显本会迹显本住迹用本，属为人悉檀，不改途更修，还约本法修显本也。释如前。破迹废迹覆迹属对治，住本显本住非本非迹显本，属第一义，释如前。次通约一科，结四悉檀，亦如前。余九例亦尔具解（云云）。五悉檀同异者，余经亦用四悉檀，破三显一破迹显本等，而与此有异即为两，一迹门明异，二本门明异。迹门异者，三藏中亦用四悉檀破废等意，但为有余无余涅槃（云云）。大品中共般若，亦用四悉檀破立废等意，但悟真理未能久圆（云云）。方等中亦破三显一，于菩萨人有一分同，二乘人不得入实故，十弟子被净名诃，堕八邪不入众数，此是破斥之语，称叹不思议大乘之道，皆用四悉檀意而二乘不悟也。此经用四悉檀意，二乘而得断疑除执，入佛正道受记作佛，故知此经用四悉檀巧妙。文云：言辞柔软悦可众心，身子领解云佛以种种缘譬喻巧言说，其心安如海，我闻疑网断安住实智中，即其义也。问：法华显一还藉先破，无前调熟，今亦不解？答：今日得悟由昔弹诃，但功属此经，名非彼得，譬如百人共围一贼，而攻围之力实赖众人。能擒贼者，得勋不属百人（云云）。此经开权显实，四悉檀大用最为雄猛（云云）。发迹显本四悉檀，永异众经，何者？迹中力用已出诸教，本中十用诸经无一，况当有十？迹中悉檀已出诸经，本中悉檀诸经无一，何况有四？可以意推，无烦多记也。

　　妙法莲华经玄义卷第九下

　　妙法莲华经玄义卷第十上

　　　　天台智者大师说

　　大章第五释教相者。若弘余经不明教相，于义无伤。若弘法华不明教者，文义有阙，但圣意幽隐教法弥难，前代诸师或祖承名匠，或思出神衿，虽阡陌纵横，莫知孰是。然义不双立，理无两存，若深有所以，复与修多罗合者，录而用之，无文无义不可信受。南岳大师心有所证，又勘同经论，聿遵佛语，天台师述而从用，略明教为五：一大意，二出异，三明难，四去取，五判教。大意者，佛于无名相中，假名相说，说余经典，各赴缘取益，至如华严初逗圆别之机，高山先照，直明次第不次第，修行住上地上之功德，不辨如来说顿之意。若说四阿含，增一明人天因果，中明真寂深义，杂明诸禅定长破外道，而通说无常知苦断集证灭修道，不明如来曲巧施小之意，若诸方等折小弹偏叹大褒圆，慈悲行愿事理殊绝，不明并对诃赞之意。若般若论通则三人同入，论别则菩萨独进，广历阴入尽净虚融，亦不明共别之意。若涅槃在后，略斥三修，粗点五味，亦不委说如来置教原始结要之终。凡此诸经皆是逗会他意，令他得益，不谭佛意，意趣何之。今经不尔，絓是法门网目，大小观法十力无畏，种种规矩皆所不论，为前经已说故，但论如来布教之元始，中间取与渐顿适时，大事因缘究竟终讫，说教之纲格，大化之筌[罩-卓+弟]，其宿殖淳厚者，初即顿与直明菩萨位行功德，言不涉小。文云：始见我身，闻我所说，即皆信受入如来慧，其不堪者，隐其无量神德，以贫所乐法方便附近，语令勤作。文云：我若赞佛乘众生没在苦，如此之人，应以此法渐入佛慧，既得道已，宜须弹斥，即如方等以大破小。文云：苦切责之已，示以所系珠，若宜兼通半满洮汰，如大品遣荡相著，会其宗途。文云：将导众人欲过险道，过此难已，定之以子父，付之以家业，拂之以权迹，显之以实本。当知此经唯论如来设教大纲，不委微细纲目，譬如算者初下后除，纪定大数，不存斗斛。故无量义云：无量义者，从一法生，则于一佛乘分别说三，此譬下算，若收无量以入一，会三而归大者，此譬除算，唯记大数焉。如是等意皆法身地，寂而常照，非始道树逗大逗小，佛智照机其来久矣。文云：唯以一大事因缘出现于世，此照大久矣。文云：殷勤称叹方便，此照小久矣。文云：诸佛法久后要当说真实，此照会小归大久矣。信解品云：踞师子床见子，便识此语初鉴大机久矣。于窗牖中遥见其子者，此鉴小机久矣。密遣二人方便附近，语令勤作，此鉴须开三久矣。心相体信入出无难，此鉴调斥久矣。领知众物，此鉴洮汰久矣。后付家业，此鉴教行等久矣。当知！佛意深远，弥勒不识所为因缘，况下地二乘凡夫等耶？文云：唯我知是相，十方佛亦然。又已今当说，最为难信难解，前经是已说随他意，彼不明此意，故易信易解。无量义是今说，亦是随他意亦易信易解，涅槃是当说，先已闻故亦易信易解，将说此教，疑请重叠具如迹本二文，受请说时秖是说于教意，教意是佛意，佛意即是佛智，佛智至深，是故三止四请。如此艰难比于余经，余经则易。若始坐道场，梵王初请直言请法，亦无疑网往复殷勤说诸方等，观文可知。说大品时犹酬梵请，唯华严中请金刚藏，可为连类，而人师偏著，谓加于法华，言小乘致请不及菩萨，此见一边耳。身子腾众心云：佛口所生子，合掌瞻仰待，求佛诸菩萨，大数有八万，欲闻具足道，何独是一小乘。又弥勒阖众求决文殊，与解脱月金刚藏，若为有异，又本门中菩萨，请佛说于佛法，岂比菩萨请菩萨说菩萨法耶？若就此意有加于彼，若彼列众十方云集，皆是卢舍那佛，宿世知识，此经云集地涌菩萨，皆从释尊发心，是我所化，此一往则齐而不无疏密。又彼明十方佛说华严被加者，同名法慧金刚藏等，不言彼佛是舍那分身。今明三变土田，一方各四百万亿那由他土，满中诸佛悉是释尊分身，此意异彼，彼以华严为胜，薳复出一两句，非故兴毁，若较其优劣，恐成失旨，但此法华开权显本，前后二文疑多请倍，不比余经。秖为深论佛教妙说圣心，近会圆因远申本果，所以疑请不已。若能精知教相，则识如来权实二智也。教意甚深其略如是。
　　○二出异解者，即为十意，所谓南三北七，南北地通用三种教相，一顿二渐三不定。华严为化菩萨，如日照高山名为顿教，三藏为化小乘，先教半字，故名有相教。十二年后为大乘人，说五时般若乃至常住，名无相教，此等俱为渐教也。别有一经非顿渐摄，而明佛性常住，胜鬘光明等是也。此名偏方不定教，此之三意通途共用也。一者虎丘山岌师，述顿与不定，不殊前旧，渐更为三十二年前，明三藏见有得道，名有相教。十二年后齐至法华，明见空得道，名无相教。最后双林明一切众生佛性，阐提作佛明常住教也。二者宗爱法师，顿与不定同前，就渐更判四时教，即庄严旻师所用三时不异前，更于无相后常住之前，指法华会三归一，万善悉向菩提，名同归教也。三者定林柔次二师，及道场观法师，明顿与不定同前，更判渐为五时教，即开善光宅所用也。四时不异前，更约无相之后同归之前，指净名思益诸方等经，为褒贬抑扬教。四者北地师亦作五时教，而取提谓波利为人天教，合净名般若为无相教，余三不异南方。五者菩提流支明半满教，十二年前皆是半字教，十二年后皆是满字教。六者佛驮三藏，学士光统，所辨四宗判教，一因缘宗，指毗昙六因四缘。二假名宗，指成论三假。三诳相宗，指大品三论。四常宗，指涅槃华严等常住佛性本有湛然也。七者有师开五宗教，四义不异前，更指华严为法界宗，即护身自轨大乘所用也。八者有人称光统云，四宗有所不收，更开六宗，指法华万善同归，诸佛法久后要当说真实，名为真宗。大集染净俱融，法界圆普名为圆宗。余四宗如前，即是耆阇凛师所用。九者北地禅师，明二种大乘教，一有相大乘，二无相大乘。有相者，如华严璎珞大品等，说阶级十地功德行相也。无相者，如楞伽思益真法无诠次，一切众生即涅槃相也。十者北地禅师，非四宗五宗六宗二相半满等教，但一佛乘无二亦无三，一音说法随类异解诸佛常行一乘，众生见三，但是一音教也。出异解竟。
　　○三明难者，先难南地五时其义不成，余四时三时例坏也。若言十二年前名有相教者，成实论师自诬己论。论云：我今正欲明三藏中实义，实义者所谓空，是空非无相耶？三藏非十二年前耶？又阿含中说，是老死谁老死，二皆邪见，无是老死即法空，无谁老死即生空，三藏经中自说二空，二空岂非无相。又释论云：三藏中明法空为大空，摩诃衍中明十方空为大空，即以法空为大空，即大无相。又成道六年，即说殃掘摩罗经，明空最切，此非无相，谁是无相耶（云云）？又大论云：从得道夜至泥洹夜，常说般若，般若即空慧也。复次十二年前名有相教，为得道？为不得道？若得道则乖成论。论师云：有相四谛，是调心方便实不得道，须见空平乃能得道，既言有相，那忽得道？若不得道用此教为。又拘邻如五人，最初于佛法寂然无声字，获真实知见，最初之言，岂非十二年前得道耶？又若得道教同无相，若不得道教同邪说。又若得道得何等道？若见空得道还同无相，若不见空得道，亦同九十五种，非得佛道，有相之教具有二过（云云）。二难十二年后名无相教，明空荡相未明佛性常住，犹是无常，八十年佛亦不会三归一，亦无弹诃褒贬者，此不可解。若言无相，何意不荡无常？犹有无常。何谓无相？若言不明佛性法身常住者，共般若，可非佛性法身常等，不共般若云何非佛性耶？大经云：佛性有五种名，亦名首楞严，亦名般若，般若乃是佛性之异名，何得言非？彼即救言，经称佛性亦名般若者，是三德之般若，何关无相之般若？若尔者，涅槃第八何意云如我先于摩诃般若中，说我与无我，其性不二，不二之性即是实性，实性之性即是佛性，如此遥指明文灼然。何意言非？又涅槃佛性，秖是法性常住不可变易，般若明实相实际，不来不去即是佛无生法，无生法即是佛，二义何异？故知法性实相即是正因佛性，般若观照即是了因佛性，五度功德资发般若，即是缘因佛性，此三般若，与涅槃三佛性复何异耶？金刚般若论云：福不趣菩提，二能趣菩提，于余名生因，于实名了因，实相了因能趣菩提，岂非佛性？但名异义同如前分别，何得闻释提婆那民，谓非帝释，其谬类此。若言无常八十年佛说，非佛性常住者，涅槃亦云：八十年佛背痛有疾，于娑罗入灭那忽谭常辨性（云云）。释论云：佛有生身法身，生身同人法，有寒热病患马麦乞乳，法性身佛光明无边，色像无边，尊特之身犹如虚空，为法性身菩萨说法，听法之众尚非生死身，何况佛耶？释论云：又生身佛寿则有量，法身佛寿则无量，岂可以无常八十年加于法身耶？小乘中云法身尚其不灭，如均提沙弥忧恼，佛问汝和尚戒身灭不？答言不。乃至解脱知见灭不？答言不。何况般若法身而言无常？若言般若无会三者，何故？问住品云：诸天子今未发三菩提心者，应当发。若入声闻正位，是人不能发三菩提心。何以故？与生死作障隔故。是人若发三菩提心者，我亦随喜，所以者何？上人应求上法，我终不断其功德，若声闻不求上法，何所随喜，既随喜上法，即是会三。若言般若无弹诃者，大品云：二乘智慧犹如萤火，菩萨一日学智慧，如日照四天下。又十三卷云：譬如狗不从大家求食，反从作务者索，当来世善男女人弃深般若，而攀枝叶，取声闻辟支佛所应行经。又云：见像观迹皆名不黠，岂有弹诃更剧于此，谓无褒贬耶？若言般若是第二时教，引诸天子白佛云见第二法轮转者，何经不见第二？而独言般若。净名云：始坐道树力降魔，得甘露灭觉道成，乃至说法不有亦不无，两说相对亦应是第二法轮转。法华亦云：昔于波罗柰转四谛法轮，今复更转最上之法轮。涅槃又云：昔于波罗柰初转法轮，八万天人得须陀洹果，今于此间拘尸那城，转法轮时，八十万亿人得不退转，经经皆有此旨，亦应并是第二，何独般若耶？若言十二年后明无相者。何得二夜常说般若？故知，无相之过亦甚众多（云云）。次难褒贬教是第三时，虽七百阿僧祇，犹是无常不明常住，直是弹诃褒扬而已。今问说般若时，诸大弟子皆转教说法，虽不悕取，咸以具知菩萨法门，何得被诃茫然不识是何言？不知以何答？故知褒贬不应在般若之后，非第三时也。又弥勒等亦被屈折，何但声闻？若言七百阿僧祇者，此亦不然。其文自说佛身无为不堕诸数，金刚之体何疾何恼，为度众生现斯事耳。文辨金刚而人判七百，涅槃亦辨金刚那忽常住？又云：观身实相，观佛亦然。又不思议解脱有三种，真性实慧方便即是三佛性义，且复尘劳之俦是如来种，岂非正因佛性，不断痴爱起诸明脱，明即了因性，脱即缘因性，三义宛然，判是无常，涅槃三种佛性何得是常耶？次难第四时同归教，正是收束万善入于一乘，不明佛性神通延寿，前过恒沙，后倍上数，亦不明常，此不应尔。法华明一种性相一地所生，其所说法皆悉到于一切智地，命章即云开示悟入佛之知见。华严明佛智慧，犹带菩萨智慧，菩萨智慧如爪上土，如来智慧如十方土。法华纯说佛之智慧，如十方土，而非常者华严爪上土，云何明常住？又华严始坐道场，初成正觉，成佛太近，法华明成佛久远，中间今日皆是迹耳。迹中所说而言是常，本地之教岂不明常？又无量义经云：说华严海空历劫修行，未曾宣说如是甚深无量义经，甚深无量义经已自甚深，甚深之经为法华弄引，岂不明常？若言常住语少者，如天子一语可非敕耶？文云：世间相常住。又云：无量阿僧祇劫，寿命无量常住不灭，伽耶城寿命及数数示现等，是应佛寿命阿僧祇。寿命无量者是报佛寿命，常住不灭者，是法佛寿命也。三佛宛然常住义足。法华论云：示现三种菩提，一者应化佛菩提，随所应见而为示现，谓出释氏宫，去伽耶城不远，坐道场得三菩提也。二报佛菩提，谓十地满足得常涅槃。文云：我实成佛已来无量无边，百千万亿那由他劫也。三法佛菩提，谓如来藏性净涅槃，常清净不变。文云：如来如实知见三界之相，不如三界见于三界，谓众生界即涅槃界，不离众生界即如来藏。又云：我不敢轻于汝等，汝等皆当作佛，即正因佛性。又云：为令众生开佛知见，即了因佛性。又云：佛种从缘起，即缘因佛性。法华论亦明三种佛性。论云：唯佛如来证大菩提，究竟满足一切智慧，故名大。言我不敢轻于汝等，汝等皆当作佛者，示诸众生皆有佛性也。经论明据云何言无？又涅槃云：是经出世，如彼果实，多所利益安乐一切，能令众生见如来性，如法华中八千声闻得受记莂，成大果实，如秋收冬藏更无所作。若八千声闻，于法华中不见佛性，涅槃不应悬指，明文信验何劳苟执。又涅槃二十五云：究竟毕竟者，一切众生所得一乘，一乘者名为佛性，以是义故我说一切众生悉有佛性，一切众生悉有一乘故，今经是一乘之教，与涅槃玄会，且涅槃犹带三乘得道，此经纯一无杂，涅槃更不发迹，此经显本义彰，处处唱生，处处现灭，未来常住三世益物，人众见烧我土不毁，岂是神通延寿有灭尽耶？破神通延寿义（云云）。难第五时教，双林常住，众生佛性阐提作佛者，问：成论师依二谛解义，第五时教为二谛摄不？若二谛摄与诸教同，前教二谛犹是无常，双林二谛何得是常？若双林不出二谛，能照别理破别惑得是常者，前教所明二谛，亦照别理破别惑，那忽无常？众生佛性阐提作佛，例如此难，故知明理不异前时，据何为常住耶？难顿教者，例此可解。实既是同，据何为顿？权虽别异，不应从事判大小，则大颠倒（云云）。次难偏方不定教，谓非次第别为一缘，如金光胜鬘楞伽殃掘之流也。问：殃掘之经六年所说，列次第众，委悉余经，弹斥明常，分明余教，释梵四王及十弟子，乃至文殊皆被诃斥，同闻宛然应入次第，而今判作偏方，净名亦是弹诃，那得引为次第？又净名所诃事在往昔，追述前语以辞不堪。当知！十二年前已应被诃，与殃掘同。若殃掘偏方则净名非次，若谓殃掘明常别为一缘者。净名云：尘劳之俦是如来种，何得是次第之说（云云）。次难其依涅槃五味，判五时教，用从牛出乳，譬三藏十二年前有相教，从乳出酪，譬十二年后般若无相教，从酪出生苏，譬方等褒贬教，从生苏出熟苏，譬万善同归法华教，从熟苏出醍醐，譬涅槃常住教，此现见乖文义理颠倒相生，殊不次第，何者？经云：从牛出乳，譬初从佛出十二部经。云何以十二部，对于九部有相教耶？一者有相教无十二部，二者有相教非佛初说，故不应以此为对（云云）。彼即救云：小乘亦有十二部，引文证云：雪山忍草牛若食者，即出醍醐，更有异草牛若食者，不出醍醐，故知大小通有十二部，但有佛性无佛性之异耳。今问纵令通有十二部者，何故不取明佛性之十二部为乳教耶？大经第七云：九部不明佛性，是人无罪，如言大海唯有七宝，无有八宝，是人无罪。例此而言，若十二部无佛性者，是人得罪，既言具十二部，何意不明佛性，即堕得罪之句，岂会无罪十二部耶？若言从十二部出修多罗，修多罗对无相般若教者，修多罗则通一切有相无相，五时皆名修多罗，何以独对无相般若？解云：般若中有直说义，复是第二时，故以对之。若言直说应是修多罗者，般若中有譬说因缘说授记说论义说，那得独是直说耶？般若兼具众说，以修多罗为名者，余经亦直说，何不对修多罗？若言第二时者，何经非第二时，已如前难，从修多罗出方等经，用对褒贬净名等教者，净名不应在大品之后，已如前破（云云）。从方等出般若，用对法华者，经文自云般若，而曲辨为法华，回经文就义，最为无意。涅槃云：八千声闻于法华受记，不道般若受记，那得唤法华为般若？乖文失旨不成次第也。从般若出大涅槃，彼即解云：从法华出大涅槃，此亦不会经文，譬如很子，又似[仁-二+戾]羊（云云）。五时之失其过如是，其四时三时无劳更难，南方教相不可复依也。今更难用三时，义家云：十二年后讫至法华，同名无相教者，法华会三般若亦应归一，若不尔者，云何同是无相？四时亦例尔。次难北地五时义，若言提谓说五戒十善者，彼经但明五戒，不明十善，唯是人教则非天教，纵以此为人天教者，诸经皆明戒善，亦应是人天教耶？又彼经云：五戒为诸佛之母，欲求佛道读是经，欲求阿罗汉读是经。又云：欲得不死地，当佩长生之符，服不死之药，持长乐之印。长生符者即三乘法是，长乐印者即泥洹道是。云何独言是人天教耶？又云：五戒天地之根众灵之源，天持之和阴阳，地持之万物生，万物之母，万神之父，大道之元，泥洹之本。又四事本五阴六衰本，四事即四大，四事本净，五阴本净，六衰本净，如此等意，穷元极妙之说。云何独是人天教耶？又提谓长者，得不起法忍，三百人得信忍，二百人得须陀洹，四天王得柔顺法忍，龙王得信根，阿须轮众皆发无上正真道意，观此得道，岂是人天教耶？复次释论结集法藏，初从波罗奈至泥洹夕，凡所说小乘法，结为三法藏，从初生至双树，凡说大乘结为摩诃衍藏，奈苑之前不预小乘摄，何者？尔时未有僧宝？故不应用提谓为初教也。若言提谓是秘密教，一音异解者，不应在显露之初，余四时同南家，已如前破（云云）。次难流支半满义，从初鹿苑三藏皆明半义，从般若已去讫至涅槃，皆明满者，此不应然，从得道夜常说般若，鹿苑已来何曾不满，如提谓时，无量天人得无生忍，成道六年已说殃掘摩罗。涅槃云：我初成道恒沙菩萨来问是义，如汝无异，当知鹿苑不应纯半，从般若已去诸经皆满者，释论云：般若非秘密教，以付阿难，法华是秘密教付诸菩萨。若同是满教，何得一秘一不秘。又若皆是满应同会三。又若同是满，生熟二苏应同是醍醐，醍醐应同是生熟苏，能譬之味既差别不同，所譬之法岂并是满（云云）。次难四宗者，谓因缘宗，指阿毗昙六因四缘，若尔成论亦明三因四缘，一切诸法皆为因缘所成，因缘语通，何独在毗昙？又因缘宗异假名宗，故成论云：见有四谛是调心法，不能得道，既立因缘宗，得何等道？若得小乘道，则与假名宗同。何须别立？若得大乘道，即与圆常等同。何须别立？今别以为宗，应别判一道（云云）。次难假名宗者，指成实论，观三假浮虚，乃是世谛事法，非彼论宗，彼论见空得道，应用空为宗。又释论：明三藏中空门，无假名门，若指彼义，应用彼宗，既别立名则非见空得道（云云）。次难不真宗，此指大品十喻，为不真诳相者，龙树弹方广云：取佛十喻，说一切如幻如化无生无灭，失般若意，与外道同。云何拾他被弹之义，立不真经。若谓文明幻化，不辨佛性常住为不真者，此则不然，经明佛性常住，已如前说。何但此经明幻化耶？华严亦云：如化忍如梦忍，心如工幻师等种种譬喻。涅槃亦云：诸法如幻化，佛于中不著，絓是诸经皆明幻化，亦应是不真宗，若诸经幻化非不真宗，何独大品苦为诳相。又难常宗指于涅槃，涅槃之经何但明常，亦明非常非无常，能常能无常双用，具足八术。云何单取常用为宗？何不取无常用为宗？单轮只翼不能飞运（云云）。彼云：诳相不真宗即是通教，常宗秖是真宗，即是通宗者，宗则通真不真，不真何意没宗而用教，真宗何意无教而立宗，宗若无教何得知真？真宗若没宗有教，则同名通教，若俱没教留宗则同名通宗，若俱安教则同名通宗教，若留不真真，则名通不真宗教通真宗教，通不真宗可为三乘通修，通真宗亦应三乘通修也。若言此通是融通之通者，通教亦是通真之真也。此则两名混同义无别也。彼引楞伽经云：说通教童蒙，宗通教菩萨，故以真宗为通宗也。若尔是则因缘假名不真，皆是童蒙不应悉立宗也。覆却并决，四宗名义甚不便也。次难五宗者，难四宗如前，若言华严为法界宗，异大涅槃，涅槃非法界但名常宗。大经云：大般涅槃是诸佛法界，若为劣谢华严耶？若常非法界，法界非常，法界非常应有生灭，常非法界摄法不尽，此皆不可然也。大品云：不见一法出法性外者，法性即是法界。又云：一切法趣色是趣不过，岂非法界之说，而独言华严是法界，异于涅槃大品耶？次难六宗者，四宗如前难，今问真常两宗，真常若同，何故开两真常？若异俱非妙法，何者？真若非常真则生灭，常若非真常则虚伪。又真若非常，与前三宗何异？若常非真即有破坏法，次难圆宗，若言大集染净圆融，异于涅槃华严者，此亦不然。大品云：即色是空非色灭空。释论解云：色是生死，空是涅槃，生死际涅槃际一而无二，此岂非染净俱融。又云：一切趣色欲，趣嗔趣痴诸见等，岂非俱融之相。净名云：一切尘劳是如来种，不断痴爱起诸明脱，行于非道通达佛道，此圆融何异大集（云云）？此六宗五宗，皆倚傍四宗而开，但四宗无文，或言出顶王经。经云：初说因缘诸法空，次教诸子一乘常住法。诸法空者，不应是假名宗也。一乘常住者，不应是通教诳相也。或言经不度也。四宗既尔，五宗六宗约四开立，皆难信用也。次难有相无相大乘教者，相无相不应单说。何者？本约真论俗，还约俗论真，一切智人以无为法而有差别，华严虽论十地，何曾不约法身？楞伽思益，虽复论空，何曾不说无生忍？若纯用有相，相则无体，教何所诠亦不得道？若纯用无相，无相真寂绝言离相，言语道断心行处灭，则非复是教，云何可说？若言是教，教即是相，何谓无相？大品须菩提问云：若诸法毕竟无所有，云何说有一地乃至十地？佛答云：以诸法毕竟无所有故。则有菩萨初地至十地，若诸法有决定性者，则无一地乃至十地，故知二种大乘别说乖经（云云）。次难一音教者，但言一大乘无三差别者，秖是实智不见权智，若但大乘者，法华何故云我若赞佛乘，众生没在苦，破法不信故坠于三恶道，寻时思方便，诸佛皆欢喜，故知非独一大乘教，若纯是一乘，亦应纯长者身，既有垢衣之体，亦有大小教异，那得混判一音失于方便？若言佛常说一乘，众生见三者，此则众生能化，佛是所化，佛既是能化，应能说三乘，何得用一乘。若言法华纯一可尔，华严五天往反，亦为钝根菩萨开别方便，况余经耶？故知一音之教但有一大车，无有仆从方便侍卫，但有智慧波罗蜜，无方便波罗蜜（云云）。
　　○四研详去取者，核实故言研，核权故言详，适法相，故言去取。若五时明教，得五味方便之文，而失一道真实之意，虽得其文，配对失旨，其文通用，其对宜休。若言十二年前明有相教，此得小乘一门而失三门，何者？三藏有四门得道，或见有得道如阿毗昙，或见空得道如成实，或见亦有亦空得道，如昆勒，或见非空非有得道，如车匿，故知泥洹真法宝，众生各以种种门入。若欲举一标四，应总言三藏，若欲广明备立四种，何意偏存有相失没三耶？疑误后生，空有成诤，若三藏中菩萨，须广学四门通诸方便，后得佛时名正遍知，若但标有相之教，唯得见有得道，一门声闻全失三门入泥洹路，则于小乘义阙。若但有相秖偏知一门不解三门，非正遍知，于菩萨义阙，其阙则众故须弃，其得则寡唯存一。若十二年后明无相，无相者此得共般若，失不共般若，共般若有四门，如幻如化即有门，幻化即无是空门，幻化有而不有，是亦空亦有门，双非幻化即非空非有门。若言般若无相者，秖得共般若一空门，全失三门，亦失七门，尚不是因中正遍知，况果上正遍知？其失则去，其得则取（云云）。若言第三时，抑挫声闻褒扬菩萨，此得斥小一种声闻，全失七种声闻，得显大一意，全不得折挫诸偏菩萨，褒扬极圆菩萨，亦不得折挫诸权菩萨，褒扬于实菩萨。又不识偏圆权实四门，所得处少不得处多。若言第四时同归之教，唯得万善同归一乘之名，不得万善同归一乘之所，所者即佛性，同归常住等也。秖得会三归一，不得会五归一，不得会七归一，唯得归于一，不得归佛性常住，有如此等失（云云）。第五时，若依二谛论常住，则非常住，若不依二谛无所间然，彼虽明常，全失非常非无常，双用常无常，唯得四术之一，永失七术，复不得其正体（云云）。四时教三时教无文可依，无实可据，进退无所可取（云云）。北地五时亦无文据。又失实意，其间去取，类前可知。半满教得实意，失方便意，四宗教失五味方便意。又失实意，五宗六宗例如此。二种大乘教权实乖离，父母乖离，导师云何得生？权若离实，无实相印，是魔所说，实若离权，不可说示，一音教得实失权，鳏夫寡妇不成生活，永无子孙，众家解教种种不同，皆是当世之师，各各自谓有于深致，时既流播义亦添，杂晚贤情执苟诤纷纭，所以上来研难。次论去取，略知大意（云云）。若除其病，如上所说，若不除法，用之则异，云何用异？有相则具用四门，无相则用共不共，八门褒贬则用，贬小褒大，贬偏褒圆，贬权褒实，同归则用同归一乘常住佛性，究竟圆趣，常住则用非常非无常，双用常无常，二鸟俱游，八术具足，用五味则次第如文在下当说，用提谓波利，亦不止是人天之乘，用半满则有五句，满开满立半，破半明满，带半明满，废半明满，用因缘假名，则为三藏两门耳。用诳相是通教一门耳。用真秖是常，常秖是真，法界不独在华严，圆宗不偏指大集，用有相无相者，约有相明无相，约无相明有相，二不相离。用一音者，有慧方便解，有方便慧解，设取其名，用义永异（云云）。
　　○五判教相者，即为六，一举大纲，二引三文证，三五味半满相成，四明合不合，五通别料简，六增数明教。一大纲三种，一顿二渐三不定，此三名同旧义异也（云云）。今释此三教各作二解，一约教门解，二约观门解。教门为信行人，又成闻义，观门为法行人，又成慧义，闻慧具足，如人有目，日光明照见种种色，具如释论偈（云云）。先约教者，若华严七处八会之说，譬如日出先照高山，净名中唯嗅薝卜，大品中说不共般若，法华云但说无上道。又始见我身，闻我所说，即皆信受入如来慧。若遇众生尽教佛道，涅槃二十七云：雪山有草名为忍辱，牛若食者即得醍醐。又云：我初成佛，恒沙菩萨来问是义，如汝无异，诸大乘经，如此意义类例，皆名顿教相也。非顿教部也。二渐教相者，如涅槃十三云：从佛出十二部经，从十二部经出修多罗，从修多罗出方等经，从方等经出般若，从般若出涅槃，如此等意即是渐教相也。又始自人天二乘菩萨佛道，亦是渐也。又中间次第入亦是渐（云云）。三不定教者，此无别法，但约顿渐，其义自明。今依大经二十七云：置毒乳中，乳即杀人，酪苏醍醐亦能杀人，此谓过去佛所，尝闻大乘实相之教，譬之以毒，今值释迦声教，其毒即发，结惑人死。若如提谓波利，但闻五戒不起法忍，三百人得信忍，四天王得柔顺忍，皆服长乐之药，佩长生之符，住于戒中，见诸佛母，即是乳中杀人也。酪中杀人者，如智度论云：教有二种，一显露教，二秘密教。显露者，初转法轮，五比丘及八万诸天得法眼净，若秘密教，无量菩萨得无生法忍，此是毒至于酪，而能杀人也。生苏中杀人者，有诸菩萨，于方等大乘教得见佛性，住大涅槃，即其义也。熟苏杀人者，有诸菩萨，于摩诃般若教得见佛性，即其义也。醍醐杀人者，如涅槃教中，钝根声闻开发慧眼，得见佛性，乃至钝根缘觉，菩萨七种方便，皆入究竟涅槃，即其义也。是名不定教相也。非不定部。二约观门明义者，一圆顿观，从初发心，即观实相，修四种三昧行八正道，即于道场开佛知见得无生忍，如牛食忍草，即得醍醐，其意具在止观（云云）。二渐次观，从初发心为圆极故，修阿那波那十二门禅，即是根本之行，故云凡夫如杂血乳，次修六妙门十六特胜，观练熏修等，乃至道品四谛观等，即是声闻法，如清净乳行也。次修十二缘观即是缘觉如酪行也。次修四弘誓愿六波罗蜜，通藏菩萨所行事理之法，皆如生苏行也。次修别教菩萨所行之行，皆如熟苏，故云菩萨如熟苏也。次修自性禅入一切禅，乃至清净净禅，此诸法门，能见佛性，住大涅槃，真应具足，故名醍醐行也。若的就菩萨位辨五味义，如上行妙中辨，亦如次第禅门说也。是名渐次观也。不定观者，从过去佛深种善根，今修证十二门，豁然开悟得无生忍，即是毒在乳中，即能杀人也。若坐证不净观九想十想背舍胜处，有作四圣谛观等，因此禅定豁然，心开意解，得无生忍，即是毒至酪中杀人也。若有人发四私誓愿，修于六度，体假入空无生四谛观，豁然悟解得无生忍，即是毒至生苏杀人也。若人修行六度，修从空出假，修无量四谛观，豁然心悟得无生忍，是毒至熟苏而杀人也。若有坐禅，修中道自性等禅正观，学无作四圣谛行法华般舟等四种三昧，豁然心悟得无生忍，即是醍醐行中杀人也。今辨信法两行明于佛法，各作三意，历前诸教，无有一科而不异诸法师也。若欲修禅学道，历前诸观，为法行人，说安心法，无有一科与世间禅师同也。是名略点教观大意，大该佛法。二引三文证者，所谓方便品无量义经信解品也。方便品云：我始坐道场，观树亦经行，于三七日中，思惟如此事，我所得智慧，微妙最第一，众生诸根钝，云何而可度？我宁不说法，疾入于涅槃，寻念过去佛，所行方便力，我今所得道，亦应说三乘，我始坐道场，即是明顿，何者？从兜率下，法身眷属，如阴云笼月共降母胎，胎若虚空常说妙法，乃至寂灭道场，始成正觉，为诸菩萨纯说大乘，如日初出前照高山，此明释迦最初顿说也。序品云：佛放眉间光，遍照东方万八千土，睹圣主师子演说经法，微妙第一教诸菩萨。次云：若人遭苦，为说涅槃尽诸苦际，即是现在佛先顿后渐。又文殊释疑引昔佛亦尔。文云：又见诸如来自然成佛道，世尊在大众敷演深法义。次即云：一一诸佛土声闻众无数，即是古佛先顿后渐。又下方涌出菩萨问讯佛。答云：如是如是众生易度，始见我身，闻我所说，即皆信受入如来慧，除先修习学小乘者，如是之人，我今亦令得闻是经，入于佛慧，即是释迦初顿后渐，如此等初顿，未必纯教法身菩萨，亦有凡夫大根性者，即有两义，当体圆顿得悟者，即是醍醐。初心之人，虽闻大教，始入十信，最是初味，初能生后，复是于乳，何者？虽言是顿，或乘戒俱急，或戒缓乘急，如此业生，无由自致，必须应生引入七处八会，大机扣佛，譬忍辱草，圆应顿说，譬出醍醐。又顿教最初始入内凡，仍呼为乳，呼为乳者，意不在淡，以初故本故，如牛新生血变为乳，纯净在身，犊子若[口*数]，牛即出乳，佛亦如是。始坐道场，新成正觉，无明等血，转变为明，八万法藏十二部经，具在法身，大机犊子先感得乳，乳为众味之初，譬顿在众教之首，故以华严为乳耳。三教分别即名顿教，亦即醍醐五味，分别即名乳教。又约行者，大机禀顿即破无明，得无生忍，行如醍醐。又虽禀此顿，未能悟入，始初立行，故其行如乳，若望小根性人，行又如乳，何者？大教拟小如聋如哑，非己智分，行在凡地，全生如乳，以此义故，顿教在初，亦名醍醐，亦名为乳，其意可见也。次开渐者，佛本以大乘拟度众生，其不堪者寻思方便，趣波罗柰，于一乘道，分别说三，即是开三藏教也。非但释迦隐其无量神德作斯渐化，过现诸佛亦复如是如前所引，当知初顿之后，次开于渐。故涅槃云：从佛出十二部经，从十二部出修多罗，正与此义相应，譬如从牛出乳，从乳出酪，其譬不违渐机，于顿教未转全生如乳，三藏中转，革凡成圣，喻变乳为酪，即是次第相生，为第二时教，不取浓淡优劣为喻也。方便品文齐于此。

　　妙法莲华经玄义卷第十上

　　妙法莲华经玄义卷第十下

　　　　天台智者大师说

　　次引无量义为证者。文云：我以佛眼，观一切法不可宣说，所以者何？诸众生性欲不同，性欲不同种种说法，文辞是一而义别异，义异故众生解异，解异故得法得果得道亦异。初说四谛为求声闻人，而八亿诸天来下听法，发菩提心，中于处处说甚深十二因缘，为求支佛人，次说方等十二部经，摩诃般若，华严海空，宣说菩萨历劫修行，而百千比丘无量众生，发菩提心，或住声闻，万亿人天得须陀洹至阿罗汉，住辟支佛，佛眼观一切法，即是顿法在前，四谛十二缘即是次渐。若依此文说三藏竟。次说方等十二部经，所以次小说大者，佛本授大，众生不堪抽大出小令断结成圣，虽有此益，非佛本怀。次说方等维摩思益殃掘摩罗，弹诃小乘保果之僻，讥刺三藏断灭之非，故身子善吉，齐教专小初不曾闻大乘威德，或茫然弃钵，或怖畏却华，不知是何言，不知以何答？然方等弹斥教，在三藏之后，被诃之时，应在十二年前，何以得知？皆追述昔诃，验是前事。何者？前已禀教得道，证于无学，荷佛恩深，心相体信，不复恚怒，自昔至今恣殃掘之讥，任净名之折，得为耻小慕大之益，喻如烹酪作生苏，即此义也。按无量义，得知方等是三藏之后，为第三时教也。按无量义经云：次说摩诃般若华严海空，历劫修行者，此是方等之后，而明大品，大品或说无常无我，或说于空，或说不生不灭，皆历色心至一切种智，句句回转明修行法，即是历劫修行之意也。又云：百千比丘万亿人天，得须陀洹及阿罗汉，住辟支佛者，验是共般若也。而言华严海空者，若作寂灭道场之华严，此非次第。今依法性论云：钝根菩萨三处入法界，初则般若，次则法华，后则涅槃，因般若入法界，即是华严海空。又华严时节长，昔小机未入如聋如哑，今闻般若即能得入，即其义焉。大品通三乘人，可得有四果，华严隔小故无此义，故方等之后次说般若，为第四时教也。复言熟苏味者，命令转教，领知众物，心渐通泰，自知萤火不及日光，敬伏之情倍更转熟，如从生苏转成熟苏也。又解，般若之后明华严海空者，即是圆顿法华教也。何者？初成道时，纯说圆顿为不解者，大机未浓，以三藏方等般若，洮汰淳熟根利障除，堪闻圆顿，即说法华开佛知见，得入法界，与华严齐，法性论中入者是也。故下文云：始见我身入如来慧，今闻是经入于佛慧，初后佛慧圆顿义齐，故次般若之后说华严海空，齐法华也。亦第五时教也。复言醍醐者，是众味之后也。涅槃称为醍醐，此经名大王膳，故知二经俱是醍醐。又灯明佛说法华经竟，即于中夜唱入涅槃，彼佛一化，初说华严，后说法华，迦叶佛时，亦复如是。悉不明涅槃，皆以法华为后教后味。今佛熟前番人，以法华为醍醐，更熟后段人，重将般若洮汰方入涅槃。复以涅槃为后教后味，譬如田家，先种先熟先收，晚种后熟后收，法华八千声闻，无量损生菩萨，即是前熟果实，于法华中收更无所作，若五千自起人天被移，皆是后熟涅槃中收，为此义故，故云从摩诃般若出大涅槃，即后番次第也。按无量义云：摩诃般若次华严海空，即前番法华中次第也。问：何意知钝者于法华不入，更用般若洮汰？答：释论云：须菩提何故更问菩萨毕定不毕定？答云：须菩提于法华中，闻诸菩萨受记作佛，今于般若中，更问毕定不毕定，当知法华之后更明般若也。三引信解品，四大声闻领教证次第者，文云：其父先来求子不得，中止一城，其家大富多有僮仆臣佐吏民，亦甚众多。时贫穷子，遇到父舍，疾走而去，即遣傍人，急追将还，穷子惊愕称怨大唤，无罪囚执此必定死，父语使言，不须此人，勿强将来，此领何义？领初成佛寂灭道场，法身大士四十一地眷属围绕，说圆顿教门，于时以大拟子机生闷绝。当知！佛日初出顿教先开，譬如从牛必先出乳，尔时长者将欲诱引其子，而以方便，密遣二人形色憔悴无威德者，汝可诣彼徐语穷子，雇汝除粪，即脱缨珞著垢腻衣，以方便故得近其子，此领何义？此领次顿之后，隐舍那威德相，好作老比丘像，说三藏之教，二十年中常令除粪得一日之价，即是从十二部后出修多罗，于时见思已断无漏心净，譬如从乳出酪也。又经过是已后，心相体信出入无难，然其所止故在本处，此领何义？明三藏之后，次说方等已得道果心相体信，闻大名入，住小名出，苦言弹诃名无难。又进宅内名入，入见群臣豪族大功德力，闻宝炬陀罗尼，见不思议解脱神变，故名入也。出者止宿草庵，二乘境界名出也。心相体信者，得罗汉已闻骂不嗔，内心惭愧，不敢以声闻支佛法化人，心渐淳熟如从酪出生苏，是名从修多罗出方等经，即第三时教也。是时长者有疾，自知将死不久语穷子言，我今多有金银珍宝仓库，盈溢其中，多少所应取与，穷子受敕领知众物，而无悕取一餐之意，然其所止故在本处，此领何义？从方等后次说般若，般若观慧即是家业，历于名色乃至种智即是众物，善吉等转教即是领知，但为菩萨说自不行证，故无怖取，即是从方等经出摩诃般若，因是得识大士法门，灭破无知，譬从生苏出熟苏，是为第四时教也。复经少时，父知子意渐已通泰，临欲终时，而命其子并会亲族，即自宣言，此实我子，我实其父，今吾所有皆是子有，付以家业，穷子欢喜，得未曾有，此领何义？即是般若之后次说法华，先以领知库藏诸物，后不须说但付业而已。譬前转教皆知法门，不须重演观法，直破草庵赐一大车，授作佛记，岂非明见佛性住大涅槃，故言从摩诃般若出大涅槃，是时无明破中道理显，其心皎洁如清醍醐，即是从于熟苏转出醍醐，为第五时教也。此五味教，调熟一段渐机众生，如身子等大德声闻，于法华中得受记莂，见如来性成大果实，如秋收冬藏，更无所作，不生不生名大涅槃，即是前番。从摩诃般若出妙法华，为未熟者更论般若入于涅槃而见佛性，即是后番。又从般若出大涅槃也。然二经教意起尽是同，如法华三周说法，断奠声闻，咸归一实，后开近显远明菩萨事，涅槃亦尔。先胜三修断奠声闻，入秘密藏，后三十六问明菩萨事也。又涅槃临灭更扶三藏，诫约将来，使末代钝根不于佛法起断灭见，广开常宗破此颠倒，令佛法久住，如此等事其意则别，第五醍醐佛性味同也。三约五味半满相成者，若直论五味，犹同南师但得方便，若直半满犹同北师，但得其实。今明五味不离半满，半满不离五味，五味有半满则有慧方便解，半满有五味，有方便慧解，权实俱游如鸟二翼，虽复俱游，行藏得所。若华严顿满大乘家业，但明一实不须方便，唯满不半，于渐成乳，三藏客作但是方便，唯半不满，于渐成酪，若方等弹诃则半满相对，以满斥半，于渐成生苏。若大品领教带半论满，半则通为三乘，满则独为菩萨，于渐成熟苏。若法华付财废半明满，若无半字方便调熟钝根，则亦无满字开佛知见，于渐成醍醐，如来殷勤称叹方便者，半有成满之功，意在此也。四大声闻领解，无上宝聚不求自得，安住实智中者，皆由半满相成，意在此也。四明合不合者，半满五味既通约诸经，诸经不同，今当辨其开合，若华严正隔小明大，于彼初分永无声闻，后分则有，虽复在坐如聋如哑，非其境界，尔时尚未有半，何所论合？次开三乘引接小机，令断见思，则以小隔大，既不论满，何所可合？故无量义云：三法四果二道不一，不一即不合也。若方等教，或半满双明，或半满相对，或以满弹半禀半闻满，虽知耻小犹未入大。故云：止宿草庵。下劣之心犹未能改，则半满不合，般若以满洮练于半，命领家业，明半方便通入无生，半字法门皆是摩诃衍，是合其法，而不悕取一餐之物，即是未合其人，是故半满不合。若至法华，觉悟化城，云非真实，汝等所行是菩萨道，即是合法，汝实我子即是合人，人法俱合，自鹿苑开权，历诸经教来至法华，始得合实。故无量义云：四十余年未显真实，若于法华未合，于涅槃得合，法性论明中下二根入法界者，即是得合菩萨也。若论声闻，一秘密合，二显露合。秘密合者，初为提谓说五戒法，已有密悟无生忍者，况修多罗方等般若，岂无密悟？此则不论。若就显露，未入位声闻，亦随处得合，例如般若三百比丘得记者是也。若住果声闻决至法华，敦信令合，若住果不合，是增上慢未入位，五千简众起去，到涅槃中，方复得合，总就诸教通作四句，华严三藏非合非不合，方等般若一向不合，法华一向合，涅槃亦合亦不合。何者？涅槃为末代更开诸权，引后代钝根，故言亦不合。问：菩萨因法华入法界，与华严合，不见因华严入一乘与法华合？答：华严入法界，即是入一乘（云云）。五料简者为三意，一约通别，二益不益，三约诸教通别者。夫五味半满论别，别有齐限，论通通于初后，若华严顿乳别但在初，通则至后。故无量义云：次说般若历劫修行华严海空，法华会入佛慧，即是通至二经。又像法决疑经云：今日坐中无央数众，各见不同，或见如来入涅槃，或见如来住世一劫，若减一劫若无量劫，或见如来丈六之身，或见小身，或见大身，或见报身莲华藏世界海，为千百亿释迦牟尼佛说心地法门，或见法身同于虚空无有分别，无相无碍遍同法界，或见此处山林地土沙，或见七宝，或见此处乃是三世诸佛所行之处，或见此处即是不可思议诸佛境界真实之法。夫日初出先照高山，日若垂没，亦应余辉峻岭，故莲华藏海通至涅槃之后，况前教耶？若修多罗半酪之教，别论在第二时，通论亦至于后。何者？迦留陀夷，于法华中面得授记，后入聚落被害，作结戒缘起。又如身子法华请主，后入灭，均提持三衣至佛问（云云）。岂非三藏至后耶？释论云：从初鹿苑至涅槃夜，所说戒定慧，结为修妒路等藏。当知！三藏通至于后，若方等教半满相对，是生苏教。别论是第三时，通论亦至于后，何者？陀罗尼云：先于王舍城，授诸声闻记，今复于舍卫国祇陀林中，复授声闻记，昔于波罗柰授声闻记。身子云：世尊不虚，所言真实，故能第二第三，授我等记，故知方等至法华后，般若带半论满，是熟苏教。别论在第四时，通论亦至初后。何者？从得道夜，至泥洹夜，常说般若。又释论云：须菩提问毕定不毕定。当知！般若亦至后，若涅槃醍醐满教，别论在第五时，通论亦至于初。何者？释论云：从初发心常观涅槃行道，前来诸教，岂无发心菩萨观涅槃耶？大经云：我坐道场菩提树下，初成正觉，尔时无量阿僧祇恒沙世界诸菩萨，亦曾问我是甚深义，然其所问句义功德，亦皆如是等无有异。如是问者，则能利益无量众生，此则通至于前。若法华显露边论，不见在前，秘密边论，理无障碍，故身子云：我昔从佛闻如是法，见诸菩萨受记作佛，岂非证昔通记之文？问：涅槃追说四，方等正开四，别教复有四，若为分别答，涅槃当四，通入佛性，别教次第，后见佛性，方等保证，二不见性（云云）。二就益不益料简者，若华严为乳，三藏为酪，此则方便味浓，大乘味薄。释此为三，一取用益为论，如贵药非病治，贱药是病宜，贵药非宜，徒服无益。初说华严于初心未深益于渐机亦未转，于二缘如乳，若渐机禀三藏，能断见思，三毒稍尽，即转凡成圣，如变乳为酪，不可以用益谓贱胜，不用益谓贵劣。华严亦如是，于小如乳，于大如醍醐，少分譬喻不可全求也。二如良医有一秘方，具十二药，三种最贵，善占病相盈缩所宜，终不乖候谬有所治，佛亦如是。圆方妙治具十二部，无问广记最为甚深，菩萨智利具足全服，二乘病重以九为剂，此若不缩于病无益，于不缩为乳，于缩为酪，此取相生次第为譬，不取浓淡浅深。三约行人心者，脱华严时，凡夫见思不转，故言如乳。说三藏时断见思惑，故言如酪。至方等时被挫耻伏，不言真极，故如生苏。至般若时，领教识法如熟苏，至法华时破无明，开佛知见，受记作佛，心已清净，故言如醍醐。行人心生，教亦未转，行人心熟，教亦随熟。问：为一人禀五味，为五人耶？答：自有一人禀一味，如华严中纯一根性，即得醍醐，不历五味也。大经云：雪山有草，牛若食者，即得醍醐。自有一人历五味，如小乘根性，于顿如乳，三藏如酪，乃至醍醐方乃究竟。如大经云：从牛出乳，乃至苏出醍醐，自有利根菩萨，未入位声闻，或于三藏中见性，是历二味，自有方等中见性，是历三味，般若中见性，是历四味，如三百比丘。大经云：置毒乳中，遍五味中，悉能杀人，即此意也。三历诸教料简者，如大经云：凡夫如乳，声闻如酪，菩萨如生熟苏，佛如醍醐。今释此譬，总喻半满五时，凡夫无治道，全生如乳，声闻发真通皆如酪，通教菩萨及二乘如生苏，别教如熟苏，圆教如醍醐，今当教各判五味。大经云：凡夫如乳，须陀洹如酪，斯陀含如生苏，阿那含如熟苏，阿罗汉、支佛、佛如醍醐。有超果者即得醍醐，或有味味入者，此即三藏教中三意也。当通教中五味者，大经三十二云：凡夫佛性如杂血乳，血者即是无明行等，一切烦恼，乳者即善五阴，是故我说从诸烦恼及善五阴，得三菩提，如众生身，皆从精血而得成就，佛性亦尔。须陀洹斯陀含，断少烦恼如真乳，阿那含如酪，阿罗汉如生苏，支佛至十地菩萨如熟苏，佛如醍醐，超果不定（云云）。当别教自明五味者，第九云：众生如牛新生血乳未别，声闻缘觉如酪，菩萨之人如生熟苏，诸佛世尊犹如醍醐，具有超果不定（云云）。当圆教但一味，大经云：雪山有草，名曰忍辱，牛若食者即得醍醐，正直纯一，故不论五味。若无差别中作差别者，约名字即乃至究竟即，判五味相生也。从佛出十二部，即是出乳，新医用乳也。可约四善根就发中为五味也。六增数明教者，先约迹次约本。夫教本逗机，机既不一，教迹众多何但半满五时？当知无量种教，今且增一至八，初约一法明开合者，十方佛土中唯有一乘法，于此法不解全生如乳，若欲开者开圆出别教一乘也。若于别不解亦全生如乳，又开通一乘也。若于通不解亦全生如乳，又开三藏一乘也。虽开为四，皆名一大乘法，俱求佛果也。若于三藏一乘得解即变乳成酪，乃至入本一乘也（云云）。若于四一乘不解，又更于三藏开出声闻支佛教，若断结证果心渐通泰者，即却二乘唯言大乘求佛，渐以般若洮汰令心调熟，即废方便一乘唯圆实一乘。故云：如我本誓愿，今者已满足，化一切众生，皆令入佛道。若以小乘化，我则堕悭贪，是事为不可，是故始从一而开一，终从一而归一。若约二法论开合者，约半满两教，初明华严之满，若众生无机，次约满开半，次方等对半明满，次般若带半明满，次法华舍半明满，始则从满开半，终则废半归满（云云）。次约三法论开合者，即是于一佛乘方便说三，既知息已灭却化城，亦是约三善，声闻为下善（云云）。次约四法论开合者，即是四教约圆开别，约别开通，次开三藏，如是次第会来合圆（云云）。又四法论开合者，约四门，本是圆四门众生不解开出别四门，乃至通三藏四门，利者得传传入，钝者五味调入。次约五法论开合者，即是五味，从初十二部开修多罗，乃至涅槃，教教论五味，从初五味开诸五味，细细渐合还归圆满五味。次约六法论开合者，即是四教大乘六度，七觉分八正道也。初开圆出别乃至三藏，如是缩合还一圆道（云云），次约七法论开合者，谓四教二乘并人天乘，若上向合圆别，不者下向合人天，令七数足开合（云云）。次约八法论开合者，约前八法开合（云云）。若得开合之意，自在说之。二约本门明教开合者，借迹知本，本亦复如是。复次本门中明，或示己身，或示他身，或说己法，或说他法，己身是佛法界像，他身是九法界像，己法是圆顿佛之知见，降此已下皆是他法，虽示种种形，欲令度脱，故虽说种种道，其实为一乘，此即开合意也。如是开合半满五味，宛然无失。次第之意弥复分明，非次第意，自然可解，不定之教弥为易见矣。从一开一者，十方佛土中唯有一乘法，众生不解全生如乳，从此圆一乘开出别一乘，众生又不解，亦全生如乳。又开出体法一乘，众生又不解，亦全生如乳。又开出析法一乘，众生即解，是则转乳为酪。次入体法，即转酪为生苏，次入别一乘，即转生苏为熟苏，次转入圆一乘，如转熟苏为醍醐，是中备有顿渐不定（云云）。此是从一以开一，从一以归一也。次从二以开二者，元本是如来藏，如来藏中，备有半满不思议之二，众生不解全生如乳，又开出带半之满，又不解全生如乳，又开出破半之满，众生不解亦全生如乳，又单说半众生解转乳为酪，次说破半之满，转酪为生苏，次说带半之满，众生为一熟苏，次纯说不思议之满，众生如醍醐，此中具有顿渐不定，即从二开二，从二归二，从三归三，本是即空即假即中之三，众生不解即开次第之三。又不解，即开体真之三。又不解，即开析法之三。利人从析空之三，入体空之三，从体入次，从次入即，钝者住析三，故用即空三调之，即生苏。又用次三调为熟苏，今方得入即空即假即中，此约三法论开合也。四法开合者，未是圆四门，众生不解，开别四门，乃至三藏四门，传传令入如前，约五法论开合者，约五味准前（云云）。乃至八亦如是。
　　○记者私录异同，有人引释论会宗品，举十大经、云经、大云经、法华经，般若最大。又大明品云：诸余善法入般若中，谓法华经亦是善法也。第百卷云：法华是秘密，般若非秘密，为不明二乘作佛故。又云：般若法华是异名耳。此三种云何通？有人会云：众圣以无心契无相，如众流纳海。若其化物以无相为宗，如空总包，般若盛明此二，故于十经最大。又般若明第一义悉檀，是故最大。又九十品，前六十品明实慧，无尽品去明方便二慧，是三世佛法身父母，是故最大善。众经明此二，皆摄入般若中。问：众经明此二，亦应般若摄入众经中？答：大品最初专明此二，余经不尔。古来称般若是得道经，故知大也。今谓还是论语专大义，何谓会通？会通者，有共般若不共般若，不共般若最大，余经若明不共，其义正等（云云）。他会通法华明二乘作佛，是秘密。般若不明二乘作佛，故非秘密。秘密则深，般若则浅。何者？般若明菩萨是佛因，于义易解，故非秘密。二乘作佛与昔教反，于义难解，故是秘密。论云：如用药为药其事易，用毒为药其事难（云云）。然密显通大小，释论第四云：显示教明罗汉断惑清净，菩萨不断惑不清净，故菩萨在后列。若秘密法，明菩萨得六神通，断一切烦恼超二乘上，当知！显示浅，秘密深。今般若法华，皆明菩萨得无生忍，具六神通并秘密，并深并大，就秘密更论秘不秘，般若不明二乘作佛，阙此一条，故言不秘耳。问：般若未开权，应是秘密，法华开权，应是显示？答：若取开权如所问，今取浅易为显示耳。问：若尔未了者，云何言大？答：据二慧为深大，不明二乘作佛为未了。问：既言深大，何不说二乘是方便令得作佛？此义未了亦何大乎？答：非独自释。睿师亦云：般若照也。法华实也。论穷理尽性明万行，则实不如照，取大明真化，解本无三，则照不如实，是故叹深则般若之功重，美实则法华之用高也。问：虽引睿师如攀枯求力，不觉人杌俱倒，释犹未了。今谓不共般若，何时不明二乘作佛，与法华平等大慧，更复何殊耶？众经论明教非一，若摩得勒伽有二藏，声闻藏菩萨藏。又诸经有三藏，二如上加杂藏，分十一部经是声闻藏，方广部是菩萨藏，合十二部是杂藏。又有四藏更开佛藏，菩萨处胎经八藏，谓胎化藏，中阴藏，摩诃衍方等藏，戒律藏，十住藏，杂藏，金刚藏，佛藏。彼诸藏云何会通？通二藏者，其一通声闻，其二通菩萨藏。通三藏者，初通声闻藏，次通杂，其一通菩萨藏。通四藏者，一一相通。通八藏者，八藏降神已来，四教从转法轮已来，时节节有异。今以转法轮来八教通之。若胎化藏中阴藏，未为阿难说时，即是秘密教，为阿难说时，即是不定教，摩诃衍方等藏即顿教，戒律藏去五藏，即渐教中之次第戒律藏，即三藏教。十住藏即方等教，杂藏即通教，金刚藏即别教，佛藏即圆教。然佛意难测，一往相望作此会通（云云）。问：四教名义出何经？答：长阿含行品。佛在圆弥城北尸舍婆村，说四大教者，从佛闻，从和合众多比丘闻，从一比丘闻，是名四大教。月灯三昧经第六，明四种修多罗，谓诸行诃责烦恼清净，私释会之，诸行是因缘生法，即三藏义也。诃责是体知过罪，即通教义也。烦恼者，不入巨海，不得宝珠，若无烦恼则无智慧，即别教义也。清净者既举一净当名，任运有我常乐等，即圆教也。又一一教具四修多罗，诸行即集谛，诸行果即苦谛，诸行对治对治烦恼，即道谛，诸行清净即灭谛，此三藏中具四修多罗也。又诃责诸行即集谛，诃责诸有即苦谛，诃责烦恼对治即道谛，诃责清净即灭谛，此通教中具四修多罗。又烦恼诸行是集谛，烦恼诸有是苦谛，烦恼行被诃责即道谛，烦恼清净即灭谛，此别教中具四修多罗。又涅槃即生死苦谛清净也，菩提即烦恼集谛清净也。烦恼即菩提，道谛清净也。生死即涅槃，灭谛清净也。此圆教中四修多罗。彼经复明四论四法四境界四门四断烦恼智四苦四集四道，皆与四教相应，具如彼应知。地论第七地云：一念心具十波罗蜜，四摄三十七品四家。释四家云：般若家谛家舍烦恼家苦清净家。私释者，约苦谛为初门，修道品令苦清净者，即三藏义也。舍烦恼家者，即无相体达为舍，如色是空，以空舍无相论修道品者，此即通教义也。般若家者，般若智照诸法，明了恒沙法门，皆悉通达而修道品，此即别教义也。谛家者，谛即实相之理，即是圆教，约实相而修道品也。具如彼说（云云）。达摩郁多罗，释教迹义云：教者谓佛被下之言，迹谓踪迹，亦应迹化迹。言圣人布教各有归从，然诸家判教非一。一云释迦一代不出顿渐，渐有七阶五时，世共同传，无不言是。又云：五时之言那可得定？但双林已前是有余不了，涅槃之唱以之为了。又言佛一音报万众生，大小并受，何可以顿渐往定判无顿渐？今验之经论，皆是穿凿耳。何者？人云佛教不出顿渐，而实顿渐摄教不尽，如四阿含经五部戒律，教未穷深未得名顿，说[一/旦]始终，复不与大次第为渐，是则顿渐不摄，何得云佛教不出顿渐也？然不无顿不得全破。何者？凡论顿渐，盖随所为，若就如来实大小并陈，时无前后，但所为之人悟解不同，自有顿受，或从渐入，随所闻结集何得言无顿也？但不可定其时节，比其浅深耳。人言渐教中有七阶五时，言佛初成道，为提谓波利说五戒十善人天教门，然佛随众生宜闻便说，何得唯局初时为二人说五戒也。又五戒经中，二长者得不起法忍，三百人得信忍，二百人得须陀洹果。普曜经中，佛为二长者授记，号密成如来，若尔言初为二人说人天教门义，何依据？又二长者见佛闻法礼佛而去，竟不向鹿苑，初说五戒时未化陈如，与谁接次而名为渐？人言第二时十二年中，说三乘别教，若尔过十二年，有宜闻四谛因缘六度，岂可不说？若说是则三乘别教，不止在十二年中，若不说，是一段在后宜闻者，佛岂可不化也。定无此理，经言为声闻说四谛，乃至说六度，不止十二年。盖一代中随宜闻者，即说耳。如四阿含经五部律，是为声闻说，乃讫于圣灭，即是其事。故增一经，说释迦十二年中略说戒，后瑕玼起乃广制，长阿含游行经说，乃至涅槃，何得言小乘悉十二年中也。人言第三时，三十年中说空宗般若维摩思益，依何经文知三十年也？言四十年后，说法华一乘，法华经中弥勒言，佛成道来始过四十余年，然不可言法华定在大品经后。何故？大智论云：须菩提于法华中，闻说举手低头皆得作佛，是以今问退义，若尔大品与法华前后何定也？然大品法华及涅槃，三教浅深难可辄言。何者？涅槃佛性亦名般若，亦名一乘，一乘是法华之宗，般若是大品所说，即是明性，复有何未了乎？大品中说第一义空，与涅槃经明空无异，皆云色空乃至大涅槃亦空。又大品说涅槃非化，维摩说佛身离五非常，与涅槃明常说涅槃不空，有何异而自生分别。言维摩偏詺明常，大品一向说空也。人以阿难等诸声闻，在大品会，复经法华会，终至涅槃会，故知大品法华涅槃，应有浅深，义不必尔。何者？如阿难迦叶经法华会，若未闻说常，涅槃会中二人不在，何由得有常解流通涅槃。复次舍利弗在佛涅槃前七日灭度，大目连为执杖外道所打，亦在佛前涅槃，皆不在双林之会，岂可不得常解乎？即知法华中已悟常，竟不假更闻。又舍利弗等诸声闻，皆是如来影响，如法华经说，知众乐小法而畏于大智，是故诸菩萨作声闻缘觉。涅槃亦云：我法最长子，是名大迦叶，阿难多闻士，能断一切疑，自然能解了是常与无常，故知影响之人在大则大，在小则小，何可就其人以定阶渐也？又若从法华后入涅槃者，法华经中已明王宫非始久来成道，何由涅槃中，方引道树始成执实为疑，故知为一段众生。最后闻常者，涅槃经，闻法华者，不假闻涅槃也。又涅槃经有大利益，如法华中八千声闻，得受记莂成大果实，若以法华得记，证涅槃之益，即是理同教无深浅明矣。又法华优波提舍中，明法华经理圆教，极无所缺少，龙树于大智论中，叹法华最为甚深，何故余经皆付阿难，唯法华但付菩萨？是知法华究竟满足，弗须致疑。复应当知诸大乘经指归不殊，但随宜为异耳。如华严无量义法华，皆三昧名，般若是大智慧。维摩说不思议解脱，是解脱。大涅槃是究竟灭。文殊问菩提是满足道，悉是佛法，法无优劣，于中明果，皆是佛果，明因皆是地行，明理皆是法性，所为皆是菩萨。指归不当有异，人何为强作优劣？若尔诞公云：双树已前指法华经悉不了，岂非诬[言*罔]也。人情既尔，经论云何摩得勒伽说十二部经，唯方广部是菩萨藏，十一部是声闻藏。又佛为声闻菩萨，说出苦道，诸集经者以为菩萨所说为菩萨藏，以为声闻所说为声闻藏。龙树于大智论中，亦云：大迦叶与阿难，在香山撰集三藏，为声闻藏。文殊与阿难集摩诃衍经，为菩萨藏。涅槃亦云：十一部经为二乘所持，方等部为菩萨所持，是以依按经论略唯二种，声闻藏及菩萨藏也。然教必对人，人别各二，声闻藏中有决定声闻，及退菩提心声闻，菩萨藏中有顿悟大士，有渐入菩萨。声闻藏中决定声闻者，久习别异善根，小心狭劣成就小性，一向乐小，佛为说小，毕竟作证，不能趣大。言退菩提心声闻者，是人尝于先佛及诸菩萨所，发菩提心，但经生历死忘失本念，遂生小心志愿于小，佛为说小终令趣大。然决定声闻一向住小，退菩提心声闻后能趣大，虽有去有住而受小时一，故对此二人所说，为声闻藏。菩萨藏中有能顿悟者，如华严等经所为众生，不由小来一往入大，故名为顿。从渐入者，即向退菩提心声闻后能入大，大从小来故称为渐，虽有顿渐不同，然受大处一，故对此二人所说，为菩萨藏也。然此二藏随所为随所说，声闻藏中有菩萨为影响，然非所为，不可从菩萨名作大乘经，菩萨藏中亦有声闻人，非正所为宗，不说声闻法，故不可名为小乘法。拟人定法各目不同，是以要而摄之，略唯二也。问：佛为三乘人说三种教，何以故？判藏唯有其二。答：佛为求三乘人说三乘法，然闻因缘者即是声闻，辟支佛出无佛世，但现神通，默无所说，故结集经者，集为二藏也。依经判教厥致云尔。今之四教与达摩二藏，会通云何？彼自云要而摄之，略唯二种。今开分之判为四教耳。声闻藏即三藏教也。菩萨藏即通别圆教也。为决定声闻说三藏教，为退大声闻说通教，为渐悟菩萨说别教，为顿悟菩萨说圆教，非唯名数易融，而义意玄合。今古符契一无二焉。唯文略而义广，教一而蔽诸。若申隐以使显，须多作论义，如捕猎川泽，饶结筌[罩-卓+弟]，岂渔猎者好博耶？不得已而博耳。师云：我以五章略谭玄义，非能申文外之妙，特是粗述所怀，常恨言不能畅意，况复记能尽言？虽然，若能寻七义，次通十妙，研别体七余五，钩琐相承，宛宛如绣，引经印定，句句环合，非直包诸名教，该乎半满而已矣。又即事成观，凿凡夫之干土，见圣法之水泥，圆通之道，于斯通矣。遍朗之朗于兹明矣。此备于前，今更消文于后也。

　　妙法莲华经玄义卷第十下

