
　　　　大般若经第三会序

　　　　　　　　　　　西明寺沙门玄则撰

　　夫正理晦于率情，而情由理镜；妙观睽于循（别本有作「殉」者）迹，而迹以观冥。然情迹两崇，假名相而耽习，则理观双拔，资渐渍于多闻，王城所以亟迂]，圣席于兹复坦。是用入游戏定，擒前会之神踪；出微妙音，集向时之遥证。光敷法润，藻沃（别本有作「汰」者）心源，将欲利无利于情区，度不度于生品；运六通于即寂，流四辩于忘言，固当住不思议得无分别。至如梦中重梦，尚婴（别本有作「萦」者）驰徇（别本有作「殉」者）之劳；即明觉后复觉，乃有发蒙之庆。何物物之殊炫，而如如之罕觏哉！彼如复如者，非异所异也！在缠出缠而性净，有佛无佛而体常。会之则归来，号如来矣！乖之则流异，称异生焉！前际空而累尽，后际空而德满。尔其辟甘露门，坐金刚座。假名法外，无色而庄严；胜义谛中，无心而启悟。故能断以空滞空之恶取，开无说假说之善权，熙妙色之殊对，霈圆音之各解，莫非自般若以为源，依般若以成学。譬山王之高妙，谷王之宗长，义必重深，辞亦丰秘。凡五十九卷，三十一品，于旧无涉，号单译焉！

