
　　　　大智度论卷第十一
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释初品中舍利弗因缘

　　﹝经﹞佛告舍利弗

　　﹝论﹞问曰：般若波罗蜜，是菩萨摩诃萨法，佛何以故告舍利弗而不告菩萨？答曰：舍利弗于一切弟子中，智慧最第一，如佛偈说：
　　一切众生智，唯除佛世尊，欲比舍利弗，智慧及多闻，
　　于十六分中，犹尚不及一。
　　复次，舍利弗智慧多闻，有大功德。年始八岁，诵十八部经，通解一切经书义理。是时摩伽陀国有龙王兄弟：一名、姞利，二名、阿伽和罗。降雨以时，国无荒年，人民感之，常以仲春之月，一切大集至龙住处，为设大会，作乐谈义，终此一日。自古及今，斯集未替，遂以龙名以名此会。此日常法，敷四高座：一为国王，二为太子，三为大臣，四为论士。尔时，舍利弗以八岁之身，问众人言：此四高座，为谁敷之？众人答曰：为国王、太子、大臣、论士。是时，舍利弗观察时人婆罗门等，神情瞻向，无胜己者，便升论床，结跏趺坐。众人疑怪，或谓愚小无知，或谓智量过人。虽复嘉其神异，而犹各怀自矜，耻其年小，不自与语，皆遣年少弟子传言问之。其答酬旨趣，辞理超绝！时诸论师叹未曾有，愚智大小一切皆伏。王大欢喜，即命有司封一聚落，常以给之。王乘象舆，振铃告言，宣示一切，十六大国，六大城中无不庆悦。是时，吉占师子，名拘律陀，姓大目揵连，舍利弗友而亲之。舍利弗才明见贵，目揵连豪爽取重。此二人者，才智相比，德行互同；行则俱游，住则同止；少长缱绻，结要终始。后俱厌世，出家学道，作梵志弟子。精求道门，久而无征，以问于师。师名删阇耶，而答之言：自我求道，弥历年岁，不知为道果无耶？我非其人耶？而亦不得！他日其师寝疾，舍利弗在头边立，大目连在足边立，喘喘然其命将终，乃愍尔而笑。二人同心，俱问笑意。师答之言：世俗无眼，为恩爱所侵。我见金地国王死，其大夫人自投火[廿/积]，求同一处，而此二人行报各异，生处殊绝。是时二人笔受师意，欲以验其虚实。后有金地商人，远来摩伽陀国，二人以疏验之，果如师语。乃怃然叹曰：我等非其人耶？为是师隐我耶？二人相与誓曰：若先得甘露，要必同味。是时，佛度迦叶兄弟千人，次游诸国，到王舍城，顿止竹园。二梵志师闻佛出世，俱入王舍城，欲知消息。尔时，有一比丘，名阿说示，（五人之一）著衣持钵，入城乞食。舍利弗见其仪服异容，诸根静默，就而问言：汝谁弟子？师是何人？答言：释种太子厌老、病、死、苦，出家学道，得阿耨多罗三藐三菩提，是我师也。舍利弗言：汝师教授为我说之！即答偈曰：
　　我年既幼稚，受戒日初浅，岂能演至真，广说如来义！
　　舍利弗言：略说其要！尔时，阿说示比丘说此偈言：
　　诸法因缘生，是法说因缘，是法因缘尽，大师如是言。
　　舍利弗闻此偈已，即得初道，还报目连。目连见其颜色和悦，迎谓之言：汝得甘露味耶？为我说之！舍利弗即为其说向所闻偈。目连言：更为重说！即复为说，亦得初道。二师与二百五十弟子，俱到佛所。佛遥见二人与弟子俱来，告诸比丘：汝等见此二人，在诸梵志前者不？诸比丘言：已见！佛言：是二人者，是我弟子中，智慧第一、神足第一弟子。大众俱来，以渐近佛，既到稽首，在一面立。俱白佛言：世尊！我等于佛法中欲出家受戒！佛言：善来比丘！即时须发自落，法服著身，衣钵具足，受成就戒。过半月后，佛为长爪梵志说法时，舍利弗得阿罗汉道。所以半月后得道者，是人当作逐佛转法轮师，应在学地，现前自入诸法，种种具知，是故半月后得阿罗汉道。如是等种种功德甚多，是故舍利弗虽是阿罗汉，佛以是般若波罗蜜甚深法，为舍利弗说。
　　问曰：若尔者，何以初少为舍利弗说？后多为须菩提说？若以智慧第一故应为多说，复何以为须菩提说？答曰：舍利弗佛弟子中智慧第一，须菩提于弟子中，得无诤三昧最第一。无诤三昧相，常观众生不令心恼，多行怜愍。诸菩萨者，弘大誓愿以度众生，怜愍相同，是故命说。
　　复次，是须菩提好行空三昧，如佛在忉利天，夏安居受岁已，还下阎浮提。尔时，须菩提于石窟中住，自思惟：佛从忉利天来下，我当至佛所耶？不至佛所耶？又念言：佛常说：若人以智慧眼观佛法身，则为见佛中最。是时，以佛从忉利天下故，阎浮提中四部众集，诸天见人，人亦见天。坐中有佛，及转轮圣王、诸天大众，众会庄严，先未曾有！须菩提心念：今此大众，虽复殊特，势不久停，磨灭之法，皆归无常。因此无常观之初门，悉知诸法空无有实；作是观时，即得道证。尔时，一切众人，皆欲求先见佛，礼敬供养。有华色比丘尼，欲除女名之恶，便化为转轮圣王及七宝千子，众人见之，皆避坐起去。化王到佛所已，还复本身，为比丘尼最初礼佛。是时，佛告比丘尼：非汝初礼，须菩提最初礼我。所以者何？须菩提观诸法空，是为见佛法身，得真供养，供养中最，非以致敬生身为供养也。以是故，言须菩提常行空三昧，与般若波罗蜜空相相应，是故佛命令说般若波罗蜜。
　　复次，佛以众生信敬阿罗汉诸漏已尽，命之为说，众得净信故。诸菩萨漏未尽，若以为说，诸人不信。以是故，与舍利弗、须菩提，共说般若波罗蜜。
　　问曰：何以名舍利弗？为是父母所作字？为是依行功德立名？答曰：是父母所作名字。于阎浮提中第一安乐，有摩伽陀国，是中有大城名王舍，王名频婆娑罗，有婆罗门论议师，名摩陀罗，王以其人善能论故，赐封一邑，去城不远。是摩陀罗遂有居家，妇生一女，眼似舍利鸟眼，即名此女为舍利。次生一男，膝骨粗大，名拘絺罗（拘絺罗此言大膝）是婆罗门既有居家，畜养男女，所学经书，皆已陈故，不复业新。是时，南天竺有一婆罗门大论议师，字提舍，于十八种大经，皆悉通利。是人入王舍城，头上戴火，以铁鍱鍱腹。人问其故，便言：我所学经书甚多，恐腹破裂，是故鍱之。又问头上何以戴火？答言：以大闇故。众人言：日出照明，何以言闇？答言：闇有二种：一曰、日光不照，二者、愚痴闇蔽。今虽有日明、而愚痴犹黑。众人言：汝但未见婆罗门摩陀罗，汝若见者，腹当缩，明当闇。是婆罗门径至鼓边，打论议鼓。国王闻之，问是何人？众臣答言：南天竺有一婆罗门，名提舍，大论议师，欲求论处，故打论鼓。王大欢喜，即集众人而告之曰：有能难者，与之论议！摩陀罗闻之自疑，我以陈故，不复业新，不知我今能与论不？僶俯而来。于道中见二特牛，方相抵触，心中作想：此牛是我，彼牛是彼，以此为占，知谁得胜？此牛不如，便大愁忧而自念言：如此相者，我将不如，欲入众时，见有母人，挟一瓶水，正在其前，躄地破瓶。复作是念：是亦不吉，甚大不乐。既入众中，见彼论师颜貌意色，胜相具足，自知不如。事不获已，与共论议。论议既交，便堕负处。王大欢喜，大智明人远入我国，复欲为之封一聚落。诸臣议言：一聪明人来，便封一邑，功臣不赏，但宠语论，恐非安国全家之道！今摩陀罗论议不如，应夺其封以与胜者；若更有胜人，复以与之。王用其言，即夺与后人。是时摩陀罗语提舍言：汝是聪明人，我以女妻汝，男儿相累；今欲远出他国，以求本志。提舍纳其女为妇，其妇怀妊，梦见一人，身披甲胄，手执金刚，摧破诸山，而在大山边立。觉已白其夫言，我梦如是。提舍言：汝当生男，摧伏一切诸论议师。唯不胜一人，当与作弟子。舍利怀妊，以其子故，母亦聪明，大能论议。其弟拘絺罗，与姊谈论，每屈不如；知姊所怀子，必大智慧，未生如是，何况出生？即舍家学问，至南天竺，不暇剪爪，读十八种经书，皆令通利，是故时人名为长爪梵志。姊子既生，七日之后，裹以白毡，以示其父。其父思惟：我名提舍，逐我名字，字为忧波提舍。（忧波此言逐提舍星名）是为父母作字。众人以其舍利所生，皆共名之为舍利弗。（弗者秦言子也）
　　复次，舍利弗世世本愿，于释迦文尼佛所作智慧第一弟子，字舍利弗。是为本愿因缘名字，以是故名舍利弗。
　　问曰：若尔者，何以不言忧波提舍，而但言舍利弗？答曰：时人贵重其母，于众女人中聪明第一，以是因缘故称舍利弗。

　　﹝经﹞「菩萨摩诃萨，欲以一切种智知一切法，当习行般若波罗蜜。」

　　﹝论﹞菩萨摩诃萨义，如先赞菩萨品中说。
　　问曰：云何名一切种？云何名一切法？答曰：智慧门名为种。有人以一智慧门观，有人以二、三、十、百、千、万乃至恒河沙等阿僧祇智慧门观诸法。今以一切智慧门入一切种，观一切法，是名一切种。如凡夫人三种观，欲、离欲、离色故：观欲色界粗恶、诳惑、浊重。佛弟子八种观：无常、苦、空、无我、如病、如痈、如箭入体、恼患。是八种圣观，入四圣谛中，为十六行之四。十六者，观苦四种：无常、苦、空、无我。观苦因四种：集、因、缘、生。观苦尽四种：尽、灭、妙、出。观道四种：道、正、行、迹。出入息中复有十六行：一、观入息，二、观出息，三、观息长息短，四、观息遍身，五、除诸身行，六、受喜，七、受乐，八者、受诸心行，九、作喜，十、心作摄，十一、心作解脱，十二、观无常，十三、观散坏，十四、观离欲，十五、观灭，十六、观弃舍。复有六种念：念佛者，佛是多陀阿伽度、阿罗呵、三藐三佛陀，如是等十号。五念如后说。世智、出世智，阿罗汉、辟支佛、菩萨、佛智，如是等智慧知诸法，名为一切种。一切法者，识所缘法，是一切法。所谓眼识缘色，耳识缘声，鼻识缘香，舌识缘味，身识缘触，意识缘法；缘眼、缘色、缘眼识，乃至缘意、缘法、缘意识；是名一切法，是为识所缘法。
　　复次，智所缘法，是一切法。所谓苦智知苦，集智知集，尽智知尽，道智知道，世智知苦、集、尽、道及虚空、非数缘灭，是为智所缘法。
　　复次，二法摄一切法：色法、无色法；可见法、不可见法；有对法、无对法；有漏、无漏；有为、无为；心相应、心不相应；业相应、业不相应；（心法中除思余尽相应业即是思故除）近法、远法等，如是种种二法，摄一切法。（现在及无为是为近法未来过去是名远法）
　　复次，三种法摄一切法：善、不善、无记；学、无学、非学非无学；见谛断、思惟断、不断。复有三种法：五众、十二入、十八界，持如是等种种三法，摄一切法复有四种法：过去、未来、现在法，非过去未来现在法；欲界系法，色界系法，无色界系法，不系法；从善因法、从不善因法、从无记因法、从非善非不善无记因法；缘缘法、缘不缘法、缘缘不缘法、非缘缘非缘不缘法。如是等四种法，摄一切法。有五种法：色、心、心相应、心不相应、无为法。如是等种种五法，摄一切法。有六种法：见苦断法、见集、尽、道断法、思惟断法、不断法。如是等种种六法，乃至无量法摄一切法，是为一切法。
　　问曰：诸法甚深微妙不可思议，一切众生尚不能得知，何况一人欲尽知一切法？譬如有人欲量大地，及数大海水渧，欲称须弥山，欲知虚空边际，如是等皆不可知，云何欲以一切种知一切法？答曰：愚痴闇蔽甚大苦，智慧光明最为乐！一切众生皆不用苦，但欲求乐。是故菩萨求一切第一大智慧，观一切种，欲知一切法。是菩萨发大心，普为一切众生求大智慧，是故欲知一切种一切法。如医为一人、二人，用一种、二种药则足；若欲治一切众生病者，当须一切种药。菩萨亦如是，欲度一切众生故，欲知一切种一切法。如诸法甚深微妙无量，菩萨智慧亦甚深微妙无量，先答破一切智人中已广说，如函大盖亦大。
　　复次，若不以理求一切法，则不可得，若以理求之，则无不得。譬如钻火以木，则火可得，析薪求火，火不可得。如大地有边际，非一切智人，无大神力，则不能知；若神通力大，则知三千大千世界地边际。今此大地在金刚上，三千大千世界四边则虚空，如是名地边。欲称须弥山，亦如是。欲量虚空，非不能量，虚空无法，故不可量。

　　﹝经﹞舍利弗白佛言：「世尊！菩萨摩诃萨，云何欲以一切种知一切法，当习行般若波罗蜜？」

　　﹝论﹞问曰：佛欲说般若波罗蜜故，种种现神变，现已应即说，何以故令舍利弗问而后说？答曰：问而后答，佛法应尔。
　　复次，舍利弗知般若波罗蜜甚深，微妙无相之法，难解难知。自以智力种种思惟，若观诸法无常，是般若波罗蜜耶？不是耶？不能自了，以是故问。
　　复次，舍利弗非一切智，于佛智慧中譬如小儿。如说阿婆檀那经中：佛在祇洹住，晡时经行，舍利弗从佛经行。是时，有鹰逐鸽，鸽飞来佛边住，佛经行过之，影覆鸽上，鸽身安隐，怖畏即除，不复作声。后舍利弗影到，鸽便作声，颤怖如初。舍利弗白佛言：佛及我身，俱无三毒，以何因缘，佛影覆鸽，鸽便无声，不复恐怖？我影覆上，鸽便作声，颤栗如初？佛言：汝三毒习气未尽，以是故，汝影覆时恐怖不除。汝观此鸽宿世因缘，几世作鸽？舍利弗即时入宿命智三昧，观见此鸽从鸽中来，如是一、二、三世，乃至八万大劫，常作鸽身；过是已往，不能复见。舍利弗从三昧起，白佛言：是鸽八万大劫中，常作鸽身；过是已前，不能复知。佛言：汝若不能尽知过去世，试观未来世，此鸽何时当脱？舍利弗即入愿智三昧，观见此鸽，一、二、三世，乃至八万大劫，未脱鸽身；过是已往，亦不能知。从三昧起白佛言：我见此鸽从一世、二世、乃至八万大劫，未免鸽身；过此已往，不复能知！我不知过去、未来齐限，不审此鸽何时当脱？佛告舍利弗：此鸽除诸声闻、辟支佛所知齐限，复于恒河沙等大劫中常作鸽身，罪讫得出。轮转五道中，后得为人，经五百世中，乃得利根。是时有佛，度无量阿僧祇众生，然后入无余涅槃。遗法在世，是人作五戒优婆塞，从比丘闻赞佛功德，于是初发心，愿欲作佛。然后于三阿僧祇劫，行六波罗蜜，十地具足，得作佛，度无量众生已而入涅槃。是时，舍利弗向佛忏悔，白佛言：我于一鸟，尚不能知其本末，何况诸法？我若知佛智慧如是者，为佛智慧故，宁入阿鼻地狱受无量劫苦，不以为难。如是等，于诸法中不了故问。

　　　　释初品中檀波罗蜜义

　　﹝经﹞佛告舍利弗：「菩萨摩诃萨，以不住法住般若波罗蜜中。以无所舍法应具足檀波罗蜜，施者、受者、及财物不可得故。」

　　﹝论﹞问曰：般若波罗蜜是何等法？答曰：有人言：无漏慧根是般若波罗蜜相，何以故？一切慧中第一慧，是名般若波罗蜜；无漏慧根是第一，以是故，无漏慧根名般若波罗蜜。
　　问曰：若菩萨未断结，云何得行无漏慧？答曰：菩萨虽未断结，行相似无漏般若波罗蜜，是故得名行无漏般若波罗蜜。譬如声闻人行暖法、顶法、忍法、世间第一法，先行相似无漏法，后易得生苦法智忍。有人言：菩萨有二种：有断结使清净，有未断结不清净。断结清净菩萨，能行无漏般若波罗蜜。问曰若菩萨断结清净，复何以行般若波罗蜜？答曰：虽断结使，十地未满，未庄严佛土，未教化众生，是故行般若波罗蜜。
　　复次，断结有二种：一者、断三毒心，不著人天中五欲；二者、虽不著人天中五欲，于菩萨功德果报五欲，未能舍离；如是菩萨，应行般若波罗蜜。譬如长老阿泥卢豆，在林中坐禅时，净爱天女等，以净妙之身来试阿泥卢豆。阿泥卢豆言：诸姊作青色来，不用杂色。欲观不净，不能得观；黄、赤、白色，亦复如是。时阿泥卢豆闭目不视，语言：诸姊远去！是时天女即灭不现。天福报形，犹尚如是，何况菩萨无量功德果报五欲？又如甄陀罗王，与八万四千甄陀罗来到佛所，弹琴歌颂，以供养佛。尔时，须弥山王及诸山树木、人民、禽兽，一切皆舞。佛边大众，乃至大迦叶，皆于座上不能自安。是时，天须菩萨问长老大迦叶：耆年旧宿，行十二头陀法之第一，何以在座不能自安？大迦叶言：三界五欲，不能动我，是菩萨神通功德果报力故，令我如是，非我有心不能自安也。譬如须弥山，四边风起，不能令动；至大劫尽时，毗蓝风起，如吹烂草。以是事故，知二种结中一种未断；如是菩萨等，应行般若波罗蜜。是阿毗昙中说：复有人言：般若波罗蜜是有漏慧，何以故？菩萨至道树下乃断结；先虽有大智慧，有无量功德，而诸烦恼未断。是故言菩萨般若波罗蜜，是有漏智慧。复有人言：从初发意乃至道树下，于其中间所有智慧，是名般若波罗蜜。成佛时，是般若波罗蜜，转名萨婆若。复有人言：菩萨有漏、无漏智慧，总名般若波罗蜜。何以故？菩萨观涅槃，行佛道，以是事故，菩萨智慧应是无漏；以未断结使，事未成办故，应名有漏。复有人言：菩萨般若波罗蜜，无漏无为，不可见无对。复有人言：是般若波罗蜜，不可得相，若有若无，若常若无常，若空若实。是般若波罗蜜，非阴界入所摄，非有为、非无为，非法、非非法，无取无舍，不生不灭，出有无四句，适无所著。譬如火焰，四边不可触，以烧手故。般若波罗蜜相，亦如是不可触，以邪见火烧故。
　　问曰：上种种人说般若波罗蜜，何者为实？答曰：有人言：各各有理，皆是实。如经说五百比丘，各各说二边及中道义，佛言皆有道理。有人言：末后答者为实，所以者何？不可破、不可坏故。若有法如毫厘许者，皆有过失可破，若言无亦可破。此般若中，有亦无，无亦无，非有非无亦无，如是言说亦无；是名寂灭无量无戏论法。是故不可破、不可坏，是名真实般若波罗蜜，最胜无过者。如转轮圣王，降伏诸敌而不自高，般若波罗蜜亦如是，能破一切语言戏论，亦不有所破。
　　复次，从此已后，品品中种种义门，说般若波罗蜜，皆是实相。如是不住法住般若波罗蜜中，能具足六波罗蜜。
　　问曰：云何名不住法住般若波罗蜜中，能具足六波罗蜜？答曰：如是菩萨观一切法，非常非无常，非苦非乐，非空非实，非我非无我，非生灭非不生灭；如是住甚深般若波罗蜜中，于般若波罗蜜相亦不取，是名不住法住。若取般若波罗蜜相，是为住法住。
　　问曰：若不取般若波罗蜜相，心无所著，如佛所言：一切诸法，欲为其本，若不取者，云何得具足六波罗蜜？答曰：菩萨怜愍众生故，先立誓愿，我必当度脱一切众生。以精进波罗蜜力故，虽知诸法不生不灭如涅槃相，复行诸功德，具足六波罗蜜。所以者何？不住法住般若波罗蜜中故。是名不住法住般若波罗蜜。

　　　　释初品中赞檀波罗蜜义

　　问曰：檀有何等利益故，菩萨住般若波罗蜜中，檀波罗蜜具足满？答曰：檀有种种利益：檀为宝藏，常随逐人；檀为破苦，能与人乐；檀为善御，开示天道；檀为善符，摄诸善人；（施摄善人与为因缘故言摄）檀为安隐，临命终时心不怖畏；檀为慈相，能济一切；檀为集乐，能破苦贼；檀为大将，能伏悭敌；檀为妙果，天人所爱；檀为净道，贤圣所游；檀为积善福德之门；檀为立事聚众之缘；檀为善行受果之种；檀为福业善人之相；檀破贫穷、断三恶道；檀能全获福乐之果；檀为涅槃之初缘，入善人聚中之要法，称誉赞叹之渊府，入众无难之功德，心不悔恨之窟宅，善法道行之根本，种种欢乐之林薮，富贵安隐之福田，得道涅槃之津梁，圣人大士智者之所行，余人俭德寡识之所效。
　　复次，譬如失火之家，黠慧之人，明识形势，及火未至，急出财物；舍虽烧尽，财物悉在，更修室宅。好施之人，亦复如是，知身危脆，财物无常，修福及时，如火中出物；后世受乐，亦如彼人更修宅业，福庆自慰。愚惑之人，但知惜屋，[匆/心][匆/心]营救，狂愚失智，不量火势，猛风绝焰，土石为焦，翕响之间，荡然夷灭。屋既不救，财物亦尽，饥寒冻饿，忧苦毕世。悭惜之人，亦复如是，不知身命无常，须臾叵保，而更聚敛守护爱惜，死至无期，忽焉逝没，形与土木同流，财与委物俱弃，亦如愚人忧苦失计。
　　复次，大慧之人，有心之士，乃能觉悟，知身如幻，财不可保，万物无常，唯福可恃，将人出苦，津通大道。
　　复次，大人大心，能大布施，能自利己；小人小心，不能益他，亦不自厚。
　　复次，譬如勇士见敌，必期吞灭；智人慧心，深得悟理，悭贼虽强，亦能挫之，必令如意。遇良福田，值好时节，（时应施之时也遇而不作是名失时）觉事应心，能大布施。
　　复次，好施之人，为人所敬，如月初出，无不爱者；好名善誉，周闻天下，人所归仰，一切皆信。好施之人，贵人所念，贱人所敬；命欲终时，其心不怖，如是果报，今世所得，譬如树华；大果无量，后世福也。生死轮转，往来五道，无亲可恃，唯有布施。若生天上、人中，得清净果，皆由布施；象、马、畜生得好枥养，亦是布施之所得也。布施之德，富贵欢乐；持戒之人，得生天上；禅智心净，无所染著，得涅槃道。布施之福，是涅槃道之资粮也；念施故欢喜，欢喜故一心，观生灭无常故得道。如人求荫故种树，或求华、或求果故种树；布施求报亦复如是，今世、后世乐如求荫，声闻、辟支佛道如华，成佛如果。是为檀种种功德。

　　　　释初品中檀相义

　　问曰：云何名檀？答曰：檀名布施，心相应善思，是名为檀。有人言：从善思起身、口业，亦名为檀。有人言：有信、有福田、有财物，三事和合时，心生舍法，能破悭贪，是名为檀。譬如慈法，观众生无乐，心生慈；布施心数法，亦复如是，三事和合，心生舍法，能破悭贪。檀有三种：或欲界系，或色界系，或不系。（圣人行施故名不系）心相应法，随心行，共心生，非色法，能作缘，非业，业相应，随业行，共业生，非先世业报生。二种修应修：行修、得修。二种证：身证、慧证。若思惟断，若不断，二见断。（欲界色界尽断）有觉有观法，凡夫圣人共行，如是等，阿毗昙中广分别说。
　　复次，施有二种：有净，有不净。不净施者，愚痴施无所分别。或有为求财故施，或愧人故施，或为嫌责故施，或畏惧故施，或欲求他意故施，或畏死故施，或诳人令喜故施，或自以富贵故应施，或诤胜故施，或妒嗔故施，或憍慢自高故施，或为名誉故施，或为咒愿故施，或解除衰求吉故施，或为聚众故施，或轻贱不敬施；如是等种种，名为不净施。净施者与上相违，名为净施。
　　复次，为道故施，清净心生，无诸结使，不求今世后世报，恭敬怜愍故，是名净施。净施是趣涅槃道之资粮，是故言为道故施。若未得涅槃，时施是人天报乐之因。如华缨络，初成未坏，香洁鲜明；为涅槃净施，得果报香，亦复如是。如佛说：世有二人为难得：一者、出家中非时解脱比丘；二者、在家白衣能清净布施。是净施相，乃至无量世，世世不失，譬如券要，终无失时。是布施果，因缘和合时便有。譬如树得时节会，便有华叶果实；若时节未至，有因而无果。是布施法，若以求道，能与人道。何以故？结使灭名涅槃。当布施时，诸烦恼薄故，能助涅槃。于所施物中不惜故除悭，敬念受者故除嫉妒，直心布施故除谄曲，一心施故除掉，深思惟施故除悔，观受者功德故除不恭敬，自摄心故除不惭，知人好功德故除不愧，不著财物故除爱，慈愍受者故除嗔，恭敬受者故除憍慢，知行善法故除无明，信有果报故除邪见，知决定有报故除疑。如是等种种不善诸烦恼。布施时悉皆薄，种种善法悉皆得。布施时六根清净，善欲心生，善欲心生故内心清净；观果报功德故信心生，身心柔软故喜乐生，喜乐生故得一心，得一心故实智慧生。如是等诸善法悉皆得。
　　复次，布施时心中生相似八正道：信布施果故得正见；正见中思惟不乱故得正思惟；清净说故得正语；净身行故得正业；不求报故得正命；勤心施故得正方便；念施不废故得正念；心住不散故得正定。如是等相似三十七品善法，心中生。
　　复次，有人布施，是三十二相因缘。所以者何？施时与心坚固，得足下安立相；布施时五事围绕，受者是眷属业因缘故，得足下轮相；大勇猛力施故，得足跟广平相；施摄人故，得手足缦网相；美味饮食施故，得手足柔软、七处满相；施以益命故，得长指、身不曲、大直相；施时言我当相与，施心转增故、得足趺高、毛上向相；施时受者求之，一心好听，殷勤约敕，令必疾得故，得伊泥延膞相；不嗔不轻求者故，得臂长过膝相；如求者意施，不待言故，得阴藏相；好衣服、卧具、金银、珍宝施故得，金色身相、薄皮相；布施时适可前人意，起自在业因缘故，得一一孔一毛生、眉间白毫相；乞者求之，即言当与，以是业故得上身如师子肩圆相；病者施药；饥渴者与饮食，起少病业因缘故，得两腋下满相、最上味相；施时劝人行施而安慰之，开布施道故，得肉髻相、身圆如尼拘卢相；有乞求者，意欲与时，柔软实语，必与不虚故，得广长舌相、梵音声相、如迦陵毗伽鸟声相；施时如实语，利益语故，得师子颊相；施时供养受者，心清净故，得牙白齿齐相；施时实语、和合语故，得齿密相、四十齿相；施时不嗔不著，等心视彼故，得青眼相、眼[目+妾]如牛王相。是为种三十二相因缘。
　　复次，以七宝、人民、车乘、金银、灯烛、房舍、香华布施故，得作转轮王，七宝具足。
　　复次，施得时故，报亦增多。如佛说：施远行人，远来人，病人，看病人，风寒众难时施，是为时施。
　　复次，布施时随土地所须施故，得报增多。
　　复次，旷路中施故，得福增多；常施不废故，得报增多；如求者所欲施故，得福增多；施物重故，得福增多，如以精舍、园林、浴池等；若施善人故，得报增多；若施僧故，得报增多；若施者、受者俱有德故，得报增多；种种将迎恭敬受者故，得福增多；难得物施故，得福增多；随所有物尽能布施故，得福增多。譬如大月氏弗迦罗城中，有一画师，名千那。到东方多利陀罗国，客画十二年，得三十两金，持还本国。于弗迦罗城中，闻打鼓作大会声，往见众僧，信心清净。即问维那：此众中几许物，得作一日食？维那答曰：三十两金，足得一日食。即以所有三十两金付维那，为我作一日食，我明日当来。空手而归，其妇
　　问曰：十二年作得何等物？答言：我得三十两金。即问：三十两金今在何所？答言：已在福田中种。妇言：何等福田？答言：施与众僧。妇便缚夫送官治罪，断事大官问以何事故？妇言：我夫狂痴，十二年作得三十两金，不怜愍妇儿，尽以与他人；依如官制，辄缚送来。大官问其夫：汝何以不供给妇儿，乃以与他？答言：我先世不行功德，今世贫穷，受诸辛苦；今世遭遇福田，若不种福，后世复贫，贫贫相续，无得脱时。我今欲顿舍贫穷，以是故，尽以金施众僧。大官是优婆塞，信佛清净。闻是语已，赞言：是为甚难！勤苦得此少物，尽以施僧，汝是善人！即脱身缨络及所乘马，并一聚落，以施贫人。而语之言：汝始施众僧，众僧未食，是为谷子未种，芽已得生，大果方在后耳！以是故，言难得之物尽用布施其福最多。
　　复次，有世间檀，有出世间檀；有圣人所称誉檀，有圣人所不称誉檀；有佛菩萨檀，有声闻檀。何等世间檀？凡夫人布施，亦圣人作有漏心布施，是名世间檀。
　　复次，有人言：凡夫人布施，是为世间檀。圣人虽有漏心布施，以结使断故，名出世间檀。何以故？是圣人得无作三昧故。
　　复次，世间檀者不净，出世间檀者清净。二种结使：一种属爱，一种属见。为二种结使所使，是为世间檀；无此二种结使，是为出世间檀。若三碍系心，是为世间檀，何以故？因缘诸法，实无吾我，而言我与彼取，是故名世间檀。
　　复次，我无定处，我以为彼，彼以为非，彼以为我，我以为非，以是不定故，无实我也。所施财者，从因缘合有，无有一法独可得者。如绢、如布，众缘合故成，除丝除缕，则无绢、布。诸法亦如是，一相无相，相常自空。人作想念，计以为有，颠倒不实，是为世间檀。心无三碍，实知法相，心不颠倒，是为出世间檀。出世间檀为圣人所称誉，世间檀圣人所不称誉。
　　复次，清净檀不杂诸垢，如诸法实相，是圣人所称誉，不清净，杂结使，颠倒心著，是圣人所不称誉。
　　复次，实相智慧和合布施，是圣人所称誉；若不尔者，圣人所不称誉。
　　复次，不为众生，亦不为知诸法实相故施，但求脱生、老、病、死，是为声闻檀。为一切众生故施，亦为知诸法实相故施，是为诸佛菩萨檀。于诸功德不能具足，但欲得少许分，是为声闻檀。一切诸功德欲具足满，是为诸佛菩萨檀。畏老、病、死故施，是为声闻檀。为助佛道，为化众生，不畏老、病、死，是为诸佛菩萨檀。是中应说菩萨本生经，如说阿婆陀那经中：昔阎浮提中有王，名婆罗婆。尔时，有婆罗门菩萨，名韦罗摩，是国王师，教王作转轮圣王法。韦罗摩财富无量，珍宝具足，作是思惟：人谓我为贵，财富无量，饶益众生，今正是时，应当大施。富贵虽乐，一切无常，五家所共，令人心散，轻躁不定，譬如猕猴不能暂住；人命逝速，疾于电灭，人身无常，众苦之薮，以是之故，应行布施。如是思惟已，自作手疏，普告阎浮提诸婆罗门，及一切出家人：愿各屈德，来集我舍，欲设大施。满十二岁，饭汁行船，以酪为池，米面为山，酥油为渠，衣服、饮食、卧具、汤药，皆令极妙，过十二岁，欲以布施：八万四千白象，犀甲金饰，络以名宝，建大金幢，四宝庄严。八万四千马，亦以犀甲金饰，四宝校络。八万四千车，皆以金、银、琉璃、玻璃、宝饰，覆以师子、虎豹之皮，若白剑婆罗宝幰杂饰，以为庄严。八万四千四宝床，杂色綩綖，种种茵蓐，柔软细滑，以为校饰：丹枕锦被，置床两头，妙衣盛服，皆亦备有。八万四千金钵盛满银粟，银钵盛金粟，琉璃钵盛玻璃粟，玻璃钵盛琉璃粟。八万四千乳牛，牛出乳一斛，金饰其甲角，衣以白毡。八万四千美女，端正福德，皆以白珠名宝缨络其身。略举其要，如是种种，不可胜记。尔时，婆罗婆王及八万四千小国王，并诸臣民豪杰长者，各以十万旧金钱，赠遗劝助，设此法祠。具足施已，释提婆那民来语韦罗摩菩萨，说此偈言：
　　天地难得物，能喜悦一切；汝今皆已得，为佛道布施！
　　尔时，净居诸天现身而赞，说此偈言：
　　开门大布施，汝所为者是；怜愍众生故，为之求佛道！
　　是时，诸天作是思惟：我当闭其金瓶，令水不下。所以者何？有施者，无福田故。是时，魔王语净居天：此诸婆罗门，皆出家持戒，清净入道，何以乃言无有福田？净居天言：是菩萨为佛道故布施，今此诸人皆是邪见，是故我言无有福田。魔王语天言：云何知是人为佛道故布施？是时，净居天化作婆罗门身，持金瓶，执金杖，至韦罗摩菩萨所，语言：汝大布施，难舍能舍，欲求何等？欲作转轮圣王，七宝千子王四天下耶？菩萨答言：不求此事！汝求释提婆那民，为八十那由他天女主耶？答言：不！汝求六欲天主耶？答言：不！汝求梵天王，主三千大千世界，为众生祖父耶？答言：不！汝欲何所求？是时，菩萨说此偈言：
　　我求无欲处，离生老病死，能度诸众生，求如是佛道！
　　化婆罗门问言：布施主！佛道难得，当大辛苦；汝心软串乐，必不能求，成办此道。如我先语转轮圣王，释提婆那民，六欲天王，梵天王，是易可得，不如求此！菩萨答言：汝听我一心誓：
　　假令热铁轮，在我头上转，一心求佛道，终不怀悔恨！
　　若使三恶道，人中无量苦，一心求佛道，终不为此转！
　　化婆罗门言：布施主！善哉！善哉！求佛如是。便赞偈言：
　　汝精进力大，慈愍于一切，智慧无挂碍，成佛在不久！
　　是时，天雨众华，供养菩萨。诸净居天闭瓶水者，即隐不现。菩萨是时至婆罗门上座前，以金瓶行水，水闭不下。众人疑怪！此种种大施，一切具足，布施主人功德亦大，今何以故瓶水不下？菩萨自念：此非他事，将无我心不清净耶？得无施物不具足乎？何以致此？自观祠经十六种书，清净无瑕。是时，诸天语菩萨言：汝莫疑悔！汝无不办！是诸婆罗门恶邪不净故也。即说偈言：
　　是人邪见网，烦恼破正智，离诸清净戒，唐苦堕异道！
　　以是故，水闭不下。如是语已，忽然不现。尔时，六欲天放种种光明，照诸众会，语菩萨而说偈言：
　　恶邪海中行，不顺汝正道，诸受施人中，无有如汝者！
　　说是语已，忽然不现。是时，菩萨闻说此偈，自念会中实自无有与我等者，水闭不下，其将为此？即说偈言：
　　若有十方天地中，诸有好人清净者，我今归命稽首礼！右手执瓶灌左手，
　　而自立愿我一人，应受如是大布施！
　　是时，瓶水涌在虚空，从上来下而灌其左手。是时，婆罗婆王见是感应，心生恭敬而说偈言：
　　大婆罗门主，清琉璃色水，从上流注下，来堕汝手中！
　　是时，大婆罗门众恭敬心生，合手作礼，归命菩萨。菩萨是时说此偈言：
　　今我所布施，不求三界福；为诸众生故，以用求佛道！
　　说此偈已，一切大地、山川、树木，皆六反震动。韦罗摩本谓此众应受供养故与，既知无堪受者，今以怜愍故，以所受物施之。如是种种檀本生因缘，是中应广说。是为外布施。云何名内布施？不惜身命，施诸众生。如本生因缘说：释迦文佛本为菩萨，为大国王时，世无佛、无法、无比丘僧，是王四出求索佛法，了不能得。时有一婆罗门言：我知佛偈，供养我者，当以与汝。王即问言：索何等供养？答曰：汝能就汝身上，破肉为灯炷供养我者，当以与汝，王心念言：我今此身危脆不净，世世受苦，不可复数，未曾为法，今始得用，甚不惜也！如是念已，唤旃陀罗，遍割身上以作灯炷，而以白毡缠肉，酥油灌之，一时遍烧，举身火然，乃与一偈。又复，释迦文佛本作一鸽，在雪山中。时大雨雪，有一人失道，穷厄辛苦，饥寒并至，命在须臾。鸽见此人，即飞求火，为其聚薪然之；又复以身投火，施此饥人。如是等头目、髓脑给施众生，种种本生因缘经，此中应广说。如是等种种，是名内布施。如是内、外布施无量，是名檀相。

　　　　释初品中檀波罗蜜法施

　　问曰：云何名法布施？答曰：有人言：常以好语，有所利益，是为法施。
　　复次，有人言：以诸佛语妙善之法，为人演说，是为法施。
　　复次，有人言：以三种法教人：一、修妒路，二、毗尼，三、阿毗昙，是为法施。
　　复次，有人言：以四种法藏教人：一、修妒路藏，二、毗尼藏，三、阿毗昙藏，四杂藏，是为法施。
　　复次，有人言：略说以二种法教人：一、声闻法，二、摩诃衍法，是为法施。
　　问曰：如提婆达、呵多等，亦以三藏、四藏、声闻法、摩诃衍法教人，而身入地狱，是事云何？答曰：提婆达邪见罪多，呵多妄语罪多，非是为道清净法施，但求名利恭敬供养。恶心罪故，提婆达生入地狱，呵多死堕恶道。
　　复次，非但言说名为法施，常以净心、善心以教一切，是名法施。譬如财施，不以善心，不名福德；法施亦尔，不以净心善思，则非法施。
　　复次，说法者，能以净心善思，赞叹三宝，开罪福门，示四真谛，教化众生，令入佛道，是为真净法施。
　　复次，略说法有二种：一者、不恼众生，善心慈愍，是为佛道因缘；二者、观知诸法真空，是为涅槃道因缘。在大众中兴愍哀心，说此二法，不为名闻利养恭敬，是为清净佛道法施。如说阿输伽王一日作八万佛图，虽未见道，于佛法中少有信乐，日日请诸比丘入宫供养，日日次第留法师说法。有一三藏年少法师，聪明端正，次应说法。在王边坐，口有异香，王甚疑怪，谓为不端，欲以香气动王宫人。语比丘言：口中何等？开口看之！即为开口，了无所有；与水令漱，香气如故。王问：大德！新有此香？旧有之耶？比丘答言：如此久有，非适今也。又问：有此久如？以偈答曰：
　　迦叶佛时，集此香法，如是久久，常若新出。
　　王言：大德！略说未解，为我广演！答曰：王当一心，善听我说：我昔于迦叶佛法中，作说法比丘。常在大众之中，欢喜演说迦叶世尊无量功德，诸法实相，无量法门，殷勤赞讲，教诲一切。自是以来，常有妙香从口中出，世世不绝，恒如今日。而说此偈：
　　草木诸华香，此香气超绝，能悦一切心，世世常不灭。
　　于时国王愧喜交集，白比丘言：未曾有也！说法功德，大果乃尔！比丘言：此名为华，未是果也。王言：其果云何？愿为演说！答言：果，略说有十，王谛听之！即为说偈：
　　大名闻端正，得乐及恭敬，威光如日明，为一切所爱，
　　辩才有大智，能尽一切结，苦灭得涅槃，如是名为十。
　　王言：大德！赞佛功德，云何而得如是果报？尔时，比丘以偈答曰：
　　赞佛诸功德，令一切普闻，以此果报故，而得大名誉。
　　赞佛实功德，令一切欢喜，以此功德故，世世常端正。
　　为人说罪福，令得安乐所，以此之功德，受乐常欢豫。
　　赞佛功德力，令一切心伏，以此功德故，常获恭敬报。
　　显现说法灯，照悟诸众生，以此之功德，威光如日曜。
　　种种赞佛德，能悦于一切，以此功德故，常为人所爱。
　　巧言赞佛德，无量无穷已，以此功德故，辩才不可尽。
　　赞佛诸妙法，一切无过者，以此功德故，大智慧清净。
　　赞佛功德时，令人烦恼薄，以此功德故，结尽诸垢灭。
　　二种结尽故，涅槃身已毕，譬如澍大雨，火灭无余热。
　　重告王言：若有未悟，今是问时，当以智箭破汝疑军。王白法师：我心悦悟，无所疑也。大德福人，善能赞佛。如是等种种因缘，说法度人，名为法施。
　　问曰：财施、法施，何等为胜？答曰：如佛所言：二施之中，法施为胜。所以者何？财施果报，在欲界中；法施果报，或在三界，或出三界。
　　复次，财施有量，法施无量；财施有尽，法施无尽，譬如以薪益火，其明转多。
　　复次，财施之报，净少垢多；法施之报，垢少净多。
　　复次，若作大施，必待众力；法施出心，不待他也。
　　复次，财施能令四大诸根增长；法施能令无漏根、力、觉、道具足。
　　复次，财施之法，有佛无佛，世间常有；如法施者，唯有佛世乃当有耳。是故当知法施甚难！云何为难？乃至有相辟支佛不能说法，直行乞食，飞腾变化而以度人。
　　复次，从法施中能出生财施，及诸声闻、辟支佛、菩萨及佛。复次，法施能分别诸法：有漏、无漏法，色法、无色法，有为、无为法，善、不善、无记法，常法、无常法，有法、无法。一切诸法实相清净，不可破不可坏。如是等法，略说则八万四千法藏，广说则无量。如是等种种，皆从法施分别了知。以是故，法施为胜。是二施和合，名为檀行。是二施愿求作佛，则能令人得至佛道，何况其余？
　　问曰：四种舍，名为檀：所谓财舍、法舍、无畏舍、烦恼舍。此中何以不说二种舍？答曰：无畏舍与尸罗无别，故不说。有般若故，不说烦恼舍。若不说六波罗蜜，则应具说四舍。

