
　　　　华严经探玄记卷第六（尽此第四会）

　　　　魏国西寺沙门法藏述

　　　　佛升夜摩天宫自在品第十五

　　初释名者有二。先会名约处名夜摩天会约法名十行会。准释可知。二品名者。佛是化主。依体起用。赴机云升。应感何处。所谓夜摩。夜摩者若具云苏夜摩。苏者此云善也。夜摩此云时也。谓此天无日月可知时节。故大集经云观赤莲华开是昼青莲华开是夜。俱舍论释名唱乐天。亦名多戏乐天。天者是净义光明义。此天著乐全不念善。赖有孔雀王菩萨。及彼天主名牟修楼陀天王。每以开导。或实天失伴。悲泣告王。或化天堕水。怖令生厌故也。问前后俱是不离而升。应齐名自在。何故此会独标自在。答不动升游。此空居天过前地居故称自在。创越地居不同兜率故独标名。又约行入玄过前解故。以自在表之。又以解行相接故。次忉利而至夜摩。俱是内凡不同前信。以感果在此表行离相。故届此空天。二来意者亦二。初会来谓依解起行故。答前十行问故。是故来也。二品来者。谓明法是前会住极。升天是此会由致。邻接次第。是故须来。又明法解深起用入行。是故升天。故须来也。此约法辨。三宗趣中亦二。初会宗者。约人化主及助化。约法教事及义理。皆各体相用相融无碍。准前知之。但就行为异。二品宗者严处请佛如来赴感。是此所明。四释文者。此会有四品经。初二是序。后二正说。前中二。初是请佛序。后是赞佛序。又初是彼升天。后菩萨集。以佛是化主故于先。菩萨是伴次居后。又初果后因。初能化后所化故也。初中科文。一释同前会初说又释有七。初十方觉树法王同现。二十方诸佛各升夜摩。三十方天王各严座请佛。四十方诸佛受请升殿。五十方天王获益叹佛。六十方诸佛同升华座。七十方宝殿各皆广博。何故皆于十方同辨。以圆教法门[一/旦]周法界凡一法起必一切俱现。是故将说此法。理非偏局故致十方无尽同说。即一说一切说等故。此中有三重无碍。一一即多故。一树下佛即一切树下也。二动即静故。树下之佛即升天也。三动静则一多故。是故一切处不动升天也。此是十佛具德无碍圆融之相。非余宗所辨。思准之。文中前之二段同前会释。就第三严请中有三。初遥睹胜缘。二严座表根。三请佛显欲。严座中初总后别。前会一万此中十万者。表位增相。又前殿非宝此中宝严者显行可贵具德之相。别中有二十三句。初七辨器世间庄严。次十万天子七句显众生世间庄严。后十方如来下九句智正觉世间庄严。又释。初七外事严。次六内报严。后十法门严法门。严中。初句因相。二果相。三德相。四定相。五愿相。六胜相。七法相。八用相。九妙相。十教相。三请佛中。初结前后正请。第四受请升殿显机缘相契。先明此土。后类余方。第五天王获益中。亦先辨此界。后类余方。前中先得定益。后发慧益。慧中先忆自善根。后叹昔十佛显今处胜。理实过去一切诸佛皆同于此说十行法。然今为表位相渐增故。于前会十佛向前次第举此名称佛等十佛叹之。向后迦叶等向前诸余佛。非不皆曾同于此处说十行法。第六升座。第七广殿。并准前可知

　　　　菩萨说偈品第十六

　　初释名者。自体妙因。行集文斑。教则显彰。故云菩萨说偈。余义并来意及宗。并同前释。四释文者。三义同前。初集众内。先此界后类通。前中初显所从来处。后佛神力下明菩萨集来。前中初分量远近者显位渐增故。前百此十万等。余分齐同上准之。二正显本处三世间相。世界同名慧者。用前解慧为行所依故也。佛名同眼者。表行心见法明白故。又表行诸度导引世间故也。菩萨同名林者。表行法界之行成法界之德。德高方树。行广称林。十度郁尔齐修万行森然潜发。法况相似故名为林。余文可知。第二放光中。足指是光出处。但足指有行住二力。前彰住此显行。故别也。余同前释。第三偈赞中。十菩萨偈即为十段。初一总叙此会事理。后九别显佛德义门。先德林者标别说人。以是会主故先首说。承佛神力显叹说所依。普观十方者四意。一地论云。显无我慢无偏心故。二显所说法遍十方故。三十方等化故。四十方夜摩同有此说。合会同时而方说故。十一行偈分二。初七总举会中事。后四叹佛自在德。前中初一颂此品放光事以近故先显也。次二颂前品中事。于中初一半颂此界。下半颂类余十方。次三颂此品中事即十方处通颂显示。次一颂不离觉树而至夜摩等。文人中是前一一阎浮也。道场是前菩提树下也。下四叹佛德中。初一叹佛德深用广各半偈显。次二释前用广。谓一应世离世。亦各半显。二一多无碍。上半标下半释。此即现一卢舍那身。一切树王下。现者是也。后一释前德深。亦上半标下半释。可知。第二悟因果益故名慧林。十偈分二。初一标章。谓上半举佛德难逢明值可庆。下半举众难遇显值可欣。离垢大人是菩萨也。后九释中。初一释菩萨众难遇所以。上半显自智明。下半辨益物胜。后八释佛德难逼所由。于中初六正显佛德。后二约解校量。前中初一明佛为灯破闇。二六度圆照三胜德超情。四寂用益生。五见闻获益。六因深果厚下明知解益中。初一寄对供佛校量解益。后一寄对广施以彰迷损。第三由悟殊胜法故名胜林。十偈分二。初四叹佛光深广。后六明照理见佛。前中初二举喻。后二法说。前中八句。初句喻佛成佛之时。二喻佛心垢障尽。三喻佛身放净光。谓日喻佛身也。四喻光普照。五喻光广多。六喻不知边。七喻智尚不知。八喻何况愚痴等。下法说中。初一显光广大。后一显光甚深。以同法性。下六中。初三离相。次一离性。后二释疑。前中一离三世相。二离生灭相。下半明观益。后诸偈皆准此。三离所有相。次一离性以从缘虚假。是故无性。无性故无所解也。次二释疑显无生。疑云若缘起无性何因有生。释云由所生故。所生即是妄想。以妄想依缘而起故名所生。由此妄想执故说有生。而实无生。此约所执性。又释。所生是果。由待对此果说因能生果。既依他无生因。亦无待故不生也。此约缘起性。又释。所言有生者是明如来藏随缘义也。由所生者由能薰薰故。是故随缘。能薰既虚。所薰不动。故亦无生。以彼能薰亦是心之所生故名所生也。此约圆成性。此偈是待所生泯能生。后偈类能遣所生。故云所生观亦如是也。第四由信乐深理不惧恶趣故名无畏林。十偈分五。初二明闻信此佛所说法益。先辨所闻。此处者此华藏处也。又是此佛所说法处。上二句显广大。次句辨随缘。下句显不变。后一偈显闻信此法利益也。二有二偈。明闻余方佛法有益。先明所闻。初半显闻处广也。次句所闻深也。下句闻不忘也。后偈彰利益。上半牒前所闻。次句用之求佛。下句明求必得。故云究竟等也。三有二偈。明闻信过去佛法有益。各上半举所信。下半明信益可知。四有二偈。闻信现在佛法有益。于中初句能信。次二句所信。佛下句所信法。后偈显益。以得闻难故也。又释。前偈上半明信现佛。下半明信益。谓彼由此信成等正觉等也。后偈显法胜难闻也。五有二偈。总结上来一切佛法结劝修学。于中初偈劝持劝说。初句牒上法。次句劝持。次句劝说。下句叹胜劝之。后偈劝持劝行。上半劝行由劝修行成二严也。次句劝持与前别者。前由持故能说此由持故能行。下句明修行利益。谓得菩提也。第五离无渐分别故名惭愧林。十偈分二。前九别叹佛法。后一双结前二。前中初一叹佛所证法。上半法胜。下半信益。后八叹佛能证智有二。初一明证法周尽。上半明一切佛说自所证。次句明一佛慧证无不尽。是故难思也。后七明无证为证。于中初一标章。谓上半无证下半为证。谓上半中有五。一约智释。谓此正证无分别智。不从世间分别智生。亦不从愚痴及色法等生。故摄论云。此智非智非非智。非智非是分别智。非非智非是色法。此中非智据愚痴也。二约境释。谓所证理智但为了因。非生因故。愚痴无智生了俱非故。皆云不生也。三约境智正会释。谓智如境故非智。境如智故非无智。四约寂照释。谓智即寂故非智。不失照故非无智。五约绝待释。谓智相尽故非智。无智可待故非无智也。下半中如此无智之智方能照法灭闇故为证也。后六偈中。初五释上半章。后一释下半章。五中皆上半举喻。下半法合。初一愚智性别喻。二同成虚妄喻。三二性相乖喻。四愚智缘隔喻。五用无相成喻。此五皆显愚智事别。俱不真故。迷悟斯绝智相尽也。后一释妙智胜用。中上半举喻。伽陀此云良药。谓能除一切毒。下半法合可知。后一双结中。上半结佛智胜。下半结上法胜。第六勤观理事而无分别故名精进林。十偈总叹佛照无差别智。初一总余九别。前中诸法性相无差别义。唯佛能知。然委细具知名分别知也。次句备知。下句深知。别中皆初喻后法。初一真妄交彻喻。谓依真起妄如金现色。非法是妄喻以金色。无体即真故性无别。又真心随缘为法非法。心体不殊故性无别。是故楞伽云。如来藏作善不善因。又涅槃云。与不善俱名为无明。与善法俱说之为明。明与无明其性无二。无二之性即是实性。此之谓也。又维摩经不二法门品皆是此义也。二两俱无实喻。谓众生约内报喻法。非众生约外器喻非法。皆无定性。俱不有。又释。以众生即无我故。众生不真。无我不碍众生故。非众生亦不真。理事相夺故皆不真。经云。。于我无我无二者是无我义。又以众生即非故非相亦离。故皆不真也。法合可知。三生无灭相喻。谓生法即无生。犹如无灭相。又此未来当相即无。犹如未来无过去相。四灭无生相喻。谓生法即不生。犹如已灭法。又过法即无过。犹如无现未。五法体离取喻。谓涅槃离相故不可取。约报烦恼灭处说余无余。而实灭理无有差别。六性无差别喻。谓数法不殊法同空性。七随缘成异喻。谓以十数为本。增至多十。智慧于上作百千等解故云差别。然于彼数皆是诸十故云皆是本数。况彼真理随缘成异。求彼异法不异一真。略无法合。八体坚无坏喻。谓虽同有为而恒常湛然。九执异乖同喻可知。。第七达世间空名力成就。林偈意明会染净空。显叹真佛。十偈分二。前九会境。后一成行。前中初六约缘起性以显无生。后三约所执性以显无相。前中二。初四显世法不生。后二类显出世。前中初二生空。后二法空。前中初一偈半推末归本。后半以本显末。谓心随薰变以作众生。心既如幻不真。即心众生宁容有实。下二中。初由不知世间虚故还复轮转于空世间。后由不知世间苦故而常流转于苦世间。此中世间非自作非他作。有四重。一约外道云云下二类出世中。初标。谓翻此世间名为出世间。世间既空。宁有出世而可取耶。故云二俱非真。上半理实。下半情妄。后偈释中。初三句释显世空。下句无世对故。出世亦不真。又准此文。但遮世名出。无别表示故亦空也。二约所执无相中亦二。初二世间空。后一类出世。前中初一征情后一显理。前中初句征体。次句征相。下二句明凡迷失。后偈中。上半明情执无。下半明理性显。后类出世中。佛及法是出世。并约情计。俱无所有。下明成行。上半灭妄见真。下半明法佛常现。第八照佛法身名坚固林。叹佛法身体寂。十偈分二。初七显法。后三成观。前中初二标能所二章。先显所叹体寂。谓地生草木。然于地中求草木种实不可得。喻佛应机现有差别于佛求别意不可得。故下云无量身非佛等。后显能叹平等可见。下五广释中。先三偈释前能叹空。一明业非有。二以业类身身亦非有。三以业身类识识亦非有。下二偈释前所叹非有中。先明应机大用。后明体非若干。下三明行益中。一证见法身益。二破相归真。三证实离相。第九由观心真如故名如来林。十偈分二。初六明心作凡。后四明心起圣。前中初四偈半举喻。后一半法合。前中初二是画师造画喻。喻妄法依真。次二明画心造画喻。喻妄依心。后半明画师不知画心喻。喻缘起无知。此中意说。一切众生皆依真缘起。本识之心随名言有支我见等薰。有六道身现。缘起虚假不碍无不坏有。是故会摄有其二门。若会缘从实即差别相尽唯一真如。若摄末归本即六道异形唯心而转。约初缘起不存。是真如门故。约后缘起不坏。是生灭门故。是故存坏无二。唯一缘起二门无碍。唯是一心故。起信论云。依一心法有二种门。一心真如门。二心生灭门。然此二门皆各总摄一切法此之谓也。今此文中画亦二义。一依壁故唯平也。二依画师巧心故似有高下也。初二偈明初门。谓初偈上半喻随薰布异。次句显异在妄情。下句相尽同真。四大喻真心也。彩色喻缘起虚相也。后偈上半明真妄不即。上句明能造非所造喻。摄妄之真不即妄。以性真故。下句明所造非能造喻。依真之妄不即真。以性虚故。下半明妄不离真。谓以虚彻真虚尽真现故云不离。是故不离不异不即思之。次二偈明画像依画心喻后生灭门。此画师心喻本识等能变之心。画色喻五蕴身所变之报。上半明能所不即。下半显本末不离。谓以心本形末所以不即。心变为报是故不离。此明心能变境。心体非境。境从心变。境相非心。从心变故。境不离心。能变境故。心不离境。是故虽不即不离而要唯是识非唯境也。问前偈但明彩不离四大。不明四大不离彩。何故与此不同耶。答前明真不变妄。此显心变于境。故不同也。后偈上半明画师工巧心喻能变识。无住为本故难思也。下半显所现画色喻所变相。各从心现无体可相知。后半画师不知此画皆从心现。喻诸众生迷自心量。下一偈半法合可知。第二明心起佛中。如心佛亦尔。将凡类佛。如心造凡作佛亦尔。皆从心起。如佛众生然。将佛类凡。下二句会以显同。谓心作佛。心佛无别。心作凡夫。心凡无别。能所依同故云无别也。又释。此是第二结劝修学中。初一偈融结本末。本末有三。一唯本谓真理以就性净本觉名佛。二唯末谓所变众生。三俱谓能变之心。以依真能变故。此三缘起融通无碍。随一全摄余。性不异故云无差别也。次一举益劝修。上半明佛已知。举上劝下。次句劝下同上。下句结明知益。次一偈明身心不即不离。上半身心相别故不即。下半依心现身故不离。下一偈劝修。上半举所求。下半劝依理观。谓此会心入实则是如来。返此为去故也。又释。亦是心变佛相而现故也。第十知佛体用深广故名智林十偈分三。初三叹佛法身离相。次一明能叹佛得大功德。后六叹佛应现色声。前中初一明离六尘相。谓初句离香味触三尘故云不可取也。次句离色尘。次句离声尘。下句离法尘。次一离量无量相。无量是多。有量是少。皆是妄计俱不可取。次一离言说相。有二义。一谓如八时不应说而说故自他无益。二不知法身非言说境。而谓如言而为他说则堕有无。四谤等故欺诳自他。如下随声取义五过失等是也。上二偈明法身心行处灭。此偈明言语路绝故不可思议也。第二一偈明叹佛所得功德可知。第三叹佛应现德。六偈分二。初三明佛身相。谓无身现身身则无身。后三明佛语相。谓无声现声声则无声。前中一所现非真喻。谓如如意珠以黄衣映则作黄色。此有二义。一珠非黄而现黄。二所现之黄非实黄。佛身亦尔。机映而现。二义同喻。故下句答云佛亦如是也。如智慧庄严经广说此喻应知。二能现离见喻。谓依空现色而空非可见。喻佛应机现色而佛非色不可见也。下一举法合。谓佛地。大智有二义。一圆明义前喻显之。二离相义后喻显之。皆有应机现色。而非色故云莫能睹也。准此文。自受用身无色等粗功德明矣。佛地论。云云第二明佛言声中。初一明非声非不声。各半偈显以依诠会实。故云离声不知也。次一叹深劝学。庄严无上道趣实之益。远离诸妄舍虚之益。后一明非说非不说。各半偈显。可知。亦是佛地无说说在机缘明矣

　　　　功德华聚菩萨十行品第十七

　　初释名者。十度利润体名功德。有庄感之功如华结果。众行交饰如华聚。又德是行体。华是行用。聚是行相。菩萨是人。有彼德者则有财释也。此是功德林之异名。如下金刚幢回向品相似。十行是位法则带数立名。菩萨之十行亦依主受称。人法题章。二来意者。前序分既彰。正宗宜显故也。又前众既集。次正说授故次来也。第三宗趣者有三。一明约三乘寄位法。二明别行法。三一乘普贤行位法。初中诸圣教散说多门统收有十。一因果二度中是因度位。二七阿僧祇中地前三内第二精进行僧祇摄。三地前四行中成破虚空器三昧行。四法身四德了因中成乐德了因种。五地前方便四人中是第三十行人也。此上并如梁摄论等说。六六慧中是第二思慧位。七六忍中是行忍。八六种姓中是性种性摄。此上并如本业经等说。九三持中是行方便持摄。如瑜伽地持说。十地前除四障中是第三伏除声闻畏苦使得银轮王报王三天下。第二明其别行者。仁王经第二性种性位有十心。谓观身受心法不净苦无常无我。三善根则施慈慧。三意止谓过去因忍现在因果忍未来果忍。已过我人知见众生等想及外道倒想所不能坏。本业经亦同。又行有二种。一通谓信等十行。二别谓此十度。此中明别非通。别中复二。一因。二果。此中明因波罗蜜也。此并约三乘教中寄法显行。第三就圆教明普贤行者。则此十行中具摄前后诸位中行。一切皆尽。是故此位满际则至究竟位。如第十行满云入因陀罗网法界自在成就如来无碍解脱为人中雄大师子吼为法轮王转无碍法轮等。解云此是究竟中菩萨犹非是佛。以果分当不可说故。第四释文者。此正说中有二品。初品明其所行。后品显其所成。又初是约位阶降行。后是通相始终行。又初是位。后是行。又初自分。后胜进。就初品中七分同前。一三昧分。二加分。三起分。四本分。五说分。六证成分。七偈颂分。何故尔者。欲明依证起说故先入定。显法殊胜故佛同加。说时将至故从定起。言不顿彰故略标本分。非略能具故后广说。显所说称周故结证究竟。于所说法令易受持故有偈颂分。初中何故入定者有六意。同前释。此中三。先举入定人。谓行成功德如林说十故不异名入也。二显非己力。谓推化归佛故云承力也。三正明得定。谓潜神证契故云入也。菩萨者标人别法简佛果。定善伏者举能显异。善有二义。一巧能义。二顺理义。伏亦二义。一制伏义。二调伏义。初是约障巧能制伏。令永不起故。云善伏。二是约行修行顺理。调伏之行故云善伏。三昧同前释。第二加分中三。初总显能加。二释加所为。三正辨加相。初中五。一明诸佛现身。二彰佛同名。三叹此得定。四明由加得定。五彼佛自释作加所因。初中。问此诸佛为当过万佛刹尘之外一处并有尔许佛。为当散居耶。答是散居。云何散耶。且如东方过万佛世界尘数刹外有一功德林佛。从此向东复过万佛世界尘数刹外复有一功德林佛。如是向东展转数至万佛世界。尘数诸佛各各相去。数亦同前。如东方余九方亦尔。又多佛加者增长大众敬人重法心故。又显诸佛聚力同说故。二佛名同者四意同前。一令功德林增踊悦故。二彼佛同得此法故。三显此位中具因果二德故。四于此门为能加佛。法尔皆得功德林名。以法力故。三叹此得定中。乃能者是希越之辞。显能入此希有之定。何故尔者。以功德林默入斯定。众既不知所入是何。无心渴仰不得为说。须佛叹显起众欲乐。四由加得定者。谓彼他方诸佛自说彰已作加令其得定。五释自作加所由中有三句。初由卢舍那本愿力故是故作加。何者地论释。舍那过去曾见有一卢舍那佛加菩萨说此十行法能加佛同名功德林。因则发愿。愿我成佛亦有斯事。今如本成。是故加也。二云亦是舍那现在威力相感同加。是故加耳。三云又诸菩萨善根之力应闻此法感佛同加故也。又前说十住则云以法慧善根力故。今云诸菩萨者显前劣此胜故多也。又前显自利增。。此显利他广。又是文绮互影略。理实齐有。第二明加所为中。初句是总。谓欲令汝广说普贤十行法界前后诸位及诸因行。无不此至。无不此收故。云甚深。甚深有九种。一养果深。谓长本有之因令成果故。此约自智。二照性深。谓分折众生性类差别故。又知性种异故。又于众生如来藏性开示解释故云分别。又知一众生则具一切法门及一切众生。以性融通而分别故。如下文第八行中云不离一众生著多众生不离多众生著一众生不增众生界不损众生界。乃至云菩萨深解众生界法界无二无二法中无增无损无生无灭法性真实。如是等此约所知。三除障深。谓障约烦恼碍约所知。种现正习无不尽故云离一切等也。若依三乘此中寄伏声闻畏苦黑障现行。四入法深。谓证入真理境不碍心故云无碍。下偈云悉入诸法界随顺到彼岸究竟得自在法日之所行也。又亦能入帝网法界相即相入圆融自在无碍之境。下文云入因陀罗网法界自在成就如来无碍解脱此之谓也。五巧便深。谓巧以一法摄一切法。又巧以一行一位各摄一切。一身赴一切有无俱不滞。如是多门善巧故云成就一切方便。下云穷尽诸佛方便大海故也。六成果深。谓能成就种智果故。前养据始此成约终。是如量智种别而知故。七理智深。谓如理智觉一切法皆同一性故也。八知根深。谓善知众生根器差别。又知生熟不同。又知同一如性。又知一根则一切根等。如诸根海说。九闻持深。谓成十种大陀罗尼。如下第九行中说。下一句结。谓广说如上。总别十种甚深之法是何位法。所谓菩萨十行是也。第三加相中三。初一句告说是口业加。二意加中二。先加后释。此并当时有事无说。结集者如事而结之。前中十句。初一总余九别。问何故此中与法前与智耶。答所与是一。但前会为成解见理增故名为智。此中为成行轨范增故名为法。总中谓起说自在名无障碍。又与无碍辩令说无滞碍故也。下别中。一于法不疑情无异缘故云安住。又与无畏智令说时心安不惧他坏。二解发自中故云无师。又与同佛智令对众说同佛无师故也。三见法分明故云无痴。不杂无明故。又令说时无所知障碍故也。四见法次第故云不乱。又不杂余乘及世间章句等。五所解真正故云清净。又智体无过。六所解广多故云无量。又是称法界法门。七所解深胜故云最胜。又与果法相应。八令说时不慢不谄不懈不贪故云无垢。九所得不忘故云不退。又言无退失。又无退于理。又无退屈故也。下释偏加所由并身加及起分。并同前释。第四本分中二。先行体后行相。体中行业不思者标体显德。谓此普贤圆融之行具德超情名不思议。此行不思总有十种。一广大故。谓以一切身于一切处遍一切时念念顿修称法界行。是故此行名不思议。二甚深故。谓此广大行则是思数皆无自性。则同真如。而彼行相宛然不失。是性起之行故亦不思。三殊胜故。谓超过余乘非下位图　　　　度故亦不思。四摄位故。谓此在地前能摄一切前后诸位名不思。五证理故。谓此行能证不思之理名不思议。六断障故。谓此行能顿断难断不思之障故。七利他故。谓此行能一念广利尽穷众生界故不思议。八圆融故。谓一行则一切行一切行则一行难定量故名不思议。九重成故。谓此所作如因陀罗网重重无尽故不思议。十成果故。谓能成佛不思之果故亦不思也。所以辨十欲显无尽。如下偈中大龙所行等准知。此约圆教辨。若约三乘则不得作如此释。以此犹是有漏位故。广如法界究竟如空者显前不思之相。然法界有十。如下说。今举二门以释此行。谓行宽名广。行深曰大。此广此大皆称性成。故曰如法界。虚空亦有十义。如下第八地虚空身处说。今亦举二义。一行能破相证入毕竟法性虚空故云究竟如空。二行能出生无量爱果如依空现色色无尽故云究竟如空。下释中先征后释。以此行是三世诸佛之所行故是故如此也。又释。前行业当观相善决定。不思当真实善。法界当胜善。如空当因善。学三世等当不怯弱。余同前会释。二行相中先标数显要。谓三世诸佛同共说故。二列名。此十行之义略作十门分别。一释名。二体性。三建立。四种类。五修相。六定位。七行相。八所依身。九所离障。十所得果。初释名者有二。施戒等十从行体为名。欢喜等十约行用为目。今辨后名。于中总名如品初释。二别名者施悦自他名为欢喜。欢喜则行名欢喜行。此约自喜。是持业释。又亦欢喜之行名欢喜行。此约令他欢喜。成自行故依主释也。二净持三聚双益自他。三忍力息除自他恚恨。四精勤修摄胜德无尽。五止观双运痴乱斯绝。六般若照理善现朗然。又观法实相般若现前。七巧起胜行于空不滞。又以无著之心起诸所行。八无碍大愿摄胜善根深可尊重。九深达根器善于法化。十言行相应不空受称。又此十中得名有三。谓第八从德立名。第三第五第七约离过受称。余并从功能为目。可知。二体性有二。先总后别。总中有三门。一约所依。以善伏三昧为体。以依此定证十行体然后说故。地论云此三昧者是法体故。二约本。以本分中行业不可思等为性。此是思数广大等十义如前释。以是广说之本故为体也。三统收。约境二谛双融。约行悲智无碍。复心境圆融。无碍法界具无边德以为体性。思之可见。二别辨体性者各如下释文处辨余门待别作
　　第五说分中释十行有二分。一果分同性海平等不可说故此中不论。二因分约缘随说有四重。一唯约比位行。如仁王经及本业经等说。二唯明自体普贤行。如下普贤行品说。此不依位。三以自体行从位而说。即如此中长行所说。四会摄位相从于自体圆融之行。如下偈中说。今说分中唯辨后二。文中有二。初明此一世界十行。后如此下明十方界中十行。以此一说则一切说故合为一部。前中有二。初正辨十行。后动地等显说益相。前中别释十行。即为十段
　　释初行中作六门。一辨体性有三。一约随相亦三。一以无贪善根。二彼俱思。三兼取三业无表。假实通论此三为性。此约初教。二约性或以真如为性故。起信论云知法性体无悭贪随顺修行檀波罗蜜。此显顺同法性之中无贪之功德故也。此约终教。三约实准下文于施门中所摄无尽圆融法界为性。此约圆教。二明种类者。施有三种。谓财法无畏。财中亦三。谓外内俱。外中二。一无过之物随索便施。二有失之具。谓刀杖罥网毒药等皆不应施。增不善故。二内中亦二。一约自破悭心于彼有益则便施与。仍亦有二。一施身力等。二施支节等。二若自悭已破于彼或虽有安乐无饶益。或俱无等于余有情有广利乐则不应施与。或天魔等故欲损害菩萨而不与无犯。以救彼恶业故。此上并如瑜伽等说。或初心菩萨未能耐苦。且许而未与是亦无犯。故十住论令说偈安慰彼乞者。言我初发道心善根未成就愿我速成就后必当相与故也。三俱中亦二。一身及王位依正同舍。故云内外施。如十藏说。二吐食及发抓皆亦内外施。如瑜伽等说。二法施至下第十回向于彼当辨。三无畏施者。或以财施济危。或施法存躯。或施二免苦。皆则无畏施也。或俱非。谓于怨不酬等。或救拔苦厄。总说有二类。一根缘相应者救之。二作业受报二种定者暂时舍之。又此施种类瑜伽地持九门。十藏离世间各十门。第六回向一百二十门并如彼等说。三收摄者有二。一约三檀摄六度行。谓财施摄初。无畏摄二。由持戒故应杀不杀。由忍故应酬不酬故。法施摄三。谓勤说一心说不倒说故。由方便等四助前六故。是故十行总在初摄也。二只一财施亦则十度及万行等如下第七地中说。应知之。四因果者有三。一随分果谓大财等。云云二位果谓地前因地上果。云云三得佛果。佛性论第二云。舍有二种。一由昔舍物施他今即损于贪爱。二由昔舍法施人今则轻灭无明。由此舍故贪爱无明并稍轻薄。以是因缘得解脱果。又成佛果大功德聚等。如贤首品说。五秘密行者。商主天子经云。又复问文殊师利汝宁悭耶。答言我实为悭。又问何故。答若心不舍是即名悭。又问云何不舍名悭。答我常不舍诸佛法众而不舍一切众生。以是义故说我为悭。六释文中三。谓标释结。释中二。先明财施。后观察下明法施。前中北台意法师云。先明行体。后从菩萨修欢喜行时下净治此行。又释分三。初明行顺理自庆欢喜。二菩萨修下遂物求心令他生喜。三从离诸我想下明离三轮以成檀度。初中先释后结。释中三。初正行施行。二简其所离。三显其所求。前中三。初施主者。对法论第八云。为大施主者此显数数施义。由串习成性。数数能施故为主也。舍离一切释显主义。则是解脱舍舒手施也。二等心等者。是论中无偏党施义。三者行成大喜故云无悔。二所离者是对法中无染意乐也。于中四句。一不望未来资财之报。二不求现在名闻。三不期当来人天胜处。四不悕现在利养。三所求者既不求报等为何事耶。下十句显其意。一救现贫苦。二摄令向道。三益令修行出离之行。上三是以施物摄生。四学习诸佛本昔所行。是自分始。五正忆。是自分终。六胜进始。七是胜进终。上四是随物而行。八弘显。此行令他施习。九兼行而说。令他受学。十结传授意。上三以行益物
　　第二对缘行施生众生喜中二。初总以标举。二随方下别显其相。于中有二。先明修施方便。后于念念下正明成行。方便中贫处者是依止苦田。愿生者是依止愿。对法云依止愿修。谓由依止本愿力于波罗蜜多修习正行。豪贵者是对法依止报修。由胜自体力于波罗蜜多修习正行。财无尽者是依止大财修成施行。二于念下正明施行中。依对法论第十二中。菩萨依止六种意乐修波罗蜜多。一无厌意乐者。谓诸菩萨于一有情一刹那顷。假使殑伽沙等世界满中七宝以用布施。又以殑伽沙等身命布施。如是经殑伽沙等大劫。如于一有情所如是乃至于一切有情界如是施时皆令彼于阿耨多罗三藐三菩提速得成就修行。如是差别施时。菩萨意乐犹不厌足。是名菩萨于施波罗蜜多无厌意乐。二广大意乐。谓乃至菩提施无暂息等。三欢喜意乐。谓遇受施者等。四恩德意乐。谓见受施者于已有恩以助我菩提故。五无染意乐。谓虽于有情兴大施福而不希报恩当来异熟。六善好意乐。谓广施之果皆施有情。又以此福共诸有情回向菩提。具说如彼论文。此文有四。初明无厌意乐及广大意乐。无财曰贫。空尽曰。寠二从不以求索下明欢喜意乐。三作如是念下明恩德意乐。谓生我福故名福田。起我行故名善友。我今应下结报其恩。四从我于三世下明善好意乐。于中三。初用行成果以济众生。二施福与生令先成佛。三然后自得可知。第三明离三轮著成波罗蜜。于中二。初观解破执。后如是观时下观成舍相。又释。初通离二执。后别泯三轮前中先七句明离人执。于中福伽罗者此云数取趣。谓数数取诸趣故。旧翻名人是也。依瑜伽第八十三有八名。一我者于五蕴起我我所见现前行故。二有情者谓诸贤圣如实了知。唯有此性更无余故。又复于彼有爱著故。三意生者谓此是意种类性故。四摩纳缚迦者谓依止于意或高或下故。五养育者谓能增长诸有业故。能作一切士夫用故。六补特伽罗者谓能数数往取诸趣。无厌足故。七命者谓寿和合现存活故。八生者谓具生等所有法故。依大般若有十三名。八同瑜伽。更加五种。一作者。二受者。三见者。四知者。五士夫更检三本般若论中释。二法界下七句明离法执。一谓众生界空与法界无别。二体空无取故云离欲。三性无定实。四相无所有。五不能自住。六非可依据。七缘成离作。二观成舍相中九句。初三见三事空。庄严论云。施有三碍。谓我相他相施相。著此三相布施是世间檀非波罗蜜。以于世间中不动不出故。离此三著名出世波罗蜜。以世间中能动出故。四不见生福之田。五不见所生福业。六不见因施得异熟果。七不见得等流果。八不见得佛地大果。九不见于菩萨地中所得小果
　　第二法施中二。初念伤物苦。二起意饶益。前中谓观三世众生。一无明所覆。二四住所缠。此具苦因。三受深苦果。四明阙正济。谓不得佛三坚之法故也。我当下起意饶益。于中先自修佛因化他同习。二自当成佛令他同得。令净对前苦因。顺灭对前苦果。下结可知
　　第二饶益中亦作六门。一体性者三门。一随相门。谓于思上假立无表。亦有三事。一思。二无表。三身语表业。故论云菩萨戒以三业善为性。二约本亦以真如为性。起信论云。知法性体净无染随顺修行戒波罗蜜。三约实以无尽法界为体。云云二种类者有十类差别。一依梵网等经有菩萨三归戒。二依善生经五戒。是在家菩萨戒。三依文殊问经八戒名世间菩萨戒。四亦依彼经十戒。谓即沙弥所持者名出家菩萨戒。五依方等经二十四戒亦在家菩萨受。六依璎珞梵网十无尽戒通在家出家菩萨所受。七依瑜伽地持四波罗夷戒。观此戒相多分似是出家所受。亦兼在家。八善戒经及重楼戒经等八重戒。谓声闻四重上加瑜伽中四重。故为八。此文局为出家菩萨受。以先受五戒十戒具戒方得受菩萨戒。如四重楼阁渐次成等故也。九依梁摄论戒学云如毗奈耶瞿沙毗佛略经说。菩萨戒有十万种差别。十依华严经有十十等无尽戒品。如十藏品及离世间说。三摄行中。依瑜伽论。七众所持解脱戒是菩萨律仪戒摄。六度十地等是摄善法戒收。四摄四无量等是饶益有情戒摄。又有摄义。如对法论第十二中说。四得果者亦三。初随位得果。摄论名大生摄。故谓即由戒所得胜利胜善趣摄。二由此资粮当得地上所得胜报及自性戒。三得无上菩提果。谓由律仪戒得断德法身果。由摄善戒得智德报身果。由益众生戒得化身恩德果。五秘密中菩萨亦破戒。如商主天子经云。又复问云如我惟忖文殊所说。汝于今者亦是破戒。答言我亦破戒。问何故。答若人破戒彼堕三恶道。我故思惟堕于恶道成就众生。以是义故称我为破戒。六释文中三。谓标释结。释中二。先略辨离过以明行体。二菩萨如是下对缘广显坚固行用。初中亦三。先举净戒行。谓自持净戒不染六尘。说此化人成二利行。下显二意。先明所离。后但坚持下明其所为。其所为中尽不为求世间胜报为何事耶。为有四种。一为离生死大过患故。烦恼等是苦因。悲苦等是苦果。此是律仪戒所离。二下于众生不违悲愿故云不负。谓称本弘誓而救拔。故此摄众生戒所成。三上顺佛意故令欢喜。此是摄善法戒所成。此上是因圆。四为菩提果满故也。第二对缘广显中有三。先明难持能持。则律仪戒。二从作是念众生长夜下明难救能救。则摄生戒。三从我当舍离下明难作能作。即摄善戒。前中有六。一非其境逼。二尔时菩萨下深见其过。三是故下明心坚同佛。四不违方便而内心逾坚。五不为下释显坚相。于中先顺释。宁舍下返释。六自见佛下举轻况重。谓从自昔初发心来名见佛来。中间至今未曾起想。是举轻也。何况从事是况重也。谓想尚不起况有形事。下返结其无。二明摄生戒中三。初念众生为欲所缚。二我今下建志标其所作饶益。三观一切佛下依标顺理以法正益。前中五句。一未得思求名忆念。二创见缠染名贪著。三得已深味名爱乐。四久处不舍名常流。五于后不厌名永没莫能出也。二标意作益中二。先标所作。后何以下释显其意。前中三。先立地前净戒。二令得地上不退。三成菩提涅槃果。下释中。先征意他人有恶于已何急。下释。此是我业。谓令众生立于净戒乃至涅槃。是诸菩萨家业法尔。是故应作。三世诸佛本在因时亦同作此。安人净戒乃至涅槃故云离诸非行。下伤已不及行之太晚。由我无知昔来不作。今始方为。犹恨迟耳。三依标顺益中亦三。初总明得平等法为说除倒。二不离众生下辨释倒相。即是平等。三悟一切法下明观解之益。第二中众生是依他缘起性。颠倒是妄想所执性。谓依似执实。不离生有倒依执似起。不离倒有生。二倒能起生倒内无生。生能起倒生内无倒。三倒从生起而非生。生从倒有而非倒。四即生非倒。倒非内。离生无倒。倒非外。五生亦尔。相依相夺俱非内外。空无所有下类余一切法。皆是虚妄不实。三观益中。先自知之益。未度下化他益。于中九句。一令度苦。二令脱集。三授与戒学。四与定学。五与慧学。六令离粗惑。七细习亦尽故云清净。八令得涅槃。九得菩提。第三摄善戒中五。一起愿心修善上顺故令佛喜。二出所喜事成就佛因安住佛果。三成观解谓觉众生平等了法亦空。四远离染障。于中离恶是舍业障余是烦恼。五成就净德。初句是因。悉得下成果。初得教智。后空慧是证智
　　第三无恚恨行即是忍度。亦作五门。一体性者。瑜伽论云。忍有三种。一耐怨害忍。以无恚善根相应慧数为体缘众生为境。二安受苦忍。以精进相应慧数为体缘法为境。三法思胜解忍。以定慧二数为体缘无法为境。以正智入观境智同如故。又通论四法为体。初无嗔。次勤。后慧并思。是三业通前故也。又起信论知法性体无嗔离恼故随顺修行忍波罗蜜。二修忍方便者约初忍。庄严论云。由三思五想即能忍受。三思者。一思他毁我是我自业。若报即重自造苦苦不由于他。二思彼我俱行苦。以彼无知于苦加苦。我今有知云何复尔。三思声闻自利尚不以苦加人菩萨利他岂得以苦加物。五想者。一修本亲想。一切众生久来无非亲属故。二修法想。打骂者不可得故。三修无常想。众生性是死法尚不应嗔。况加害。故四修苦想。众生不离三苦。止应令离不应加。故五修摄取想。本愿令乐不令苦故。又智论云。若被毁害但思对治法不应起嗔。如遭风雨但求遮法而不嗔之。广如智论有多门辨。三种类者。或唯一。谓忍度。或二。智论云一众生忍二法忍。或三。如前。或五。谓信忍等。或十如下十忍品及离世间品说。四秘密者。商主经云。又问文殊汝有嗔恚心耶。答言如是。又问何故。答宁不嗔心。是不爱耶。答言如是。文殊言。我于烦恼二乘无有爱念。以是义故我有嗔心。余门如别说。云云五释文中。释内初标行显意。二菩萨成就下对缘辨相。前中初一句总以标举。谦卑下别显。先显自行。后教人。前中先约三业性有忍想。谓自谦敬他是心忍相。和颜是身忍相。爱语是口忍相。下约离三毒现成忍相。初约离嗔。谓不自害等。自有苦事不能安忍。自刑害等。违安苦忍行。于怨不加名不害他。此是耐怨忍双辨前二故云俱也。智论有二忍。一于违能忍。二于顺能忍。上是违忍。二约离贪。于顺能忍。谓不为名利起慢自高傲他及俱并可知。三约离痴。不言自是离慢也。不虚是他离谄也。双离不俱也。又于所作自不言是。于所爱处不言是彼是。二俱舍不言两是。此是法思忍相。又释。约三业。初由和颜故不害。次由谦卑故不举。后由爱语故不是也。二教他化亦是显意。为欲教人断恶先自修忍。于中先教离过。二以大忍下成治行。谓具三忍治三毒等故云大忍。二对缘辨忍行相。谓难忍能忍。于中有二。先广举害辱。二于辱能忍。前中四。一多众生。二多骂辱。三多伤害。四经多劫。此难忍也。二安心能忍。于中亦四。一深见嗔过忍。二思往励今忍。三身苦俱空忍。四同佛摄生忍。初中遭苦生恚。反举不忍。下彰其过有八句。初七失自行过。于中。一不自调心过。二不护身口过。此二无戒失。三明无慧由嗔覆心不见法理名不明了。四由嗔暄心令不寂静。此障修定方便。五障修正定。六行虚非实过。上是妨善失。七增恶过。谓由自爱身不受他侵故致嗔恼以增恶业。下明失利他过。何能令喜明无始善。而得度脱明无终利。第二思往自励中。谓自思于往昔因护此身心。起诤造恶受苦无穷。今若不忍更重增苦。多劫无憩。以此自励令心喜忍。又释。由我有此身心为苦因故。令他得有所恼害事。苦本在已。何不自责。故涅槃经云。因手刀杖及以我身故得名打。我今不应横嗔于他。乃是我身自招此咎。譬如因的则有箭中。我亦如是。有身有打。以此自励。又释。我于往昔未曾不有凡愚身心。或由恶业于地狱等处尚无量劫虚受大苦无一饶益。况今受此小苦成就菩萨大忍之行。以此自励。故生欢喜。对前门忍说此为重。劝心不退励心令进。由见此益于辱喜受名心欢喜。调心离忿。摄不造恶故云调摄。下释调摄意。先征后释。为令自他住无上法故此亦是安受苦忍。第三身苦俱空忍中。对前二门说为复更思也。思益经云。诸法念念灭其性常不住。于中无骂辱亦无有恭敬。若节节解身其心常不动。知心不在内亦复不在外身怨及刀杖皆从四大起。于地水火风未曾有伤损。此中初是生空。无真实下明法空。此自观也。诸法空下明利他。方欲为他说空。岂得自迷不忍。是故下结可知。此亦法思惟忍也。第四同佛摄生忍中。先有七句念众生苦。后一句欲同佛救护。前七中。一愍其有恶。二益令修善。三安其乐果。四不令著乐故云摄取。五速令至佛故云不舍。此令至地前。六令得地上不退。七令得究竟菩提果也。下明同佛行。谓诸佛因时修行此法我今亦同方于众生作大饶益。何容不忍反加恼害。故云佛所行等也
　　第四无尽行即是精进波罗蜜作四门。一以勤思二法为体。依起信论知法性等。二种类者。依瑜伽有三种精进。一被甲精进是始修。二加行精进是次修。三无厌足精进是修究竟。以三业策勤为性。依此文及下离世间品俱说十种精进。三秘密者。商主经云。问文殊汝有懈怠。答言有。又问何故。答夫懈怠者不以身口意发修诸行。我今如是。亦不发行亦不欲行不舍不取。以是义故我名懈怠。四释文。释内有二。先标行显意。后从菩萨成就如是精进下对缘辨相。又亦前是当位行体。后是难行能行净治此行。前中二。先标行。后菩萨复作是念下显意。前行中二。先行体。二彼菩萨下明离过。前中初句总余九别。别中过凡名胜。二越小名最。三修善行极名第一。四化他行极名大。五离过行极名妙。六上能过下名上。七下不能加名无上。八下不能齐名无等。九过下同上名无等等。二离过行中离大小烦恼。通有十种。如文。云云上是被甲精进亦名勤勇精进。二显意中。初不欲恼生显其所离。后正显所为。此中有二十句分三。初三为断惑。次七为知所化摄生。后十为知法理。初中初句伏离现行。次句正害种子。后句离残习气知所化中。初一总余六别。别中初二知染过。一知苦报转。二知惑集因。后四知受法之器。一乐欲多门。二分齐差别。三根有利钝。四心所念异。三为知法中。初句总余九别。别中初四为知佛理法。一知如来藏具恒沙功德不空实性。二知如来藏在染当相平等。三约因位前后三际不殊。四在果净位亦无生平等。又此三亦是三种佛性。初约自性住。次约引出。后至得果。又初是地论中自性无生。次数差别无生。三佛果作业无生。次二为证果法。初句标。下句释。谓以一巧智门广摄佛果之法。次二欲知佛果大用法。一知佛无尽神通德。二知佛权实智慧德。方便是权也。后一句知佛教法。又亦得。初四约加行。次二约正体。后三约后得。又此二十句中。初三约自利。后约利他利他中。初七知所化器。次九知化法药。后一正以法授机可知。第二对缘难行显行坚固。于中有二。初假举重苦以要问。显行。先二问后两答。二假以尘海令数要显。亦先问后答。答中二。初令他免苦利。后自他成果益。此上亦是摄论中难坏精进。瑜伽中无厌足精进
　　第五离痴乱行即是禅波罗蜜亦作四门
　　一以别境中定为体。起信论知法性等。二种类者。依瑜伽亦有三种。一现法乐住静虑谓八定等。二饶益有情静虑谓依此起四摄摄有情等。三引神通功德静虑谓能引十八变等。又下文有十种以显无尽。三秘密者。商主经文殊言我有乱心。何以故夫乱心者无有住处。我于圣中心得解脱。成就一切诸众生故无有住处。以是义故称我乱心。四释文。释内由修观离痴习止息乱。梁摄论云。诸菩萨于诸位中常修　　二行。一不颠倒。二不散乱是此行也。文中三。初是现法乐住禅。二是菩萨成就寂静下引生功德禅。三菩萨闻此下利益众生禅。初中二。先总后别。前中十一句。初二句标二章。谓初句标离乱后句标离痴。次八句历法通辨。相从为四。初一约所受持。次二约流转受身。此是悲愿留惑受身故不痴乱。下六地云死有二种作。一以不知故。令后生相续者是约凡夫说也。又大集经云。凡夫受胎。男于母生爱女于父生爱。是故入胎痴乱也。又在胎内情识分明出时苦逼。遂即昏乱。菩萨异彼。入出俱无痴乱等也。又瑜伽第二云四种入胎。一正知入而不正知住出。谓轮王二正知入住不正知出。谓独觉。三俱能正知。谓菩萨。四俱不正知。谓所余有情。次三约修道起行可知。后二约觉离魔事。以修止观时多为魔邪鬼等恼乱是故辨之。如起信疏中。云云下一句结多劫修也。第二别辨中二。先明离痴。后明离乱。前中初牒前。于无下显后。于中先由离痴闇闻法不忘。二何以下释成。前中三。初总。二所谓下别。后菩萨闻此下结。别中十七句法。一体深。二相妙。此二理法。三具德。四多德。此二行法。五教法。六因法。七果法。八欲愿法。九处世离染法。十巧分别于世法。此二智法。十一所知普遍名广法。十二所知多门名无量。十三明了剖折法。十四真通名共。十五俗别不共。十六因位所知有限量法。十七果位所知无分限法。下结。由离痴闇虽闻多法经久不忘。下释中。先征。后释有四句。一不恼他定。二常护正法。三修善不歇。四智慧常行故不忘也。二释不乱中二。初闻多声由无宿障。是故不乱。后如是等下闻广大声由善观察是故不乱。前中三。先闻六声。次明十二不乱。后无四障。释十二中。初八自行不乱。后四利他不乱。前中一知声体空故念不乱。然菩萨于六尘境悉能不乱。以高大声是动乱中强是故偏举。二正定不废。三所缘不错。四入理不错。五檀等常行。六本心不忘。谓习菩提愿。七念佛定。八证真理下明利他。一将起化智。二正成化事。三化所成益。四观化事空。虽闻彼声不废此等。本所常行故云不乱也。下释成所由中由无四障。谓前二不行惑业两障。后二尊人重法。故得如是。不为乱也。第二广声不乱中二。先总明广声不能乱。二释不乱所由有三。初寻思方便观。先观声相生灭不停。次观彼性亦不可得。后观能闻缘会为闻亦无闻者。二闻好恶下明如实离染观。三知一切下明正证法性观。于中先明相尽与法性等。后明性显此声非直不能坏乱菩萨正念乃与菩萨作入法性境反成长道缘非是乱心境。如幻三昧经中。假以大地为鼓。须弥为槌。于须菩提耳边一劫打鼓亦不能令微念心乱。何以故。入空定故。第二引功德中引成六种功德渐次增长。初明离乱得定。二离痴引智。三定增摄伴。四智增长悲。五定圆无间。六智满当果。第三益众生定中三。初益令离乱。二于一切下益令离痴此令成因。三究竟下益令得果
　　第六善现行即般若波罗蜜。一以别境中慧法为性。二种类者。唯识论云有三。一生空慧。二法空慧。三俱空慧。瑜伽亦三。加行。正体。后得。又有四慧。一能证智。二后得智。三利他智。四俱生慧。下文十慧以显无尽。如彼应知。又智论云。若无般若五度如盲。是以慧眼道余令得成波罗蜜。三秘密者。商主经云。文殊言我是无智。何以故。夫无智慧者不畏生死不悕烦恼共迷惑众生同处娱乐。我亦于生死烦恼中不畏不悕。共迷惑众生一处安住。同彼娱乐为成就故。是故称我无有智慧。四释文内有三。初牒前起后。二无所依下正明行相。三是菩萨住此下彰行益用。初中四句。初二合标。谓无所有三业体空。无所示现三业用空。后二开释。谓开染净。无缚染空。无脱净空。释前体空。下句开释用空。由此体用染净俱空名为寂灭身口意业。欲依此起观照达深理故先牒举。二显行中四。先明加行智。推相入实观。二不生不灭下明正体智。相尽证实观。三菩萨作如是念下明后得智。依实起相实无碍观。四以大悲随相摄化观。由是即实之相故唯相亦无过。前中初三句明唯识无相观。谓观所取相空。始无所依终无所住。何以知境空无依住。以随心住故。此明正住唯识观。此即依识遣妄境也。辨中边论云。依识有所得境无所得生。旧论云。由依唯识故境无体义成此之谓也。次明识体无生观。无量心等者观能取心性同一切所取法性同无性相等犹同也。此是依无尘以遣识。辨中边论云。依境无所得识无所得生。旧论云。以尘无有故本识则不生。此之谓也。示现无相相者印前所取空。谓无相之相现前故也。深无底者印能取识空。以识空为本。识尽故无底也。如如性者双印二空。谓心如境如。同一真性。虽于如中无相可起名离业报。然此加行能起正证故云善方便出生离生。离生则是证位。谓总结前加行有起证功能。自下第二明正证智。谓境智相如之理不为生灭所迁故云不生灭。泯同真理故云涅槃等。此明不有。不有即是不无故云非有说有。有无既绝言犹无起故云言语道断。简证异比。谓世智有依住。此中无倚故云离一切等也。自下显证益有五句。一增善益。由证真故令先所起善极倍增长故云长养等也。初刹那无流智起则更受薰成令其增益故也。二明断障益。谓顺证名入。舍妄名离。断烦恼障种名无缚。害所知障种名无著。三证真益。谓证昔未证之真理。四超位益。谓过世间也。五起智益。谓由此证理能起后智分别世法。第三明后得智中二。初明以理会事方便思求。二菩萨解如是下明理事无碍彰如实正解。先总次别。别中八句。初解世寂灭知妄体空。二解佛深法知真离相。三染净双融故等无别。四即染恒净世入佛法。五不染而染佛法入世。六染净门别故不杂。谓全体即净而不失染。举体则染而不失净。是谓染净不二而二。七释不杂义。以世法虚故不待坏不碍存。以不待坏故未曾不即佛法。以不碍存故未曾杂于佛法。故云世法不坏。八以佛法真故不可破不碍随。不碍随故未曾不则世法。不可破故未曾杂世法。故云佛法真实等也。又释。佛法虽入世间不为世法所坏。何以故。以真实法界不可坏故。问若尔何以不言世法入佛法世法亦不坏耶。答以世法入佛法可有坏尽故不论也。以真妄不齐故如此也。所以如此蹂蹋染净为欲常于世间摄化而恒住涅槃故。下大悲摄生而不乖观理者是此法也。第四大悲观中有五。初安住三世等明依理起悲。二建摄生志。三以己愍物四自诫不舍。五对缘正救。第二中五句。一我不成生谁成者化令成善。二调离恶业。三寂灭烦恼。四喜得因成。五净得果满。三以己愍物中。是一句显己所解。后正愍物苦有二。先明具诸重苦。二不离三障下无解脱乐。前中法喻合。法中见生。受苦是现苦。趣危径是当苦。此是苦果。烦恼缠是苦因。合法中。恩爱系是苦因。在生死等是苦果。此四恶趣义。云云其阎罗王依诸圣教说有五种。一是地狱趣摄。如瑜伽第二说。二是鬼趣摄。如瑜伽菩萨地说。更有经文未见。三非二趣摄。如此经文别有阎罗王趣故四是变化作。如观佛三昧经第五说及二十唯识论等说。五是菩萨作。如瑜伽第七十七云。炎魔名法王。为作益为作损应言唯作益。故知是菩萨也。又正法念经中。阎罗王为罪人说偈言。汝得人身不修道如至宝所空手归。汝今自作还自受。叫唤苦者欲何为。问此王为断中有众生。为断本有众生。答断本有众生。以中有不在地狱中故。无解脱乐。中初明有障。谓不离烦恼业苦为三障。下明无脱。文有三对。一无脱因。谓痴闇是有障。不见真明是无治。二无解脱果。谓无穷生死是有障。不得脱亦无治。三成前二。谓初明有障。不睹正道明无治。第四自诫中。众生有是重苦。若不先化彼而自先成不应道理。第五正摄生中三句。成善调恶度令解脱
　　第三大段行益。以此般若行胜余行故。是故前诸行后皆无此益。如文可知
　　第七无著行以无住心集诸善根。又以悲智相导巧无住著无著之行。无著则行则方便度也。以后得智悲为体。种类者有二。唯识论云。一回向方便。二拔济方便。下文有十种可知。释内有三。初自分行中修无著行。二菩萨于诸佛国下胜进行中修。三于一念下明成满行中修。前中二。初明大智行彰自利无著。二菩萨如是观真下明大悲行显利他无著。前中三。先见净不染。二睹秽不嫌。三双释前二。初中二。先别释。后此菩萨下牒结。前中十四句。初四成净土行。于念念中是无间修也。于中一观严刹无著。二诣佛供无著。三造修巧无著。谓无所行是无著也。四所成业无著。谓思是业体泯以入真名无思法住是无著也。二于念念下十句明法身行。于中初三见佛宝无著。次二于法宝无著。初一闻法处。后一正闻法。次三于僧宝无著。一见僧处。二见声闻僧。三见菩萨僧。上八于三宝境修无著行。下二于自己行修无著行。一于摄法行中修。二造修正行中修。二牒结中二。初牒前净土行。二见佛下牒前法身行。下结以成严。谓以此等法严彼净土。结别成总显初句也。二于染无著中唯一句者。以净法顺求易著难舍故约多门。三释中先征问。一切世人爱净憎秽。菩萨何故不如是耶。下释中。初对问总释。观染净法寂灭平等故。无憎爱下别显六对法。并相待相夺。各无自性故不憎爱也。第二大悲行中。初牒前入后。谓牒前观法性智。便则顺入众生性中。以同性故。是故化生而常无著。下正显相有七。一于所化无著。二于化法不著。三于化心无著。谓大悲同果住佛所住。四于化教无著。谓随方言异故云种种语等。五于化处无著。谓六道等是众生所居。又是化行无著。谓以二乘等是所化行处故云道。六于起化所依无著。谓依三昧起化他事。七于游刹无著。此等并于诸行及事令智圆转而无滞著。第二胜进行中三。先自成胜行。二得受记已下大悲摄化。三不著身下大智照理以显无著。初中九句。一悟实教。于前所游诸佛国处以无著心领解佛说尽理之教故云实教。二寻教得旨故于道无碍。三依教立行故云于法已立。四因修行成故云具菩萨行。五行成不动故云住菩萨心。六依心成德故云成寂解脱。七德成离相故云不念著所行。八离相入证故云住净道。九证成摄果故云受记。受记义如下离世间品中具说。二大悲行中二。先念众生无善有恶。二尔时菩萨下兴悲济度。又前是大悲增长。二是大悲随逐。前中二。初明由痴爱故流转生死。谓不知苦无见灭。闇无信不断集。心不真者远离道。此上痴过也。常行染者是爱过。流转者由前痴爱集业故苦果相续。二不见佛下明由邪见慢故受种种苦。于中二。初由障故不遇正人法。是故起邪见。二不求下明由慢故谤正人法入魔邪境。于中初不求善友。二闻空生怖者拒闻正法。三不正思故谤。四弃舍等明倒修行。下明由此邪慢著有受苦。二尔时菩萨见下结悲心增长不著自善。二大悲随逐中三。先起化心。次显无著。后成化行。前中初总显意。谓为多众生各经多劫各无暂离不去如毫端。明大悲心随逐众生如犊逐母等。二别显悲深。谓多处各多时为化一生。多生亦尔。念念不绝明无间修。下一一毫处具等明起化行。是长时修也。第三大智照理以明无著所由。于中先有十句直辨无著。后何以故下释成所由。释中先征问。何故菩萨一切不著。下释中约八喻显。一谓总释。以观一切缘起法界非有为有犹如幻故。是故不著下次第遣疑。疑云世间幻火不成烧用。佛今出世广益众生。岂同彼耶。释云如电亦有照闇等用。岂是实有。然电有三义。一忽有义。二照闇义。三速灭义。佛果三义。一即寂起用。是忽有义。二即用恒寂。是速灭义。三寂用无碍广益众生。是照闇义。此显上于佛不著。三疑云。若佛如电何以菩萨起行往求因既不虚果宁不实。释云菩萨行如梦安得是实。然梦亦三义。一体无义。二现实义。令梦者见有故。三有用义。与觉为缘故。如梦中因走遂便惊觉返顾无来不走望自身本不动。菩萨既未成佛。于自心大梦未究竟悟。是故修行亦有三义。一证理故空。二无明未尽故实。三能成佛果故用。谓于无明梦内勤勇多劫。豁然大悟佛果现前。返望梦中都无所作。顺顾本性具德宛然。如下第八地中梦度河喻知之。由此释上文于菩萨行无著。四疑云。若菩萨行如梦无所有何故经说此是菩萨行此是二乘行。释云所闻法如响。响亦三义。一以声谷等缘成义。二无本义。三言诠义。圣教亦三。一机感佛应。二当体无本。三称根诠示。是故此教是不说说也。此等释上于自行无著。五疑云。向说果行等可狭是空。世界事广。此应为实。释云如化。化亦三义。一神力持起。二非众生数。三有众生用。世界亦同。一自识变起。二性相无实。三盛贮有情。此显上文观净秽国心无所著。六疑云。若土如化不有何故彼因有善恶差别。释云业报起如摩[少/兔]摩化身。古德释云。此名重化之身。谓化上更起化。是故因果俱化故也。今更问三藏师。摩[少/兔]摩此云意生。或云意成。即意生身也。彼身更起化故复云化身。此亦三义。一两化俱非有。二两相现宛然。三有因果生酬之用。业果三义同此准知。是故即有是不有也。七疑云。若业果俱空者众生报类由何差别。释云由心画故画像亦三义。一平泯义以同壁故。二有高下义以画工不失故。三无碍义平高无碍故。众生亦尔。于真如平壁心画成像。一是空义泯同真故。二有义业果不失故心随薰变故。三无碍义谓空有无碍。则是全空相宛然相显无所有是故摄化不废。恒无所化故不著也。八疑云。若众生如此何故菩萨赴机说法。释云所说法如实际。谓即此言说常同实际。非谓无言方为同彼。向来四门释上利他行中无著义。第三就究竟满足行中明无著者。于中三。先自行。二化他。三释成。前中三。先行广一念是时速。二满十方是处广。三行大。四如法界显行胜。五如空彰行广。谓由照见法性而成此称性之行。二明解广。谓解知诸佛证理决定所有方便。三释成前二以显无著。谓由了知自己之心迅速一念能遍十方世界。顿成解行如前成就。又知己心性随缘而起即亦无起理事无碍不一定住故云回转迅速。由此故能称法而起大行。二大悲利他行中。先行。后乃至下明无著。前中五句。初睹胜生喜。二起大慈下自他不忧。三未成下标其化意。谓成善调恶。四远离下明起其化行。五若闻下在有正化。谓一言音不同。二造业各异。三诸方法则名施设。四摄众差别故云和合。五趣向不同故云流转。六所修各别名诸行。七分齐差别亦是所缘。八得位亦殊。九趣果不等。十我当下起愿正化。三双释可知
　　第八尊重行作五门。初释名。菩萨愿行深广高胜可贵立名。二体性者。以大愿为行体。然是后得智故。瑜伽第四十九云。悕求后后地智殊胜性名愿波罗蜜多。又以信欲胜解三法为性。又起信论。云云三种类者。唯识论云愿有二种。一求菩提愿。二利乐他愿。或四弘五愿。如瑜伽说。或十愿如下说。四功能者。由此大愿通遍诸行。由资令高胜。从此功能名尊重行
　　五释文辨相内有二。先明自分行。后彼菩萨下显胜进行。前中有三。初明行起所依。谓诸善根。善是顺理义。根是增上义。生长义。于中九句。初一总余八别。别中。一起行心坚。二高出情表。三行深难测。四生德广多。五证寂难动。六行妙无对。七取舍心息。八广行同佛。具此诸义故名尊重。第二正显行相。于中有四。一内心坚谓起愿行二念。二外缘胜谓逆顺二缘。魔是逆缘亦能成行。三行成尊重谓净苦二行。四愿成不退。第三此菩萨下明行成利益。于中安住尊重行已者结此自分行已成也。念念下正明二利。先自利中于患转离于德转增。理实通增一切行愿。约愿显者以此是愿度位故也。下明利他。由此菩萨内具实德。令外见闻皆不虚也。第二胜进行中三。初修成尊重心行。二依心修成尊重慧行。三依慧修成尊重悲行。初中亦三。先明修无碍心行。二菩萨如是下明修无尽心行。三而菩萨下双结二行。初中二。先依理起化明无碍行。二于众生数下明理事混融无碍之行。初中法喻合。问既不趣生死不趣涅槃应言不住。此二中流云何偏言不住生死中流。答远法师释云。前不趣二处是离有也。不住中者是离无也。谓生死无处名断中流。不住此无故云不住中流。今更释如东流水。不住南岸。不住北岸。亦得说言不断北岸中流。以中无别体约岸分故。若尔南岸亦得。何以不言涅槃中流。释以所度众生在此岸故。是故偏就生死而论。约彼亦得。问何以离岸无别中耶。答如于一切众生以如水之如来藏为彼岸以如波之妄心为此岸。以即波之水非动故彼岸非此以即水之波非静故此岸非彼。由此义故两岸俱存。又以非动之水即波故彼非彼岸。非静之波则水故此非此岸。非此非彼是谓中流。是故菩萨居中未尝不即则。凡小在岸未尝不即中。依此义故。菩萨是能化终是不能。众生是所化终亦无化。以中边相即能所圆融无碍思之。二理事混融中作二释。一约相。二就实。前中初句是总通于一切。心无所著下别显中。先直辨有五对十句。一上云无著者非是于一众生无著余皆有著。亦非是多离一盖。以一切俱不著故也。二益以修善不增。化令断恶不损。此望因位未成果说。三善满果起不生。惑障永尽不灭。又功德果满不生。住大涅槃不灭。此望初成果说。四纵皆成果。生界不尽果位不长。此望已成果后说。五虽如上说无增损等然此化事成益不虚。化事虽复不虚然不违前说。故亦无二。此都结前也。下释中二。初中征问。现化众生有增有损。何故乃言无二。释以生界同法界是故无增损生。灭等无倚著。释前不著一多等。后释中。先征问。设同法界岂得无二。释以法界无二故令生界亦无增损等二也。二约实释者。初句显菩萨自心无染。以有著之智不能照此无碍法故。下显无碍相。初五对中分三。初二为一。会事令融。一多无碍。初标后释。著犹置也。谓于一众生置多众生于一不增于多不损。于多置一返上可知。众生界者是如来藏也。以性通相融故得事随理而无碍。次二为一。明事已同理起尽无碍。亦一标一释可知。后一双结前二。明理事无碍。谓同真理而不失事故云不虚。现事相而即真。是故无二。下释中二。先释事同理。后释以理摄事。不增不减经云。众生界法界无二无别。即此法身以惑污故流转五道名为众生。又云。法身则众生众生则法身。法身众生义一名异。又云。若有言众生界法界有二有别者。我说彼人名一阐提也。第二菩萨如是下依无尽心修无尽德。于中二。先直显后释成。前中先依理起行后胜德自严。初显福胜。善能分别下明慧深。以照法原际名到彼岸。二悉分别下明外化普应。初身业普现。次意业无染。后语业广说。二释成中法喻合。法中谓虽于一切法离诸欲际而不断自行之道不舍化他之行。是故依寂起行行德无尽。令前二利德相殊胜故也。言功德无尽者德广也。入净法界者证深也。合中二利可知。三双结者谓融前二心为一行故。是故形夺两相俱泯。于中五对十句。初对约行修。谓究竟是无碍心行。以入理息求故非究竟。是无尽心行以生德无穷故。以生德则入理入理恒生德是故双非。下并准此。二约断惑。谓照惑性空无可断离。异本末照故非不离。三约证理。谓由理无相非是可依。则由照此无依之理。令智圆明非是不依。四约所成。谓证理之时约染空无可舍故非世间。净非斯有故非佛法。又无染可厌无净可欣。五约位非凡少。谓得果是二乘四果等。自下第二依心修成尊重慧行。于中初句牒前起后。谓成就重心是牒前心也。修习菩萨行者正明依前修习智慧之行。于中二。初明照行入理智。二譬如虚空下理行双融智。前中初明化行无教。二自行无念。前中初五对十句。正显可知。二何故下释成。于中无受无转者。无正法可领受。无邪惑可转灭。又不纳异缘故无受。正行坚住故无转。又于上五对二乘等法而能不受。于不教正理而能不转。秤理起行而无退歇故云不退也。二自行无念中二。先正显后释成。前中行是寂灭时者牒前也。不念等正显无念。此同八地无功用行故无念也。不为十法动念。谓三时三科三位。内是正报。外是依报。内外具二。又根境识三亦得。后一就位结。以此位中虽修大愿而亦无念。下释中二。先释何以无念者。以了达诸法平等之中无有智行而能趣向所缘所成故无念也。后释何以无向者。以能向所向无二故无二亦离。故云无不二也。又此亦是释前起后。谓理行不二释前也。虽合而无二然能所宛然。故云无不二。此起后文也。二理行双融智中二。初正明理行无碍。二此菩萨下明功成德立。前中二。初法喻标起。谓无差别显行同于理行相泯也。非不成等明理同于行行功存也。此二是一行准喻中只非无此无差别之虚空。非谓有余物。是则法中非不成此无差别之正觉。非谓无别约理成等约行。此明以无成为成思之。下释中。先释无行之行。后释行即无行。又初明理不违行行揽理而成功。后明行不违理理泯行而归寂。先释初义。谓揽理之行虽万行而恒寂。此是八地之行也。于中初一句正显真理不违正行。下彰即理之行相。先自利行。二调伏下利他行。不坏因果结二行。谓不碍存故不待坏故也。下释行不违理可知。二明功成德立中有二。初于佛能等。谓三世如来皆同成此无碍之行。今亦得彼是故同也。此是总。下别辨。初显内本觉故云不断佛性。二行虽即理而造修恒起故云不坏正法。是故等佛。二于法能兴。初句总。辩才下别显有三。初兴法之辩无染。二安住下明兴法之智无畏。三不舍下明兴法之行无著。第三依慧修习尊重悲行。于中初明牒前起后。菩萨如是成就尊重智慧者牒前所成深智慧也。修菩萨行者依彼修此大悲行也。下正显中二。先总标悲行之意。谓先化令出障教化成。下化令住道。又前令出恶难得人天益。后令出生死得解脱益。二如是教下以事考心显成悲行。于中有二。初明心无异求。二但欲调伏下唯为益生。前中先直辨后释。前中先恶人后善人。谓设彼恶人各有明慧善友满世间。我终不为名利等故竞化为修。又释。菩萨终不于邪见恶人舍化。以彼不顾恩不得名利故。于明慧善人而摄化。以彼顾恩得名利故。云我不为善人得名利处修菩萨行。下释无异求。一缕是利中极少。一爱言是名中极少。少尚不为。况多也。二唯为益生中。亦先直辨。为他调者授三学。净者令断惑。度者令得果。下释中先征。何以不求己安但为益生。释云一切诸佛法如是者举佛类己。下彰己同佛。于中初化心同。二欲令下化益同
　　第九善法行中作七门。一以得善巧智力说法为机故名也。二来意者。大愿渐净增成力度。又云云三体性者。又依摄论以后得智大悲无边智能为体。四业用者。依摄论有二种。一思择力。能伏一切正行等所对治障令不起。二修习力。能令一切善行坚固决定。五种类者。或二力如前。又有十种如前后说。六差别者。此位同第九地无碍辩力故也。以约圆教此位满后则便成佛不待余故。文内显之可见
　　七释文中四。一标。二辨。三结。四叹。第二辨相中二。先自分行。后胜进行。前中初总显其相有三句。初以法益机。谓能以净法除生热恼名清凉法池。二弘扬正法。谓以持辩弘显正法名守护。三弘法之益。谓以十身多劫宣化不绝名佛种不断。是故智论云。令般若流行世间则是佛种不断此之谓也。此等亦是略显善法行名。下别辨中有四。一持成就。二说成就。三问答成就。四语益成就。初中由持法不忘方能演说。故先明之。十中皆初明持体后显业用。由持法分明故云清净。依此说法故无障碍。此是总句余九是别。初四持起四辩。五由行入佛境。诸佛为说一切智甘露之法灌其心顶。持此不忘说称物机故令欢喜。六由内自证法故起同证之辩无尽。七由入同理之辩故说文义广多无尽。八由善正方言故。能异异言论名无量辩。与前何别。前据语圆义足故名正语。又是当义之语故别于此也。九能现身同佛。叹不可尽。下显业用可知。第二随所应化下明说成就中二。初正显说相。二随所应于一一下明开化无碍。前中初明所应之机三句。一随多所化熟机。二各各以彼所解言音。三各随彼根宜闻差别。下正为宣说。说称化心名不违悲。二开化无碍中。初多音开化无有障碍。二设有下以一音开化无碍自在。又前是一多。后是多一。此二无碍是一圆音。第三尔时下明问答成就者。有四义微细过前说成就。一前但云世界未显微细处自在。初假举此中一毛头一念中有无量众。二一念类余念乃至尽过未劫。三异语异问。四菩萨无怯畏言。设一切众生问尚一言答。况此少众况以多言。此明智力辩才有余自在。此在地前。得此自在者是圆教中普贤位也。若余宗未得如此。如瑜伽等说。第四语益成就者。显上所说言具义利五句。初句总。二言具深慧。三能成福藏谓受持生福。四照理周备。五能成果智。第二胜进行中二。初总标。后如此下别释。前中初牒前。谓自分行成故云安住。同下初地中安住地分。次标二利两章。二释中二。先略。后佛子下广。前中先释自净。前自分中但言于三千界现佛三业。今显过彼故云如三千乃至不可称数世界。身口可知。于一切法无碍明意业净。作佛事者明此三业所作。下释益。他谓以前自净之三业能作化他事。二广释中二。先广前自净。后摩诃萨下广前利他。前中初标数。二别释十身作五门。一辨体性者。以净法界及根本智并后得智三法为体。如文可见。又总唯境智为性。又境智双融唯一法界为性。二释相者。一一身皆先标后释。初中理无不证故入无边法界。世无不超故灭一切世。世灭理现为法界身。二理无能滞故向未来世。无不生故一切趣生。前则超世令尽此则遍世同生。三虽遍趣同生然住寂不动故云不生。四虽即生不生然彼趣中身恒不灭。此不异不生而不灭者言不及故言语道断。五彼离言身无有实状。以则是真如故。又释以真如为身。然真离相故云不实。以是理性真实故是故离实也。六离痴者体出妄染。随应者净用无碍。如日出云照用自在。七虽起应用常无来去离死。此等释成。准此定出分段生死。八非但用无来去。亦乃体无变坏。亦是缘不能阻。九非直不为四相所迁。亦乃妙绝三际。不可以已未等言而取故。十无相不碍相。通名身者皆有依止义故也。三相摄者有二门。一约三身。谓此中法界不实不坏一相此四是法身。不生不灭无来无去无相此四是实报身。未来离妄此二是化身。二约十身三。初约下离世间品说十身。云云二约胜天王经十身。云云三约法集经十身。云云四得处者有四位。一或唯地上得。如胜天王及法集经十身。此约三乘辨。二或唯地前得。如此所说。三或通二得。如下离世间十身。四或非地前非地上得。如三身十佛等果位得故。五定分齐者。若三乘中菩萨。地前必是分段之身。地上方有变易身。除回心二乘地前亦有。是故此十非彼所摄。若一乘中有二说。若摄方便言地前地上俱有变易。以一一位终至佛地故。若就自教言俱是分段。以白净宝网转轮圣王得普见肉眼等是十地菩萨故。如下文说。又如善财童子以分段身至普贤位。然并是即法门之分段故非过患也。第二广前益他者。先牒前起后。谓依此十身化导众生。句别有十。一生善。二离苦。三住乐。此上世益。四示其出路。五令其趣入。六令解俗谛。七令得真谛。八令其断惑。九令成因位。十示果令向
　　四叹中。初作清凉池总叹也。得佛法底释能作法池所由也。又初结叹前自分。后结叹胜进也
　　第十真实行中亦作七门。一释名者依言依行。成德称言行不虚故云真实。真实即行。持业得名。二次第者。行力转胜增入实智。三体性者。以后得智用为性。兼以大悲等。四业用者。依梁摄论不住生死涅槃是智用。利益凡圣是智所成事。五种类者有二。一照物机智。二授法药智。又有十智如下说。六所成者。以此位同下第十地满足相故智波罗蜜增上。余行无不皆具。是故此位行满已入普贤无边境界故。下文云。入因陀罗网法界自在成就如来无碍解脱等也。七释文中亦四。标释结叹。释中三。初举本誓言。二此菩萨下依言成行三得一切法下行成德立。又初即言实。二行实。三益实。初中亦三。初总标举。二略释。三此菩萨成就下举事广释。初中如说能行者。谓行称初誓而成。显先言实也。如行能说者。言称终成之行。显后言实也。由此始终实言无二故名第一诚谛之语。然此始终二诚实言总有三类。一约自行。如菩萨初誓言舍眼。若有乞至如言而施。有问其故答。为菩提。此言何证。便发誓言事若不虚令眼平复。表非妄语。眼随言平复。此则初言能起行。后言能增行。二约利他行。如菩萨初誓度众生如言救度。纵自行满亦不就果。要称本誓以尽生界。此亦初言能起。后言能满。三约因果。谓如菩萨初发诚言。要修万行当成佛果。如言行满后果成佛。师子吼言。我独尊等。此即初言辨因。后言显果。下云人中雄大师子吼等。是此门也。上三义中。于此行内。义通具三。文唯后二可知。二略释中二句。初释如说能行。谓如言起行故云实语。证入诸佛平等实性起入理行也。善根齐等起缘事行也。二释如行能说。谓虽成广善而不乖化志。不失先言故无二语。以终不改始故名无二。此即初能行故实。后终不改故无二也。此并三世诸佛同行顺佛果智故云随顺等也。三广释中二。初行德虽高而不舍本誓。二何以故下释不舍意。初中先成十力智显德尊高。后而不舍下明不舍本誓救摄众生。菩萨之行十力之义如净行品处已释。净名经云。虽得佛道转于法轮入于涅槃而不舍于菩萨之道是菩萨行。下释意中三。初反释。谓举失。违誓自诫不应。二我当下顺释。谓酬遂本愿以理自开。三何以下转释。谓忆本念今令心勇悍。于中二。先忆本谓言发自里。岂还自食。此恐违本誓失。二是故下念今谓由非他所请而能废自为他。是故令自德成殊胜。今若舍救便乖此德。此恐违现德失。由前起后故云是故也。又释我于众生是有胜德堪为救度。若舍不救则违此德。于中六句。皆初标后释。一无著故胜。二能调故上。三解空离闇。四愿满已得。五具德能变。六佛念能摄。上来成立本誓。显不可违
　　自下第二依本誓言而成所化。于中三句。初由前不舍得此度生无上智慧。二随一切下正明救度。三随其等明成满本愿。谓如言所作无不究竟故云满足已也
　　自下第三行成德立者。谓此位满成就普贤法界圆明自在之德。于中有二。先成因满足。后摩诃萨住大悲下明成果德备。以德满菩萨具此因果二用故。前中三。先标二利。二释显成满。三此菩萨义身下结德无尽。前中得自在智标自行满也。令众生净者标利他圆也。二别释中二。先显前自在亦二。一明身无不至等空法界。无量无碍者明一处现即一切处现故也。无依者明身起无本故得自在。二明身无不容内含一切。谓三世间等悉身内现。由此法界之身竖含三位横该九世。是故未来诸佛亦于中现。二此菩萨下显前令众生净。于中三。先知化器。二随其下现身说法。亦是化自身内之众生。三于化不著。谓以诸幻法化梦众生。是故虽化恒是无化。三结德无尽中二。先由前外化满显量智无尽。二入诸三昧下由因行圆显理智无二。众生依二者举凡显圣。上来因德竟。同等觉位也。智度论第四十。复次十住菩萨与佛无有差别。如遍吉文殊师利观世音等。具足佛十力功德等而不作佛。为广度众生故。乃至云。是诸菩萨于余菩萨为大比于佛不能遍知。如月光虽大于日即不现。解云。彼约十地名十住。是第十地。同此第十行中业用也。第二同果德用中。初牒前起后。得佛下正显所成。此同妙觉位。文中通成如来十种功德智。一得佛圆明十力智。二入帝网法界智。三成佛无碍解脱智。谓不思议解脱如不思议品说有十种。四成人雄无畏智。谓吼其实德故也。五得转大法轮智。谓法王宣法故。六成佛无碍智。显无微细碍无明。七绝生死下成佛无垢智。显无微细著无明。亦显变易尽处也。八广益众生智。九兴护正法智。十无功摄化智。谓能尽同古佛摄化方便。下结及叹可知。上来正说竟。自下第二明说别益有二。初动地者生信功德。二雨供等者是敬重功德有四。一雨供。二作乐奏十行曲。三天光。四天音赞十行德。上来总是一世界中说十行竟。自下第二大段明十方无尽世界所说十行。供等亦尔。与此合同。结成一部。谓一十行即一切十行故也。上来一说一切说总明说分竟。自下第六明证成分。于中二。初明此处证。后明一切处证。前中四。初明菩萨来集。二叹此所说。三各举证事。四是故下述意成证。问既由行法圆融令彼菩萨世界诸佛同名功德。何故此处佛及世界不名功德。答此经中凡是所证皆悉同是卢舍那佛。世界同是华藏娑婆。其说法菩萨即从法受名。凡是能证必同法名。以主伴异故。若此处望彼此为能证。即此名同彼彼名同此。是此经中。规例宏致之所尔也。上来十方各十万刹同说十行。总属于此一主之伴。犹自非是十方主摄。是故后更结于十方。明一切处同证。上来一证一切证总明证说竟。第七重颂分中二。先叙意后正颂。前中句别有十。一观十方显同说。二观眷属令乐闻下正显说意。三为令绍果。四为令净因。五愿坚。六行续。此上自分。七胜进摄佛。此上自德。下明利他。八说十行众生善根差别令物习学。九量器授法。十总结。此等并约因门而说故俱名种。又是性种之位故也。正重颂中。七言五言梵本无别。俱以四句为颂。总有百一偈耳。此中偈颂与前长行文势不同。略论五例。一前即约位始终布列而说。今即会融前说令无始终。是故一。一行中具一切行也。二前约别行此明普行。以普别无碍二文互显。三前唯约因此通果行。以因果圆融为此行门法界故也。四前约同教摄彼中根。今显别教被斯上达。以同别无碍为一圆教故也。五前约不杂辩才此约任放辩才。说不待次。言辞不断故也。文中有二。初有五偈叹佛功德令人愿求。二十方一切下颂菩萨行令人习学。显此位中具因果二行故。又为由佛加说故。先叹佛由行所说故。后颂行。前中二。初二颂叹舍那佛。此化主故。于中初一叹佛无垢无挂碍智。次二句叹佛胜德广大。后二句叹佛证行圆净。二叹十方佛。以是助加故。于中初一显二严果满。谓解真惠深。无等福胜。速究满果。次一真悲广益。后一显智断德齐。第二颂菩萨行中三。初七言六偈颂前本分中行业不思。广如法界。究竟如空。二句句广分别下颂前说分十行差别。末后四偈结叹显胜。前六偈中显六种行业皆不思议。初一见佛离妄行。二见理成德行。三无功广大行。四寂用无碍行。五愿坚尊胜行。六摄位多门行。各一颂显可知。二颂前十行中。初一总说十行。下别显中。初六偈颂欢喜行。于中初三无畏施。一离害益生。二济苦令安。三语意受恼。次二法施。一究义。二说教。后一财施。百福者。涅槃经说。下中上上中上上五品心中各修十善。即为五十。始修五十。终修亦尔。故有百福。百福严一相也。第二善入下五偈颂饶益行。于中初一颂律仪戒。谓过不能动。次二颂摄善法戒。一顺法行。二离二行。次一偈半摄众生戒。一化处。半化行。下半总结三聚。第三智慧不可量下四偈颂无恚恨行。于中初一法思胜解忍。次二安受苦忍。谓自修行时有苦堪耐。一忍心苦。谓上半举所修。心无怠明心安忍。二忍身苦。亦上半举所修。身行无碍明身安忍。次一他不益忍。上半举所忍境。菩萨悉救举益翻损正明能忍。第四修习佛法下五偈颂无尽行。于中初二加行精进。一颂前勤修精进等十句。二颂前欲悉知众生根欲性等故修行精进。次一被甲精进颂前为众生受地狱苦等。后二无厌足精进。一智光遍益物。后一神力常益生故无足也。第五善解下二偈颂离痴乱行。于中一现法乐住禅。上半加行。颂前分别世间色法。经论等。下半住定。明慧彰离痴。不动显离乱。后一引功德禅。无尽地者颂前闻受正法乃至多劫不退忘等。第六无量下二偈颂善现行。前加行正体略不颂。后得智中。一大智自行颂前而亦不舍菩提心等。二大悲利他颂前不舍化众生增大慈等。第七佛甘露下四偈颂无著行。于中初一颂前受真记。以方便度此中满足故云究竟也。次一颂前悲念众生等。后二颂前于语言道心无著。第八安住下八偈颂尊重行。于中初一颂前深解法界住无相住。次一颂前于无量劫行菩萨道不计众苦而生忧恼等。次二以普眼见佛亦是颂前与三世佛等。次一延促解脱是不思议解脱亦得。颂前非究竟非不究竟等。次一颂前若有众生恭敬见闻皆得住不退转等。次一颂前心常爱乐诸佛妙法。后一颂前不离一众生著多众生等。第九具足智下三偈颂善法行。于中初一颂持成就清凉法池等也。次一颂说及问答成就等。后一依定现身颂前金色身及十身等。第十究竟下四十六偈颂前真实行。于中分五。初三总颂。初一忍智过尽。次二身土无碍。一如意通。一幻通。次二有七偈。颂前言行相应。于中初三偈颂所成十力智。次一颂正言行不虚。下三偈颂入三出佛性及善根等。三深入智海下有十二偈。颂前依誓起行如言摄生。上文略此中广。于中初三授眼雨法。次二坚信知心化。次不思下四偈显三业自在化。次二知根授法。后一结叹显胜。四彼智无与等下九偈颂前所成因满之德。于中初四二严两利满。后五三业二用极。一身。二意。三语。四身用。五语用。如次应知。是上文此菩萨义身味身不可穷尽也。五修习佛解脱下十五偈颂前所成佛果德。于中二。初七偈别颂上文。后八通颂彼德。前中初一颂前成如来无碍解脱人雄无畏等。次一颂绝生死流入智慧海饶益众生等。次三八相恒寂颂前穷尽诸佛方便大海。次一颂前观不二地等。次一颂前护三世诸佛正法。下通颂此行德。于中八偈。初四二利成满德。先三自利中。初一偈叹色根胜。偏叹眼耳及身是通性故不论鼻舌。次二叹心胜。一慧。一定。又初叹通叹智。后一叹定叹慧。下一利他。次一切知见下四偈三业殊胜德。一生处胜。二言辩胜。三身光胜。四应机胜。第三四偈总结十行。叹以显胜可知。

　　　　十无尽藏品第十八

　　释名者。标人别法故云菩萨之十藏。非是人法合目。谓此十种是诸菩萨所行之法。菩萨之十藏。依主立名。一周圆数依则说十。含摄蕴积出生名藏。此一一藏内含法界体非限分故云无尽。二一一各摄一切行相故云无尽。三一一皆能出生果德无有穷竭故云无尽。无尽即藏。持业释。约十带数。菩萨依主。三释可知。二来意者有五义。一为答普光十藏问故。二前明正位今依位起行故也。同上梵行品。三前明约位别行此辨始终通行。四前行位成立今辨净治彼行。同十地等信等十行。五前自分究竟今胜进趣后。同上明法品。准问应在回向后。今此辨者但藏有二义。约蕴摄义。在十行后。约出生义在回向后。义通二处。问答互显。三宗中作二门。先通辨藏义。或一同一法界藏。或二谓大小。或三谓契经等并三乘等。或四加杂藏。或五谓名相等。或六谓大小各三。或九谓独觉亦三。或十如下离世间品。或无尽如此品。二别显此宗者。此中正十种行法该始括终。具足普贤法界行德为此品宗。四释文中。通文及义总作六门。一举数。二释名。三体性。四摄行。五释相。六结叹。初中功德林说者以是会主故。又表此行法众德建立故。三世同说者谓佛出虽异同说十藏显此十种法界之行。如大王路三世无易。故云同说。二释名者。总名如前。别中信者于实德能深忍乐欲心净为性。对治不信乐善为业。由此含摄出生诸德。故名为藏。则持业释也。下并同此。二防非名戒。三业善为性。止恶作善为业。三惭者依自法力崇重贤善为性。对治无惭止息恶行为业。四愧者依世间力轻拒暴恶为性。对治无愧止息恶行为业。五[口*食]教广多闻慧为性。聪敏为业。六辍已惠人无贪思为性。破悭为业。七慧者于所观境简择为性。断疑为业。八念者于曾习境令心明记不妄为性。定依为业。九持者任持所记念慧为性。经久不忘为业。十辩者巧宣所持以慧为性。应机为业。此上十中信惭愧念慧。此五各当体得名。余五功能受称。谓戒施行用立名。闻持辩智用为目。三体性中有二门。一约相。谓信惭愧是善十一中三法各当自体为性。念慧是别境五中二法亦当自体为性。戒以三业善思及表无表为性。施以无贪相应思为性。依智论持以定慧为性。闻辨二种俱以慧用为性。二约融通。谓总是一法界之行。随义说十。一是法界性自澄净义如清水珠。二法界性自离过义。三四俱是法界性能灭过义。五法界摄德广多义。六法界自性放舍义。七法界自性开觉义。八法界自性明照义。九法界自体任持义。十法界随缘应机义。是故一法界为性。四摄行者作七门。一约二利分别。别论前九为自利后一为利他。通论皆具二行。二约本末分别。初一是行本故上云信为道元功德母等。余并依成故是末也。三约正助分别。慧正余助。四约资导分别。慧为能导余为所导。余是能资慧是所资。五约财守分别。前七则是七圣财由念持守护使不损失。由辨贩致令得增长。六约行相分别。初四离过行。一是本。二防未起过。三四殄已起过。余六修善行。闻是修始。施慧修次。六度皆修。举初举后。中间可知。后三修终。初二自熟。后一化他。七约生起次第分别。信为入法之初。是故先辨。依信起行离过为先。故次明戒。戒或有犯深生惭愧庄严戒行令其光洁故云有二白法能救众生过。既防离将增善品要以博闻为首。为求所闻要必舍自内外。既忘私为法必正慧现前。正慧既现必须温念增明。正念既明必须忆持令久。持既不忘。要须辩说于他令二利行圆方为究竟。五释相中释此十藏则为十段。就初信中四。谓标释结叹释中二。先明修相。后成就如是无量下明修成。前中三。初明对法起信。二明由信故闻法不怖。三何以下释不怖所以。又释初信理法。次信教法。后信果法。初中信十法。于中初三信所执无相。空谓情有理无名空。空无空相名无相。无相故无所愿求。次三信依他无生。一缘起无作。二如幻不实。三无体自守。后四信圆成无性。一性德无量。二胜故无上。三深不可到。四常不可生。又初一切法中量不可得。上亦不可得上。文云上相不可得故号为无上此之谓也。二由信故闻法不怖。于中十句。初二于胜上法不怖。次四广多法不怖。何者所化。谓众生界。以何法化。谓法界。何处化。谓尽空界。化置何处。谓涅槃界。后四宽远法不怖。谓三世入劫为十世也。此十中不思有二义。一则无所有而说有故非可有。无所能思议。二此等十法并无边无尽非余位智能知故云不思。亦由二信故闻之不惊。一由信达三性三无性理故闻初门不惊。二由仰信佛智平等无量无边此既佛智所知我亦随信。此闻后门而不惊也。初义如前显。后义释中彰故也。三释中先征后释。释中初一句显信佛心坚。次句明前十法是佛智所知。故云佛如是知也。彼境广大佛云何知。良以佛智亦如彼境无尽无边故。彼既佛知。菩萨信佛故不惊也。十方下释佛智是可信所由。先大用不虚故可信。二彼诸佛下明体无增损故可信。于中有十不。此文显佛智非生灭法同无为也。第二修成相中二。初一句总乘如来乘趣于佛果。二别显中。先成行体有八句。一称所信故无边。二体坚不退。三所信不杂故名不乱。四缘不能沮。五深信离相。六信从慧起。涅槃云从闻思生也。又有慧之信名有根。无慧而信长无明。无信而慧长邪见。信慧具足方得入法故。梁摄论第十一云。由菩萨自证施故行施。不由信他故行施。前信有根故成信。后信无根故不成信。七顺同古圣。八家业法尔下显行功能有四句。一能护法。二能增因。三能顺果。四德从佛生。三是名结。四住此叹有二利可知
　　第二戒藏中三。谓标释结。释内二。先开十章。后一一牒章广释。光统云。初一摄众生戒。次八摄善法戒。后一律仪戒。又第二中不受外道乌鸡鹿狗戒等。第四中以先不犯故后无疑悔准此文。似故犯一切戒人往昔曾作五逆罪来。是彼恶习也。又涅槃经云。何故持戒。为不悔故。何故不悔。为欢喜故。何故欢喜。为悦乐故。乃至为得大涅槃故。第五中不食苏盐等为更造立。又断谷服气等法外立制等。第七中若以断常见持戒。即是杂无明故名犯戒。第八中邪命或四种。一方口食。二仰口食。三维口食。四下口食。又十住论第二云。谁名五邪命法。一矫异。二自亲。三激动。四抑扬。五因利求利。矫异者。有人贪求利养故。若作阿练若。著衲衣若常乞食若一坐食若常坐若中后不饮浆。受如是等头陀行作是念。作是行得供养恭敬。我作是行或亦得之。为利养故改易威仪名为矫异。二自亲者。有人贪利养至檀越家语言。如我父母兄弟姊妹亲戚无异。若有所须我能相与。若有所作我为作。我不计远近能来问讯。我住此者正相为耳。为求供养贪著檀越能以口辞牵引人心。如是等名自亲。三激动者。有人不计贪罪。欲得财物作得物想如是言。是钵好若衣好。若户钩好。若尼师檀好。若我得者即能受用。又言随意能施。此人难得。又至檀越家作是言。汝家羹饭饼肉香美衣服复好。当供养我。我以亲旧必当见与。如是示现贪相是名激动。四抑扬者。有人贪利养故语檀越言。汝极悭惜尚不能与父母兄弟姊妹妻子亲戚。谁能得汝物者。檀越愧耻俯仰施与。又至余家作是言。汝有福德受人身不空。阿罗汉常入出汝家。汝与坐起语言。作是念相。檀越或生是心。更无余人入出我家。必谓我是。是名抑扬。五因利求利者。有人以衣若钵僧伽梨若尼师檀等资生之物持示人言。若王王等及余贵人与我是物作是念。檀越或能生心。彼诸王贵人尚能供养。况我不与是人。因以此利更求余利故名因利求利。第九中。诸法无行经云。若见破戒人不说其过恶。应当念彼人。久久亦得道。问涅槃云。见破戒者应当摈默呵啧举处。当知是人得福无量。此文何故将护不呵。岂为摄生。答彼据慈心呵令悔过。以根熟故。此约护彼。恐更增恶心。根未熟故。余文可知。三四二藏惭愧者。涅槃云。惭者羞天。愧者羞人。惭者自不作恶。愧者不教他作恶。惭者内自羞耻。愧者发露向人。又俱舍论云。无惭者若善人所呵于中不见怖是名无惭。无羞者于功德及有功德人不尊重。无敬畏心名无羞。无羞者是无愧。经部说。观自身由过失　　不耻名无羞。观他身由过失不耻名无惭。又瑜伽对法唯识。云云惭藏释中三。初念昔自他无惭之过。于中先自后他也。六亲者谓父母兄弟妻子为六。二自惟下举过自诫。三是故下正修惭行。愧藏中三义。同惭可知。第五多闻藏释内二。先所学之法后摩诃萨下明其学意。前中亦二。先开十章后次第释。十中初四约十二缘生检瑜伽理实出世间亦有无取五蕴。今是取蕴担苦积集。故是世间。又约小乘亦得。又五分法身翻前五蕴。故为出世。又理实有为更通余位。今取三界及众生并是惑业之所为。故是有为。于无为法中。一开合者。或唯说三。谓虚空择灭非择灭。此约小乘。或说四。加真如。如掌珍论说。或说六。加不动。是第四禅及灭定如百法论等说。此二约初教初说。或说八。于真如中开善法真如不善法真如无记法真如。如瑜伽对法说。此约初教终说。四中择灭有二义。一灭惑障名择灭。灭定障名不动及灭定。是故总摄在择灭中也。八中欲渐展一切法悉真如故。开善等三性诠门显示。二假实者。唯真如无为是实。余并是假。以于如上假建立故。如佛地论说云云又真如中亦二。一安立是相分故。二非安立非识现故。初假后实。三转异义者如此文六无为。一事无处名虚空。二性净之果名涅槃。三无间道数断结所得名数缘灭。四余缘不起名非数缘。五十二因缘是无为者。依俱舍论僧祇部犊子部并说十二因缘是无为法。以如来出世若不出世此法常住故。经部师破如彼说。又远法师引涅槃经释。就人论三世流转是其有为。废人谈法法相常定。故曰无为。如十二因缘阴界入等一切皆然。如涅槃经说。今释。以此缘起各无自性各无造作故名无为。涅槃云。十二因缘则是佛性。又大品云。菩萨观十二因缘犹如虚空不可尽等。六法界者是如来藏体。实不生灭故是无为。又于一真如义立此六。一无相义。二所证义。三惑尽义。四性净义。五随缘义。六不变义。亦是为因义。有记中四谛等者。约顺理善有可记录故。上来多是小乘法。下无记中虚妄法不可记录故也。智论说十四难。此中十六种。俱舍论有外道名郁胝歌。此云能说。问佛世间有边无边等四。此约始终为问。常无常等四约断常问。所以不答者。若彼执我为世间已我无故答不应理。若执一切生死名世间四答亦不应理。若世间常住者无一人得涅槃若非常住即一切皆断灭自然涅槃。若具二必定一分不得涅槃一分自然涅槃。若非常非非常者应非得涅槃非非得涅槃。问若自得涅槃有何失。答若自然得者由涅槃至。得随属道故如尼干雀握不可定答也。如来有异死等四问此约缚解问。以外执梵王及已师已得解脱名如来。由观问人意故佛不答。以彼执已解脱我名如来。既执有我故佛不答。余检智论第二第十七瑜伽俱舍舍利弗阿毗昙并正疏总计会具作之。第三四句中如去不如去等四中。如来者如从前来。向后亦尔。故云如来。非是佛。四句何别。有人计神我与阴一阴灭我亦灭。若言还如来时去此语不受。二计我与阴异阴灭我不灭。若言不如来时去此亦不受。三计我体常如虚空。说有来去俱不受。四执我有粗细说无来去亦不受。谓粗我与阴一。同灭故如去。细我与阴异。不同灭故不如去。不受。第四四句中。我是体众生是用。由我有众生。依体有用。二反此。三双存。四双反。余文可知。大况上来所学之法并小乘及外道等法为知故。为欲因此摄众生故下明学意可知
　　第六施藏中。释内先列十门。后一一次第释。一一各三。标释结。初中由久宿习乃至自食。亦有施心。谓舍所极要命受中夭。附近死边名最后难。又诸施中最在后故。内施中少壮轮王者明难舍能舍故。内外施依瑜伽剪发剔吐等为内外。此中通依及正。唯除妻子。一切施中并有妻子故别也。七过去施中。初举所贪境。二闻已下以理正观。于中先直观空不失方便。后况其谢灭。三菩萨下正成舍行。此三世施但舍自贪心。与无贪善根相应故。入此中收。又通论四句。一舍而非施。如三世施。二施而非舍。如自食施身虫等。三亦施亦舍。如前门。四非施非舍。如信藏等。未来现在亦各三义。同上可知。现在所贪中净法内但举二乘者。以佛菩萨现在缘成非不求故不同过未谢及未至无缘起故。是故不同前。第十中四。初乞至。二菩萨喜。三观身过患。四开意成施。谓纵是好物我尚应舍。况此恶物。又纵无所益我尚应施。况复令我得三坚法身财自在。第七慧藏释中三。初明照法成慧。二菩萨成下明慧成益相。三显无尽义。初中二。先明慧自照法。后明为他正说。前中初总举所知。二释成能知深妙。前中以四谛历知十法。谓五蕴无明爱及三乘。五蕴约染果。痴爱约因。此七皆当相是苦。缘成是集。无性即灭。显灭为道。以为诠门显灭故。又是菩萨巧回成道具用。故如论诸惑成观分生死为涅槃。后三约净。声闻是人。四谛为法。所行道品为集。所成果为涅槃。十二缘是缘觉法。无边法界是菩萨法。又释知声闻即是知苦。以声闻苦是已知故但举其位。二是彼所行法则道谛。三彼惑习等未尽即是集谛。已有断故法后说之。涅槃是灭。缘觉菩萨准可见。二释能知中。初问意。知有二种。一随相知如小乘人。二称理知如菩萨人。今但言知于此二中是何知。故云云何知也。下释。是称理。知有六句。一总举因起。二非我下二句显无二我。上句明相不实。下句体空无。三不取下三句明对法离染。不取坚固对前上句。不取所有对前下句。三知一切下释不取所由。二为他说中。初句标。二云何下释。释中三。初总。二何等下别。于前十法略举九门。以即同如故不可坏也。三何以故下出所由。先征现见色等是可破坏。何以言不坏。释以从缘起自他共言皆不到故色心俱离也。二菩萨成就下慧成益中二句。一少功广达。二自悟非他。三显无尽义。中十句内。初三自分。于中先二自利后一利他。后七胜进。于中。初四自利后三利他。第八念藏释中三。初对境明念。二菩萨下显念胜相。三菩萨作是下彰念益相。初中有十。一念过去一生至多。二念过去一劫至多。三念一佛至无量。四念一佛授记至无量。五念一佛出世至无量。六念从一佛受经至无量。十二部经如别章。七念一会一时说法至无量。八念一法器根至无量。九念一所治烦恼乃至无量。十念一三昧乃至无量。二显念胜相十句。一妙念者妙过余人。二净念者所记分明。三不浊念者不杂闇障。四遍净念者于法悉明。五离尘念者于所念事不生贪染。六离种种尘念者不生余结。七离垢念者不计我能。八光曜念者广照无极。九乐念者乐修不息。十无碍念者发意即知不待思量。三彰念益中四句。一世苦不乱。二根净不染。三念坚不坏。四持法不错。第九持藏释内十一法。一一品经乃至无量。二佛名。三界名。四劫名。五佛记。六一部经至多。七会名。八说法。九根。十烦恼。十一三昧。下结叹中。唯佛境者显因深彻果故也。第十辨藏中亦四。标释结叹。释中二。先举辨体谓后得甚深智故。二显辩功能有二。先自分。二此菩萨下胜进。自分中初广说不违典是总显。下别辨。于中二。先明说自在说前所持十法也。二何以故下释自在所由。二胜进中二。初总显谓法光辨演深法。二以广长下别辨。于中二。先无碍说有四句。一明说益。二善入下于教自在。三入普照下于义自在。四不舍下明不失自行。后何以下释无碍所由。谓此位即是究竟位故成此满空法界清净法身。是无垢真身故云净也。叹中十句。一无量者多门故。二无分齐者一一皆无边故。三多门无间。四和杂不坏。五自体无断。六不为缘断以非是可断法故。七言无怯惮。八悬远甚深。九廓然无底。十摄法释成。第六结叹十藏。初一句结。下叹胜。叹胜中。初一句结叹谓令众生得菩提故。下十门别显。别释唯有七句。各标释。一叹行利。二行常。三行广。四行巧。五行多。六行坚。七行入理。是名下总结叹也。此后应有证成及偈颂等。文不足。或是略故耳。上来总第四会竟

　　　　华严经探玄记卷第六

　　　　华严经探玄记卷第七（尽第五回向）

　　　　魏国西寺沙门法藏述

　　　　如来升兜率天一切宝殿品第十九

　　自下明第五会。四门同上。释名中。会名者。约处名兜率天会。约主名金刚幢会。约法名十回向会。品名者。如来明佛法界身。升是赴机起用。兜率是所赴之所。三义题名。又赴此喜足天者表世间行满故也。一切宝者表摄行多门。可贵交饰故也。二来意者。初会来为答前十回向问故。又前明解行今起大愿。若不起愿恐证无为。故次来也。又回前解行向于真证故也。二品来者将欲说法先辨所依处故明也。又前会既终赴后之始故先辨此。三宗趣者。先会宗亦有人法主伴教义。各体相用准前可知。又以大愿回向无尽之行为此会宗。至下当辨。品宗者。谓天王严称法界之器殿为能感。如来以遍法界之身云为能应。感应契而无动。无动寂而繁兴。缘起具德为此品宗。四释文者。此会三品。初二序分。后一正说。何故无后进趣者。以摄前解行总为趣地方便回向当体自是胜进。是故无也。此经上下此例有四。一约行满入位之际。如贤首信满总为入住方便。二约比满入证之际。如此回向品初僧祇满总为入地方便。三约功用满入无功用之际。如第八地初总摄前七地为方便。此二僧祇满。四约因位成满之际。如第十地初摄前九地为入方便。此约三祇满处摄也。余同位相接即别有方便故非一例。就前序中二品二序差别同前辨异。初品中有七。初本会圆现。二不动升此。三天王严处。四迎佛设供。五睹佛胜德。六天王敬请。七受请成益。初谓前十方觉树普光忉利夜摩等说法之会并皆未散升此。所说与彼同时。是故横遍十方竖通八会。同时前后无碍而说。余义同前说
　　第三严处中二。先明一方严。二结会十方严。前中二。初遥见佛者明睹胜缘。二即于下显严胜座。于中先总显后以无量下别辨。前中以此座是实德所成是故有十三种圆满相。一自相谓宝座具德故。二因相谓宿善所生故。三不坏相佛护念故。四胜相多因所生故。五真净相佛净法起故。六共相众生共严同受用故。七具德相。八离恶相。九微妙相观无厌故。十出世相。十一无染相。十二同相谓相同在世间缘集成故。十三无尽相谓众生见不能尽。亦是甚深相唯佛境故。第二别显中。初一句标。二所谓下正显。于中有二。先辨器世间庄严。后百万诸天神下辨众生世间庄严。此中亦分有智正觉义。前中亦二。先外事严。后从百万亿神力下明内法严。前中二。先色相严。后百万亿天盖幢一切宝铃下音声严。前中四。初杂事严有五十二种。第二百万亿大海月下别事严。于中宝有二十一种香王十七种云雨二十一种。第三百万亿天宝幢下重明杂严有二十九种。第四天杂宝衣下重明别事严。于中衣幢各十种。第二音声严中有四十二句分二。先乐音有十种。后妙音下明法音。于中二。先总叹三宝功德。后别叹十住菩萨功德。前中三。初十句叹佛宝功德。二叹一切菩萨下四句叹菩萨僧宝功德。三叹深法下八句叹法宝成益功德。二别叹十住功德。以是正位摄因行故可知。外严竟。第二内法严者。亦是上来庄严。今辨严已出生胜德显座德用。于中三十一句分三。初十三句出信进念定慧等杂行。净解脱是不思解脱也。二有十一句十度行。于中末句结十度可知。三普入下七句明出三业大用。此是师子座三业以依正无碍故。器世间严竟。第二众生世间庄严中亦二。先有五十八众外相严。后出菩萨净愿下内法严。前中二。先四十四显人天众严。后十四辨菩萨众严。前中。先十五欲界人天八部等。后二十九色界天等然余处说于四禅中各有三天。此各四者。皆一是总余三是别故也。谓初禅中梵眷属天。二禅中光天。三禅中净天。四禅密身天。此各是总故不同也。又四禅中少密身余处说名福爱天。无量密身是称福生天。密果是果宝天。亦名广果。以第四禅天身行断无出入息故俱名密也。次五净居天。后更云百万亿种种天者应是无色界天。既不显名。或通一切也。第二菩萨众中。初十依本位名显德用。后四以天名说。此上并是海印中法界自在差别实德。以人法无碍依正混融故致然也。第二内法者。亦是上来庄严。今是严已成德堪为胜用。有二十句法门行相可知。上来一方严座竟。第二如此世界结通十方无尽世界敷座。可知。上来十方天王严主伴座竟
　　第四迎佛兴供中二。先出迎兴自分供。二佛神力下设胜进供。前中二。初诸天兴天供。于中先雨十种供。后从身出众总合观礼。二不可数下明菩萨兴出世间供。第二胜进供中亦二。先诸天兴天供。后菩萨兴出世供。前中四。初佛力令天睹希自庆。二阿僧祇下衣盛华等诣佛奉散供养。三亿那由下于佛行处庄严虚空。于中十种。初一总余九别。别中一一各初起胜心后兴妙供可知。四无数亿下从身出供在路供佛。八句可知。二菩萨兴出世供中三。初从意业出供。二从身业出供。三语业叹佛。初中二。先总显供事。后一切宝盖下别明供佛。前中二。先标。谓离三界标供分齐。从真法生标供所因。下释中先释分齐。以离惑故慈普故智深故唯佛能知故离三界也。下释所因。从四因生故名真实法生。一坚信是加行智。二不思善是正证智。三变化是后得智。四真法是所证理。既从此起还称性平等故以无行法印之所印定。下别辨供佛中九种。一一中各有五义。一举供事。二遍法界明称真性。三用供佛。四过天显胜。五出因。又亦初四是上总中分齐。后一是上所因。于高座供中心境等佛者明证理同佛也。依此起座令座亦同佛境也。以此菩萨并是普贤极位因果同等故。余准可知。二身业供中从身出八事云供可知。三无量菩萨下语业供养叹佛法身无边功德可知。第五睹佛胜德中二。初大众睹佛法界身云。二尔时如来下明佛现此身云之意。前中亦二。初见法界身无边德用。二尔时诸天见如来身下明见佛身光妙用无尽。前中然此所现所见佛法界身岂有限量。今且依下结文分为十门。于中二。先显十门之德。后如是正念下结十门之名。前中辨此十门即为十段。然望后结少不次第。从初至清净善根来超明第十见佛示现不可思议自在神力门。于中先举能见人。后显所见佛身。无量者正显法界无限量之身。显前一切世界菩提树下无不现也。不思神足者显前不离觉树升天等也。文中有四。初妙用益生。二周遍下德普利物。三成就下用深令敬。四随所下应机成济。二显现如来下却辨第一大众如是正念如来门。于中二。先明如来现自胜德。谓大福大智大定及体遍。二令一切下广益众生。于中三。初益地前。二悉能下益地上。三一切法云下益令果满。三以正觉下明第二观察正觉门。于中二。先明自觉成满。谓初觉俗谛境。后于不退下觉真谛境。二教化一切下明觉他成满。四示现色身下明第三入智慧渊门。于中色身是起智所依。下显智相有四。初观众生智。二善解下明知佛十力等智。三住一切下知法门智。四悉能下明成智渊海。五如来日下明第四入功德海门。于中有四功德。一寂用无碍德。谓照机日不没恒住佛寂灭。二于我我所下明大行无染德。三在大众下明大智无著德。四以大悲下明大悲摄化德。于中初举化事。悉善分别下明化意。谓为众生分别菩萨智信等行令成正觉彼方出佛大慈之心显佛之悲。不尔岂在佛慈心内。六佛身无量下明第七正知如来门。于中初辨如来身语二业。二于去来下明如来意业。于中二。初照三际以摄生。后普于下遍十方而化物。七佛智慧月下明第五至虚空慧门。下文云。菩萨清凉月游于毕竟空。此中显佛月游空故也。于中二。初明照空无碍慧。先照真。次慧心下照俗。后一切世间下会俗显真。二顺众生下益物无著慧。于中三。初现身含受益。解了下明无著。二随顺下拔苦离染益。未曾下无著。三正观下令成善利益。永离下无著。八放光明网下明第八观察如来净业相好门。于中二。初佛光照现。二令一切众下明众寻光见佛十方净业相好。此中二。初见佛自相业。谓先见佛于十方刹所现相好。后菩萨所行下见佛净业。谓先见自利净业。善分别下利他净业。二成就下见佛能成他相好。谓先能成。后皆令成就下所成。九自在法王下却明第六知众生福田门。于中二。先总显后别显。总中初照现如来福田胜相。后释显胜义。以依智缘生故胜也。二别中显如来十种功德为世福田。一身智遍世德。二无碍天缯下胜福临机德。此二是田体状以为田生福义在世间故皆云世间。自下明益物成德。显田胜用。三无上导师下明导师巧引德。无畏乘是导师游处也。四一切世下明医王善疗德。初治惑障。次善能下令离苦报。后随其下令离恶业。五随其所应现佛下随应现身方增善德。　　六一切众生下觉迷安怖德。七如来最胜下智王开晓德。八无量功德下因圆果净德。于中初句标果。业行下显因圆。谓因时于世所修业行但能感示世间之报。及慧到岸成佛之时令前行等皆悉清净以出染故。九能满下能满世愿德。十示世下能为世友德。是故名佛为胜福田。十光明清净下却明第九正知法身普照十方门。于中七。初照除行障。六弊中举初也。二悉令下净其行愿。三等观下破染生净德。于等观等佛智普照也。起净业令修对治。降魔殄染缘。灭惑除染因。生力是所成德。谓十力也。四一切世间下破痴授智。前破四住此灭无明。初破痴法施下授智。五如来智下令离怨满愿。六最胜下为缘生善。初总。少修下别。谓以佛田胜故少修供养获大功德置众生无尽智地。是故德大显上果报无量。智地显上具足清净。七喜德除难。谓善由心起。心既见佛生喜。喜心中生善广大。是故除三恶八难也。上来十门别辨竟。自下第二总结名。但此佛德既圆融无碍同一法界之身。是故此结皆有通别。如是正念如来者。通论总具上诸功德名为如来。明此大众于如是如来专心住想名如是正念。别论此结上第二门。二者通论上诸功德总名正觉。以无不照察故。明众于此摄虑照达故名如是观察正觉。别论此结上第三门。三者通论上佛诸德无不总是智慧之渊。以明照无底故。明众于此智契相应名如是入也。别论此结上第四门。四者通论上佛诸德总是功德大海明此众智契合名入也。别论此结上第五门。五者通论上佛诸德总名虚空智慧。以鉴照名慧则慧称性一味无限无碍名空。明此众智达到其际名如是至也。别论此门超结上第七门也。六者通论具上诸德之佛名为众生福田。以此堪能生胜福故。众了达此名如是知。别论超结上第九门。七者通论具上诸德名为如来。以皆从证理而成故众知可解。别论却结上第六门。八者通论上德无不皆是佛果净业之相好。众观可知。别论此结上第八门。九者通论上德无不皆是大功德法而成佛身。无不明照普遍十方。众知可解。别论超结上第十门。十者通论上德无不皆是如来不思议自在神力。别论却结上第一门。又此上十门应以六相融摄取之理方显耳。自下第二明众见佛身光明妙用。于中有三。初见佛毛孔出光用有十句。初本余九末是光中事。并法门可知。二尔时诸天复见下明见佛从身出光用。三又睹自在下见佛神力益物用。就身光中有二。先见出杂色光。后又佛身下出妙宝光。前中七句。一光照法界。二示现下光现说法。三显现阿僧祇下光现奇严。无尽中生者释不穷尽义也。四悉普照下现光中刹内佛出益生。五显现下现多化身。六普照无量下照穷法界。七持一切下明光起意。下出光因。谓平等真如是佛所住从彼生也。二身出妙宝光中有二。先出光辨因有三。一功德二大愿。三不放逸。后出生无量显光用。三明见佛神力益生中二。初通益众生。二于一切下广益菩萨。上来大众观佛法界身云竟。自下第二明佛现此身云之意。于中有二。一现此身云为益众生令随正行。二如来显现下为令众生知佛无边自在胜德。前中大悲普覆明佛现德之心。智慧庄严显所示现德。谓牒举上文所现之德以皆是大智庄严显故也。欲令下正显所为。于中三。先随位渐次益。有六句。即是信等六位之益于果位中得深法是大涅槃。具慧光是大菩提。余可知。二满足下随行渐次益。于中亦六。一求果心坚。二不坏法性下于法观解。三满足下依解起行。四成就清净下行成入证。五具足修下明证满德备名普贤行。六成就如来下因圆得果。三远离下随义差别益。于中三。一令远邪魔得正智愿。二令常见佛得大智断。三令常依佛得法入众。二令众知佛无边德中现如是等类无数净善。总牒上文所现之德。以皆是佛净善根相故。调众生总举其意。云何现德而为调生。谓悉令知佛功德海。正显所为有二。初别辨后总结。别中五。一令知佛德备。二如来下用广。三本所下果极。四成就法王下智圆。五成就最胜下德深。谓体净德齐。相严丽也。二于一切劫下结德无尽。以别说难周故总通结。第六天王敬请中。善来者明佛具法界德不动而来故巧应机来故顺理而来也第七佛受请成益中有二。初升殿益。后尔时世尊下升座益。前中二。先受请升殿。后尔时下明其益相。前中二。先升此界殿无边相海是佛相庄严。令天王喜等正明受请意。即升殿等明机缘契合也。二如此下结会十方升殿圆满。二益相中三。初严处益十句可知。二尔时下明天王得定益。于中初不乱正念正明得定。下依定增善。增善有四。一进心。二喜心。三菩提心。四总持。三令天王忆自宿善叹佛。显处益中二。先此界谓叹前夜摩十佛之前十如来寄显渐深远过前故也。理实通于一切诸佛。后结十方。第二升座益中二。先此界升。后十方升。前中二。先升座。后益相。益相中。先法益谓初现同三世佛之身。二应机说法。三明法身无著。下明事益及结并可知

　　　　兜率天宫菩萨云集赞佛品第二十

　　初释名者。明如来将说妙法必英徒影赴电速云臻遍满虚空集于法界各以妙偈叹佛实德故以为名。又天宫是处。菩萨显人。云集是身业自在。赞佛是语业功德。约身语处用以题名。余来意及宗并同前释。但加叹菩萨德及光益为异。四释文中四。一集众。二放光。三叹众。四叹佛
　　初集众内。先此界集后十方集。前中三。初举本位。二一一菩萨下明集来。三以正直下显德。初中佛力显集所因方等显分量。国名坚固者表显所依行成难坏故也。佛与菩萨同名幢者表回向善巧因果独出摄伏故也。宝网覆身表德备也。放光用广也。三叹德中二。初叹其行德。于中二。先自行后一切众生下利他行。谓十地已还等一切众生同时于此菩萨身念念观见。别别法门皆新新引摄。故云观无厌足。二此菩萨下显所得法门。于中初总。后所谓下别有十种法门。一身遍游。二智见理。三多身遍。四入果用。五得果智。六巧便光。七广辨。八深持。九见法界。十尽虚空。应以六相融摄思准。第二放光中两膝放者过前足指表行渐胜故也。又膝有屈申进趣用表回因向果进升之相故也。于中四。一出处。二光数。三所照。四缘见。谓因时同行果时感会故见也
　　第三叹众德中二。先别叹。后总结。前中二。先明所乐谓佛不思议解脱用也。二明所得于中有五。一得法界身。二得无碍下明得法界心。于中有四。一三昧心。二无著心。三无碍心。四离垢心。宝心是证心故能离垢也。三得佛无量下显得佛力。初标。决定下释显也。四得诸下明得佛证。初标入深下释。谓入深智是能证底。净法身等所证底。五得一切下明得佛智。于中十句。初句总标。下九别释。于中。一智依理起故云妙趣生也。二智起开明。三成金刚大智。四金刚喻定破微细愚。上来本智。下明后智。五摄生智。六自在智。七无著智。八照俗智。初名学数终名究竟。九善住下照真智。后成就下总结无尽。此等并是究竟位中菩萨与佛同一法界。是故皆云得佛所得也。但就因门说为菩萨耳
　　四偈叹佛中十段内。初金刚幢标别说人。以此菩萨为先首者由是会主故。承力显说所依。普观四意同前会释。十颂叹佛寂用无碍德。于中分五。初二明佛无生灭示现有。初颂正辨。于中。初半无生灭。下半现有。后颂寄对彰深。谓上半寄劣显深。谓则寂之用非四心境是故难思。下半就胜显妙。既非四心是谁境界。谓彼智还是佛智及普贤位满智境。以称佛境智要佛智方尽故明深也。二有二颂明佛非色声示现有。亦初颂正辨后颂寄显。上半亦寄劣彰深。谓凡小及地前名劣智也。下半就胜显妙。谓地上证智能为佛本名本业智。十地位满名成就则普贤智也。又成就亦是佛智。三有二颂明佛无来去示现有。初颂正辨后颂显深广。谓此则无来去之来去。身遍诸刹语广说妙意恒住寂。又上三句显广。下一句显深。四有二颂明佛智不动示现用。亦初颂正辨。上二句入证。下二句现用。后颂显深广。上半深。下半广。五后二颂劝修辨益。初颂劝修。后颂辨见益。第二以观佛心坚名坚固幢。十偈分三。初七叹佛德。次二劝修趣入。后一结见闻益。初中五。先二偈明体用超情。谓初一体深。次半用广。下半超情。二有二偈明德深劝近。初偈德深。上半说深法。下半起净身。谓明佛净身随顺万行因缘而起。谓本性为因所修为缘。何故显此德者明从缘起是可成法。后偈劝求义理便故。三一偈叹佛令供广。益德谓净心常心供令成佛。四一偈叹佛令观增行德。初句增长德。二长行。三离惑。四结观。五一颂叹大人观解德。谓究竟法性之佛子方解了故。劝修中。初偈劝起欲求道。后偈劝报恩敬近。下结益。上半结叹。谓见佛结上佛德。闻佛法结上导师所说等法。下半显益　　第三智力勇健尽佛海原名勇猛幢。十偈分二。初七叹佛为修行胜缘。后三显佛自在之德。前中初一明佛难见要具净信心为因佛力为缘方得见佛。细色合佛以难见故。二明见难尽。谓要以普贤猛智方尽原底。三明佛难成。谓要依圆净心海十地之所出生。四明佛法难遇得便离垢。五明佛难逢见能灭惑。六明闻信难成要由善友。七校量显胜。若化一人令信入佛德过上施。下显佛德中。一德圆。二用广。三体寂。第四以于生死夜现晖智光名夜光幢。十偈分三。初一叹佛用广十方普见故。次七明佛用深融理而起故。后二双结深广无涯底故。用深中。初一体一无一故现多。二明无二而二现庄严。三明一二双融德无尽。谓空喻体幻喻用。上叹此佛下类余佛。四依体起用。五用相无功。摄论云。如摩尼天鼓无思成自事。如是不分别种种佛事成。六明体用无碍。谓则体成用而不失体故云不坏法性。即用常体而不废用故云不著法界。是故由不著理故恒用不废。由不坏性故用无不寂故也。七双融自在。上半约体绝待。谓化非化俱不可得。下半约缘示现化非化。又上二句标。下二句如次释可知。又释此明依真起化作二门释。一开义。二融合。初中真应各有二义。真中。一不变义。谓虽现化而常湛然初句显之。二随缘义。谓不守自性无不现应故云亦非非化。二化中。一无体即空义。谓揽缘无性故云诸法无化。二从缘幻有义。故云示现有化。二融合亦二义。一别合。二通融。初中由真中随缘则不变故。是故亦真亦不真。非真不非真名为真法身。化中体空则幻有故。是故亦化亦不化。非化非不化名为佛化身。二通融。谓由真不变显化体空。此是真不无化不有。以为法身不无化用。以有化中空义故。又由真随缘显化幻有。此是化不无真不有。以为化身不无真理。以有真中随缘义故。又由随缘幻有不异不变体空故。是故现化纷然未尝不寂。真性湛然无曾不化。真化镕融为一无碍清净法界。思之可见。下二偈双结中。初结上体深无底广无涯。后结上用。上显深。下彰广
　　第五深慧无碍名智幢。十偈分三。初四叹佛德用无限。次四叹佛一异无碍。后二叹佛生灭自在。前中初二显用无限。后二明德无穷。前中先辨感用之器。谓具无碍智及无限悲修行之者普于十方常见诸佛。此显如来于彼大机之所无时暂隐。然有五义。一一身圆广故云十方见。二一身则一切故云见一切佛。三明此用未曾暂歇故云常见。四显此用未曾不寂故云无来处。五彰所说复深故云法亦无著。下明德无穷内。谓前所现一切之身彼一一身各摄法界无尽之德。是故于不思劫说彼一身之德尚不可尽。况余一切之身三世众生等校量显多。二叹一异无碍中。初一法说。谓无二法界融故不可思议。何者谓不可无二思以现多身故。不可多身思未曾有异故。不可一多思以无两法故。不可俱非思以体用宛然故。是圆融难测量也。次一喻况。次一法合。下一释非一异。并可知。三生灭自在中。初一明不生灭而现生灭。后一明所现生灭还则不生灭。第六照理可贵故名宝幢。十偈分二。初三叹佛身心自在。后七叹佛出世自在。前中初二明身。一无量现量。二无处遍处。下一自明心。上句明无八识心王。次句明无心所有。下半结法体。智论云。佛地无有心心法也。问若约法身可如上说。约受用身无心法。岂可令佛同非情类。答若依初教佛地具有清净八识及二十一心所。设言无者但无染识非谓无净。又由智胜但云有智。非谓无识。若终教唯一圆智内证真如外起化用。亦无心王心数之异及八识差别故。梁摄论佛果唯如如及如如智独存故也。若约顿教以始觉则同本觉无始觉之异故。遂合此智当相则是如。智相亦尽。唯一妙理离言绝虑为佛果也。若约圆教既理智混融举法界俱为智。说十显无尽。是故此智未尝不即法界。思准之后七中。初四明此佛后三类余佛。前中初二明佛为益出世而则无出。谓初一明不出有损。次半明出世益。下半显实无出。诸法无行经云。如来不出世亦不度众生。众生强分别作佛度众生。解云明此释迦身出世之时则常无出。非谓别约法身。下二释不出世所由。谓凡论佛出皆于时处。今推此二俱非等觉。是故即出而无出也。下明众生机熟。自于心内见佛日出。然佛自觉本非净日。下类余佛。中初一法说正类。上半牒前出。此佛出世则无出义。谓前众生心所见佛并是虚妄无有故言语断也。下半正类三世佛出。理亦同然。次一喻况。上喻佛出则无出。谓破闇名日出。日出闇已无。闇无日非出。是故出则非出也。下半喻不出而出。出但有名也。下一法合。上半合出则无出。下半合无出而出。出但有名。是故不异彼不出也。第七勤观妙理名精进幢。十偈分二。初一泛举诸佛标德同应异。后九正叹此佛。前中身同是法身同。义是功德同。下半应异亦是用同。文意理实诸佛体德齐同。所有异者皆随应现。此同等功德。如无性摄论云。于法身中所依意乐作事无差别功德者则是开示逮得一切佛平等性。所依无别者一切皆依清净智故。意乐无差别者一切皆有利益安乐一切有情胜意乐故。作业无差别者一切皆作受用变化利他事故。后九中二。初三略释。后六广显。前中初一明境义深广。释上义同。二明身非是根境内外。释上身同。三随机见异释上应别。下六偈中。初二明法身体非分数。先法说后约喻。如横计之我本无所有。纵四智五眼思亦不及。以无物故。此举妄计情有理无非圣智境。以况法身理有情无非下位测。二次一明依体现相。次一应缘见用。次一明用成益。后一显用广大。第八净慧照实染障已除名离垢幢。十偈分四。初三叹佛身智净。于中先一叹净智益世。后二叹身净。一拂应显真。二依真现应。二次二叹三业净。初一意业净。谓名德虽高而心常安。后一身语可知。三次三融摄净。一照理。二现事。三融显无碍。以器世间则是智正觉故云即是身。此身无性复则真谛故言则是最胜。最胜是胜义理故也。下半释显无碍者是上融摄相即等知彼故名无碍智。四后二离妄净。一泯境智。谓菩提是能照佛。法是所照寂故无得。后一绝三际。谓于三时求前智证竟无得故离彼倒也。第九了佛应身即同真故名真实幢。十偈分二。初二明佛无方大用。先一明所应处。后一明所现身八相用也。下八会用同体。于中初二约思见会。先一征用。后一同体。二次一约身土。上半举用。下半会体。三次一约化用会可知。四次二约佛德会。初句标涅槃德。次句标菩提德。下半如次释可知。次中上半举神力德。下半总会无所有。五后二约佛因果会。初一牒举因果。谓明佛往昔知唯心道理明解诸法悉皆如是不可得故。是故速成正觉由此佛果平等离言同一真体。后一正会显体可知。第十善解成佛之法故名法幢。十偈分四。初二明近佛益。先一总举。后一释成。上半举损显益。下半彰益异损。二次三明于佛所发心利益。先一总举。二释成。三校量显胜。谓不知发菩提心之方便犹非供养。若能一念发菩提心则是最上法之供养。三次二明于佛所闻法利益。于中。一由闻故求因。二由闻故得果。四后三明于佛所生解利益。于中初二举损显益。一标二释。谓过去无量劫由不知是法既不成佛。今时纵尽未来际劫若不知是成佛之法。终亦不成。下一彰益异损。上半举理境法。下半成智行法益也。上十菩萨百偈叹佛。或总为一。以融会为一法界佛故。或别。以十佛百门德差别故。或同。以百偈无非显佛德故。或异。以门门相别故。或成。由此德缘佛果立故。或坏。各住自法本不作故。准思之。又此偈后应有结通十方世界。但为前诸菩萨各云普观十方。则已显现故不更论。前会等处皆准此知

　　　　金刚幢菩萨回向品第二十一

　　释名者。德成无坏喻号金刚。独出世间举幢以表。此中即以金刚为幢。菩萨是人。有彼德者。有财释也。回已善根向于三处。此是行德法。谓刚幢之回向。依主释亦通有财。又通持业。以人法相即故。但以寄人显法故双举耳。此即从德标名依人显法故也二来意者。序分既彰。正宗宜显故次来也。三宗趣者。十种大行回向三处。为此品宗。又以无边行海随顺无涯大愿成就普贤法界德用为此宗趣。如下文显引之。四释文中有六分。一三昧分。二加分。三起分。四本分。五说分。六证成分。以随行别颂故无偈颂分。同下地品。初中何故入定者亦有六意同前。释文中三。先标入定人。为说金刚法故。高出法故不异名入也。二承力。三正显所入。菩萨者标人别法。简非果定。明智者泛论有四义。一初加行定。谓是证智之明故云明智。如明得明增等。二约根本智定。本智证理破无明等名为明智。如大乘光明三昧。地论释。光明者对治无明故。三约后得智定。明了所缘故名明智。四约自在智定。谓普贤圆智朗照法界故名明智。如锭光颇梨珠照十佛世界等。此中智是体。明是用。又若三乘寄位言此中唯初定。若约刚幢自德论具本后二智定。若约圆教显唯约后一门。三昧此云等持。如前释。二加分中三。初中总显能加。二辨加所为。三正显加相。前中亦五。一明诸佛现身。谓十方百万等散居相去同前准之。又多佛加者增重法显同亦如前。二同名者四意同前。三告叹得定。四善男子下明得定所依。谓十方佛自说作加令得此定。五又卢舍那下彼佛自释作加所由。有四句。一由舍那宿愿力故令我作加。二由舍那现在神力相感同加。三由刚幢智净上感是故作加。四由诸菩萨善根机熟应闻此法感诸佛加。是故刚幢得入此定。又前十住中但有自善根力无诸菩萨力十行中有诸菩萨力无自善力。此中具者显位相渐增前后影略故也。四中初二果力后二因力。何故须此四力者。初力显法根深久远积德而成。二德成现在动发扣机。此上化主力。三助化力。四机感力。二辨加所为中二十二句。初十标所成。后十二明所作。初中欲令菩萨字通下诸句。十句分三。初四令诸菩萨得智德圆。一十无畏智于缘无惧。二四十无碍智常说不断。三入缘起法界相即自在智。四令因智入果显成圆极广心是大悲也。次三令诸菩萨福德满。一明善根广多。二明善离染谓无漏故名白净。三明善甚深谓入普法界。又显重重无尽。以一一门中摄一切门名普门。故乘此普门故入深法界。是故具德无穷尽也。后三令诸菩萨起用自在。一令现佛神足通。二令净宿命念。三令得诸根智力。谓分别佛境以持机根。又有本作谓持彼善根使增长也。为成此等益事。是故加也。二明所作中十二句分二。初三正明所作。谓广说正法。一总显多门下别辨。初句明持成就则起说方便。后句正显所说十向圆备故云具足。下九显说所为分三。初三约位。一摄地前。二安地上。三绍佛果。次三约修。一令开发十向大愿。二令说入实际回向。三令知回向广大法界。次三约人。一令种根者生喜。又以回向是一切菩萨同所修故悉欢喜也。二明此回向是一切佛同所修故劝令修也。三结成因行。谓行为了因能显性故名护持也。又释前十成诸菩萨自利行。后十二成诸菩萨利他行。然亦互通。又皆初总后别。同异成坏准地论应知。第三加相中三。先语业加。次意加。后身加。初语加中九句。汝说此法者是总余是别。此说法有二种。一他力说。亦是果力亦是增上缘力。如经承佛力说故。二自力堪说。亦是因位力亦是因缘力。是故此法以自他因果亲疏融合方得有说。自力八中。初三明有作净法力。一总谓既住佛家理宜宣法以行家业。下别一长无漏功德。二入总持智慧故在佛家。次二句无作净法力。一证佛常身。二照法真性。后三显身净力。一白净等是二乘不同尽。二住广等是菩萨尽。三住无碍等是佛尽。此是地前而云佛尽者。是圆教普贤位摄。如前后说。二意加二。先正加。教释偏加意。前中十句。初一总余九别。别中初三与授说智。一分别句身是辞无碍。二无留碍是乐说无碍。三无碍法明与法义二无碍。次三与同化三业智令以三轮同佛成化故可知。后三与说法仪式智。一令说法时心无偏党但为利益故云向福智也。二触对诸法皆能发生巧便胜解。三对缘正说无有穷尽。又初是说心。次说解。后说行。一切处是顿说。不断是常说。释偏加及身并起分。并如前释。第四本分中。先警告大众。下明显有二。先明体后显相。前中二。先总标。二悉普下别辨不思。大愿者总标起。谓期求名愿。深广名大。出过分量名不思议。此是普贤自体无障碍愿具尽法界无限德用。如下此品所说。诸德总在此一大愿句内故云不思议。总说虽尔别论有十。一所期不思。谓要得无上大菩提。二忍苦不思。谓无有世间恶道等苦经多劫受能坏此愿。三受恼不思。谓于背恩恼害菩萨难化众生如初摄化大愿不转。四难坏不思。谓无有天魔二乘异说能坏此愿而不从化。五广故不思。谓尽法界众生界等如十尽句说。六深故不思。契同法性如性起愿。七佛摄德不思。当体具摄法界之无限大功德海。八出生不思。谓依此大愿出生一切波罗蜜行不可穷尽犹如大海出宝无尽。九大用不思。谓大愿宿成无功辨事如灭定闻声愿力起等。十逆顺不思。谓大愿普应类机成益逆顺多端非下位测。然大愿实德无尽。依则辨十。并皆如下说分中显。下别普救等明利他广大。学三世等显自利广大。各具前十义可知。又此中初是观相。次大善。后不怯弱六决定中有三也。余义同前释。二显相中二。先举数显胜。谓三世同说显法要胜。二列名显胜。先列名后引三世同说显胜也。列名者十回向义略作五门。一释名。二义相。三体性。四定位。五行法差别。初释名者先释总名。一周圆数依则说十。回向是义即带数释。然回向有三。初约理者。舍相曰回入理名向。二约利生者。得理不证曰回大悲随有救生名向。三约菩提者。所修善根不愿三有二乘名回正趣无上菩提曰向。二别名者菩萨善根济诸众生烦恼业苦名救。令住菩提名护。虽成救护然于众生照性平等故名离相。又救是大悲。离是大智。又初是广大等心。后是不颠倒心。回向是行。谓以善根回向成如此救生离相之行故名回向。从所向立名。二于三宝得不坏信。以此善根而成回向。此约能回行体为名。三学三世佛所作回向名等诸佛。从所学立名。通能所回。四菩萨令善根至一切处而亦回向于一切处。通能所立名。五以自所成无尽功德之藏而成回向。从能回向行为名。六施绝三轮名顺平等。此亦是能回之行。又名坚固善根者舍三不坚顺成三坚故名也。七以善根等以顺益众生。能所立名。八善根合如。以成回向所依为名。九不为相缚。不于见著。作用自在故名解脱。如不思解脱等亦能所合目。十称性起用。谓以法界善根回向法界。当法立名。第二显义相者有二。先别后通。别中前七随事行。后三称理行。前中初一悲智不住明行本。次四明行相。于中初一起行心坚。二约佛辨广。三约法显遍。四约德显多。下二明行成。一智行成。二悲行成。后三中。一正与理合显体深广。二明依体起无方大用。三显体用无碍圆明自在。二通论一一中皆有三种回向。谓以善根回向众生。回向菩提。回向实际。此各二义故成回向。且众生二者。一由菩萨善根必依众生成。是众生之分。是故法尔还向众生。二泛既是菩萨必为度生是救生具故理须向彼。不尔即同二乘自度非是菩萨。二菩提二者。一菩萨善根依大菩提成。从彼流故。是彼分故。法尔归彼。二泛是菩萨意其必至求无上菩提。是故家法向大菩提。三实际二者。一菩萨善根缘成无性依真而成。从彼流故。是真之物法尔向彼。二泛是菩萨必为证真背无明故照二空故。问何故须此三回向耶。答此三有多义略论十种。一约菩提心有三心故。起信论云。菩提心有三。一直心正念真如法故。二深心乐修一切诸善行故。三大悲心救拔一切众生苦故。二约成菩萨三聚戒故。谓律仪离过向实际也。摄善广修向菩提也。摄生大悲向众生也。是故法集经云。若菩萨舍于三聚回向之心菩萨不应共住。三约成二行。实际向护烦恼行。余二护二乘行。四成二利行。向实自利。向众生利他。向菩提通二利。又释。菩提自利。众生利他。实际俱非。五为成三德三身。由因位三行果成三德。向实际成断德。向菩提成智德。向众生成恩德。三身如次可知。六约成悲智。智中。照理显事分二故有三也。七唯约悲。谓何故向菩提。为众生故。何故为生。以彼即真而不知故。八约智。谓见众生染相尽故即是实际染相不坏。是故为生授以佛智。故向菩提。九　　　　约无碍。谓菩提智证同理性。众生染相即真无异。是故向一即向三也。十约圆明。谓三法圆融各摄法界具德自在。一切法门相即相入无碍思之。第三明体性者有二。先总后别。总中有三。一约所依以明智三昧为体。二以本分中大愿为体。三具论有六法为性。一定。二智。三愿。四悲。五所依法界。六并通慧作用不思解脱等为性。二别辨体。下说分处随位显之。第四定位者此当解行位终第一僧祇满。依佛性论至此位满方名不退之位。依瑜伽此中犹自堕地狱中。有说此犹属资粮位以于回向后。别说四善根为加行故。有说此通二位。以于第十回向之中摄加行故。有说此总加行。以住心已还属前二善根位满心已还属。后二善根位故也。上总约初教说。有说十住初即位不退。况至于此。又三贤总为趣圣方便。不分资粮加行近远。此约终教。顿教一切行位俱不可说。又准此下文。于此位中摄一切位具普贤行。是故位满即是因圆。此约圆教普贤位说
　　第五行法差别者有二。一约实位普贤行相。二约寄法差别行相。并如下说分中辨。第五说分中。但大回向位有二分。一果分当不可说非此所论。二因分随说有四。一唯约位相。如始终教说。璎珞本业经等辨。二唯约自体。如普贤大回向行不依诸位。三以行体从位门阶差说。如此下文。分回向为十门者是。四以位门随行体圆融说。如下一一位中摄一切位。第十即至究竟法界因圆满者是。今此文中正辨后二兼摄前二。亦内摄果分准思之。文中二。先辨一方说十回向。后结通十方所说一切无尽十回向。前中亦二。先正说。后动地等明说益。前中说十向即为十段。一一各二。先长行。后偈颂。长行各二。初位行。后位果。亦有不具者。至文知之。诸位行各三。初标起。二释显。三结名
　　初回向释中二。先举行体。谓此菩萨所行六度四无量等诸行善根。拟将回向。其文可知。二修善根已下正明回向。于中二。初回向众生及菩提明救护众生。后从菩萨如是回向亦无著下回向实际明离众生相。前中四。初明为众生利益安乐而作回向。于中三。初总标。二以此所修下别辨。三佛子下结。别中二。先以善根济三恶道名救。二复作是念下拔苦置善名护。又初令离苦名安乐。后令修善名利益。于中十句。一拔现苦。二令除烦恼障。三离业障是故无怖。四令至菩提。五令得涅槃。六令断所知障使。七令断所知障习。八令得如理智。九令得如量智。十令得理量无碍智。三佛子下总结。令得一切智。二佛子此菩萨下于怨恶众生调练深悲受恼回向。于中有五。初于怨众生调练悲心。二于恶众生调练悲心。三何以故下以理释成练行所由。四菩萨如是观下调练行成悲念转增。五菩萨以诸善根回向时下正以善根回向成益。初中二。先明菩萨平等观心有标征释。二若众生坏恶下对怨境以练心有法喻合。二一切童蒙下于恶众生调练悲心。于中亦二。初总于恶类心不动乱有法喻合。合中二。先明不动本心。二正意下不失饶益。前中被恼退大学小名散乱。二一切众生下别于恶类不舍饶益。于中有五种众生。一于多恶不嫌。二于难化不舍。三虽有下于邪嗔不转。四若见下于无信不弃。五若与下摄痴无恼。三以理释中。先征后释。征意恶人何幸背恩蒙救。菩萨何事被恼仍救。下释中。先总释。谓由菩萨大智见理能不计恶。由有大智堪救人恶。如日有二义。一虽生盲谤无日无计念。二亦不舍还照谤人。菩萨智日亦尔故云乃至调伏一切众生也。二别释有二。初念本大志成调伏行亦二句。初反举六事。谓既本志不为一众生等。岂遇小违而乖大志。二顺显亦六事可知。谓方成大事。理应受违救彼恶人。二重现大心以成调行。于中初句是总。谓此菩提心体可尊贵故名宝。是故设有违恼为存护此心理应无转。下别中六句。一势力义。谓能生如来之境是故名为彼境力也。二普遍义故云广大。三甚深义故云平等。四离垢义故云无懈怠。五希有义故云修难得。六最胜义故云与佛等也。为此大心理应如此救恶人故。是故菩萨令行增也。四菩萨如是观下结调练行成令悲增长。于中如是观善牒前行解。信心净者于前所解道理信心决定也。下依此决定令悲增长。谓悲行不虚故云非但口言。此悲心是总。于诸众生下九心是别。一欢乐饶益。二无行疑浊故云明净。三屈己就物故云柔软。四怜愍情殷故云慈心。五慈念深彻故云爱念。六摄令同己菩提法中故云摄取。七授与大行故云饶益。八令得涅槃故云安乐。九令得菩提故云最胜。由前思择行解力故于诸众生生此等心。是故依此以成回向。五调练善根正以回向。于中先举善根。谓彼菩萨依胜心正以善根回向之时作是誓念。非直令我昔本善根回向众生。若我因前回向众生所有功德。及为众生回向菩提所有功德。复将此功德回向众生令得如此清净趣等。以此要誓送诸善根令至众生所也。于中有二。先回向众生令成法器。二复作念下令得法成满。前中二。初令得法器身。谓净趣是修行处也。净生是修行身。余是行缘。具不可尽也。二常得下令得法器心有二。先令于过不染。谓身虽尊贵心不错逸。虽居净趣而不迷染故云分别趣。二思量下于德起求可知。二令得法满中二。先见佛得信。二闻法持行。于法行中二。初令成自分行德。七财者。依涅槃经信戒惭愧闻施慧为七。即十藏中前七是也。二修学一切下令成胜进德。于中三。初令自利德满。二于一切下成利他满。有三业可知。三令一切下成佛果究竟。第三从菩萨复念众生造作下明于受苦众生以深厚大悲代苦回向。于中有七。初总于苦生起念代救。于中二。初念众生罪业受苦。二我当于彼下起念代救。于中二。先总举。不以苦故心退等者调练悲心深厚无倦。二何以故下释显代救之意。于中先征意云。他诸众生自受苦恼。于菩萨。何急而欲代受。下释中二。初为满自本愿。是故代救。谓菩萨从初大誓舍自身命只为众生离苦得乐更无余为。是故众生皆是菩萨所荷之担。为满如此同体大愿。是故彼苦是菩萨所忧。下度脱一切等显其所作。谓救苦因果也。二众生常为下为愍其迷谬代救无倦。于中三。初标痴爱是苦因。二染著下明依爱受苦。三随诸下明依痴受苦。于中随魔是痴从邪。疑佛是痴背正。此无善因。不得出世道明不得菩提。不见安隐明不得涅槃。此无善果。常驰等明恒受苦果。二菩萨见众生下标自所作回向救仪。于中三。初总举如前众生受苦悲见回向。二以大回下正显行仪有三句。初以大回等尽自大心。此有四义。一以称法界善根回向一众生。余一一众生亦尔。二为一一众生于无量劫受苦无倦。三要令一一众生先得无上菩提。四然于众生及回向行不见能所。同一法界平等无二是名大回向回向。二顺同三世菩萨所作。谓三世菩萨所应作回向我亦如彼而作。三顺极至教。谓如圆教所说普贤回向我当顺彼教而作。三令一切下明因回向令有所得。三复作是念我当悉令下标自回向救所成益。于中三句。初智王住处是涅槃。二令得一切智心是菩提。三拔出等令离生死。谓拔恶险等出分段苦。度生死流出变易苦。四复作是念我当为一切下明既见上益建志正欲代其狱苦。于中四。初总标举。二我当为一切下建志欲于一切处代苦。三我当于一一下明于一切时代苦。四何以故下释代苦意。问自作自受云何菩萨能得代邪。答此中菩萨代众生苦。通论有六义。一谓以苦事自要增其愿行故。瑜伽第四十九云。问菩萨从胜解行地随入净胜意乐地时。云何超过诸恶趣等。答是诸菩萨依止世间清净静虑。于胜解行地己善积集菩提资粮。于如前说百一十苦诸有情类。修习哀愍无余思惟。由此修习为因缘故于彼色类诸有情所得哀愍意乐及悲意乐。由是因缘为利恶趣诸有情故誓居恶趣如己舍宅。作是誓言。我若唯住如是处所能证无上正等菩提。亦能忍受为除一切有情苦故一切有情诸恶趣业。以净意乐悉愿自身代彼。领受苦异熟果。为令毕竟一切恶业永不现行一切善业常现行故心发正愿。彼由修习如是世间清净静虑悲愿力故。一切恶趣诸烦恼品所有粗重于自所依皆得除遣。由此断故菩萨不久获得转依。于诸恶趣所有恶业毕竟不作。于诸恶趣决定不往。齐此菩萨说名超过一切恶趣。亦名超过胜解行地。亦名已入净胜意乐地。解云净胜意乐地是初地。由于地前起此　　　　悲愿断恶趣业即入初地。于彼有情未必实代。此依初教辨。二约菩萨留惑同事受有苦身。同苦众生为其说法。令闻法免苦故名代也。三设有众生而欲造作无间等业。菩萨化止不从遂断其命。由断彼命菩萨自受。恶趣苦报令彼得免无间大苦。此亦名代。此依梁摄论第十一辨也。此上二释依终教。四由菩萨从初正愿为生受苦修习此愿至究竟位愿成自在。常处恶趣救代众生。如地藏菩萨等及庄严王菩萨等。五由菩萨此愿契同真如彼众生苦亦缘成无性即是真如。以同如之愿还潜至即真之苦。依此融通亦名代也。此约同体愿力。六由普贤以法界为身一切众生皆是法界。即众生受苦常是普贤故名代。今此经文顺后三释。虽是地前是普贤位故。是故能代。问若尔何故犹有受苦众生。答此事不定。若令受苦而有利益则菩萨令受亦名为代。此密益非常人所知故不可难。又释由业有二。谓定不定。得报亦尔。彼不定报由二缘力。是亦可转。一由因力。谓彼众生增上作意力。二由缘力。谓由外缘增胜境力。今菩萨于不定报所为胜缘力及令彼发增上作意故令彼报有轻有脱。五菩萨复作是念我当下明诚言表志显为物不虚。于中三。初诚言为物。有总标别释。谓因见众生苦发心为救。此言若虚即本不发心。心因此发。是故言行不虚。二不求尊下彰不自为。亦初总辨。次何以故下释成。后菩萨明见下结不为。三但欲下结其所为。六菩萨复作是念我当以诸善根下明正以善根如言回向令得利乐。于中二。先令得乐。后令成利。前中初得种种乐是总标。下别有十句。一佛果穷极名究竟。二利润无涯名饶益。三超过余人名不共。四无为常安名寂静。五离过清净名无染。六缘不能坏名无动。七称性广多名无量。八性无变易名不死不转。九常恒无尽名不灭。此是大涅槃乐。十明慧自在名一切智。此是大菩提觉知乐。依解节经亦有五乐。一出家乐解脱家难故。二远离乐以断欲得初禅故。三寂静乐二禅为首觉观息故。四菩提乐于法如实觉故。五涅槃乐息化入无余故。二我当为作调御下令成利益。于中十句。初六并举。一师。二臣。三明。四炬。五趣。六离难及解法。以并同上故略之耳。七令解深理。八智行成度。九福行求果。十令向涅槃故云示彼岸也。七菩萨以是无量下明行实成益。于中十句。初一牒前回向。次二下救生苦上顺佛意。次二得正舍邪。次二远恶近善。次二成净灭染。后具足下总结。第四菩萨以善根正回向已下明孤标大志普为众生无念回向。于中三。先标己大志。二明无念求。三显至极回向。初中先结前。作是念下起后。于中二。先喻有二。初一日多照喻。二日照业成喻。后菩萨亦如是下法合。于中二。初明独志广益合初喻也。二欲为下正成益事合后喻也。于中十句。可知。二菩萨复作是念下无念求。于中二。先反举。谓于善众生无念求恩于恶众生无念舍离。后但勤下顺显。谓初令得乐果摄少下令成善因。谓以少善根回求大菩提果故名回向广大。此显悲深。纵令少善亦以方便成广回向。三若诸善根下正明至极回向。谓善无不摄向无不极。于中二。先举至极善根。初反举。谓若我善根实不能益生我亦不修彼善亦不作回向。下顺显。谓以我善根实能益生是故回耳。此明彻到回向。二令一切众生下明回成至极。不著法等令舍妄。以众生性等明入真。此亦是令众生入实际也。第二大段菩萨如是回向亦无所著下明离众生相。即是实际回向。于中二。初明会相入实。二随方便智下明依实起用。亦是初明无回。后明无不回。前中二。初会前回向众生明入实际。二修行清净下会前回向菩提明入实际。前中三。初正显。二但欲下释疑。三以如是下总结。初中亦三。初离妄相。二不住心颠下明离妄想。三不著下明离假名。诸经中多约此三明离妄也。初中三。先会前大悲救护众生。二不求下会前调练悲心于怨恶等。三不取众生相下会前代苦等行。初中二。先会能回之行。谓不见有能回有三句。一总显无著。二破性。三破相。二业报下会所向众生。谓不见有所向。能所两绝平等平等也。于中初总显众生业果俱妄。是以菩萨不著。下别显之。不取五阴是不住有也。不坏五阴是不住无也。　　此上于众生报果不著也。不取妄业者于众生业因不著。二会前调心中不为求报于背恩等所起嫌恨等。虚妄因缘下释。谓因空故不生。缘空故不起。报空故不住。大悲忍恼名坚固。空故不住之。求恩报等是虚妄法亦空故不住。三会代苦中。不取众生相者明所代众生空无代也。不分别世界者明所受苦处。是上文于一切刹一切地狱等空故无代处也。谓见苦乐染净世界平等故云不分别。上离妄相竟。二离妄想中。三倒即是皮肉心三烦恼也。三以相想俱空名言亦绝。故云不著语言道也。二释疑中。疑云。若众生皆空回向亦离。菩萨何因而作回向。释中五。初句总释。为令众生解此生空无回实法。是故回向。非谓有回。此同净名经为众生说如斯法是则真实慈。二观察等者别观所向众生平等为作回向。三法界印等别显能回善根称性回向。初以理印行。后行性离染故云离欲等也。四解一切下明能所无二同一法界无回而回。五转疑云若如是回向于诸众生何所增损。释此无二之回向于德不生于惑不灭。何以故。以皆即空同真性故。故云不生等也。三以如是下总结平等回也。二修行清净下会前回向菩提以入实际。于中三。初牒举前行修对治是出世因也。善根向出世正是前回向菩提。二于善根下正会入实。于中初句总标举。不作二相者善根业是因所向。出世萨婆若是果随相为二。会缘归性平等不二故也。下别显之。先明因果不即不离。显俱离有无故名不二。后愿智业下明离有无之因果称性皆明净。明净性不殊故名不二。此下并同净名经布施回向一切智为二布施性即是回向一切智性是名入不二法门。三舍离下明观益。初离散动益。离憍慢等离惑染益。上来久实竟。自下第二依实起用。于中三。初总标。谓于寂不滞即实起用名随方便智。二令一切众生下正明所作。谓令众生得此即真之脱。不著法性者不滞寂也。称性善根故云无量等也。无业报出业报者明依理起事以成无功之大用。明业果不亡也。三结观益。离恶是离过益。佛赞是成善益。又离恶趣下益。佛赞顺上益。佛子下第三总结名也。第二重颂中二。先叙意后正颂。初中承佛力显说所依。观十方明说分齐。谓十方同说故也。及一切众彰说所为。观法界显所说理。入深句义明教义玄。大悲普覆辩说心广。护持等明所传益。谓令此法流行即是佛种不断。入一切佛等显所入益。出生等明所出益。善能分别等彰应机以法。谓分别心是知欲也。过去善根是知根也。知时不失是机熟授法不失时也。具足等明所现说法之身。谓内具法身外现色身。此是有法门之身故也。下正偈颂中以四句为颂。有二十八偈分二。初五颂总叹殊胜。非颂前文。二十方一切下别颂前文。初中分二。初二颂明大心为物方入此藏。于中有六心。初二句明广心。二坚心。三常求等是胜心。四净心。五敬养心。六深心。解法是智。救生是悲。彼能善入等者结行入位。具此六种殊胜大心方能入此回向之藏。是故此藏为极殊胜。二有三颂明大力为益生方入此地。亦有六力。于中初一颂中三力救生。一猛勤力。二净智力。三坚忍力。常能下一句正结救生。二一颂中二力益生。初净信力。谓无等是佛。心安是信心安固也。喜净释显信相。二大忍力。谓受恼荷载故如大地。下句结为益生。三不以苦行下三句明大悲力救生。初二句举悲行。常能一句为结救生。上来总明大力救生能入之行。下彼人速入等结行入位。谓具彼大力方能速入如此回向大无碍地。是故此地为极殊胜。第二正颂前文中三。初有三偈。颂前所回行体。于中初一偈颂前四等行。谓普摄众生。心安住通具四心也。修回向者明行堪回向故也。后二偈颂六度行。二十方一切世界中下十偈颂前救护众生即是回向众生及菩提分七。初二偈颂前利乐众生回向。一颂安乐。二颂利益。二有一偈颂前代苦回向。三有一偈颂前回向意。谓不为五欲。但为生求佛。四有二偈颂悲智行回向。初是智及行。后是悲及行。谓游界安生是悲也。此犹是前调练行也。五除灭下二偈颂离染心回向。犹是前于恶众生不起嫌心等。六菩萨未曾下一颂明不著五蕴三界回向。七诸佛下有一颂。总结菩萨摄生行极。三菩萨一切心安住下十偈颂离众生相。即实际回向分二。初三颂前会相入实。初二明三业契真。后一明三业顺理故令佛喜也。后七偈颂前依实起用。于中有四。初一颂明身业胜行。二有四颂明意业胜行。于中。一止恶。二契真。三行坚。四行满。三有一颂明语业胜行。谓不著言不碍语故也。四末后一颂结行顺理令佛欢喜
　　第二不坏回向中二。先长行后偈颂。前中亦二。先位行后位果。前中三。谓标释结。释中三。先举所回行体。二菩萨如是等善根下正辨回向。三菩萨如是善根回向欲度一切下明回向益相。初中二。先明不坏信。二佛子菩萨安住下明依不坏信生长善根。前中十句分三。初三于三宝境得不坏信。先佛次僧后法。二有四句。于所修行得不坏信。于中。一信护持正法决定成行。二信回向众生决定令益。三信所修善根顺理白净。文有标释。四信所行回向之行直心等释成。三有三句。于难知境得不坏信。一信说法师如夜叉。说法亦起佛想。又纵见违行为重法故不坏自信。二信佛果作用。逆顺难知。如现为老比丘等。三信菩萨善巧。示现逆行秘密之事。如现淫女等。此并难知而能坚信故也。二生长善根中有三。初牒前信境明种生善根。于中初牒前不坏信。于诸佛下明对生善。于中声闻等亦是僧宝摄。众生是前爱眼所观所利之境。如是无量境通结前所信多境。由于彼境信不坏故种生得此无量善根。二分别下明依此善根复增大心以生善根。亦先牒善根。谓分别思惟前所生善根令心勇锐增其大心。复生善根。谓由分别前于三宝等所生善故令菩提心长养也。由分别前于众生境所生善故修习大慈也。由此二心增广故依此复更生诸善根故云所生善根也。三广修下明依此大心复增大行以生善根。于中二。初成阿含行。先依前慈心起大悲等观行。后学佛所学等依菩提心起佛所学行。依此悲智二行摄生一切净善根。二明证理行。先依智证理集功德。后依悲慧施修功德。又释。前阿含行是加行中摄善根入实。是正证中集功德行。大慧施等是后得内修功德。行体竟
　　第二正回向中二。初回向菩提及众生。二观无生性下明实际回向。前中亦二。初正以前善根回向。二菩萨善根回向已下明以回向所生胜报复将回向。前中亦二。初正回向。后菩萨如是精勤下结成。前中十句。初回向一切智总标所求菩提。常见佛下九句。回向成因行。于中初五句成行所依。一常见佛。二近善友。三菩萨同会。此三成行缘。次一句成行因。谓念萨婆若。是上所向一切智也。次一句摄行法。谓于佛兴处受佛教法。于佛灭后护佛遗法。自下四句所成行。初一成利他行。谓愿能处有益生而常不离出世之向。次三成自利行。一供师行。二照理行。三满愿行。二结成中三。初结上所回善根。谓无量善是前依信所生善根。积集长养等是前依菩提心等所生善根。二正念等下结能回之智。谓筹虑观照回向道理义真实故。是故回向。三恭敬下正摄威仪以成回向。二依前回向所得胜报复更回向。于中初牒前起行总举所回。令我下正回所向。于中初供养佛。二明供养所为。三结供分齐。四辨能供之心。初中二。先供现佛。后供舍利。初中先举所供佛。于诸如来下正明兴供。于中三。先总。谓如佛所应者明称佛境界所应之供而以供养。谓遍法界等不可知故但云如佛所应。二以阿僧祇下别显供有六十七句阿僧祇供具。三以如是等上妙下总结常供。二此诸最胜下明供舍利。二欲令下明供所为有三。一为益众生是故供佛于中三句。一令众生见此殊胜供养欢喜爱乐生长善根故云摄取。非是菩萨摄众生善。二令依善离苦发菩提心。三依菩提心起行自严超出世表。二示现下有二句。为重佛德是故兴供。一为佛希遇。二为满佛供力。谓于佛兴此大胜供养为显如来威力圆满。三清净下二句为自心于佛信乐至重是故兴供。一为信重佛德。二为爱护佛法。谓兴此胜供令人敬重于佛故也。三如是下结供分齐。谓不穷尽也。四诸佛成就下辨能供行心。于中十句。一初即不退。二中即无休。三终未曾懈。四三时喜悦无间名不坏忧恼。五情无异求名利等故云无著。六亦无彼念故云无心想。七都无现求故云无染无依。八于所生善根亦不　　生著故云不味等。九既不求现名利复不味善根如何成行。谓佛真实法印印彼所作之业。十心净平等称佛境界故云住佛所住。第二实际回向中二。初始修。二菩萨如是舍离下明终成前中二。初明称实回向。二以此善下明回向益相。前中七句回向。初一句明加行智观。谓观无生境印能起心明能所寂灭受持等明顺佛圣说。二观平等法性一句明正体智证入实际。三入无行下四句明后智修行观。于中。一明趣证起行。二巧随有行。三处有离染行。四二行无碍行。后一句总结悉回。二以此善根下明益相。于中八句四对。初句厌有心坚故不可坏。二求果心彻故云不退。三自行不乱。四化他不著。五自行广大。六化行坚固。七因行圆净。八果德穷满故云究竟等也。自下第二终成行中。初牒前起后。观察平等下正显入法之行。于中二。先明无碍行。后如是菩萨下明摄行回向。前中二。初十句明解法至深。二分别菩萨下明起无碍行。前中初句总观诸法理事无碍故云平等。谓等理之事穷彻圣源故云深入。等事之理尽兹事际故亦云深。双融无际智解穷底故云深入。下九句别显。一明业无体。二报暂酬因。三诸行无主。四缘生无属。五正行似有。六无著法眼生者释菩萨行如影所由。谓如世眼瞳所现影像今此亦尔。依法眼现也。七既由无作法眼之所作故。其性恒寂也。八会有为同无为故云入也。九双融无二故云解如实性。涅槃云。明与无明愚者谓二智者了达其性不二。不二之性即是实性。此之谓也。下明起无碍行。于中四句。初明理事无碍行。谓由解前不二法故分别行相而不著相也。二二利无碍行。谓同事利他不舍白净为自利也。三障碍斯离故结无碍著。四由解行深故诸佛护念外缘胜也。远愚痴内行增也。自下第二摄行成回有三。初则不坏事而明见理以事即理不待坏故。二善解下明不碍理而巧现事以不待坏之事不碍存故。如是无碍方于法性而到彼岸。三了法回向。谓如理之回以向佛地大智令诸余善根皆称理成故云心净也。是故此回终日回而无回故云行无所行也
　　自下第三大段明回向益相有四。先为度生益。于中。初令增佛种灭诸业苦。后一切众生得下令成果智灭诸烦恼。二究竟下明成菩提益。三得平等下结实际益。四摩诃萨下总结回向成趣果之益。上来别释竟。佛子下第三结名。上来位行讫
　　摩诃萨下第二明位果。于中。初十句别显。后一句总结。前中。初一见佛益。二得法益。下八成行益。三普于众生下利物心成。四舍痴入法自利解成。上来自分行成。下明胜进。五得诸如来等明破邪行立。六具足生贵等明具正行本。谓出世间心为生贵也。又从佛正法生故也。七得无碍智等明大智内发。八于一切法等智起照实。上来成智正觉世间智。九于一切刹下成器世间智。十智慧具足下成众生世间智。下一句总结可知
　　第二偈颂总有二十五颂分四。初二颂前所回行体。二一切上妙下九颂半颂前回向众生及菩提。于中分四。初四颂前因回向得胜报供养诸佛。二善分别下二颂前供佛所为为益众生。三一切诸佛下二颂半颂前供佛舍利。四菩萨善知下一颂颂前供佛回向行。三胜妙智下七颂半颂前实际回向。于中分四。初三颂明观理随缘行。一半自利一半利他。二观众生心下二颂明推缘入实行。三分别所有下一颂半明双融无碍行。四方便回向下一颂明结行成相。四菩萨一心下六颂前结回向益相。于中初一上念诸佛。十地论云如佛所得我亦当得名为念佛。二下救众生。三守护正法。四处有离著。五摄法离生。六德圆离相。各一颂显可知
　　第三等诸佛回向中亦二。谓长行及偈。前中亦二。初位行后位果。前中三。谓标释结。释中三。初标举所学回向之意即释名也。二此菩萨修行时下正显回向。三如是摩诃萨以诸善根正回向。已成就妙身下明回向所成益。第二正回向中二。初众生菩提回向。后复作是念如彼过去下明实际回向。前中亦二。初因事以行回向。后摩诃萨若在家下随缘摄善回向。前中三。初举因事之行。二正以回向。三摩诃萨以大愿摄取行等下结成益相。初中谓于二境得三净心。一于违顺二境得离憎爱之结。二既离此结喜乐无坏。三既离结情欢令身心调畅轻安适悦既得此乐因即回向。二正以自乐回向之中有三。初回向佛。二回向菩萨。三回向众生。初中明自得乐之时念欲回向供诸佛。是故先牒诸佛自乐故云诸佛虽有净妙快乐。下有十句。正愿诸佛所得之乐。问诸佛德满乐圆何须愿佛得乐。设愿佛德岂增答佛岂须人间香华为表孝情供养以此菩萨爱敬如来。是故自所得乐回以向佛。十中初一总。谓愿佛得非我测量佛所住乐。余九别显。皆不思议也。一三昧乐是佛自德所依。谓出入游适故也。二大悲乐是佛化德之本。谓处生死如游园观。三解脱乐是佛不思议解脱。如下不思议品说有十种等。谓离碍自在故称乐也。四神足乐是佛通用自在故乐。如十通等。五尊重乐是佛胜德。独出无比故云乐胜乐被人名覆如来。六无量力乐是佛十力智用自在名力乐。上来是大菩提乐下是大涅槃乐。七离觉乐是佛涅槃离觉观故。涅槃经云离诸觉观名为涅槃。八不变乐是变易生死尽故也。九不坏乐是佛德圆常乐。略举三事。一佛德无碍无能使碍。二无不在定无能使乱。三无知不知之二行无能使二故云不坏也。又此九种摄为四。初一三昧乐。二大悲乐。次四名大智乐。后三名寂灭乐。二回向菩萨中十句分二。初令成自德。二能下令成化德。前中六。初令得信位百四十愿。二令入十住正解直心。三令修十行波罗蜜行。四令住十回向金刚幢大菩提心。五令成初地已上求智佛心证不退转。六令得八地上无功用行故云不舍大严守护菩提等。二令成利他德中。初化令成地前行。二安住下化令成地上行。三得诸下化令得八地上德。四证萨婆若下化令成果。三回向众生中。初结前生后。次正回向。于中二。初明菩萨自力回向益生。二如佛下希同诸佛回向益生。前中十句回向。初一回令见佛闻法近僧。次三回令念三宝。余六回令起行。五不离佛是近善人。六令于佛起净信。七令分别生解。八令起行成德。九令成净通之因。十令疑或永尽。二同佛益生中。先总举同佛。二令一切下别显其相。于中十事。初五令离苦谓出四恶趣及诸难处。后摩诃萨下五令住善。初成地前行三句。一发心。二长心。三离障常乐。下成地上行。令一切生究竟等成果德。三结叹益相中。以诸大愿摄取行等者此文意难见。致令诸德释各不同。光统师云。此结上三道究竟之义。行等行者结乐与佛成证道行。积聚等者结与菩萨成助道行。长养等者结与众生成不住道行。远法师云。证心游理名行。一备一切名等行助道渐满名为积聚。一一行中具一切行名等积聚。不住渐增名为长养。一一门中备摄一切名等长养。范法师云。但起一行名之为行。总众多行名为积聚。增进胜前名为长养。犹是前行异名显耳。菩萨所行行既无量不可备举。但等言之故皆云等也。正法师云。善根者施等善也。以诸大愿摄取者愿大故行大也。行者二利行也。等行者等行一切行也。积聚者积行成位德也。等积聚者成一切德也。长养者从行生行。等长养者生一切行也。辩法师云。行者是佛于愿乐位中所行。菩萨以大愿摄同彼行故云等行。积聚者是佛功用位修积聚。菩萨同修名等积聚。长养者是佛无功用位修。菩萨同修名等长养。是故上云如佛回向开化一切。菩萨回向亦复如是此之谓也。今更释。菩萨所有善根皆以大愿回向力故令此善根摄成胜行。诸行齐行。故云等行。又由愿力摄此善根所成诸行。令不散失故云积聚。有行斯积故云等积聚。又由愿力摄此善根所积众行。复生诸行名为长养。一一行生一切诸行名等长养。是故皆由愿力令此善根皆悉广大具足充满也。上来第一因事之行以成回向竟。自下第二随缘起行以成回向。又释。亦得上来是为菩提回向众生是故结云长养等也。自下为众生回向菩提。是故结云今集等善皆回向也。于中三。初明大悲随顺回向。二复作念乃至小大下明大悲深重回向。三如是菩萨下总结三世回向。初中先别显。后是为下总结。别中三。初明悲故随染巧智无污。二摩诃萨下正念现前动与道合。三摩诃萨以如是下明于诸群品广成利乐。于中三。先总举。二无量诸愿下别成饶益。于中。初辨能益之行。二除灭下明所　　　　成之益。先令除障念法。后修习下成行入地。三令一切下别成安乐谓离苦等也。二大悲深重回向。谓乃至畜生等苦皆救拔也。于中二。初救生离苦后如是等下总结回向成益。前中初令离苦因。离畜生趣下明离苦果永度苦海。是总。谓众苦繁多深广如海。苦受者三受中取苦受也。苦阴者恶趣五阴。苦觉者苦从内发。以觉观为苦。此上皆是粗重之苦名增上大苦。下明细苦。苦行者是行苦亦是以苦为业行。苦藏者身心摄苦众多蕴积。苦根者谓惑业生苦处也。又以苦为依苦为根本。又欲界二禅已来为苦根。苦舍者谓以苦自覆故云舍。又释。苦受是受阴。苦阴是色阴。苦觉是想阴。增上大苦是识阴。苦行是行阴。通论一切有流之蕴为苦藏。苦因能生为根。苦果自阴为舍。小乘为实苦。初教即空苦。经云五受阴洞达空无所起为苦义。终教即真如为苦义。顿教绝言是苦。圆教通法界具一切法门为苦。如是等下总结。二回向之中二。初为生回向及教生回向如是菩提境界。二正念下回成二利之行。先成自行。后修如来下成利他行有十事五对。一慈悲遍。二令得乐守善。三令究正远邪。四令入深出浅。五令具因住果。文皆可见。三如是菩萨下总结三世善根皆悉回向。问未来善根未有以何回向。答有二义。一以今逆起大愿回向未来善根。亦修成时即向菩提更不待回向故须回也。二依圆教宗九世之中三现是有。是故回向亦通三际故也。第二实际回向中有二。初学三世佛回向。后摩诃萨学三世下结叹显胜。前中二。初学过去佛行。后例同现未。前中亦二。初举过去菩萨所行。二如彼下以已善根同彼回向。前中二。先举彼善根回向菩提。二而无所著下明彼菩萨修离相行。于中二。初离妄乐真。谓离蕴入界不住世法是十八界也。二知法如空下行穷真际中二。一总穷空际谓超越五趣故云非趣岸也。又至真源更无所趣故云非趣也。二照解下别约三性照三无性。于中。初明所执无相中。先照实舍相。一切诸下明正契无相。谓法相自无。何处说虚。无净可趣无染可坏故也。二无有自性下明缘起无性中。先显法无性。于一念中下明正契无性真。三常乐下明圆成具德以成佛果。二以已善同彼回向。如彼过去举佛类已。我亦如是彰已同佛。于彼过去诸佛所行行法起始乐心起终证心。又于彼行法理法故云乐证也。然于如是离相法中发心修习而亦不违诸法之相所以者。何以所有起法悉如幻等。是故此有不碍于无。又既此有不碍于无故于真无如实修入。初举喻显法。悉分别等释法同喻。唯如来地等简果异因明回向所趣也。下二明以过去例同现未可知。二结叹殊胜中。先举三世诸佛菩萨殊胜回向。我亦如是已同彼胜。第一下结显胜相有二十句。初十句约形对辨胜。一过凡名第一。二越小名为胜。三超因名最胜。四独出故名上。五无加过故名无上。六无与齐均名无等。七至极无二故云无等而相等也。八无相似比。九无待对。十德重可尊。下十约自体显胜。一体微。二称实。三理正。四摄德。五大用。六离障。七具善。八净行。九离过。十舍染。上来正回向竟。自下第三明回向成益。于中二。先因前回向成净三业。二因净三业令所作净。初总显净。住菩萨下别明净行。于中二。初明离恶得位。二入一切法空下明入理舍著。先观空。无著分别下了有无猗。谓空有无碍心无住著故也。三佛子下结名可知。上来位行竟。自下第二明位果内。得此一位成十种胜德。一深入佛因。二趣佛果德。三智入深理。四不离悲业。五巧无住著。六入理转深。七成大福善。八照解佛性。九巧知诸法。十无著受生。第二偈颂中有二十四偈分六。初一颂上标意释名。二次二颂上回向佛乐。二一切世间下十一颂上回向众生令成佛。于中三。初四偈以随喜及乐回向众生。二菩萨修此回向时下四偈明同佛回向利益众生。三菩萨所修诸行业下三偈明正念回向安乐众生。四十方无量下四偈颂上回向菩萨。五心不称量下二偈颂上回向实际。初偈达法际后偈尽想原。谓知想无性名度一切想。亦不坏想以想心必无性不待坏故。亦不坏无想以无不无性故。如是了知众生之想离有离无。六下有四偈颂叹利益。于中初一偈颂三业净。次二颂学三世佛回向。后一偈叹胜有七慧可知
　　第四至一切处回向中亦长行偈颂。前中亦二。初位行后位果。前中亦三。谓标释结。释中三。初回向众生及菩提。二摩诃萨如是善根回向了无所有下回向实际。三摩诃萨如是善根回向令众生下结叹利益。初中三。初以善根回供三宝。二如是庄严下明供所为正显遍向。三譬如无我下辨彼善根摄德胜用。初中二。先略明。后摩诃萨复作是念下广显。前中三。初法次喻后合。初中。如是回向总。以标举德力。至一切指显其相。谓一切处是所至。善根是能至。能至故名力。此由回向故使然也。喻中实际无处不至略论十处以显无尽。此以理喻行故也。一切有者是三有二十五有等。余并可知。合中二。先总显供三世佛。二过去下别显供三世。先令过去佛本愿所作悉得成满。次令当来佛速具佛严。后虚空下于现在佛及大众皆悉供养者明此菩萨普供于彼。如诸天者如诸天所作随念皆成。菩萨一念充遍亦尔。显供自在也。广大下显成供所由。谓以已广大福智回向力故令于诸佛成上供耳。二广显中二。先于一切界供现在佛。二复作是念下于一切劫供三世佛。前中三。初举所供佛。二摩诃萨下明兴供养。三以此一切下正以深心回向。初中二。先一切界佛后彼有菩萨下明有菩萨同佛所作。谓所供佛有二种。一实报佛。二位极菩萨能于十方示现成佛。此二俱是现在佛故。是俱现在所供收。故论之。文有十句。一所解深。二化现广。三身普遍。四证法源。五同佛体。六巧圆应。七从理起。八体坚固。九持用久。十从德生。二兴供养中供现佛及于灭后供于像塔。三以此下明深心回向。于中有十心。谓如何回向。以一心等者以是用也。一一心下应皆有回向字。但文家存略初后安也。中则准知。一情专注。二念不散。三非缘沮。四深崇敬。五喜乐行。六不留滞。七不染著。八无能行亦是离所为。九质直离害。十正顺涅槃。自下第二于一切劫供三世佛。于中二。初举所供田。谓多时多佛相严报身理严法身及多众也。二我以已下正回向兴供。谓由前善根十心回向重成此供。于中初有十供。一香。二华。三鬘。四涂。五末。六衣。七宝。八灯。九严具。十摩尼。又此十内各有香盖等二十门。故成二百。于中一一复各有阿僧祇栏楯等十门。故成二千门。各阿僧祇并前二重总有二千二百一十门。皆云不可说。或云无分齐等。又释。初供佛正报。后于一一境下明严佛依果。三如是庄严下明供所为。于中二。初总显所为。谓令众生出生死至佛地。二于诸下别辨有三。初令成化行满。于中法明是化法。教化等是化行。无量心等是化心广法。无所至是化绝功用。出善是化所成德。二令生睹佛下使成自德圆。于中见佛是行缘。安住等是所成。普入等是行成。入理善根回向等是行成趣果。三令生因此下使因成得果。三譬如下明至一切处善根摄德胜用。于中先喻后合。初举喻显法。我善亦尔辨法同喻。此亦以理喻行。谓此善根既如无我遍一切处。是故摄取彼法以增已行。文有二十句。初十二摄成自利行。后八句摄成利他行。前中初三摄成敬顺三宝。四成行。五成解。六摄佛通成自善。七摄化德成行心。八摄因德成理解。九摄巧便示果用。十摄果用成兴供。十一摄刹为严。十二摄劫为时修下明利他。一为物现身。次二化令成德。一行德。二断德。次四称器化益。一应根化。二赴欲净。三现身调。四令解已。后一护法。自下第二实际回向。于中有三。初一明尽事而归理。二不碍事而显理不碍理而成事。三理泯而事用。由上三义混同一际。是故泯理而唯事。未尝事而非理。尽事而唯理。未曾理而非事耳。良以事虚揽理无不理之事。理实应缘无碍事之理。故此三门或破有显空有未曾损。依空立有有未始存。是故约理不隐不显。约事不存不坏。思之可知。初段之中如是回向牒前。了无所有总明入实际。下别显之有二。先离所取。后离能取。谓不因中计果果内计因故云业中不取等也。又释。业空不见能生报。报空不见从业生故也。上离妄。下明入真。胜善是理善也。远离下明益相。谓离散修善也。以照所取空故。于情有诸法而不信入。求彼妄法之有不见自性。而是成就。下释显。以作者坏者皆不可得。此明成坏俱离。下明能取亦空以知所取空故。是故解了能取亦无见者等也。论云离能取所取方是真空此之谓也。上来第一尽事归理竟。自下第二明理事无碍而立者以渐纯熟事还存也。谓达理而不碍事存方是圆满解也。何故不碍存。以得因缘地故。此解缘起本识为地。如何复照理。谓则于此因缘地处见如来藏法身际等。如何理事得无碍。照以等观故也。又何故此事同理而不碍存。以解世间如化故。是故化事同理而现。明达众生等者明理事混融全摄无碍故云一法无二。又由此事既与理无二故此事业不可舍也。下重释显。谓事尽而显理然事不损故云于有为等。泯理而现事。然理不隐故云于无为等。此即不损事而尽显理。不隐理而泯现事。是故为无为无二无不二故也。自下第三明理泯而成事。于中。初总明观理而起事行。二精勤下别约称理之事起于大行有三。初成智行。二以虚空下成福行。三得离痴下双结二行。上来实际回向竟。自下第三结利益。于中二。先结成益生。于中有十。一令净器世间。二得智正觉。三能化众生世间。四得大总持。五为世福田。六为生采福宝。七为世出慧日。八善满法界。九救众生。十令成净德。二摩诃萨下结成自德。于中十句。初一总谓成就诸行能为佛因名如来性。坚心摄成名守名持。下别显所成果德。各对辨因故皆云性。性者因故也。一成佛果化物因。二净刹因。三佛地业用无尽故云不坏令成彼因故云性。四成量智因。五理智因。六身通因。七语辩因。八涅槃因。九菩提因。上二意业也。是名下第三结名。上来第一明位行竟。自下第二辨位果。谓此位成已得如是果。同下十地中调柔摄报等果。于中三。初总显谓牒上位成故云安住也。能以一切等辨其胜能。二别显所得。谓以至一切处善根回向故。是故得此至一切果有十。初三明三业遍。次三业用遍。初依身起通。二依辩说。三依意知法。下四显用自在。一于器世间自在。二于众生。三于劫。四于念。三佛子下总结所能。谓以一切善根各如实际至一切处俱回向故成此位也
　　第二偈颂总持中四句成颂。有十一颂分三。初七颂回向众生及菩提。于中二。初四偈行称真理而善回向。后三明诸业同佛而学回向。二未曾下三颂回向实际。三如是下一颂明回向所成果
　　第五无尽功德藏回向。于中长行内亦二。初位行后位果。初中亦三。谓标释结。释中五。初明所回行体。二摩诃萨以此善根皆悉回向下明回向菩提及众生。三摩诃萨以如是等无等等下明回向实际。四摩诃萨如是善根回向已得无尽善下明依前回向更生善根复将回向。五摩诃萨如是回向时下结成行德。初中此菩萨修悔过离业障者。今略通辨悔过等义作八门。一明开合者诸圣教中种种开合或作八重。一供养佛。二赞佛德。三礼佛。四忏悔。五劝请。六随喜。七回向。八发愿。如离垢慧所问礼佛法经说。或为七以赞礼合辨。或为六略无供养。或为五以发愿同回向如十住论说。或为四除礼佛。或三如智论云。菩萨昼三时夜三时各行三事。谓忏悔劝请随喜。行此三事功德无量转得近佛。或二但忏悔罪障善根回向。如善戒经说。今且依五事而释。二释相者礼佛有三。或七等如上礼佛仪式章辨。二忏悔者罪有二种。一违教遮罪还依教作法悔以除灭。二违理性罪起行悔灭。此有二种。一随事行忏。或方等诵咒等与教相应。或苦极礼万五千佛名等应彼圣教。或昼夜六时殷勤礼忏。以经多载或读诵大乘转重轻受等。如是非赞叹如来功德亦大灭罪生福。二依理观灭。谓观诸法空罪相不可得无不消灭。如经云。若欲求除灭端坐观实相等。又如下小相品说者亦是其事。此门以义亦通灭遮性两罪。问如受持正法及悔先罪。此罪为灭为不灭耶。答得说亦灭亦不灭。由持法及悔令重轻受以不受重是故名灭。然受轻故亦是不灭故。新翻金刚般若经论说云。如十恶业由持法及悔不生恶趣名拔根灭。然于现身轻受苦报亦言不失。故彼引说如来品云。若复有人受持此经乃至演说。是人现世或作恶梦或遭重疾或被驱逼强使远行骂辱鞭打乃至损命。所有恶业咸得消除。大集经亦同此说。三劝请者。智论说劝请诸佛有二。谓初成道时劝请转法轮。般涅槃时劝请久住世间。虽知诸佛而自知时。然生胜福故须劝请。又准地藏菩萨经三时劝加劝。菩萨速成正觉。四随喜者准智论及十住论有三位。一遍于十方一切诸佛所有已成无尽功德。二十方界菩萨声闻等所有现修一切功德。三下至人天凡夫善根。于上三位皆悉深心而生随喜获无量善根。五者回向亦三。谓众生菩提及实际广如上辨。三止作分别者。或五俱止。俱离障故。或五俱作发胜行故。或忏悔止障余发胜善。四余障分别者。礼佛除我慢障。忏悔除恶业障。劝请除谤法障。随喜除嫉妒障。回向除异求障。又除乐世有障。五生德分别者。礼忏生胜福。劝请生胜慧。随喜通福慧。回向回前二行。令有所成。又由回向摄持力故令此不堕三界二乘。六次第分别者。初礼赞佛求灭罪主及生福缘故先辨也。二依佛胜缘令得罪灭器净故次忏悔。三依此净器希心请法。四于他胜行忘私生喜摄同自行。五回前所成以向菩提方为一周故也。七得果差别者。果有二种。一别果。谓礼佛得尊贵果。忏悔除障得具足依正果。劝请得正慧果。随喜得大眷属并大福及大财等果。回向得离邪果。谓常遇佛世常能修行而不退等。二通果。并皆远得无上菩提。八约教显异者。若小乘五行皆实宗中亦不上之。初教即空以成五行。终教即如而成。顿教绝言为五。圆教内法界无尽一一行中摄一切行。各无尽为五行也。初行体文中有七。一悔过善。二随喜善。三于诸如来下明礼供善。四劝请善。五入法善。于中四慧。初闻慧。二忆念是思慧。三如说行是修慧。四入不思是证智所有善根。六重明随喜善。何故明者以摄善多故。依大品经随喜品。问于初发心菩萨功德乃至一生补处菩萨功德起随喜心得几许福德。佛言四天下国土可秤知斤两。乃至三千大千国土皆可秤知斤两。是随喜心福德不可秤量。又三千大千世界国土满中海水取一毛发破为百分以一分渧取海水可知渧数。是随喜心福德不可数知。文中三。先于佛菩萨善根随喜。谓此菩萨由增上深心随喜彼善。是故令心契摄彼善故云喜已安住彼善。二三世下于诸佛所度众生善根心生随喜。三三世下总结。三世佛因果位所有善根皆悉随喜。七彼诸如来下修余善根有四。一护法善。二念佛善。三因位善。谓菩萨道法是自己境界。四果位善。上来辨所回行体竟。自下第二显回向菩提及众生。于中以此善根皆悉回向者是总举回向。下别显之有三。初牒前善根。二如此善根尽过去下正将回向。三如是摩诃萨善根回向下结回所成。前中有十二句。一于前善根若创修时所得功德。二若进学时所发善根皆将回向庄诸刹等。三若久累功时。四若深解悟彼善根时。五于彼善根生庆悦时。六而彼善根若具备时。七彼善成时。八依彼善根成余行时。九依善得证时。十思择彼善时。十一领纳任持时。十二摄同自实执志守持时。于此等时皆发生善根普将回向。自下第二正明回向。谓此菩萨以善根回向庄严三世佛刹令众生净。即是回向菩提及众生也。泛论严土有三种净。一处所净。二住处众生净。三法门流布净。亦名受用净。今此文内具此三义。初明菩萨回求事严。二摩诃萨复如是回向下明求人宝庄严。三摩诃萨以善根方便回向下明受用净。前中有三。初别显三世佛刹异严。二总摄以用严诸世界。三显所严刹之分齐。初中三。先辨严过去佛土。二严未来佛土。三严现在佛土。初严过去中如此善根牒前所修尽过去际明时长也。一切佛界彰处广。无量行起显因多。佛知菩萨识约人显深。应众生等明土应机。如来所持等明佛净识所现。净因所成此是主圆净。普贤等明广因所起。是眷属圆净。彼界若有等显是佛土。以于此中成正觉故。二庄严未来土中二。先明土严有四。一处广。二时长。三一切诸佛下明土因净。四杂宝下明土果严。二摩诃萨下明菩萨修因行有五。一解净法。二持不忘。三依法起行。四入证定上是因圆。五佛慧光照摄成果满。是故令土得圆净也。三如未来下明严现在土。于中。初类同未来。种种下别显严相。种种是严多净。具足是离垢极。德普是利益广。色香等七别显严。随善知识等下用以庄严一切香等十三种。二以如是等下总摄上三世刹严用严己界。于中三。先总。次别。后结。别中有二十七句。此等皆是三世诸佛异刹庄严而用总严于己世界。三如是庄严于一世界下显所严分齐有二。初以三世庄严而严一界。二以一类多皆尽三世略论九种佛刹庄严。上来事严竟。自下第二求菩萨人宝庄严彼刹。即住处众生净故名净土也。文中有三。初总明回求人宝充满。二此诸下别显严相。三于一佛刹少分下结所严分齐。别中二。初明人德满刹。后充满下显成严相。前中辨菩萨德有二重。初明菩萨行修具足。后悉从下显诸菩萨德用圆备。前中二。先别显后总结。前中二初显福慧胜能行后成就殊特下明善根心志行前中二。初福慧成二利。于中先举福慧善能等成利他。入深等成自利。二成就念佛下明福智生胜德。于六念内略无戒天二念。此是福行。法日下明智行。于中初广智普照。次显深智入玄。谓从无所有生释显深相。智依理起故深也。下明生德。谓从智生力无畏等一切净德故云出生等也。二善根心志行中。初成善根。谓成即真理之善名殊特。垢染斯尽故云清净。过下名最胜。上出名增上。二建立下显大志行。先举行本谓大菩提心也。后净魔业下辨行胜能五句。一净魔业。二了物机。三照法空。四舍四倒。五灭无明下结。修诸善者结上善根也。满大愿者结上菩提心愿也。二成就如是下总结多德可知。自下第二明菩萨德用圆备中三。初悉从法门生者总显胜德所成也。下别显。后成就如是下结。别中二。初自分德。二随顺下明胜进德。初中三。初明善根德用。二得菩提下明大智德用。三于诸菩萨下明三昧德用。初中胜善是德。常作等显用。就智用中三。初是明智德用。先举智体谓无痴闇故是明也。一身等显胜用。二成就下是大智德用。初智德分别法界是智用。三遍游下是净智德用。游刹心净是智体净。谓无功用故如空也。悉能分别是妙用广。三三昧德用中。初显所得三昧。谓体用深广名不思议。下彰胜用有三。一巧便趣果用。二住依了正用。三达深无畏用。上来自分竟。自下第二明胜进入佛境界。于中十句分二。初六上摄佛境德。二悉能下四明妙用无方德。前六中。一同佛因善。二照佛所证。三持佛所说。四演佛圆音。五得佛同辩语言法是也。六得无上佛地者是结得果位。二下明妙用四中。一遍刹无碍。二摄法无染。三心智广用。四称实说法。此四中初一身业。次二意业。后一语业可知。成就下结德显多庄严。世界者显人宝庄严。故法华云。国名大宝庄严以菩萨为大宝。故此句总严。下别显有六句。一胜人满刹。二实德成严。三称理而住。四进德相资。谓善修者自德进也。薰修者诸菩萨德互相资熏也。五德净无染谓不杂无明。又不念异乘也。六息繁顺道下第三结所严分齐有三。初约一刹内一少分处既有如此十种大数菩萨充满。二类显彼一刹内余一一少处皆有如此十种大数菩萨悉满。三既一刹中有如是多十大数重重菩萨类虚空法界等世界皆亦如是菩萨充满。自下第三明受用严净。亦是法满严净。于中有十事。一向刹令严净如前辨。二令菩萨满亦如前。三令佛现。四有所求果法。五有能求大愿。六行法出要。七令所化机净。八令于彼界当得见佛。九令佛常住。十转实教法轮。以非权教故云不退转也。上来正回向成严竟。下第三结回向所成有五句可知。第三实际回向。于中三。初正回向实际。二辨入实成益。三结行成相。初中有六句。初牒前起后。二心净等因前成行。谓由前回向趣大极果。是故令心极净若空安固如地。三入不思下正明入实。谓绝无能所而有回向名不思也。四乐观等释显无能所所由。五无尽等谓无能所成称性功德。六平等顺等明释显无尽之所由。二摩诃萨下明入实。成离妄益有十对。初对离能回之妄。次不妄取佛等三对明离所向之妄。次不取业等二对明离回向业果。初对离总报业果。后对离别报业果。上来离有。次不坏等明离无。以即空而不碍存故是故不坏。又性自即真故不待坏也。次不取有等明有无双离。以不取有是遣有执不坏有是遣无执也。次生死非离等明离背向相。以法离生死相故非杂乱。亦离涅槃相故非寂静。今谓文意只如此。然古德有多释。远法师云。泛释有二。一就破相解。解生死体空。故非杂乱。涅槃亦如故非寂静。二寂用解。解生死体寂故非杂乱。何者是体近说空。是深说则不空如来藏。是大般涅槃能建大义妙用繁兴无所不为故非寂静。然依后义。此二佛境佛所行道名境界道。生死涅槃法无定相故曰无法。诸圣同依故名同止。衍法师云。以缘就实生死非杂乱。以实从缘涅槃非寂静辩法师云。如来境界道者此非有非无。真如是佛证智行处故云境道也。非他作无法同止者。自心真如故非他作。唯佛智依故无法同止。今更释。此第十对明离回向行果相。谓能趣佛境之道此道无性即空故非他作。趣至佛果冥同性海。无能依智与所依理同处而止故云无法同止。又因相绝故道非他作。果相离故无法同止。下明结行成。于中二。先结上修入行成。后离诸下结上行益相成可知。第四依前所得无尽善根复将回向。中有三。初显所得无尽善根。二以如是等下正将回向。三眼终不见下明其益相。初中十句。初句是总。由前回向已得此无尽善根。常念下九句别辨。一由前念学三世诸佛回向严土是故发生无尽善根。二因前愿求人宝严土生无尽善故云度菩萨也。三因前严土令诸刹净所生善根。四因前回向求净众生所生善根。五因前实际回向中随顺法界所得善根。六因前心净如空不动如地等所得善根。七因前解如来境界道非他作等所得善根。八因前不虚妄取等成菩萨净业所得善根。九总结。因前严土等行皆通三世所得善根。自下第二正以前善复回向中。先总标回向之能。以者用前善根至极回向故能称性度脱众生。下别显有十句。一为度故入众生界。知体空故不见众生。回向求此无障碍德故名回向。二无寿命。三无自在我。四无人福伽罗旧义翻为人今正名翻为数取趣。以数数取诸趣而受生故。上四约生空。下约法空。五以法无是非故离忿诤。六缘生不实。七理实无著。八知土体真故无染。九了行从缘故无坚固。十达境唯心故空无也。自下第三辨益相中三。初见理益。于中九句。初五句明离相。后于如来下四句得实。二此菩萨下明成德益。于中上摄佛果中具佛因。下摄众生。三彼菩萨下妙用益。于中宝藏是用体。次庄土。后摄生显用相。上来第四段竟。自下第五明由前回向所成行德。威力故者由前起后也。有十句。一行胜无伦。二行坚无坏。三威高伏魔。四成德不退。五满本要期。六心广。七用速。八深智。九广智。十菩提心力称同法界。上来别释竟。下第三结名可知。上来位行竟。自下第二明此位果。得此位故复得斯果有三。先举数。次列释。后结。释中十内。皆先列藏名后释其义。一见佛藏。二法。三念。四慧。五义。六愿。七德。八智。九辩。十果。又此十中。初六自利行。一见佛。五知法。五中。初知理法。二闻持教。三解文教。四悟意趣。五证法实。亦是闻思修证。次三利他行。一以功德身应。二以意业晓悟。三语业辨说。后一摄行成果。谓由此回向力令菩萨行速得圆满。是故受职而得成佛。后佛子下结。第二偈颂总持中有二十五偈分五。初一偈颂前行体悔过等中。但颂随喜行德。二三世下九偈颂前回向菩提及众生。于中三。初四颂上庄严三世佛刹。一学佛严。二摄法严。三显所严。四结同佛严。二彼真佛子下四颂上菩萨人宝严土。于中初一颂上法门中生。次一颂业胜具身口也。后二叹德胜。亦是意业胜。未曾想念等是上文浮净不杂等。三一偈颂上受用净。亦是法满净。令生成佛具佛法故名佛土也。三十方下有二偈。超颂前第五结所成德。于中初二句颂上威摄众魔。次句颂上一切世间所不能坏。次句决定修等颂上行无伦疋。次句上大愿成满。次句回向功德等颂上成就不退功德。次二句通颂所成德深报广。四善能观下有五偈颂上第三实际回向。于中初一颂上正向实际兼颂成益中不妄取业报。余四并颂成益。次二句明无色心之有无。即颂上不著意业及果报也。次二句颂上不取有为及无为。次一偈颂上不坏因果不取有无等。一切众生下一偈三句颂上生死非杂乱。后一句佛刹亦如是者亦得颂上涅槃非寂静类同世法空如。故云亦如是也。五菩萨如是知下有八偈。颂上第四依前生善复将回向。于中初一颂上所得十种无尽善根。次二偈颂上以前善根正成十种回向。次五偈颂上回向益相。于中初二妄见已灭。弃等是上眼终不见不净佛刹等。后三偈颂上不见异相众生。谓众生称性离有无等无异也。第五回向竟

　　　　华严经探玄记卷第七

　　　　华严经探玄记卷第八（尽此回向品）

　　　　魏国西寺沙门法藏述

　　第六随顺一切坚固善根回向。于长行内亦二。谓位行位果。位行中亦三。谓标释结。释中有三。初行所依身。二离诸业障下明依身起行。三摩诃萨若能以此善根回向下辨行所成益。初行所依身者。依转轮圣王身而起施行有四意。一在家是能施位。二有七宝可施。三明难舍能舍。四摄化无敢违命。文中二。先显王统摄自在德。后此摩诃萨下辨王正报殊伦德。前中轮王成就七宝义略作三门
　　初显名者。下文云。一金轮宝名胜自在。二象宝名曰青山。三绀马宝名勇疾风。四神珠宝名光藏宝云。五主藏臣宝名曰大财。六玉女宝名净妙德。七主兵臣宝名离垢眼。得是七宝于阎浮提作转轮圣王
　　二辨相者。先辨轮宝。依涅槃经。顶生王于十五日处在高楼沐浴受齐即于东方有金轮。千辐毂辋具足非工匠造。我当试之。以左手擎此金轮。右手执香炉。右膝著地而发愿言。若是轮宝不虚应如过去转轮圣王所行道去。作是誓已。是金轮宝飞升虚空遍四天下已还来住在王左手。依俱舍论。但阎浮提有轮王出。以福力故。令帝释宫内地热。帝释即知有轮王出遣守宫门。五百夜叉扶一轮宝下应轮王。以得轮宝故曰轮王。又有小论说。轮王未出此轮宝等在铁围山间。诸大力鬼神守护。轮王亦出即送至王所。是故先有住处。若准此经。上文云譬如转轮王成就胜七宝彼无所从来。明知但由业力所起无别来处。然此轮有四种。一铁轮二百五十辐。二铜轮五百辐。三银轮七百五十辐。四金轮千辐菩萨本行经轮有千辐。纵广四十里。周匝百二十里。王欲行时轮在前导。不宾伏者金轮自然在头上旋。自然降伏。不用兵仗。二象宝者。七支至地。六瘤成满如白莲华。行疾如风。王乘其上一念之顷周四天下。三马宝。其色绀炎。髦尾金色。行不[马*奔]骤迅逾疾风。致远不疲。乘者安豫。巡游四方不失主意。一念之顷遍四天下。四神珠宝。依涅槃经。于王宫内自然有摩尼珠。大如人[月*坒]。能于闇中照一由旬。此珠力故。为天雨渧如车轴能作盖覆一由旬。遮此大雨不令下过此珠。依观佛三昧经说。是金翅鸟心。依智论是佛舍利。于末法后变作摩尼珠。又依贤愚经有三品。上者置高幢头王烧香请。随王意雨诸财宝及饮食等满八十由旬。中者雨四十由旬。下者雨二十由旬。其光常明。及遮雨亦尔。又菩萨本行经中珠宝昼夜常照千六百里。又真谛三藏云。如意珠有三种。一如意珠能随人意所欲从心。二清水珠令浊水变清。三吐金珠自有三品。一下品投一两金得千倍。二中品投一两金得万倍。三上品投一两金得无量倍。五主藏臣宝。依俱舍。主藏臣宝得眼根力能见一切地中伏藏。以手揽海宝随五指现。又菩萨本行经典藏臣王意欲须金银七宝衣被饮食披其两手。七宝财产一切所须随意所欲从手中出而无有尽。六兵宝。未伏之处立计平论无斯不伏。又菩萨本行经典兵臣宝王意欲得百千万兵自然而至。七玉女宝。不长不短不黑不白身诸毛孔出栴檀香。其目视一由旬。耳闻鼻嗅亦尔其舌覆面。以手触王衣即知王身安乐病患。亦知王心。此女定从莲华化生。又依菩萨本行经。女香洁如优昙华。王意欲得清凉之时身自然冷。王欲得温时身自然温。声如梵声常使王喜
　　三诸门者有五重。初一约粗报。谓有彼宝能遮四十里雨等。是相似七宝。如萨遮尼经。云云二约细报。谓实报金轮王七宝如前辨。三约行缘。谓菩萨轮王七宝等物。皆是菩萨净业所起。堪为菩萨修行所用。准有五义。一令菩萨不生爱染。二令成施行。三满乞者意。四令乞者发心修行。五堪令教化众生故。智论十二云。宝有三种。一人中宝能雨物如轮王宝等。二天宝能解语使唤等。三菩萨宝能说法化众生等故也。四约深报。谓如圆教世界性等已上有万子。已去轮王所有宝等如白净宝网转轮圣王有锭光颇梨珠。照十佛刹尘数世界海。以一恒河沙金转轮王善根所生如是等。五约行德。如下经云。波罗蜜金轮诸通为象宝。神足为马宝。净慧无上殊妙行为女宝。四摄宝藏臣方便。主兵宝无上转轮王。今此文中据后三门所说。以于无尽法界中成普贤无边行海故。后此摩诃萨下明正报殊伦。那罗延此云坚牢力。依俱舍能持一大千界风轮。是那罗延量。依涅槃经校量可知。二依身起行中三。初略标行事。二摩诃萨如是诸善根回向已作如是念下广显行相。三摩诃萨以此善根回向时下行极契真。前二即是菩提众生回向后一即是实际回向。又前二是广大回向。后一甚深回向。初中有三。先略标七十事所施之物。从饮食至床座。十从住处。至盖二十从幢至眼三十从耳至肉。四十从心至爪五十从为法投火至以身覆佛。六十从以身施一切至悉能舍离。为七十于中有内施外施内外施。又财法无畏。代命救残是无畏施。断杀有二。望所杀是无畏。望能杀。令持五戒等。是法施。普告佛名亦是法施。又释。此等既并是法门。是故俱通三施也。又此并是无尽法界大缘起门普贤无碍自在之行。以是等若内若外情非情物及法门行尽以施与于一众生。如一众生一切亦尔。于一世界一微尘处施一切众生。一切尘处皆亦如是。如一世界虚空法界等一切世界处皆亦如是顿成大施。于一刹那即遍如是法界世界行此施行。如是念念尽前后际。一切诸劫一切刹那皆亦如是。此一菩萨以满法界身备起如是无边大施。仍有纯杂门别。若约纯以施眼门者。即见如上一切处一切时一切物一切田唯施于眼毕竟不见所余诸门。何以故。余门不观如虚空故。即此一门遍法界故不见施眼之初际亦不见施眼之后际。以无始终故。余门亦尔。随其纯杂皆悉不同。可准思之。二若诸众生下明对田成施。三作如是念下显施所为中有八句。有人解云。此摄取佛果三坚是回向菩提。今谓此文犹辨菩萨摄取。称法界之依正。在此坚固善根门内。令具胜行之缘。更得成称法界之行。胜人是国中人。眷属是已眷属。余文可见。第二广显行相中有二。初别显向前七十门大施之行别明回向。后此摩诃萨以如是等下总结所为大喜回向。前中七十门有开有合。至文当辨。初施食内二。先明自施心离过。后以此慧施下正明以此施食善根回向众生。但以法食者。依阿含经。出世间食有五种。一禅悦食。二愿食。三念食。四解脱食。五法喜食。永离揣食者。阿含世间食有四种。谓段思触识。为化众生。现受揣食者令众生成化身佛。摄论云。为生施主善但如来食时诸天为受施。诸众生令得成佛故示现以手触食。施食获五果。经言得常命色力安无碍辩。又瑜伽云。施饮食能感大力。问若贫无多食颇有得成大施行不。答有。如大乘方便经上卷云。若生贫穷家是菩萨乃至乞食若得一揣食持用施僧。若施一人不以为愧。应作是念。如佛所说。心增广大胜以财施。我财施虽少以一切智心愿是善根成一切智令诸众生悉得宝手。犹如如来以是缘故具足施或禅定禅处。是名菩萨行于方便。施饮中。回向内得净法爱是法喜食。法身柔濡是解脱食。三昧调心是禅悦食。施味中。先举所施。二善根回向。于中得上味相。甘露充满者是佛三十二相中上味相也。经云。如来大牙复有甘露泉。但食入口悉为甘露。下诸回向中悉以事同法。相似相类而成回向。三是为下结名。施乘是令得代步喜。施衣令得蔽形喜。瑜伽施衣服能感妙色。又若能新作衣成持用。供佛有二种。一暂献便取得无量福。二作时分施亦得大福。如今日午时以衣施佛直至明日午时。若中间取即是取佛物。至期限满取即无失有福。施华令得供养喜。又华令人喜。施自身者。如智论第十三违罗摩菩萨施外道有诸天遣自施福胜外道无量。如彼具说。鬘严饰喜有二种。一贯华作环置于头上。二以线穿华络于身上。西国尚此也。施端正报。香亦供养戒德氛氲。故同香也。涂香亦严身。床座。令安稳喜。上是初十也。施住处及房舍。亦令安稳喜。施灯明令破闇喜。近令得好色报远令众生得佛慧光。瑜伽施诸灯明能感净明。又燃灯功德经中。烧灯供养大灭罪生福令发愿言。愿能以大海为油。须弥为炷。燃大灯明。遍佛刹海。供养无休。又愿以法性为油。大智为炷。燃大悲为灯普曜世间。故经云。净信心为炷。慈悲为香油。正念为宝器。燃彼曜世灯。施汤药令除病喜自。近得无病。如薄俱罗比丘五不死等。远得药树王身。又如药王子。手触疾病无不皆愈。死后取其烧处灰土亦能除疾。身疾既除心病亦遣。施器令得盛贮喜。施车令得运载喜。亦是代步。瑜伽施车乘能感快乐。于中有三。先列五种福田。次列十种宝车。后随田成施以善回向。此中施五田即为五段。初施佛及塔有二种流类回向。一约田相似回向如文。令众生乃至云得诸如来无碍解脱一切种智等。二约所施物相似回向令众生摄取大乘等。余文中亦有约施心回向。谓欢喜心施亦即随发回向等。并通准之。二施菩萨及善知识回向。三施佛大众僧宝回向。四施声闻缘觉回向五施一切福田回向。菩萨十种道者十度行乘。又十地道也。四轮义略作三门。初辨相者。一住正国轮。庄严论第六云有四种不放逸轮。一者胜土轮土胜有五因缘。一易求。谓四事供身不难得故。三善护。谓国王如法恶人盗贼不得住故。三善地。谓处所调和无疫疠故。四善伴。谓同戒同见为伴侣故。五善寂。谓昼日无喧夜绝声故。二者善人轮。善人亦具五因缘。一多闻成就阿含故。二见谛得圣果故。三巧说能分别法故。四怜愍不贪利故。五不退无疲倦故。三者自正轮。亦具五因缘。一善缘妙法为缘故。二善聚福智具足故。三善修止观诸行相应时修故。四善说无求利故。五善出所有上法恭敬修故。四者先福轮。先福亦具五因缘。一可乐由住胜士为因故。二无难由值善人为因。三无病。四三昧。五智慧。此三以自正轮为因。第二除难者。依成实论四轮除八难。住正国轮彼论名住善处轮。谓生中国除五难。谓三涂北洲长寿天。依正土轮彼名依善人。谓值佛世除佛前佛后难。平等愿轮彼名自发正愿。谓正见除世智辩聪难。本功德轮彼名宿植善根。除生盲聋喑。哑前五是恶处难。第六是恶时难。第七是恶因难。第八是恶果难。第三成德者。四中。初二是外缘。后二是内因。谓愿是智因。德是福因。菩萨无边净行皆赖此因缘而德成满。上通约三乘教辨。又正国真如法性土也。正土般若正观也。功德施等五度行也。本愿菩萨十种大愿也。此约终教辨。又正国即十佛国土海。正士即十佛正报。功德即性起功德。愿即普贤愿海。此约圆教。同一无尽大法界缘起故也。象马别施合以回向。施床座中。前所施是泛尔床座。今此是圣王所坐之座。故不同也。三种世间所不能坏者。辨法师释。地前愿乐世间。初地至七名功用世间。八地至等觉无功用世间。令得佛殊胜座。因位三种无常世间所不能坏。衍师云。是三灾不坏。今释。以应是不为过未等三世之所迁坏三相亦得。以是称法性之座故。经云诸法空为座。第二十施盖中。如宝积所持如来合盖遍覆三千。明摄化境也。又菩萨本行经佛在郁卑罗国涉热而行。有牧羊人即以净心编草作盖。覆佛随行。佛便微。笑阿难问故。佛言此人草盖覆我。十三劫中不堕地狱。天上人间生便辄有七宝之盖。随而覆上。后得出家成辟支佛也。幢幡合施。亦可是幢上悬幡俱施。百缘经佛出世时有长者子名波多迦。生已空中有一大幡遍覆城上。随行覆之。值佛出家得阿罗汉。阿难问故。佛答昔毗婆尸佛灭后起七宝塔。时有一人。于塔设会。作一长幡。悬著塔上。发愿而去。九十一劫不堕恶道。随所生处。幡常荫上。今得见我。开宝藏施。中令得十六智宝者。依小乘八忍八智为十六。辨师云。地前光得等四定。地上大乘光明等四定。各有自分胜进为十六。依此发智为十六智宝。以下释云三昧正受究竟增广智慧之宝。又有人释。佛地四智。智各有四为十六。以果位自在互得融通。施庄严具中。百福具好者。依涅槃菩萨修身。不杀戒十善有五种心。谓下中上上中上上。乃至正见亦复如是。是五十心名初发心具足。终成有五十心。如是百心名百福具足。以此　　　　百福共成一好。故云百福具好而自庄严。又依瑜伽决择中。百福行者谓离十不善业道。小分离杀生。乃至小分离邪见。是初十行多分离杀生。乃至多分离邪见名第二十行。若全离杀生乃至全离邪见名第三十行。若小时离杀生乃至小时离邪见名第四十行。若多时离杀生乃至多时离邪见名第五十行。若尽寿离杀生乃至尽寿离邪见名第六十行。若自离杀生乃至自离邪见名第七十行。若劝他不杀生乃至劝他不邪见名第八十行。若称扬赞述不杀生乃至赞述不邪见名第九十行。若见离杀生乃至见离邪见者庆悦大喜名第十十行。又依肇法师法华疏中十善为本。一善以九善庄严名为百福。不知出何圣教。施冠珠中。以施熏心令更成胜进大施。故云向增上。因此施念令慧深。见施中正理故云修慧。又因施作意令成舍根。谓究竟大舍也。因施作意令慧广觉。余一切行回向中。令得无见顶相者是佛三十二相中无见顶相表佛胜出更无过故也。摩尼宝冠者如文殊师利头上天冠。是毗楞伽宝所成。首楞三昧所起。于中常现无量佛刹及诸佛身救狱囚苦。如大悲菩萨等者此等菩萨主当此门于一切处一切时常行此行。余下诸门所引菩萨皆亦如是。身代死囚者是舍身命比前财施极超过。如菩萨本行经中。过去有五百长者子各出珍宝象马车乘衣被饮食。随乏悉与。有一贫人见而问言汝等施福求何等愿答欲求佛道。又问何谓佛道。答中广叹佛德。贫人闻已自念。我今欲习学此愿广度一切。加复贫穷无财行施。当持己身而用惠施。念已索蜜涂身卧于冢间。我今以身施与一切。若须血肉皮头目髓脑悉以与之。持是功德用求佛道广度一切。作是愿已。应时三千大千世界而大震动。诸天惶。懅帝释天眼见于菩萨卧在冢间以身布施。下来欲试。化作众狗鸟兽。来就欲食。菩萨见有欲来啖身。心便欢喜。无有退转倾动之意。天帝复形赞问所求。为求轮王帝释梵王。答言不尔。唯求佛道广度众生。帝释诸天同赞。善哉语菩萨言。汝此勇猛过彼五百菩萨所施百千亿倍不可计倍当先作佛。时贫人者今我是。五百长者子今此弥勒五百菩萨是。我以精进勇猛之力故超诸菩萨所作功德而先成佛。施连肤顶发及髻明珠者有二事。一割剥头皮连发而施。二依西国贵种。皆初生时。刀开顶皮内一神珠。封药著已珠在皮内。今有人乞执刀开施。梵言周罗此云顶髻第三十施眼中。依瑜伽四十九。菩萨内施有二。一总求菩萨身以身施而作仆使。有三意。一为速证菩提。二为众生利益安乐。三为布施波罗蜜多速圆满故。二别求眼手足头目支节血肉筋骨乃至髓者髓其所欲一切施与。又智论十四舍利弗六十劫行菩萨道欲度施河。逢乞眼退不到彼岸。回向内令众生得十种眼。又如与他贯计衣道并是施眼之用。亦应如是回向后渐能总舍。施耳鼻用亦准应同。面门者。有人解。是口。光统云。鼻下当柱为面门。岂以施鼻得口端正。施牙齿中象王者。如十轮经说。又智论第十四云。如象王施牙是法身菩萨。又引法身菩萨变身作象与猕猴及象为亲友存仁敬以化人兽等。施舌中亦有施用。施头中。菩萨本行经月光王欲舍头与婆罗门。诸臣谏王。王身是我等一切人共有。如一妙宝众人共有。岂得一人独自用耶。王语婆罗门。汝何不屏处索。汝今少去。我安慰臣。语臣言。此于我有宿怨。今若不偿更何时还后去去臣唤婆罗门。汝于林中待我。后至令彼断取其头。遂以王发系树。下刀斫之。误断树枝。婆罗门谓已斩竟即生欢喜。以诸天力不令见王身首等。树神呵啧婆罗门。婆罗门谓。真断头怨心得解即便还去。手与足合施。问若菩萨施身支节等为一切所求皆施。为有不施时。答瑜伽三十九云。若诸菩萨于所行施意乐清净见有无量利众生事正现在前。设有来求自身支节不应施与。彼菩萨为令于施意乐得清净故。须舍现前利众生事而施身分。若魔天众并魔所使众生来乞菩萨身分支节不应施与。其魔恶心恐彼当获上品罪故。有痴狂人来求菩萨身分支节不应施与。由彼不住自性心故。不为义利而乞求故。其心狂乱不自在故。空有种种浮妄言说。是故不应施身分。除上所说来求菩萨身分支节。随其所欲悉皆施与。是名菩萨于内可施乃不施也。坏身出血及髓肉合施。智论第十四中。月光太子出城见癞人。问医人言。可治不。医言可治。但药难得。谓须从生来不嗔人血髓。和药涂之即差。菩萨自忆。生来不省有嗔。即出血髓救彼令差。愿得法身差其心病。此施肉是第四十也。五藏中心别施。肠肾肝肺四藏同施。又智论十四施有三种施。饮食等为下施。衣服珍宝为中施。头目五藏等为上施。广引释迦本行。此三施事如彼说。支节诸骨同施。施皮者。智论十六中。如毒龙受一日夜戒被剥五色皮忍己施之。又金刚胁鹿王者菩萨本缘集经第四中。菩萨往世堕畜生中。而为鹿身。两胁金色。脊似琉璃。余身杂厕。种别难名踝如砗磲。角如金精。其身庄严如七宝藏。身色光炎如日初出。为诸群鹿而作饶益。于大暴河见人欲溺投身救之。其人得济后遂背恩。告王将兵欲杀鹿取皮。将王及兵至鹿。指示两臂俱落。王知背恩发心礼鹿谢过而去。广如彼说也。施手足指中。如有练指供养等亦是其类。第五十施连肉爪者亦求法而施也。为法投火中七仞者。一仞七尺。七七四十九尺火坑也。为法受苦者如勇健王者。菩萨本行经过去有王名处阇那弥梨。为求一偈割身千灯。后因帝释问立誓表心。遂还平复。所求一偈言常者皆尽。高者亦堕。合会有离生者有死。王闻偈喜忘其所苦。敕举国人皆令书诵。云云为法舍国等如法华提婆达多品说等。教断杀等是无畏施。以施其命故过一切也。智论世间所贵。各唯已命。无有价直。五戒等望能杀是法施。望所杀是无畏。。三种戒者是律仪等三聚戒也。救毁形苦亦是无畏施。俱舍论有黄门救五百头牛毁形之事。以此善根力故男形具足。是其现报也。文中肆字者是恣也。具足无上丈夫正法者。依涅槃经莫问男女。具四相义即名丈夫。谓自正。正他能随问答。善解因缘义。若不具此四种相义虽曰男子不名丈夫。女以反上即名丈夫。又云虽是女人能信自身有佛性者即是丈夫。若有男子不知自身有佛性者我说彼人犹是女人。又云七丈夫趣者有四说。一依世间。依瑜伽中丈夫有七义。一长寿久住。二妙色端严。三无病少恼。四非仆非女非半择迦。五智慧猛利。六发言威肃。七有大宗业。具此七法名为丈夫。亦有趣故。二依小乘亦有七丈夫。即七贤圣。一随信行人。二随法行。三信解脱。四见到。五身证。六慧解脱。七俱解脱。信他得度名信行。不从他信名法行。钝根三果是随信行所得。信果离缚名信解脱。利根三果是随法行所至。故名见到。灭尽正受法似涅槃与身合故名为身证。障有二种。一烦恼障。二解脱障。但离烦恼障名慧解脱。二障并除名俱解脱。三依大乘瑜伽有七地。亦是贤圣丈夫所游履故名趣也。一种性地。二胜解行地。三净胜意乐地。四行正行地。五决定地。六决定行地。七到究竟地。初二是地前。次一是初地。次一从二地至第七。次一第八地。次一第九地。未后是第十地及佛地合说。以因果俱究竟。四依璎珞本业等亦有七位。一信。二十住。三十行。四十回向。五十地。六等觉。七妙觉。叹佛出世是法施。如上普庄严童子赞佛偈声普遍世界。又如悲华中。释迦往作大悲菩萨行。遍诸国大声教言。如来出世。如来出世为甚难遇等。施大地中如来及塔菩萨知识并父母等是恩田亦敬田。圣僧二乘是德田亦敬田。余乞者是贫人等是悲田亦苦田。此等皆能生福故名福田。从喻为名。又有四句。自有是敬非悲。如佛等。自有是悲非敬。如贫苦众生等。自有亦悲亦敬。如贫病罗汉等。自有非悲非敬。除上所余等。智论十四云。若怜愍施谓于贫穷下贼及诸畜生。二恭敬施谓于佛及法身菩萨等。三怜愍恭敬施谓于老病贫穷阿罗汉辟支等。问悲敬二田何者为胜。答有三义。一若就约境救彼现苦约心增大悲行为利他行本。即悲田为胜。是故像法决疑经中。乃至施佛菩萨声闻众生不如人施畜生一口饮食等。二若就约境恩深德厚约心领法增智为自利行源。即敬田为胜。是故校量功德经中。施畜生得百倍等校量。又甚希有经以七宝等供满四州施四果圣人及灭度后起极广塔。不如造[麸-夫+广]麦等佛塔功德。乃至算数譬喻非比等。又大品中天帝云我非不欲供舍利但舍利从般若中出。是故宁供养般若也。三若约二利齐均悲智双举。即二田平等。如净名云。一分施难胜如来一分施最下乞人。犹如如来福田之想无所分别等于大悲此之谓也。问等是敬中如父母恩田与圣僧德田胜劣云何。答如校量经乃至云供养百罗汉不及供养一生身父母。又阿含经中供养父母功德共供养一生补处菩萨功德。齐等。问等是恩田。师僧与父母胜劣云何。答舍利弗问经在家人父母恩大。师僧恩次。出家人师僧恩大。父母恩次。以师于在家教授力劣。出家反此。又以师僧生育法身法身累劫无尽。父母生育生身恩及七世。问等是德田。供养别众胜劣云何。答如梵网经别请五百罗汉不如僧次一凡夫僧。问施有三事。一田。二物。三心。此三胜劣云何。答有四句。一自有田劣心等胜。如罽[目*尼]吒王礼赞尼乾子塔塔遂崩倒。二田胜心物劣。童子施土于佛钵中戏尔故心轻。由田胜故得作铁轮王。三田心胜而物劣。如智论第九中老婢以绀淀奉佛得十五反受人天福后得辟支涅槃有人疑佛以妄语。佛以舌覆面用决彼疑云。引尼狗子小生树大等。四三事俱胜。如龙女献宝珠速成佛等。今此中菩萨与施心悲智齐于虚空。辨施物事种穷乎法界。举施田凡圣尽于十方。是故此中三事性尽深无底。三事殊特胜无比。三事广大遍无崖。三事相融俱无碍。又俱舍论问施支提塔此中无能受用云何成福。答福业有二种。一弃舍为类。若由舍物此福业得生。二受用为类。若由受用所舍物此福业生。若施支提有舍类福无受用类福。类是因义。问若不受用云何有福。答若福要由利他得成福者修慈三昧及正见等。应皆无福。如慈等心观中。虽无能受用及利益他有无量福生。从自心起。今此文中。前施佛造殿堂受用生福。后施塔是弃舍生福。舍利者正音名设利罗。此云身。谓是如来或全身或碎身。塔者正音名窣堵波。讹名偷婆。更讹单名塔也。此翻为归宗之所也。依长阿含经四人应起塔。一佛。二辟支。三声闻。四轮王。真谛三藏引十二因缘经八人应起塔。一如来露盘八重已上。是佛塔。二菩萨七盘。三缘觉六盘。四罗汉五盘。五那含四盘。六斯陀含三盘。七须陀洹二盘。八轮王一盘。若见不得礼以非圣塔故。又依僧祇律有凡僧亦起塔。谓持律法师营事比丘德望比丘应起塔。既非圣人总无露盘。仍令在屏处。若违结罪。准此等文。今方有为师造塔广起露盘。非直现人得罪。亦乃累彼先亡。深可悲矣。又泛论造塔有六意。一为表人胜。二为令他生净信。三令标心有在。四令供养生福。五为报恩行毕。六生福灭罪。问如造佛塔得几福。答有二。一近得梵福。依俱舍中得梵福有七种。一此地未造支提于中而作二立僧伽蓝。三僧已散能和。四修四无量。五代父母佛命。六自出家教人出家。七建立法幢。若人于上七业中随作一业。如梵光行天受喜乐报一劫。其梵福量者。用诸众生共业感一三千大千世界业为一梵福之量。二远尽苦际得脱生死。故无上依经供佛舍利芥子等悉得究竟脱生死苦。大悲经亦同。施僮使令其代劳。又舍自身为彼给使。是为第六十门也。是同事摄也。是以自身作盖作荫。覆障如来成孝供养。又身施众生为奴仆。是躬代劳苦。又以己身奉给诸佛为报恩行等施国土及王位者。问如有恶人乞此王位欲恼害众生岂得施与。答菩萨见此亦不施与。如瑜伽四十九。若有上品逼恼众生行暴恶业来求王位。终不施与。施严饰大城者。前通施国土。此文别施王所都处。大城自居异余小城故也。宝女即为侍人。非是二物合施。问此宝女等为是化作为是宝报。答是实报。经云皆是菩萨净业果报而用布施。又下法界品中皆是往昔同善根愿如妙德女等。故云若能眷纳我甘心受此苦。又如卖华女等。是故施之皆不生恼。问瑜伽云。若有众生来求种种能引戏乐能引无义所施之物不应施与。今此宝女既生彼贪染云何施与。答此中有三义故。是故施之。一菩萨观彼有益无染方乃施与。若有染过则不施之。二此女既实是菩萨同行眷属。是故不令前人生施贪染。三此女能以法门有利益彼。是故施之。若反上三义则不应施。摄论中。有利益有染污。无利益无染污。有染污无利益。此三菩萨不行。有利无染污菩萨乃行。瑜伽约前三。此文据后一。故不相违也。施妻妾男女此亦合论。如须达拏者此云善爱或云好爱。如太子经具说施妻子等。现庄严王者即大王庄严经中说施妻子等。又菩萨本缘经中一切施王子施王子大战象。与怨国人。王臣同嗔摈王子于雪山。山中施二子已。天帝化来。从乞妻得还寄王子。后更乞眼。王子欲排。乞者止之。且还寄汝。我须即取汝更不得施人。王子言。我今何得受两物寄。广如彼说。问此中所施妻子等为是实报为是化作。又彼乞者为亦是实为亦是化。答此有三义。一约上品。俱实而施。如一切施王施儿与婆罗门。婆罗门鞭打将去。至一树下更欲打之。树神手拟婆罗门。婆罗门即倒。神欲断彼命夺王子送还。王子告神。请勿害之。我若再还令我父王檀行不足。即为不孝之子。神遂放之。解云准此妻儿亦是同修菩萨行人。尚须自舍身命。岂有辞苦而退。二约中品。互有实化。亦行布施。如贤愚经。佛昔为王。有毗沙门作夜叉语。从王索妻子食。食讫为说偈云。一切行无常。生者皆有苦。五阴空无相无有我我所说。此偈已复本形。妻子犹存。此则妻子是实。乞者是化。净名经中多是住不思议解脱菩萨为调练余小菩萨增其行位故作此乞人。欲破此菩萨妻子爱尽。是故对前示现食之又。摄论中毗荀陀王舍儿与婆罗门。是逼恼他事。此儿是化作。是故无恼。解云此乞者是实儿是化也。以菩萨方便满婆罗门愿。令怨心尽故作是化也。又如菩萨化为女色施贪爱者调令离欲等。三约下品。俱实不施。瑜伽三十九菩萨于自妻子奴婢仆使亲戚眷属若不先以正言晓喻令其欢喜。终不强逼令其忧恼施来求者。虽复先以怨言晓喻令其欢喜生乐欲心。而不施与怨家恶友药叉罗刹凶暴业者。不以妻子形容软弱族姓男女施来求者令作奴婢。解云此据软根初心说也。又若两俱是化则互无义利故无此句也。施家宅令众得住处喜。施园林令得游欢喜。设大施会者是无遮大会。种种皆施谓不限物不局时不遮众无前无后等施一切故也。如下香牙园处设大会等。梵名般遮于瑟。此云无遮大会也。施一切资生具者是第七十门也。以别说诸门不可尽故。是故末后总就一切资生之具而成大施
　　上来随大门有七十。若更细论所施物中种类不同。依光统师有一百二十。次广有八万四千。何者谓百二十事中皆有十善业而行施故成一千二百。以七施法乘之成八千四百。一一行中具十种回向故成八万四千施行之门。七施法者随相有六入理复一即为七也。随相六者心有三种。即三时喜等。事有三种。即施者受者及财物等。入理有二。谓照三事空。一寂之理。又释以七圣财乘之亦得。如一施行有八万四千。余一一行皆亦如是。若散说行相无量不可说。第二大段此摩诃萨以如是下总结所为。生喜回向于中有四。初结行所为。二有来求者下显行成无失。三菩萨尔时下度行无失而生大喜。四摩诃萨善根下以所成喜行用将回向。初中二。先约行结意。二以大悲下约心显意。瑜伽三十九又诸菩萨于诸有怨以慈意乐而行慧施。于诸有苦以悲意乐而行慧施。于诸有德以喜意乐而行慧施。于诸有恩亲善同意。以舍意乐而行慧施。当知亦名菩萨巧慧而行布施。建立如来论者上云受持诸佛本行显现诸佛本行。如行能说故云立论。由立此论令生不断佛善也。下显行成无失中二。初明三事成行无失。于中初明称乞者意离乖意失。二施心无悔离杂念失。三舍一切等明施物广多离匮乏失。二于诸众生下重释成。初释上施心。视如一子悲心深也。是我善知荷其恩也。由初心故长养大悲。由后心故长喜心。俱由上二心令悲喜不坏。依此悲喜广行大施心也。下释上。以物丰遂求称意欣悦。问何菩萨见乞生喜于财无染。答以施行熟故。施障尽故。何者施障。瑜伽三十九云。又诸菩萨于施障及对治如实了知。施障有四。一先未串习。二施物鲜阙。三耽著上妙物。四欣乐当来具足财果。一若诸菩萨现有种种可施财物。乞者现前而施心不发。即以正慧知我于施先未串习过失。决定知我先世于施未曾串习致今有财乞者现前而施心不发。若今世不强施者复来世定背施行。是故菩萨力励思择而行慧施。二乞者现前。由财物少施心不发。以正慧通达。或由我宿业有过失故。或由现在系属他故。令我现受饥渴等苦不能益一切众生。设令行施乃至殒殄犹为最胜。况有菜叶可以活命。是故忍苦而行慧施。三乞者现前。由可施物妙施心不发。即以正慧通达。是我耽著过失。我今于苦妄生乐想。由此颠倒生当来苦。是故菩萨励力行施。四若菩萨施已欣乐当来大财利果不求无上正等菩提。即以正慧通达是邪果见过失。观彼诸行皆念念灭。所受用果速疾灭尽速疾离散。是故灭彼乐邪果见施行回向无上菩提。问准此经中诸大菩萨财宝无尽。悲心复广。如何世间犹有贫苦众生类耶。答依摄论偈云。见业障碍善。厌现及恶憎害他。彼众生不感菩萨施此有五义。一菩萨见众生贫不作恶业富即作恶业。二众生贫即修福富即障善。三众生贫即厌生死心现前富即不厌。四众生贫即慈善富即憎恶他人。五众生贫即不能害众生命富即损害他命。菩萨由见此五种义令众生百千万劫常贫穷不作恶业染著生死。不令众生于一刹那富放逸作恶堕四恶趣。是故瑜伽中于诸有情有安乐无利益菩萨亦不作。第三庆喜文二。初胜喜资神。丈夫行论中菩萨喜乐过于世间及彼二乘涅槃之乐。此中但望世间超过。后摩诃萨下因喜增心五句可知。第四善根回向中有十句五对。一令离苦因果。二令得乐因果。上二对各先因后果。三境心。四心行。五分满。上来广显行相。即众生菩提回向竟。自下第三明行极契真即实际回向。又前明行广大。此下彰行甚深。于中有二。初显行心无念总明回向而无缚著。二摩诃萨下明于境无染别显回向而无缚著。前中以此回向时牒前行于身等不缚著总明能回向三业无念而成回向。下别显无念之相。于中二。初明无我等法想。后明无业报等念。前中初九句明无我想。禅头者。古人云。此名见一切生有形有体。今更问三藏法师。云此翻名生者。二无有想下十句五对明无法想。一离有无法想。二离三世流转法想。三离常无常想。四离三界非界想。五亦离想离无想。上明能缘自体无想。下明能缘业用无念。谓不为想念所羁名无缚著。游空无碍而成回向故云无缚无著解脱心回向。于中思及思报约意业。因业及业报约身语业。又业约似业。思约业体。如是无心无无心而作如前大施回向。自下明于境无染别明回向。于中四。初别明无著。二摩诃萨若于下别明无缚。三若于此法而不缚下别明解脱心。四摩诃萨以此一切善根下别明回向。初中如是回向时者将欲别释。如前所作大回向时。常无缘念。是故今更重总牒之。下别显无著。于中内是六根外是六尘。缘是能缘境是所缘。余可知。二无缚中先牒前。无著者依前起后也。谓心染于境名为著。境缠心为缚。楞伽云。心缚于境界。觉想智随转此之谓也。由贪著境深。是故心被境缚不得自在。今皆无也。于五蕴上各有三义。一不缚色者是总显无缚。不缚色取者别约凡夫执取五蕴。不缚色灭者别约圣人无取五蕴。又不缚不取者不缚有也。不缚灭者不缚无也。俱无执著不为所缚。下明解脱心。于中三。初标谓牒前起后。于此法者于上五蕴有无法也。由本了彼法本自无缚性本解脱非今始脱故云亦无有脱。次征下释。先别释于前有法之中性脱所由。谓此有法即无生灭等故性自脱也。后菩萨如是见法下别释于前无法之中性脱所由。见法则非法言语断故牒前有法即性自无。非法为法者起后于无而亦性离。以不住无故不碍有也。前则有不有故于有解脱。此则无不无故于无解脱。由不坏业故具修行。不滞空故不同二乘。是故不退求一切智。余句可见。四别释回向。先总谓向种智。以化众生下别显。先问起后答显有十句。皆是教化众生成此等事故名回向可知。上来实际回向竟。总是大段第二依身起行竟。自下第三辨行所成益。于中有二。初正成回时顺同因果益。句别有九。初二顺同佛宝法宝。次二同因智果智。次二同随事心境。谓义是境义。次二同入理心境。后一顺同清净法界。二自下明回向已后令自他入法益。于中亦九句。初句利他益。余八自行益。谓称法而了故无违失。又不舍真空不违缘有。空有无碍故云法力具足也。佛子下结名。上来位行竟。自下第二明当位所成果。句别有十。一外蒙佛护。二内得坚法。三上修佛智。四善解所诠。五照达理性。六得坚固善。七满足所愿。八得行法顺坚不可坏。九得坚固愿。十于法自在。又此十种望前行益配释可知。第二大段偈颂中二。先序说偈因缘。后正显偈。前中承佛力明起说所依。下辨依力所成有十句。一观十方显十方同说。二观大众明说所被。三观法界明所说义。四深入等显能说之教。五修无量等显起说之心。六觉悟等明开觉说智。七入佛功德明得佛说得。八逮得等明得佛说身。九分别等明了根应时。十随顺法身等明依真起应应起顺真。是故即说而常不说。正偈颂中。四句成颂有四十一偈。但颂位行不颂位果。于中分三。初五偈颂上行所依身。二菩萨具行布施下有三十偈半颂上依身所起之行。后随顺思惟下五偈半颂上行所成益。就第二所起行中初十九偈颂上略标行事及广辨行相。即是回向众生及菩提于七十门施巧略不尽说。菩萨观察一切法下十一偈半颂上行极契真。即实际回向。于中初二偈颂上总明无念回向。次心不分别下七偈半别颂上于有不著而性自解脱。后菩萨虽复推求下二偈别颂上于无不住而自解脱余文可见。第七等心随顺一切众生回向。于长行内亦二。初位行后位果。初中亦三。谓标释结。就释中分三。初明举所修行相。二摩诃萨离垢清净菩提心下摄将回向。三摩诃萨行如是回向胜出下明回所成益。初中二。初明所修善根。二摩诃萨行如是等下明因修成德。又释。前明行体。后明行用。前中三十句。初十直说善体。次十约境以明善根。后十约十度行以明善根。光统云。初十行出自中。次十起从缘发。后十功成在已。初中增长三品善者有二义。一三品各别。各别增长令俱广等。二于一善根始修熏识初成种时名增下品。从种生现令更增长名增中品。重熏成种名增上品。又释起随事行名增下品。令行入理增成增中品依理起行令称理广大名增上品。无量等下皆是上品善中差别。四行德非一名无量善。五各等法界名为广善。六随缘不同名种种善。七体深莫测。八妙用难思。九数不可穷。十绝于际畔下约境中。一因求佛境所生得善。二因求法境。三因学僧行。四因求善友依上四境生智善根。五缘众生为境生悲善根。六令悲智相导名方便境。七俱同契真名微妙境。八自利善名内。九化他善名外。十总结多门名无量功德各生善根故也。后十约十度行境所生善根。初六可知。七方便巧知众生心器。八大愿积集诸净功德。九念力度业用十大智普彼下明第二所成德。中乃至开解已者牒前起后也。则能下正明所成。于中二。先明体德圆备后普能下明作业殊胜。初中二。先成自分德有二。自利中。初忍。二善调等戒。三永离等慧。堪为等结三行成法器。普为等是利他。后常为下成胜进德中。先由佛守护生善满愿。后由深乐佛心得等佛。二作业胜中二。先上供佛业。谓供行顺理。不求等离过也。二一切善根下明下救生业。于中二。初化他德备。二于生死中下成化他行具。于中三。初令出生死安菩提大智。二普示下令舍尘染得大净功德。三令一切众生下总结所益。上来明所回行竟。自下第二摄将回向。于中四。初约菩提心收摄善根。二摩诃萨复作是念如此善根若有果报下以前善根回成行具。谓令修行之时诸缘不阙称本期愿而成大行。三以此善根念念回向下以此依行所起善根回向众生令得菩提。四修行如是回向时不著业下明行极契真行无所行回无所回。前则众生菩提回向。此则实际回向。又前则以智从悲成广大回向。后则以悲从智成甚深回向。初中先标举大心所摄善根。作是念下显所摄善根之相。于中十句。前五约心体起善。后五约心业用成善。前中。初一总。后四别。一自分始。二自分终。三胜进始。四胜进终。业用中。初一此心以大悲为本愍物起善。次二为众生故求佛果智。一始。二终。后二集起彼因。一行广称法界故。二行坚不退故。自下第二回前善根以成行具。于中先总举要期。谓此菩提心所摄善根若决定有果不虚者我当尽未来劫行菩萨行不舍众生等。此有二意。一以此善根如我意愿成益生果故。二以此善根所得依果令我修行摄众生时缘无所阙。是故我能尽未来际修菩萨行。此文取后意。二令无数世界下别显所成行具。于中二。初回成资财施行。二复次下令成生财施行。问何不回向令成余行而亦成此慧施行耶。答此中菩萨为益众生行菩萨行。由此施行具有三义。一财等现益令得离苦。二因施摄令入法成行。三以所生善回施众生。余行不具故唯此也。初资财施中有四。一资财广有十一事故。二明乞者广一切众生故。三明施心广。四施时广尽未来故。就施心中有十一。初于怨不简名平等心。二于亲不著名无偏心。三不为世名。四情乐非强故名无恼。五施已称庆故无中悔。六注想菩提。七不杂无明故云清净。八情无异念故云一向。九大悲现前。十调离有为。十一住入无为。第二生财施中三。初财广亦有十事。婆罗马王者三藏说。正音具云婆罗诃此名云马。谓游行空云迅疾无碍。因以为名。又云大海内有一洲名跋陀罗。此马常居其中。每恒出声云。谁欲出海。我当送之。此应是龙马。然有慈心或菩萨所化也。二修习下约时处对人明施行广大。三摩诃萨复作是念下明施心纯净有十四种心。一不著施因。二不求施果。三游空离系。四宽遍普被。五与理相应。上五是入理心。六巧施摄生。七等施无偏。八不计身命。九悭结已破名善调心。十定心利物。十一于生不恼。上六是摄生心。后三是求果心。十二求果不舍名安住等。十三观解照法。十四趣入佛果。又前五离有为心。次六摄众生心。后三求佛果心。又前五护烦恼。次六护二乘狭心。后三护二乘小心。又前五是直心。次六大悲心。后三是深心。上来回成行具竟。第三回向众生令得菩提。此即是舍施。智论十四云。有二种。一世间人能舍财不能舍施。二出世间人能舍财能舍施也。此中文长分齐难见。但一一句各是一行。亦不可别分。今且依远法师分为二分。初明慈心回向。二如是菩萨怜愍已下明悲心回向。前中总有一百十八句分二。初八十句回向众生令修因趣果。二令众生诣诸佛所闻法下三十八句回向众生令因圆果满。又可前明自分后明胜进。前中有六。初令修善趣贤首位行。二令得不可坏正直之心下令成种性位中修行。三令具足菩萨无量清净下令成解行位中修行。四令成就清净平等施下令十地位中修十度等行。五令修平等行具诸善下令于等觉位中修行。六令显现一切严净下令成佛果行。第二胜进行因圆果满中有四。一令众生于种性位因行圆满。二令于诸法中得离虚妄下令解行位中因行圆满。三令悉得菩萨不退下令十地位中因行圆满。四令得萨婆若成等下明成佛果满。上来慈心回向竟。第二悲心回向中有三。初令离惑业而成苦行。二令众生安住下令离喧得静成平等心行。三以如是等下总结回向利益之相可知。上来广大回向竟。自下第四明甚深回向。即实际回向也。于中二。初明会事同理回即无回。后摩诃萨如是回时作如是下明依理起事无回作回。又初即离有后即离无。又初是自行同如。后则令他亦同。又初正是实际回向。后是回向所为。前中修行如是回向时者牒前广大。下显甚深有十句五对。一约已业报因果一对。二约自正报身财一对。三约依报方处一对。四约所化众生有无一对。五约所回行法总别一对。皆云不著者无分别也。皆云回向者明上广大回向之时。常如此不著而恒作彼回向行事故亦不无彼回向矣。下明修回所为。如是回时者牒前甚深之回。下显所为有五句。初二句标。次二句释。后一辨位。初中一佛智是菩提。二净心是涅槃。三释初句。四释心净。佛家是位。上来明回向行竟。自下大段第三明回向益。即是此行所成广大之德。于中有四。一成因德广大。二摩诃萨修行时成就下明成果德清净。三摩诃萨如是行回不违下明成会违自在德。四摩诃萨得平等业下明得违尽平等德。又初一是现成德。第二是当成德。此二因果一对。三是会相。四是得实。此二摄法一对。初中十句。初二总叹显胜。下八别显胜相。一行广胜。二以少下普见胜。三悉得下持辩胜。四于念念下现生胜。五又于念念下严土胜。六令不可说下益生胜。七得无碍下闻法胜。八住无所有下神足胜。准此德用。若非圆教诸位相摄何容地前得有如是无碍德耶。自下第二明有成果之德。于中三。先牒现况当。二悬辨当相。三举当结现。初牒现况当结前生后。谓结前因德尚尔无尽。况当成果位岂可量也。二所谓下悬辨当成果德之状。句别有十。初六果相圆。后四果德满。果相中。初二严土摄生净。次二正报总别净。谓根是眼等根也。下二是主伴圆。净谓业报是主净也。后四是德满中。初二行圆证极入法是证也。后二是愿满自在。皆言清净者染无不尽也。平等者理无不证也。此等并是由此位中回向力故令此菩萨当成如是佛果之德。三摩诃萨下举当结现。谓得净法门是得体离染。庄严是德相圆备。此是现所得也。自下第三明会违自在。于中三十句为十五对分三。初七对明融缘起事令违相斯尽。次有一对理事互融俱无障碍。后七对会缘就实显理融无违。此亦是显法之渐次也。前中初此回向行。为净佛刹故云不违刹。为安生故亦不违。二令众生依刹起行刹业不违。三业依心起王数不违。又思是业体熏本识心故不违也。四业托境成思境不违。以是唯心所现之境故云心境。五业所感果则缘报不违。六业与业迹正助无违。远公云。解或等心起。业所依名为业迹。辩师云方便造作名业。根本业道名迹。今释谓决定思是身口业所游履处名为业迹。又释初刹那思为道引发第二刹那思为业体。道即迹也。又释思体为业。熏在本识成种子为业迹。又释思为业。业有感诸道果报功能为业道。道即迹也。七法体与相能所不违。谓彼业等既是有为。必具四相。上来有二不违。一由各缘起相资相顺故离相违。二既各相依互无自性。自性无故其谁相违。次一约理事双融以明无违。谓法生不违性者以缘生即无性故。性不违生者依无住本立一切法。又初不坏假名以说实相。后不动真际建立诸法。下七约理融明无违。谓刹与众生相随似异。平等之理此彼不殊故无违也。余句可知。自下第四得违尽平等。于中二。初十句明得平等。由前违相尽故得此平等称性之事。谓业报等十也。后得见佛下十句得成行位究竟。并可知。佛子下结名
　　上来位行竟。自下第二明位果中有十六句。二二为一摄为八对。一断染果。谓伏魔怨止恶缘也。拔欲刺断恶因也。二入证果。谓无生道修证因也。到无二正证性也。谓理绝能所故无二也。智契彼法故云到也。三得无量下成益生果。谓道法救生神通化物。四常乐下寂用无碍果。五悉能下明行愿广大果。六分别下智通殊胜果。先智后通。七得无碍下明见闻自在果。八修诸下行修具足果。下结可知。第二偈颂中有二十一偈分三。初半颂上行相。中间诸偈颂上回向。末后一偈颂上回益。就颂回向中三。初三偈颂上回成行具。二以此下六偈颂上因行生善。回向众生令得菩提。三深入下十偈半颂上实际回向。于中二。初三偈半颂上不著业等自行同如。二菩萨观察下七偈颂上令他入实。后一结叹益可知。第八如相回向同理。善根是如相称理而回名如相回向。此与上下何别者。谓前七明会事向理。此第八明事尽理现。是故行等俱是如相而回向。后第九明从理起用。第十明用同体同体而用。故云法界回向也。长行内亦二。初位行中亦三。标释结。释中亦三。初举行体。二摩诃萨以如是等善根回向欲令下正将回向。三摩诃萨如是回向时下明回所成德。初中先有三十句。举差别善根。末后一句结成一观。前中初十句显所修善根。二慧眼下十句明长养善根令更增广。三摩诃萨下十结叹善根差别具德。初中先二句明观成入理善。初句标。下释显。谓离痴释智。正念释念。坚固释安住。不退释不动。此是正念成止。离痴成观。止观双运无碍现前。故云成就等也。后得大乘下明随事大行以集善根。有依八种心集善根。一依深心以起善根。先举心能。谓心依理起故勇无畏。依此猛心起二善根。一广多无尽。二称理胜妙。三依白净证起同体大悲即悲心也。四明直心正念诸佛。五回向心称理不转。六依求道心巧出坚善。七依正念心出一切善。八依巧慧心回成利他。下明长养善根十句。初慧眼观察善根之实。是故令此善根增长。此是长养善根所由。下明所长善根。于中初句总显。下八别辨。一明善根分齐不同故云分别等。二备德无缺故云具足。三体离染过。四唯住菩提不向凡小故云一向。五修治使增。六修行所成。七思惟令广。八称实广说。自下第三结叹差别。于中明此善根多能异德故堪成回向。十中。一种种门者通游非一。种种境者所缘不同。种种相者体状区分。种种事者缘成各异。种种分别者分齐不杂。无量行者施等多种。语言道者此善根是无量言教所行处也。出生等者依此善根能生多分别智。修行等者诸善互严。悉能等者俱趣佛果。下结成一观。显甚深中。谓虽有如是多门种种然皆一味同于真性故云无二。一切智境者谓此同性之善唯佛智能知。又释此同性善堪成佛故是彼境也。此则前诸门无差别之差别故有多门。此即差别之无差别故唯一味归于佛果。上举所回善根行体竟。自下二用之回向。于中有四。一因成自行以修回向。二复次下因事起行复修回向。三摩诃萨善根如是回向不著世下明前二回回无回相。前二是众生菩提回向。此是实际回向。四如法门下明称性纯熟自在回向。又初二是广大回向。次一是甚深回向。后一是深广回向。以同如之善根成称真之回向释成如相也。初中二。先以前善根回成自行。后如为已身下正向众生。前中二。初回成法身三业行。二得离痴下回成严饰净土行。前中三。初成身业行。二成口业行。三成意业行。意业行中三。初明依心成自行德。二任持下成利他德。三具足下一句总结所成。初中依七种心成七胜行。一依无碍心成清净行谓洞理无碍令行净也。二依大施心成财施行满众生意也。三依照法心成法施行。四依不坏心成求佛智坚行。五依菩萨心成照一切法行。六依念佛心成三昧行。七依正直心成离染行。下明利他行中句别亦七。初一成化行。谓摄机不失名任持。充满一切是广化也。而无休息是常化也。次二句明化行所依。一化同佛智故云安住也。二依定起用以赴群机故云得深三昧。次二句明摄化处。一广游。二遍住。次一句成化他事故云化生不息也。后一句成化智谓成方便慧也。下一句总结所成。谓具足成就自他行慧深广难测故不思也。自下二明净土行。先别显有六对。初中离痴是体分别是用。谓离分别而分别也。二一念严土是用广也。于诸通慧是用所依。三入实法是体深。示现等是用广。四一见一切是用无碍究竟等是用所依。谓持一切不令坏也。五以菩萨具严是德体。应现调生是用相。六一佛世界等是体广。得究竟等是用持。下总结所严之土令众生满。谓本严土只为摄生。回向分别持智者是总结上来回向持刹之智也。上来成自行竟。为欲回向救众生故先辨自行为本方堪长劫摄众生也。自下第二正回向众生。于中先举自例他结前生后。下正显回向有二。初回令出障六句。初三出三障。谓一离报障。二离业障。三离烦恼障。后三成治行。初一对离烦恼。二对离业。三对离苦可知。下令成德。如大云雨者有五义。一普遍故。二成润故。三能出雨。四雨能灭尘炎。五雨能生卉木。回向大愿亦具五义可知。下别显所成有九句。初二成行。一离过名净。二生善名田。次二令入证。一入证方便观谓如来藏令不忘失名护受持。二正证成就故云住净法界。次二令成德。一成心自在德。二令身自在德。后三成三善根。一无碍善。二无贪故名摄净。三无嗔善。自下第二因事起行复修回向。前已成自行回向。今更成因事回向。故云复次也。于中三。初因事起行。二摩诃萨如是回向下正将回向。三如是摩诃萨下明回所成益。初中二。先因见胜事。二巧随起行有三。初明所成行德。有法喻合。谓随所见事托彼成行故云修巧方便等。既见可乐之事即乐求实义等是也。二巧妙下明行胜用。三如善根等结行同体。二正向众生中皆令得可乐者由前见可乐之境遂起可乐之善。令回向众生成可乐之德。此是巧便之用耳。于中三。初未入法者令得入法此在地前。二令菩萨下已入法者令得入地此在地上。三具菩提下已得地者终令得果。初中七句。初中非但见佛不取体性。亦乃见众生亦不取故云亦复如是也。又释令见佛如法。于佛不著不取法性见法不著。无数众生等于僧无著故云清净。维摩云。不著佛求不著法求不著众求。同于此也。二令作称佛意之侍。三令国净可乐。四乐所求法处。五令乐出世法。六乐持不忘。七得正慧法明。下明地上行中。初二句成初地财法两施行。二得三昧下明二地已去功用位行。一得深定。二得总持。三得记智。四得胜通。上是自德。下明化德。五广说。六巧说。七化心。谓悲是。八常化不息。九广化。谓于多时多处也。下明八地已下无功用位行。于中。初由现佛劝得舍寂起修名巧方便。二称理起行名深方便。三永离下明八地以无碍故舍爱佛菩提等贪心。故云离欲深解等明摄治行成。四具足下明八地入无生观。五九地中称机说法名无诤。六十地中得金刚无间道现前名成满。灭微细著碍等障故云灭障道法。下明地满成佛果可知
　　自下明第三回所成益。谓由因事起行回向力故令自善根转更增多名为长养。得净下别显有十句。初内增明慧。二外善友护此是生解益。三佛慧照心。四痴闇障尽。上二是断障益。五修法入智是证法益。六善学下起后智益。七一切善根下大愿益。八一切菩萨下尽福原益。九成就下成智坚益。十明解下显解广益。上因事回向竟。自下第三明前二回向无所回。即实际回向。此上诸回向实际与此何别者。上皆摄相归体。此中摄相归相故异也。于中有二。先约行辨。后如是下约心显。前中二。先明此回向即常无著。二观甚深下明以无著而成回向。前中四。初不著有谓于上严土摄生俱不著故是故云不著界等也。心无依者明所取无相。寂然不乱者能取不起。正念法者明妙绝能所正理相应。起信论云。住正念者当知唯心无外境界。此之谓也。二具足下于无不著不碍起行无分别智名无选择。不违回向是不碍起行。不违正法是不碍入理。三不坏佛相下明双离有无。初不坏佛相不著无。等观三世不著有。此约所敬无著。了众生空是不著有也。无所依是不住无。谓不于无而住著也。此约悲境不著。是即观如来空而不失敬养了众生寂而不失摄化此之谓也。四顺如来下明离著之益有三。初正解渐至益。二如实分别下智慧周圆益。三未曾下明寂用俱行益有法喻合可知。下明以无著而成回向观。上深法以生实智。谓不著有无之智依此实智而成回向。下别显。初明理事无碍止观俱融回向。二以前无碍成自行回向。三摄取下成化行回。上约行竟。自下第二约心辨有八种心。一不怯弱心回向佛法。二广大心回向净众生。三无颠倒心回不染刹。四无余心回不染境。五离世心回得出世。六无著心回成悲行。七见法心回成趣果胜道是也。八厌离有为心回生真善。上来实际回向竟。自下第四明纯熟自在深广回向。于中广明如相回向。释真如义作四门。一释名者。不坏曰真无异称如。前则非四相迁。后则体无差别。此约始教。又不变曰真顺缘称如。由前义故与有为法非一。由后义故与有为法非异。二义合为一法名曰真如。二种类者。或唯一味。谓约实无差别故。或二。谓安立谛真如。非安立真如。又二空所显亦二。即生空所显真如。法空所显真如。又二。谓空真如。不空真如。染法不染名空。具性功德名不空。或三。谓约三无性。即无相如。无生如。无性如等。又有善法真如不善法如无记法。如出杂集论。此约诠辨也。或七。显扬论云。一者流转真如谓思惟诸行流转实性。二实相真如谓思惟诸法无二我性。三者唯识真如谓思惟诸法唯识之性。四者安立真如谓染污法体思惟苦谛。五邪行真如谓染法因思惟集谛。六清净真如谓净法体思惟灭谛。七者正行真如谓清净行思惟道谛。或十真如。谓约十地中所证真如有十重等。或百门。谓十十无尽。应于圆通无碍法门也。或通一切法也。三明德用者。一成依持用。谓染净法依持而立。二成观境。谓入证用。三依起信论有三大。一体大谓真如平等不增减故。二相大具足无量性功德故。三用大能成一切世间出世间善因果故。问不善等法既非真用应离如体。答由违真故不离真。由违真故非如用。此论意　　　　以诸善法顺真故并是真用。问经说如来藏兴造一切世间犹如伎儿作种种伎两等。准此染法亦是所造。所以言非。答理实染净俱是所持而得建立。但违顺异不同也。何者如观施行三事空令施福广大等于虚空。若观罪体空则令罪障灭。何以不亦令罪广大。是知罪违于真。入如则灭。善顺于真。入如则广故不齐也。此则遍兴染净顺用非违。此上约始终教说。又别随缘通一切法。总是真用。具帝纲微细重重无尽。自在圆融即相不待会。即性不待随。如此百门所辨约圆教显耳。四约教显者真如有二门。一乘真如。三乘真如。一乘亦二门。一别教谓圆通诸事统含无尽如因陀罗纲及微细等。广此百句如中说。二同教者则与三乘义同。但由智回向故入一乘摄。二者三乘真如亦有二门。一顿教如维摩直默以显玄意者是。此如绝于教义相想俱不及。如大般若经那伽室利分说。二渐教者略有三门。一终。二始。三世间所知。初终教中复有二种。一始如三十二菩萨显不二法门者是。二终即文殊所显不二者是。此始终两门并具无分别教义空有二门。二始教中亦二。一始如百法论六无为属一切法摄。显人法二空得知真如不及二空为上。此门通分别无分别教义。二终者如维摩为迦旃延说不生不灭是无常义等。又金刚般若微尘则非微尘等。又对法论开六无为成八则三种真如属无为摄。得知真如成无为上。此初教始终并通分别无分别教义。无分别义者谓证真如。无分别教者谓比观意言无分别境悟大乘言教故。分别义者谓教义则空故。今初教中真如但是空义不同终教也。三世间所知真实者复有二种。一始谓人天正善根及愚法二乘等入真实性摄故。中边论云。世间所知真实入真实性摄。准彼论文世间唯除虚诳妄语等。余并入真实。由许是菩提远方便故。二终者故论云一切法但有名。谓分别名思惟名得知。不同远方便法。此义唯局二种十名中。为是大乘近方便故。真如者乃至流在十名理不可坏故同是真如也。于此文中数有百句。检文缺一句。初一句是总。余皆是别。总中真性不异名如。自体妙轨称法。通智游入曰门亦是不同生灭门故名门也。至一切道者显其分齐。谓明理遍众行。无量无边善根回向者明行遍如理。谓称如而成回向。又释理实真如遍一切道无量无边差别之法则彼诸法为如诠门。真如于彼异异诠门而全体显现。门乃多途故云遍一切等。今且就百门明十十无尽。此则一切法是真如之门故云如法门也。此顺梵语故是倒也。义正应言如遍一切道无量无边彼一切法是如之法门。故云如法门此是标也。遍一切等释显。谓一切道者道是门也。以能显真如故。善根回向者谓明以同如普遍之善根随异门而成回向。下别显。一一句中皆有三义。一如如者标举如理谓如彼真如。二善根亦尔者举善同如。三回向等者以同如善根回成同如之益。是故所回善根及所向众生并所成益相俱是真如而有所成也。又此三中。初释如。二显如相。三释回向故名如相回向也。又初辨如体。二相。三用。则是真如三大也。下一一句皆亦如是。于此别中。英法师分为十分。谓初十明贤首位中如。二十明十住中如。三十明十行位中如。四十明十回向位中如。五十明净心地中如。六十明行迹地中如。七十明决定地中如。八十明究竟地中如。九十明等觉位中如。十末后十明佛地中如。此等分文亦未见其顺。又灵裕法师北台意法师炬法师等各分作十各悉不同。然于文势并皆不顺故不叙之。远法师云。此等何异异相难识。今且言之。初十句约就地前所行辨如。后八十八就初地上所行辨如。此判亦难。今谓诸门各是一法。并取真如体相用尽。亦不可相从科为分段。于中诸门真如皆体从缘异。谓性如非相如等。善根同如亦随门别。是故性如善根非是相如善根等。从异门体起用亦异。是故性门回向无性相门回向实相等。下诸门皆准知之。过去非同等者。相州大范法师云。此破小乘三世之执。谓彼执过去为有。若是有者便同现在。今既灭无故云非同。言未来非故者小乘亦执未来有法流至现在。若尔应是故法今既未来。缘未至故毕竟无法云非故。现在非异者彼执现在决定是有。今明待缘假合。推之则无故不异过未之无。故云非异。裕法师云。过去非同者集起而无集起。非故者转变而非转变。非异者相别而非相别。发起新新者称过去也。除灭生死者同未来也。清净生者似非异也。远法师云。过法无常。同归尽灭。于现本无故曰非同未法新生非本有性故曰非故。现法皆空故曰非异。各此三非。以之为如。炬法师云。过去非同者明如体。虽在过去而非迁灭不同于无。未来非故者虽复集起而无起相。明已起之处非故。现在非异者虽在现在而无形处不异过未。英法师云。过去灭法与无相似。名之为同。今明依如起新行愿不同彼无故曰非同。谢落故业当报方受。名之为故。今明证如舍彼故业故云非故。现造业结不同过未名之为异。今观业结本无造起毕竟清净故云非异。发起新新等释过去。除灭等释未来也。清净等释现在也。今更释泛论三世法有二门。一性空门。二成有门。性空者谓过去已灭故空。未来末至故空。现在不住故空。今此文内约成有门。谓前念法是过去灭。以能引起后念法生。是故过去非同。一往唯断灭也。后念是前念家。未来虽由前念灭令此后念生。然今无前念法可传至后念故云未来非故也。是故前念中旧法今无后也。现在法望前念同未来。望后念同过去故云非异。是故前念流灭虽非同烬。然无法至后后念续前。虽依前起然法新非故。是故回向中发起新新菩提心者。以前念非同令后念续起令菩提心不断也。由后念非故所以念念新新令菩提心不常也。除死净生显心作业。文意如此思之可见。又现在念念成正觉者谓了达现在亦平等故见理名觉。上来四段总是第二正回向竟。自下第三结回所成德。如是回时者牒前起后也。谓由前善根同如回向是故得一切法即平等而利用也。十句分五。初二约处。一即等而成严。二即等而于中转法轮。二次二约人。一菩萨即等而出彼愿。谓起一切智愿者是菩萨也。二观多佛体不殊。三次二约法。一约法性。二约法相。又一真二俗。四次二约行。一菩萨行。二佛行。五后二约德。一约佛体等。二约佛用等。是名下结名可知。上来位行竟。自下第二明位果中得十果。一得佛法果。谓得无边净法门者证法多也深也是得佛体也。为人雄者成佛相也。无畏吼者得佛说也。成就菩萨者得佛所化也。不休息者得佛化时也。又初证法深也。二成人高也。三化益广也。四化时常也。此上是总句。下九句别显。一得佛圆身。二得佛圆音。三得佛圆力。四得佛圆法。谓超出众生故云胜。而即赴机故云示现一切也。五得佛圆通。六得佛圆用。谓不思解脱是也。七得佛圆定。八得佛圆辩。九得佛圆觉。谓现佛等觉于众生也。下结。第二偈颂中二十九颂分五。初二颂前行体。二菩萨思惟下四颂回向众生及菩提。三以此下二颂实际回向。四深乐下十六颂纯熟无碍自在回向。于上百门略颂不尽。又不次第也。于中初七正颂前纯熟同如回向。后九兼颂后位果。思之可见。五末后五偈颂回所成德可知。第九回向作四门分别。初释名者。此无缚无著解脱心回向约无等大行立名。无缚无著有六种。一由离凡故不缚生死。以出小故不著涅槃。二离六识取外境不缚。离第七执于内不著。三离现行缚无种子著。四不取有缚不执空著。五无惑障缚无智障著。六无粗使缚绝习气著故名无缚无著。此明行体。解脱是大用无碍。非但脱离诸障。此是行用也。心者是行体。用所依之心。谓菩萨大智之心是善根所依。以此心中所摄善根皆用持回向。成于普贤深广之德故以为名。此从能回向立名。问下文亦有无缚无著解脱等所摄善根。亦成回向。何故标名唯就心立名。答理实通余。但彼下文十门之中。此无缚无著解脱心内百门。回向文处广辨。余并准通。是故就此广处为名。二来意者。前会相从体。今依体起用。显纯熟自在故。此位来。三法体者以普贤三业无边自在甚深广大无碍大用为此位法。四释文者。就长行中亦二。初位行。后彼果。前中释内有一千门释分二。初无缚无著解脱心内百门广释。余九百门准例通释。就前中百门内复分二。初二十门辨能回行体。余八十门显所向行用。就前中亦二。初十以不轻心摄善根。二常乐下十积集长养拟将回向。前中初一心是总辨。余九心是别显。别中准总具言应云于出生死善根不生轻心。故云不轻出生死心。下皆准此。何故不轻者二义。一以从佛果流故。二堪成无上大菩提。如法华经中乃至一小音皆以成佛道等。如尼俱陀子小果大等。如上贤首品中扫塔等善成佛果中端严光等故不可轻也。问理应更有胜妙善根。何故下一约合掌等而明不轻。答此最微少世人所轻。菩萨收摄下至于此尚尔不轻。况余一切。故约此等辨也。别中。一离恶。二摄善。三广修余可知。二积集中十句。初一总由不轻前诸善根故。是故常乐摄受彼善。下九句别。一摄令不失明。二契合相应故云安住。三思念不断。四巧便更增名长养。五不以染心污彼善根故云不著。六纯以正心而成彼故云具正等。七无过失可简却故云不选择。又亦有善斯收故云不选也。八堪成佛果故云随顺。九能得佛果故云得自在。前句顺向佛果。此句正得佛果。举所回善竟。自下第二正回向中二。初六十门明广大回向。二从不妄世间下二十门明甚深回向。深广无碍为大回向。又亦初是菩提众生回向。后是实际回向。前中有六十门。内广显普贤自在德用。于中初一门是总。谓无缚无著解脱心是能回之心。彼善根者彼前所摄诸善根。回向具足等正是所向也。问此中不言回向众生何耶。答但令成就普贤三业。方能尽穷众生界而摄化也。是故亦是回向众生等也。下别显普贤三业德用。于中但知一一门皆摄法界自在德用。或理或行或智或境或自利行或化众生或体或用或因或果或人或法。皆各总摄一切法故不可相从别科。今粗分二。初二十四门显普贤因位究竟。二从于一一境界下三十五门显普贤果位究竟。以普贤门内通因果故有此二门也。又释前约自分后胜进。以二分无碍是普贤德故。前中亦二。初十四门明普贤自在三业。二复作是念下十门明普贤广大三业。前中初一是行所依。谓由勇进令行德成。下明所成德。初四门明总持无碍。是意业自在。次六力用无碍。是身业自在。次一明圆音无碍。是语业自在。后二门于众生世间器世间自在。第二明广大三业中十门分四。初三门明普贤广大语业。一说声遍。二持所说。三说无休。次二门明广大身业。一体。二用。次二门明广大意业。一因智。二果智。后三通结三业。一明三业广勤。二明身语深广。三辨意业摄法。上来普贤因竟。自下第二明普贤果德有三十五门。随相分三。初十门明得普贤摄法广大德。二于一念顷悉能下十五门明摄法自在。三妙智知色微细下十门明普贤微细智。又初是一重平漫知法二相即相入重重知法。三微细容持甚深知法。此亦是渐次之相也。前中一巧智自在名方便王。二无明住地尽名离痴法王。三慧照行法名法明。四巧成所化名为方便。于中列十。如是等下总结无尽。问前段明普贤因。何故彼中亦有佛行。此中明果。何故亦有菩萨行耶。答辨公释前举果显因。此举因显果。又云菩萨修行与佛等名普贤行。佛行大行名为普贤行。今更释经云虽得佛道转于法轮入于涅槃。而不舍于菩萨之道。是菩萨行谓因满成果用。得果而不舍因。又以因果二位即入无碍各收法界。谓因穷法界具于果也。果摄法界合于因也。五身业令见喜。六知语净口业。七知一切法智。八得佛法身自体相用。九得圆满根根有二义。一生后义谓出生无尽。二受法义谓根器领法。无限量故约所出所领说。及自体差别列十五种。可知。十得无尽神力。于中初一句总后十句别。依此等力修普贤行也。自下十五门明重重摄法无碍自在。于中初一无碍身智。谓身能外遍而内含容智入无生而生大行。二生如来家修法界行智。三以普眼见自在法界故云于一毛道等也。容一毛之路名为毛道。于中二法圆满。一容一切刹约事。二一切法界约理。三究竟空界就事空。何故尔耶。谓有二义。一以法性融通事随理融故。二以缘起相由无碍即入容持自在故。此有同体异体。准上思之。四入劫智自在谓长短无碍。五身业自在谓令一身即多多内各容。六见佛闻法自在谓不著佛不倒法。七入世界自在智谓回动转变随智无碍。八知想自在智。谓一切法皆是想念中而成立故。是故一切悉是想也。于中有三。初一句是总。二列三十八种所知之想。三如是下显能知之德。先明离障德。后一切如来下明知心所成德可知。九知心自在智。谓诸心相入及业依心异。十知处自在智谓一即一切等。十一知业自在智。十二知法自在智。十三知语自在智谓得无碍净耳。十四得知根说法智。十五知根自在智。上来十五并是一中一切而了知耳。自下十门明普贤微细智自在。初一明知世间法微细智。于中有三。初一句总举能知之智。二列十一种微细之法。衍法师云所知之事幽微故。能知之智微细也。辨公云此等并难知故名微细。今准上下经文于一法中有一切法。齐头炳然同时显现。是微细义也。三如是下明能知之德。二知众生微细智。初列十种所知。后结能知之德。三知菩萨行德微细智谓举初发意等取一切菩萨也。列二十一种所知微细也。四知菩萨位德大用智。先列四十二种所知。初十一明行位成满。生兜率天下明位满大用。谓八相等也。二如是下明能知之德。谓成普贤自在行德。五知众生性智。先列十种所知。后如是下能知之德。六知世界智。初一总。次列二十种别有三世间自在。后如是下结能知之德。又此等皆云微细智者是智从境名也。又此微细在智中故智即细也。七知法界智先举所知。一总十别后结能智之德。八知入劫智微细。初一句总。无量下别列十种。后如是下结能知之德。成十种心可知。九知法智微细。先列十种微细法智。后如是下结能知成德。前中法义有四重。一法体具德。二一切即一等明法用相即。三入非法等明理事相即。四入方便无余是体用善巧。十知无余智微细。先列十种所知。后如是下结能知之德。皆出生者谓量智从理起名出生。知无不尽名无余。此门亦是总结故云知无余也。上来广大回向竟。自下第二明甚深回向中。二十句中皆两两合举总为十对。一世与世法假实相对。二菩提菩萨圆分一对。三体用一对行是体出生死是用。梁摄论云。于分别依他性不见菩萨所行行及行道此之谓也。四人法五生熟谓不调者是根熟也。六行愿。七自他。八施受。九因果。十境智。此等是上广大回向之中诸事。虽成广大自在之德而于彼法无妄执取。是故皆云不虚妄取也。上来百门竟。自下第二类余九百中列十种章门。初一结前百门所属。余九次第结后九百。谓如无缚无著心所摄善根成此百门回向。无缚无著解脱身所摄善根亦如是回向。余皆准此。十中初三是三业。次二业报。次二染净土。谓世间染是化处也。次二根药谓众生是所化。法是法药也。下一正智。此十皆是无(羁)自在而生善根。用成回向具普贤德。是故皆云无缚无著解脱故也。初一置善根如是回向。余略令准。皆合具有应知。上来广略总一千门大回向竟。自下第二明彼果中有二。初行果后位果。前中有十句。初三因三世佛菩萨回向行。四得正教。五满正法。谓证法也。六等境界谓众生为悲境也。七同善根。八等所住谓大悲地是所住。论名梵住。九同一境谓真谛。十不违等不碍多也。上来释竟。佛子下结名。位行竟。第二明位果。于中十二句得二种果。一现成果。二转生果。现成亦二。初行坚果。二行胜果。初二句标此二果。一切众魔下释显初果。二普现下三句释行胜果。一广行胜。二巧化胜。三离染胜。二摩诃萨下六句明转生果亦二。初外得眷属果谓不坏眷属也。二内得成德果有五句。一成法器德。二深行德。三因圆德。四果用德。五因果无碍德。第二偈中有五十一颂分三。初三偈颂所回行体。二所作下四十四偈颂广大回向。略不颂甚深回向。三过去一切下四偈颂回所成果。就第二四十四中。初一颂普贤因位究竟。余颂因圆果满。于中初世间无量群生一偈颂知世间微细智。次一偈颂知众生趣微细智。次一偈颂知世界智。次一颂知心智。次一颂知根智。次一颂知业智。次三颂入劫智及知三世痴慢等。次十方世界诸如来下二十七颂菩萨行位成满大用。于中初一总颂。次一颂住兜率天。次一颂入胎。是微细故胎中具八相也。次二颂初生。次四颂七步现笑试吼放光。各一颂可知。次一颂在宫及出家。次五颂坐道场降魔成觉。次五颂转法轮。次三颂般涅槃。又显余趣所现自在。次一结此菩萨善根回向。次三颂回向大果之行仪。上来位用竟。次有数无数下四偈颂入劫及刹并所行行。次二颂出生无余智。次一颂众生性微细智。下四颂彼果分中。初二颂行果。后二位果可知
　　第十回向中亦作四门。初释名者。法界等无量回向从法立名有其四义。一约所回行法。谓以法施之行成回向故名法界等也。二约所回行体。谓所回行体广大无边等于法界。三约能回之智。四约所回之德。谓以称法界之大智回等法界之善根。回向法界之大用故立名也。此则位满至极故标以法界之称。二来意者。前明依体起用此明体用无碍。圆极自在故次来也。三法体者以法施广成普贤自在大善巧德。是此法也
　　四释文中。长行内亦二。位行位果。行中三。标释结。释中三。初举行体。二摩诃萨于彼善根回向下正明回向。三如是回向时下明回所成德。前中三。初举所成行。二摩诃萨下明长养善根。又前自分后胜进。又前利他后自利行。前中十句。初一句总明得法师位。如第十地受位分得离垢三昧垢染斯尽受职位满内得彼定灌其心首外相显彰故云系顶。法从喻称名离垢缯。但有此缯系其顶者即知。彼人得离垢法受位成满。由得此位方能云雨说法广益群生故云受大法师记。又如楞伽中大慧等十地菩萨得佛手灌顶神力故能自在说法。同于此也。然受职有三。一约喻。如轮王太子受位等。二约理行。如内心证理灌其智顶。其约位事有五重。一约信行满如贤首品说。二约住满如上灌顶住及下海幢比丘顶上佛说法处辨。三约行位如十行满处入因陀罗微细法界等说。四约善巧位如此位说。五约证位如第十地说。此五重内随一成处必具理行。内相应故。又此五中但一位满即因圆究竟更不待余。又若得一即得余位。又总是一法界受职。随门差别五位不同。法体融通含摄无碍。此约圆教宗说。若余教中不通此事。思准之。下九别显法师之德。初一句明法师德立。能广法施者辨慧无竭。成大慈悲者显施心无尽也。安立等者施所成益也。谓令得大心成于大行方是法施故。经云若以小乘化我则堕悭贪。又法施过财百千亿倍乃至不可说分非其比也。丈夫行论。云云古德云夫法施者。一则发之以智慧为生解之妙方。二则化之以多人作津济之弘躅。三则为起行之本寔倚仗之良诠。四为入圣之阶标引导之要路故。此经中托人以弘道多嗟法师之胜德。寄行以表法每引普贤为末篇。故知法施为究竟之道智慧为满足之极。自利利他功之不朽其唯法施也。二饶益等者明常施。谓以菩提心生长善根广益众生不休息也。三建师名谓作教授之师示成佛之道。四照之以法日。前师此法故名法师。即所授行法也。五显法师心。谓等心是无偏心。广大心不倒心也。欲令等是常心。六增长等明福惠化增二严。谓善根是福也。七为众生等明导之相采宝所示正路也。八以利他为先修诸行故得为慈悲法师。九化令更事。余诸善友不局于已。是无著法师。如善财知识更示余人令求者是也。下第二明长养善根有六句。一依此法施善摄取佛果心。二彻到彼岸三依法施善修金刚菩提心。四成大愿。五依善友正意求法。六了达果境。是故令前法施更复增广也。行体竟　　自下第二正明回向。于中亦二。初以善根成广大回向。后安住法界下成甚深回向。前则众生菩提回向。后则实际回向。前中广大有十五门。初一门以彼善根回向见佛修自他梵行。于中三。初以善根回向同念三世佛菩萨行建奇特想。二得是想故下明依想见佛。三诸佛菩萨下明依佛起行。于中三。初为他修自行二以自化他行。三何以下释他化以顺自。初中有二十句。初十明已成。后十上修。前中初五离染。一总显。二性成。三威仪具。四性离浊。五威仪无垢。下五顺法。一守行心坚。二外缘不坏。三上顺圣心。四下无异求故云无依也。五称理平等故无所有。后十上修中。一不执著名离倒。二不为所拘名无碍。三不取戒相又离戒取。四将护物心名无诤。又不非先制不更造立。五无失可择。六契合相应故云安住。七过二乘。八情专故不动。九不散。十离嗔。皆离染之极。故云梵也。自下自化他行十二句。初一举自例也。修习下别显令他所成。一始修。二行具。三无失。四不执。五照理。六　　　　离我。七离惑。八离犯。九犯离无惭。十持心决定。十一不强生恼。下三释成中二。初反释。后顺释。前中何以故者。征问云此中菩萨行已满。何故不但说法化人令修梵行而自修耶。下释若自不修令他修者无有是处。有十句可知。摄论云。若自住邪行设欲正他非是人终不能制正他过失。后何以故下顺释中先征问云既自不修教他不得。若为即得教他修耶。下释中先总释。自如说行离倒能说离倒授人言行相应。故云实语实行。下明净三业离染灭障益。下别释。自行教他五句。一直。二忍。三离疑。四信。五坚法。是轨持法也。善根如是回向结上回也。第二复次下明回向令得诸法。于中十句。一令得法门谓能证法能摧邪论。二悉得三世下令得法海。先总标。于一一下别显十种法海。一生法是立宗相。二方便是因喻等巧成宗法。三语言法是随方语则。四施设是施名于义及随机意乐立义前后次第成等。五文教成范。又安布教则。六由言显义说授仪式。七所说解通曰门。又诸宗法门。八令人开解名入。九宗义分明令解决定。十结宗究竟成义安立名住法。悉得无尽法藏总结所得也。三得无畏法下令得法辩。四得不退下令得法明。五得法界等无量身下令得法身。六得法住。七得法实故云决定法。八学多法。九住行法。十向内证。如是回向下结成果也。第三复次下明二利行圆。初十自行圆谓见法界等无量佛等可知。复作是念下复令众生同已故云如我无异。十一句等显无异也。第四复次下明行称法界亦有十句。初智依理起故亦同性无边。法界庄严众生者有三义。一依此法界众生得成故云庄严。二以众生即同法界令众生即清净也故云庄严。三以众生同在大法界缘起门中摄法界故令众生具德也。第五复次下明见佛解法。于中三。先总。二有十句。见佛成行。三有十句。解法界。初一不随缘变故无生。二不守性故。三不二故。四非是能依。五妄不能染。六非是所缘故离相。七非是能缘故寂静。八满一切处非一切处故云无处。九随流不去染现不集。又舍染不去净现不集。十在诸位中性不改故云不坏。照达法界同名解也。第六复次下令众生成法师。于中令成二十种法师令众生成佛及大菩萨为法师也。二十句中各二。皆先标法师名。后释显义。亦是所作也。以是同类回向故。是法施善根回向令成法师等也。法华法师品中。云云大菩萨藏经法师品。云云仁王经有十三种法师。谓十二住及佛是也。又于十方界佛灭度后守护受持如来正法广宣流布开化不绝为法师也。如辩积法师及那罗延法师他摩室利法师等。并由其人使佛法再兴久住世间等。此为持正法法师也。觉诸魔事者。如庄严论中有魔诈现神通作罗汉形惑乱诸比丘愚皆归伏有多闻比丘以阿毗达摩石磨之假金遂露即呵啧之余愚人嗔此法师后果方知。云云第七摩诃萨下明无分选择行。不选择者是不分别也。又以所作诸事皆称性无失无可简择故云不选。文中十句成法。是所成果法也。余句可知。第八摩诃萨下明成无著大行。中二。先明无著简所不欲。二但欲下明所愿乐为成大行。前中十八句。初十七护烦恼不著世间。后一护二乘不著小果。毒心回向者如沙弥回向作龙等。坏善根回向者回向作魔王等及作大力王灭三宝等此无彼也。二欲成大行中九句。谓成自他普贤大行故回向也。第九摩诃萨如是平等心下明正悕望大行。中有四。初十句明能回之心。二令一切众生下四十二门回向悕欲成自他大行。于中分别缘起得法化生心者。谓由分别彼法生起智心故云从法化生也。此等并是普贤大行也。三明离染先标。何以故下释成离染。四如是回向时下结回向利益。第十复次下回向令众生得法音语业。初一是总。余三十二音是别。并是佛圆音具德之貌可知。第十一复次下回向众生令得法身中三。初十令得十身行体。二摩诃萨下十令得十身行相。一映无不彻名明净身。二于中普现五道众生体无闇障名离浊身。三因圆果满名究竟身。四净德内充名清净身。五烦恼障尽名离尘身。六所知障尽名离种种尘身。七习气亦灭名离垢身。八常光恒照名光明身。九一一身上各有十莲华藏尘数相好名可乐身。十形充法界色遍十方虚通不障名无碍身。三以如是下明十身胜用。初总。示现众生菩萨行下十句别显用相。下一句结回向所成。第十二复次下明成无边大行。于中初身遍起行为能益之缘。见者不空下正明所成益。一令发心。二不坏心。三广行。四具悲化物。五见佛修善。六安生住法。得法轮闻慧也。法明是思。行菩萨行是修也。七入众生下十一句明照法原故云入。略举十一。实即无尽。是为结回也。第十三复次下回成严土。于中二。初明同体严有二。先同法界。二互相摄得最正觉显已成佛。彰是佛土耳。二彼一一刹下别相严于中有十事严。一宝严。二香。三华。四鬘。五涂香。六末香。七衣。八盖。九幢。十幡。就初宝严中三。先辨能严差别。二复如是念下显所严分齐。三是为下结。初中有百事严内。从初座帐及至乐器有八十三事外法。庄严宝身已下十七事明内法庄严。谓三业六根等。宝趣者意趣也。又是志趣高远矣。余可知。良以依正无碍互严显胜也。初宝严竟。二如宝严下举宝例余九门各有百事。成一千种庄严令准知故云亦复如是也。第十四如是摩诃萨下明结回向大意。于中三。初一句为长养善根。谓由此广大回向力故令善根增长。是故回向。二有一句为严净佛刹故是故回向。三有二十句为令众生清净平等是故回向。此一句是总。下十九是别。为令众生得皆平等二严净德圆备。摩诃萨下结平等结清净可知。第十五摩诃萨复作是念下明令众生证法起说。于中三。初令证法谓得之言证。所证深广名无量法海。二于一一下依证起智。三令众生下明依智起说有十句。一令善教。二令持义。三同果辩。四同佛身。五说法心。六得说智。七遍说处。八无间说。九令乐求。十令喜说。上来众生菩提回向竟。自下第二明实际回向。准下地品安住之言此文当是净治回向行耳。二十八句。初十约三业五阴三科内外。即相同真故回法界。内谓正报外是依报。余十八约行约事会同法界故说回向。上来正回向竟。自下第三大段明回所成益。谓由三业等皆同法界故是故得安住法界等无量清净三业等也。十句中。初六句明平等三业法界摄化。后四句明广大三业。调生安善可知。上来释竟。佛子下结名。上来位行竟。自下第二明位果。谓此位满成四种果。一得普贤行愿成满果。二严净法界佛刹果。三证理圆满成佛果。四普贤广智德用果。初二如文。三具足成就下明第三果。于中三句。一理智深证得佛体。二现身成佛得位。三悉得下十二句明得佛量智自在德可知。四悉得无边满足下明第四果。于中有十句。一得普贤眼。二得普贤耳。三得普贤量智。四得普贤眼净。五得普贤理智。六得普贤语业。七得普贤光。八得普贤速成果。九得普贤令生净。十具足成下得普贤究竟彼岸。上来正说竟。下明说益。谓动地生信。兴供表行文中。初动地。后兴供。供中。先外供。二天身下内供。上来总是一世界中说此大回向法竟。二如此下明十方法界等世界中亦同说此。是故合成一切会也。于中一切四天下者明此世界中百亿四天下也。上来一说一切说总明说分竟。自下第六明证成分。于中先证此界中说。后证十方界。前中二。先来到叹说。二我等下述彼同此。证成竟。第二偈颂中二。先序意可知。后正颂中九十四偈分四。初十四偈颂前行体。一行颂得法师位。余颂法师德。二菩萨法施下六十八偈颂前广大回向。三譬如如如下二偈颂甚深回向。四如是殊胜下十偈结叹显胜。就第二广大回向中显任放辨才说不待次。言辞不断普贤行德无碍自在。于中粗分为八。初八颂前菩萨自行殊胜。二十方一切无量下八偈颂严土摄生行。三一切佛子下四偈颂上得佛自在果。四菩萨能于一念下十二偈明于一切处供一切佛。五无量无边一切诸劫下六偈明于一切时供一切佛。六悉能觉悟一切法界下十五偈明以一切供供一切佛。七安住普贤下十三偈颂摄普贤行悉以回向。八身口诸业下二偈颂上回向所成德。余文可知
　　问此经上下多说普贤行愿。此品之内说之最广。何故入地竟不涉言。答此约一乘。地约三乘故也。问一乘岂无地上。三乘岂无地前。何不齐显。答理实是齐。但地前显一乘便。地上摄三乘便故作是说。何者是便。谓地前劣位即得普贤显位自在之便故。若于地上胜位得普贤自在相不显。余意下当别辨第五会竟

　　　　华严经探玄记卷第八

　　　　华严经探玄记卷第九（第六会）

　　　　魏国西寺沙门法藏述

　　　　十地品第二十二之一

　　将释此文四门同前。初释名亦二。先释会名者他化天会约处为名。谓他化作乐具自得受用显非己力。表入地所证真如非由缘造故名也。二品名者。此品名有四种。一别译本名渐备一切智德经。二下文名集一切智智法门品。此二就功能立名。谓十地因行能集生一切佛智德。然十德渐增故云渐备。三更别译一本名十住经四此中名十地。此二约义带数受称。谓十是一周圆数。地是就义约喻为名。谓生成佛智住持故也。余释总别名等下本分中辨。二来意中亦二。先会来意者前是阿含行满。次明入证成果。义次第故是故来也。二品来者。前明回比向证。今明回已得证显行不虚故次来也。又前约比位寄显普贤圆满行德。今约证位寄显三乘差别行德。显法次第故次来也。是故前诸位内皆悉广显普贤自在之德。于此地上绝无其名者是此事也。岂可地前深广证地反劣。但是寄显不同故也。问宜应证地是深顺同普德。地前位浅。应顺三乘。何不尔耶。答此中文意为显教相不同故尔。谓若于地上得普贤德则与三乘教便不别。今明若是三乘行位则于地前实不自在。显此一乘则不如是故于彼地前则便自在得普贤德。是故若准此普贤地前而取地上其地上行相甚深。甚深非如此说此即下普贤行品是也。若准此三乘证地行相而取地前其地前行甚极粗浅。不同前说。即是瑜伽菩萨地内十二住中初二是也。问何故不齐。谓一乘地前有普贤德。一乘地上亦有普贤行如普贤行品说。三乘地上德如此品说。三乘地前行文中何不说。答此经宗明一乘故是故一乘行广。论三乘位略辨也。又释以一乘十地甚深故通摄三乘等总为十地。仍以六相陀罗尼门融显无尽成普贤十地自在之义。地前则未能如是。但直显普贤故不同地上也。三宗趣者亦二。先明会宗。谓约人有化主及助化各有体相用并通性起及修生可知。约法有生了因果及差别平等二种因果。亦是修生本有因果亦有教事及义理体相用准前可知。但通性起为异。余义准知。二品宗者。此品约总正以十地证行为宗。别说有十义。一约本唯是果海不可说性。二约所证是离垢真如。三约智谓根本后得等三智。四约断谓离二障种现。五约所修。初地修愿行。二地戒行。三禅行。四道品行。五谛行。六缘生行。七菩提分行。八净土行。九说法行。十受位行。六约修成有四行。谓初地信乐行。二戒行。三定行。四已上总是慧行。慧行中四五六是二乘慧。七地已去是菩萨慧。七约位有二位。谓证位阿含位。是十地之位故也。八约寄乘法。谓初二三地寄世间人天乘。四五六七地寄出世间是三乘。八地已上出出世间是一乘法。故以诸乘为此地法也。九约寄位之行。谓于十地成檀等十度行。十约报现十王事相。余义下当别辨。四释文者亦二。先科简后释文。初科简者今此会中有十一品。问此会与前二三四五会何别耶。答有五别。一前有流此无流。二前末此本。三前不共。谓是普贤德故。此为共。谓此十地通三乘人天等共采故。地论云亦能生成人天道行可知。四前但论因行此会通果故。五前比位此明证位。问此会何故无升天集众等序耶。答为表此会证法无二不可以事相标其玄趣。此则前粗后细故。二为地前摄一乘别教普贤之法故有升天集众表胜方说。地上寄位同于三乘故隐彼自在之相同余经而说。此则前细后粗故也。此文分二。初九品明缘修因果。后二品辨性德因果。初中亦二。先六品显因位德满。后三品明果位德现。就前中亦二。先十地一品显其证位。后五品明位中行用。前中亦二。先长行散说。后偈颂总摄。前中亦二。先明所说十地。后他方菩萨来证此说。前中亦二。先显此界所说十地。后结十方无尽世界所说十地。就前此方所说中。或总为一或分为二或三四五乃至于十或为四十八段言一者谓总是一十地法门也。言二者初正说十地后动地雨华等明感瑞显实。或为三者谓序正流通。此中所辨要唯教证既殊三分亦异。就教三者初至起分是其由序。以起发正说故。二本分已去是其正宗。于中虽后有广有略同说地法判为正宗。三地利益分下辨法力感益判为流通。二就证三者。初一序分判为由序。二三昧分是证。正宗。因入此定正显实证故。地论云此三昧是法体也。三流通之义释有二类。一以己之德流被信地。说为流通。若从此义加分已去皆是流通。以说自所得令信行地菩萨证入地故。二显法利益流及末代。若从此义即地利益分方是流通。今据前义说也。或为四者于正说内自分为二。先是法说显地。后影像分寄喻彰地。教证准前故为四也。或为五者并后结证偈颂怗前为五。或为六者随行以分。初至起分是起化之由为生物信。二本分中略说地法叹其殊胜起众乐欲。三请分之中彰地出言令生正解。四说分中广明修相令物起行。五影像分中寄喻显德。六地利益分中明德成证实感化斯现。故地论云以得法力大地动等。或为七者从初至请即为六分。说分通十。总为第七。或为八者分后地利益分异前故有八也。或九者分影像分为第八。利益分为第九。或十者增其偈颂。此十次第有其三义。一就化相通为起说。二就化意通为显证。三随宗要证教双辨。初起说者。如来将说先记时处现相集众。发起所说以之为序。由序既兴。将为众说时。金刚藏默入三昧显己自证能为众说。又为受加故。次第二明三昧分。由入三昧十方诸佛赞叹与力故。次第三明其加分。既得圣力欲为众说。但定无言说宜从寂起故。次第四明其起分。从定起已略宣地相起后广说故。次第五明其本分。然彼本中略说地名不广分别。大众渴仰闻名欲义。相与启请故。次第六明其请分。众既请已正为广陈故。次第七彰其说分。乃至十地通亦名说。法说难解宜以喻显故。次第八明地影像分。为说既竟宜显法胜益。劝信传通故。次第九明地利益分。既长行散说。宜以偈总摄令易受持故。次第十明于偈颂。二显证者为化之意宗为显证。于中初分显证由序。后九正显证相。九中前三就相显证。次四就说显证。次一就益显证。后一重述证德。前三之中。初三昧分寄入显证。二加分因加以显得证之相。地论云何以故加。由得大乘光明三昧法故。三寄出显寂说必宜起即显所入寂灭离言故。地论云定无言说。是故宜起。次四之中。初本分者略说显证。二请分拂相显寂。说及影像寄相表德。说分寄修表德。地影像分借喻显德。地利益分就所摄化显地利益故。地论云以得法力动地雨华等偈颂可知。三随宗要证教双辨者。初一是其由序。后九正显证教之相。于中初一入三昧显示正证。后八次第明起言显教。同初门辨。又可随地不同分为十也。或为四十八者。初地第十各八分。二地二分。三四与九各四分。五六各三分。七地五分。八地七分故。合为四十八也。问论云初地所摄有八分者如序分等。是十地家序何故论主判入初地收。答地论科文有四例摄。一以后摄前例。以前序等后近初地是故以后初地摄前序等。是以名为初地所摄。而实序等属于十地非唯初也。二以前摄后例。以影像分地利益分前近法云地是故以前摄后法云所摄。而实彼二属于十地非唯法云。三当相分文例。谓非摄前后如中间诸地。或二分三分等皆当相摄也。四显地该收例。谓显十地是陀罗尼法。是故分诸地文改势废兴隐显前却即一一地皆有四十八分也。如序分等。既全属初地所摄。即知亦得属第二地摄。余地例然。余地科文于初总有。如是准知。十种地内总有四百八十分可知二。释文者初地八分文处分齐准论可知。就序分中有三世间。初智正觉。二器世间。三众生世间。或分四。一时。二主。三处。四众。彼论经中为论主别释此品。一部别行。是故取此经初如是我闻致此品首也。又彼中言第二七日者取经初始成正觉之文。今此中无者以经初有故。同是一部故即经初始成则是论经二七。明知华严一部总是第二七日同时说也。若不尔者此品之初何不别安二七之言。岂此品初脱彼文耶。是故当知。有人臆判华严十地已前诸会是初七日说。唯十地品为第二七日说者恐不顺文也。又地论主释初七日但思惟行因　　缘行自受法乐始未说法。是故名初时及胜处说。故知初七非说。尔时即是二七之时显时胜也。以佛具于三德六义于世独尊。故名世尊。即梵名婆伽婆。义同前释。此主胜也。他化等者显处胜故法胜。有三重胜。一他化天胜简下五天。二在王宫胜余天宫。三摩尼宝殿胜余殿。问欲顶高出表法胜者。色界弥胜何不在彼。答地论云。此处感果故。谓机感在此。是故此说谓感是能感机也。果是如来赴根酬欲之相也。又释表所证真理非自作故寄他化显也。又上二界是难地非修行身故不在彼。修行之身要是欲界。他化最极寄显法胜故在此也。又第七地摄报果位在此天王。寄显十地摄法宽故。何者以第七地是菩萨位故摄上一乘。是出世位故摄下二乘。表此十地通摄五乘故也。又此天宝殿准密严经此他化天摩尼宝是十地菩萨常所游履。又准大乘同性经此处有报佛净土。又准上兜率庄严此殿亦更过彼故与虚空法界等。然表行德证真纯一无杂故以摩尼宝显之耳。是故此天处有五义。一凡处。二七地菩萨处。三十地菩萨处。四佛处。五圆通具前诸处。无障碍故。与大菩萨下显众生世间。于中有五。一简定其人。二叹其人德。三列德者之名。四结名者之数。五标众中上首。初中准论经有四。一简大异小谓别地前。二简住异退谓别于七地已还。三简始异终谓别于十地初心等。故彼云皆一生得阿耨菩提等此文略也。亦可于阿耨等是此终位不退即是简住异退。四简新异旧亦是简主异客。于中诸义并同前释。二叹德中二。先别。后如是下总以菩萨功德不可顿显故先别叹。非别能尽故须总结。前中亦二。先略后广。以菩萨德广难以顿彰故先略叹。非略能周故须广显。前中二。先明自分行满。谓菩萨二智证游真俗名行处。穷尽彼际因位成满名悉自在。后胜进行。谓佛慧入处。是果位所得圆智契如名为入处。明此菩萨以胜进慧亦随得入。故云悉皆得入。前是自分成在己位故云自在。此是胜进仰成才云得入。二善能下广叹中二。先十一句叹自分德。后一切菩萨无作下八句叹胜进德。前中二。初五句明行修具足。后六明德用圆备。前中二。初二句明利他行。一正教轮。二神通轮等者等取记心轮。二具足下三句明自利行。一具愿是起行心。二正起行修行通三际名一切世。各尽多劫名一切劫。此是长时修也。然遍诸刹故云一切国。此是无余修。又前是一切时此是一切处。常修者是无间修。三具足菩萨下明修所成德。谓福智成满故云具足也。二德用圆备中二。初三叹利他胜能。一能饶益者总举所作益相。谓令众生修出离因。二能到等者明穷尽菩萨巧慧之际。显到能化智岸。三能令等者明成所化益相。生死是苦果道是集因涅槃是灭果。门是道因。以了因能显故云门也。后三叹自利德。一行修殊胜谓化他不断自行。二众德圆满禅谓四禅。定谓八定。解脱谓八解脱。三昧谓三三昧。通谓六通。明谓三明慧谓三慧。又此菩萨既并悉是一生补处准下文中十禅定十解脱。谓不思议等十百千等三昧十神通十明十慧皆悉无尽也。三诸所施等者显妙用自在。谓依前通慧所作巧现故云善能示现也。第二胜进中八句。初四明殊胜三业摄修所行。后其身下四叹广大三业备具诸德。前中初叹身业胜。言无作者无功用也。谓无功之大用即是种类俱生无行作意生也。二于一念下叹语业胜。谓摄法上首请转法轮。三受持下叹意业胜。谓持正法大心供也。四常能修下明摄修所行。谓依前三业修起菩萨诸胜行事。二后四之中。初叹广大身业如普贤身遍现诸刹。二其音下叹广大语业。三其心下叹广大意业。四一切菩萨下明备具诸德。上来别叹竟。如是下总结无尽。三列名中。同名藏者谓表地法有含摄众德出生果用故也。故地论云亦能生成人天道行。解脱月一人不名藏者表受法之机清凉器故也。四如是等下结数。依论经此中有第五所从来处。谓种种佛土。此中无者前已云从他方世界来集故此不繁也。五金刚藏为上首者标显会主也。金刚略有二义。一是利义。论云一切烦恼难坏此法能破。二是坚义。论云善根坚实犹如金刚故不异名说下释藏义。何故名金刚藏者。此问意云为藏中有金刚故名金刚藏。为是以金刚为藏故名金刚藏。答云藏即名坚者此显以金刚为藏非是藏中有金刚。其犹树藏者此喻显是坚是藏。谓树心坚密而有生长功能故下合云生成人天道行等是释坚藏也。如孕在藏者此喻能破而是藏。谓子能被胎而出也。力最大者合此喻也。余义如别集十地论疏中释。第二三昧分内六句分别。一释名者。梵语正音名三摩地此云等持义同前释。大智慧者从业用为名。谓此定中发起无漏圣智慧光明能破无明故立此名也。谓此定与智俱。即以如此不散乱无漏智为十地体。又正证名智慧后智名光明。又论经名大乘光明者谓此二无我慧过二乘故名大乘。破无明故名光明。此则过地前也。又此慧能运转诸行令至佛果故名为乘。约功能立名。唯识论第九云。大乘光明定谓此能发照了大乘理教行果智光明故。二体性者。别境五中以无漏慧俱定数为性。又以三法为体。一定。二慧。三真如。是故为无为为性。以具能所证故。三业用者有二。一谓依此定能受诸佛三业加被。二依此定发后得智宣说十地。以是赴机感满佛本愿为其业用。四明种类者。谓此地上诸菩萨等所得三昧虽复多门统论四种。一大乘光明三昧。二集福德王三昧。三贤护三昧。四首楞严三昧。此翻名健行定。谓十地菩萨名为健士。健士所行故名健行。又初二三地得初定。四五六地得第二。七八九地得第三。十地故佛得第四。广释此定如诸本摄论。应捡五明入定意者有五意。一受加二审根。三证法。四表深。论云显示此法非思量境界。谓非同地前未证真法但正思量而能有说。此一文中显后二义也。五成仪轨者谓诸圣说法皆先入定如佛将说法华大品皆先入定。岂可如来有不在定。故知说法仪式皆尔。此经诸会为式大同。六释文者。一标入定人是上首故。二明入所依谓仰禀佛力名承佛威神。三正明入定。谓简异果定名菩萨。大智等同前释。问既是菩萨定何故承佛力耶。答有四义。一为推化在佛故现承力。二虽实自得对佛胜人不得自在。纵极小事亦须仰承。以非佛加无一法事而得成故。三虽分证得穷满在佛故承也。四佛既出世泛令弟子有所造作。皆与其力故须承也。第三加分中有三。初总明作加所因。二显加所为。三正辨加相。初中二。先明作加。后举所因。前中二。先现身同名。后同赞显加。前中五句。一处远近。二佛头数皆倍前会可知。三现身令众见以生信心。四同名令主闻以增踊悦。五结十方同。二同赞中四句。一赞其得定。二显己佛数。三彰己名同。四正辨作加。第二释作加所因中三句。一舍那往愿力。二现在威力。此二是缘力亦是果力亦是他力。三汝有等是因力亦是自力。谓自他因缘因果等合方得成此十地之法。第二论释中二。先释前后生后。前中四。一释多佛加可知。二释同名加。于中有四。一征问本愿释。二征愿显多释。谓舍那本愿使多佛同加也。三法通古今释。谓此是同证同说之法故云是法体也。然有二释。一即后十亿尘数诸佛过去亦曾同作加刚藏菩萨受加说此十地法门今成正觉亦在此法门故有说处即能加。是彼佛本愿也。谓此刚藏菩萨当成佛时亦同此事。此释顺论文。二约舍那佛释。谓舍那本行菩萨行时见一舍那佛所能加诸佛同名金刚加说地法。舍那今成正觉。本愿今成故彼能加佛亦名金刚故云不异名也。此释顺经文。以经云舍那本愿故令诸佛加也。如涅槃经云往昔此处有佛名释迦侍者名舍利弗目连有大利益我因此兴愿故今亦同之在此说法是类也。四又是下明同名增踊释可知。三何故不言下释十亿之数三句。一通征显多释。谓若直举无量或容不至十亿尘数。以言总无定故。同下文多百千等。又释前会百万佛刹尘数诸佛此中十亿者以百万为一亿故。是故方便渐次以显多佛。若直言无量则乖方便故不言也。又释此显多佛者以十数为则以显无尽故云多佛。若直无量但得一重无量非是重重无尽。是故十数多于无量也。二何故定言下征定数同释。三此经下为则大同释第四彼佛下释作加四。一先作是愿者释本愿加二今复自加者释现在威神力加。三后余佛加者简后异前。谓此并是舍那力加非是余佛加余佛加在后文处辨。四故言等举经帖也。生起后中何故加说此法者生后所为。谓说此地法故也。复云何加生后加相。以文在后远是故不举。下文对显。第二释加所为中。二十句文依二利分。初十共他自利。后十共自利他。以二利行相融相摄同在地中本后二智之处具足。今以寄显文义差别故分二别。前中论主作四门解释。一总释显本。二依本开末三明会末归本。四显本末无碍。初中总论地法缘起有六义。一一切菩萨是信行地者举所被机。谓地前菩萨未证真如但依信心而起行故。无著般若经论中亦同此名。问若唯地前是所为者。何故下文解脱月叹众请中云此众有五种阿含净四种证净。又下大众请中为十力净心。论释云未入地者令得净心。已入地者令得十力。又约下文转生时益亦通外凡。据此等文即通外凡及地上。何局内凡回向等位。答有二释。一理实是通。诚如所说。但今论主就于教力益强处释。何者谓地上菩萨设不得教亦能自进假教义微。外凡之人设令蒙教未能依教即令入地。教益亦弱。唯信行地得教便进故异外凡阙教不进故。异地上假教义强故。偏就释。无著论云此位菩萨欲入初地先求教授教诫。是此义也。二如初地加行位既名信行地。即诸地之前俱加行位皆名信行。以摄论中意言无分别观通四位。故知地上亦有也。如外凡远位亦通收彼。然据亲入内位现证故约此辨也。二不思议佛法名出世间道品者此是所得之法。然有二释。一约因谓十地法体是出世间无流之法。心言路绝名不思议。通生佛果故名为道。下云大圣道者是彼因故。十位品类差别名品。又道是智品是檀等行眷属也。二约果谓佛果所得之法。故名佛法。非下位图度名不思议。令地上菩萨分证此法名出世道品。地智所游曰道。分证未圆名品。三明者见智。得证者般若经名悉知悉见。楞伽中圣智圣见圣慧眼及余论眼智明觉等皆此类。创瞩名见委照名智。智照非比故名为得。冥神契合故复名证。初二观解。后二行契。各初始后终可知。四欲宣者。论云。说者于中分别者于此能所证得法中以言分折十位差别明地行优劣巧慧等异故也。五入者信乐。得证者谓地前信乐远有入义。地上得证现成交入。通论入义必从彼至此故具始终也。亦信始乐终。得始证终。六智慧地者谓十地智。如本分中说者谓此证理圣智有生成住持佛果等用名地。始从欢喜终至法云本分中显可知。此上六义融合无碍。通教及义通证及比通境及智通人及法通因及果。混通无碍总为一团。名十地法。若展之于后种种差别皆悉于此总句中出。是故名此为根本入。上来总释显本竟。自下第二依本开末分成九句。于中四位。谓愿乐位。见位。修位。究竟位。初四寄在地前愿乐位。次一寄初地。次三寄修位。后一明究竟位。问此中正为说十地法。何故乃说地前及佛果。答为显十地前有起下之功后有成上之义。又释由十地证智。放阿含光。是故地前是此十地阿含分摄。由此地智依果海成故。有佛果上不思佛法及下鸟迹所依空等并是其事。初中初一约闻慧修善根名摄一切。二明思慧之始简择道理。论中智方便者释善分别也。道品释佛法也。三思慧之终谓因思广知。彼彼义释诸法。种种知释广知。四明修慧无疑立教可信故云决定说。谓修通二利今据利他菩萨。化他即是自成佛法故入自利收。论中随所思义是上思慧所思。名字具足是闻慧所持故决定说也。上来显信乐。自下辨得证。五见位智谓由地前加行位终观于唯识无境之义依无间定双印于彼能所取空。彼增上力引起识中本性无流生起大智照遍满法界名为初地入真见道。论中一切法平等智释无分别智。谓于初地正证真如无能所二相故云平等。唯识论中或云有智无境。以真绝相故。或云双泯。以境智相如故。今辨四句。皆得可准知之。见道时中善净者释善净不杂。谓离二我分别随眠。此文善分别者是彼不杂之义。谓烦恼离故名分使永断名善。此无间道中断障之义。又释善净不杂是解脱道中证彼无为清净之义。故云不杂。此善分别者是领证无为之义。又释无分别是根本智。善分别是后得智。胜进道中起行之义。六明修道位中地地别断一无明。故于烦恼障亦永伏离故云世法不染。名不放逸入。魔法是世法也。七明修位中智行转进名地地转入。谓无流善根永离一切三不善法故云清净。无贪等者等取无嗔无痴也。复有善根能为出世间道品因者是诸地中加行善根也。八十地学穷名菩萨尽入。下大尽分中明第十地菩萨入如来十种秘密之智。以秘隐深密难可测知故名不思议。法云契入名得彼智力。如叹净名云诸佛秘藏无不得入此之谓也。九究竟位明因道既圆佛果斯克。穷满果原名佛尽入。论中入智者释得字也
　　上来第二依本开末竟。自下第三会末归本。言是诸入者牒上九入。为校量等者显其无别之别。谓寄地上乃至佛地校量地智差别次第转胜之相。非谓根本入中亦如此等行布次第决定差别。是故融末归本显无二矣。前依本起末明无别之别。今会末归本明别而无别故也。第四明本末无碍者。谓明六相总别无碍故也。释此六相义作六门。一明教兴意。谓破定执见以显缘起圆融之法。此理现前一切惑障一灭一切灭一切行位一成一切成等。二种类者。不自不他生等四句。及不有不无等四句。并不生等八不十不等。皆悉会事入理。是此流类。但彼等入理以顺一寂。今此入理圆融彼事便相即相入成普贤法。有斯左右耳。三明所出者。此文出在下经第四大愿中。经家自说非是论主率意而作。四明建立者。何故唯六不多不少者。谓泛论缘起法要有三门。一末依于本有起不起。二彼所起末既带于本。是故相望有同有异。三彼带本之末既为本收。是故当体有存有坏。若不具此三不成缘起。三中各二故但唯六。五问答决择者有二。初逆谓非总非别等各各互相形夺诸相皆尽故也。二顺谓亦总亦别等各各顺相成就等思准作之。六释文有五。一约法举数。谓于所说法中有六种相等。二辨定教义。此言说解释者是定教。谓于此中安此六相之言说为欲解释经文。应知此意。又释此中释六相非是此处经文。但是论主解释之意应知。除事谓阴界入等者此辨定其义。谓约道理说融通非是阴等事相中辨故除简之。三列名可知。四释相中。别依本者明依总开别。满彼本者还能成总。谓要依本之别方能满本故也。增相者是前九入渐增之相以显异也。缘成和合略言标显。缘散无作广辨因缘。如世界成坏者举喻以显。谓如百亿四天合成一娑婆界略言标显为成。若分别广说百亿差别。合一娑婆无所依住故为坏。五余一切等者劝于一切处准类知之。第二共自利他中十种始终经本略无始终总句。始者信。欲亲近等者此明求法之初。非信不求非欲不能忍苦求法。由内起信欲是故外能亲近善友。为得法方便也。终者念持。诸地者此明得法不妄忆念所受任持不失。所持是何谓诸地法也。理实此二通在诸地。以下十句皆名始终故。若寄位分始在地前终在地上。同上入中信乐地前得证地上复有阿含及证。如是次第依初相应知者更以一翻释始终义。始配阿含终配证。得如次配释同前应知。故云初相。指前始终相也。阿含正音名阿笈摩。古翻名净教。又译名来。以此言教从无烦恼人边来今译名传。谓此圣言是三世佛之所同说。但古今诸佛相传而说。非新制作故名传。又依此论上下文内阿含及证总有九重。一行教相对。音声言教名为阿含。一切功德说以为证。犹下说中字义二藏是也。二约位地相对。解行已前依教修行名为阿含。初地已上说之为证。犹下解脱月第二请中叹众是也。谓地前起闻思修等名阿含净。初地已上一切行德通名证净。三修成相对。一切地中闻思修报生识智。此等四心缘照之解名曰阿含。真智出言以之为证。故下论言闻思修等是则可说。以可说故名曰阿含地智离文名之为证。四真伪相对。一切地中真伪合修名曰阿含。舍伪契真名之为证。犹下所明义说二大。说大阿含方便修。义大是证行成也。五相实相对。世间修中得彼证相名曰阿含。契本实相名之为证。犹下所说增上妙法光明法门。增上是证。光明是教。六体德相对。就彼离相所成行中无始法性本隐。今显名之为证。依本所成方便行德依教修生名为阿含。犹下文中练金所况金体喻证钏等严具喻于阿含。　　　　七体用相对。前体及德相从为证。依此所起随顺世间教智之用名为阿含。犹下文中珠放光等所况法。是珠轮等净喻于证体。光炎等喻于阿含。八自分胜进相对。自分所成体德及用皆名为证。能受佛教称曰阿含。犹下文中叹金刚藏二力是也。妙智及辨名为证力。于佛教法念坚净慧名阿含力。九约诠就实相对。真智之体说以为证即此证体。约言分十名为阿含。犹下文中虚空迹处所况法。是虚空平等喻地证智。故下论云。字身住处证智所摄。空中之迹喻地阿含。故下论云。非无地智名句字身。名句字身是阿含法也。此之九种通上及下。应准知之。此中别辨十句始终中。初三地前思修利物。次一见道。余六修道。此十始终狭于前入。以彼入中前该闻慧后摄佛尽此不同者。理实齐通。但以闻慧及佛非是正地。前已明故不重辨也。一摄始终。谓称思宣法故云实说。实说成德故名为摄。以彼闻慧从他受法师义不便故不论也。二欲始终。是思慧上品增上求心名之为欲。菩萨教化欲令众生契合诸地故云令证一切佛法。此是安住义也。念是其欲。随顺是令证。三行始终。即修慧。于此加行位中正观意言唯识等观名之为行。以非证位是故名为观分时中。于彼地上真无流法作带相观。是故于彼无流道品但能修相观未得无相观也。复依相观说授前机名为分别。摄论现前立少物谓是唯识性等。唯识论带相观心等并此位行也。是意言观故。经中名说。论经名观。其义一也。四证始终。即见道位。大智光明是根本。智。善分别者是后得智。以自严者二智成德。又论经择字是此分别。分别中胜名善分别。胜者法无我故过小名大。治惑曰明。此事中彼时中皆善知者释方便字。是相见道故有此知。论既不显。今作三释。一此事中者是此见道事中也。彼时中者是地前观分时中也。正照于此兼巧知彼名皆善知。以为方便。方便犹是以自严义。二释此事同前。彼时是后修道位中所有行相。以此后智照前达后名皆善知。三此事中者是此后智相见道中。彼时中者是彼本智真见道时中。皆善知者巧具二智用。以自严名为方便。又释以法真见道兼知彼故云皆善知也。五修道始终。谓出世智辨其智体。智力明有入法功能。法是行法。义是义理。是智所入。谓此法义能出生具智名具智门。修道智力能入彼门故云也。后五始终论主寄治五障翻对以释。问此处五障为实为虚。答亦实亦虚。谓有此障者不得此位。得此位者无此障故。是故假对此障翻显治行。即十种释中显发释也。论中先别辨五障。后举经对显。今并通释一一障中各二。先举障名。谓不能以正摧邪。下释障义。已说正义。他言能坏自行失也。眷属离散化他行失故成障也。下举经显治。随彼所著显己正义对治邪执故云随所应住。次第说故此标也。下句释。以得无碍乐说辨才智慧明故。是故能破他也。论经此二合为一句。二不能答难者此列名。前明不能破此明不能立。于问芒然失自利行。设言不信失利他行。下举经显治。谓证得无碍大智地故云具足等也。三于小起恋失于二利不妄大心故以成治。四于生怠化亦乖两利。化物不疲故以成治故云教化成就等。五于化不巧故无方便亦失二益。以五明等一切处法明达巧慧名决定智为能治也。又此五障中。初一不能破他邪宗。二虽能破他而不能立自己正宗三虽能立破而情乐小乘。四虽不乐小乘而懒化他。五虽化不疲而无化他方便。是故至五化行略周。上二十句总明加所为竟。自下第三明其加相。于中有三。谓口意身加。此三加次第有其二门。一约他方佛。先口加者乘前言便劝说。于先说由内智净觉为因。是故次明意加与智。得智堪说事次起定故。后身加摩顶令起。二就舍那佛。先意次身后口。为令得定定由意力。是故居先。身光照烛以增威德云台说偈。口业加教。方能有说。是故此三从微至著成于说耳
　　就初口加内十句。初句是总。汝当说者令其辨说即是辩才。谓随所得法义忆念不忘说故法门差别。如论应知。泛论方便有三种。一发起方便。谓如加行发起根本即七方便等。二无住方便。谓由悲智巧相导引不住生死及涅槃故如方便度等。三集成方便。谓诸缘起巧相集成如六相方便等。今此当于集成方便故云此善巧等也。下九句别中分二者。谓自他二力以诸缘起法皆有因缘亲疏二力成故。他力中二。一如来神力。二智明加故。经中二句显之也。自力中分四者以因中有四义故。一有力能作义。二无力不作义。三具二义故能引众生。四泯二相故称理成德。又释此四渐次释疑。疑云何故得加。以有因力故。若是有力何须复加。以因不作故。若是不作应无用。以由无作方堪益物。若逐机益物应失自体以身净圆满故。又释初二自利。一教行。二证行。又一相。二体。次一利他。后一二利满故成德。成德中三义内。一当位显益。后二寄对辨胜。初因位穷终故云菩萨尽。位满成益故云有二利益。谓法身真理唯是无分别智正证。依止非是染心意等所取故云也。楞伽云。取相名识。不取名智。理智合成依止义故云法身智身。十地终心受佛职相故云受佛位故。如法云地受位分说。在因位中有此益相此位不改因故云现报利益。谓一切佛放益一切智光入此菩萨顶故云于一切佛得受记。受记即是受位也。二转此因位至成果之处故云后报利益。此是十地菩萨摄报果处。便于此处成报身佛。理实刚藏犹未成。此当必成故结德在身。如下佛尽亦同此辨。摩醯此云大。首罗此云自在。智处有四义。一以下三禅慧多定少令智不胜。四无色中定多慧少智亦不胜。此第四禅定慧等故是故智胜故云智处。二此处五那含。天是圣人所生处。圣人智胜故云智处。三此处有十地菩萨摄报果。彼菩萨摄十度行别成智度故名彼处以为智处。四此处成报身佛得一切智一切种智故名此处以为智处。此是世间中最高胜处。于彼现成佛故云世间高大之身。后二寄对显胜中。初一对下彰出。于彼二乘无少分同故云不同尽。又彼二乘见有世间而超过故。于此世间超而不尽。见有涅槃而可取证。于出世净亦未得尽。今菩萨皆尽彼际故云不同尽。后一望上显同。谓于佛果穷尽彼际故云佛尽。经略此句。谓二力之中自力胜故以多义显上。故云校量转胜上上也。又释此佛尽理实刚藏犹未成就。何故此中辨耶。以为显自力辨胜故此说耳。第二意加中二。初十句正明意加。后十句释偏加所以。何故就意加释者。以意加是本故。又前口加有自他二力。今意加亦尔。初十明他力正加后十明自力堪加。初十句内初句亦总亦别。余九唯别。问意加与智何故初句明色身胜余九显名身胜。名身是语。此但身语。何关意业。答此有二义。一智慧胜故威仪亦胜故举色身以彰。又欲观其智当观其说故举名身以表示耳。又泛论名身亦通意业。如分五蕴为名色即四蕴名名等。二释但彼诸佛所。与之智略有二种。一与处众无畏之智显之于色身。二与说法无碍之智彰之于语业。是故论中皆名辩才。初中内德不虚名真实。众内莫善加名无上。由众中无上故处之无畏故。论经名无畏身也。名身九内。初二句为一对。谓初一于说无滞。后一于义深达。又初总知无碍。后善入差别。初是四无碍中乐说辨。谓智宣妙辞理无所倚碍故云无著。不为痴碍令言中歇故云不断。此释无障碍。辞无謇涩故云无滞。此释乐说。通释可知。二由照法差别堪正宣说故云堪辩。依相续解脱经有四种成。一以有成因缘名相言说诸法得成。二所作成一切所作各有成辩。三法成一切诸法成立。四助成以智言说助成诸法。今言缘者是彼以有成也。二法者是彼法成也。三作者是彼作成也。四成者是彼助成也。又古德释云。一缘者如山中草木得缘即生不假功力。二法者谓以法而成如有法成易无法成难等。三作者谓加功用力如造舍等。四成者谓内外相假而得成等。今更释。缘是作法之缘。如欲作柱匠斧木缘。作是众缘。扣击造作。法是所作柱法。成是识心了别方成。谓若无识心了别彼所作柱但是无分别法。要待识心以构画为立其名方可说成。是故此成即是不成。故云成不成也。问准此释义及前经文法当第三。何故论中法居第二耶。答谓初举能成之缘。未知此缘是谁缘。故次举法明缘所属。未知此缘如何造作。故次明作。未知作已为成不成。故后明智助成之矣。论约此辨。是故法在第二。又此四释差别。经中名分别。成不成释清净以离相故。三任放等者次二一对。初于说自在。后于机巧化。初任意放纵辩溢圆音故云任放辩才。虽言义超越而辞无停拥故云说不待次言辞不断。异义虽多而终结归本故云处处随意不忘名义。以随门异说不忘本宗故云善忆念不忘意力加。故者释加字也。四能说应机巧宣名能说辩。此列名。下释。随所应度者巧能应机也。种种譬喻巧能说也。后巧能除疑故名能说。以善能机决定无疑故云与善决定之慧五不杂等者次三一对。初一证理。后二起说。理同无异故云不杂。三种同相智。有说。三空门是。有说。所证三无性理是。有说。依金刚仙论说无常苦无我是。有说。助道证道不住道。谓同相三道是。有说。依别翻本自相同相不二相。即世谛真谛一实谛是也。义虽通前依本为胜。照达此三故云至一切处智。六教出等者此二起说。初一说令起行。后一说无怯惧。又初于熟教出。后于生不畏。并可知。八九二种为一对。初知佛教法。后依知而说。知教多门名无量辩。六正见者。古德有说。即总别等六相解释圣教成正见故。有说。依金刚仙论。一真实智正见能知理法。二行正见能知行法。此二教旨。三教正见能知教法。四离二边正见知前理法不同情取。五不思议正见知前行法成德出情。六根欲性正见知前教法说随物心。又相传说。西国别有六正见论一忘想。二忘想依。三亦忘想亦非忘想。四忘非忘依。五非忘想。六非忘想依。初即现行忘想。二即所依染心。三闻等三慧。四净教为依。五证真正智。六真如为依。又初二外凡。次二内凡三贤位。后二地上圣位。九同化者三业齐同成此化事故。又释此三轮化是一切如来同用此化故云同化。又释此中令金刚藏三业俱同如来化事偏名同化。非彼前八而是不同佛无畏身等。等取口意。三种教化总举随所度等释经中起字。珠胜释庄严是上妙也。谓身业神通轮。意业记心轮。口业正教轮。并是神力各成事故云神化故也。自下释加所以中。先征后释。征意云有力者明佛有普加力。有悲者明有普加心。自有普力无普心亦不致疑。自有普心无普力亦不可怪。今明佛有能普加力亦有平等悲。何故唯加刚藏一人。故致问征故云何以故也。下明释意有十句。初一是总得此三昧法。余者不得故。复何故得此三昧者下别显有二因故。一以是菩萨往昔本愿力所致故。二由此菩萨具彼三昧之行德故。故云三昧身摄功德有八种。于中初四自利。后四利他。前中初一是起行之本。即欲乐心故云趣尽地。尽地即是十地满也。彻至终位故云深心。情无异愿故云直心然无二也。余三是行德。一证理行。二是助道行。三不住行。又初一智德。二福德。三断德。由后智所现身增福令成满故云身转净也。虽在后智位。不舍正证故令习气亦不行故云善修本业也。后四利他中。初一利他方便。后三利他行体。一身。二语。三意。初身业神通能生净信故云以决定信力摄取通故。此文会释经论也。以光明是通能生彼信依是生信故说此通故云摄取等也。二语业巧说前后无违故云不坏。能一一字中摄一切字故云总持。三意业正智教授众生不异照理平等一相故云不异。此则离彼执化之慢故云智印善印也。论主又释八德俱成三昧之因。由此而得彼三昧故。八中前四因有二释。一配前四句如次应知。二配后四句从后向前。精进因是离慢。不忘因是陀罗尼。势力因是通净。彼不染因是闻摄净。是故此四因通收八句俱为自利。又后四因配后四句从前次第可知。转法理因者有二。一转深从浅说而不失自深法。如转大乘深理从小乘等说。如论云一真实理门二随转理门。以于总持门中巧转变故。二转真从妄说而亦不失自真法。如在外道位佛法不行处假彼尊言诵持自法。彼执诸法常。菩萨亦云常。而菩萨意以诸法即真如故是常。不同彼计。然与彼语同任持自法亦同。四秘密准可知。如是化者得自利。不忘者此有二义。一以此四句逆为自利顺为利他。是故利他不忘自利。二以此末后句教授于他不碍照理。出显化事故云不忘自利。第三身加摩顶令觉。下论通有四种。一如意通于自身修短得自在故此于内根。二幻通转变外事。器世界等。三法智通照理入法。四圣自在通苦中生乐等。此中不离彼等经略此句。是如意通非余三种故云也。余义同前释。四起分中四义内。初二是本入所为。后二是今出所为。初事讫者审理故仪则故。二得胜力者受加故。三说时至者机熟故。四定无言说者要须言声故余同前释。五本分中作三门。初释名者以略为广本故亦与请为本故。二来意者。因前加起略说地体起后请分。略说地相起后说分。若望以后成前。由请分显深成前地体由说分广宣成前地相。此则本末互成也。三释文者此文有三。初辨六决定为地体。二列十名显地相。三举三世同说明地要胜。初中此六决定既是地体。今作五门释。一释名。二通辨地体。三与地持瑜伽六决定相摄。四分其行相。五释文。初释名有二。先释总名。六是数。决定是义。数义彰名即带数释也。谓圣智证真决择揩定顺理离过复名为善。即地持三决定中证决定也。通论有六义。一约行体决定坚固不退。二望所证决定己证。三约烦恼决定能断。四约所信决定不疑。五约所化决定能度。六望佛果决定能成。二列名者。一观相善决定。谓彼正智照理名观。契同一味名相。此当体得名。二真实者则实智离倒惑之过。证理不虚故相形立名。三胜者过劣故具胜德故。亦当相及形他立名。四因者诸能成果故从功能立名。五大者普被群生情无限局。体用得名。六不怯弱者谓因入果德情无怯惧。此从心境立名。第二因此通论十地体性差别略作十门。一以此六决定为体。以此正是所说十地之本体故。二以前大乘光明三昧为性。以此定中具含止观证法无碍故。论云此三昧是法体故也。三以教证二行为性。以加行缘修唯是教行。本智契理唯是证行。后智具含二义通教证。如下论说。四以证助不住三道为体。亦通释可知。五唯约所证真如为性。以能证智缘成相尽同真理故。梁摄论云出离真如为十地体。下文鸟迹同空等是也。六唯约能证之智为性。无性摄论云法无我智分位名地。此论下文亦云上来所说皆依智地。今此亦依智地故也。七具含境智。谓真理妙智如前二说。梁论后文亦云如如及智为性。八约通收。唯识论云总摄一切有为无为功德为性。九约因果。如下文大海十相别喻十地总一大海以喻佛地。又云地有二分。则所画太空以况果分能画十相以喻因分。是故通能所依俱是地体。十通约诸门。谓信等十行为成地法故。檀等十亦尔。又三渐次等诸门并如下辨。悉为地法体。第三与地持瑜伽六决定相摄者。地持云决定相有六。一能自修习起菩提愿超余一切净愿。二者无等不共果超余一切世间境界。三者随度诸众生苦不共一切声闻缘觉。四者发一念愿性自然乐无量净法及无厌行。五者得无尽常不退转。六者增长胜分究竟大菩提。是真实愿。解云此中第三是地论中第五。以地持意摄二利方为因故。余相会释可知。四分行相者。此六中。前五是自分行。后一是胜进行。前中初四自利行。后一利他行。前中初三明行体德。后一显行功能。谓有成果之功故也。前中初二行体圆。后一行德备。前中初一明行自体。后一显行离过。是故自体离过摄德为因。二利行圆成就佛果也。此行相也
　　五释文中。若不自说者前虽入定受加众人不知出定为为说法为为余事。是故自说显为说法令众请法。设令众知为说法事然复不知欲说何法。故亦不知所请分齐。是故自说十地名体叹胜令请。初句此总。菩萨愿者标人别法。于大菩提立誓趣求名发菩提心。亦则是愿。故会释显同。简地前愿故云决定。决定则是证智真实。是故决定则是善。善即是决定。故云善决定者则是决定。别中六内。一正智真证不同带相观心。以不杂无明之过故名一味相也。二以超出世间可坏之法故名真实。真实故非世智所见。三明此智同彼所证法界具胜德。论中二释。一案文释。谓大法界故名胜。此释经中大字也。一切佛根本故名胜。此释经中广字。法界字后别释。二开义释。先标四名显法体无异。但随法相说此四义即为四别。一释大谓一切法是法也。法尔是界也。界是真性故云法尔。下皆准此。二释胜谓净法界智超过凡小。三释广谓大乘法界广集大行。四释高谓无流白法高出世表。又释初显所如法界。谓论中名胜。经名大。广及高皆是异名无别体性。此并显法之体状。释法字也。一切法法尔者释界字也。余三释能如法界之地智。一正体智。二加行智。三后得智。又古德云。一证道。二不住道。三助道。又释初一正证智。后二是后得智。后得智中。一巧集大行以成利他二反缘观内以成自利。此三皆悉称同真性故云如法界也。四为因义。一为生因生菩提有为果。二为了因了涅槃无为果。又释此一真智有二功力。一为依因以依起应机报化用故。二为摄因以摄用归真故。又初则应机示有亏盈。后则相续尽穷未来际。又初则外起化用。后则内证真性。又初则寂而常用。后则用而常寂。经中略无常果因。五大悲益物普周生界故云遍覆亦名大也。次前善决定是前常果因。此愿者是此大善相导故。大善不住涅槃。常因不住世间。故云世间涅槃非一向住也。六上入佛境故云不怯。文中三。初为一切佛护者标也。何以故者征啧也。下释。谓入三世佛智地故为之护也。此六中六相圆摄可知。地体竟。第二地相中四。初寄问发起。二举数叹胜。谓此地法以能生成佛智住持故三世诸佛同证同说。是故今此亦同彼说。三依数列名。四结名显胜。就列名中且依地论略释别名。余论释名。及十障等义并如下广释中辨故论云成就无上自利利他行。初证圣处多生叹喜故名欢喜地。解有三义。一二利创成故。二真理初证故。三圣位新得故。遂本期心故生欢喜。二离能起误心犯戒烦恼垢清净戒具足故名离垢地。此亦有三义。一离烦恼即因离。谓能起误心等。二离恶业即果行离。谓犯戒等。三对治离。谓清净戒具足也。此中误犯尚离故即亡言。三随闻思修等照法显现故名明地。此亦有三义。一以此地得四地智慧光明相故如明得定等故。下论云彼无行无生慧此名光明。依是光明故名明地。二依此地禅发起后地慧光明故如大乘光明三昧等。余论名发光地故。地持云三昧照明故名明地。地论云三昧地故定慧合说。三得三慧照法故名明地。此约当地加行等释。地论唯就此门释。四不忘烦恼薪智火能烧故名焰地。此有二义。一内证之智焚烧惑薪故名为焰。即前地闻持名为不忘。恃此起慢名为烦恼。为是所烧从喻名薪。则是解法慢障。能烧之智。就喻名焰。问前后诸地岂不烧惑。何故独此称焰。释有二义。一就寄位言此地寄当出世间无流故。二以三学寄此地当慧初得故也。二就后智起用故。下论云彼证智法明摩尼宝光中放阿含光明。入无量法门义光明智处普照示现。以此义故此地释名为焰。五得出世间智方便善巧能度难度故名难胜地。此亦二义。一得出世等释胜义。能度等释难义。又对前三地得出世难故。下论云十平等甚难得故。故云得出世间智也。二对前四地能随世间难故。下论言又现世间最难得故。故云方便善巧也。即下五地中十平等心及谛观等是初义也。慈悲利生及五明处等是后义也。此二相违难以相到。于此地中能令相到故以为难。故云能度难度。度犹到也。后诸地亦有此义何独此耶。释以初得在此是故得名。六般若波罗蜜有间大智现前故名现前地。此有二义。一对后彰劣。谓证空实慧名为般若。七地已上念念常现。今此未能故名有间。二对前显胜即前般若名为大智。此智现故名为现前。此地就后义立名。若前义应名有间地。七善修无相行功用究竟能过世间二乘出世间道故名远行地。此亦二义。一此位之中善修行离有相现无相行故云善修无相行。此释行字也。二功用究竟等释远也。于中有三义。一有功用行位至穷满最为后边故云究竟。二望前三地随有之行相同世间。今此望彼己为悬远故云能过世间也。三望四五六地修习道品谛观缘起相同二乘出世间位。今此过彼故云能过二乘出世间道。故名远行地。八报行纯熟无相无间故云不动地。此亦二义。一报行纯熟故不为功用所动。以由修起名为报行成熟。在此无功任运成诸胜行故云纯熟。下经释名中名无功用地善起先导也。无相者不为相所动也。无间者以无相观恒现前故不为烦恼所动也。下经释名为加行地他不动故。九无碍力说法成就利他行故名善慧地。此亦二义。一得四十无碍辩名无碍力。此释慧。二巧说益生名说法成利他等。此释善。此义如下文当辨。十得大法身具足自在故名法云地。此亦二义。一为法器之身名曰法身。然能普周法界故名为大。能受诸佛云雨说法名具足自在。二为出法之身名曰法身。普遍一切名之为大。能降注法雨灭尘生善故云自在。下释名分中具广分释。故名法云地。此十地得名有四对。一约法喻者或唯就法立名如欢喜等。或唯约喻如焰地。或法喻合目如法云地。二约体用者如欢喜善慧约体立名。所余就用为目。三约无他自义者如离垢不动约无他立名。所余约自义为称。四约当位相形者如难胜远行相形为号。所余约当位立名。四是十地下结名叹胜可知。第三我不见下彰地要胜释显诸佛同说所由。于中二。初我不见等者明尽十方虚空法界诸佛世界无有一世界不说如是十地法门。是知若有不说此法之处彼非佛土。二何以故下释成。先征啧云诸佛差别。何故同说此十地耶。释中有四句。初最上妙道是其证行。以是诸佛同所证入离此更无是故同叹。二最上明净是阿含行。以是诸佛同所修行离此亦无是故同说。三所谓分别下显前阿含行相差别。四是事不思下显前证行玄妙难测。上来三段总本分竟。第六请分中作四门一释名者重法殷勤启请令说故以为名。二来意者有四意。一为令大众敬重法故。二为起说由故。三因请显地法甚深离言相故。四令众既解地法超情后闻说分寄法之说不随声取离错谬故。是故若无请分则后说分不得说故。若无请分则众闻说分不正解故。三明请分分齐者有七。一约起说然有二种。一就菩萨请。谓彼刚藏欲说地法。众若不请不显法重则不说故。要赖众请方得起说。二约佛请然有三义。一就佛请。谓彼刚藏欲说地法诸佛不请不显法重不得令众尊敬摄受。徒说无益。是故要待佛请方说。二就佛加。谓刚藏欲说地法惧有不堪不得宣说侍佛放光加被听众令其堪闻方得宣说。三就佛教。谓彼刚藏欲为众说惧众不信默住不说。待佛教已方乃宣说。大众知是如来所教言虽寄传金刚藏口皆是佛教语必可信方得说也。二约正助。谓解脱月一人是正请。佛及众人是助请。谓解脱月是众上首知众有疑为之启请。请中云此众堪闻。若此大众不自彰德显示同请。则解脱月言便成虚谬。令金刚藏何由得说。故须大众显已堪闻助成彼请。又解脱月请中云诸佛力加。令人信解。若佛不加解脱月之言复是虚妄。令金刚藏何由得说。故佛加请。三约因果。谓菩萨四请为显地法。是诸菩萨所学法故。如来加请为彰此法诸佛所证既佛菩萨同依此法故。显要胜令人敬重故方说也。四约说仪。谓解脱月睹默腾疑为众先请。一人之感未若多人故。次第二明大众请。同类启请率感犹渐故次第三明佛加请。五约显法。谓不请自说不显法重故。解脱月为法先请。一人之请显法不胜故。次第二大众同请。菩萨学人显法未极故。次第三诸佛加请。六约仪式有二。先明解脱月。何故三请。释有二义。一诸经请法不过三故。多即繁广少则不愍至故。随一化仪去广去略故唯三耳。二酬请。至三更不酬故。如下说之二何故大众及佛唯一请耶。释是助请故。显前所请令圆满故。故不至三也。七约所叹。谓诸经中请不过叹人叹法。叹人之中不过说听。说听无过叹法。有益方乃说故。三请之中。前二叹人。后一叹法。众及佛请亦同人法
　　第四释文者。于中有二。先明刚藏说已默住明菩萨及佛正兴五请。二尔时金刚藏观察下明请既满足示说分齐令众正知。就前中随人分三。一解脱月请。二大众请。三佛加请。初中三请即为三对。皆初说者默违。后明启请。第一对中。初说已默住。后解脱月腾众疑请。谓仁者堪说。大众堪闻。何故不说。此名怪默请。第二对中。初刚藏显已默意。谓法难说证信难得故我不说。后解脱月叹众重请。谓既云证信难得。今此菩萨众有证有信。仁者宜说。此名叹机请。第三对中。初刚藏举损以违。谓此众虽净余乐小者闻生疑惑故我不说。后解脱月叹法重请。谓诸佛护念令人易信。勿虑余疑。此名叹法请。其解脱月请义有余。金刚藏违请理尽。但为重法默待余请不即为说。初对中二。先刚藏默住。二尔时下明因启请。前中二句。一初说地名已牒前起后。二默不分别正待后请。论云何故默然住者问也。谓前不请自说。今何故默住。下对释之通论默意略有五种。一欲令大众渴仰请法。二为令诸佛同请显法尊重增众尊敬。三为使诸佛加被听者于说能受。四欲令诸佛教说令物生信。五欲因默令请显地法寂灭离言绝相。今此论中唯就初二义释可知。二就请中二。初明大众生欲生疑。后时大菩萨下明解脱月为众正请。前中二句。初明闻名欲义。对前说十地名已。二各作是念下睹默生疑对前默住不复分别于中何因何缘者是疑怪之辞也。是金刚藏说已默住者便所疑事也。何因何缘通释。是一。盖是世人疑怪之常辞。于中分别何因对彼说者生疑。谓金刚藏不能说耶。何缘对彼听者生疑。谓我等大众不堪闻耶。二明解脱月正请中二。先举解脱月领众疑念。二偈显请辞。前中论云何故解脱月先请者。征问记发向前大众同疑。何故解脱月专辄独请。下释以此是众中上首故泛是众首皆须为众作所应作。余问即乱者余非上首。非众率伏故成乱也。故别本云余者成乱。为调伏众故今显解脱请令众调伏。今为调众不为乱众是故唯令解脱月请。二偈颂辞者。颂有二种。一言巧故少字摄多义也。二言美故诸赞叹者多以偈颂。故又凡作文具二事名巧。一有理即初少字等是也。二文美即后赞等是也。五偈中作二门释。一征请分别。谓征者征其默意拂遣众疑。请者请彼令说遂众心欲。初二颂征其默意故云何故也。后三颂请彼令说故云愿为分别说也。二就所叹说听分别。谓初一颂叹说者堪说为遣大众何因之疑。后四颂叹众堪闻为遣大众何缘之疑。是故论云此五偈示说者听者无诸过。故若有过者则不应说此总释也。谓反举有过可不应说。今既无过正应可说。次别显无过。谓净觉无过是初偈也。同法决定是第二偈也。同法者简异生众也。异末后二偈也。决定者明有根器。异第三偈也。有乐闻者是第三偈明同法众有乐欲也。复示余者净心者是第四偈。明异生众名为余者。又显此众皆堪闻法者是第五偈。通结二众无不堪闻故。别本云又显此众无一人不堪闻故。迭共相瞻住者举偈显成皆堪闻也。就初偈叹说者中。经偈慧字当是论中觉字。圣德无量。何故唯叹净觉。以意在请法偏叹说因是口言。行者行是因义。由觉起言故名觉观为口言行。问八地已上乃至诸佛皆言不待思。何故此中金刚藏是第十地菩萨而有寻伺言说所因。释有三义。一示现为彼说法仪故无过。二既是净觉即是无功用之念智是亦无过。三如八圣道中正思惟通于佛地故亦同此应知。下别释为二。初摄对治者明能治之行现前令所治障不起。二离诸过者明粗过久离正行光洁。所治障中。一凡夫语起所因之觉与常等四倒而和杂故名为杂觉。二二乘发言所因之觉与自性等八种妄想不相舍离。与前杂觉为所依因名杂觉因。不见法空妄取染净名忆想分别。此辨其相也。念智二治如论可知。三过者初悭嫉不说。二虽不悭嫉懒堕不说。三虽不悭不懒说不巧妙令人不乐。初中悭者惜自所知故云其心吝法嫉者妒他过已故云忌他胜智。不嗔等者等取不贪以不嗔离妒不贪离悭故也。不痴属前念智故此不取。此经中略无功德具。然义亦不少。谓此刚藏既于本分说诸菩萨十地名。已明于三过无不皆离。第二后四偈叹听者中分三。初二偈叹同生众。次一偈叹异生众。末后一偈总叹二众。初中二偈。初一叹根。后一叹欲。根是宿习。欲是现起。若单有欲无根虽闻不解。有根无欲设闻不受故须并叹。又释前偈述前大众睹默生疑。后偈述前大众闻名欲义可知。就初偈中今诸大菩萨等者论中名决定。决定者黠慧明了故者。决定是根根体是智。智中知教称黠。入证名慧。此二无闇故曰明了。下别辨中。一以是上求菩提之根器如经菩萨故。二积行既久名称远闻如经大故。三根器堪闻令说者摄受如经说是名故。次偈明有欲中。论云有阿含　　决定等者料简根欲也。谓有唯阿含决定无证决定不可为说。有非显前决定无现前决定者。阿含及证二决定约是根非欲故云非现前。虽有此根若无现前欲乐亦不得为说。故云无现前决定。如是根欲有阙不能听法结成也。大智有二。谓证法者明此同法众具根本智。先已证法。二现受者明具后得智堪能现受证教法也。此二明有非现前决定也。咸皆欲闻者明有现前决定欲乐心也。次颂辨异法众中直云菩萨不云大。故清净者离六浊故。一不欲浊者无心[口*食]采。二威仪浊者形不恭肃。三盖浊者五盖覆心。四异想浊者妒胜望人破坏约法。五不足功德浊者多病等障。六痴浊者愚闇无解。下明对治。无瑕者离初二浊。一内无不欲闻之瑕。二外无威仪不严之瑕。无秽者是净义。离于盖浊以五盖秽染心故。安住坚实中者离异想浊。以于所说法修行坚固不杂余想故也。具足功德者离不足功德浊。具足智者离痴浊。于此六中随相往分初二及第四约欲。余就根可知。末后一颂总叹二众求法纯至。论中二众相瞻。经中瞻仰法主。有何义耶。迭互相瞻显齐心求法情无乖异。瞻仰法主明注想专求心无杂染。自有求法而怀妒慢。是故初言皆以恭敬心也。齐心趣证如蜂欲就蜜。专意求教如渴思甘露。经中略无初喻。初请竟
　　第二对中二。先金刚藏乘前启请显已默意。后解脱月因言重请。前中亦二。先序意。后偈颂。序意中。欲令众悦者是总酬答相。谓前大众见默不说。生疑生欲以恼其心。解脱为请。今此说偈。为遣彼恼令生喜悦故云也。颂中六偈别显令喜之相。初有二颂明法难说。次有二颂显法难闻。次有一颂喻难说闻。末后一颂举难结默。以直云难说不言自身无智不能说。去前大众何因之疑故令生喜。亦直云难闻不云此众不堪得闻。故去大众何缘之疑令生悦喜。于论中名大智。故无所畏故。离不堪答离不正答也。就二偈中。初偈显难说之法。后彰难说之义。又释初正显难说。后辨难说所以。初中菩萨所行者是出世间智故谓证智也。此是难法之体。言第一难思者显其难相。谓体出名相说为最难。在相无所名未曾有。又此一偈内。初句明证行。次句辨难相。次句分别十地显教行。后句诸佛根本彰此证教二行。是出生佛果之处故为根本。由约证行最难故难证也。约教行未曾有难故难信也。佛者觉佛智故者谓觉悟佛果之智方名佛也。第二颂释难所以。论中先生起内。彼菩萨行事义住不可如是说者。行者彼前菩萨所行也。事者彼前地事分别也。此行与事即理而成名为义住。并超言表故云不可如是说也。此偈中所以难者以非四心所能知故。一以微故非闻慧境。二思慧非。粗此应可得以难见故非彼境也。三修慧行心。此应可得以离念故非彼境也。经中略此句。亦可同于非心及中摄矣。论中名世间修者为简地上但取地前故也。四既非地前所知地上报生之智亦非地前应得彼法。以彼但是从因所生变易等报异熟心识非是照实之智故非境也。故论云心境界者是心地也。故云非心所及也。下云心地者随心。所受报又随心。所行境亦名心地。既非四心是谁境耶。唯智境故。是何智境耶。唯根本智。以彼见实义故。何故非余境。以是无漏故。经中佛字是论中无流也。如是甚深者结上离四心也。如是可解者结上从智慧出也。以是智慧照现故名为出。如是不可说者结上无流。是出世佛境故。闻则迷没者谓执言取法迷覆真理故云名迷没。论中随闻取著者解闷也。谓没在言中故。闻者即闻非是不闻者解迷也。谓随言取实名为则闻不知地法寂灭离言名非不闻。释难说竟。持心下二偈明难闻。于中持听法之心。坚如金刚。此为总句。信坚证坚为别。若无坚信于他分法不能受故。若无坚证于自分法不能入故。是故要具此二方堪听法。如智论中无信即不受无慧即不解信慧具故方能入法。亦同此也。先释坚信谓深信佛智慧者。论云唯佛所知非我境者仰推如来自更无知故显信深也。胜鬘经有三种正智中。初仰推智亦同此也。佛菩提下彰深而信也。明佛果德等同法界分量斯绝故云佛菩提无边也。显佛自德。无边。又为众生机感万差佛为说法有秘密显了诸乘差别。前后相违。极无限齐故云佛化众生所说法门种种也。此明外化无边。于此二处自己不知而能信受故云信故也。以为第一妙者以此所信为第一。为微妙尊所信也。心无疑难者显难信处而能信也。后偈辨证坚。论中何者心地问所证法。云何无我智问能证智。随心下答所证法随心所受三界中报者明五根身也。又随心所行一切境者明六尘境也。如此内外根境皆是心识所依故名心地也。无我智者下答能证智。通而论之内外法中皆具二无我。寄别言之。于内身得我空。于外境得法空。经中离计我者约内报明我空也。及离心所行地者约外境明法空也。如是菩萨者具此二坚方乃堪闻。则显此法只是难闻非是不可闻。寂灭下一偈辨第三喻难说闻中。作二门释。一随经。二会论经。中画空者如虚空不可彩色所画。此寂灭智。非名句所诠。如执疾风者如疾风不可执捉。此无流智。非音声能说故云说甚难也。二会论显意中亦二。先显意后释文。显意云何。此中二喻事有三重。一太空喻以所依平等果分。二画风喻以能诠言说之教。三画风住处喻以所说十地因分。然此三义有其四句。一如空虽平等约风画游履非无住处。虽有住处以空为体故离相难见。此则约风画而不无就太空而不有。然此不无即是不有。故难说难见也。此约十地因分辨耳。二就平等果分亦离有无。谓如虚空体净故不无。随风画有住处故不有也。然此不无即是不有。故不可见。三约风画动作故不无。不能自现相故不有。然此不无即是不有。故亦不可见。四混前三句。谓净空不有即是风画及处不无故。无说无示不异说示风画及处不有即是净空不无故。虽如幻说亦则是无说无示。问此与下鸟迹何别。答此中文意。以言即不言之教示彼有即不有之义。是故难说难闻况之于说。下文鸟迹处直辨所诠十地不可宣示。况之于证。有此不同也。二释文者。此论释中有三。先解喻。二如是佛智下解合。三画者重合前中喻。内有四重三句。一约画。二约风。三双辨。四合喻。初画中三句者。一如空中画色是初句。总举喻相。明动笔之画。二如壁是第二句。别辨画处。明其不无以空中画处有相难明故更转喻壁上显示。谓彼空中画处不无如壁上画处相似。三是中不住故不可见。是第三句别明不有以彼空画不得停住故不可见也。二约风。三者如空中风是初句。如树叶是第二句。是中不住等为第三句。义同画释。三双辨三者。一此动作者是初总句。动是风作是画也。二非不空中有此二事者是第二句。是双显不无。谓于空中非无风画二种处事也。三如是虚空处事不可说处者是第三句。双显不有。谓此二处事空为体故不可分别此是画处此是风处此是高处此是下处。故云不可说处也。前云不可见此云不可说。约听约说也。四合法三句者。一是画风如说者合初句。谓说中具有声名等故两喻同合说也。二以非自性下超合第三句不有之义。离相难见也。谓所说十地不同能诠故不可见。然出三因。一以风画处自性无故同于虚空故不可见。二何者非性。以不能自住故。三云何不住。以是客故。谓风画处望于虚空非本有故是客也。由是客故不住不住故无性。无性故不可见。地法况之可知。三非不于中有此言说者是却合第二句。问此明所释地法不无。何故乃云非不有言。答十地差别由言分异旨从诠目故云言说。由彼空中风画不无故说有彼风画之处。此中亦尔可知。二显所喻胜妙中。如是佛智者是十地智。即是经中寂灭无流智也。如是地智之言说谓无说之说等。由此显示校量地法出过言议故云胜也。三明立二喻之意者。于中先画合名等。次风合音声。后以说听要藉此二故须二喻。谓若无音声耳识不闻。若无名等意识不解。如是可说者牒前以二事说也。如是可闻者牒前以二事闻也。如是难见者牒前显示地校量胜分别难见也。何故不说者生后偈也。谓如上说只言难见非难说闻。何故不说。后举偈答以证信难得故我不说。难证者解第二句。难信解第三句。此偈下解第四句。默然之义如论可知
　　　　华严经探玄记卷第九

　　　　华严经探玄记卷第十（是尽初地说分）

　　　　魏国西寺沙门法藏述

　　自下解脱月第二请中二。先长行。后偈颂。前中三。初总告请。二是大菩萨下叹众正请。后是故下结请。就正请中十句。初直心清净者是总句。谓正念深法云直心。离诸杂秽故云清净。下九句别。前五是阿含净。后四是证净。谓顺教修行名阿含净。证理起行名为证净。又地前所行名阿含净。地上所成名为证净。阿含五中。初欲净随所念阿含者是所求法非一故名随所也。得方便等者是能求心。经名善修菩萨道者念所闻法顺教修行也。二是论中第四生得净。谓出世胜报名上上生。地前起于助道之行愿得彼生名为念胜故云善集助道法。三是求净以身口恭敬。求法行故名敬行。以此随顺诸佛求法名为随顺故。云善能恭敬供养诸佛。四受持中先释受。于无量世者闻来久也。多闻者所闻广也。下释持。忆持者非全忘失。言不谬者非少错误如经于无量佛多种善根者亲近多佛种闻持正法善根也。五行净中为求地上真证法故习行少欲头陀离著之行。积集成就多功德故方能入地。故云成就无量深厚功德。下明证净有四。一得净者谓初地证实名得。以初见道真智现观决择正证故云现智善决定故。又释法显于心名为现智。心安于法名为决定。经中离痴是现智也。离疑悔是善决定。二不行净于修道位中灭彼一切大小烦恼令永不行故云无有贪等。然见道位中非不断惑见理义增。修道位重观真理除障义增故偏说也。三无厌足净中。对下彰出名不乐小乘。望上显入名得上胜悕望。重释中复念持彼功德故者谓念彼佛果功德忆持不忘。释经中安住也。又念彼能对治功德常现前故。四不随他教净谓位在究竟道中名趣尽道。以菩萨道极名之为尽。所证自心开觉显示名自正行。故云不随他教也
　　自下第三结请。于中二句。初请承佛力说。后叹众能证知。就第二颂中。初颂举法请。上半举法愿说。下半明说有益。后颂叹众请。上半颂阿含净。下半颂证净可知。第三请中三。初明金刚藏举损以违。后明解脱月叹益重请。前中二。先长行。后偈颂。前中二。先领前所叹举德兼失故云虽也。二其余乐小下举损以违。此中三句。一败善之损。二是人下失乐之损。又可前成苦因后得苦果。三我愍下结其默意又指彼余处。后时小众为余。非是会中有此小众。又是地前不定种性。不能一向修菩萨道故云乐小也。论释中三句内。先释默意。谓不见乐小众生有此法器。法器无故闻增疑惑。二释初句。于中疑妨正行。心迷义者惑障解也。次显过失。谓以有疑故败先所修名坏善法。以有惑故一向不行名远善法。如是下释第二句。以疑故于正行不受。以惑故于退行而受。以此为因故感彼生死。长夜流转无乐故衰也。有苦故恼也。二颂中二。初一颂半颂前领所叹。谓随阿含信坚若须弥。定心证理不乱如海。后一颂半颂前举损以违中。初四句颂败善损。经云取相名识不取相名智。又分别名识。随言取义故不分别名智。深解离言法故。次句颂衰恼等。后一句颂默意可知。第二解脱月请中二。谓长行与颂。前中亦二。先正请后结请。前中有三。初愿承力等总相劝说。翻前默意。二佛所护念下明佛力加护令人信解翻前疑惑。三一切菩萨下明地法要胜说必多益。翻前衰恼。初中劝承力说者为明大众承力堪闻故。善分别者令顺理说故。不思法者明此地法纵因谤得闻犹获利益故难思也。第二文中二。初标后释。标中明此地法虽不思议佛力加护必令易信。释中所以名此地法以为佛护念事。释十方世界中但说十地。十方诸佛法尔护念如上加分等。第三文中有四。初立宗。谓一切菩萨护持如是十地事故勤行精进。如下他方证成等。二出因。云何故菩萨同护此法。以是菩萨最上所行者。上是首义。首是初义。论经名为最初所行。是阿含行故。得至一切佛法故者是证得行故。三举喻中。初章者是悉昙章中初恶阿等十二音。或加唎离等为十四音则。字缘也。及迦佉等三十六字为界也。以音加字转成一切诸名句文等故。故云初章为本。然此所成一切诸字皆即不离本初章故。故云皆初章所摄。四如是下合结。谓十地合初章也。一切佛法合一切字也。上来请竟。二是故下结请可知。论中何故复重请者。前已重请今此更重故名复重也。疑惑有二。一不定者则可避二定者不可避。此约定为言故云不可避也。不说多过者略有四过。一不定疑惑众生不得转之以成信解。二已成信解者不得成就阿含行故。三已得成就阿含行者不得入证故。四得入证者不得佛法故。有斯四失故云多过也。不成一切佛法者是上四种皆不成故也。下释疑中。先问诸佛有力能令生信。何故犹起谤意。此依前不可避为问。下释中以诸众生有二种定故不可避也。曾已造作决定之业。受报必然名感报定。宿罪熏心令必造恶名作业定。纵佛自在于彼二定欲差阙其缘使不成就终亦不可摄。论云嘶字师子形相者梵本嘶字似师子蹲踞故也。余义可知。颂中初一颂半颂前初段总劝说文。于中。初二句叹说者。次四句颂前善分别不思法等。谓十地行是行也。所入十地法是所入位也。又地行是加行智。地法是根本智也。又地行是施戒等智。所入地法是遍满等十地法界。又初阿含行。后入证法下二句因圆得果。所有十方下颂前第二文诸佛法应护念等。后之二颂颂前第三文。于中有法喻合。法中初二句颂最上所行阿含行。次二句颂得其佛法证得行。余文可知。解脱月请竟。第二大众同请中。先长行后颂。颂中五颂半分二。初四颂半叹人请。后一叹法请。前中二。初二叹说者请。余叹听者请前中初五句叹金刚藏具证德阿含德。后三句叹金刚藏能令听者入证入阿含。前中初四句叹证力辩才成就。后一句叹阿含力辩才成就以此二力方能有说故偏赞也。故论云以证力等是故赞叹。初中上者此总。总有二义。一宽谓该二力显俱上故。论云上者是总也。二狭谓唯就证力以显胜故。论云又复上者显证力等。妙智慧者是真实智则正体智也。乐说无有量者是后得智。与说法为本故云体性也。德重如山王者显上二智尊重之相。哀愍说十地者是彼后智对缘巧说故云果也。此三皆依前起后可知。字义有二。一诠表义。二庄严文辞义。论云字义成就者是初义也。释彼经中真实义相应。复是滑利等者是后义。释彼经中美妙言也。谓言辞。流泽名为滑利。言辞巧妙故曰胜上。经戒念慧清净者此一句叹阿含德。谓戒者禁心。守念是论经念坚也。能受佛云雨说法持之不失故云受持。复为他说令分明显了故云显说。此释念坚也。是菩萨于阿含中净慧无疑者释慧清净也。自下三句能令听者入教证。于中说是十地义者谓令听者得阿含行。故下二句令其入证。十力根本者已入地者令得佛果也。无碍智本行者未入地者令得入地无碍智故。以十地智能治十障故云无碍也。自下叹众堪闻。于中初一颂半叹众有根。后一颂叹众有欲。前中戒者善住外威仪对治于慢。定者离取执著内心调伏对治于我。谓由执我故于法不恭。由起慢故于师不敬。戒定除此堪闻阿含故云憍慢已灭也。慧者正见善思义。对治邪见故。功德者正意欢喜对治疑恼故。由此二行堪能得证。故云诸邪见已尽也。是众无疑也。然此大众如是行德明金刚藏久自先知。故云集在仁者心。谓仁者是刚藏也。余句可知。论中妄者妄想见中同使故者此释彼经中妄字。谓妄是妄想故。上云有二妄想不堪得证。问妄想是根本非见疑。何得说云有二妄想。释以是倒见中同是使故摄入见中。论中深者细意善思惟故者观真如理故。对治前妄故云细意等也。譬病思良医下一颂叹众有求法胜欲。论经四种此中唯二。具释如论。但世甘露有四义。一除渴如水。二遣饥如食三疗病如药。四生乐如蜜。是故况所闻法也。谓闻思修证如论应知。自下一颂明叹法请。此中广大意者是论中净慧。此是后得智。是说法所依下三句是体性。此是所说法之体性。三依此所说得佛十力菩提名为果也。经中略无此句可知。此中三义与前不同。前约本智后智及所说为三。此中约后智与所说并依法所成为三故不同也。论文可知第三佛加请中有二。先长行明光加后偈颂明请说。但加请分别有四句。一是加非请如上加分。二是请非加如上菩萨请。三亦加亦请如此段文。四非请非加如余文。又光明之身是加非请。偈出音声是加是请。若望听者是加非请。就长行中准论经中有五义。一此佛放光照彼。二彼佛放光照此。三此众寻光见彼。四彼众寻光见此。五光台说偈。此光台偈应属口加。何故在此。以所出声是口加摄令取能发声处判属身。眉间放光表从中道法界流出教道白毫表十地是无流法。故于此五段经中略无三四彼此相见之文。又于此作三门。一明八业如论应知。于中略无卷舒业及降伏业二身者八业中卷舒敬示三种是光体。往来名流星身。第八凝停在空名为日身。三业身相对有四句。一是业非身谓觉因伏止。二是身非业谓空中光台。三亦身亦业谓卷舒敬示。四非身非业谓于前五段中第三第四段但令寻光相见。非是业身。余义如地论摄论中说。第二颂中有七颂半作三门。一教请分别。前六颂是请说为彰法是胜令人敬重。后一颂半是教说为显说真使众深信。二加请分别。就六颂中初二颂半望于说者亦加亦请谓与力名加劝说称请。后三颂半中初一望听者与力堪闻为成其请。后二颂半举法利益为成加请。三释文中初一颂半明能加。次一颂显加之所为。次三颂彰法利益。后二颂明教说分齐。初中作二释。一随经。二就论。随经中六句显佛六种殊胜。一极位胜无等等故。二无染胜如空无染故。三威力胜具十力等故。四眷属胜菩萨为世间尊佛为彼主故。五会主胜以释迦佛为此会主。诸佛放光对此佛前助扬化故。六作加胜现神力加说听者故。二就论者此中神力是彼作加。此中而现者是能现。即天人上也。又此中释迦佛前现者。释迦是姓。现犹生也。释显如论。又此四义为法王者。一自在不为他屈。二力胜能摧伏他。三眷属辅弼豪强。四种姓藉胄尊高。初中二句。一慧无比。二心无碍。是故二障并习皆永尽也。何故不但无等。示现等正觉故者。此有二义。一以诸贤圣望于下地皆亦无等。然其未必上齐佛果故。须明等以显上齐。二明佛无等。则谓余佛亦非此等故。显佛佛齐等无有胜劣。故云无等等也。余义如论应知。二加所为中以佛力开者。令承佛力。除众疑谓佛不能说疑。法王无畏藏者。文义蕴积故名为藏。文义称理。无能破者故名无畏。此藏唯佛自在之处故云法王。此上总显。下二句别辨中。说诸地所行者是字藏成就。诸地义差别者是义藏成就。下明说法利益有三时益。承诸佛神力下一颂明闻时益。谓以法胜故。闻时则得诸佛加护。离诸魔事。上半加故能闻。能闻决定故云无能坏者。下半闻故已得护。上解脱月云佛所护念事。令人易信解是此义也。渐次下二句明修行时益。谓渐次修行。诸地具足。必得成就无上菩提。即上句因圆。下句果满。自下一颂半明转生时益。初一颂正明有益。后半简余无益。若人堪任闻者谓有菩萨种姓。曾种此一乘善根者堪闻此法能正信受。故虽生在大海龙世界长寿。亦得闻此经。此是恶道难处长寿者。如说右胁著地未动之间。已经贤劫千佛出世。更一转时复经尔许时。但暂卧息有尔许时。况其一生。何可计知在中不闻佛法故名难处。若是此法器虽生在彼。而亦得闻为显法随机不舍不简难处故。问若堪闻此。何故生彼。答由余宿业故。如龙女闻法等。又以龙宫有经故。问若生彼得闻何名难处。答不闻多故。得闻少故。从多名难故。论经云决定信无疑者得闻故。此经云痴疑不得闻故。及劫尽火中者此言顺西国语。若顺此应言劫火尽中。此言不足。若具应云劫火尽时在光音中。以颂迮巧略故也。以光音是第二禅免火灾。论中云等者等取三禅免水四禅免风。此并是善道长寿天难处。问通论色界俱是难处。何故不说初禅。直举二禅等耶。答以彼初禅有觉观故。难轻不举。问若此色界俱是难处。何故梵网等经有彼处说答此据圣境故有说法。令彼法器众生亦得闻经。如此所说。若就实报则成难摄。又亦从多以为难摄。问无色亦难。何故不说彼。答菩萨不生无色天。故又释。理实亦闻但随相。彼无形色绝听受故不彰闻也。下二句简非利益。谓虽生在人中无难之处。然无慧无信终不能得闻。问人中不闻何不难摄。答亦从多故由疑故不信。不信故不受也。由痴故不解。不解故轻弃也。自有受而不解。解而不受。是故要须起信翻此痴疑故得闻也。是故下二颂教说中。初一颂教依三渐次说。后一举二利劝说。前中诸地智道者此是观渐次。谓加行智推求名观。通生入证故云是诸地智之道也。论观若观若依止能生诸地智。此释观中渐次之义。谓观者意言观察。依此增上力生诸地正证智故云若依止能生等。二入势力观法者是证渐次。谓正体智正证真如。此智能断惑证理依起后得。具此三力故名渐次也。次第而修行者是论中渐次也。得至于余地者是论中上句展转也。各得下二句明修行渐次。是后得智。更重观前所证及闻受上地进修之法。成自利行故云得利益。又为他宣说等故。利一切世间故。论云此行种种异行境界。境界者分齐也。此三次第成故云渐次。又此三中。一一各有渐次故亦名也。又此三邻接渐次云愿说勿令断也
　　第二许说分齐中有二。先长行序许说之意。后偈颂显所说分齐。前中观察等明其说相。欲令等明其说意。前中论云何故观察十方。示无我慢无偏心故者。有别有通。别中二。一观十方佛欲承力而说故云示无我慢。二察十方机欲令同入十地故云示无偏心。二通中有二。初约承力。二约授说。初中何故观十方佛者欲承其力故示无慢。随观一佛承力便足。何假十方示无偏心。二约授说中。何故观十方。以示现说相故。谓前已三位五请。备尽殷勤。今若不说即成我慢。是故观十方示说。令众咸知。显已无慢。若尔观察一众足示说相。何须具观十方众耶。示无偏心故。又观察有二。一内心照察故。二举目眄视故。二明说意中。增益信敬者。前金刚藏酬解脱月初请之时。已令众悦。今更使明故云益增也。信敬者有四义故。一金刚藏示已能说去众何因之疑故令信敬。二明此刚藏不畏大众不堪闻拂众何缘之疑故亦令信。三显义大之法深妙出言令众知深故生信敬。四许宣说大令其众人得闻在今故云敬信也。颂中有十三颂半分二。初七颂半明义大。后六颂明说大。此二大义略作四门。一定名。二辨相三明可说不可说。四释文。初中所诠故所以故名之为义。深故广故名之为大谓义则大故名为义大表义故显境故名之为说。因于此说得彼义故。教从所诠亦名为大。此即大之说故名为说大。二辨相者。此十地中宗要有六。一所依果海如太虚空。二地智所证十重法界如空中所画之处。三根本地智能证法界。如能依画相。四诸地后得随事起行。悲智不住等。五诸地加行所起行解为趣地方便。六寄法显成诸地差别。如第二地中唯明十善为其正地三地禅支。余地所寄如是可知。于此六中。前之三门合为义大。后之三门合为说大。三明可说不可说者。先就义大。次约说大。后辨双融。义中有三义。一约果海。可以总标令人知有名为可说。不可指斥示人名不可说。二约证处。既此所证离相离名还云此法不可说闻。以此遣言之言当彼法故名为可说。有言斯遣故名不可说。三约本智。谓以遮诠令解故名可说。直诠不逮故不可说。摄论云无分别智离五相。谓熟睡昏醉等。以直诠不到故约遮诠以示彼法。二就说大中亦三。约后得智随事行相可以言分。是即可说。是出世间故不可说。二约加行智。谓是意言观故。是即可说。观中行相言不至故名不可说。又诸法自相皆不可说。诸法共相皆是可说。此一门通一切法准之。三约所寄法。可以寄此表示令人解十地故名为可说。不可以此即为十地名不可说。三就双融中。此上六中各说即无说。无说即说无二。俱融准思可见。又果海离缘故不可说。所证就缘是即可说。二所证非修故不可说。能证修起是则可说。三正证离相故不可说。后得带相是则可说。四后得无分别相不可说。加行有意言故是则可说。五加行观无分别故不可说。寄法表地是即可说。此上不可说皆各不异于可说。以真理普遍故。可说不异不可说。以缘修无性故。是故下文虽说一分义亦不少故。论云如实满足摄取故意在于此思之可见
　　四释文中。就义大七颂半中分五。初一颂半总显地微。二有二颂别显微相。三有一颂半举例显微。四有一颂半寄对彰微。五有一颂引喻辨微就初中云诸佛圣主道者正出十地智。谓道是因义。修行此十地能到诸佛圣主之处故云道也。论云此偈依何义说。依智地故。解云论主何故起此问答。以此颂中所明义理深玄微妙似是佛果。恐人谬解谓是佛果非关十地。故起此问答。犹恐未悟。更重引彼前后经文证成地知。故云上来所说等。微妙已下显地智微妙。言微妙甚难解者。此中微妙是总句。难解者难知故。别中微有六种。一证时微。如经圣主道故。二说时微。如经甚难解故。三离念微。如经非思量所得故。此显自体无念非是意言比观所得。四依止微。如经唯智行处故。此显既非比智境。是谁能知。证智行故。论释中。自证知者释智行义。谓内自证故名行。非谓游故名行。依彼生者释行处义。谓此真如是一切依处。复是此智依生之处。见实谛义故名智者。此释智义。谓内照实义故也。智中开出三智。一善解法者是加行胜解故。二善寂灭者是正体智。令惑永灭证寂理故。三世间智。随闻明了知者。是后得智。随闻上地胜进。明了无错谬故。以此三智俱堪趣地得为智者也。五清净微。如经其性从本来寂然故言自性离烦恼者解寂灭义也。非先有染后时离者解其性从本来义。六功德微。如经无生灭故。谓寂用之功无住之德。言无灭者非一往灭。为不舍利益众生故。言无生者出世间故。如是此智不住涅槃世间中故。又释。于此六中准论。前三是二种微。谓说时证时。非思量等释成。后三是四种甚微。经中略无第一观门甚微故唯三耳。自下第二别显微相中二。初二句明同相。后六句明不同相。此二相中略作三门。一定其文。二辨相。三释文定文者。有人释云。此既即是性净方便净二种涅槃。故知。前微此相。总明果法。欲说地法。何故明果以辨甚深。果位显故举显十地甚深之义。因之与果。高下天殊。云何相显然。此虽复随人高下。法体不别。其犹虚空约释分异。异即是空地法像此。今明此相总是地智。论释云智相有二种等智即是地智故不通余释。若是地智即是因位。如何得有二涅槃耶。释此是地中所依果分。如下文云。如因大海有十宝山。因于佛智有十地等。如一一山下悉有大海。一一地内悉有佛果。若约三乘佛果唯在第十地后。若就圆教佛果通在一一地中。是故一地摄一切地。问若尔证得一地已得佛果。何须说十。答引渐机故。是故十地多就三乘差别位说。问若就三乘则无果法。答以三乘十地就一乘说故有斯趣。释文中。同相内。言从本已来。空者此总明同相。论中先释相后释同。前中云何相者问。意云色等法空皆名同相。今言相者是何等相。答彼智相故者今此所说。是地智相。引颂中。自体空是智自空故。非余色等诸法空相。又此是体相非是标相下释同中。云何同相者。问意既唯局在智相。云何名同。答中一切诸法如说自体空者。以此真空通一切法名同也。言灭除诸苦恼者此别辨同相苦恼者。恶取空故。恶取空者空乱意故。依宝性论空乱意有三种过。如彼论云。起如是心。实有法断灭后时得涅槃。又复有人以空为有物我修应得空。又生如是心。离色等法别更有空。我应修行令得彼空。解云。今此经中本来空者。离此三种乱意苦恼故云灭除也。论经名有不二不尽者。言别意同。言不尽者离灭色故。不二者离色外故。有者离以空为有故。此义云何。以若妄谓空为有物即令真空于此不有。若真空有情有即无。是故理有治情有也。彼论约色等简。此论就地智明空。下明不同相中。净相解脱者是总显示。谓对治杂染故。别显中二。先何处解脱者问所脱之处。诸道即六道也。惑业生者。烦恼是道缘。业是道因。生是道果。六道不出此三故远离名解脱也。二者云何解脱者问解脱之体五句显能脱之体。一平等相。既言远离诸趣。云何离脱耶。谓见世间即同涅槃。如是远离。非如二乘有背向故云等同涅槃相也。无中亦无后者第二断惑相。论经名非初非中后。谓于三时皆无断义方为断也。释此文有二门。一约相翻门。二约相续门。初中谓无间道智正断惑时。为智先起惑后灭耶。为惑先灭智后生耶。为同时耶。此三时惑智各有两失故不成断。谓智有自成无流过不能灭惑过。烦恼有自灭过不障圣道过。于三位中思之可知。如灯破闇三时不破。此亦如是。如杂集论第四云。从何而得断耶。不从过去。已灭无故。不从未来。未生故。不从现在。道不俱故。从诸烦恼粗重而得断。乃至广说。经云毗婆舍那不能破烦恼等。皆是此义故云非初非中后也。问唯识论第九中。圣道现前惑种必灭。如秤两头低昂时等。若据此说即是同时。如何此中三时俱非。答粗说可尔。细克实难。何者若同时者。智自生时惑自灭时。不相由故何成对治。如东家男生西家女死。虽亦同时。然无相由。不成对治。问若尔云何断。答则此三时求断不得。方成断义。此则不断断也。前中后取故者。谓于前中后三时之中。取彼非初中后非异三时取彼非三也。如于色等处取彼真空非异色等别取断空此亦如是故不失断义。二约相续门者。谓此地智生灭相续。前中后三何时定能断烦恼耶。唯前不能断。以落谢故。唯后不能断。以未起故。中亦不能断以不住故。是故三时皆无断义。若尔云何断。论云如灯炎非唯初中后前中后取故。此即唯初唯中等不可有断前中后相续取可有断义。问既三时单取。各不成断。纵此和合岂成断耶。答有人解云。三时别取各不成断。三时相续。假说为断故云前中后取也。此粗说可尔。细克不然。以别就三时各不成断。总此三时岂成断耶。如一沙无油多沙亦无。今释此言前中后取者是简滥之言。何者人谓此智前中后位各不能断。即谓同于无圣智处恶取空也。故简云。此于初上取非初。中上取非中。后亦尔。不同无智故。非恶取空故。云非初非中后前中后取故。问余处论说圣道初起即能灭惑。何故此中乃云非初。答依毗昙。一念有烧始终方尽。治结同然。依成实。一念不烧相续方尽。治结亦尔。若大乘初教。初念亦断中后亦然。若依终教。如缘起性三时俱不能断。即由不作缘起方成故不无断也。言非言辞所说者第三观行相。谓此无分别观智非同世间言说所及故。又不同小乘从声得悟故。言出过于三世者第四转依相。谓此微智依止真如常住法身。以是究竟转依故。能依所依俱悉常故。出于三世迁动相也。问所依本有。可得是常。能依修智。岂无生灭。答初教随相修智生灭。终教已去智如境故。始觉同本觉故亦非无常。论云非如无常意识者。简未转依时妄念意识是无常。即知转依已去真智是常。此简能缘也。依止无常因缘法者简未转依时所缘境也。修多罗中决定说者引经证成境智俱常。如处处大乘经中皆说佛果常住。又如此经十藏品中信藏之内信佛智无生灭等。具如彼说言其相如虚空者第五解脱相。谓如二乘智。虽离惑障犹有法执故。其解脱犹有障碍。此即不尔二障及习一切皆尽故云如虚空无障碍也。又此明自体清净如虚空无染。又论中重结此五种中后三。何故重言者以后三种皆对妄显真故云如是观观等。问审此五句。初句了世间即涅槃。明离而无离。二明三时无断惑义。即断而不断乃至其相如虚空。准此等义与上同相何别。答举实无别。但约自体处名同相。约智证入处名不同相。若不同彼同相不得成此不同相也。是故义说有二。法体无别。言诸佛所行处下一颂半明第三举例显微。于中初三句牒前深妙。下三句类显地微。前中初二句举佛所证二种涅槃。于中寂者是同相涅槃。以自性常寂故。灭者是不同相涅槃。以智缘灭故。清净者显此二种自性无染及对治离染故。深者显此二种甚深微妙故。此二唯是诸佛所证故名佛所行处也。言说所难及者正显此二深妙超言。下三句类显地法。同彼玄妙故云地行亦如是。言地者境界。观者谓照境之智。是地正体故。行者智眷属者檀等诸度与智同行故。亦如是者同二涅槃之深妙故。说之犹尚难者显教尚难。言何况以示人者况义深玄。何容可示。论云何故不但说无言等者。征文显意。谓何不一向说无言乃至言说所难及。显示依言以求解故不说无言也。诸佛之智慧下一颂半第四寄对彰微。以此地智是诸佛境故名佛之智。离诸心数者此智不同思慧境故。离心道者不同于报生识智。彼二可说。此智非彼境故云不可说也。言不可得思议者以非耳识所知非意识思量故。此显不可闻。言非有阴界入者如阴界入有色心根境识等差别是即可说。证智不尔。无能所平等无分别故。离于文字不可说也。是故但可证智内契。不可分别。非染识所能了知故。楞伽云取相名识不取相名智。此之谓也。论云智者是地智。即根本智也。起者以何观者以加行观智起本智故。以何同行者檀等余行亦资起故。言如空迹下第五一颂举喻显微。上半举喻。下半显法。此中喻义略作三门。一对前辨异者谓。与前画空何别者。太空喻果海。迹处喻地体。迹相喻地相。鸟足喻言教意不同者前喻地法难说难闻成默不说今喻地法难说。难闻诫众舍著许为宣说。二显义意者。如鸟行空鸟身过后迹处不说。相状亦不可见。然有鸟行不可言无。非以有鸟行故令有迹相可取。非以无迹相故总无鸟行。鸟行喻言教迹相喻地法。寻鸟求迹迹不可得。寻言求地地不可得。但约鸟行十步说有十迹。实无十迹之异。约言分十地。实无地异相。是故十地如空中十迹。岂有差别。问如空中鸟已行未行及正行处俱无有迹。岂可十地言下无所诠义。答有所行空处故有所诠义。问鸟足空中不能现迹。言下既不显理。何用斯言。答鸟行沙土如足现迹。鸟行空中足现无迹。小乘言教显如言义。大乘言教显离言义。若无鸟行无以得知虚空无迹。故知鸟行能显无迹。非无能诠。所况可知。三释文者。论中有二。初三句解喻后。三句合法。喻中鸟行迹处是一句。直举喻体。二不可说相亦不可见是第二句。显迹离相难说难见。谓不可说其迹数多少。不可见其迹相差别。下释成。何故问也。释以空无相故。即空之迹亦不可分别也。三非无行迹是第三句。以有鸟行故非无迹。又此三中。初总举。二离有。三离无。下合中三句次第合。如是鸟迹处。牒前初句。名等住处证智摄者。合之以法准法验喻。应言如是鸟行迹处虚空所摄。文中存略也。名句字身合鸟行。住处证摄合迹处虚空所摄。不可说闻合第二句明离有难说闻也。下二释成。非如声性者明此地法出言。非如音声之性是可闻法。又释明地出言非可如音声性而执取也。非无地智名句字身者合第三句现不无义。非无地智者有所诠离相之法。非无名句字者有能诠之教。何故言有教拟欲宣说。故何故言地离相。不令如言而取故云何故。我复说此。汝等不应随声取义。此是论主义。作金刚藏语。诫众离著。五过中。前二违行过。次二违人过。后一违法过。谓如言之义都无所有。而谓实有故不正信。二不能励心舍相求实。名退勇猛。三法实不尔。为他宣说云法正尔。故云诳他。四言是佛说故言谤佛。又佛意正在离言之义。而谓佛智缘所执相故亦谤也。五谓法浅薄同于世间称言之事故言轻法。又佛教旨示离言义。令诸众生越凡成圣。今取如言。只是世语不能令人超凡得圣故。轻法之过实为重也。释义大竟。自下第二明其说大。于中六颂分五。初一颂三句明所说分齐。二有三句彰已无过。诫众除失。三有一颂半显其所说。略而非广。四有一颂劝众敬听彰已善说。五有一颂显已得力为生物信。前中初一句是总言。是事虽为难者。是事谓牒前义大之事。虽者是不定之辞。谓此地法有其二分。果分虽不可说。然因分可说。故论经云。我但说一分。谓因分于果为一分故。此二分义诸说不同。有说。能诠之教为因分。所诠之义为果分。此说甚。疏有说。地前因行为因分。地上证智为果分。此品岂说地前法耶。故知不然。若约诸地加行等为因。正证为果。亦少分得。有说。十地有二种门。一若约渐增之门名因分。十地是即可说。有分齐故。如月渐增。可说差别。二若就圆满时门名果分。十地是不可说。无分齐故。如月满时无差别。故此二十地其体无别。但随分满假立二分。此亦未然。岂可未至法云即欢喜可说。待克十圆满方不可说。若前能起后为因。后依前起为果。亦少分可然。犹非文意。有说。十地有二种义。一者教所安立十地法门。在闻者识上。似义显现名为因分。由此表彼离言义故。二者亡诠证入十地正行。离诸言教所安立相。说名果分。由彼因分之所表故。是故因分可说。果分不可说此说少顺文意。犹非正当。今释有两重。一此十地有二分。一就实十地。唯佛所知佛智所行名为果分。上论云此智是谁证。偈云佛智所行故。又上文云智起佛境界故。又上加分中言不思议佛法。又如鸟迹所依太空为果海等。二随相十地。菩萨所知。菩萨所行名为因分。是即果分玄绝当不可说。因分约机。是即可说。此义通一部经中大意。问若尔菩萨证智岂可说耶。答教说修中满足修等是也。二言十地有二分。一约妙智。正证智如境故。离相离言故。名果分。即不可说。如彼鸟迹同于虚空不可说也。二约方便寄法。显地差别。如下文初二三地宫同世间。四五六地同二乘等。又寄禅支道品诸谛缘生以显地别。令众因此表解地义。故名因分。如空中迹约鸟说异。名为因分。同空无别名为果分一迹通二故为二分。问约鸟约空迹皆离相。云何有可说有不可说。答迹虽离相就鸟得说。就鸟得说所说常离也。迹同虚空理不可说。所况地智准此可知。此释局斯地品故云虽为难。即是一分也。此为总句
　　下有六句别显三大。初一句明因成就大。次有一句明因渐成就大。余有四句明教说修成就大。释此三大略作四门。一释名者。悲愿熏心为起行本名因成就。说大之中开出之故名之为大。二闻思修等次第能生出世证智故名因渐成就。三实智证真指陈不到。假言寄显故教说修。问此三俱是说大中出。何故前二不名教。又俱是因分中出。何故后一不名因耶。答前二生后功能显故同得名因。体非玄妙故不待言简。不称教说。后一证智玄妙滥同果分故。以言简名教说修。二就处以定有二。先约假处。寄显因成寄在地前种姓位。以彼种子因成就故。因渐寄在解行位起闻思等行趣真证故。说修寄在初地已上智。证实故。二约实位。此三俱在地上。但初地之前加行修中慈悲愿等名为因成。闻思修等名为因渐。正证后得名教说修。三就文辨定者。下说分中。诸地之内皆有此三。何者且菩萨因何求此智。有二所因。一为救众生。二为求菩提。由上求菩提下救众生名为菩萨。故云慈悲愿也。二既内有此因欲趣求诸地。有何渐次。谓修学三慧渐入诸地。此二同在加行智中。三加行智既终必示契真理。前二相粗直陈可得故不别寄。证智地体不可直示故寄别法。用以显表示如二地正地中说十善等。三地正地中说四禅等。四地正地中说道品等。并是如此教说修摄。四释文中。初句慈悲是利他行。发愿是自利行。释此二文如论应知。因渐成就者。如偈渐次具诸地。故谓三慧次第能生出世智。以是彼因故名具诸地也。教说修者有二。满足修者闻思慧等。但能为彼出世智因。不能满彼智地。要出世净心方能满彼。故云智者所能及也。下明观修。于中如是诸地行者牒举地行也。微妙甚难见者明观境非余心所能见也。不可以心知者不可以染心能知。论云自心清净可知。此中满足修据根本智。观修约后得智。反缘观内俱不可说故名教说修也。自下三句是第二显已善说。诫众除失。先显已离二过。一离佛不随喜故云当承佛力说也。二离不平等说故云咸听也。二诫众令离二失。一于说者不敬。离是过故云汝等当恭敬。二于法见诤。离是过故云共一心听也。自下一颂半。第三明所说略而非广。初二句牒举地法。是智所通达故云随顺也。以此智入彼诸地相中故云诸地相入行论云如行修故者如加行修而得入也。如行修满足者加行入证契理圆满故云如实满足摄取入。此智入之行无量无边故云于无量亿劫说之不尽。今但略说者是要略故云如实也。虽是略说而具摄广义故云其义无有余。自下一颂第四劝众敬听。彰己善说。一心恭敬待者有二。一身恭敬如威仪住者释敬也。堪受说法者释待也。二心恭敬请决意求法故云如心决定。此释心敬。堪能忆持者释持也。前则身恭能受此即心敬能持。今承佛力说者显非已力。离增上慢故。下半显所说。谓以何事者以天音唱故。云何事者出因引喻故。依止何事者依止善字不违义故。示现何事者示现地义故。又释大音唱因喻依证成道理说。义名不相违依法尔道理说。可知。论中善字者是善巧之字故有二义。一巧同他音。二诠义周备。如论应知。自下一颂第五现己得力令物生信。初二句明虽得广多诸佛神力聚在我身。后二句然现己所说如海一渧所不说者犹如大海。况无佛力纵此一渧亦不能说。上来至此请分竟
　　自下第七明说分作四门。初释名者演畅宣陈十地差别故名说分。二来意者。前既请满。刚藏告众许说一分故。次正说以现地法。三说意者。前本请分中已说地体。令彼上机悟解玄旨。今辩地相。令中下之流随相开解。故明说也。又前已略示令生正解。今更广陈令起行修。故明说也。四释文中说十地即为十段。就初地中略作七门。一释名。二来意。三断障。四证理。五成行。六得果。七释文。初释名者。唯识论第九云。一极喜地初获圣性具证二空。能益自他生大喜故。解云此有三义。一得位。二证理。三成行。皆初获得故生欢喜也。摄论中唯依第三成行义释故。无性及世亲各第七卷云。由此最初得能成辨自他义利胜功能故。谓如菩萨入现观时。得成辨自他义利最胜功能生极欢喜。非声闻等入现观时唯得成辨自利功能生如是喜。故不说彼名极喜地。依十住毗婆沙论唯约证理释。彼论云。始得法味生大欢喜。依瑜伽七十八及解深密经第四同约二义释。彼云成就大义得未曾得出世间心生大欢喜故。解云大义即是二利行成。出世间心是得圣位。同十地论成就二行及得圣位。如本分中释。余义如下释名分辨。二次第者。何故最初明此地者。谓先地前加行功力无间发起本性无流功能。令生现行。初无流智证见真理。灭惑成行故先明此。三所断者。唯识论第九云。一异生性障。谓二障中分别起者。依彼种立异生性故。二乘见道现在前时。唯断一种名得圣性。菩萨见道现在前时。具断二种名得圣性。解云异生者执异见而生故曰异生。即旧名凡夫也。性者即是分别二障。种上假立不相应法。依彼种上立此性故。即说彼种名异生性障。此即异生之障。依主释。梁论名凡夫性无明。十地论名凡夫我相障。解云此约二执。通名我相故不相违。又此异生性虽依种立。然见道前现行分别。亦此障摄故。唯识云执著我法愚。即是此障。故知通现。问若分别二障现种为体。如何二愚唯现非种。答障宽愚狭故不相违。又此异生性虽通本随分别现种。然由执著之所引发故。贪嗔等摄属二执。问圣位翻凡。何故初地圣性唯依种立。答以现行间断故非圣性。问若尔地前已有无流法尔智种。何不于彼立为圣性。答以凡圣二性同时相违过失故。虽有种而非圣性。如灭心定依种假立微微心时。虽有彼种而非灭定。以有心无心义相违故。此亦同彼。又释。地前未有彼无流之种故非圣性。法尔种子非所许故。问既异生性是不相应行摄。圣性翻凡。何不立不相应耶。答依大乘宗圣性亦是不相应摄。即二十四中非得是也。以大乘宗许此通无流故。不同小乘不通无流。又释。异生劣故别立不相应。圣法力胜故不别立。亦不相违。又唯识云。虽初地所断实通二障。而异生性障意取所知。说十无明非染污故。无明即是十障品愚。上来且约断烦恼说。理实初地亦除恶趣诸业果等。是故要说具断二愚及彼粗重。一执著我法愚则是异生性障。二恶趣杂染愚。即是恶趣诸业果等。应知。愚品总说为愚。解云显上二愚非唯无明。执我法时所有愚及俱起法说为初愚。愚品类恶趣业果。体虽非愚。愚所发业及所感果。总说为愚。彼论又说。利钝障品俱起无明以为二愚。即与五见利品俱起同时无明名为初愚。与贪等钝品俱起名为后愚。言粗重者。彼论二释。论云彼粗重言显彼二种或二所起无堪任性。解云此初释粗重即是二愚种子。恶故名。粗沉没称重。故知二愚唯约现行。后释是二愚所引令身心中无堪任性粗更沉重。故名粗重。非现非种。准此二愚亦通种子。又案此二愚或分为三。谓惑业报。或分为四。加彼粗重。或分为五。谓惑中分二障故。此等并是此中所除。泛论断义有其三种。一自性断。谓诸烦恼及相应心心所。不善有覆无记。诸染污法。见修道生惑种永断。此中心王遍行别境性非染污。非可断法。与烦恼俱名相应缚。断烦恼故亦说名断。二离缚断。谓有流善无覆无记通色心等。非正违道。性非可断。由断六识缘彼烦恼故说为断。三不生断。谓此见道断见惑已。舍外道身。所依身无。即无想定及无想报并永不生。又招三恶道总报恶业。皆非择灭亦名不生。三恶道报无根二根郁单越等。亦皆不生。畜生饿鬼别报善业所依依果无亦不生也。此上且约初教说之。若约终教。初地亦舍三界分段及惑业苦。地上唯断彼所知障及变易报。其烦恼障地前渐伏。初地断尽。所知障地前亦学伏。初地断一分。余在诸地各断一分。佛地方尽。此如梁论及宝性论等说
　　四所证者。谓法界真如遍行之义。唯识论云。一遍行真如。谓此真如二空所显无有一法而不在故。解云行谓有为诸行。我法二空所显真如。遍于一切有为诸行故名遍行。梁摄论中名为遍满。遍满一切有为行故。世亲摄论第七云。无有少法非无我故名遍行。无性摄论第七亦云。无有少法非是空故名为遍行。理实二空通余九地。以初位创证故以为名　　五所成行者略有四种。一约增胜修成施行。二约所成起十大愿。三约修成。谓信等十行。四约实行。谓十度等行无不皆修。余所修行释文自显。六所得果者略有四种。一得当地满时调柔等四果。如下应知。二得檀行所成大财等果。三依摄论通达障空义得一切障灭果。四通论得唯识三性三无性理智及奢摩他毗钵舍那等果。余如文说。七释文者。就此地中文别有二。初长行。后偈颂。前中有四。一始住地分。二地释名分。三安住地分。四校量胜分。就初分中论主分为四。一依何身者。谓厚集善根为所依身。二为何义者。为求佛果。三以何因者。以大悲为因。四有何相者。过凡得圣为相。此四各有十门。别辨名为创住菩萨初地。又此四义与瑜伽四十八住品中极喜住内菩萨发心有其四相文同语少别。会意可知。彼云。一何相菩萨发心。二发心何所缘虑。三发心何状何相。四发心有何胜利。彼论依此经文。作彼略释不具。初依何身中有三。初结前总告。二正显行相。三如是众生下结行入位。正显行中初句是总。谓一大僧祇积集胜善故名厚集。若有众生者是此初入地众生。非是地前。有人判此十句属地前发心方入初地者。此不顺文。岂可地前属初地摄。以此文说初地不说地前故。应知。此是初住地处说此所依善根行相。别辨中此集有九种。一行集。善作眷属。持戒者以慧为主。戒随助伴故云眷属。如经修诸善行故。谓三聚非一故云诸善行也。二定集。谓定助智道。名为善作眷属三昧。如经善集助道法故。三亲近集。谓亲近诸佛供养恭敬。习闻慧智。如经供养诸佛故。四聚集。谓思慧智善能思量。积集诸度故云聚也。如经集诸清白法故。谓六度治垢故云清白也。五护集。谓修慧之行上顺善友故为摄护。出世真证修能趣入故名修行实证。行实证故为彼善友。教授摄护故云善知识所护。六广集。谓广于一切众生以愍至深心作利益故。七信心集。谓决定信乐求大法故。八现集。谓随所集善多向益生故云心多向慈悲。于中慈念依苦苦坏苦者。以慈行粗故。悲依行苦者。明是细故。问上文云慈与乐悲拔苦。何故与此不同耶。答此二有通有别。别如前辨。通论俱有与乐。如三地中慈有广大无量者与乐。谓广与欲界乐大与色界同喜乐。无量与色界不同喜乐。悲喜舍亦尔。故知同与乐也。又如三地。为苦众生入慈悲故知同拔苦也。此文亦尔。是故知同也。九求集。谓与众生求一切智智故云好求佛智慧。依论经此句摄在第八信心集中。别有第六净心集。谓出世真证心无垢染故云善清净心。故又此九中。初五护烦恼行。谓一戒学。二定学。余三慧学。即闻思修三慧。依论有四。加净心。集出世智故。后四护二乘行。于中初二护二乘心。谓广护狭心。信护小心。后二护二乘行。谓慈护狭行。求护小行。又此十中。初一总相。谓统括诸行成一厚集故。余九皆是集。中间出故是别相。九中皆有集义。是同相。戒定等别名为异相。成坏同前可知。依此诸集集成之身。乃能发此真证之心。住于初地故。此诸集总在地中。初分所摄故。云如是众生乃能发阿耨等心。此心即是本分中愿善决定。彼文指此也。第二为何义生如是心者。如经为得一切种智故。此显佛无上智具知断证修究竟满。故此为总句。佛智业用利益众生差别有九为求彼故生如是心。一力佛智能作问记业。此是如来处非处智。随诸众生问。因果等义。悉能记别此义广说如余修多罗说。故云为得十力故。二无畏了佛智能作破邪业。以四无畏破外道说故云为得大无畏故。三平等佛智能作教授业。谓得二空具足佛法。转教众生令同证入故云为得具足佛法故。四救佛智能作救济业。谓以四摄巧化众生故云为救一切世间故。五净佛智能作救摄因业。以大慈悲为救众生因故云为净大慈悲心故。六无余智佛智能作普观之业。谓常以佛眼普观十方世间众生。无不穷尽故云为向十方无余无碍智故。七无染佛智能作严土摄生为业。谓庄严一切世界令无障碍。无有杂染。不待功力。以土应机令生信入法故云为净一切佛国令无余故。论中智心无碍者。智无碍显前无障。心无碍显前无染。又初慧解脱。后是心解脱故也。八觉佛智能于一念顿觉三世众生心数。以为业用故云为于一念中知三世事故。九转法轮佛智于诸众生能令解脱。善巧为业故云为自在转乃至佛神力故。生如是心者即是前发阿耨菩提心也。论云何故唯言生心不言生智为一问也。及余心数法谓念定等为二问也。理实此时诸德皆生。何独心耶。释云心是总主。举此即摄智等心法故。云心中即摄知断证修。答初问也。亦摄一切助道法故者答后问也。第三以何因生如是菩提心者。如经是心以大悲为首。故前说为何义中显所求果。今此以何因显能成因。谓以何因求大菩提。以大悲为首济众生故。求此菩提非为自安。何以故。若非如是大菩提法无以究竟救众生故。是故诸行大悲为首。此悲大有九种。一增上大缘微细苦。生增上智故云智慧增上。论释智与慧二差别者。然此智慧有通有别。通而言之所知无别。开别有二门。一智知俗谛慧照真谛。如十度中第六名慧以照理故第十名智。以鉴事故。二智能决断因果逆顺染净差别。慧能照达诸法假实体性有无。此中约后义辨。又观众生十二缘起。前能起后皆名为因。后依前起悉名为果。逆顺观之有染有净。染逆顺者。无明缘行乃至老死是名顺观。何缘老死。谓由生故乃至无明是名逆观。净顺逆者。无明灭故行灭乃至老死是名顺观。何缘老死灭。由生灭故乃至无明是名逆观。是观名智。决断义故。观一切法但名无实名自相观。观一切法真如一味名同相观。是观名慧。照察义故。二摄大。谓前既知苦。今以四摄方便善巧救苦众生故云方便所摄。三淳至大。淳谓渟厚。至谓至到。慈悲增上故曰淳至。淳至有二。一直心淳至。谓向时发心许尽众生界作利益。其心一向无改易故。二深心淳至。谓愍苦情愍彻于后际故云直心深心淳至。故又直心令证理。深心令集善。故起信论云。直心者正念真如法故。深心者乐集一切诸善行故。四无量大。谓摄取如来无量神力。化物生信故云量同佛力故。五决定大。上妙决定信深智胜对治者。决定信知诸佛深智。堪授众生令成最胜对治之用故。云善决定众生力佛力故。谓以佛智力授与众生益其智力故云众生力也。六随顺大。谓随顺菩提令得正觉故。云趣向无碍智随顺自然智故。七正受大。谓能领受诸佛大胜教法转受众生故。云能受一切佛法以智慧教化故。八最妙大。摄受胜妙平等功德故云广大如法界故。九住尽大。谓住是无常爱果之因。尽是涅槃常果之因故云究竟如虚空尽未来际故。第四明是心生时有何等相者。如经菩萨发如是心即时过凡夫地者。以此心即是出世间道。此时舍离凡夫性故。又创得圣位。过于地前内凡位故。此是总句。过义有八。下别显之。一入位过。此时初成出世间心。犹如世人初始住胎。相似法故云入菩萨位故。此句约位故。瑜伽住品名入菩萨正性离生。梁摄论第十云。一入菩萨正定位。以入菩萨初无流地故。二家过。以得佛所证法界之分故云生在佛家故。梁论二。生在佛家如诸菩萨生法王家具足尊胜故。解云前虽住胎。若下贱家不足为过。要在王家受生。方显其胜故。此句约得法为家。瑜伽住品云生如来家。三种姓过。以大行成立堪绍佛种故云种姓尊贵无可讥嫌者。梁论云。以过二乘及世间种姓故。解云良以二乘亦得生空法界。然彼不能绍佛果位。如虽生王家然或是王之仆隶等。不足为贵故。今要得王之体分。继于王位故子相似也。四道过。以非有流故。世道不摄。是无流故。出世道摄故。云过一切乃至出世间道故。以虽得大乘在世间无足为胜。如虽是王种若是鬼神之王不足为贵。要是人天之王。方显道过故云异道生相似法故。梁论云。四已转一切世间行。决定不作杀生等邪行故。五法体过。谓菩萨正以大悲为体。于作他事即是已事。以为自身体性。相似法故云住菩萨法中故。瑜伽云。设有问言菩萨以何为体。当云何答。应正答言。大悲为体。此之谓也。前虽道胜。若已身残阙。未足为胜故。举大悲显成自体。六住处过。以不舍世间。是不住涅槃。方便不染。是不住世间。巧离二边。住无住处故。云在诸菩萨数。论经名住在菩萨正处故也。如王子诸根备具。若住处下劣。亦不足为胜。菩萨虽有大悲。若著二边。亦未为胜。七生业过。以顺空圣智。等入三世真如法中。显无终极无际限相。生命相似故云等入三世如也。论经名三世真如法中。是故此中如字两处用之应知。如彼王子虽依正俱胜。若寿命短促。不足为胜。八毕定过。佛种不断显因毕定。究竟涅槃显果毕定。成就相似者。如王子虽依正命胜。若志气不立所作不成。不堪绍继故云如来种中毕定究竟阿耨多罗三藐三菩提故。住如是法等者。牒以总结。谓前四义中。初明内所依身。二辨外所求果。三显求果所因。此三明发心由致。四正显所发心相。此即是初住地相。故云住如是法名住菩萨欢喜地。以不动法故。不动法者释成住义。谓一证真理不复失故。二乘异道所不动故。已说住义竟。第二释名分中有三。初十句明多喜。次十句念当得生喜。后十念现得生喜又释此三中。初一明欢喜差别。后二明喜因差别。又前一正是此地行相之喜。后二明于此地举缘方喜。又初一对前依何身生喜。以厚集善根得此位故。次对前为何义生喜。以所求佛果定当得故。后对有何相生喜。以现离凡得圣位故。何因中不对辨喜。谓悲心恻怆喜相隐故。初中言多喜者。谓适悦众多故。论中三种。一心喜者入观之心。心则适悦故。二体喜者出观喜。受相应故。三根喜者由前心体喜故。令所依身色根调畅。轻安适悦故云多喜。此是总句。别有九种。一敬喜。于三宝中得不坏信故云多信故。此如小乘入见道得不坏净相似故。二爱喜。乐观离染真如法故云多清净。故论经名多爱念。故上二是心喜。三庆喜。自觉所证校量。胜过于地前故云多踊悦故。四调柔喜。身心安适遍增益故。论经第五有踊跃喜。此中略无。五堪受喜。自见至菩提近故云多堪受故。此与念当得何别。谓念当得念果预喜。今此念因能受故喜。上来自行喜。下三明化他喜。六不坏喜。由于自心先已调伏。是故或他论义自解说时。或自论义他解说时。皆心调无诤。离诸扰动故云不好斗诤故。七不恼喜。以心慈悲身口调柔。设见恶人以道渐化。不恼他故云不好恼乱众生故。八不嗔喜。谓见众生。不如说行心乖法也。威仪不正身违道也。见之生愍故忍不嗔故云不好嗔恨故。此前二句不恼坏他。此句能受他恼。又前二不令他恼。此句自不起嗔。第二念当得故生欢喜中。初句总。此中欲明已当得义。何故乃念他佛耶。论释。如佛所得我亦当得。如是念故心生欢喜。此即念他成已也。别有九种。一念佛法者正是念法。但以总该别。于念佛门开出余九。是故九种皆名念佛。此是念佛所得之法及所说法。已亦当成故云念佛法生欢喜心。二念佛菩萨。有人释云。此念佛过去为菩萨时。我亦同彼故生喜。今解念佛成道有菩萨眷属。我亦当有故生欢喜。文意在此故云念诸菩萨等。三念佛行。此中正是念菩萨行。何故名念佛行。释以诸菩萨行佛所行行故。从佛有故。四念佛净。谓念佛所有诸度离染故。云念诸波罗蜜清净故。五念佛胜。谓念佛菩萨胜余众故云念诸菩萨与众殊胜故。六念佛不退之力故云不坏也。七念佛教化之法。八念佛能广利益众生。九念佛所入之门。谓善巧智门也。问看此十句。唯初一句念佛。余念别事。论主何故总称念佛。答此依一乘无尽缘起无碍相成。即一一缘中无不皆摄一切诸缘。论主依此例故。回九入一。俱名念佛。如初句摄九。余一一句皆亦如是。此即句句之下悉皆无尽。以此地法是陀罗尼法。如上举悉昙章为喻。是此义也。依此例故。上十信为总。乃至十地及佛悉为别。摄别入总。无不在信中具足。余位亦然。是此义也。又此十句论主更作一番解释。论云于中初二念共念佛者。谓于十中初二念共。同是所念。今还分为二。谓念佛念佛法故云佛佛法二。故此意欲简成于三宝。言念佛菩萨二者。还将念佛简念佛菩萨故为二也。言念诸菩萨故。直举菩萨。以念佛前简法处已显故。是故佛中具足三宝。余七皆是念佛行摄。此行为总。余下六句显此行故。言随所显彼菩萨行者。谓此六句随彼所显菩萨行故。是故得在行中所摄。言以何显如是诸念者。谓前言随所显未辨以何法显。下出能显行体故云如是诸念应知。此中菩萨行有二种一离染行。二胜进行。六中初句别显离染行故云复何显彼波罗蜜净行。二余五句别显胜进行故云云何显彼菩萨行乃至转去故。于中初二句胜及不退显胜转去。以后地望前皆名转胜。前地望后趣入不退皆名转去。后之三句显其尽去。十地位穷名为尽。上入佛果称之曰去。三句中初二显尽。谓法云地中能受法雨。及能注雨利益群生。后一句受职成佛故。云上入佛地。此初念佛行该摄后六。因之为总。归初念佛说以为别。故云亦总亦别也。第三念现得生欢喜中。初总中离世境。论释离凡夫取著事。此六尘境是世凡所取。又未入初地。所取不亡。如论云现前立少物等非入地故。今入出世证真如法。离所取著世间境事故云我转离一切世间境界生欢喜心。此转离有九种。一入转离。谓入诸佛所行法中故云入一切佛平等中故。此九种与前八过既少相似。有何别耶。释前中。举此正显发之相。此文念此现得生于欢喜。理实初住所得无别。二远。舍地前凡夫位故。三近。到出世圣智地故。四断离分别烦恼恶趣业果故五依止堪与众生作依止故。六近见。自念行成趣佛不遥故云近见。七生。得生佛诸受用土中净土。是佛分齐境界。八平等转离。与诸菩萨同证真如入在彼数。九转离舍胜报自在故云舍离恐怖。此文有二。初直说。后重分别。又此十中初二句显所行事不相似。此以佛法为所行事。不似凡夫取六尘事。次二句显自身不相似。谓此以圣慧为身。不似凡地妄识身故。后六句显六种不相似。一断转得出世净行。不似凡夫习恶道行故言行不相似。二菩萨大悲依众生起还为物依。不似凡夫自不济不能作依故。三菩萨见佛得力助行。不似凡夫非器不得。四菩萨生于净佛国土。不似凡夫生于五趣故云处不似。五证知正智以资慧。不似凡夫杂业所生。六内心纯熟所作无怖。毕定成就不似凡夫带障恒怖。由此不似故名转离也。言怖畏者。不爱等者。谓不活等五令心憎恶。名为不爱。所畏不定便生疑虑。所畏定者即生忧想。此是心法与心俱起故名相应。此是畏体以心畏故现相于身。故有毛竖等事也。第二重分别怖中二。先征问标二章门。一怖。二离。后释前二门。先释怖章。释此五怖作六门。一出体有四法。一疑。二虑。虑犹思也。三忧。四想。如前可知。二明说意。所以者何征其意。理实初地断除烦恼等障。何故此中乃说离畏。论释此五怖畏是初地障故。偏在此说。若尔何唯在释名处说。论云复说地利益胜故。欲明欢喜利益与怖畏相反。故此举之。三依三业分别者。论云第一第二第五依身口意者。此有二义。一别。二通。别中。不活依身。恶名依口。恶名虽发他口以性是口业故。众畏依意。意无智德故生众畏。二通。不活三业衣不盖形。食不充口。苦困逼意。余二通可知。三四唯依身者。善道可爱。舍故生畏。此是死畏。恶道可憎。得故生畏。此堕恶道畏。舍得在身。非余业故。四建立者。论云何故但说五怖畏。打缚等诸畏皆五摄故。五出因者。论说二因。一邪智妄取想。见爱著故。二善根微少故。初为三畏因。邪智是不活因。由邪智计我惧已不活。追求资财妄取想。是恶名畏因。以妄想悕取美名遂起此畏见爱著是死畏因。由见我故。爱著自身惧其死也。此三同是恶法故合为一善根少是余二因。功德善少畏堕恶道。智慧善少畏于大众。又过去善少今畏大众现在善少畏当恶道。此二俱是善少合为一因。六对治者。离此因故怖畏随尽。并如经可知。释名分竟。第三安住地分中有三。初总明安住。二所谓下三十句别辨安住。三成就下一句总结安住。初中亦三。初大悲为首。是安住因。菩萨所行。皆为众生悲为行本故云悲首。二于众生心无嫌恨等。是安住观。此中有二。一于众生违恼心不嫌恨者。见非不嫌。触己无恨。此烦恼不能坏故名坚固。二直心者。深悲愍物。为求菩提。小乘不能坏故名坚固。此二不坏故云自然净。三转复勤修一切善根者。是安住行。如下所说信等善根。一切皆是此地摄。故总修也。此勤修有三。初信心是行所依。二修行是依心成行。三回向是回行成德。初十句明信心成。言信心增上者随所有事。于中信增上成就。解云。此是总句。随下别句所有三宝等境事。于中深信决定名为增上。别中有九种信增上。于中初六始起信心。后三信增成欲。前中初二自行。后四利他。前中初句上信三宝。谓净信敬行故云多行净心。下句于理证信。谓真智开神故云解心清净。利他四中。初一化他行。谓说己所证授与众生名信分别。后三化他心。谓慈悲是化心大也。不疲懈化心常也。后三中初于行离过。谓不染著世是惭愧能也。于悭等下辨惭愧相。举悭等取余五蔽。故由深惭愧六蔽不行故云庄严。二于人将护。三于法敬顺。信心竟。第二修行成就中。论经九句。此中八句。论云十句者据减数十为名。初句总集诸善根无休息故。无休息故是常修也。一切善根是顿修也。别中八内。初七阿含行。后一证入行。前中初二摄法方便。一近善友。略无此句。二爱乐法。谓于直咨直报为问答设难。释通为论义。分别本文为解释。于此三时。称悦适情。心生喜故云常爱乐法。次三成三慧正行。于中闻思可知。修于定中不味著故。后二是随缘离著行。于名于利已得不贪。是知足行也。未得不求是少欲行。未受戒者。有此贪求不得受故名障菩萨戒也。已受戒者。起此二种令戒退失。上来阿含行。言常生宝心等者是证行。证行可贵。从喻名宝。证行超出念念常现故无厌足。修行竟。第三回向成就中依论中作四翻释。一显意释。二总别释。三随要释。四就行释。初中先问以发起此求一切智等说何等事。何以有此问者。为文中无回向言故作此问。示现回向成就者答以显示也。以求佛果是回向义故。二总别解释。如论应知。三随要分别者。此中分三。初求何等事。求一切智地故者此是初句所求果法。求犹乐也。二以何观求。观诸佛力无畏等故。此显能求观解是第二句。三云何求。求诸波罗蜜无著法故。此显以何行求。用诸度离六蔽等著求。此通摄后十句。总尽此三求中。家者结一切智地。是所求处故名家。依家者结能求观解。谓所观力无畏等。是一切智中别德故名依家也。无障求者结能求行离障蔽故。四就行解释中。初二句非是此中正所修行故别释。此唯解前能求之行。论中云何求等。总标前第三门为此总句。下开别故云差别果求。施二垢中。初见乞。诈设是语谄也。无心许与是心曲也。对治此如经离谄曲故。此是一向不许。二许而不与有三义。一先许后不与。二许多与少。三许胜与劣。皆是不随先言。对治此如经如说能行故。二戒有一垢。不护实语有二。一犯戒以违本受时能持言。二覆藏不露犯默妄语等对治此故。如经常行实语。菩提资粮论经云。虽由实语犯戒退失转轮王及以诸天王。唯应作实语。三忍一垢。佛家正以利他为业。反此恼他即污佛家。对治此如经不污佛家故。四精进一垢。谓于戒生退。此三种。一法广故退。论云菩萨戒无量。二时久故退。论云劫数长远。三深细故退。论云难持难行。以广故难可具持。时长故难可常持。深细故难可善持。又律仪戒中。恶无不离故难持也。余二聚中。善无不摄生无不度故难行也。由此便生退堕之心。是此垢也。对治此如经不舍菩萨戒故。由精进策修能行难行故五定垢二中。一事中攀缘名乱心。内情妄取名忆想。又初粗后细。又初不得止故。后不得观故。对治中。不动治乱。生萨婆若治忆想。六慧有三垢。一障不住道行。或一向现世间不现涅槃。同凡夫故。或一向现涅槃不现世间。同二乘故。此无善巧。是般若垢。对治如经可知。二障助道行。三障证道行。并可知。言菩萨如是下总结安住。由此三十句行净治此地。纯熟故名净法论中更释。于中分为四。一信谓忍受决定故。二欲谓悕趣彼行故。三精进谓对缘造修故。四方便谓行成巧求故。初十句中。后三句是此欲故有四也。上来百句经总明初地说分竟

　　　　华严经探玄记卷第十

