
　　　　大般若波罗蜜多经　卷第四百七十三

　　　　　　大唐三藏法师玄奘奉　　诏译

　　　　第二分善达品第七十七之三

　　「如是，善现！诸菩萨摩诃萨行深般若波罗蜜多时，虽不见法界离诸法有，不见诸法离法界有，不见有情及彼施设实事可得，而能发生方便善巧，自修行六波罗蜜多，亦劝他修行六波罗蜜多，无倒称扬修行六波罗蜜多法，欢喜赞叹修行六波罗蜜多者；自受持十善业道，亦劝他受持十善业道，无倒称扬受持十善业道法，欢喜赞叹受持十善业道者；自受持五戒，亦劝他受持五戒，无倒称扬受持五戒法，欢喜赞叹受持五戒者；自受持八戒，亦劝他受持八戒，无倒称扬受持八戒法，欢喜赞叹受持八戒者；自受持出家戒，亦劝他受持出家戒，无倒称扬受持出家戒法，欢喜赞叹受持出家戒者；自修行四静虑，亦劝他修行四静虑，无倒称扬修行四静虑法，欢喜赞叹修行四静虑者；自修行四无量，亦劝他修行四无量，无倒称扬修行四无量法，欢喜赞叹修行四无量者；自修行四无色定，亦劝他修行四无色定，无倒称扬修行四无色定法，欢喜赞叹修行四无色定者；自修行四念住乃至八圣道支，亦劝他修行四念住乃至八圣道支，无倒称扬修行四念住乃至八圣道支法，欢喜赞叹修行四念住乃至八圣道支者；自修行空、无相、无愿解脱门，亦劝他修行空、无相、无愿解脱门，无倒称扬修行空、无相、无愿解脱门法，欢喜赞叹修行空、无相、无愿解脱门者；自安住内空乃至无性自性空，亦劝他安住内空乃至无性自性空，无倒称扬安住内空乃至无性自性空法，欢喜赞叹安住内空乃至无性自性空者；自安住真如乃至不思议界，亦劝他安住真如乃至不思议界，无倒称扬安住真如乃至不思议界法，欢喜赞叹安住真如乃至不思议界者；自安住苦、集、灭、道圣谛，亦劝他安住苦、集、灭、道圣谛，无倒称扬安住苦、集、灭、道圣谛法，欢喜赞叹安住苦、集、灭、道圣谛者；自修行八解脱，亦劝他修行八解脱，无倒称扬修行八解脱法，欢喜赞叹修行八解脱者；自修行八胜处，亦劝他修行八胜处，无倒称扬修行八胜处法，欢喜赞叹修行八胜处者；自修行九次第定，亦劝他修行九次第定，无倒称扬修行九次第定法，欢喜赞叹修行九次第定者；自修行十遍处，亦劝他修行十遍处，无倒称扬修行十遍处法，欢喜赞叹修行十遍处者；自修行菩萨十地，亦劝他修行菩萨十地，无倒称扬修行菩萨十地法，欢喜赞叹修行菩萨十地者；自修行一切陀罗尼门，亦劝他修行一切陀罗尼门，无倒称扬修行一切陀罗尼门法，欢喜赞叹修行一切陀罗尼门者；自修行一切三摩地门，亦劝他修行一切三摩地门，无倒称扬修行一切三摩地门法，欢喜赞叹修行一切三摩地门者；自圆满五眼，亦劝他圆满五眼，无倒称扬圆满五眼法，欢喜赞叹圆满五眼者；自圆满六神通，亦劝他圆满六神通，无倒称扬圆满六神通法，欢喜赞叹圆满六神通者；自圆满如来十力，亦劝他圆满如来十力，无倒称扬圆满如来十力法，欢喜赞叹圆满如来十力者；自圆满四无所畏，亦劝他圆满四无所畏，无倒称扬圆满四无所畏法，欢喜赞叹圆满四无所畏者；自圆满四无碍解，亦劝他圆满四无碍解，无倒称扬圆满四无碍解法，欢喜赞叹圆满四无碍解者；自圆满大慈、大悲、大喜、大舍，亦劝他圆满大慈、大悲、大喜、大舍，无倒称扬圆满大慈、大悲、大喜、大舍法，欢喜赞叹圆满大慈、大悲、大喜、大舍者；自圆满十八佛不共法，亦劝他圆满十八佛不共法，无倒称扬圆满十八佛不共法法，欢喜赞叹圆满十八佛不共法者；自圆满无忘失法，亦劝他圆满无忘失法，无倒称扬圆满无忘失法法，欢喜赞叹圆满无忘失法者；自圆满恒住舍性，亦劝他圆满恒住舍性，无倒称扬圆满恒住舍性法，欢喜赞叹圆满恒住舍性者；自圆满一切智，亦劝他圆满一切智，无倒称扬圆满一切智法，欢喜赞叹圆满一切智者；自圆满道相智，亦劝他圆满道相智，无倒称扬圆满道相智法，欢喜赞叹圆满道相智者；自圆满一切相智，亦劝他圆满一切相智，无倒称扬圆满一切相智法，欢喜赞叹圆满一切相智者；自圆满三十二大士相、八十随好，亦劝他圆满三十二大士相、八十随好，无倒称扬圆满三十二大士相、八十随好法，欢喜赞叹圆满三十二大士相、八十随好者。
　　「善现！若真法界初、中、后际有差别者，则诸菩萨摩诃萨行深般若波罗蜜多时，不能施设方便善巧，为诸有情说真法界，严净佛土、成熟有情，修诸菩萨摩诃萨行，证得无上正等菩提，能尽未来利乐一切。以真法界初、中、后际常无差别，是故菩萨摩诃萨行深般若波罗蜜多时，能善施设方便善巧，为诸有情说真法界，严净佛土、成熟有情，修诸菩萨摩诃萨行，证得无上正等菩提，能尽未来利乐一切。」

　　　　第二分实际品第七十八之一

　　尔时，具寿善现白佛言：「世尊！若诸有情、有情施设俱毕竟不可得，诸菩萨摩诃萨为谁故行甚深般若波罗蜜多？」
　　佛告善现：「诸菩萨摩诃萨但以实际为量故行甚深般若波罗蜜多。善现当知！若有情际异实际者，诸菩萨摩诃萨则不应行甚深般若波罗蜜多，以有情际不异实际，是故菩萨摩诃萨众为诸有情行深般若波罗蜜多。复次，善现！诸菩萨摩诃萨行深般若波罗蜜多时，以不坏实际法，安立有情令住实际。」
　　具寿善现复白佛言：「若有情际即是实际，云何菩萨摩诃萨行深般若波罗蜜多时，以不坏实际法，安立有情令住实际？世尊！若菩萨摩诃萨行深般若波罗蜜多时，安立有情令住实际，则为安立实际令住实际。世尊！若菩萨摩诃萨行深般若波罗蜜多时，安立实际令住实际，则为安立自性令住自性，然理不应安立自性令住自性，云何可说诸菩萨摩诃萨行深般若波罗蜜多时，以不坏实际法，安立有情令住实际？」
　　佛告善现：「不可安立实际令住实际，亦不可安立自性令住自性，然诸菩萨摩诃萨行深般若波罗蜜多时，有方便善巧故，能安立有情令住实际，而有情际不异实际，有情际与实际无二无二处。」
　　具寿善现复白佛言：「何等名为诸菩萨摩诃萨方便善巧？诸菩萨摩诃萨行深般若波罗蜜多时，由此方便善巧力故，安立有情令住实际，而能不坏实际之相？」
　　佛告善现：「诸菩萨摩诃萨行深般若波罗蜜多时，成就如是方便善巧，由此方便善巧力故，安立有情令住布施。既安立已，为说布施前、后、中际无差别相，谓作是言：『如是布施前、后、中际无不皆空，施者、受者、施所得果亦复皆空，如是一切于实际中都无所有、皆不可得。汝等勿执布施、施者、受者、施果各各有异，汝等若能不执布施、施者、受者、施果各异，所修施福则趣甘露得甘露果，定以甘露而作后边。』
　　「复作是言：『汝等用此所修布施，勿取色乃至识，勿取眼处乃至意处，勿取色处乃至法处，勿取眼界乃至意界，勿取色界乃至法界，勿取眼识界乃至意识界，勿取眼触乃至意触，勿取眼触为缘所生诸受乃至意触为缘所生诸受，勿取地界乃至识界，勿取因缘乃至增上缘，勿取从缘所生诸法，勿取无明乃至老死，勿取布施波罗蜜多乃至般若波罗蜜多，勿取四静虑、四无量、四无色定，勿取四念住乃至八圣道支，勿取空、无相、无愿解脱门，勿取内空乃至无性自性空，勿取真如乃至不思议界，勿取苦、集、灭、道圣谛，勿取八解脱乃至十遍处，勿取净观地乃至如来地，勿取极喜地乃至法云地，勿取一切陀罗尼门、三摩地门，勿取五眼、六神通，勿取如来十力乃至十八佛不共法，勿取三十二大士相、八十随好，勿取无忘失法、恒住舍性，勿取一切智、道相智、一切相智，勿取预流果乃至独觉菩提，勿取一切菩萨摩诃萨行，勿取诸佛无上正等菩提，勿取善、非善法，勿取有记、无记法，勿取有漏、无漏法，勿取世间、出世间法，勿取有为、无为法。所以者何？一切布施布施性空，一切施者施者性空，一切受者受者性空，一切施果施果性空，空中布施、施者、受者及诸施果皆不可得。何以故？如是诸法差别自性皆毕竟空，毕竟空中如是诸法不可得故。由此诸法不可得故，余所取法亦不可得。』
　　「复次，善现！诸菩萨摩诃萨行深般若波罗蜜多时，成就如是方便善巧，由此方便善巧力故，安立有情令住净戒。既安立已，复作是言：『汝等今者于诸有情应深慈愍，离断生命，广说乃至应离邪见修行正见。所以者何？如是诸法都无自性，汝等不应分别执著。汝等复应如实观察，何法名生欲断其命？复以何缘而断彼命？广说乃至何法名为所邪见境欲起邪见？复以何缘而起邪见？如是一切自性皆空。』
　　「善现！是菩萨摩诃萨行深般若波罗蜜多时，成就如是方便善巧，能善成熟诸有情类，以无量门为说布施及净戒果俱不可得，令知布施及净戒果自性皆空。彼既了知所修布施及净戒果自性空已，能于其中不生执著，由不执著心无散乱，无散乱故能发妙慧，由此妙慧永断随眠及诸缠已，入无余依般涅槃界。
　　「善现！如是依世俗说不依胜义。所以者何？空中无有少法可得，若已涅槃、若当涅槃、若今涅槃、若涅槃者、若由此故得般涅槃，如是一切都无所有、皆毕竟空，毕竟空性即是涅槃，离此涅槃无别有法。
　　「复次，善现！诸菩萨摩诃萨行深般若波罗蜜多时，成就如是方便善巧，由此方便善巧力故，见诸有情心多嗔忿，深生慈愍方便教诫，作如是言：『汝等今者应修安忍乐安忍法，调伏其心受安忍行。汝所嗔法自性皆空，云何于中而生嗔忿？汝等复应如实观察，我由何法而生嗔忿？谁能嗔忿？嗔忿于谁？如是诸法皆本性空，本性空法未曾不空。如是空性非佛所作，非菩萨作，非独觉作，非声闻作，亦非天、龙、诸神、药叉、健达缚、阿素洛、揭路荼、紧捺洛、莫呼洛伽、人非人作，亦非四大王众天乃至他化自在天作，亦非梵众天乃至色究竟天作，亦非空无边处天乃至非想非非想处天作。汝等复应如实观察，如是嗔忿由何而生？为属于谁？复于谁起？当获何果？现得何利？是一切法皆本性空，非空性中有所嗔忿，故应安忍以自饶益。』
　　「如是，善现！诸菩萨摩诃萨行深般若波罗蜜多时，成就最胜方便善巧，安立有情于性空理、性空因果，渐以无上正等菩提示现、劝导、赞励、庆喜，令善安住速能证得。善现！如是依世俗说不依胜义。所以者何？本性空中能得、所得、得处、得时一切非有。善现当知！是名实际本性空理。诸菩萨摩诃萨为欲饶益诸有情故，依此实际本性空理行深般若波罗蜜多，不得有情及彼施设。何以故？善现！以一切法离有情故，有情离故法不可得，法及有情相待立故。
　　「复次，善现！诸菩萨摩诃萨行深般若波罗蜜多时，成就如是方便善巧，由此方便善巧力故，见诸有情身心懈怠退失精进，方便劝导令其发起身心精进修诸善法，作如是言：『诸善男子！应深信受本性空中无懈怠法、无懈怠者、无懈怠处、无懈怠时、无由此法发生懈怠，如是一切本性皆空不越空理。汝等应发身心精进，舍诸懈怠勤修善法，谓修布施波罗蜜多乃至般若波罗蜜多，若修四静虑、四无量、四无色定，若修四念住乃至八圣道支，若修空、无相、无愿解脱门，若住内空乃至无性自性空，若住真如乃至不思议界，若住苦、集、灭、道圣谛，若修八解脱乃至十遍处，若修净观地乃至如来地，若修极喜地乃至法云地，若修一切陀罗尼门、三摩地门，若修五眼、六神通，若修如来十力乃至十八佛不共法，若修三十二大士相、八十随好，若修无忘失法、恒住舍性，若修一切智、道相智、一切相智，若修预流果乃至独觉菩提，若修一切菩萨摩诃萨行，若修诸佛无上正等菩提，若修诸余无量佛法，应勤精进勿生懈怠，若生懈怠受苦无穷。诸善男子！是一切法皆本性空无诸障碍，汝等应观本性空理无障碍中无懈怠法、无懈怠者，此处、时、缘亦不可得。』
　　「如是，善现！诸菩萨摩诃萨行深般若波罗蜜多时，成就殊胜方便善巧，安立有情令住诸法本性空理，虽令安住而无二想。所以者何？本性空理无二无别，非无二法可于其中而作二想。
　　「复次，善现！是菩萨摩诃萨行深般若波罗蜜多，依本性空教诫教授诸有情类令勤修学，谓作是言：『诸善男子！汝于善法当勤精进，若修布施波罗蜜多乃至般若波罗蜜多时，于此诸法不应思惟二、不二相；若修四静虑、四无量、四无色定时，于此诸法不应思惟二、不二相；若修四念住乃至八圣道支时，于此诸法不应思惟二、不二相；若修空、无相、无愿解脱门时，于此诸法不应思惟二、不二相；若住内空乃至无性自性空时，于此诸法不应思惟二、不二相；若住真如乃至不思议界时，于此诸法不应思惟二、不二相；若住苦、集、灭、道圣谛时，于此诸法不应思惟二、不二相；若修八解脱乃至十遍处时，于此诸法不应思惟二、不二相；若修净观地乃至如来地时，不应思惟二、不二相；若修极喜地乃至法云地时，于此诸法不应思惟二、不二相；若修一切陀罗尼门、三摩地门时，于此诸法不应思惟二、不二相；若修五眼、六神通时，于此诸法不应思惟二、不二相；若修如来十力乃至十八佛不共法时，于此诸法不应思惟二、不二相；若修三十二大士相、八十随好时，于此诸法不应思惟二、不二相；若修无忘失法、恒住舍性时，于此诸法不应思惟二、不二相；若修一切智、道相智、一切相智时，于此诸法不应思惟二、不二相；若修预流果乃至独觉菩提时，于此诸法不应思惟二、不二相；若修一切菩萨摩诃萨行、诸佛无上正等菩提时，于此诸法不应思惟二、不二相；若修诸余无量佛法时，于此诸法不应思惟二、不二相。何以故？善男子！如是诸法皆本性空，本性空理不应思惟二、不二故。』
　　「如是，善现！诸菩萨摩诃萨行深般若波罗蜜多，成就殊胜方便善巧，行菩萨行成熟有情，诸有情类既成熟已，随其所应渐次安立，或令住预流果，或令住一来果，或令住不还果，或令住阿罗汉果，或令住独觉菩提，或令住菩萨胜位，或令住无上正等菩提。
　　「复次，善现！诸菩萨摩诃萨行深般若波罗蜜多时，成就如是方便善巧，由此方便善巧力故，见诸有情心多散乱，于诸欲境不摄诸根，发起种种不寂静业，见已方便令入胜定，谓作是言：『来！善男子！汝应修习胜三摩地，勿起散乱及胜定想。所以者何？是一切法皆本性空，本性空中无法可得、可名散乱或名一心。汝等若能住此胜定，所作善事皆速成满，亦随所欲住本性空。何等名为所作善事？谓起胜净身、语、意业，若修布施波罗蜜多乃至般若波罗蜜多，若修四念住乃至八圣道支，若修空、无相、无愿解脱门，若住内空乃至无性自性空，若住真如乃至不思议界，若住苦、集、灭、道圣谛，若修四静虑、四无量、四无色定，若修八解脱乃至十遍处，若修净观地乃至如来地，若趣菩萨正性离生，若修极喜地乃至法云地，若修一切陀罗尼门、三摩地门，若修五眼、六神通，若修如来十力乃至十八佛不共法，若修三十二大士相、八十随好，若修无忘失法、恒住舍性，若修一切智、道相智、一切相智，若修声闻道、独觉道、菩萨道、如来道，若修预流果乃至独觉菩提，若修菩萨摩诃萨行及佛无上正等菩提，若成熟有情、严净佛土。如是一切胜净善法，由胜定力皆速成办，及随所愿住本性空。』
　　「如是，善现！诸菩萨摩诃萨行深般若波罗蜜多方便善巧，从初发心乃至究竟，求作善利常无间断，为欲利乐诸有情故，从一佛土至一佛土，亲近供养诸佛世尊，于诸佛所听受正法，舍身受身经无量劫，乃至无上正等菩提，于其中间终不忘失。是菩萨摩诃萨得陀罗尼诸根无减。所以者何？是菩萨摩诃萨恒具善修一切智智，诸有所作能善思惟。由具善修一切智智，诸有所作能善思惟，于一切道悉能修习，谓声闻道、若独觉道、若菩萨道、若诸佛道、若胜天道、若胜人道、若诸菩萨胜神通道。是菩萨摩诃萨由住殊胜神通道故，常作有情诸利乐事，虽经诸趣生死轮回，而胜神通常无退减。由无退减异熟神通，常作自他胜饶益事。如是，善现！诸菩萨摩诃萨行深般若波罗蜜多，住本性空方便善巧，能善利乐诸有情类，疾证无上正等菩提。
　　「复次，善现！诸菩萨摩诃萨行深般若波罗蜜多时，成就如是方便善巧，由此方便善巧力故住本性空，见诸有情智慧薄少，愚痴颠倒造诸恶业，方便引入甚深般若波罗蜜多，作如是言：『来！善男子！应修般若波罗蜜多，观一切法本性空寂，汝等若能修此般若波罗蜜多，观一切法本性空寂，诸所修行身、语、意业，皆趣甘露得甘露果，定以甘露而作后边。诸善男子！是一切法皆本性空，本性空中有情及法虽不可得，而所修行亦无退失。何以故？善男子！本性空理非增非减，本性空中亦无增减法。所以者何？本性空理无性为性，离诸分别绝诸戏论，故于此中无增减法，由此所作亦无退失。是故汝等应修般若波罗蜜多，观本性空作所应作。』如是，善现！诸菩萨摩诃萨行深般若波罗蜜多，方便善巧教诫教授诸有情类，令入般若波罗蜜多住本性空修诸善业。
　　「善现！是菩萨摩诃萨如是教诫教授有情常无懈废，谓自常行十善业道，亦劝他常行十善业道；自常受持五近事戒，亦劝他常受持五近事戒；自常受持八近住戒，亦劝他常受持八近住戒；自常受持出家戒，亦劝他常受持出家戒；自常修行四静虑、四无量、四无色定，亦劝他常修行四静虑、四无量、四无色定；自常修行四念住乃至八圣道支，亦劝他常修行四念住乃至八圣道支；自常修行空、无相、无愿解脱门，亦劝他常修行空、无相、无愿解脱门；自常修行布施波罗蜜多乃至般若波罗蜜多，亦劝他常修行布施波罗蜜多乃至般若波罗蜜多；自常安住内空乃至无性自性空，亦劝他常安住内空乃至无性自性空；自常安住真如乃至不思议界，亦劝他常安住真如乃至不思议界；自常安住苦、集、灭、道圣谛，亦劝他常安住苦、集、灭、道圣谛；自常修行八解脱乃至十遍处，亦劝他常修行八解脱乃至十遍处；自常修行诸菩萨地，亦劝他常修行诸菩萨地；自常修行一切陀罗尼门、三摩地门，亦劝他常修行一切陀罗尼门、三摩地门；自常修学五眼、六神通，亦劝他常修学五眼、六神通；自常修学如来十力乃至十八佛不共法，亦劝他常修学如来十力乃至十八佛不共法；自常修学三十二大士相、八十随好，亦劝他常修学三十二大士相、八十随好；自常修学无忘失法、恒住舍性，亦劝他常修学无忘失法、恒住舍性；自常修学一切智、道相智、一切相智，亦劝他常修学一切智、道相智、一切相智；自常发起预流果智乃至独觉菩提智，而不住预流果乃至独觉菩提，亦劝他常发起预流果智乃至独觉菩提智，或令住预流果乃至独觉菩提；自常发起诸菩萨摩诃萨行，亦劝他常发起诸菩萨摩诃萨行；自常发起诸佛无上正等菩提道，亦劝他常发起诸佛无上正等菩提道。
　　「如是，善现！诸菩萨摩诃萨行深般若波罗蜜多时，方便善巧自修善业常无懈废，教诫教授诸有情类令修善业常无懈废。善现！是名诸菩萨摩诃萨行深般若波罗蜜多时方便善巧。由此方便善巧力故，安立有情于实际中，而能不坏实际之相。」
　　尔时，具寿善现白佛言：「世尊！若一切法皆本性空，本性空中有情及法俱不可得，由此于中亦无非法，云何菩萨摩诃萨为有情类求证无上正等菩提，欲尽未来常作饶益？」
　　佛告善现：「如是！如是！如汝所说。诸所有法皆本性空，本性空中有情及法俱不可得，由此于中亦无非法。善现当知！若一切法非本性空，诸菩萨摩诃萨行深般若波罗蜜多时，不应安住本性空理，求证无上正等菩提，为饶益有情说本性空法。以一切法皆本性空，是故菩萨摩诃萨行深般若波罗蜜多时，住一切法本性空理，求证无上正等菩提，为饶益有情说本性空法。
　　「善现！何等诸法本性皆空，而诸菩萨摩诃萨行深般若波罗蜜多时，如实了知本性空已，住本性空为他说法？善现！色乃至识本性皆空，眼处乃至意处本性皆空，色处乃至法处本性皆空，眼界乃至意界本性皆空，色界乃至法界本性皆空，眼识界乃至意识界本性皆空，眼触乃至意触本性皆空，眼触为缘所生诸受乃至意触为缘所生诸受本性皆空，地界乃至识界本性皆空，因缘乃至增上缘本性皆空，从缘所生诸法本性皆空，无明乃至老死本性皆空，布施波罗蜜多乃至般若波罗蜜多本性皆空，四静虑、四无量、四无色定本性皆空，四念住乃至八圣道支本性皆空，空、无相、无愿解脱门本性皆空，内空乃至无性自性空本性皆空，真如乃至不思议界本性皆空，苦、集、灭、道圣谛本性皆空，八解脱乃至十遍处本性皆空，净观地乃至如来地本性皆空，极喜地乃至法云地本性皆空，一切陀罗尼门、三摩地门本性皆空，五眼、六神通本性皆空，如来十力乃至十八佛不共法本性皆空，三十二大士相、八十随好本性皆空，无忘失法、恒住舍性本性皆空，一切智、道相智、一切相智本性皆空，预流果乃至独觉菩提本性皆空，一切菩萨摩诃萨行本性皆空，诸佛无上正等菩提本性皆空，永断一切烦恼习气相续本性皆空。诸菩萨摩诃萨行深般若波罗蜜多时，如实了知色等诸蕴乃至永断一切烦恼习气相续本性空已，住本性空为诸有情宣说如是本性空法。
　　「复次，善现！若内空性本性不空，若外空、内外空、空空、大空、胜义空、有为空、无为空、毕竟空、无际空、散无散空、本性空、自共相空、一切法空、不可得空、无性空、自性空、无性自性空性亦本性不空者，则诸菩萨摩诃萨行深般若波罗蜜多时，不应为诸有情说一切法皆本性空，若作是说坏本性空。然本性空理不可坏，非常非断。所以者何？本性空理无方无处，无所从来亦无所去。如是空理亦名法住，此中无法、无聚无散、无减无增、无生无灭、无垢净无不净，（「无垢无净」别本或作「无净无不净」）是一切法本所住性。诸菩萨摩诃萨安住其中，求趣无上正等菩提，不见有法有所求趣，不见有法无所求趣，以一切法都无所住故名法住。诸菩萨摩诃萨安住此中行深般若波罗蜜多，见一切法本性空已，定于无上正等菩提得不退转。所以者何？是菩萨摩诃萨不见有法能为障碍，见一切法无障碍故，便于无上正等菩提不生疑惑，故不退转。
　　「复次，善现！诸菩萨摩诃萨住一切法本性空中，观本性空都无所得，谓我、有情、命者、生者、养者、士夫、补特伽罗、意生、儒童、作者、受者、知者、见者皆不可得，色乃至识亦不可得，眼处乃至意处亦不可得，色处乃至法处亦不可得，眼界乃至意界亦不可得，色界乃至法界亦不可得，眼识界乃至意识界亦不可得，眼触乃至意触亦不可得，眼触为缘所生诸受乃至意触为缘所生诸受亦不可得，地界乃至识界亦不可得，因缘乃至增上缘亦不可得，从缘所生诸法亦不可得，无明乃至老死亦不可得，布施波罗蜜多乃至般若波罗蜜多亦不可得，内空乃至无性自性空亦不可得，真如乃至不思议界亦不可得，苦、集、灭、道圣谛亦不可得，四念住乃至八圣道支亦不可得，四静虑、四无量、四无色定亦不可得，八解脱乃至十遍处亦不可得，空、无相、无愿解脱门亦不可得，净观地乃至如来地亦不可得，极喜地乃至法云地亦不可得，一切陀罗尼门、三摩地门亦不可得，五眼、六神通亦不可得，如来十力乃至十八佛不共法亦不可得，无忘失法、恒住舍性亦不可得，一切智、道相智、一切相智亦不可得，预流果乃至独觉菩提亦不可得，一切菩萨摩诃萨行亦不可得，诸佛无上正等菩提亦不可得，善法、非善法亦不可得，有记法、无记法亦不可得，有漏法、无漏法亦不可得，世间法、出世间法亦不可得，有为法、无为法亦不可得，三十二大士相、八十随好亦不可得。

　　大般若波罗蜜多经卷第四百七十三

